मत्तीआ छाप्‍क

जीनप् रीदाम्‌

छेईलम्

ङ्‌क सोक्‍सर “मत्तीआ छाप्‍क जीनप् रीदाम्” पीम्पा तूये। “जीनप् रीदाम्‌” मी अर्थ ङ्‌कङा के, येशू ख्रीष्‍ट मीस्मी मोऊ छेमा मम् लागी म्सोम् पीस् ङ्‌क चारपी यूवा, ना खपी विश्‍वास मप् खोलोआङ् मोऊपीका छेमा तयची ना साराङ्‌गाप्‍तो खाईम् तयची। “जीनप् रीदाम्” पीक्‍याक ऊये पीम् रीङ् यूहन्‍ना ३:१६ पी नम्‍लोना छाम्‍पा तूये: “ऊदोईपीक्यालो नीनाम्माआ चार हायाम् लोक्‍तो सम्‍तूमा मीक तूये, ना खसा ईबूम्ङाङ् म्छा तूवाकसो पीदीत्‍क तूये, खन्‍सा नीनाम्माम् छापी विश्‍वास मप् आस्‍सो नास् छूनो, खोदोलोई खचा हाल्‍लोसो मान्याईप् रीराम तयची।”

बाइबलपीक छेछेमीचीम् गोपी दूङ्देतोम् मीन्ताम् ओरोक तूये, लीची जीनप् रीदाम् तूकपी मत्तीम् लाईस्‍पी मर्कूसमी जीनप् रीदाम् छाम्‍पा तूवा (ङ्‌क रीङ् मर्कूसमी छेईलम्‍पी खोङ्नूम्व)। खोदोलोई दूङ्देतोआ ओरोसो मीनाक तूये, येशूम् पोङ् नीप्पो म्सीच्‍चेचीप्क ईल्पो मत्ती मीचीक तीर बात्लमप् मीचा मर्कूसपीका लाईस्‍पी येशूम् रीराम‍मी तोक्पी आरमेइक रीङ्पी छाप्‍क तूवा (मत्ती १०:३; मर्कूस ३:१८)। मर्कूसमी जीनप् रीदाम् छाम् याताकप्का, मत्तीआ ई.सं. ५५-५६ पी म्होपा छाप्क येशूम् रीराममी तोक्पी संशोधन मना ङ्‌कपीङ् मर्कूसमी जीनप् रीदाम् काप्‍सू। आछीयाङ् पीक्‍यादोक ५५ पदचीपीका बीन्‍नीपा, मर्कूसमी खोलोङ् जीनप् रीदाम् मत्तीम् जीनप् रीदाम्‍पीङ् काप्‍साक तूये।

मत्तीम् जीनप् रीदाम्मी दूङ् दोस्पीक संसोधन मत्तीआ म्होपाङ् अथवा खलो ईतो ईदेऊ तूप् ईल्पो मीचा ग्रीक रीङ्पीका छाप्क तूवा।

मत्तीआ छाप्‍क जीनप् रीदाम्मी १,०५० पद तूकपी, ५०० पद मर्कूसमी जीनप् रीदाम्‍पी तयाम्। बीन्‍नीपा २५० पद लूकाम् जीनप् रीदाम्‍पी तयाम्। दूङ्देतो बाइबलपीक छेछेमीचीम् मीन्ताम्पी मर्कूसमी जीनप् रीदाम्पीका बीन्‍नीपा येशूम् आर्को ईबूम् सेचीवाम् सोक्‍सर तूवा, खूङ्‌क मत्ती लो लूकालो खची हो-होप्‍मी जीनप् रीदाम्‍पी काप्‍स्‍चीक तूये।

ओरोसर्प् छेछेमीचा पीकाक तोङ्ना, मत्तीम् जीनप् रीदाम्मी दूङ्दोस्पीक संशोधन ई.सं. ७०-८० पी एन्टिओक सहरपी मम्पा तूवा। ङ्‌क मत्तीम् जीनप् रीदाम् आछीयाङ् पीक्यादोक यहूदीचीम् लागी छाप्‍पाक तूवा। ङ्‌क जीनप् रीदाम्‍पी पूरान करार (यहूदी धर्मसूम्बऊ) पी तूक खारीबोची येशूम् रीरामपी ऊदानाई पूरा छूवा पीकाना मत्तीआ बारम्बार खोमय।

मत्तीआ छाप्‍क

जीनप् रीदाम्‌

येशू ख्रीष्‍टमी पूस्तऊली

लूका ३:२३-३८

१

१ अब्राहाममी छा दाऊद, दाऊदमी छा येशू ख्रीष्‍टमी पूस्तऊली:

२ अब्राहाम इसहाकमी पा तूवा।

इसहाक याकूबमी पा,

याकूब यहूदा ना म्बू-म्नेछोचीम् पा तूवा,

३ यहूदा फारेसमी लो जाहेरमीलो खची पा तूवा। खचीम् खची मा क तामार तूवा।

फारेस हेस्रोनमी पा,

हेस्रोन आराममी पा,

४ आराम अम्‍मीनादाबमी पा,

अम्‍मीनादाब नहशोनमी पा,

नहशोन सल्‍मोनमी पा,

५ ना सल्‍मोन बोअजमी पा तूवा। बोअजमी म्मा राहाब तूवा।

बोअज ओबेदमी पा तूवा। ओबेदमी म्मा रूथ तूवा।

ओबेद यिशैमी पा,

६ यिशै दाऊद होङाबूम् पा तूवा।

दाऊद सोलोमनमी पा तूवा। सोलोमनमी म्मा उरियाहमी म्तोमा तूवा।

७ सोलोमन रहबाममी पा,

रहबाम अबियामी पा,

अबिया आसामी पा,

८ आसा यहोशापातमी पा,

यहोशापात यहोराममी पा,

यहोराम उज्‍जियाहमी पा,

९ उज्‍जियाह योताममी पा,

योताम आहाजमी पा,

आहाज हीजकियामी पा,

१० हीजकिया मनश्शेमी पा,

मनश्शे अामोनमी पा,

अामोन योशियाहमी पा,

११ योशियाह यकोनियासमी ना म्नेछोचीम् पा तूवा। बेबिलोनपी यहूदीस् कैद मस्‍ना खाईम् लाईस्पी खस् जन्मेई छूवाक तूवा।

१२ बेबिलोनपी कैद मस्‍ना खाईचीकप्‍का:

यकोनियास शालतिएलमी पा तूवा,

शालतिएल यरुबाबेलमी पा,

१३ यरुबाबेल अबिउदमी पा,

अबिउद एल्‍याकीममी पा,

एल्‍याकीम आजोरमी पा,

१४ आजोर सादोकमी पा,

सादोक आखिममी पा,

आखिम एलिउदमी पा,

१५ एलिउद एलाजारमी पा,

एलाजार मत्तानमी पा,

मत्तान याकूबमी पा तूवा।

१६ याकूब योसेफमी पा तूवा, खम् म्तोमा मरियम तूवा। खूङ्‌क मरियमआङ् येशू वात्‍क तूवा, ख ख्रीष्‍ट मीयची।

१७ ङ्‌कतोङ्ना अब्राहामपीका दाऊद सम्‍मो पोङ् लीक् लीऊ छूवा, ना दाऊदमी नाम्‍लापीका बेबिलोनपीका लईम् नाम्‍ला सम्‍मो पोङ् लीक् लीऊ, खीक्‍का बेबिलोनपीका लत्‍ताक नाम्‍लापीका ख्रीष्‍टमी नाम्‍ला सम्‍मो पोङ् लीक् लीऊ छूवा।

येशू ख्रीष्‍ट जन्मेई छूवाक

लूका २:१-७

१८ येशू ख्रीष्‍टमी जन्‍म ङ्‌कतोङ्ना छूवा: येशूम् म्मा मरियम योसेफपी ङोक्‍दीत्‍चीक तूवा, खोदोलोई योसेफलो खची सूर् छूम् लाईस्‍पी मरियम पवित्र आत्‍मापीका होपोसूम् छूवाक खोछेत्‍ता।

१९ खोदोलोई म्तूप्पो योसेफ धर्मी मीस् तूवाकसा, मरियम ङाजावापी मान्ममो सूपीछा होम्येम् लन्‍ची मअ।

२० योसेफआ ङ्‌क रीङ् म्सानीवापा मीन्चक तूवा, खोदोलो म्सोमेपा योबोरोबूम् रीदाम् पोक् खोमन्‍ची, ना ख ओरो लअ, “योसेफ, दाऊदमी छाङा, मरियमलो सूर् मम् कीनव, ऊदोईपीक्यालो मूङ्‌कम् सागोवापा तूक छा, पवित्र आत्‍मापीका छूवाक तूये।

२१ खसा ईल्पो छा वात, ना आना खम् नीङ् येशू यूक्स, ऊदोईपीक्यालो खसा म्होप्मी मीस् खची मोऊपीका लेन्‍चा मीय।”

२२ खारीबोपोचीप्‍का योबोरोबू नेनाक रीङ् पूरा छूम् लागी ङ्‌क खोलोङ् छूवाक तूये:

२३ “खोङ्नूम्व, ईल्पो म्सूर् मान्छूक् मीम्छा होपोसूम् छूये, ना खसा ईल्पो वात्छा छा वात, खीक्‍का खम् नीङ् इम्‍मानुएल यूक्सची,” खूङ्‍कम् अर्थ क ‘नीनाम्मा केईलो’ पीक्‍याक के।

२४ योसेफ थीतापका, ना योबोरोबूम् रीदाम् पोक्‍आ ख ऊई लक तूवा खूङ्‌क तोङ्नाङ् खसा मरियमलो सूर् मची।

२५ खीक्‍का मरियमआ छा माङ्वाईम् सम्‍मो योसेफ खलो माङ्ईम्। खीक्‍का योसेफआ मूङ्‌क छाम् नीङ् येशू यूक्सू।

ज्‍योतिषीचा नूक्छा येशू तूप्स्चीक

२

१ हेरोद होङाबूम् नाम्‍लापी यहूदियामी बेथलेहेमपी येशू जन्‍मेई छूवा, खोदोलो नाम्‍आप्स्को हेम्क ज्‍योतिषीची यरूशलेमपी ताबानाना खचा ओरोपीका,

२ “यहूदीचीम् होङाबू छूवाना जन्‍मेई छूक् हापी तूये? ऊदोईपीक्यालो केईका खम् सोङ्‌गेर् नाम्‍आप्स्कोपा तम्‍काना ख सेवा छोक्‍स् बानीकाक तूये।”

३ ङ्‌क रीङ् हेरोद होङाबूआ येनू, खीक्‍का ख हायाम् म्सानीवा चाईसा, खोरोनाङ् यरूशलेमपी तूप्‍चीम्‍सो खोलोमीङ् खची सानीवा चाईसा।

४ खीक्‍का खसा देप्‍क पूजारीची ना शास्‍त्रीची ऊदेप्‍पी बात्ल मची ना “ख्रीष्‍ट हापी म्माआ वात?” पीकाना तत्‍ची।

५ खोदोलो खचा हेरोद ओरोलची, “यहूदियामी बेथलेहेमपा। ऊदोईपीक्यालो खारीबोपोचा ओरो पीम् छाप्‍चीक तूये:

६ ‘ए यहूदापी क बेथलेहेम तेल्ङा,

यहूदियामी चारतोप्‍चीप्‍क हेप्पीका दूङ् चीमा आन् मान्तू,

ऊदोईपीक्यालो आम्‍पीका ईबूम् चारतोप् पके

खूङ्‌कसा ओ मीस् इस्राएलीचीम् चोलो-गूलो मय’।”

७ खीक्‍का हेरोदआ मूङ्‌क ज्‍योतिषीची सूपीछा काछचीना ऊक नाम्‍लापी सोङ्‌गेर् दाताक तूवा, खूङ्‌क खचीप्‍का तूम् तअ।

८ हेरोदआ खस् ओरोलचीना बेथलेहेमपी पोक्‍स्‍ची, “खात्‍नीना नम्‍लोना मूङ्‌क नूक्छा लाम्‍नूम्‍व। खीक्‍का मूङ्‌क नूक्छा छीप्‍नूम्‍कप्‍का कोङ्सो ईयोनीव, ना कोङासो मूङ्‌क नूक्छा सेवा छूयो।”

९ खीक्‍का होङाबूम् रीङ् येन्‍चीना खचा खची लाम् कल्‍ची। ऊक सोङ्‌गेर्‌ये खचा नाम्‍आप्स्कोपा तचीक तूवा, मूङ्‌क सोङ्‌गेर् खची लाईस्-लाईस् खाता, ना मूङ्‌क नूक्छा तूवाक थाऊपी तातेकाकप्‍का मूङ्‌क सोङ्‌गेर् मूङ्‍कपीङ् अरेई छूवा।

१० ना खचा मूङ्‌क सोङ्‌गेर् तची, खोदोलो खस् हायाम् खची जी नअ,

११ खीक्‍का खस् खीम्गो वोङालो मूङ्‌क नूक्छा म्मा मरियममी बोगोपी तूवाचाक तची, ना खचा कूम्‍चीनीना ख सेवा छची। खीक्‍काना खची कन्‍तुर हल्‍चीना हाल्‍ङो, नाम् चानप् धूप ना मूर्रमी चाचोदाम् चारेईमची।

१२ खीक्‍का हेरोद तूकपा आत्‍तानीना खान्‍नीनव पीम् खची सेमोपा नीनाम्माआ लचीना खस् बीन्‍नीपा लाम्‍ला खची होप्‍मी छाप्‍कूवापी आत्‍ता।

मिश्र छाप्‍कूवापी खाताक

१३ खस् आत्‍ताना खाताकप्‍का, ईल्पो रोबूम् रीदाम् पोक् म्सोमेपा ताना योसेफ ओरो लअ, “पक्‍ते, ना नूक्छा लो म्मालो खाईचीना मिश्र छाप्‍कूवापी जूकाखात्‍नीते, खीक्‍का कोङा आन् ऊसो लोयान्‍नोक सम्‍मो मूङ्‍कपीङ् तूवानीते। ऊदोईपीक्यालो हेरोदआ नूक्छा सेईम् लाम्‍चयक तूये।”

१४ खीक्‍का योसेफ सेपाङ् पकाना मूङ्‌क चीमा नूक्छा लो म्मालो खाईचीना मिश्र छाप्‍कूवापी खालेता।

१५ खीक्‍का हेरोद मान्सीम् सम्मो खस् मूङ्‍कपीङ् तूवा। ओरोना “कोङा ओ नूक्छा मिश्र छाप्‍कूवापीका काछू” पीकाना योबोरोबूआ खारीबोपोचीम् ङःलाम्पा पीकाक रीङ् पूरा छूवा।

१६ ना ज्‍योतिषीचा हेरोद वालीली मीचीक रीङ् खसा तूम् तना ख म्छूलीआ पूङ् छूवा। खीक्‍का ज्‍योतिषीचा पीकाक नाम्‍लाप्‍का एक्‍तो बेथलेहेमपीक ना म्बर-बारपीक थाम्पूप् जन्मेई छूवाक नीस्दोङ् मान्बाईप् तोदी खोलोङ् नूक्छा सेईमीची।

१७ ओरोना यर्मिया खारीबोपोआ पीकाक रीङ् पूरा छूवा,

१८ “रामा मीचीक सहरपी चाऊपो लक येन्‍ची,

हायाम् येईम् चाईतो खापाक साल्‍म्,

राहेल म्छाम् लागी खाप्‍चाक,

खसा सान्‍त्‍वना पीप्‍चीम् रीङ् इन्कार मअ,

ऊदोईपीक्यालो खम् नूक्‍छास्‌ सेत्‍चीक तूवा।”

मिश्र छाप्‍कूवापीका आत्‍ताक

१९ खीक्‍का हेरोद सीयाकप्‍का, ईल्पो रोबूम् रीदाम् पोक् मिश्रपी तूवालो योसेफ म्सोमेपा ताना ओरो लअ,

२० “पक्‍ते, ना नूक्छा लो म्मालो खाईना इस्राएल छाप्‍कूवापी खात्‍ते, ऊदोईपीक्यालो नूक्छा सेईम् लाम्‍ची खोलोङ् सीयाखात्‍क तूये।”

२१ खीक्‍का योसेफ पकाना नूक्छा लो म्मालो खाईना इस्राएल छाप्‍कूवापी आत्‍ता।

२२ खोदोलोई यहूदियापी म्पा हेरोदमी फाईपी अर्खिलाउसआ चार तोक्‍स्‍चय पीम् येन्‍ना योसेफ मूङ्‌कपी खाईम् कीसा, खीक्‍का म्सोमेपा चेताऊनी तना खस् गालीलपी खाता।

२३ खीक्‍का खस् खाताना नासरत मीचीक थाम्‍पूपी तूवा। खन्‍सा “ख नासरी मीयची” पीकाना खारीबोपोचा खारीबो मस्क रीङ् पूरा छूवा।

बप्‍तिस्मा पीप् यूहन्‍नाम् रीदाम्

मर्कूस १:१-८; लूका ३:१-१८; यूहन्‍ना १:१९-२८

३

१ मूङ्‌क नाम्‍लापी बप्‍तिस्मा पीप् यूहन्‍ना यहूदियाम् गोङ्‍रूत्खाप् थाम्‍पूपी ताना, ओरोपीक्‍तो नीनाम्माम् रीङ्‌बऊ हासू,

२ “वालूम्‍मा मनूम्व, ऊदोईपीक्यालो साराङ्‌गाम् चारखम् दोक्पी तालाताक तूये।”

३ यशैया खारीबोपोआ यूहन्‍नाम् तोक्‍पी ओरो पीकाक तूये,

“गोङ्‍रूत्खाप् थाम्‍पूपी ईल्पो मीस्मी साल्‍म्,

‘योबोरोबूम् लाम् थीक्‍का मनूम्व,

खम् म्‍लाम् तन्तई मनूम्व’।”

४ यूहन्‍नाआ खाप्‍स्‍क तेई ऊँटमी मूईपीका बम्पा तूवा, ना खसा म्छूम्‍रीपी सोकोवारमी थाप्‍री मदोङू। खम् म्चोखोमाक रूः लो साप्लोपाक सूवेर्‌मी खूदलो तूवा।

५ यरूशलेमपी ना यहूदियापी तूप्, खीक्‍का यर्दन योऊमी बर्‌बार्‌पीक खोलोङ् मीस् ख तूवाकपी खाता,

६ खीक्‍का खचा वालूम्‍मा मतो यर्दन योऊपी यूहन्‍नाप्का बप्‍तिस्मा लाप्‍ची।

७ खोदोलो फरिसी ना सदुकी गोपीक ओरोसर्प् मीस् बप्‍तिस्मा लाप्‍स् बान्चाक तना यूहन्‍नाआ खस् ओरोलची, “ए पूम् छा तोङ्‌कचे, ताचाईक नीनाम्माम् छूलीपीका जूम्खाम् आन्‍नी आसाई ईयानी?

८ आन्‍ना वालूम्‍मा मनूम्ना आछीयाङ् आम्‍नी सानीवा नीनाम्मापी आतानूम्‍कदो खूङ्‌क तोङ्नाङ् लक् मनूम्व।

९ आन्‍ना अब्राहामङा ओखी पा तूये पीकानीना आम्‍नी होप्पी लोलनीनव। ऊदोईपीक्यालो कोङा आन्‍नी लोयान्‍नी, नीनाम्माआ ङ्‌क लूङ्पीका अब्राहाममी चास्-छा लोलीदूर।

१० ईनीम्‍बाङ् सीछोम् साम्‍पू बात् ताताखात्‍क तूये। खन्‍सा नप् म्चो मान्मीक् तोदी खोलोङ् सीछो देते ना मीःपू होक्से।

११ “कोङा आन्‍नी आम्‍नी मोऊपीका आईम्‍ना वालूम्‍मा मम् लागी काऊमी बप्‍तिस्मा पीयान्‍नी, खोदोलोई ओ दोस्पी यूप्, ओपीका दूङ् राःरालोक तूये, खमीन् कोङ्ने म्‍लोङ्पई खूर्प् तोङ्‌कसो तूवोनो। खसा आन्‍नी पवित्र आत्‍मा लो मीःआलो बप्‍तिस्मा पीनी।

१२ थाम्‍बोको खम् हूक्‍पी तूये, खसा खोलोङ् म्खाला साक्स, ना म्दोचेर् तोदीक मूङ्‌क दोचेर् यूस्कोपी यूक्स, खोदोलोई म्बूस् तोदीक हाल्‍लोसो मान्सीप् मीःपी हूईय।”

येशूम् बप्‍तिस्मा छूवाक

मर्कूस १:९-११; लूका ३:२१-२२

१३ खीक्‍का येशू गालीलपीका यूहन्‍नाम् हूक्‍पीका बप्‍तिस्मा लाप्‍स्‌ यर्दन योऊपी ताआ।

१४ खोदोलो यूहन्‍नाआ ओरो पीकाना ख रोकेईमम् लामू, “बरू कोङ्‌ये आम् हूक्‍पीका बप्‍तिस्मा लाम्‌ खान्च तूये, ऊई खेना आन्‍ये ओ हूक्‍पीका बप्‍तिस्मा लाप्‍स् बान्‍चाये?”

१५ खोदोलो येशूआ ख ओरो लअ, “एसेक लेईपी ओरोङ् छूनूते। ऊदोईपीक्यालो ओरोनाङ् केईया खोलोङ् नीनाम्माआ पीकाक रीङ् पूरा मम् छूये।” खीक्‍काना यूहन्‍नाआ बप्‍तिस्मा पीम् राजी छूवा।

१६ खीक्‍का येशूआ बप्‍तिस्मा लाप्‍ना दावाङ् काऊ गोपीका पाखा लत्‍ता, खोदोलो साराङ्‌गा हलाक, ना नीनाम्माम् आत्‍मा तूक्‍तूगूल्म् तोङ्ना खपी यूवाचाक तअ।

१७ खीक्‍का साराङ्‌गाप्‍तोका ङ्‍कतोङ्‌क साल्‍म् यूवाक येनू, “ङ्‌क कोङा हायाम् नतोक ओ छा के, ङ्‌क खोङोलो कोङ् हायाम् ओ गोङ् चानये।”

गोङ्‍रूत्खाप् थाम्‍पूपी येशू चाम्चीपी छूवाक

मर्कूस १:१२-१३; लूका ४:१-१३

४

१ शैतानपीकाa चाम्चीपी छूम् लागी पवित्र आत्‍माआ येशू गोङ्‍रूत्खाप् थाम्‍पूपी खाईयू।

२ येशू लीक्‍पोङ् लेई लो लीक्‍पोङ् सेपालो माईस् तूवाकप्‍का साका सीया।

३ खोदोलो म्चाम्ची मप्‍आ बानाना ख ओरोलअ, “आन् नीनाम्माम् छा दोक ङ्‌क लूङ् सबेई छूनू पीकाना आज्ञा मते।”

४ खोदोलो येशूआ ओरो पीकाना ङरी आन्‍नू, “नीनाम्माम् रीङ्‌बऊपी ओरोना छाम्‍पा तूये, ‘मीस् सबेईआङाङ् लेत्‍नो, खोदोलोई नीनाम्माम् ङप्‍का लत्‍क खोलोङ् रीङ्बऊआङाङ् लेते’।”

५ खीक्‍का होसोङ् शैतानआ येशू यरूशलेम सहरपी खाईना नीनाम्मा दप्स्को खीम्‍मी म्छोक्‍तो यूक्सू,

६ ना ख ओरो लअ, “आन् नीनाम्माम् छा दोक ङ्‌कप्का मूक्सू जूकाते, ऊदोईपीक्यालो धर्मसूम्बऊपी ओन्तोङ्ना छाम्‍पा तूये,

‘नीनाम्माआ म्‍रीदाम् पोक्चीम् हूक्‍पी आन् मये,

ना खचा आन् खची हूक्‍पीका हूक्पी कीये,

मादोन् आम् लोङ् लूङ्पू दोरे’।”

७ खोदोलो येशूआ मूङ्‌क ओरो लअ, “धर्मसूम्बऊपी ङ्‍कसो छाम्पाक तूये, ‘आना योबोरोबू आम् नीनाम्माम् चाम्ची मनव’।”

८ होसोङ् शैतानआ येशू ईबूम् रेप्‍पा कोम्पी खाईना चारपीक खोलोङ् चारखम् ना मूङ्‌कपीक नप्-नप् थक्ची खोमीयू,

९ खीक्‍का ख ओरो लअ, “आना कूम्‍यान्‍चीना कोङ् सेवा छोयोदोक ङ्‌क खोलोक थक् आन् पीयान्।”

१० खीक्‍का येशूआ मूङ्‌क ओरो लअ, “ए शैतान, आन् ङ्‌कप्का खालेत्‍ते! ऊदोईपीक्यालो धर्मसूम्बऊपी छाम्‍पा तूये, ‘आना आम् योबोरोबू नीनाम्माङाङ् सेवा छव, ना खमीङाङ् सूसो मव’।”

११ खीक्‍काना शैतानआ येशू होक्‍सीना खाता ना नीनाम्माम् रीदाम् पोक्‍चा ताना खम् सूसो मची।

येशूआ म्‍रीङ्बऊ हाम्‌ लक् थोक्स्क

मर्कूस १:१४-१५; लूका ४:१४-१५

१२ यूहन्‍ना थूनापी तेस्‍चीक येन्‍ना येशू गालील मेक्सा खाता,

१३ खीक्‍काना खसा नासरत होक्‍सीना कफर्नहुमपी खाताना तूम् थालेई मअ। ङ्‌क कफर्नहुम सहर जबूलून ना नप्‍ताली इलाकापी तूवा, ङ्‌क गालील दीरीत्‍तीम् चाखेम्पी तूवा।

१४ यशैया खारीबोपोआ लाईस्‍पीङ् पीकाक रीङ्बऊ ङ्‍कतोङ्ना पूरा छूवा:

१५ “जबूलूनमी छाप्कूवा ना नप्‍तालीमी छाप्कूवा,

यर्दन योऊमी नावादे, दीरीत्‍तीम् चाखेम्-मीखेम्,

बीन्‍नीपा गोङ्ची तूस्को गालील,

१६ नाम्कूर्मा गोपी तूप् मीस्चा

ईबूम् हायाम् देप् अल्हो तचीक तूये।

सीम्‍मी अल्माम् छाप्‍कूवापी तूप्‍चीपी

ईबूम् अल्हो ताक तूये।”

१७ खूङ्‍क होम्‍पीका येशूआ ओरो पीकाना नीनाम्माम् रीङ्बऊ हाम् थालेई मअ, “वालूम्‍मा मनूम्व, ऊदोईपीक्यालो साराङ्‌गाम् चारखम् दोक्पी तालाताक तूये।”

येशूम् लाईस्‍पीक म्सीच्‍चेस्

मर्कूस १:१६-२०; लूका ५:१-११

१८ गालील दीरीत्‍तीम् चाखेम्-चाखेम् लाम्‍दूमाचालो येशूआ पत्रुस मीचीक सिमोन लो म्नेछो अन्‍द्रियासलो, नीप्पोआङ् दीरीत्‍तीपी हूक्‍रीऊ होक्‍स्‍चचीक तअ। ऊदोईपीक्यालो खस् ङाः सेईप् तूवा।

१९ खीक्‍का येशूआ खस् ओरोलची, “ओ दोस्-दोस् लाम्दूमाचीते, ना कोङा आन्‍ची मीस् ओपी ताईप् बानेई मयान्ची।”

२० खोदोलोङ् खचा खची हूक्‍रीऊ होक्‍सीचीना येशूम् दोस्-दोस् लाम्‍दूमा।

२१ खीक्‍का मूङ्‍कप्का खस् खात्‍चालो जब्दियाम् छास् याकूब लो म्नेछो यूहन्‍नालोसो खची पा जब्‍दियालो हेयोङ्मापी तूवाना खची हूक्‍रीऊ बूर्‌चचीक तअ, ना येशूआ खस्सो काछची।

२२ खोदोलो खचा खची पा जब्‍दिया हेयोङ्मापी होक्‍सीचीना येशूम् दोस्-दोस् लाम्‍दूमा।

गालीलपी येशूआ सूसो मक

लूका ६:१७-१९

२३ खीक्‍का येशू खची याखऊ खीम्पी सेचीवा ईत्‍तो, नीनाम्माम् चारखम्‍मी जीनप् रीदाम् हातो, ना मीस्पी तूवाक म्खाल-खाल्‍क सोमोरी खीक्‍का तूक्खास् नमीत्‍तो गालीलमी खोलोपी लाम्‍दूमा।

२४ खोन्‍तोङ्ना छूवालो गालीलमी दोक्पीक सिरिया छाप्‍कूवाबरी खम् नीङ्ला तोक्‍सा। खीक्‍का मीचा खोलोङ् सोमोरीजा ना चाप्मोङ्आ लाप्‍क तूक्‍खाची खम् दोक्पी तात्‍ची। खोन्तोदीङाङ् मा, जेजेर् आत्‍माआ लाप्‍क, हेप् नाम्‍सोमोजा, खीक्‍का म्हूःलोङ् पाल्प्खाप् येशूम् दोक्पी तात्‍ची खूङ्‌क खोलोङ् येशूआ नमीयू।

२५ खीक्‍का गालीलपीक, डेकापोलिसपीक, यरूशलेमपीक, यहूदियापीक ना यर्दन योऊमी नावादेपाक ओरोसर्प् मीस् येशूम् दोस्-दोस् लाम्‍दूमा।

a 

४:१शैतान – ग्रीक रीङ्पी दियाबलस

येशूआ कोम् थेम्पीका सेचीवा पीचीक

लूका ६:२०-२३

५

१ ओरोसर्प् मीस् ताना येशू कोम् थेम्तो खाता, ना ख मूङ्‌कपी तूवाचालो म्सीच्‍चेस् खम् दोक्पी ताआ।

२ खीक्‍का येशूआ खस् सेचीवा पीतो ओरोलची:

३ “आत्‍मापी छूक्‍सीप्‍ची नीनाम्माआ आसीक् पीयची,

ऊदोईपीक्यालो साराङ्‌गाम् चारखम् खचीमीङा।

४ सोक् मप्ची नीनाम्माआ आसीक् पीयची,

ऊदोईपीक्यालो खचा सान्‍त्‍वना तयची।

५ लखे मप्चीप्ची नीनाम्माआ आसीक् पीयची,

ऊदोईपीक्यालो खचा चारपी हक्‌ मम् तयची।

६ धार्मिकताम् लागी साका-वाम्‍मा सीप्‍ची नीनाम्माआ आसीक् पीयची,

ऊदोईपीक्यालो खस् खची बोखासे।

७ सम् नप्‍ची नीनाम्माआ आसीक् पीयची,

ऊदोईपीक्यालो खचा सम्‍खेवा तयची।

८ खची गोङ् शुद्ध तूप्ची नीनाम्माआ आसीक् पीयची,

ऊदोईपीक्यालो खचा नीनाम्मा खोम् तयची।

९ खाऊमा-खासेर्माम् लक् मप्ची नीनाम्माआ आसीक् पीयची,

ऊदोईपीक्यालो खस् नीनाम्माम् छा पीक्‍ना खोलोआ छेत्‍तची।

१० धार्मिकताम् लागी दूक् तोक्‍ची नीनाम्माआ आसीक् पीयची,

ऊदोईपीक्यालो साराङ्‌गाम् चारखम् खचीमीङा।

११ “कोङ् विश्‍वास मोनीकसा मीचा आन्‍नी निन्दा मईनी, दूक् पीनी ना खोलोङ् खाल्क मान्‍नप् रीङ् लईनीदोक, आन्‍नी नीनाम्माआ आसीक् पीनी।

१२ खोदोलो आन्‍नी हायाम् आम्‍नी जीननीव, ऊदोईपीक्यालो साराङ्‌गाप्‍तो आम्‍नी पूनाऊनी देप्पा छूये। ओरोनाङ् आम्‍नीप्‍का लाईस्‍पीक खारीबोपोस्‍सो खचा दूक् पीचीक तूवा।

रूम् लो अल्होलो

मर्कूस ९:५०; लूका १४:३४-३५

१३ “आन्‍नी चारपीक रूम् तोङ्‌क के, खोदोलोई रूम्‍पी तूक कोक् मास्खात्दोक ऊसाई रूम् होसोङ् कोक् मय? मूङ्‍कन् काम लागेई मान्छूक् छूना पाखा होलातची खीक्‍का मीचा म्‍लोङ्आ सीक्‍क।

१४ “आन्‍नी चारपीक अल्हो के। कोम् थेम्पी बोबूईम्पा सहर सूल्न्ची दूरनो।

१५ मीचा लाबाई दईयना बूखोआ खप्‍पनो, खोदोलोई लाबाई यूस्कोपी यूक्सची, खीक्‍काना खीम्पी तूप् खोलोआङ् छेङ्छेङ्वा तयची।

१६ ङ्‍कतोङ्नाङ् आम्‍नी अल्हो मीस्मी दोक्पी छेङ्छेङ्‍यो तीन्‍नू, खीक्‍काना खचा आन्‍ना मईनूम्क नप् लक् तचीनूना साराङ्‌गाप्‍तो तूप् आम्‍नी पाम् साम्‍दीखा मस्‍नू।

ललई रेम् तोक्‍पीक रीङ्

१७ “आन्‍ना कोङ् मोशाम् ललई ना खारीबोपोचीम् सेचीवा गस्‌ यूवाक मीन्‍नीनव, कोङ् मूङ्‌क गस्‌ यूवोक मा, खोदोलोई पूरा मस् यूवोक के।

१८ ऊदोईपीक्यालो आछीयाङ् कोङा आन्‍नी लोयान्‍नी, साराङ्‌गा लो चारलो मासेई छूना माङ्‌खाईम् सम्‍मो ना खोलोङ् रीङ् पूरा मान्छूमो ललईपी छाम्‍पा तूक दूङ् चीमा रीङ्सो मास्‍ना खात्‍नो।

१९ खन्‍सा आसाई ङ्‌क आज्ञाप्‍क दूङ् चीमा आज्ञा रेप्पनो ना मीस्सो मोरोनाङ् ईय, मूङ्‌क साराङ्‌गाम् चारखम्पी खोलोप्का दूङ् चीमा छूये। खोदोलोई आसाई मूङ्‌क आज्ञा रेप्पना नम्‍लो ईय, खूङ्‌क साराङ्‌गाम् चारखम्पी दूङ् देप् छूये।

२० ऊदोईपीक्यालो कोङा आन्‍नी लोयान्‍नी, ललईपी छाम्पा तूक आज्ञा शास्‍त्रीचीम् ना फरिसीचीमपीका दूङ् नत्‍तो रेप्नूम्नोदोक आन्‍ना नीनाम्माम् चारखम्पी वोदूर्‌नूम्नो।

छूली ना सेईलम्

२१ “केछे सून्‍मापूक मीस् ओरोलचीक आन्‍ना येनानूम्‍क तूेये, ‘आन्‍ना मीस् सेईम् छूनो,’ खोरोना आसाई मीस् सेत खूङ्‌कसा सजाई तय।

२२ खोदोलोई कोङा आन्‍नी लोयान्‍नी, म्होप्मी म्नेछोप्का छूली मप् मीचा दण्ड तय, ना आसाई म्नेछोम् साम्दी कात्‍त, खूङ्‌कसा देप् याखऊ खीम्पी ङरी आईम् बोक्से। खीक्‍का आसाई म्होप्मी म्नेछो ‘आन् छूलीपो’ पीक्‍ना लय, खूङ्‌क नरकपूक मीःपू खाईम् बोक्से।

२३ “खन्‍सा आना नीनाम्माम् चाचोदाम् तेस्‍कोपी चाचोदाम् तेसलो आम् नेछोम् गोङ् चाईमीक तूना खूङ्‌क मीन्खीयदोक,

२४ आम् चाचोदाम् मूङ्‌क नीनाम्माम् चाचोदाम् तेस्‍को दोक्पी होक्‍सीना खात्व। खीक्‍काना लाईस्‍पी आम् नेछोलो तङ्‌चीव खीक्‍काङाङ् आम् चाचोदाम् तेस्व।

२५ “आम् ऊल्‍लोङ् मप् मीचा आन् रूबूसी सल्‍स्‍को खीम्पी खाईचाईदोक आन्‍ची लाम्‍पीङ् तङ्‍खात्‍चीव, मादोन् आम् ऊल्‍लोङ् मप् मीचा आन् न्‍यायाधीशमी हूक्‍पी मये। खीक्‍काना न्‍यायाधीशआ दोर्‌चीम् हूक्‍पी मईना आन् थूनापी छूये।

२६ आछीयाङ् कोङा आन् लोयान्‍ना, आना मूङ्‌कपी खोलोङ् खाप्‍चीमा मान्छोमो आन् मूङ्‌कपीका लईम् तयनो।

तूम्‍लू मम् छूनो पीम् रीङ्

२७ “आन्‍ना ओरोना पीम्पा येनानूम्क तूयेयो, ‘आना तूम्‍लू मनव।’

२८ खोदोलोई कोङा आन्‍नी लोयान्‍नी, आस्‍कसाई मीम्छा तयलो म्सानीवापा मान्‍नप् मीन्‍न, खूङ्‌कसा लाईस्‍पीङ् म्सानीवापीका मूङ्‍क मीम्छालो तूम्‍लू मदीतक छूये।

२९ आन् आम् चूप्‍लाम्‍पाक आम् मूक्सा मोऊ ममीदोक मूङ्‌क लात्‍ना होक्स्लात्‍ते, ऊदोईपीक्यालो आम् गाम् खोलोङ् नरकपू खाईम्पीका आम् गाम्‍पीक ईबूम् आम् मूक्स् लाईम्‍ना होम्‍लाम् आम् लागी दूङ् नप् छूये।

३० आम् चूप्‍लाम्‍पाक हूःआ आन् मोऊ ममीदोक मूङ्‌क रूप्‍ना होक्स्लात्‍ते। ऊदोईपीक्यालो खोलोङ् आम् गाम् नरकपू खाईम्पीकान् आम् गाम्‍पीक ईबूम् आम् हूःमान्‍दी तूम् दूङ् नये।

यू-तूप्पो फार्सी पीलम् तोक्पी रीङ्

मर्कूस १०:११-१२; लूका १६:१८

३१ “ओरोना छाम्‍पा तूये, ‘आस्‍कसाई म्तोमा होक्‍सीय, खूङ्‌कसा फार्सी पीलम् छाप्दाम् छाप्‍नूव।’

३२ खोदोलोई कोङा आन्‍नी लोयान्‍नी, आस्‍कसाई म्तोमा तूम्‍लू मकसा मा, खोदोलोई बीन्‍नीपा कारणआ होक्‍सीयदोक खसा मूङ्‌क म्तोमा तूम्‍लू मप् बानेईमई, ना आस्‍कसाई मूङ्‌क म्तूप्पोआ होक्‍सीयक मीम्छालो सूर् मय, खूङ्‌कसासो तूम्‍लू मईक छूये।

पस्तून चाम् ना आछीयाक रीङ्

३३ “होसोङ् आन्‍ना येनानूम्क तूये, केछे सून्‍मापू मीस् ओरोना लचीक तूवा, आना मोरोक रीङ्पी पस्तून चनव, खोदोलोई आना नीनाम्माम् लागी चक पस्तून पूरा मव।’

३४ खोदोलोई कोङा आन्‍नी लोयान्‍नी, ऊतोङ्‌क रीङ्पीदोसो पस्तून चानूम्नव। साराङ्‌गाम् नीङ्पी पस्तून चानूम्नव, ऊदोईपीक्यालो मूङ्‌क नीनाम्माम् सिंहासन के,

३५ खीक्‍काना चारमी नीङ्पीसो पस्तून चानूम्नव, ऊदोईपीक्यालो मूङ्‌क खम् लोफेमा यूस्को थाऊ के, खोरोनाङ् यरूशलेममी नीङ्पीसो पस्तून चानूम्नव, ऊदोईपीक्यालो मूङ्‌कसो साराङ्‌गाप्‍तो तूप् होङाबूम् सहर के।

३६ खोरोनाङ् आन्‍ना आम्‍नी तोङ् पतानूम्‍ना पस्तून चानूम्नव, ऊदोईपीक्यालो आन्‍ना ईरी आम्‍नी बूल्प्खाप् तोसम्सो गूगूर्‌पा बानेई मदूर्‌नूम्नो।

३७ आन्‍ना पीक्‍नीक रीङ् ‘एई’ दो ‘एई,’ ‘मा’ दो ‘मा’ ङाङ् छूनूव। ङ्‌कप्का दूङ्देतोन् दुष्‍टपीकाङाङ् ताये।

बदला मान्लाम् तोक्पी रीङ्

लूका ६:२७-३६

३८ “आन्‍ना ‘मूक्स्मी फाईपी मूक्स्ङा, ना काङ्मी फाईपी काङ्‌ङा’ पीम्ने येनानूम्‍क तूये।

३९ खोदोलोई कोङा आन्‍नी ओरोलोयान्‍नी, ‘बदला लाम् लागी आम्‍नीपी रई मप्चीपी आन्‍नीसो रईङा मन्चीनीनव। बीन्‍नीपा मीचा आम् चूप्‍लाम्‍पा आम् फोऊसी फीदोक आर्कोलासो आम् फोऊसी ताईछव।

४० खीक्‍का बीन्‍नीपा मीचा मुद्दा तीना आम् दौरा खाईम् लामदोक, मूङ्‌क आम् खास्‍तोसो पीदीत्‍व।

४१ खोरोनाङ् बीन्‍नीपा मीचा आन् ईक् घण्‍टा खाईबोव पीक्‍दो खूङ्‍कम् लागी आन् नीस् घण्‍टा खात्‍व।

४२ आम्‍पी ङोक्‍तोदी खोलोङ् पीव, ना आम्‍पी नोः ङोक्‌ आना पीयान्‍नो लनव।

४३ “आन्‍ना ओरो पीम्पा येनानूम्क तूये, ‘आम् खीम्‍तोनीची सम्‍तूमा मीव, ना आम् साछीमी इन्कार मव।’

४४ खोदोलोई कोङा आन्‍नी लोयान्‍नी, आम्‍नी साछीमीस् सम्‍तूमा मीयानूम्व, ना आम्‍नी मप्सेप्मी लागी वाङोम् मनूम्व,

४५ खोरो मईनूम्दोक आन्‍नी साराङ्‌गाप्‍तो तूप् आम्‍नी पाम् छामाई छूनी। ऊदोईपीक्यालो खसा नप् लो रईलो नीप्पोङ् नाम्‍छोवा पीयची, ना धर्मी लो मोऊपोलो नीप्पोम् लागीङ् वाःतामीय।

४६ ऊदोईपीक्यालो आम्‍नी सम्‍तूमा मीक्ङाङ् आन्‍नासो सम्तूमा मीनूम्दोन् ऊतोङ्‌क पूनाऊनीये तईनूम्? मूङ्‍क तोङ्ने तीर बात्ल मप्चासो मईचीनोयो?

४७ आन्‍ना आम्‍नी बूबू-नेछोचीङाङ् लाम्‍तूम्‍मा मीनूम्दोक, बीन्‍नीपाचीप्का दूङ् नप् ऊई मनूम् मोलो? ऊई मूङ्‍क तोङ्ने बीन्‍नीपाचासो मईचीनोयो?

४८ खन्‍सा साराङ्‌गाप्‍तो तूप् आम्‍नी पा देई नप्ये तूये, खूङ्‌क तोङ्नाङ् आन्‍नीसो नप् छूवानीव।

दान पीम् तोक्‍पी सेचीवा

६

१ “चीङ्चीङ् तूवानीव, ना आन्‍ना मीस् खोमीम् लागी धर्मम् लक् मनूम्नव। आन्‍ना मीचा तोम्‍मीना धर्मम् लक् मईनूम्दोन् साराङ्‌गाप्‍तो तूप् आम्‍नी पाआ आन्‍नी पूनाऊनी पीनीनो।

२ “खन्‍सा आन्‍ना दान पीनूम्‍लो, तुरही दूपानूम्‍नव, ऊदोईपीक्यालो मूङ्‍क तोङ्ने हायाम्‍क छेईप्-लेप्‌ लोक्‍चीप्‌ मीचा देप् याखऊ खीम्पी ना लाम्‍पी मीस्पीका सायोचोङ्मा तोम् लागी मईची। खन्‍सा आछीयाङ्, कोङा आन्‍नी लोयान्‍नी, खचा तोम् पर्ने खची पूनाऊनी तखीचीक तूये।

३ खोदोलोई आना दान पीयलो, आम् चूप्‍लाम्‍पाक हूःआ ऊई मचय खूङ्‌क आम् पाङ्लाम्क हूःआ तूम् तनूनव।

४ आना दान मईलो आसासो तूम् तनूनव, ना खोरोनाङ् आन्‍सो आम् पा नीनाम्माआ आसासो मान्छेईमो पूनाऊनी पीये।

वाङोम् मम् तोक्पी सेचीवा

लूका ११:२-४

५ “आन्‍ना वाङोम् मईनूम्‍लो, हायाम्‍क छेईप्-लेप्‌ लोक्‍चीप्‍ची तोङ्‌क छूनीनव, ऊदोईपीक्यालो खचा याखऊ खीम्पी ना लाम्‍होम्‍पी मीचा तचीनू मीन्‍ना वाङोम् मम् नत्‍तची। आछीयाङ्, कोङा आन्‍नी लोयान्‍नी, खचा खची पूनाऊनी तखीचीक तूये।

६ खोदोलोई आना वाङोम् मईलो, आसासो तूम् मान्तोम्मीना आम् तूस्कोपी वोङ्व, ना लाम्‍स्‍को छीना आसासो तूम् मान्तोक्स्कोपी तूप् आम् पा नीनाम्मापी वाङोम् मव, ना खसासो खोरोनाङ् आसासो तूम् मान्तोमो आन् पूनाऊनी पीये।

७ खीक्‍का वाङोम् मईनूम्‍लो बीन्‍नीपा गोङ्ची तोङ्ना म्बम्पी बनीनव। ऊदोईपीक्यालो खचा हायाम् देतो रीङ् पोक्‍तो वाङोम् मयाम्‍लोङ् नीनाम्माआ येन मीने।

८ खन्‍सा आन्‍नी खस् तोङ्‌क छूनीनव। ऊदोईपीक्यालो आन्‍ना आम्‍नी पा नीनाम्मापी ङोम्‍पीका लाईस्‍पीङ् आन्‍नी ऊपी लाईछोक्‍स्‍नीनोक तूये, खूङ्‌क आम्‍नी पा नीनाम्माआ छेत्‍त।

९ “खन्‍सा आन्‍ना ङ्‌कतोङ्ना वाङोम् मनूम्व:

‘ए साराङ्‌गाप्‍तो तूप् ओखी पाङा,

आम् नीङ् पवित्र छूनूव।

१० खीक्‍का आम् चारखम् तानूव।

आम् लन्‍ची साराङ्‌गाप्‍तो ऊतोङ्‌कई तूये,

खूङ्‌क तोङ्नाङ् ङ्‌क चारपी पूरा छूनूव।

११ केईका एसेक लेईपीक चाम्दूम् पीयीकाव।

१२ केईका ऊतोङ्नाई ओखी मोऊपोस् छेमा पीयूम्काक तूये,

खूङ्‌क तोङ्नाङ् केईकासो ओखी मोऊ छेमा पीयीकाव।

१३ केईका चाम्चीपी छूमीयीकानव,

खोदोलोई दूष्‍टप्‍का जगेई मईकाव।

[ऊदोईपीक्यालो चारखम्, राःरा ना साम्‍दीखा दोस्का-दोस्का सम्मो आम्‍मीङ् के, आमेन।’]a

१४ ऊदोईपीक्यालो आन्‍ना मीस्मी मोऊ छेमा पीनूम्‍दोक साराङ्‌गाप्‍तो तूप् आम्‍नी पाआसो आन्‍नी छेमा पीनी।

१५ खोदोलोई आन्‍ना मीस् खची मोऊपीका छेमा पीनूम्‍नोदोक आम्‍नी पा नीनाम्माआ आन्‍नीसो आम्‍नी मोऊपीका छेमा पीनीनो।

माईस् तूम् तोक्पी सेचीवा

१६ “आन्‍नी माईस् तूनीलो हायाम्‍क छेईप्-लेप्‌ लोक्‍चीप्‌ मीस् तोङ्ना आम्‍नी ङाली ऊदादा मनूम्नव। ऊदोईपीक्यालो खचा खचीहोप् माईस् तूवाक बीन्‍नीपा मीस् खोमीम् लागी खची ङाली ऊदादा मईची। खोदोलोई आछीयाङ्, कोङा आन्‍नी लोयान्‍नी, खचा खची होप्‍मी पूनाऊनी तखीचीक तूये।

१७ खोदोलोई आन् माईस् तूलो आम् ङोबो सप्‍व, ना आम् तोङ्पी तेल तेस्‍व।

१८ ना आन् माईस् तूक मीचा तोम् लागी मा, खोदोलोई आसासो मान्तोक्स्कोपी तूप् आम् पाआङाङ् तूम् तनू, ना आसासो मान्तोक्स्कोपी तूप् आम् पा नीनाम्माआ आन् पूनाऊनी पीये।

साराङ्‌गाप्‍तोक दाचाम्

लूका १२:३३-३४; १६:१३

१९ “आम्‍नी होप्‍मी लागी चारपी दाचाम् नोङानूम्नव, मूङ्‌क पूछोङोबोआ ना खार्‌आ चईना मासेई छूये खीक्‍का मूङ्‌क खूस्पाआ खूस्‍सना खाईय।

२० खोदोलोई आन्‍ना आम्‍नी होप्‍मी लागी साराङ्‌गाप्‍तो दाचाम् बात्ल मनूम्व, साराङ्‌गाप्‍तो बात्ल मईनूम्दोक मूङ्‌क पूछोङोबोआ ना खार्‌आसो चईनो, खीक्‍का खूस्‍पाआसो खूस्‍सनो।

२१ ऊदोईपीक्यालो हापी आम्‍नी दाचाम् तूये, मूङ्‍कपीङ् आम्‍नी सानीवासो छूये।

२२ “मूक्स् गाम्‍पीक लाबाई के। खन्‍सा आम् मूक्सा नम्‍लो तयदोक, आम् ङाली-पूसी खोलोङ् छेङ्छेङ् छूये।

२३ खोदोलोई आम् मूक्सा नम्‍लो तयनोदोक, आम् ङाली-पूसी खोलोङ् नाम्कूर्मा छूये। खन्‍सा आम् गाम्‍पी तूक् कोदी नाम्कूर्मा छूदोक, मूङ्‌क होसोङ् देई नाम्कूर्माई छूये।

२४ “आसासो नीप्पो मालिकमी सूसो मदूरनो। ऊदोईपीक्यालो मूङ्‌कसा ईल्‍पोक सम्‍तूमा मीय, ना आर्को क जेर। खोरोनाङ् मूङ्‌कसा ईल्‍पोक सायोचोङ्मा मीय, ना आर्को क सायोचोङ्मा मीयनो। खन्‍सा आन्‍ना नीनाम्माम् लो दाचाम्मीलो नीप्पोम् सूसो मदूर्‌नूम्नो।

सोक् मान्मम्

लूका १२:२२-३१

२५ “खन्‍सा कोङा आन्‍नी लोयान्‍नी, ‘ऊई चाम्, ऊई दूम्’ मीनानीना आम्‍नी रीराम‍मी लागी ना ‘ऊई खाम्’ मीनानीना आम्‍नी गाम्मी लागी सोक् मनूम्नव। रीराम चाम्दूम्‍पीका ना गाम् तेईपीका दूङ् देप् मायो?

२६ नाम्‍तो पेर्प् तीप् छोऊ खोङ्नूम्ते। मूङ्‌कचा ना चालेई फूईयची, ना छीर्म् ङा बात्ल मईची, ना दाङ्‍खीम्पीङ् यूक्सची, खोदोलोई साराङ्‌गाप्‍तो तूप् पाआ खस् ययची, ऊई आन्‍नी खचीप्‍का दूङ् साम्दीलोक तूनीनोयो?

२७ आन्‍ना सोक् मईनूम्ना जीस् आम्नी तोबूवा थपेई मदूरनूम्यो?

२८ “खोरोनाङ् तेई-हाम्‍मी लागी आन्‍ना ऊनाई सोक् मईनूम्? सोगोपाक बूङ् खोङ्नूम्ते, मूङ्‌क दानाई पये। मूङ्‌कचा ना रोकोछूङा मईची, ना तेई बम् लागी साखीङ् थूत्‍तची।

२९ खोदोलोई कोङा आन्‍नी लोयान्‍नी, सोलोमन होङाबूसो हायाम् सार म्दाचाम् तूवानासो मूङ्‌क ईबूम् बूङ्तोदीसो मान्चोन्ची।

३० एसे मोऊलेईछूक् खीक्‍का म्देसाङ् यम्खाप् ना मीःपू हूईम् तोङ्‌क घाँससो नीनाम्माआ ओन्‍तोनतो चोक्‍स्‍दीतदोक, ए आम्‍नी विश्‍वास मान्तूप्चे, खसा आन्‍नी ङ्‌कप्का दूङ्नतो चोक्‍स्‍नीनोयो?

३१ खन्‍सा ‘ऊई चाम्?’ ‘ऊई दूम्?’ ‘ऊई खाम्?’ मीनानीना सोक् मनूम्नव।

३२ ऊदोईपीक्यालो बीन्‍नीपा गोङ्चा ङ्‌क खोलोङ् थक् लामची, ना साराङ्‌गाप्‍तो तूप् आम्‍नी पाआ आन्‍नी खोलोक थक्मी खान्चतूये पीक्‍ना छेत्‍त।

३३ खोदोलोई आन्‍ना लाईस्‍पी खम् चारखम् खीक्‍का म्धार्मिकता लाम्‍नूव, ना ङ्‌क खोलोक थक् आम्‍नी लागी ओरोतो छूक्‍तो खाते।

३४ खन्‍सा देसाकम् लागी सोक् मनूम्नव, ऊदोईपीक्यालो देसाक लेईमी सोक् देसाक लेईआङ् मय। खन्सा एसेक दूक्‍वा एसेकम् लागीङ् थीक्‍का तूये।”

a 

६:१३ केछे लाईस्पीक हेप् पाण्डुलिपीपी ङ्‍क पदमी अन्तिम खण्ड छाम्पा मान्तू।

बीन्‍नीपा दोस् मान्तीम्

लूका ६:३७-३८, ४१-४२

७

१ “बीन्‍नीपा दोस् तीयानूम्नव, ना आन्‍नीसो दोसी थरेई छूनीनोके।

२ ऊदोईपीक्यालो ऊतोङ्नाई आन्‍ना बीन्‍नीपा दोस् तीनूम्, खूङ्‌क तोङ्नाङ् आन्‍नीसो दोसी थरेई छूनी। ऊक थाम्‍आई आन्‍ना बीन्‍नीपा मीस् थाप्‍नूम्, खूङ्‌क थाम्‍आङ् आन्‍नीसो थाप्‍नी।

३ “ऊदोई आना आम् नेछोम् मूक्स्पी तूक फूर्क् तय, खोदोलोई आम् होप्‍मी मूक्स्पी तूक सीतोपूलूक ललीयनोकई?

४ खन्‍सा आम् होप्‍मी मूक्स्पी सीतोपूलू तूदोक दानाई आम् नेछो, ‘आम् मूक्स्पीक फूर्क् लाईम्‍पीयान् पीक्‍ना लोदूर।’

५ ए हायाम्‍क छेईप्-लेप् लोक्‍चीप्ङा, लाईस्‍पी आम् होप्‍मी मूक्स्पीक सीतोपूलू लात्‍व। खीक्‍का आम् नेछोम् मूक्स्पीक फूर्क् लाईम् आना नम्‍लोना तय।

६ “ऊई पवित्र तूये खूङ्‌क खेप् पीयानूम्नव। आम्‍नी होप्‍मी मोती बोःम् लाईस्‍पी होक्‍सानूम्‍नव, खोरो मईनूम्दोन् बोःआ म्‍लोङ्आ मूङ्‌क हील्‍ल।

वाङोम् मम् लागी उत्साहा

लूका ११:९-१३

७ “ङोक्‍नूम्‍ते आन्‍ना तईनूम्, लाम्‍नूम्‍ते आन्‍ना छीप्नूम्, लाम्स्को दूपानूम्ते आम्‍नी लागी लाम्‍स्‍को हले।

८ ऊदोईपीक्यालो आसाई ङोक, खूङ्‌कसा तय, आसाई लाम, खूङ्‌कसा छीप्प, आसाई लाम्स्को दूप्प, खूङ्‍कम् लागी लाम्‍स्‍को हले।

९ “आन्‍नी तूनीकतोदीपी आसाई, आम्‍नी छाआ सबेई ङोकलो लूङ् पीनूम्?

१० खोरोनाङ् ङाः ङोकलो पूः पीनूम्?

११ खन्‍सा आन्‍नी दुष्‍ट तूनीनासो आम्‍नी छामाईची नप् थक् पीम् लेस्‍नूम्‍दोक, साराङ्‌गाप्‍तो तूप् आम्‍नी पासो खपी ङोक्‍तोदी खोलोङ् हायाम् देतो नप् थक् पीय।

१२ बीन्‍नीपा मीचा आम्‍नी लागी ऊई मीपीनीकई आन्‍ना नत्नूम्, खूङ्‌क तोङ्नाङ् आन्‍नासो खस् मीयापानूम्व, ऊदोईपीक्यालो मोशाम् ललई ना खारीबोपोचीम् सेचीवा ङ्‌कङ्‌ के।

चीदाप् लो ओरोदाप्लो लाम्स्को

लूका १३:२४

१३ “चीदाप् लाम्‍स्‍कोलाम्‍पा म्गोपा वोङ्नीव, ऊदोईपीक्यालो मास्को-योस्कोपी खाईप् लाम् ओरो दाप् ना लाम्दूम् चानप् छूये, ना ङ्‌कलाम्पा म्गोपा वोप् हायाम्सर्प् छूये।

१४ ऊदोईपीक्यालो रीरामपी खास्‍को लाम्‌ चीदाप् ना हायाम् गार छूये, खीक्‍का मूङ्‍कलाम्पा लाम्‍दूम्प् चीसर्प् ङाङ् छूये।

सीछो लो मूङ्‌कम् म्चोलो

लूका ६:४३-४४; १३:२५-२७

१५ “वालीली मप् खारीबोपोचीप्‍का चीङ्चीङ् तूवानीव, ऊदोईपीक्यालो मूङ्‍कस् आन्‍नी तूनीकपी लूस् तोङ्‌क मयान्चीना ताये, खोदोलोई मूङ्‍कस् खची गोपीन् ईकीम् लप् याबेर् तोङ्‌क छूये।

१६ आन्‍ना मूङ्‍कस् म्चोपीकाङ् छेतानूम्व। ऊई तीतीम् पऊपीका वाचोसी, खोरोनाङ् सिउँडीम् पऊपीका अञ्जीर सेयेयो?

१७ खन्‍सा नप् सीछोप्‍का नप्ङा म्चो मीय। खोरोनाङ् रई सीछोप्‍का रईङा म्चो मीय।

१८ नप् सीछोप्‍का रई म्चो मीयनो, खोरोनाङ् रई सीछोप्‍कासो नप् म्चो मीयनो।

१९ नप् म्चो मान्मीक् सीछो खोलोङ् देत्ना मीःपू होक्से।

२० खन्‍सा मूङ्‍क तोङ्‍क खारीबोपोची खची लक्‍पीका आन्‍ना छेतानूम्‍व।

२१ “कोङ् ‘रोबू, रोबू’ पीक् खोलोङ् नीनाम्माम् चारखम्‍पी वोदूरनो। साराङ्‌गाप्‍तो तूप् ओ पाम् लन्‍ची रेप् मीस्ङाङ् नीनाम्माम् चारखम्पी वोङे।

२२ मूङ्‌क लेई खोलोआ कोङ् ओरोलोयो, ‘रोबू, रोबू’ केईका आम् नीङ्पी खारीबो मान्मम्कायो? आम् नीङ्पी चाप्मोङ् मान्लातूम्कायो? ना आम् नीङ्पी म्खाल्-खाल्‍क राःरालोक लक् मान्मम्कायो?

२३ खोदोलो कोङा खूङ्‍कस् नम्‍लोना ओरोपीको, ‘कोङा आन्‍नी छेईयान्‍नीनो। ए मोऊ मप्चे, ओपीका छूबूरी खात्‍नीव।’

नीस्‍खाल्‍क जग

लूका ६:४७-४९

२४ “खन्‍सा आसाई ङ्‌क ओ रीङ् येन ना खूङ्‌क रेप्प, मूङ्‌क कोङा ईल्पो छीलूमा थेम्पी खीम् मप् लूर्‌पो मीस् तोङ्‍क मीयो।

२५ खीम् याताकप्का वा ताआ, खीक्‍का सोक्‍वा-मोर्वा तोक्‍सा, ना हूक् केलाना मूङ्‌क खीम्पी दोरा, खोदोलोई मूङ्‌क खीम् ऊसो मान्छू। ऊदोईपीक्यालो मूङ्‌क खीम् छीलूमा थेम्पी बोबूईम्पा तूवा।

२६ खोदोलोई आसाई ङ्‌क ओ रीङ् येननासो, खूङ्‌क तोङ्ना मईनो, मूङ्‌क कोङा ईल्पो सेरोम् थेम्पी खीम् बोबूईप् मूर्ख मीस् तोङ्‌क मीयो।

२७ खोरोनाङ् वा ताआ, सोक्‍वा-मोर्वा तोक्‍सा, खीक्‍का हूक् केलाना मूङ्‌क खीम्पी दोरा, खोदोलो मूङ्‌क खीम् ऊताखात्‍ना मूङ्‌कपी हायाम् देप् खोती छूवा।”

२८ येशूआ ङ्‌क रीङ् पीम् याताकप्का ओरोसर्प् मीस् खम् सेचीवा येन्‍चीना छाक्‍का छूवा।

२९ ऊदोईपीक्यालो येशूआ खस् शास्‍त्रीचीम् तोङ्ना मा, खोदोलोई देप् हक्‍लो सेचीवा ईचीक तूवा।

ईल्पो छूवोयो सोमोरीआ तूक् मीस् नक

मर्कूस १:४०-४५; लूका ५:१२-१६

८

१ येशू कोम् थेम्तोका दाली यूवाकप्का ओरोसर्प् मीचा ख म्दोस्-दोस् कल्तो खाईची।

२ ईल्पो छूवोयो सोमोरीआ तूक्चाप् मीस् येशूम् दोक्पी ताना खून्जू मना बीन्ती मतो ओरोपीका, “ए रोबू, आना लन्‍ची मईदोक कोङ् नमीदूरो।”

३ खीक्‍का येशूआ मूङ्‌क म्हूःआ पत्ना ओरो लअ, “कोङा लन्‍ची मूयो, आन् नखात्‍व।” खोदोलोङ् मूङ्‌कम् सोमोरी नखाता।

४ खीक्‍का येशूआ मूङ्‌क ओरो लअ, “ङ्‌क रीङ् आस्‍सो ईनव। खोदोलोई खात्‍ना पूजारीपी खोमन्चीव, खीक्‍काना मोशाम् आज्ञा तोङ्ना खोलोङ् मीस्मी लाईस्‍पी ईबूम् साक्षीम् लागी नीनाम्मा दप्स्को खीम्पी खात्‍ना चाचोदाम् पीव।”

कप्‍तानमी विश्‍वास

लूका ७:१-१०

५ येशू कफर्नहुमपी वोङालो ईल्पो रोमी कप्‍तान म्दोक्पी ताना बीन्ती मतो ओरोपीका,

६ “ए रोबू, ओ रोः म्हूःलोङ् पालाखात्‍ना खीम्‍पा ईम्स्चाईक तूये।”

७ खोदोलो येशूआ मूङ्‌क कप्‍तान ओरो लअ, “कोङ् आम् खीम् बानोना मूङ्‌क नन्‍खा मीयो।”

८ खोदोलो कप्‍तानआ ओरोपीका, “ए रोबू, आन् ओ खीम्‍पा लाम्‍तूम्‍मा मम् खाईप् तोङ्‌क कोङ् तूवोनो। खोदोलोई आना नन्‍खानूव पीक्‍ना आम् ङःआ पीक्‍दो मूङ्‌क नखाते।

९ ऊदोईपीक्यालो कोङ्सो हक् मप्चीम् हूक्‍पी तूवो, खीक्‍का दोर्‌चीसो ओ हूक्‍पी तूये। कोङा ईल्पो ‘खात्‍व’ पीको, खीक्‍का मूङ्‌क खाते, ना आर्को ‘ङ्‌कप् बान्व’ पीको, ना मूङ्‌क ओ दोक्पी बाने। खोरोनाङ् ओ रोः ‘ओरो मते’ पीकोना आरेई मूयो, खीक्‍का मूङ्‌कसा खूङ्‌क मय।”

१० मूङ्‌क मीस्मी रीङ् येन्‍ना येशू छाक्‍का छूवा, खीक्‍काना ख म्दोस्-दोस् कल्‍तो खाईप्‍ची येशूआ ओरोलची, “कोङा आछीयाङ्, आन्‍नी लोयान्‍नी, इस्राएलपीसो कोङा ओन्‍तो देप् विश्‍वास मान्तोङा।

११ आछीयाङ् कोङा आन्‍नी लोयान्‍नी, नाम्‍आप्स्को ना नाम्काप्स्कोलाम्पा हायाम् देतो मीस् ताये, खीक्‍का अब्राहाम, इसहाक ना याकूबचीका साराङ्‌गाम् चारखम्‍पी जागूलो चाम् लागी तूये।

१२ खोदोलोई नीनाम्माम् चारखम्पीक मीस् मूङ्‍कप्का पाखा नाम्कूर्मादाम्‍पी लात्‍दीतची। खीक्‍का मूङ्‌कपी मीस् दीरीमोक्‍स् खापे ना खची काङ् चातो चाऊपो लये।”

१३ खीक्‍का येशूआ कप्‍तान ओरो लअ, “हन्‍नान् आन् खात्‍व, ऊतोङ्नाई आना विश्‍वास मक तूये, खूङ्‌क तोङ्नाङ् छूनूव।” खोदोलोङ् मूङ्‌क म्‍रोः नखाता।

ओरोसर्प् सोमोरीजा मीस् नक

मर्कूस १:२९-३४; लूका ४:३८-४१

१४ येशू पत्रुसमी खीम्पी खाता खोदोलो पत्रुसमी छूर्मे मीम्छा चूस्‍रामआ तूकाचाक तूवा,

१५ खीक्‍का येशूआ मूङ्‌क म्हूक्पी पत्‍तू, खोदोलो मूङ्‌क नखाता। खीक्‍काना मूङ्‌कसा पकाना येशूम् सूसो मअ।

१६ खीक्‍का यूपा नाम्कूर्म् हकप्‍का खचा ओरोसर्प् चाप् आत्‍माआ लाप्‍क मीस् येशूम् दोक्पी तात्‍ची। खीक्‍का येशूआ म्‍रीङ्बऊआङ् मूङ्‌क चाप् आत्मा लातू, ना देप्पोई तूक्खा तूवा, खूङ्‌क खोलोङ् नमीची।

१७ यशैया खारीबोपोआ खारीबो मक पूरा छूम् लागी ङ्‌क छूवाक तूवा:

“खसाङ् ई कमजोरीची लापू

ना ई सोमोरीची थेत्खी।”

येशूम् दोस्-दोस् लाम्‍दूम्यालो छोम् पर्ने मूल्य

लूका ९:५७-६२

१८ येशूआ म्बरबार ओरोसर्प् मीस् तअ, खीक्‍का म्सीच्‍चेस् दीरीत्‍तीम् नावादेपा खात्‍नीव लचीना आरेई मची।

१९ खोदोलो ईल्पो शास्‍त्रीआ म्दोक्पी ताना ख ओरो लअ, “सेचीपो, आन् हापी खात्‍दोसो, कोङ् आम् दोस्-दोस् खातो।”

२० खोदोलो येशूआ मूङ्‌क ओरो लअ, “रेचेङ्‍गीमी सूल्‍न्‍चीस्‍को गोदी तूये, खीक्‍का नाम्‍तो पेर्प् तीप् छोऊमीसो म्योङ् तूये। खोदोलोई मीस्मी छाम् लागीन् तोङ् यूस्को तूस्कोसो मान्तू।”

२१ म्सीच्‍चेचीप्‍क ईल्पोआ ओरोपीका, “रोबू, लाईस्‍पी कोङ् खाईम्ना ओ पा खूम् पीयोते।”

२२ खोदोलोई येशूआ मूङ्‌क ओरो लअ, “ओ दोस्-दोस् बान्व, सालोग्‍गीआङ् खची सालोग्‍गी खूम्‍चीनूव।”

येशूआ मूर्हूऊ यसई तूमीक

मर्कूस ४:३५-४१; लूका ८:२२-२५

२३ येशू हेयोङ्मापी वोङा ना म्सीच्‍चेस् खम् दोस्-दोस् खाता।

२४ खोदोलो दीरीत्‍तीपी हायाम् देप् मूर्हूऊ तोक्‍सा, ना काऊ हूछेप्‍तो छूवाना हेयोङ्माङ् नेम् यातू। खोदोलो येशू क ईम्‍स्‍चाक तूवा।

२५ खोदोलो म्सीच्‍चेचा ख ओरोलोक्‍तो पक्ची, “केई सीम् यातीकमायो रोबू! लेन्‍चा मीयीकाव।”

२६ खोदोलो येशूआ खस् ओरोलची, “ए आम्‍नी विश्‍वास मान्तूप्चे, ऊनाई आन्‍नी कीस्‍नी?” खीक्‍का ख पकाना हूक्‌ लो दीरीत्‍तीलो राङ्‌ङू, ना मूर्हूऊ यसई छूवा।

२७ खीक्‍का खचा मूङ्‌क लक् खोङ्चीना छाक्‍का छूक्‍तो ओरोपीका, “ङ्‌कन् ऊतोङ्‌क मीस्ये, मूर्हूऊआसो ना दीरीत्‍तीआसो ङ्‌कसा पीक्‍क रीङ् रेप्‍प।”

चाप् आत्‍माआ लाप्‍क नीप्पो मीस्

मर्कूस ५:१-२०; लूका ८:२६-३९

२८ खस् नावादे गदरिनीचीम् चारपी तातेका, खोदोलो चाप् आत्‍माआ लाप्‍क नीप्पो मीस् गेम्‍पीका बान्चाकचा येशू तूप्‍ची। मूङ्‍कस् हायाम् ईकीम् लप् तूवा, मूङ्‌क लाम्‍ला आस्‍सो एक्‍सा-मेक्सा लाम्‍दूम् मान्दूर्‌स्क तूवा।

२९ खीक्‍का मूङ्‌कचा बतो ओरोपीका, “ए नीनाम्माम् छाङा, आम्‍मी कास्‍कालो ऊई रीङ्‌ मम् तूये? ओखी नाम्‍ला मान्ताम्‍लामोङ् आन् कास्का दूक् पीस् ताकयो?”

३० खीक्‍का मूङ्‍कप्का चीछा मेक्सा ओरोतो बोम् बागाल चारेई छूवाचाक तूवा।

३१ मूङ्‌क चाप् आत्‍माचा येशू ओरो पीकाना बीन्ती मीची, “आना केईका ङ्‌कप्का कलेकादोक, केईका नाक ओन्तोदेतो बोः तूकम् म्गोपा पोक्‍सीकाव।”

३२ खीक्‍का येशूआ मूङ्‍कस्, “खात्‍नीते” लची। खीक्‍का मूङ्‍कस् खाताना बोम् गोपा वोङा, ना मूङ्‌क ओन्तोदेतो बोः पूलूमोक्स्तो दीतो दाम्‍रोप्‍का हूप्‍साना काऊपू चीयासा।

३३ खीक्‍का बोः चारेईमप् गथालाची जूकाना सहरपी खाता, खीक्‍का चाप् आत्‍मा लागेई छूक् मूङ्‌क नीप्पो मीस् ऊई छूवा खूङ्‌क खोलोङ् येईमीची।

३४ खीक्‍का सहरपी तूवाक खोलोङ् मीस् येशू तूप्स् मूङ्‌कपी ताआ, खीक्‍का खचा येशू तचीना ङ्‌कप्का लत्‍ताना खालेत्‍व लचीना बीन्ती मीची।

येशूआ म्हूःलोङ् पाल्प्खाप् मीस् नमीक

मर्कूस २:१-१२; लूका ५:१७-२६

९

१ खीक्‍का येशू हेयोङ्मापी वोङाना दीरीत्‍तीम् नावादेपा तूवाक म्तेल्पा खाता।

२ मीचा ईल्पो म्हूःलोङ् पाल्प्खाप् सोमोरीजा मीस् म्तूस्कोलोङ् खूर्‌चीना येशूम् दोक्पी तात्‍ची। खोदोलो येशूआ मूङ्‍कचीम् खची विश्‍वास तना मूङ्‌क म्हूःलोङ् पाल्प्खाप् मीस् ओरो लअ, “ओ छाये, बल मव, आम् मोऊ छेमा छूवाके।”

३ खोदोलो शास्‍त्रीचीप्‍क हेप्-हेप्पा खची सानीवापाका ओरोमीना, “ङ्‌कसान् नीनाम्माम् ऊल्‍लोङ्‌ये मचय।”

४ खोदोलो मूङ्‌कचा खची सानीवापा मीन्चचीक रीङ् तूम् तना येशूआ खस् ओरोलची, “ऊनाई आन्‍ना आम्नी सानीवापी ङ्‌कतोङ् मान्‍नप् रीङ् मीन्चाईनूम्कई?

५ खोरोदोक ऊई पीक्यालोई दूङ् नये, ‘आम् मोऊ छेमा छूवा’ पीम्‍यो दूङ् नये? ‘पक्ना लाम्‍दूमाते’ पीम्‍यो दूङ् नये?

६ खोदोलोई मीस्मी छापी चारपीक मोऊ छेमा मम् हक् तूये पीकानीना आन्‍ना छेतानूम्‍व।” खीक्‍काना येशूआ मूङ्‌क म्हूःलोङ् पाल्प्खाप् सोमोरीजा मीस् ओरो लअ, “पक्व, ना आम् तूस्को खूर्‌ना आम् खीम् खात्‍व।”

७ खीक्‍का मूङ्‌क म्हूःलोङ् पाल्प्खाप् मीस् पका, ना म्खीम् खाता।

८ ओरोसर्प् मीचा मूङ्‌क तचीना हायाम् खची कीम् लअ, खीक्‍काना मूङ्‌कचा ङ्‌कतोङ्ना मीस् राःरापीप् नीनाम्माम् साम्‍दीखा मची।

येशूआ तीर बात्ल मप् मत्ती काछक

मर्कूस २:१३-१७; लूका ५:२७-३२

९ मूङ्‍कप्का खात्‍चालो येशूआ ईल्पो मत्ती मीचीक मीस् तीर बात्लमस्‍को दोक्पी तूवाचाक तअ, खीक्‍का येशूआ ख ओरो लअ, “ओ दोस्-दोस् लाम्‍दूमाव।” खोदोलो मूङ्‌क पकाना येशूम् दोस्-दोस् लाम्‍दूमा।

१० खीक्‍का येशूआ म्सीच्‍चेस्का मत्तीम् खीम्पी जा चास् वाङालो ओरोसर्प् तीर बात्ल मप्ची, मोऊपोची ताना खस्का जा चाम् लागी तूवा।

११ खोदोलो फरिसीचा मूङ्‌क तचीना म्सीच्‍चेस् ओरो पीकाना तत्‍ची, “ऊनाई आम्‍नी धर्म-सेचीपोआ तीर बात्लमप्चीका ना मोऊपो मीस्चीका तूना जा चचयकई?”

१२ खोदोलो मूङ्‌क रीङ् येन्‍ना येशूआ खस् ओरोलची, “सोमोरीजा माक मीस्मी लागी दबाई मप् मीस् चाहेई छूनो, खोदोलोई सोमोरीजा मीस्मी लागी दबाई मप् मीस् चाहेई छूये।

१३ खोदोलोई खात्‍नीना ङ्‌कम् अर्थ ऊये पीम् आन्‍नी ईन्‍चीनीव, ‘कोङा बलिदान चाहेई मूयोनो, सम्‍तूमा चाहेई मूयो।’ ऊदोईपीक्यालो कोङ् धर्मीस्‌ काछोक्स् यूवोक मा, खोदोलोई मोऊपोस् काछोक्स् यूवोक।”

माईस् तूम् तोक्पी तईम् रीङ्

मर्कूस २:१८-२२; लूका ५:३३-३९

१४ यूहन्‍नाम् सीच्‍चेची येशूम् दोक्पी ता, ना ख ओरो पीकाना तत्‍ची, “केईका फरिसीस्का माईस् तूयेका, खोदोलोई आम् सीच्‍चेस्‍क ऊदोई माईस् तूनोकई?”

१५ खोदोलो येशूआ खस् ओरोलची, “दूखूलीप् सूर्‌पी तूक सम्‍मो, ऊई सूर्‌पी ताप् मीचा सोक् मईचीयो? खोदोलोई दूखूलीप् खची दोक्पीका खाईम् नाम्‍ला ताये ना दूखूलीप् खाईलेतस्‍कप्‍काङाङ् खस् माईस् तूये।

१६ “आसासो नयाँ तेई चेनना सूपेई तेईपी तालेई मईनो। ऊदोईपीक्यालो नयाँ तालोआ सूपेई तेई तालेई मयाम्दोन् मूङ्‌क सूपेई तेई चेन्‍दीत, खीक्‍काना मूङ्‌क दूङ् ङालीवार छूये।

१७ खोरोनाङ् आसासो सूपेई सोकोवारमी मशकपीa नयाँ दाखमद्य यूक्सनो, खोरोना यूक्सदोन् मूङ्‌क मशक चेन्दीत, ना दाखमद्य पात्खाते। खोदोलोई नयाँ दाखमद्य नयाँ सोकोवारमी मशकपी तेसाम्‍दोक मूङ्‌क नीच्‍चीङ् जगेई छूये।”

याइरसमी मेकछा

मर्कूस ५:२१-४३; लूका ८:४०-५६

१८ येशूआ खस् ङ्‌क रीङ् ईचचीतोङ् याखऊ खीम्‍पीका ईल्पो लाम्‍लछा ताना ख सेवा छोक्‍तो ओरो लअ, “ओ मेकछा ओन्‍तोलोङ् म्सोम् थायाखाता, खोदोलोई आन् बान्‍ना मूङ्‌कम् थेम्पी आम् हूः यूक्सोपोयोदोक, मूङ्‌क ओदोलोङ् ऊस्पके।”

१९ खीक्‍का येशू पकाना म्सीच्‍चेस्का मूङ्‌क मीस्मी म्दोस्-दोस् खाता।

२० खोदोलो पोङ् नीस्दोङ्पीका हीः खाईम् सोमोरीआ तूक्‍चाप् ईल्पो मीम्छा ताना येशूम् दोस्‍ला म्तेईमी छोछा पत्‍तू।

२१ ऊदोईपीक्यालो मूङ्‌क मीम्छाआ म्सानीवापाका ओरो मीनाचाक तूवा, “कोङा येशूम् तेईङाङ् पईम् तूयोदोसो कोङ् नोखातो।”

२२ खीक्‍काना येशूआ म्दोस् हेम् आन्‍चीना खोङ्लो मूङ्‌क मीम्छा तअ, ना ओरो लअ, “ए छाङा, बल मव, आम् विश्‍वासआ आन् नक तूये।” खीक्‍का मूङ्‌क मीम्छा मोन्तोलोङ् नखाता।

२३ खीक्‍का येशू मूङ्‌क लाम्‍लछाम्‌ खीम्पी तातेका, खोदोलो येशूआ मीत्‍तीरी दूप्‍चाप्‍ची खीक्‍काना ओरोसर्प् चाऊपो लप्‍चाप्‍ची तअ।

२४ खीक्‍काना येशूआ मूङ्‍कस् ओरोलची, “पाखा खात्‍नीते, ऊदोईपीक्यालो ङ्‌क मेकछा सीयाक मा, ईम्स्चाईक तूये।” खोदोलो खचा येशू तेरेमोक्‍स् गीची।

२५ मूङ्‌क ओरोसर्प् मीस् पाखा लात्‍चीना येशू खीम्गो वोङा, खीक्‍काना मूङ्‌क मेकछा म्हूक्पीका लाप्‍ना पकू, खोदोलो मूङ्‌क मेकछा हूचूलाचू पका।

२६ खीक्‍काना ङ्‌क रीङ् चारमी खोलोपी रीङा।

नीप्पो कोमूक्पा मीस्

२७ येशू मूङ्‍कप्का लत्‍ताना खात्‍चालो नीप्पो कोमूक्पा मीचा, “ए दाऊदमी छाङा, कास्का सम्‍तूमा मीयाचीकाते” पीकाना बतो ख म्दोस्-दोस् कल्‍तो खाईची।

२८ ख खीम्गो वोङाकप्‍का मूङ्‌क नीप्पो कोमूक्पा मीस् मूङ्‌कपी ताआ। खोदोलो येशूआ खस् ओरो पीकाना तत्‍ची, “ऊई कोङा आन्‍ची आम्‍ची मूक्सा तोक् मदूर्‌यान्‍ची पीम् आन्‍चा विश्‍वास मईचूयो?”

खोदोलो खचा “एई कास्का विश्‍वास मईचूका” लची।

२९ खीक्‍काना येशूआ खची मूक्स् पत्पीची ना ओरोपीका, “आम्‍ची विश्‍वास तोङ्नाङ् आन्‍ची नखात्‍चीव।”

३० खीक्‍काना मूङ्‌कचा खची मूक्सा तचीकप्‍का येशूआ खस् ओरो पीकाना आरेई मची, “ङ्‌क रीङ् आस्‍सो ईयाचूनव।”

३१ खोदोलोई खस् खाताना मूङ्‌क रीङ् खोलोपी पची।

३२ खीक्‍का खस् मूङ्‍कप्का लत्‍ताना खाईम् पीकालो, ईल्पो चाप् आत्‍माआ लाप्‍ना म्बक्‍केङ् मान्थोप् मीस् मूङ्‌कपी तात्‍ची।

३३ खीक्‍का येशूआ मूङ्‌क चाप् आत्मा कल्‍लात्ना मूङ्‌क म्बक्‍के माप्खाप् मीस् नेन्‍लाता। खोदोलो “इस्राएलपी ङ्‌कतोङ्‌क हाल्‍लोसो मान्छू” पीकाना ओरोसर्प् मीस् याबूयका।

३४ खोदोलोई फरिसीचा ओरो पीम् थालेई मची, “चाप्‍मी मालिकचीलाम्पा ङ्‌कसा चाप् आत्‍मा लात।”

चीसर्प् खेतालाची

३५ येशूआ खोलोङ् सहरपी, तेल्पी ना खची याखऊ खीम्पी सेचीवा पीतो, खीक्‍काना चारखम्‍मी जीनप् रीदाम् हातो ना म्खाल-खाल्‍क सोमोरीआ तूक्‍चाप्‍ची नमीत्‍तो लाम्‍दूमा।

३६ खोदोलो येशूआ ओरोसर्प् मीस् तचीना हायाम् म्सम् तूका। ऊदोईपीक्यालो मूङ्‍कस् खची चोलोछा मान्दीक लूस् तोङ्ना दूक् तोक्‍ची खीक्‍का ऊसो ममान्दूर्प्ची तूवा।

३७ खीक्‍का येशूआ म्सीच्‍चेस् ओरोलची, “छीर्म्‌ ओरोतो ताछोक्स्क तूये, खोदोलोई छीर्म्‌ बात्ल मप् खेताला चीछाङाङ् तूये।

३८ खन्‍सा हन्‍ना आन्‍ना छीर्म् बोबूईप् नीनाम्मापी वाङोम् मनूम्व, ना खसा म्होप्मी छीर्म् बात्ल मप् खेतालाची पोक्सची।”

a 

९:१७ मसक – मसक पीक्‍याक सोकोवारमी बूर्म् पा फाक्सूम्।

पोङ् नीप्पो म्सीच्‍चेचीम् लक्

मर्कूस ३:१३-१९; ६:७-१३; लूका ६:१२-१६; ९:१-६

१०

१ येशूआ पोङ् नीप्पो म्सीच्‍चेस् काछचीना जेजेर् आत्‍मा लाईम् खीक्‍का म्खाल्-खाल्क सोमोरी ना तूक्‍खास् नमीम् हक् पीची।

२ मूङ्‌क पोङ् नीप्पो म्सीच्‍चेचीम् खची नीङ् ङ्‌कतोङ्‌क तूवा, पत्रुस मीचीक सिमोन लो म्नेछो अन्‍द्रियासलो, खीक्‍का जब्दियाम् छा याकूब ना म्नेछो यूहन्‍ना,

३ फिलिप, बारथोलोमाइ, थोमा खीक्‍का तीर बात्लमप् मत्ती, अल्‍फयसमी छा याकूब ना थेदियस,

४ सिमोन कनानी ना यहूदा इस्‍करियोत, मूङ्‌क यहूदा इस्‍करियोतआ येशू लाप्‌ मीची।

५ येशूआ मूङ्‍क पोङ् नीप्पो म्सीच्‍चेस् ओरोलचीना पोक्‍स्‍ची, “बीन्‍नीपा गोङ्चीम् रापी खान्‍नीनव, खीक्‍का सामरीचीम् तेल्पीसो वोनीनव।

६ खोदोलोई इस्राएलीचीम् गोङ्पीका मासाक लूस् तोङ्‌क तूकचीपी खात्‍नीव।

७ ‘साराङ्‌गाम् चारखम् दोक्छापीङ् तायूवाक तूये,’ पीकानीना जीनप् रीदाम् हास्‍नूम्‍व।

८ तूक्‍खाची नमीयानूम्व, सीप्‍खाप्‍ची ऊन्‍पो मीयानूम्व, छूवोयो सोमोरीआ तूक् मीस् शुद्ध मनूम्व, चाप् आत्‍मा लात्‍नूम्‍व। आन्‍नासो मोरोङ् तानूम्क तूये, मोरोङ् पीयानूम्व।

९ आन्‍ना आम्‍नी थाप्‍रीपी हाल्‍ङो, नाम्‍छेर्‌बू ना ताम्बम् चेप्‍तीरोङ् खूरानूम्‍नव,

१० लाम्‍रीपी लाम्दूम्नीलो फाक्सूम्, नीच्‍ची दौरा, लोङ्पई खीक्‍का तीम्‍चीम् तूप् खायानूम्‍नव। ऊदोईपीक्यालो लक्‌‌ मप् मीचा चाम्दूम् तोम् छूये।

११ “आन्‍नी तेल्पी खात्‍नीना आम्‍नी लाम्‍तूम्‍मा मीक् मीस् लाम्‍नूम्‍व, ना मूङ्‌क तेल्पीका मान्खाईम्‍लेम् सम्‍मो आन्‍नी मूङ्‌क खीम्पीङ् तूवानीव।

१२ मूङ्‌क खीम्पी वोङ्नीलो लाईस्‍पी मूङ्‌क खीम्पी तूप् मीस् सेवा छानूम्व।

१३ खीक्‍का मूङ्‌क खीम्पी तूप् मीचा आन्‍नी हायाम् नतो साम्‍दीखा दईनीदोक, मूङ्‌क खीम्पी खाऊमा-खासेर्मा छूनूव। खोदोलोई मूङ्‌क खीम्‍पीक मीचा आन्‍नी नम्‍लो साम्‍दीखा दईनीनोदोक, आम्‍नीपी तूक खाऊमा-खासेर्मा आम्‍नीपीङ् आन्‍नूना तानूव।

१४ ऊदोईपीक्यालो आसासो आन्‍नी लाम्‍तूम्‍मा मीनीनो ना आम्‍नी रीङ्सो येनस्‍नोदोक, मूङ्‌क खीम्‍पीका लत्‍नीना खात्‍नीलो आम्‍नी लोङ्पूक फूर्क् रूक्‍साक्‍सानूम्‍व।

१५ आछीयाङ्, कोङा आन्‍नी लोयान्‍नी, नीया छूक लेईपी मूङ्‌क सहरपीक मीस्पीकान्‌ सदोम् लो गमोरा सहरपीकलो मीस्मी हालत दूङ् तेम्दूर्प् छूये।

१६ “खोङ्नूम्व, कोङा आन्‍नी याबेर्‌मी हाम्पी लूस् तोङ्ना पोन्चायान्‍नीके, खन्सा आन्‍नी पूःतो छेपोवा ना तूक्‍तूगूल्‍मतो सोज छूवानीव।

१७ खोदोलोई आन्‍नी मीस्पीका चीङ्चीङ् तूवानीव, ऊदोईपीक्यालो खचा आन्‍नी रूबूसी सल्‍स्‍को खीम्पी खाईनी, ना खची याखऊ खीम्पी खाईनीना मारी केर्‌नी।

१८ आन्‍नी ओ तोक्‍पी हाकिमचीम्‌ ना होङ्‌पोचीम्‌ दोक्पी खाईम्‍बोक्‍से, ओरोना आन्‍नी खची लागी खीक्‍का बीन्‍नीपा गोङ्चीम् लागी ओ साक्षी छूनी।

१९ खचा आन्‍नी लाप्‍नीना मुद्दा तीनी खोदोलो, ला ऊई पीम् पर्ने पीकानीना सोक् मनूम्नव। ऊदोईपीक्यालो आन्‍ना ऊई पीम् पर्ने खूङ्‌क रीङ् आन्‍ना मोन्तोलोङ् तईनूम्।

२० ऊदोईपीक्यालो आन्‍नी नेईम् बोक्स्‍नो, खोदोलोई आम्नी पा नीनाम्माम् आत्‍मा आम्‍नीपी छूना नेने।

२१ “म्बूआ म्नेछोङ् सेईमीय, खोरोनाङ् म्पाआ म्छामाईची सेईमीयची ना म्छामाईची खची पा-माम् ऊल्‍लोङ्पी पके खीक्‍का खस् सेईमीयची।

२२ ओ तोक्‍पीका खोलोआ आन्‍नी जेर्नी। खोदोलोई आसे दोस्कासम्मो विश्‍वासपी चीङ्‌को-चीङ्‌को तूये, खूङ्‌कसा हल्‍वा तय।

२३ खचा आन्‍नी ईबूम् सहरपी दूक् पीनीदोक बीन्‍नीपा सहरपी जूकाखात्‍नीव। ऊदोईपीक्यालो आछीयाङ् कोङा आन्‍नी लोयान्‍नी, मीस्मी छा ताम् लाईस्‍पी आन्‍ना इस्राएलपीक खोलोङ् सहरपी सूसो मम् लक् यात्नूम्नो।

२४ “सीच्‍चे म्सेचीपोप्का ना रोः म्मालिकपीका दूङ् देप् छूनो।

२५ म्सीच्‍चेस् खची सेचीपो तोक ना रोः म्मालिक तोक छूदूर। खन्‍सा खचा खीम्‍पीक मालिकङा बालजिबुल पीक्‍दोन्, खचा खची खीम्‍पोस्‍चीन् जन् ऊई लयची?

२६ “खन्‍सा खचीप्‍का कीनीनव। ऊदोईपीक्यालो नेप्‍पाना यूक्साक थक् देत्‍तोई तूये खूङ्‌क खोलोङ् हले ना सूलाना यूक्साक रीङ् देत्‍तोई तूये खूङ्‌क खोलोङ् खोछेत्‍ते।

२७ कोङा आन्‍नी नाम्कूर्मा गोपी ईन्‍नीक रीङ् नाम्छेमादूपी पानूम्‍व, खीक्‍का कोङा आन्‍नी सूपीछा येईमीन्‍नीक रीङ् खीम् थेम्तोका हास्‍नूम्‍व।

२८ आन्‍नी आम्‍नी सेईम् लाम्प् मीस्पीका आन्‍नी कीनीनव, ऊदोईपीक्यालो खचा आम्‍नी गाम्‍ङाङ् सेईदूरची खोदोलोई आम्‍नी आत्‍मा सेईदूरस्‍नो। खन्‍सा आत्‍मा लो गाम्‍लो नीच्‍चीङ् नरकपू नास् मदूर्प् नीनाम्माप्का कीसानीव।

२९ ऊई नीच्‍ची गाम् छोऊ ईक्फा खाप्‍चीमापी खेईछूनोयो? खोदोलोई ईबूम् गाम् छोऊसो नीनाम्माम् लन्‍ची मान्दी बोहोपू हूप्‍स्‍नो।

३० आम्‍नी तोङ्पीक तोसम्सो खोलोङ् ङीराखात्‍क तूये।

३१ खन्‍सा आन्‍नी कीनीनव, ऊदोईपीक्यालो आन्‍नी गाम् छोऊपीका दूङ् साम्दीलोक तूनी।

३२ “ओरोना मीस्मी लाईस्‍पी कोङ् येशूमी पीक्‍तोदी खोलोङ् कोङासो साराङ्‌गाप्‍तो तूप् ओ पाम् दोक्पी आन्‍नी ओमी पीको।

३३ खोदोलोई मीस्मी लाईस्‍पी कोङ् येशूम् माके पीक्‍तो इन्कार मप् खोलोङ् कोङासो साराङ्‌गाप्‍तो तूप् ओ पाम् लाईस्‍पी ङ्‌कस् ओमी माके पीकोना इन्कार मूयो।

३४ “आन्‍ना कोङ् चारपी खाऊमा-खासेर्मा पीस् ताक मीन्‍नीनव। कोङ् खाऊमा-खासेर्मा पीस् तोक माके, खोदोलोई दोप्सेल तोम् लागी तोक के।

३५ ऊदोईपीक्यालो कोङा म्चारछा म्पाम् ऊल्‍लोङ्पी, मेकछा म्माम् ऊल्‍लोङ्पी, ना म्नाम्मे म्छूर्मेम् ऊल्‍लोङ्पी ममीम् लागी यूवोक।

३६ आम्‍नी साछीमी आम्‍नी होप्‍मी खीम्गोपीकङ् छूये।

३७ “आसाई ओपीका दूङ् म्पा-म्मा सम्‍तूमा मीय, खूङ्‌क ओ सीच्‍चे छूदूरनो। खोरोनाङ् आसाई ओपीका दूङ् देतो म्चारछा-मेकछा सम्‍तूमा मीय, खूङ्‌कसो ओ सीच्‍चे छूदूरनो।

३८ खोरोनाङ् आस्‍कसाई म्होप्मी क्रूस खूर्‌ना ओ दोस्-दोस् लाम्‍दूम्‍नो, खूङ्‌कसो ओ सीच्‍चे छूदूरनो।

३९ म्‍रीराम जगेई मम् लाम्प्‍आ मूङ्‌क तयनो, खोदोलोई ओ लागीपी म्‍रीराम पीप्‍आ मूङ्‌क तय।

४० “आन्‍नी लाम्‍तूम्‍मा मीक्पा कोङ्सो लाम्‍तूम्‍मा मीयो। खोरोनाङ् कोङ् लाम्‍तूम्‍मा मीक्पा कोङ् पोप्सो लाम्‍तूम्‍मा मीय।

४१ खारीबोपो पीक्‍ना लाम्‍तूम्‍मा मीक्पा खारीबोपोआ तयक तोङ्‌क पूनाऊनी तय। खोरोनाङ् नीनाम्माम् लाईस्‍पी धर्मी छूक् मीस् लाम्‍तूम्‍मा मीक् मीचा मूङ्‌क धर्मी मीचा तयक तोङ्‌क पूनाऊनी तय।

४२ आसाई ङ्‌कचीप्‍क दूङ् चीमा ओ सीच्‍चे पीक्‍ना ईक् पोङ्‍कीरीम् छीक्‍छीलीप् काऊङाङ्‌ दूम् पीय, खूङ्‌कसा हाल्‍लोसो म्पूनाऊनी मास्दीतनो।”

येशू लो बप्‍तिस्मा पीप् यूहन्‍नालो

लूका ७:१८-३५

११

१ येशूआ पोङ् नीप्पो म्सीच्‍चेस् आज्ञा पीम् यात्कप्का ख मूङ्‍कप्का लत्‍ताना खस् तूवाक सहरपी सेचीवा पीस् लो जीनप् रीदाम् हास्‍लो खाता।

२ बप्‍तिस्मा पीप् यूहन्‍ना थूनापी तूवालो येशू ख्रीष्‍टमी तोक्पी येन्‍क तूवा, खीक्‍काना खसा म्सीच्‍चेस् ङ्‌क रीङ् तईस् पोक्‍स्‍ची,

३ “हन्‍ना ताईक ख्रीष्‍ट आन्‍ङायो, केईका बीन्‍नीपाङ्‍यो हूम् पर्ने?”

४ खोदोलो येशूआ खस् ओरोलची, “आन्‍ना येनानूम्‍क ना तानूम्क रीङ् खोलोङ् यूहन्‍ना ईयानूम्‍व,

५ कोमूक्पा मीचा म्मूक्सा तय, सक्‍पा मीस् लाम्‍दूमे। छूवोयो सोमोरीआ लाप्‍क मीस् नये। खोरोनाङ् म्नोबोआ मान्येईप् तूसूम्‍पा-तूसूम्मा मीचा म्नोबोआ येन। सीप्‍खाप्‍ची ऊस्पके, ना छूक्‍सीप्‍चा जीनप् रीदाम् येईम् तयची।

६ ओ तोक्पी शङ्का मान्मप् मीस् नीनाम्माआ आसीक् पीय।”

७ यूहन्‍नाम् सीच्‍चेस् खाताकप्‍का येशूआ ओरोसर्प् मीस् ओरोलची, “आन्‍नी गोङ्‍रूत्खाप् थाम्‍पूपी ऊई खोस्‍ये खातानी? ऊई हूक्‍आ तोक्‍स्‍चक पाक्‍पऊयो खोस् खातानी?

८ खोरोदोक आन्‍नी ऊई खोस्‍ये खातानी? ऊई हायाम् नप्छा तेई खाम् मीस्यो खोस् खातानी? नप् तेई खाम्‍ने होङाबूम् खीम्‍पीई छूये।

९ आन्‍नी ऊई खोस्‍ये खातानी? ऊई खारीबोपोस् खोस्‍यो खातानी? कोङा आन्‍नी लोयान्‍नी, खारीबोपोप्‍कासो दूङ् देप् मीस्यो खोस् खातानी।

१० ऊदोईपीक्यालो धर्मसूम्बऊपी नीनाम्माआ यूहन्‍नाम् तोक्पी ओरोना पीकाक तूये,

‘खोङ्व, कोङा ओ रीदाम् पोक् आम् लाईस्-लाईस् पोक्‍सोके,

खूङ्‌कसा आम् लाईस्-लाईस् आम् लाम् चोचूप्‍स।’

११ “आछीयाङ् कोङा आन्‍नी लोयान्‍नी, मीम्छाचा वात्‍चीकतोदीपी बप्‍तिस्मा पीप् यूहन्‍नाप्का दूङ् देप् बीन्‍नीपा मीस् आस्‍सो जन्‍मेई मान्छू। खोदोलोई साराङ्‌गाम् चारखम्‍पी आसे खोलोप्का दूङ् चीमा तूये, खूङ्‌क यूहन्‍नाप्का दूङ् देप् छूये।

१२ बप्‍तिस्मा पीप् यूहन्‍नाआ जीनप् रीदाम् हास्‍कप्‍का एक्‍तो ईनीम्‍बा सम्‍मो, साराङ्‌गाम् चारखम् हायाम् लोक्‍तो पतो खात्‍चाईक तूये, ना ऊल्‍लोङ् मप् मीस्चा मूङ्‍क खची हूक्पी मम् लाम्चयस्क तूये।

१३ ऊदोईपीक्यालो यूहन्‍नाम् नाम्‍ला सम्‍मो मोशाम् ललईआ ना खोलोङ् खारीबोपोचा नीनाम्माम् चारखम्‍मी तोक्पी खारीबो मस्क तूवा।

१४ आन्‍ना विश्‍वास मईनूम्दोक, हन्‍ना ताप् एलिया क यूहन्‍नाङ् के।

१५ आस्‍मी नोबो तूये, खूङ्‌कसा येन्‍नूव।

१६ “ईनीम्‍बाक मीस् कोङा ऊलोई थापो? ङ्‌कस्‍ने बजार होम्पी वास्लप्‍तीप् छाछामा तोङ्‌क तूये, खचा म्बूम्ची काछयची ना ओरोपीके,

१७ ‘केईका आम्‍नी लागी मीत्‍तीरी दूपूम्‍का,

खोदोलो आन्‍नी सील् माम्बान्‍नी।

केईका दूक्वाम् छाम् मम्का,

खोदोलो आन्‍नी माङ्‍खाम्नी।’

१८ ऊदोईपीक्यालो यूहन्‍ना चातो-दूतो मान्ता, खन्‍सा खचा यूहन्‍ना चाप् मोङ्आ लाप्‍क मीस् पीका।

१९ खोदोलोई मीस्मी छा चातो-दूतो ताआ, खोदोलो खचा ओरोपीका, ‘खोङ्नूम्ते, ङ्‌क चापोयो-दूपोयो, तीर बात्लमप् ना मोऊपोचीम् म्बूम् पीक्‍तो दोस् तीयची!’ खोदोलोई नीनाम्माम् लूखूप्‍ची थीक् तूये पीम् रीङ् म्‍लक्पीकाङ् छेत्‍ते।”

वालूम्‍मा मान्मप् सहरपीक मीस्

लूका १०:१३-१५

२० येशूआ हायाम् राःरालोक लक् मक सहरपीक मीस् राङ्ची, ऊदोईपीक्यालो मूङ्‌क सहरपी तूप् मीचा वालूम्‍मा मान्मची।

२१ “धिक्‍कार, ए खोराजीनपी तूप्‍चे, धिक्‍कार, ए बेथसेदापी तूप्‍चे। ऊदोईपीक्यालो आम्‍नी हाम्‍पी छूवाक तोङ्‌क राःराम् लक् टुरोसपी लो सीदोनपीलो छूवावादोन् मूङ्‍कप्क मीचान् जेलेम्मा खाप्स्‍चीवा ना छूबूईआ कील्‍न्‍चीवाना वालूम्‍मा मस्वा।

२२ खोदोलोई कोङा आन्‍नी लोयान्‍नी, नीयाक लेईपी नीनाम्माआ आम्‍नीप्‍का दूङ् टुरोस लो सीदोनपीलो तूप् मीस् सम्‍तूमा मीयची।

२३ ए कफर्नहुमपी तूप्‍चे, ऊई आन्‍ना साराङ्‌गा खातेकायो मीन्चाईनी? आन्‍नीन् नरकपू खात्‍नी। ऊदोईपीक्यालो आम्‍नी हाम्‍पी छूवाक तोङ्‌क राःरालोक लक् सदोमपी छूवावादोन् मूङ्‌क सहर एसेक लेई सम्‍मो तूवाचावा।

२४ खोदोलोई कोङा आन्‍नी लोयान्‍नी, नीयाक लेईपी नीनाम्माआ आम्‍नीप्‍का दूङ् सदोम सहर सम्‍तूमा मीय।”

दूवाङ् लप्ची नोम्चीम्

लूका १०:२१-२२

२५ खोदोलो येशूआ ओरोपीका, “ए नीनाम्मा पाआ, साराङ्‌गाम् लो चारमीलो रोबू, कोङा आन् ओलोनूव लोयान्‍ना, ऊदोईपीक्यालो आना ङ्‌क रीङ् लूर्‌पोचीप्‍का सूल्‍ना चीमा छाछामाचीपी खोम।

२६ पा रोबू, आना ङ्‍कङ् नप् मीना।

२७ “ओ पा रोबूआ खोलोक थक् कोङ् एनोछोक तूये। पाङाङ् छाम् तोक्पी छेत्‍त बीन्‍नीपा आसासो छेत्‍तनो, खोरोनाङ् छापीका बीन्‍नीपा आसासो पा छेत्‍तनो। खीक्‍का म्छाआ ईचीक तोदी खोलोआ पा छेत्‍तची।

२८ “ए हायाम् लीप् बारी खूर्प् ना दूवाङ् लप्चे, ओ दोक्पी तानीव, कोङा आन्‍नी नोम्चीम् पीयान्‍नीके।

२९ ओ वोवेन्‍दा खूरानूम्‍ना ओपीका ईन्‍चीनीव, ऊदोईपीक्यालो कोङ् ओ सागोवापाकाङ् हायाम् लखेक ना सम्‍तूमा लोक तूवोके, ओरोना आन्‍ना ओपीका आम्‍नी आत्‍मापी नोम्चीम् तईनूम्।

३० ऊदोईपीक्यालो ओ वोवेन्‍दा फाक्पाचूप् ना कोङा खूर्‌मीयान्‍नीक बारी हाम्‍लोवाप् तूये।”

नोम्चीम् लेईपीक रोबू

मर्कूस २:२३-२८; ३:१-६; लूका ६:१-११

१२

१ येशू नोम्चीम् लेईपी छीर्म् खालाम्पा खात्‍चाक तूवा। खोदोलो येशूम् म्सीच्‍चेस् साका सीयाकसा छीर्म् मी सीखावा कप्‍चीना चाम् थालेई मची।

२ खूङ्‌क तचीना फरिसीचा येशू ओरोलची, “खोङ्व, आम् सीच्‍चेचान्‌ नोम्चीम् लेईपी मान्मम् पर्ने लक्ये मचयस्क तूये।”

३ खोदोलो येशूआ खस् ओरोलची, “दाऊदआ म्बूम्चीका साकासीयालो ऊई मक तूवा? खूङ्‌क आन्‍ना परेई माम्मन्‍नीयो?

४ ख ऊतोङ्नाई नीनाम्मा दप्स्‍को खीम्पी वोङाना नीनाम्मापी तेम्पा सबेई म्बूम्चीका चची? खूङ्‌क सबेई खचा मान्चाम् पर्ने तूवा, खूङ्‌क सबेई पूजारीचाङाङ् चाम् नप् तूवा।

५ ऊई आन्‍ना मोशाम् ललई परेई मान्मन्‍नीयो, नीनाम्मा दप्स्को खीम्पी पूजारीचा नोम्चीम् लेईपीसो लक् मईची। ओरोना खचा नोम्चीम् लेईपी लक् मईची, खोरोदोसो खस् दोसी छूनो।

६ खोदोलोई कोङा आन्‍नी लोयान्‍नी, नीनाम्मा दप्स्को खीम्‍पीका दूङ् देप् ईल्पो अपी तूये।

७ ‘कोङा पोसूम् बलिदान मम् लामोनो, खोदोलोई आन्‍ना सम्‍तूमा मीयोनीक लामो’ पीकाना नीनाम्माआ पीकाक रीङ् आन्‍ना छेतानूम्‍वादोक आन्‍ना निर्दोष मीस् दोस् मान्तीन्‍नीवा।

८ ऊदोईपीक्यालो मीस्मी छा नोम्चीम् लेईमीसो रोबू तूये।”

९ खीक्‍काना येशू मूङ्‍कप्का लत्‍ताना खची याखऊ खीम्पी खाता।

१० खोदोलो मूङ्‌कपी ईल्पो म्हूः हार्प्खाप् मीस् तूवा। खीक्‍का खचा येशू दोस् तीम् सानीवा मस्‍ना ख ओरोलची, “नोम्चीम् लेईपी तूक्‍खास् नमीम् नईयो नईनोयो?”

११ खोदोलो येशूआ खस् ओरोलची, “आम्‍नीम् ईबूम् लूस् तूये, ना खूङ्‌क लूस् नोम्चीम् लेईपी खूलूम्‍पू वाईखीयदोक, ऊई खूङ्‌क आन्‍ना पाखा लात्‍नूम्‍नोयो?

१२ ऊई लूसपीका मीस् दूङ् साम्दीलोक मान्तूयो मोलो? खन्‍सा नोम्चीम् लेईपी नप् लक् मम् नये।”

१३ खीक्‍काना येशूआ मूङ्‌क मीस् ओरो लअ, “आम् हूः सत्‍ते।” खीक्‍का मूङ्‌कसा म्हूः सत्‍तू, खोदोलो मूङ्‌कम् म्हूः नखाता।

१४ खोदोलो फरिसीची लत्‍ताना पाखा खाता, ना ख ऊतोङ्नाई सेताम् लोलना चाई मची।

नीनाम्माआ सोक्‍क म्सूसो मप्

१५ खीक्‍का येशूआ खूङ्‌क रीङ् तूम् तकप्का मूङ्‍कप्का लत्‍ताना खालेता, खोदोलो हायाम् देतो मीचा ख म्दोस्-दोस् कल्‍तो खाईची, ना खसा तूक्‍खास् खोलोङ् नमीयू।

१६ खीक्‍का येशूआ खस् ओ तोक्पी आस्‍सो ईयानूम्‍नव पीकाना आज्ञा पीची।

१७ ङ्‌क यशैया खारीबोपोआ पीकाक रीङ् पूरा छूम् लागी छूवाक तूवा,

१८ “कोङा ओ सूसो मप् सोकूक तूये,

खपीका कोङ् हायाम् ओ गोङ् चानये।

कोङा ओ आत्‍मा खपी यूक्सो,

खीक्‍का खसा गोङ्-गोङ्चीपी नीयाम् रीङ् पय।

१९ खसा जूम्‍लूक्सो मईनो ना ख हायाम् सार बम्सो बस्‍नो,

खीक्‍का मीचा खम् साल्‍म् लाम्‍पीसो येनस्‍नो।

२० म्छोला कूम्खाप् पाक्पऊ खसा अतनो

ना दूलाप्-दूलाप् छूक्चाप् सलेद खसा सेतनो।

याईस्कोपी खसा नीया कोक्स्क सम्मो खाईय।

२१ खम् नीङ्पी गोङ्-गोङ्चा आसा यूक्सची।”

येशू लो बालजिबुललो

मर्कूस ३:२०-३०; लूका ६:४३-४५; ११:१४-२३

२२ खीक्‍का चाप्मोङ्आ लाप्‍क ईल्पो कोमूक्पा ना नेईम्सो मान्‍नेईप् मीस् येशूम् दोक्पी तात्ची। खीक्‍का येशूआ मूङ्‌क नमीयू, खीक्‍का मूङ्‌क नेना ना म्मूक्सा तोक् छूवा।

२३ खोदोलो खोलोङ् मीस् छाक्‍का छूवा ना ओरोपीका, “ऊई ङ्‌क दाऊदमी छाङ्‌कयो?”

२४ मूङ्‌क रीङ् येन्‍चीना फरिसीचा ओरोपीका, “ङ्‌कसान् चाप्‍मी होङाबू बालजिबुलआ पीयक राःराआ चाप् लात्‍दोङ।”

२५ खोदोलोई येशूआ मूङ्‍कचीम् खची सानीवा तूम् तना खस् ओरोलची, “ईबूम् चारखम् हास्‍ना खची होप्ङा तङ्नो ना जूम्‍लूक मईचीदोक मूङ्‌क चारखम् हायाम् तातो पोचीङ्‌ङनो। खोरोनाङ् सहर-सहरमी हाम्‍पी ना मीस्मी हाम्‍पीसो चाई खप्‍पनो ना तङ्नोदोक मूङ्‌कसो हायाम् तातो पोचीङ्‌ङनो।

२६ खोरोनाङ् शैतानआ शैतान लात, ना खची गोपी ऊल्‍लोङ् मीलईदोक, खची चारखम् ऊतोङ्नाई पोचीङ्‌ङ?

२७ आन्‍ना कोङ् चाप्‍मी होङाबू बालजिबुलमी राःराआ चाप् लात लोयोनीदोक, आम्‍नी छाचाक आस्‍मी राःराआये चाप् लातची? खन्‍सा खस्ङा आम्‍नी नीया मप् छूये।

२८ खोदोलोई कोङा नीनाम्माम् आत्‍मापीका चाप् लातोदोक नीनाम्माम् चारखम् आम्‍नीपी ताखाताक तूये।

२९ “आसासो लाईस्‍पी बलिय मीस् मान्छूईमो, मूङ्‌कम् खीम् गोपी वोङ्‌ना म्दाचाम् खूदूरनो। दूङ् लाईस्‍पी मूङ्‌क बलिय मीस् छूईयनाङाङ् मूङ्‌कम् दाचाम् खूस्‍सना खाईदूर।

३० “आसे ओलाम्‍पा तूनो, खूङ्‌क ओ ऊल्‍लोङ्पी तूये, खीक्‍काना आसाई कोङ्लो तूना बात्ल मईनो, खूङ्‌कसा बात्ल मम्पासो रीस्‍दीत।

३१ खन्‍सा कोङा आन्‍नी लोयान्‍नी, मीचा मईक खोलोङ् मोऊ ना नीनाम्माम् ऊल्‍लोङ्पी नेन्क छेमा छूये, खोदोलोई पवित्र आत्‍माम् ऊल्‍लोङ्पी नेन्क मोऊ हाल्‍लोसो छेमा छूनो।

३२ ओरोनाङ् हेप् मीचा मीस्मी छाम् ऊल्‍लोङ्पी ऊची पीक्‍दोक मूङ्‌क छेमा छूये, खोदोलोई पवित्र आत्‍माम् ऊल्‍लोङ्पी नेन्‍दोक मूङ्‌क ङ्‌क जूकपी ना ताईक जूकपीसो छेमा छूनो।

३३ “सीछो नप् तूदोक, नप्ङा म्चो मीय, खोरोनाङ् सीछो रई तूदोक रईङा म्चो मीय। ऊदोईपीक्यालो मूङ्‌क सीछो ऊतोङ्‌कई पीम् म्चोपीकाङ् छेत्‍ते।

३४ ए पूम् छा तोङ्‌कचे! आन्‍नी आम्‍नी होप्‍ङा रई तूनी, ऊदानाओ आन्‍ना नप् रीङ् मईनूम्? ऊदोईपीक्यालो सागोवापा ऊई तूये खूङ्‌क रीङ्‌ङा ङप्का लत्‍ते।

३५ नप् मीस्मी सागोवा नप् रीङ्‌आङ् पेप्पक छूये, खन्‍सा मूङ्‌क मीचा म्सागोवापाका नप् रीङ्‌ङा लात, खोरोनाङ् रई मीस्मी सागोवा रई रीङ्‌आङ् पेप्पक छूये, ना मूङ्‌क मीचा म्सागोवापाका रई रीङ्‌ङा लात।

३६ खन्‍सा कोङा आन्‍नी लोयान्‍नी, ‘रई रीङ् मप् मीचा नीया छूक लेईपी मूङ्‌क रई रीङ्मी लेखा खची होपाङ् पीम् बोक्से।’

३७ ऊदोईपीक्यालो आम् रीङ्आङ् आन् निर्दोष छूये, ना आम् रीङ्आङ् आन् दोसी छूये।”

चीन्‍न खोम् लन्‍ची मस्क

मर्कूस ८:११-१२; लूका ११:२४-२६, २९-३२

३८ खोदोलो शास्‍त्रीचीप्‍क ना फरिसीचीप्‍क हेप्-हेप्पा ख ओरोलची, “सेचीपो, केईका ईबूम् चीन्‍न खोमीयीकाते।”

३९ खोदोलो येशूआ खस् ओरो पीकाना ङरी आन्‍ची, “रई ना तूम्‍लूलप् दूङ्चा चीन्‍न लामची। खोदोलोई ङ्‌क दूङ्पीक मीचान् योना खारीबोपोम् चीन्‍नपीका बीन्‍नीपा चीन्‍न ऊसो खोम् तयस्‍नो।

४० ऊदोईपीक्यालो दानाई योना मूङ्‍क देप् ङाःम् गोपू सूक्‍लेई लो सूक् सेपालो तूवा, खोरोनाङ् मीस्मी छासो बोहोगोपू सूक्‍लेई लो सूक्‍सेपालो तूम् बोक्से।

४१ निनवेपी तूप् मीस्ची नीया छूक लेईपी ङ्‌क दूङ्पीक मीस्चीका थोरेपे ना ङ्‌कस् दोस् तीयची, ऊदोईपीक्यालो खचा योनाम् रीङ्पी विश्‍वास मस्क तूवा, खोदोलोई खोङ्नूम्व, योनाप्‍कासो दूङ् देप् ईल्पो अपी तूये।

४२ योऊमेर‌पीक होङाबूमे नीया छूक लेईपी ङ्‌क गोङ्पीक मीस्चीका पक्ना ङ्‌कस् दोस् तीयची, ऊदोईपीक्यालो ख चारमी नाक्‍का छेऊपीका सोलोमनमी लूखूप्‍चीम्‌ रीङ् येईस्‌ बाना। खोदोलोई खोङ्नूम्व, सोलोमनपीकासो दूङ् देप् ईल्पो अपी तूये।

४३ “जेजेर् आत्‍मा मीस्पीका लत्‍ना खाते, खीक्‍का मूङ्‌कसा नोन्‍चीस्‍को ओबान थाऊ लाम, खोदोलोई हापीसो तयनो।

४४ खीक्‍का मूङ्‌कसा ओरोपीके, ‘कोङ् हापीकाई लत्‍तोना बानो, कोङ् खूङ्‌क ओ खीम्पीङ् आत्‍तोना खातो।’ खीक्‍काना मूङ्‌क आत्‍ना ताये खोदोलो मूङ्‌क खीम् होप्‍तो ना साम्‍दीम्‍पा छीप्प।

४५ खीक्‍का मूङ्‌क खाते ना म्होप्पीका दूङ् रई बीन्‍नीपा रेक्‍ची चाप् आत्‍मा तातना ताये, ना म्गोपा वोङ्ना तूये, खोदोलोन् मूङ्‌क मीस्मी रीराम‌ लाईस्‍पीकप्‍का दूङ् रई छूये। खन्‍सा ङ्‌क रई दूङ्पीक मीस्सो मूङ्‌कतोङ्‌कङ् छूये।”

येशूम् म्मा ना म्नेछोस्

मर्कूस ३:३१-३५; लूका ८:१९-२१

४६ येशू ओरोसर्प् मीस्चीका नेन्‍चाक तूवा, खोदोलो म्मा-म्नेछोस् मूङ्‌कपी तालाता ना खलो रीङ् मम् लागी पाखापा थोरेप्‍दीताक तूवा।

४७ खोदोलो मूङ्‌कपी तूवाक ईल्पो मीचा येशू ओरो लअ, “खोङ्ते, आम् मा आम् नेछोचा आन्‍लो नेईम् लागी पाखापाका हूङ्दीते।”

४८ खोदोलो मूङ्‌क मीस् येशूआ ओरो लअ, “ओ मा ओ नेछोस् आसे?”

४९ खीक्‍का येशूआ म्हूःआ म्सीच्‍चेस् खोमीत्‍तो ओरोपीका, “खोङ्व, ओ मा ओ नेछोस् ङ्‌कस्ङा के।

५० ऊदोईपीक्यालो आसाई साराङ्‌गाप्‍तो तूप् ओ पाम् लन्‍ची रेप्प, मूङ्‍कस्ङा ओ मा ओ नेछोस् के।”

चालेई फूईप्मी पोम् ललई

मर्कूस ४:१-१२; लूका ८:४-१०

१३

१ येशू मूङ्‌क लेईङा खीम्‍पीका लत्‍ताना दीरीत्‍तीम् चाखेम्पी सेचीवा ईम् लागी खाताना तूवा।

२ खोदोलो ओरोसर्प् मीस् म्दोक्पी बात्ल छूवा, खन्‍सा खसा तूस्को थाऊ मान्तोना ख हेयोङ्मापी वोङाना तूवा, खोदोलो मूङ्‌क ओरोसर्प् मीस्चीक दीरीत्‍तीम् चाखेम्‍पीङ् थोरेप्‍दीताक तूवा।

३ येशूआ खस् पोम् ललईपीका ओरोतो रीङ् ईची।

खीक्‍का खसा ओरोपीका, “ईल्पो मीस् चालेई फूईस् लत्‍ता।

४ ओरोना खसा चालेई फूईलो हेप् चालेई लाम् मेक्सा तात्‍ता, ना छोऊ ताना मूङ्‌क चालेई कप्‍च।

५ खोरोनाङ् हेप् चालेई क लूङ्लापी तात्‍ता, खीक्‍का मूङ्‌कपी हायाम् देतो बोहो मान्तूकसा, मूङ्‌क चालेई दावाङ् लीमा।

६ खोदोलोई नाम्‍छोवा हायाम् मलो मूङ्‌क चालेई म्साम् नम्‍लो मान्मीकसा सीयाना हार्‌खाता।

७ खोरोनाङ् हेप् चालेई तीतीम् पऊमी हाम्‍पी तात्‍ता, खीक्‍काना मूङ्‌क तीती पतोखाताना मूङ्‌क चालेई छेप्‍सेतू।

८ खोदोलोई हेप् चालेई क नप् थाम्‍पूपी तात्‍ता, ना ईक् चून्दूलूम् गुणा, तूक्पोङ् गुणा, सूक्‍पोङ् गुणा म्चो मीयू।

९ आस्‍मी नोबो तूये, खूङ्‌कसा येन्‍नूव।”

१० खीक्‍काना म्सीच्‍चेस् ताना ख ओरो पीकाना तत्‍ची, “आन् ऊनाई खस्का पोम् ललईपी नेन्‍कई?”

११ खोदोलो येशूआ खस् ओरो पीकाना ङरी आन्‍ची, “आन्‍नाने साराङ्‌गाम् चारखम्‍मी तोक्‍पी छेईम् तानूम्क तूये, खोदोलोई खचा ङ्‌क चारखम्‍मी तोक्‍पी छेईम् तचीक मान्तू।

१२ ऊदोईपीक्यालो आस्पी तूये, खूङ्‌कसा दूङ्देतो तय, ना मूङ्‌कम् हायाम् देतो छूये, खोदोलोई आस्‍पी मान्तू, खूङ्‌कमी तूकसो ङाप्‍खाते।

१३ खन्‍सा कोङ् खस्का पोम् ललईपी नेनो:

‘ऊदोईपीक्यालो खचा खोम्‍ने खोङ्ची, खोदोलोई तयस्‍नो,

येईम्ने येनची, खोदोलोई येनस्‍ना बूजेई मईचीनो।’

१४ ओरोना यशैया खारीबोपोआ खारीबो मक खचीपी पूरा छूवाक तूये:

‘आन्‍ना येईम्ने येन्‍नूम्, खोदोलोई हादेलोसो बूजेई मईनूम्नो,

आन्‍ना तोम्ने तईनूम्, खोदोलोई हादेलोसो तूम्तईनूम्नो।

१५ ऊदोईपीक्यालो ङ्‌कचीम् खची सानीवा मोगो छूवाक तूये,

ना खची नोबो दीयाखात्‍क तूये,

ना खची मूक्स् सीप्‍खीचीक तूये,

मादोन् खचा खची मूक्सा तचीवा,

खचा खची नोबोआ येन्‍चीवा,

खचा खची सानीवापाका बूजेई मस्वा,

खीक्‍का ओपी आत्‍तावा,

ना कोङा खस् नमीयूचीवा।’

१६ “आम्‍नी मूक्स् ना आम्‍नी नोबो नीनाम्माआ आसीक् पीय, ऊदोईपीक्यालो आम्‍नी मूक्सा तईनूम्, ना आम्‍नी नोबोआ येन्‍नूम्।

१७ आछीयाङ्, कोङा आन्‍नी लोयान्‍नी, आन्‍ना खोङानूम्क रीङ् खोलोङ् खोरीबोपोचा ना धर्मीचा हायाम् खोम् लन्‍ची मची, खोदोलोई खचा खोम् मान्तोक्ची, खीक्‍का आन्‍ना येनानूम्‍क रीङ् हायाम् येईम् लन्‍ची मची, खोदोलोई खचा येईम् मान्तोक्ची।

पोम् ललईमी अर्थ

मर्कूस ४:१३-२०; लूका ८:११-१५

१८ “चालेई फूईप्मी पोम् ललईमी अर्थ येन्‍नूम्‍व।

१९ हेप्-हेप्पा चारखम्‍मी रीङ्बऊ येन, नासो नम्‍लो बूजेई मईनो, खीक्‍का शैतान ताये ना मूङ्‌कम् सानीवापा बीप्पाक नीनाम्माम् रीङ्सो ङाप्‍पना खाईलेत। खन्‍सा लाम्‍पी तात्‍ताक चालेईमी अर्थ क ङ्‌कङा के।

२० खोरोनाङ् लूङ्लापी तात्‍ताक चालेई क ङ्‌कङा के, खसा नीनाम्माम् रीङ्बऊ येनकलो ईतोतो म्जी नईना दावाङ् विश्‍वास मय।

२१ खोदोलोई मूङ्‌कम् म्साम् मान्तूकसा हायाम् तातो चीङ्‌ङनो, खीक्‍का नीनाम्मापी विश्‍वास मकसा मूङ्‌कम् रीरामपी दूक्‍वा सतावट ताईकलो ईतोतो मूङ्‌कसा विश्‍वास मम् होक्‍सीय।

२२ खोरोनाङ् तीतीम् पऊमी हाम्‍पी तात्‍ताक चालेईमी अर्थ क ङ्‌कङा, मूङ्‌कसा नीनाम्माम् रीङ्बऊ येईम्ने येन, खोदोलोई चारपीक सोक् ना दाचाम्मी लाङोआ नीनाम्माम् रीङ्बऊ छेप्‍सेत, ना मूङ्‌कपी ऊसो म्चो मीयनो।

२३ खोदोलोई नप् थाम्‍पूपी तात्‍ताक चालेईमी अर्थ ङ्‌कङा के, आसाई नीनाम्माम् रीङ्बऊ येन, छेत्‍त-लेस ना आछीयाङ् म्चो सेमीय। खीक्‍का मूङ्‌कसा फूईक चालेईपीका ईक् चून्दूलूम् गुणा, तूक्पोङ् गुणा ना सूक्‍पोङ् गुणा म्चो मीय।”

सालीसोङ्मी पोम् ललई

२४ खीक्‍का येशूआ खस् होसोङ् बीन्‍नीपा पोम् ललई येईमीची: “साराङ्‌गाम् चारखम् ईल्पो मीस् तोङ्‌क तूये, खूङ्‌कसा म्‍यीक्पी नप् चालेई फूईयू।

२५ खोदोलोई मीस् ईम्स्चाकप्का म्साछीमीस् ताना, दोचेर्‌मी रापी सालीसोङ् लेत्‍यूक्‍स्‍चीना खालेता।

२६ खीक्‍का मूङ्‌क दोचेर् पतो खाताना म्चो मीयू, खोदोलो मूङ्‌क सालीसोङ्सो खोछेत्‍ता।

२७ “खीक्‍का म्‍रोःचा ताना म्मालिक ओरोलची, ‘ए होदूवा, ऊई आना आम् यीक्पी नप् चालेईङा मायो फूईक? खोदोलोई मूङ्‌क सालीसोङ् क हापीकाई ताआ?’

२८ “खोदोलो खीम्‍पीक मालिकआ खस् ओरोलची, ‘आस्‍क ओ साछीमीये ताना मूङ्‌क लेत्फो।’ खीक्‍काना म्‍रोचा ख ओरोलची, ‘ऊई मूङ्‌क सालीसोङ् केईका खातेकाना देलूम्‍ताम्‍कायो?’

२९ “खोदोलोई खसा ओरोपीका, ‘देल्‍नूम्‍नव, ऊदोईपीक्यालो आन्‍ना सालीसोङ् देल्‍नूम्‍लो दोचेर्‌सो देल्खात्के।

३० जा हेम् नाम्‍ला छूक सम्‍मो नीच्‍चीङ् पन्‍चानूव। हेम् नाम्‍ला छूकप्‍का कोङा जा हेक्‍ची ओरो पीकोना आरेई मूयोची, लाईस्‍पी मूङ्‌क सालीसोङ् देल्दीत्नूम्ना म्पूला मतो हूयानूम्व, खीक्‍का दोचेर् क दाङ्‍खीम्पी यूक्सानूम्व’।”

रायोम् बप्मी पोम् ललई

मर्कूस ४:३०-३४; लूका १३:१८-२१

३१ येशूआ खस् आर्को पोम् ललईसो ईची, “साराङ्‍गाम् चारखम् ईबूम् रायोम् बप् तोङ्‌क तूये, मूङ्‌क ईल्पो मीचा खाईना म्यीक्पी लेतू।

३२ मूङ्‌क रायोम् बप् खोलोङ् चालेई तूकपी दूङ् चीमा छूये, खोदोलोई मूङ्‌क पतो खाते, ना खोलोङ् साकपीका दूङ् देप् छूना सीछो तोङ्‌क छूये। खीक्‍का नाम्‍तो पेर्प् तीप् छोऊ ताईना मूङ्‌कम् म्गेम्पी योङ् मय।”

३३ येशूआ खस् होसोङ् आर्को पोम् ललईसो ईची, “साराङ्‌गाम् चारखम् खमीर तोङ्‌क तूये, खूङ्‌क ईल्पो मीम्छाआ ओरोतो फूल्पी ङलू, खीक्‍का मूङ्‌क खोलोङ् खमीर पराना थीक् मान्छूम् सम्मो ईदेऊ यूक्स्दीतू।”

३४ येशूआ ङ्‌क खोलोङ् रीङ् मीस् पोम् ललईपी ईची। पोम् ललई मान्दी येशूआ खस् ऊसो मान्‍ईक्ची।

३५ ओरोना खारीबोपोचा पीकाक रीङ् पूरा छूवा: “कोङ् पोम् ललईपी नेनो। खीक्‍का चार बोबूयाकप्का एक्‍तो सूलाना यूक्साक रीङ् कोङा खस् ईयोची।”

सालीसोङ्मी पोम् ललईमी अर्थ

३६ खीक्‍काना येशूआ ओरोसर्प् मीस् होक्‍सीचीना खीम्गो वोङा, खोदोलो म्सीच्‍चेस् म्दोक्पी ताना ओरोपीक्‍तो तत्‍ची, “यीक्पीक सालीसोङ्मी पोम् ललईमी अर्थ क ऊई हाई केईका ईयीकाते।”

३७ खोदोलो येशूआ खस् ओरो पीकाना ङरी आन्‍ची, “नप् चालेई फूईप् क मीस्मी छाङा।

३८ खीक्‍का मूङ्‌क यीः क चारङा के, नप् चालेई क नीनाम्माम् चारखम्मी म्छामाईची, खीक्‍का सालीसोङ् क दुष्‍टम् छामाईची के।

३९ सालीसोङ् लेईप् साछीमीक शैतानa के। खीक्‍काना मूङ्‌क छीर्म् गूम् नाम्‍लाक चारमी याईस्को के। खीक्‍का खेतालास् क नीनाम्माम् रीदाम् पोक्‍ची के।

४० “ऊतोङ्नाई सालीसोङ् देलाम्‍ना मीपी हूयाम्‍लो छूबूई छूये, खूङ्‌क तोङ्नाङ् चारमी याईस्कोपीसो छूये।

४१ मीस्मी छाआ म्‍रीदाम् पोक्‍ची पोक्‍सची, खीक्‍काना मीस् मोऊ ममीक् ना रई लक् मप्ची खोलोङ् खचा खम् चारखम्‍पी बात्ल मईची,

४२ खीक्‍काना खस् कालामोक्स्तो तीप्चाप् मीःपू होक्‍सची। मूङ्‌कपी मीस् कीलीमोक्स् बसे ना म्काङ् कीरीक्‍तो चय।

४३ खोदोलो धर्मी मीस्क म्पाम् चारखम्‍पी नाम् तोङ्ना लाङ्लाङ्‌यो छूये। आस्‍मी नोबो तूये, खूङ्‌कसा येन्‍नूव।

बोहो गोपू खूम्पाना यूम्पा दाचाम्मी पोम् ललई

४४ “साराङ्‌गाम् चारखम् रायीखापी खूम्‍यूम्‍पा दाचाम् तोङ्‌क तूये, खूङ्‌क ईल्पो मीचा छीप्प ना मूङ्‌क सूल्‍यूक्‍स ना म्सानीवा चानतो ख म्खीम् खाते। खीक्‍काना मूङ्‌कसा म्होप्पी तूक खोलोक थक् खेईमईना मूङ्‌क रायीखा खेत।

हायाम् दाम् परेई छूक् मोतीम् पोम् ललई

४५ “साराङ्‌गाम् चारखम् नप् मोती लाम्प् ईल्पो नेवाली तोङ्‌क के।

४६ मूङ्‌कसा ईबूम् हायाम् दाम् परेई छूक् मोती छीप्‍पू, खीक्‍का खाताना म्होप्पी तूवाक तोदी खोलोङ् खेईमना मूङ्‌क मोती खेतू।

ङाः लाम् हूक्‍रीऊ

४७ “साराङ्‌गाम् चारखम् दीरीत्‍तीपी होम्पा ईबूम् हूक्‍रीऊ तोङ्‌क तूये, मूङ्‌क हूक्‍रीऊपी म्खालखाल्क ङाः सेते।

४८ खीक्‍का मूङ्‌क हूक्‍रीऊ ङाःआ पेप्पकप्का मीचा मूङ्‌क दीरीत्‍तीम् चाखेम्पी थूत्बीयची, खीक्‍का नप् तोदीक तोबेमापी यूक्स‍ची, खीक्‍का मोरोक तोदी क पाखा मेक्सा होलातची।

४९ चार यात्क लेईपीसो खोरोनाङ् छूये, नीनाम्माम् रीदाम् पोक्‍ची ताईना दुष्‍ट तोदी धर्मीचीम् हाम्‍पीका सोकची,

५० खीक्‍काना मूङ्‌क दुष्‍टतोदी कालामोक्‍स् तीप्चाप् मीःपू होक्‍सची। खीक्‍का मूङ्‌कपी मीस् कीलीमोक्स् बसे ना म्काङ् कीरीक्‍तो चय।”

५१ खीक्‍का येशूआ म्सीच्‍चेस् ओरो पीकाना तत्‍ची, “आन्‍ना खोलोआ ङ्‌क रीङ् छेतानूम्‍यो मान्छेन्‍नीयो?”

खोदोलो खचा “केईका छेतूम्‍का” पीकाना ङरी आन्‍ची।

५२ खीक्‍का येशूआ खस् ओरोलची, “हन्‍ना साराङ्‌गाम् चारखम्‍मी तोक्‍पी सेचीवा तोक् खोलोङ् शास्‍त्रीची ईल्पो खीम्‍पीक मालिक तोङ्‌क के। खीक्‍का मूङ्‌कचा दाङ्‍खीम्पीका हायाम् दाम् परेईछूक् नयाँ चूम्सो लात, ना हायाम् दाम् परेईछूक् पुरान चूम्सो लात।”

सायोचोङ्मा मान्तोक् खारीबोपो

मर्कूस ६:१-६; लूका ४:१६-३०

५३ ओरोना पोम् ललई पोम् यात्कप्का येशू मूङ्‍कप्का लत्‍ताना खाता।

५४ खीक्‍काना ख म्होप्मी सहरपी बानाना खची याखऊ खीम्पी ओन्तोङ्ना सेचीवा ईची, खोदोलो खोलोङ् छाक्‍का छूवाना खचा ओरोपीका, “ङ्‌क मीचा ङ्‌कतोङ्‌क लूखूप्‍ची ना योबोरीखाक लक् मम् राःरा हाप्‍काई तअ?

५५ खीक्‍काना खस् ओरो लोललाता ऊई ङ्‌कन् मूङ्‍क सीङ्मी लक् मप्मी म्छा मायो? खीक्‍का म्माम् नीङ् मरियम ना म्नेछोचीम् नीङ् याकूब, योसेफ, सिमोन ना यहूदा मायो?

५६ ङ्‌कम् म्नेछो मीम्छास्सो केईचीकाङ् तूकमायो? खन्‍सा ङ्‌क मीचा ङ्‌क खोलोक रीङ्‌ हापीकाई तअ?”

५७ खीक्‍का खस् येशूप्का हायाम् खची छूली काता।

खोदोलो येशूआ खस् ओरोलची, “खारीबोपो म्तेल्पी ना म्खीम्पी मा खोदोलोई बीन्‍नीङाङ् सायोचोङ्मा मीयची।”

५८ खीक्‍का मूङ्‍कचीम् खची विश्‍वास मान्तूकसा येशूआ मूङ्‌कपी हायाम् देप् राःरालोक लक् मान्म्।

a 

१३:३९ शैतान – ग्रीक रीङ्पी दियाबलस

बप्‍तिस्मा पीप् यूहन्‍ना सीयाक

मर्कूस ६:१४-२९; लूका ९:७-९

१४

१ खोदोलो गालीलपीक चारतोप् हेरोदआ येशूम् तोक्‍पी येन्‍क तूवा।

२ खीक्‍का खसा म्सूसो मप्ची ओरोलची, “बप्‍तिस्मा पीप् यूहन्‍ना सीयाना ऊसापक्‍क तूये। खन्‍सा ङ्‌क राःराम् लक् खलाम्‍पा छूचाईक तूये।”

३ ऊदोईपीक्यालो हेरोदआ म्नेछो, फिलिपमी तोमा हेरोदियासमी तोक्‍पीका यूहन्‍ना लाप्‍ना थूनापी तेस्‍क तूवा।

४ यूहन्‍नाआ हेरोद, “आना आम् नेछोम् तोमा यूम् नप् छूनो लक तूवा।”

५ खन्‍सा हेरोदआ यूहन्‍ना सेईम् मीनाक तूवा, खोदोलोई हेरोद तेल्पोस्‍चीप्‍का कीसाक तूवा। ऊदोईपीक्यालो मीचा यूहन्‍ना खारीबोपो पीकाना मानेई मस्क तूवा।

६ हेरोद जन्मेई छूवाक लेई ताआ, खोदोलो हेरोदियासमी मेकछा म्ङास्मीचीम् रापी छमाना हेरोद म्गोङ् चानमीक तूवा।

७ खोरोछूवालो हेरोदआ मूङ्‌क मेकछा आना ऊङोकदोसो कोङा पीयान् लना यादे मक तूवा।

८ खीक्‍काना मूङ्‌क मेकछाआ लाईस्‍पी म्माआ ईक तोङ्ना पीका, “कोङ् ईबूम् थालपीका बप्‍तिस्मा पीप् यूहन्‍नाम् तोङ् पीयोते।”

९ खोदोलो होङाबू हायाम् म्सानीवा चाईसा खोरोदोसो खसा मूङ्‍कतोरोक म्ङास्मीचीम् लाईस्पी यादे मकसा खसा मूङ्‌क मेकछाआ पीकाक तोङ्ना मीपी,

१० खीक्‍काना खसा थूनापी तूवाक यूहन्‍नाम् तोङ् रूप्‍मीची।

११ खीक्‍का यूहन्‍नाम् तोङ् थालपीका बाईचीना मूङ्‌क मेकछा पीची। खीक्‍का मूङ्‌क मेकछाआ खाईना म्मा पीयू।

१२ खीक्‍काना यूहन्‍नाम् सीच्‍चेची ताना मूङ्‌क म्सालोग्गी खाईचीना खूम्ची। खीक्‍का खाताना खचा मूङ्‌क रीङ् येशू ईची।

येशूआ ङाक् हबऊ मीस् चाम्दूम् यचीक

मर्कूस ६:३०-४४; लूका ९:१०-१७; यूहन्‍ना ६:१-१४

१३ येशूआ मूङ्‌क रीङ् येन्‍कप्‍का ख हेयोङ्मापी वोङाना म्हाल्‍लाङ् ईक्‍लास् थाम्‍मूपी खाता। खोदोलोई ख खाता पीम् येन्‍चीकप्‍का ओरोसर्प् मीचा सहरलाम्‍पा लाम्‍दूम्‍तोङ् म्दोस्-दोस् कल्‍तो खाईची।

१४ ख दीरीत्‍तीम् चाखेम्पी तातेकाना मूङ्‌क ओरोसर्प् मीस् तचीना येशूआ खस् सम्‍तूमा मीची, खीक्‍का मूङ्‌कपी तूवाक खोलोङ् तूक्‍खाची नमीची।

१५ नाम्कूराकप्का म्सीच्‍चेस् ओरोपीक्‍तो येशू तूवाकपी ता, “ङ्‌क ईक्‍लास् थाम्‍पू तूये, ना नाम्‍सो कूर्म् याताक तूये। खन्‍सा ङ्‌क ओरोसर्प् मीस् पोक्‍स्छोस्चीते, खीक्‍का खचा तेल्-तेल्पी खान्‍नूना खची होप्‍मी लागी चाम्दूम् खेत्‍चीनूते।”

१६ खोदोलो येशूआ खस् ओरोलची, “ङ्‌कस् खान्‍नूनव। ङ्‌कस् आन्‍नाङ् चाम्दूम् पीयानूम्व।”

१७ खोदोलो खचा येशू ओरोलची, “ओखीपी ङाची सबेई लो नीच्‍ची ङाःलोङ् तूये।”

१८ खीक्‍का येशूआ खस् ओरोलची, “मूङ्‌क सबेईलो ङाःलो ओ दोक्पी बायानूम्ते।”

१९ खीक्‍का येशूआ मूङ्‌क ओरोसर्प् मीस् सोङ्‌ थेम्पी तूमीची, खीक्‍का मूङ्‌क ङाची सबेई लो नीत्‍ची ङाःलो लाप्‍ना साराङ्‌गा हेम् खोङ्ना नीनाम्मा ओलोनूव लअ, ना सबेई एक्‍ना म्सीच्‍चेस् पीची, खीक्‍का म्सीच्‍चेचा मूङ्‌क ओरोसर्प् मीस् हाईपीची।

२० मूङ्‌क सबेई खोलोआ खची बोखातो चची, खीक्‍का मूङ्‌कचा चस्‍ना एत्‍ताक म्फूल् खचा पोङ् नीस्बूखो पेप्‍तो कप्‍ची।

२१ खोदोलो मूङ्‌कपी सबेई लो ङाःलो चाप्‍ची मीम्छाची ना छाछामाचीप्का बीन्‍नीपा वात्‍छास्‍ङाङ्‌ ङाक् हबऊ तोदी तूवा।

येशू काऊ थेम्-थेम् लाम्‍दूमाक

मर्कूस ६:४५-५६; यूहन्‍ना ६:१५-२१

२२ येशूआ मूङ्‌क ओरोसर्प् मीस् आत्पोक्‍चीलो खसा म्सीच्‍चेस्क हेयोङ्मापी वोङ्नीना नावादेपा खात्‍दोङ्नीव लची।

२३ मूङ्‌क ओरोसर्प् मीस् खोलोङ् आत्पोक्स्कप्का येशू म्हाल्‍लाङ् वाङोम् मस् कोम् थेम्तो खाता। खोदोलो नाम् कूराना येशू मूङ्‌कपीङ् म्हाल्‍ला छूवा।

२४ खोदोलो हेयोङ्मा क दीरीत्‍तीम् रापा तातेकाक तूवा। खीक्‍का मूर्हूऊ सीसीर्‌ना तोक्‍साचाकसा हेयोङ्मा काऊआ हूछ्‌याप्‍तो मचक तूवा।

२५ खीक्‍काना देत्छाक सूक्‍बजे होम्पी ख दीरीत्‍तीम् थेम्-थेम् लाम्‍दूम्‍तो खची दोक्पा खाता।

२६ खोदोलो म्सीच्‍चेचा येशू दीरीत्‍तीम् थेम्-थेम् लाम्‍दूमाचाक तचीना, “ङ्‌कन् चाप्‍यो ऊई!” लोल, खीक्‍काना खची कीम्‍लहो कीलीमोक्स् बसा।

२७ खोदोलोई येशूआ खस् दावा ओरोलची, “कीनीनव, बल मनूम्व, कोङ्‍ङा के।”

२८ खोदोलो पत्रुसआ ओरोपीका, “ए रोबू, आन्‍ङादोक, कोङ्सो आन् तूकपी काऊ थेम्-थेम् लाम्‍दूम्‍तो बाईम् आज्ञा पीयोते।”

२९ खोदोलो येशूआ ख ओरो लअ, “बान्ते।”

खीक्‍काना पत्रुस हेयोङ्माप्‍का लत्‍ताना काऊ थेम्-थेम् लाम्‍दूम्‍तो खपा खाता।

३० खोदोलोई मूर्हूऊ हायाम् सार तोक्‍साक तना ख हायाम् कीसा, खीक्‍काना ख दीरीत्‍तीपू वाईम्‍खाम् हलो हायम् सार बतो ओरोपीका, “ए रोबू, कोङ् लापोते।”

३१ खोदोलो येशूआ दावा म्हूः सत्‍ना ख लाप्‍लातू, खीक्‍का ओरो लअ, “ए आम् विश्‍वास मान्तूपा, ऊदोई शङ्का मकई?”

३२ खीक्‍काना खस् हेयोङ्मापी वोङाकलो ईतो मूर्हूऊसो नखाता।

३३ खीक्‍काना हेयोङ्मापी तूप्‍चाप्‍चा येशू सेवा छोक्‍तो ओरोलची, “आछीयाङ् आन् नीनाम्माम् छाङ् तूये।”

३४ खस् नावादेपा गनेसरेत मीचीक थाम्‍पूपी तातेका।

३५ खोदोलो मूङ्‌क थाम्‍पूप्‍क मीचा ख येशू पीम् छेत्‍चीना खची बर्‌बार्‌पीक खोलोङ् तेल्-तेल्पी रीदाम् होक्‍स्‍ची, खीक्‍का मीचा खोलोङ् सोमोरीजा मूङ्‌कपी तात्‍ची।

३६ खीक्‍का खचा येशू आम् तेईमी छोछाङ् दोसो पईम् पीयीकाते पीकाना बीन्ती मीची, खीक्‍काना देप्पोआई म्तेईमी छो पत्ची खूङ्‌कस् खोलोङ् नखाता।

शुद्ध लो अशुद्धलो

मर्कूस ७:१-२३

१५

१ यरूशलेमपीका बानाक फरिसीचा ना शास्‍त्रीरीचा येशूम् दोक्पी ताना ख ओरो पीकाना तत्‍ची,

२ “आम् सीच्‍चेचा ऊदोई खूक्सू-खूलूचा मथचीक ललई मानेई मईचीनोकई? ऊदोईपीक्यालो खचा जा चाम् लाईस्‍पी खची हूः सप्‍पस्‍नो।”

३ खोदोलो येशूआ खस् ओरोलची, “ऊनाई आन्‍नासो आम्‍नी रेवासमी लागी नीनाम्माम् आज्ञा मानेई मईनूम्नोकई?

४ ऊदोईपीक्यालो नीनाम्माआ ओरो पीकाक तूये, ‘आम्‍नी पा-मा साम्‍दी दानूम्व। खीक्‍का आसाई म्पा-म्माम् ऊल्‍लोङ्पी मान्‍नप् रीङ् मय, खूङ्‌क मीस् सेईम्‍ङा छूये।’

५ खोदोलोई आन्‍ना ओरोपीक्‍नी, आसाई म्पा-म्मा, आन्‍चा ओपीका तोम् रीङ् कोङा नीनाम्मा पीयूतूक तूये पीक्‍ना पीके,’ मूङ्‌कसा म्पा-म्माम् साम्‍दीखा मम् बोक्स्‍नो।

६ ङ्‍कतोङ्ना आन्‍ना आम्‍नी होप्‍मी रेवासमी लागी नीनाम्माम् रीङ् क मोरोक मनूम्क तूये।

७ ए हायाम्‍क छेईप्-लेप्‌ लोक्‍चीप्‍चे, यशैया खारीबोपोआ आम्‍नी तोक्पी आछीयाकङ् खारोबो मक तूवा,

८ ‘ङ्‌क गोङ्चा कोङ् खची ङआङाङ् साम्‍दी दोयो,

खोदोलोई खची सानीवा ओपीका हायाम् छूबूरी तूये।

९ खचा मोरोक ओ आराधाना मईची,

खोदोलोई खची सेचीवा मीचा ईचीक विधिङाङ् के’।”

१० खीक्‍काना येशूआ मूङ्‌क मीस्ची म्दोक्पी काछचीना ओरोलची, “येन्‍नूम्‍व, ना लेस्‍नूम्‍व।

११ मीस्मी ङलाम्पा म्बोक्पू वोङ्‌क रीङ्‌आ मीस् अशुद्ध मईनो। खोदोलोई मीस्मी ङलाम्‍पा पाखा लत्‍क रीङ्‌आ मीस् अशुद्ध मय।”

१२ खीक्‍का म्सीच्‍चेस् म्दोक्पी ताना ख ओरोलची, “ऊई आना छेत्‍तयो फरिसीचा आम् रीङ् येन्‍चीना खची छूली काताक आना मान्तोन्‍नायो?”

१३ खोदोलो येशूआ ओरोपीका, “साराङ्‌गाप्‍तो तूप् ओ पाआ मान्लेईक खोलोङ् सीछो देल्‍खाते।

१४ मूङ्‍कचीम् खची रीङ् मनूम्नते, मूङ्‍कस् कोमूक्पा लाम्‍लछास् तोङ्‌क तूये। कोमूक्पा मीचा कोमूक्‍पाङ् लाम्‍दूप्पदोक मूङ्‍कस् नीप्पोङ् खूलूम्‍पू वाईखीयची।”

१५ खोदोलो पत्रुसआ येशू ओरो लअ, “केईका ङ्‌क पोम् ललईमी अर्थ ईयीकाते।”

१६ येशूआ ओरोपीका, “ऊई होसोङ् आन्‍नी बीन्‍नीपास् तोङ्ना मान्छेईप्-मान्लेप्ङायो तूचाईनी?

१७ ऊई आन्‍ना छेत्‍नूम्‍नोयो? ऊई ङलाम्पा बोक्पू वोङे, खूङ्‌क बोक्पू वोङ्नासो पाखा लत्‍खाते।

१८ खोदोलोई ऊई मीस्मी ङलाम्‍पा पाखा लत्‍ते, खूङ्‌क म्सागोवापाका लत्‍कसा मीस् अशुद्ध मय।

१९ ऊदोईपीक्यालो मीस्मी म्सागोवापाकाङ् रई रीङ्, मीस् सेईम्, बीन्‍नीपाम् तोमालो तूम्, तूम्‍लू लम्, खूम्, वालीली गवाई पीम् खीक्‍का बीन्‍नीपाम् ऊल्‍लोङ् मम् ङ्‌कतोङ्‌क रीङ्‌ ङलाम्पा पाखा लत्‍ते।

२० ङ्‌कतोङ्‌क रीङ्आ मीस् अशुद्ध मय। खोदोलोई म्हूः मान्सम्मो चईना ख अशुद्ध छूनो।”

कनानी मीम्छाम् विश्‍वास

मर्कूस ७:२४-३०

२१ खीक्‍का येशू मूङ्‍कप्का लत्‍ताना टुरोसमी लो सीदोनमीलो इलाका मेक्सा खाता।

२२ मूङ्‌क इलाकाप्‍का ईल्पो कनानी मीम्छा बतो म्दोक्पी ताना येशू ओरो लअ, “ए रोबू, दाऊदमी छाङा, कोङ् सम्‍खेलू मीयोते, ओ मेकछा चाप्‍आ हायाम् लोक्‍तो दूक् पीचयक तूये।”

२३ खोदोलो येशूआ मूङ्‌क मीम्छा ऊसो मान्लो। खीक्‍काना म्सीच्‍चेस् ताना ख ओरोपीक्‍तो बीन्ती मीची, “मूङ्‌क मीम्छा पोक्‍स्छोस्व, ऊदोईपीक्यालो मूङ्‌क बतो ओखी दोस्-दोस् कलीतीतेका।”

२४ खोदोलो येशूआ ओरोपीका, “कोङ् इस्राएली गोङ्चीप्‍क मासाक लूस्चीम्‌ लागीङाङ् यूवोक के।”

२५ खोदोलोई मूङ्‌क मीम्छा ताना येशूम् लाईस्‍पी सूपोम् मना ओरोपीका, “ए रोबू, कोङ् बोछोक्सोव।”

२६ खोदोलो येशूआ ओरोपीका, “छाछामाचीम् सबेई ङाम्‍ना खेप् होम्‍छोम् नप् छूनो।”

२७ खोदोलो मूङ्‌क मीम्छाआ येशू ओरो लअ, “ए रोबू, खोदोलोई खेबासो म्मालिकआ चईलो बोहोपू कात्‍क म्फूल् चय।”

२८ खोदोलो येशूआ मूङ्‌क ओरोपीकाना ङरी आन्‍नू, “ए मेकछाङा, आम् विश्‍वास हायाम् देप् तूये। आना लन्‍ची मक तोङ्नाङ् छूनूव।” मोन्तोलोङ् मूङ्‌क मीम्छाम् म्मेकछा नखाता।

येशूआ लीक् हबऊ मीस् चाम्दूम् यचीक

मर्कूस ८:१-१०

२९ खीक्‍का येशू मूङ्‍कप्का लत्‍ताना गालील दीरीत्‍तीम् चाखेम्-चाखेम् खाता, ना कोम् थेम्तो लत्‍ताना मूङ्‍कपीङ् तूवा।

३० खोदोलो मूङ्‌कपी ओरोसर्प् मीस् ताआ ना खचा सक्‍पा, म्हूःलोङ् हार्प् खाप्, कोमूक्पा ना मान्‍नेईप् हायाम् देतो मीस् तात्चीना येशूम् लाईस्पी यूक्स्पीची, खीक्‍का येसूआ मूङ्‌क खोलोङ् नमीची।

३१ खीक्‍का मान्‍नेईप्लाप् मीस् नेना, म्हूःलोङ् हार्प् खाप् मीस् लाम्दूमा, कोमूक्पा मीस्ची खची मूक्सा तोक् छूवा, खूङ्‌क तचीना खोलोङ् मीस् छाक्‍का छूवा, खीक्‍का इस्राएलमी नीनाम्माम् साम्‍दीखा मची।

३२ खीक्‍का येशूआ म्सीच्‍चेस् काछचीना ओरोलची, “कोङा ङ्‌क ओरोसर्प् मीस् सम्‍तूमा मीयोची, ऊदोईपीक्यालो ङ्‌कस् कोङ्‍लो तूवाक एसे सूक्‍लेई छूये, ङ्‌कचीम् ऊसो खची चाम्दूम्‍सो मान्तू। कोङा ङ्‌कस् माईस्ङा पोम् दूरोनो। ङ्‌कस् ऊसो मान्योमो पोक्साम्दोन् लाम्‍पी साकामाआ नीऊरीरी मीयची।”

३३ खोदोलो म्सीच्‍चेचा येशू ओरोलची, “ओरोसर्प् मीस् जा योम् लागी ङ्‌क ऊसो मान्तूस्को थाम्‍पूपी केईका हापीकाई चाम्दूम् ताताम्का?”

३४ खोदोलो येशूआ खस् ओरो पीकाना तत्‍ची, “आम्‍नीपी देत्‍तोई सबेई तूये?”

खचा ओरोपीका, “नूक्ची सबेई लो जीस् चीचीमा ङाः तूये।”

३५ खीक्‍का येशूआ मूङ्‌क ओरोसर्प् मीस् बोहोपू तूमीची।

३६ खीक्‍का येशूआ मूङ्‌क नूक्ची सबेई लो ङाःलो लाप्‍ना नीनाम्मा ओलोनूव लना मूङ्‌क सबेई एक्‍ना म्सीच्‍चेस् पीची, खीक्‍काना म्सीच्‍चेचा मूङ्‌क मीस् हाईपीची।

३७ खीक्‍का मूङ्‌कचा खोलोआ खची बोखातो चची। खीक्‍काना मूङ्‌कचा चस्‍ना एत्‍ताक म्फूल् खचा नूक्बूखो पेप्‍तो कप्‍ची।

३८ मूङ्‌कपी मीम्छाची ना छाछामाचीप्का बीन्‍नीपा वात्‍छास्‍ङाङ्‌ ङाक् हबऊ तोदी तूवा।

३९ खीक्‍का मूङ्‌क ओरोसर्प् मीस्चीका हान्‍चीना येशू हेयोङ्मापी वोङा, ना मगादान मीचीक थाऊ मेक्सा खाता।

चीन्‍न ङोक्‍चीक

मर्कूस ८:११-१३; लूका १२:५४-५६

१६

१ फरिसीस् लो सदुकीस्लो ताना, येशू चाम्चीपी मम् लागी साराङ्‌गाप्‍तोका ईबूम् चीन्‍न खोमीयीकाते पीकाना खपी रीङ् यूक्स्ची।

२ खोदोलोई येशूआ खस् ओरोलची, “यूपा छूकप्‍का नाम्साम् हाल्‍के ङेस्‍दोक आन्‍ना देसा नाम् नये पीक्‍नी।

३ आन्‍ना देत्छा सेपा नाम् हेम् खोङ्नूम्‍ना ओरोपीक्‍नी, ‘एसेन् हूक् लो वालो मई, ऊदोईपीक्यालो नाम् मोम्‍आ देप्‍दीत।’ ओरोना आन्‍ना नाम् हेम् खोङ्नूम्‍ना नाम् नईयो नईनोयो पीम् छेत्नूम्, खोदोलोई ङ्‌क नाम्‍लापीक चीन्‍नम् अर्थ ऊये खूङ्‌क छेत्‍नूम्‍नो।

४ ङ्‌क सानीवा ईप्‌ ना तूम्‍लूलप् गोङ्आ चीन्‍न लामची, खोदोलोई खचा योनाम् चीन्‍नङाङ् तयची बीन्‍नीपा चीन्‍न तयस्‍नो।” खीक्‍का येशूआ खस् होक्‍सीचीना मूङ्‍कप्का खालेता।

फरिसीचीम् लो सदुकीचीम्‍लो खमीर

मर्कूस ८:१४-२१

५ म्सीच्‍चेस् नावादेपा तातेका खोदोलो खचा सबेई खूर्म् मात्‍तूक्स्चीक तूम् तची।

६ खोदोलो येशूआ खस् ओरोलची, “अपी येन्‍नूम्‍व, खीक्‍काना फरिसीचीम् लो सदूकीचीम्‍लो खमीरपीका चीङ्चीङ् तूवानीव।”

७ खोदोलो खचा खची हो-होप्‍पी ओरोपीक्‍तो रीङ्-छाम् मची, “केईया सबेई मान्बाईयीकसा, खसा केई ओरो लईचायाकफो।”

८ खचा खोरो पीकाचाक रीङ् येशूआ तूम् तना खस् ओरोलची, “ए आम्‍नी विश्‍वास मान्तूप्चे! ऊदोई आन्‍ना सबेई मान्तू पीक्‍नीना रीङ्-छाम् मचाईनूम्कई?

९ ऊई आन्‍ना होसोङ्‌यो छेत्‍नूम्‍नो? ङाक् हबऊ मीचा ङाची सबेई चस्‍ना एत्‍ताक म्फूल् आन्‍ना देक्‍बूखोई बात्ल मनूम्? ऊई खूङ्‌क आन्‍ना माताक्सानूम्यो?

१० खोरोनाङ् लीक् हबऊ मीचा नूक्ची सबेई चस्‍‍ना एत्‍ताक म्फूल् आन्‍ना देक् बूखोई बात्ल मनूम्?

११ ऊदोई आन्‍ना छेत्‍नूम्‍नोकई? कोङा आन्‍नी सबेईमी तोक्पी ईन्‍चायान्‍नीक मा, खोदोलोई फरिसीचीम् लो सदुकीचीम्‍लो खमीरपीका चीङ्चीङ् तूवानीव पीकोकई के।”

१२ खीक्‍का खचा येशूआ सबेईपीक खमीरपीका मा, खोदोलोई फरिसीचीम् लो सदुकीचीम्‍लो सेचीवाप्‍का चीङ्चीङ् तूवानीव पीकाक पीम् बल्‍ला छेत्‍ची।

पत्रुसआ आन् ख्रीष्‍टङा के पीकाना पीकाक

मर्कूस ८:२७-३०; लूका ९:१८-२१

१३ येशू कैसरिया फिलिप्‍पी मीचीक थाम्‍पूपी तालाता, खीक्‍का खसा म्सीच्‍चेस् ओरो पीकाना तत्‍ची, “मीस्चा मीस्मी छा आसे पीक्ना पीके?”

१४ खोदोलो खचा येशू ओरोलची, “हेप्-हेप्पा आन् बप्‍तिस्मा पीप् यूहन्‍ना पीके, खोरोनाङ् हेप्पा क एलिया पीके, हेप्पा क यर्मिया पीके, ना हेप्पा क खारीबोपोचीप्क ईल्पो पीक्ना पीके।”

१५ खीक्‍का येशूआ खस् ओरो पीकाना तत्‍ची, “खोरोदो आन्‍ना क कोङ् आसे पीक्नी?”

१६ खोदोलो सिमोन पत्रुसआ ओरो पीकाना ङरी आन्‍नू, “आन् लेईप्चाप् नीनाम्माम् छा ख्रीष्‍ट तूये।”

१७ खोदोलो येशूआ पत्रुस ओरो लअ “योनाम् छा सिमोन, आन् नीनाम्माआ आसीक् पीये। ऊदोईपीक्यालो आना ङ्‌क रीङ् मीस्पीका येन्‍ना पीकाक मा, खोदोलोई साराङ्‌गाप्‍तो तूप् ओ पाआ ईयाक के।

१८ कोङा आन् पत्रुसa नीङ् मीयान्, कोङा ओ मण्डलीb ङ्‌क छीलूमा थेम्पी बोबूयो, खीक्‍का खादीपूक राःरा मूङ्‌कपी कोक्‍स्‍नो।

१९ कोङा आन् साराङ्‌गाम् चाबी पीयान्। खीक्‍का आना ऊई चारपी छूईय, खूङ्‌क साराङ्‌गाप्‍तोसो छूये, खोरोनाङ् आना ऊई चारपी वन्‍नूव पीके, खूङ्‌क साराङ्‌गाप्‍तोसो वये।”

२० खीक्‍का आन्‍ना आसासो कोङ् ख्रीष्‍ट के पीकानीना पानूम्नव पीक्‍तो म्सीच्‍चेस् आज्ञा पीची।

येशूआ म्होप् सीम् तोक्पी दूङ् लाईस्‍पी खारीबो मक

मर्कूस ८:३१–९:१; लूका ९:२२-२७

२१ मूङ्‌क लेईयीका येशूआ म्सीच्‍चेस् खसा तेम् दूक्वाम् तोक्पी नम्‍लोना ईची, “कोङ् यरूशलेम खाईम् बोक्से, ना धर्म-सेचीपोचीप्‍का, देप्‍क पूजारीचीप्का, शास्‍त्रीचीप्‍का हायाम् दूक्‍वा तेम् बोक्से, खीक्‍का खचा कोङ् सेतो खोरोदोसो कोङ् मूङ्‌कम् सूक्‍लेईपी ऊसोपको।”

२२ खोदोलो पत्रुसआ ख ईक् हेम् खाईना वाछेलईयू, “नीनाम्माआ ङ्‍कतोङ् मनूनव, रोबू, आम्पी ङ्‍कतोङ्‌क हाल्‍लोसो छूनो।”

२३ खोदोलो आत्‍ताना येशूआ पत्रुस ओरो लअ, “ए शैतान, ओ दोक्पीका मेक्सा-मेक्सा खात्‍ते, आना ओ लाम्‌ राप्‍प। ऊदोईपीक्यालो आना नीनाम्माम् रीङ्पी मा, खोदोलोई मीस्मी रीङ्पी सानीवा मय।”

२४ खीक्‍का येशूआ म्सीच्‍चेस् ओरोलची, “आसाई कोङ्लो लाम्‍दूम् लन्‍ची मय, खूङ्‌कसा म्खोलोक थक् मात्यूक्स्‍नू खीक्‍का म्क्रूस खूर्‌नूना ओ दोस्-दोस् लाम्‍दूम्‍नू।

२५ ऊदोईपीक्यालो आसाई म्सोम् लेन्‍चानू पीम् लन्‍ची मय, खूङ्‌कसा मूङ्‌क तयनो, खोदोलोई आसाई ओ फाईपी म्‍रीराम पीय खूङ्‌कसा मूङ्‌क तय।

२६ खोलोङ् चार मीचा म्हूक्पी मईनासो म्सोम् लेन्‍चामीदूरनोदोक मूङ्‌कसा ऊई तय? खीक्‍का मीचा म्सोम्मी फाईपी ऊई पीदूर?

२७ ऊदोईपीक्यालो मीस्मी छा म्पाम् साम्‍दीखापी म्‍रीदाम् पोक्‍चीका ताये, खीक्‍काना खसा खोलोङ् मीस् म्‍लक् तोङ्ना पूनाऊनी पीयची।

२८ आछीयाङ् कोङा आन्‍नी लोयान्‍नी, अपी तूप् हेप्-हेप्पा मीस्मी छा म्चारखम्पी ताचाईक मान्तोम्खामो सीनो।”

a 

१६:१८ पत्रुस मी अर्थ छीलूमा के।

b 

१६:१८ मण्‍डली – ग्रीक रीङ्पी एक्लेसिया

येशूम् ङाली फात्‍ताक

मर्कूस ९:२-१३; लूका ९:२८-३६

१७

१ मूङ्‌कम् तूक्‍लेई दोस्पी येशूआ पत्रुस, याकूब, ना म्नेछो यूहन्‍ना म्साथपी खाईचीना ईबूम् रेप्‍पा कोम् थेम्तो खाता।

२ खोदोलो खची दोक्पीङ् येशूम् ङाली फात्‍ता। खीक्‍का म्ङाली नाम्‍छोवा तोङ्ना तीलीमोक्स् तीता,

३ खीक्‍का येशूम् म्तेई ओम्‍लोलोयो छूवा। खोदोलो मोशा लो एलियालो येशूस्‍का रीङ्-छाम् मचचीक खचा तची।

४ खीक्‍का पत्रुसआ येशू ओरो लअ, “ए रोबू, केई अपी तूयीकङ् नप् छूये। आना लन्‍ची मईदोक कोङा अपी सूप्‍ची बास् तूस्को खीम् बोबूयो, ईबूम् आम् लागी, ईबूम् मोशाम् लागी, खीक्‍का ईबूम् एलियाम् लागी।”

५ पत्रुस नेन्‍चातोङ् लाङ्लाङ्‍योक मोम्‍आ खस् देप्‍खीची, खीक्‍का मूङ्‌क मोम् गोपीका ईबूम् ओन्‍तोङ्‌क साल्‍म् यूवा, “ङ्‌क हायाम् नतोक ओ छा के, ङ्‌कप्का कोङ् हायाम् ओजी नये, आन्‍ना ङ्‌कम् रीङ् येन्‍नूम्‍व।”

६ खूङ्‌क रीङ् येन्‍चीना म्सीच्‍चेस् हायाम् खची कीम् लअ, खीक्‍का खचा बोहोपू सूपोम् मची।

७ खोदोलो येशू खची दोक्पी ताना खस् पत्‍चीना ओरोलची, “पक्नीते, कीनीनव।”

८ खीक्‍का खचा खची मूक्स् हल्चीना खोलोपी खोङ्ची, खोदोलो खचा येशूप्का बीन्‍नीपा आस्‍सो मान्तोक्ची।

९ खीक्‍का खस् कोम् थेम्तोका यूवाचा, खोदोलो येशूआ खस् ओरो पीकाना आज्ञा पीची, “मीस्मी छा सीना ऊस्‍पक्‍नोक सम्‍मो आन्‍ना ङ्‌क दर्शनमी रीङ् आस्‍पीसो पानूम्नव।”

१० खीक्‍का म्सीच्‍चेचा ख ओरो पीकाना तत्‍ची, “ऊनाई शास्‍त्रीचा लाईस्‍पी एलिया ताम् छूये पीक्‍ना पीक्‍कई?”

११ खोदोलो येशूआ खस् ओरोलची, “एलिया आछीयाङ् लाईस्‍पी ताये, खीक्‍का खसा खोलोङ् रीङ् सल।

१२ कोङा आन्‍नी लोयान्‍नी, ‘एलिया लाईस्‍पीङ् ताखाताक तूये, खोदोलोई मीचा ख मान्छेईची, खीक्‍काना मीचा ख ऊई खची मम् ल खोरो मची। खोरोनाङ् मीस्मी छाआसो खचीप्‍का दूक्‍वा तेम् बोक्से’।”

१३ येशूआ केईका बप्‍तिस्मा पीप् यूहन्‍नाम् तोक्पी ईयीचायाकाक पीम् म्सीच्‍चेचा बल्‍ला छेत्‍ची।

चाप् आत्‍माआ लाप्‍क चारछा

मर्कूस ९:१४-२९; लूका ९:३७-४३

१४ खीक्‍का खस् ओरोसर्प् मीस् तूवाक दोक्पी ताबाना खोदोलो ईल्पो मीचा येशूम् लाईस्‍पी खून्जू लना ओरोपीका,

१५ “रोबू, ओ चारछा सम्‍तूमा मीयोपोते, ऊदोईपीक्यालो मूङ्‌क ओ चारछा नाम्‍सोमो मीय, खन्‍सा मूङ्‌कसा हायाम् चाईतो तेप्‍स्‍दीत। खीक्‍का मूङ्‌क म्नीऊ मास्खात्ना हेप्लो मीःपू वोङे, हेप्लो काऊपू वोङे।

१६ कोङा मूङ्‌क आम् सीच्‍चेचीपी बायूक तूवा, खोदोलोई खचा मूङ्‌क नमान्‍मीम् मान्दूर्‌ची।”

१७ खीक्‍का येशूआ ओरोपीका, “ए नीनाम्मापी आम्‍नी विश्‍वास मान्तूप्चे ना मान्‍रेप्चे! आन्‍नीस्‍कान्‌ कोङ् देक्‍लेई सम्‍मोई तूवो? कोङा आन्‍नी देईतातो सम्‍मोई हूयान्‍नी? मूङ्‌क तूक्‍खा अपी बायानूम्ते।”

१८ येशूआ मूङ्‌क चाप् वोक्ना कल्‍लातू, खीक्‍का मूङ्‌क चारछा मोन्तोलोङ् नखाता।

१९ खीक्‍का म्सीच्‍चेचा आसासो तूम् मान्तोमो येशूम् दोक्पी ताना ख सूपीछा तत्‍ची, “केईका मूङ्‌क चाप् ऊनाई लाई मान्दूर्‌यीकाकई?”

२० खोदोलो येशूआ खस् ओरोलची, “आम्‍नी विश्‍वास मान्तूकसा। आछीयाङ्, कोङा आन्‍नी लोयान्‍नी, आम्‍नीपी ईबूम् रायोम् बप्‍तो देप्ङाङ् आम्‍नी विश्‍वास तूदोक ‘ङ्‌क कोम् ङ्‍कपीका खालेत्‍ते’ पीक्‍नीलो मूङ्‌क खालेते। खीक्‍का आन्‍ना ऊदोसो मदूर्‌नूम्। [

२१ खोदोलोई ङ्‌क खाल्‍क चाप्‍ने, माईस् तूम्ना वाङोम् मान्ममो खात्नो।”]a

म्होप् सीम् तोक्पी येशूआ दोस्पी खारीबो मक

मर्कूस ९:३०-३२; लूका ९:४३-४५

२२ गालीलपी म्सीच्‍चेस्का ऊदेप्‍पी छूवालो येशूआ खस् ओरोलची, “मीस्मी छा चारपीक मीस्मी हूक्‍पी छूये।

२३ खीक्‍का मीचा ख सेतची, खोदोलोई ख सेतस्‍क सूक्‍लेईपी होसोङ् ऊस्पके।” खोदोलो म्सीच्‍चेस् हायाम् खची सानीवा चाईसा।

नीनाम्मा दप्स्को खीम्‍पीक तीर

२४ खीक्‍का येशू म्सीच्‍चेस्का कफर्नहुमपी तालाता, खोदोलो नीनाम्मा दप्स्को खीम्‍पीक तीर बात्ल मप्चा पत्रुस ओरो पीकाना तत्‍ची, “ऊई आम्‍नी धर्म-सेचीपोआ तीर छोक्‍सनोयो?”

२५ खोदोलो पत्रुसआ ओरोपीका, “एई, खसा छोक्‍स।”

खीक्‍का पत्रुस खीम्गो वोङाकप्का येशूआ ख ओरो लना तत्‍तू, “ए सिमोन, आम् मीन्ताम् ऊतोङ्‌कई तूये? चारपीक होङाबूचा तीर आस्‍पीकाई बात्ल मईची? म्होप्मी मीस्चीप्कायो बात्ल मय, बीन्‍नीपा मीस्चीप्कायो?”

२६ खोदोलो पत्रुसआ ओरोपीका, “बीन्‍नीपा मीस्चीप्का बात्ल मय,” खीक्‍का येशूआ ख ओरो लअ, “खोरोदोन् म्होप्मी मीस्चाने छोम् बोक्स्‍नो रईछ।

२७ खोदोलोई खस् ईपीका खची छूली मान्काईम् लागी, खात्‍नीना दीरीत्‍तीपी ङाः तायानूम्ते, खीक्‍काना दूङ् लाईस्‍पी सेत्‍क ङाः बायानूम्ते। खीक्‍का मूङ्‌क ङाःम् म्ङः हतानूम्‍ते खोदोलो मूङ्‌कपी नाम्छेर्बूम् चेप्‍ती रोङ् छीप्नूम्। खूङ्‌क चेप्‍तीरोङ् खायानूम्‍ना केई खोलोमी लागी तीर छोक्‍सानूम्‍ते।”

a 

१७:२१ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

साराङ्‌गाम् चारखम्‍पी खोलोप्का दूङ् देप् आसे

मर्कूस ९:३३-३७, ४२-४८; लूका ९:४६-४८; १७:१-२

१८

१ मूङ्‌क नाम्‍लापी म्सीच्‍चेचा येशू तूवाकपी ताना ख ओरोपीक्‍तो तत्‍ची, “साराङ्‌गाम् चारखम्‍पी खोलोप्का दूङ् देप् आसे तूये?”

२ खोदोलो येशूआ ईल्पो चीमा छाछामा तात्‍ना खची रापी यूक्सू,

३ खीक्‍का येशूआ खस् ओरोलची, “आछीयाङ्, कोङा आन्‍नी लोयान्‍नी, आन्‍ना आम्‍नी सानीवा फात्नूम्ना ङ्‌क चीमा छाछामा तोङ्‌क छूनीनोदोक हादेसो आन्‍नी साराङ्‌गाम् चारखम्‍पी वोम् तईनूम्नो।

४ आसे ङ्‌क चीमा छाछामा तोङ्ना म्होप् लखे मयान्ची, खूङ्‌क साराङ्‌गाम् चारखम्‍पी खोलोप्का दूङ् देप् छूये।

५ खीक्‍का आसाई ओ नीङ्पी ईल्पो छाछामा लाम्‍तूम्‍मा मीय, खूङ्‌कसा कोङ्सो लाम्‍तूम्‍मा मीयो।

६ “खोदोलोई आसाई ओपी विश्‍वास मप् ङ्‌क चीमाचीप्‍क ईल्पो मोऊ ममीय, खूङ्‌क मीस्मी म्पईपी ओरोदेप् खूरूऊ लूङ् छूईम्ना ओरोगूम् दीरीत्‍तीपू होम्छोम् दूङ् नप् छूये।

७ “ङ्‌क चार धिक्‍कार! ऊदोईपीक्यालो ङ्‌क चारपी मीस् मोऊपी मप् रीङ् ताये, खोदोलोई धिक्‍कार! मूङ्‌क मीस् आसाई बीन्‍नीपा मीस् मोऊ ममीय!

८ खीक्‍का आम् हूःआ लो आम् लोङ्आलो आन् मोऊ ममीदोक मूङ्‌क रूप्‍ना होलात्‍व, नीच्‍ची हूःलोङ्लो हाल्‍लोसो मान्सीप् मीःपू खाईम्पीकान् ईबूम् हूःलोङ् मान्दी हाल्‍लोसो मान्याईप् रीराम‍पी खाईम् आम् लागी दूङ् नप् तूये।

९ खोरोनाङ् आम् मूक्सा आन् मोऊपी मईदोक मूङ्‌कसो लात्‍ना होलात्‍व। ऊदोईपीक्यालो नीत्‍ची मूक्स्लो हाल्‍लोसो मान्सीप् मीःपू खाईम्पीकान् बरू कोमूक्पा छूम्‍ना हाल्‍लोसो मान्याईप् रीराम‍पी खाईम् आम् लागी दूङ् नप् तूये।

मासाक लूस्‍मी पोम् ललई

लूका १५:३-७

१० “चीङ्चीङ् तूवानीव, खीक्‍का आन्‍ना ङ्‌क चीमाचीप्‍क ईल्पो छाछामासो मसेत्नूम्नव। ऊदोईपीक्यालो कोङा आन्‍नी लोयान्‍नी, साराङ्‌गाप्‍तो मूङ्‍कचीम् खची रीदाम् पोक् हादेसो ओ पाम् लाईस्‍पी तूचाये। [

११ ऊदोईपीक्यालो मीस्मी छा मास्खाताक मीस् लेन्चा मीक्स् यूवोक के।]a

१२ “आन्‍ना ऊई मीन्‍नी? ईल्पो मीस्मी ईक् चून्दूलूम् म्‍लूस् तूये खूङ्‌कपी ईबूम् म्‍लूस् मास्खात्दोक, ऊई खसा बोक्पोङ् बोची म्‍लूस् सोगोपाङ् होक्‍सीयना मूङ्‌क मासाक ईबूम् म्‍लूस् लाम्‍स् खात्‍नोयो?

१३ खसा मूङ्‌क मास्खाताक छीप्‍पदो, आछीयाङ् कोङा आन्‍नी लोयान्‍नी, मूङ्‌क तूप्चाप् बोक्पोङ् बोची लूस् पीका दूङ्लोक्‍तो मूङ्‌क ईबूम् लूस्‌ छीप्‍पलो ख दूङ् म्जी नये।

१४ खोरोनाङ् ङ्‌क चीमाछा चीप्‍क ईबूम्सो मान्खानून पीम् साराङ्‌गाप्‍तो तूप् पामी मीन्ताम् तूये।

आम् ऊल्‍लोङ्पी मोऊ मप् नेछो

१५ “आम् नेछोआ आम् ऊल्‍लोङ्पी मोऊ मईदोक, खात्‍ना आन्‍ची नीप्पोङाङ् तूचीलो नम्‍लो सम्जेई मीव। खोदोलो खसा आम् रीङ् येनदोक मूङ्‌क आम् नेछोम् सानीवा आना आम् हेम् आत्‍तक छूये।

१६ खोदोलोई खसा आम् रीङ् येननोदोन्‌ आना नीप्पो-सूप्‍पो साक्षी खाईचीना नम्‍लो सम्जेई मीयानूम्‍व, खीक्‍का मूङ्‌क रीङ् खोलोङ् साक्षीस्‍का पक्‍का मनूम्व।

१७ खोरोना मईनूम्‍लोसो खसा आम्‍नी रीङ् येननोदोक, मण्डलीची ईयानूम्‍व। खीक्‍का मूङ्‌कसा मण्डलीम् रीङ्सो येननोदोक, मूङ्‌क नीनाम्मा मानेई मान्मप् ना तीर बात्ल मप्ची तोङ्ना होक्सायानूम्व।

१८ “आछीयाङ्, कोङा आन्‍नी लोयान्‍नी, आन्‍ना चारपी ऊई छूईनूम्, खूङ्‌क साराङ्‌गाप्‍तो छूये। खोरोनाङ् आन्‍ना चारपी ऊई वईनूम् खूङ्‌क साराङ्‌गाप्‍तोसो वये।

१९ “खीक्‍का होसोङ् कोङा आन्‍नी लोयान्‍नी, ङ्‌क चारपी आन्‍ची नीप्पो तङ्चीना ऊची ङोक्‍चूदोक, खूङ्‌क साराङ्‌गाप्‍तो तूप् आम्‍नी पा नीनाम्माआ आन्‍ची पीची,

२० ऊदोईपीक्यालो हापी नीप्पो-सूप्पो ओ नीङ्पी बात्ल छूये, खूङ्‌कपी कोङ् दानासो खची रापी छूवो।”

रई रोःमी पोम् ललई

लूका १७:४

२१ पत्रुसआ येशू तूवाकपी ताना ख ओरो लअ, “रोबू, ओ नेछोआ ओ ऊल्‍लोङ्पी मोऊ मचयदोक कोङा ख देईतातोई छेमा पीयो? ऊई नूक्छेम् सम्मोयो?”

२२ खोदोलो येशूआ ख ओरो लअ, “नूक्छेम्ङाङ् मा, खोदोलोई नूक्पोङ् गुणा नूक्‍छेम् छेमा पीव।

२३ “खन्‍सा साराङ्‌गाम् चारखम् ईल्पो होङाबूलो ईक् खाल्कङा पीदूराम्, खसा म्‍रोचीपी हीसाप् ङोम् लन्‍ची मअ।

२४ खीक्‍का खसा हीसाप् ङोम् थालेईमअ, ना ईक् पोङ् ईक् हबऊ हाल्‍ङोम् चेप्‍ती रोङ् नोः गोप् ईल्पो ख तूवाकपी तात्‍ची।

२५ खोदोलोई मूङ्‌क मीस्मी मोन्तोदी म्नोः छोम्‍दीम् खाप्‍चीमा मान्तूकसा होङाबूआ ओरो लअ, आना आम्छा जाहानची खीक्‍का तूकतोदी खोलोङ् खेई मना आम् नोः छोक्‍स्‍व।

२६ “खीक्‍का मूङ्‌क म्‍रोआ होङाबूम् लाईस्‍पी खून्जू लना बीन्ती मतो ओरोपीका, ‘मालिक, जीस् तातो हूङोव, ना कोङा खोलोङ् ओ नोः छोक्‍सो के।’

२७ खोदोलो म्मालिकआ मूङ्‌क म्‍रोः सम्‍तूमा मीना खोलोङ् म्नोः माफी पीयू।

२८ “खोदोलोई, मूङ्‌क म्‍रोआ लत्‍ताना खातालो ईल्पो म्बूम् तूवाक रोः छीप्पू, मूङ्‌क म्बूम्‍आ खमी ईक् चून्दूलूम् नाम्छेर्बूम् चेप्‍ती रोङ् नोः गोङ्‌क तूवा। खीक्‍का खसा मूङ्‌क म्बूम् म्पईपी लाप्‍ना ओरो लअ, ‘आम् नोः बोलो छोक्स्व।’

२९ “खोदोलो खूङ्‌क म्बूम्‍आ म्‍लोङ्दोक्पू खून्जू लना बीन्ती मतो ओरोपीका, ‘जीस् तातो सम्मो हूङोव, कोङा खोलोङ् ओ नोः छोक्सो के।’

३० “खोदोलोई खसा मानेई मान्म्, ना म्नोः मान्छोम् सम्मो ख थूनापी तेसू।

३१ खीक्‍का खस्का लक् मप् नीप्पो म्बूम्चासो मूङ्‌क रीङ् तची ना हायाम् खची सानीवा चाईसा। खीक्‍का खचा खाताना मूङ्‌क खोलोङ् रीङ् खची मालिक ईची।

३२ “खीक्‍का मालिकआ मूङ्‌क म्‍रोः काछना ओरो लअ, ‘ए दुष्‍ट मीस्ङा, आना कोङ् बीन्ती मीयो, ना कोङा आन् खोलोङ् आम् नोक्‍पीका माफी पीन्‍नाक तूवा।

३३ कोङा आन् सम्‍तूमा मीन्‍नाक तोङ्नाङ् आनासो आम् लक् मप् आम् बूम्ची सम्‍तूमा मीम् छूनोयो?’

३४ खीक्‍का म्मालिक म्छूली काताना खसा मूङ्‌क खोलोङ् म्नोः मान्छोम् सम्‍मो मूङ्‌क म्‍रोः थूनापी तेम् आज्ञा मअ।

३५ “खीक्‍काना येशूआ म्सीच्‍चेस् ओरोलची, आन्‍नासो आम्‍नी सागोवापाका आम्‍नी बूबू-नेछोची छेमा पीनूम्‍नोदोक, साराङ्‌गाप्‍तो तूप् ओ पाआसो आन्‍नी खोरोङ् मईनी।”

a 

१८:११ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

फार्सी पीलम् तोक्पी सेचीवा

मर्कूस १०:१-१२

१९

१ खीक्‍काना ङ्‌क रीङ् पोम् यात्कप्का येशू गालीलपीका लत्‍ताना यर्दन योऊमी नावादेपा यहूदिया मीचीक थाम्‍पूपी खाता।

२ खोदोलो ओरोसर्प् मीचा येशू म्दोस्-दोस् कल्‍तो खाईची खीक्‍का येशूआ मूङ्‌क खोलोङ् नमीची।

३ खीक्‍का फरिसीची येशू तूवाकपी ताना ख चाम्चीपी मम् लागी ओरो पीकाना तत्‍ची, “ऊई मीचा ऊची छूना म्तोमा होम्येम् ललईआ पीययो पीयनोयो?”

४ खोदोलो येशूआ खस् ओरोलची, “ऊई आन्‍ना धर्मसूम्बऊ परेई माम्मन्‍नीयो? ऊदोईपीक्यालो ईबोबूईप् नीनाम्माआ केई बोबूयीलो मीम्छा लो वात्‍छालोङ् बोबूयी,

५ ‘खन्‍सा मीचा म्पा-म्मा होक्‍सीयना म्तोमालो तङ्ना तूये, ना मूङ्‌क नीप्पोङ् ईक् गाम् छूये।’

६ हन्‍ना मूङ्‍कस् खची हा-हाल्‍ला मा, खोदोलोई ईक् गाम् छूये। खन्‍सा नीनाम्माआ मूङ्‍कस् ईक्‍काम् मस्क तूये, मूङ्‍कस् आसासो फोक्चीनूनव।”

७ खोदोलो खचा येशू ओरोलचीना तत्‍ची, “खोरोदोक मोशाआ क ऊनाई तोमा-तूप्‍पो फार्सी पीलम्मी छाप्दाम् पीलम्ना होन्येलम् नये पीकाना आज्ञा पीचीकई?”

८ येशूआ खस् ओरोलची, “लूङ्तो छोक् आम्‍नी गोङ् तूम्‍तना मोशाआ आन्‍नी आम्‍नी तोमा फार्सी पीम् नई पीकाना आज्ञा पीयानीक। खोदोलोई नीनाम्मा चार बोबूईलो ङ्‌कतोङ्‌क ललई मान्तू।

९ कोङा आन्‍नी लोयान्‍नी, आसाई तूम्‍लू लम्पीका बीन्‍नीपा कारणआ म्तोमा होक्‍सीयना बीन्‍नीपा मीम्छालो सूर् मय, खूङ्‌क वात्‍छाआ तूम्‍लू मय, खीक्‍का आसाई होम्येम्पाक मीम्छालो सूर् मय खूङ्‍कसासो तूम्‍लूङा मईक छूये।”

१० खोदोलो म्सीच्‍चेचा येशू ओरोलची, “तोमा-तूप्पोम् हाम्‍पी ओन्तोङ्ना छूम्‍पीकान् सूर् मान्ममो तूम्‍चाम्‍ङा दूङ् नये।”

११ खोदोलोई येशूआ खस् ओरोलची, “खोलोङ् मीचा ङ्‌क रीङ् ग्रहण मदूरस्‍नो, खोदोलोई नीनाम्माआ पीचीकचाङाङ् ङ्‌क रीङ्‌ ग्रहण मदूरची।

१२ ऊदोईपीक्यालो हेप् मीस् म्माआ वातलोङ्‌ नपुंसक जन्‍मेई छूये, हेप्‍क मीचा नपुंसक बानेई मईचीक छूये। खोरोनाङ् हेप्‍क साराङ्‌गाम् चारखम्‍मी लागी सूर्‌ङा मान्ममो तूये। खोदोलोई आस्‍कसाई ङ्‌क सेचीवा ग्रहण मदूर खूङ्‌कसाङाङ् ङ्‌क मनूव।”

येशू ची-चीमा छाछामास्का

मर्कूस १०:१३-१६; लूका १८:१५-१७

१३ येशूआ छाछामाचीम् तोङ् थेम्पी म्हूः यूक्स्‍नूना वाङोम् मयीपीकानू मीनाना मीचा छाछामाची येशूम् दोक्पी तात्‍ची। खोदोलो म्सीच्‍चेचा मूङ्‌क मीस्ची वोक्‍ची।

१४ खोदोलो येशूआ ओरोपीका, “छाछामाची ओ दोक्पी बाईम् पीयानूम्‍ते, मूङ्‍कस् रापानूम्‍नते। ऊदोईपीक्यालो साराङ्‌गाम् चारखम् ङ्‌कचीम् लागीङा।”

१५ खीक्‍का येशूआ छाछाचीम् तोङ् थेम्पी म्हूः यूक्स्‍ना मूङ्‍कप्का खालेता।

होङ्पोक् सोलो मीस्

मर्कूस १०:१७-३१; लूका १८:१८-३०

१६ येशूम् दोक्पी ताना ईल्पोआ ओरोपीका, “सेचीपो, कोङा हाल्‍लोसो मान्याईप् रीराम तोम् लागी ऊई नप् लक्‌ मम् बोक्से?”

१७ येशूआ ख ओरो लअ, “नप् ऊई पीक्‍ना आना कोङ् ऊनाई ततोकई? नप् लक् ईबूम्ङाङ् तूये। आना हाल्‍लोसो मान्याईप् रीराम तोम् लन्‍ची मईदोक, नीनाम्माम् आज्ञा रेप्‍ते।”

१८ खोदोलो खसा येशू ओरोपीकाना तत्‍तू, “खूङ्‌क आज्ञा ऊकई?”

खोदोलो येशूआ ख ओरो लअ, “आना मीस् सेत्‍नव, तूम्‍लू लनव, खूनव, ना वालीली नेन्‍नव।

१९ आम्‍नी पा-मा सायोचोङ्मा मीयानूम्व ना आम्‍नी खीम्तोनीची आम्‍नी होप् तोङ्नाङ् सम्‍तूमा मीयानूम्व।”

२० खोदोलो मूङ्‌क सोलो मीचा येशू ओरो लअ, “ङ्‌क खोलोङ् कोङा केछेयीकाङ् मतो थूक तूये। खन्‍सा बीन्‍नीपा कोङा ऊई मम् छूये?”

२१ येशूआ मूङ्‌क ओरो लअ, “आना निर्दोष छूम् लन्‍ची मईदोक, हन्‍ना खात्‍ना आम्‍मी तूकतोदी खोलोङ् खेईमना छूक्‍सीप्‍ची हाईपीचीव, खीक्‍का बान्‍ना ओ दोस्-दोस् लाम्‍दूमाव। ओरोना मईदोक आना साराङ्‌गाप्‍तो दाचाम् तय।”

२२ मूङ्‌क सोलो मीचा खूङ्‌क रीङ् येन्‍ना म्गोङ् चाईतो मूङ्‍कप्का खालेता, ऊदोईपीक्यालो मूङ्‌कम् हायाम् देतो म्दाचाम् तूवा।

२३ खीक्‍का येशूआ म्सीच्‍चेस् ओरोलची, “आछीयाङ्, कोङा आन्‍नी लोयान्‍नी, होङ्पोक् मीस् साराङ्‌गाम् चारखम्‍तो वोम् हायाम्‌ गार छूये।

२४ होसोङ् कोङा आन्‍नी लोयान्‍नी, होङ्पोक् मीस् नीनाम्माम् चारखम्‍पी वोम्‍पीकान्‌ ऊँट छामेईमी गेईलाम्पा वोम्खाम् दूङ् सजील छूये।”

२५ ङ्‌क येन्‍चीना म्सीच्‍चेस् छाक्‍का छूवा, ना ख ओरोपीक्‍तो तत्‍ची, “खोरोदोन् आसाई लेन्‍चादूर?”

२६ खोदोलो येशूआ खस् खोङ्चीना ओरोपीका, “मीस्मी लागी ङ्‌क छूदूरनो, खोदोलोई नीनाम्मापी ङ्‌क खोलोङ् छूदूर।”

२७ खीक्‍का पत्रुसआ येशू ओरो लअ, “येन्‍व, केईका ओखी खोलोक होक्‍सूयूम्‍काना आम् दोस्-दोस् लाम्‍दूमीका। केईका क ऊई तयाम्‍का?”

२८ खोदोलो येशूआ खस् ओरोलची, “आछीयाङ्, कोङा आन्‍नी लोयान्‍नी। आन्‍नी ओ दोस्-दोस् लाम्‍दूम् खोलोङ्, नयाँ चारखम्‍पी मीस्मी छा म्साम्दीखाम् सिंहासनपी तूये, खोदोलो आन्‍नीसो ईक् पोङ् नीच्‍ची सिंहासनपी तूनी, ना इस्राएलमी ईक् पोङ् नीच्‍ची गोङ्चीमी नीया मईनूम्।

२९ खीक्‍का आसाई ओ नीङ्पी म्खीम्-नाम्, म्बू-म्ना म्नेछोची, खीक्‍का म्पा-म्मा, म्छामाई ना म्थाम्पूवार होक्‍सीयक तूये, खूङ्‌कसा ईक् चून्दूलूम् गुणा तय, ना हाल्‍लोसो मान्याईप् रीराममी हक तय।

३० खोदोलोई लाईस्‍पी छूक् दूङ् दोस्पी छूये, ना दूङ् दोस्पी छूक् दूङ् लाईस्‍पी छूये।”

वाचोसीखापी लक् मप्चीम् पोम् ललई

२०

१ साराङ्‌गाम् चारखम् ईल्पो थाम्पूम् मालिक तोङ्‌क तूये, खूङ्‌क देत्छा सेपा पकाना म्वाचोसीखापी दूक्नासी‌ पीम्ना लक् ममीम् लागी मीस् लाम्स् खाता।

२ खीक्‍का खसा ईलेईक दूक्‍नासी पीयान्‍नी लचीना लक् मप्ची वाचोसीखापी लक् मस् पोक्‍स्‍ची।

३ “खीक्‍का ख बोची बजे होम्पी होसोङ् बजार होम्पी खातालो खसा हेप् मीस् लक् मान्दी छूवाना मोरोङ् थोरेप्‍दीताक तची,

४ खीक्‍का खसा मूङ्‍कस् ओरोलची, ‘आन्‍नीसो वाचोसीखापी लक् मस् खात्‍नीते, ना कोङा आन्‍नी लक् मईनूम्कम् दूक्‍नासी सापक-खात्‍तक पीयान्‍नी।’

५ खीक्‍का खस् लक् मस् खाता।

“खीक्‍काना होसोङ् ख ईक् पोङ् नीस् बजे होम्पी ना यूपाक सूक् बजे होम्‍पीसो खोरोनाङ् मना बीन्‍नीपा मीस् लक् मस् पोक्‍स्‍ची।

६ खीक्‍का होसोङ् खोरोनाङ् यूपाक ङाची बजे होम्पी पाखा लत्‍तालो खसा बीन्‍नीपा मीस्सो लक् मान्दी मोरोङ् थोरेप्‍दीताक तअ। खीक्‍का खसा मूङ्‍कस् ओरो पीकाना तत्‍ची, ‘आन्‍नी अपी ऊनाई लेपाबरी लक् मान्दी थोरेप्‍दीत्‍नीकई?’

७ “खोदोलो खचा ओरो पीकाना ङरी आन्‍ची, ‘हाकई केईका आसासो दूक्‍नासीपी लक् ममान्मीयीका।’

“खीक्‍का खसा मूङ्‍कस् ओरोलची, ‘खोरोदोक आन्‍नीसो ओ वाचोसीखापी लक् मस् खात्‍नीते।’

८ “खीक्‍का यूपा छूवाकप्का वाचोसीखाम् मालिकआ मूङ्‌क लक् मप्चीम् लाम्‍लछा काछना ओरो लअ, ‘दूङ् लाईस्‍पी ताप्‍ची ना दूङ् दोस्पी ताप्‍ची खोलोङ् काछचीना खची दूक्‍नासी पीचीते।’

९ “खीक्‍का ङाची बजे लक् मस् खाईप्‍ची खोलोङ् ताआ, ना खचा खोलोआङ् लेपाबरी लक्‌ मस्कम्तोदी पूरा दूक्‍नासी तची।

१० खीक्‍का दूङ् लाईस्‍पी लक् मस् खाईप्‍चीसो मूङ्‌कपी ताआ, ना खचा केईकान् बीन्‍नीपाचीम्पीका दूङ्देतोङ् तयाम्‍काफो मीनाना सानीवा मस्क तूवा, खोदोलोई खचासो खोलोआङ् ईलेईक दूक्‍नासीङाङ्‌ तची।

११ खीक्‍का खचा खची होप्मी दूक्‍नासी तचीकप्‍का खस थाम्पूम् मालिकपीका हायाम् खची छूली काता।

१२ खीक्‍का खचा ओरो पीम् थालेई मची, ‘ङ्‌क दोस्पी ताप्‍चा ईक् घण्‍टाङाङ् लक् मची, केईकान् लेपाबरी नाम्‍छोवा केपीकातो लक् मम्का खोदोलोई आना खस्सो ओखीम् तोदीङ् दूक्‍नासी पीची।’

१३ “खोदोलोई खसा खचीप्‍क ईल्पो ओरो पीकाना ङरी आन्‍नू, ए बूमे, कोङा आम्‍पी ऊसो अन्‍याय मूक मान्तू। ऊदोईपीक्यालो आना कोङ्लो ईलेईमी दूक्नासीपीङ्‌ लक् मीम्पीयान् पीकाक मायो?

१४ आना तोम् तोदी आम् दूक्‍नासी खाईना खात्‍ते। कोङा आम् दोस्पी ताप्‍चीसो आन् पीन्‍क तोदीङ् पीम् मीनो।

१५ ओमी ऊई तूये, खूङ्‌क कोङा ओहोपा मीनोकतोङ् मूयोलो नईनोयो? कोङा मूयोक नप् लक्‍पी ऊनाई नाचूर् लये?

१६ “ओरोनाङ् दोस्पीक लाईस्‍पी छूये, ना लाईस्‍पीक दूङ् दोस्पी छूये।”

म्होप् सीम् तोक्पी येशूआ मक सूक्छेम्क खारीबो

मर्कूस १०:३२-३४; लूका १८:३१-३४

१७ खस् यरूशलेम मेक्सा खात्चालो येशूआ ईक् पोङ् नीप्पो म्सीच्‍चेस् खची हाल्‍ला आसासो तूम् मान्तोम्मीना लाम्‍पी ओरोलची,

१८ “एसे केई यरूशलेम मेक्सा खातीचाया। हन्‍ना मीस्मी छा देप्‍क पूजारीचीम् ना शास्त्रीचीम् हूक्पी छूये, खीक्‍का खचा ख सेतची।

१९ खीक्‍का ख सेस्‍वा मीयची, कोर्राआ केरची खीक्‍का क्रूसपी काम्‍ना सेईम् लागी बीन्‍नीपा गोङ्चीम् हूक्‍पी लेईछयची, खोदोलोई खूङ्‍कम् सूक्‍लेईपी ख होसोङ् सीनासो ऊस्पके।”

म्माआ बीन्ती मक

मर्कूस १०:३५-४५

२० खीक्‍का जब्दियाम् म्तोमा नीप्पो म्छास्का येशूम् दोक्पी ताआ, खीक्‍का खून्जू लना ख बीन्ती मीयू।

२१ खोदोलो येशूआ मूङ्‌क ओरोपीकाना तत्‍तू, “आना ऊई मीने?” खोदोलो खसा येशू ओरो लअ, “आना कोङ् आज्ञा पीयोते, खीक्‍का आम् चारखम्‍पी ङ्‌क नीप्पो ओ छाची ईल्पो आम् चूप्‍लाम्‍पा, ना ईल्पो आम् पाङ्ला तूम् तचीनूते।”

२२ खोदोलो येशूआ ख ओरो लअ, “आन्‍ना ऊई ङोक्‍चाईनूम् खूङ्‌क छेत्‍नूम्‍नो। ऊई आन्‍ना कोङा दूम् मीनोचोयोक दूक्वाम् पोङ्‍कीरीम्पीका दूदूर्‌नूम्‍यो?” खोदोलो खचा, “दूराम्का पीका।”

२३ खीक्‍का येशूआ ओरोपीका, “कोङा दूङोक दूक्वाम् पोङ्‍कीरीम्पीका आन्‍ना दूदूर्‌नूम्, खोदोलोई ओ चूप्‍ला लो ओ पाङ्लालो तूम् पीम् ओमी ओ हक्‌ मान्तू। ङ्‌क रीङ्‌ने ओ पाआ आसे पीयची खूङ्‍कचीम् छूये।”

२४ ङ्‌क रीङ् येन्‍चीना ईक् पोङ् म्सीच्‍चेस् मूङ्‌क नीप्पोप्का बूरा।

२५ खोदोलोई येशूआ खस् म्दोक्पी काछचीना ओरोलची, “आन्‍ना छेत्‍चाईनूम्, बीन्‍नीपा गोङ्पीक चारतोप्चा मीस्चीपी ऊईमीने खूङ्‌क तोङ्ना चार तोक्सची, ना दूङ् देप्‍चा खचीपी हक् मईची।

२६ खोदोलोई आम्‍नी गोपी ओन्तोङ् छूनो, आम्‍नी गोपी आसाई देप्पा छूम् लन्‍ची मय, खूङ्‌क आम्‍नी सूसो मप् छूम् छूये।

२७ खोरोनाङ् आम्‍नी गोपीकचा आस्‍कसाई दूङ् लाईस्‍पी छूम् लाम, खूङ्‌क आम्‍नी रोः छूम् छूये,

२८ मीस्मी छासो बीन्‍नीपाचीप्का सूसो तोम् लागी यूवाक मा, खोदोलोई बीन्‍नीपाम् सूसो मम् लागी खीक्‍का ओरोतो मीस् हल्‍वा पीम् लागी म्होप्मी रीराम पीस् यूवाक।”

नीप्पो कोमूक्पा मीस्

मर्कूस १०:४६-५२; लूका १८:३५-४३

२९ येशू म्सीच्‍चेस्का यरीहोपीका खात्‍चालो ओरोसर्प् मीचा खची दोस्-दोस् कल्‍तो खाईची।

३० खोदोलो लाम्‍दोक्पी तूवाचाक नीप्पो कोमूक्‍पाचा येशू मूङ्‌क लाम्‍ला खात्‍चाये पीम् येन्‍चीना हायाम् सार बतो ओरोपीका, “ए रोबू, दाऊदमी छाङा, कास्का सम्‍तूमा मीयाचीकाते।”

३१ खोदोलो मूङ्‌क ओरोसर्प् मीचा खस् वाये तूवाचीते पीकाना सेकाराङ्लात्‍ची, खोदोलोई खस् हायाम्‌ सार ओरोपीक्‍तो बसा, “ए रोबू, दाऊदमी छाङा, कास्का सम्‍तूमा मीयाचीकाते।”

३२ खीक्‍का येशूआ थोरेपा ना खस् काछचीना ओरोलची, “ऊई आन्चा मीन्ची? आम्‍ची लागी कोङा ऊई मीम्पीयान्ची?”

३३ खोदोलो खचा येशू ओरोलची, “ए रोबू, कास्का ओची मूक्स् हलापाचीकाते।”

३४ खीक्‍का येशूआ खस् सम्‍तूमा मीचीना खची मूक्स् पन्पीची, ना खोन्तोलोङ् खचा खची मूक्सा तची खीक्‍का खस् येशू म्दोस्-दोस् लाम्दूमा।

येशू यरूशलेमपी वोङाक

मर्कूस ११:१-११; लूका १९:२८-४०; यूहन्‍ना १२:१२-१९

२१

१ येशू म्सीच्‍चेस्का यरूशलेम दोक्पीक जैतुन मीचीक कोम्मी बेथफागे तेल्पी तातेका, खीक्‍का येशूआ नीप्पो म्सीच्‍चेस् ओरोलचीना पोक्‍स्‍ची,

२ “आन्‍ची नाक आम्ची लाईस्‍पाक तेल्पी खात्‍चीव। खीक्‍का मूङ्‍कपा तातेक्चीकप्का आन्चा ईबूम् मोकोक्‍ती म्छालो छूईम्दीम्पा छीप्चू। मूङ्‌क नीच्‍चीङ् वयाचूना ओ दोक्पी बायाचूव।

३ बीन्‍नीपा मीचा ऊनाई आन्‍चा ङ्‌क मोकोक्‍ती वईचाईचूकई पीक्‍दोक, ‘रोबूआ ङ्‌क चाहेई मईथे लाचूव’ खीक्‍काना खचा आन्‍ची बाईम् पीचीके।”

४ खारीबोपोचा पीकाक रीङ् पूरा छूम् लागी ङ्‌क खोलोङ् छूवाक,

५ “सियोनपी तूप्‍ची ओरो लानूम्‍व,

‘खोङ्नूम्व, आम्‍नी होङाबू आम्‍नीपी बान्चाई,

ख लखेछा छूना मोकोक्‍तीम् थेम्पी तोतूना,

मोकोक्‍तीम् छाम् थेम्पीका बान्चाईके’।”

६ खीक्‍का मूङ्‌क नीप्पो म्सीच्‍चेस् खाता, ना येशूआ आरेई मस्क तोङ्ना मची।

७ म्सीच्‍चेचा मोकोक्‍ती म्छालोङ् वईचीना बाईची, ना खचा मूङ्‌क मोकोक्‍तीम् थेम्पी खची तेई दीमीची, खीक्‍का येशू मूङ्‌क थेम्पी तूवा।

८ खीक्‍का ओरोसर्प् मीचा खची तेई बूत्चीना लाम्‍पी दीमीची, ना हेप्‍पाक सीछोम्‌ गेम् म्बोऊलोक तात्चीना लाम्पी दीमीची।

९ येशूम् लाईस्-दोस् लाम्दूम् मीस् ओरोपीक्‍तो बसा,

“दाऊदमी छामी होसन्‍ना!

योबोरोबूम् नीङ्पी ताप् नीनाम्माआ आसीक् पीनूव!

खोलोप्का दूङ् रेप् साराङ्‍गाप्‍तो तूप्मी होसन्‍ना!”

१० खीक्‍का येशू यरूशलेमपी वोङालो सहरपीक खोलोङ् मीस् याबूयका। खोदोलो मीचा ओरोपीका, “ङ्‌क मीस् आसे हाई?”

११ खोदोलो मूङ्‌क ओरोसर्प् मीचा ओरो पीकाना ङरी आन्‍ची, “ङ्‌क गालीलमी नासरतपीका ताक खारीबो मप्, येशू के।”

येशू नीनाम्मा दप्स्को खीम्पी

मर्कूस ११:१५-१९; लूका १९:४५-४८; यूहन्‍ना २:१३-२२

१२ येशू नीनाम्मा दप्स्को खीम्पी वोङा। खीक्‍का येशूआ नीनाम्मा दप्स्को खीम्पी चूम्सोस् खेईप्‍ची-खेईमप्‍ची खोलोङ् कल्‍लात्‍ची, खीक्‍काना खसा खाप्‍चीमा बाईप्चीम् टेबल, ना परेवा खेई मप्चीम् तूस्‍कोलोङ्‌ खोलोङ् आल्‍दीतू।

१३ खीक्‍का येशूआ खस् ओरोलची, “धर्मसूम्बऊपी ङ्‌कतोङ्ना छाम्‍पा तूये, ‘ओ खीम् नीनाम्मा दप्स्को खीम् छूये।’ खोदोलोई आन्‍ना ङ्‌क खूस्‍पाचीम् लूबम्‍ये बानेई मनूम्।”

१४ खीक्‍काना कोमूक्‍पाची ना सक्पाची नीनाम्मा दप्स्को खीम्पी ताआ, ना येशूआ खस् खोलोङ् नमीची।

१५ खोदोलोई देप्‍क पूजारीचा ना शास्‍त्रीचा येशूआ मूङ्‌क योबोरीखाक लक् मक, ना छाछामाचा नीनाम्मा दप्स्को खीम्पी “दाऊदमी छामी होसन्‍ना” पीक्‍तो बसाक येन्‍चीना खस् हायाम् खची छूली काता,

१६ खीक्‍का खचा येशू ओरोलची, “आना येन्‍चययो, ङ्‌क छाछामाचा ऊई पीक्‍चाई?”

खोदोलो येशूआ खस् ओरोलची, “एई, येनूचोयो। ऊई आन्‍ना धर्मसूम्‍बऊ परेई माम्मन्‍नीयो? ‘चूचू दूप्चाप् नूक्छाचा ना चीचीमा छाछामाचा आम् साम्दीखाम् छाम् मईची’।”

१७ खीक्‍का खस् होक्‍सीचीना येशू मूङ्‌क सहरपीका लत्‍ताना बेथानियापी खाताना बास् तूवा।

अञ्जीरमी पऊ

मर्कूस ११:१२-१४, २०-२४

१८ खीक्‍का म्देसा देत्छा येशू सहर आत्‍ताचालो साकासीया।

१९ खोदोलो लाम्‍दोक्पी येशूआ ईबूम् अञ्जीरमी पऊ तअ। खीक्‍का ख मूङ्‌क अञ्जीरमी पऊ दोक्पी खाता, खोदोलोई मूङ्‌कपी म्बोऊङाङ् तअ। खीक्‍का येशूआ मूङ्‌क अञ्जीरमी पऊ ओरो लअ, “हन्‍नायीका आम् पऊपीका हाल्‍लोसो म्चो मीनूनव” ना येशूआ मोरो पीकाकलो ईतोतो मूङ्‌क अञ्जीरमी पऊ हार्‌खाता।

२० मूङ्‌क अञ्जीरमी पऊ मोन्तोङ् छूवाक तचीना छाक्‍का छूक्‍तो म्सीच्‍चेचा ओरोपीका, “ङ्‌क अञ्जीरमी पऊ ऊदानाई ईक् छीन्पीङ् हार्‌खाता?”

२१ खोदोलो येशूआ खस् ओरोलची, “आछीयाङ्, कोङा आन्‍नी लोयान्‍नी, आम्‍नी विश्‍वास तूये ना हाल्‍लोसो शङ्का मईनूम्नोदोक अञ्जीरमी पऊ ऊई छूवाक तूवा, खोन्तोदीङाङ् मा, खोदोलोई ङ्‌क कोम्‍सो ‘हूजूहूकाखात्‍ना दीरीत्‍तीपू हूप्‍साते’ पीक्‍नीदोक खूङ्‌क तोङ्‌ङा छूये।

२२ ओरोना विश्‍वास मईनूम्ना वाङोम् मईनूम्‍दोक आन्‍ना नीनाम्मापी ऊई ङोक्नूम् खूङ्‍कङ् तईनूम्।”

येशूम् हक्‍पी शङ्का मस्क

मर्कूस ११:२७-३३; लूका २०:१-८

२३ येशू नीनाम्मा दप्स्को खीम्पी वोङाना सेचीवा ईचचीलो देप्‍क पूजारीचीम् ना यहूदीचीम् लाम्‍लछाची येशू तूवाकपी ताना ख ओरो पीकाना तत्‍ची, “ऊक हक्‍आई आना ङ्‌क लक् मय, ना ङ्‌क लक् मम् हक् आन् आसाई पीया?”

२४ खोदोलो येशूआ खस् ओरोलची, “कोङासो आन्‍नी ईबूम् रीङ् तईयान्‍नी। खूङ्‌क रीङ्मी ङरी आन्‍ना कोङ् आनोनीदोक, कोङा ऊक हक्‍आई ङ्‌क लक् मूयो, खूङ्‌क आन्‍नी ईयान्‍नी।

२५ यूहन्‍नाआ बप्‍तिस्मा पीम् हक्‌ हापीकाई तअ? साराङ्‌गाप्‍तोकायो मीस्पीकायो?”

खोदोलो खचा खची हो-होप्‍पी ओरोपीक्‍तो रीङ्-छाम् मची, “साराङ्‌गाप्‍तोका पीक्यालोक, खसा ‘खोरोदोक आन्‍ना ऊदोई खपी विश्‍वास माम्मन्‍नी पीके?’

२६ मीस्पीका पीक्यालोक, केई मीस्पीका ईकीम् लये। ऊदोईपीक्यालो खोलोआ यूहन्‍ना खारीबोपो पीक्‍ना सायोचोङ्मा मीयची।”

२७ खन्‍सा खचा येशू ओरो पीकाना ङरी आन्‍ची, “केईका छेताम्‍कानो।” खोदोलो येशूआ खस् ओरोलची, “खोरोदोक कोङासो ङ्‌क लक् ऊक हक्‍आई मूयो, खूङ्‌क आन्‍नीसो ईयान्‍नीनो।”

नीप्पो चारछाचीम् पोम् ललई

२८ “आन्‍ना ऊई मीन्ताम् मईनूम्? ईल्पो मीस्मी नीप्पो म्चारछास् तूवा। मूङ्‌क मीचा म्तूस्बूईक ओरो लअ, ‘ओ छाये, एसे आन् खात्‍ना वाचोसीखापी लक् मव।’

२९ खोदोलो मूङ्‌कसा म्पा ओरो लअ, ‘कोङ् खातोनो।’ खोदोलोई दोस्पीन् मूङ्‌क म्सानीवाचना लक् मस् खाता।

३० “खोरोनाङ् खसा म्छारीसो खाताना आरेई मअ। खोदोलो खसा, ‘अऊ कोङ् खातो’ पीका। खोदोलोई मूङ्‌क माङ्‌खाई।

३१ “मूङ्‌क नीप्पोचा आस्‍कसाई म्पाआ पीकाक रेप्‍ची?” खोदोलो खचा ओरोपीकाना ङरी आन्ची, “म्तूस्बूईकसा।”

खीक्‍का येशूआ खस् ओरोलची, “आछीयाङ् कोङा आन्‍नी लोयान्‍नी, तीर बात्ल मप्ची ना बेलेछी लप्‍ची आम्‍नी लाईस्‍पी नीनाम्माम् चारखम्पी वोङे।

३२ ऊदोईपीक्यालो यूहन्‍ना धर्मीकताम् लाम् खोमीम् लागी आम्‍नीपी ताआ, खोदोलो आन्‍ना खपी विश्‍वास मान्मन्‍नी। खोदोलोई तीर बात्ल मप्चा ना बेलेछी लप्‍चा खपी विश्‍वास मची। आन्‍ना ङ्‌क तानूम्‍नासो वालूम्‍मा माम्मन्‍नी, खीक्‍का खपी विश्‍वास माम्मन्‍नी।”

थाम्‍पू चाईप्‍चीम्‌ पोम् ललई

मर्कूस १२:१-१२; लूका २०:९-१९

३३ खीक्‍का येशूआ खस् ओरोलची, “आर्को ईबूम् पोम् ललई येन्‍नूम्‍व। ईबूम् नाम्‍लापी ईल्पो थाम्पूम् मालिक तूवा। खूङ्‌क मीचा म्यीक्पी वाचोसी लेतू, खीक्‍का खसा मूङ्‌क खोलोलाम्पा राप्‍ना वाचोसी पेलेई मम् ईबूम् कोल यूक्सू, ना मूङ्‌क खारूवा हूम् लागी ईबूम् छेम्सी बोङू। खीक्‍काना खसा मूङ्‌क वाचोसीखा थाम्पू चाईप्‍ची मम्चाम् पीचीना म्होप्क थारूखम् खाता।

३४ खीक्‍का मूङ्‌क वाचोसी बीम् नाम्‍ला छूवाकप्का, मालिकआ म्‍रोःची म्बाक वाचोसी लास्‌ थाम्पू चाईप्‍चीपा पोक्‍सू।

३५ “खोदोलोई मूङ्‌क थाम्‍पू चाईप्‍चा वाचोसी लास् खाईप् म्‍रोःची लाप्‍चीना ईल्‍पोक केर्‌ची, आर्को क सेत्‍ची, ना ईल्पो क लूङ्‌आ गक्‍ची।

३६ होसोङ् खसा लाईस्‍पीकप्‍का दूङ् देतो म्‍रोःची मूङ्‌कपी पोक्‍स्‍ची, खोदोलोई खचा खूङ्‌कस्‍सो खोरोङ् मची।

३७ खीक्‍का खसा दूङ् दोस्पी ‘ओ छाने खचा सायोचोङ्मा मीयस्फो’ मीनाना म्छाङा खचीपा पोक्‍सू।

३८ “खोदोलोई थाम्‍पू चाईप्‍चा मूङ्‌क तचीना खची हो-होप्‍पी ओरोलोल, ‘नाकन्‌ म्छाङाई बान्चाई लऊ ख सेताम्, ना खसा तोम् पर्ने हक्‌ ई हूक्‍पी मयाम्।’

३९ खीक्‍का खचा मूङ्‌क लाप्‍चीना वाचोसीम् खारूवा मस्कोप्का पाखा खाईचीना सेत्‍ची।

४० “खन्‍सा वाचोसीखाम् मालिक ताईना, मूङ्‌क थाम्‍पू चाईप्‍ची ऊई मईची?”

४१ खोदोलो मूङ्‌क रीङ्‌ येईप्चाप्चा येशू ओरोलची, “खसा मूङ्‌क दुष्‍ट मीस् सेतची, खीक्‍काना थीक् नाम्‍लापी खसा तोम् पर्ने म्बाक पीप् थाम्‍पू चाईप्‍ची खसा मूङ्‌क वाचोसीखा मम्चाम् पीयची।”

४२ खोदोलो येशूआ खस् ओरोलची, “ऊई आन्‍ना हाल्‍लोसो धर्मसूम्बऊ परेई माम्मन्‍नीयो?

‘खीम् मप् मीचा नईनो पीकाना होलात्चीक लूङ्‍ङा

कूनापीक सूर् लूङ् छूवाक तूये।

ङ्‌क योबोरोबूपीकाङ् छूवाक के,

खीक्‍का ङ्‌क ई मूक्स्दूपी योबोरीखाक तूये।’

४३ “खन्‍सा कोङा आन्‍नी लोयान्‍नी, नीनाम्माम् चारखम् आम्‍नीपीका ङाप्‍खाते, खीक्‍का ईबूम् ङ्‌कतोङ्‌क गोङ्चा तयची, ना खचा नीनाम्माम् चारखम्‍आ चाहेई मईक तोङ्‌क नप् लक् मईची।

४४ ङ्‌क लूङ् थेम्पी ताईप् खोलोङ् म्फूल् छूये, ङ्‌क लूङ् ऊक लूङ् थेम्पीई तात्‍ते, खूङ्‌क लूङ् ङ्‌कसा यूफूल्-यूफूल् मय।”a

४५ देप्‍क पूजारीचा ना फरिसीचा येशूम् पोम् ललई येन्‍ची, खीक्‍काना येशूआ ङ्‌क पोम् ललई खची तोक्पीङ् पीकाक पीम् रीङ् बल्‍ला खचा छेत्‍ची।

४६ खचा येशू लाम् लाम्‍ची, खोदोलोई खस् ओरोसर्प् मीस्चीप्का कीसाना मान्लाप्ची, ऊदोईपीक्यालो खचा येशू ईल्पो खारीबोपो मीनाचाक तूवा।

a 

२१:४४ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

सूर्‌पी चाम्दूम् फोक्साकम् पोम् ललई

लूका १४:१५-२४

२२

१ येशूआ खस् होसोङ् पोम् ललई पना ओरोलची,

२ “साराङ्‌गाम् चारखम् ईल्पो होङाबूलो थाम् दूराम्, खसा म्छाम् सूर्‌पी चाम्दूम् चोचूप्‍सू,

३ खीक्‍का चाम्दूम् लागी काछचीक मीस् तानूव पीकाना काछोक्स् म्‍रोःची पोक्‍स्‍ची, खोदोलोई खचा ताम् मानेई मान्मची।

४ “खीक्‍का होसोङ् खसा बीन्‍नीपा म्‍रोःची ओरोलना पोक्‍स्‍ची, ‘खात्‍नीना मूङ्‌क नीम्तालोची ओरो लानूम्‍व, कोङा बल्‍ले हीम्‍वा-केईम्‍वा सेतूना चाम्दूम् चोचूप्‍सूक तूये, खन्‍सा खोलोङ् चोचूम्‍दीम्‍पा तूये। दानासो सूर्‌पी तानीव।’

५ “खोदोलोई, खचा वास्‍ताङ् मान्ममो ईल्‍पोक म्यीक्पी लक् मस् खाता, ना आर्को क म्पईकार मस् खाता।

६ खोरोनाङ् बीन्‍नीपाचाक मूङ्‌क म्‍रोःची लाप्‍चीना केर्‌ची, खीक्‍का सेत्‍ची।

७ खीक्‍का होङाबू हायाम् सार म्छूली काता, ना म्दोर्‌ची आरेई मस्‍ना मूङ्‌क मीस् सेईप्ची सेत्‍ची, ना खची सहरसो मीःआ दईछोक्‍स्‍ची।

८ “खीक्‍काना होङाबूआ म्‍रोःची काछना ओरोलची, ‘सूर्‌पी चाम्दूम् थीक्‍का छूवाखात्क तूये। खोदोलोई नीम्तो मम्पा नीम्तालोची सूर्‌पी ताम् खाईप् मान्तू।

९ खन्‍सा आन्‍नी मूल् लाम्पी खात्‍नीव खीक्‍का आस्‍चीई छीप्नूम्, खूङ्‌कस् खोलोङ् सूर्‌पी चाम्दूम् फोक्स्चाईके लानूम्ना काछानूम्व।’

१० खीक्‍काना म्‍रोःची मूल् लाम्पी खाता ना छीप्‍चीक तोदी नप्-मान्‍नप् खोलोङ् काछचीना तात्‍ची, खीक्‍का मूङ्‌क सूर् छूवाक खीम् मीचा पेप्पू।

११ “खीक्‍का होङाबू ङास्‍मीची खोस् बाना, खोदोलो खसा ईल्पो सूर्‌पी ताप् मीचा सूर्‌पी खाम् तेई माङ्‍खाम्मो ताक तअ।

१२ खीक्‍का होङाबूआ मूङ्‌क ओरो पीकाना तत्‍तू, ‘ए बूमे, आना सूर्‌पी खाम् तेई माङ्‍खाम्मो दानाई ङ्‌कपी वोङा?’ खोदोलो मूङ्‌क छाक्‍का छूवा।

१३ “खीक्‍का होङाबूआ म्‍रोःची ओरोलची, ‘लऊ ङ्‌कम् म्हूःलोङ् छूयानूम्‍ना पाखा नाम्कूर्मागोपा होक्सालात्‍नूम्‍ते। मूङ्‌कपी मीस्ची दीरीमोक्‍स् खापे ना खची काङ् कीरीक्‍तो चईची।’

१४ ऊदोईपीक्यालो काछोम्‍पा ओरोतो तूये, खोदोलोई सोम्‍पा क चीछाङाङ् तूये।”

तीर छोम् तोक्पी सेचीवा

मर्कूस १२:१३-१७; लूका २०:२०-२६

१५ खीक्‍काना फरिसीची खाताना येशू म्‍रीङ्पीङ् ऊतोङ्नाई फासेई मयाम् पीकाना चाई मची।

१६ खीक्‍का खचा खची सीच्‍चेस् हेरोदमी मीस्चीका येशू तूवाकपी पोक्‍स्‍ची। खीक्‍का खचा खाताना येशू ओरोलची, “ए सेचीपो, केईका छेताम्का, आन् आछीयाक रीङ् नेईप् मीस् तूये, ना आना नीनाम्माम् तोक्पी आछीयाक रीङ् हायाम् नत्‍तो मीस् ईयची। मीचा ऊई पीके पीक्‍ना आना वास्‍ता मईनो। आना मीस्मी ङाली खोङ्ना हाल्‍लोसो लक् मईनो।

१७ खन्‍सा केईका ईयीकाते, ललई तोङ्ना कैसरपी तीर छोम्‍यो नये मान्छोम्यो दूङ् नये?”

१८ खोदोलोई येशूआ खची रई सानीवा तूम्‍तना खस् ओरोलची, “ए हायाम्‍क लोक्‍चीप्‍चे, ऊनाई आन्‍ना कोङ् चाम्ची मोयोनी?

१९ तीर छोम् पर्ने चेप्‍तीरोङ् कोङ् खोमीयोनीते।” खीक्‍का खचा ईबूम् चेप्‍तीरोङ् तात्‍चीना ख पीची।

२० खीक्‍का येशूआ खस् ओरो पीकाना तत्‍ची, “ङ्‌क चेप्‍तीरोङ्पीक नक्सा आस्मी, ना ङ्‌कपी आस्मी नीङ्‌ये छाम्पा तूये?”

२१ खोदोलो खचा येशू ओरोलची, “कैसरमी।” खीक्‍का येशूआ खस् ओरोलची, “खोरोदोक कैसरमी तोदी कैसरङा पीयानूम्‍ते, ना नीनाम्माम् तोदी क नीनाम्माङ् पीयानूम्‍ते।”

२२ मूङ्‌क रीङ् येन्‍चीना खस् छाक्‍का छूवा, खीक्‍का खस् मूङ्‍कप्का लत्‍ताना खालेता।

सीप्‍खाप्‍ची ऊम्‍पोम् तोक्पी पोम् ललई

मर्कूस १२:१८-२७; लूका २०:२७-४०

२३ सीप्‍खाप्‍ची ऊस्‍पक्‍नो पीक् सदुकीची मूङ्‌क लेई येशूम् दोक्पी ताना ख ओरो पीकाना तत्‍ची,

२४ “सेचीपो, मोशाआ ओरो पीकाक तूये, ईल्पो मीचा सूर् मईना म्छामाई मान्मीमोङ् मूङ्‌क मीस् सीखात्‍दोक म्नेछोआ मूङ्‌क म्बाऊजू सूर् मम्ना म्बूम् लागी छामाई वाईम्‍पीम् छूये।

२५ ओखी गोपी नूक्पो बूबू-नेछोची तूवा। तूस्‍बूईकसा सूर् मअ, खोदोलोई म्छामाई मान्मीमोङ् मूङ्‌क सीयाखाता, खीक्‍का मूङ्‌कम् म्छामाई मान्छूकसा खसा म्तोमा म्नेछो दयूक्‍सू।

२६ खोरोनाङ् मूङ्‌क मीम्छाआ लूम्‍दूछाप्‌लो सूर् मअ, खीक्‍का लूम्‍दूछाप्‌सो म्छामाई मान्मीमोङ् सीया, ना मूङ्‌क मीम्छाआ होसोङ् छातेल्बूप्‌लो सूर् मना छातेल्बूप्‌सो खोरोनाङ् म्छामाई मान्मीमोङ् सीया। ओरोना मूङ्‌क मीम्छाआ नूक्पोलोङ् सूर् मची ना खची छामाई मान्मीमोङ् मूङ्‌क नूक्पोङ् सीया।

२७ खस् खोलोङ् सीयाकप्‍का मूङ्‌क मीम्छासो दूङ् दोस्पी सीया।

२८ ओरोना मूङ्‌क नूक्पो सीप्खाप्ची ऊम्पोम् लेईपी ऊस्‍पक्‍लो मूङ्‌क मीम्छा आस्‍मी तोमाई छूये? ऊदोईपीक्यालो मूङ्‌क मीम्छालो नूक्पोआङ् सूर् मस्क तूवा।”

२९ खोदोलो येशूआ खस् ओरोलची, “आन्‍नी वातासानीक तूये, ऊदोईपीक्यालो आन्‍ना धर्मसूम्बऊ ना नीनाम्माम् राःरा छेत्‍नूम्‍नो।

३० ऊदोईपीक्यालो सीप्‍खाप्‍ची ऊस्‍पक्‍ना खचा सूर्‌सो मईचीनो, ना सूर्‌सो मीपीयस्‍नो, खोदोलोई खस् साराङ्‌गाप्‍तोक नीनाम्माम् रीदाम्‌ पोक्‍ची तोङ्‌क छूखाते।

३१ खोदोलोई सीप्‍खाप्‍ची ऊम्‍पोम् तोक्पी नीनाम्माआ आन्‍नी ऊई लानीक तूवा, खूङ्‌क आन्‍ना मीन्‍नूम्नोयो?

३२ ‘कोङ् अब्राहाममी नीनाम्मा, इसहाकमी नीनाम्मा, ना याकूबमी नीनाम्मा के।’ ख सीप्‍खाप्‍चीम् नीनाम्मा मा, खोदोलोई लेईप्‍चाप्‍चीम् नीनाम्मा तूये।”

३३ ङ्‌क येन्‍चीना ओरोसर्प् मीस् येशूम् सेचीवापी छाक्‍का छूवा।

खोलोप्का दूङ् देप् आज्ञा

मर्कूस १२:२८-३४; लूका १०:२५-२८

३४ येशूआ सदुकीची छाक्‍का छूमीची पीम् येन्‍चीकप्‍का फरिसीची बात्ल छूवाना येशू तूवाकपी ताआ।

३५ खस् तूवाकप्‍क ईल्पो शास्‍त्रीरीआ येशू चाम्ची मम् मीनाना ईबूम् रीङ् तत्‍तू,

३६ “सेचीपो, ललईपी तूक दूङ् देप्‍क आज्ञा ऊकई हाई?”

३७ येशूआ ख ओरो लअ, “आना योबोरोबू आम् नीनाम्मा आम् खोलोक गोङ्आ, आम् खोलोक आत्माआ, ना आम् खोलोक सानीवाआ सम्‍तूमा मीव।

३८ खोलोपीका लाईस्‍पीक ना दूङ् देप् आज्ञा ङ्‌कङा के।

३९ खीक्‍का दोस्पीक आज्ञासो ङ्‌कतोङ्‌कङ् तूये, आना आम् खीम्‍तोनी आम् होप् तोङ्नाङ् सम्‍तूमा मीव।

४० खोलोङ् मोशाम् ललई ना खारीबोपोचीम् सेचीवा ङ्‌क नीच्‍ची आज्ञापीङ् आरेई छूवाक तूये।”

येशू ख्रीष्‍ट आस्‍मी छाये?

मर्कूस १२:३५-३७; लूका २०:४१-४४

४१ फरिसीची खोलोङ् ऊदेप्‍पी बात्ल छूवाक तूवा, खोदोलो येशूआ खस् ईबूम् रीङ् तत्‍ची,

४२ “ख्रीष्‍टमी तोक्पी आन्‍ना ऊई मीन्‍नी? ख आस्‍मी छाये?”

खोदोलो खचा “दाऊदमी छा” पीकाना ङरी आन्‍ची।

४३ येशूआ खस् ओरोलची, “खोरोदोक ऊतोङ्नाई नीनाम्माम् आत्‍माआ ईयना दाऊदआ ख ‘रोबू’ पीक्‍ना दप्‍प? ऊदोईपीक्यालो दाऊद म्होपाङ् ओरो पीकाक तूये,

४४ ‘योबोरोबूआ ओ रोबू ओरो लअ,

कोङा आम् साछीमीस् आम् लोफेमा गोपू यूक्सोनोक सम्‍मो

आन् ओ चूप् हूःलाम्पा तूवाव।’

४५ ओरोना दाऊदआ ख रोबू लयदोक, ख ऊतोङ्नाई दाऊदमी छा छूये?”

४६ खोदोलो आसासो येशू ङःरी आईमान्दूर्‌ची। खीक्‍का मूङ्‌क लेईपीका एक्‍तो आसासो ख रीङ् तईम् मान्दूर्‌ची।

शास्‍त्रीचीम्‌ लो फरिसीचीम्‍लो मोऊ

मर्कूस १२:३८-४०; लूका ११:३९-५२; २०:४५-४७

२३

१ येशूआ ओरोसर्प् मीस् ना म्सीच्‍चेस् ओरोलची:

२ “शास्‍त्रीचा ना फरिसीचा मोशाम् ललई ईम् हक्‌ तचीक तूये।

३ खन्‍सा आन्‍ना खचा पीक्‍क रीङ् रेपानूम्‍व, खोदोलोई आन्‍ना खचा मईचीक तोङ्‌नाक मनूम्नव, ऊदोईपीक्यालो खचा मीस् सेचीवान्‌ ईयची खोदोलोई खची होपाक खूङ्‍कतोङ् मईचीनो।

४ खचा हायाम् लीप् ना खूर्‌ङा दूराम्‍नोक बारी मीस् खूर्‌मीयची। खोदोलोई खची होपाक मूङ्‌क बारी खूर्म् ने हापी खची छोक्‍छोमीआसो पत्‍तस्‍नो।

५ “खोदोलोई खचा मीचा तचीनू मीन्‍ना लक् मईची। ऊदोईपीक्यालो खचा ललईमी आज्ञा छाम्पा देप्-देप् जन्‍तर बानेई मईचीना खची थप्पी लो खची हूक्‍पीलो वातची ना धर्मी लोम्‍चीम्‌ लागी खची तेईमी फूर्का ओरोबाईप् मईची।

६ खचा चाचाखम्-दूदूखम्‍पी सायोचोङ्मा तोक्स्को थाऊ लामची खीक्‍का याखऊ खीम्पी क खोलोप्का दूङ्‌ देप् तूस्को नत्‍तची।

७ खोरोनाङ् खचा बजारपी मीचा सेवा छोम् लामची, ना मीचा सेचीपोचे पीक्‍तो साम्‍दी दोम् नत्‍तची।

८ “खोदोलोई आन्‍नी आसासो ‘सेचीपो’ लानीनूनव, ऊदोईपीक्यालो आम्‍नी सेचीपो ईल्‍पोङाङ् तूये, आन्‍नी क खोलोङ् बूबू-नेछोङाङ् के।

९ खोरोनाङ् आन्‍ना चारपीक मीस् आस्‍सो पा पीकानीना लानूम्‍नव, ऊदोईपीक्यालो साराङ्‌गाप्‍तो आम्‍नीम् ईबूम्ङाङ् आम्‍नी पा तूये।

१० आन्‍नी आसासो ‘मालिक’ लानीनूनव, ऊदोईपीक्यालो ईल्‍पोङाङ् आम्‍नी मालिक तूये, खूङ्‌क क ख्रीष्‍ट के।

११ आन्‍नी तूनीकपी खोलोप्का दूङ् देप् आस्‍कई तूये, खूङ्‌क आम्‍नी सूसो मप् छूये,

१२ आसाई म्होप् देप् मीयान्ची, खूङ्‌क लखे छूम् छूये, ना आसाई म्होप् चीमा मीयान्ची खूङ्‌क दूङ् देप् छूये।

१३ “धिक्‍कार, ए शास्‍त्रीचे फरिसीचे, ऊदोईपीक्यालो आन्‍नी हायाम्‍क छेईप्-लेप्‌ लोयान्‍नीची, ना आन्‍ना साराङ्‌गाम् चारखम्‍मी लाम्‍स्‍को छीनूम्‌। खीक्‍का आन्‍नी आम्‍नी होप्‍सो साराङ्‌गाम् चारखम्‍पी वोङ्नीनो, ना वोप् मीस्सो आन्‍ना वोम् पीनूम्‍नो। [

१४ धिक्‍कार ए शास्‍त्रीचे फरिसीचे, आन्‍नी हायाम्‍क छेईप्-लेप्‌ लोयान्‍नीची! ऊदोईपीक्यालो आन्‍ना लोमेवाचीम् खीम्-नाम् ङाप्‍नूम्, खीक्‍काना मीचा तचीनूते मीन्‍नीना ओन्‍तोरो बाईप् वाङोम् मईनूम्। खन्‍सा बीन्‍नीपाचीप्कासो आन्‍ना दूङ् देतो दण्ड तईनूम्।]a

१५ “धिक्‍कार ए शास्‍त्रीचे फरिसीचे, आन्‍नी हायाम्‍क छेईप्-लेप्‌ लोयान्‍नीची, ऊदोईपीक्यालो आन्‍ना ईल्पो आम्‍नी हेम् ताईम् लागी चार ना दीरीत्‍ती खोलोङ् फल्दीत्नूम्, ना खूङ्‌क मीस् आम्‍नी हेम् ताईदोसो आन्‍ना ख आम्‍नी होप्‍पीका दूङ् सार नरकपू खाईप् बानेई मईनूम्।

१६ “धिक्‍कार आन्‍नी, कोमूक्पा लाम्‍लछाचे, ऊदोईपीक्यालो आन्‍ना ‘नीनाम्मा दप्स्को खीम् पताम्‍ना पस्तून चायाम्‍लो ऊसो छूनो, खोदोलोई नीनाम्मा दप्स्को खीम्‍पीक हाल्‍ङो पताम्‍ना पस्तून चायाम्‍दोक ई पस्‍तूनआ थास्या’ पीक्‍नीना ईनूम्।

१७ ए मूर्ख कोमूक्‍पाचे, ऊकई दूङ् देप्? हाल्‍ङो यो हाल्‍ङो पवित्र मप् नीनाम्माम् खीम्‍यो दूङ् देप्?

१८ आन्‍ना ओरो पीक्‍नीनासो मीस् सेचीवा ईनूम्, ‘बेदी पताम्‍ना पस्तून चायाम्‍लो नये, खोदोलोई मूङ्‌क बेदी थेम्पी यूम्पा चाचोदाम् पताम्‍ना पस्तून चायाम्‍लो ई पस्‍तूनआ थास्या।’

१९ ए कोमूक्‍पाचे, ऊकई दूङ् देप्? चाचोदाम्‍यो दूङ् देप्? चाचोदाम् पवित्र मप् बेदीयो दूङ् देप्?

२० खन्‍सा बेदी पत्‍तना पस्तून चाप्‍आ बेदी ना मूङ्‌क थेम्पी यूम्पा खोलोक थक्मी पस्तून चईक छूये।

२१ खीक्‍का नीनाम्मा दप्स्को खीम्‍मी पस्तून चाप्‍आ, नीनाम्मा दप्स्को खीम् ना मूङ्‌क गोपी तूप्‍मी पस्तून चईक छूये।

२२ खीक्‍का साराङ्‌गाम् नीङ्पी पस्तून चाप्‍आ नीनाम्माम् सिंहासन ना मूङ्‌क थेम्पी तूप् नीनाम्माम् नीङ्पी पस्तून चय।

२३ “धिक्‍कार ए शास्‍त्रीचे फरिसीचे, आन्‍नी हायाम्‍क छेईप्-लेप्‌ लोयान्‍नीची! ऊदोईपीक्यालो आन्‍ना नीनाम्मा पुदीना, सूँप ना जीरामी दशांश पीनूम्, खोदोलोई नीया, सम्‍तूमा ना विश्‍वास ङ्‌कतोङ् ललईपीक देप् रीङ् क आन्‍ना मईनूम्नो। आन्‍ना दशांश पीम् ना ललईपी तूक देप् रीङ् क इन्कार मान्मम् तूवा।

२४ ए कोमूक्पा लाम्‍लछाचे, आन्‍ना सूपेल् क सोक्‍नूम्‍ना होक्स्‍नूम्‌ खोदोलोई ऊँट क लूत्‍खीनूम्।

२५ “धिक्‍कार ए शास्‍त्रीरीचे फरिसीचे, आन्‍नी हायाम्‍क छेईप्-लेप्‌ लोयान्‍नीची, ऊदोईपीक्यालो आन्‍ना थाल लो पोङ्‍कीरीम्‍लो म्थेम्‍लान् हायाम् नत्‍तो सप्नूम्, खोदोलोई मूङ्‌क म्गोपान् नाचूर्, लोप्‌ ना रई सानीवा पेप्खीक तूये।

२६ ए कोमूक्पा फरिसीचे! लाईस्‍पी पोङ्‌कीरीम् ना थाल म्गोला नम्‍लो सपानूम्ते, खीक्‍काना म्थेम्‍लासो ङाल्‍लप् छूनूते।

२७ “धिक्‍कार ए शास्‍त्रीचे फरिसीचे, आन्‍नी हायाम्‍क छेईप्-लेप्‌ लोयान्‍नीची, ऊदोईपीक्यालो आन्‍नी ओम्‍लोप् चूना कील्‍म्‍दीम्‍पा गेम् तोङ्‌क तूनी, मूङ्‌क म्थेम्‍ला खोङाम्‍लोन् हायाम् ङाली नये, खोदोलोई म्गोपान् सीपोचीम् तूप्‍रीआ लो जेजेर्वालो पेप्खाप् छूये।

२८ खोरोनाङ् आन्‍नीसो मीचा खोङ्नीलोन्‌ धर्मी तोङ् ङेस्‍नी, खोदोलोई आम्‍नी सागोवा क कपट ना मोऊआ पेप्खीक तूये।

२९ “धिक्‍कार ए शास्‍त्रीरीचे फरिसीचे, आन्‍नी हायाम्‍क छेईप्-लेप्‌ लोयान्‍नीची, ऊदोईपीक्यालो आन्‍ना खारीबोपोचीम् खची गेम् हायाम् ङालीनप् मईनूम् ना धर्मीचीम् गेम्‍सो हायाम् नतो चोक्‍स्‍दीत्‍नूम्,

३० खीक्‍का आन्‍ना ओरोपीक्‍नी, ‘केछे ओखी खूक्सू-खूलूचा खारीबोपोची सेत्‍ची, खोदोलो केईका खस्का तूयीकावादोक खोरो मम् माम्पीयूम्कावा।’

३१ ओरोना आन्‍ना आम्‍नी होपाङ् केईका खारीबोपोस् सेईप्‍मी छास् पीक्‍नीना गवाई पीनूम्।

३२ आम्‍नी खूक्सू-खूलूचा मस्क मोऊमी लक् आन्‍ना पूरा मनूम्।

३३ “आन्‍नी गोहई पूम् छास् तोङ्‌क तूनी, आन्‍नी खादीपूक दण्‍डप्‍का ऊतोङ्नाई जूक्‍नी?

३४ खन्‍सा कोङा आम्‍नीपी खारीबोपोची, छेछेमी मीस् ना शास्‍त्रीची पोक्‍सो। खोदोलोई आन्‍ना हेप् सेत्‍नूम्, हेप् क्रूसपी काक्‍स्‍नूम्, खीक्‍का हेप्‍क आम्‍नी याखऊ खीम्पी कोर्राआ केर्‌नूम्, ना आन्‍ना मूङ्‍कस् सहर-सहरपी दूक् पीनूम्।

३५ ङ्‌क चारपीक खोलोङ् धर्मी मीस्चीम् हीः– निर्दोष हाबिलमी हीः लाम्पा एक्सा बेरेक्याहमी म्छा जकरियाम् हीः सम्मकम् दोस आम्नीपी ताये, जकरिया आन्‍ना नीनाम्मा दप्स्को खीम्‍मी बेदीपी सेतानूम्क तूवा।

३६ आछीयाङ्, कोङा आन्‍नी लोयान्‍नी, ओरोना सेत्‍चीक मीस्मी हीःम् दोस् ङ्‌क दूङ्पीक मीचा तेम् बोक्से।

३७ “ए यरूशलेम, ए यरूशलेमपी तूप्‍चे! आन्‍ना खोलोङ् खारीबोपोची सेतानूम्‌ ना आम्‍नीपा पोक्‍सूकची लूङ्‌आ गकानूम्‌। ऊतोङ्नाई वाआ म्छा म्‍लाप्‍तो गोपी बात्ल मय, खूङ्‌क तोङ्नाङ् कोङासो आन्‍नी बात्ल मम् लन्‍ची मूऊ, खोदोलोई आन्‍ना मानेई माम्मन्‍नी।

३८ खोङ्नूम्व, आम्‍नी खीम् होप्‍तो ना गोक्खीम् छूना होक्‍सीये।

३९ ऊदोईपीक्यालो कोङा आन्‍नी लोयान्‍नी, आन्‍ना ‘योबोरोबूम् नीङ्पी ताप् नीनाम्माआ आसीक् पीनूव!’ पीक्‍नीनोक सम्‍मो कोङ् होसोङ् तोखोयोनीनो।”

a 

२३:१४ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

चार यात्क लेईपीक चीन्‍न

मर्कूस १३:१-३७; लूका २१:५-३८

२४

१ खीक्‍काना येशू नीनाम्मा दप्स्को खीम्‍पीका लत्‍ताना खाईम् मीना, खोदोलो म्सीच्‍चेचा नीनाम्मा दप्‍स्‍कोपीक नप्-नप् खीम् खोमीम् लागी खम् दोक्पी ताआ।

२ खोदोलो येशूआ खस् ओरोलची, “आन्‍ना ङ्‌क खोलोङ् तईचाईनूम्? आछीयाङ् कोङा आन्‍नी लोयान्‍नी, ‘ङ्‌क लूङ्‌ थेम्पी तूक बीन्‍नीपा लूङ् ईबूम्सो रहेई छूनो, ङ्‌क ईबूम् मान्दी खोलोङ् हत्‍खाते’।”

३ खीक्‍का येशू जैतुन कोम्पी तूवाचालो म्सीच्‍चेस् म्दोक्पी ताना सूपीछा ओरोपीक्‍तो तत्‍ची, “केईका ईयीकाते, ङ्‌क रीङ् हादेलोई छूये, खीक्‍काना आन् ताम् नाम्‍लापी लो ङ्‌क चार यात्ना खात्‍लोक ऊतोङ्‌कई चीन्‍न छूये?”

४ खोदोलो येशूआ खस् ओरो पीकाना ङरी आन्‍ची, “आन्‍नी चीङ्चीङ् तूवानीव, आसासो आन्‍नी वालीलीपी मानीनूनव।

५ ऊदोईपीक्यालो हायाम् देतो ओ नीङ्पी ‘कोङ् ख्रीष्‍ट के’ पीक्‍तो ताईना ओरोतो मीस् वालीलीपी मईची।

६ आन्‍ना जूम्‍लूक ना जूम्‍लूक छूचाईक येन्‍नूम्। खोरोना छूलो आन्‍नी कीनीनव, ऊदोईपीक्यालो खोन्‍तोङ्‌क छूम्‍ङा छूये, खोदोलोई चारने खूङ्‍क नाम्‍लापीङा यात्खात्नो।

७ ऊदोईपीक्यालो जातिम् ऊल्‍लोङ्पी जातिङ् पके, ना चारखम्‍मी ऊल्‍लोङ्पी चारखम्‍ङा पके, खीक्‍का हेप्-हेप् तेल्पी सीसोवा लये, ना लून्‍मा तोक्‍से।

८ खोदोलोई ङ्‌कतोङ् छूकन्‌ मीम्छा म्बूक्‍ती बान्लो दूक्‍वा थोक्‍स्‍क तोङ्‌कङाङ् के।

९ “खीक्‍काना मीचा आन्‍नी लाप्‍नीना आम्‍नी दूक् पीप् मीस्मी हूक्‍पी मईनी, खीक्‍का खचा आन्‍नी सेत्‍नी, ओन्तोङ्ना ओ नीङ्पी खोलोआ आन्‍नी जेर्नी।

१० खोदोलो ओरोतोआ विश्‍वास मम् होक्‍सीयची, खीक्‍का ईल्पोआ बीन्‍नीपा विश्‍वास मईचीनो ना खची होप्-होप्‍ङा दोका पीलये ना जेर्‌लये।

११ हायाम्‌ देतो वालीली मप् खारीबोपो लत्‍ते, खीक्‍काना खचा हायाम्‌ देतो मीस् वालीलीपी मईचीना फीत्दीतची।

१२ खोलोपी रई रीङ्‌ पतो खात्कसा खची हो-होप्पी सम्तूमा मीलम्सो होन्येलये।

१३ खोदोलोई आसे चार यात्क लेई सम्‍मो विश्‍वासपी पोचीप् छूना तूये खूङ्‌क मीचा हल्‍वा तय।

१४ खीक्‍का नीनाम्माम् चारखम्मी जीनप् रीदाम्‌ चारपीक खोलोङ् गोङ्मी रापी गवाईमी लागी हासे, खीक्‍कानाङाङ् चार यास्को नाम्‍ला ताये।

१५ “खन्‍सा आन्‍ना दानिएल खारीबोपोआ पीकाक तोङ्ना नीनाम्मा दप्स्को खीम्‍मी पवित्र थाऊपी ईजेर्म् लप् रीङ् यूम्पा तईनूम् (नीप्‍आ बूजेई मनूव)।

१६ खीक्‍का यहूदियापी तूप्‍ची कोम् हेम् जून्‍खानूव।

१७ खीम्‍मी कौसीपी तूप्‍ची खची चूम्सोस् लास् दाली यूनूनव।

१८ खोरोनाङ् रायीखापी तूप्‍ची खची तेई लास् खची खीम् आन्‍नूनव।

१९ नाम्‍नामू! होबोसूम्‌ मीम्छाची ना चूचू दूप्‍चाप् खची छालो क मीम्छाची मूङ्‌क लेईपी खचा हायाम् दूक् तयची।

२० खीक्‍का चूनाम्‍पी दोसो नोम्चीम् लेईपी दोसो जूम्‍ना खाईम् बोनून पीकानीना आन्‍ना वाङोम् मनूम्व।

२१ ऊदोईपीक्यालो ओन्‍तोङ्‌क हायाम् देप् दूक्‍वा ताये, खूङ्‌क तोङ्‌क दूक्‍वा चार थोक्‍साकप्‍का एक्‍तो ईनीम्‍बा सम्‍मो हाल्‍लोसो मान्छू, ना हन्‍ना हादेसो छूनो।

२२ नीनाम्माआ मूङ्‌क दूक्वाम् लेई चीबाईप् मान्मवादोन् आसासो लेन्‍चा मान्दूर्‌वा। खोदोलोई म्होपा सोक्चीक मीस्मी लागी खसा मूङ्‌क लेई चीबाईप् मय।

२३ खोन्‍तोलो हेप्-हेप्पा आन्‍नी ‘खोङ्नूम्व, ख्रीष्‍ट अपी तूये, मपी तूये’ पीक्‍दो आन्‍ना विश्‍वास मनूम्नव।

२४ ऊदोईपीक्यालो ख्रीष्‍टमी नीङ्पी वालीली नेईप्, ना वालीली मप् खारीबोपोची लत्‍ते, ना खचा देप्-देप् चीन्‍न ना योबोरीखाक लक्‌ मईचीना नीनाम्माआ सोक्‍चीक मीस्सो फीत्दीतची।

२५ ङ्‌क रीङ् छूम्‍पीका लाईस्‍पीकाङ् कोङा आन्‍नी ईन्‍नीक रीङ् खोलोङ् मीनाक्सानूम्व।

२६ “खीक्‍का खचा आन्‍नी ‘खोङ्नूम्व, ख गोङ्‍रूत्खाप् थाम्‍पूपी तूये’ लईनीदोसो आन्‍नी खूङ्‌क खोस् पाखा लन्‍नीनव। खीक्‍का खोरोनाङ् ‘येन्‍नूम्‍व, ख खीम् गोपा तूये’ पीक्‍दोसो आन्‍ना विश्‍वास मनूम्नव।

२७ ऊदोईपीक्यालो नाम्‍आप्स्कोपा बाक्स् केत्‍लो नाम् काम्‍स्‍को मेक्सा छेङ्छेङ्‍यो छूये, खूङ्‌क तोङ्नाङा मीस्मी छा ताईलोसो छूये।

२८ हापी सीनूङ् तूये, मूङ्‌कपी साम्सूरूa बात्ल छूये।

२९ “खूङ्‌क दूक्‍वा यातेमोरोङ्,

नाम् गूगूर् छूये,

ना लालीमाआ कोदी पीम् होक्‍सीय,

सोङ्‍गेर् नाम्‍तोका हूप्‍से,

ना नाम्‍तोक राःरा योक्‍से।

३० “खीक्‍का मीस्मी छाम् चीन्‍न नाम्‍छूईतो खोछेत्‍ते, ना चारपीक खोलोङ् गोङ्ची काये-बसे। खीक्‍काना खचा मीस्मी छा नाम्‍तोका मोम्‍लो हायाम्‌ देप् राःरालो ना हायाम्‌ देप् साम्‍दीखालो यूचाईक तयची।

३१ खसा म्‍रीदाम् पोक्‍ची तुरहीम् देप्पा साल्‍म्‍पी ङ्‌क चारमी खोलोपी पोक्‍सची, खीक्‍काना खचा खात्‍ना नीनाम्माआ सोक्‍चीक तोदी खोलोङ् चारमी लीक्‍थला बात्ल मतो तातची।

३२ “खोदोलोई अञ्जीरमी पऊपीका ईबूम् सेचीवा ईन्‍चीनीव: मूङ्‌क अञ्जीरमी गेम् मान्चोक्छा छूये ना मूङ्‌कपी म्बूकूलीम् आप्प, खोदोलो आन्‍ना येनाम् वोङा पीम् छेत्नूम्।

३३ खोरोनाङ् आन्‍नासो ङ्‌क खोलोङ् रीङ् छूचाईक तईनूम्, खोदोलो ख ताम्‍लाम् नाम्‍ला लाम्‍स्‍को दोक्छापीङ् तालाताक तूये पीकानीना छेतानूम्‍व।

३४ आछीयाङ्, कोङा आन्‍नी लोयान्‍नी, ङ्‌क खोलोङ् रीङ् पूरा मान्छूम् सम्‍मो ङ्‌क दूङ् यात्ना खात्‍नो।

३५ साराङ्‌गा लो चारलो यात्ना खाते, खोदोलोई कोङा पीकोक ओ रीङ् हादेसो यात्ना खात्‍नो।

३६ “खोदोलोई मूङ्‌क लेई ना मूङ्‌क नाम्‍लाम् तोक्‍पी साराङ्‌गाप्‍तो तूप् नीनाम्माम् रीदाम् पोक्‍चासो छेत्‍तस्‍नो ना नीनाम्माम् छाआसो छेत्‍तनो, खोदोलोई खूङ्‍कम् तोक्पी पा नीनाम्माआङाङ् छेत्‍त।

३७ मीस्मी छा ताम् हयलो नोआम् नाम्‍लापी ऊई छूवा खूङ्‌क तोङ्नाङ् छूये।

३८ ऊदोईपीक्यालो चारपी वातेर्वा छूम्पीका लाईस्पी नोआ हेयोङ्मा गोपा वोम्‌ लेई सम्‍मो, मीचा चचची-दूङ्चची ना सूर्‌ मचचीक तूवा।

३९ खीक्‍का वातेर्वा छूवा ना खस् खोलोङ् योऊआ माङ्‌खाईम् सम्‍मो खचा मूङ्‌क थाऊङा मान्तोक्ची। मीस्मी छा ताईलोसो खूङ्‌क तोङ्नाङ् छूये।

४० खोदोलो नीप्पो मीचा रायीखापी लक् मचयस्क छूये, खोदोलो ईल्पो क खाये, ना बीन्‍नीपाक होक्‍सीये।

४१ नीप्पो मीम्छा फूल यीक्‍चयस्‍क छूये, खोदोलो ईल्पो क खाये, बीन्‍नीपाक होक्‍सीये।

४२ “खन्‍सा आन्‍नी जाग तूवानीव, ऊदोईपीक्यालो ऊक लेईये आम्‍नी रोबू ताये, खूङ्‌क आन्‍ना छेत्‍नूम्‍नो।

४३ खोरोदोसो ङ्‌क रीङ् आन्‍ना छेताक्‍सानूम्‍व, खीम्‍पीक मालिकआ खूस्पा सेपा दातोलोई ताये पीम् छेत्वादोन्, जाग तूवावाना म्खीम्पी खूम् मान्पीवा।

४४ खन्‍सा आन्‍नीसो तयार तूवानीव, ऊदोईपीक्यालो मीस्मी छा आन्‍ना छेत्‍नूम्‍नोक नाम्‍लापी छेकोक्छा तालाते।

४५ “विश्‍वास योग्‍य ना छेछेमी म्‍रोः आस्‍कई? खूङ्‍क म्मालिकआ म्खीम्पोस्चीप्क सूसो मप्ची थीक् नाम्‍लापी चाम्दूम् पीचीनू पीकाना आरेई मयूक्सक छूये।

४६ खूङ्‌क म्‍रोः नीनाम्माआ आसीक् पीय, ऊदोईपीक्यालो मालिक आत्‍ना ताईलो खसा खोरोनाङ् लक् मचयक छीप्प।

४७ आछीयाङ्, कोङा आन्‍नी लोयान्‍नी, मालिकआ मूङ्‌क खोलोङ् दाचाम्मी जीम्मा पीय।

४८ खोदोलोई मूङ्‌क दुष्‍ट म्‍रोआ ‘ओ मालिक ताछूसे’ पीक्‍ना म्सानीवापी मीने,

४९ खीक्‍का खसा म्बूम्ची केर्‌तो ना दीछर्‌वास्‍का चातो-दूतो तूचाईदोक,

५० मूङ्‌कम् म्मालिक खसा छेत्‍तनोक नाम्‍लापी छेकोक्छा तालाते।

५१ खीक्‍का म्मालिकआ मूङ्‌क हायाम् चाईप् दण्ड पीय ना मूङ्‌क खची हायाम्‍क छेईप्-लेप्‌ लोक्‍चीप्चीम्‌ हाम्‍पी होलात, मूङ्‌कपी मीचा खची काङ् कीरीक्‍तो चातो खापे-बसे।”

a 

२४:२८ साम्सूरू – अर्थात्, गिद्ध

ईक् पोङ् सोलोमेचीम्‌ पोम् ललई

२५

१ “साराङ्‌गाम् चारखम् ईक् पोङ् सोलोमेस्‍लो ईबूम्ङा पीक्याना थाम् दूराम्। खचा खची हो-होप्‍मी लाबाई खाईचीना दूखूलीप् तूप्स् खाता।

२ खोदोलो खस् तूवाकपी ङाक्पो क लूखूप्ची मान्तूप् ना ङाक्पो लूखूप्चीलोक तूवा।

३ ऊदोईपीक्यालो लूखूप्ची मान्तूप्चाक लाबाईङाङ् खाईची, खोदोलोई तेल क माङ्‍खात्ची।

४ खोदोलोई लूखूप्चीलोकचाने खची लाबाई खीक्‍काना बतलपीका तेलसो खाईचीना खाता।

५ खीक्‍का दूखूलीप् ताछूसाकसा मूङ्‌क खोलोङ् खची ईम्मा दाङूम् मीचीना ईम्स्चा।

६ “खोदोलोई आदारातपी ‘खोङ्नूम्व, दूखूलीप् ताके, ख तूप्स् तानीव’ पीकाक साल्‍म् येन्‍ची।

७ “खीक्‍काना मूङ्‌क सोलोमेची थीतापका, खीक्‍का खची हो-होप्‍मी लाबाई चोचूप्‍स्‍ची।

८ खोदोलो लूखूप्ची मान्तूप् सोलोमेचा लूखूप्चीलोक सोलोमेची ओरोलची, ‘आम्‍नी तेल केईकासो चीछा पीयीकाते, ऊदोईपीक्यालो ओखी लाबाईने सीम्‍खाम् याता।’

९ “खोदोलो मूङ्‌क लूखूप्चीलोक सोलोमेचा खस् ओरोलची, ‘आन्‍नीस्‍का खोलोङ् लाईप् तेल ओखीपी मान्तू, बरू तेल खेईमप्चीपी खात्‍नीना खेत्‍नूम्‍ना बायानूम्ते।’

१० “खोदोलोई मूङ्‍कस् तेल खेस् खातालो दूखूलीप् तालाता, ना तयार छूक्‍तोदी खस्का सूर्‌पीक चाम्दूम् फोक्साकपी वोङा, खीक्‍काना लाम्स्को छीयाखाता।

११ “खीक्‍का जीस् दोस्पी मूङ्‌क बीन्‍नीपा सोलोमेस्‍सो तालाता ना ओरोपीका, ‘रोबू, रोबू, लाम्‍स्‍को हलीपीकाते!’

१२ “खोदोलो मूङ्‌क दूखूलीप्‍आ खस् ओरोलची, ‘आन्‍नी आसे? कोङा आन्‍नी छेईयान्‍नीनो।’

१३ “खन्‍सा आन्‍नीसो चीङ्चीङ्‌यो तूवानीव, ऊदोईपीक्यालो मूङ्‌क लेई खीक्‍का मूङ्‌क नाम्‍ला आन्‍ना छेत्‍नूम्‍नो।

हाल्‍ङोम्‌ चेप्‍तीरोङ्मी पोम् ललई

लूका १९:११-२७

१४ “ऊदोईपीक्यालो ङ्‌क साराङ्‌गाम्‌ चारखम् ईल्पो मीचा खोलोङ् म्दाचाम् म्‍रोःची जीम्मा पीयना थारूखम् खात्‍क तोङ्‌क के।

१५ खीक्‍का मूङ्‍कस् खोलोङ् खची हो-होप्‍मी योग्‍यता तोङ्ना ईल्पो ङाची हाल्‍ङोम् चेप्‍तीरोङ्, ना ईल्पो नीत्‍ची ना आर्को क ईबूम् पीना मूङ्‍कप्का खालेता।

१६ खीक्‍का मूङ्‌क ङाची हाल्‍ङोम्‌ चेप्‍तीरोङ् तोक्‍पा दावाङ् खाताना मूङ्‌क चेप्‍तीरोङ्आ पईकार मना बीन्‍नीपा ङाची चेप्‍तीरोङ् तूलेई मअ।

१७ नीच्‍ची चेप्‍तीरोङ् तोक्‍पासो खोरोनाङ् मना बीन्‍नीपा नीत्‍ची चेप्‍ती रोङ्‌ तूलेई मअ।

१८ खोदोलोई मूङ्‌क ईबूम् चेप्‍तीरोङ् तोक्‍पा क खाताना यीक्पी खूलूम् फूत्ना म्मालिकमी दाचाम् खूम्‍यूक्‍सू।

१९ “खीक्‍का हायाम् तातोपी मूङ्‍कचीम् खची मालिक तालाता, ना खसा म्हीसाप् खचीपी ङोकू।

२० खीक्‍का मूङ्‌क ङाची चेप्‍तीरोङ् तोक् म्‍रोआ बीन्‍नीपा ङाची चेप्‍तीरोङ् म्‍लाईस्पी तात्‍ना ओरोपीका, ‘ए होदूवा, आना कोङ् ङाची चेप्‍तीरोङ्मी जीम्मा पीयोक तूवा। खोङ्व, कोङा बीन्‍नीपा ङाची चेप्‍तीरोङ् तूलेई मूक तूये।’

२१ “खोदोलो म्मालिकआ मूङ्‌क ओरो लअ, ‘स्‍याबास, नप् लक् मप् ना विश्‍वास योग्‍य रोःङा, चीमा रीङ्पीसो आन् विश्‍वासील छूवाना लक् मअ, हन्‍ना कोङा आन् हायाम् देतो रीङ्मी जीम्मा पीयान्। ना आम् मालिकलो ईतो आन्‍सो आम्‍जी नव।’

२२ “नीत्‍ची चेप्‍तीरोङ् तोक्‍पासो ताना ओरोपीका, ‘ए होदूवा, आना कोङ् नीत्‍ची चेप्‍तीरोङ् पीयोक तूवा। खोङ्व, कोङा बीन्‍नीपा नीच्‍ची चेप्‍तीरोङ् तूलेई मूक तूये।’

२३ “मूङ्‌क म्मालिकआ ओरो लअ, ‘स्‍याबास, आन् नप् लक् मप् ना विश्‍वासील रोःङा, आन् चीमा रीङ्पीसो विश्‍वासील छूवा, हन्‍ना कोङा आन् हायाम् देतो लक्‍मी जीम्मा पीयान्। ना आम् मालिक म्जी नईलो आन्‍सो आम्‍जी नव।’

२४ “खोरोनाङ् ईबूम् हाल्‍ङोम् चेप्‍तीरोङ् तोक्‍पासो ताना ओरोपीका, ‘ए होदूवा, आन् सानीवाईप्‌ मीस् तूये, आना आम् होपा मान्लेईक यीक्पीका म्चो हेक ना आम् होपा साक्सनोकप्का बात्ल मय पीम् कोङा लाईस्‍पीङ् छेतूक तूवा।

२५ खन्‍सा कोङ् आम्‍पीका कीसो, ना कोङ् खातोना आम् हाल्‍ङोम् चेप्‍तीरोङ् बोहोगोपू खूमूतूक तूवा। नेव ङ्‌क आम् चेप्‍तीरोङ् खाईव।’

२६ “म्मालिकआ मूङ्‌क ओरो लअ, ‘ए दुष्‍ट, ना आल्प् रोःङा, मान्लेईम्पा थाम्पूप्का कोङा म्चो हेको, ना मान्साम्पा थाम्पूप्का बात्ल मूयो पीम् आना छेत्क तूवादो,

२७ आना ओ दाचाम् साऊपी खाईम्ना यूम् तूवाक, खीक्‍का कोङ् तोवाना ओ दाचाम् ब्याजलोङ् तूवा।

२८ खन्‍सा मूङ्‌क चेप्‍तीरोङ् खपीका ङापानूम्‍ना ईक् पोङ् चेप्‍तीरोङ् तूप् मीस् पीयानूम्‍ते।

२९ ऊदोईपीक्यालो आस्‍पी तूये, मूङ्‌कसा होसोङ् दूङ्देतो तय, ना मूङ्‌कम् हायाम् देतो छूये। खोदोलोई आस्‍पी मान्तू, मूङ्‌कमी तूकसो ङाप्‍खाते।

३० मूङ्‌क तोङ्‌क रोः पाखा लात्‍नूम्‍ना नाम्कूर्मा गोपा होक्सालात्‍नूम्‍ते, मूङ्‌कपी मीचा खाप्‍तो म्काङ् कीरीक्‍तो चईची।’

नीया छूक लेई

३१ “मीस्मी छा खोलोङ् रीदाम् पोक्चीका म्साम्दीखापी ताये, खोदोलो ख म्साम्दीखामी सिंहासनपी तूये।

३२ खीक्‍का खम् लाईस्‍पी खोलोङ् गोङ्ची बात्ल छूये, खीक्‍का दानाई गथालाआ लूस् लो छारालो खची हा-हाल्‍ला फोकस्‍ना यूक्सची, खोरोनाङ् खसासो खस् खची हा-हाल्‍ला फोकस्‍ना यूक्सची।

३३ खसा लूस् क म्चूप्लाम्पा, ना छारा क म्पाङ्ला यूक्स।

३४ “खीक्‍का होङाबूआ म्चूप्लाम्पाकची ओरो लयची, ‘ओ पाआ आसीक् पीयानीकमीस्चे! आन्‍नी बान्‍नीव, ना चार थोक्‍साकप्का एक्‍तो आम्नी लागी तयार मम्पाक चारखम्पी हक् मनूम्व।

३५ ऊदोईपीक्यालो कोङ् साकासीयोचोक तूवा, खोदोलो आन्‍ना कोङ् चाम् पीयोनी। कोङ् वाम्‍मा सीयोचोक तूवा, खोदोलो आन्‍ना कोङ् दूम् पीयोनी। कोङ् थारूखम्पी तूवो, खोदोलो आन्‍ना कोङ् तूस्को पीयोनी।

३६ कोङ् फूतीकेर् तूवो, खोदोलो आन्‍ना कोङ् तेई खाम्‍मीयोनी। कोङ् तूकोचोक तूवा, खोदोलो आन्‍नी ओ खोन्खास् तानी। कोङ् थूनापी तूवो, खोदोलो आन्‍नी ओ तूम्‍खास् तानी।’

३७ “खोदोलो धर्मीचा ओरो लयची, ‘ए रोबू, हाल्‍लोई केईका आन् साकासीयाचालो चाम् पीया? खोरोनाङ् हाल्‍लोई आन् वाम्‍मा सीयाचालो केईका दूम् पीया?

३८ केईका हाल्‍लोई आन् थारूखम्‍पी तूवालो तूस्को पीया? खोरोनाङ् हाल्‍लोई फूतीकेर् छूवालो केईका आन् तेई खाम्‍मीया?

३९ खोरोनाङ् हाल्‍लोई केईका आन् तूकाचालो ना थूनापी तूवालो आम् खोस् ताईका?’

४० “खोदोलो होङाबूआ खस् ओरो पीक्ना ङरी आन्‍नची, ‘आछीयाङ्, कोङा आन्‍नी लोयान्‍नी, आन्‍ना ङ्‌क ओ नेछोचीप्क दूङ् चीमा तूवाकपी आन्‍ना ऊई मनूम्, खूङ्‌क कोङ् मोनीकलो ईबूम्ङा।’

४१ “खीक्‍काना खसा म्पाङ्लाम्पाकची ओरो लय, ‘साराप् तोक् मीस्चे! ओपीका छूबूरी खात्नीव, खीक्‍का शैतानa ना मूङ्‌कम् रीदाम् पोक्चीम् लागी चोचूप्‍साक हादेसो मान्सीप् मीःपू खात्‍नीव।

४२ ऊदोईपीक्यालो कोङ् साकासीयोलो आन्‍ना कोङ् चाम् मान्पीङानी खोरोनाङ् वाम्‍मा सीयोलो आन्‍ना कोङ् दूम् मान्पीङानी।

४३ कोङ् थारूखम्‍पी तूवो, खोदोलो आन्‍ना कोङ् तूस्को मान्पीङानी। फूतीकेर् तूवो, खोदोलो आन्‍ना कोङ् तेई खाम् मान्मीङानी। तूक्‍खा ना थूनापी तूवो, खोदोलो आन्‍नी ओ तूम्खास् मान्तान्‍नी।’

४४ “खोदोलो खचासो ओरो पीक्ना ङरी आन्‍नची, ‘रोबू, केईका हाल्‍लोई आन् साका सीयाचाक अथवा वाम्‍मा सीयाचाक तम्का, खोरोनाङ् हाल्‍लोई आन् थारूखम्‍पी तूवाक, अथवा फूतीकेर्, तूक्‍खा अथवा थूनापी छूवाक केईका तम्का, नासोङ् केईका आम् सूसो मान्मम्का?’

४५ “खीक्‍का खसा खस् ओरो लयची, ‘आछीयाङ्, कोङा आन्‍नी लोयान्‍नी, ङ्‌क खोलोप्का दूङ् चीमाचीप्‍क ईल्‍पोपी आन्‍ना ऊई मान्मनूम्, खूङ्‍क आन्‍ना ओपीसो मान्मनूम्कलो ईबूम्ङा के।’

४६ “खन्‍सा ङ्‌कचा खोलोआङ् हाल्‍लोसो मान्याईप् दण्ड तयची, खोदोलोई धर्मी तोदीआ क हाल्‍लोसो मान्याईप् रीराम तयची।”

a 

२५:४१ शैतान – ग्रीकपी दियाबलस

येशू सेईम् लागी चाई मस्क

मर्कूस १४:१-२; लूका २२:१-२; यूहन्‍ना ११:४५-५३

२६

१ ङ्‌क रीङ् खोलोङ् पोम् यात्ना येशूआ म्सीच्‍चेस् ओरोलची,

२ “आन्‍ना छेच्‍चाईनूम्‌ हन्‍नाकम्‌ नीस्लेई दोस्पी निस्‍तार-चाड छूये, खोदोलो मीस्मी छा क्रूसपी काम् लागी लापची।”

३ खीक्‍का कैयाफा मीचीक दूङ् देप्‍क पूजारीम् दरबारपी देप्‍क पूजारीची ना इस्राएलीचीम् लाम्‍लछाची ऊदेप्‍पी बात्ल छूवा।

४ खीक्‍का खचा येशू ऊतोङ्नाई जूक्‍केई मयाम्ना लापाम्‍नाई सेताम्‌ लोलना चाई मची।

५ खोदोलोई खचा ओरोपीका, “चाड क लेईपीन् लाम्‍छूनो। ऊदोईपीक्यालो मीचा चाऊ पक।”

बेथानियापी हायाम् नाम् चानप् तेल येशूम् तोङ्पी तेईपीक

मर्कूस १४:३-९; यूहन्‍ना १२:१-८

६ येशू बेथानिया मीचीक थाऊपी सिमोन छूवोयो सोमोरीजाम् खीम्पी तूवालो,

७ ईल्पो मीम्छा ईबूम् सिङ्गमरमरमी शीशीप्का हायाम्‌ दाम् परेई छूक् ना नाम् चानप् तेल खाईना येशू तूवाक थाऊपी खाता, खीक्‍का येशूआ जा चाम् लागी तोतूवालो खसा मूङ्‌क हायाम्‌ नाम् चानप् तेल येशूम् तोङ्पी तेईपी।

८ खीक्‍का मूङ्‌क तचीना म्सीच्‍चेस् खची छूली काता, ना खचा ओरोपीका, “ङ्‌कसा ऊनाई नाम् चानप् तेल यसकई?

९ ऊदोईपीक्यालो मूङ्‌क नाम्‍चानप् तेल हायाम् देतोपी खेई मम्पावाना मूङ्‍कप्का ताईक खाप्‍चीमा चाम्दूम् मान्लाईप्ची पीम् दूङ् नवा।”

१० खोदोलोई येशूआ मूङ्‌क रीङ् तूम् तना ओरोपीका, “आन्‍ना मूङ्‌क मीम्छा ऊदोई दूक् पीनूम्? ऊदोईपीक्यालो मूङ्‌क मीम्छाआ ओ लागी ईबूम् नप् लक् मक तूये।

११ ऊदोईपीक्यालो छूक्‍सीप्‍चीन् पूरा आन्‍नीस्‍काङ् तूचाये। खोदोलोई कोङ्ने आन्‍नीस्‍का छूवोनो।

१२ मूङ्‌क मीम्छाआ ङ्‌क नाम्‍चानप् तेल ओ गाम्‍पी तेस्‍ना ओ पूसी खूम् लाईस्‍पीङ् चोचूप्‍स्‍दीतक के।

१३ आछीयाङ् कोङा आन्‍नी लोयान्‍नी, चारमी खोलोपी ङ्‌क जीनप् रीदाम्‌ हासे, खूङ्‌कपी ङ्‌क मीम्छाआ मक लक्‍मी मीन्मारो छूचाये।”

यहूदाआ येशू दोका पीक

मर्कूस १४:१०-११; लूका २२:३-६

१४ येशूम् पोङ् नीप्पो म्सीच्‍चेचीप्क ईल्पो यहूदा इस्‍करियोत मीचीक देप्‍क पूजारीचीपा खाता।

१५ खीक्‍का खस् ओरोलची, “कोङा येशू लाम्‍लागी आम्‍नी हूक्‍पी मीम्पीयान्‍नीदोक आन्‍ना कोङ् ऊई पीयोनी?” खोदोलो खचा मूङ्‌क सूक्‍पोङ् नाम्छेर्बूम् चेप्‍ती रोङ् पीची।

१६ खीक्‍काना यहूदाआ येशू लाम्‌ दाऊ मम् थालेईमअ।

दूङ् दोस्पी चाम्दूम् चस्‍क

मर्कूस १४:१२-२६; लूका २२:७-२३; यूहन्‍ना १३:२१-३०

१७ खमिर मान्तेम्पा सबेईमी चाडमी लाईस्‍पीक लेई म्सीच्‍चेस् येशूम् दोक्पी ताना ओरोलची, “आम् लागी निस्‍तार-चाडमी जागूलो हापी चोचूप्‍साम्‍का?”

१८ खोदोलो येशूआ खस् ओरोलची, “सहरपी ईल्पो मीस्मी खीम् तूये खूङ्‌कपी खात्‍नीव, खीक्‍का मूङ्‌क खीम्‍पीक मीस् ओरो लानूम्‍व, ‘सेचीपोआ ओरो पीकाक तूये, ओ नाम्‍ला ताम्‍लाम् याताक तूये। कोङा ओ सीच्‍चेस्‍का आम् खीम्पी निस्‍तार-चाड मानेई मूयो’।”

१९ खीक्‍का खचा येशूआ पीकाक तोङ्ना निस्‍तार-चाडपीक चाम्दूम् चोचूप्‍स्‍ची।

२० खीक्‍का यूपा नाम्कूराकप्का येशू पोङ् नीप्पो म्सीच्‍चेस्का जा चाम् लागी ऊदेप्‍पी तूवा।

२१ खचा जा चचचीलो येशूआ म्सीच्‍चेस् ओरोलची, “आछीयाङ्, कोङा आन्‍नी लोयान्‍नी, आन्‍नी तूनीकप्‍क ईल्पोआ कोङ् दोका पीयो।”

२२ खोदोलो खस् हायाम् खची सानीवा चाईसा ना खचा येशू पालसा, “रोबू, ऊई खूङ्‌क कोङ्‌यो?” पीकाना तत्‍ची।

२३ खीक्‍का येशूआ खस् ओरोलची, “आस्कसाई कोङ्लो थालपी सबेई चचय, खूङ्‍कसाङ् कोङ् दोका पीयो।

२४ मीस्मी छान्‌‌ खम् तोक्पी धर्मसूम्बऊपी छाम्‍पा तोङ्ना छूना खाते। खोदोलोई मूङ्‌क मीस्मी छा दोका पीप् धिक्‍कार! मूङ्‌कन् म्माआ माङ्वाईवादोसो नवा।”

२५ खीक्‍का येशू दोका पीप् यहूदाआ ओरो पीकाना ख तत्‍तू, “सेचीपो, ऊई खूङ्‌क कोङ्‌यो?”

खोदोलो येशूआ मूङ्‌क ओरो लअ, “एई आना आम् होपाङ् पदीत्‍क तूये।”

२६ खचा जा चचचीलो येशूआ सबेई लापू खीक्‍का नीनाम्मा ओलोनूव लना मूङ्‌क एकू ना म्सीच्‍चेस् पीचीना ओरोलची, “लाप्‍नूम्‍ना चानूम्व, ङ्‌क ओ गाम् के।”

२७ खोरोनाङ् येशूआ पोङ्‌कीरीमसो लाप्‍ना नीनाम्मा ओलोनूव लअ, खीक्‍का खस्, “आन्‍ना खोलोआ ङ्‌कप्का दूङानूम्‍व पीकाना पीची।

२८ ऊदोईपीक्यालो ङ्‌क नयाँ करारपीक ओ हीः के, ङ्‌क ओरोतो मीस्मी मोऊ छेमा छूम् लागी बगेई छूये।

२९ खोदोलोई कोङा आन्‍नी ओरोलोयान्‍नी, ङ्‌क वाचोसीम् काऊ हन्‍ना कोङा ओ पाम् चारखम्‍पी आन्‍नीस्का नयाँ छूम्ना मान्दूम् सम्मो हाल्‍लोसो दूङोनो।”

३० खीक्‍का खचा ईबूम् छाम् मची, खीक्‍का लत्‍ताना खस् जैतुन कोम् हेम् खाता।

पत्रुसआ येशू इन्कार मक

मर्कूस १४:२७-३१; लूका २२:३१-३४; यूहन्‍ना १३:३६-३८

३१ खीक्‍का येशूआ खस् ओरोलची, “एसे सेपाङ् आन्‍ना खोलोआ कोङ् होक्‍सोयोनीना खालेत्‍नी। ऊदोईपीक्यालो धर्मसूम्बऊपी ओरोना छाम्‍पा तूये,

‘कोङा चोलोछा छर् गको,

ना लूस्ची खोलोपी सोकोरीस्खाते।’

३२ खोदोलोई कोङ् सीयोना ऊसोपकोकप्‍का आम्‍नी लाईस्‍पी गालीलपी खातो।”

३३ खोदोलो पत्रुसआ येशू ओरो लअ, “आम् कारणआ खोलोआ आन् होक्‍सीना खालेत्‍दोसो कोङा आन् हादेसो होन्‍येयान्‍नो।”

३४ येशूआ ख ओरो लअ, “कोङा आन् आछीयाङ् लोयान्, एसे सेपाङ्‌ वाप्‌ ओम् लाईस्‍पी आना कोङ् सूक्‍छेम् इन्कार मोयो।”

३५ खीक्‍का पत्रुसआ येशू ओरो लअ, “कोङ् आन्‍लोङ्‌ सीम् बोक्स्दोसो कोङा आन् इन्कार मयान्‍नो।” खोदोलो बीन्‍नीपा म्सीच्‍चेचासो खोरोङ् पीका।

गेतसमनी मीचीक बूङ्‍खापी येशू

मर्कूस १४:३२-४२; लूका २२:३९-४६

३६ खीक्‍काना येशू म्सीच्‍चेस्काङ् गेतसमनी मीचीक थाऊपी खाता, खीक्‍का म्सीच्‍चेस् ओरोलची, “आन्‍नी अपीङ् तूवाचानीव, कोङ् क चीछा मेक्सा खातोना वाङोम् मूयोके।”

३७ खीक्‍का खसा पत्रुस लो जब्दियाम् नीप्पो म्चारछाची खाईचीना ख सोक्‍आ हायाम् म्सानीवा चाईसा।

३८ खीक्‍का येशूआ खस् ओरोलची, “सोक्‍आ कोङ् सीम्‍लो लेईम्‍लो हाम्‍पी छूवोक तूये। आन्‍नी कोङ्लो अपीङ् जाग तूवानीव।”

३९ खीक्‍का येशूआ चीछा मेक्सा खाताना सूपोम् मना ओरोपीक्‍तो वाङोम् मअ, “ए पाआ, छूदोक ङ्‌क दूक्वाम् पोङ्‌कीरीम् ओपीका खान्‍लेनूव। खोदोलोई कोङा मीनोकतोङ् मा, आना मीन्कतोङ् छूनूव।”

४० खीक्‍का येशू आत्‍ताना म्सीच्‍चेस् तूवाकपी बानालो म्सीच्‍चेस् ईम्‍स्‍चाक छीप्‍ची, ना खसा पत्रुस ओरो लअ, “ऊई आन्‍नी कोङ्लो ईक् घण्‍टासोयो माङ्ईम्मो तूदूर्‌नूम्‍नो?

४१ खन्‍सा चाम्चीपी मान्छूम् लागी जाग तूवानीना वाङोम् मनूम्व। आत्‍मान् आछीयाङ् तयार तूये, खोदोलोई गाम् क गम्गम्छाक तूये।”

४२ दोस्पीसो खसा खाताना ओरोपीक्‍तो वाङोम् मअ, “ए पाआ, कोङा ङ्‌क मान्दूमो छूनोदोक आना मीन्क तोङ्ना छूनूव।”

४३ खीक्‍का होसोङ् ख आत्‍ताना बानालो खसा म्सीच्‍चेस् ईम्‍स्‍चाक छीप्‍ची, ऊदोईपीक्यालो म्सीच्‍चेस् हायाम् खची ईम् लचाक तूवा।

४४ खीक्‍का येशूआ मोरोनाङ् म्सीच्‍चेस् मूङ्‍कपी होक्‍सीची, खीक्‍का खाताना खसा होसोङ् मूङ्‌क रीङ्‌ङा पोक्‍तो सूक्‍छेम् वाङोम् मअ।

४५ खीक्‍का येशू म्चीच्‍चेची तूवाकपी बानाना खस् ओरोलची, “आन्‍नी होसोङ् ईम्स्चाईनी ना नोन्‍दीयान्‍चीनीङ्‌यो? खोङ्नूम्व, मीस्मी छा मोऊपोचीम् हूक्‍पी छूम् नाम्‍ला तालाताक तूये।

४६ पक्नीव हन्‍नान् खातेके। कोङ् दोका पीप् दोक्छापीङ् तालाताक तूये।”

येशू लाप्‍चीक

मर्कूस १४:४३-५०; लूका २२:४७-५३; यूहन्‍ना १८:३-१२

४७ येशूआ मूङ्‌क रीङ्‌ पचतोङ् पोङ् नीप्पो म्चीच्‍चेचीप्क ईल्पो यहूदा मीचीक मूङ्‌कपी तालाता। खम् साथपी देप्‍क पूजारीचा ना इस्राएलीचीम् लाम्‍लछाचा पोक्‍स्‍चीक ओरोसर्प् मीस् दोप्सेल, तूप् तात्‍चीना मूङ्‌कपी तालाता।

४८ येशू लाप्मीक् यहूदाआ खस् ओरोलचीक तूवा, “कोङा चूम्मा मीयोक मीस्ङा के आन्‍ना लाम्‍नूम्‍क, खूङ्‌क आन्‍ना लाप्‍नूम्‍ना खायानूम्‍व।”

४९ खीक्‍का मोन्तोलोङ् यहूदा येशू तूवाकपी खाताना, “ए सेचीपो, सेवाके!” पीक्‍तो चूम्मा मीयू।

५० खोदोलो येशूआ मूङ्‌क ओरो लअ, “बूमे, आन् ऊई मस्ये अपी बानाकई बोलो मदीत्व।” खीक्‍का खस् खोलोङ् येशू तूवाकपी बानाना ख लाप्‍चीना खाईची।

५१ खोदोलो येशूम् साथपी तूवाक ईल्पोआ दोप्सेल म्दाप्पूका लात्ना देप्क पूजारीम् रोःमी म्नोबो खूईरूप्दीतू।

५२ खोदोलो येशूआ मूङ्‌क ओरो लअ, “आम् दोप्सेल म्दाप्पी यूक्स्ते, ऊदोईपीक्यालो दोप्सेल तोप् तोदी खोलोङ् दोप्सेल‍आङ् खोक्‍सस्‍ना सेतची।

५३ आना ऊई मीने, ऊई कोङा ओ पा नीनाम्मा बीन्ती मीदूरोनोयो? कोङा ख बीन्ती मीयोदोक खसा पोङ् नीस् पल्टनपीका दूङ् देतो कोङ् बोम्छोम् लागी पोन्‍दादूरनोयो?

५४ कोङा ओ पा रोबू खोरोपीकोदोन् धर्मसूम्बऊपी ओरोना छाम्‍पा रीङ् ऊतोङ्नाई पूरा छूये?”

५५ खोदोलो येशूआ खस् ओरोलची, “खूस्पा लापाम्‍क तोङ्ना दोप्सेल, तूप् बायानूम्ना आन्‍नी ऊदोई बानानीकई? कोङ् लेई पीच्‍ची नीनाम्मा दप्स्को खीम्पी सेचीवा पीतो आन्‍नीस्‍काङ् तूवो, खोदोलो क आन्‍ना कोङ् ऊसो मान्मङानी।

५६ खोदोलोई धर्मसूम्बऊपी खारीबोपोचा पीकाक रीङ् पूरा छूम् लागीङ् ङ्‌क छूवाक के।” खोदोलो म्सीच्‍चेचा येशू होक्‍स्‍सीचीना मूङ्‍कप्का खोलोङ् खालेता।

देप् याखऊमी दोक्पी येशू

मर्कूस १४:५३-६५; लूका २२:५४-५५, ६२-७१; यूहन्‍ना १८:१३-१४, १९-२४

५७ खचा येशू लाप्‍चीना दूङ् देप्‍क पूजारी कैयाफाम् खीम्पी खाईची। मूङ्‌कपी शास्त्रीचीम् ना इस्राएलीचीम् लाम्‍लछास्‌ ऊदेप्‍पी बात्ल छूवाक तूवा।

५८ खोदोलोई पत्रुस क छूबूरीपा तूवाना दूङ् देप्‍क पूजारीचीम् खीम्‍मी पोतेल सम्‍मो येशूम् दोस्-दोस् खाता, ना ऊई मईची पीकाना खोम् मीनाना खीम् गोपा वोङाना पालेस्‍का ऊदेप्‍पी तूवा।

५९ खीक्‍का देप्‍क पूजारीचा ना याखऊपी तूवाक मीचा येशू सेईम् लागी वालीलीक रीङ् खपी लाम्‍ची।

६० खोदोलो मूङ्‌कपी हायाम् देतो वालीलीक गवाई पीप्‍चीसो ताना ख दोस् तीची, खोदोलोई ऊसो प्रमाण मान्छीप्ची। खीक्‍काना दो-दोरीम्‍पी नीप्पो मीस् खची लाईस्‍पी थोरेपा,

६१ खीक्‍का ओरोपीका, “ङ्‌क मीचा कोङा नीनाम्मा दप्स्को खीम् हतोना सूक्‍लेईपी थूतो पीकाक तूये।”

६२ खीक्‍का देप्‍क पूजारी पकाना येशू ओरोलना तत्‍तू “ऊई आना ऊसोयो पीक्‍नो? ङ्‌क मीचा आम् ऊल्‍लोङ् मचयचीक आछीयाकङ्‍यो?”

६३ खोदोलो येशू वाये-वाये तूवाचा। खीक्‍का दूङ् देप्‍क पूजारीआ ख ओरो लअ, “कोङा लेईप्चाप् नीनाम्माम् नीङ्पी पस्तून चोयोना पीको, कोईका ईयीकाते, ऊई आन् नीनाम्माम् छा ख्रीष्‍टङायो?”

६४ येशूआ मूङ्‍क ओरो लअ, “आनाङ् पदीत्‍क तूये। खोरोदोसो कोङा आन्‍नी लोयान्‍नी, हन्‍नायीका आन्‍ना मीस्मी छा खोलोप्का दूङ् राःरालोक नीनाम्माम् चूप् हूःलाम्पा तूचाईक ना नाम्छूईतोका मोम्मी साथपी यूचाईक तईनूम्।”

६५ खोदोलो दूङ् देप्‍क पूजारीआ म्छूलीआ म्तेई चेन्‍तो ओरोपीका, “ङ्‌कसान् नीनाम्माम् ऊल्‍लोङ्‌ये मचय। आन्‍ना ङ्‌कसा नीनाम्माम् ऊल्‍लोङ् मकन् येन्‍खानूम्‍क तूये। हन्‍ना केईका बीन्‍नीपा साक्षी ऊसो चाहेई छूनो।

६६ आन्‍ना ऊई मीन्‍नी?”

खोदोलो खचा ओरो पीकाना ङरी आन्‍ची, “ङ्‌क सेईम्‍ङा छूये।”

६७ खीक्‍का खचा येशू म्ङपी थूवादची, मूर्कीआ केर्‌ची, ना हेप् हेप्पा ओरोपीक्‍तो म्फोऊसी फीची,

६८ “आन् ख्रीष्‍टङादोक खारीबो मना पीकाते आन् केर्प् चाप् आसे?”

पत्रुसआ येशू इन्कार मक

मर्कूस १४:६६-७२; लूका २२:५६-६२; यूहन्‍ना १८:१५-१८, २५-२७

६९ मोन्तोलो पत्रुस पोतेल्पा तूवाचा। खोदोलो ईल्पो रोःमेआ पत्रुसमी दोक्पी ताना ख ओरो लअ, “आन्‍सो गालीलपीक येशूलो तूप्‍ङा मायो?”

७० खोदोलोई पत्रुसआ खोलोमी दोक्पी मूङ्‌क मीम्छाआ पीकाक रीङ् इन्कार मतो ओरोपीका, “आना ऊई पीक्‍चाईकई खूङ्‌क आसे कोङा छेतोनो।”

७१ खीक्‍का ख सीक्‍वापी लत्‍ताचालो बीन्‍नीपा रोःमेचासो ख तची, ना मूङ्‍कप् तूवाक मीस् ओरोलची, “ङ्‌क मीस् नासरतपीक येशूलो तूप्‍ङा मायो?”

७२ खोदोलो पत्रुसआ पस्‍तूनचना ओरोपीका, “कोङा खूङ्‌क मीस् छेतोनो।”

७३ खीक्‍का जीस्‍तातोप्‍का मूङ्‌कपी तूप्‍चासो म्दोक्पी खाताना पत्रुस ओरोलची, “आछीयाङ्, आन् खस्का तूप्‍ङामायो, ऊदोईपीक्यालो आन् नेन्‍चाईक आम् रीङ्पीकाङ् छेत्‍खाते।”

७४ खोदोलो पत्रुसआ म्होपा म्होप्ङा वेईतोa छोन्‍चीतो ओरो पीकाना पस्तून चअ, “कोङा खूङ्‌क मीस् छेतोनो।” खीक्‍का मोन्तोलोङ् वाप् अक्‍लाता।

७५ खोदोलो पत्रुसआ, “वाप् ओम् लाईस्‍पी आना कोङ् सूक्‍छेम् इन्कार मोयो।” पीकाना येशूआ पीकाक रीङ् मीन्खी। खीक्‍का ख पाखा खाताना चूरूमोक्‍स खापा।

a 

२६:७४ वेईतो – अर्थात्, सराप

येशू पिलातसमी लाईस्पी खाईचीक

मर्कूस १५:१; लूका २३:१-२; यूहन्‍ना १८:२८-३२

२७

१ म्देसा देत्छासेपा, देप्‍क पूजारीचा ना इस्राएलीचीम् लाम्‍लछाचा खोलोआ येशू सेईम् छूये पीकाना चाई मची।

२ खीक्‍का खचा येशू छूईचीना पिलातस हाकिममी दोक्पी खाईची।

यहूदा इस्करियोत सीयाक

प्रेरित १:१८-१९

३ खीक्‍का येशू लाप्मीक् यहूदा ख सेईम् दण्ड पीचचीक तना हायाम् म्सानीवा चाईसा, खीक्‍का खसा मूङ्‌क सूक्‍पोङ् नाम्छेर्बूम् चेप्‍तीरोङ्सो देप्‍क पूजारीची ना इस्राएलीचीम् लाम्‍लछास्‌ आन्‍छची।

४ खीक्‍का यहूदाआ ओरोपीका, “कोङा निर्दोष मीस् दोका पीयूना मोऊ मूक रईछ।”

खोदोलो खचा ओरो पीकाना ङरी आन्‍ची, “केईका ऊसो छेताम्‍कानो, आना आम् होपाङ् छेत्‍व।”

५ खीक्‍का खसा नाम्छेर्बूम् चेप्‍तीरोङ् नीनाम्मा दप्‍स्‍को खीम्पी होक्‍सूक्‍स्‍ना खाता, खीक्‍का कान्‍सेन्‍ची।

६ खोदोलोई देप्‍क पूजारीचा मूङ्‌क नाम्छेर्बूम् चेप्‍ती रोङ् कप्‍चीना ओरोपीका, “ङ्‌क हीःम् दाम्, खन्‍सा नीनाम्मा दप्स्को खीम्‍पीक दाङ्‌खीम्पी यूम् नईनो।”

७ खीक्‍का खचा चाई मस्‍ना मूङ्‌क चेप्‍तीरोङ्आ थारूखम् खाईप्‍ची खूम् लागी बोहोम् लक्‌ मप्पी थाम्‍पू खेत्‍ची।

८ खन्‍सा खूङ्‌क यीः ईनीम्बा सम्मोङ् हीःमी थाम्पू पीक्ना नीङ् मीचयस्क तूये।

९ ओरोना यर्मिया खारीबोपोआ पीकाक रीङ् पूरा छूवा, “इस्राएलपीक मीचा खम् लागी तोकेई मस्‍ना पीकाक म्दाम् नाम्छेर्बूम् सूक्‍पोङ् चेप्‍तीरोङ् तूवा, खूङ्‌क खचा लाप्‍चीना यूक्स्ची।

१० खीक्‍का योबोरोबूआ कोङ् आरेई मोकतोङ्नाङ् खचा मूङ्‌क चेप्‍तीरोङ्आ बोहोम् लक्‌ मप्पी थाम्‍पू खेत्‍ची।”

पिलातसआ येशू तईम् रीङ् तत्‍क

मर्कूस १५:२-५; लूका २३:३-५; यूहन्‍ना १८:३३-३८

११ येशू रोमी हाकिममी लाईस्‍पी थोरेपा, खीक्‍का हाकिमआ येशू ओरो पीकाना तत्‍तू, “ऊई आन् यहूदीचीम् होङाबूयो?”

खोदोलो येशूआ ख ओरो लअ, “आनाङ् खोरो पीक्‍चाये।”

१२ खीक्‍का देप्‍क पूजारीचा ना इस्राएलीचीम् लाम्‍लछाचा ख दोस् तीची, खोदोलोई खसा ऊसो मान्पीमो वाये-वाये तूवाचा।

१३ खीक्‍का पिलातसआ ख ओरो लअ, “आम् ऊल्‍लोङ्पी खचा म्खाल-खाल्‍क रीङ् मचयची, नासोङ् ऊदोई आन् वाये तूचाईकई?”

१४ खोदोलोई येशूआ ईबूम्सो दोस् तीचीक रीङ्मी ङरी माङ्आई। खोदोलो रोमी हाकिम छाक्‍का छूवा।

येशू क्रूसपी काम् लागी पीचीक

मर्कूस १५:६-१५; लूका २३:१३-२५; यूहन्‍ना १८:३९–१९:१६

१५ निस्‍तार-चाडपी रोमी हाकिमआ मीचा ङ्‌क पीकाना ङोक्‍चीक ईल्पो कैदी मीस् थूनाप्‍का लेईम्‍दीम् रेवास् तूवा।

१६ खोन्‍तोलो बारब्बा मीचीक ईल्पो मीस् थूनापी तूवा।

१७ खीक्‍का ओरोसर्प् मीस् मूङ्‌कपी बात्ल छूवा, ना पिलातसआ खस् ओरो पीकाना तत्‍ची, “आन्‍ना ऊई मीन्‍नी? कोङा आम्‍नी लागी आसे थूनाप्‍का लातो? बारब्बा यो येशू ख्रीष्‍ट यो?”

१८ ऊदोईपीक्यालो खचा येशू नाचूर् खोङ्चीना तात्‍चीक पीम् खसा छेत्‍क तूवा।

१९ खीक्‍का पिलातस नीया मस्को थाऊपी तूवाचातोलो म्तोमाआ ओरो पीकाना रीदाम् होक्‍सू, “मूङ्‌क निर्दोष मीस् ऊसो मनूम्नव, ऊदोईपीक्यालो एसे सेपा मूङ्‌क मीस्मी तोक्‍पी सेमो मोङू, ना हायाम् दूक् तूक तूवा।”

२० खोदोलोई देप्‍क पूजारीचा खीक्‍का इस्राएलीचीम् लाम्‍लछाचा बारब्बाङ् थूनाप्‍का लाईम् छूये ना मूङ्‌क येशूङ् सीम् दण्ड पीम् छूये पीकानीते लचीना मूङ्‍कप् तूवाक मीस् चप्‍स्‍ची।

२१ खीक्‍का हाकिमआ होसोङ् खस् ओरो पीकाना तत्‍ची, “ङ्‌क नीप्पोपी ऊकई कोङा आम्‍नी लागी थूनाप्‍का लातो? ऊई आम्‍नी लन्‍ची तूये?”

खोदोलो खचा ओरो पीकाना ङरी आन्‍ची, “बारब्बा लाईम्‍दीम् छूये।”

२२ खीक्‍का पिलातसआ खस् होसोङ् ओरो पीकाना तत्‍ची, “खोरोदोक ख्रीष्‍ट मीयस्क येशू क कोङा ऊई मूयो?”

खोदोलो खचा ओरोपीका, “मूङ्‌क क्रूसपी काम्‍ङा छूये।”

२३ पिलातसआ खस् होसोङ् ओरो पीकाना तत्‍ची, “ऊनाई? खसा ऊई मूङ्‍क तोङ्‍क अपराध मक तूये?”

खोदोलोसो खस् हायाम् सार बतो ओरोपीका, “मूङ्‌क क्रूसपी काम्‍ङा छूये।”

२४ खीक्‍का पिलातसआ हन्‍नान् कोङा ऊसो मदूरोनो रईछ, ङ्‌कपी चाऊपोङाङ् पके मीनाहो म्कीम्मा काऊ बाईयू, खीक्‍का म्हूः सप्‍ना खस् ओरोलची, “आन्‍ना आम्‍नी होपाङ् छेतानूम्‍व, ङ्‌क मीस्मी हीःमी दोस् ओपी तान्‍नूनव।”

२५ खोदोलो खचा खोलोआ ओरोपीका, “खम् हीःमी दोस् ओखीपी लो ओखी छामाईचीपीलोङ् छूनूव।”

२६ खीक्‍का हाकिमआ मूङ्‌कचा पीकाक तोङ्नाङ् बारब्बा थूनाप्‍का लातू, खोदोलोई येशू क कोर्राआ केर्‌म् ना क्रूसपी काम् लागी दोर्‌ची जीम्मा पीची।

येशू सेस्‍वा मीचीक

मर्कूस १५:१६-२०; यूहन्‍ना १९:२-३

२७ खीक्‍का पिलातसमी दोर्‌चा येशू हाकिममी खीम्पी खाईची, ना खोलोङ् दोर्‌ची मूङ्‌कपी बात्ल मची।

२८ खीक्‍का खचा येशूम् म्तेई बूत्चीना बैजनी तेई खाम्‍मीची।

२९ खीक्‍का खचा तीतीम् मुकुट मस्‍ना म्तोङ्तो खूमीची, खीक्‍का म्चूप्लाम्पाक हूक्पी मीक्पऊ लाप्मीची, ना म्‍लाईस्पी खची खून्जू मस्‍ना ओरोपीक्‍तो सेस्वा मीची, “ए यहूदीचीम् होङाबू सेवाके।”

३० खीक्‍का खचा येशू थूवा दची, ना मूङ्‌क मीक्पऊआ म्तोङ्पी केर्‌ची।

३१ खीक्‍का खचा येशू सेस्‍वा मीम् यात्चीकप्का मूङ्‌क म्तेई बूत्ची। खीक्‍का लाईस्‍पीक म्तेईङा खाम्मीचीना ख क्रूसपी काम् लागी पाखा खाईची।

येशू क्रूसपी

मर्कूस १५:२१-३२; लूका २३:२६-४३; यूहन्‍ना १९:१७-२७

३२ खीक्‍का लाम्‍पी खात्‍चालो खचा सिमोन मीचीक कूरेनीप्‍क ईल्पो मीस् छीप्‍ची, ना खचा मूङ्‌क येशूम् क्रूस खूर्म् लागी कर तीची।

३३ खीक्‍का खस् गलगथा मीचीक थाऊपी तातेका, मूङ्‌क गलगथा तोङ्‌मी खप्‍रम्मी थाम्पू पीकाना मीदोङची,

३४ खीक्‍का खचा येशू खीङ् हल्म्पा दाखमद्य दूम् पीची, खोदोलोई येशूआ मूङ्‌क मान्दूङ्‍ङू।

३५ खीक्‍का खचा येशू क्रूसपी काक्‍स्‍ची, ना म्तेई कर्‌सीङ् होक्स्‍चीना हास्‍ची।

३६ खीक्‍का खस् येशू हूतो मूङ्‍कपीङ् तूवा।

३७ येशूम् तोङ् छोक्‍पी खचा “ङ्‌क येशू यहूदीचीम् होङाबू के,” पीम् छाप्‍चीना दोस् तीचीक छाप्दाम् तासेई मस्क तूवा।

३८ खोदोलो नीप्पो खूस्‍पास्‍सो खम् साथपी ईल्पो म्चूप्लाम्पा, ना आर्को क म्पाङ्लाम्पा क्रूसपी काक्‍स्‍चीक तूवा।

३९ खीक्‍का मूङ्‍कलाम्पा एक्‍सा-मेक्सा लाम्‍दूम् मीचा खची तोङ् दाल्‍ङूप्‍तो मतो येशू सेस्‍वा मीची,

४० खीक्‍का ओरोसो लची, “ए नीनाम्मा दप्स्को खीम् हईप्‍दीप्‍ना सूक्‍लेईपी थोक्‍दीप्‍ङा, आन् आम् होप्‍ङा लेन्‍चा मीन्चीते, ना आन् नीनाम्माम् छाङ् दोक, क्रूसपीका लत्‍ताना अपी यूवाते।”

४१ खोरोनाङ् देप्‍क पूजारीचासो शास्‍त्रीस्‍का ना इस्राएलीचीम् लाम्‍लछास्‍का तङाना ख सेस्‍वा मीक्‍तो ओरोलची,

४२ “ङ्‌कसा बीन्‍नीपान् लेन्‍चा मीयू, खोदोलोई म्होप्क लेन्‍चा मीदूर्‌यान्चीनो। ङ्‌क इस्राएलमी होङाबू दोक। ओदोलोङ् क्रूसपीका लन्‍नूना अपी यूनूते, खीक्‍का केईका विश्‍वास मयाम्का।

४३ ङ्‌कसा नीनाम्मापी आसा यूक्स। नीनाम्माआ लन्‍ची मईदोक ङ्‌क ओदोलोङ् क्रूसपीका लात्‍दीत्‍नूते, ऊदोईपीक्यालो ङ्‌कसा ‘कोङ् नीनाम्माम् छा,’ पीकाना लोन्‍चीक तूवा।”

४४ खीक्‍का खम् साथपी क्रूसपी काक्‍स्‍चीक मूङ्‌क नीप्पो खूस्‍पाचासो ख खोरोनाङ् सेस्‍वा मीची।

येशू सीयाक

मर्कूस १५:३३-४१; लूका २३:४४-४९; यूहन्‍ना १९:२८-३०

४५ खीक्‍का छेकालपीक पोङ् नीस्बजेप्का यूपाक सूक्‍बजे सम्‍मो खोलोङ् छाप्‍कूवापी नाम्कूर्मादाम् छास्‍खाता।

४६ खीक्‍का यूपाक सूक् बजे होम्पी येशू ओरोपीक्‍तो हायाम् सार बसा, “ईलोई, ईलोई, लामा सबखथनी?” खूङ्‌कम्‌ अर्थ क, “ए ओ नीनाम्मा, ए ओ नीनाम्मा, आना कोङ् ऊनाई होक्‍सोयोकई?”

४७ खोदोलो मूङ्‌कपी थोरेप्‍दीप् हेप्-हेप्पा खूङ्‌क येन्‍चीना ओरोपीका, “ङ्‌क मीचान् एलियाई काछचय।”

४८ खोदोलो मूङ्‌कपी तूवाक ईल्पो मीस् वीकीमोक्‍स्‍तो बूल्तो खाताना ईबूम् तेईमी म्छो पूपूल् मना जूजूर्पा दाखमद्यपी चीना ईबूम् बाईपा मीक्पऊमी छोक्पी यूक्स्‍ना येशू दूम् लागी पीयू।

४९ खोदोलो हेप्पाक ओरोपीका, “खोङाम् खोङ्, बातो एलिया यूना ङ्‍क लेन्‍चामीययो?”

५० खीक्‍का येशू होसोङ् हायाम् सार बसा खीक्‍का म्सोम् थाया।

५१ खोदोलो नीनाम्मा दप्स्को खीम्‍पीक पर्दा म्छोक्पीका म्दो सम्मो नीस्चेल छूवा, खीक्‍का थाम्पू गूदूमोक्स् तोक्सा ना छीलूमाची खेता।

५२ गेम् हला, खीक्‍का सीप्‍खाप् ओरोतो नीनाम्माम् मीस्ची ऊसापका,

५३ खीक्‍का खस् गेम्‍पीका पाखा लत्‍ता, ना सीयाखात्‍क येशू ऊसापक्‍कप्‍का खस् पवित्र सहरपी वोङाना ओरोसर्प् मीस्चीपी खोमन्‍ची।

५४ खीक्‍का कप्‍तानआ ना मूङ्‌कपी तूवाक मीस्चा लून्‍मा तोक्‍साक ना मूङ्‌क खोती छूवाक तची, खीक्‍का हायाम् सार कीसाना ओरोपीका, “आछीयाङ् ङ्‌कन् नीनाम्माम् छाङाई रईछ।”

५५ खोदोलो गालीलपीका बानाक ओरोतो मीम्छाचासो छूबूरीपाका मूङ्‌क खोलोक खोङ्चचीक तूवा। मूङ्‌कचा येशूम् सूसो मतो गालीलपीका ख म्दोस्-दोस् कल्‍तो खाईचीक तूवा।

५६ मूङ्‍कस् मरियम मग्दलिनी, ना याकूबमी लो योसेफमीलो खची मा मरियम, खीक्‍का जब्दियाम् म्तोमा तूवा।

येशू खूम्‍चीक

मर्कूस १५:४२-४७; लूका २३:५०-५६; यूहन्‍ना १९:३८-४२

५७ खीक्‍का यूपा नाम् कूराचालो अरिमाथियापीक योसेफ मीचीक ईल्पो होङ्पोक् मीस् मूङ्‌कपी ताआ। खसो येशूम् म्सीच्‍चेङ् तूवा।

५८ खीक्‍का ख पिलातस तूवाकपी खाताना येशूम् सालोग्‍गी ङोकू, ना पिलातसआ ख येशूम् सालोग्‍गी होमीयू।

५९ खीक्‍का योसेफआ येशूम् सालोग्‍गी सफा ना ओम्‍लोप् तेईया रीम्‍मू,

६० खीक्‍का खसा छीलूमा रईम्‍पाना बानेई मम्पा म्होप्मी नयाँ गेम्‍पी खाईना येशू खूम्यूक्सू, खीक्‍का मूङ्‌क गेम् ईबूम् देप्पा लूङ्‌आ खप्यूक्स्‍ना ख मूङ्‍कप्का खालेता।

६१ खोदोलो मूङ्‌क गेम्‍मी लाईस्‍पी मरियम मग्दलिनी लो आर्को मरियमसो तूवाचाक तूवा।

गेम् हूप् मीस्

६२ मूङ्‌कम् म्देसापाका अर्थात् चोचूम्‍चीम् लेईमी म्देसा देप्‍क पूजारीची ना फरिसीची पिलातस तूम्‍खास् खाता,

६३ ना पिलातस ओरोलची, “ए होदूवा, केईका मीनूम्चायाम्का, मूङ्‌क वालीलीपो मीचा सीम्पीका लाईस्पी, ‘कोङ् सूक्लेईपी होसोङ् ऊसोपको’ पीकाना पीकाक तूवा।

६४ खन्‍सा सूक्‍लेई सम्‍मो मूङ्‌क गेम् हूप् मीस् यूम् लागी आना आज्ञा मते, मादोन् म्सीच्‍चेस् बान्‍ना मूङ्‌क म्सालोग्गी खूस्‍सस्‍ना खाईलेतची, खीक्‍का ‘मूङ्‌क सीयाखात्‍क ऊसापका’ पीक्‍ना मीचा पीके, ना मूङ्‌क दोस्पीक दोका लाईस्‍पीकप्‍का दूङ् रई छूये।”

६५ खोदोलो पिलातसआ खस् ओरोलची, “आम्‍नीम् आम्‍नी होप्‍मीङ् हूप् मीस् तूये। खन्‍सा खात्‍नीना आन्‍नाङ् दूरनूम्‍क सम्‍मो हूङानूम्‍ते।”

६६ खीक्‍का खस् खाताना लूङ्पी छाप तेस्‍ची, खीक्‍का गेम्पी हूप्‌ मीस्ची यूक्स्चीना हायाम्‌ नम्‍लो हूङ्ची।

येशू ऊसापक्‍क

मर्कूस १६:१-११; लूका २४:१-१२; यूहन्‍ना २०:१-१८

२८

१ नोम्चीम् लेई याताना, फावेईमी लाईस्‍पीक लेई साम्-साम्‌ कोअस्चालो मरियम मग्दलिनी ना आर्को मरियम येशूम् गेम् खोस् खाता।

२ खोदोलो हायाम् देप् लून्‍मा तोक्‍सा, ऊदोईपीक्यालो ईल्पो योबोरोबूम् रीदाम् पोक् साराङ्‌गाप्‍तोका यूवाना गेम् खम्‍पा लूङ् आल्‍दीत्‍ना मूङ्‌क थेम्पी तोतूवा।

३ खीक्‍का मूङ्‌कम् म्ङाली बाक्स्तो लाङ्लाङ्‍योक ना म्तेई नोङ्तो ओम्‍लोप् छूवा।

४ खोदोलो मूङ्‌क तचीना गेम् हूप्‍ची खची कीम्‍आ थारामोक्‍स्‍तो योक्‍सा।

५ खोदोलोई नीनाम्माम् रीदाम् पोक्‍पा मूङ्‌क मीम्छा ओरो लअ, “आन्‍नी कीनीनव, ऊदोईपीक्यालो कोङा छेतो, आन्‍ना क्रूसपी काक्‍स्‍चीक येशू लाम्‍चाईनूम्‍क तूये।

६ येशू अपी मान्तू, ऊदोईपीक्यालो येशूआ पीकाक तोङ्ना ख ऊसापक्‍क तूये। मा मीन्‍नीदो बान्‍नीना ख खूम्‍पा थाऊ खोङ्नूम्ते।

७ आन्‍नी दावा खात्‍नीना येशू ऊसापक्नासो आम्‍नी लाईस्‍पी गालीलपा खात्‍चाईक तूये पीकानीना म्सीच्‍चेस् ईयानूम्‍ते। आन्‍ना ख मूङ्‌कपी छीप्नूम्। ङ्‌क रीङ् कोङा आन्‍नी ईन्‍नीक तूये।”

८ खीक्‍का खस् खची कीम्‍ल, खोरोदोसो हायाम् खची जीनतो मूङ्‍कप्का लत्‍ताना खाता, खीक्‍का खस् मूङ्‌क रीदाम् येशूम् म्सीच्‍चेस् ईम् लागी बूल्तो खाता।

९ खीक्‍का येशूआ खस् छीप्‍चीना ओरोलची, “चामोवा!” खोदोलो खस् येशूम् दोक्पी ताआ, खीक्‍काना म्‍लोदोपू कूम्‍चीना सेवा छची।

१० खीक्‍का येशूआ खस् ओरोलची, “कीनीनव, खात्‍नीना ओ नेछोस् गालीलपा खात्‍नीते लानूम्‍व, खीक्‍का खचा कोङ् छीपो।”

गेम् हूप्चा रीदाम् पचीक

११ खीक्‍का मूङ्‌क मीम्छाची लाम्‍पी तूवाचालो, मूङ्‌क गेम् हूप्‍चीप्‍क हेप्-हेप् सहरपी खाताना देप्‍क पूजारीची मूङ्‌क रीङ्‌ खोलोङ् ईची।

१२ खीक्‍का देप्‍क पूजारीची ना इस्राएलीचीम् लाम्‍लछास्‌ ऊदेप्‍पी बात्ल छूवाना चाई मची, खीक्‍का मूङ्‌क गेम् हूप्‍ची ओरोलचीना हायाम्‌ देतो खाप्‍चीमा पीची,

१३ “आन्‍ना ओरो पीकानीव, ‘केईका सेपा ईम्‍सीचाईकालोङ् म्सीच्‍चेस् ताना मूङ्‍कम् सालोग्‍गी खूस्‍चीना खाईची।’

१४ ङ्‌क रीङ् रोमी हाकिमआ छेत्‍तदोसो केईका ख लेमाम्‍काना आन्‍नी लेन्‍चा मीनी।”

१५ खीक्‍का खचा खाप्‍चीमा खाईचीना देप्‍क पूजारीचा ईचीक तोङ्ना मची, खूङ्‌क रीङ् यहूदीचीम् हाम्‍पी ईनीम्‍बा सम्‍मोङ्‌ रीङ्चाईक तूये।

दूङ् दोस्पीक रीदाम्

१६ मूङ्‌क पोङ् ईल्पो म्सीच्‍चेस् गालीलमी कोम् थेम्तो खाता, खपी येशूआ खस् खात्‍नीव लचीक तूवा।

१७ खूङ्‌कपी खातालो खचा येशू तची खीक्‍का सेवा छची, खोदोलोई हेप्पा क शङ्का मची।

१८ खीक्‍का येशू खची दोक्पी ताना खस् ओरोलची, “साराङ्‌गाम् लो चारमीलो अधिकार ओ हूक्‍पी तूये।

१९ खन्‍सा खात्‍नीव, ना खोलोङ् छाप्‍कूवापीक गोङ्ची सीच्‍चे बानेई मनूम्व, खीक्‍का पा नीनाम्मा खीक्‍का छा ख्रीष्‍ट ना पवित्र आत्‍माम् नीङ्पी खस् बप्‍तिस्मा पीयानूम्व,

२० खीक्‍का कोङा आन्‍नी ईन्‍नीक खोलोङ् रीङ् विश्‍वास मम् लागी खस् सेचीवा ईयानूम्‍व। खोङ्नूम्व, कोङ् ङ्‌क दूङ् यात्क सम्मो आन्‍नीस्‍काङ् तूवोके।”

मर्कूसआ छाप्‍क

जीनप् रीदाम्

छेईलम्

मर्कूसमी जीनप् रीदाम् ईल्पो मर्कूस मीचीक मीचा छाप्‍क तूवा। मर्कूस क येशू ख्रीष्‍टमी पोङ् नीप्पो म्सीच्‍चेचीप्क मूक्खे म्सीच्‍चे सिमोन पत्रुसमी बोक्छोप् म्बूम् तूवा। पत्रुसआ सम्‍तूमा मीना मर्कूस, “ओ छा” पीकाना पीकाक तूये (१ पत्रुस ५:१३)। मर्कूस बारनाबासमी होप् मीस् ना पावल प्रेरितमी बोक्छोप् तूवा (प्रेरित १२:२५; कलस्सी ४:१०; २ तिमोथी ४:११)।

मर्कूस पोङ् नीप्पो म्सीच्‍चेचीप्क मादोसो खसा येशू ख्रीष्‍टमी रीराम‍मी तोक्पी पत्रुसपीका ईन्‍चीक तूवा। मर्कूसआ ङ्‌क जीनप् रीदाम् पत्रुसआ पीकाक तोङ्ना छाप्‍क तूवा। बाइबलपीक दूङ् देतो छेछेमीचीम् मीन्ताम् ओरोक तूये, मर्कूसआ रोम मीचीक छाप्‍कूवाम् होङ्तेल् रोम् सहरपी ङ्‌क जीनप् रीदाम् छाप्‍क तूवा। मत्तीआ यहूदीचीम् लागी जीनप् रीदाम्‌ छाप्‍पू, खोरोनाङ् मर्कूसआ ङ्‌क जीनप् रीदाम् रोमी जातिचीम् लागी पीकाना छाप्‍क तूवा। लीची जीनप् रीदाम् तूकपी मर्कूसमी जीनप् रीदाम् ई.सं. ५५-६५ मी रापी, अर्थात् येशू सीयाक गेबोरो सूक्‍पोङ् दोङ् दोस्पी छाम्‍पा तूवा। मत्ती ना लूकाआसो मर्कूसमी जीनप् रीदाम्पी छाम्‍पा ओरोतो रीङ्‌ खची होप्‍मी जीनप् रीदाम्‍पी काप्‍स्‍चीक तूये।

मर्कूसआ छाप्‍क

जीनप् रीदाम्

बप्‍तिस्मा पीप् यूहन्‍नाम् रीदाम्

मत्ती ३:१-१२; लूका ३:१-१८; यूहन्‍ना १:१९-२८

१

१ नीनाम्माम् छा येशू ख्रीष्‍टमी जीनप् रीदाम् ओरोना थोक्‍से।

२ यशैया मीचीक खारीबोपोम् सोक्‍सरपी ओरोना छाम्‍पा तूये:

“खोङ्व, कोङा ओ रीदाम् पोक् आम् लाईस्-लाईस् पोक्‍सो,

खूङ्‌कसा आम् लाम् थीक्‍का मय।

३ गोङ्‍रूत्खाप् थाम्‍पूपी ईल्पो मीचा हायाम् सोतो ओरोपीक्‍चाई,

‘योबोरोबूम् लागी लाम् थीक्‍का मनूम्व,

ना ख लाम्‍दूम्‍स्‍को म्‍लाम् तन्तई मनूम्व’।”

४ यूहन्‍ना मीस् बप्‍तिस्मा पीम् लाईस्‍पी गोङ्‍रूत्खाप् थाम्‍पूपी खोमन्‍ची। खसा मीस्चीपी ओरो पीकाना जीनप् रीदाम् हासू, “आन्‍ना वालूम्‍मा मनूम्ना, मोऊ मम् होक्‍सायानूम्‍व खीक्‍का बप्‍तिस्मा लाप्‍नूम्व ना नीनाम्माआ आम्‍नी मोऊ छेमा मय।”

५ यहूदिया छाप्‍कूवाप्‍क ना यरूशलेमपी तूप् खोलोङ् तेल्पोस्‍ची यूहन्‍नाम् दोक्पी ताआ। ना हन्‍ना ओखी मोऊ होक्‍सूयाम्‍का पीक्‍तोदीआ यूहन्‍नाप्का यर्दन योऊपी बप्‍तिस्मा लाप्‍ची।

६ यूहन्‍नाआ ऊँटमी मूईपीका बम्पा तेई खाप्सू, खीक्‍का म्छूम्‍रीपी सोगोम् थाप्‍री मदोङू, ना रूः लो साप्‍लोपाक खूदलो चदोङू।

७ यूहन्‍नाआ नीनाम्माम् रीङ् ओरोपीक्‍तो येईमीची, “हन्‍ना ओ दोस्पी यूये ख ओपीका दूङ् राःरालोक तूवे, खमीन् कूम्‍चीम्‍ना म्‍लोङ्पूक लोङ्पईमी लेस्‌ बूईम् तोकसो कोङ्ने तूवोनो।

८ कोङा आन्‍नी काऊआ बप्‍तिस्मा पीन्‍नीक तूये, खोदोलोई खसा आन्‍नी पवित्र आत्‍माआ बप्‍तिस्मा पीनी।”

येशूम् बप्‍तिस्मा लो चाम्‍चीलो

मत्ती ३:१३-१७; ४:१-११; लूका ३:२१-२२; ४:१-१३

९ मोन्तोलो येशू गालीलमी नासरतपीका बाना, ना यूहन्‍नाम् हूक्‍पीका यर्दन योऊपी बप्‍तिस्मा लापू।

१० काऊपूका लताथोङ् मोरो येशूआ साराङ्‌गा हलाक ना पवित्र आत्‍मा तूक्‍तूगूल्‍म्‍मी ङालीपी म्होप्पी यूवाचाक तअ।

११ खीक्‍का साराङ्‌गाप्‍तोका ङ्‌क तोङ्‌क ईबूम् साल्‍म् यूवाक येनू, “आन् हायाम् नईयान्‍क ओ छा, आम्‍पीका कोङ् हायाम् ओजी नये।”

१२ मोन्तोलो ख पवित्र आत्‍माआ दावाङ् गोङ्‍रूत्खाप् थाम्‍पूपी खाईयू।

१३ खीक्‍का शैतानपीका चाम्ची छूक्‍तो येशू लीक्‍पोङ् लेई सम्‍मो गोङ्‍रूत्खाप् थाम्‍पूपी तूवा। खपी येशू साप्‍लोपाक साप्‍लोसास्‍का तूवालो, साराङ्‌गाप्‍तोक नीनाम्माम् रीदाम् पोक्‍चा येशूम् सूसो मची।

येशूम् लाईस्‍पीक म्सीच्‍चेस्

मत्ती ४:१८-२२; लूका ५:१-११; यूहन्‍ना १:३५-४२

१४ यूहन्‍ना लाप्‍चीना थूनापी तेस्‍चीकप्‍का नीनाम्माम् जीनप् रीदाम् पोक्‍तो येशू गालीलपी ताआ।

१५ येशूआ ओरोपीका, “नाम्‍ला याताक तूये, ना नीनाम्मामी चारखम् ई दोक्पी तालाताक तूये। मोऊपीका सानीवा आतानूम्व, ना जीनप् रीदाम्‍पी विश्‍वास मनूम्व।”

१६ खीक्‍का गालील मीचीक दीरीत्‍तीम् म्बर-बर लाम्पा खात्‍चालो येशूआ सिमोन लो म्नेछो अन्‍द्रियासलो दीरीत्‍तीपी हूक्‍रीऊ होक्‍स्‍चचीक छीप्‍ची। ऊदोईपीक्यालो खस् ङाः सेईप्‍ची तूवा।

१७ येशूआ खस् ओरोलची, “ओ दोस्-दोस् लाम्दूमाचीव, ना कोङा आन्‍ची मीस् नीनाम्माम् रीङ् येईमीक् बानेई मयान्ची।”

१८ खीक्‍काना खचा मोन्तोलोङ् खची हूक्‍रीऊ होक्‍सीचीना येशूम् दोस्-दोस् लाम्‍दूमा।

१९ खीक्‍का जीस् मेक्सा खातालो येशूआ जब्दियाम् म्छास् याकूब लो यूहन्‍नालो हेयोङ्मापी तूवाना सूपेई हूक्‍रीऊ बूर्‌चचीक तअ।

२० खीक्‍का येशूआ खस् दावा काछची, खूङ्‌क येन्‍चीना खचा खची पा जब्‍दिया लक् मप्चीका हेयोङ्मापी होक्‍स्‍सीचीना येशूम् दोस्-दोस् लाम्‍दूमा।

जेजेर् आत्‍मालोक मीस्

लूका ४:३१-३७

२१ खीक्‍का येशू म्चीच्‍चेस्का कफर्नहुमपी खाता, ना नोम्चीम् लेईपी याखऊ खीम्पी वोङाना येशूआ मूङ्‍कपी तूप्‍ची सेचीवा ईची।

२२ खीक्‍का येशूम् सेचीवा येन्‍चीना खस् खोलोङ् छाक्‍का छूवा। ऊदोईपीक्यालो येशूआ बीन्‍नीपा शास्‍त्रीचीम् तोङ्ना मा, खोदोलोई हक् तोक् मीस्‍आ तोङ्ना ईची

२३ खोन्‍तोलो मूङ्‌क याखऊ खीम्पी ईल्पो जेजेर् आत्‍मालोक मीस् तूवा।

२४ मूङ्‌क जेजेर् आत्‍मा ओरोपीक्‍तो बसा, “ए नासरतपीक येशू, आना केईका ऊई मम् पीक्‍कई? ऊई आन् केईका मासेई मस् ताकयो? आन् नीनाम्माम् पवित्र म्छा तूये पीम् कोङा छेईयान्‍ना।”

२५ खोदोलोई येशूआ मूङ्‌क ओरोपीक्‍तो वोकू, “वाये तूवाते, ना मूङ्‍कप्का लत्‍ताना खालेत्‍ते।”

२६ खोदोलो मूङ्‌क जेजेर् आत्‍माआ मूङ्‌क मीस् सीम्‍लो-लेईम्‍लो हाम्‍पी मना ओरोसोतो बतो मूङ्‌क मीस्पीका लत्‍ताना खालेता।

२७ मूङ्‌क तोक्‍तोदी खोलोङ् छाक्‍का छूवा, ना खस् खची होप्-होप्पी ओरोपीक्‍तो तई लअ, “ङ्‌क ऊये? ङ्‌कन् नयाँ सेचीवा तोङ्‌कई तूये। ङ्‌कसान् हक्‍लो जेजेर् आत्‍मासो आज्ञा मई खोदोलो खचा खम् आज्ञा रेप्पची।”

२८ खीक्‍काना येशूआ मक नप् लक्‌ दावाङ् गालीलमी खोलोपी रीङा।

येशूआ ओरोसर्प् मीस् नमीक

मत्ती ८:१४-१७; लूका ४:३८-४१

२९ येशू याखऊ खीम्पीका लत्‍तामोरोङ्‌ याकूब लो यूहन्‍नालो म्साथपी खाईचीना सिमोन लो अन्‍द्रियासमीलो खीम्पा खाता।

३० मूङ्‌कपी सिमोनमी छूर्मे चूस्‍रामआ तूकाना ईम्‍स्‍चाक तूवा, ना येशू तालाता मोरोङ् खीम्‍पीक मीचा मूङ्‌क रीङ्‌ येशू ईची।

३१ येशू मूङ्‌क तूक्खाम् दोक्पी खाताना म्हूक्पीका लाप्‍ना पकू, खोदोलो म्चूस्‍राम् नखाता। ना मूङ्‌कसा पकाना खची सूसो मअ।

३२ मूङ्‌क लेई नाम् कामाकप्‍का मीचा सोमोरीजा, तूक्‍खाची ना चाप् मोङ्आ लाप्‍क खोलोङ् येशूम् दोक्पी तात्‍ची।

३३ सहरपीक खोलोङ् मीस् खीम्‍मी पोतेल्पी बात्ल छूवा।

३४ खीक्‍का म्खाल्-खाल्‍क सोमोरीलोक ओरोतो तूक्‍खा येशूआ नमीयू, ना ओरोतो चाप् लातू, खोदोलोई येशू आसे पीम् मूङ्‌क चाप्‍चा छेत्‍ची खन्‍सा येशूआ मूङ्‌क चाप्‍ची नेईम् मान्पी।

येशूआ ईक्‍लास् थाम्‍पूपी वाङोम् मक

लूका ४:४२-४४

३५ कोःअम् लाईस्पी येशू पकाना ईक्‍लास् थाम्‍पूपी खाता, ना खपा वाङोम् मअ।

३६ सिमोन म्बूम्चीका येशू लाम्‍तो खाता।

३७ येशू छीप्‍चीकप्‍का खचा ओरोलची, “खोलोआ आन् लाम्‍चाईक तूये।”

३८ खूङ्‌क येन्‍ना येशूआ खस् ओरोलची, “बान्‍नीव, केई ईबर-बारपीक बीन्‍नीपा तेल्पी खात्‍या, ना खपासो कोङा जीनप् रीदाम् येईमीम् छूये, ऊदोईपीक्यालो कोङ् ङ्‌कम् लागीङ्‌ यूवोक।”

३९ येशू गालीलमी खोलोपी ना खची याखऊ खीम् होम्पी जीनप् रीदाम् हातो ना चाप्मोङ् लात्‍तो लाम्दूमा।

छूवोयोआ तूक् मीस् नक

मत्ती ८:१-४; लूका ५:१२-१६

४० ईल्पो छूवोयो सोमोरीआ तूक मीस् येशूम् दोक्पी बाना खीक्‍का म्‍लाईस्पी खून्जूलना बीन्तीमतो ओरोपीका, “आना सानीवा मईदोक कोङ् नमीदूरो।”

४१ मूङ्‌क तूक्‍खा खोङ्ना येशू म्सम् तूका, खीक्‍का म्हूः सत्ना मूङ्‌क पत्‍तू ना ओरो लअ, “कोङा सानीवा मूयो आन् नखात्‍व।”

४२ खोदोलो मूङ्‍कम् छूवोयो सोमोरी खपीका लत्‍ताना खाता, ना ख नखाता।

४३ खीक्‍का येशूआ मूङ्‌क ओरो लना पोक्‍सू,

४४ “आना ङ्‌क रीङ्‌ आस्‍पीसो पनव, खोदोलोई खात्‍ना आना आम् होप्ङा पूजारीचीपी खोमन्चीव ना आन् नक मीचा छेईम् लागी मोशाआ आज्ञा पीयानीक तोङ्ना बलि पीव।”

४५ खोदोलोई मूङ्‌क मीस् लत्‍ताना खाता, खीक्‍का म्सोमोरी नक रीङ्‌ खोलोपी पअ, ना मूङ्‍क रीङ्‌ खोलोपी रीङा। खन्‍सा येशू सहरपी खोमन्चीतो लाम्दूम् मान्दूर्, ना ईक्लास् थाम्पूपी तूवाचा। खोदोलोसो लीक्‍थला मीस् येशू तूवाकपी ताआ।

येशूआ ईल्पो म्हूःलोङ् पाल्प्खाप् मीस् नमीक

मत्ती ९:१-८; लूका ५:१७-२६

२

१ जीस्तातोपी येशू कफर्नहुमपी आत्‍ता, खीक्‍का येशू ईबूम् खीम्पी तूये पीम् मीचा येन्‍ची।

२ खीक्‍का ओरोसर्प् मीस् बात्ल छूवाकसा मूङ्‌कपी तूस्को थाऊ मान्तूवा, खीक्‍का लाम्स्कोप्का मेक्सासो लोङ्‌ तीस्‍को थाऊङा मान्तूवा। खोदोलोसो येशूआ मीस् नीनाम्माम् रीङ्‌ ईचचीक तूवा।

३ खोन्‍तोलो लीक्‍पो मीचा खूर्‌चीना ईल्पो म्हूःलोङ् पाल्प्खाप् मीस् बाईचीना येशूम् दोक्पी ताआ।

४ ओरोसर्प् मीस् मान्वान्छोकसा येशूम् दोक्पी मूङ्‌क म्हूःलोङ् पाल्प्खाप् मीस् खाईमान्‍दूर्‌स्लो खचा येशू तूवाकम् छोक्‍पीक खीम्‍मी खीप्सूफेर हल्‍चीना, खूङ्‌कलाम्पा येशूम् दोक्पी म्तूस्कोलोङ् लेन्दात्ची।

५ खीक्‍का मूङ्‍कचीम् विश्‍वास खोङ्ना येशूआ मूङ्‌क म्हूःलोङ् पाल्प्खाप् मीस् ओरो लअ, “ए छाङा, आम् मोऊ खोलोङ् छेमा छूवा।”

६ खोदोलोई मूङ्‍कपी हेप् शास्‍त्रीचीसो तूवाचा, ना खचा खची सानीवापी ओरो मीनाचाक तूवा,

७ “ङ्‌क मीस् ऊदोई ओरोना नेन्‍चाई? ङ्‌कसान् नीनाम्माम् साम्‍दीये कात्‍चय। ईल्पो, नीनाम्माप्का बीन्‍नीपा आसाई मोऊ छेमा मदूर?”

८ खीक्‍का खचा खची सानीवापा खोरोना मीनाचाक येशूआ मोन्तोलोङ् म्गोपाका छेत्‍ना खस् ओरोलची, “ऊदोई आन्‍ना आम्‍नी सानीवापा ङ्‌कतोङ्ना मीन्चाईनूम्?

९ मूङ्‌क म्हूःलोङ् पाल्प्खाप् मीस्, ‘आम् मोऊ छेमा छूवा’ पीम्, यो ‘पक्‍ते, खीक्‍का आम् तूस्को खूर्‌ना लाम्‍दूमाते’ पीम् यो ऊकई दूङ् नपा?

१० खोदोलोई मीस्मी छापी चारपी मीस्मी मोऊ छेमा मम् हक्‌ तूये पीम् आन्‍ना छेतानूम्व।” खीक्‍का खसा मूङ्‌क म्हूःलोङ् पाल्प्खाप् मीस् ओरो लअ,

११ “कोङा आन् लोयान्‍ना, पक्‍ते, खीक्‍का आम् तूस्को खूर्‌ना आम् खीम् खात्‍ते।”

१२ खोन्‍तोलो मूङ्‌क पका, ना दावा म्तूस्को खूर्‌ना खोलोमी दोक्पीका खालेता। खोदोलो मूङ्‍कपी तूवाक खोलोङ् छाक्‍का छूवाना, “ओन्तोङ्‌कने केईया हाल्‍लोसो मान्तोम्खाम्पा” पीकाना खचा नीनाम्माम् साम्दीखा मची।

येशूआ लेवी काछक

मत्ती ९:९-१३; लूका ५:२७-३२

१३ येशू होसोङ् ऊलाम् दीरीत्‍तीम् दोक्पी खाता। खोदोलो ओरोसर्प् मीस् खम् म्दोक्पी ताआ, खपासो येशूआ खस् सेचीवा ईची।

१४ मूङ्‍कप्का खात्‍चालो येशूआ अल्‍फयसमी छा लेवी तीर छोस्‍को दोक्पी तूवाचाक तना ख ओरो लअ, “कोङ्लो लाम्दूमाते।” खीक्‍का मूङ्‌क पकाना येशूम् दोस्-दोस् लाम्‍दूमा।

१५ खीक्‍काना ख लेवीम् खीम्पी जा चाम् पीकाना तूवालो, ओरोसर्प् तीर बात्लमप्ची, मोऊपोची, येशूम् लो म्सीच्‍चेचीमलो दोक्पी तूवाचा। ऊदोईपीक्यालो येशूम् दोस्-दोस् लाम्‍दूम्‍ची ओरोसर्प् तूवा।

१६ येशूआ मोऊपोस्का, तीर बात्ल मप्चीका तूवाना जा चचचीक फरिसी दलपीक शास्‍त्रीचा तचीना म्सीच्‍चेस् ओरोलची, “येशूआ ऊदोई तीर बात्ल मप्चीका तूना चचयस्‍कई?”

१७ खची रीङ्‌ येन्‍ना येशूआ ओरोपीका, “डक्टर सोमोरीजा माक मीस्‍मी लागी चाहेई छूनो, खोदोलोई सोमोरीजा मीस्मी लागीङ्‌ चाहेई छूये। खन्‍सा कोङ् धर्मी मीस् काछोक्स् यूवोक मा, मोऊपो मीस् काछोक्स् यूवोक के।”

माईस् तूम् तोक्पी तईम् रीङ्

मत्ती ९:१४-१७; लूका ५:३३-३९

१८ यूहन्‍नाम् सीच्‍चेस् लो फरिसीस्लो माईस् तूवादोङा। मीस्ची ताना येशू ओरोलचीना तत्‍ची, “यूहन्‍नाम् लो फरिसीमलोa खची सीच्‍चेस्‍क माईस् तूये, खोदोलोई आम् सीच्‍चेस् क ऊनाई माईस् तूनोकई?”

१९ खोदोलो येशूआ खस् ओरोलची, “ऊई दूखूलीप् खची साथपी तूक सम्‍मो सूर्‌पी ताप् मीस् माईस् तूयेयोनाई? हादेसम्‍मोई दूखूलीप् खची साथपी तूये, खूङ्‌क सम्‍मो खस् माईस् तूनो।

२० खोदोलोई ङ्‌कतोङ्‌क नाम्‍ला ताये, हादेई दूखूलीप् खचीप्‍का छूबूरी छूये, खीक्‍का खस् मूङ्‌क लेई माईस् तूये।

२१ “आसासो सूपेई तेईपी नयाँ तेईमी तालो तेसनो, नयाँ तालो तेसदोन् थूर्‌ना सूपेई तेई चेन्‍दीत, ना दूङ् ङालीवार छूखाते।

२२ खोरोनाङ् नयाँ दाखमद्य सोकोवारमी सूपेई मसकपीb तेसनो, खोरोना तेसाम्‍दोन् मूङ्‌क दाखमद्यआ सोकोवारमी मसक चेन्‍दीत, ना दाखमद्यलो सोकोवारमी मसकलोङ् नास् छूये। खोदोलोई नयाँ दाखमद्य नयाँ मसकपी तेम् छूये।”

नोम्चीम् लेईमी रोबू

मत्ती १२:१-१४; लूका ६:१-११

२३ येशू नोम्चीम् लेईपी म्सीच्‍चेस्का छीर्म् खालाम्पा खात्‍चालो, म्सीच्‍चेचा लाम्‍दूम्‍तो छीर्म् मी सीखावा थाईचीना चाम् थालेई मची।

२४ मूङ्‌क तचीना फरिसीचा येशू ओरोलची, “खोङ्ते, नोम्चीम् लेईपी ऊई मान्मम् पर्ने तूये खूङ्‌क आम् सीच्‍चेचा ऊदोई मईचीकई?”

२५ खोदोलो येशूआ खस् ओरोलची, “दाऊद होङाबूआ म्बूम्चीका खान्चपी छूवालो ना साकासीयालो ऊई मक तूवा? ऊई खूङ्‌क पोम् ललई आन्‍ना हाल्‍लोसोङ्‌यो परेईमान्‍मन्‍नी?

२६ दूङ् देप्‍क पूजारी अबियाथारमी पालपी नीनाम्मा दप्स्को खीम्पी दाऊद वोङा, ना नीनाम्माम् नीङ्पी मम्पा सबेई चअ, ना म्बूम्चीसो पीची, मूङ्‌क पूजारीचाङाङ् चाम् नपा खोदोलोई बीन्‍नीपा मीचा चामान्‍नप् तूवा।”

२७ येशूआ खस् ओरोलची, “नोम्चीम् लेई मीस्मी लागीङ्‌ बोबूयाक, खोदोलोई मीस् नोम्चीम् लेईमी लागी बोबूयाक मा।

२८ खन्‍सा मीस्मी छा नोम्चीम् लेईमीसो रोबू तूये।”

a 

२:१८ फरिसी – फरिसीची यहूदी जातिप्‍क धार्मिक समूह तूवा।

b 

२:२२ मसक – मसक पीक्‍याक सोकोवारमी बूर्म् पा फाक्सूम्।

३

१ दोस्पीसो येशू याखऊ खीम्पी वोङा। खोदोलो मूङ्‌कपी ईल्पो म्हूः हार्प् खाप् मीस् तूवा।

२ येशूआ मूङ्‌क म्हूः हार्प् खाप् मीस् नोम्चीम् लेईपी नमीययो मीनाना दोस् तीम् लागी मीचा ख चङ्तीत्‍ची।

३ खीक्‍का येशूआ मूङ्‌क म्हूः हार्प् खाप् मीस् काछना ओरो लअ, “खोलोमी हाम्‍पीका पक्ना बान्ते।”

४ खीक्‍काना येशूआ खस् ओरोलची, “नोम्चीम् लेईपी नप् मम् यो मान्‍नप् मम् यो, सेईम्‍दीम्‍यो लेन्‍चामीम् यो ऊकई दूङ् नप् तूये?” खोदोलो खस् वाये-वाये तूवाचा।

५ लूङ्तो छोक् खची गोङ् खोङ्ना येशू म्दूक् खाता, खीक्‍का म्छूली काताना खोलोङ् खोङ्ची ना मूङ्‌क मीस् ओरो लअ, “आम् हूः सत्‍ते।” खीक्‍का मूङ्‌क मीचा म्हूः सत्‍तू खोदोलो मूङ्‍कम् हूः नखाता।

६ खीक्‍काना फरिसीची याखऊ खीम्‍पीका लत्‍ताना पाखा खाता ना येशू ऊतोङ्नाई सेताम् पीकाना हेरोदमी मीस्चीका तङाना चाई मची।

ओरोसर्प् मीस् येशूम् दोस्-दोस् लाम्‍दूमाक

मत्ती १२:१५-१६; लूका ६:१७-१९

७ खीक्‍काना येशू म्सीच्‍चेस्का दीरीत्‍ती हेम् खाता, ना गालीलपीका ओरोसर्प् मीस् खम् दोस्-दोस् लाम्‍दूमा।

८ येशूआ मक छाक्‍काक लक् येन्‍चीना यहूदिया, यरूशलेम, इदुमिआ, यर्दन नावादेप्‍क ना टुरोसमी लो सीदोनमीलो बर्‌बार्‌पीका ओरोसर्प् मीस् येशूम् दोक्पी ताआ।

९ खीक्‍का ओरोसर्प् मीचा हीलोनून मीनाना येशूआ म्सीच्‍चेस् म्‍लागी ईबूम् हेयोङ्मा थीक्‍का ममीची।

१० येशूआ ओरोतो मीस् नमीकसा खोलोङ् सोमोरीजा मीचा येशू पईम् छूये पीकाना एक्‍सा र मेक्सा तल्‍लचाक तूवा।

११ जेजेर् आत्‍मालोक मीचा येशू तअ मोरोङ् खम् लाईस्‍पी सूपोम् मना बतो ओरोपीका, “आन् नीनाम्माम् छा तूये।”

१२ खोदोलोई येशूआ कोङ् आसे पीम् रीङ्‌ आस्‍सो ईयानूम्‍नव पीकाना मूङ्‌क जेजेर् आत्‍माची देप् आज्ञा पीची।

येशूआ पोङ्नीप्पो म्सीच्‍चेस् सोक्‍क

मत्ती १०:१-४; लूका ६:१२-१६

१३ येशू ईबूम् कोम् थेम्तो खाता, ना खसा मीनाक तोदी म्सीच्‍चेस् काछची, खीक्‍का खस् म्दोक्पी ताआ।

१४ येशूआ म्होप्लो तूम् लागी ना जीनप् रीदाम् हास् पोम् लागी पोङ्नीप्पो सीच्‍चेस् सोकू,

१५ ना येशूआ खस् चाप् लाईम् हक्‍सो पीची।

१६ येशूआ सोक्‍क पोङ्नीप्पो प्रेरितचीम् नीङ् ङ्‌कस्ङा: सिमोन, येशूआ खम् नीङ् पत्रुस यूक्स्पी,

१७ जब्दियाम् छास् याकूब लो म्नेछो यूहन्‍नालो। येशूआ खची नीङ् बोअनर्गेश, यूक्स्पीची खूङ्‍कम् अर्थ गूलूलूऊमी छास्।

१८ खीक्‍का अन्‍द्रियास, फिलिप, बारथोलोमाइ, मत्ती, थोमा, अल्‍फयसमी छा याकूब ना थेदियस सिमोन कनानी,

१९ ना यहूदा इस्‍करियोत, ङ्‌क यहूदा इस्‍करियोतआ दोस्पी येशू म्‍ऊल्‍लोङ् मप्चीम् हूक्पी पीयू।

येशू लो बालजिबुललो

मत्ती १२:२२-२३; लूका ११:१४-२२

२० खीक्‍काना येशू ईबूम् खीम्पी वोङा। खोदोलोसो ओरोसर्प् मीस् बात्ल छूवाकसा म्सीच्‍चेचा जा चाम्‍सो मान्तोक्ची।

२१ खूङ्‌क रीङ्‌ येशूम् खीम्‍पोस्‍चा येन्‍चीना येशू लास् खाता, ऊदोईपीक्यालो मीचा येशूम् सानीवा थीक्पी मान्तू पीकाचाक तूवा।

२२ खीक्‍का यरूशलेमपाका बाईप्ची ललईमी शास्‍त्रीचा ओरोपीका, “मूङ्‌कपी बालजिबुल चाप् तूये, ना चाप्‍मी होङाबू लाम्‍पाङ्‌ खसा चाप् लात।”

२३ खोदोलोई येशूआ खस् म्दोक्पी काछचीना पोम् लालईपी ईची, “शैतानआ शैतान ऊतोङ्नाई लाईदूर?

२४ खोरोनाङ्‌ चारखम् गोपीसो खची सानीवा तङ्नोदोक मूङ्‌क चारखम् हायाम् तातो पोचीङ्‌ङनो।

२५ खीक्‍का खीम् गोपीसो सानीवा तङ्नोना खेईदोक मूङ्‌क खीम्‍सो हायाम् तातो पोचीङ्‌ङनो।

२६ खोरोनाङ् शैतानआ शैतानमी हाम्‍पी फातो मईदो मूङ्‌कसो हायाम् तातो पोचीङ्‌ङनो, खोदोलोई शैतान मासेई छूम् नाम्‍ला तालाताक तूये।

२७ आसासो बलिय मीस्मी खीम्पी वोङ्ना लाईस्‍पी मूङ्‌क बलिय मीस् मान्छूईम् सम्मो मूङ्‍क खीम्‍पीक दाचाम् खूदूरनो। खोदोलोई मूङ्‌क बलिय मीस् छूईयनाङाङ् खूदूर।

२८ आछीयाङ्, कोङा आन्‍नी लोयान्‍नी, मीस्मी खोलोङ् मोऊ खीक्‍का नीनाम्माम् निन्दा मईक मोऊ छेमा छूये,

२९ खोदोलोई पवित्र आत्‍माम् ऊल्‍लोङ्पी रीङ्‌ मप् नीनाम्माआ हादेसो छेमा पीयनो। खीक्‍का ख दोस्का सम्‍मोङ्‌ मूङ्‌क मोऊमी दोसी थरेई छूये।”

३० खचा येशूपी, “जेजेर् आत्‍मा वोङाक तूये” पीकाकसा खसा ङ्‌क रीङ्‌ पीकाक तूवा।

येशूम् म्मा लो म्नेछोस्लो

मत्ती १२:४६-५०; लूका ८:१९-२१

३१ खीक्‍का येशूम् म्मा म्नेछोस् मूङ्‍कपी बाना, ना खीम्‍मी पाखापी थोरेपाना मपी तूवाक मीस् येशू काछोमीची।

३२ म्बर-बार तूवाचाक ओरोसर्प् मीचा येशू ओरोलची, “खोङ्ते, आम् मा आम् नेछोचा पाखापा आन् हूङ्दीते।”

३३ येशूआ खस् ङरी आत्‍ना ओरोलची, “ओ मा ओ नेछोस् आसे?”

३४ खीक्‍का येशूआ म्बर-बारपी तूप्‍चाप्‍ची खोङ्ना ओरोपीका, “खोङ्नूम्व, ङ्‌कस्ङा ओ मा ओ नेछोस् के।

३५ ऊदोईपीक्यालो आसाई नीनाम्माम् लन्‍ची रेप्‍पची खूङ्‌कङ्‌ ओमी ओ मा ओ नेछोची।”

चालेई फूईप्मी पोम् ललई

मत्ती १३:१-२३; लूका ८:४-१५

४

१ दोस्पीसो येशूआ दीरीत्‍तीम् दोक्पी तूवाना सेचीवा ईम् पीका। खोदोलो म्‍लीक्थला ओरोसर्प् मीस् बात्ल छूवाकसा येशू दीरीत्‍तीपी तूवाक ईबूम् हेयोङ्मापी वोङाना तूवा। खोदोलो मीस्ची क दीरीत्‍तीम् दोक्पी तूवाचा।

२ खीक्‍का येशूआ खस् पोम् ललईपीका ओरोतो रीङ्‌ ईची, ना येशूआ म्सेचीवापी खस् ओरोलची:

३ “येन्‍नूम्‍व! ईल्पो चालेई फूईप् मीस् चालेई फूस् लत्‍ता।

४ खीक्‍का चालेई फूईप्‍आ चालेई फूईलो हेप् चालेई लाम्‍पी तात्‍ता, ना मूङ्‌क चालेई छोऊ ताना कप्‍च।

५ हेप् चालेई लूङ्तूस्‍को थाम्‍पूपी तात्‍ता, ना मूङ्‍कपी ओरोतो बोहो मान्तूवाकसा दावाङ् मूङ्‌क चालेई लीमा। ऊदोईपीक्यालो मूङ्‌कपी ओरोगूम् बोहो मान्तूक तूवा।

६ खोदोलोई नाम्‍खर् मकसा म्‍लीम् सीयाखाता खीक्‍का म्साम् नम्‍लो मान्मीकसा मूङ्‌क चालेई हार्‌खाता।

७ खोरोनाङ् हेप् चालेई क तीतीम् पऊमी हाम्‍पी तात्‍ता। ना मूङ्‌क तीती पतो खाताकप्‍का मूङ्‌क चालेईमी पऊ छेप्सेतू खीक्‍का मूङ्‌कपी ऊसो म्चोङा मान्मी।

८ खोदोलोई हेप् चालेई क नप् थाम्‍पूपी तात्‍ता, ना लीमा खीक्‍का पतो खाताना सूक्‍पोङ्‌ गुणा, तूक्‍पोङ्‌ गुणा ना ईक् चून्दूलूम् गुणा म्चो मीयू।”

९ खीक्‍काना येशूआ ओरोपीका, “आस्‍मी येईम्‌ नोबो तूये, खूङ्‌कसा येन्‍नूव।”

१० येशू म्हाल्‍ला तूवालो, पोङ्नीप्पो म्सीच्‍चेची ना बीन्‍नीपा मूङ्‍कपी तूवाकचा ङ्‌क चालेई फूईम् पोम् ललईमी तोक्पी ख तत्‍ची।

११ खीक्‍का येशूआ खस् ओरोलची, “नीनाम्माम् चारखम्‍पीक बूजेईङा ममान्दूर्प् रीङ् आन्‍ना बूजेई मम् तानूम्क तूये, खोदोलोई बीन्‍नीपा पाखापाकचाने पोम् ललईपीङाङ्‌ येईम् तचीक तूये,

१२ खन्‍सा

‘खचा तोम्‍ने तयची, खोदोलोई हादेलोसो तूम्तयस्‍नो,

येईम्ने येनची, खोदोलोई हादेलोसो बूजेई मईचीनो,

मादोन् खचा वालूम्‍मा मस्वा,

ना खची मोऊ छेमा छूवावा’।”

१३ खीक्‍का येशूआ खस् ओरोलची, “आन्‍ना ङ्‌क पोम् ललईमी अर्थ बूजेई मान्मन्‍नीयो? खोरोदोन् बीन्‍नीपा खोलोङ् पोम् ललईमी अर्थ क ऊतोङ्नाई बूजेई मदूर्‌नूम्?

१४ चालेई फूईप्‍आ नीनाम्माम् रीङ्बऊ फूईय।

१५ खोरोनाङ् हेप् मीस् लाम्‍पी तात्‍क चालेई तोङ्‌क छूये। खचा नीनाम्माम् रीङ्‌ येनची मोरोङ् शैतान ताईना खचीपी फूईम्पा नप् रीदाम् खाईलेत।

१६ खोरोनाङ् लूङ्लापी फूईम्पा चालेई ङ्‌कङा, मूङ्‌कचा नीनाम्माम् रीङ्बऊ येनची ना खचा खचीजीनतो दावा विश्‍वास मईची।

१७ खोदोलोई मूङ्‍कचीम् म्साम् ओरोगूम् खात्‍नोकसा हायाम् तातो पोचीङ्‌ङस्‍नो। नीनाम्माम् रीङ्बऊपी विश्‍वास मईचीकसा खचीपी दूक्‍वा ना सतावट ताये मोरोङ् मूङ्‌कचा विश्‍वास मम् होक्‍सीयची।

१८ तीतीम् पऊमी हाम्‍पी तात्‍ना लीम्‍क चालेईमी अर्थ ङ्‌कङा, खचा नीनाम्माम् रीङ्‌बऊ येनची,

१९ खोदोलोई खची सानीवा ङ्‌क चारपीक दाचाम्पी ना बीन्‍नीपा थक्पी मईचीकसा नीनाम्माम् रीङ्‌बऊ छेप्‍सेत ना मूङ्‌कपी ऊसो म्चो मीयनो।

२० नप् थाम्‍पूपी फूईम्पा चालेईमी अर्थ ङ्‌कङा, खचा नीनाम्माम् रीङ्‌ येनची, ना विश्‍वास मईची। खीक्‍का मूङ्‌कपी सूक्‍पोङ्‌ गुणा, तूक्‍पोङ्‌ गुणा, ईक् चून्दूलूम् गुणा म्चो मीय।”

लाबाईमी पोम् ललई

२१ येशूआ खस् ओरोलची, “ऊई मीचा लाबाई दईयना बूखो गोपी यो दाप्‍सी गोपी यो हापी यूक्सची? आसासो खोरो मईनो, खोदोलोई लाबाई दईयस्‍ना लाबाई यूस्कोपी यूक्सस्‍नोयो?

२२ मीचा मान्छेईम्मीना सूल्‍म्‍पाना यूम्पा रीङ्‌ ऊसो मान्तू, खोरोनाङ् मीचा मान्तोम्मीना यूम्पा रीङ्‌ ऊसो मान्तू।

२३ आस्‍मी येईम् नोबो तूये खूङ्‌कसा येन्‍नूव।”

२४ येशूआ होसोङ् खस् ओरोलची, “आन्‍ना ऊई येन्‍नूम्, मूङ्‌कपी सानीवा मनूम्व। ऊदोईपीक्यालो आन्‍ना ऊक थाम्‍आई थाप्‍नूम्‍ना पीनूम् खूङ्‌क थाम्पीकाङ् आन्‍नासो तईनूम्। ना खूङ्‌क थेम्पी होसोङ् दूङ्देतोसो तईनूम्।

२५ ऊदोईपीक्यालो आस्‍पी तूये खूङ्‌कसा होसोङ् दूङ्देतो तय, खोदोलोई आस्‍मी मान्तू खूङ्‍कम् तूकसो ङाप्‍खाते।”

म्‍लीम् हायाम् सार पप् चालेईमी पोम् ललई

२६ येशूआ होसोङ् ओरोपीका, “नीनाम्माम् चारखम् ओन्‍तोङ्‌क तूये: ईल्पो मीचा यीक्पी चालेई फूईय,

२७ ना ख ईम्‍स्‍चाईदोसो, तूचाईदोसो मूङ्‌क चालेई सेपा-लेपा म्‍लीम् आप्‍प ना पतो खाते, खोदोलोई मूङ्‌क ऊतोङ्नाई पये खूङ्‌क, खारूवा मप्‍आ ऊसो छेत्‍तनो।

२८ थाम्‍पू म्होपाङ् चालेई लीम्‍मीय, ना लाईस्‍पी म्‍लीम् आप्‍प खीक्‍काना म्सीखावा मीय ना म्सीखावापी म्चो छूये।

२९ खीक्‍का छीर्म्‌ ताये, ना दावाङ् खारूवा मपा बेलो खाईयना हेक्‍लात, ऊदोईपीक्यालो म्चो ताखात्‍क छूये।”

रायोम् चालेईमी पोम् ललई

मत्ती १३:३१-३२; लूका १३:१८-१९

३० होसोङ् येशूआ ओरोपीका, “नीनाम्माम् चारखाम् ऊलोई थापाम्? अथवा कोङा ङ्‌क पोम् ललईमी तोक्पी ऊतोङ्नाई पूयो?

३१ ङ्‌क रायोम् चालेई तोङ्‌क तूये। रायोम् चालेई चारपीक दूङ्चीमा चालेईदोसो, ईल्पो मीचा मूङ्‌क यीक्पी फूईय,

३२ मूङ्‌क जीस्तातोपी लीम्‍ना पये खीक्‍का बीन्‍नीपा गीलखाईपीका दूङ् देप् म्पऊ छूये। ना देप् म्गेम् मीयना खूङ्‍कपी छोऊ ताईना योङ्‌ मय।”

३३ खीक्‍का खचा येईलेस्चीक सम्मो ङ्‌कतोङ्‌क ओरोतो पोम् ललई पना येशूआ नीनाम्माम् रीङ्‌ येईमीची।

३४ येशू पोम् ललई मान्दी खस्का मान्‍नेई, खोदोलोई म्सीच्‍चेस्ङाङ् तूवालो खसा खोलोङ् पोम् ललईमी अर्थ ईची।

येशूआ मूर्हूऊ वाये तूमीक

मत्ती ८:१८, २३-२७; लूका ८:२२-२५

३५ मूङ्‌क लेई नाम् कूराकप्‍का येशूआ म्सीच्‍चेस् ओरोलची, “बान्‍नीव, हन्‍ना केई दीरीत्‍तीम् नावादेपा खात्‍या।”

३६ खीक्‍का ओरोसर्प् मीस्चीका हान्‍चीना म्सीच्‍चेस् येशू तूवाचाक हेयोङ्मापी वोङा, खीक्‍का येशू म्सीच्‍चेचा खची साथपी खाईचीना नावादे खात्‍लाता। मूङ्‌कपी बीन्‍नीपासो हेयोङ्मा तूवा।

३७ मूङ्‌क दीरीत्‍तीपी हायाम् देप् मूर्हूऊ तोक्‍सा, ना काऊ हूछेप्‍तो छूवाना हेयोङ्मापी दोरा, ना काऊ वोङाना हेयोङ्मा गेबोरो पेप्पू।

३८ खोदोलो येशू म्होप्क हेयोङ्माम् दोस्पा ईबूम् तोङ्‌को मना ईम्‍स्‍चाक तूवा। खोन्‍तोलो म्सीच्‍चेचा, “सेचीपो, केई वाईम्खाम् यातूम् पीम् आना छेत्‍तनोयो?” पीकाना पक्ची।

३९ खीक्‍का येशू पकाना मूर्हूऊ वोकू, ना दीरीत्‍ती ओरो लअ, “वाये तूवाते! ना नखात्‍ते” खोदोलो मूर्हूऊ नखाता ना सीप्सीलीली छूवाखाता।

४० खीक्‍का येशूआ खस् ओरोलची, “आन्‍नी ऊदोई ओरोना कीस्‍नी? आम्‍नी विश्‍वास मान्तूयो?”

४१ खीक्‍का खस् छाक्‍का छूवाना कीतो खची होप्-होप्‍पी ओरो लोल, “ङ्‌क मीस् आसे हाई? ङ्‌कसा पीक्‍क रीङ्‌ मूर्हूऊआ लो दीरीत्‍तीआलोङ्‌ रेप्प।”

चाप् आत्‍माआ लाप्क मीस् येशूआ नमीक

मत्ती ८:२८-३४; लूका ८:२६-३९

५

१ खीक्‍का म्सीच्‍चेस्का खस् दीरीत्‍तीम् नावादे गेरासेनस छाप्‍कूवापी बाना।

२ येशू हेयोङ्मापीका लत्‍ता मोरो जेजेर् आत्‍माआ लाप्‍क ईल्पो मीस् गेम् तूवाक थाऊपीका येशू तूम् लागी बूल्तो बाना।

३ मूङ्‌क गेम्‍मी दोहोम्‍पी तूवादोङा। मूङ्‌क आसासो साङ्लआ छूईचीना यूमान्दूर्‌स्‍क तूवा।

४ मूङ्‍क म्खेप्क-खेप् नेलआ, साङ्लआ छूईचीक तूवा, खोदोलोई मूङ्‌कसा थीङ्‌र ना साङ्लसो थाईदीतू। मूङ्‌क आसासो खची तईपी ताई मान्दूर्‌स्क तूवा।

५ मूङ्‌क सेपा-लेपा हाल्‍लसो गेम् होम्पी ना कोम् थेम् होम्पी म्होपा-म्होप्ङा लूङ्आ चेल्न्चीतो लाम्दूमादोङा।

६ मूङ्‌कसा येशू छूबूरीपाकाङ्‌ तअ खीक्‍का बूल्तो बानाना येशूम् लाईस्पी सूपोम् मना सेवा छ।

७ खीक्‍का ओरोसोतो बतो मूङ्‌कसा ओरोपीका, “ए खोलोप्का दूङ् रेप्‍तोक नीनाम्माम् छा येशू, कोङा आम्‍मी ऊई मीम्पीन्‍नाक तूनाई आना कोङ् दूक् पीयो? नीनाम्माम् नीङ्पी पस्तून चोयोना आन् बीन्ती मीयान्, कोङ् दूक् पीयोनते।”

८ ऊदोईपीक्यालो येशूआ मूङ्‌क ओरो लक तूवा, “ए जेजेर् आत्‍मा, मूङ्‍क मीस्पीका लत्‍ताना बान्ते।”

९ खीक्‍का येशूआ मूङ्‌क, “आम् नीङ् ऊई?” लना तत्‍तू खोदोलो मूङ्‌कसा ओरोपीका, “ओ नीङ् फौज, ऊदोईपीक्यालो केईका ओरोसर्प् तूयेका।”

१० खीक्‍का मूङ्‌क चाप् आत्‍माआ केईका ङ्‌क थाम्‍पूप्‍का पाखा कलीकानव पीकाना येशू बीन्ती मीयू।

११ मूङ्‌कपी ईबूम् कोम् तूवा, खूङ्‍कम् दोहोम्‍पी ओरोतो बोः चारेई छूवाचाक तूवा।

१२ खीक्‍का मूङ्‌क चाप् आत्‍माचा ओरोपीक्‍तो येशू बीन्ती मीची, “केईका बोम् गोपा खाईम्ना वोम् पीयीकाते।”

१३ खीक्‍का येशूआ खस् अऊ लचीना मूङ्‌क जेजेर् आत्‍मा मूङ्‍क मीस्पीका लत्‍ताना खाता ना बोम् गोपा वोङा, खीक्‍का नीस् हबऊ बोम् बागाल बूल्तो खाता, ना दीरीत्‍तीपू चीयासा।

१४ मूङ्‌क बोः चारेई मप्ची जूकाना खाता, खीक्‍का सहर होम्‍पीक ना तेल्पीक मीस् मूङ्‌क खोलोङ् रीङ्‌ ईची। खीक्‍का ऊई छूवाकई पीकाना मीस् मूङ्‌कपी खोस् ताआ।

१५ खीक्‍का मूङ्‌क मीस् येशूम् दोक्पी ताआ, ना खोङ्चीलो मूङ्‌क जेजेर् आत्‍माआ लाप्क मीस् नखातानासो तेई खाफ्‍स्‍ना तूवाचा। मूङ्‌क तचीना खस् हायाम् कीसा।

१६ खीक्‍का मूङ्‌क तोक्‍चा जेजेर् आत्‍माआ लाप्‍क मीस् नखाताक ना बोः दाम्‍रोप्‍का हूप्‍साना सीयाक खोलोङ् रीङ्‌ मूङ्‍कपी ताक मीस्ची ईची।

१७ ङ्‌क रीङ्‌ येन्‍चीना मूङ्‌क मीस्चा येशू ङ्‌क थाम्‍पूप्‍का लत्‍ताना खालेत्‍व पीकाना बीन्ती मीची।

१८ येशू हेयोङ्मापी वोम् पीकालो मूङ्‌क जेजेर् आत्‍माआ लाप्क मीचा कोङ्सो खायोते पीकाना बीन्ती मीयू।

१९ येशूआ मूङ्‌क मीस् म्होप्लो खाईम् मान्पी, खोदोलोई ओरो लअ, “आन् खीम्‍पा खात्‍ना खोलोङ् रोबूआ आम् लागी मक देप् लक् लो सम्‍तूमा मीयाक रीङ्लो येईमीचीते।”

२० खीक्‍का मूङ्‌क मीस् खालेता, ना येशूआ खम् लागी देप् लक्‌ मीपीक डेकापोलीसमी खोलोपी पअ, खूङ्‌क येन्‍चीना खोलोङ् मीस् छाक्‍का छूवा।

याइरसमी मेकछा लो ईल्पो सोमोरीजा मीम्छालो

मत्ती ९:१८-२६; लूका ८:४०-५६

२१ खीक्‍का येशू होसोङ् हेयोङ्मापीका दीरीप्‍तीम् नावादेपा खाता, ना दीरीत्‍तीम् दोक्पी तूवालो ओरोसर्प् मीस् येशूम् म्बर-बार बात्ल छूवा।

२२ याखऊ खीम्‍पीक ईल्पो याइरस नीङ् मीचीक लाम्‍लछा येशूम् दोक्पी बाना, ना म्‍लोङ् दोक्पी सूपोम् मअ,

२३ खीक्‍का ओरो पीकाना येशू बीन्ती मीयू, “चीमा ओ मेकछा सीम् याताक तूये, बान्‍ना मूङ्‍कम् थेम्पी आम् हूः यूक्सोपोते, ना ओ मेकछा नन्खानूना लेन्चानूते।”

२४ खीक्‍काना येशू याइरसलो खाता। येशू खातालो ओरोसर्प् मीस् एक्‍सा र मेक्सा तल्‍लतो खम् म्दोस्-दोस् खाता।

२५ मूङ्‌क ओरोसर्प् मीस् तूवाकपी नीस्पोङ् दोङ् लाईस्‍पीका हीः बगेई छूक् सोमोरीलोक ईल्पो मीम्छासो तूवा।

२६ मूङ्‌कसा ओरोतो डाक्‍टरपी दबाईमलो म्होप्मी तूवाक तोदी खोलोङ् खाप्चीमा खर्च मनासो म्सोमोरी मान्‍न खोदोलोई दूङ् सार छूवाक तूवा।

२७ मूङ्‌क मीम्छाआ येशूम् तोक्पी येन्‍क तूवा, खीक्‍का मूङ्‍क मीम्छा ओरोसर्प् मीस्मी हाम् लाम्‍पा बानाना येशूम् तेई पत्‍तू।

२८ ऊदोईपीक्यालो मूङ्‍क मीम्छाआ म्सानीवापा, “कोङा येशूम् तेईङाङ् पतोदोसो कोङ् नोखोतो मीनाक तूवा।”

२९ येशूम् तेई पत्‍तू मोरोङ् मूङ्‌क मीम्छाम् हीः बगेई छूम् नखाता, ना मूङ्‌कसा म्गाम्पीक सोमोरी नखाताक तूम् तअ।

३० येशूआ म्होप्पीका राःरा लत्‍ताना खाताक तूम् तना ओरोसर्प् मीस् तूवाक हेम् आन्‍चीना, “आसाई ओ तेई पत्‍तू” पीकाना तत्‍ची।

३१ खोदोलो म्सीच्‍चेचा येशू ओरोलची, “ओन्तोरोसर्प् मीस् एक्‍सा र मेक्सा तल्‍लचाईक तचयनासोङ् आना कोङ् आसाई पतो पीके?”

३२ खीक्‍का येशूआ आसाई कोङ् पतो मीनाना खोलोपी खोङू।

३३ खोदोलो मूङ्‍क मीम्छा म्होप् ऊई छूवा खूङ्‌क रीङ्‌ तूम्‍तकसा म्कीम्मा योतो बानाना येशूम् लाईस्‍पी खून्जूलना खोलोङ् आछीयाक रीङ्‌ ईयू।

३४ खीक्‍का येशूआ मूङ्‌क ओरो लअ, “ए मेकछाङा, आम् विश्‍वासआ आन् नक तूये। खाऊमा-खासेर्मापी खात्‍व। खीक्‍का आम् सोमोरी नन्‍खानूव।”

३५ येशू नेन्‍चालो, याइरसमी खीम्‍पाका मीस् बानाना खचा याइरस ओरोलची, “आम् छाम् म्सोम् थायाखाता, हन्‍ना सेचीपो ऊमोई आना दूक् पीय?”

३६ खोदोलोई खचा पीकाक रीङ्‌ माङ्‌येईमो येशूआ मूङ्‌क याखऊ खीम्‍पीक लाम्‍लछा ओरो लअ, “कीनव, विश्‍वासङाङ्‌ मव।”

३७ खीक्‍का येशूआ पत्रुस, याकूब ना याकूबमी नेछो यूहन्‍नाङाङ् म्साथपी खाईची, खीक्‍का बीन्‍नीपा आस्‍सो म्साथपी खाईम् मान्पीची।

३८ खस् याखऊ खीम्‍पीक लाम्‍लछाम् खीम्पी ताबाना, खीक्‍का येसूआ मूङ्‍कपी चाऊपो लप्‍चाप्‍ची, खाप्‍चाप्‍ची ना तूनीवा मप्चाप्ची तची।

३९ खीक्‍का येशू खीम्गोपा वोङा, ना मूङ्‌क मीस्ची ओरोलची, “आन्‍नी ऊदोई चाऊपोलईनी ना खाप्‍नी? ङ्‌क मेकछा सीयाक मा, खोदोलोई ईम्स्‍चाईक तूये।”

४० खोदोलोई येशूआ खोरो पीकाक रीङ्‌ येन्‍चीना मूङ्‍कपी तूप् मीस्ची तेरेमोक्‍स् गेसा। खीक्‍का येशूआ खस् खोलोङ् पाखा लात्‍ची, ना मूङ्‌क मेकछाम् म्पा, म्मा ना म्सीच्‍चेची खसा म्सात्‌पी खाईचीना मूङ्‌क मेकछा तूवाकपी खाता।

४१ खीक्‍का येशूआ मूङ्‌क मेकछाम् म्हूः लाप्‍ना ओरो लअ, “तालिता कूमी” खूङ्‍कम् अर्थ क, कोङा आन् लोयान, “ए चीमा मेकछाङा, पक्‍ते!”

४२ खीक्‍का मूङ्‌क मेकछा दावा पकाना लाम्‍दूमा। मूङ्‌क मेकछा पोङ्नीस्दोङ्‍ बाईक तूवा। ना मूङ्‌क तोक्‍ची खोलोङ् छाक्‍का छूवा।

४३ खीक्‍काना येशूआ ङ्‌क रीङ्‌ आस्‍सो ईयानूम्‍नव पीकाना खस् हायाम् देप् आज्ञा पीची। खीक्‍का मूङ्‌क मेकछा क ऊचीई चाम् पीयानूम्‍ते लची।

नासरतपी येशू साम्‍दी मान्दोक्स्क

मत्ती १३:५३-५८

६

१ येशू मूङ्‍कपीका लत्‍ताना म्होप्मी तेल्पी आत्‍ता। खोदोलो म्सीच्‍चेस्सो म्दोस्-दोस् खाता।

२ खीक्‍का नोम्चीम् लेईपी येशूआ याखऊ खीम्पी सेचीवा पीयू। खोदोलो ओरोतो येईप् मीस् छाक्‍का छूवाना ओरोपीका, “ऊतोङ्नाई ङ्‌क मीचा ङ्‌कतोङ्‌क रीङ्‌ लेसू? ङ्‌कसा तक सानीवाने ऊतोङ्‌कई? खीक्‍का खम् हूः लाम्‍पा छूवाक लक्‌ देई राःरालोकई?

३ ऊई ङ्‌कन् मूङ्‌क सीङ्मी लक्‌ मप् मायो? ऊई ङ्‌कन् मरियममी छा खीक्‍का याकूब, योसेफ, यहूदा ना सिमोनमी म्बू मायो? ऊई ङ्‌कम् म्नेछो मीम्छास्सो केईचीकाङ्‌ तूक मायो?” खोरोपीक्‍तो खस् येशूप्‍का खची छूली काता।

४ खोदोलो येशूआ खस् ओरोलची, “खारीबोपो म्होप्मी तेल्पी, म्होप्मी खीम्‍तोनीचीम् ना होप्‍मी खीम्‍पोस्‍चीम् हाम्‍पी साम्‍दी-सायो छूनो।”

५ ना येशूआ मूङ्‌कपी हेप्-हेप् सोमोरीलोक मीस्मी थेम्पी म्हूः यूक्स्‍ना खस् नमीची, खोदोलोई बीन्‍नीपा राःरालोक लक्‌ ममान्दूर्।

६ खीक्‍का मूङ्‍कचीम् खची विश्‍वास मान्तूक तना येशू छाक्‍का छूवा। ना ख तेल्-तेल्पी सेचीवा पीतो लाम्‍दूमा।

येशूआ पोङ्नीप्पो म्सीच्‍चेस् पोक्‍स्‍चीक

मत्ती १०:५-१५; लूका ९:१-६

७ येशूआ पोङ्नीप्पो म्सीच्‍चेची म्दोक्पी काछची, ना खस् नी-नीप्पो मस्‍ना पोक्‍स्‍ची। खीक्‍का येशूआ म्सीच्‍चेची जेजेर् आत्‍मा लाईम्‌ हक्‍सो पीचीक तूवा।

८ खीक्‍का येशूआ म्सीच्‍चेची ओरो लना आज्ञा पीची, “लाम्‍दूम्‍नीलो आम्‍नी साथपी, सबेई, फाक्सूम्, थूलूम्‍मापी खाप्चीमा ऊसो खायानूम्‍नव, ईबूम् तूप्‍ङाङ्‌ खायानूम्व।

९ खीक्‍का खात्‍नीलो लोङ्पई वात्‍नूम्, खोदोलोई नीच्‍ची दौरा खूरानूम्‍नव।”

१० खीक्‍का येशूआ खस् ओरोलची, “लाईस्‍पी ऊक खीम्‍पीई आन्‍नी वोङ्नी, मूङ्‌क तेल्पीका माङ्‍खाईम्‍लेम् सम्‍मो मूङ्‍क खीम्पीङ् तूवानीव।

११ खीक्‍का आन्‍नी खात्‍नीक थाम्‍पूपी मीचा आन्‍नी साम्‍दी दईनीनो, ना आम्‍नी रीङ्सो येनस्‍नोदोक, मूङ्‌क थाम्पूप्‍का लत्‍नीना खात्‍नीलो खची ऊल्‍लोङ्पी ईबूम् गवाईमी चीन्‍न छूम् लागी आन्‍ना आम्‍नी लोफेमापूक फूर्क् रूक्‍साक्‍सानूम्‍व।”

१२ खीक्‍का खस् लत्‍ताना खाताकप्‍का मीचा वालूम्‍मा मस्‍नू पीकाना जीनप् रीदाम् हास्‍ची।

१३ मूङ्‌कपी खचा ओरोतो चाप् लात्‍ची, ना ओरोतो सोमोरीजा तेलआ गाल्चीना नमीची।

बप्‍तिस्मा पीप् यूहन्‍ना सीयाक

मत्ती १४:१-१२; लूका ९:७-९

१४ हेरोद होङाबूआ येशूम् नीङ्ला खोलोपी रीङाक येनू। ना हेप्-हेप्पा ओरोपीका, “बप्‍तिस्मा पीप् यूहन्‍नाई सीयाखात्‍क ऊसापकयो ऊई, ना ङ्‌कतोङ्‌क राःराम् लक्‌ खपीकाङाई छूचाईक होगो।”

१५ खोदोलो हेप्पा ओरोपीका, “ङ्‌कन् एलियाये” ना बीन्‍नीपाआ ओरोपीका, “ङ्‌कन् सून्‍मापूक खारीबोपोची तोङ्‍क ईल्पो खारीबोपोई तूये।”

१६ खोदोलो हेरोद होङाबूआ ङ्‌क रीङ्‌ येन्‍ना ओरोपीका, “कोङा म्तोङ् रूप्‍मीयूना सेतूक यूहन्‍नाई ऊसा पक् होगो।”

१७ ऊदोईपीक्यालो हेरोद होङाबूआ म्होप्मी नेछो फिलिपमी तोमा हेरोदियासमी तोनीनाम्पी यूहन्‍ना लाप्‍मीचीना थूनापी तेस्‍क तूवा। ऊदोईपीक्यालो हेरोद होङाबूआ म्नेछो फिलिपमी तोमा हेरोदियासलो सूर् मक तूवा।

१८ ऊदोईपीक्यालो यूहन्‍नाआ हेरोद ओरो लक तूवा, “आम् नेछोम् तोमा आम् होपा तोमा मम्ना यूम् रीदूम्पी मान्तू।”

१९ खन्‍सा हेरोदियासआ यूहन्‍नाप्का नाछोबी मना ख सेईम् लागी दाऊ मचक तूवा, खोरोदोसो मूङ्‌क सम्‍मो हेरोदआ यूहन्‍ना सेईम् मान्दूर्‌क तूवा।

२० ऊदोईपीक्यालो यूहन्‍ना नीनाम्माम् लाईस्‍पी थीक् थरेई छूक् ना पवित्र मीस् मीनाना हेरोद होङाबू यूहन्‍नाप्का म्कीम् लना ख योङ्‌खईदीत्‍क तूवा। खीक्‍का यूहन्‍नाम् सेचीवा येन्‍लो हेरोद होङाबू म्सानीवा चाईसादोसो यूहन्‍नाम् रीङ्‌ म्जी नतो येन्दोङ्‍क तूवा।

२१ खोदोलोई हेरोदियासआ यूहन्‍ना सेईम् लागी नीहू छूवा। हेरोद म्माआ वात्‍क लेई तूवा, खन्‍सा हेरोदआ म्माआ वात्क लेईपी म्होप्मी देप् पदपीक मीस्ची, कप्‍तानची ना गालीलपीक देप् मीस्ची चाम्दूम् चास् काछचीक तूवा।

२२ हेरोदियासमी मेकछा खोलोमी रापी छमाक तूवा, खन्‍सा हेरोद होङाबू ना म्ङास्मीची खची जीनमीक तूवा। खीक्‍का हेरोद होङाबूआ मूङ्‌क मेकछा ओरो लअ, “आना ऊदोसो ङोक्‍ते, खूङ्‌क कोङा पीयान्‍ना।”

२३ खीक्‍काना हेरोदआ पस्तून चना ओरो लअ, “आना ओपी ऊई ङोक ङोक्‍ते, कोङा ओ चारखम् दोसो म्‍राप्का आन् पीयान्।”

२४ खीक्‍का मूङ्‌क मेकछा पाखा लत्‍ताना म्मा हेरोदियास ओरो पीकाना तत्‍तू, “कोङा ऊई ङोको?” खोदोलो म्माआ ओरोपीका, “बप्‍तिस्मा पीप् यूहन्‍नाम् म्तोङ् ङोक्‍ते।”

२५ खीक्‍का मूङ्‌क मेकछा बूल्तो हेरोद होङाबू तूवाकपी खाता ना ओरो पीकाना ङोकू, “सायोबूपा, आना कोङ् मूङ्‌क बप्‍तिस्मा पीप् यूहन्‍नाम् म्तोङ् ओदोलोङ् थालपी यूक्स्‍ना पीयोते पीम् कोङा सानीवा मूयो।”

२६ खूङ्‌क येन्‍ना हेरोद होङाबू हायाम् म्सानीवा चाईसा, खोदोलोई ङास्‍मीची मूङ्‌क मेकछाआ म्जी नमीकसा पस्तून चना ऊई ङोक खूङ्‌कङ्‌ पीयान् लक म्‍रीङ् हेरोदआ कीप्‍मान्‍दूर्।

२७ खीक्‍का हेरोद होङाबूआ दावाङ् म्चौकीदार तूवाक ईल्पो दोर् यूहन्‍नाम् म्तोङ् रूप्‍ना बाईते लना पोक्‍सू। खीक्‍का मूङ्‌क दोर् थूनापा खाताना यूहन्‍नाम् म्तोङ् रूप्‍पू,

२८ खीक्‍का मूङ्‌क दोर्‌आ यूहन्‍नाम् म्तोङ् थालपीका बाईना मूङ्‍क मेकछा पीयू, खीक्‍का लाप्‍ना मूङ्‌क मेकछाआ म्मा पीयू।

२९ खीक्‍का यूहन्‍नाम् म्सीच्‍चेचा मूङ्‌क रीङ्‌ येन्‍चीना खस् बानाना यूहन्‍नाम् सीप्‍खाप् म्सालोग्गी खाईचीना गेम्‍पी खूम्ची।

येशूआ ङाक् हबऊ मीस् यचीक

मत्ती १४:१३-२१; लूका ९:१०-१७; यूहन्‍ना ६:१-१४

३० पोङ्नीप्पो म्सीच्‍चेस् आत्‍ताना येशूम् दोक्पी बात्ल छूवा, ना खचा ऊचीई मची खूङ्‌क रीङ्‌ खोलोङ् ख येईमीची।

३१ खीक्‍का येशूआ खस् ओरोलची, “आन्‍नीसो कोङ्लो ईक्‍लास् थाम्‍पूपी बान्‍नीव, ना जीस्तातो नोन्‍नीचीव।” ऊदोईपीक्यालो मूङ्‌कपी खाईप्-बाईप्ची ओरोतो तूवा, खन्‍सा खचा जा चाम्‍सो माङ्‍कान्छोक तूवा।

३२ खीक्‍का खस् हेयोङ्मापी वोङाना सूपीछा आस्‍सो मान्तूस्को थाम्‍पूपी नोन्‍चीस् खाता।

३३ ओरोतो मीचा खस् खाच्‍चाक तची, ना खस् छेत्‍खीची, खीक्‍का खोलोङ् सहर होम्‍पीक मीस् लाम्‍दूम्‍तो बूल्साना खची लाईस्‍पी मूङ्‌कपा तातेका।

३४ येशू हेयोङ्मापीका दीरीत्‍तीम् चाखेम्पी लत्‍ताचालो ओरोसर्प् मीस्चा ख हूङ्दीत्‍चीक तअ, ना येशू हायाम् म्सम् तूका, ऊदोईपीक्यालो खस् खची चोलोछा मान्दीक लूस्‌ तोङ्‌क तूवा। खीक्‍का येशूआ खस् ओरोतो रीङ्‌ ईची।

३५ खीक्‍का नाम्कूर्म् हक खोङ्चीना म्चीच्‍चेचा येशू ओरोलची, “हन्‍ना नाम्कूर्म् याता ङ्‌क ईक्‍लास् थाम्‍पू तूये।

३६ खन्‍सा ङ्‌क मीस्ची बिदा पीचीते, खीक्‍का ङ्‌क दोहोम्‍पीक तेल हेम् खान्‍नूना खची होप्मी लागी चाम्दूम् खेत्चीनूते।”

३७ खोदोलोई येशूआ खस् ओरोलची, “आन्‍नाङ् ङ्‌कस्‍सो चाम्दूम् पीयानूम्‍ते।” खोदोलोई म्सीच्‍चेचा येशू ओरोलची, “ऊई ओन्तोसर्प्आ चाम् सबेई नीस्‍चून्‍दूलूम् नाम्छेर्बूम् खाप्‍चीमाआ खेताम्सो लाईयनो खन्‍सा ऊतोङ्नाये केईका खस् चाम्दूम् ययाम्का?”

३८ खोदोलो येशूआ खस् ओरोलची, “आम्‍नीपी देत्‍तोई सबेई तूये? खात्‍नीना खोङ्नूम्ते।” खीक्‍का खस् खाताना खोङ्चीना येशू ओरोलची, “ङाची सबेई लो नीच्‍ची ङाःलो।”

३९ खीक्‍काना येशूआ म्सीच्‍चेस् ओरो लना आज्ञा पीची, “खोलोङ् मीस् म्बूस्-बूस्‌ मनूम्ना गीगीप्पा सोङ् थेम्पी तोतूमीयानूम्‍ते।”

४० खीक्‍का खस् खाताना ईक् चून्दूलूम्-ईक् चून्दूलूम् ना ङाक्पोङ्-ङाक्‍पोङ्मी बूस् छूवाना तूवा।

४१ खीक्‍का येशूआ मूङ्‌क ङाची सबेई लो नीच्‍ची ङाः लो लाप्‍ना साराङ्‌गाहेम् खोङू, ना नीनाम्मा ओलोनूव लअ। खीक्‍का येशूआ सबेई एक्‍ना मूङ्‌क मीस्ची हायापानूम्‍ते लचीना म्सीच्‍चेस् पीची, खोरोनाङ् मूङ्‌क नीच्‍ची ङाःसो खोलोङ् हाईपीची।

४२ खीक्‍का मूङ्‌क चस्‍ना खोलोङ् खची बोखासा।

४३ खोलोआ चाम् यात्चीना म्सीच्‍चेचा सबेई लो ङाःलो एत्‍ताक म्फूल् पोङ्नीच्‍ची बूखो पेप्‍तो बात्ल मची।

४४ खोरोना मूङ्‌क सबेई चाप्‍ची ङाची हबऊ वात्‍छाची तूवा।

येशू काऊ थेम्‌-थेम् लाम्दूमाक

मत्ती १४:२२-३३; यूहन्‍ना ६:१५-२१

४५ खीक्‍का येशूआ दावाङ् म्सीच्‍चेस् हेयोङ्माप्‍का नावादे बेथसेदापा म्होप्मी लाईस्‍पा खात्‍दोङ्नीव लची, ना येशू म्होपाक मूङ्‌क ओरोसर्प् मीस् बिदा पीची।

४६ खोलोङ् मीस् खची खीम् पोक्‍स्‍चीना येशू म्होप्क वाङोम् मस् कोम् थेम्तो खाता।

४७ नाम्कूर्म् हलो हेयोङ्मा क दीरीत्‍तीम् रापी तातेकाक तूवा, खोदोलो येशू क म्हाल्‍लाङ् पाखापी तूवाचा।

४८ खोदोलो येशूआ म्सीच्‍चेस् हेयोङ्मा तोम् हायाम् गार छूवाचाक तअ, ऊदोईपीक्यालो खची सीसीर्‌ना मूर्हूऊ तोक्‍साचाक तूवा। देत्छाक सूक्‍बजेहोम्‍पी येशू म्सीच्‍चेचीम् दोक्पी दीरीत्‍तीम् थेम्-थेम् लाम्‍दूम्‍तो बाना, ना येशूआ खस् होक्‍सीचीना खाईम् पीकालो

४९ म्सीच्‍चेचा येशू दीरीत्‍तीम् थेम्-थेम् लाम्‍दूम्‍तो बान्चाक तचीना, चाप्ये मीनाहो कीलीमोक्‍स्‍तो बसा।

५० ऊदोईपीक्यालो ख तचीना म्सीच्‍चेस् खोलोङ् कीसा। खोदोलोई येशूआ म्सीच्‍चेस् दावाङ् ओरोलची, “कोङ् के, कीनीनव, आत् मनूम्व।”

५१ खीक्‍का येशू खस् तूवाक हेयोङ्मापी वोङा, खोदोलो मूर्हूऊसो यसई तेका। खोदोलो खस् छाक्‍का छूवा,

५२ खीक्‍का खचा सबेईआ ओरोसर्प् मीस् लाईना एत्‍ताक छाक्‍काक लक्‍मी अर्थ बूजेई मान्मस्क तूवा। ऊदोईपीक्यालो खचीम् खची सानीवा लूङ्तो छोक् तूवा।

येशूआ गनेसरेतपी तूक्खाची नमीक

५३ दीरीत्‍ती तरेई छूवाना येशू म्सीच्‍चेस्का गनेसरेत मीचीक थाम्‍पूपी ताबाना, खीक्‍का खचा खची हेयोङ्मा दीरीत्‍तीम् म्बरपी यूक्स्ची।

५४ खस् हेयोङ्मापीका लत्‍ता मोरोङ् मीचा येशू छेत्‍खीची,

५५ ना खची दोहोम्‍पीक खोलोङ् तेल्पी बूल्तो खाता, ना येशू मूङ्‍कपी तूये पीम् येन्‍ची खूङ्‌कपी मीचा तूक्खास् म्तूस्कोपी यूक्स्चीना तात्‍ची।

५६ खीक्‍का येशू तेल्पी, सहरपी, मीस् तूस्को तेल्पी, हापी खाता, मूङ्‌कपी मीचा तूक्खास् बजार-बजारपी यूक्स्ची, ना आम् तेईमी छोछाङ् पईम् पीयीकाते पीकाना ख बन्‍ती मीची, ना आस्-आसाई म्तेईमी छो पत्‍ची खूङ्‌क खोलोङ् नखाता।

शुद्ध लो अशुद्धलो

मत्ती १५:१-२०

७

१ यरूशलेम सहरपीका बानाक फरिसीस् लो शास्‍त्रीस्लो येशूम् म्बर-बार बात्ल छूवा।

२ खीक्‍का येशूम् हेप्-हेप् म्सीच्‍चेचा खची हूः मान्सम्मो चचचीक खचा तची।

३ फरिसीचा लो खोलोङ् यहूदीचालो खची खूक्सू-खूलूचा मथचीक रीदूम् तोङ्ना खची हूः मान्सम्मो जा मान्चान्दोची।

४ खोरोनाङ् बजारपीका ताईकप्का मान्सम्चीमो खचा चईचीनो। ओन्तोदीङाङ् मा, खचा ङ्‌क तोङ्‌क ओरोतो बीन्‍नीपा रीदूम्‍सो मानेईमईची, अर्थात् थाल-खोङ्, काँसम् रोङ्-रोदाम् मान्सम्मो चाईयस्‍नो।

५ खन्‍सा फरिसीचा शास्‍त्रीचा येशू ओरो पीकाना तत्‍ची, “आम् सीच्‍चेचा फप्-पाचा यूक्स्थचीक रीदूम्-होदीम् ऊदोई रेप्पस्‍नोकई, ना खची हूः मान्सम्मो चईचीकई?”

६ खोदोलो येशूआ खस् ओरोलची, “यशैयाआ आन्‍नी चारगो लेईप्चीम् तोक्पी आछीयाक खारीबो मअ, खूङ्‍कपी ओरोना छाम्‍पा तूये,

‘ङ्‌क मीस्चा खची ङआङाङ् कोङ् सायोचोङ्मा मीयो

खोदोलोई खची सानीवा ओपीका छूबूरी तूये।

७ मोरोछा खचा कोङ् दपो,

खची सेचीवा मीचा ईचीक रीदूम्‍ङाङ्‌ के।’

८ आन्‍ना नीनाम्माम् आज्ञा होक्‍सीनूम्‍ना मीचा मक रीदूम्-होदूम् रेप्‍नूम्।”

९ खीक्‍का येशूआ खस् ओरोलची, “आन्‍ना आम्‍नी रीदूम्-होदूम् मानेई मम् लागी छेईप्-लेप् छूनीना नीनाम्माम् आज्ञा क होक्‍सीनूम्।

१० ऊदोईपीक्यालो मोशाआ ओरो पीकाक तूये, ‘आम्‍नी पा-मा साम्‍दी दानूम्, ना आसाई म्पा-म्माम् तोक्पी मान्‍नप् रीङ्‌ मय खूङ्‌क सेईम्‍ङा छूये।’

११ हेप् मीचा म्होप्मी म्पा-म्मा आन्‍चा ओपीका तोम् पर्ने रीङ्‌ ‘कूर्वान’ अर्थात् नीनाम्मापी चारेईमूतू पीक्‍दोक,

१२ ओरोनाङ् आन्‍ना मूङ्‌क म्पा-म्माम् लागी होसोङ् ऊसो मम् पीनूम्‍नो।

१३ ओरोना आन्‍ना आम्‍नी होप्मी तोक्साथोङ्‌क रीदूम्-होदूम् यूक्स्दीत्नूम्ना नीनाम्माम् रीङ्‌ क आफाल्‍सीङ्‌ मईनूम्। खीक्‍का ङ्‌क तोङ्‌क बीन्‍नीपा ओरोतो लक्‌ मईनूम्।”

१४ खीक्‍का येशूआ मीस् होसोङ् म्दोक्पी काछचीना ओरोलची, “आन्‍नी खोलोआङ् ओ रीङ् येन्‍नूम्‍व ना लेस्‍नूम्‍व।

१५ पाखाप्‍का मीस्मी गोपा वोङ्‌क रीङ्आ मीस् अशुद्ध मदूरनो, खोदोलोई मीस्मी गोङ्पीका पाखा लत्‍क रीङ्आ मीस् अशुद्ध मय। [

१६ आस्‍मी येईम् म्नोबो तूये खन्‍सा येन्‍नूव।”]a

१७ ना येशूआ ओरोसर्प् मीस् होक्‍स्‍सीचीना खीम् गोपा वोङाकप्‍का म्सीच्‍चेचा येशू ङ्‌क पोम् ललईमी तोक्पी तत्‍ची।

१८ येशूआ खस् ओरोलची, “ऊई आन्‍नी होसोङ् मान्छेईप्ङायो तूचाईनी? ऊई पाखाप्‍का मीस्मी म्गोपा वोङे खूङ्‌कसा मीस् अशुद्ध मईनो पीम् आन्‍ना छेत्‍नूम्‍नोयो?

१९ ऊदोईपीक्यालो मूङ्‌क म्गोङ्पी मा, खोदोलोई म्बो गोपू वोङे, ना पाखा लत्‍खाते।” (ओरोना खसा खोलोङ् चाम् थक् शुद्ध पीकाना ईची)।

२० खीक्‍का येशूआ ओरोपीका, “मीस्मी म्गोङ्पीका ऊई पाखा लत्‍ते खूङ्‌कसा मीस् अशुद्ध मय।

२१ ऊदोईपीक्यालो मीस्मी म्गोङ्पीका मान्‍नप् मीन्ताम्, तूम्‍लू लमा, खूमा, मीस् सेईम्, बीन्‍नीपा मीस्मी तोमापी मीर्वा मम्,

२२ लोप् मम्, रई मम्‍चीम्, वालीली-काताप्‍सी नेईम्, मान्‍नप् लक्‌ मम्, नाचूर् लम्, नाछोबी मम्, देप् लोम्‍चीम्, छूलीपो मम्चीम्, ङ्‌कतोङ्‍क ओरोतो मान्‍नप् रीङ्‌ मीस्मी म्गोङ्पीका लत्‍ते।

२३ ङ्‌क खोलोङ् मान्‍नप् रीङ्‌ मीस्मी म्गोपीका लत्‍ते, ना खूङ्‌कसा मीस् अशुद्ध मय।”

सिरिया-फोनिसियापीक मीम्छाम् विश्‍वास

मत्ती १५:२१-२८

२४ मूङ्‍कप्का पकाना येशू टुरोस लो सीदोनमीलो सहर हेम् खाता ना ईबूम् खीम्गोपी वोङा। ङ्‌क रीङ्‌ आसासो छेत्‍नून खसा मीना, खोदोलोई येशू ङ्‍कपी तूये पीम् खोलोआ छेत्‍खीची।

२५ मोन्तोलो ईल्पो मीम्छाआ येशू मूङ्‍कपी तूये पीम् येनू मोरोङ् ताना येशूम् लोदोपू सूपोम् मअ– मूङ्‍क मीम्छाम् चीमा म्मेकछा जेजेर् आत्‍माआ लाप्‍क तूवा।

२६ मूङ्‌क सिरियामी फोनिसियापा जन्मेई छूवाक ईबूम् ग्रीक मीम्छा तूवा। मूङ्‌क मीम्छाआ म्मेकछापी तूवाक चाप् लायोपोते पीकाना येशू बीन्ती मीयू।

२७ खीक्‍का येशूआ ओरोपीका, “छाछामाची लाईस्‍पी सबेई चाम् पीचीते, ऊदोईपीक्यालो छाछाचीम् सबेई खेप् होम्‍छोम् नप् मा।”

२८ खोदोलोई मूङ्‌क मीम्छाआ येशू ओरो लअ, “एई रोबू, खोदोलोई खेबासोङ्‌ छाछामाचा चईचीलो कात्‍क म्फूल्‌ची चय।”

२९ खीक्‍का येशूआ मूङ्‌क मीम्छा ओरो लअ, “आना ओरो पीकाकसा आम् मेकछाप्का चाप् लत्‍ताना खालेताक तूये। आन् आम् खीम् खात्‍व।”

३० खीक्‍का मूङ्‌क मीम्छा म्खीम् खातालो म्मेकछा तूस्कोपी ईम्‍स्‍चाक छीप्‍पू खोदोलोई मूङ्‍कप्का चाप् क लत्‍ताना खालेताक तूवा।

म्नोबोआ मान्येईप् ना मान्‍नेईप् मीस् येशूआ नमीक

३१ येशू टुरोस सहरपीका लत्‍ताना सीदोन सहर छूक्‍तो डेकापोलिसमी रीम् हाम्‍लाम्‍पा गालील दीरीत्‍तीपी खाता।

३२ खीक्‍का मूङ्‌कपी मीचा ईल्पो म्नोबोआ मान्येईप् ना मान्‍नेईप् सोमोरीजा येशूम् दोक्पी बाईची, खीक्‍का मूङ्‌क थेम्पी आम् हूः यूम्पीम् छूये पीकाना ख बीन्ती मीची।

३३ खीक्‍का मूङ्‌क ओरोसर्प् मीस्मी रापीका म्हाल्‍ला खाईना येशूआ म्हूःम् छोक्छोमी मूङ्‌क मान्येईप् मीस्मी नोबोपा तेसू। खीक्‍काना म्हूक्पी म्थूवामीना मूङ्‍कम् म्‍लेम् पत्पी।

३४ खीक्‍का येशूआ साराङ्‌गा हेम् खोङू ना ओरोबाईप् म्सोम्‌ थना मूङ्‌क ओरो लअ, “इफ्फाता,” अर्थात् “हलाखात्‍ते।”

३५ मोन्तोलोङ् मूङ्‍कम् म्नोबो हला, खीक्‍का म्ङ छेल्‍लातू, ना बोक्छे-बोक्छे नेना।

३६ “ङ्‌क आस्सो ईयानूम्‍नव,” पीकाना येशूआ खस् आज्ञा पीची। खोदोलोई येशूआ आस्-आस्ये आज्ञा पीची, मूङ्‌क मीचा जन् खची जीनतो ङ्‌कम् तोक्पी खोलोपी पची।

३७ ङ्‌क रीङ्‌ येईप् तोदीआ हायाम् छाक्‍का छूवाना ओरोपीका, “खसा खोलोङ् रीङ्‌ नप् मक तूये। खसा म्नोबोआ मान्येईप् मीस् येईप् ना मान्‍नेईप् नेईप् मय।”

a 

७:१६ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

येशूआ लीक् हबऊ मीस् यचीक

मत्ती १५:३२-३९

८

१ मूङ्‌क लेईपी होसोङ् ओरोसर्प् मीस् बात्ल छूवा, खोदोलोई खचीपी ऊसो चाम्दूम् मान्तू। खीक्‍का येशूआ म्सीच्‍चेस् म्दोक्पी काछचीना ओरोलची,

२ “ङ्‌क ओरोसर्प् मीस् खोङोलो कोङ् हायाम् ओ सम् तूके, ऊदोईपीक्यालो कोङ्लो ङ्‌कस् तूवाक एसे सूक्‍लेई छूवा, खोदोलोई खचीपी चाम्दूम् ऊसो मान्तू।

३ ङ्‌कस् माईस्ङा खची खीम् पोक्साम्दोन् ङ्‌कस्‍ने लाम्पीङ्‌ नीऊरीरी मीयस्‍ना ऊत्खाते। ङ्‌कस् हेप्-हेप्ने छूबूरीप्का ताक तूये।”

४ खोदोलो म्सीच्‍चेचा येशू ओरोलची, “ङ्‌क ऊसो मान्तूस्को थाम्पूपी हाप्काई सबेई ताताम्नाई ङ्‌क मीस्ची ययाम्?”

५ खीक्‍का येशूआ म्सीच्‍चेस् ओरो पीकाना तत्‍ची, “आम्‍नीपी देत्‍तोई सबेई तूये?” खोदोलो खचा पीका, “नूक्ची”

६ खीक्‍का येशूआ मूङ्‌क ओरोसर्प् मीस् बोहोपूू तूमीची, ना नूक्ची सबेई म्हूक्पी लाप्‍ना नीनाम्मा ओलोनूव लकप्‍का सबेई एक्‍ना, मीस्ची हायाछानूम्व लचीना म्सीच्‍चेची पीची, खीक्‍का म्सीच्‍चेचा मूङ्‌क सबेई ओरोसर्प् मीस् हाईछची।

७ खचीपी चीछा चीचीमा ङाःसो तूवा, ना मूङ्‌क ङाःम् लागी येशूआ नीनाम्मा ओलोनूव लना खस् हान्‍छो मीची।

८ खीक्‍का मीचा खची बोखातो चस्‍ना एत्‍चीक म्फूल् नूक्बूखो पेप्‍तो बात्ल मची।

९ मूङ्‌कपी लीक् हबऊ तोदी मीस् तूवा। येशूआ मूङ्‍कस् बिदा पीचीना पोक्‍स्‍ची।

१० खीक्‍का येशू म्होप्क म्सीच्‍चेस्का दावाङ् हेयोङ्मापी वोङाना दलमनुथा मीचीक थाम्‍पूपी खाता।

११ फरिसीची येशू तूवाक थाम्‍पूपी ताना येशूलो रीङ्-छाम् मम् थालेईमची, खीक्‍का फरिसीचा येशू चाम्ची मम् पीकाना साराङ्‌गाप्‍तोका ईबूम् चीन्‍न ङोक्‍ची।

१२ खोदोलो येशूआ ओऊसूम् लना ओरोपीका, “ङ्‌क दूङ्पीकचा ऊनाई चीन्‍न लामची? आछीयाङ्, कोङा आन्‍नी लोयान्‍नी ङ्‌क दूङ्पीक आसासो चीन्‍न तोदूर्‌नूम्‍नो।”

१३ खीक्‍का येशूआ मूङ्‍कस् होक्‍सीची, ना हेयोङ्मापी वोङाना नावादे मेक्सा खाता।

फरिसीचीम् लो हेरोदमीलो खमीर

मत्ती १६:५-१२

१४ म्सीच्‍चेचा खची साथपी सबेई खूर्म् मात्‍यूक्स्चीक तूवा, ना हेयोङ्मापी तूवालो खचीपी ईबूम्ङाङ् सबेई तूवा।

१५ खीक्‍का येशूआ म्सीच्‍चेस् ओरोलचीना वाछे लईची, “आन्‍नी फरिसीचीम् खमीर लो हेरोदमी खमीरपीकालो होस् तूवानीव।”

१६ खोदोलोई म्सीच्‍चेचा ईपी सबेई मान्तूक छेत्‍ना येशूआ केई ओरो लईचायाक लोलना खची होप्-होप्‍पी रीङ्-छाम् मची।

१७ येशूआ म्सीच्‍चेचा ओरोपीक्‍चाई पीम् रीङ्‌ छेत्‍ना खस् ओरोलची, “आम्‍नीपी सबेई मान्तू पीक्‍नीना ऊदोई आन्‍ना रीङ्-छाम् मचाईनूम्? ऊई आन्‍ना होसोङ् तईनूम्नोयो ना बूजेई मईनूम्नोयो? ऊई होसोङ् आम्‍नी सानीवा लूङ्तो छोक्ङायो तूचाई?

१८ ऊई आम्‍नी मूक्स् तूनासो आन्‍ना तईनूम्‍नोयो? ऊई आम्‍नी नोबो तूनासो आन्‍ना येन्‍नूम्‍नोयो? ऊई आन्‍ना मीन्चाईनूम्नोयो?

१९ कोङा ङाची सबेई मूङ्‌क ङाक् हबऊ मीस्मी रापी एकूना, देक्बूखोई म्फूल् आन्‍ना बात्लमनूम्क तूवा?”

खोदोलो म्सीच्‍चेचा पीका, “पोङ्नीस्बूखो।”

२० “खीक्‍का मूङ्‌क नूक्ची सबेई लीक् हबऊ मीस्मी रापी हासू, ना आन्‍ना देक्‍बूखोई म्फूल् बात्ल मनूम्?”

खोदोलो म्सीच्‍चेचा ख ओरोलची “नूक्बूखो।”

२१ येशूआ खस् ओरोलची, “ऊई आन्‍ना होसोङ्‌यो बूजेईमईनूम्नो?”

बेथसेदापीक कोमूक्पा मीस्

२२ खीक्‍काना येशू बेथसेदापी बाना, ना मूङ्‌कपी मीचा ईल्पो कोमूक्पा येशूम् दोक्पी बाईची, ना मूङ्‌क पतीपीकाते पीकाना येशू बीन्ती मीची।

२३ येशूआ मूङ्‌क कोमूक्पा म्हूक्पीका लाप्‍ना तेल्पीका बीन्‍नी पाखा खाईयू, ना मूङ्‍कम् मूक्स्पी म्थूवा तेईपी खीक्‍का म्थेम्पी म्हूः यूक्स्‍ना खसा मूङ्‌क कोमूक्पा ओरो पीकाना तत्‍तू, “ऊई आना ऊचीई तययो?”

२४ खोदोलो मूङ्‌कसा म्बर-बार खोङ्ना ओरोपीका, “कोङा मीस् सीछो तोङ्ना लाम्‍दूम्‍चाईक तूयो।”

२५ खीक्‍का होसोङ् येशूआ मूङ्‍कम् मूक्स् थेम्पी म्हूः यूक्सू, ना मूङ्‌कसा म्मूक्स् यामीक मान्ममो खोङ्च खोदोलो मूङ्‍कम् म्मूक्स् हला ना खोलोक थक् छेङ्‌गा तअ।

२६ खीक्‍का येशूआ मूङ्‌क तेल् होम्पी मान्वोमो आम् खीम् खात्‍व लना पोक्‍सू।

पत्रुसआ आन् ख्रीष्‍टङा तूये पीकाक

मत्ती १६:१३-२०; लूका ९:१८-२१

२७ येशू म्सीच्‍चेस्का कैसरिया फिलिप्पीम् तेल् मेक्‍सा खाता। लाम्‍पी खात्‍चालो खसा म्सीच्‍चेस् ओरो पीकाना तत्‍ची, “मीचा ऊई पीके कोङ् आसे?”

२८ खोदोलो खचा येशू ओरो पीकाना ङरी आन्‍ची, “हेप्पा पीके, ‘बप्‍तिस्मा पीप् यूहन्‍ना।’ हेप्पा पीके ‘एलिया,’ खोरोनाङ् बीन्‍नीपा पीके ‘खारीबो मप्चीप्क ईल्पो’।”

२९ खीक्‍का येशूआ म्सीच्‍चेस् ओरो पीकाना तत्‍ची, “खोरोदोक आन्‍ना क ऊई पीक्‍नी, कोङ् आसे?” खोदोलो पत्रुसआ ङरी आत्ना ओरोपीका, “आन् ख्रीष्‍ट तूये।”

३० ना येशूआ म्सीच्‍चेस् ङ्‌क रीङ्‌ आस्‍पीसो पानून्‍नूव पीकाना आरेई मची!

येशूआ म्होप् सीम्‌ तोक्पी खारीबो मक

मत्ती १६:२१-२८; लूका ९:२२-२७

३१ येशूआ म्होप्मी तोक्पी म्सीच्‍चेस् ओरोना ईची, “मीस्मी छाआ हायाम् देप् दूक्वा तेम् बोक्से ना धर्म-सेचीपोचा, देप्‍क पूजारीचा ना शास्‍त्रीचा इन्कार मईची, खीक्‍का सेतची। खोदोलोई होसोङ् ख सूक्‍लेई दोस्पी ऊस्पके।”

३२ ओरोना ङ्‌क रीङ्‌ येशूआ बोक्छे-बोक्छे पीका। खोदोलोई पत्रुसआ मूङ्‌क रीङ्‌ येन्‍ना येशू ईक् हेम् खाईना ओन्‍तोङ्‌क रीङ्‌ मनते पीक्‍तो वाछेलईयू।

३३ खोदोलोई येशू आन्‍चीना म्सीच्‍चेस् खोङू, खीक्‍का ओरोलना पत्रुस वोकू, “ए शैतान, ओपीका लत्‍ताना खात्‍ते, ऊदोईपीक्यालो आम् सानीवा नीनाम्मा लाम्‍पाक मा, खोदोलोई मीस् लाम्‍पाक तूये।”

३४ खीक्‍का येशूआ म्सीच्‍चेचीम् साथपी ओरोसर्प् मीस् म्होप्मी दोक्पी काछचीना खस् ओरोलची, “मीचा कोङ्लो लाम्‍दूम् ना ओ सीच्‍चे छूम् लन्‍ची मईचीदोक, खसा लाईस्पी म्होपा-म्होप् सम्तूमा मीम् होन्येन्चीनू, खीक्‍का सीम् बोक्स्दोसो सीम् लागी तयार छूनूना म्होप्मी म्क्रूस खूर्‌नूना ओ दोस्-दोस् लाम्दूम्नूव।

३५ ऊदोईपीक्यालो आसाई म्सोम् लेन्‍चानू पीम् लन्‍ची मय, खूङ्‌कसा मूङ्‌क तयनो, खोदोलोई ओ लागी लो जीनप् रीदाम्मी लागीलो म्सोम् पीप्‍आ मूङ्‌क तय।

३६ ऊदोईपीक्यालो मीचा चार म्हूक्पी मईना म्‍आत्माक मास्दीतदोक खम् ऊई फाइदा तूये?

३७ मास्दीतक आत्‍मा होसोङ् ऊसाई आईम् दूर?

३८ ङ्‌क तूम्‍लूलप् ना मोऊपो दूङ्पी आसे ओपीका लो ओ रीङ्पीकालो म्ङईम् लये, मीस्मी छासो पामी साम्दीखापी पवित्र नीनाम्माम् रीदाम् पोक्चीका यूलो खस् ओ होप्मी पीम् म्ङईम् लये।”

९

१ खीक्‍का येशूआ मूङ्‍कस् ओरोलची, “आछीयाङ्, कोङा आन्‍नी लोयान्‍नी, ङ्‍कपी थोरेप्दीप् हेप्-हेप् तूये, खचा नीनाम्माम् चारखम् देप् राःरापी ताईक मान्तोम् सम्‍मो सीनो।”

येशूम् ङाली फात्‍ताक

मत्ती १७:१-१३; लूका ९:२८-३६

२ खूङ्‌कम् तूक्लेई दोस्पी येशूआ पत्रुस, याकूब ना यूहन्‍ना म्साथपी खाईचीना ईबूम् रेप्पा कोम् थेम्पी खाता। खूङ्‌कपी खस्ङाङ् तूवा, खोदोलो खची दोक्पी येशूम् ङाली फात्‍ता।

३ खीक्‍का येशूम् म्तेई लाङ्लाङ्पा ना ओम्‍लोलोयोक छूवा, खूङ्‌कतो ओम्‍लोलोयोकन् ङ्‌क चारपी आसासो सप्‍पना मदूरनो।

४ मूङ्‍कपी एलिया लो मोशालो येशूम् दोक्पी खोमन्‍चीना खचा येशूलो रीङ्-छाम् मचचीक तूवा।

५ खीक्‍का पत्रुसआ येशू ओरो लअ, “सेचीपो, केई ङ्‍कपी तूयीक हायाम् नप् छूवा। केईया ङ्‍कपी सूप्‍ची तूस्को खीम् बोबूयाम्, ईबूम् आम् लागी, ना ईबूम् मोशाम् लागी खीक्‍काना ईबूम् एलियाम् लागी।”

६ खस् हायाम् कीसाकसा ऊई पीम् पर्नेई खूङ्‌क रीङ्‌ खचा मान्लेची।

७ खीक्‍का मोम् यूवाना खस् देप्‍खीची, खीक्‍काना मूङ्‌क मोम्पीका ईबूम् साल्म् लत्‍ताक खचा येन्‍ची, खूङ्‌क साल्‍म् ङ्‍कतोङ्‌क तूवा, “ङ्‌क कोङा हायाम् नतोक ओ छा, खसा पीक्‍क रीङ् आन्‍ना येन्‍नूम्‍व।”

८ खीक्‍का खचा दावाङ् खची बर्‌बार् खोङ्चीलो खची साथपी येशूङाङ्‌ तची बीन्‍नीपा आस्‍सो मान्तोक्ची।

९ खस् कोम् थेम्तोका यूवाचालो येशूआ म्सीच्‍चेस्, “मीस्मी छा सीना ऊस्‍पक्‍नोक सम्‍मो आन्‍ना कोम् थेम्तो तानूम्क रीङ् आस्‍सो ईयानूम्‍नव” लचीना आज्ञा पीची।

१० खूङ्‌क रीङ्‌ खचा खची सानीवापीङ्‌ यूक्स्ची, खीक्‍का सीम्‍ना ऊम्‍पोम् पीक्‍याक ऊई हाई पीकाना खची होप्-होप्‍पी रीङ्-छाम् मची।

११ खीक्‍का खचा येशू तत्‍ची, “ऊदोई शास्‍त्रीचा लाईस्‍पी एलिया ङ्‌क चारपी यूम् छूये पीके?”

१२ येशूआ खस् ओरोलची, “खोलोक थक् होसोङ् चोचूम् लागी आछीयाङ् एलिया लाईस्‍पी यूम् छूये। खोदोलोई ऊदोई मीस्मी छाआ हायाम् दूक्‍वा तेम्बोक्से ना बीन्‍नीपा मीचा नत्‍तस्‍नो पीम् धर्मसूम्बऊपी छाम्‍पा तूकई?

१३ खोदोलोई कोङा आन्‍नी लोयान्‍नी, एलिया लाईस्‍पीङ् यूवातेक्‍क तूये, ना खम् तोक्पी छाम्‍पा तोङ्नाङा मीचा ऊई मीना खूङ्‌कतोङ्‌ मची।”

चाप् मोङ्‌आ लाप्‍क चारछा

मत्ती १७:१४-२१; लूका ९:३७-४३

१४ खस् बीन्‍नीपा म्सीच्‍चेस् तूवाक थाम्‍पूपी आत्‍तालो म्सीच्‍चेस् ओरोसर्प् मीचा ऊर्‌दीत्‍चीक ना शास्‍त्रीस्‍चा खस्का रीङ्-छाम् मचचीक खचा तची।

१५ ओरोसर्प् मीचा येशू तखीची मोरो हायाम् छाक्‍का छूवा, ना येशूम् दोक्पी बूल्तो खाताना ख सेवा छची।

१६ येशूआ म्सीच्‍चेस् तत्‍ची, “ङ्‌कस्‍का आन्‍ना ऊमी तोक्पीई रीङ्-छाम् मचानूम्क तूवा?”

१७ खोदोलो ओरोसर्प् मीस्मी हाम्‍पीका ईल्पोआ ङरी आत्‍ना ओरोपीका, “सेचीपो ओ चारछा जेजेर् आत्‍माआ लाप्‍ना नेईमान्दूर्प् मक तूये, ना आम् दोक्पी तातूक तूये।

१८ मूङ्‌कसा लापतोलो, मूङ्‌क बोहोपूू दाप्स, ना म्जाजाबूल्म् खप, खीक्‍का म्काङ् कीरीक्‍तो चईना कोकोर् छूये। खन्‍सा कोङा आम् सीच्‍चेची मूङ्‌क चाप् आत्‍मा लायोपोनीते पीकोना बीन्ती मीयूची, खोदोलोई खचा लाईमान्‍दूर्‌ची।”

१९ खोदोलो येशूआ खस् ओरोलची, “ए नीनाम्मापी विश्‍वास मान्मप् दूङ्चे, कोङ् आन्‍नीस्‍का हादेसम्‍मोई तूवो? आम्‍नी विश्‍वास मान्तूक देईओ तेम्‍मा? मूङ्‌क चारछा ओ दोक्पी बायानूम्ते।”

२० खचा मूङ्‌क चारछा येशूम् दोक्पी बाईची। खोदोलो मूङ्‌क चाप् आत्‍माआ येशू तअ मोरोङ् मूङ्‌क चारछा लाछार्-पाछार् मना बोहोपूू दाप्सू, खीक्‍का मूङ्‌क म्जाजाबूल्म् खप्‍तो पूलूलूऊ मन्ची।

२१ येशूआ मूङ्‌क चारछामी म्पा, “हाल्‍लोयीकाई ङ्‌क ओन्‍तोङ्‌ छूवाकई?” पीकाना तत्‍तू। खोदोलो मूङ्‌कसा पीका “म्साहीछापूकाङ् छूवाक।

२२ ङ्‌क चारछा सेईम् मीन्‍नना मूङ्‌क चाप्‍आ म्खेप्क-खेप् मीः पू ना काऊपू होक्‍स। आना नमीदूरदोक केईका सम्‍तूमा मीयीकाना बईछोक्सीकाते।”

२३ येशूआ ओरोपीका, “ ‘आना दूरयो!’ पीक्‍ना ऊई पीक्‍कई? नीनाम्मापी विश्‍वास मप्मी लागी खोलोङ् छूदूर।”

२४ मोन्तोलो दावा मूङ्‌क चारछामी म्पा बसाना ओरोपीका, “कोङा विश्‍वास मूयो। आना ओ छा नमीदूर, ओ विश्‍वास पमीम् लागी कोङ् बोछोक्‍सोते।”

२५ खीक्‍का ओरोसर्प् मीस् येशू तूवाक हेम् बूल्तो बानाक तना खसा मूङ्‌क जेजेर् आत्‍मा ओरो पीकाना हायाम् सोतो राङ्‌ङू, “आन् मान्‍नेईप् ना मान्येईप् जेजेर् आत्‍मा, कोङा आज्ञा मूयोना आन् लोयान, मूङ्‌क चारछाप्‍का लत्‍ताना खालेत्‍ते ना हाल्‍लोसो मूङ्‌कपी आन्‍वोनते।”

२६ खीक्‍का ओरोसोतो बतो मूङ्‌क चारछा हायाम् सार लाछार-पछार मना मूङ्‌क आत्‍मा लत्‍ता, ना मूङ्‌क चारछा मेलोङ्-कोलोङ् छूवाखाता, खोदोलो ओरोतो मीचा मूङ्‌क सीयाकई मीना।

२७ खोदोलोई येशूआ मूङ्‌क म्हूक्पीका लाप्ना दावा पकू, खोदोलो मूङ्‌क हूचू-लाचू पका।

२८ खीक्‍का येशू खीम् गोपा वोङा खोदोलो म्सीच्‍चेचा सूपीछा ख ओरो पीकाना तत्‍ची, “केईका ऊदोई मूङ्‌क चाप् आत्मा लाईम् मान्दूर्‌यीकाकई?”

२९ येशूआ म्सीच्‍चेस् ओरोलची, “ङ्‌क खाल्कन् वाङोम् मयाम्नाङाङ्‌ लाईदूराम्, बीन्‍नीपा ऊसासो लाईदूराम्‍नो।”

३० मूङ्‍कप्का लत्‍ताना येशू म्चीच्‍चेस्का गालीलहेम् छूक्‍तो खाता। खोदोलोई येशूआ ङ्‌क रीङ्‌ आसासो छेत्‍नून मीनाक तूवा,

३१ ऊदोईपीक्यालो येशूआ मोन्तोलो म्सीच्‍चेची सेचीवा पीचचीक तूवा। खोदोलो येशूआ म्सीच्‍चेस् ओरोलची, “मीस्मी छा मीस्मी हूक्‍पी छूये, ना खचा सेतची खोदोलोई सेतस्‍क सूक्‍लेई दोस्पी होसोङ् ऊस्पके।”

३२ खोदोलोई येशूआ पीकाक रीङ्‌ खचा बूजेई मान्मची, खोदोलोई होसोङ् तईम् क कीसा।

दूङ् देप् आसे

मत्ती १८:१-५; लूका ९:४६-४८

३३ येशू म्सीच्‍चेस्का कफर्नहुमपी बाना ना मूङ्‌कपी ईबूम् खीम्पी तूवालो येशूआ म्सीच्‍चेस् ओरो पीकाना तत्‍ची, “लाम्‍पा आन्‍ना ऊमी तोक्पी रीङ्-छाम् मचानूम्क तूवा?”

३४ खोदोलो म्सीच्‍चेस् वाये तूवा, ऊदोईपीक्यालो लाम्‍पा खचा, “केई तूयेक तोदीपी दूङ् देप् आसे?” लोलना खची होप्‍पी रीङ्‌ मचचीक तूवा।

३५ येशू तोतूवाना पोङ्नीप्पोङ् म्सीच्‍चेस् काछचीना ओरोलची, “आस्‍कसाई लाईस्‍पी छूम् सानीवा मय खूङ्‌क दूङ् दोस्पी ना खोलोमी सूसो मप् छूम् छूये।”

३६ खीक्‍का येशूआ ईल्पो चीमा छाछामा बाईना म्सीच्‍चेचीम् रापी यूक्सू, ना खसा मूङ्‌क म्बोगोपी यूक्स्‍ना म्सीच्‍चेस् ओरोलची,

३७ “आस्कसाई ङ्‌क चीमा छाछामाचीप्क ईल्पो ओ नीङ्पी सम्‍तूमा मीय खूङ्‌कसा कोङ्‌ङा सम्तूमा मीयोक छूये। खोरोनाङ् आस्कसाई कोङ् सम्तूमा मीयो खूङ्‌कसा कोङ् मा खोदोलोई कोङ् पोप् साम्‍दी दयक छूये।”

३८ यूहन्‍नाआ ख ओरो लअ, “सेचीपो, ईल्पो मीचा आम् नीङ्पी चाप् आत्‍मा लात्‍चक केईका तम्का, ना केईका मूङ्‌क चाप् आत्‍मा लाईम् माम्पीयूम्का, ऊदोईपीक्यालो मूङ्‌क केईलो लाम्‍दूप् मीस् मा।”

३९ खोदोलो येशूआ खस् ओरोलची, “मूङ्‌क रापानूम्नते, ऊदोईपीक्यालो ओ नीङ्पी राःराम् लक्‌ मप्‍आ ओ तोक्पी मान्‍नप् नेन्‍नो।

४० आसे ई ऊल्‍लोङ्पी मान्तू, मूङ्‌क ई लाम्‍पाङ्‌ तूये।

४१ ऊदोईपीक्यालो आछीयाङ् कोङा आन्‍नी लोयान्‍नी, आसाई आन्‍नी ख्रीष्‍टमी पीक्‍ना ओ नीङ्पी ऊक्खोङ्‌ काऊ दूम् पीनीदोक, खसा तोम् पर्ने पूनाऊनी तय।

मोऊ ममीक् मीस् चेताऊनी पीम्

मत्ती १८:६-९; लूका १७:१-२

४२ “आस्‍कसाई ओपी विश्‍वास मप् दूङ् चीमाछा मोऊ ममीय, मूङ्‍कन् बरू ईबूम् देप्पा खूरूऊलूङ्‌ म्पईपी काम्‍ना मूङ्‌क दीरीत्‍तीपू होम्‍लाम् दूङ् नप् छूवावा।

४३ खोरोनाङ् आम् हूःआ मोऊ ममीदोक मूङ्‌क रूप्‍ना होक्स्लात्‍ते। नीत्ची हूःलो नरकपूक हाल्‍लोसो मान्सीप् मीःपू खाईम्पीकान् ईबूम् हूःमान्‍दी हाल्‍लोसो मान्याईप् रीराम‍पी खाईम् दूङ् नप् छूये। [

४४ नरकपूने ना पूछो सीये ना मीःङा सीये]a

४५ आन् आम् लोङ्आ मोऊ ममीदोक मूङ्‌कसो रूप्‍ना होक्स्लात्‍ते, नीच्‍ची लोङ्लो नरकपू खाईम्पीका लोङ्‌मान्‍दी हाल्‍लोसो मान्याईप् रीराम‍पी खाईम् आम् लागी दूङ् नप् छूये। [

४६ नरकपूने ना पूछोङ् सीये, ना मीःङा सीये]b

४७ खोरोनाङ् आम् मूक्सा मोऊ ममीदोक मूङ्‌क लात्दीत्‍ते। नीच्‍ची मूक्स्लो नरकपू खाईम्पीका ईबूम् मूक्स् मान्दी नीनाम्माम् चारखम्पी खाईम् दूङ् नप् छूये।

४८ नरकपूने ना पूछोङ् सीये ना मीःङा सीये।

४९ खोलोङ् मीस् मीःलाम्पाङ् खारेई छूये।

५० “रूम्‍आ खोलोङ् चानप् मय, खोदोलोई रूम्पी रूम् लईनोदोक मूङ्‌क ऊसाई कोक् मय? खूङ्‌क तोङ्नाङा आन्‍ना आम्‍नी होप्-होप्पी रूम् यूक्सानूम्, ना खोलोङ्लो तङ्नीना तूवानीव।”

a 

९:४४ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

b 

९:४६ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

यू-तूप्पो फार्सी पीलम् तोक्पी रीङ्

मत्ती १९:१-१२; लूका १६:१८

१०

१ मूङ्‍क थाम्‍पूप्‍का लत्‍ताना येशू यर्दन योऊमी नावादे यहूदिया मीचीक थाम्‍पूपी खाता ना मूङ्‍कपासो ओरोसर्प् मीस् बात्ल छूवा, खीक्‍का येशूआ खस् लाईस्पीक तोङ्नाङ् सेचीवा ईची।

२ फरिसीस् येशूम् दोक्पी बानाना ख चाम्चीपी मम् लागी तत्‍ची, “ऊई मीचा म्तोमा फार्सी पीम् नईयो?”

३ येशूआ खस् ङरी आत्‍ना ओरोलची, “मोशाआ आन्‍नी ङ्‌क रीङ्मी तोक्पी ऊई आज्ञा पीयानी?”

४ खचा ओरोपीका, “मीचा फार्सी पीलम् ईबूम् छाप्दाम् छाप्‍पना म्तोमालो फार्सी छूम् दूर पीकाना मोशाआ पीकाक तूये।”

५ खोदोलोई येशूआ खस् ओरोलची, “आम्‍नी गोङ् लूङ्तोङ्‌क खोङ्ना मोशाआ आन्‍नी ङ्‌कतोङ्‌क आज्ञा छापापानीक के।

६ खोदोलोई नीनाम्माआ केछे सून्‍मापू मीस् लोलीस्‍लोङ्‌ खस् मीम्छा लो वात्‍छालोङ्‌ लोलीस्‍सू।

७ ‘खन्‍सा मीचा म्पा-म्मा होक्‍सीयना म्तोमालो तङ्चाये,

८ खीक्‍का मूङ्‌क नीप्पो मीस् ईक् गाम्‍ङा छूये।’ हन्‍ना खस् नीस्गाम् मा, खोदोलोई ईक् गाम्‍ङा छूये।

९ ओरोना नीनाम्माआ खस् ईबूम् गाम् तोङ्नाङ् बोबूईचीक तूये, खन्‍सा बीन्‍नीपा मीचा खस् होन्‍ये लमीचीनूनव।”

१० खीम्पी खस्ङाङ् तूवालो म्सीच्‍चेचा येशू होसोङ् ङ्‌क रीङ्मी तोक्पी तत्‍ची।

११ येशूआ म्सीच्‍चेस् ओरोलची, “आसाई म्तोमा होक्‍सीयना बीन्‍नीपा मीम्छालो सूर् मय, मूङ्‌कसा लाईस्‍पीक म्तोमाम् ऊल्‍लोङ्पी तूम्‍लू मय।

१२ खीक्‍का मीम्छाआसो म्तूप्पो होक्‍सीयना बीन्‍नीपा वात्‍छालो सूर् मईदोक, मूङ्‌कसासो लाईस्पीक म्तूप्पोम् ऊल्‍लोङ्पी तूम्‍लू मईक छूये।”

येशूआ छा-छामाची आसीक् पीचीक

मत्ती १९:१३-१५; लूका १८:१५-१७

१३ मीस्चा खची छाछामाची येशूआ पतीपीयीकानू मीनाना खम् दोक्पी बाईची, खोदोलोई म्सीच्‍चेचा खस् राङ्ची।

१४ खोदोलोई मूङ्‌क तना येशू म्छूली काता, ना म्सीच्‍चेस् ओरोलची, “छाछामाची ओपी बाईम् पीयानूम्‍ते, रापानूम्‍नव, ऊदोईपीक्यालो नीनाम्माम् चारखम् ङ्‌क तोङ्‌क चीमीङा के।

१५ आछीयाङ् कोङा आन्‍नी लोयान्‍नी, आस्‍कसाई नीनाम्माम् चारखम् ईबूम् चीमा छाछामाआ तोङ्ना लापनो, खूङ्‌क हाल्‍लोसो नीनाम्माम् चारखम्‍पी वोङ्नो।”

१६ खीक्‍का येशूआ छाछामास् म्बोगोपी यूक्सू, ना खची थेम्पी म्हूःयूक्स्‍ना आसीक् पीची।

होङ्‌ पोक् मीस्लो नीनाम्माम् चारखम्‍लो

मत्ती १९:१६-३०; लूका १८:१८-३०

१७ येशू लाम्‍पी खात्‍चालो, ईल्पो मीस् बूल्तो बानाना येशूम् लाईस्‍पी खून्जूलना ख तत्‍तू, “ए नप् सेचीपो, हादेसो मान्याईप् रीराम तोम् लागी कोङा ऊई मम् छूये?”

१८ येशूआ मूङ्‌क ओरो लअ, “आना ऊनाई कोङ् नप् सेचीपो पीक्‍ना पीके? ईबूम् नीनाम्माप्का बीन्‍नीपा आस्‍सो नप् मान्तू।

१९ आना नीनाम्माम् आज्ञाने छेत्‍त– मीस् सेईम् छूनो, तूम्‍लू लम् छूनो, खूम् छूनो, वालीली नेईम् छूनो, मीस् थगेई मम् छूनो, होप्‍मी पा-मा साम्‍दीखा दोम् छूये।”

२० मूङ्‌क मीचा येशू ओरो लअ, “सेचीपो, ङ्‌क खोलोङ् कोङा ओ साहीछापूकाङ्‌ मतो थोङोक तूये।”

२१ मूङ्‌क मीस् येशूआ खोङू, खीक्‍का सम्‍तूमा मीना ओरो लअ, “आना होसोङ् ईबूम् रीङ्‌ मम् छूये। खात्‍व, ना आम् होप्‍मी तूक तोदी खोलोक थक् खेईमना छूक्‍सीप्‍ची हाईपीचीते, ना आना साराङ्‌गाप्‍तो दाचाम् तय। खीक्‍का बान्‍ना ओदोस्-दोस् लाम्दूमाते।”

२२ खोदोलोई मूङ्‌क रीङ्आ खम् म्ङाली ऊदादा छूवा ना मूङ्‌क म्सानीवा चाईतो खालेता, ऊदोईपीक्यालो मूङ्‌कमी ओरोतो म्दाचाम् तूवा।

२३ खीक्‍का येशूआ म्बर-बार खोङ्ना म्सीच्‍चेस् ओरोलची, “होङ्पोक् मीस् नीनाम्माम् चारखम्‍पी वोम् हायाम् गार छूये।”

२४ येशूआ पीकाक ङ्‌क रीङ्पी म्सीच्‍चेस् छाक्‍का छूवा। खोदोलोई येशूआ म्सीच्‍चेस् होसोङ् ओरोलची, “ए छाछामाचे, होप्‍मी दाचाम्पी सानीवा यूप् खोलोङ् मीस् नीनाम्माम् चारखम् गोपी वोम् हायाम् गार छूये।

२५ होङ्पोक् मीस् साराङ्‌गाप्‍तो खाईम्पीकान्, बरू ऊँट छामेईमी गेईलाम्पा वोम्खाम् दूङ् सजील छूये।”

२६ खीक्‍का खस् छाक्‍का छूवा ना येशू तत्‍ची, “खोरोदोन् आसाई लेन्‍चादूर?”

२७ येशूआ म्सीच्‍चेस् खोङ्चीना ओरोपीका, “ङ्‌क मीस्पीका छूदूरनो खोदोलोई नीनाम्माम् लागी गार मान्तू, ऊदोईपीक्यालो खोलोङ् रीङ्‌ नीनाम्मापी छूदूर।”

२८ पत्रुसआ येशू ओरो लअ, “खोङ्ते, केईका खोलोङ् होक्‍सूयूम्‍काना, आम् दोस्-दोस् लाम्‍दूमीकाक तूये।”

२९ खोदोलो येशूआ ओरोपीका, “आछीयाङ् कोङा आन्‍नी लोयान्‍नी आसाई ओ नीङ्पी लो जीनप् रीदाममी लागीपीलो म्खीम्-नाम्, म्बूस्-म्नास्, म्नेछोची, म्पा-म्मा, म्छास् खीक्‍का म्थाम्पूवार होक्सीय,

३० मूङ्‌कसा सतावटलो ईतोतो ईक् चून्दूलूम् गुणा दूङ्देतो खीम्-नाम्, म्बू-म्ना, म्नेछोची, म्पा-म्मा, छामाई थाम्‍पूवार् ङ्‍क नाम्‍लापी तय, खीक्‍का ताईक दूङ्पी हाल्‍लोसो मान्याईप् रीराम तय।

३१ लाईस्‍पी छूक् दोस्पी छूये, ना दोस्पी छूक् लाईस्‍पी छूये।”

म्होप् सीम्‌ तोक्पी येशूआ म्सीच्‍चेस् ईचीक

मत्ती २०:१७-१९; लूका १८:३१-३४

३२ खस् यरूशलेम मेक्सा खात्‍चालो येशू म्सीच्‍चेचीम् लाईस्-लाईस् लाम्दूमाचाक तूवा। खोदोलो म्सीच्‍चेस् छाक्‍का छूवा, खीक्‍का म्दोस्-दोस् खाईप्‍चाप्‍ची हायाम् कीसा। खीक्‍काना येशूआ पोङ्नीप्पो म्सीच्‍चेस् ईक् हेम् खाईचीना म्होप्पी छूम् होक् रीङ्‌ येईमीची।

३३ खसा ओरोपीका, “खोङ्नूम्व, केई यरूशलेम खातीचाया। मूङ्‌कपी तातेकेकप्‍का मीस्मी छा देप् पूजारीचीम् ना शास्‍त्रीचीम् हूक्‍पी छूये खीक्‍का खचा येशू सीम् दण्ड पीयची ना बीन्‍नीपा जातिचीम् हूक्‍पी लेईछयची।

३४ खीक्‍का खचा सेस्‍वा मीयची, थूवा दयची, कोर्राआ केरची ना सेतची। खूङ्‍कम् सूक्‍लेईपी ख होसोङ् ऊस्पके।”

याकूब लो यूहन्‍नालो बीन्ती मस्क

मत्ती २०:२०-२८

३५ जब्‍दियामी नीप्पो म्छास्, याकूब लो यूहन्‍नालो येशूम् म्दोक्पी बानाना ओरोलची, “सेचीपो, कास्का ऊई ङोक्‍चूका खूङ्‌क आना मीयापाचीकाते पीम् लन्‍ची मईचूका।”

३६ खोदोलो येशूआ खस् तत्‍ची, “आम्‍ची लागी कोङा ऊई मीम्पीम् आम्‍ची लन्‍ची तूये?”

३७ खचा येशू ओरोलची, “आम् साम्‍दीखाम् चारखम्‍पी कास्का ईल्पो आम्‍चूप्‍ला ना ईल्पो आम् पाङ्ला तूम् पीयाचीकाते।”

३८ खोदोलो येशूआ खस् ओरोलची, “ऊई ङोक्‍चाईचू खूङ्‌क आन्‍चा छेत्‍चूनो। ऊई कोङा दूक्वामी पोङ्‌कीरीम्‍पीका दूङो, खूङ्‌क आन्‍चा दूम् दूरचूयो? खूङ्‌क तोङ्नाङा कोङा लापूक बप्‍तिस्मा आन्‍चा लाप्‍दूरचूयो?”

३९ खोदोलो खचा ओरोपीका, “कास्का दूर्‌चूका।” येशूआ खस् ओरोलची, “कोङा दूङोक दूक्वाम् पोङ्‌कीरीम्‍पीका आन्‍चा दूङ्चू, ना कोङा लापूक बप्‍तिस्मा आन्‍चा लाप्‍चू।

४० खोदोलोई ओ चूप्‍ला लो ओ पाङ्लालो तूम् कोङा पीम् मा। ङ्‌कन् आस्-आस्‍मी लागीई थीक्‍का मम्पा तूये, खूङ्‌कचाङाङ्‌ मूङ्‌कपी तूम् तयची।”

४१ खूङ्‍क येन्‍चीना ईक्पोङ् म्सीच्‍चेची याकूब लो यूहन्‍नाप्कालो खची छूली काता।

४२ खीक्‍काना येशूआ खोलोङ् म्दोक्पी काछचीना ओरोलची, “आन्‍ना छेत्नूम् चारपी बीन्‍नीपा जातिचीपी हक्‌ तोप्‍चा मूङ्‍क खोलोङ्पी हक्‌ तोक्‍सची। खीक्‍का खची देप्-देप्‍चा खचीपीसो हक्‌ तोक्‍सची।

४३ खोदोलोई आम्‍नीपी खोरो छूनो। आम्‍नीपी आसाई देप् छूम् सानीवा मय, मूङ्‌क आम्‍नी सूसो मप् छूम् छूये।

४४ खीक्‍का आम्‍नीपी आसाई लाईस्‍पी छूम् सानीवा मय खूङ्‌क खोलोमी सूसो मप् छूम् छूये।

४५ ऊदोईपीक्यालो मीस्मी छा ङ्‌क चारपी सूसो तोम् लागी मा, खोदोलोई सूसो मस् ना ओरोतो मीस्मी छुटकाराम् दाम् पीम् लागी ना म्सोम् पीस् यूवाक तूये।”

कोमूक्पा बारतिमै

मत्ती २०:२९-३४; लूका १८:३५-४३

४६ खीक्‍का खस् यरीहो सहरपी बाना, खीक्‍का येशू म्सीच्‍चेस्का ना ओरोसर्प् मीस्चीका खात्‍चालो ईल्पो ङोक्‍तीप् कोमूक्पा तिमैमी छा बारतिमै लाम्‍मी चाखेम्पी तूवाचाक तूवा।

४७ मोन्तोलो मूङ्‌कसा ख नासरतपीक येशू पीम् येनू, खीक्‍का ओरोसोतो बतो ओरोपीका, “ए दाऊदमी छा येशू कोङ् आना सम्‍तूमा मीयोते।”

४८ खोदोलो ओरोतो मीचा मूङ्‌क वाये तूवाते पीकाना राङ्ची। खोदोलोई मूङ्‌क हायाम् सार बतो ओरोपीका, “ए दाऊदमी छाङा, कोङ् आना सम्‍तूमा मीयोते।”

४९ खोदोलो येशू थोरेपाना ओरोपीका, “मूङ्‌क काछानूम्‍ते।” खीक्‍का खचा मूङ्‌क कोमूक्पा ओरोलचीना काछची, “बल मना पक्‍ते, येशूआ आन् काछईचाये।”

५० खीक्‍का मूङ्‌कसा म्खास्तो होक्स्लात्ना दावा पकाना येशूम् दोक्पी बाना।

५१ खीक्‍काना येशूआ मूङ्‌क ओरो लअ, “आना ऊई मीने, आम् लागी कोङा ऊई मीम् पीयान्?” खोदोलो मूङ्‌क कोमूक्पाआ येशू ओरो लअ, “सेचीपो कोङा ओ मूक्सा तूनू।”

५२ खीक्‍का येशूआ मूङ्‌क ओरो लअ, “पक्ना खात्‍ते। आम् विश्‍वासआ आन् नखाताक तूये।” खोन्तोलोङ् मूङ्‌कसा म्मूक्सा तअ, खीक्‍का येशूम् दोस्-दोस् लाम्‍दूमा।

येशू यरूशलेमपी वोङाक

मत्ती २१:१-११; लूका १९:२८-४०; यूहन्‍ना १२:१२-१९

११

१ येशू म्होप्मी सीच्‍चेस्का यरूशलेममी दोक्पीक जैतुन कोम्मी चाखेम्‍पीक बेथफागे लो बेथानियालो मीचीक थाम्‍पूपी बाना ना येशूआ नीप्पो म्सीच्‍चेची ओरोलचीना पोक्‍स्‍ची,

२ “आन्‍ची आम्‍ची लाईस्‍पीक तेल्पी खात्‍चीते, ना खात्‍चाईचीलो आन्‍चा ऊलाम्‍सो मीस् मान्खूर्‌क ईबूम् मोकोक्‍तीम् छा छीप्‍चू। खूङ्‌क वयाचूना ङ्‍कपी बायाचूते।

३ बीन्‍नीपा मीचा ‘ङ्‌क आन्‍चा ऊई मईचूकई?’ पीक्‍दोक, ‘रोबूआ चाहेई मईक तूये, ना खसा दावाङ् आन्‍छईनीथे’ लाचूव।”

४ खीक्‍का खस् खाता, ना मूङ्‌क मोकोक्‍तीम् छा ओरो दाप् लाम्‌ दोक्पी ईबूम् खीम्‍मी लाईस्‍पी छूईम्‍दीम्‍पा छीप्‍चीना वईचचीलो,

५ मूङ्‍कपी थोरेप्दीप् हेप्-हेप्पा खस् ओरो पीकाना तत्‍ची, “ङ्‌क मोकोक्‍तीम् छा आन्‍चा ऊनाई वईचाचू?”

६ खोदोलो खचा येशूआ पीमीचीक तोङ्ना मूङ्‍कपी तूवाक मीस् लची, खीक्‍का मूङ्‍कपी तूवाक मीचा खस् खाईम् पीची।

७ खचा मोकोक्‍तीम् म्छा येशूम् दोक्पी बाईची, ना खचा खची तेई बूत्चीना मूङ्‌क मोकोक्‍तीम् थेम्पी दीमीची, खीक्‍का येशू खूङ्‍कम् थेम्पी वोङाना खाता।

८ ओरोतो मीचा खची तेई ना हेप् हेप्पा सीछोम् बोऊ हीप्‍चीना लाम्‍पी दीमीची।

९ खीक्‍का येशूम् लाईस्-लाईस् लाम्‍दूम्‍ची ना म्दोस्-दोस् बाईप्चाप्ची ओरोपीक्‍तो खम् नीङ्पी बसा,

“होसन्‍ना!

योबोरोबूम् नीङ्पी ताप् नीनाम्माआ आसीक् पीनूव!

१० ई खूक्सू दाऊदमी ताचाईक चारखम्‍पी नीनाम्माम् आसीक् छूनूव!

खोलोप्का दूङ् रेप् साराङ्‍गाप्‍तो तूप्मी होसन्‍ना!”

११ येशू खस्का यरूशलेमपी बानाना नीनाम्मा दप्स्को खीम्पी वोङा। खीक्‍का येशूआ म्बर-बारपीक खोलोक थक् खोङू खीक्‍का नाम्कूर्म् हकसा येशू पोङ्नीप्पो म्सीच्‍चेस्का बेथानियापी खाताना तूवा।

येशूआ अञ्जीरमी पऊ वेईतो छक

मत्ती २१:१८-१९

१२ म्देसापाका खस् बेथानियापाका बान्चालो येशू साका सीया।

१३ खीक्‍का येशूआ छूबूरीपा हायाम् म्बोऊलोक ईबूम् अञ्जीरमी पऊ तना मूङ्‌कपी म्चो तूयेयो मीनाहो म्दोक्पी खाताना खोङू खोदोलो खसा म्बोऊङाङ्‌ तअ। ऊदोईपीक्यालो मूङ्‌क तोलो अञ्जीरमी म्चो सेम् नाम्‍लाङ् मान्छूक तूवा।

१४ खीक्‍का येशूआ मूङ्‌क अञ्जीरमी पऊ ओरो लअ, “हन्‍नायीका आम् पऊपी हाल्‍लोसो म्चो मीनून ना मीचा चनून।” येशूआ खोरो पीकाक म्सीच्‍चेचा येन्‍चीक तूवा।

१५ खीक्‍का यरूशलेमपी तातेकाना येशू नीनाम्मा दाप्‍स्‍को खीम्पी वोङा, खीक्‍का नीनाम्मा दप्स्को खीम्पी खेईप्, खेईमप्‍ची पाखा लात्‍चीना खाप्‍चीमा बाईप्चीम् टेबल खीक्‍का परेवा खेईमप्चीम् तूस्को खोलोङ् आल्‍दीतू।

१६ येशूआ आस्‍सो नीनाम्मा दप्स्को खीम्‍पीका ऊसो खाईम् मान्पीची।

१७ येशूआ खस् सेचीवा ईत्‍तो ओरोलची, “धर्मसूम्बऊपी ओरोना छाम्‍पा तूये,

‘ओ खीम् जात्-जात्‍क मीस्चीम् लागी

वाङोम्मी खीम् छूये।’

खोदोलोई आन्‍नाने ओ खीम् खूस्पाचीम् लूबम् बानेई मनूम्क तूये।”

१८ येशूआ खोरो पीकाक देप्‍क पूजारीचा ना शास्‍त्रीचा येन्‍ची। खीक्‍का येशू ऊतोङ्नाई सेताम् लोलना लाम् खोङ्तीत्‍ची। खोदोलोई खचा येशू कीत्‍चीक तूवा, ऊदोईपीक्यालो ओरोसर्प् मीस् येशूम् सेचीवा येन्‍चीना छाक्‍का छूवाक तूवा।

१९ खीक्‍का नाम्कूर्म् हकप्‍का खस् सहरपीका लत्‍ताना खाता।

अञ्जीरमी पऊपीका सेचीवा

मत्ती २१:२०-२२

२० म्देसा देत्छा लाईस्‍पीक लाम्‍ला खस् खात्चालो मूङ्‌क अञ्जीरमी पऊ म्दोरीप्का म्छो सम्मोङ्‌ हार्‌खाताक तची।

२१ खीक्‍का पत्रुसआ लाईस्‍पीक रीङ्‌ मीन्खीना येशू ओरो लअ, “सेचीपो, खोङ्ते आना वेईतो छक अञ्जीरमी पऊने हार्‌खाताई।”

२२ खोदोलो येशूआ ओरोपीका, “नीनाम्मापी विश्‍वास मनूम्व।

२३ आछीयाङ् कोङा आन्‍नी लोयान्‍नी, आसाई म्गोङ्पीका शङ्का मान्ममो म्होपा पीक्‍क रीङ्‌ छूये पीम् विश्‍वास मईना, ‘ङ्‌क कोम् ऊलाखात्ना दीरीत्‍तीपू हूप्‍साते’ पीक्‍दो, मूङ्‌क खोरोङ् छूये।

२४ खन्‍सा कोङा आन्‍नी लोयान्‍नी, आन्‍ना वाङोम् मईनूम्‍लो ऊई ङोक्नूम् खूङ्‌क छूवा पीम् सानीवा यूक्सानूम्व, ना खूङ्‌क आम्‍नी लागी छूखाते।

२५ आन्‍ना वाङोम् मईनूम्‍लो बीन्‍नीपा म्गोङ् तूमीयानूम्‍क तूदो छेमा पीयानूम्व, ऊदोईपीक्यालो साराङ्‌गाप्‍तो तूप् आम्‍नी पाआसो आन्‍नी आम्‍नी मोऊपीका छेमा मानी। [

२६ खोदोलोई आन्‍ना छेमा पीनूम्‍नोदोक साराङ्‌गाप्‍तो तूप् आम्‍नी पाआसो आन्‍नी आम्‍नी मोऊपीका छेमा पीनीनो।”]a

येशूम् हक्‍मी तोक्पी तईम् रीङ्

मत्ती २१:२३-२७; लूका २०:१-८

२७ खस् होसोङ् यरूशलेमपी बाना। खीक्‍का येशू नीनाम्मा दप्स्को खीम्पी एक्‍सा-मेक्सा लाम्‍दूमाचालो देप्‍क पूजारीची, शास्‍त्रीची ना धर्म-सेचीपोस् येशूम् दोक्पी बाना।

२८ खचा येशू तत्‍ची, “ऊक हक्‍आई आना ङ्‌क लक्‌ मय। ङ्‌क लक्‌ मम् हक्‌ आन् आसाई पीया?”

२९ येशूआ खस् ओरोलची, “कोङा आन्‍नी ईबूम् तईम् रीङ्‌ तईयान्‍नी, खूङ्‍कम् ङरी आन्‍ना कोङ् आनोनीते, ना ऊक हक्‍आई कोङा ङ्‌क लक् मूयो खूङ्‌क कोङा आन्‍नी ईयान्‍नी।

३० यूहन्‍नाआ बप्‍तिस्मा पीम् हक्‌ हाकलाम्‍पाई तकई, साराङ्‌गाप्‍तोकायो मीस्पीकायो? कोङ् ङरी आनोनीते।”

३१ खोदोलो खस् ओरोलोलतो खची होप्-होप्पी रीङ्-छाम् मची, “ ‘साराङ्‌गाप्‍तोका’ पीक्यालोक ‘आन्‍ना ऊदोई खसा पीकाक रीङ्पी विश्‍वास मान्मनूम्’ पीक्‍ना पीके।

३२ ‘मीस्चीपीका’ पीम्सो” खस् मीस्चीपीका कीसाक तूवा, ऊदोईपीक्यालो खोलोआ यूहन्‍ना खारीबोपोङा पीकाना विश्‍वास मस्क तवा।

३३ खोदोलो खचा येशू ङरी आन्चीना ओरोलची, “केईका छेताम्‍कानो।” खोदोलो येशूआसो खस् ओरोलची, “कोङासो ऊक हक्‍आई लक्‌ मूचोयो खूङ्‌क आन्‍नी ईयान्‍नीनो।”

a 

११:२६ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

वाचोसीखाम् पोम् ललई

मत्ती २१:३३-४६; लूका २०:९-१९

१२

१ येशूआ खस् ङ्‌कतोङ्‌क ईबूम् पोम् ललईपी ईची, “ईल्पो मीचा वाचोसी लेत्‍ना म्बर-बार खर् राप्‍पू, ना वाचोसी पेलेई मम् लागी कोल बानेई मना मूङ्‌क यूस्को खूलूम् फूत्‍तू। खीक्‍का ईबूम् रेप्‍पा छेम्सी बोङना मूङ्‌क वाचोसीखा खसा बीन्‍नीपास् मम्चाम् पीना म्होप्क थारूखम् खालेता।

२ वाचोसी तूम् नाम्‍ला छूवाकप्का मूङ्‌कसा म्होप्मी भग लास् ईल्पो म्‍रोः मूङ्‌क गूस्‍पी यीः चाईप्चीपा पोक्‍सू।

३ खोदोलोई खचा मूङ्‌क लाप्‍चीना केर्‌ची खीक्‍का ऊसो होमान्‍मीमो मोरोङ् आत्‍पोक्‍स्‍ची।

४ होसोङ् खसा आर्को म्‍रोः पोक्‍सू, खोदोलोई खचा मूङ्‌कसो म्तोङ्पी केर्‌ची ना म्नीङ्ला कात्‍ची।

५ होसोङ् मूङ्‍क मीचा आर्को म्‍रोः पोक्‍सू, खूङ्‌कसो खचा केर्‌चीना सेत्‍दीत्‍ची, खोरोनाङ् ईल्पो-ईल्पो मतो ओरोतो म्‍रोः पोक्‍सू, खोदोलोई खचा हेप् केर्‌ची हेप् सेत्‍ची।

६ “मूङ्‍क मीस्मी ईबूम्ङाङ् हायाम् नत्‍क म्छा तूवा, ङ्‌क ओ छाने ‘खचा साम्‍दी दयची’ पीकाना दूङ् दोस्पी खचीपा पोक्‍सू।

७ “खोदोलोई मूङ्‌क गूस्‍पी यीः चाईप्चा खची होप्-होप्पी ‘ङ्‌कन् म्छाङाई बान्‍चाये। खन्‍सा ङ्‌क सेताम्‍दोन्, खोलोङ् वाचोसीखा ईमीङ्‌ छूये।’

८ खीक्‍का खचा मूङ्‌क लाप्‍चीना सेत्‍ची, ना वाचोसीखापीका पाखा मेक्सा होलात्‍ची।

९ “खोदोलो वाचोसीखाम् मालिकआ बान्‍ना खस् ऊई मईची? म्मालिक बान्‍ना मूङ्‍क वाचोसीखा चाईप्ची खोलोङ् सेतस्, ना वाचोसीखा थाम्पू बीन्‍नीपास् पीयची।

१० ऊई आन्‍ना धर्मसूम्बऊपीक रीङ्बऊ परेई मान्मन्‍नीयो?

‘खीम् मप् मीचा नईनो पीकाना होलात्‍चीक लूङ्‍ङा

कूनापीक सूर् लूङ् छूवाक तूये।

११ ङ्‌क योबोरोबूपीकाङ् छूवाक के,

खीक्‍का ङ्‌क ई मूक्स्दूपी योबोरीखाक तूये’।”

१२ खीक्‍काना खचा येशू लाम् मीना, ऊदोईपीक्यालो ङ्‌क पोम् ललई येशूआ खची तोक्पीङ् पीकाक तूवा पीम् खचा छेत्‍ची। खोदोलोई खस् ओरोसर्प् मीस्पीका कीसाकसा येशू होक्‍सीचीना मूङ्‍कपीका खालेता।

तीर छोम् तोक्पी तईम् रीङ्

मत्ती २२:१५-२२; लूका २०:२०-२६

१३ खचा येशू खची रीङ्‌आ दूर्म् सेम् लागी फरिसीची, हेरोदी गोपीकची हेप्-हेप्ची येशूम् दोक्पी पोक्‍स्‍ची।

१४ खस् बानाना येशू तत्‍ची, “सेचीपो, केईका छेताम्का, आन् आछीयाक तूये, मीचा ऊपीक्‍दोसो खची रीङ्‌ आना येननो। ऊदोईपीक्यालो मीस्मी रीङ्‌ येनना आना लक्‌ मईनो, खोदोलोई नीनाम्माम् लाम् आछीयाङ् हायाम् नत्‍तो ईयची। खन्‍सा केईका ईयीकाते, कैसरपी तीर छोम् नईयो नईनोयो?

१५ केईका तीर छोक्‍साम्‍कायो छोक्‍साम्‍कानोयो?”

येशूआ खची रई सानीवा छेत्‍खीना खस् ओरोलची, “आन्‍ना ऊदोई कोङ् चाम्ची मोयोनी? ईबूम् चेप्‍तीरोङ् बायानूम्ना खोमीयोनीते।”

१६ खचा ईबूम् चेप्‍तीरोङ् बाईची। खीक्‍का येशूआ खस् ओरो पीकाना तत्‍ची, “ङ्‌क ङाली लो छाप्‍लो आस्‍मीये?” खोदोलो खचा येशू ओरोलची, “कैसर होङाबूम्।”

१७ खोदोलो येशूआ खस् ओरोलची, “कैसरमी तूक कैसर होङाबूङ्‌ पीयानूम्‍ते, नीनाम्माम् तूक नीनाम्‍माङ्‌ पीयानूम्‍ते।” खादोलो खस् येशूम् ङ्‌कतोङ्‌क रीङ्‌ येन्‍चीना छाक्‍का छूवा।

सीयेना ऊम्‍पोम् तोक्पी तईम् रीङ्

मत्ती २२:२३-३३; लूका २०:२७-४०

१८ सीयेकप्‍का ऊसीपक्‍यानो पीक् सदुकीस् येशूम् दोक्पी ताना ख तत्‍ची,

१९ “सेचीपो, मोशाआ केईका छापीपीयीकाक तूये। हेप् मीचा सूर् मईना म्छा मान्मीमोङा सीना म्तोमा होक्‍सीयदोक, मूङ्‍कम् म्नेछोआ म्बाऊजूलो सूर् मम्ना म्बूम् लागी छामाई वाईम्पीम् छूये।

२० ईबूम् खीम्पी नूक्पो बूबू-नेछोस् तूवा। बूसूम्छाप्‍आ ईल्पो तोमा तातू, खोदोलोई मूङ्‌क बूसूम्छाप् म्छा मान्मीमोङा सीया।

२१ हन्‍ना लूम्‍दूछाप्‍आ मूङ्‌क मीम्छालो सूर् मना मूङ्‌कसो म्छा मान्मीमोङा सीया, खीक्‍का छातेल्बूप्सो खोरोनाङ् म्छा मान्मीमोङ् सीया।

२२ खोरोनाङ् नूक्पोमीङ् खची म्छामाई मान्छूवा। खीक्‍का दूङ् दोस्पी मूङ्‌क मीम्छासो सीया।

२३ हन्‍ना सीप्खाप्ची ऊम्पोम् लेईपी मूङ्‍क मीम्छा आस्‍कम् तोमाई छूये? ऊदोईपीक्यालो मूङ्‌क मीम्छाआ नूक्पोलोङ् सूर् मक तूवा।”

२४ येशूआ खस् ओरोलची, “आन्‍नी वालीलीपी छूवानीक तूये, ऊदोईपीक्यालो आन्‍ना, ना धर्मसूम्बऊङा छेत्नूम् ना नीनाम्माम् राःराङ्‌ छेत्नूम्?

२५ ऊदोईपीक्यालो सीप्‍ची ऊस्‍पक्लो, खचा सूर्‌सो मईचीनो, ना खची सूर्‌सो छूनो, खोदोलोई खस् साराङ्‌गाप्‍तो तूप् नीनाम्माम् रीदाम् पोक् तोङ्‌क छूये।

२६ सीप्‍खाप्‍ची ऊम्पोम् तोक्पी ऊई आन्‍ना मोशाम् सोक्‍सरपी परेई मान्मनूम्यो? पोथ्राम् तोक्पी छाम्‍पापी नीनाम्माआ मोशा ओरो लअ, ‘कोङ् अब्राहाममी नीनाम्मा, इसहाकमी नीनाम्मा ना याकूबमी नीनाम्मा।’

२७ ख सीप्‍खाप्‍मी नीनाम्मा मा, खोदोलोई लेईप्‍चाप्‍मी नीनाम्मा तूये। खन्‍सा आन्‍नी वालीलीपी छूवानीक तूये।”

दूङ् देप् नीनाम्माम् आज्ञा

मत्ती २२:३४-४०; लूका १०:२५-२८

२८ शास्‍त्रीचीप्‍क ईल्पो बानाना खचा खची होप्-होप्पी रीङ्-छाम् मचचीक येनू। खीक्‍का येशूआ मीस् आछीयाक ङरी आन्क येन्‍ना मूङ्‍कसा येशू ओरो पीकाना तत्‍तू, “खोलोङ् आज्ञाप्क दूङ् देप्क आज्ञा क ऊकई?”

२९ येशूआ ओरो पीकाना ङरी आन्‍नू, “खोलोप्का दूङ् देप्क आज्ञा ङ्‌कङा के ‘ए इस्राएल येन्‍व, योबोरोबू ई नीनाम्मा ईबूम्ङाङ् योबोरोबू तूये।

३० आना योबोरोबू आम् नीनाम्मा आम् खोलोक गोङ्आ आम् खोलोक आत्माआ, आम् खोलोक सानीवाआ ना आम् खोलोक राःराआ सम्‍तूमा मीव।’

३१ खीक्‍का आर्को आज्ञा ङ्‌कतोङ्‌क तूये, आना आम् खीम्‍तोनीस्‍सो आम् होप् तोङ्नाङ् सम्‍तूमा मीव। ङ्‌कप्का दूङ् देप् आज्ञा बीन्‍नीपा ऊसो मान्तू।”

३२ मूङ्‌क शास्‍त्रीआ ख ओरो लअ, “सेचीपो, आना आछीयाङ् पीका, नीनाम्मा ईबूम्ङाङ् तूये, ख पीका बीन्‍नीपा नीनाम्मा आस्‍सो मान्तू।

३३ ख खोलोक गोङ्आ, खोलोक सानीवाआ, खोलोक राःराआ सम्‍तूमा मीम्, ना आम् खीम्‍तोनीसो आम् होप्‍तोङ्नाङा सम्‍तूमा मीम् खोलोङ् मीःपी चारेईमम् बलि ना बलिदान पीका दूङ् नप् तूये।”

३४ खीक्‍का मूङ्‌कसा म्सानीवापाका ङःरी आन्‍क खोङ्ना येशूआ मूङ्‍क ओरो लअ, “आन् नीनाम्माम् चारखम्‍पीका छूबूरी मान्तू।” मूङ्‌क लेईपीका आसासो येशूपी तईम् रीङ्‌ मम् आत् मान्म।

ख्रीष्‍ट क आस्‍मी छाये

मत्ती २२:४१-४६; लूका २०:४१-४४

३५ खीक्‍का नीनाम्मा दप्स्को खीम्पी ईचचीलो येशूआ ओरोपीका, “ऊतोङ्नाई शास्‍त्रीचा ख्रीष्‍ट दाऊदमी छा पीके?

३६ दाऊद म्होपाङ् पवित्र आत्‍मालाम्‍पा ओरो पीकाक तूये,

‘योबोरोबूआ ओ रोबू ओरो लअ,

कोङा आम् साछीमीस् आम् लोफेमा गोपू यूक्सोनोक सम्‍मो

आन् ओ चूप् हूःलाम्पा तूवाव।’

३७ ओरोना दाऊद म्होपाङ् ‘रोबू’ पीक्‍ना पीके, खोरोदोक ख्रीष्‍ट ऊतोङ्नाई दाऊदमी छा छूये?”

खोदोलो मूङ्‍कप्क ओरोसर्प् मीचा खम् रीङ्‌ खची जीनतो येन्‍ची।

३८ सेचीवा ईचीलो येशूआ ओरोपीका, “शास्‍त्रीचीप्‍का कीसानीव। खचा ओरोरो बाईप् तेई खाम्‍ना एक्‍सा-मेक्सा लाम्‍दूम् खीक्‍का बजार होम्पी मीस्पीका सायोचोङ्मा तोम्,

३९ खीक्‍का याखऊ खीम्पीक देप् मीस् तूस्को ना चास्को-दूस्को खम्पीक सायोचोङ्मा मस्को तूस्कोपी तूम् नत्‍तची।

४० खचा लोमेवाचीम् खीम्-नाम् ङाप्‍पची, खीक्‍का मीस् खोमीम् लागी ओरोबाईप् वाङोम् मईची। खोदोलोई ङ्‌क तोङ्‌क मीस्चा देप् दण्ड तयची।”

लोमेवाम् चाचोदाम्

लूका २१:१-४

४१ खीक्‍का येशू नीनाम्मा दप्स्को खीम्‍मी चाचोदाम् तेस्‍को लाईस्‍पी तूवा, खोदोलो ओरोसर्प् मीचा चाचोदाम् तेस्‍चीक खोङू। मूङ्‍कपी ओरोसर्प् होङ्पोक् मीचा ओरोतो चाचोदाम् तेस्‍ची।

४२ खोदोलो मूङ्‍कपी ईल्पो छूक्‍सीप् लोमेवा ताना ताम्बम् नीस्फा चेप्‍तीरोङ्, अर्थात् ईक् खाप्‍चीमा चारेई मअ।

४३ येशूआ म्सीच्‍चेस् म्दोक्पी काछना ओरोलची, “आछीयाङ् कोङा आन्‍नी लोयान्‍नी, चाचोदाम् तेप्‍तोदीपी ङ्‌क लोमेवाआ दूङ् देतो तेस्‍क तूये।

४४ ऊदोईपीक्यालो खोलोआ खची होप्‍मी योक्‍खाताकपीका तेस्‍ची। खोदोलोई ङ्‌क लोमेवाआ म्होप् छूक्सीप्दोसो म्होप्पी तूवाक तोदी खोलोङ् पीदीत्क तूये।”

यात्क लेईमी चीन्‍न

मत्ती २४:१-२४; लूका २१:५-१९

१३

१ येशू नीनाम्मा दप्स्को खीम्‍पीका लत्‍ताचालो म्सीच्‍चेचीप्क ईल्पोआ येशू ओरो पीकाना तत्‍तू, “खोङ्ते, सेचीपो, ऊतोदेतोई देप्-देप् लूङ्‌ खीक्‍का देप्-देप् खीम्।”

२ येशूआ खस् ओरोलची, “आन्‍ना ङ्‌क देप्पा खीम् तईनूम्, ङ्‌क खोलोङ् हत्‍खाते खीक्‍का ईबूम् लूङ्‌ थेम्पी बीन्‍नीपा लूङ्‌ मूङ्‍कपी ऊसो रहेई छूनो।”

३ खीक्‍का येशू नीनाम्मा दप्स्को खीम्‍मी लाईस्‍पी जैतुन मीचीक कोम्पा तूवाचालो पत्रुस, याकूब, यूहन्‍ना ना अन्‍द्रियासआ येशू सूपीछा तत्‍ची,

४ “केईका ईयीकाते आना पीकाक ङ्‌क खोलोङ् रीङ्‌ हादेई छूये? ङ्‌क छूम् नाम्‍लापी ऊचीई चीन्‍न छूये?”

५ येशूआ खस् ओरोलची, “आन्‍नी चीङ्चीङ् तूवानीव, आसासो वालीलीपी छूमीयानीनूनव।

६ ओरोतो मीस् ओ नीङ्पी ‘कोङ् खङ् के’ पीक्‍ना ताये, खीक्‍का खचा ओरोतो मीस्ची वालीलीपी मईची।

७ खोन्‍तोलो आन्‍ना मीस् खेईक-मोईक ना खेम्-मोम्मी रीङ्‌ येन्‍नूम्, खोदोलोई कीनीनव। ऊदोईपीक्यालो ङ्‌कतोङ् छूम्‍ङा छूये। खोदोलोई यास्को लेई क होसोङ् मान्तान्लामोङ् तूये।

८ ऊदोईपीक्यालो जाति-जातिचीम् हाम्‍पी ना चारखम्-चारखम्‍मी हाम्‍पी खेम्-मोम् छूये। खोलोपी लून्‍मा तोक्‍से खीक्‍का सीसोवा लये। ङ्‌क क मीम्छा म्बूक्‍ती बान्क लेईपीक दूक्‍वा तोङ्‌क थोक्‍स्‍चाईकङाङ् के।

९ “आन्‍नी आम्‍नी होप्‍ङा चीङ्चीङ् तूवानीव। खचा आन्‍नी लाप्‍नीना अदालतपी खाईनी। खीक्‍का आन्‍नी याखऊ खीम्पी खाईनीना केर्‌नी। ना आन्‍ना ओपी विश्‍वास मईनूम्कसा हाकिमचीम् लो होङाबूचीम्‍लो लाईस्‍पी ओ साक्षी पीम् लागी आन्‍नी थोरेम् बोक्से।

१० ना यात्क लेई ताम् लाईस्‍पी खोलोङ् जाति-जातिस् जीनप् रीदाम् येईमीम् छूये।

११ खीक्‍का मीचा आन्‍नी लाप्‍नीना नीया मस्कोपी मुद्दा तीनी, खोन्‍तोलो ऊई पीम् पर्नेये मीम्ना लाईस्‍पीकाङ्‌ सानीवा चाईम् छूनो। खोन्‍तोलो पवित्र आत्मा ऊई ईनी खूङ्‍क नेन्‍नीव, ऊदोईपीक्यालो नेईप् आन्‍नी मा खोदोलोई आम्‍नीपी छूना पवित्र आत्‍मा नेने।

१२ “ईबूम् म्नेछोआ बीन्‍नीपा म्नेछो सेईमीयची, खोरोनाङ् म्पाआ म्छाची। म्छास् म्पा-म्माचीमी तोक्पी पके, ना खस् सेईमीयची।

१३ खीक्‍का ओ नीङ्पी खोलोआ आन्‍नी जेर्नी, खोदोलोई दूङ् दोस्का सम्मो ओपी विश्‍वास मप्ची खोलोङ् लेत्‍चाई।

१४ “आन्‍ना पीलूलूक्दीप्, ईजेर्म् लप् थक् हापी मान्तूम् पर्ने खूङ्‌कपी तूक तईनूम्। (ङ्‌क रीङ्‌ नीक्‍पा बूजेई मनू), खीक्‍का यहूदियापी तूप् खोलोङ् बूर् हेम् जून्‍खानू।

१५ खीक्‍का खीम्‍मी कौसीपी तूप् आस्‍सो दाली बोहोपूू यूनून, ना आस्‍सो म्चूम्सोस् लास् खीम्गो वोनून।

१६ यीक्‍पी तूप् मीस् आस्सो म्जेलेम्मा लास् खीम्पी आन्‍नूनव।

१७ खोदोलोई नाम्‍नामू! मूङ्‌क लेईपी होपोसूम्ची खीक्‍का चूचू पईप् छाम्माची।

१८ मूङ्‌क चूनाम्‍पी छूनूनव पीकानीना वाङोम् मनूम्व।

१९ ऊदोईपीक्यालो खूङ्‌क लेईपी हायाम् देप् दूक्‍वा ताये, नीनाम्माआ चार बोबूईकप्का ईनीम्‍बा सम्मो मोन्तोङ्‌क हाल्‍लोसो मान्छूमोङ् तूये ना दोस्कासो हाल्‍लोसो ङ्‌क तोङ्‌क छूनो।

२० नीनाम्माआ मूङ्‌क दूक्वाम् लेई चीबाईप् मान्मवादोन् आस्सो मीस् मान्लेईम्पावा, खोदोलोई रोबूआ सोक्‍चीक मीस्चीम् लागी खसा मूङ्‌क मीचा तोम् पर्ने दूक्वाम् लेई चीबाईप् मक तूये।

२१ मूङ्‌क तोलो आन्‍नी हेप्-हेप्पा ‘ख्रीष्‍ट अपी तूये’ ना ‘मपी तूये’ पीक्‍ना पीक्‍दो आन्‍ना खची रीङ्‌ रेपानूम्‍नव।

२२ खोन्‍तोलो ख्रीष्‍टमी नीङ्पी वालीली नेईप् खारीबोपोची खोमयान्‍ची, खीक्‍का छूदूरदोक, नीनाम्माआ सोक्‍चीक मीस् वालीलीपी छूमीम् लागी खचा चीन्‍न ना छाक्‍काक लक्‌ मईची।

२३ खोदोलोई आन्‍नी चीङ्चीङ् तूवानीव। खोङ्नूम्व, कोङा खूङ्‌क रीङ्‌ लाईस्‍पीङ् आन्‍नी ईन्‍दीन्‍नीक तूये।

२४ “खूङ्‌क हायाम् देप् दूक्‍वा छूम् यात्कप्का

नाम् गूगूर् छूये

ना लालीमाआ कोदी पीम् होक्‍सीय।

२५ सोङगेर् नाम्‍छूईतोका हूप्‍से

ना नाम्‍छूईतोक खोलोङ् राःरा योक्‍से।

२६ “खूङ्‌कतोलो मीचा मीस्मी छा देप् राःरापी ना साम्‍दीखालो मोम्पी यूचाईक तयची।

२७ खोदोलो खसा साराङ्‌गाप्‍तोक रीदाम् पोक्ची पोक्‍स ना चारमी यान्तेस्कोपाका नाम्छूईमी यान्तेस्को सम्मोक लीक् हेम्‍लाम्पा म्होपा सोक्‍क खोलोङ् बात्ल मईची।

२८ “अञ्जीरमी पऊ पीका सेचीवा ईन्‍चीनीव: मूङ्‌कमी म्गेम् लबावाप् छूना म्‍लीम् आप्पतोलो होल्‍नाम् दोक्पी तालाता पीम् आन्‍ना छेत्नूम्।

२९ ओरोनाङ् आन्‍नासो ङ्‌क खोती छूचाईक तईनूम्, खोदोलो आन्‍ना ख यूम् नाम्‍ला छूवा पीम् ना ख लाम्‍स्‍को दोक्पीङ् तूये पीम् छेतानूम्‍व।

३० आछीयाङ् कोङा आन्‍नी लोयान्‍नी, ङ्‌क खोलोक रीङ्‌ मान्याईम् सम्‍मो ङ्‌क दूङ् यात्ना खात्‍नो।

३१ साराङ्‌गा लो चारलो यात्ना खाते खोदोलोई ओ रीङ्बऊ हाल्‍लोसो यात्ना खात्‍नो।

३२ “खोदोलोई मूङ्‌क लेई ना मूङ्‌क नाम्‍लामी तोक्पी पाआङाङ् छेत्‍त, बीन्‍नीपा आसासो छेत्‍तनो, साराङ्‌गाप्‍तोक नीनाम्माम् रीदाम् पोक्‍आसो छेत्‍तनो, म्छाआसो छेत्‍तनो।

३३ चीङ्चीङ् तूवानीव, जाग तूवानीव ना वाङोम् मनूम्व, ऊदोईपीक्यालो मूङ्‌क लेई हादेई ताये, खूङ्‌क आन्‍ना छेत्‍नूम्‍नो।

३४ ङ्‌कन् ईल्पो मीचा म्‍रोःची खीम्‍पीक खोलोङ् लक्‌ ममीयूक्स्‍ना खीम् हूप् मीस् जाग तूवाव लयना थारूखम् खात्‍क तोङ्‌क के।

३५ “खन्‍सा आन्‍नीसो जाग तूवानीव, ऊदोईपीक्यालो खीम्‍पीक मालिक यूपायो ताये, सेपायो ताये, वाप् अक्‍चाईलोयो ताये, देत्छायो ताये, खूङ्‌क नाम्‍ला आन्‍ना छेत्‍नूम्‍नो।

३६ मादोने ख छेकोक्छा तालात्लो आन्‍नी ईम्‍स्‍चाईनीक छीप्‍नी।

३७ आन्‍नी कोङा ऊई लोयान्‍नी, खूङ्‌क कोङा खोलोपीङ् पीको, ‘जाग तूवानीव’।”

येशू सेईम् लाईम्‍चीक

मत्ती २६:१-५; लूका २२:१-२; यूहन्‍ना ११:४५-५३

१४

१ मूङ्‍कम् नीस्लेई दोस्पी निस्‍तार-चाड लो खमिर मान्तेम्पा सबेईमी चाडलो तूवा। देप्‍क पूजारीचा ना शास्‍त्रीचा ऊतोङ्नाई सूपीछा येशू सेईम् मीनाना लाम्‌ खोङ्चचीक तूवा।

२ ऊदोईपीक्यालो खचा पीकाक तूवा, “चार-बार क लेईपीन् ओरो मम् छूनो, खोरो मयाम्दोन् मीस् पक्ना चाऊपो पकची।”

३ येशू बेथानियापी छूवोयोआ तूक् सिमोनमी खीम्‍पा जा चाम् लागी तूवा, खोदोलो ईल्पो मीम्छाआ शुद्ध ना हायाम् दाम् परेई छूक् ना नाम्चानप् तेल सिङ्गमरमरमी शीशीप्का बाईना मूङ्‌क शीशी खेत्‍बोक्‍ना मूङ्‍कपी तूवाक हायाम् नाम् चानप् तेल येशूम् तोङ्पी तेईपी।

४ खोदोलोई मूङ्‌कपी तूप् हेप् मीस् खची छूली काताना खची होप्-होप्पी ओरोलोलना तई लअ, “ङ्‌क नाम् चानप् जटामसीम् तेल ऊदोई यसकई?

५ ऊदोईपीक्यालो ङ्‌क हायाम् नाम् चानप् तेल सूक्‍चून्‍दूलूम् नाम्छेर्बूम् चेप्‍तीरोङ्पीका दूङ्देतोपी खेईमम्‍ना खूङ्‍क खाप्‍चीमा छूक्‍सीप्‍ची पीम् दूङ्नवा।” खीक्‍का खचा मूङ्‌क मीम्छा हायाम् चाईतो राङ्ची।

६ खोदोलोई येशूआ खस् ओरोलची, “ऊसो लानूम्‍नते ऊनाई आन्‍ना मूङ्‌क दूक् पीनूम्? मूङ्‌कसा ओ लागी नप् लक्‌ मक तूये।

७ ऊदोईपीक्यालो छूक्‍सीप्‍चीन् आन्‍नीस्‍काङ् हादेसो छूये, ना आन्‍ना लन्‍ची मईनूम्क नाम्‍लापी मीन्‍नीक तोङ्ना नत्‍तो खची गूलो मम् तईनूम्। खोदोलोई कोङ्ने पूरा आन्‍नीस्‍का छूवोनो।

८ मूङ्‌क मीम्छाआ ऊई मदूरू खूङ्‌क मक तूये। मूङ्‌कसा ओपूसी खूम् लाईस्‍पीङ्‌ नाम् चानप् जटामसीम् तेलआ कील्‍ना थीक्‍का मक तूये।

९ खन्‍सा आछीयाङ् कोङा आन्‍नी लोयान्‍नी, चारमी हाक-हाकपीई ङ्‌क जीनप् रीदाम् हासची, खोदोलो मूङ्‌क मीम्छाआ मक नप् लक्‍मी मीन्‍मारोम् लागी खोलोपी पयची।”

१० खीक्‍का पोङ्नीप्पो म्सीच्‍चेचीप्क ईल्पो यहूदा इस्‍करियोत मीचीकसा येशू लाम्‍ना खची हूक्‍पी पीम् लागी देप्‍क पूजारीचीपा खाता।

११ खचा यहूदा इस्‍करियोतमी रीङ्‌ येन्‍चीना खची जी नअ, ना खचा यहूदा इस्‍करियोत खाप्‍चीमा पीम् यादे मची। खीक्‍का यहूदा इस्‍करियोतआ येशू ऊतोङ्नाई लाम्‍ना खची हूक्‍पी पीम् मीनाना लाम् खोम् थालेई मअ।

येशूआ म्सीच्‍चेस्का दूङ्दोस्पीक जागूलो चस्‍क

मत्ती २६:१७-३०; लूका २२:७-२३; यूहन्‍ना १३:२१-३०

१२ खमिर मान्तेम्पा सबेईमी चाडमी लाईस्‍पीक लेई, निस्‍तार-चाडमी लूस्‍मी छा बलि चारेई मदोङ्ची, म्सीच्‍चेचा येशू ओरोलचीना तत्‍ची, “आम् लन्‍ची ऊई तूये? केईका हापी खातेकाना आम् लागी निस्‍तार चाडपीक जागूलो चोचूप्‍साम्‍का?”

१३ खीक्‍का खसा नीप्पो म्सीच्‍चेची ओरोलना पोक्‍स्‍ची, “सहरपी खात्‍चीव ना खपा गाग्रीपीका काऊ खूरना खाईप्चाप् ईल्पो मीस् छीप्चू। खूङ्‌क म्दोस्-दोस् कल्‍तो खायाचूव।

१४ मूङ्‌क मीस् हापी वोङे खूङ्‌क खीम्‍पीक मालिक आन्‍चा ओरो लाचूव, ‘सेचीपोआ ओरोपीके, ओ सीच्‍चेस्‍का निस्‍तार चाडमी जागूलो चास्को ओ ङास्‍मीचीम् तूस्को हापी तूये?’

१५ खीक्‍का खसा आन्‍ची तालाथेम्तो नम्‍लो चोम्‍दीम्‍पा ईबूम् देप्पा तूस्को खोमीची, खूङ्‌कपी आन्‍चा ई लागी जागूलो चोचूप्‍साचूव।”

१६ खीक्‍काना मूङ्‌क म्सीच्‍चेस् खाताना सहरपी वोङा ना येशूआ पीकाक तोङ्‌कङ् खचा छीप्‍ची, खीक्‍का खचा निस्‍तार-चाडमी जागूलो चोचूप्‍स्‍ची।

१७ यूपा येशू पोङ् नीप्पो म्सीच्‍चेस्का ताआ।

१८ खस् तूवाना चचचीलो येशूआ ओरोपीका, “आछीयाङ् कोङा आन्‍नी लोयान्‍नी, केईया चाम्चायाम्‍कप्‍क ईल्पोआ कोङ् दोका पीयो।”

१९ खोदोलो खस् खची सानीवा चाईसा, खीक्‍का पालसा “ऊई खूङ्‌क कोङ्‌यो?” पीकाना खोलोआ ख तत्‍ची।

२० खोदोलो येशूआ खस् ओरोलची, “पोङ् नीप्पो पीक ईल्पो, खूङ्‌कसा कोङ्लोङ् थाल्पी सबेई लूप्‍ना चचय।

२१ ऊदोईपीक्यालो मीस्मी छाम् तोक्पी छाम्पा तोङ्ना छूये, खोदोलोई धिक्‍कार मूङ्‌क मीस्, खूङ्‌कसा मीस्मी छा दोका पीय। मूङ्‍कन् म्माआ मान्वात्वादोसो नवा।”

२२ खीक्‍का चचचीलो येशूआ सबेई लापू ना आसीक् पीना एकू, ना खस् पीतो ओरोपीका, “लाप्‍नूम्व, ङ्‍क ओ गाम् के।”

२३ खीक्‍का खसा पोङ्‍कीरीम् लाप्‍ना नीनाम्मा ओलोनूव लअ, ओलोनूव लोम् यात्कप्का खस् खोलोङ् पीची ना खोलोआङ् मूङ्‍कप्का दूङ्‌ची।

२४ खीक्‍का येशूआ खस् ओरोलची, “ङ्‌क नयाँ करारपीक ओ हीः के, ङ्‌क ओरोसर्प् मी लागी बगेई छूये।

२५ आछीयाङ्, कोङा आन्‍नी लोयान्‍नी, नीनाम्माम् चारखम् नयाँ छूना मान्ताम् सम्‍मो हन्‍ना वाचोसीम् काऊ कोङा हाल्‍लोसो दूङोनो।”

२६ खीक्‍का खचा ईबूम् छाम् मस्‍ना मूङ्‍कप्का लत्‍ताना जैतुन कोम् हेम् खाता।

२७ लाम्‍पी खात्‍चालो येशूआ खस् ओरोलची, “आन्‍नी खोलोआङ् कोङ् होक्‍सोयोनीना खालेत्‍नी, ऊदोईपीक्यालो धर्मसूम्बऊपी छाम्‍पा तूये,

‘कोङा चोलोछा गको,

ना लूस्ची खोलोङ् सोको रीस्‍खाते।’

२८ खोदोलोई कोङ् ऊसोपकोकप्‍का आम्‍नी लाईस्‍पी गालीलपा खातो।”

२९ खोदोलो पत्रुसआ येशू ओरो लअ, “खोलोआ आन् होक्‍सीदोसो कोङा आन् हादेसो होन्‍येयान्‍नो।”

३० खोदोलो येशूआ पत्रुस ओरो लअ, “आछीयाङ् कोङा आन् लोयान्, एसे सेपा नीस्छेम् वाप् ओम् लाईस्‍पी आना कोङ् सूक्‍छेम् इन्कार मोयो।”

३१ खोदोलोई पत्रुसआ तेत्‍तेईमो यीङाना ओरोपीका, “कोङ् आन्‍लोङ्‌ सीम् छूदोसो कोङा आन् इन्कार मयान्‍नो।” खीक्‍का खोलोङ् म्सीच्‍चेचा खोरोङ् पीका।

येशू गेतसमनी बूङ्‍खापी

मत्ती २६:३६-४६; लूका २२:३९-४६

३२ खीक्‍काना खस् गेतसमनी मीचीक थाम्‍पूपी खाता ना येशूआ म्सीच्‍चेस् ओरोलची, “कोङा वाङोम् मूयोक सम्‍मो आन्‍नी अपीङ् तूवानीव।”

३३ खीक्‍का येशूआ पत्रुस, याकूब, यूहन्‍ना सूप्‍पो म्साथपी खाईची, ना ख हायाम् म्सानीवा चाईसाना ऊदा-दा ङेसा।

३४ खीक्‍का येशूआ खस् ओरोलची, “ओ आत्‍मा सीम् सम्‍मोङ्‌ सोक्‍आ चाईस्चाईक तूये। आन्‍नी अपीङ् तूवानीव, ना जाग तूवानीव।”

३५ खीक्‍का येशू चीछा मेक्सा खाताना बोहोपूू सूपोम् मअ, ना छूदोक ङ्‌क दूक्वाम् नाम्‍ला ओप्‍का खान्‍लेनू पीकाना नीनाम्मापी वाङोम् मअ।

३६ वाङोम् मलो येशूआ ओरोपीका, “अब्‍बा, पाआ, आम्‍पी खोलोकङ्‌ छूदूर। ङ्‌क दूक्वाम् पोङ्‍कीरीम् ओपीका खान्‍लेमीते। खोदोलोई कोङा लन्चीमूयोक तोङ्ना मा, आना लन्चीमईक तोङ्ना छूनूव।”

३७ येशू होसोङ् खची दोक्पी बानालो म्सीच्‍चेस् ईम्स्‍चाक छीप्‍ची। खीक्‍का खसा पत्रुस काछना ओरो लअ, “सिमोन, ऊई आन् ईम्‍स्‍चाईङायो? ऊई आन् ऊक्‍छीन्सोयो जाग तूदूरनो?

३८ जाग तूवानीव खीक्‍का वाङोम् मनूम्‍ना आन्‍नी चाम्चीपी छूवानीनव। आत्‍मान् आछीयाङ् तयार तूये, खोदोलोई गाम् तयार मान्तू।”

३९ होसोङ् ख खाताना लाईस्‍पीक तोङ्नाङ् वाङोम् मअ।

४० होसोङ् ख आत्‍ताना बानालो म्सीच्‍चेची ईम्‍स्‍चाक छीप्‍ची, ऊदोईपीक्यालो खस् हायाम् खची ईम् लक तूवा, खन्‍सा खचा येशू ऊई पीम्नाई ङरी आईम् पर्ने, खूङ्‌क मान्लेची।

४१ येशू सूक्‍छेम्‍पीसो बानाना खस् ओरोलची, “ऊई आन्‍नी होसोङ् ईम्स्चाईनीङ्‌यो? ना नोन्‍दीयान्‍चीनीङ्‌यो? हन् नाम्‍ला तालाताक तूये। खोङ्नूम्व, मीस्मी छा मोऊपोचीम् हूक्‍पी छूम् याताक तूये।

४२ पक्नीव, खातेके। खोङ्नूम्व, कोङ् दोका पीप्‍ची ई दोक्पी ताबानाक तूये।”

येशू लाप्‍चीक

मत्ती २६:४७-५६; लूका २२:४७-५३; यूहन्‍ना १८:३-१२

४३ येशू नेन्‍चालो, पोङ् नीप्पो म्सीच्‍चेचीप्क ईल्पो यहूदा छेकोक्छा मूङ्‍कपी खोमन्‍ची। देप्‍क पूजारीची, शास्‍त्रीरीची ना धर्म-सेचीपोचा पोक्‍स्‍चीक ईक् हूल् दोप्सेल ना तूप् बाईचीना मूङ्‍कपी बाना।

४४ येशू दोका पीप्‍आ खस् ङ्‌कतोङ्‌क ईबूम् चीन्‍न पीचीक तूवा, “आस्कई कोङा चूम्मा मीयो खूङ्‍कङ् आन्‍ना लाम्‍नूम्‍क मीस् के, मूङ्‌क लाप्‍नूम्‍ना हायाम् नत्‍तो ऊरानूम्‍ना खायानूम्‍व।”

४५ खीक्‍का यहूदा इस्‍करियोत येशूम् म्दोक्पी खाताना, “सेचीपो,” पीकाना चूम्मा मीयू।

४६ खीक्‍का खचा येशू लाप्‍चीना खाईची।

४७ मूङ्‌कपी थोरेप्‍दीप्‍पीक ईल्पोआ दोप्सेल थूत्‍ना दूङ् देप्‍क पूजारीम् रोःमी म्नोबो खूईरूप्‍दीतू।

४८ खीक्‍का येशूआ खस् ओरोलची, “ऊई आन्‍नी ईबूम् खूस्पा लापाम्‍क तोङ्ना दोप्सेल खीक्‍का तूप् बायानूम्ना कोङ् लाप्‍स् तानीकयो?

४९ नीनाम्मा दप्स्को खीम्पी लेई पीच्‍ची सेचीवा ईत्‍तो कोङ् आन्‍नीस्‍काङ् तूवो, खोदोलो आन्‍ना कोङ् मान्लाम्ङानी। खोदोलोई ङ्‌क धर्मसूम्बऊपी तूक रीङ्‌ पूरा छूनू।”

५० खीक्‍का खोलोङ् म्सीच्‍चेचा ख होक्‍सीचीना जूकाखाता।

५१ म्गाम् ईबूम् खोऊसीम् तेईआ रीम्ना ईल्पो सोलो मीस् येशूम् दोस्-दोस् खाता। खचा मूङ्‌क सोलो लाप्‍ची,

५२ खोदोलोई मूङ्‌कसा म्तेई होक्‍सीना फूतीकेर्‌ङा जूकाखाता।

येशू यहूदीचीमी देप् याखऊमी लाईस्‍पी

मत्ती २६:५७-६८; लूका २२:५४-५५, ६३-७१; यूहन्‍ना १८:१३-१४, १९-२४

५३ खीक्‍का खचा येशू दूङ् देप्‍क पूजारीपा खाईची, ना खूङ्‍कपी खोलोङ्‌ देप्‍क पूजारी, धर्म-सेचीपोची ना शास्‍त्रीची बात्ल छूवाक तूवा।

५४ पत्रुस क छूबूरीपीकाङ् दूङ् देप्‍क पूजारीम् पोतेल् सम्‍मो म्दोस्-दोस् खाता, खीक्‍का मूङ्‌कपी दोर्‌चीका तूवाना खसा मीः जूईम् थालेई मअ।

५५ देप्‍क पूजारीचा ना खोलोङ् देप् याखऊपीक मीचा येशू सेईम् मीनाना खम् ऊल्‍लोङ्पी गवाईमी रीङ्‌ लाम्‍ची, खोदोलोई खचा ऊसो मान्छीप्ची।

५६ ओरोसर्प् मीचा येशूम् ऊल्‍लोङ्पी मोरोक वालीलीक गवाई पीची। खोदोलोई खचा पीचीक गवाई मान्खम्।

५७ हेप्-हेप्पा क येशूम् ऊल्‍लोङ्पी वालीलीक गवाई पीम् लागी पकाना ओरोपीका,

५८ “ङ्‌कसा ओरो पीकाक केईका येनूम्‍का, ‘मीस्मी म्‍हूःआ बोबूईम्पा नीनाम्मा दप्स्को खीम् कोङा हतूतो, ना हूःमान्‍दीङ्‌ सूक्‍लेईपी आर्को नीनाम्मा दप्स्को खीम् कोङा बोबूयूतो’।”

५९ खोदोलोई होसोङ् खची गवाई मान्खम्।

६० खोदोलो दूङ् देप्‍क पूजारीआ खोलोमी लाईस्‍पी पकाना येशू ओरो पीकाना तत्‍तू, “ऊई आम्‍पी ऊसोङ्‌यो ङरी आईम् रीङ्‍‌ मान्तू? ओन्तोरोक मीचा आम् तोक्पी पीकाक गवाई ऊये?”

६१ खोदोलोई येशू वाये तूवाचा ना ऊसो ङरी मान्‍आई। होसोङ् दूङ् देप्‍क पूजारीआ येशू ओरो पीकाना तत्‍तू, “ऊई आन् आछीयाङ् खोलोप्का दूङ्‍रेप्‍तो तूप् नीनाम्माम् छा ख्रीष्‍ट यो?”

६२ येशूआ खस् ओरोलची, “एई कोङ्‌ङा के, आन्‍ना मीस्मी छा खोलोप्का दूङ् राःरालोक नीनाम्माम् चूप् हूःलाम्पा तूचाईक ना नाम्छूईतोका मोम्मी साथपी यूचाईक तईनूम्।”

६३ खीक्‍का दूङ् देप्‍क पूजारीआ म्तेई चेन्‍ना ओरोपीका, “हन्‍ना केईका खम् ऊल्‍लोङ्पी बीन्‍नीपा साक्षी ऊसो चाहेई छूनो?

६४ आन्‍ना खोलोआ नीनाम्माम् तोक्पी मान्‍नप् नेनाकन् येन्‍खानूम्। आम्‍नी मीन्ताम् ऊई तूये?”

खोदोलो खचा खोलोआ ख सेईम्‍ङा छूये पीका।

६५ खीक्‍का हेप्-हेप्पा ख थूवा दोम् थालेईमची ना म्मूक्स् देप्‍चीना केर्‌तो ओरोलची, “खारीबो मते।” खीक्‍काना दोर्‌चा ख खची जीम्मापी खाईचीना केर्‌ची।

पत्रुसआ येशू इन्कार मक

मत्ती २६:६९-७५; लूका २२:५६-६२; यूहन्‍ना १८:१५-१८, २५-२७

६६ पत्रुस नूक्‍का पोतेल्पू तूवाचालो दूङ् देप्‍क पूजारीम् म्‍रोःमेचीप्क ईल्पो मीम्छा मूङ्‍कपी बाना,

६७ खीक्‍का मूङ्‌कसा पत्रुसआ मीः जूईचक नत्‍तो खोङू, ना ओरो लअ, “आन्‍सो नासरतपीक येशूलोङ्‌ तूवाक मायो।”

६८ खोदोलोई पत्रुसआ इन्कार मतो ओरोपीका, “ङ्‌क आना ऊई पीक्‍चाईकई, खूङ्‌क कोङा ऊसो छेतोनो ना ऊसो लेसोनो।” ना ख पाखापाक मूल् लाम्स्को हेम् खाता। खीक्‍का वाप् अका।

६९ मूङ्‌क रोःमेआ होसोङ् मूङ्‌कपी पत्रुस तना थोरेप्‍दीप्‍ची ओरोलची, “ङ्‌कन् मूङ्चीप्क ईल्पो मायो।”

७० पत्रुसआ होसोङ् इन्कार मअ। खोदोलोई ऊक्‍छीन्‍पीका म्बर-बार थोरेप्‍दीप्चा होसोङ् पत्रुस ओरो पीकाना तत्‍ची, “आछीयाङ्, मूङ्‌कचीप्कङ् आन्सो, ऊदोईपीक्यालो आन्सो गालीलपी तूप् मीस्ङा।”

७१ खोदोलोई पत्रुसआ कोङ्ने मा पीक्‍तो पस्तून चातो ओरोपीका, “आन्‍ना आस्‍मी तूम्‍पोई मचाईनूम्कई खूङ्‌क मीस् कोङा छेतोनो।”

७२ खीक्‍का मोन्तोलोङ् दोस्पीक वाप् अका, खोदोलो येशूआ ओरो पीकाक रीङ्‌ पत्रुसआ मीन्मारो मअ, “नीस्छेम् वाप् ओम् लाईस्‍पी आना कोङ् सूक्‍छेम् इन्कार मोयो।” खीक्‍का खूङ्‌क रीङ्‌ मीन्खीना पत्रुस दीरीमोक्‍स्‍तो खापा।

पिलातसमी लाईस्‍पी येशू

मत्ती २७:१-२, ११-२६; लूका २३:१-५, १३-२५; यूहन्‍ना १८:२८–१९:१६

१५

१ देत्छा सेपा देप्‍क पूजारीची, धर्म-सेचीपोची शास्‍त्रीची ना देप् याखऊपीक मीचा खची हो-होप्पी चाई मस्‍ना येशू छूईचीना पिलातसमी हूक्‍पी पीची।

२ पिलातसआ येशू ओरो पीकाना तत्‍तू, “ऊई आन् यहूदीचीम् होङाबू यो?” खोदोलो येशूआ ओरो पीकाना ङरी आन्‍नू, “आनाङ् खोरो पीके।”

३ देप्‍क पूजारीचा येशू ओरोतो रीङ्पी दोस् तीची।

४ पिलातसआ येशू होसोङ् ओरो पीकाना तत्‍तू, “ऊई आम्‍पी ऊसोङ्‌यो ङरी आईम् रीङ् मान्तू? खोङ्ते, आम् तोक्पी खचा ओरोतो रीङ्आ दोस् तीचाई।”

५ खोदोलोई येशूआ होसोङ् ङरी मान्‍आई, मूङ्‌क खोङ्ना पिलातस छाक्‍का छूवा।

६ निस्‍तार-चाडपी मीचा ङोक्‍चीक ईल्पो थानापी तेस्‍चीक मीस् खची लागी पिलातसआ लाईम्दोम् रेवास् तूवा।

७ खोन्‍तोलो चारखम्मी ऊल्‍लोङ्पी पोक्‍ना मीस् सेईप् ईल्पो बारब्बा मीचीक मीस् थूनापी तेस्‍चीक तूवा।

८ ओरोसर्प् मीस् पिलातसमी दोक्पी ताना पिलातस आम् रेवास् तूक तोङ्ना ईल्पो थानापी तेम्‍पा मीस् खची लागी लेत्‍दीत्‍व लचीना बीन्ती मीची।

९ पिलातसआ ओरो पीकाना खस् तत्‍ची, “ऊई कोङा आम्‍नी लागी यहूदीचीम् होङाबू लेईम्‍दीम् आन्‍ना अऊ मीन्‍नीयो?”

१० ऊदोईपीक्यालो नाचूर् लनाङा देप्‍क पूजारीचा ओ दोक्पी बाईचीक पीम् पिलातसआ छेत्‍क तूवा।

११ येशूम् फाईपी बारब्बाङा ई लागी पिलातसआ लात्‍दीत्‍नूव पीकाना देप्‍क पूजारीचा ओरोसर्प् मीस् चप्स्ची।

१२ पिलातसआ होसोङ् खस् ओरो पीकाना तत्‍ची, “खोरोदोक आन्‍ना यहूदीचीम् होङाबू पीक्‍नी, खूङ्‌क क कोङा ऊई मूयो?”

१३ खस् बसाना होसोङ् ओरोपीका, “मूङ्‌क क्रूसपी काम्‍ङा छूये।”

१४ पिलातसआ खस् ओरोलची, “ऊनाई? खसा ऊई मान्‍नप् लक्‌ मक तूये?” खोदोलोई हायाम् सोतो बसाना खचा ओरोपीका, “मूङ्‌क क्रूसपी काक्‍स्ते।”

१५ पिलातसआ ओरोसर्प् मीस् खची जीनमीम् लागी खचा मीनाक तोङ्नाङा बारब्बा थूनाप्‍का लात्‍दीतू ना येशू कोर्राआ केर्‌चीना क्रूसपी काम् लागी दोर्‌चीम् हूक्पी जीम्मा पीची।

दोर्‌चा येशू सेस्वा मीचीक

मत्ती २७:२७-३१; यूहन्‍ना १९:२-३

१६ दोर्‌चा येशू देप्पा खीम्‍मी पोतेल्पी खाईची ना खोलोङ् दोर्‌ची मूङ्‍कपी बात्ल मची।

१७ खीक्‍का खचा येशू बैजनी तेई खाम्‍मीची, ना तीती पाल्‍चीना बूयूङ्‍गा तोङ्‌क मस्‍ना म्तोङ्पी खूमीची।

१८ खीक्‍का खचा, “यहूदीचीम् होङाबूमी जय पीक्‍तो” सेस्‍वा मीक्‍तो सेवा छची।

१९ खीक्‍का खचा येशूम् तोङ्पी मीक्पऊआ केर्‌तो थूवा दची, ना खस् खून्जूलना सेवा छची।

२० खीक्‍का खचा येशू सेस्‍वा मीम् यात्चीकप्का बैजनी म्तेई बूत्ची ना म्होप्मी तेईङा खाम्‍मीची। खीक्‍काना खचा येशू क्रूसपी काम लागी पाखा खाईची।

येशू क्रूसपी काक्‍स्‍चीक

मत्ती २७:३२-४४; लूका २३:२६-४३; यूहन्‍ना १९:१७-२७

२१ खीक्‍का अलेक्‍जेन्‍डर ना रूफसमी म्पा कूरेनीपी तूप् सिमोन तेल्पीका बान्चाक खचा छीप्ची ना येशूम् क्रूस खूर्म् ना खाईम् लागी कर तीची।

२२ खीक्‍काना खचा येशू गलगथा मीचीक थाम्‍पूपी तात्‍ची–गलगथाम् अर्थ तोङ्‌मी खप्‍रम्मी थाम्‍पू।

२३ खीक्‍काना खचा येशू मूर्र ङल्‍म्‍पा दाखमद्य दूम् लागी पीची। खोदोलोई येशूआ मूङ्‌क मान्दू।

२४ खचा येशू क्रूसपी काक्‍स्‍ची। खीक्‍का आस्‍कसाई म्तेई तयाम् लोलना करसीङ् होक्‍स्‍ची ना येशूम् म्तेई खची हो-होप्‍पी हास्‍ची।

२५ खचा येशू क्रूसपी काक्‍स्‍चीलो देत्छाक बोची बजेई छूवाक तूवा।

२६ ख दोस् तीचीक छाप्‍दाम्‍पी “यहूदीचीम् होङाबू” पीम् छाम्‍पा तूवा।

२७ खचा येशूलो नीप्पो खूस्‍पास्‍सो ईल्पो म्पाङ्ला ना ईल्पो म्चूप्ला मस्‍ना क्रूसपी काक्स्ची। [

२८ धर्मसूम्बऊपी छाम्पा रीङ्‌ ओरोना पूरा छूवा, “ख मोऊपोस्का ङीरा।”]a

२९ मूङ्‌क लाम्‍पा लाम्‍दूम् मीचा म्तोङ् दाल्ङूप्‍तो मतो येशू ओरो पीकाना सेस्‍वा मीची, “हऊ! नीनाम्मा दप्स्को खीम् हईप्‍दीप्‍नासो सूक्‍लेईपी थोक्‍दीप् आन्‍ङा मायो,

३० क्रूसपीका लत्‍ताना यूवाते ना आम् होपा-आम् होप्‍ङा लेन्‍चा मीन्चीते।”

३१ खोरोनाङ् देप्‍क पूजारीचा ना शास्‍त्रीचासो ओरोपीक्‍तो सेस्‍वा मीची, “ङ्‌कसा बीन्‍नीपान् लेन्‍चा मीयू, खोदोलोई म्होप्क लेन्‍चा मीदूर्‌यान्‍चीनोयो।

३२ ङ्‌क इस्राएलपीक होङाबू ख्रीष्‍ट, हन्‍ना दावा क्रूसपीका लन्‍नूना यूनूते, ना खूङ्‌क तयाम्‍काना केईका विश्‍वास मयाम्का।” खीक्‍का खस्का क्रूसपी काक्‍स्‍दीत्‍चीकचासो येशू सेस्‍वा मीची।

येशू सीयाक

मत्ती २७:४५-५६; लूका २३:४४-४९; यूहन्‍ना १९:२८-३०

३३ लेपाक पोङ् नीस्बजेप्का सूक्‍बजे सम्‍मो खोलोङ् छाप्‍कूवापी नाम्कूर्मादाम् छास्‍खाता।

३४ खीक्‍का लेपाक सूक्‍बजी होम्पी येशू ओरोसोतो ओरो पीकाना बसा, “इलोई, इलोई, लामा सबखथनी?” खूङ्‍कम् अर्थ क, “ए नीनाम्मा, ए नीनाम्मा आना कोङ् ऊदोई होक्‍सोयोकई?”

३५ म्बर-बार थोरेप्दीप् हेप्-हेप्पा खसा पीकाक रीङ्‌ येन्‍चीना ओरोपीका, “येन्‍नूम्‍ते, खसा एलिया काछचय।”

३६ खचीप्‍क ईल्पोआ बूल्तो खाताना ईबूम् तेईमी म्छो पूपूल् मना जूजूर्पा दाखमद्यपी चीना ईबूम् बाईपा मीक्पऊमी छोक्‍पी यूक्स्‍ना ओरोपीक्‍तो येशू दूमीयू “खोङाम् खोङ्, बा एलिया ङ्‌क लास् यूयेयो।”

३७ खोदोलो येशू ओरोसोतो बसा ना म्सोम् थाया।

३८ खीक्‍का नीनाम्मा दप्स्को खीम्‍पीक पर्दा म्छोक्‍तोका म्दोरी सम्मो नीस्चेल छूवा।

३९ येशूम् मोरोना म्सोम् खाताक म्‍लाईस्पी थोरेप्दीप् दोर्‌मी कप्‍तानआ तना ओरोपीका, “आछीयाङ् ङ्‌क मीस्‍ने नीनाम्माम् छाङ् रईछ।”

४० छूबूरीप्‍का खोप्चाप् हेप् मीम्छास्सो तूवा। खूङ्‌कपी मरियम मग्दलिनी खीक्‍का चूप्‍क याकूब ना योसेफमी म्मा मरियम ना सलोमी तूवा।

४१ येशू गालीलपा तूवालो खस्का लाम्‍दूम् ना खम् बोक्छोप्ची मूङ्‍कस्ङा तूवा। येशूस्‍का यरूशलेमपी बानाक बीन्‍नीपा ओरोतो मीम्छास्सो मूङ्‍कपी तूवा।

येशू खूम्‍चीक

मत्ती २७:५७-६१; लूका २३:५०-५६; यूहन्‍ना १९:३८-४२

४२ चूम्चीम् लेई, अर्थात् नोम्चीम् लेईमी लाईस्‍पीक लेई, यूपा छूम् हच।

४३ देप् याखऊ खीम्‍पीक सायोबूप् तीक्‍सू अरिमाथियापीक योसेफ, खसा नीनाम्माम् चारखम् हूङ्दीत्‍क तूवा। खसा माङ्‌कीमो पिलातसपा खाताना येशूम् सालोग्गी ङोकू।

४४ येशू आथूईङा सीयाखाता पीम् येन्‍लो पिलातस छाक्‍का छूवा। खीक्‍का पिलातसआ कप्‍तान म्दोक्पी काछना आछीयाङ् येशू सीयाकयो मान्सीकयो पीकाना तत्‍तू।

४५ येशू सीयाखात पीम् कप्‍तानपीका येन्‍ना पिलातसआ येशूम् सालोग्‍गी योसेफ खाईम् पीयू।

४६ खीक्‍का योसेफआ मलमलमी सीक्‍खूम् खेतू, ना येशूम् म्सालोग्गी क्रूसपीका मूक्सू लात्‍ना तेईया दील्‍लू खीक्‍का देप् लूङ्पी खोपेई मम्पाना बानेईमम्पा गेम्पी खाईना यूक्सू। खीक्‍काना गेम् देप्पा लूङ्‌आ दीयू।

४७ खोदोलो मरियम मक्‍दलिनी ना योसेफमी म्मा मरियमआ येशूम् सालोग्‍गी यूक्स्चीक थाम्पू खोङ्चचीक तूवा।

a 

१५:२८ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

येशू ऊसापक्‍क

मत्ती २८:१-८; लूका २४:१-१२; यूहन्‍ना २०:१-१०

१६

१ नोम्चीम् लेई याताकप्का मरियम मग्दलिनी, याकूबमी म्मा मरियम ना सलोमीचा नाम्चानप् तेल येशूम् सालोग्गी कील्म् लागी खेत्‍ची।

२ फाईवेईमी लाईस्पीक लेईपी देत्छा नाम्छोवा आप्चलो खस् येशूम् गेम् तूवाक थाम्पूपी खाता।

३ खीक्‍का खस् लाम्‍पी खात्‍चालो खची होप्-होप्पी ओरो लोल, “ई लागी मूङ्‌क गेम्पीक देप्पा लूङ् आसाई लातीपीया?”

४ खीक्‍का खचा गेम् हेम् खोङ्चीलो, गेम्पीक देप्पा लूङ्‌ आल्म्दीम्पा तची। खूङ्‌क लूङ्‌ हायाम् देप्पा तूवा।

५ खीक्‍का खस् येशूम् गेम् तूवाक गोपी वोङालो ईबूम् ओम्‍लोप् तेई खाम्दीप् सोलो मीस् चूप् हेम्‍लालाम्पा तूवाचाक तची, ना खस् छाक्‍का छूवा।

६ खोदोलोई मूङ्‌क ओम्‍लोप् तेई खाम्दीप् सोलो मीचा खस् ओरोलची, “आन्‍नी छाक्‍का छूनीनते, आन्‍ना क्रूसपी काक्स्चीक येशूयो लाम्चाईनूम्। येशू अपी मान्तू, ख ऊसापक्‍क तूये। मा मीन्‍नीदोक ख यूम्पा थाऊ खोङ्नूम्ते।

७ खन्‍सा आन्‍नी खात्‍नीते खीक्‍का म्सीच्‍चेची ना पत्रुस ङ्‌क रीङ्‌ ईयानूम्‍ते, ख आम्‍नी लाईस्-लाईस् गालीलपा खात्‍चाये। खसा पीकाक तोङ्ना आन्‍ना येशू खपा तईनूम्।”

८ खस् येशूम् गेम्‍पीका लात्‍ताना बूल्सा, ऊदोईपीक्यालो खस् छाक्‍का छूवाना खची कीम्‍आ योक्‍साचाक तूवा। खीक्‍का खचा मूङ्‌क रीङ्‌ आस्‍सो मान्‍ईक्ची, ऊदोईपीक्यालो खस् हायाम् कीसाक तूवा।

येशू म्सीच्‍चेचीपी खोमन्‍चीक

मत्ती २८:९-२०; लूका २४:१३-५३; यूहन्‍ना २०:११-२३; प्रेरित १:४-११

[

९ फाईवेईमी लाईस्‍पीक लेई देत्छा सेपाङ्‌ येशू ऊसापकाना लाईस्‍पी मरियम मग्दलिनीपी खोमन्‍ची। खसा खपीका नूक्ची चाप् लात्‍क तूवा।

१० मरियम खाताना ङ्‌क रीङ्‌ म्सीच्‍चेस् ईची। खोदोलो म्सीच्‍चेचा तूनीवा मतो खाप्‍चाक तूवा।

११ खोदोलोई येशू ऊसापक्‍क ना मरियमपी खोमन्चीक रीङ्‌ म्सीच्‍चेचा येन्ची, खोदोलोई खचा मरियममी रीङ्‍‌ पतेई मान्मची।

१२ खीक्‍काना नीप्पो म्सीच्‍चेस् तेल् मेक्सा खात्‍चालो खचीप् येशू आर्को ङालीपी खोमन्‍ची।

१३ खीक्‍का खस् आत्‍ताना खाताना खचा तचीक रीङ्‌ बीन्‍नीपास् ईची। खोदोलोई मूङ्‌कचा पीकाक रीङ्‌ खचा पतेई मान्मची।

१४ दोस्पी येशू पोङ् ईल्पो म्सीच्‍चेचीपी जा चचचीलो खोमन्‍ची। खीक्‍का खची विश्‍वास मान्तूक ना लूङ् तोङ्‍क खची गोङ् तना येशूआ खस् राङ्ची। ऊदोईपीक्यालो येशू सीयाना ऊसापक्‍क तोक्‍चा पचीक रीङ्‌ खचा पतेई मान्मस्क तूवा।

१५ खीक्‍का येशूआ खस् ओरोलची, “खोलोङ् चारपी खात्‍नीना खोलोङ् सोम्‍छाची ङ्‌क जीनप् रीदाम् येईमीयानूम्व।

१६ विश्‍वास मप्‍आ ना बप्‍तिस्मा लाप्‍आ हल्‍वा तय, खोदोलोई विश्‍वास मान्मप् दोसी थरेई छूये।

१७ विश्‍वास मप्चीपी ङ्‌क चीन्‍न छूये, खचा ओ नीङ्पी चाप् लातची ना खस् नयाँ रीङ्पीa नेने,

१८ खचा पूः लापची ना चीः चईचीदोसो खस् ऊसो छूनो। खचा तूक्खाचीम् थेम्पी खची हूः यूक्‍सची ना खस् नखाते।”

१९ ओरोना रोबू येशू खस्का नेईम् याताकप्का ख साराङ्‌गाप्‍तो थेन्‍चीतो खाता ना नीनाम्मामी चूप् हूःलाम्‍पा तूवा।

२० खीक्‍का म्सीच्‍चेस् खोलोपी खाताना जीनप् रीङ्‌ हास्‍ची। रोबू खची साथपी तूवाना लक्‌ मअ, ना ओरोतो चीन्‍नलाम्‍पा नीनाम्माम् रीङ्‌ पोचीप् बानेई मअ। आमेन।]b

a 

१६:१७ नयाँ रीङ् – अर्थात्, “नयाँ भाषा”

b 

१६:९-२० केछे लाईस्पीक हेप् पाण्डुलिपीपी ङ्‍क पदची छाम्पा मान्तू।

लूकाआ छाप्‍क

जीनप् रीदाम्‌

छेईलम्

लूका दबाई मप् ईल्पो डक्टर तूवा (कलस्सी ४:१४), ना पावल प्रेरितमी बोक्छोप् म्बूम् तूवा। लूकाआ ङ्‌क जीनप् रीदाम्ङाङ् मा, खोदोलोई “प्रेरितचीम् लक्” मीचीक नयाँ करारमी सोक्‍सरसो छाप्‍पू (लूका १:१-४; प्रेरित १:१-२)। पावल प्रेरित नीनाम्माम् रीङ्बऊ हास् ग्रीस ना टर्कीपी दोस्रो, तेस्रो यात्रा मलो, लूकासो हेप्-हेप् थाम्‍पूपी खलो खाता (प्रेरित १६:१०; २०:६)। दीरीत्‍तीलाम्पाक दूङ्दोस्पीक छेलाम्पी पावल रोमपी खातालो लूकासो खम् साथपी तूवा (प्रेरित २७:१-२)। खीक्‍का रोमपी तातेकाना पावल थूनापी छूवाकप्का, लूकाआ खम् सूसो मअ (२ तिमोथी ४:११)।

खन्‍सा लूकाआ ख्रीष्‍टियन् धर्म थोक्‍साकम् तोक्पी छाप्‍कङाङ् मा, खोदोलोई ख मूङ्‌कपी सहभागीसो छूवाक तूवा।

मत्ती म्होप् यहूदी छूवाकसा, म्जीनप् रीदाम् यहूदीचीम् लागी छाप्‍क तूवा। खोदोलोई लूका क ग्रीक तूवा, खन्‍सा खसा ङ्‌क जीनप् रीदाम्‌ बीन्‍नीपा गोङ्चा बूजेई मस्‍नू पीकाना छाप्‍क तूवा।

ङ्‌क जीनप् रीदाम् छाप्‍लो, लूकापी मर्कूसमी जीनप् रीदाम्‍मी ईबूम् प्रतिलिपी तूवा। (मर्कूसमी जीनप् रीदाम् लाईस्‍पीङ् छाम्‍पा जीनप् रीदाम् तूवा)। खन्‍सा लूकाआ म्जीनप् रीदाम्पी मर्कूसमी जीनप् रीदाम्पी छाम्‍पा ओरोतो रीङ्‌ काप्स्क तूये।

मर्कूसआ छाप्‍क रीङ्पीका बीन्‍नीपा रीङ्सो, लूकाआ म्जीनप् रीदाम्पी छाप्‍पू। ङ्‌कपी मत्तीम् जीनप् रीदाम्‍पी छाम्‍पा रीङ्सो जी-जीस् काम्‍पा तूये। बीन्‍नीपा हेप्-हेप् रीङ् लूकाम् जीनप् रीदाम्‍पीङाङ् तयाम्।

केईया मान्माईम् रीङ्‍ क लूका डक्‍टरङाङ् मा, खोदोलोई पक्‍का सूम्‍नीतूम्‍लो छाप्सो तूवा। ङ्‌क जीनप् रीदाम् ना “प्रेरितचीम् लक्” मी सोक्‍सरपीसो हायाम्‌ होशियारना खोलोङ् ची-चीमा आछीयाक सूम्‍नीतूम्‍लोम्‌ रीङ् छाप्‍क तूये। लूकाआ छाप्‍क रीङ् आछीयाकङ् पीकाना बीन्‍नीपा ओरोतो सूम्‍नीतूम्‍लोम् सोक्‍सरपी ना वैज्ञानिक अनुसन्‍धानपीका प्रमाणित छूवाक तूये। येशू ख्रीष्‍टमी जीनप् रीदाम् ईल्पो मीचा कल्‍पना मक पोम् ललई मा। ङ्‌क ईबूम् सत्‍य सूम्‍नीतूम्‍लो रीङ् के।

लूकाआ म्जीनप् रीदाम् ऊक दोङ्पीई छाप्‍क तूवा पीम् निश्‍चित मान्तू। खोदोलोई ओरोतो बाइबलपीक छेछेमीचा, लूकाम् जीनप् रीदाम् ई.सं. ६५-७० पी छाम्‍पा तूवा पीक्‍ना मीन्ताम् मईची। बीन्‍नीपाचा क मूङ्‍कप्का दोस्पी छाम्‍पा पीक्‍ना मीन्‍नची।

लूकाआ छाप्‍क

जीनप् रीदाम्‌

१

१ ई हाम्‍पी खोती छूवाना याताक रीङ् सम्‍सूर्म् ना यूम् लागी ओरोतोआ खची हूक्‍पी लाप्‍चीक तूवा।

२ लाईस्‍पीकाङ् खची मूक्सा तोक्‍चा ना मूङ्‌क रीङ्मी गवाई पीप्‍चा लो म्सूसो मप्चालो केई ङ्‌क रीङ् ईयीक तूये।

३ सायोबूप् थियोफिलस, कोङा केछेयीकाङ् चीङ्चीङ्‌यो तूवोना खोलोङ् रीङ् लामूक तूये, खीक्‍का आम् लागीसो ङ्‌क मेलसा छाम्‍पीम् कोङ् नप् लोओ,

४ खन्‍सा आन् ईयाक रीङ् देईतकई आछीयाक तूये पीम् रीङ् आना नम्‍लो छेईदूरनू मीनोना कोङा ङ्‌क रीदाम् छापूक के।

बप्‍तिस्मा पीप् यूहन्‍ना जन्‍मेई छूम् तोक्पी खारीबो

५ यहूदियापीक होङाबू हेरोदमी दूङ्पी अबिया गोङ्पीक जकरिया मीचीक ईल्पो पूजारी तूवा। खम् म्तोमा एलीशिबासो हारून गोङ्पीक तूवा।

६ खस् नीप्पोङ् नीनाम्माम् लाईस्‍पी धर्मी तूवा। खचा योबोरोबू नीनाम्माम् खोलोङ् आज्ञा ना ललई हायाम् नत्‍तो रेप्‍दोङ्ची।

७ एलीशिबा छा मान्वाईप् तूवाकसा मूङ्‍कचीम् खची छामाई मान्तू, ना मूङ्‌क नीप्पोङ् खची दूङ् खाईप्‍लेप्‌ तूवा।

८ ईलेई जकरिया नीनाम्माम् लाईस्‍पी खची पालपी यहूदीचीम् नीनाम्मा दप्स्को खीम्पी पूजारीम् लक् मचक तूवा,

९ पूजारीचीम् सूसो मम् रीदूम् तूवाक तोङ्ना करसीङ् होक्‍स्‍चीलो योबोरोबू नीनाम्मा दप्स्को खीम्पी वोम्‍ना धूप हूईम् जकरियाम् पाल ताक तूवा।

१० खसा धूप हूईचलो नीनाम्मा दप्स्को खीम्‍मी पाखापी ओरोसर्प् मीस् बात्ल छूवाना वाङोम् मचचीक तूवा।

११ योबोरोबूम् ईल्पो रीदाम् पोक् धूप हूस्‍को वेदीम् चूप्‍लाम्‍पा खोमन्‍ची।

१२ खूङ्‌क साराङ्‌गाप्‍तोक रीदाम् पोक् तखीलो जकरिया म्कीम्मा म्नीऊ मास्खाता।

१३ खोदोलोई नीनाम्माम् रीदाम् पोक्‍आ जकरिया ओरो लअ, “कीनव, ऊदोईपीक्यालो आना वाङोम् मक नीनाम्माआ येन्‍क तूये। हन्‍ना आम् तोमा एलीशिबाआ आम् लागी ईल्पो चारछा वात, ना आना खम् नीङ् यूहन्‍ना यूक्स्व।

१४ खोदोलो आन् हायाम् आम्‍जी नये, ना आम् गोङ् चानये खीक्‍का ख जन्‍मेई छूवाकपी ओरोसर्प् खची जीनये।

१५ ऊदोईपीक्यालो ख नीनाम्माम् लाईस्‍पी हायाम् देप् मीस् छूये। खसा दाखमद्य ना बीन्‍नीपा सेईप् थक् हादेसो दूङ्‌ङनो, ना म्माम् सागोवापाकाङ् ख पवित्र आत्‍माआ पेप्पक छूये।

१६ खसा ओरोतो इस्राएलमी छामाईची खची योबोरोबू नीनाम्मा हेम् आत्‍तची।

१७ म्पा-म्माचीम् सानीवा म्छाची हेम् ना आज्ञा मान्‍रेप्चीम् सानीवा धर्मीचीम् सानीवाछे हेम् आईम् ना रोबूम् लागी हायाम् नप् ईबूम् जाति चोचूम् लागी खम् लाईस्पी ख एलिया खारीबोपोम् आत्मापी लो राःरापीलो खाते।”

१८ खीक्‍का जकरियाआ नीनाम्माम् रीदाम् पोक् ओरो लना तत्‍तू, “ङ्‌क रीङ् कोङा ऊतोङ्नाई पतेई ममा? ऊदोईपीक्यालो कोङ्सो खूवोबूप् छूवोखातो ना ओ तोमासो खूवोबूम् छूवाखात्क तूये।”

१९ खोदोलो नीनाम्माम् रीदाम् पोक्‍आ ख ओरो लअ, “कोङ् नीनाम्माम् सूसो मप् गब्रिएल के, ना खसाङ् कोङ् आन्‍लो रीङ् मस् ना ङ्‌क जीनप् रीदाम् येईमीक्स् पोक्सोक के।

२० हादेसम्‍मोई ङ्‌क रीङ् पूरा छूनो, खूङ्‌क लेई सम्‍मो आना नेईम् दूरनो, ऊदोईपीक्यालो आना ओ रीङ् मान्‍रेम्ना, खूङ्‌क रीङ् म्नाम्‍ला तालात्लो पूरा छूये।”

२१ जकरिया यहूदीचीम् नीनाम्मा दप्स्‍को खीम्‍पीका लईछूसाकसा पाखाप् तूप् मीचा छाक्‍का छूक्‍तो हूङ्दीत्‍चीक तूवा।

२२ जकरिया पाखा लत्‍ताना बानालो खस्का नेईङा मान्दूर्, ना खसा नीनाम्मा दप्स्को खीम्पी दर्शन तअ पीम् खचा छेत्ची। ना मूङ्‌कसा खस् कवेई मीची, खीक्‍का ख नेईमान्दूर्प् छूवाना तूवा।

२३ जकरिया सूसो मम् म्पाल यात्ना म्खीम् खाता।

२४ खूङ्‌कम् जीस्तातोपी म्तोमा एलीशिबा होपोसूम् छूवा, ना ङाक् लाः सम्मो म्ङईमा ख खीम्‍पीका पाखा मान्लईमो तूवाचा ना खसा ओरो पीका,

२५ “खोलोङ् मीस्मी लाईस्‍पी ङाजावा मान्छूम् लागी योबोरोबूआ कोङ् ओरोना सम्‍तूमा मीयोक तूये।”

येशू जन्‍मेई छूम् तोक्पी खारीबो

२६ एलीशिबा होपोसूम् छूवाक तूक् लाः छूवालो नीनाम्माआ साराङ्‌गाप्‍तोक रीदाम् पोक् गब्रिएल गालील जिल्‍लामी नासरत सहरपी पोक्‍सू।

२७ मूङ्‌क ईल्पो म्सूर् मान्छूक् मीम्छाम् दोक्पी खाता। मूङ्‌क मीम्छा दाऊदमी गोङ्पीक ईल्पो योसेफ नीङ् मीचीक मीस्पी ङोक्‍दीत्‍चीक तूवा। मूङ्‌क म्सूर् मान्छूक मीम्छाम् नीङ् क मरियम तूवा।

२८ साराङ्‌गाप्‍तोक रीदाम् पोक्‍आ खम् दोक्पा खाताना ओरो लअ, “ए नीनाम्माआ सम्‍तूमा मीयाकङा, सेवाके। योबोरोबू आम् साथपी तूये।”

२९ खोदोलो ख मूङ्‌क रीङ्आ छाक्‍का छूवा, ना ङ्‌क ऊतोङ्‌क सेवाये पीकाना म्सानीवापा मीन्च।

३० साराङ्‌गाप्‍तोक रीदाम् पोक्‍आ ख ओरो लअ, “कीनव, मरियम आना नीनाम्माप्का सम्‍तूमा तक तूये।

३१ हन्‍ना खोङ्व, आन् होपोसूम् छूये, खीक्‍का ईल्पो छा वात। खूङ्‍कम् म्नीङ् आना येशू यूक्सव।

३२ ख हायाम् देप् छूये। खीक्‍का ख खोलोप्का दूङ्‍रेप्‍तोक योबोरोबू नीनाम्माम् छा लयची। योबोरोबू नीनाम्माआ ख म्होप्मी खूक्सू दाऊद तोङ्ना होङाबू बानेईमय।

३३ खीक्‍का खसा याकूबमी खोलोङ् गोङ्चीपी चार तोक्‍स, ना खम् चारखम् हादेसो यात्नो।”

३४ मरियमआ नीनाम्माम् रीदाम् पोक् ओरो लअ, “दानाई खोन्‍तोङ्‌ना छूदूर? ऊदोईपीक्यालो कोङ्ने ईल्पो कन्‍ने मीम्छाई।”

३५ मूङ्‍क साराङ्‌गाप्‍तोक रीदाम् पोक्‍आ मरियम ओरो लअ, “पवित्र आत्‍मा आम्‍पी ताये, ना खोलोप्का दूङ् रेप्‍तोक नीनाम्माम् राःराम् अल्मा आम्पी तात्‍ते। खन्‍सा आना वातक छा पवित्र ना नीनाम्माम् छा लयची।

३६ खोङ्व, आम् होप्मी मीस् एलीशिबा खूवोबूम् छूवाखात्‍दोसो ईनीम्‍बा म्सागोवापा तूक्ला बाईप्खाप् छा तूये। केछेवा मीचा ख छा मान्वाईप् पीकाना पीकाक तूवा।

३७ ऊदोईपीक्यालो नीनाम्मापी छूमान्‍दूर्प्‌ रीङ् ऊसोङ् मान्तू।”

३८ खीक्‍का मरियमआ नीनाम्माम् रीदाम् पोक् ओरो लअ, “खोङ्व, कोङ् योबोरोबूम् सूसो मप्, आना पीकाक तोङ्नाङ् ओपी छूनू।” खीक्‍का नीनाम्माम् रीदाम् पोक् मूङ्‍कप्का खालेता।

मरियम लो एलीशिबालो तूपाक

३९ मूङ्‍कम् जीस्तातोपी मरियम हातार छूक्‍तो यहूदियामी कोम् लाम्‍पा एलीशिबाम् तेल्पी खाता,

४० ना मरियम जकरियाम् खीम्पी वोङाना एलीशिबा सेवा छअ।

४१ मरियमआ सेवाके पीकाक येनूमोरोङ् एलीशिबाम् म्सागोवापाक नूक्छा केल्‍लाता, खीक्‍का एलीशिबा पवित्र आत्‍माआ पेप्पू,

४२ खीक्‍का एलीशिबाआ ओरोसोतो बतो मरियम् ओरो लअ, “मीम्छाचीपी आन् नीनाम्माआ आसीक् पीयाक तूये, ना आम् सागोवापी तूक छासो आसीक् पीक तूये।

४३ ङ्‌कतोङ्‌क सम्‍तूमा ओपी ऊतोङ्नाई छूवा, ना ओ रोबूम् म्मा ओपी ताआ!

४४ ऊदोईपीक्यालो खोङ्व, आना सेवाके पीकाक ओ नोबोआ येनूमोरो ओ सागोवापाक नूक्छाः म्जी नना केल्‍लाता।

४५ आम्पी आसीक् छूनूव, ऊदोईपीक्यालो योबोरोबूआ पीकाक रीङ् पूरा छूये पीकाना आना विश्‍वास मक तूये।”

मरियमआ साम्‍दी छाम् मक

४६ खीक्‍का मरियमआ ओरोपीका,

“कोङा ओ वाताम्‍मापाका योबोरोबू नीनाम्माम् साम्‍दीखा मूयो,

४७ ना ओ आत्‍माआ ओ हल्‍वा पीप् नीनाम्मापी चामोवा मय।

४८ खसा कोङ् तोङ्‌क नीङ्ला मान्दीक रोःमे सम्‍तूमा मीयो,

हन्‍ना ङ्‌कप्का मेक्साक खोलोक दूङ्आ कोङ् आसीक् तक पीक्ना पीके।

४९ ऊदोईपीक्यालो हायाम् राःरालोक नीनाम्माआ ओ लागी हायाम् देप् लक् मक तूये,

खम् नीङ् पवित्र तूये।

५० ख पीका म्कीम् लप् मीस्ची

खसा दूङ् पीका दूङ् सम्मो सम्‍खे मीचय।

५१ खसा म्हूक्पीक म्‍राःरा खोमक तूये।

म्सानीवापी हायाम्‍क लोक्‍चीप् मीस् खसा खाथल्-बीथल् मक तूये।

५२ खसा चारतोप्ची खची सिंहासनपीका लात्‍दीत्‍चीक तूये,

खोदोलोई लखेछूक्ची मेक्‍तो थेत्‍चीक तूये।

५३ साका सीप्‍ची खसा नप् थक्‍आ खची गोङ् काम्मीचीक तूये,

खोदोलोई होङ्पोक्ची होप्‍तो हूः आत्‍पोक्‍स्‍चीक तूये।

५४ खसा खम् सूसो मप् इस्राएल बचयक तूये,

ना म्होप्मी मीस्ची सम्खेवा मीम् मात्‍तनो।

५५ ऊदोईपीक्यालो खसा ई खूक्‍सूचीपी यादे मक तोङ्ना,

अब्राहाम ना म्छामाईचीपी खोलोङ् नाम्‍ला सम्मोम् लागी सम्खेवा खोमक तूये।”

५६ मरियम एलीशिबालो सूक् लाः तोदी तूवाना म्खीम् आत्‍ता।

बप्‍तिस्मा पीप् यूहन्‍ना जन्‍मेई छूवाक

५७ एलीशिबामी छावाईम् नाम्‍ला छूवा ना खसा ईल्पो चारछा वातू।

५८ योबोरोबू नीनाम्माआ एलीशिबा हायाम् देप् सम्‍तूमा मीक खोङ्चीना म्खीम्तोनी ना म्होप्मी मीस् खोलोङ् खची जी नअ।

५९ मूङ्‌क चारछा रेक्‍लेई बाईकप्का यहूदीचीम् रीदूम् तोङ्ना खतना मम् लागी खस् बात्ल छूवा, ना मूङ्‌कम् नीङ् म्पाम् नीङ् तोङ्‌कङ् जकरिया यूम् मीनाचाक तूवा,

६० खोदोलोई मूङ्‌कम् म्माआ ओरोपीका, “मा, मूङ्‌कम् नीङ्ने यूहन्‍ना यूम् छूये।”

६१ खचा एलीशिबा ओरोलची, “आम् खीम्‍पोस्‍चीपीन् ङ्‌कतोङ्‌क नीङ् आस्‍मीसो मान्तू।”

६२ खीक्‍का खचा मूङ्‌कम् म्पा कवेई मीचीना तत्‍ची, “आना क ङ्‌कम् नीङ् ऊई मीम् मीने?”

६३ खसा छाम् लागी ईबूम् सीङ्मी पाती ङोक्‍ना “मूङ्‌कम् नीङ् यूहन्‍ना के” पीकाना छाप्‍पू। खूङ्‌क खोङ्चीना खोलोङ् छाक्‍का छूवा।

६४ खोन्‍तोलोङ् मूङ्‌कम् म्ङः हला खीक्‍का नेन्‍लाता ना नीनाम्मा साम्‍दीखा दलातू।

६५ ङ्‌क रीङ् खोङ्चीकप्‍का म्खीम्तोनीची खोलोङ् कीसा। खीक्‍का ङ्‌क रीङ्मी तोक्पी यहूदियाम् बूर् हेम्‍पीक खोलोङ् छाप्‍कूवापी रीङा।

६६ ङ्‌क रीङ् येईप् खोलोआ ङ्‌क चारछा दोस्का ऊतोङ्‌कई छूये पीकाना खची सानीवापी मीना। ऊदोईपीक्यालो योबोरोबूम्‌ राःरा खपी छूवाक तूवा।

जकरियाआ साम्‍दी छाम् मक

६७ खीक्‍का मूङ्‌कम् म्पा जकरिया पवित्र आत्‍माआ पेप्‍ना खारीबो मलातू,

६८ “इस्राएलीचीम् योबोरोबू, नीनाम्माम् साम्‍दीखा छूनू,

ऊदोईपीक्यालो ख यूवाना म्होप्मी मीस्ची हल्‍वा पीक तूये।

६९ खसा ई लागी म्सूसो मप् दाऊदमी गोङ्पीका

ईल्पो राःरा लोक हल्‍वा पीप् पोक्‍स्‍क तूये।

७० ख लाईस्पीकाङ् म्पवित्र खारीबोपोचीम् ङलाम्पा नेनाक तूवा।

७१ केईया ई साछीमीचीपीका

ना केई मान्‍नईप् खोलोमी हूक्पीका हल्वा तयाम्।

७२ खसा म्होप्मी पवित्र करार मीन्‍नू,

खीक्‍का ई खूक्‍सूची सम्खेवा खोमीची।

७३ खसा करारमी मूङ्‌क यादे खूक्सू अब्राहामलो मअ।

७४ ईनीम्‍बा केईया ई साछीमीचीम् हूक्पीका छुटकारा तोम्पाक तूये,

खीक्‍का मान्की-मान्की नीनाम्माम् सूसो मम् तम्क तूये,

७५ खम् लाईस्पी ई रीराम‍ तूकसम्मो पवित्रतापी ना धार्मिकतापी खम् सूसो मम् तम्क तूये।

७६ ए चारछाङा, आन् खोलोप्का दूङ् रेप्‍तोक नीनाम्माम् खारीबोपो पीम् रीङे,

ऊदोईपीक्यालो रोबूम् लाईस्-लाईस् आन् खम् लाम् चोचूम्‍स् खाते।

७७ मोऊपीका छेमा तयाम्ना हल्वातयाम् पीम् वाछेम् रीङ

आना नीनाम्माम् मीस्ची छेईमीयची।

७८ ई नीनाम्माम् सम्खेवा ना सम्‍तूमाआ

साराङ्‌गाप्‍तोका देत्छाक नाम्‍छोवा ईपी यूवे,

७९ खीक्‍का नाम्कूर्मादाम्पी ना सीम्मी अल्मापी तूप्ची अल्हो पीयची,

ना ई लोङ् खाऊमा-खासेर्माम् लाम् हेम् लाम्दूप्प।”

८० खीक्‍का मूङ्‌क चारछा यूहन्‍ना रीराम‍पी लो आत्‍मापीलो पतो खाता, ना इस्राएलीचीपी खोमान्‍मम्‍चीम् सम्‍मो ख गोङ्‍रूत्खाप् थाम्‍पूपीङ्‌ तूवा।

येशू जन्‍मेई छूवाक

२

१ मूङ्‍क नाम्‍लापी रोमपीक होङाबू अगस्‍टसआ खोलोङ् छाप्‍कूवापीक मीस् ङीर्म् छूये पीकाना हुकुम मक तूवा।

२ कुरेनियस मीचीक सिरिया प्रान्‍तप्‍क हाकिम तूवालो ङ्‌क दूङ् लाईस्‍पीक मीस् ङीर्म् तूवा।

३ खस् खोलोङ् खची नीङ् छाम् लागी खची खूक्‍सूची जन्‍मेई छूवाक थाम्‍पूपी खाता।

४ योसेफसो गालील जिल्‍लामी खस् तूवाक नासरतपीका खची खूक्सू दाऊद जन्‍मेई छूवाक थाऊ यहूदिया जिल्‍लाम् बेथलेहेमपी खची नीङ् छाप्‍स खाता। ऊदोईपीक्यालो योसेफ दाऊदमी छामाई ना खम् गोङ्पीक तूवा।

५ खची नीङ् छाप्‍स् योसेफ म्होप्पी ङोक्‍दीत्‍चीक मरियम म्साथपी खाईना खाता। खोदोलो मरियम क होपोसूम् तूवा।

६ खस् बेथलेहेमपा तूवालोङ् मरियममी म्बूक्‍ती बाना।

७ खीक्‍का मरियमआ म्बूसूम्छाप् वातू ना तेईआ रीम्‍ना बोक्खोङ्पी यूक्सू, ऊदोईपीक्यालो खस् बास् तूवाक खीम्पी खची लागी तूस्को मान्तू।

गथालास् लो नीनाम्माम् रीदाम् पोक्‍चीलो

८ मूङ्‌क थाम्‍पूपी गथालाची तूवा, खस् तेल्म्पी तूवाना सेपा खची लूस् खोङ्दोङ्ची।

९ रोबूम् ईल्पो रीदाम् पोक् खची दोक्पी खोमन्‍ची, ना खची बर्‌बार् खोलोपी रोबूम् अल्मा बाक्स् तोङ्ना केत्‍ता। ना खस् हायाम् कीसा।

१० खीक्‍का नीनाम्माम् रीदाम् पोक्‍आ खस् ओरोलची, “कीनीनव, ऊदोईपीक्यालो कोङा आन्‍नी जीनप् रीदाम् येईमीयान्‍नी, खूङ्‌क खोलोङ् मीस्मी लागी नप् छूये।

११ एसे दाऊदमी सहरपी आम्‍नी लागी ईल्पो हल्‍वा पीप् जन्‍मेई छूवाक तूये, खूङ्‌क नीनाम्माआ पोक्‍स्‍क रोबू ख्रीष्‍ट के।

१२ खीक्‍का आम्‍नी लागी चीन्‍न क ङ्‌कतोङ्‌क छूये, आन्‍ना ईल्पो नूक्छा तेईआ रीम्पाना बोक्खोङ्पी ईम्दीम्पा छीप्नूम्।”

१३ खोदोलो मूङ्‌कपी ओरोसर्प् नीनाम्माम् रीदाम् पोक्‍ची खोमन्‍ची। खीक्‍का ओरोपीक्‍तो खचा नीनाम्माम् साम्‍दी छाम् मची,

१४ “खोलोप्का दूङ्‍रेप् साराङ्‌गाप्‍तो तूप् नीनाम्माम् साम्दीखा छूनू,

खीक्‍का चारीदूपी ख आस्क मीस्पीकाई म्जी नई, खूङ्‌कचीपी खाऊमा-खासेर्मा छून्चानूव!”

१५ नीनाम्माम् रीदाम् पोक्‍ची खचीप्‍का हान्‍चीना साराङ्‌गाप्‍तो खाता, खीक्‍का गथालास् खची होप्-होप्‍पी ओरोलोल, “दो बान्‍नीते, केई बेथलेहेम सम्मो खाते, ना मूङ्‍कपा छूचाईक खोती खीक्‍का योबोरोबूआ केई ईयीक रीङ् खोङाम्।”

१६ खस् लाछार छूक्‍तो खपा खाता, खोदोलो मरियम लो योसेफलो खीक्‍का मूङ्‌क चीमा नूक्छा बोक्खोङ्पी ईम्‍स्‍चाक छीप्‍ची।

१७ खचा मूङ्‌क तची खीक्‍का मूङ्‌क चीमा नूक्छाम् तोक्पी नीनाम्माम् रीदाम् पोक्‍चा खस् ऊई लचीक तूवा खूङ्‌क रीङ् खोलोङ् खचा पची।

१८ गथालाचा पचीक रीङ् येईप् तोदी खोलोङ् छाक्‍का छूवा।

१९ खोदोलोई मरियमआ ङ्‌क खोलोङ् रीङ् म्सानीवापी यूक्सू।

२० ऊतोङ्नाई नीनाम्माम् रीदाम् पोक्‍चा खस् ईचीक तूवा, खोरोनाङ् खचा खोलोङ् रीङ् येन्‍ची ना तचीकसा नीनाम्माम् साम्‍दीखा मतो गथालाची आत्‍ता।

येशू नीनाम्मा दप्‍स्‍को खीम्पी अर्पण मस्क

२१ रेक्‍लेईपी मूङ्‌क नूक्छाम् खतना मची खोदोलो खम् नीङ् येशू यूक्स्ची, खूङ्‌क नीङ् ख म्माम् सागोवापा लोलीम्‍पीका लाईस्‍पीङ्‌ नीनाम्माम् रीदाम् पोक्‍आ यूक्स्क तूवा।

२२ मोशाम् ललईपी तूवाक तोङ्ना खची शुद्ध छूम् नाम्‍ला पूरा छूवाकप्का योसेफ लो मरियमआलो मूङ्‍क नूक्छा योबोरोबूम् लाईस्पी अर्पण मस् यरूशलेमपी तात्‍ची,

२३ नीनाम्माम् ललईपी छाम्‍पा तूक तोङ्नाङा, “दूङ् लाईस्‍पी जन्‍मेई छूक खोलोङ् बूसूम्छाप् क योबोरोबूम् लागी पवित्र छूये।”

२४ खन्‍सा खची योबोरोबूम् ललई तोङ्नाङ् नीच्‍ची तूक्‍तूगूल्म् अथवा नीच्‍ची परेवाम् छा तात्‍चीना बोक् पीस् ताआ।a

२५ यरूशलेमपी शिमियोन नीङ् मीचीक ईल्पो मीस् तूवा, मूङ्‌क मीस् इस्राएलमी सान्त्वनाम् आसा मप् धर्मी खीक्‍का नीनाम्माम् रीङ्‌ तोङ्ना लाम्‍दूम् मीस् तूवा, ना खपी पवित्र आत्‍मा तूवा।

२६ “योबोरोबूआ पोक्‍स्‍क हल्‍वा पीप् ख्रीष्‍ट आना आम् मूक्सा मान्तोम् सम्‍मो आन् सीनो” पीकाना पवित्र आत्‍माआ शिमियोन लाईस्‍पीङ्‌ ईदीत्‍क तूवा।

२७ पवित्र आत्‍माआ आरेईमना शिमियोन मूङ्‌क लेईङा नीनाम्मा दप्‍स्‍को खीम्पी वोङा। खोन्‍तोलो म्पा-म्माचा ललई पीक रीदूम् पूरा मम् लागी येशू नीनाम्मा दप्‍स्‍को खीम्पी वन्‍ची,

२८ खीक्‍का खसा नूक्छा येशू म्बोगोपी यूक्सू, ना नीनाम्मा साम्‍दी दना ओरोपीका,

शिमियोआ नीनाम्मा साम्‍दीखा दक

२९ “ए हायाम् राःरा लोक रोबू, आना आम् यादे पूरा मक तूये,

हन्‍ना कोङ् आम् रोः खाऊमा-खासेर्मालो खाईम् पीयोव।

३० ऊदोईपीक्यालो कोङा ओ मूक्साङ् आम् हल्वा खोम् तूक तूये,

३१ आना मूङ्‌क खोलोङ् मीस्मी लाईस्‍पी चोचूप्स्क तूये,

३२ खङ् बीन्‍नीपा गोङ्ची आम् लाम् खोमीक् अल्हो तूये,

ना खङ् आम् जाति इस्राएलमी साम्‍दीखा तूये।”

३३ खीक्‍का शिमियोनआ येशूम् तोक्पी पीकाक रीङ् येन्‍चीना म्पास्-म्मास् छाक्‍का छूवा।

३४ शिमियोनआ खस् आसीक् पीची, ना म्मा मरियम ओरो लअ, “खोङ्व, ङ्‌क छा इस्राएलपी ओरोतोम् पतन खीक्‍का उत्‍थान मम् लागी ना ओरोतोप्‍का ऊल्‍लोङपी छूम् ईबूम् चीन्‍नमी लागी सोम्‍पा तूये,

३५ खन्सा ओरोतोचीम् खची गोङ्पीक मीन्ताम् खोछेन्‍नू। खीक्‍का दोप्‍सेल्‍आ खोक्‍साम्‍क तोङ्ना आम् गोङ्सो छिया-छिया छूये।”

३६ नीनाम्मा दप्‍स्‍को खीम्पी आशेर गोङ्पीक फनुएलमी मेकछा, हन्‍ना नीङ् मीचीक ईल्पो म्दूङ् खाईम् याईप् खारीहोपोसूम् तूवा। मूङ्‌कम् सूर् छूवाक नूक्दोङ्पीङ् म्तूप्पो सीयाना ख लोमेवा छूवाक तूवा।

३७ खी‍क्‍का लोमेवा छूवानासोङ् ख रेक्‍पोङ् लीची दोङ् बाईक तूवा, खसा हाल्‍लोसो नीनाम्मा दप्‍स्‍को खीम् माङ्‌होन्ये। ना माईस् तूवाना वाङोम् मतो सेपा-लेपा नीनाम्माम् आराधाना मदोङू।

३८ मोन्तोलोङ् ख ताना मरियम लो योसेफलो तूप्स्ची ना नीनाम्मा ओलोनूव लअ, ना यरूशलेममी छुटकाराम् लाम् खोप्‍चाप्‍ची खोलोङ् येशूम् तोक्पी ईची।

३९ मरियम लो योसेफलो योबोरोबूम् ललईपी तूवाक रीदूम् तोङ्ना खोलोङ् लक् मम् यात्ची, खीक्‍का खस् गालील जिल्‍लामी नासरत मीचीक खची तेल्पी आत्‍ता।

४० मूङ्‌क छा खोलोङ् रीराम‍पी, सानीवापी, मीन्ताम्पी, राःरापी पतो खाता, ना नीनाम्माम् सम्‍तूमा खपी तूवा।

येशू नीनाम्मा दप्‍स्‍को खीम्पी

४१ येशूम् म्पास्-म्मास् दोङ् पीच्‍ची ऊलाम् छूक निस्‍तार-चाडपी यरूशलेम खात्‍दोङा।

४२ येशू पोङ् नीस्दोङ् बाईक तूवा, ना निस्‍तार-चाडमी रीदूम् तोङ्ना खस् यरूशलेम खाता।

४३ चाड याताकप्का खस् नासरत आत्‍ता। खोदोलोई येशू क यरूशलेमपीङ् तूवालाता। खूङ्‌क म्पा-म्माचा मान्छेईची।

४४ येशू बीन्‍नीपास्का लाम्दूम्‍चाई मीनाहो म्पा-म्मास् लेपाबरी लाम्‍दूमाचा। यूपा छूवाकप्का खचा खची होप्मी मीस्चीपी ना छेत्‍चीक तोदीपी लाम्‍ची।

४५ खोदोलोई खचा येशू मूङ्‍कपी मान्छीप्चीकप्का ख लाम्तो होसोङ् यरूशलेम आत्‍ता।

४६ सूक्‍लेईपीङाङ् खचा येशू नीनाम्मा दप्‍स्‍को खीम्पी धर्म-सेचीपोचीम् रापी तूवाना खची रीङ्‌ येन्‍तो खस् तईम् रीङ्‌ तत्‍चचीक खचा छीप्‍ची।

४७ येईप्चाप्ची खोलोङ् खसा ङरी आन्‍क ना खम् बूजेई मम् राःरा खोङ्चीना छाक्‍का छूवा।

४८ ख तचीना म्पा-म्मास्सो छाक्‍का छूवा, ना म्माआ येशू ओरो लअ, “ओ छाये, आना ऊदोई कास्का ओन्तोङ् मस्काकई? आम् पालो कास्का आन् लाछार् छूक्‍तो लामाक तूवा।”

४९ येशूआ खस् ओरोलची, “आन्‍चा ऊदोई कोङ् लामोचीकई? ऊई कोङ् ओ पाम् खीम्पी तूम् छूये पीम् आन्‍चा मान्छेईस्‍नायो?”

५० खोदोलोई येशूआ खस् लचीक रीङ् खचा येई मान्लेची।

५१ खीक्‍काना येशू खस्का नासरतपी खाता, ना मूङ्‌क रीङ् म्माआ खोलोङ् म्सानीवापी यूक्सू।

५२ खीक्‍का येशू लूखूप्चीपी, रीराम‍पी ना नीनाम्माम् लो मीस्मीलो सम्खेलूपी पतो खाता।

a 

२:२२-२४ यहूदीचीम् ललईपी मीम्छा पोस्मा छूवाकम् लीक्‍पोङ् लेई सम्मो योबोरोबूम्‌ लाईस्‍पी अशुद्ध छूवा, खन्‍सा मोशाम् ललई तोङ्ना खूङ्‌क मीम्छा शुद्ध छूम् लागी बलि पीम् बोक्सादोङा, खन्‍सा खूङ्‌क बलि पीम्ना शुद्ध छूम् लागी खस् नीच्‍ची तूक्‍तूगूल्म् अथवा नीच्‍ची परेवाम् छा खाईम्ना योबोरोबूम् बूवाम्गोपी खाईम् बोक्सादोङा, खोरोनाङ् दूङ्लाईस्‍पी जन्‍मेई छूवाक खची चारछा योबोरोबूम्‌ लाईस्‍पी अर्पण मम् बोक्सादोङा (लेवी १२:१-८)।

बप्‍तिस्मा पीप् यूहन्‍ना

मत्ती ३:१-१२; मर्कूस १:१-८; यूहन्‍ना १:१९-२८

३

१ कैसर होङाबू तिबेरिअसआ चार तोक्‍स्‍क पोङ् ङाची दोङ् बाईक तूवा। खोदोलो पन्तियस पिलातस यहूदियापीक हाकिम तूवा। खूङ्‌क तोलो हेरोद गालीलपीक चारतोप् तूवा, ना म्नेछो फिलिप इतुरिया लो त्राखोनितिसपीकलो चार तोप् तूवा, खीक्‍का लुसानियास अबिलेनेपीक चार तोप् तूवा।

२ मूङ्‌क नाम्‍लापी हन्‍नास लो कैयाफालो यहूदीचीम् दूङ् देप्‍क पूजारीची तूवा। खची नाम्‍लापी नीनाम्माम् रीङ्बऊ गोङ्‍रूत्खाप् थाम्‍पूपी जकरियाम् छा यूहन्‍नापी ताआ।

३ मोऊ मम् होक्‍सायानूम्‍व ना बप्‍तिस्मा लाप्‍नूम्‍व, खीक्‍का नीनाम्माआ आन्‍ना मनूम्क आम्‍नी मोऊपीका छेमा पीनी पीक्‍तो यूहन्‍ना यर्दन योऊमी दोहोम्‍पी खाताना खोलोङ् मीस् जीनप् रीदाम्‌ येईमीची।

४ यशैया खारीबोपोम् सोक्‍सरपी ओरोना छाम्‍पा तूये,

“गोङ्‍रूत्खाप् थाम्‍पूपी ईल्पो मीचा ओरोसोतो ओरो पीक्‍चाई,

‘रोबूम् लाम् थीक्‍का मनूम्व,

खीक्‍का खम् लागी म्‍लाम् तन्तई मनूम्व।

५ खोलोङ् खम्‍ला-सीम्‍ला पेप्पे,

खोलोङ् कोम् लो बप्‍रोलो सम्‍मेई छूये।

पाल्प्खाप् अाप्थेर लाम् तन्तई छूये,

६ खीक्‍का खलोङ् मीचा नीनाम्माम् हल्‍वा तयची’।”

७ यूहन्‍नापी बप्‍तिस्मा लाप्‍स् ताप् ओरोसर्प् मीस् खसा ओरो लअ, “ए पूम् छा तोङ्‌कचे, ताचाईक नीनाम्माम् छूलीपीका जूम्खाम् आन्‍नी आसाई ईयानी?

८ खन्‍सा आन्‍ना आछीयाङ् आम्‍नी मोऊ होक्‍सायानूम्‍क तोङ्‌क लक् मनूम्ते, खीक्‍का आन्‍ना आम्‍नी होपा ‘ओखी पा अब्राहाम के’ पीनीनव ऊदोईपीक्यालो कोङा आन्‍नी ओरो लोयान्‍नी, नीनाम्माआ ङ्‌क लूङ्पीका अब्राहाममी लागी छामाई लोलीदूर।

९ ओन्‍तोलोङ् सीछोम् साम्‍पू बात् ताताखात्‍क तूये, खन्‍सा नत्‍तो म्चो मान्मीक सीछो देत्‍ना खोलोङ् मीःपू होक्से।”

१० मीचा यूहन्‍ना ओरो पीकाना तत्‍ची, “खोरोदोक केईका ऊई मयाम्का?”

११ खोदोलो यूहन्‍नाआ ओरो पीकाना खस् ङरी आन्‍ची, “आस्‍कपीई नीच्‍ची दौरा तूये, खूङ्‌कसा आस्‍मी मान्तू खूङ्‌क ईबूम् पीदीत्‍नूव ना आस्‍मी चाम्दूम् तूये खूङ्‌कसासो खोरोनाङ् पीनूव।”

१२ तीर बात्लमप्चीसो बप्‍तिस्मा लाप्‍स् ताआ, खीक्‍काना खचा यूहन्‍ना ओरो पीकाना तत्‍ची, “सेचीपो, केईका क ऊई मयाम्का?”

१३ खोदोलो यूहन्‍नाआ खस् ओरोलची, “बात्ल ममीनीकप्‍का दूङ् देतो बात्ल मनूम्‍नव।”

१४ खोरोनाङ् दोर्‌चासो “केईका क ऊई मयाम्का?” पीकाना तत्‍ची। खोदोलो यूहन्‍नाआ खस् ओरोलची, “करकाप्पी मनूम्ना, ना वालीलीक दोस् तीयानूम्ना आस्‍पीकासो खाप्‍चीमा तात्‍नूम्‍नव। ना आम्‍नी होप्‍मी नाम्‍योक्‍पीङ् सम्‍तूक मनूम्व।”

१५ खोलोङ् मीचा ख्रीष्‍ट हूङ्दीत्‍चीक तूवा, खन्‍सा खचा यूहन्‍नाये ङ्‌कङ्‌यो येशू ख्रीष्‍ट पीकाना मीन्ताम् मचचीक तूवा।

१६ खीक्‍का यूहन्‍नाआ खस् खोलोङ् ओरोलची, “कोङा आन्‍नी काऊआ बप्‍तिस्मा पीन्‍नी, खोदोलोई ईल्पो ओपीका दूङ् राःरालोक ताचाई, खमीन् म्‍लोङ्पूक लोङ्पईमी लेस् बूईम् तोकसो कोङ्ने तूवोनो। खसा आन्‍नी पवित्र आत्‍मा लो मीःआलो बप्‍तिस्मा पीनी।

१७ जा साम्‌ थाम्‍बोको खम् हूक्‍पी तूये, खूङ्‌कलाम्‍पा खसा म्खाला हायाम् नम्‍लो साक्स, ना दोचेर्‌क दाङ्‍खीम्पी बात्ल मय, खोदोलोई म्बूस्क खसा हाल्‍लोसो मान्सीप् मीःपू हूईय।”

१८ ओन्तोङ्ना बीन्‍नीपा ओरोतो सेचीवापी वारे-वाछे लत्‍तो यूहन्‍नाआ मीस् जीनप् रीदाम् येईमीची।

१९ खोदोलोई चारतोप् होङाबू हेरोदआ म्नेछोम् तोमा हेरोदियासलो सूर् मकसा ना हायाम्‌ देतो बीन्‍नीपा मोऊ मकसा यूहन्‍नाआ ख राङ्‌क तूवा।

२० यूहन्‍ना थूनापी तेस्‍ना खसा मूङ्‌क ओरोतो मान्‍नप् लक् मक थेम्पा होसोङ् ईबूम् रई लक्‌ काप्‍छोक्‍सू।

येशूआ बप्‍तिस्मा लाप्‍क

मत्ती ३:१३-१७; मर्कूस १:९-११

२१ खोलोङ् मीचा बप्‍तिस्मा लाप्‍ची, खीक्‍का येशूआसो बप्‍तिस्मा लाप्‍ना वाङोम् मचक तूवा, खोदोलो साराङ्‌गा हला,

२२ ना पवित्र आत्‍मा रीराम‍मी ङालीपी तूक्‍तूगूल्म् तोङ्‌क खपी यूवा। खीक्‍का साराङ्‌गाप्‍तोका ओन्‍तोङ्‌क ईबूम् साल्‍म् यूवा, “आन् हायाम् नईयान्‍क ओ छा के, आम्‍पीका कोङ् हायाम् ओजी नये।”

येशूम् पूस्तऊली

मत्ती १:१-१७

२३ येशूआ म्सूसोम् लक् थोक्स्तोलो ख गेबोरो सूक्‍पोङ् दोङ् बाईक तूवा। मीचा ख योसेफमी छा पीकाना खची सानीवापी मीनाक तूवा।

योसेफ क एलीमी छा तूवा,

२४ एली मत्तातमी छा, मत्तात लेवीमी छा,

लेवी मल्कीमी छा, मल्की यान्‍नामी छा,

यान्‍ना योसेफमी छा,

२५ योसेफ मत्ताथियासमी छा,

मत्ताथियास आमोसमी छा, आमोस नहूममी छा,

नहूम इसलीमी छा, इसली नग्‍गैमी छा,

२६ नग्‍गै माथमी छा, माथ मत्ताथियासमी छा,

मत्ताथियास सेमैनमी छा, सेमैन योसेखमी छा,

योसेख योदामी छा,

२७ योदा योआननमी छा,

योआनन रेसामी छा, रेसा यरूबाबेलमी छा,

यरूबाबेल शालतिएलमी छा, शालतिएल नेरीमी छा,

२८ नेरी मल्कीमी छा, मल्की अद्दीमी छा,

अद्दी कोसाममी छा, कोसाम एलमादममी छा,

एलमादम एर्‌मी छा,

२९ एर् यहोशूमी छा,

यहोशू एलीएजरमी छा, एलीएजर योरीममी छा,

योरीम मत्तातमी छा, मत्तात लेवीमी छा,

३० लेवी शिमियोनमी छा, शिमियोन यहूदामी छा,

यहूदा योसेफमी छा, योसेफ योनानमी छा,

योनान एल्‍याकीममी छा,

३१ एल्‍याकीम मलेआमी छा,

मलेआ मिन्‍नामी छा, मिन्‍ना मत्ताथामी छा,

मत्ताथा नातानमी छा, नातान दाऊदमी छा,

३२ दाऊद यिशैमी छा, यिशै ओबेदमी छा,

ओबेद बोअजमी छा, बोअज सल्‍मोनमी छा,

सल्‍मोन नहशोनमी छा,

३३ नहशोन अम्‍मीनादाबमी छा,

अम्‍मीनादाब आराममी छा, आराम हेस्रोनमी छा

हेस्रोन फारेसमी छा, फारेस यहूदामी छा,

३४ यहूदा याकूबमी छा, याकूब इसहाकमी छा,

इसहाक अब्राहाममी छा, अब्राहाम तेरहमी छा,

तेरह नाहोरमी छा,

३५ नाहोर सरूगमी छा,

सरूग रऊमी छा, रऊ पेलेगमी छा,

पेलेग एबेरमी छा, एबेर शेलहमी छा,

३६ शेलह केनानमी छा, केनान अर्पक्षदमी छा,

अर्पक्षद शेममी छा, शेम नोआमी छा,

नोआ लेमेखमी छा,

३७ लेमेख मतूशेलहमी छा,

मतूशेलह हनोकमी छा, हनोक येरेदमी छा,

येरेद महलालेलमी छा, महलालेल केनानमी छा,

३८ केनान एनोशमी छा, एनोश शेतमी छा,

शेत आदममी छा, आदम नीनाम्माम् छा तूवा।

येशू चाम्चीपी छूवाक

मत्ती ४:१-११; मर्कूस १:१२-१३

४

१ येशू पवित्र आत्‍माम् राःराआ पेप्कप्का यर्दन योऊलाम्पा आत्‍ता, ना ख पवित्र आत्‍माआ गोङ्‍रूत्खाप् थाम्‍पूपी खाईयू,

२ ना लीक्‍पोङ् लेई सम्मो येशू गोङ्‍रूत्खाप् थाम्‍पूपी शैतानपीका चाम्ची छूवा। खूङ्‌क लेई सम्मो खसा ऊसो मान्चा, ना लीक्‍पोङ् लेई याताकप्का ख साका सीया।

३ खोदोलो शैतानआ ख ओरो लअ, “आन् नीनाम्माम् छाङ् दोक ङ्‌क लूङ् आज्ञा मते, ना सबेई छून्‍खानूते।”

४ येशूआ मूङ्‌क शैतान ओरोलना ङरी आन्‍नू, “सोक्‍सरपी ओरोना छाम्‍पा तूये, ‘मीस् सबेईआङाङ् लेत्‍यानो’।”

५ खीक्‍काना शैतानआ येशू ओरो रेप् कोम् थेम्तो खाईना ईक्छीन्पीङ् चारपीक खोलोङ् चारखम् खोमीयू।

६ खीक्‍का शैतानआ येशू ओरो लअ, “कोङा ङ्‌कम् खोलोङ् हक् लो ङ्‌कम् साम्दीखालो आन् पीयान्, ऊदोईपीक्यालो ङ्‌क खोलोमी जीम्मा कोङा तूक तूये, ना कोङा आस्‍कई लन्‍ची मूयो, खूङ्‌क पीयो।

७ आना कोङ् सेवा छोयोदोक ङ्‌क खोलोङ् थक् आम्‍मी छूखाते।”

८ येशूआ मूङ्‌क शैतान ओरो पीकाना ङरी आन्‍नू, “सोक्‍सरपी ओरोना छाम्‍पा तूये, ‘आना योबोरोबू, आम् नीनाम्माङाङ् सेवा छोम् छूये, ना खमीङाङ् सूसो मम् छूये’।”

९ खीक्‍काना खसा येशू यरूशलेमपी खाईना नीनाम्मा दप्स्‍को खीम्‍मी म्छोक्‍तो यूक्सू, ना ओरो लअ, “आछीयाङ् आन् नीनाम्माम् छाङ्दोक ङ्‌कप्का दाली जूकाते।

१० ऊदोईपीक्यालो धर्मसूम्बऊपी ओरोना छाम्‍पा तूये,

‘नीनाम्माआ आन् सम्सूर्म् लागी

म्‍रीदाम् पोक्‍ची आज्ञा मईची।

११ खचा आन् खची हूः हूक्‍पीका थेते,

मादोन् आम् लोङ् लूङ्पी दोरे’।”

१२ येशूआ मूङ्‌क ओरो लअ, “धर्मसूम्बऊपी ओरोनासो छाम्‍पाक तूये, ‘आना योबोरोबू आम् नीनाम्माम् चाम्ची मनव’।”

१३ शैतानआ येशू ओरोना चाम्ची मम् यात्कप्का आर्को चाम्ची मम् नीहू मान्छूम् सम्मो येशू होक्‍सीना खालेता।

१४ येशू पवित्र आत्‍माम् राःरापी गालीलपी आत्‍ता, ना खम् तोक्पी म्बर-बार खोलोपी रीङा।

१५ खसा ओरोतो याखऊ खीम्पी सेचीवा ईम् थालेई मअ, ना खोलोआ खम् साम्‍दीखा मची।

१६ येशू नासरत मीचीक तेल्पी बाना, ख मूङ्‌क नासरतपीङ् म्हारी बानाक तूवा। खीक्‍का नोम्चीम् लेईपी येशूम् रेवास् तोङ्ना याखऊ खीम्पी खाता ना सोक्‍सर नीम् लागी थोरेपा।

१७ ख यशैया खारीबोपोम् सोक्‍सर पीची। खीक्‍का खसा मूङ्‌क सोक्‍सर हल्‍लू ना ङ्‌कतोङ्ना छाम्‍पाक रीङ् नीयू:

१८ “योबोरोबूम् आत्‍मा ओपी तूये,

ऊदोईपीक्यालो छूक्‍सीप्‍ची जीनप् रीदाम् येईमीम् लागी

नीनाम्माआ कोङ् रेप्सोक तूये।

कैदपी तूप्‍ची छुटकाराम् तोक्पी येईमीम्

ना कोमूक्‍पाची म्मूक्सा तोप् बानेई मम् लागी

ना मसेतस्कची छुटकारा पीम् लागी

१९ ना योबोरोबूआ सम्‍तूमा मीयीक दोङ् येईमीम् लागी

खसा कोङ् पोक्‍सोक तूये।”

२० खसा सोक्‍सर खप्‍ना मूङ्‌क याखऊ खीम्पी लक्‌ मप् ईल्पो मीस् पीना तोतूवा। खोदोलो याखऊ खीम्पी तूवाक खोलोआ ख खोङ्ची।

२१ खीक्‍का येशूआ खस् ओरोलची, “एसे धर्मसूम्‍बऊपीका ङ्‌क रीङ् आन्‍ना येनानूम्‍तोङ् पूरा छूवाक तूये।”

२२ खोलोआ खम् साम्‍दीखा-सायोखा मची, खीक्‍का ख नेनाक साम्‍दीखालोक रीङ्पी छाक्‍का छूवाना खचा ओरोपीका, “ङ्‌क योसेफमी म्छाङ् मायो?”

२३ खीक्‍का येशूआ खस् ओरोलची, “आछीयाङ् आन्‍ना कोङ् ङ्‌क पोम् ललईपी ओरो लोयोनी, ‘ए दबाई मप् मीस्ङा, आन् आम् होप्‍ङा नमीन्‍चीते। कफर्नहुम तेल्पी ऊचीई मक केईका येनूम्‍काक तूवा, खूङ्‌क आम् तेल् नासरतपीसो मते’।”

२४ खीक्‍का येशूआ खस् ओरोलची, “आछीयाङ् कोङा आन्‍नी ओरोलोयान्‍नी, खारीबो मप्ची खची तेल्पी आसासो लाम्‍तूम्‍मा मीयस्‍नो।

२५ खोदोलोई आछीयाङ् कोङा आन्‍नी ओरोना ईयान्‍नी, इस्राएलपी एलिया खारीबोपोम् नाम्‍लापी ओरोतो लोमेवाची तूवा, खूङ्‌कतोलो सूक् दोङ् तूक् लाः वा मान्‍ताहो हायाम् लोक्‍तो खोलोङ् छाप्‍कूवापी सीसोवा लक तूवा।

२६ खोदोलोई एलिया सीदोन मीचीक छाप्‍कूवाम् सारपत तेल्पी तूवाक ईल्पो लोमेवापीङाङ् नीनाम्माआ पोक्‍सू, बीन्‍नी आस्‍पीसो मान्पो।

२७ एलिशा खारीबोपोम् नाम्‍लापी इस्राएलपी ओरोसर्प् छूवोयोआ तूक् सोमोरीजा मीस् तूवा, खोदोलोई ईल्पो सिरिया छाप्‍कूवापीक नामान मीचीकङाङ् एलिशाआ नमीयू, बीन्‍नीपा आस्‍सो नमान्मीची।”

२८ ङ्‌क रीङ् येन्‍चीना याखऊ खीम्पी तूवाक खोलोङ् मीस् खची छूलीआ पूङ् छूवा।

२९ खीक्‍का खस् हूचूलाचू पकाना येशू सहरपीका तल्‍तो पाखा लात्‍ची। खचा खूङ्‌क सहर कोम् थेम्पी बोबूईचीक तूवा, खूङ्‌क छोक्‍तो खाईचीना मूङ्‍कप्‍का दाली येशू तल्‍म्‍छोम् लाम्‍ची।

३० खोदोलोई येशू खची हाम्‍ला लत्‍ताना खालेता।

चाप् आत्‍माआ लाप्‍क मीस्

मर्कूस १:२१-२८

३१ येशू गालीलमी कफर्नहुमपीक ईबूम् सहरपी यूवा। ना नोम्चीम् लेईपी येशूआ खस् याखऊ खीम्पी सेचीवा ईचचीक तूवा।

३२ येशूम् सेचीवा येन्‍चीना खस् छाक्‍का छूवा, ऊदोईपीक्यालो खसा पीकाक रीङ् हायाम् देप् अधिकारलोक तूवा।

३३ याखऊ खीम्पी चाप् आत्‍माआ लाप्‍क ईल्पो मीस् तूवा, मूङ्‌क मीस् ओरो पीक्‍तो हायाम्‌ मूत्‍ता बसा,

३४ “ए नासरतपीक येशू, आना केईका ऊई मम् पीक्‍कई? ऊई आन् केईका मासेई मम् लागी यूवाकयो? आन् नीनाम्माम् पवित्र मीस् तूये पीम् कोङा छेतो।”

३५ खोदोलो येशूआ मूङ्‌क वोक्‍ना ओरो लअ, “वाये तूवाते, ना मूङ्‌क मीस्पीका लत्‍ताना खालेत्‍ते।” खोदोलो मूङ्‌क मीस् खोलोमी हाम्‍पी पोदाप्स्दीतू मूङ्‌क ऊसो मान्ममो मूङ्‍क चाप् आत्‍मा मूङ्‌क मीस्पीका लत्‍ताना खालेता।

३६ खोदोलो मूङ्‍कपी तूवाक मीस् खोलोङ् छाक्‍का छूवा, ना खची होप्-होप्‍पी ओरो लोल, “ङ्‌कन् ऊतोङ्‌क सेचीवाये? ङ्‌कसान् राःराआ लो हक्‍आलो जेजेर् आत्‍मा आज्ञा मई, ना मूङ्‌क जेजेर् आत्‍मा लत्‍ना खालेते।”

३७ ना खम् नीङ्ला खोलोपी रीङा।

३८ याखऊ खीम्‍पीका लत्‍ताना ख सिमोनमी खीम्पी वोङा। खोदोलो सिमोनमी छूर्मे चूस्‍रामआ थलेई छूवाचाक तूवा, ना खीम्‍पीक खोलोङ् मीचा ङ्‌क तूक्‍खा नमीयीपीकाते पीकाना येशू बीन्ती मीची।

३९ मूङ्‌क तूक्खाम् दोक्पी खाताना खसा चूस्‍राम् ङ्‌कप्का लत्‍ताना खात्‍व पीकाना वोकू, खोदोलो मूङ्‌कम् म्चूस्‍राम् नखाता, ना मूङ्‌क दावा पकाना खची सूसो मम् थालेई मअ।

४० खीक्‍का नाम् काम्हलो म्खाल्-खाल्क सोमोरीलोक मीस् खचा येशूम् दोक्पी तात्‍ची, खीक्‍का येशूआ मूङ्‍कचीम् थेम्पी म्हूः यूक्सू ना मूङ्‍कस् नखाता।

४१ मूङ्‍कपी तूवाक ओरोसर्प् मीस्चीप्का चाप् ओरोपीक्‍तो लत्‍ता, “आन् नीनाम्माम् छा तूये।” खोदोलोई येशूआ खस् राङ्चीना नेईम् मान्पीची, ऊदोईपीक्यालो खचा येशू क ख्रीष्‍टङा तूये पीकाना छेत्‍चीक तूवा।

४२ देत्छा सेपा येशू लत्‍ताना ईक्‍लास् थाम्‍पूपी खाता। खोदोलो ओरोसर्प् मीस्ची ख लाम्‍तो म्दोक्पी तालाता, ना “केईका होक्‍सीयीकाना खान्‍नव” पीकाना ख कोर्म्‌ लाम्‍ची।

४३ खोदोलोई येशूआ खस् ओरोलची, “कोङा नीनाम्माम् चारखम्‍मी तोक्‍पी जीनप् रीदाम् बीन्‍नी थाम्‍पूपीसो येईमीम्ङा छूये, ऊदोईपीक्यालो कोङ् ङ्‌कम् लागीङ् नीनाम्माआ पोक्‍सोक।”

४४ खीक्‍का खसा यहूदियापीक याखऊ खीम् होम्‍पी जीनप् रीदाम् येईमीम् थालेई मअ।

येशूम् दूङ् लाईस्‍पीक म्सीच्‍चेस्

मत्ती ४:१८-२२; मर्कूस १:१६-२०; यूहन्‍ना १:४०-४२

५

१ ईलेई येशू गनेसरेत मीचीक देप्पा पोक्‍रीम् चाखेम्पी थोरेप्‍दीताक तूवा। खोदोलो ओरोसर्प् मीस् नीनाम्माम् रीङ्‌ येईम्‌ लागी चदारारा छूवाना मूङ्‌कपी ताआ।

२ खसा देप्पा पोक्‍रीम् चाखेम्पी नीच्‍ची हेयोङ्मा तअ, खोदोलोई ङाः सेईप्‍चीक हेयोङ्माप्‍का पाखापी तूवाना खची हूक्‍रीऊ सप्‍चचीक तूवा।

३ खूङ्‌क नीच्‍ची हेयोङ्मा तूवाकपी ईबूम् हेयोङ्मा क सीमोनमी तूवा। खूङ्‌क हेयोङ्मापी वोङाना येशूआ मूङ्‍क हेयोङ्मा देप्पा पोक्‍रीम् चाखेम्‍पीका चीछा मेक्सा खाईमीची। ना खसा हेयोङ्मापी तोतूवाना ओरोसर्प् मीस्ची सेचीवा ईची।

४ नेईम् याताकप्का खसा सीमोन ओरो लअ, “ओरो गूम्‌ पोक्‍री हेम् खाईना ङाःसेईम् लागी हूक्‍रीऊ होक्‍स्‍ते।”

५ खोदोलोई सीमोनआ येशू ओरो लअ, “सेचीपो, केईका सेपाबरी सोसोमा मम्काना हूक्‍रीऊ होक्सूम्कासोमा ऊसो मान्सेईयीका, खोरोदोसो कोङा आना पीकाक तोङ्नाङ् हूक्‍रीऊ होक्सो।”

६ खीक्‍का येशूआ लचीक तोङ्नाङ् खचा हूक्‍रीऊ होक्‍स्‍ची, खोदोलो खची हूक्‍रीऊ पेप्‍तो ङाः सेता, ना गेबोरो खची हूक्‍रीऊ चेन्‍खाता,

७ खचा आर्को हेयोङ्मापी तूवाक म्बूम्ची बईछोक्सीकाते पीकाना कवेई मीची, खीक्‍का खस् ताना नीच्‍ची हेयोङ्मा पेप्‍तो ङाः लाप्‍ची खोदोलो हेयोङ्माक गेबोरो पोक्‍रीपू वाईम्‍खाम् हकतूवा।

८ खोदोलो खूङ्‌क तना येशूम् लोदोपू सूपोम् मना सिमोन पत्रुसआ ओरोपीका, “ए रोबू, ओ दोक्पीका खालेत्‍ते ऊदोईपीक्यालो कोङ् मोऊपो मीस् तूवो।”

९ मोन्तोदेतो ङाः सेताक तचीना सिमोन खीक्‍का खस्का तूप्‍ची खोलोङ् छाक्‍का छूवा।

१० खोरोनाङ् जब्दियाम् छास् याकूब लो यूहन्‍नालोसो छाक्‍का छूवा। खचा सिमोनलो गूस्‍पी लक् मस्क तूवा। खीक्‍का येशूआ सिमोन ओरो लअ,

“कीनव, हन्‍ना आना मीस् नीनाम्माम् चारखम्‍पी ताईदूर।”

११ खचा खची हेयोङ्मा पाखापी लात्‍ची, ना खचा खोलोक थक् होक्‍सीची, ना येशूम् दोस्-दोस् लाम्‍दूमा।

छूवोयो सोमोरीआ लाप्‍क मीस्

मत्ती ८:१-४; मर्कूस १:४०-४५

१२ ईलेई येशू सहरपी तूवा, खोदोलो छूवोयो सोमोरीआ लाप्‍क ईल्पो मीचा येशू तना म्‍लोदोपू सूपोम् मना, “ए रोबू, आना लन्‍ची मईदोक कोङ् नमीदूरो पीकाना बीन्ती मीयू।”

१३ येशूआ म्हूः सत्ना, “कोङा लन्‍ची मूयो, आन् नखात्‍व” पीक्‍तो मूङ्‌क तूक्‍खा पत्‍तू, खोदोलो मूङ्‌कम् छूवोयो सोमोरी दावाङ् नखाता।

१४ खीक्‍का येशूआ, “ङ्‌क रीङ् आस्‍सो ईनव पीकाना मूङ्‌क आज्ञा पीयू। खोदोलोई खात्‍ना पूजारीपी आम् होप्ङा खोमन्चीते ना मोशाआ आज्ञा मकतोङ्ना मीस् खोलोङ् आन् नखाताक प्रमाणमी लागी चाचोदाम् चारेईमते।”

१५ खीक्‍का येशूम् नीङ्ला खोलोपी रीङा, ना ओरोसर्प् मीस् येशूम् रीङ् येईस् लो खची हो-होप्‍मी सोमोरीप्‍का नम् लागी बात्ल छूवा।

१६ खोदोलोई येशू क गोङ्‍रूत्खाप् थाम्‍पूपी खाताना वाङोम् मदोङू।

म्हूःलोङ् पाल्प्खाप् मीस् येशूआ नमीक

मत्ती ९:१-८; मर्कूस २:१-१२

१७ ईलेई येशूआ सेचीवा ईचचीलो गालील लो यहूदियालो मीचीक तेल्पीका ना यरूशलेमपीका ताक फरिसीस् लो शास्‍त्रीस्‍लो येशूम् दोक्पी तूवाचा। योबोरोबूम् नमीम् राःरा खपी तूवा।

१८ मीचा ईल्पो म्हूःलोङ् पाल्प्खाप् तूक्‍खा मीस् म्तूस्कोलोङ् खूर्‌चीना तात्‍ची, ना खचा मूङ्‌क तूक्‍खा खीम्गो खाईम्ना येशूम् लाईस्‍पी यूम् लाम्‍ची।

१९ खोदोलोई ओरोसर्प् मीस् तूवाकसा येशू तूवाकपी मूङ्‌क तूक्‍खा खाईमान्‍दूर्‌स्लो, मूङ्‌कचा थोकोलाम्‍पा खीम् थेम्तो खाईचीना खीम्‍मी खीफ्सूफेर हल्‍ची खीक्‍काना खूङ्‌कलाम्‍पा दाली येशूम् दोक्पी म्तूस्कोलोङ् लेन्‍दात्‍ची।

२० खीक्‍का येशूआ मूङ्‍कचीम् खची विश्‍वास तना ओरोपीका, “ए मीस्ङा, आम् मोऊ छेमा छूवा।”

२१ खोदोलो फरिसीचा, शास्‍त्रीचा ओरोपीक्‍तो तईम् रीङ् तईम् थालेईमची, “नीनाम्माम् ऊल्‍लोङ् मप् ङ्‍क आसे? मोऊने नीनाम्माङाङ् छेमा मदूर।”

२२ खोदोलोई येशूआ खची सानीवापाक रीङ् छेत्‍ना खस् ङरी आन्‍ना ओरोलची, “आन्‍ना ऊदोई ङ्‌कतोङ्‌क मीन्ताम् मईनूम्?

२३ ‘आम् मोऊ छेमा छूवा’ पीम्‍यो ‘पक्ना लाम्‍दूमाते’ पीम्‍यो, ऊकई दूङ् सजील तूये?

२४ खोदोलोई मीस्मी छामी ङ्‌क चारपी मोऊ छेमा मम् हक् तूये पीम् आन्‍ना छेतानूम्व।” खीक्‍काना येशूआ मूङ्‌क म्हूःलोङ् पाल्प्खाप् मीस् ओरो लअ, “पक्‍ते, ना आम् तूस्को खूर्‌ना आम् खीम् खात्‍ते।”

२५ खीक्‍का मूङ्‌क मीस् खची लाईस्‍पी हूचूलाचू पका, ना म्होप्मी तूस्को गूस्‍ना नीनाम्माम् साम्दीखा मतो म्खीम् खाता।

२६ खोदोलो खोलोङ् छाक्‍का छूवाना खचा नीनाम्माम् साम्दीखा मची, ना खची कीम्‍आ योतो ओरो लोल, “एसे केईया योबोरीखाक रीङ् तम्।”

येशूआ लेवी काछक

मत्ती ९:९-१३; मर्कूस २:१४-१७

२७ खीक्‍का मूङ्‌क रीङ् छूवाकप्का येशू पाखा लत्‍ता, ना लेवी नीङ् मीचीक ईल्पो तीर बात्ल मप् मीस् तीर बात्ल मस्कोपी तूवाचाक तअ। खीक्‍का येशूआ मूङ्‌क ओरो लना काछअ, “ओ दोस्-दोस् लाम्‍दूमाते।”

२८ खीक्‍का मूङ्‌क लेवीआ खोलोक थक् होक्‍सीना येशूम् दोस्-दोस् लाम्‍दूमा।

२९ लेवीआ खम् लागी हायाम् देप् चाम्दूम् फोक्सू। मूङ्‌कपी तीर बात्ल मप्ची खीक्‍का बीन्‍नीपास्सो ओरोतो खस्का चाम्दूम् लागी बात्ल छूवाक तूवा।

३० फरिसीचा ना शास्‍त्रीचा येशूम् सीच्‍चेस्‌ ओरो पीक्‍तो चीबूर् लईची, “आन्‍ना तीर बात्ल मप्चीका लो मोऊपोस्कालो ऊदेप्पी तूनीना ऊदोई चाईनूम् दूङ्नूम्कई?”

३१ खोदोलो येशूआ खस् ओरोलची, “सोमोरीजा माक मीस् डक्‍टरमी खान्च छूनो, खोदोलोई डक्टर तूक्खाचीम् लागीङाङ् खान्च छूये।

३२ कोङ् ङ्‌क चारपी धर्मीचीम् लागी यूवोक मा, खोदोलोई मोऊपोचा वालूम्‍मा मस्‍नू पीकोना खस् काछोक्स् यूवोक के।”

माईस् तूम् तोक्पी तईम् रीङ्

मत्ती ९:१४-१७; मर्कूस २:१८-२२

३३ फरिसीचा शास्‍त्रीचा येशू ओरोलची, “यूहन्‍नाम् म्सीच्‍चेस् म्खेप्क-खेप् माईस् तूना वाङोम् मईची। फरिसीचीम् म्सीच्‍चेचासो खोरोङ् मईची, खोदोलोई आम् सीच्‍चेस्‍क ऊदोई माईस् तूनोकई।”

३४ येशूआ खस् ओरोलची, “आन्‍ना सूर्‌पी दूखूलीप्‍लो ताप् मीस् ऊसो मान्योमो पोम् दूर्‌नूम्‍यो?

३५ खोदोलोई ङ्‌कतोङ्‌क नाम्‍ला ताचाईक तूये, खीक्‍का दूखूलीप् खचीप्‍का लाम्दूप्खीयची। खीक्‍काना खस् माईस् तूये।”

३६ येशूआ खस् ईबूम् पोम् ललईपी ओरोलची, “आसासो नयाँ तेई चेनना सूपेई तेईपी तालेई मईनो, मादोने मूङ्‍कसा तेई चेन्दीत खोरोना तालेई मईदोक नयाँ तालो सूपेई तेईपीसो खात्‍तनो।

३७ खोरोनाङ् मीचा आसासो दाखमद्य सोकोवारमी सूपेई मसकपीa तेसनो, मोरोना तेसाम्‍दोन् नयाँ दाखमद्यआ सोकोवारमी मसक चेन्‍दीत, ना दाखमद्य लो सोकोवारमी मसकलोङ् यस्खाते।

३८ खोदोलोई नयाँ दाखमद्य नयाँ मसकपी तेम् छूये।

३९ हेप् मीचा पूरान दाखमद्य दूङ्‌ङना नयाँ दाखमद्यमी लन्‍ची मईचीनो, ऊदोईपीक्यालो खसा ओरोपीके, ‘पूरानङ् नप् छूये’।”

a 

५:३७ मसक – मसक पीक्याक सोकोवारमी बूर्म् पा फाक्सूम्।

नोम्चीम् लेईपीक रोबू

मत्ती १२:१-१४; मर्कूस २:२३-२८; ३:१-६

६

१ नोम्चीम् लेईपी येशू म्सीच्‍चेस्का छीर्म् खालाम्‍पा खात्‍चा, खोदोलो म्सीच्‍चेचा छीर्म् मी गाङ् थाईचीना खची हूक्पी यप्‍तो चाम् थालेई मची।

२ खोदोलोई फरिसीचीप्‍क हेप्-हेप्पा खस् ओरो पीकाना तत्‍ची, “नोम्चीम् लेईपी ऊई मान्मम् पर्ने तूये खूङ्‌क आन्‍ना ऊदोई मईनूम्कई?”

३ खोदोलो येशूआ खस् ओरो पीकाना ङरी आन्‍ची, “ऊई आन्‍ना ङ्‌क रीङ् परेई मान्मन्‍नीयो, दाऊद होङाबूआ म्होप् खीक्‍काना म्साथपी तूप्‍ची साकासीया खोदोलो ऊई मक तूवा?

४ ऊतोङ्नाई नीनाम्मा दप्स्को खीम्पी वोङाना नीनाम्माम् नीङ्पी चारेई मम्पा सबेई लात्‍ना चअ, खीक्‍का म्होप्लो तूवाकस्‍सो पीची, मूङ्‌क सबेई आस्‍कई पूजारी खूङ्‌कसाङाङ् चानप् बीन्‍नीपा मीचा चामान्‍नप् तूवा।”

५ खीक्‍का येशूआ मूङ्‍कस् ओरोलची, “मीस्मी छा नोम्चीम् लेईमीसो रोबू तूये।”

६ आर्को नोम्चीम् लेईपी येशू याखऊ खीम्पी वोङाना सेचीवा ईची। मूङ्‌कपी ईल्पो मीस् तूवा खूङ्‍कम् चूप्‍लाम्‍पाक म्हूः हार्‌खाताक तूवा।

७ येशूआ नोम्चीम् लेईपी तूक्‍खाची नमीयदोक दोस् तीम् लन्‍ची मस्‍ना शास्‍त्रीचा, फरिसीचा ख चङ्तीत्‍चीक तूवा।

८ खोदोलोई येशूआ खची मीन्ताम् छेत्‍तू, ना मूङ्‌क म्हूः हार्प् खाप् मीस् ओरो लअ, “अपी बान्‍ना थोरेप्‍ते।” खोदोलो मूङ्‌क पकाना थोरेपा।

९ खीक्‍काना येशूआ खस् ओरोलची, “कोङा आन्‍नी तईयान्‍नी, नोम्चीम् लेईपी नप् मम् यो मान्‍नप् मम्यो, म्सोम् यूम्यो सेईम्दीम्यो, ऊकई दूङ् नप्?”

१० खीक्‍का येशूआ खोलोङ् लीक्‍हेम् खोङ्ना मूङ्‌क मीस् ओरो लअ, “आम् हूः सत्‍ते।” खीक्‍का मूङ्‌क मीचा म्हूः सत्‍तू खोदोलो मूङ्‌कम् म्हूः नखाता।

११ खोदोलोई खस् हायाम् खची छूली काताना ङ्‌क येशू ऊई मयाम् लोलना खची होप्-होप्‍पी रीङ्-छाम् मची।

पोङ् नीप्पो म्सीच्‍चेस्

मत्ती १०:१-४; मर्कूस ३:१३-१९

१२ मूङ्‌क लेईपी येशू कोम्हेम् वाङोम् मस् खाता, ना नीनाम्मापी सेपाबरीङा वाङोम् मच।

१३ देत्छा छूवाकप्का येशूआ म्सीच्‍चेस् म्दोक्पी काछचीना खस् तूवाक तोदीप्‍क पोङ् नीप्पो सोकू, ना येशूआ खची नीङ् प्रेरित यूक्स्पीची:

१४ सिमोन खम् नीङ् येशूआ पत्रुस यूक्स्पी, खीक्‍का म्नेछो अन्‍द्रियास, याकूब, यूहन्‍ना, फिलिप ना बारथोलोमाइ,

१५ मत्ती, थोमा, अल्‍फयसमी म्छा याकूब खीक्‍का उग्रपन्‍थी मीचीक सिमोन,

१६ याकूबमी छा यहूदा, ना यहूदा इस्‍करियोत मूङ्‌कसा दोस्का येशू दोका पीयू।

आसीक् लो साराप्लो

मत्ती ५:३-१२

१७ येशू खस्का दाली यूवाना ईबूम् तेल्म्पी थोरेपा। खोदोलो ओरोसर्प् म्सीच्‍चेस् खीक्‍का यहूदिया ना यरूशलेम दीरीत्‍तीम् म्बर-बारपीक टुरोस ना सीदोन इलाकाप्‍का ओरोसर्प् मीस्,

१८ येशूम् रीङ् येईम् लागी ना खची होप्‍मी सोमोरीप्‍का नम् लागी खस् मूङ्‌कपी ताक तूवा। मूङ्‍कपी जेजेर् आत्‍मा लागेई छूवाना दूक्‍तोक्‍चीसो नखाता।

१९ ओरोसर्प् मीचा येशू पईम् लाम्‍ची, ऊदोईपीक्यालो खपीका लत्‍ताक राःराआ खोलोङ् मीस् नक तूवा।

२० खीक्‍का येशूआ म्सीच्‍चेस् खोङ्ना ओरोलची,

आन्‍नी छूक्‍सीप्‍ची नीनाम्माआ आसीक् पीनी,

ऊदोईपीक्यालो नीनाम्माम् चारखम् आम्‍नीमीङा।

२१ आन्‍नी ईनीम्‍बा साका सीप्‍चाप्‍ची नीनाम्माआ आसीक् पीनी,

ऊदोईपीक्यालो आन्‍नी आम्‍नी बोखासे।

आन्‍नी ईनीम्‍बा खाप्चाप्ची नीनाम्माआ आसीक् पीनी,

ऊदोईपीक्यालो आन्‍ना गेःम् तईनूम्।

२२ आन्‍ना नीनाम्माम् छा पी विश्‍वास मनूम्कसा

मीचा आन्‍नी नत्‍नीनो,

खीक्‍का तेल्पीका लात्‍दीत्‍नी,

सेस्‍वा मीनी, ना जेर्नीना आम्‍नी नीङ्ला कात्‍तस्दोक,

नीनाम्माम् आसीक् तईनूम्।

२३ “खूङ्‌क लेई रामेई छूवानीना आम्‍नी जीनतो हूरेप्‍तो जूकानीव, ऊदोईपीक्यालो साराङ्‌गाप्‍तो आम्‍नी पूनाऊनी ओरो देप् छूये। ऊदोईपीक्यालो ओरोनाङ् खची खूक्‍सूचा खारीबोपोस्‍सो मस्क तूवा।

२४ खोदोलोई आन्‍नी होङ्पोक्‍ची धिक्‍कार!

ऊदोईपीक्यालो आन्‍ना तोम् पर्ने सूक्‍वा ताखानूम्क तूये।

२५ धिक्‍कार! आन्‍नी ईनीम्‍बा आम्‍नी बोखाप्‍चे,

ऊदोईपीक्यालो दोस्का आन्‍नी साका सीनी।

धिक्‍कार! आन्‍नी ईनीम्‍बा गेप्‍चाप्‍चे,

ऊदोईपीक्यालो दोस्का आन्‍नी सोक्‍पी छूनी ना खाप्‍नी।

२६ धिक्‍कार! आन्‍नी मीचा खोलोआ आम्‍नी सायोचोङ्मा मईची,

ऊदोईपीक्यालो खोरोनाङ् आम्नी खूक्‍सूचा वालीलीपो खारीबोपोस्सो सायोचोङ्मा मीचीक तूवा।

ई साछीमीस् सम्‍खे मीम्

मत्ती ५:३८-४२

२७ “खोदोलोई आन्‍नी येईप्चाप्ची कोङा ओरो लोयान्‍नी, आम्‍नी साछीमीस् सम्‍तूमा मीयानूम्व, ना आन्‍नी जेर्प् चीपी नप् मनूम्व,

२८ आन्‍नी साराप् पीप्ची आसीक् पीयानूम्व, आम्‍नीपी मान्‍नप् वोर्वा मप्चीम् लागी क वाङोम् मनूम्व।

२९ ईक् थला आम् फोऊसी फीदो आर्कोलासो तास्‍व, खीक्‍का आम् खास्‍तो ङाप्‍दोक आम् दौरासो पीदीत्‍व।

३० आम्‍पी ङोक्‍तोदी खोलोङ् पीव, खीक्‍का आम् चूम्सोस् खाईप्‍चीपी हाल्‍लोसो ङोक्‍नव।

३१ मीचा आन्‍नी ऊई मीपीनीकई आन्‍ना नत्नूम्, खूङ्‌क तोङ्‌ङा आन्‍नासो खस् मीयापानूम्व।

३२ “आम्‍नी सम्‍खे मीक्ङाङ् आन्‍नासो सम्‍खे मीनूम्दोक ऊई फाइदा? ऊदोईपीक्यालो मोऊपोचासो खची होप् सम्खे मीक्ने सम्खे मीयची।

३३ आम्‍नी नत्‍तो मप्ङाङ् आन्‍नासो नत्‍तो मईनूम्दोक, ऊई नप् छूये मोलो? ऊदोईपीक्यालो मोऊपोचासो खोरोना मईची।

३४ आन्‍ना दोस्का आनोछोनू पीम् आसर मईनूम्ना बीन्‍नीपा मीस् नोः पीनूम्‍दोने ऊमोम्‍ये? ऊदोईपीक्यालो होसोङ् मोन्तोदीङ् तोम् आसर मईचीनान् मोऊपोचासो मोऊपोस् नोः पीयची।

३५ आन्‍ना आम्‍नी साछीमीस्‍सो सम्‍तूमा मीयानूम्व, खीक्‍का खची सूसो मनूम्व, होसोङ् तोम् आसर मान्ममो नोः पीयानूम्व, ना आम्‍नी साम्‍दी देप् छूये, खीक्‍का खोलोप्का दूङ्‍रेप्‍तोकमी म्छाथरेई छूनी, ऊदोईपीक्यालो खसा बैगुनी ना रई मीस्सो सम्‍खे मीय।

३६ आम्‍नी पा नीनाम्मा ई सम्‍खे मीक् तूकतोङ्नाङ् आन्‍नीसो सम्‍खे मीलप् छूवानीव।

बीन्‍नीपा दोस् मान्तीम्

मत्ती ७:१-५

३७ “बीन्‍नीपाम् नीया मनूम्नव ना आम्‍नीम्‍सो नीया छूनो। बीन्‍नीपाम् ऊल्‍लोङ् मनूम्नव ना आम्‍नीम्‍सो ऊल्‍लोङ् छूनो के। छेमा पीयानूम्व, ना आन्‍नासो छेमा तईनूम् के।

३८ पीयानूम्व ना आन्‍नासो तईनूम्, मीचा हायाम् देतो हल्‍लेई मतो तातावा आम्‍नी थाप्‍रीपी एल्तो यूक्स्पीनी। ऊदोईपीक्यालो ऊक थाम्‍पीकाई आन्‍ना पीनूम्, खूङ्‌क थाम्‍पीकाङ् आन्‍नासो तईनूम्।”

३९ खीक्‍काना येशूआ खस् पोम् ललई ईचीना ओरोलची, “ऊई कोमूक्पा मीचा कोमूक्पा लाम् धूप दूरयो? मोरोना लाम्‍दूप्पदोन् मूङ्‌कस् नीप्पोङ् खूलूम्‍पूङ् वाईखीयची।

४० सीच्‍चे म्सेचीपोप्‍का दूङ् देप् छूनो, खोदोलोई पूरा सेचीवा तयकप्‍का ख म्सेचीपो तोक छूये।

४१ “आना आम् नेछोम् मूक्स्पी तूक चीमा सोङ् तय, खोदोलोई आम् होप्मी मूक्स्पी तूक देप् सीतोपूलूक ललीयनोयो?

४२ आना आम् होप्मी मूक्स्पी तूक सीतोपूलू तयनोदोक, ‘आम् नेछो आम् मूक्स्पी तूक चीमा सोङ् कोङा लाईम् पीयान्’ लयना ऊतोङ्नाई लोदूर? ए हायाम्‍क छेईप्-लेप् लोक्‍चीप्ङा, लाईस्‍पी आम् मूक्स्पीक सीतोपूलू लात्‍ते, खीक्‍का आना आम् नेछोम् मूक्स्पीक सोङ् लाईम्पीम् लागी नत्‍तो तय।

सीछो लो खूङ्‍कम् म्चोलो

४३ “नप् सीछोपी रई म्चो मीयनो, खोरोनाङ् रई सीछोपीसो नप् म्चो मीयनो।

४४ खोलोङ् सीछो सेईक म्चोपीकाङ् छेत्‍ते। ऊदोईपीक्यालो तीतीम् पऊपीका आसासो अञ्जीर बात्ल मईनो, खोरोनाङ् पोथ्रापीका वाचोसी बात्ल मईनो।

४५ नप् मीचा म्गोङ्पीका नप् थक्ङा लात, रई मीचा म्गोङ्पीका रई थक्ङा लात। ऊदोईपीक्यालो ऊतोङ्‌क रीङ्आई मीस्मी गोङ् पेप्पक तूये, खूङ्‌क तोङ्‌कङ् मीस्मी म्ङःलाम्पा लत्‍ते।

नीच्‍ची खीम्‍मी पोम् ललई

मत्ती ७:२४-२७

४६ “कोङा पीकोक आन्‍ना रेपोनीनोदोक आन्‍ना ऊमोई कोङ् ‘रोबू, रोबू,’ लोयोनी?

४७ ओ दोक्पी ताप्‍ना ओ रीङ् येईप् खीक्‍का कोङा पीकोक रेप् मीस् ऊतोङ्‌कई तूये खूङ्‌क कोङा आन्‍नी ईयान्‍नी।

४८ मूङ्‌क ईबूम् खीम् मप् मीस् तोङ्‌क तूये, खसा ओरोगूम् खूलूम् फूत्ना छीलूमा थेम्पी जग तेसू। खीक्‍का वाः ताना सोक्‍वा-मोर्वा तोक्‍सा ना मूङ्‌क खीम्पी दोरा, खोदोलो मूङ्‌क खीम् हल्‍लेई ममान्दूर्, ऊदोईपीक्यालो मूङ्‌क खीम् हायाम् चीतो बोबूईम्पा तूवा।

४९ खोदोलोई आसाई ओ रीङ् येननासो खूङ्‍कतोङ् मईनो, मूङ्‌क ईबूम् ङ्‌क तोङ् मीस् के, मूङ्‍कसा यीक्पी जग मान्दीक खीम् बोबूईयू। खीक्‍का मूङ्‍क खीम्पी सोक्‍वा-मोर्वा दोरा, खोन्‍तोलो मूङ्‌क खीम् ऊताखाता, खीक्‍का मूङ्‌क खीम् हताना हायाम् देप् खोती छूवा।”

कप्‍तानमी विश्‍वास

मत्ती ८:५-१३

७

१ म्होप्मी रीङ् खोलोङ् मीस् येईमीम् यात्ना येशू कफर्नहुमपी वोङा।

२ रोमी कप्‍तानआ हायाम् नत्‍क ईल्पो म्‍रोः तूवा, मूङ्‌क तूकाना सीम् याताक तूवा।

३ मूङ्‌कसा येशूम् तोक्पी येन्‍क तूवा, खीक्‍का ‘ओ रोः नमीयोपोनूते’ पीकाना खसा यहूदीचीम् धर्म-सेचीपोची येशू बीन्ती मीक्स् पोक्स्ची।

४ खस् येशूम् दोक्पी खाताना ओरो पीक्‍तो बीन्ती मीची, “ख आम् सम्‍खेवा तोम् योग्‍यक तूये,

५ ऊदोईपीक्यालो खसा ई जातिस् सम्‍खे मीयची, ना खसा ई याखऊ खीम्‍सो मीयीपीक तूये।”

६ येशू खची साथपी खाता। खीक्‍का कप्‍तानमी खीम् दोक्पी ख ताम्तेम् हलो कप्‍तानआ म्बूम्ची येशूम् दोक्पी ओरोलना पोक्‍स्‍ची, “ए रोबू, दूक् मनव, ऊदोईपीक्यालो आन् ओ खीम्गो वईम्‌ खाईप् कोङ् तूवोनो।

७ कोङ् ओ होप्‍सो आम् दोक्पी ताम् खातोनो। खोदोलोई आना आज्ञा मीयोपोते ना ओ सूसो मप् नखाते।

८ ऊदोईपीक्यालो कोङ्सो देप् हाकिम‍मी हक्‌ गोपी तूप् मीस्ङा के, खीक्‍का ओ हक्‍पीङ् दोर्‌चीसो तूये। कोङा ईल्पो ‘खात्‍ते’ पीको, खीक्‍काना खूङ्‌क खाते, ना आर्कोसो ‘ताते’ पीको, खोदोलो खसो ताये। ओ रोः ‘ङ्‌क मते’ पीको, खोदोलो खसा खोरोङ् मय।”

९ मूङ्‌कसा पीकाक रीङ् येन्‍ना येशू छाक्‍का छूवा, खीक्‍का येशू म्दोस् हेम् आन्चीना म्दोस्-दोस् बाईप्चाप् ओरोसर्प् मीस् ओरोलची, “कोङा आन्‍नी लोयान्‍नी, कोङा इस्राएलपीसो ङ्‌कतो देप् विश्‍वास मान्तोङा।”

१० कप्‍तानआ पोक्‍स्‍चीक मीस् आत्‍ताना कप्‍तानमी खीम्पी तातेकालो खचा मूङ्‌क म्‍रोः नखाताक छीप्‍ची।

लोमेवाम् म्छा ऊसापक्‍क

११ मूङ्‍कम् जीस्तातोपी येशू नाइन मीचीक सहरपी खाता, खोदोलो म्सीच्‍चेस् ना ओरोसर्प् मीस्सो खम् साथपी खाता।

१२ ख सहरमी लाम्‍स्‍को दोक्पी तातेकाक तूवा, खोदोलो ईल्पो लोमेवा मीम्छामी ईल्‍पोङाङ् तूवाक म्छा सीयाना म्सालोग्गी खूर्‌चीना खाईचचीक तूवा। खोदोलो सहरपीक ओरोसर्प् मीस्सो मूङ्‌क लोमेवा मीम्छालो मालामी खाताक तूवा।

१३ खोन्‍तोलो रोबूआ मूङ्‌क मीम्छा तअ, खीक्‍का सम्तूमा मीना ओरो लअ, “खाम्‍नव।”

१४ खीक्‍का येशू खाताना मूङ्‌कम् म्चेलेम्सीङ् पत्‍तू, खोदोलो सालोग्गी खूर्प् ना खाईप्‍चाप्‍ची अरेई छूवा। खीक्‍का येशूआ ओरोपीका, “ए सोलो, कोङा आन् लोयान, ‘पक्‍ते’।”

१५ खोदोलो मूङ्‌क सीप्‍खाप् सोलो पकाना तोतूवा, ना नेन्‍लाता। खीक्‍का येशूआ मूङ्‌क म्मा जीम्मा पीयू।

१६ खोदोलो खोलोङ् कीसा, खीक्‍का नीनाम्माम् साम्‍दीखा मची, ना ओरोपीका, “ईबूम् हायाम् देप् राःरालोक खारीबोपो ई हाम्‍पी हल्‍वा पीस् ताक तूये,” ना “नीनाम्माआ म्होप्मी जातिची सम्‍खे मीचीक तूये।”

१७ खम् नीङ्ला यहूदिया ना म्बर-बार पीक खोलोङ् जिल्‍लापी रीङा।

बप्‍तिस्मा पीप् यूहन्‍नाम् तईम् रीङ्

मत्ती ११:२-१९

१८ बप्‍तिस्मा पीप् यूहन्‍नाम् सीच्‍चेचा येशूआ मक लक्‍मी तोक्पी खोलोङ् ख ईची।

१९ यूहन्‍नाआ म्सीच्‍चेचीप्क नीप्पो ओरो पीकाना रोबू येशू तईस् पोक्‍स्ची, “हन्‍ना नीनाम्माआ पोक्‍सक होङाबू आन्‍ङायो, केईका बीन्‍नीपाङ्‍यो हूङाम्‍का?”

२० मूङ्‌क मीस्ची येशूम् दोक्पी खाता, खीक्‍का खचा ओरो पीकाना तत्‍ची, “बप्‍तिस्मा पीप् यूहन्‍नाआ केईका ङ्‌क तईम् लागी आम्‍पी पोक्‍सीकाक तूये, ‘हन्‍ना ताप् आन्‍ङा यो? केईका बीन्‍नीपाङ्‍यो हूङाम्‍का?’ ”

२१ खोन्‍तोलो येशूआ ओरोतो मीस् सोमोरीप्‍का, मोङ्पीका ना चाप् आत्मापीका नमीची। खीक्‍का ओरोसर्प् कोमूक्पा मीस् म्मूक्सा तोक् मअ।

२२ खीक्‍का येशूआ खस् ओरोलची, “खात्‍नीते, खीक्‍का आन्‍ना ऊई तानूम् ना येनानूम्, खूङ्‌क यूहन्‍ना ईयानूम्‍ते, म्मूक्सा मान्तोक मीचा म्मूक्सा तय, म्‍लोङ् मान्तूप् लाम्दूमे, छूवोयोआ तूक् नखाते, म्नोबोआ मान्येईपा येनची, सीप्‍खाप्‍ची ऊस्पके छूक्‍सीप्‍चा जीनप् रीदाम् येईम् तयची।

२३ ओ तोक्पी शङ्का मान्मप् मीस् नीनाम्माआ आसीक् पीय।”

२४ यूहन्‍नाआ पोक्‍स्‍चीक म्सीच्‍चेस् आत्‍ताना खाताकप्‍का, येशूआ यूहन्‍नाम् तोक्पी ओरोसर्प् मीस् ओरो पीकाना ईलातू: “केछेका आन्‍नी यूहन्‍नालो गोङ्‍रूत्खाप् थाम्‍पूपी खातानीक तूवा, खोदोलो आन्‍नी ऊई खोस्ये खातानीक तूवा? ऊई हूक्‍पा तोक्‍स्‍चक पाक्पऊयो खोस् खातानी?

२५ आन्‍नी ऊई खोस्‍ये खातानी? ऊई नप् तेई खाम्‍दीप् मीस् खोस्‍यो खातानी? खोङ्नूम्व, लाङ्लाङ्पा तेई खाम्‍ची खीक्‍का सूक्‍वा ना चामोवापी तूप्‍चीन् होङाबूम् खीम्‍पीई छूये।

२६ खोदोलोई आन्‍नी ऊई खोस्‍ये खातानी? ऊई खारीबोपोची खोस्‍यो खातानी? कोङा आन्‍नी लोयान्‍नी, आन्‍ना खारीबोपोचीप्‍कासो दूङ् देप्‍क ईल्पो तानूम्क तूये।

२७ ङ्‌क खङा, मूङ्‌कम् तोक्पी धर्मसूम्बऊपी नीनाम्माआ ओरोना पीकाक तूये,

‘खोङ्व, कोङा ओ रीदाम् पोक्

आम् लाईस्-लाईस् पोक्‍सो,

खूङ्‌कसा आम् लाईस्‍पी आम् लाम् थीक्‍का मय।’

२८ कोङा आन्‍नी लोयान्‍नी, ‘मीम्छाचा वातस्‍क तोदीपी यूहन्‍नाप्का दूङ् देप् आस्‍सो मान्तू, खोरोदोसो नीनाम्माम् चारखम्‍पी आसे दूङ् चीमा तूये, खूङ्‌क यूहन्‍नाप्का दूङ् देप् तूये’।”

२९ तीर बात्ला मप्ची ना बीन्‍नीपा ओरोतो मीचा मूङ्‌क येन्‍चीना नीनाम्माम् आज्ञा आछीयाङ् नप् पीकाना विश्‍वास मची, ऊदोईपीक्यालो खचा यूहन्‍नापीका बप्‍तिस्मा लाप्‍चीक तूवा।

३० खोदोलोई फरिसीचा लो ललईमी सेचीपोचालोक यूहन्‍नाप्का बप्‍तिस्मा मान्लाप्स्कसा, नीनाम्माम् लन्‍ची मान्‍रेप्ची।

३१ येशूआ पीका, “ङ्‌क दूङ्पीक मीस् कोङा ऊलोई थापो? खीक्‍का खस् ऊतोङ्‍कई तूये?

३२ खस् बजारपी वास्‍लप्‍चाप्‌ छाछामास् तोङ्‌क तूये, खस् खची हो-होप्‍पी ओरो लोलईना रालई,

‘केईका आम्‍नी लागी मीत्‍तीरी दूपूम्‍का

खोदोलोई आन्‍नी सील मान्बान्‍नी।

केईका तूनीवाम् छाम् मम्का

खोदोलोई आन्‍नी मान्खाम्नी।’

३३ बप्‍तिस्मा पीप् यूहन्‍ना ताआ, खीक्‍का खसा सबेईसो मान्चा ना दाखमद्यसो मान्दू। खोदोलो खचा ‘ख चाप् लागेई छूवाक’ पीका।

३४ मीस्मी छा ताआ, खीक्‍का खसा चः दूङ्‍ङू खोदोलो आन्‍ना ‘खोङ्नूम्ते, ईल्पो चापोयो-दूपोयो ना तीर बात्लमप् मोऊपोचीम् म्बूम् पीकानी!’

३५ नीनाम्माप्का लूखूप्‍ची तोक्‍चाङाङ् खम् लूखूप्‍ची आछीयाकङ् नप् मीन्‍ना मीने।”

येशूआ मोऊ मप् मीम्छा छेमा पीक

३६ फरिसीचीप्‍क ईल्पोआ येशू म्खीम्पी जा चाम् लागी काछअ। खीक्‍का येशू खाताना मूङ्‌कम् खीम्पी जा चाम् लागी तूवा।

३७ मूङ्‌क सहरपी ईल्पो मोऊमे मीम्छा तूवा। फरिसीम् खीम्पी येशू जा चास् ताक तूये पीम् येन्‍ना, ईबूम् सिङ्गमरमरमी शीशीप्का नाम् चानप् तेल बाईना मूङ्‍क मीम्छा मूङ्‍कपी ताआ।a

३८ ना मूङ्‌क मोऊमे मीम्छा येशू म्दोस्लाम्पा खाताना म्‍लोदोपी थोरेपाना खाप्‍तो म्मीक्वाआ येशूम् लोङ् चीम् थालेई मअ, खीक्‍काना म्तोसम्‍आ तूक्‍तो येशूम् लोङ्पू चूम्मा मीयू, ना नाम् चानप् तेलआ म्‍लोङ् गाल्‍पी।

३९ ख जा चास् काछोक् फरिसीआ मूङ्‌क तना म्सानीवापा ओरोमीना, “ङ्‌क आछीयाङ् खारीबोपो दोक ख पईप् मीम्छा आसे ना ऊतकई पीम् छेत्वा, ऊदोईपीक्यालो ङ्‌कन् मोऊ मप् मीम्छाये।”

४० येशूआ मूङ्‌क फरिसी ओरो लअ, “ए सिमोन कोङा आन् ईबूम् रीङ् लोम्‌ तूये।” खोदोलो खसा पीका, “सेचीपो पीकाते।”

४१ “ईल्पो होङ्पोक् मीस्मी नीप्पो म्नोक्पोची तूवा, ईल्पोआ ङाची चून्दूलूम् खाप्‍चीमा, खीक्‍का आर्कोआ ङाक्पोङ् खाप्‍चीमा नोः गोङ्चीक तूवा।

४२ खोदोलोई खचा मूङ्‌क नोः मान्छोन्लाची ना मूङ्‌क होङ्पोक् मीचा नीप्पोङ् माफी पीदीत्‍ची। खोरोदोक पीकाखोङ्, मूङ्‌क नीप्पोचीप्क आस्‍कसाई खूङ्‍क होङ्पोक् मीस् दूङ् देतो सम्‍खे मीय?”

४३ खोदोलो सिमोनआ ओरोपीका, “ओ मीन्ताम्पी आस्‍कसाई दूङ् देतो छेमा तय खूङ्‌कसाङ् दूङ् देतो सम्‍खे मीय।” खोदोलो येशूआ ओरोपीका, “आना आछीयाकङ् मीन्ताम् मअ।”

४४ खीक्‍का मूङ्‌क मीम्छा हेम् आन्‍चीना येशूआ सिमोन ओरो लअ, “ङ्‌क मीम्छा तययो? कोङ् आम् खीम्पी तो, खोदोलो आना कोङ् ओलोङ् सम् काऊसो मान्पीङा, खोदोलोई ङ्‌कसान् ओलोङ् म्मीक्वाआ चीनासो म्तोसम्‍आ तूकोपोक तूये।

४५ आना कोङ् चूम्मा मान्मीङा, खोदोलोई ङ्‌क मीम्छान्, कोङ् ङ्‌कपी तोकप्‍का ओरो, ओ लोङ् चूम्मा मीम् माङ्‍होन्येक तूये।

४६ आना ओ तोङ्पी तेल मान्तेन्पीङा, खोदोलोई ङ्‌कसान् ओ लोङ् नाम् चानप् तेलआ गालोपोक तूये।

४७ खन्‍सा कोङा आन् लोयान्‍ना, ङ्‌कम् मोऊ हायाम् देतो तूवा, खोदोलोई छेमा छूवाक तूये, ऊदोईपीक्यालो ङ्‌क मीम्छाआ हायाम् देतो सम्‍खे खोमक तूये। खोदोलोई म्मोऊ चीछाङाङ् छेमा तोक्‍पा चीछाङ् सम्‍खे मीय।”

४८ खोदोलो येशूआ मूङ्‌क मीम्छा, “आम् मोऊ छेमा छूवाखात्क तूये लअ।”

४९ चाम् लागी तूप्‍चाप्‍ची खची होप्-होप्‍पी ओरो लोल, “मोऊ छेमा मप् ङ्‌क आसे?”

५० खोदोलो येशूआ मूङ्‌क मीम्छा, “आम् विश्‍वासआ आन् लेताक तूये, नत्‍तो खात्‍व” लना पोक्‍सू।

a 

७:३७ ङ्‌क सिङ्गमरमर पीक्‍याक हायाम्‌ दाम् परेई छूक् चिज तूवा। ना मूङ्‌क नाम् चानप् लेल्‍सो हायाम्‌ दाम् परेई छूक् तूवा।

चालेई फूईप्मी पोम् ललई

मत्ती १३:१-२३; मर्कूस ४:१-२०

८

१ खीक्‍काना ख नीनाम्माम् चारखम्मी तोक्पी जीनप् रीदाम् येईमीक्‍तो सहर-सहरपी ना तेल्-तेल्पी लाम्‍दूमा। खोदोलो पोङ् नीप्पो म्सीच्‍चेस्सो खलोङ् तूवा।

२ दुष्‍ट आत्‍माप्‍का लो सोमोरीप्‍कालो नक हेप्-हेप् मीम्छास् तूवाकपी मग्दलिनी मीचीक मरियम सो तूवा, खपीका रेक्‍ची चाप् आत्मा लत्‍ताना खाताक तूवा,

३ खीक्‍का हेरोदमी लक् मप् खुजासमी तोमा योअन्‍ना ना सुसन्‍ना। खीक्‍का बीन्‍नीपा ओरोतो मीम्छाचा खची होप्‍मी दाचाम्‍आ येशूम् सूसो मस्क तूवा।

४ खीक्‍का ओरोसर्प् मीस् बात्ल छूवा खीक्‍काना सहर-सहरपीका मीस् खम् दोक्पी तालो येशूआ खस् ईबूम् पोम् ललईपी ओरोना ईची।

५ “ईल्पो चालेई फूईप् मीस् चालेई फूईस् लत्‍ता, खीक्‍का चालेई फूईलो हेप् चालेई लाम्‍पी तात्‍ता, ना मूङ्‌क चालेई मीचा म्‍लोङ्आ हील्‍लू, खीक्‍का नाम्‍छूईतोका छोऊ यूवाना कप्‍च।

६ बीन्‍नीपा चालेई लूङ्ला यीक्पी तात्‍ता, ना मूङ्‌क यीः हार्प् खाप् तूवाकसा लीमा मोरोङ् हार्‌खाता।

७ हेप् चालेई तीतीम् पऊमी हाम्‍पी तात्‍ता, खीक्‍का चालेई लीमाना पतो खाता खोदोलो मूङ्‌क तीतीसो पतो खाताना मूङ्‍क चालेई छेप्‍सेतू खन्‍सा मूङ्‌क चालेई पमान्‍दूर्।

८ हेप् चालेई क नप् यीक्पी तात्‍ताना लीमा खीक्‍काना ईक् चून्दूलूम् गुणा म्चो मीयू।” खोन्‍तोदी पीकाना खसा ओरोसोतो ओरोपीका, “आस्‍मी येईप् नोबो तूये, खन्‍सा येन्‍नूव।”

९ येशूम् सीच्‍चेचा ङ्‌क पोम् ललईमी अर्थ ऊये पीकाना ख तत्‍ची।

१० खोदोलो येशूआ ओरोपीका, “आन्‍ना नीनाम्माम् चारखम्‍मी तोक्पी छेईम्-लेम् नीऊ तानूम्क तूये, खोदोलोई बीन्‍नीपास्का क कोङ् पोम् ललईपीङाङ् नेनो, ओरोना

‘खचा खोङ्चीनूनासो तचीनूनव,

येन्‍चीनूनासो बूजेई मस्‍नूनव।’

११ “पोम् ललईमी अर्थ ङ्‌कङा के: चालेई क नीनाम्माम् रीङ्‌बऊ के।

१२ लाम्‍पी हूप्‍साक चालेई क ङ्‌कङा, खचा विश्‍वास मस्‍नून खीक्‍का लेन्‍चानून पीक्‍ना शैतान ताईना खची गोङ्पीका नीनाम्माम् रीङ्बऊ खाईलेत।

१३ लूङ्ला यीक्पी ताईप् चालेई क ङ्‌कस्ङा के, मूङ्‌कचा नीनाम्माम् रीङ् येनस्‍ना खची जीनतो विश्‍वास मईची। खोदोलोई मूङ्‌कम् नम्‍लो म्साम् मीयनो, खन्‍सा ईक्‍छीन्ङाङ् खचा विश्‍वास मईची, ना चाम्ची ताईलो खचा विश्‍वास मम् होक्‍सीयची।

१४ तीतीम् पऊमी हाम्‍पी ताईप्‍क ङ्‌कस्ङा के, मूङ्‌कचा नीनाम्माम् रीङ्ने येनची, खोदोलोई दोस्का ङ्‌क रीराम‍पीक शोकपी, दाचाम्पी, चामोवापी छूना पम् तयनो, ना मूङ्‌कपी म्चो मीम् तयनो।

१५ खोदोलोई नप् यीक्पी ताईप् चालेई क ङ्‌कस्ङा के, मूङ्‌कचा नीनाम्माम् रीङ् येनस्‍ना नत्‍तो खची गोङ्पी सम्‍सूरस्‍ना यूक्सची, खीक्‍का थीक् नाम्‍लापी ओरोतो म्चो सेमीयची।

लाबाईमी पोम् ललई

१६ “आसासो लाबाई दईयना बूखोआ बप्पनो, ना दाप्‍सी गोपू यूक्सनो, खोदोलोई खीम्गो वोप्‍चा तचीनू पीक्‍ना लाबाई यूस्कोपी यूक्सची।

१७ ओरोनाङ् सूल्‍म्‍पाना यूम्पा रीङ् देत्‍तोई तूये मूङ्‌क खोलोङ् दाते, ना थाऊ मान्तोम्पा ऊक रीङ्सो खोलोङ् खोछेत्‍ते खीक्‍का खोलोङ् नाम्छेमादूपी दाते।

१८ खन्‍सा चीङ्चीङ् तूवानीव, आन्‍ना ऊतोङ्नाई येन्‍नूम्, ऊदोईपीक्यालो आस्‍पी तूये, खूङ्‌कसा होसोङ् दूङ् देतो तय, खोदोलोई आस्पी मान्तू, खूङ्‌कसा ओपी तूये पीक्ना मीन्दोसो खपीका ङाप्खाते।”

येशूम् म्मा लो म्नेछोस्लो

मत्ती १२:४६-५०; मर्कूस ३:३१-३५

१९ येशूम् म्मा लो म्नेछोस्लो ख तूवाकपी ताआ, खोदोलोई ओरोसर्प् मीस् तूवाकसा खम् दोक्पी खाईमान्‍दूर्‌ची।

२० ख बीन्‍नीपा मीचा ओरोलची, “आम् मा आम् नेछोस् आम् तूम्‍खास् ताना पाखापा थोरेप्‍दीते।”

२१ खोदोलोई येशूआ खस् ओरोलची, “आसाई नीनाम्माम् रीङ् येन ना रेप्‍प खूङ्‌कस्‍ङा ओ मा ओ नेछोची।”

येशूआ मूर्हूऊ यसई तूमीक

मत्ती ८:२३-२७; मर्कूस ४:३५-४१

२२ ईलेई येशू म्सीच्‍चेस्का हेयोङ्मापी वोङा, ना खसा म्सीच्‍चेस्, “केई दीरीत्‍तीम् नावादेपा खात्‍याके लची।” खीक्‍का खस् हेयोङ्मापी वोङाना खाता।

२३ हेयोङ्माप् वोङाना खात्‍चालो येशू ईम्‍स्‍चा। दीरीत्‍तीम् राहोम्‍पी खात्‍चालो मूर्हूऊ तोक्‍सा। खीक्‍का हेयोङ्मा काऊआ पेम् हअ, खोदोलो म्सीच्‍चेस्क दाछूम्-छूम् छूवा।

२४ खीक्‍काना खस् येशूम् दोक्पी खाताना, “सेचीपो, सेचीपो, केई वाईम्खाम् यातूम्कमायो आन् ऊसोयो रीङ्नो पीकाना पक्ची।” खीक्‍का येशू पकाना मूर्हूऊ वोकू खोदोलो मूर्हूऊ नखाता ना वाये छूवा।

२५ खीक्‍का येशूआ खस् ओरोलची, “आम्‍नी विश्‍वास हाकई?” खोदोलो खस् हायाम् कीसा, खीक्‍का छाक्‍का छूवाना खची होप्-होप्‍पी ओरो लोल, “ङ्‌क आसेहाई? ङ्‌कसान् मूर्हूऊ लो काऊलोसो आज्ञा पीय खोदोलो मूङ्‍कचा खम् आज्ञा रेप्‍पची।”

चाप्मोङ्आ लाप्‍क मीस्

मत्ती ८:२८-३४; मर्कूस ५:१-२०

२६ येशू म्सीच्‍चेस्का गेरासेनस मीचीक छाप्‍कूवापी तालाता, खूङ्‌क गालीलमी नावादेपा तात्‍ते।

२७ हेयोङ्मापीका येशू पाखापी लत्‍ता, खोदोलो सहरपीक ईल्पो मीस् छीप्‍पू, मूङ्‌क चाप्मोङ्आ लाप्‍क तूवा। मूङ्‌क मीचा हायाम् केछेयीका तेई माङ्‍खाप्स्क तूवा, ना मूङ्‌क मीस् खीम्पी मान्तूमो गेम् दोहोम्पी तूवादोङ्‍क तूवा।

२८ मूङ्‌कसा येशू तअ, ना ओरोसोतो बतो येशूम् लोदोपू खून्जूलना ओरोपीका, “ए खोलोप्का दूङ् रेप्‍तोक नीनाम्माम् छा येशू, आना कोङ् ऊई मम् मीनकई? बीन्ती मूयो, कोङ् दूक् पीयोनते।”

२९ ऊदोईपीक्यालो चाप् आत्‍मा मूङ्‌क मीस्पीका लत्‍ताना खात्‍व पीकाना येशूआ आज्ञा पीक तूवा। ऊदोईपीक्यालो मूङ्‌क म्खेप्क-खेप् चाप्मोङ्आ लाप्‍क तूवा, ना मूङ्‌क साङ्लआ लो नेलआलो छूईची, खोदोलोई मूङ्‌कसा मूङ्‍क साङ्ललो नेललोङ् थाईदीतू। खीक्‍का चाप्‍मी राःराआ मूङ्‌क गोङ्‍रूत्खाप् थाम्‍पूपी खाईक तूवा।

३० येशूआ मूङ्‌क, “आम् नीङ् ऊये?” पीकाना तत्‍तू। खोदोलो मूङ्‌कसा ओरोपीका, “फौज।” ऊदोईपीक्यालो खपी ओरोतो चाप् वोङाक तूवा।

३१ मूङ्‌कचा केईका नरकपू पोक्‍सीकानव पीकाना येशू बीन्ती मीची।

३२ मूङ्‌कम् दोक्पीक कोम्पी ईक् बागाल बोः चारेई छूवाचाक तूवा। खीक्‍काना मूङ्‌क चाप्‍चा केईका बोम् गोपा वोम् पीयीकाते पीकाना येशू बीन्ती मीची, खोदोलो येशूआ खस् वोम् पीची।

३३ खीक्‍का मूङ्‌क चाप् मूङ्‍क मीस्पीका लत्‍ताना बोम् गोपा वोङा, ना खूङ्‌क बोम् बागाल थारामा थाम्‍पू तूवाकला दाली पूल्‍दीलीङ्तो दीतो खाताना पोक्‍रीपू खोलोङ् तूप्‍लूङ्छा चीयासा।

३४ मूङ्‌क तोङ्ना छूवाक तचीना बोः चारेईमप्‍चाप्ची जूकाना खालेता, खीक्‍का सहरपी ना तेल्पी खोलोङ् रीङ् येईमीची।

३५ ऊई छूवाकई पीकाना खूङ्‌क खोस् ओरोसर्प् मीस् येशूम् दोक्पी ताआ, खोदोलो चाप्मोङ्आ लाप्‍क मीस् नखातानासो तेई खाफ्‍स्‍दीत्‍ना येशूम् लोदोपू तूवाचाक तचीलो खस् हायाम् कीसा।

३६ मूङ्‌क तोक्‍चा चाप् आत्‍माआ लाप्‍क मीस् ऊदानाई नक तूवा। खूङ्‌क रीङ् बीन्‍नीपास् ईची।

३७ गेरासेनसमी दोहोम्‍पीक खोलोङ् तेल्पीक मीचा येशू खची तेल्पीका खालेत्‍ते पीकाना बीन्ती मीची, ऊदोईपीक्यालो खस् हायाम् कीसाक तूवा। खन्‍सा येशू हेयोङ्मापी वोङाना आत्‍ता।

३८ खोदोलोई ऊक मीस्पीकाई चाप् लत्‍ताक तूवा, खूङ्‌क मीचा येशू आम् साथपी कोङ्सो खायोते पीकाना बीन्ती मीयू। खोदोलोई येशूआ ओरो लना बिदा पीयू,

३९ “आन् आम् खीम् आत्‍ताव, ना नीनाम्माआ आम् लागी हायाम् देप् लक् मक तूये, खूङ्‌क खोलोङ् येईमीचीव।” खीक्‍का मूङ्‌क खाता, ना येशूआ म्‍लागी मक हायाम् देप् लक्मी तोक्पी खोलोङ् सहरपी येईमीची।

याइरसमी मेकछा लो हीः खाईप् सोमोरीजा मीम्छालो

मत्ती ९:१८-२६; मर्कूस ५:२१-४३

४० येशू आत्‍ताना बानालो ओरोसर्प् मीचा लाम्‍तूम्‍मा मीची, ऊदोईपीक्यालो खोलोआ ख हूङ्दीत्‍चीक तूवा।

४१ याइरस नीङ् मीचीक ईल्पो याखऊ खीम्‍पीक लाम्‍लछा ताना येशूम् लोदोपू सूपोम् मना ओ खीम् ताव लना बीन्ती मीयू,

४२ ऊदोईपीक्यालो मूङ्‌कम् ईल्‍पोङाङ् ईक्पोङ् नीस्दोङ् ताप्‍तेप् म्छा मीम्छा तूवा, मूङ्‌क म्छा तूकाना सीम् याताक तूवा। खीक्‍का येशू खात्‍चालो ओरोसर्प् मीचा ख एक्‍सा र मेक्सा तल्‍चचीक तूवा।

४३ पोङ् नीस्दोङ्पीका हीः खाईम् सोमोरीआ तूक्‍चाप् ईल्पो मीम्छा मूङ्‍कपी तूवा, मूङ्‌क आसासो नमीमान्‍दूर्‌क तूवा,

४४ मूङ्‌क मीम्छा म्दोस् लाम्‍पा बानाना येशूम् तेईमी छोछा पत्‍तू, खोदोलोङ् मूङ्‌क मीम्छाम् हीः खाईम् सोमोरी नखाता।

४५ खोदोलो येशूआ, “कोङ् आसाई पतो?” पीका, खोदोलोई खोलोआ केईकान् मा के पीकाना पीका, खोदोलो पत्रुस ना खस्का तूप्‍चा ओरोपीका, “सेचीपो, ओरोसर्प् मीस् आम् बर्‌बार् तूये, खचाङ् आन् तल्‍चाईक तूये।”

४६ खोदोलोई येशूआ ओरोपीका, “आसाईने कोङ् पतोकङ् तूये, ऊदोईपीक्यालो ओ राःरा ओपीका लत्‍ताना खाताक कोङा तूम् तूऊ।”

४७ खोदोलो मूङ्‌क मीम्छाआ हन्‍ना कोङ् सूल्‍म्‍चीम्‍ना तूम् दूरोनो मीनाना मूङ्‌क म्कीम्मा योतो येशूम् लोदोपू खून्जू लना, ऊनाई मूङ्‌कसा येशू पत्‍तू, खीक्‍का ऊतोङ्नाई म्होप् नक तूवा, खूङ्‌क खोलोमी लाईस्‍पी पअ।

४८ खोदोलो येशूआ मूङ्‌क ओरो लअ, “ए मेकछाङा आम् विश्‍वासआ आन् नक तूये, नत्‍तो खात्‍व।”

४९ ख नेन्‍चातोङ्, याखऊ खीम्‍पीक चारतोप्‍मी खीम्‍पीका ईल्पो मीस् मूङ्‌कपी तालाता, ना ओरोपीका, “आम् मेकछा सीयाखाता। हन्‍ना सेचीपो ऊमोई दूक् पीय।”

५० खोदोलोई येशूआ मूङ्‌क रीङ् येन्‍ना याइरस ओरो लअ, “कीनव, विश्‍वासङाङ् मव, मूङ्‌क आम् मेकछा नये।”

५१ ख याइरसमी खीम् तातेका खीक्‍का येशूआ पत्रुस, याकूब, यूहन्‍ना ना मूङ्‌क मेकछाम् म्पा-म्माङाङ् खीम्गो वोम् पीची बीन्‍नीपा आस्सो वोम् मान्पीची।

५२ खोदोलो खोलोङ् खाप्‍चा ना सोक् मचचीक तूवा, खोदोलोई येशूआ खस्, “खाम्नीनते, मूङ्‌क मेकछा सीयाक मा, ईम्स्चाईक तूये लची।”

५३ मूङ्‌क सीयाखाता पीम् छेत्‍चीना, मूङ्‍कपी तूवाक मीचा येशू तेरेमोक्‍स् गीची।

५४ खोदोलो येशूआ मूङ्‌क मेकछाम् म्हूः लाप्‍ना, “नानी, पक्‍ते” पीकाना काछ।

५५ खोदोलो मूङ्‍क मेकछा मोन्तोलोङ् ऊसापका, खीक्‍काना येशूआ मूङ्‌क मेकछा ऊचीई चाम् पीयानूम्‍ते पीकाना मूङ्‍कपी तूप्‍ची आरेई मची।

५६ मूङ्‌क मेकछाम् म्पा-म्मा छाक्‍का छूवा, खोदोलोई येशूआ खस् ङ्‌क रीङ् आस्‍सो ईयानूम्‍नव पीकाना आज्ञा पीची।

येशूआ पोङ् नीप्पो म्सीच्‍चेस् रीदाम् हास् पोक्‍स्‍चीक

मत्ती १०:५-१५; मर्कूस ६:७-१३

९

१ येशूआ पोङ् नीप्पो म्सीच्‍चेस् खोलोङ् ईतो काछची, ना खस् चाप्मोङ् कल्‍म् खीक्‍का तूक्‍खास् नमीम् राःरा लो अधिकारलो पीची।

२ येशूआ खस् नीनाम्माम् चारखम्‍मी रीङ् हास् ना तूक्‍खास् नमीक्स् पोक्‍स्‍ची।

३ येशूआ खस् ओरोलची, “लाम्‍पी खात्‍नीलो तूप्, फाक्सूम्, सबेई, फाईम्‍चीम्‌ लागी आर्को दौरा, खाप्‍चीमा ऊसो खायानूम्‍नव।

४ खीक्‍का ऊक खीम्‍पीई खात्‍नीना आन्‍नी तूनी, आर्को थाऊपी मान्खाईम् सम्‍मो आन्‍नी खूङ्‌क खीम्पीङ् तूवानीव।

५ हाकपी आन्‍नी लाम्‍तूम्‍मा मीनीनो खूङ्‌क सहरपीका लत्‍नीलो आम्‍नी लोङ्पूक फूर्क् खची ऊल्‍लोङ्पी गवाईमी लागी रूक्‍साक्‍सानूम्‍व।”

६ खीक्‍का म्सीच्‍चेस् मूङ्‍कप्का खाता, ना जीनप् रीदाम् हातो ना खोलोङ् थाम्‍पूपी तूक्‍खास् नमीत्‍तो तेल्-तेल्पी लाम्दूमा।

७ येशूआ मक योबोरीखाक लक्‍मी तोक्‍पी येन्‍ना चार तोप् हेरोद छाक्‍का छूवा, ऊदोईपीक्यालो बप्‍तिस्मा पीप् यूहन्‍ना सीयाना ऊसापक्‍क तूये पीकाना हेप्-हेप् मीचा पीका।

८ ना हेप्पा, “एलिया खोमन्‍चीक तूये” पीका, खीक्‍का हेप्‍पाक “केछे लाईस्‍पीक खारीबोपोचीप्‍क ईल्पो ऊसापक्‍क तूये पीका।”

९ खोदोलो हेरोदआ ओरोपीका “कोङाङ् यूहन्‍नाम् तोङ् रूम्मीयूचीक तूवा, खोरोदोक खूङ्‌क मीस्क आसे खूङ्‍कम् तोक्पी कोङा छाक्‍काक रीङ् येनूचोयोक तूये?” खीक्‍का खसा येशूलो तूम् लन्‍ची मअ।

येशूआ ङाक् हबऊ मीस् यचीक

मत्ती १४:१३-२१; मर्कूस ६:३०-४४; यूहन्‍ना ६:५-१३

१० येशूआ पोक्‍स्‍चीक प्रेरितची जीनप् रीदाम् हास्‍चीना आत्‍ताकप्का खचा ऊचीई लक् मची खूङ्‌क खोलोङ् ख येईमीची। खीक्‍का येशूआ खस्ङाङ् म्साथपी खाईचीना बेथसेदा मीचीक सहरपी खाता।

११ खूङ्‌क छेत्‍चीना ओरोसर्प् मीस् येशूम् दोस्-दोस् लाम्‍दूमा। खूङ्‌कस् येशूआ लाम्‍तूम्‍मा मीची, ना नीनाम्माम् चारखम्‍मी तोक्‍पी येईमीची, ना आस्-आस्‍चीई सोमोरीप्‍का नम् खान्च तूवा खूङ्‌कस् खोलोङ् नमीची।

१२ नाम्कूर्म् हतोलो पोङ् नीप्पो म्सीच्‍चेस् येशूम् दोक्पी ताना ख ओरोलची, “ङ्‌क ओरोसर्प् मीस् बिदा पीचीते, ना ङ्‌कस् खान्‍नूना ङ्‌क बर्‌बार्‌पीक तेल्पी बास् लाम्‍चीनूना तूनीनूते ना खची होपाङ् चाम्दूम्मी सोस् मीन्चीनूते, ऊदोईपीक्यालो केई ङ्‌क ऊसो मान्तूस्को गोङ्‍रूत्खाप् थाम्‍पूपी तूये।”

१३ खोदोलो येशूआ म्सीच्‍चेस् ओरोलची, “आन्‍नाङा ङ्‌क खोलोङ् मीस्ची चाम् दूम् पीयानूम्‍ते।” खोदोलो म्सीच्‍चेचा ओरो पीका, “ओखीपी ङाची सबेई लो नीच्‍ची ङाःलोङ् तूये, खोरोदोन् केईका खाईम्ना ङ्‌क खोलोङ् मीस्मी लागी चाम् दूम् खेईम् छूयेहोगो?”

१४ मूङ्‌कपी वात्‍छास्‍ङाङ् ङाची हबऊ तूवा। खोन्‍तोलो येशूआ म्सीच्‍चेस् ओरोलची, “ङ्‌क मीस्ची ङाक्पोङ्-ङाक्पोङ्मी बूस् मनूम्ना तूमीयानूम्‍ते।”

१५ म्सीच्‍चेचा खोरोङ् मस्‍ना खोलोङ् तूमीची।

१६ खीक्‍का येशूआ ङाची सबेई लो नीच्‍ची ङाःलो म्हूक्पी लापू, ना साराङ्‌गा हेम् खोङ्ना नीनाम्मा ओलोनूव लअ, खीक्‍का चीचीमा एक्‍ना मूङ्‌क मीस्ची हायापानूम्‍ते पीकाना म्सीच्‍चेस् पीची।

१७ खीक्‍का खोलोआ खची बोखासातो चची, ना एत्‍ताक म्फूल् म्सीच्‍चेचा पोङ् नीस् बूखो बात्ल मची।

येशू ख्रीष्‍टङा पीकाना पत्रुसआ रेप्‍क

मत्ती १६:१३-१९; मर्कूस ८:२७-२९

१८ ईलेई येशूआ म्हाल्‍ला वाङोम् मचक तूवा, खोदोलो म्सीच्‍चेस्सो म्दोक्पी तूवा, ना खसा म्सीच्‍चेस् ओरो पीकाना तत्ची, “मीचा कोङ् आसे पीके?”

१९ खोदोलो खचा ओरो पीकाना ङरी आन्‍ची, “आन् हेप्पा बप्‍तिस्मा पीप् यूहन्‍ना पीके, हेप्पा एलिया, ना हेप्-हेप्पा क लाईस्‍पीक खारीबोपोचीप्‍क ईल्पो सीयाना होसोङ् ऊसापक्‍क पीक्‍ना पीके।”

२० होसोङ् येशूआ खस् ओरोलची, “खोरोदो आन्‍ना क ऊई पीक्‍नी? कोङ् आसे?” खोदोलो पत्रुसआ ङरी आन्‍ना ओरो लअ, “आन् नीनाम्माम् छा ख्रीष्‍ट तूये।”

२१ खोदोलो येशूआ खस् ङ्‌क रीङ् आस्‍सो ईयानूम्‍नव पीकाना कूङ्‌के लईची।

२२ खीक्‍का येशूआ ओरोपीका, “मीस्मी छाआ हायाम् देप् दूक्‍वा तेम् बोक्से, ना ख लाम्‍लछाचा, देप्‍क पूजारीचा ना शास्‍त्रीचा नत्‍तस्‍नो, ना सेतची खोदोलोई सीक सूक्‍लेईपी ऊस्पके।”

२३ खीक्‍का येशूआ खोलोङ् मीस् ओरोलची, “आसाई कोङ्लो लाम्‍दूम् लन्‍ची मय खूङ्‌कसा म्होप् माया मारेई मम्चीम्ना सीम्‍दोसो तयार छूम् छूये।

२४ ऊदोईपीक्यालो आसाई म्सोम् लेन्‍चा मीम् लन्‍ची मय, खूङ्‌कसा मूङ्‌क मास्दीत। खोदोलोई आसाई ओ नीङ्पी म्सोम् पीय, खूङ्‌कसा म्सोम् लेन्‍चामीय।

२५ ऊदोईपीक्यालो मीचा ङ्‌क खोलोङ् चार म्हूक्पी मय खोदोलोई म्‍आत्मा मास्दीतदोक ऊई फाइदा छूये मोलो?

२६ खोदोलोई हेप् मीस् ओपीका लो ओ रीङ्पीकालो म्ङईम् लईदोक मीस्मी छासो म्होप्मी साम्दीखापी, ना पामी लो पवित्र नीनाम्माम् रीदाम् पोक्‍चीम्‍लो साम्दीखापी यूलो खस् ओहोप्‍मी पीम् म्ङईम् लये।

२७ खोदोलोई आछीयाङ् कोङा आन्‍नी लोयान्‍नी, ङ्‌कप् थोरेप्‍दीप्‍चीप्‍क हेप्-हेप् तूये, खूङ्‌कस् नीनाम्माम् चारखम् तोम्‍खाम्‍पीका लाईस्‍पी सीखात्‍नो।”

येशूम् ङाली फात्‍ताक

मत्ती १७:१-८; मर्कूस ९:२-८

२८ ङ्‌क रीङ् छूवाकम् गेबोरो रेक्‍लेई दोस्पी पत्रुस, यूहन्‍ना ना याकूब म्साथपी खाईचीना ख वाङोम् मस् कोम् थेम्तो खाता।

२९ खसा वाङोम् मचलो खम् ङाली फात्‍ता, ना म्तेई बाक्स् केत्‍क तोङ्ना छेङ्छेङ्वा छूवा।

३० खोदोलो आचानक नीप्पो मीस् खोमन्‍ची, खीक्‍का येशूआ खस्का रीङ्-छाम् मचचीक तूवा, खूङ्‌क नीप्पो मीस् मोशा लो एलियालो तूवा।

३१ खस् साम्दीखाम् ङालीपी खोमन्‍चीना येशू सीम् तोक्पी रीङ्-छाम् मचचीक तूवा। खूङ्‌क रीङ् खसा येरूसलेमपी पूरा मम् पर्ने तूवा।

३२ पत्रुस ना खस्का तूप्‍ची खची ईम्‍मा मोगो छूवाखात्क तूवा। खीक्‍का खस् थीतापक्‍ना खचा खम् साम्दीखा ना खलो थोरेप्‍दीप् नीप्पो मीस् तची।

३३ खीक्‍का मूङ्‌क नीप्पोस् खपीका बिदा छूवाना खाईम् पीकालो पत्रुसआ येशू ओरो लअ, “सेचीपो, केई ङ्‌कपीङ् तूयेक नप् छूये रईछ। केईया अपी सूप्‍ची तूस्को मयाम्– ईबूम् आम् लागी, ईबूम् मोशाम् लागी ना ईबूम् एलियाम् लागी।” खोदोलोई पत्रुसआ कोङा ऊई पीकोचोयो पीकाना थाऊङा मान्तो।

३४ खीक्‍का खसा मूङ्‌क रीङ् पचतोङ् मोम् यूवाना खस् नेप्‍खीची, खीक्‍का खस् मोम् गोपा वोम् हचीलो हायाम् कीसा।

३५ खोदोलो मोम् गोपीका ओन्‍तोङ्‌क ईबूम् साल्‍म् येन्‍ची, “ङ्‌क कोङा सोकूक ओ छा के। ङ्‌कसा पीक्‍क रीङ् आन्‍ना येन्‍नूम्व।”

३६ मूङ्‌क रीङ् छूम् याताकप्का येशू मूङ्‍कपी म्हाल्‍ला छूवा। खीक्‍का म्सीच्‍चेस् वाये तूवा, ना खचा तचीक रीङ् आस्पीसो मान्पोक्ची।

चाप् आत्‍माआ लाप्क वात्‍छा छा

मत्ती १७:१४-१८; मर्कूस ९:१४-२७

३७ म्देसा येशू मूङ्‌क म्सीच्‍चेस्का कोम् थेम्तोका दाली यूवाचा खोदोलो ओरोसर्प् मीस् ख तूप्स् ताआ।

३८ ओरोसर्प् मीस् तूवाकप्‍क ईल्पो मीचा बसाना ओरोपीका, “सेचीपो, कोङा आन् बीन्तीमीयान् ओ छा सम्‍तूमा मीयोपोते। ऊदोईपीक्यालो मूङ्‍क ईल्‍पोङाङ् तूक ओ वात्‍छा छा के।

३९ ईबूम् चाप् आत्‍माआ म्खेप्क-खेप् लाप, खोदोलो मूङ्‌क अचानक बसे, खीक्‍का मूङ्‌क कोकोर् छूना म्जाजाबूल्म् खप। खीक्‍का मूङ्‌कसा दाप्स-रूक्सना बल्‍ला लेत्दीत।

४० मूङ्‌क चाप् आत्‍मा लायोपोनीते पीकोना कोङा आम् म्सीच्‍चेस् बीन्तीमीयूची, खोदोलोई खचा लाईमान्‍दूर्ची।”

४१ खोदोलो येशूआ ङरी आन्‍ना ओरो लअ, “ए आम्‍नी विश्‍वास मान्तूप्चे ना ओतो मप् दूङ्चे, कोङ् हादेसम्‍मोई आन्‍नीस्‍का तूमा, ना हादेसम्‍मोई आम्‍नी खोलोक तेम्‍मा? आम् छा ङ्‍कपी बाईते।”

४२ मूङ्‌क बान्चातोङ् चाप् आत्‍माआ बोहोपूू पूल्‍दीस्‍दीतू, खीक्‍का मूर्छा छूवा। खोदोलोई येशूआ मूङ्‌क जेजेर् चाप् आत्‍मा राङ्‌ङू खीक्‍का मूङ्‌क छा नमीना म्पा पीयू।

४३ नीनाम्माम् हायाम् देप् लक् तचीना मूङ्‍कस् खोलोङ् चीवोअखीची। खीक्‍का खसा मक खोलोङ् लक्‍पी खस् चीवोअखीचीक तना येशूआ म्सीच्‍चेस् ओरोलची,

४४ “कोङा ओदोलो पीम् मीनोचोयोक ङ्‌क रीङ् आन्‍ना मीनानूम्व, ऊदोईपीक्यालो मीस्मी छा मीस्चीम् हूक्‍पी छूम् याताक तूये।”

४५ खोदोलोई येशूआ पीकाक रीङ् म्सीच्‍चेचा बूजेई मान्मची। ऊदोईपीक्यालो ङ्‌क खचा बूजेई मस्‍नून पीकाना खचीप्‍का सूलाना यूक्साक तूवा। खचा मूङ्‌क रीङ्मी तोक्पी ख तईम्‍क कीसा।

दूङ् देप् आसे?

मत्ती १८:१-५; मर्कूस ९:३३-४०

४६ मोन्तोलो खचा केई तूयेक तोदीपी दूङ् देप् आसे तूये लोलना खची हो-होप्‍पी रीङ्-छाम् मलात्ची।

४७ खोदोलोई येशूआ खची गोङ्पाक मीन्ताम् छेत्‍ना ईल्पो छाछामा तात्‍ना म्दोक्पी यूक्सू,

४८ ना खस् ओरोलची, “आसाई ओ नीङ्पी ङ्‌क छाछामा ग्रहण मय, खन्‍सा कोङ् ग्रहण मोयोक छूये, ना आसाई कोङ् ग्रहण मोयो, खूङ्‌कसा कोङ् पोप् नीनाम्मासो ग्रहण मय। ऊदोईपीक्यालो आन्‍नी खोलोङ् तूनीकतोदीपी आसे दूङ् चीमा तूये, खूङ्‌क दोस्का दूङ् देप् छूये।”

४९ खोदोलोई यूहन्‍नाआ ओरोपीका, “सेचीपो, ईल्पोआ आम् नीङ्पी चाप् लात्‍चक केईका तम्का, ना केईका मूङ्‌क खोरोना मम् माम्पीयूम्का। ऊदोईपीक्यालो मूङ्‌क केईचीका ईदेप् तूप् मीस् मा।”

५० खोदोलो येशूआ मूङ्‌क ओरो लअ, “मूङ्‌क खोरो लनव। ऊदोईपीक्यालो आसे आम्‍नी ऊल्‍लोङपी मान्तू, खूङ्‌क आम्‍नी हेम्‍ङा तूये।”

सामरीचा येशू साम्दी मान्दचीक

५१ ख साराङ्‌गा खाईम् लेई नूस्ङा तालाताकसा येशूआ यरूशलेम खाईम् हायाम्‌ लन्‍ची मअ।

५२ खीक्‍का खसा लाईस्‍पीङ् रीदाम् खाईप् मीस्ची पोक्‍सू। खीक्‍का खस् खाता, ना येशूम् लागी खोलोङ् थक् चोचूम् लागी सामरीचीम् ईबूम् तेल्पी वोङा।

५३ खोदोलोई येशू यरूशलेम खाईम् रीङ् सामरीयाप्‍क तेल्पोस्‍चा छेत्‍चीना ख लाम्‍तूम्‍मा मान्मीची।

५४ खूङ्‌क तचीना म्सीच्‍चेस् याकूब लो यूहन्‍नालो येशू ओरोलची, “ए रोबू, साराङ्‌गाप्‍तोका मीः हूम्नूना खस् मासेई छूनूते पीम् केईया आज्ञा मयाम्यो?”

५५ खोदोलो आन्‍चीना येशूआ खस् वोक्ची।

५६ खीक्‍का खस् बीन्‍नी तेल् हेम् खाता।

विश्‍वासीआ चूकेई मम् पर्ने मूल्य

मत्ती ८:१९-२२

५७ खस् लाम्‍पी खात्‍चालो, ईल्पो मीचा ख ओरो लअ, “ए रोबू, आन् हापी खात्‍दोसो कोङ् आन्‍लोङ्‌ खातो।”

५८ खोदोलो येशूआ मूङ्‌क ओरो लअ, “रेचेङ्‍गीम् सूल्‍न्चीस्‍को म्तूस्को तूये, ना नाम्‍तोक छोऊचीम् योङ् तूये, खोदोलोई मीस्मी छामीन् म्तोङ् यूस्को तूस्‍कोसो मान्तू।”

५९ खीक्‍का येशूआ आर्को क ओरो लअ, “ओ दोस्-दोस् लाम्‍दूमाते।” खोदोलो मूङ्‌कसा पीका, “लाईस्‍पी ओ पा खूम्स् खाईम् पीयोते।”

६० येशूआ मूङ्‌क मीस् ओरो लअ, “सालोग्गीचाङा सालोग्गी खूम्‍चीनूते, खोदोलोई आना क खात्‍ना नीनाम्माम् चारखम्‍मी जीनप् रीदाम् हास्‍ते।”

६१ आर्कोसासो ओरोपीका, “रोबू, कोङ् आम् दोस्-दोस् लाम्दूमो, खोदोलोई लाईस्‍पी ओ खीम्‍पोस्‍चीपा बिदा ङोक्‍स् खाईम् पीयोते।”

६२ खोदोलोई येशूआ मूङ्‌क ओरो लअ, “म्हूः हालोपी यूक्सना म्दोस् हेम् आईप्ना खोप् आस्‍सो नीनाम्माम् चारखम्‍पी खाईप् छूनो।”

नूक्पोङ् म्सीच्‍चेस् पोक्‍स्‍चीक

१०

१ खीक्‍काना रोबू येशूआ बीन्‍नीपा नूक्पोङ् मीस् सोकू, ना म्होप् खाईम् मीनाक सहरपी ना तेल्पी म्होप् खाईम् लाईस्‍पी खस् नी-नीप्पो मस्‍ना पोक्‍स्‍ची।

२ येशूआ खस् ओरोलची, “छीर्म्‌ ओरोतो ताछोक्स्क तूये, खोदोलोई खेतालास् चीछा तूये। खन्‍सा छीर्म् मी मालिक बीन्ती मीयानूम्व, खीक्‍का खसा म्होप्मी छीर्म् बात्ल मप् खेतालास् पोक्‍सची।

३ खात्‍नीना खोङ्नूम्व, कोङा आन्‍नी याबेर्‌चीम् हाम्‍पी लूस्‍मी छास् तोङ्ना पोयान्‍नी।

४ आन्‍ना खाप्चीमामी बोक्चा, फाक्सूम्, लोङ्पई ऊसो खूरानूम्‍नव, ना लाम्‍पी आस्‍सो सेवा छानूम्‍नव।

५ “ऊक खीम्‍पीई आन्‍नी लाईस्‍पी वोङ्नी खूङ्‌क खीम्पी, ‘खाऊमा-खासेर्मा छून्चानूव पीकानीना लानूम्‍व!’

६ ना मूङ्‌कपी खाऊमा-खासेर्मा नईप् मीस् तूदोक आम्नीपी तूक खाऊमा-खासेर्मा मूङ्‌कचीपी छूये, खोदोलोई मूङ्‌क खीम्पी खाऊमा-खासेर्मा नईप् मीस् मान्तूदोक मूङ्‌क खाऊमा-खासेर्मा आम्नीपीङ् आत्‍ना ताये।

७ खचा पीनीक चाम् थक् आन्‍ना चानूम्व ना मूङ्‌क खीम्पीङ् तूवानीव। ऊदोईपीक्यालो लक् मपा म्होप्मी नाम्‍योक तोम्ङा छूये। खीक्‍का खीम्-खीम् मान्वोमो लाम्‍दूमानीव।

८ “आन्‍नी सहरपी खात्‍नीलो, ऊक सहरपीक मीचाई आन्‍नी लाम्‍तूम्‍मा मीनी, खीक्‍का आम्‍नी लाईस्‍पी चाम् थक् यूक्स्पीनी खूङ्‍क चाम् थक् चानूम्व,

९ मूङ्‌कपी तूक तूक्‍खास् नमीयानूम्, खीक्‍का मूङ्‌कची ओरो लानूम्‍व, ‘नीनाम्माम् चारखम् आम्‍नी दोक्छापीङ् तालाताक तूये।’

१० खोदोलोई आन्‍नी ऊक सहरपीई खात्‍नी, खूङ्‌क सहरपी खचा आन्‍नी लाम्‍तूम्‍मा मीनीनोदोक, मूङ्‌क सहरपीक लाम्‍पी खात्‍नीना ओरो पीकानीव,

११ ‘ओखी लोङ्पू केप्‍पाक आम्‍नी सहरपीक फूर्क् सो केईका आम्‍नी ऊल्‍लोङ्पी रूक्‍सूक्‍साम्‍का। खोरोदोसो आन्‍ना छेताक्‍सानूम्‍व, नीनाम्माम् चारखम् दोक्छापीङ् तालाताक तूये।’

१२ कोङा आन्‍नी लोयान्‍नी, नीया छूक लेईपी मूङ्‌क सहरपीकप्‍कान् बरू सदोम् सहरपीक मीस्मी गती दूङ् तेम्दूर्प् छूये।a

१३ “धिक्‍कार, खोराजीनपीक ना बेथसेदापीक मीस्चे! ऊदोईपीक्यालो आम्‍नीपी छूवाक राःराम् लक् टुरोस लो सीदोनपीलो छूवावादोक खचा लाईस्‍पीङ् बाङ्‌राम् तेई खाप्स्चीवा खीक्‍का छूबूईआ कील्चीवाना वालूम्मा मस्वा।

१४ खोदोलोई नीयाक लेईपीन् आम्‍नीम्‍पीका टुरोस लो सीदोनमीलो गती दूङ् तेम्दूर्प् छूये।

१५ खीक्‍काना आन्, कफर्नहुम! ऊई आना साराङ्‌गाप्‍तो थेईयोङ्चूङ्‍यो मीने? आन्‍ने नरकपूङ् लेने।

१६ “आसाई आम्‍नी रीङ् येन, खूङ्‌कसा ओ रीङ्सो येन। आसाई आन्‍नी जेर्नी, खूङ्‌कसा कोङ्सो जेरो, ना आसाई कोङ् जेरो खूङ्‌कसा कोङ् पोप्सो जेर।”

१७ मूङ्‌क नूक्पोङ्ची खची सानीवा चानतो आत्‍ताना ताकप्का ओरोपीका, “रोबू, आम् नीङ्पी चाप्‍सो ओखी तईपी ताये।”

१८ खीक्‍काना येशूआ खस् ओरोलची, “कोङा शैतान साराङ्‌गाप्‍तोका बाक्स् केत्क तोङ्ना हूप्साचाक तूऊ।

१९ कोङा आन्‍नी पूः खीक्‍का बिच्छी आम्नीलोङ्आ हील्‍म् हक्‌ पीन्‍नीक तूये, ना खोलोङ् आम्‍नी साछीमीचीपी हक् मम् राःरा आन्‍नी पीन्‍नीक तूये, खन्‍सा ऊतोङ्‌क रीङ्आसो आन्‍नी खोती मईनीनो।

२० जेजेर् आत्‍मास् ओखी तईपी तूये पीकानीना आम्‍नी जीनम् छूनो, खोदोलोई ओखी नीङ् साराङ्‌गाप्‍तो छाम्‍पा तूये पीकानीना आन्‍नी आम्‍नी जीननीव।”

२१ खोदोलो येशू पवित्र आत्‍मापी म्सानीवा चान ना ओरोपीका, “ए पाआ, साराङ्‌गाम् लो चारमीलो योबोरोबू, कोङा आन् ओलोनूव लोयान्, ऊदोईपीक्यालो आना ङ्‌क रीङ् लूर्‌पोचीप्‍का लो छेछेमी-लेलेमीप्‍कालो सूल्‍ना छाछामाचीपी खोमक तूये। ऊदोईपीक्यालो, पा रोबू आना ङ्‍कङ् नप् मीना।

२२ “ओ पा रोबूआ खोलोक थक् कोङ् पीयोतोक तूये। म्छा आसे पीम् म्पापीका बीन्‍नीपा आसासो छेतत्‍नो। खोरोनाङ् म्छा ना खसा छेईमीचीकप्का बीन्‍नीपा आसासो पा रोबू छेत्‍तनो।”

२३ म्सीच्‍चेस् हेम् आन्‍चीना सूपीछा येशूआ खस् ओरोलची, “आन्‍ना ताखानूम्क रीङ् तोक्खाप् मूक्स्ची आसीक् तोक् छूये।

२४ ऊदोईपीक्यालो कोङा आन्‍नी लोयान्‍नी, ओरोतो खारीबोपोचा लो होङाबूचालो आन्‍ना ऊई तानूम्, खूङ्‌क खचासो तोम् लन्‍ची मस्क तूवा, खोदोलोई खचा मान्तोक्ची, खीक्‍का ऊई आन्‍ना येनानूम् खूङ्‌क खचासो येईम् लन्‍ची मस्क तूवा, खोदोलोई येईम् मान्तोक्ची।”

नप् सामरीम् पोम् ललई

२५ खची ललईपीक ईल्पो धर्म-सेचीपो ताना चाम्ची मम् लागी ओरो पीकाना येशू तत्‍तू, “सेचीपो, हादेसो मान्याईप् रीराम तोम् लागी कोङा ऊई मम् बोक्से?”

२६ खोदोलोई येशूआ मूङ्‌क ओरो लअ, “ललईपी ऊई छाम्पा तूये? ऊई आना ललई परेई मान्मन्‍नायो?”

२७ खोदोलो खसा ओरोपीका, “आना आम् योबोरोबू, नीनाम्मा आम् खोलोक गोङ्आ, आम् खोलोक आत्माआ, आम् खोलोक राःराआ ना आम् खोलोङ् सानीवाआ सम्‍खे मीव, ना आम् खीम्‍तोनीची आम् होप्‍तोङ्नाङ् सम्‍खे मीचीव।”

२८ खोदोलो येशूआ ख ओरो लअ, “आना आछीयाकङ् ङरी आनो। आनासो खोरोङ् मते, ना आन् लेत्‍चाये।”

२९ खोदोलो मूङ्‌कसा म्होपा-म्होप्ङा हायाम्‌ धर्मी खोमम्चीम्‌ लन्‍ची मना येशू ओरो लअ, “ओ खीम्‍तोनीस्‍क आसेहाई?”

३० खोदोलो येशूआ मूङ्‌क ओरो लअ, “ईल्पो मीस् यरूशलेमपीका यरीहो मूक्सू खात्‍चाक तूवा। खूङ्‌क खूस्‍पाचा छीप्‍ची। खीक्‍का खचा मूङ्‌क फूतीकेर् मस्‍ना केर्‌ची ना सीम्‍लो लेईम्‍लो हाम्‍पी मयूक्स्चीना खालेता।

३१ खोदोलो पीलोलूलोb खप्पाना मूङ्‍कलाम्पा ईल्पो पूजारी खात्‍चाक तूवा, खोदोलोई मूङ्‌क सीम्‍लो लेईम्‍लो हाम्‍पीक मीस् तना मूङ्‍कम् म्चाखेम्‍ला हेम्‍चीना खालेता।

३२ खोरोनाङ् ईल्पो लेवीसो खूङ्‌क लाम्‍ला बानाना मूङ्‌क मीस् तकप्का मूङ्‍कम् म्चाखेम्‍ला हेम्‍चीना खालेता।

३३ खोदोलोई ईल्पो सामरी मूङ्‌क लाम्‍ला बाना, खोदोलो मूङ्‌क मीस् तना म्सम् तूका।

३४ खीक्‍काना ख मूङ्‌कम् दोक्पी खाताना तेल लो दाखमद्यलो तेस्‍ना मूङ्‌कम् खेर् खार्‌पी, खीक्‍का म्मोकोक्‍तीम् थेम्पी यूक्स्‍ना खूङ्‌क मीस् ईबूम् बास् तूस्को खीम्पी खाईना नम्‍लो सीयार मअ।

३५ खीक्‍का म्देसापाका खसा नीच्‍ची नाम्छेर्बूम् चेप्‍ती रोङ् मूङ्‌क बास् तूस्को खीम्मी मालिक पीना ओरो लअ, ‘ङ्‌क नम्‍लो सीयार मव, ना दूङ्देतो खर्च छूदोक कोङ् आत्‍तोना बानोलो कोङा आन् पीन्यूयान्‍के’।”

३६ खीक्‍का येशूआ मूङ्‌क ओरो पीकाना तत्‍तू, “आम् मीन्ताम्पी मूङ्‌क सूप्‍पो तूवाकपी खूस्‍पाचीम् हूक्‍पी छूवाक मीस्मी म्खीम्तोनी आस्‍कई होला?”

३७ खोदोलो खसा ओरोपीका, “आस्कसाई मूङ्‌क मीस् सम्तूमामीयू खूङ्‍कङा।” खीक्‍काना येशूआ मूङ्‌क ओरो लअ, “आन्‍सो खात्‍ना, खोरोङ् मव।”

मार्थाम् लो मरियम्मीलो खीम्पी

३८ खस् खात्‍चालो येशू ईबूम् तेल्पी वोङा, खीक्‍का मार्था मीचीक ईल्पो मीम्छाआ ख म्खीम्पी लाम्तूम्मा मीयू।

३९ मरियम मीचीक मूङ्‌कम् ईल्पो म्नेछो तूवा। खूङ्‌क येशूम् दोक्छापी तूवाना खम् रीङ् येन्‍चक तूवा।

४० मार्था क येशूम् सूसो मम् लागी माङ्‍कान्छोक तूवा। खीक्‍का मूङ्‌कसा येशूम् दोक्पी बानाना ओरोपीका, “ए रोबू, ओ नेछोआ सूसो मम् लक्पी कोङ् ओ हाल्‍ला मोक तूये, ऊई आना वास्‍ताङ्‌यो मईनो? आना मूङ्‌क लते खीक्‍का खसा कोङ् बोछोक्सोनूते।”

४१ खोदोलो येशूआ ङरी आन्‍ना मूङ्‌क ओरो लअ, “ए मार्था, मार्था, आना ओरोतो रीङ्पी सोक् मईना आम् सानीवा चाईमीय।

४२ खोदोलोई ईबूम् रीङ् खान्च तूये, खूङ्‌क नप् रीङ्‍ङा मरियमआ सोक्‍क तूये, मूङ्‌क खपीका ङाप्‍खात्नो।”

a 

१०:१२ सदोम सहर मीचीक पुरानो करारपी तूक पोम् ललई, खूङ्‌क सहर केछे नीनाम्मा नास् मक तूवा।

b 

१०:३१पीलोलूलो – अर्थात्, संयोग

वाङोम् मम् तोक्पी येशूम् सेचीवा

मत्ती ६:९-१३; ७:७-११

११

१ येशूआ ईदेऊ वाङोम् मचक तूवा। खसा वाङोम् मम् यात्कप्का म्सीच्‍चेचीप्क ईल्पोआ ख ओरो लअ, “ए रोबू, यूहन्‍नाआ म्सीच्‍चेस् वाङोम् मम् ईचीक तोङ्ना केईकासो वाङोम् मम् ईयीकाते।”

२ खोदोलो येशूआ खस् ओरोलची, “आन्‍ना वाङोम् मईनूम्‍लो ओरो पीकानीव,

‘ए पाआ,

आम् नीङ् पवित्र छूनू,

आम् चारखम् तानू।

३ लेईपीच्‍ची चाहेई छूक चाम्दूम् केईका पीयीकाव।

४ ओखी मोऊ छेमा मीयीपीकाव,

ऊदोईपीक्यालो केईकासो ओखी ऊल्‍लोङ्‍पी मोऊ मप्ची छेमा पीयाम्का।

खीक्‍का केईका चाम्चीपी मईकानव’।”

५ खीक्‍का येशूआ खस् ओरोलची, “ओरो मीनूम्नूते, आन्‍नी तूनीकतोदीपी ईल्पोम् हायाम्‌ नप्छा म्बूम् तूये। खूङ्‌क मीस् आदारातपी म्बूम्पा खात्ना ओरोपीके, ‘ए बूमे, कोङ् सूप्ची सबेई लोक् पीयोते।

६ ऊदोईपीक्यालो ईल्पो ओ बूम् ओपी बास् ताक तूये, खोदोलोई ख योम्‍दीम् ओपी ऊसो मान्तू।’

७ “खसा खीम्गोपीका ङरी आन्‍नना ओरोपीके, ‘कोङ् चीङेल् लयोनते। लाम्‍स्‍को छीयूतूक तूये, ओ छास् कोङ्लो तूस्कोपी ईम्स्चाईक तूये। कोङ् पोम्ना आन् ऊसो पीम्दूर्यान्‍नो।’

८ कोङा आन्‍नी लोयान्‍नी, म्बूम्ङा नासो मूङ्‌कसा पक्ना ऊसो पीयनो, खोदोलोई मूङ्‌कसा ङोकक-ङोककङ् मईकसा पक्ना चाहेई छूकतोदी पीय।”

९ “कोङा आन्‍नी लोयान्‍नी, ङोक्‍नूम्‍ते, आन्‍ना तईनूम्। लाम्‍नूम्‍ते, आन्‍ना छीप्नूम्। तल्‍नूम्‍ते, आम्‍नी लागी लाम्स्को हले।

१० ऊदोईपीक्यालो आसाई ङोक खूङ्‌कसा तय, आसाई लाम खूङ्‍कसा छीप्प, खीक्‍का आसाई तल खूङ्‍कम् लागी लाम्स्को हले।

११ “आन्‍नी तूनीक तोदीपी ङ्‌कतोङ्‌क पा तूनीयो, म्छाआ सबेई ङोकलो सबेईमी फाईपी लूङ् पीय, ङाः ङोकलो ङाःम् फाईपी पूः पीय?

१२ खीक्‍का मूङ्‌कसा वादी ङोकलो बिच्छी पीय।

१३ खन्‍सा आन्‍नी दुष्‍ट मीस् तूनीदोसो आम्‍नी छा नप्-नप् थक् पीम्दूर्नूम्‍दोक, साराङ्‌गाप्‍तो तूप् आम्‍नी पाआसो मूङ्‍कप्का दूङ् देतो पवित्र आत्‍मा पीनी।”

येशू लो बालजिबुललो

मत्ती १२:२२-२९, ४३-४५; मर्कूस ३:२०-२७

१४ येशूआ ईल्पो नेईमान्दूर्प् मीस्पीका चाप् लात्‍क तूवा। खूङ्‌क चाप् लत्‍ताकप्‍का मूङ्‌क नेईमान्दूर्प् मीस् नेन्‍लाता, खोदोलो मीस् छाक्‍का छूवा।

१५ खोदोलो हेप्-हेप्पा ओरोपीका, “ङ्‌कसान् चाप्‍मी मालिक बालजिबुलमी राःराप्का चाप् लात।”

१६ खीक्‍का हेप्‍चाक खम् चाम्ची मस्‍ना साराङ्‌गाप्‍तोक ईबूम् चीन्‍न ङोक्‍ची।

१७ खोदोलोई मूङ्‍कचीम् सानीवा तूम्‍तना येशूआ खस् ओरोलची, “ईबूम् चारखम् गोपी याखऊ खप्पनोदोक मूङ्‌क चारखम् हायाम् तातो पोचीङ्‌ङनो। खोरोनाङ् खीम् गोपीसो याखऊ खप्पनोदोक मूङ्‌क फोयान्चीना मासेई छूये।

१८ खोरोनाङा शैतानआ म्होपा-म्होप्मीङ् ऊल्‍लोङ् मईदोक म्छाप्कूवा ऊतोङनाई पोचीङ्‌ङ? ऊदोईपीक्यालो आन्‍ना कोङ् चाप्‍मोङ्मी होङाबू बालजिबुलमी राःराप्‍का चाप् लात लोयोनी।

१९ कोङा बालजिबुलमी राःप्‍का चाप् लातोदोक, आम्‍नी सीच्‍चेचा क आस्‍मी राःराप्‍काई चाप् लातची? ओरोना खचाङ् आम्‍नी नीया मईची।

२० खोदोलोई कोङा नीनाम्माम् राःराआ चाप् लातोदोक, नीनाम्माम् चारखम् आम्‍नीपी ताखाताक तूये।

२१ “म्‍राःरालोक मीचा जूम्‍लोलो म्खीम् हूङ्‌ङदोक, म्खीम्पीक चूम् सोस्‌ आसासो खाईयनो।

२२ खोदोलोई म्होप्पीका दूङ् म्‍राःरा तूप् मीस् ताये खीक्‍का खलो मोईलो दूर्‌सेतदोक, खसा आसर मईक खोलोङ् म्जूम्‍लो ङाप्पना खाईलेत, खीक्‍का मूङ्‌कम् चूम्सोस् खचा हासस्‍ना खाईयची।

२३ “आसे ओ लाम्पा मान्तू, खूङ्‌क ओ ऊल्‍लोङ्‍पी पके, खीक्‍का आसाई कोङ्लो बात्ल मईनो खूङ्‌कसा रीस्‍दीत।

२४ “जेजेर् आत्‍मा मीस्पीका लत्‍ना खाते, खीक्‍का ओबान थाम्‍पू हेम् तूस्को लाम्‍तो खाते, खीक्‍का मूङ्‌कसा हापीसो तूस्को थाम्‍पू तयनो, ना ओरोपीके, ‘कोङ् लत्‍तोना बानोक ओ खीम्पीङ् आत्‍तोना खातो।’

२५ खीक्‍का ख आत्‍ना ताये, खोदोलो खसा मूङ्‌क खीम् छीम्‍दीम्‍पाना हायाम् नत्‍तो चोम्‍दीम्‍पा छीप्प।

२६ खीक्‍का ख खात्‍ना म्होप्पीका दूङ् देतो राःरालोक बीन्‍नीपा नूक्ची जेजेर् आत्‍मा म्साथपी तातना ताये, ना खस् मूङ्‌क हायाम् नत्‍तो चोम्‍दीम्‍पा खीम् गोपा वोङ्ना तूये। खीक्‍का मूङ्‌क मीस्मी दोसा लाईस्‍पीकप्‍का दूङ् रई छूये।”

२७ येशूआ मूङ्‌क रीङ् पीकाचातोङ् ओरोसर्प् मीस्मी हाम्‍पीका ईल्पो मीम्छा हायाम् सोतो बसाना ओरोपीका, “आन् म्सागोवापा यूप् खीक्‍का म्चूचू पईप् मा नीनाम्माआ आसीक् पीनूव।”

२८ खोदोलो येशूआ ओरोपीका, “बरू नीनाम्माम् रीङ्‍बऊ येईप् ना मानेई मप्चा क दूङ् नीनाम्माम् आसीक् तयची।”

योनाम् चीन्‍न

मत्ती १२:३८-४२

२९ ओरोसर्प् मीस् बात्ल छूक्‍तो खातालो येशूआ ओरोपीका, “ङ्‌क दूङ्ने रई दूङ् के। ङ्‌कसा चीन्‍न लाम, खोदोलोई योनाम् चीन्‍नप्का बीन्‍नीपा चीन्‍न तयनो।

३० ऊदोईपीक्यालो योना ऊतोङ्नाई निनवे सहरपीक मीस्मी लागी चीन्‍न छूवा, खोरोनाङ् मीस्मी छासो ङ्‌क दूङ्मी लागी चीन्‍न छूये।

३१ नीयाक लेईपी ङ्‌क दूङ् पीक मीस् योऊमेर छाप्‍कूवापीक होङाबूमेआ पक्ना दोसी थरेई मय, ऊदोईपीक्यालो ख ङ्‌क चारमी नाक्‍का छोक्‍पाका सोलोमन होङाबूम्‌ लूखूप्ची येईस् बानाक तूवा। खोङ्नूम्व अपी सोलोमनपीकासो दूङ् देप् ईल्पो तूये।

३२ निनवेपीक मीचा ङ्‌क दूङ्पीकची नीयाक लेईपी थोरेप्‍ना दोसी थरेई मईची, ऊदोईपीक्यालो खचा योनाआ नीनाम्माम् रीङ्‌ येईमीचीकपी वालूम्‍मा मस्‍ना खची सानीवा नीनाम्मा हेम् आत्‍चीक तूये। खोङ्नूम्व, ङ्‍कपी योनाप्‍कासो दूङ् देप् ईल्पो तूये।”

गाम्‍पीक लाबाई

मत्ती ६:२२-२३

३३ “आसासो लाबाई दईयना आसासो मान्तोक्स्को थाम्‍पूपी अथवा छूप् गोपू यूक्सस्‍नो, खोदोलोई खीम्गो वोप्‍चा नम्‍लो तचीनू पीक्‍ना लाबाई यूस्कोपी यूक्स।

३४ आम् गाम्‍पीक लाबाई आम् मूक्स्ङा के। आम् मूक्स् नप् तूदोक खोलोङ् आम् गाम‌् छेङ्छेङ्‍योक छूये, खोदोलोई मूङ्‌क रई तूदोक आम् खोलोङ् गाम्सो नाम्कूर्मा छूये।

३५ खन्‍सा चीङ्चीङ्‌यो छूवाव, आम्पी तूक छेङ्छेङ्पा नाम्कूर्मा छूनूनव।

३६ ओरोना खोलोङ् आम्नी गाम् छेङ्छेङ्पाआ पेप्पकतूदो, ना खोलोङ् गाम् नाम्कूर्मा मान्छूमो छेङ्छेङ्पा तूदोक, दानाई लाबाईआ आन्‍नी कोदी पीनी खरोनाङ् मूङ्‌क गाम् खोलोङ् कोदी पीप् छेङ्छेङ्‍योक छूये।”

फरिसीस् धिक्‍कार लचीक

मत्ती २३:१-३६

३७ येशू नेईम् याताकप्का ईल्पो फरिसीआ ख जाचास् काछअ। खीक्‍का येशू खीम् गोपा वोङाना चाम् लागी तोतूवा।

३८ खोदोलोई जाचाम् लाईस्‍पी येशूआ म्हूः मान्सम्क तना मूङ्‌क फरिसी छाक्‍का छूवा।

३९ खोन्‍तोलो येशूआ खस् ओरोलची, “आन्‍नी फरिसीची आम्नी खोङ्-थाल् म्थेम्ङाङ् सप्नूम्, खोदोलोई आम्‍नी गोङ्‌क छूल्‍तूप्‍पा ना मान्‍नप् रीङ्आ पेप्छोक्सक तूये।

४० ए मूर्ख सोम्‍छाचे, ऊई आन्‍ना छेत्‍नूम्‍नोयो? पाखापी तूक थक् बोबूईप्‍आङ् ई गोपाक मीन्ताम्सो बोबूईक मायो?

४१ खोदोलोई गोपा तूक थक् दान तोङ्ना पीयानूम्व, खीक्‍का आम् लागी खोलोक थक्ङा शुद्ध छूये।

४२ “खोदोलोई आन्‍नी फरिसीची धिक्‍कार! ऊदोईपीक्यालो आन्‍ना पुदीना, आरूद खीक्‍का खोलोक दबाईमी दशांश नीनाम्मा पीनूम्, खोदोलोई आन्‍ना नीया लो नीनाम्माम् सम्खेलो छूबूरी यूक्स्‍नूम्। खोदोलोई आन्‍ना बीन्‍नीपा लक्लो ईतोङ् ङ्‌कसो मम् तूवाक।

४३ “आन्‍नी फरिसीची धिक्‍कार! ऊदोईपीक्यालो आन्‍ना याखऊ खीम्‍पीक देप्-देप् तूस्को खीक्‍का बजारपी मीचा साम्‍दी दोम् नत्नूम्।

४४ “आन्‍नी धिक्‍कार! ऊदोईपीक्यालो आन्‍नी मान्दाईप् गेम् तोङ्‌क तूनी, मूङ्‌क थेम्पी लाम्‍दूम् मीचा मूङ्‌क लसोलीयनो।”

४५ ईल्पो धर्म-सेचीपोआ ख ओरो लअ, “रोबू, आना ङ्‌क रीङ् मना केईका ङाम्‍लाला मईका।”

४६ खोदोलो येशूआ ओरोपीका, “आन्‍नी ललईपीक सेचीपोस्‍सो धिक्‍कार! ऊदोईपीक्यालो खूर्‌ङा मान्दूर्प् बारी मीस् खूर्‌मीनूम्, खोदोलोई आन्‍ना आम्‍नी होपाक मूङ्‌क बारी आम्‍नी छोक्‍छोमीआसो पत्‍नूम्‍नो।

४७ “आन्‍नीसो धिक्‍कार! ऊदोईपीक्यालो आम्‍नी खूक्‍सूचा सेत्‍चीक खारीबोपोचीम् गेम् आन्‍ना बानेई मईनूम्।

४८ ओरोना आम्‍नी खूक्‍सूचा मस्क लक्‍मी साक्षी आन्‍नी तूनी, खस्का आन्‍नी काम्यान्‍नीची। ऊदोईपीक्यालो खचा मूङ्‌क खारीबोपोस् आछीयाङ् सेत्‍ची, आन्‍ना क खची गेम् बानेई मईनूम्।

४९ खन्‍सा नीनाम्माम् लूखूप्चीआ पीके, ‘कोङा आम्‍नीपी खारीबोची ना प्रेरितची पोक्‍सो। खीक्‍का खचीप्‍क हेप् खचा सेतची, ना हेप् मसेतची।

५० चारीदू थोक्‍साकपूका एक्‍तो मीचा सेत्‍चीक खारीबोपोचीम् हीम् मोल ङ्‌क दूङ्पीकचा छोम् बोक्से।

५१ कोङा आन्‍नी लोयान्‍नी, हाबिलमी हीप्‍का बेदी, ना नीनाम्मा दप्स्को खीम्‍मी पवित्र-तूस्कोम् रापी सेत्‍चीक जकरिया सम्‍मोकम् हीम् लेखा ङ्‌क दूङ्पीकचा छोम् छूये।’

५२ “आन्‍नी ललईपीक सेचीपोस् धिक्‍कार! ऊदोईपीक्यालो आन्‍ना आम्‍नी नीऊमी खीक्‍का लूखूप्चीम् चाबीने लापानूम्, खोदोलोई आन्‍नी आम्नी होप्सो मूङ्‌क गोपा मान्वोन्‍नी, खीक्‍का बीन्‍नीपासो खूङ्‌कपी वोम् मान्पीन्‍नी।”

५३ येशू मूङ्‍कपीका लत्‍ताना खाता, खीक्‍काना शास्‍त्रीचा, फरिसीचा खम् हायाम्‌ ऊल्‍लोङ् मतो ओरोतो तईम् रीङ् ख तईम् थालेईमची,

५४ खीक्‍का खसा पीकाक रीङ्‌पी ख लाम् दाऊ मची।

चेताऊनी लो प्रोत्साहनलो

मत्ती १०:२६-३३

१२

१ खोन्‍तोलो ईक् हबऊ तोदी मीस् मूङ्‌कपी बात्ल छूवा, खीक्‍का मान्वान्छोहो खची हो-होप्पी सीलचाक तूवा, खोदोलो येशूआ लाईस्‍पी म्सीच्‍चेस् ओरोलची, “आन्‍नी फरिसीचीम् खमीरपीका होस् तूवानीव, मूङ्‌क खमीरने खची कपटमी चाल के।

२ मीचा मान्तोम्मीना देम्‍पाना यूम्पा रीङ् ऊसो मान्तू, खोरोनाङ् मीचा मान्छेईम्मीना सूल्‍म्‍पाना यूम्पा रीङ्सो ऊसो मान्तू।

३ खन्‍सा आन्‍ना ऊई नाम्कूर्मादाम्‍पी पीकानीक तूये खूङ्‌क कोदाईप्‍पी येनाम्, खोरोनाङ् आसासो मान्छेईम्मीना पीक्‍नीक रीङ् खीम्थेम्तोका हासे।

४ “ए बूम्चे, कोङा आन्‍नी लोयान्‍नी, मूङ्‌क चीप्‍का कीनीनव मूङ्‌कचा गाम्‍ङाङ् सेतची, खोदोलोई खूङ्‍कप्का बीन्‍नीपा ऊसो मदूरस्‍नो।

५ आस्‍पीकाई कीम् पर्ने खूङ्‌क कोङा आन्‍नी ईन्‍चायान्‍नीक तूये, केई सीयेकप्‍का खादीपूक दण्ड पीप् पा नीनाम्माप्का कीम् छूये। खपी रीराम मासेई मम् ना नरकपू होम्‍लाम् राःरा तूये। खन्‍सा कोङा आन्‍नी लोयान्‍नी आन्‍नी खपीकाङाङ् कीम् छूये।

६ ऊई नीस्फा खाप्‍चीमापी ङाची गाम् छोऊ खेई छूनोयो? मूङ्‍कचीप्क ईबूम्सो नीनाम्माआ माईम्यूम् दूरनो।

७ आन्‍नी कीनीनव, ऊदोईपीक्यालो आम्‍नी तोङ्पीक तोसम्सो ङीर्म् दीम्‍पा तूये। खन्‍सा आन्‍नी गाम् छोऊपीका दूङ् साम्दीलोक तूनी।

८ “कोङा आन्‍नी लोयान्‍नी, ‘आस्‍कसाई कोङ् मीस्मी लाईस्‍पी स्‍वीकार मोयो, मूङ्‌कची मीस्मी छाआसो नीनाम्माम् रीदाम् पोक्चीम् लाईस्‍पी स्‍वीकार मईची।

९ खोरोनाङ् आसाई कोङ् मीस्मी लाईस्‍पी अस्‍वीकार मोयो, खूङ्‌कस्‍सो कोङा नीनाम्माम् रीदाम् पोक्चीम् लाईस्‍पी अस्‍वीकार मूयो।

१० आस्‍कई मीस्मी छाम् ऊल्‍लोङ्पी नेने, खूङ्‌कसा छेमा तय, खोदोलोई आस्‍कसाई पवित्र आत्‍माम् ऊल्‍लोङ् मय, खूङ्‌कसा छेमा तयनो।’

११ “खीक्‍का खचा आन्‍नी याखऊ खीम्पी, चारतोप्‍चीम् लो अधिकारीचीम्‍लो खची लाईस्‍पी खाईनी, खोदोलो आन्‍ना ऊतोङ्नाई ङरी आईम् पर्नेई, खीक्‍का ऊई पीम् पर्नेई पीकानीना सोक् मनूम्नव,

१२ ऊदोईपीक्यालो आन्‍ना ऊई पीम् पर्ने खूङ्‌क रीङ् खोदोलोङ् पवित्र आत्‍माआ ईनी।”

मूर्ख होङ्पोक् मीस्मी पोम् ललई

१३ ओरोसर्प् मीस्मी हाम्‍पीका ईल्पो मीचा ख ओरो लअ, “रोबू, ओ बू आरेई मते ना कोङ् अंशबन्डा मीयोपोनूते।”

१४ खोदोलोई येशूआ मूङ्‌क ओरो लअ, “बूमे, आसाई कोङ् आम्‍नी नीया मप् खीक्‍का आम्‍नी अंशबन्डा मीक्पीप् बानेई मो?”

१५ येशूआ खस् ओरोलची, “चीङ्चीङ् तूवानीव, ना खोलोक लाङो लम्पीका आम्नी होप्ङा छूबूरी तूवानीव, ऊदोईपीक्यालो मीस्मी रीराम दाचाम्मी लाईम्छोम्-काईम्छोम्पी छूचाईनो।”

१६ येशूआ खस् ईबूम् पोम् ललईपी ओरोलची, “ईल्पो होङ्पोक् मीस्मी थाम्‍पूपी हायाम् देतो छीर्म् से।

१७ खसा म्सानीवापी ओरोमीना, ‘ओ छीर्म् यून्दीस्को मान्तू, हन्‍ना कोङा ऊई ममा?’

१८ “खीक्‍का खसा ओरोपीका, ‘कोङा ओ दाङ्‍खीम् गसोना हायाम्‌ देप् बानेई मूयो, खीक्‍का खोलोङ् छीर्म् ना चूम्सोस् मूङ्‍कपी यूक्सो।

१९ खीक्‍का कोङा ओ सोम् ओरोपीको, “ए सोम्‍ङा, हायाम् तातो लाईप् आम् लागी दाचाम् गनाक तूये। खन्‍सा चामोवापी तूवाते खीक्‍का चते, दूङ्ते, ना मोज्-मोज्‍जा मते”।’

२० “खोदोलोई नीनाम्माआ ख ओरो लअ, ‘ए मूर्ख, एसे सेपाङ् आम् सोम् खाते, खीक्‍का मूङ्‌क आना बात्लमक थक् आस्‍मी लागीई छूये?’

२१ “म्होप्मी लागी दाचाम् थूपारेई मप्, खोदोलोई नीनाम्माम् लाईस्पी होङ्पोक् छूम् मान्‍नईप् मीस् ङ्‌कतोङ्‌नाङ् छूम् छूये।”

सोक् मान्मम्

मत्ती ६:२५-३४

२२ येशूआ म्सीच्‍चेस् ओरोलची, “खन्‍सा कोङा आन्‍नी लोयान्‍नी, आम्‍नी सोम् लेन्‍चामीम् लागी ऊई चाम् खीक्‍का गाम्मी लागी ऊई खाम् पीकानीना सोक् मनूम्नव।

२३ ऊदोईपीक्यालो मीस्मी सोम् चाम्दूम्‍पीका दूङ् देप्, ना गाम् तेई-हाम्पीका दूङ् देप् तूये।

२४ आन्‍ना गागाप्‍पास् खोङ्नूम्ते: ना खचा चालेई फूईयची, ना खचा हेकची ना खचीम् यूस्को थाऊ तूये ना दाङ्‍खीम् तूये, खचीम् ऊसो मान्तू खोरोदोसो खस् नीनाम्माआङ् हीङ्चयची। खन्‍सा आन्‍नी छोऊपीका दूङ् साम्दीलोक तूनी!

२५ आन्‍नी तूनीकतोदीपी आसाई सोक् मईनूम्ना ईक्‍कोङ् आम्‍नी तोबूवा थपेई मदूर्‌नूम्?

२६ खन्‍सा आन्‍ना मूङ्‌कतो चीमा लक् मदूर्‌नूम्‍नोदोक, ऊमोई बीन्‍नीपा रीङ्मी सोक् मईनूम्?

२७ “लिली बूङ् खोङ्नूम्ते, मूङ्‌कचा लक्‍सो मईचीनो खीक्‍का खाम् लागी तेईसो बईचीनो। कोङा आन्‍नी लोयान्‍नी, सोलोमन होङाबूम् मोन्तोसार म्दाचाम् तूवानासो ख मूङ्‌क लिली बूङ्तोङ्ना चोन्चीक मान्तू।

२८ एसे छूक् ना देसा मीःपू होम्‍लाम् बोप् तेल्म्पीक घाँससो नीनाम्माआ ओरोना चोक्‍सदीतक तूये, खन्‍सा ए आम्‍नी विश्‍वास मान्तूप्चे, खसा आन्‍नी मूङ्‌कप्कासो देई दूङ्नतोई चोक्स्‍नी।

२९ ऊई चाम् ऊई दूम् पीक्‍नीना आन्‍ना लाम्‍चानूम्‍नव, ना आम्‍नी सानीवासो चाईमीयानूम्‍नव।

३० ऊदोईपीक्यालो चारपीक मीचा ङ्‌क रीङ् खोलोङ् लामची। खोदोलोई आम्‍नी पाआ आन्‍नी ङ्‌क रीङ्मी खान्च तूये पीक्‍ना छेत्‍त।

३१ खोदोलोई आन्‍ना नीनाम्माम् चारखम् लाम्‍नूम्‍व, ना ङ्‌क खोलोङ् रीङ् खसा आन्‍नी पीनी।

३२ “ए चीमा बागालचे, कीनीनव! ऊदोईपीक्यालो पा रोबूआ आन्‍नी म्चारखम् पीम् लन्ची मक तूये।

३३ आम्‍नी दाचाम् खेईमनूम्‍ना छूक्‍सीप्‍ची पीयानूम्व। आम्‍नी होप्‍मी लागी हाल्‍लोसो मान्चेईप् बोक्चा बानेई मनूम्व। खीक्‍का हाल्‍लोसो मान्मईप् दाचाम् साराङ्‌गाप्‍तो बात्ल मनूम्व। खूङ्‌कपी खूस्‍पाआसो खूस्‍सनो पूछोआसो चईनो।

३४ ऊदोईपीक्यालो हापी आम् दाचाम् तूये, मूङ्‍कपीङ् आम् सानीवासो छूये।

जाग तूम्

मत्ती २४:४२-५१; मर्कूस १३:३२-३७

३५ “आम्‍नी छूम्‍री खीपानूम्‍ना तूवानीव ना आम्‍नी लाबाई दयातानूम्‍व।

३६ खीम्‍पीक मालिक सूर् चास्‍का ताईना लाम्‍स्‍को तललो दावा लाम्‍स्‍को हल्‍प् मीस् तोङ्ना आन्‍नी तयार छूवानीव।

३७ मूङ्‌क रोःची नीनाम्माआ आसीक् पीयची, म्मालिक खीम् आत्‍ना ताईलो खस् जाग तूचाईक छीप्‍पची। आछीयाङ् कोङा आन्‍नी लोयान्‍नी, खसा म्थाप्‍री खीप्पना खची लागी जा यूक्स्पीयची, ना खची सूसो मय।

३८ खोदोलोई ख आदारातपी अथवा मूङ्‍कप्का दूङ् दोस्पी ताईलोसो खस् जागङ् तूचाईक खसा छीप्‍पस्‍दोक, मूङ्‌क सूसो मप्ची नीनाम्माआ आसीक् पीयची।

३९ खोदोलोई आन्‍ना ङ्‌क छेतानूम्‍व, खूस्पा ताम् नाम्‍ला खीम्‍पीक मालिकआ छेत्वादोन्, खसा म्खीम् गोपी वोम्‍ना खूम् मान्पीवा।

४० खन्‍सा आन्‍नीसो तयार तूवानीव, ऊदोईपीक्यालो मीस्मी छा आन्‍ना छेत्‍नूम्‍नो तोलो छेकोक्छा ताये।”

४१ खोन्‍तोलो पत्रुसआ ओरो पीकाना येशू तत्‍तू, “ए रोबू, ङ्‌क पोम् ललई ओखी लागीङ् पीक्‍चाईकयो, बीन्‍नीपाम् लागीसोयो?”

४२ खोदोलो रोबूआ ओरोपीका, “मूङ्‌क विश्‍वासी ना हायाम् म्नीऊ तूप् आसे तूये? ख म्मालिकआ म्खीम्पोस्ची थीक् नाम्‍लापी चाम्दूम् पीचीव लयूक्स्क तूये।

४३ मूङ्‌क रोः नीनाम्माआ आसीक् पीय, ऊदोईपीक्यालो म्मालिक ताईलो खसा मोरोङ् मचयक छीप्प।

४४ आछीयाङ् कोङा आन्‍नी लोयान्‍नी, म्मालिकआ ख खोलोङ् दाचाम्पी अधिकार पीय।

४५ खोदोलोई मूङ्‌क म्सूसो मपा म्सानीवापी ‘ओ मालिक ताछूसे’ पीक्‍ना बीन्‍नीपा म्‍रोः-रोमेची केर्‌ची ना ख क चातो-दूतो खीक्‍का दीःआ सेत्‍तो तूचाईदोक,

४६ खसा आसर मईनोक लेईपी लो ऊसो मीन्चाईनोक लेईपीलो म्मालिक तालाते, खीक्‍का म्मालिकआ मूङ्‌क हायाम् देप् दण्ड पीय, ना खम् दोसा विश्‍वास मान्मप्चीम् तोङ्‌कङ् छूये।

४७ “म्मालिकमी सानीवा छेत्‍तनासो तयार मान्छूक खीक्‍का म्मालिकआ मीन्कतोङ् मान्मप् रोःआक हायाम् केर्‌म्फू चय।

४८ खोदोलोई म्मालिकमी लन्‍ची मान्छेईसा केर्‌म्फू चाम् तोङ्‌क लक् मपाक चीछाङ् केर्‌म्फू चय। खीक्‍का आस्‍कई ओरोतो पीम्‍पा तूये, खूङ्‌कसा दूङ् देतोङ् छोम् बोक्से। खोरोनाङ् आस्‍कई ओरोतो सूम्पेई मीम्पा तूये, मूङ्‌कसा खूङ्‍कप्का दूङ् देतो छोम् बोक्से।

खाऊमा-खासेर्मा मा, खोदोलोई फोम्‍चीम्

मत्ती १०:३४-३६

४९ “कोङ् ङ्‌क चारपी मी लेन्‍छोस् यूवोक, खोदोलोई बरू ङ्‌कन् लाईस्‍पीङ् दयाखात्‍वादोक दूङ्नवा!

५० ईबूम् बप्‍तिस्मा तूये, खूङ्‌क बप्‍तिस्मा कोङा लाम् छूये। खूङ्‌क पूरा मान्छूम् सम्मो कोङ् चामोवाङ् छूवोनो।

५१ आन्‍ना कोङ् ङ्‌क चारपी खाऊमा-खासेर्मा ताईम् लागी ताक मीन्‍नी होगो? खोदोलोई माके, कोङा आन्‍नी लोयान्‍नी, कोङ् आन्‍नी नीस् भाग मस् तोक के।

५२ ऊदोईपीक्यालो हन्‍ना ईबूम् खीम्पी ङाक्पो मीस् तूदोक खस् खची होप्‍पी तङ्नो, खोरोनाङ् सूप्‍पो मीस्मी ऊल्‍लोङ्‍पी नीप्पो पके, नीप्पो मीस्मी ऊल्‍लोङ्‍पी सूप्‍पो पके।

५३ म्पाआ म्छाम् ऊल्‍लोङ् मय ना म्छाआ म्पाम् ऊल्‍लोङ् मय, खीक्‍का म्माआ म्मेकछाम् ऊल्‍लोङ् मय, ना म्मेकछाआ म्माम् ऊल्‍लोङ् मय, खोरोनाङ् म्छूर्मेआ म्नाम्मेम् खीक्‍का म्नाम्मेआ म्छूर्मेम् ऊल्‍लोङ् मय।”

नाम्‍लाम् चीन्‍न

५४ खीक्‍का खसा ओरोसर्प् मीस्ची ओरो लअ, “आन्‍ना नाम्काम्स्को हेम् मोम् पक्चाईक तईनूम्ना मोन्तोलोङ्, ‘वा ताईके पीक्‍नी,’ खीक्‍का खोरोङ् छूये।

५५ खीक्‍का योऊमेर हेम्‍ला हूक् केल्‍क तईनूम्ना आन्‍ना, ‘होल् हूये पीक्‍नी,’ खीक्‍का खोरोङ् छूये।

५६ ए नाम्‍दूखूचे! आन्‍ना नाम्‍छूई खीक्‍का चारीदू खोङ्नूम्‍ना ऊई छूम् हचय खूङ्‌क पोदूर्नूम्, खोदोलोई ईनीम्‍बा छूचाईक नाम्‍लाम् अर्थ क ऊदोई पोदूर्नूम्‍नोकई?

५७ “ऊक रीङ्‌ये नप् पीक्‍नीना आन्‍ना ऊदोई आम्‍नी होपाङ्‌ चाई मदूर्‌नूम्नो?

५८ आन् आम् मुद्दा तीक्‍लो हाकिम‍मी दोक्पी खात्‍चीलो लाम्‍पीङ् तङ्‍खात्‍चीव, मादोन् खसा आन् नीया मप् मीस्पा थूत्ना खाये खीक्‍का नीया मप् मीचा दोर्‌मी हूक्पी मये, खीक्‍का खसा आन् थूनापी तेस्छोक्से।

५९ कोङा आन् लोयान्‍ना, आना खोलोङ् खाप्‍चीमा मान्छोम् सम्मो आन् मूङ्‌क थानाप्‍का लईम् तयनो।”

वालूम्मा मम् लो मासेई छूम्‍लो

१३

१ खोन्‍तोलो मूङ्‌कपी तूवाक हेप् मीचा गालीलीचीम् तोक्पी येशू ओरो पीकाना ईची, पिलातसआ गालीलीची सेत्ची ना खची हीः बलि मस्क पोसूम् हीःलो ङल्‍दीत्‍चीक तूवा।

२ खीक्‍का येशूआ खस् ओरो पीकाना ङरी आन्‍ची, “खचा ङ्‌कतोङ्ना दूक्‍वा तेप्‍स्‍ची पीक्‍नीदोसो, ङ्‌क गालीलीची बीन्‍नीपा गालीलीचीप्‍का दूङ् मोऊपो तूवा यो मीन्‍नी?

३ कोङा आन्‍नी लोयान्‍नी, खोरोना माके, खोदोलोई आन्‍ना खोलोआ वालूम्‍मा मईनूम्नोदोक आन्‍नीसो खोरोनाङ् पीलूलूक्‍खात्‍नी।

४ मूङ्‌क पोङ् रेक्‍ची मीस् सिलोआमपी धरहरा हताना सीयाक तूवा, ऊई यरूशलेमपी तूप्‍चीप्‍का खस् दूङ् मोऊपोयो तूवा?

५ खोरोन् माके, खोदोलोई कोङा आन्‍नी लोयान्‍नी, आन्‍नासो वालूम्‍मा मईनूम्नोदोक, आन्‍नीसो खोलोङ् खोरोनाङ् पीलूलूक्‍खात्‍नी।”

६ खीक्‍काना येशूआ पोम् ललई पना ओरोपीका: “ईल्पो मीचा वाचोसीखापी ईबूम् अञ्जीरमी पऊ लेत्‍क तूवा। ना मूङ्‌क अञ्जीरमी पऊपी म्चो मीयूयो पीकाना खोस् ताआ, खोदोलोई म्चो मान्छीम्।

७ खोदोलो खसा मूङ्‌क बूङ्‍खाम् गूलो मप् मीस् ओरो लअ, ‘सूक्‍दोङ् छूवा कोङा ङ्‌क सीछोपी म्चो लामूचोयोक, खोदोलोई म्चोङ् मान्तोङा। ङ्‌क रूप्ना होलात्‍ते, ङ्‌कसा थाम्‍पूङाङ् हूदीत।’

८ “खोदोलो मूङ्‌क बूङ्‍खाम् गूलो मप्‍आ ओरोपीका, ‘ए होदूवा, ङ्‌क होसोङ् ईक् दोङ् तोदी तूनूते। कोङा ङ्‌कम् म्बर-बार दूयोना मोल तेसो,

९ खीक्‍का म्चो मीयदोक मीय, मीयनोदोक आना पीकाक तोङ्नाङ् रूप्‍ना होलात्‍व’।”

नोम्चीम् लेईपी सोमोरीजा नमीम् लक् छूवाक

१० ईलेई नोम्चीम् लेईपी ईबूम् याखऊ खीम्पी येशूआ सेचीवा ईचचीक तूवा।

११ खोदोलो मूङ्‌कपी पोङ् रेक्‍ची दोङ्पीका कमजोर मप् जेजेर् मोङ्आ लाप्‍क ईल्पो मीम्छा तूवा, मूङ्‌क कूप्साखात्क तूवा, खन्सा म्होप् तन्तईना थोरेप् मान्दूर्।

१२ येशूआ मूङ्‌क मीम्छा तअ खीक्‍का काछना ओरो लअ, “ए छाङा, आम् सोमोरीप्‍का आना छुटकारा तक तूये।”

१३ खीक्‍का येशूआ मूङ्‌कम् थेम्पी म्हूः यूक्सू खोदोलो, मूङ्‌क नखाता ना नीनाम्माम् साम्‍दीखा मअ।

१४ खोदोलो याखऊ खीम्‍पीक चारतोप् हायाम् म्छूली काता, ऊदोईपीक्यालो येशूआ नोम्चीम् लेईपी तूक्खास् नमीचीक तूवा, खीक्‍का चारतोप्‍आ मीस् ओरोलची, “लक् मम् नूक्लेई तूये। खन्‍सा आन्‍नी नोम्चीम् लेईपी माके, खोदोलोई ङ्‍क नूक्‍लेई गोपी तानीना नखात्‍नीव।”

१५ खोदोलो रोबूआ ङरी आन्‍ना ओरोलची, “ए सानीवा ईप्‍चे! आन्‍नी तूनीकतोदीपी हेप्पा नोम्चीम् लेईपी गथापीका खीक्‍का तबेलापीका लूपी ना मोकोक्‍ती वईनूम्‍ना काऊपस् खाईनूम्‍नोयो?

१६ ङ्‌क अब्राहाममी छामाई पोङ् रेक्‍ची दोङ्पीका शैतानमी बन्धनपी छूवाक तूवा, खीक्‍का खसा नोम्चीम् लेईपी ङ्‌क बन्धनपीका छुटकारा तोम् पर्ने मायो?”

१७ खसा ङ्‌क रीङ् पोम् यात्कप्का खम् ऊल्‍लोङ् मप्ची खोलोङ् खची ङईम् लअ। खोदोलोई खसा योबोरीखाक लक् मक खोङ्चीना मूङ्‌क ओरोसर्प् मीस् खची जी नअ।

रायोम् चालेई ना खमीरमी पोम् ललई

मत्ती १३:३१-३३; मर्कूस ४:३०-३२

१८ खीक्‍का येशूआ ओरोपीका, “नीनाम्माम् चारखम् ऊतोङ्‌कई तूये? कोङा मूङ्‌क ऊलोई थापो?

१९ खूङ्‌क रायोम् चालेईमी ईबूम् म्बप् तोङ्‌क तूये, खूङ्‌क ईल्पो मीचा खाईना थाम्पूपी लेतू, खूङ्‌क पतो खाताना ईबूम् सीछो छूवा। खीक्‍का नाम्तोक छोऊ ताना मूङ्‌कम् गेम्पी योङ्‌ मअ।”

२० खीक्‍का होसोङ् खसा ओरोपीका, “नीनाम्माम् चारखम् कोङा ऊलोई थापो?

२१ मूङ्‌क ईबूम् खमीर तोङ्‌क तूये, ईल्पो मीम्छाआ मूङ्‌क तात्‍ना नीस्पोङ् ङाची किलो फूल्पी तेस्‍ना ङलू, खीक्‍काना वाताम्‌ मूङ्‌क फूल खोलोङ् खमीर छूवाखाता।”

चीहोप् लाम्‍स्‍को

२२ सहर-सहरपी ना तेल्-तेल्पी दूलेईमतो खीक्‍का सेचीवा पीतो येशू येरूशलेम मेक्सा खाता।

२३ ईल्पो मीचा येशू ओरो पीकाना तत्‍तू, “रोबू, ऊई हल्‍वा तोक्‍ची चीछाङाङ्‍यो तूये?”

खोदोलो खसा मूङ्‍कस् ओरोलची,

२४ “चीहोप् लाम्‍स्‍कोलाम्‍पा वोम् लागी बल मनूम्व, ऊदोईपीक्यालो कोङा आन्‍नी लोयान्‍नी ओरोसर्प् मीचा मूङ्‍कलाम्पा वोम् लन्‍ची मईची, खोदोलोई वोदूरस्‍नो।

२५ खीम्‍पीक मालिकआ पक्ना लाम्‍स्‍को छीदीतकप्‍का आन्‍नी पाखापी थोरेप्‍नीना, ‘रोबू, ओखी लागी लाम्‍स्‍को हलीपीकाते,’ पीक्‍तो आन्‍ना लाम्‍स्‍को दूप्नूम्। खोदोलो खसा, ‘आन्‍नी हाप्‍काई तानीकई कोङा आन्‍नी छेईयान्‍नीनो’ पीक्‍ना ङरी आन्‍नी।

२६ “खोदोलो आन्‍ना ओरो पीक्‍नी, ‘केईका आन्‍लो चाम्‍का-दूङूम्‍का, खीक्‍का ओखी लाम्‍दूम्‍स्‍को लाम्‍पी आना सेचीवा ईयीका।’

२७ “खोदोलो खसा आन्‍नी ओरो लईनी, ‘आन्‍नी हाप्‍काई तानीकई कोङा छेईयान्‍नीनोके, आन्‍नी मान्‍नप् लक् मप् ओ दोक्पीका खालेत्‍नीव।’

२८ “खीक्‍का आन्‍ना अब्राहाम, इसहाक, याकूब ना खोलोङ् खारीबोपोस् नीनाम्माम् चारखम् गोपी तूचाईक तईनूम्, खोदोलोई आन्‍नी क नीनाम्माम् चारखम्‍पीका पाखा लात्‍दीत्‍नी। खीक्‍का आन्‍ना आम्‍नी काङ् चातो खाप्‍नी।

२९ खीक्‍का मीस् नाम्‍आप्स्को, नाम्‍आप्स्कोप्का ना योऊना, योऊमेर पीका ताईना नीनाम्माम् चारखम्‍मीक भोजपी तूये।

३० खीक्‍का येन्‍नूम्‍व, दोस्पी छूक्‍ची लाईस्‍पी छूये, ना लाईस्पी छूक्‍ची दोस्पी छूये।”

३१ खोदोलो हेप्-हेप् फरिसीस् ताना येशू ओरोलची, “ङ्‌कप्का लत्‍ताना खालेत्‍व, ऊदोईपीक्यालो हेरोदआ आन् सेईम् मीन्चाईक तूये।”

३२ येशूआ मूङ्‍कस् ओरोलची, “खात्‍नीना मूङ्‌क रेचेङ्‌गी ओरो लानूम्‍व, ‘एसे लो देसालो कोङा चाप्मोङ् लातो ना मीस् नमीम् लक् मूयो, खीक्‍का सूक्‍लेईपी ओ लक् पूरा छूये।

३३ एसे, देसा ना छीन्‍दी सम्‍मोङ् कोङ् लाम्‍दूम्‍चाम्‍ङा बोक्से, ऊदोईपीक्यालो यरूशलेमपीका बीन्‍नी थाऊपी खारीबोपो सीम्‌ दूरनो।’

येशूआ यरूशलेममी सोक् मक

मत्ती २३:३७-३९

३४ “यरूशलेम, ए यरूशलेम आना खारीबोपोस् सेत खीक्‍का आम्‍पी पोक्‍सूकस् खोलोङ् लूङ्‌आ गकस्‍ना सेतची! ऊतोङ्नाई वाम्माआ म्छास् म्‍लाप्‍तो गोपू यूक्स, खोरोनाङ् कोङासो आम् मीस्ची यूम् लन्‍ची मू, खोदोलो आना कोङ् मान्‍रेम्ङा।

३५ खोङ्नूम्व, ओरोना आम्‍नी खीम् होप्‍तो ना गोक्खीम् छूना होक्‍सीनूम्। कोङा आन्‍नी लोयान्‍नी, आन्‍ना ‘योबोरोबूम् नीङ्पी ताप् नीनाम्माआ आसीक् पीनूव!’ पीक्‍नीनोक सम्‍मो कोङ् होसोङ् तोयोनीनो।”

येशू ईल्पो फरिसीम् खीम्पी

१४

१ ऊलाम् नोम्चीम् लेईपी येशू ईल्पो चारतोप् फरिसीम् खीम्पी जा चास् खाता। खोदोलो फरिसीचा ख चङ्तीत्‍चीक तूवा।

२ खोदोलो हम् सोमोरीआ तूक् ईल्पो मीस् खम् लाईस्‍पी तूवा।

३ येशूआ धर्म-सेचीपोस्‌ खीक्‍का फरिसीस्, “नोम्चीम् लेईपी तूक्‍खास् नमीम् नईयो नईनोयो?” पीकाना तत्‍ची।

४ खोदोलोई खस् वाये तूवाचा, ना येशूआ मूङ्‌क तूक्खाम् थेम्पी म्हूः यूक्स्‍ना मूङ्‌क नमीयू खीक्‍का म्खीम् पोक्‍सू।

५ खीक्‍का येशूआ खस् ओरो पीकाना तत्‍ची, “आन्‍नी तूनीक तोदीपी आम्‍नी छा अथवा लूपी नोम्चीम् लेईपी इनारपू वाईखीयदोक मूङ्‌क दावा लात्‍नूम्‍यो लात्‍नूम्‍नोयो?”

६ खोदोलो खचा मूङ्‌क रीङ्मी जूवाप् आईमान्दूर्‌ची।

७ खीक्‍का भोज चास् ताप् ङास्‍मीचा म्साम्दीलोक तूस्को लाम्‍चीक खोङ्ना येशूआ मूङ्‍कस् ईबूम् पोम् ललई पना ओरोलची:

८ “सूर् बात्कपी आन् मीचा दालास्दोक देप् तूस्कोपी तूम् लाम्नव। ऊदोईपीक्यालो आम्‍पीका दूङ् साम्‍दीखा दोम् पर्ने मीस्सो दालास्‍चीक तूफो।

९ ख दालाप् मीचा आन् ताईना ‘ङ्‌क तूस्को ख पीते लये’ खोदोलो आन् आम्‍ङईम् लई खीक्‍का दूङ् मोरोक तूस्कोपी तूम् बोक्से।

१० आन् मीचा दालासे, खोदोलो खात्‍ना मूक्सूका दूङ् मोरोक तूस्कोपी तूवाव, खीक्‍का आम्‍नी भोज योक् ताईना, ‘ए बूमे, मेक्‍तोका नप् तूस्कोपी खात्‍ना तूवाव लये।’ खोदोलो आन्‍लो जा चाम् लागी आम्‍दोक्पी तूप्चीम् लाईस्‍पी आम् नीङ् रहेई छूये।

११ ऊदोईपीक्यालो आस्‍कसाई ख म्होप् दूङ् देप् लोम्‍चीम् नत्‍त, खूङ्‌क दूङ् चीमा छूये, ना आस्‍कसाई म्होप् दूङ् चीमा छूम् नत्‍त, खूङ्‌क दूङ् देप् छूये।”

१२ खीक्‍का ख म्दालाप् मीस् खसा ओरो लअ, “आना छेकालपी लो यूपालो चाम्दूम् फोक्सलो आम् बूम्ची, आम् नेछोची, आम् होप्‍मी मीस् ताईप्ची, खीक्‍का होङ्पोक्‍ची आम् खीम्‍तोनीची काछचीनव, खोरोना खस् काछयस्दोन् खसासो आन् काछईना आम् गुण आन्‍दीते।

१३ आना चाम्दूम् फोक्स्लो, छूक्सीप्ची, लाम्दूम् मान्दूर्प् ची, खीक्‍का म्मूक्सा मान्तोक्ची काछचीव,

१४ खोरोदोक आना आसीक् तय, ऊदोईपीक्यालो आना मईक गुण मूङ्‌कचा आईदूरस्‍नो। खोदोलोई सीयाकप्का धर्मीची ऊस्पक्‍क लेईपी आना ङ्‌कम् पूनाऊनी तय।”

देप् भोजमी तोक्पी पोम् ललई

मत्ती २२:१-१४

१५ खस्का चाम् लागी तूवाक तोदीप्क ईल्पो मीचा मूङ्‌क रीङ् येन्‍ना ओरोपीका, “नीनाम्माम् चारखम्‍पी चाम्दूम् तोक्‍चा आसीक् तयची।”

१६ खोदोलोई खसा ओरोपीका, “ईल्पो मीचा यूपाक हायाम् देप् भोज चोचूप्‍स्‍ना ओरोतो मीस् दालासू।

१७ चाम् बेला छूवाकप्का म्नीम्तालोची, ‘तानीव, खोलोक थक् थीक्‍का छूवाके’ पीकाना खसा म्‍रोःची काछोक्स् पोक्सू।

१८ “खोदोलोई खचा खोलोआ ईक् खाल्क वालीली मस्‍ना लाईस्‍पीकसा मूङ्‌क ओरो लअ, ‘कोङा ईबूम् रायीखा खेतूक तूये, कोङ् मूङ्‌क खोस् खाईम् छूये। कोङा बीन्ती मूयो, कोङ् माप् पीयोव।’

१९ “खीक्‍का आर्कोसासो खोरोनाङ् पीका, ‘कोङा ङाक् हाल लूपी खेतूक तूये, कोङ् मूङ्‌क खोस् खाईम् पर्ने तूये कोङा बीन्ती मूयो, कोङ् माप् पीयोनीव।’

२० “आर्कोसासो खोरोनाङ् पीका, ‘कोङा मालोछाङ् सूर् मूक तूये। खन्‍सा कोङ् तोलातोनो।’

२१ “खीक्‍का म्सूसो मपा खाताना म्मालिक मूङ्‌क रीङ् ईयू। खोदोलो म्मालिक म्छूली काताना म्सूसो मप् ओरो लअ, ‘सहरपीक लाम्‍होम्‍पी दावा खात्‍ना छूक्‍सीप्‍ची, म्हूःलोङ् पाल्प्खाप्ची, म्मूक्सा मान्तोक्ची ना लाम्‍दूम्मान्दूर्प् ची ङ्‍कपी तात्चीते।’

२२ “खोदोलो म्सूसो मप्‍आ ओरोपीका, ‘आना आज्ञा मकतोङ्नाङ् लक् छूवाक तूये, खोरोदोसो होसोङ् मूङ्‌कपी ओरोतो तूस्को तूये।’

२३ “मालिकआ म्सूसो मप् ओरो लअ, ‘मूल्‍लाम्पी ना चीदाप् लाम् होम्पी खात्‍ना मीस् खीम्गो खात्‍या लचीना कर तीचीव, खीक्‍का खस् तानूना ओ खीम् पेप्नूते।

२४ ऊदोईपीक्यालो कोङा आन्‍नी लोयान्‍नी, नीम्तालची तोदीपी आसासो ओ जागूलो दाम् तयस्‍नो’।”

ख्रीष्‍टमी म्सीच्‍चेचा छोम् पर्ने मूल्य

२५ ओरोसर्प् मीस् खलो खात्‍चाक तूवा, खोदोलो येशूआ आन्‍चीना खस् ओरोलची,

२६ “खोदोलोई ओपी ताम् लन्‍ची मपा, म्पा-म्मा, म्तोमा, म्छाची ना म्बू-म्नेछेची, म्नाची खीक्‍का म्होप् इन्कार मयान्चीनोदोक, ख ओ सीच्‍चे छूदूरनो।

२७ आस्‍कई म्क्रूस माङ्‌खूर्‌मो ओ दोस्-दोस् लाम्‍दूमे, खूङ्‌क ओ सीच्‍चे छूदूरनो।

२८ “आन्‍नी तूनीक तोदीपी ईल्पोआ ईबूम् धरहरा बोबूईम् लन्‍ची मईदोक, मूङ्‌क धरहरा बानेई मम् लागी लाईस्‍पी खाप्‍चीमाआ लाईयकयो पीक्‍ना लाईस्‍पीङ् हीसाप् मईनोयो?

२९ मूङ्‌कसा जक् तूईयना यातनोदोक, मूङ्‌क खोप् खोलोआ ओरो पीक्‍ना सेस्‍वा मीयची,

३० ‘ङ्‌क मीचा थोम्‍ने थोक्‍सू खोदोलोई मान्याई।’

३१ “आस्‍क होङाबूआई आर्को होङाबूलो जूम्‍लूक मस्खात्लो खम् साथपी तूक पोङ् हबऊआ मूङ्‌कम् ऊल्‍लोङ्पी ताप् नीस्पोङ् हबऊलो जूम्‍लूक मम् दूरोयो दूरोनोयो पीक्‍ना खोलोस्का चाई मईचीनोयो?

३२ खसा दूरनोदोक, मूङ्‌क आर्को होङाबू छूबूरीपा तूलोङ् मीलेई छूम् लागी रीङ्-छाम् मस् होङाबूम् सूसो मप् पोक्‍स।

३३ खन्‍सा आन्‍नी तूनीक तोदीपी आस्‍कसाई म्होप्मी खोलोक थक् होन्‍येदूरनो, खूङ्‌क ओ सीच्‍चे छूदूरनो।

३४ “रूम् नप् तूये, खोदोलोई रूम् कोक्‍नोदोक होसोङ् मूङ्‌क ऊसाई कोक् मदूर?

३५ मूङ्‌क ना थाम्पूम् लागी ना मोलमी लागी नप् छूये, मूङ्‌क मीचा होलातची। आस्मी येईम् नोबो तूये, खूङ्‌कसा येन्‍नूव।”

मासाक लूस्मी तोक्पी पोम् ललई

मत्ती १८:१२-१४

१५

१ तीर बात्ल मप्ची खीक्‍का मोऊपोस् खोलोङ् येशूम् रीङ् येईम् मीनाना म्दोक्पी ताचाक तूवा।

२ खोदोलो फरिसीचा, शास्‍त्रीचा, “ङ्‌क मीचा मोऊपो मीस्चीका तूना चईची दूङ्‍ङची” पीकाना चीबूर्‌तो पीका।

३ खीक्‍का येशूआ मूङ्‍कस् ईबूम् पोम् ललई ईची:

४ “आन्‍नी तूनीक तोदीपी, आस्‍कसाई ईक् चून्दूलूम् लूस् तूकपी ईबूम् मास्लो बोक्पोङ् बोची लूस् सोगोपीङ् होक्‍सीयना मास्क ईबूम् लूस् मान्तोम् सम्‍मो मूङ्‌क लामनोयो?

५ मूङ्‌कसा मास्खाताक लूस् छीप्‍पकप्‍का म्जी नतो म्बोऊतो थेम्पी यूक्स,

६ खीक्‍का खीम्पी ताईना खसा म्बूम्ची ना म्खीम्तोनीची काछयस्‍ना ओरो लयची, ‘कोङ्लो आम्‍नी जीननीव, ऊदोईपीक्यालो कोङा मासाक ओ लूस् छीपूक तूये।’

७ कोङा आन्‍नी लोयान्‍नी, ओरोना वालूम्‍मा मम् मान्बोप् बोक्पोङ् बोची धर्मी मीस्पीकासो वालूम्‍मा मप् ईल्पो मोऊपोम् लागी साराङ्‌गाप्‍तो दूङ्सार चामोवा छूये।”

मासाक चेप्‍ती रोङ्मी तोक्पी पोम् ललई

८ “ऊक मीम्छाआई ईक्पोङ् नाम्छेर्बूम् चेप्‍तीरोङ् तूकपी ईबूम् म्चेप्‍तीरोङ् मास्खात्दोक लाबाई दईयना मास्खाताक चेप्‍तीरोङ् मान्तोम् सम्मो खीम् छीतो हायाम् दूक्वा मईना नत्‍तो लामनो मोलो?

९ मासाक म्चेप्‍ती रोङ् तयकप्‍का खसा म्बूम्ची खीक्‍का म्खीम्तोनीची काछयाना ओरो लयची, ‘कोङ्लो आन्‍नी आम्‍नी जीननीव, ऊदोईपीक्यालो मासाक चेप्‍ती रोङ् कोङा छीपूक तूये।’

१० कोङा आन्‍नी लोयान्‍नी, ओरोनाङ् नीनाम्माम् रीदाम् पोक्चीम् लाईस्‍पी वालूम्‍मा मप् ईल्पो मोऊपोम् लागी चामोवा छूये।”

मासाक छाम् तोक्पी पोम् ललई

११ येशूआ आर्को पोम् ललईपी ओरोपीका, “ईल्पो मीस्मी नीप्पो म्चार छास् तूवा।

१२ म्‍रीदोपाकसा म्पा ओरो लअ, ‘पाआ, ओ बाक्पी ताईप् दाचाम् कोङ् पीयोते।’ खीक्‍का म्पाआ मूङ्‌क दाचाम् हाईपीची।

१३ “जीस्तातोपी खोलोङ् म्दाचाम् बात्ल मना मूङ्‌क म्छा रीदोपा छूबूरीप्‍क ईबूम् छाप्‍कूवापी खाता, खीक्‍का खपी मूङ्‌कसा चामोवा मना खोलोङ् म्दाचाम् मत्दीतू।

१४ मूङ्‌कसा खोलोङ् खाप्‍चीमा गोङ्ना मत्दीत्क तूवा। मोन्तोलो मूङ्‌क छाप्‍कूवापी सीसोवा लअ, खीक्‍का ख चाम्दूम् मान्दी छूवा।

१५ खीक्‍का ख खाताना मूङ्‌क छाप्‍कूवाप्‍क ईल्पो मीस्पी लक् मम् ङोकू। खोदोलो खसा मूङ्‌क म्बो चारेईमस् रायीखा हेम् पोक्‍सू।

१६ खसा बोजा चाम्‍नादोसो म्बो पेम् लन्‍ची मअ। खोदोलोई आसासो ख चाम्दूम् मान्पी।

१७ “खीक्‍का मूङ्‌क म्नीऊ ताना खसा ओरोपीका, ‘ओ पाम् ओरोसर्प् म्सूसो मप्चा खची बोखातो चईचीनासो एत्‍तची, खोदोलोई कोङ् क ङ्‍कपी साका सीम्‌ यातोक तूये।

१८ कोङ् हन्‍ना पकोना ओ पा पाङ् आत्‍तोना खातो खीक्‍का ओरोपीको, “पाआ, कोङा साराङ्‌गाम् ऊल्‍लोङ्पी लो आम् ऊल्‍लोङ्पीलो मोऊ मूक तूये।

१९ कोङ् आम् छा पीम् खातोनो। हन्‍ना कोङ् दूक्नासीपी लक् मप् आम् सूसो मप् तोङ्‌क मोना यूक्सोव”।’

२० खीक्‍का मूङ्‌क पकाना म्पापा खाता।

“खोदोलो मूङ्‌क म्पाआ छूबूरीपाङ् तखी, ना ख म्सम् तूकाना बूल्तो खाता खीक्‍का सोकोहेप्‍खीना चूम्मा मीयू।

२१ “खोदोलो मूङ्‌क म्छाआ ओरोपीका, ‘पाआ, कोङा साराङ्‌गाम्‌ ऊल्‍लोङ्पी लो आम् ऊल्‍लोङ्पीलो मोऊ मूक तूये। हन्‍ना कोङ् आम्छा पीम् तोङ्‌कसो तूवोनो।’

२२ “खोदोलोई म्पाआ म्सूसो मप्ची ओरोलची, ‘दावा खात्‍नीना दूङ् नप् तेई बायानूम्ना खाम्‍मीयानूम्‍ते। खीक्‍का म्हूःम् छोक्‍छोमेपी रीङ्‌कीम्‍मा, ना म्‍लोङ्पी लोङ्‌पई वाईमीयानूम्‍ते,

२३ खीक्‍का हायाम् बल्‍ले हीम्‍वा-केईम्‍वा सेत्‍नूम्‍ते, ना केईया चायाम्ना चामोवा मयाम्।

२४ ऊदोईपीक्यालो ङ्‌क ओ छा सीयाक तूवा, खोदोलोई एसे ऊसापक्‍क तूये, मास्खाताक तूवा खोदोलोई एसे छीम्‍पा तूये।’ खीक्‍का खचा चामोवा मम् थालेई मची।

२५ “मोन्तोलो मूङ्‌कम् म्बूसूम्छाप् रायीखापी लक् मस् खाताक तूवा, खीक्‍का मूङ्‌क आत्‍ताना खीम् दोक्पी तालातालो खसा छाम् लचाक ना छम्चाकम् साल्म् येनू।

२६ खीक्‍का मूङ्‌कसा खची सूसो मप्पीक ईल्पो काछना ‘ङ्‌क ऊई छूचाईकई?’ पीकाना तत्‍तू।

२७ खोदोलो मूङ्‌क सूसो मप्‍आ ख ओरो लअ, ‘आम् नेछो आत्‍ताना ताक तूये, खीक्‍का आम् पाआ केत्‍दीत्‍क नप्‍क हीम्‍वा-केईम्‍वा सेईमीची। ऊदोईपीक्यालो आम् पाआ मूङ्‌क आम् नेछो सेसेर्ङा आत्‍ताना ताक छीप्‍पू।

२८ “खोदोलोई मूङ्‌क म्छूली काता, ना खीम्गो खाईम् मानेई मान्म्, खोदोलो म्पाआ पाखा लत्‍ताना लेम्‍मू।

२९ खोदोलो मूङ्‌कसा म्पा ओरो लअ, ‘येन्‍व, कोङा केछेयीका ईनीम्‍बा सम्‍मोङ् आम् सूसो मूचोयो, ना कोङा हाल्‍लोसो आम् आज्ञाम् ऊल्‍लोङ् मान्मङा। खोरोदोसो आना कोङ् ओ बूम्चीका चामोवा मम् लागी ईबूम् छाराम् छासो मान्पीङा।

३० खोदोलोई आम् दाचाम् बेलेछी लप्चीका होप्‍लाप् ङ्‌क आम् छा तालोक आना केत्‍दीत्‍क नप्‍क हीम्‍वा-केईम्वा मूङ्‌कम् लागी सेतू।’

३१ “खोदोलो म्पाआ ख ओरो लअ, ‘ओ छाये, आन्‍ने हाल्‍लोसो कोङ्लोङ् तूचाये, खीक्‍का ओमी तूक दाचाम्‍सो खोलोङ् आम्‍मीङा।

३२ खोदोलोई केईया चामोवा मम् ना ईजी नम् पर्नेङ् तूये, ऊदोईपीक्यालो ङ्‌क आम् नेछो सीयाक तूवा, एसे ऊसापक्‍क तूये, मासाक तूवा, एसे छीपूम्‍क तूये’।”

चलाक नाइके

१६

१ खीक्‍का येशूआ म्सीच्‍चेस् ओरोलची, “ईल्पो होङ्पोक् मीचा म्दाचाम् खोम् लागी ईल्पो नाइके यूक्स्क तूवा। मूङ्‌क नाईके म्मालिकमी दाचाम् म्नीऊतो मना मत्दीतू पीम् फरेप् तीचीक तूवा।

२ खीक्‍का म्मालिकआ मूङ्‌क काछना ओरो लअ, ‘ङ्‌क आम् तोक्पी कोङा ऊई येनूचोयो? नाइके मक लक्‍मी हीसाप् कोङ् पीयोते। हन्‍ना ङ्‌कप्का मेक्सा आना ङ्‌क नाइकेम् लक् मम् तयनो।’

३ “खोदोलो मूङ्‌कसा म्सानीवापा ओरो मीना, ‘हन्‍ना कोङा ऊई मूयो, ऊदोईपीक्यालो ओ मालिकआ नाइकेम् लक् मम् होक्‍सीव पीक्‍चाईक तूये। खन्‍सा खारूवा मम्ना चाम्‍क ओ राःराङ् मान्तू। ङोम्‍ना चाम्‍क ओङईम् लई।

४ हन्‍ना कोङा ऊई मम् पर्नेई पीम् रीङ् कोङा ओ सानीवापी मीनूचोयोक तूये। नाइकेम् लक्‍पीका ओ मालिकआ लातोतोदोसो मीचा कोङ् खची खीम्पी ऊतोङ्नाई लाम्‍तूम्‍मा मोयो पीम् रीङ् कोङा पक्‍का मूतूक तूये।’

५ “खीक्‍का मूङ्‌कसा मालिकमी नोक्‍पोची ई-ईल्पो मस्‍ना खोलोङ् काछची, खीक्‍का दूङ् लाईस्‍पीक नोक्‍पो ओरो पीकाना तत्‍तू, ‘मालिकमी नोः आम्‍पी देत्‍तोई तूये?’

६ “खोदोलो खसा पीका, ‘सूक्‍हबऊ लिटर तेल।’

“खोदोलो मूङ्‌क नाइकेआ ख, ‘आम् तमसूक् तात्‍ते खीक्‍का दावा तोतूवाना पोङ् ङाची चून्दूलूम् लिटर छाप्‍ते लअ।’

७ “खीक्‍का मूङ्‌कसा आर्को, ‘आना क देत्‍तोई नोः छोम् पर्ने तूये पीकाना तत्‍तू।’

“खोदोलो खसा पीका, ‘सूक्‍चून्‍दूलूम् ङाक्पोङ् क्विन्टल दोचेर्।’ खोदोलो मूङ्‌कसा म नोक्‍पो ओरो लअ, ‘आम् तमसूक् तात्‍ते, ना सूक्‍चून्‍दूलूम् क्विन्टल छाप्‍ते।’

८ “खीक्‍का म्मालिकआ मूङ्‌क विश्‍वास योग्‍य माक नाइके साम्दी दअ, ऊदोईपीक्यालो खसा चलाक मना लक् मक तूवा। ऊदोईपीक्यालो ङ्‌क चारपीक मीचा खची दूङ्पीक मीस्चीका वोर्वा मईचीलो अल्होम् छामाईपीकासो दूङ् चलाक मयान्‍चीना लक् मईची।

९ कोङा आन्‍नी लोयान्‍नी, आम्‍नी लागी आन्‍ना चारपीक दाचाम्‍आ बूम् बानेई मनूम्व, खीक्‍का मूङ्‌क दाचाम् मत्खाते, ना खचा आन्‍नी हाल्‍लोसो मान्याईप् तूस्कोपी लाम्‍तूम्‍मा मीयानीनू।

१० “खोरोनाङ् आसे चीमा रीङ्पी इमानदार छूये, मूङ्‌क ओरोतो रीङ्पीसो इमानदारङा छूये, खीक्‍का आसे चीमा रीङ्पी बेईमान् छूये, खूङ्‌क ओरोतो रीङ्पीसो बेईमान्ङा छूये।

११ खन्‍सा आन्‍नी चारपीक दाचाम्पी इमानदार छूनीनोदोक, आन्‍नी आछीयाक दाचाम्मी जीम्मा आसाई पीनी?

१२ खोरोनाङ् आन्‍नी बीन्‍नीपाम् दाचाम्पी इमानदार छूनीनोदोक, आन्‍नी आम्‍नी होप्मी लागी दाचाम् आसाई पीनी?

१३ “ईल्पो रोःआ नीप्पो मालिकमी सूसो मदूरनो, ऊदोईपीक्यालो खसा ईल्पो हेला मय ना आर्को सम्‍खे मीय, खीक्‍का मूङ्‌कसा ईल्पोआ पीक्‍क रेप्‍प ना आर्कोआ पीक्‍क रेप्‍पनो। खोरोनाङ् आन्‍नासो नीनाम्माम् लो दाचाम्मीलो नीप्पोम् सूसो मदूर्‌नूम्नो।”

१४ दाचाम्मी लोप् मप् फरिसीचा खूङ्‌क रीङ् येन्‍चीना येशू तेरेमोक्‍स् गीची।

१५ खोदोलो येशूआ खस् ओरोलची, मीस्मी लाईस्‍पी आन्‍नी आम्‍नी होप् धर्मी लोयान्‍नीची, खोदोलोई नीनाम्माआ आम्‍नी गोङ् छेत्‍तक तूये, ऊदोईपीक्यालो मीस्मी हाम्‍पी ऊकई नप् तूये, मूङ्‍क नीनाम्माम् लाईस्‍पी जेर्म् लप् छूये।

१६ “बप्‍तिस्मा पीप् यूहन्‍ना नाम्‍ला सम्‍मो मोशाम् ललईपीका लो खारीबोपोचीम् सोक्‍सरपीकालो रीदाम् हासाक तूवा। खूङ्‌क तोलोयीकाङ् नीनाम्माम् चारखम्‍मी रीङ् हासाक तूये, ना खोलोआङ् खूङ्‌क चारखम् गोपी बलजबतआ वोम् लामची।

१७ खोदोलोई ललईपीक ईबूम् रीङ्‌ माम्खाम्पीकान् साराङ्‌गा लो चारलो माम्खाम् सजील तूये।

१८ “आसाई म्तोमा होक्‍सीयना आर्कोलो सूर् मय, खूङ्‌कसा तूम्‍लू मईक छूये, खोरोनाङ् म्तूप्पोआ फार्सीपीक मीम्छालो सूर् मप् मीचासो तूम्‍लूङा मईक छूये।

होङ्‌पोक मीस् लो लाजरसलो

१९ “ईल्पो होङ्पोक् मीस् तूवा, खसा नप् सूतीम् तेई खाफ्‍स्‍ना लेईपीक्‍ची मोजमोज्‍जा मतो तूवा।

२० खम् लाम्‍स्‍को दोक्पी लाजरस नीङ् मीचीक ईल्पो छूक्सीप् मीस् तात्चीना यूक्चीक तूवा। खूङ्‌क लाजरसमी म्गाम् बरी खेर् तूवा।

२१ मूङ्‌क होङ्पोक् मीस्मी टेबुल थेम्‍पीका हूप्‍स्‍क जाम् म्फूल् चाम् तूयोयो मीनाना खसा खोङ्चक तूवा। खोदोलो खेप्‍आसो ताना मूङ्‌कम् म्खेर् लोक्दोङू।

२२ “मूङ्‌क छूक्‍सीप् मीस् सीया, खीक्‍का नीनाम्माम् रीदाम् पोक्‍चा ख खाईचीना अब्राहाममी बोगोपी यूक्स्ची। खीक्‍का मूङ्‌क होङ्पोक् मीस्सो खोरोनाङ् सीयाना खूम्ची।

२३ नरकपू हायाम् दूक्‍वा तेप्‍स्‍चकप्‍का होङ्पोक्‍आ आल्न्चीना खोङ्लो, छूबूरीप्‍तो अब्राहाम लो लाजरसलो तूवाचाक तअ।

२४ खीक्‍का खसा बतो ओरोपीका, ‘ए पाआ अब्राहाम, कोङ् सम्‍खे मीयोना लाजरस ओपू पोक्‍स्‍दात्‍ते, ना खसा म्छोक्छोमे काऊपी चीनूना ओ लेम् छीक्छीलीप् मीयोपोनूते, ऊदोईपीक्यालो कोङा ङ्‌क मीलाम्छोपी हायाम् देप् दूक्वा तेप्सूचोयोक तूये।’

२५ “खोदोलो अब्राहामआ ख ओरो लअ, ‘ए ओ छाङा, आना आम् रीराम‍पी चामोवा मक रीङ् मीन्ते, मूङ्‌कतोलो लाजरसआ दूक्‍वा तेप्‍सू। लाजरस ईनीम्‍बा चामोवापी तूये, खोदोलोई आन्‍क नीछीमापी तूये।

२६ ङ्‌क खोलोङ् रीङ्पीका बीन्‍नीपा, ङ्‌कप्का आम्‍नीपा नावादे बाईम् लन्‍ची मप् मीचा खाईदूर्‌चीनून खीक्‍का आम्‍नीपाका अन्‍वादे ओखीपीसो बाईदूर्‌चीनून पीकाना ओखीम् लो आम्‍नीम्‍लो हाम्‍पी ईबूम् हूवाईरी खूलूम् तूये।’

२७ “खोदोलो खसा पीका, ‘ए पाआ, कोङा आन् बीन्ती मीयान्‍ना, आना मूङ्‌क लाजरस ओ पाम् खीम्‍पा पोक्सोपोते,

२८ ऊदोईपीक्यालो ङाक्पो ओ नेछो वात्‍छास् तूये, खसा मूङ्‍कस् चेताऊनी पीचीनूते खीक्‍का खस् ङ्‌क नरकपू यूम् बोनूनते।’

२९ “खोदोलो अब्राहामआ ख ओरो लअ, ‘खची साथपी मोशाआ लो खारीबोपोचालो छाप्‍चीक धर्म-सोक्‍सर तूये। खचा खूङ्‌कङ् येन्‍चीनूव।’

३० “खोदोलोई खसा ओरोपीका, ‘खोन्‍तोङ्ना माके, पाआ अब्राहामङा, सीप्‍खाप्‍चीक हेप् खचीपी खात्‍दोन खचा वालूम्‍मा मईची।’

३१ “खीक्‍का अब्राहामआ मूङ्‌क ओरो लअ, ‘खचा मोशाम् लो खारीबोपोचीमलो रीङ् येनस्‍नोदोक, सीयाखात्‍कप्‍क हेप् मीस् ऊस्‍पक्‍दोसो खचा विश्‍वास मईचीनो’।”

मोऊ, विश्‍वास ना मीचा मम् पर्ने लक्

१७

१ येशूआ म्सीच्‍चेस् ओरोलची, “मोऊ ममीक् चाम्ची आछीयाङ् ताये। खोदोलोई मूङ्‌क ताईप् मीस् धिक्‍कार!

२ आस्‍कसाई ङ्‌क चीमाछा चीप्‍क ईल्पो मोऊ ममीय खूङ्‌क मीस्मी म्पईपी ईबूम् खूरूऊ लूङ् काम्‍पीम्‍ना मूङ्‌क मीस् दीरीत्‍तीपू होम्‍लाम् दूङ् नये।

३ आन् आम् होप्‍ङा चीङ्चीङ् तूवाव।

“आम् नेछोआ मोऊ मईदोक ख राङ्‌व, ना खसा मोऊपीका वालूम्मा मईदोक आना छेमा पीव।

४ आम् नेछोआ ईलेईपी नूक्‍खेप् आम् तोक्पी मोऊ मईना नूक्‍खेप्‍ङा आम्‍पी ताईना, ‘हन्‍ना कोङा ओरोना मूयोनो’ पीक्‍ना वालूम्‍मा मईदोक, आना ख छेमा पीव।”

५ प्रेरितचा रोबू ओरोलची, “ओखी विश्‍वास मान्तूकपी कापीपीकाव।”

६ खोदोलो रोबूआ खस् ओरोलची, “आम्‍नीम् रायोम् बप्‍तो देप् आम्नी विश्‍वास तूदोक आन्‍ना ङ्‌क नापेतूम्मी पऊ, ‘ऊलाखात्ना दीरीत्‍तीपू लीम्स् खात्‍ते’ लईनूम्दोक मूङ्‌कसा आन्‍ना पीक्नीक रीङ् रेप्प।

७ “आन्‍नी तूनीक तोदीपी ईल्पोम् आम्‍नी रोः यी जोङना अथवा लूस् चारेई मईना खीम् तायेमोरो मूङ्‌क, ‘बोलो जा चास् तूवाते’ लययो?

८ ऊई खसा मूङ्‌क बरू ‘ओ लागी जागूलो थीक्‍का मते, खीक्‍काना जागूलो थीक्‍का छूकप्‍का ओ सूसो मते। खीक्‍का कोङा चाम् यातोकप्का आनासो चते लयनोयो?’

९ खसा आरेई मईक तोङ्ना लक् मईकपी ऊई खसा मूङ्‌क म्‍रोः ओलोनूव लययो?

१० खोरोनाङ् आन्‍नासो आरेई मानीक लक् मम् यात्नूम्कप्का ओरो पीकानीव: ‘केईकान् सूसो मप् रोः तोङ्‌क तूयेकानो, खन्‍सा केईका ओखी होपा मम् लक्‍ङाङ् मम्काक तूये’।”

छूवोयोआ लाप्‍क ईक् पोङ् मीस्ची

११ येशू यरूशलेम मेक्‍तो खात्‍चाक तूवा। खोदोलो ख सामरिया लो गालीललो मीचीक जिल्‍लाम् रीम्‍लाम्‍पा छूक्‍तो खाता।

१२ खीक्‍काना ख ईबूम् तेल्पी तातेकालो छूवोयो सोमोरीआ तूक्‍चाप् ईक् पोङ् मीस्चीका तूपा। खीक्‍का खस् छूबूरीपाङ् थोरेपाना

१३ ओरोसोतो ओरोपीका, “ए सायोबूपा, केईका सम्‍खे मीयीकाव।”

१४ येशूआ खस् तचीना ओरोलची, “खात्‍नीना पूजारीची आन्‍ना आम्‍नी होपाङ् खोमीयानूम्‍ते।” खीक्‍का खस् खात्‍चातोङ् नखाता।

१५ खस् तूवाकप्‍क ईल्पोआ म्होप् नखाताक ललीन्‍चीना ओरोसोतो नीनाम्माम् साम्दीखा मतो ख आत्‍ता,

१६ खीक्‍का मूङ्‌क येशूम् लोदोपू कूम्‍चीना येशू ओलोनूव लअ। मूङ्‌क मीस् सामरी तूवा।

१७ येशूआ ओरोपीका, “ऊई कोङा ईक् पोङ् मायो नमीयूचीक? बीन्‍नीपा बोचीक हापी तूये?

१८ ऊई नीनाम्माम् साम्‍दीखा मप् ङ्‌क बीन्‍नी छाप्कूवाप्क सामरीप्‍का बीन्‍नीपा आस्‍सोयो मान्छू?”

१९ खीक्‍का येशूआ मूङ्‌क ओरो लअ, “पक्ना खात्‍ते, ऊदोईपीक्यालो आम् विश्‍वासआ आन् नक तूये।”

नीनाम्माम् चारखम् ताचाईक

मत्ती २४:२३-२८, ३७-४१

२० नीनाम्माम् चारखम् हादेलोई ताये पीकाना फरिसीचा येशू तत्‍ची। खोदोलो येशूआ खस् ओरोलची, “नीनाम्माम् चारखम्‍ने केईया तोम्‍मीना ताईनो।

२१ मीचा खोङ्नूम्व, ‘नीनाम्माम् चारखम् ङ्‌कपी तूये!’ ‘मूङ्‌कपी तूये!’ पीक्‍ना पीदूरनो, ऊदोईपीक्यालो नीनाम्माम् चारखम् आम्‍नी हाम्‍पीङ् तूये।”

२२ खीक्‍काना खसा म्सीच्‍चेस् ओरोलची, “खूङ्‌क लेई ताये, ना आन्‍ना मीस्मी छामी ईलेई खोम् लन्‍ची मईनूम्, खोदोलोई आन्‍ना खोम् तईनूम्नो।

२३ मीचा आन्‍नी ओरो लईनी, ‘खोङ्नूम्ते, ख ङ्‍कपी तूये!’ ‘नापा तूये।’ खोदोलोई आन्‍नी खची दोक्पी खान्‍नीनव, ना खची दोस्-दोस् लाम्‍दूम्‍नीनव।

२४ ऊदोईपीक्यालो ऊतोङ्नाई बाक्स् केत्‍लो नाम्‍छूईतो ईक् छेऊपीका आर्को छेऊ सम्‍मो छेङ्-छेङ्वा छूये, खोरोनाङ् मीस्मी छामी म्नाम्‍ला ताईलोसो छूये।

२५ खोदोलोई खसा ङ्‌कतोङ् छूम् लाईस्‍पी हायाम् देप् दूक्‍वा तेम् बोक्से खोदोलोई ङ्‌क दूङ्पीक मीचा ख लाम्‍तूम्‍मा मीयस्‍नो।

२६ “नोआम् नाम्‍लापी ऊई छूवाक तूवा, मीस्मी छा ताम् नाम्‍लापीसो खोरोनाङ् छूये।

२७ नोआ हेयोङ्मागोपी वोम्पीका लाईस्‍पी मीचा चचची, दूङ्चची ना सूर् मचचीक तूवा। खीक्‍का हायाम् देप् वाः ताआना नाम्‍तेर्वा छूवा ना खोलोङ् मीस् मासेई छूवा।

२८ “लोतमी नाम्‍लापीसो खोरोनाङ् छूवाक तूवा, मीचा चचचीक, दूङ्चचीक, ना खेत्‍चचीक-खेईमचचीक, लेत्‍चचीक तूवा, खीक्‍का खीम्-नाम् बोबूईचचीक तूवा,

२९ खोदोलोई लोत सदोम्‍पीका लत्‍ताना खाताक लेईपी, नाम्‍छूईतोका मी लो गन्धकलो हूप्‍साना मूङ्‍कस् खोलोङ् मासेई छूवा।

३० “नीनाम्माम् छा खोमम्‍चीम् लेईपीसो खोरोनाङ् छूये।

३१ खूङ्‌क लेईपी खीम्‍मी कौसीपी तूप्‍ची, खची होप्‍मी चूम्सोस् खीम्गोपी तूदोसो खूङ्‌क लास् कौसीप्‍तोका दाली यूनूनव। खोरोनाङ् रायीखापी तूप्‍चीसो खची खीम् आन्‍नूना तानूनव।

३२ लोतमी तोमा दाईछूवा खूङ्‍क मीनानूम्व!

३३ आसाई म्‍रीराम लेन्‍चा मीम् लन्‍ची मय, खूङ्‌कसा मूङ्‌क मास्दीत, खीक्‍का आसाई म्‍रीराम मास्दीत, खूङ्‌कसा म्‍रीराम लेन्‍चा मीय।

३४ कोङा आन्‍नी ओरो लोयान्‍नी, मूङ्‌क सेपा नीप्पो मीस् ऊदेप्‍पी ईम्‍स्चाईक छूये। खोदोलो ईल्पो खाये ना आर्को क होक्‍सीये।

३५ खोरोनाङ् नीप्पो मीम्छाचा ईतो फूल यीक्चयस्क छूये। खोदोलो ईल्पो खाये ना आर्को क होक्‍सीये। [

३६ नीप्पो मीस् यीक्पी छूये, खूङ्‌कपी ईल्पो खाये आर्को क होक्‍सीये।”]a

३७ खीक्‍काना म्सीच्‍चेचा येशू, “रोबू ङ्‌क हापी छूये?” पीकाना तत्‍ची। खोदोलो येशूआ खस् ओरोलची, “हापी सीनूङ् तूये, मूङ्‌कपी साम्सूरूb बात्ल छूये।”

a 

१७:३६ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

b 

१७:३७ साम्सूरू – अर्थात् गिद्ध

लोमेवा मीम्छा ना नीया मप्मी तोक्पी पोम् ललई

१८

१ म्सीच्‍चेचा नीनाम्मा दप्‍चीनूना हाल्‍लोसो खची साम्‍नीदल्‍नून मीनाना येशूआ ईबूम् पोम् ललईपी ओरोना पीका:

२ “ईबूम् सहरपी नीनाम्माप्कासो माङ्‌कीप् ना मीस्सो साम्दी मान्दोक् ईल्पो ललईपो मीस् तूवा।

३ मूङ्‌क सहरपी ईल्पो लोमेवा मीम्छा तूवा, खूङ्‌क मीम्छा ललईपो मीस्मी दोक्पी बान्दोङा, ना ओरो लअ, ‘कोङ् बादी तीक् मीस्लो ओ नीया मीयोपोते।’

४ “खसा जीस्तातो सम्मोन् मान्‍रेम्, खोदोलोई दोस्पीने म्वाताम्मापा ओरोमीना, ‘कोङ् नीनाम्माप्कासो कीसोनो। ना मीस्सो साम्‍दी दूयोनो।

५ खोदोलोई ङ्‌क लोमेवा मीम्छाआ कोङ् वाक्‍का-दीक्‍काङ् मोयोकसा कोङा ङ्‌कम् नीया मीम्पीम् छूये, मादोन् ङ्‌कसा ताईना कोङ् ओरोनाङ् दूक् पीयोचोयो’।”

६ खीक्‍काना रोबूआ ओरोपीका, “ङ्‍कपी येन्‍ते, खूङ्‌क अधर्मी ललईपोआ ऊई पीके।

७ ऊई सेपा-लेपा नीनाम्मा दप्‍ची ना सोक्‍चीकचीम् नीया खसा मीपीयस्‍नोयो? खीक्‍का नीनाम्मा मूङ्‍कचीम् नीया मीम् पीम् लागी छूसेयोमोलो?

८ कोङा आन्‍नी लोयान्‍नी, खसा दावाङ् आम्‍नी नीया मीपीनी। खोरोदोसो मीस्मी छा ताईलो ऊई खसा ङ्‌क चारपी विश्‍वास छीप्‍पयोमोलो?”

फरिसीचीम् लो तीर बात्ल मप्चीम्‍लो तोक्पी पोम् ललई

९ खची होप्‍पीङ् आसा यूप्ची खीक्‍का खची होप्‍ङा धर्मी लोक्‍चीप्‍ना बीन्‍नीपास् मप्सेप्ची हेप्-हेप्‍ची खसा ङ्‌क पोम् ललई येईमीची:

१० “नीप्पो मीस् नीनाम्मा दप्‍स्‍को खीम्पी वाङोम् मस् खाता, खूङ्‌कची ईल्पो फरिसी ना आर्को क तीर बात्लमप् मीस् तूवा।

११ फरिसीआ थोरेपाना म्सानीवापाका ओरोना वाङोम् मअ, ‘ए नीनाम्मा, कोङा आन् ओलोनूव लोयान्‍ना, ऊदोईपीक्यालो कोङ् हेप् मीस् तोङ्‌क रई, जेजेर्वा लक् मपा, तूम्‍लू लपा, ना ङ्‌क तीर बात्लमप् मीस् तोङ्‌कसो तूवोनो।

१२ कोङ् ईक् फावेईपी नीस्छेम् माईस् तूवो कोङा तूयोक खोलोक थक्मी पोङ्पी ईक् भाग आन् पीयान्।’

१३ “खोदोलो तीर बात्ल मप् मीस् छूबूरीपाङ् थोरेपाना साराङ्‌गा हेम् माङ्‌खोमो म्पम्पी म्हूः यूक्स्‍ना ओरोपीका, ‘ए नीनाम्मा कोङ् मोऊपो मीस् सम्खे मीयोव।’

१४ “कोङा आन्‍नी लोयान्‍नी, मूङ्‌क फरिसी मा, खोदोलोई मूङ्‌क तीर बात्ल मप् मीस् धर्मी छूवाना म्खीम् आत्‍ता। ऊदोईपीक्यालो खोलोङ् तूयेकपी आसाई म्होप् ओरो देप् लोयान्‍ची, खूङ्‌क दूङ् चीमा छूये, खोदोलोई आसाई म्होप् चीमा मीन्‍ना मीयान्ची, खूङ्‌क दूङ् देप् छूये।”

येशू लो छाछामास्लो

मत्ती १९:१३-१५; मर्कूस १०:१३-१६

१५ येशूआ पतीपीकानूते मीनाना मीचा छाछामाची खम् दोक्पी तात्‍ची। खोदोलोई म्सीच्‍चेचा खूङ्‌क तचीना खस् राङ्ची।

१६ येशूआ खस् म्दोक्पी काछचीना ओरोलची, “छाछामास् ओ दोक्पी बान्‍नूते, आन्‍ना खस् रापानूम्‍नते। ऊदोईपीक्यालो नीनाम्माम् चारखम् ङ्‌कतोङ्‌कचीम्‌ लागीङा।

१७ आछीयाङ् कोङा आन्‍नी लोयान्‍नी, आसाई ईबूम् छाछामाआ तोङ्ना नीनाम्माम् चारखम् लापनो, मूङ्‌कसा नीनाम्माम् चारखम्‍पी हादेसो खाईम् तयनो।”

होङ्पोक् मीस्

मत्ती १९:१६-२९; मर्कूस १०:१७-३०

१८ ईल्पो चारतोप् मीचा येशू ओरो पीकाना तत्‍तू, “ए नप्छा सेचीपो, हादेसो मान्याईप् रीराम तोम् लागी कोङा ऊई मम् छूये?”

१९ येशूआ मूङ्‌क ओरो लअ, “आना ऊदोई कोङ् नप् पीक्‍ना लोयोकई? नीनाम्माङाङ् नप् तूये बीन्‍नीपा आस्‍सो नप् मान्तू।

२० आना आज्ञान् छेत्‍चयकङ्‌ तूये: ‘तूम्‍लू लम् छूनो, मीस् सेईम् छूनो, खूम् छूनो, वालीली रीङ् नेईम् छूनो, ना होप्‍मी पा-मा सायोचोङ्मा मीम् छूये’।”

२१ खसा ओरोपीका, “ङ्‌क खोलोङ् आज्ञा कोङ् सोलो तूवोलोयीकाङ् रेप्‍तो थोङोक तूये।”

२२ येशूआ खम् रीङ् येन्‍ना मूङ्‌क ओरो लअ, “आना होसोङ् ईबूम् लक् मम् छूये। आना खात्‍ना आम् होप्‍मी तूक तोदी खोलोक थक् खेईमना छूक्‍सीप्‍ची हाईपीचीव, ना आना साराङ्‌गाप्‍तो दाचाम् तयके, खीक्‍काना बान्‍ना ओ दोस्-दोस् लाम्‍दूमाव।”

२३ खोदोलोई खूङ्‌क रीङ् येन्‍ना मूङ्‍क चारतोप् हायाम् म्दूक् खाता, ऊदोईपीक्यालो ख हायाम् होङ्पोक् मीस् तूवा।

२४ खीक्‍काना येशूआ ख खोङ्ना ओरोपीका, “दाचाम् तूप् मीस् नीनाम्माम् चारखम्‍पी खाईम् दूरनो,

२५ ऊदोईपीक्यालो होङ्पोक् मीस् नीनाम्माम् चारखम्‍पी वोम्पीकान् छामेईमी गेईलाम्‍पा ऊँट छीरेई छूम् दूङ् सजील छूये।”

२६ ङ्‌क रीङ् येईप् खोलोआ ओरोपीका, “खोरोदोन् आसाई हल्‍वा तोदूर?”

२७ खोदोलो येशूआ ओरोपीका, “मीस्मी लागी ऊई छूदूरनो, खूङ्‌क नीनाम्मापी छूदूर।”

२८ खोदोलो पत्रुसआ ओरोपीका, “खोङ्व, केईका ओखी खीम्-नाम् होक्‍सूयूम्‍काना आम् दोस्-दोस् लाम्‍दूमीकाक तूये।”

२९ खोदोलो येशूआ खस् ओरोलची, “आछीयाङ् कोङा आन्‍नी लोयान्‍नी, नीनाम्माम् चारखम्‍मी लागी आसाई म्खीम्-नाम्, म्छा-म्जाहान्, म्बू-म्नेछो ना म्पा-म्मा होक्सीय,

३० खसा ङ्‌क नाम्‍लापी मूङ्‍कप्का दूङ् देतो पूनाऊनी तय, ना ताईक नाम्‍लापी हादेसो मान्याईप् रीराम तय।”

म्होप् सीम् तोक्पी येशूआ खारीबो मक

मत्ती २०:१७-१९; मर्कूस १०:३२-३४

३१ येशूआ पोङ् नीप्पो म्सीच्‍चेस् बीन्‍नी खची हाल्‍ला खाईचीना ओरोलची, “खोङ्नूम्ते, केई येरूशलेम खातीचाया, खपा मीस्मी छाम् तोक्पी खारीबोपोचा छाप्‍चीक खोलोङ् रीङ् पूरा छूये।

३२ ऊदोईपीक्यालो ख बीन्‍नीपा जातीचीम् हूक्‍पी पीयची, ना ख सेस्‍वा मीयची, नप् मान्‍नप् मईची ना थूवा दयची।

३३ खचा येशू कोर्राआ केरस्‍ना सेतची, लोई सूक्‍लेईपी ख होसोङ् ऊस्पके।”

३४ खोदोलोई म्सीच्‍चेचा ङ्‌क रीङ् ईबूम्सो बूजेई मान्मची। खूङ्‌क रीङ्मी अर्थ खची लागी सूलाना यूक्सा, ना येशूआ पीकाक रीङ् खचा ईबूम्सो मीन्खा मान्दूर्‌ची।

ईल्पो कोमूक्पा मीचा म्मूक्सा तक

मत्ती २०:२९-३४; मर्कूस १०:४६-५२

३५ येशू यरीहो सहरपी तातेकालो, ईल्पो कोमूक्पा मीचा लाम्‍मी चाखेम्पी तूवाना ङोक्‍चक तूवा।

३६ मूङ्‌कसा ओरोसर्प् मीस् म्बरलाम्पा खात्चाक तूम् तना, ङ्‌क ऊई? पीकाना बीन्‍नीपास् तत्ची।

३७ खोदोलो मीचा मूङ्‌क ओरोलची, “नासरतपीक येशू ङ्‌कलाम्पा खात्‍चाईक तूये।”

३८ खोदोलो मूङ्‌क कोमूक्पा मीस् ओरोपीक्‍तो बसा, “ए दाऊदमी छा येशू, कोङ् सम्‍खे मीयोव!”

३९ खोदोलो लाईस्‍पा खाईप्‍चाप्‍चा मूङ्‌क वाये तूवाते पीकाना राङ्ची, खोदोलो मूङ्‌क हायाम्‌ मूत्‍ता ओरोपीक्‍तो बसा, “ए दाऊदमी छाङा, कोङ् सम्‍खे मीयोव!”

४० खीक्‍का येशू लाम्‍दूमाचाक थोरेपा, ना मूङ्‌क ओ दोक्पी बायानूम्ते पीका। खीक्‍का मूङ्‌क म्दोक्पी तात्‍चीकप्‍का येशूआ ओरो पीकाना तत्‍तू,

४१ “आना ऊई चाहेई मय? कोङा आम् लागी ऊई मीम् पीयान्?” खोदोलो मूङ्‌कसा ओरोपीका, “रोबू, कोङा ओ मूक्सा तोदूरूनूव।”

४२ खोदोलो येशूआ मूङ्‌क ओरो लअ,

“आन् आम् मूक्सा तोदूर्प् छूवाव। ऊदोईपीक्यालो आन् आम् विश्‍वासआ नखाताक तूये।”

४३ खीक्‍का मोन्तोलोङ् मूङ्‌कसा म्मूक्सा तअ, ना नीनाम्माम् साम्‍दीखा मतो मूङ्‌क येशूम् दोस्-दोस् लाम्‍दूमा। खूङ्‌क तचीना खोलोङ् मीचा नीनाम्माम् साम्‍दीखा मची।

तीर बात्लमप् जखायस

१९

१ येशू यरीहो मीचीक सहर लाम्‍पा खात्‍चाक तूवा।

२ खूङ्‌कपी जखायस नीङ् मीचीक ईल्पो मीस् तूवा। ख तीर बात्ल मप्चीप्क देप्‍क मीस्, ना होङ्पोक् तूवा।

३ खसा येशू आसे पीकाना खोम् लामू, खोदोलोई ओरोसर्प् मीस् तूवाकसा खसा खोम् मान्तअ, ऊदोईपीक्यालो ख चीरेप् तूवा।

४ खीक्‍काना खसा येशू खोम् लागी लाईस्-लाईस् बूल्तो खाता, ना ईबूम् अञ्जीरमी पऊपी वोङा। ऊदोईपीक्यालो येशू खूङ्‌कलाम्‍पा खात्‍चाक तूवा।

५ येशू मूङ्‌कपी तालाता, खीक्‍का खसा जखायास हेम् खोङ्ना ख ओरो लअ, “ए जखायस, बोलो लत्‍ताना यूवाते, ऊदोईपीक्यालो एसे कोङ् आम् खीम्पी बास् तूम् बोक्साक तूये।”

६ खीक्‍का जखायास दावा लत्‍ताना यूवा। ना म्जी नतो येशू लाम्‍तूम्‍मा मीयू।

७ खोलोङ् मीचा खूङ्‌क तचीना ओरोपीक्‍तो चीबूर्‌तो लअ, “ख मोऊपोम् खीम्पी ङास्‍मी छूवाना खाताक तूये।”

८ जखायस थोरेपाना रोबू ओरो लअ, “रोबू, येन्‍व, कोङा ओहोप्‍मी दाचाम् म्‍राप्का फोकोना छूक्‍सीप्‍ची पीयो, ना हेप्-हेप्‍पीका वालीली मूना फीलूतातूक तूदोसो कोङा खूङ्‍कम् लीक् गुणा आनूछूयो।”

९ खोदोलोई येशूआ ख ओरो लअ, “एसे ङ्‌क खीम्पी हल्‍वा ताक तूये, ऊदोईपीक्यालो ङ्‌क मीस्सो अब्राहाममी छामाईङा के।

१० ऊदोईपीक्यालो मीस्मी छा मासाक मीस् लाम्‍सी, ना हल्‍वा पीस् यूवाक।”

हाल्‍ङोम् चेप्‍ती रोङ्मी तोक्पी पोम् ललई

मत्ती २५:१४-३०

११ खचा ङ्‌क रीङ् येन्‍चचीतोङ् येशूआ खस् आर्को ईबूम् पोम् ललई येईमीलात्ची। ख यरूशलेममी म्दोक्पी तूवा, ऊदोईपीक्यालो मीचा नीनाम्माम् चारखम् दावाङ् ताचाईक तूये पीकाना मीन्ताम् मचचीक तूवा।

१२ ओरोना पोम् ललईपी येशूआ पीका, “ईल्पो होङ्पोक् मीस् ईबूम् छाप्‍कूवापीक चारतोप् छूम्‍ना आईम्ताम् मीन्ताम् मना हायाम् छूबूरीपाक छाप्कूवापी खता।

१३ खसा ईक् पोङ् म्‍रोःची काछचीना म्होप् मान्ताम् सम्मो पईकार मम्चाम् लागी ईक् पोङ् हाल्‍ङोम्‌ चेप्‍तीरोङ् खोलोङ् पीची।

१४ “खोदोलो मूङ्‍क छाप्कूवापीक मीचा ख मान्‍नईस्कसा खम् दोस्-दोस् रीदाम् पोक् ओरोलचीना पोक्स्ची, ‘खसा ओखीपी चार तोक्सक केईका नताम्कानो।’

१५ “मूङ्‌क मीस् होङाबू छूवाना आत्‍ताकप्का म्होपा चेप्‍तीरोङ् पीचीक ईक् पोङ् म्सूसो मप्ची काछची, ना पईकारपीका देत्‍तोई नाफा मनूम् पीकाना हीसाप् ङोकू।

१६ “खोदोलो लाईस्‍पीक म्सूसो मप् ताना ओरोपीका, ‘मालिक, आना पीयोक चेप्‍तीरोङ्पीका कोङा बीन्‍नीपा ईक् पोङ् खाप्‍चीमा कामेई मूक तूये।’

१७ “खसा म्‍रोः ओरो लअ, ‘स्याबास नप् रोःङा, ऊदोईपीक्यालो आन् हायाम् चीछापीसो गोतो लप् छूवाकसा, आना ईक् पोङ् सहरपी हक् मम् तय।’

१८ “खीक्‍का आर्को म्‍रोःसो ओरो पीक्‍तो ताआ, ‘मालिक, आना पीयोक चेप्‍तीरोङ्आ बीन्‍नीपा ङाची चेप्‍तीरोङ् कामेई मूक तूये।’

१९ “खीक्‍का खसा मूङ्‌क ओरो लअ, ‘आना ङाची सहरपी हक् मम् तय।’

२० “आर्को म्‍रोःसो ताना ओरोपीका, ‘मालिक, खोङ्ते आम् हाल्‍ङोम् चेप्‍तीरोङ् ङ्‍कपी तूये। मूङ्‌क कोङा रूमालपी छूयूना यूक्सूतूक तूवा।

२१ कोङ् आम्‍पीका कीसो, ऊदोईपीक्यालो आन् सम्‍तूमा मान्‍मीक मीस् तूये। आना ऊई यूक्सनो खूङ्‌क लाप, खोरोनाङ् आना हापी फूईयनो खूङ्‌कपीका हेक।’

२२ “खसा मूङ्‌क ओरो लअ, ‘ए रई रोःङा! आम् ङप्‍का लत्‍क रीङ् तोङ्ना कोङा आम् नीया मूयो, कोङा यूक्सोनोक थाऊपीका लातो ना फूयोनोक थाम्‍पूपीका हेको पीम्ने आना तूम्‍तकङ्‌ तूवा।

२३ आना मूङ्‌क ओ चेप्‍तीरोङ् ऊदोई खाप्‍चीमा यूस्कोपी मान्यून्‍नाकई? खोरोना खाप्‍चीमा यूस्कोपी यूक्स्वादोन् कोङा म्व्याजलो तूवा।’

२४ “खीक्‍काना खसा म्दोक्पी थोरेप्‍दीप्‍ची ओरोलची, ‘मूङ्‌क मीस्पीक चेप्‍तीरोङ् ङापानूम्ना मूङ्‌क ईक् पोङ् चेप्‍ती रोङ् तूप् पीयादीत्नूम्ते।’

२५ “खोदोलो खचा मूङ्‌क ओरोलची, ‘ए रोबू, खपीन् ईक् पोङ् चेप्‍तीरोङ् तूचाईकमायो।’

२६ “होङाबूआ खस् ओरोलची, ‘आस्‍पी तूये खूङ्‌कसा होसोङ् दूङ्देतो तय, खोदोलोई आस्‍पी मान्तू खूङ्‌कमी तूकसो खपीका ङाप्‍खाते।

२७ खोदोलोई कोङा खचीपी हक् मम् मान्‍नईप् ओ साछीमीस् ङ्‌कप् तात्नूम्ना ओ मूक्स्दूपी सेत्नूम्ते’।”

येशू यरूशलेमपी वोङाक

मत्ती २१:१-११; मर्कूस ११:१-११; यूहन्‍ना १२:१२-१५

२८ येशूआ मूङ्‌क रीङ् पोम् यात्कप्का ख यरूशलेम मेक्‍तो खाता।

२९ खीक्‍काना ख बेथफागे लो बेथानियालो मीचीक तेल् दोक्पीक जैतुन कोम्पी तातेका, खीक्‍का खसा म्सीच्‍चेचीप्क नीप्पो ओरोलना पोक्‍स्‍ची,

३० “आन्‍ची आम्‍ची लाईस् हेम्‍क तेल्पा खात्‍चीव, ना मूङ्‌कपी वोङ्चाईचीतोङ् ईबूम् मोकोक्‍तीम् म्छा छूईम्दीम्पा छीप्चू, खूङ्‍कम् थेम्पी ईनीम्बा सम्मो आस्सो मीस् खूर्‌मान्लक तूये। खूङ्‌क वयाचूना ङ्‌कपी बायाचूव।

३१ ‘ऊदोई आन्‍चा ङ्‌क वईचूकई?’ पीक्‍ना बीन्‍नीपा मीचा आन्‍ची तत्‍चीदोक, ‘रोबू ङ्‌कम् खान्च तूये’ लाचूव।”

३२ मूङ्‍कस् खाता, ना येशूआ खस् ऊतोङ्नाई लचीक तूवा खूङ्‌क तोङ्नाङ् छीप्‍ची।

३३ खाताना खचा मोकोक्‍तीम् म्छा वईचचीलो म्दनीआ खस् ओरोलना तत्‍ची, “आन्‍चा ङ्‌क मोकोक्‍तीम् म्छा ऊदोई वईचूकई?”

३४ खोदोलो खचा ओरोलची, “रोबू ङ्‌कम् खान्च तूये।”

३५ म्सीच्‍चेचा मूङ्‌क मोकोक्‍तीम् म्छा येशूम् दोक्पी तात्‍ची, ना म्थेम्पी खाम् खची तेई बूत्चीना मूङ्‌क मोकोक्‍तीम् छाम् म्थेम्पी दीमीची ना येशू खूङ्‍क थेम्पी यूक्स्ची।

३६ येशू खात्‍चालो मीचा म्थेम्पी खाम् खची तेई बूत्चीना म्‍लाईस्-लाईस् लाम्‍पी दीमीची।

३७ येशू जैतून कोम्पीका दाली यूवाचालो ओरोसर्प् म्सीच्‍चेचा खची होपा तखीचीक राःराम् लक्‍मी लागी खची जीनना नीनाम्माम् साम्‍दीखा मतो हायाम् सोतो बसा,

३८ “योबोरोबूम्‌ नीङ्पी ताप् होङाबू नीनाम्माआ आसीक् पीनूव! साराङ्‌गाप्‍तो खाऊमा-खासेर्मा छूनूव ना खोलोप्का दूङ् रेप् साराङ्‍गाप्‍तो तूप्मी साम्‍दीखा छून्चानूव!”

३९ मूङ्‌क ओरोसर्प् मीस् तूवाकप्‍क हेप्-हेप् फरिसीचा ख ओरोलची, “ए सेचीपो, आम् सीच्‍चेस् राङ्चीते।”

४० खोदोलो येशूआ ओरोपीका, “कोङा आन्‍नी लोयान्‍नी, ङ्‌कस् वाये तूदोसो लूङ्-सीङ्‌ङा काये-बसे।”

४१ येशू यरूशलेममी दोक्पी ताबाना खीक्‍का यरूशलेम सहर खोङ्ना, ख ओरोपीक्‍तो खापा,

४२ “एसे आना खाऊमा-खासेर्माम् लागी ऊई चाहेई छूये पीकाना छेत्‍वादो नवा! खोदोलोई आना ङ्‌क मान्छेन्‍ना।

४३ मूङ्‍क तोङ्‍क नाम्‍ला ईलेई आम्‍पीसो ताये, खीक्‍काना आम् साछीमीस् आम् बर्‌बार् बात्ल छूना आन् ऊरे खीक्‍का छीयूक्‍से।

४४ खीक्‍का खचा आन् ना आम् गोपा तूप् आम् छाची बोहोपूू पोदाप्स्दीतची, ना ईबूम् लूङ् थेम्पी आर्को लूङ् रहेई मान्छूम्मीना ईबूम् मान्दी हत्खाते। ऊदोईपीक्यालो नीनाम्मा आन् लेन्‍चा मीम् लागी यूवाक नाम्‍ला आना छेईमान्दूर्।”

येशू नीनाम्मा दप्‍स्‍को खीम्पी

मत्ती २१:१२-१७; मर्कूस ११:१५-१९; यूहन्‍ना २:१३-१६

४५ खीक्‍काना येशू नीनाम्मा दप्स्को खीम् गोपी वोङा ना खसा चूम् खेईप्‍ची-खेईमप्‍चाप्‍ची खोलोङ् पाखा लात्‍ची,

४६ खीक्‍का येशूआ खस् ओरोलची, “धर्मसूम्बऊपी ओरोना छाम्‍पा तूये, ‘ओ खीम् नीनाम्मा दप्स्को खीम्’ खोदोलोई आन्‍नान् ङ्‌क खूस्‍पाचीम् लूबम्‍ये बानेई मनूम्।”

४७ येशूआ लेई-पीच्‍ची नीनाम्मा दप्स्‍को खीम्पी सेचीवा ईदोङ्ची। खोदोलोई देप्‍क पूजारीचा, शास्‍त्रीचा खीक्‍का मीस्मी देप्‍क लाम्‍लछाचा ख सेईम् लाम्‍ची।

४८ खोदोलोई खचा येशू सेईम् नीहू मान्छू, ऊदोईपीक्यालो खोलोङ् मीचा खम् रीङ् येईम् नत्‍ची।

येशूम् हक्‍मी तोक्पी रीङ् तत्‍चीक

मत्ती २१:२३-२७; मर्कूस ११:२७-३३

२०

१ ईलेई नीनाम्मा दप्स्को खीम्पी येशूआ मीस् सेचीवा ईक्‍तो खस् जीनप् रीदाम् येईमीचचीक तूवा। खोदोलो धर्म-सेचीपोस्‍का देप्‍क पूजारीची ना शास्‍त्रीची खम् दोक्पी ताआ,

२ ना खचा येशू ओरो पीकाना तत्‍ची, “केईका ईयीकाते, ऊक हक्‍आई आना ङ्‌क लक् मई, खीक्‍का आसाई आन् ङ्‌क लक् मम् हक् पीया?”

३ खोदोलो येशूआ खस् ओरो पीकाना ङरी आन्‍ची, “कोङासो आन्‍नी ईबूम् रीङ् तईयान्‍नी, खूङ्‌क रीङ्मी ङरी कोङ् आनोनीव।

४ यूहन्‍नाम् बप्‍तिस्मा साराङ्‌गाप्‍तोका छूवाकयो, मीस्पीका छूवाकयो?”

५ खोदोलो खचा खची होप्-होप्‍पी ओरो लोलना रीङ्-छाम् मची, “ ‘साराङ्‌गाप्‍तोका’ पीक्यालोक, ‘आन्‍ना खपी ऊदोई विश्‍वास मान्मन्‍नीकई?’ पीके।

६ ‘मीस्पीका’ पीक्यालोक, खोलोङ् मीचा केई लूङ्आ गकेना सेत्‍या, ऊदोईपीक्यालो खचा यूहन्‍ना आछीयाक खारीबोपो तूये पीम् विश्‍वास मस्क तूये।”

७ खोदोलो खचा ओरो पीकाना ङरी आन्‍ची, “केईका छेताम्‍कानो, यूहन्‍नाम् बप्‍तिस्मा हाकलाम्‍पाई छूवाकई।”

८ खोदोलो येशूआ खस् ओरोलची, “खोरोदोक कोङासो ऊक हक्‍आई ङ्‌क लक् मूचोयो खूङ्‌क आन्‍नी ईयान्‍नीनो।”

पूस्पाचीम् तोक्पी पोम् ललई

मत्ती २१:३३-४६; मर्कूस १२:१-१२

९ खीक्‍का येशूआ मीस् ङ्‌क पोम् ललई ईची: “ईल्पो मीचा वाचोसीम् खारूवा मअ, खीक्‍का मूङ्‍क बीन्‍नीपा मम्चाम् दयूक्स्‍ना हायाम् ताते मान्ताम्मीना म्होप्क थारूखम् खाता।

१० वाचोसी तूमाना चाम् नाम्‍ला छूवाकप्का खसा ईल्पो म्सूसो मप् मूङ्‌क थाम्पू मप्चीपा वाचोसी लास् खात्व पीकाना पोक्सू। खोदोलोई खचा मूङ्‌क म्सूसो मप् केर्‌चीना मोरोङ् आत्‍पोक्‍स्‍ची।

११ खोरोनाङ् खसा होसोङ् आर्को म्सूसो मप् मूङ्‌कचीपा वाचोसी लास् पोक्‍सू, खोदोलोई खचा मूङ्‌कसो केर्‌ची खीक्‍का ङाम्‍लाला मस्‍ना मोरोङ् आत्‍पोक्‍स्‍ची।

१२ खोरानाङ् खसा सूक्‍छेम्‍पीसो आर्को म्सूसो मप् खचीपा पोक्‍सू। खोदोलोई खचा खूङ्‌कसो केर्‌ची खीक्‍काना सक्‍पा मस्‍ना पाखा मेक्सा होलात्‍ची।

१३ “खीक्‍काना वाचोसीखाम् मालिकआ पीका, ‘हन्‍ना कोङा ऊई मूयो? कोङा ओहोप्‍मी दूङ् नतोक ओ छा पोक्‍सो। बा खचा खूङ्‌कन् सायोचोङ्मा मीयस् होला।’

१४ “खोदोलोई थाम्पू चाईप्चा मालिकमी म्छा बान्चाक तची, खीक्‍का खची होप्‍पी ओरो लोलना रीङ्छाम् मची, ‘ङ्‌क थाम्पूम् हक्‍वाला बान्चाये, खन्‍सा केईया नाक सेताम्‍दोक ङ्‌क दाचाम् ईमी छूये।’

१५ खीक्‍का खचा मूङ्‌क मालिकमी म्छा वाचोसीम् खारूवा मस्को थाम्‍पूप्‍का पाखा खाईचीना सेत्‍ची।

“खन्‍सा हन्‍ना वाचोसीखाम् मालिकआ खस् ऊई मईची?

१६ मालिक ताईना मूङ्‌क थाम्पू चाईप्ची सेतची खीक्‍का वाचोसीखा बीन्‍नीपास् पीयची।” ङ्‌क रीङ् येन्‍चीना मीचा ओरोपीका, “ङ्‌कतोङ् हाल्‍लोसो छूनूनव।”

१७ खोदोलो येशूआ खस् खोङ्चीना ओरोपीका, “खोरोदोक धर्मसूम्बऊपी ओरोना छाम्‍पा तूकम् अर्थ क ऊये?

‘खीम् मप् मीचा नईनो पीकाना होलात्‍चीक लूङ्‍ङा

कूनापीक सूर् लूङ् छूवाक तूये।’

१८ खूङ्‌क लूङ् थेम्पी ताईप् खोलोङ् म्फूल् छूये, खीक्‍का मूङ्‌क लूङ्‌ बीन्‍नीपाम् थेम्पी तात्‍दो खूङ्‌क यूफूल्छा छूये।”

१९ शास्‍त्रीचा लो देप्‍क पूजारीचालो मूङ्‌क पोम् ललई येन्‍ची, खीक्‍का येशूआ ङ्‌क पोम् ललई ओखी ऊल्‍लोङ्पी पीक्‍चाईक तूये पीम् खचा छेत्‍चीना ख लाम् मीना, खोदोलोई खस् मीस्चीप्का कीसा।

कैसरपी छोम् पर्ने तीर

मत्ती २२:१५-२२; मर्कूस १२:१३-१७

२० खीक्‍का खचा येशू लाम् मीनाना चीवा मची, ना खचा हेप् मीस् धर्मी तोङ्‌क मस्‍ना चीवा मम् लागी येशू तूवाकपी पोक्‍स्‍ची। खीक्‍काना येशूआ पीकाक रीङ्पी फासेई मम्ना ख अधिकारीचीम् लो हाकिम‍चीम्‍लो हूक्‍पी पीम् दाऊपी खस् तूवा।

२१ खचा येशू ओरो पीकाना तत्‍ची, “सेचीपो, आन् छूक् रीङ्‌ङाङ् नेने ना आछीयाक रीङ्‌ङाङ् ईयाका पीम् केईका छेताम्का, ऊदोईपीक्यालो आना आस्‍मीसो नीर्‌लूक खूरनो, खीक्‍का आना आछीयाक नीनाम्माम् लाम् ईयाका।

२२ खन्‍सा केईका कैसरपी तीर छोम्‍यो नये, मान्छोम्यो दूङ् नये?”

२३ खोदोलोई येशूआ खची चारगो लेईप् सानीवा छेत्‍ना खस् ओरोलची,

२४ “कोङ् ईबूम् चेप्‍तीरोङ् खोमीयोनीते। खूङ्‌कपी आस्‍मी नक्सा लो नीङ्लोई छाम्‍पा तूये?” खोदोलो खचा “कैसरमी तूये” पीकाना ङरी आन्‍ची।

२५ खोदोलो येशूआ खस् ओरोलची, “खन्‍सा ऊकई कैसरमी खूङ्‌क कैसरङा पीयानूम्व, ना ऊकई नीनाम्मामी खूङ्‌क नीनाम्माङ् पीयानूम्व।”

२६ मीस्मी लाईस्‍पी खचा येशू रीङ्पी मान्दूर्‌ची, खीक्‍का येशूआ ङरी आन्‍चीक येन्‍चीलो खस् छाक्‍का छूवाना वाये तूवा।

सीयेकप्‍का ऊम्‍पोम् लो सूर्‌लो

मत्ती २२:२३-३३; मर्कूस १२:१८-२७

२७ मीस् सीना ऊस्‍पक्‍नो पीक्‍ना मीन्ताम् मप् सदुकीची येशूम् दोक्पी ताना खचा येशू ओरो पीकाना तत्‍ची,

२८ “सेचीपो, केईका मोशाआ ओरोना छापीपीकाक तूये, ईबूम् खीम्पी म्बूआ सूर् मईना म्छा मान्मीमोङ् ख सीखात्दोक, मूङ्‌क लोमेवा मीम्छा म्नेछोआ सूर् मनूना म्बूम् लागी छामाई वाईपीनूव।

२९ नूक्पो बू-नेछो तूवा। खूङ्‌कपी बूसूम्छाप्‍आ ईल्पो तोमा तात्‍ना म्छा मान्मीमोङ् ख सीयाखाता,

३० खोरोनाङ् लूम्‍दूछाप्‍आसो मूङ्‌क लोमेवा मीम्छा सूर् मअ,

३१ खीक्‍का खोरोनाङ् छातेल्बूप्‍आसो मूङ्‌क लोमेवा मीम्छालो सूर् मअ। ना नूक्पोङ् खची छामाई मान्छूमोङ् सीया।

३२ खीक्‍काना दूङ् दोस्पी मूङ्‌क मीम्छासो सीया।

३३ खन्‍सा मूङ्‌क सीप्‍खाप्‍ची ऊस्‍पक्‍ना मूङ्‍क मीम्छा आस्‍कम् तोमाये छूये? ऊदोईपीक्यालो मूङ्‌कसा नूक्पोलोङ् सूर् मक तूवा।”

३४ येशूआ खस् ओरोलची, “ङ्‌क चारपी मीचा सूर् मईची, ना सूर् मीन्‍पीलये।

३५ खोदोलोई सीकप्‍का ऊस्‍पक्‍ना साराङ्‌गा खाईम् लागी योग्‍य छूक मीस्चीपी सूर् मम् ना सूर् मीम्पीलम् रीङ्‌ङा छूनो।

३६ खस् हाल्‍लोसो सीनो, खूङ्‌कस्‍ने नीनाम्माम् रीदाम् पोक्‍ची तोङ्‌क छूखाते, ऊदोईपीक्यालो होसोङ् ऊस्‍पक्‍कसा खस् नीनाम्माम् छास् छूये।

३७ सीप्‍खाप्‍ची ऊस्पके पीकाना मोशाआ हायाम्‌ नत्‍तो प्रमाण खोमक तूये। तीताचाक पोथ्राम् तोक्पी खसा रोबू नीनाम्मा अब्राहाममी नीनाम्मा, इसहाकमी नीनाम्मा ना याकूबमी नीनाम्मा पीकाना दप्‍क तूवा।

३८ ख सीप्‍खाप्‍चीम् नीनाम्मा मा, ख लेईप्‍चाप्‍चीम् नीनाम्मा तूये, ऊदोईपीक्यालो खस् खोलोङ् खम् लागीङ् लेताक तूये।”

३९ खोदोलो शास्‍त्रीचीप्‍क हेप्-हेप्पा ओरोलची, “एई के सेचीपो, आना नप्ङा पीकाक तूये।”

४० खीक्‍काना होसोङ् ख रीङ् तईम् आसासो आत् मान्मची।

ख्रीष्‍ट आस्‍मी छाये?

मत्ती २२:४१-४६; २३:१-७; मर्कूस १२:३५-४०

४१ खीक्‍का येशूआ खस् ओरोलची, “खचा ख्रीष्‍ट दाऊदमी छाङा पीक्‍ना ऊतोङ्नाई पीके?

४२-४३ ऊदोईपीक्यालो भजनमी सोक्सरपी दाऊद म्होपाङ् ओरो पीकाक तूये,

‘योबोरोबूआ ओ रोबू ओरो लअ,

कोङा आम् साछीमीस् आम् लोफेमा यूस्को थाऊ बानेई मूयोनोक सम्मो

आन् ओ चूप् हूःलाम्पा तूवाव।’

४४ ओरोना दाऊद म्होपाङ् ‘रोबू’ पीक्‍ना पीकाक तूये, खन्‍सा ख ऊतोङ्नाई दाऊदमी छा छूये?”

४५ खीक्‍काना मीचा खोलोआ येन्‍चचीलो येशूआ म्सीच्‍चेस् ओरोलची,

४६ “ओरोबाईप् तेई खाम्‍ना एक्‍सा-मेक्सा लाम्‍दूम् नईप्ची, खीक्‍का बजार होम्पी लाम्‍दूम् तीत्‍लो मीचा खस् सेवा छोम् नईप्ची, ना याखऊ खीम्पी देप् तूस्को लाम् खीक्‍का चास्को-दूस्कोपी सायोचोङ्मा मीयाम्क नईप् शास्‍त्रीचीप्‍का होस् तूवानीव।

४७ ऊदोईपीक्यालो खचा लोमेवाचीम् खीम् ङाप्‍पची, ना खोमम् लागी ओरोबाईप् वाङोम् मईची। खोदोलोई मूङ्‌कचा हायाम् देप् दण्ड तयची।”

लोमेवा मीम्छाम् चाचोदाम्

मर्कूस १२:४१-४४

२१

१ होङ्पोक्‍चा खची हो-होप्‍तो चाचोदाम् नीनाम्मा दप्स्को खीम्‍पीक चाचोदाम् यूस्कोपी तेस्‍चचीक येशूआ तअ।

२ खोदोलो ईल्पो छूक्‍सीप् लोमेवा मीम्छाआसो नीस्फा खाप्‍चीमा तेस्‍चक खसा तअ।

३ खीक्‍काना येशूआ ओरोपीका, “आछीयाङ् कोङा आन्‍नी लोयान्‍नी, ङ्‌क छूक्‍सीप् लोमेवा मीम्छाआ मूङ्‌क खोलोङ् मीस्पीका दूङ्देतो चाचोदाम् चारेई मक तूये।

४ ऊदोईपीक्यालो मूङ्‌क खोलोआ खची होप्‍मी ओरोतो तूवाकप्‍का चाचोदाम् चारेईमची, खोदोलोई ङ्‌क लोमेवा मीम्छाआ म्होप्मी तूवाकतोदी खोलोङ् पीदीत्‍क तूये।”

चार यात्क लेईपीक चीन्‍न

मत्ती २४:१-४१; मर्कूस १३:१-३१

५ खोदोलो हेप्-हेप्पा ङाल्‍लप् लूङ्आ बोबूईम्पा खीक्‍काना नीनाम्मापी चारेई मस्क चाचोदाम्‍आ चोम्‍दीम्‍पा नीनाम्मा दप्स्को खीम्‍मी तोक्पी रीङ्-छाम् मचचीलो येशूआ खस् ओरोलची,

६ “आन्‍ना ङ्‌क ईनीम्‍बा खोलोक थक् तईचाईनूम्‍क तूये, खोदोलोई ईलेई ङ्‌कतोङ्‌क नाम्‍ला ताये, ना ईबूम् लूङ् थेम्पी बीन्‍नीपा लूङ् ऊसो रहेई छूनो, ङ्‌क खीम् खोलोङ् हत्‍खाते।”

७ खोदोलो खचा येशू ओरो पीकाना तत्‍ची, “सेचीपो, ङ्‌क हादेलोई छूये? खीक्‍काना ङ्‌कतोङ्‌क छूम् हयलो ऊतोङ्‌क चीन्‍नये छूये?”

८ खोदोलो येशूआ खस् ओरोलची, “चीङ्चीङ् तूवानीव, ना आन्‍नी आसासो वालीलीपी छूमीयानीनूनव, ऊदोईपीक्यालो ओरोसर्प् मीस् ओ नीङ्पी ‘कोङ् येशू ख्रीष्‍टङा के’ ना ‘खूङ्‌क नाम्‍ला ताक तूये’ पीक्‍तो ताये। खोदोलो आन्‍नी खची दोस्-दोस् लाम्‍दूम्‍नीनव।

९ खीक्‍काना आन्‍ना मीस् खेईक, सेई लईक ना चाऊपो पक्‍क येन्‍नूम् खोदोलो आन्‍नी कीनीनव, ऊदोईपीक्यालो ङ्‌कतोङ्‌क खोती लाईस्‍पी छूम्‍ङा छूये, खोदोलोई चार याईम् नाम्‍ला दावाङ्‍क छूखात्‍नो।”

१० खीक्‍का येशूआ खस् ओरोलची, “जाति-जातिचीम् हाम्‍पी खेये-मोये, सेईलई, ना चारखम्-चारखम्मी हाम्‍पीसो खोरोङ् छूये।

११ हायाम्दोरो देप् लून्‍मा तोक्‍से। खीक्‍का खोलोपी सीसोवा लये, सोमोरी पके, ना ईकीम् लप्‌ छूये, खीक्‍का नाम्‍छूईतो ईकीम् लप्‌‌ रीङ्‌ ना देप्-देप् चीन्‍न खोमयान्‍ची।

१२ “खोदोलोई ङ्‌क खोलोङ् रीङ् छूम् लाईस्‍पी मीचा आन्‍नी लाप्‍नीना मसेत्नी, ना आन्‍नी याखऊ खीम्पी खाईनी ना थूनापी तेस्‍नी। खीक्‍का ओ नीङ्पी विश्‍वास मनूम्कसा मूङ्‌कचा आन्‍नी होङाबूचीम् लो हाकिम‍चीम्‍लो लाईस्‍पी खाईनी।

१३ खोदोलोई ङ्‌क आम्‍नी लागी ईबूम् साक्षी पीम् मोऊका छूये।

१४ खूङ्‌क तोलो आन्‍ना कोङा ऊई पीम् पर्ने पीकानीना लाईस्‍पीकाङ् आम्‍नी सानीवा चाईमीयानूम्‍नव।

१५ ऊदोईपीक्यालो कोङा आन्‍नी नेईम् सानीवा ना लूखूप्ची पीयान्‍नी खीक्‍का आम्‍नी ऊल्‍लोङ्‌ मप्चा ङरी आईम्सो दूरस्‍नो, खीक्‍का रीङ्‌मी ऊल्‍लोङ्‌सो मदूरस्‍नो।

१६ खोदोलोई आम्‍नी पा-माचा, आम्‍नी बूबू-नेछोचा, आम्‍नी होप्‍मी मीचा, ना आम्‍नी बूम्चासो आन्‍नी दोका पीनीना हेप्-हेप् सेत्‍नी।

१७ कोङ् विश्‍वास मोनीकसा आन्‍नी खोलोआ जेर्‌नी।

१८ खोदोलोई आम्‍नी तोङ्पीक ईरी तोसम्‍सो हूप्‍स्‍खात्‍नो।

१९ खोदोलोई तेप्‍सानूम्‍ना तूवानीव ना आन्‍ना आम्‍नी रीराम तईनूम्।

२० “आन्‍ना यरूशलेम दोर्‌चा ऊर्‌दीतस्‍क तईनूम्, खोदोलो आन्‍ना मूङ्‌क मासेई छूम् नाम्‍ला दोक्छापीङ् तालाताक तूये पीम् छेतानूम्‍व।

२१ खोदोलो यहूदियापी तूप्‍ची कोम् हेम् खान्‍लेनू। खोरोनाङ् सहरपी तूप्‍ची पाखा मेक्सा बूल्खानू ना तेल्पी तूप्‍ची सहरपी खान्‍नूनव।

२२ ऊदोईपीक्यालो धर्म-सोक्‍सरपी छाम्‍पा तोङ्ना खोलोङ् रीङ् पूरा छूम् लागी खूङ्‌क लेई सजाई तोम् लेई छूये।

२३ खूङ्‌क लेईपी होपोसूम् ना चूचू पईप् मीम्छास् नाम्‍नामू! ऊदोईपीक्यालो मूङ्‌क लेई चारपी हायाम् देप् दूक्‍वा ताये, ना नीनाम्माम् छूली ङ्‌क छाप्‍कूवाप्‍क मीस्चीपी छूये।

२४ खस् दोप्‍सेलआ खोक्‍सस्‍ना सेतची, ना खोलोङ् छाप्‍कूवापी कैद मईचीना खाईयची। खीक्‍का मूङ्‌क बीन्‍नीपा जातिचीम् नाम्‍ला मान्ताम्‍लाम् सम्‍मो खचा यरूशलेम खची लोफेमा गोपू सीक्‍कस्‍ना यूक्सची।

२५ “नाम्, लालीमा ना सोङ्‌र्‌वावापी चीन्‍न खोमयान्‍ची, ना दीरीत्‍ती ङूरे ना हूछेप्‍तो छूकसा चारपी तूक खोलोङ् छाप्‍कूवा दूक्‍वाप् छूना चीवोअखीयची।

२६ चारपी तालात्‍क रीङ्‌मी कीमावाआ मीस् म्नीऊना लूम् छूये, ऊदोईपीक्यालो नाम्छूईतोक खोलोङ् राःरा वेरेमोक्स् योक्से।

२७ खीक्‍काना मीचा खूङ्‌क नाम्‍लापी नीनाम्माम् छा हायाम् देप् राःरा ना साम्दीखालो मोम्पी यूचाईक तयची।

२८ ङ्‌क रीङ्‌ छूयेमोरो आन्‍नी पक्नीव खीक्‍का आन्‍ना बल मनूम्ना आम्‍नी तोङ् थेतानूम्व, ऊदोईपीक्यालो आन्‍नी लेईम्‍चाम् नाम्‍ला दोक्छापीङ् ताम्‍लाम् याताक तूये।”

२९ येशूआ खस् पोम् ललई ईची: “वाचोसीम् पऊ खीक्‍का खोलोङ् सीछोम् पऊ खोङ्नूम्व,

३० आन्‍ना सीछोम् बूकूलीम् आप्‍चयक तईनूम्‍कप्‍का, होल्‍नाम् दोक्छापीङ् तालाता पीम् छेत्‍नूम्‌।

३१ खोरोनाङ् आन्‍नासो ङ्‌क रीङ् छूचाईक तईनूम्, खोदोलो नीनाम्माम् चारखम् दोक्छापीङ् तालाता पीकानीना छेतानूम्‍व।

३२ “आछीयाङ्, कोङा आन्‍नी लोयान्‍नी, ङ्‌क खोलोङ् रीङ् मान्छूम् सम्‍मो ङ्‌क दूङ् यात्ना खात्‍नो।

३३ नाम्‍छूई लो चारलो यात्ना खाते, खोदोलोई ओ रीङ् हाल्‍लोसो यात्नो।

३४ “आन्‍नी आम्‍नी होप्‍ङा चीङ्चीङ् तूवानीव, चाम्दूम् ना सूक्वापी सानीवा मनूम्नव, ना दीछर्‌वा छूवानीना लाम्‍दूम्‍नीनव, खीक्‍का आम्‍नी रीराम‍मी लागी सोक् मनूम्नव, मादोने खूङ्‌क नाम्‍ला आम्नीपी छेकोक्छा वोमोप्‌‌ सेत्याक तोङ्ना तालाते।

३५ ऊदोईपीक्यालो ओरोनाङा चारपी तूप् खोलोङ् मीस्चीपी ङ्‍क तालाते।

३६ खन्‍सा चीङ्चीङ् तूवानीव। खूङ्‌क खोलोङ् कीम् लप्‌ रीङ्‌पीका लेईम्‍चाम्‍ना मीस्मी छाम् लाईस्‍पी थोरेम् राःरा तोम् लागी वाङोम् मनूम्व।”

३७ येशूआ लेई-पीच्‍ची नीनाम्मा दप्स्को खीम्पी सेचीवा ईदोङ्ची, खीक्‍का नाम् कूराकप्‍का ख लत्‍ताना जैतुन मीचीक कोम्पी खाताना तूवालाता।

३८ खम् रीङ् येईम् लागी खोलोङ् मीस् देत्छा सेपा नीनाम्मा दप्स्को खीम्पी तादोङा।

यहूदाआ येशू सेईम् दाऊ मक

मत्ती २६:१४-१६; मर्कूस १४:१०-११

२२

१ खमिर मान्तेम्पा सबेईमी चाड दोक्पीङ् तालाताक तूवा। ङ्‌क चाड यहूदीचीम् निस्‍तार-चाड पीक्‍नासो मीयची।

२ देप्‍क पूजारीचा लो शास्‍त्रीचालो येशू ऊतोङ्नाई सेताम् पीकाना दाऊ मचची, खोदोलोई मीस्चीप्का खस् कीसाक तूवा।

३ ना पोङ् नीप्पो म्सीच्‍चेस् तूवाकपी ईल्पो यहूदा इस्‍करियोत मीचीकपी शैतान वोङा।

४ ऊतोङ्नाई येशू खची हूक्‍पी मम् मीनाना ख देप्‍क पूजारीचीपी ना नीनाम्मा दप्स्को खीम्‍पीक दोर्‌चीपी चाई मस् खाता।

५ खोदोलो खस् खची जीनना यहूदा इस्‍करियोत खाप्चीमा पीम् यादे मची।

६ खीक्‍का यहूदा इस्‍करियोतआ अऊ पीका, ना ओरोसर्प् मीस् मान्तूक नाम्‍लापी येशू लाम् दाऊ मअ।

दूङ् दोस्पी येशूआ म्सीच्‍चेस्का चाम्दूम् चस्‍क

मत्ती २६:१७-३०; मर्कूस १४:१२-२६; यूहन्‍ना १३:२१-३०

७ खमिर मान्तेम्पा सबेईमी चाड तालाताक तूवा, खूङ्‌क लेई निस्‍तार-चाडपी लूस्‍मी छा बलि पीम् पर्ने तूवा।

८ येशूआ पत्रुस लो यूहन्‍नालो, “खात्‍चीना ई लागी निस्‍तार-चाडमी चाम्दूम् चोचूप्‍साचूते” ना केईया मूङ्‌क चाम् दूराम् लचीना पोक्‍स्‍ची।

९ खचा येशू ओरोलची, “कास्का ङ्‌क चाम्दूम् हापी चोचूप्‍स्‍चूका?”

१० खोदोलो येशूआ खस् ओरोलची, “आन्‍ची सहरपी खात्‍चाईचीलो, ईल्पो मीचा गाग्रीप्‍का काऊ खूर्‌दीतना खात्‍चाईक छीप्‍चू। खीक्‍का खूङ्‌क मीस् खात्‍ना ऊक खीम्‍पीई वोङे खूङ्‍क सम्‍मोङ् आन्‍चा ख म्दोस्-दोस् कल्‍तो खायाचूव,

११ ना आन्‍चा खूङ्‌क खीम्‍पीक मालिक ओरो लाचूव, ‘सेचीपोआ, आन् ओरोलाक तूये, कोङा ओहोप्‍मी सीच्‍चेस्‍का निस्‍तार-चाडमी चाम्दूम् चास्को थाऊ हापी तूये?’

१२ खसा आन्‍ची ताला थेम्तो चोम्‍दीम्‍पा ईबूम् देप् कोठा खोमीची खूङ्‍कपी आन्‍चा चाम् दूम् चोचूप्‍साचूव।”

१३ खूङ्‍कस् खाता, ना येशूआ पीकाक तोङ्‌क खचा छीप्‍ची, ना खूङ्‌कपी खचा निस्‍तार-चाडमी लागी चाम् दूम् चोचूप्‍स्‍ची।

१४ खीक्‍काना निस्‍तार-चाडमी जागूलो चाम् नाम्‍ला छूवाकप्का, येशू पोङ् नीप्पो म्सीच्‍चेस्का ईदेप् तोतूवा।

१५ खीक्‍काना येशूआ खस् ओरोलची, “कोङा दूक्‍वा तेम् लाईस्‍पीङ् ङ्‌क निस्‍तार-चाडमी चाम्दूम् आन्‍नीस्‍का चाम् हायाम् देप् ओ लन्‍ची तूवा,

१६ ऊदोईपीक्यालो कोङा आन्‍नी लोयान्‍नी, नीनाम्माम् चारखम्‍पी ङ्‌क भोजमी अर्थ पूरा मान्छूम् सम्मो कोङा होसोङ् ङ्‌क भोज चोयोनो।”

१७ खीक्‍काना पोङ्‌कीरीम् लाप्‍ना नीनाम्मा ओलोनूव लना खस् ओरो पीकाना पीची, “ङ्‌क लाप्‍नूम्‍ते, ना आम्‍नी हो-होप्‍पी हास्‍नूम्‍ते।

१८ कोङा आन्‍नी लोयान्‍नी नीनाम्माम् चारखम् मान्ताम् सम्मो वाचोसीम् काऊ कोङा दूङोनो।”

१९ खीक्‍काना येशूआ सबेई लापू ना नीनाम्मा ओलोनूव लोम् यात्कप्का एक्‍ना खस् ओरोपीक्‍तो पीची, “ङ्‌क आन्‍नी पीन्‍नीक ओ गाम् के। ङ्‌क ओ मीन्मारोपी मनूम्व।”

२० खोरोनाङ् चाम् यात्चीकप्का खसा पोङ्‌कीरीम् लापू ना ओरोपीका, “ङ्‌क पोङ्‌कीरीम् आम्‍नी लागी बगेई छूक् ओ हीःपी तूक नयाँ करार के।

२१ खोदोलोई खोङ्नूम्व, कोङ् लाप्‍मीक मीचा कोङ्लोङ् तूचाईना चचयक तूये।

२२ ऊदोईपीक्यालो मीस्मी छाने धर्मसूम्बऊपी छाम्पा तोङ्ना खाईम्ङा छूये। खोदोलोई धिक्‍कार! मूङ्‌क मीचा ख दोका पीय।”

२३ ओन्‍तोङ्‌क लक् मप् केई तूयेक तोदीपी आस्‍कईहाई लोलना खचा खची हो-होप्‍पी रीङ्-छाम् मलात्ची।

२४ हन्‍ना केई तूयेक तोदीपी दूङ् देप् आसे तूये लोलना खची हो-होप्‍पी रीङ्-छाम् मलात्ची।

२५ येशूआ खस् ओरोलची, “बीन्‍नीपा गोङ्‍पीक होङाबूचा खचीपी हक् तोक्स, ना खचीपी हक् तोप्ची बीन्‍नीपाचीम् लागी ‘नप् लक् मप्’ पीक्‍ना पीके।

२६ खोदोलोई आन्‍नी क ङ्‌कतोङ्‌क छूवानीनव। आन्‍नी तूनीकतोदीपी आस्‍कई दूङ् देप् तूये, खूङ्‌क दूङ् चीमा छूम् छूये। ना लाम्‍लछा छूक्‍पाक खोलोमी सूसो मनूव।

२७ दूङ् देप् आस्‍कई छूये? जा चाम् लागी टेबलपी तूप् मीस्यो दूङ् देप् सूसो मप् मीस्यो दूङ् देप्? ऊई जा चाप्‌ मीस् मायो दूङ् देप्? खोदोलोई कोङ् आम्‍नी हाम्‍पी ईल्पो सूसो मप् तोङ्‌क तूवो।

२८ “आन्‍नी खोलोङ् कोङ् चाम्चीपी छूवोलो ओ बोक्छोप् मायो।

२९ ऊतोङ्नाई कोङ् पा नीनाम्माआ ईबूम् चारखम् पीयो, खूङ्‌क तोङ्नाङ् कोङासो आन्‍नी पीयान्‍नी,

३० खीक्‍का आन्‍नी ओ चारखम्पी कोङ्लोङ् तूनीना चाईनूम्-दूङ्नूम्, ना इस्राएलपीक पोङ् नीप्पो गोङ्मी नीया मतो सिंहासनपी तूनी।

३१ “सिमोन, सिमोन, येन्‍व, शैतानआ आन् दोचेर् साक्‍साम्‍क तोङ्ना साम्‌ हक्‌ ओपी ङोक्‍क तूये,

३२ खोदोलोई कोङा आम् विश्‍वास आम्‍पीका मान्खानून पीकोना आम् लागी वाङोम् मीन्पीन्‍नाक तूये। आना आम् विश्‍वास कोङ् हेम् आईम्‍ना आम् बूम्-नेछोस्सो आत् पीम् छूये।”

३३ खोदोलो पत्रुसआ ख ओरो लअ, “ए रोबू, कोङ् आम् लागी थूनापी तूम्‍दोसो, सीम्‍दोसो तयार तूवो।”

३४ खोदोलो येशूआ ओरो लअ, “पत्रुस, आना कोङ् चीत्‍त ङ्‌क मीस् आसे कोङा छेतोनो पीक्‍ना सूक्‍छेम् इन्कार मान्मम् सम्मो एसे वाप् अक्‍नो।”

३५ येशूआ खस् ओरोलची, “कोङा आन्‍नी बोक्चा, फाक्सूम् ना लोङ्पई मान्दी पोन्‍नीक तूवा, खोदोलो आन्‍नी ऊचीमीई रोरेखा छूवानीयो?” खोदोलो खचा ओरोपीका, “मा, केईका ऊमीसो रोरेखा मान्छूयीका।”

३६ खीक्‍का येशूआ खस् होसोङ् ओरोलची, “खोरोदोक हन्‍नाक आस्‍मी बोक्चा तूये, खूङ्‌कसा मूङ्‌क खूर्‌नूते, खोरोनाङ् फाक्सूम्सो खूर्‌नूते। ना आस्‍मी दोप्सेल मान्तू, खूङ्‌कसा म्होप्मी तेई खेईमनूना ईबूम् दोप्सेल खेत्‍नूव।

३७ कोङा आन्‍नी लोयान्‍नी, ‘ख मोऊपोस्का ङीराक तूये’ पीम् रीङ् धर्मसूम्बऊपी छाम्‍पा तूक ओपी पूरा छूम्‍ङा छूये। ओ तोक्पी छाम्‍पा रीङ् खोलोङ् पूरा छूचाईकङ् तूये।”

३८ खोदोलो म्सीच्‍चेचा ओरोपीका, “ए रोबू, खोङ्ते, ङ्‌कपी नीच्‍ची दोप्सेल तूये।” खीक्‍का येशूआ खस् ओरोलची, “मोन्तोदीना साप।”

जैतुन कोम् थेम्तो येशूआ वाङोम् मक

मत्ती २६:३६-४६; मर्कूस १४:३२-४२

३९ खीक्‍का येशू पाखा लत्‍ताना हेप्‍लोक तोङ्नाङ् जैतुन मीचीक कोम् थेम्तो खाता, खोदोलो म्सीच्‍चेचासो म्दोस्-दोस् कल्‍तो खाईची।

४० खूङ्‌क कोम् थेम्तो तातेकाकप्‍का खसा म्सीच्‍चेस् ओरोलची, “चाम्चीपी छूम् बोनूनव पीकानीना आन्‍ना वाङोम् मनूम्व।”

४१ खीक्‍काना येशू खचीप्‍का जीस् मेक्सा खाताना खून्जू लना वाङोम् मअ,

४२ “ए पाआ, आम् लन्‍ची छूदोक, ङ्‌क दूक्वाम् पोङ्‌कीरीम् ओपीका लात्‍दीत्‍व। खोदोलोई ओ लन्‍ची तोङ्ना मा, आम् लन्‍ची तोङ्ना पूरा छूनूव।”

४३ खोदोलो साराङ्‌गाप्‍तोका ईल्पो नीनाम्माम् रीदाम् पोक् मीस् ख राःरा पीम् लागी खोमन्‍ची।

४४ येशू हायाम्‌ म्सानीवा चाईसाक तूवा खीक्‍का खसा हायाम्‌ लोक्‍तो वाङोम् मअ, खोदोलो खम् हूवा हीःम् तप्‍का तोङ्ना बोहोपूू हूप्‍साचाक तूवा।

४५ वाङोम् मम् यात्ना येशू म्सीच्‍चेचीम् दोक्पी बानालो खस् सोक्‍आ ईम्‍स्‍चाक छीप्‍ची।

४६ खीक्‍काना येशूआ खस् ओरोलची, “ऊदोई आन्‍नी ईम्‍स्‍चाईनीकई? पक्नीते चाम्चीपी मान्छूम् लागी वाङोम् मनूम्‍ते।”

येशू लाप्‍चीक

मत्ती २६:४७-५६; मर्कूस १४:४३-५०; यूहन्‍ना १८:३-११

४७ येशू नेन्‍चातोङ्, ओरोसर्प् मीस् खूङ्‌कपी तालाता, ना पोङ् नीप्पो म्सीच्‍चेचीप्क ईल्पो यहूदा मीचीक खची लाईस्-लाईस् बाना। खीक्‍काना येशू चूम्मा मीम् लागी ख येशूम् दोक्पी खाता।

४८ खोदोलोई येशूआ ख ओरो लअ, “यहूदा, ऊई आना मीस्मी छा चूम्मा मीयना दोका पीम्‍यो मीने?”

४९ खोदोलो येशूम् बर्‌बार् तूप् म्सीच्‍चेचा खूङ्‌क तचीना हन्‍ना ऊई छूयेहाई मीनाहो ख ओरो पीकाना तत्‍ची, “रोबू, ऊई केईका दोप्सेल तोक्साम्‍कायो?”

५० खस् तूवाकप्‍क ईल्पो म्सीच्‍चेआ देप्‍क पूजारीम् सूसो मप्मी म्चूप्लाम्पा क म्नोबो दोप्‍सेलआ खूईरूप्‍दीतू।

५१ खोदोलो येशूआ मूङ्‌क ओरो लअ, “साप हन मनते” खीक्‍का येशूआ मूङ्‍क सूसो मप्मी नोबो पत्ना नन्‍खामीयू।

५२ खीक्‍काना ख म्‍लाप्स् ताप् देप्‍क पूजारीची, नीनाम्मा दप्स्को खीम्‍पीक दोर्‌ची, ना धर्म-सेचीपोची येशूआ ओरोलची, “ऊई कोङ् खूस्‍पायोनाई आन्‍ना दोप्सेल ना देप्-देप् तूप् तातानूम्‍ना ओ लाप्‍स तानी?

५३ लेई पीच्‍ची नीनाम्मा दप्स्को खीम्पी कोङ् आम्‍नी दोक्पी तूवालो आन्‍ना कोङ् ऊसो मान्मन्ङानी। खोदोलोई ङ्‌क नाम्‍ला आम्नीम्ङा के, ना नाम्कूर्मादाम्मी राःरा ङ्‍कङ् के।”

पत्रुसआ येशू इन्कार मक

मत्ती २६:६९-७५; मर्कूस १४:६६-७२; यूहन्‍ना १८:१५-१८, २५-२७

५४ खचा येशू लाप्‍चीना देप्‍क पूजारीम् खीम्पी खाईची। खोदोलो पत्रुस क छूबूरीपाका खम् दोस्-दोस् खाता।

५५ खोदोलो मीचा पोतेल्मी रापी मीः खप्‍चीना जूईचचीक तूवा। ना पत्रुससो खची दोक्पी खाताना खस्का तूवा।

५६ ईल्पो सूसो मप् मीम्छाआ पत्रुस मीःम् साम्‍पी तूवाचाक तना नम्‍लो खोङू, खीक्‍का ओरोपीका, “ङ्‍क मीस्सो येशूलोङ्‌ तूवाक मायो।”

५७ खोदोलो पत्रुसआ इन्कार मतो ओरोपीका, “ए नेछोङा, ऊई आना पीक्‍चाईकई खूङ्‌क आसे कोङा छेतोनो।”

५८ खीक्‍का जीस् दोस्पी आर्कोसासो ख तना ओरो लअ, “आन्‍सो खची बूम्ङा मायो।” खोदोलो पत्रुसआ ओरो पीका, “कोङ्ने माके।”

५९ खीक्‍का ईक् घण्‍टा दोस्पी आर्को ईल्पोआ हायाम्‌ मूत्‍ता ओरोपीका, “आछीयाङ् ङ्‌क मीस् येशूलोङ् तूवा, ऊदोईपीक्यालो ङ्‌कसो गालीलपीक मीस्ङा के।”

६० खोदोलो पत्रुसआ ओरोपीका, “ए मीस्ङा, आना ऊई पीक्‍चाईकई, खूङ्‍क कोङा छेतोनो।” मोरोना ख नेन्‍चातोङ् वाप् अका।

६१ खीक्‍का रोबूआ आन्‍चीना पत्रुस हेम् खोङू। “एसे वाप् ओम् लाईस्‍पी आना कोङ् सूक्‍छेम् इन्कार मोयो” पीकाना रोबूआ लक रीङ् खसा मीन्खी।

६२ ना पत्रुस पाखा लत्‍ताना चूरूमोक्‍स खापा।

येशू मसेत्चीक

मत्ती २६:६७-६८; मर्कूस १४:६५

६३ खीक्‍का येशू लाप् मीचा ख सेस्‍वा मीक्‍तो केर्‌ची,

६४ खीक्‍का म्मूक्स् देप्चीना ख तत्ची, “आन् आम् केर्प् आसे? बोलो खारीबो मना पीकाते।”

६५ ओरोना खचा येशूम् तोक्‍पी मोरोक रीङ् मस्‍ना म्साम्दी कात्‍ची।

पिलातसमी लाईस्‍पी येशू

मत्ती २६:५७-६८; मर्कूस १४:५३-६५; यूहन्‍ना १८:१९-२४

६६ देत्छा सेपा बात्ल छूवाक तेल्पीक मीस्चीम् धर्म-सेचीपोचा, देप्‍क पूजारीचा ना शास्‍त्रीचा येशू खची देप् याखऊ खीम्पी खाईची,

६७ ना ओरोलची, “आन् ख्रीष्‍टङा दोक एई पीकाताते।”

खोदोलो येशूआ खस् ओरोलची, “कोङा पीकोदोसो आन्‍ना रेपोनीनो।

६८ कोङा तईयान्‍नीदोसो आन्‍ना कोङ् ङरी आनोनीनो।

६९ खोदोलोई हन्‍नायीका मीस्मी छा खोलोप्का दूङ् राःरालोक नीनाम्माम् चूप् हूःलाम्पा तूये।”

७० खोदोलो खस् खोलोआ ओरो पीकाना तत्‍ची, “खोरोदोक, ऊई आन् नीनाम्माम् छाङ्‌ यो?”

खोदोलो येशूआ खस् ओरो पीकाना ङरी आन्‍ची, “आन्‍नाङ् पीक्‍चाईनी, कोङ् खूङ्‌कङा।”

७१ खोदोलो खचा पीका, “हन्‍ना केई बीन्‍नीपा साक्षी चाहेई छूनो, ऊदोईपीक्यालो केईया खम् ङःलाम्पाङ् येनूम्‍खूम्‍क तूये।”

पिलातसमी लो हेरोदमीलो लाईस्‍पी येशू

मत्ती २७:११-२६; मर्कूस १५:१-१५; यूहन्‍ना १८:२८-४०; १९:१-१६

२३

१ देप् याखऊपीक खोलोङ् तीक्‍सूची पकाना येशू पिलातसमी दोक्पी खाईची।

२ खचा येशू ओरो पीकाना दोस् तीम् मीना, “ङ्‌क मीचा ओखी छाप्‍कूवाप्‍क मीस् बहकेई मक केईका छीपूम्‍का। ङ्‌कसा कैसरपी तीर छोक्‍सानूम्‍नते पीके, खसा म्होपा-म्होप्ङा ‘कोङ् ख्रीष्‍ट, होङाबू’ पीक्ना पीके।”

३ खीक्‍का पिलातसआ ख ओरो पीकाना तत्‍तू, “ऊई आन् यहूदीचीम् होङाबूङ्‌यो?” खोदोलो येशूआ ओरोपीकाना ख ङरी आन्‍नू, “आनाङ् खोरोपीके।”

४ खीक्‍का पिलातसआ देप्‍क पूजारीची ना ओरोसर्प् मीस्ची ओरो लअ, “कोङा ङ्‌क मीस्पी ऊसो दोस् मान्छीम्ङा।”

५ खोदोलोई मीचा हायाम् सार बतो ओरोपीका, “ङ्‌कसा गालीलपीका तोऊ थोक्स्‍ना खोलोङ् यहूदियापी ना ङ्‌कपीसो म्सेचीवा पीचीना मीस् हूर्स्‌ चयक तूये।”

६ खोदोलो पिलातसआ मूङ्‌क रीङ् येन्‍ना, आन् गालीलपीकङ्‌यो’ पीकाना तत्‍तू।

७ खीक्‍का ख हेरोदमी चारतोस्‍को थाम्‍पूप्‍क मीस् पीम् तूम् तना पिलातसआ ख हेरोदपा पोक्‍सू। खोदोलो हेरोदसो यरूशलेमपीङ् तूवा।

८ हेरोदआ येशू तखीलो हायाम् म्जी नअ। ऊदोईपीक्यालो खसा येशूम् तोक्पी केछेयीकाङ् येन्‍क तूवा खन्सा येशू म्खोम् लचाक तूवा, खीक्‍काना खसा छाक्‍काक लक् ऊचीई मअ खूङ्‍क खोम् आस मक तूवा।

९ खीक्‍का खसा येशू हायाम् देतो रीङ् तत्‍तू, खोदोलोई येशूआ ङरी माङ्आई।

१० देप्‍क पूजारीस् लो शास्‍त्रीस्‍लो थोरेपाना येशू हायाम् देतो दोस् तीची।

११ हेरोदआ म्दोर्‌चीका तङाना येशू सेस्वा मीक्‍तो म्साम्दी कात्ची, खीक्‍काना होङाबूआ खाम्तोङ्‌क तेई खाम्मीचीना ख पिलातसपाङ् आत्पोक्स्ची।

१२ लाईस्‍पी हेरोद लो पिलातसलो मान्तन्चाक तूवा, खोदोलोई खूङ्‌क लेईपीका खस् तङाना तूवा।

१३ खीक्‍काना पिलातसआ देप्‍क पूजारीची, चारतोप्ची, ना खोलोङ् मीस् बात्ल मची।

१४ खीक्‍का पिलातसआ खस् ओरोलची, “ङ्‌कसा ओरोतो मीस् फीत्दीतू पीकानीना आन्‍ना ओ दोक्पी तातानूम्‌, खोदोलोई कोङा ङ्‌कपी खूङ्‍कतोङ् दोस् ऊसो मान्छीम्ङा।

१५ हेरोदआसो खपी खूङ्‌क तोङ्‌क ऊसो दोस् मान्छीम्, ऊदोईपीक्यालो खसा ङ्‌क ईपीङ् आत्‍पोक्‍सू। हन्‍ना खोङ्नूम्व, ङ्‌कसा सीम् दण्ड तोम् तोङ्‌क लक्‌ मक ऊसो मान्तू।

१६ खन्‍सा कोङा ङ्‌क सजाई पीयोना लेतूतो।”

[

१७ चाड ताक नाम्‍लापी खची लागी थूनापी तूप् मीस् ईल्पो लाईम्‍दीम् रेवास् तूवा।]a

१८ खोदोलो खस् खोलोङ् ईतो ओरो पीकाना बसा, “ङ्‌क सेईम्‍ङा छूये, बरू बारब्बाङ् लात्‍दीत्‍व।”

१९ बारब्बा क सहरपी छूवाक जूम्‍लूक मक ना मीस् सेत्‍कम्‌ तोक्‍पी थूना तेस्‍चीक तूवा।

२० येशू लेईम्‍दीम् सानीवा मना पिलातसआ होसोङ् खस् सम्‍जेई मीची।

२१ खोदोलो खस् होसोङ् ओरोपीक्‍तो हायाम् सार बसा, “मूङ्‌क क्रूसपी काक्‍स्‍व, मूङ्‌क क्रूसपी काक्‍स्‍व!”

२२ खीक्‍का खसा सूक्‍छेम्‍पी खस् ओरोलची, “ऊदोई? ङ्‌क मीचा ऊई मान्‍नप् लक्‌ मक तूये? कोङा ङ्‌कपी सेईम्‌ दण्ड पीम् तोङ्‌क रीङ्‌ ऊसो मान्छीम्ङा, खन्‍सा कोङा ङ्‌क सजाई पीयोना लेतूतो।”

२३ खोदोलोई खचा ओरोसोतो बतो “ख क्रूसपी काम्‍ङा छूये” पीकाना पीका। खीक्‍का दोस्पी खचा ऊई पीका खोरोङ् छूवा।

२४ खीक्‍का पिलातसआ खचा ङोक्‍चीक रीङ्मी फैसला येईमीची।

२५ खीक्‍का पिलातसआ मीस् सेईप्‌ ना जूम्‍लूक मप् बारब्बा क थानापीका लात्‍दीतू, ना येशू ख्रीष्‍ट क खचा लन्‍ची मस्क तोङ्नाङ् खची हूक्‍पी पीची।

येशू क्रूसपी काक्‍स्‍चीक

मत्ती २७:३२-४४; मर्कूस १५:२१-३२; यूहन्‍ना १९:१७-२७

२६ रोमी दोर्‌चा येशू मूङ्‍कप्का खाईचीलो, तेल्पीका बान्चाक कूरेनीप्‍क सिमोन लाप्‍ची, ना येशूम् क्रूस खूर्‌मीचीना खम् दोस्-दोस् खाईमीची।

२७ हायाम्सर्प् मीस् खम् दोस्-दोस् लाम्‍दूमाचाक तूवा। खूङ्‌कपी मीम्छास्सो तूवा, खूङ्‌क मीम्छास् सोक् मतो खाप्‍चाक तूवा।

२८ खोदोलो येशू खस् हेम् आन्‍नचीना ओरोलची, “यरूशलेमपीक मेकछाचे, ओ तोक्पी खाम्‍नीनते, खोदोलोई आन्‍नी आम्‍नी होप्‍मी लागी ना आम्‍नी छाचीम् लागी खाप्‍नीते।

२९ खोङ्नूम्व, ङ्‌कतोङ्‌क नाम्‍ला ताचाईक तूये, खूङ्‌क नाम्‍लापी खचा ओरोपीके, ‘छा मान्वाईप् सागोवा ना चूचू पईम् मान्बोप् मीम्छाचा आसीक् तचीनूव।’

३० खीक्‍का खचा खोलोङ् कोम् ‘ओखी थेम्पी हूप्‍साते’ ना बोप्‍रोस् ‘केईका नेपीकाते’ लयची।

३१ सीछो गीगीप्पा तूलोङ् ङ्‌कचा ओरो मईचीदो जन् सीछो हार्‌खात्‍लोन् ऊई मईची?”

३२ मोन्लो खचा नीप्पो खूस्‍पास्‍सो सेईम् लागी येशूलो खाईचीक तूवा।

३३ खीक्‍का खस् खप्‍परे मीचीक थाम्‍पूपी तातेका, ना खचा खूङ्‌कपी येशू क्रूसपी काक्‍स्‍ची, खीक्‍का खूङ्‌क खूस्‍पास्‍सो ईल्पो येशूम् चूप्‍लाम्‍पा ना आर्को म्पाङ्लाम्पा क्रूसपी काक्‍स्‍ची।

३४ खोदोलो येशूआ ओरोपीका, “ए पाआ, ङ्‌कस् छेमा पीचीव, ऊदोईपीक्यालो ङ्‌कचा ऊई मचयची खूङ्‌क छेत्‍तस्‍नो।” खीक्‍काना खचा येशूम् तेई हास्‍चीना करसीङ् होक्‍स्‍ची।

३५ खोदोलो मीचा थोरेपाना खोङ्चचीक तूवा। चारतोप्चा येशू सेस्वा मीक्‍तो ओरोलची, “ङ्‌कसा बीन्‍नीपान् लेन्‍चामीयू ङ्‌क नीनाम्माम् छा ख्रीष्‍ट खीक्‍का नीनाम्माप्का सोकाक मीस्ङादोक खसा म्होप्सो लेन्‍चामीन्‍चीनूते।”

३६ दोर्‌चासो ताना येशू जूजूर्पा दाखमद्यमी काऊ दूमीक्‍तो ओरोलचीना सेस्‍वा मीची,

३७ “आन् यहूदीचीम् होङाबूदोक आम् होपा आम् होप्‍ङा लेन्‍चा मीन्चीते।”

३८ “ङ्‌क यहूदीचीम् होङाबू के” पीम् छाप्‍चीना येशूम् तोङ् छोक्‍तो काक्‍स्‍ची।

३९ क्रूसपी काक्‍स्‍दीत्‍चीकप्‍क ईल्पो खूस्‍पाआसो येशू सेस्‍वा मीक्‍तो ओरो लअ, “ऊई आन् ख्रीष्‍ट मायो? आन् आम् होप्‍सो लेन्‍चामीन्‍चीते ना कास्‍कासो लेन्‍चा मीयाचीकाते।”

४० खोदोलोई आर्को खूस्पाआ मूङ्‌क ओरो लना राङ्‌ङू, “आनासो मूङ्‍क तोङ्‍क दण्डङ् तचयक तूये, नासोङ् आन् नीनाम्माप्का आम् कीम्‍मानोयो?

४१ काचान् रई लक्‌ मस्कसा ङ्‌कतोङ्‌क दण्ड ताचूक तूये, खोदोलोई ङ्‌क मीचान् ऊसो रई लक्‌ मक मान्तू।”

४२ खीक्‍काना मूङ्‌कसा येशू ओरो लअ, “येशू रोबू, आम् चारखम् तालात्‍लो कोङ्सो मीनोव।”

४३ खोदोलो येशूआ मूङ्‌क ओरो लअ, “आछीयाङ् कोङा आन् लोयान्‍ना, आन् एसेयीकाङ् कोङ्लो साराङ्‌गाप्‍तो छूये।”

येशू सीयाक

मत्ती २७:४५-५६; मर्कूस १५:३३-४१; यूहन्‍ना १९:२८-३०

४४ लेपाक पोङ् नीस्बजेप्का यूपा सूक्‍बजे सम्मो खोलोङ् छाप्‍कूवापी नाम्कूर्मादाम् छूवा।

४५ नाम्कूर्मादाम् छूवातोलो नीनाम्मा दप्‍स्‍को खीम्‍पीक पर्दा म्‍रापी नीस्‍चेल छूवा।

४६ खीक्‍का ओरोसोतो बसाना येशूआ ओरोपीका, “ए पाआ, कोङा ओ आत्‍मा आम् हूक्‍पी पीयान्‍के।” खोन्‍तोदी पीकाना म्सोम् थाया।

४७ मोन्तोङ्ना छूवाक तना रोमी दोर्‌चीम् कप्‍तानआ, “आछीयाङ् ङ्‌क मीस्‍ने धर्मीङ् रईछ” पीकाना नीनाम्माम् साम्दीखा मअ।

४८ मूङ्‌क खोती छूवाक खोस् ताप् मीचा मूङ्‌क तची, ना खचा खची पम् लाप्‍दीत्‍चीना तूनीवा मतो आत्‍ता।

४९ खोदोलोई ख छेईप्ची ना गालीलपीका खम् दोस्-दोस् बाईप् मीम्छाची छूबूरीपा थोरेपाना मूङ्‌क खोती खोङ्चचीक तूवा।

येशू खूम्‍चीक

मत्ती २७:५७-६१; मर्कूस १५:४२-४७; यूहन्‍ना १९:३८-४२

५० योसेफ मीचीक ईल्पो नप् ना धर्मी मीस् तूवा। ख देप् याखऊपीक तीक्‍सूसो तूवा।

५१ खसा मूङ्‍कचीम् चाईपी लो लक्‍पीलो अऊ मान्पीक तूवा। ख येहूदीचीम्‌ अरिमाथिया सहरपीक मीस् तूवा। खसा नीनाम्माम् चारखम्‍मी लाम् खोङ्चक तूवा।

५२ मूङ्‌कसा पिलातसपा खाताना येशूम् सालोग्‍गी ङोकू,

५३ खीक्‍का खसा येशूम् सालोग्‍गी क्रूसपीका लात्‍ना सूतीम् तेईया बप्स्‍ना ओरो देप् लूङ् खोपेई मम्पाना बानेई मम्पा गेम्‍पी खाईना यूक्सू, मूङ्‌कपी खूङ्‍क सम्‍मो आस्‍सो मीस् मान्खूम्स्क तूवा।

५४ खूङ्‌क लेई चोचूम्चीम् लेई तूवा, खीक्‍का नोम्चीम् लेई ताम्‍लाम् हक तूवा।

५५ खोरोना छूवालो गालीलपीका खलो ईतो बाईप् मीम्छास् खची दोस्-दोस् खाताना खूङ्‌क गेम् खोङ्ची खीक्‍का येशूम् सालोग्‍गी यूक्स्चीक नम्‍लोना तची।

५६ खीक्‍काना खस् खीम् आत्‍ताना येशूम् सालोग्‍गी कील्म् नाम्चानप् तेल थीक्‍का मची। खीक्‍का ललईमी आज्ञा तोङ्ना नोम्चीम् लेईपी नोन्ची।

a 

२३:१७ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

येशू ऊसापक्‍क

मत्ती २८:१-१०; मर्कूस १६:१-११; यूहन्‍ना २०:१-१०

२४

१ फाईवेईमी लाईस्‍पीक लेई देत्छा सेपाङ्‌ मूङ्‌क मीम्छाचा नाम्चानप् तेल थीक्‍का मस्क खाईचीना येशू खूम्‍चीक दोक्पी खाता।

२ खोदोलो खचा येशूम् गेम् थेम्‍पीक लूङ् आल्‍म्‍दीम्‍पा छीप्‍ची।

३ खीक्‍का खस् गेम् दोक्पी खाताना खोङ्चीलो रोबू येशूम् सालोग्‍गी मान्छीप्ची।

४ खीक्‍का खचा ङ्‌क ऊतोङ्नाई छूवाकई पीकाना छाक्‍का छूवाचाक तूवा, खोदोलो ओम्‍लोलोयोक तेई खाम्‍दीप् नीप्पो वात्‍छा खची बरपी थोरेप्‍दीताक तची।

५ खोदोलो मूङ्‌क मीम्छास् हायाम्‌ कीसा ना बोहो हेम् कूम्‍ची। खोदोलोई खूङ्‌क नीप्पो वात्‍छाचा खस् ओरोलची, “आन्‍चा ऊसापक्‍क मीस् ऊदोई सीप्‍खाप्‍चीम् हाम्‍पी लाम्‍चूकई?

६ ख ङ्‌कपी मान्तू, ख ऊसापक्‍क तूये। खन्‍सा गालीलपी तूवानीलो येशूआ आन्‍नी ऊई लानीक तूवा खूङ्‌क मीनानूम्ते,

७ ‘मीस्मी छा मोऊपोचीम् हूक्‍पी छूये, खीक्‍का क्रूसपी काक्‍सची, खोदोलोई खूङ्‍कम् सूक्‍लेईपी ऊम्‍पोम् छूये’।”

८ खोदोलो म्सीच्‍चेचा येशूआ पीकाक रीङ् मीन्खीची।

९ खीक्‍का खस् मूङ्‍कप्का आत्‍ता ना खाताना मूङ्‌क खोलोङ् रीङ् पोङ् ईल्पो म्सीच्‍चेस् खीक्‍का बीन्‍नीपास् खोलोङ् ईची।

१० मूङ्‌क मीम्छाची, मरियम मग्दलिनी, योअन्‍ना खीक्‍का याकूबमी म्मा मरियम मीचीकस् तूवा। खस्का बीन्‍नीपा मीम्छास्सो तूवा खचा मूङ्‌क खोलोङ् रीङ् म्सीच्‍चेस् ईची।

११ खोदोलोई खचा पीकाक रीङ् मोरोक मीनाना, म्सीच्‍चेचा मूङ्‌क रीङ् पतेईङा मान्मची।

१२ खोदोलो पत्रुस पकाना येशू खूम्‍चीक गेम्‍पी बूल्तो खाता, ना कूम्‍चीना खोङ्लो सीक्‍खूम्‍ङाङ् तअ, खीक्‍का खूङ्‌क खोती तना ख छाक्‍का छूक्‍तो आत्‍ता।

येशू इम्‍माउस मीचीक लाम्‍पी

मर्कूस १६:१२-१३

१३ खूङ्‌क लेई म्सीच्‍चेचीप्क नीप्पो यरूशलेमपीका गेबो पोङ् ईक् किलोमिटर छूबूरीपा इम्‍माउस नीङ् मीचीक ईबूम् तेल् मेक्सा खात्‍चाक तूवा।

१४ खोती छूवाकम् तोक्पी खचा खची हो-होप्‍पी रीङ् मचचीक तूवा।

१५ खचा मोरोना खची हो-होप्‍पी रीङ्-छाम् मचचीलो येशू खची दोक्पी ताना खस्का लाम्‍दूम् थालेई मअ,

१६ खोदोलोई खचा येशू छेईमान्‍दूर्‌ची।

१७ खीक्‍का येशूआ खस्, “आन्‍चा लाम्‍दूम्‍तो ऊमी तोक्पीई रीङ्-छाम् मचाईचूकई” पीकाना तत्‍ची।

खोदोलो खस् खची सानीवा चाईसाकसा थोरेप्लाता।

१८ खस् तूवाकप्‍क क्लेओपास मीचीक ईल्पो मीचा ख ओरो पीकाना ङरी आन्‍नू, “यरूशलेम फल्‍ना आत्चाईकनासो मूङ्‌कपी एसे-देसा ऊई छूचाई पीम् आना छेत्‍तनोयो?”

१९ खीक्‍का येशूआ खस्, “खूङ्‌क ऊतोङ्‌क रीङ्‌ये?” पीकाना तत्‍ची, खोदोलो खचा ओरो पीकाना ङरी आन्‍ची, “नासरतपीक येशूम् तोक्पी, ख ईल्पो खारीबोपो तूवा, खीक्‍का ख नीनाम्माम् लो खोलोङ् मीस्मी लाईस्‍पीलो लक्‌ मम्पी ना रीङ्पी म्‍राःरालोक तूवा।

२० ओखी देप्‍क पूजारीचा ना चारतोप्चा ख सेईम्‌ लागी लेईछची, खीक्‍काना क्रूसपी काक्‍स्‍ची।

२१ इस्राएलीची खसाङ् लेन्‍चा मीय मीनीकाना केईका खपी आस मम्काक तूवा। खोदोलोई ङ्‌क खोती छूवाक एसेन् सूक्‍लेई छूवाखाता।

२२ खूङ्‌कप्‍कासो ङ्‍कपी तूप् मीम्छाचा पीकाक रीङ्आ केईका छाक्‍का छूयीकाक तूये। ऊदोईपीक्यालो खस् देत्छा सेपा साम्-साम् कोदातालो गेम् दोक्पी खाताक तूवा,

२३ खोदोलोई खचा येशूम् सालोग्‍गी मान्छीप्ची। खीक्‍का खचा ताना केईका ओरो पीकाना येईमीयीका, ‘केईका नीनाम्माम् रीदाम्‌ पोक्‍ची तम्का, ना खचा येशू ऊसापक्‍क तूये पीकाना पीका।’

२४ केईका तूयीकाकप्‍क हेप्-हेप् मूङ्‌क गेम् खोस् खाता, खोदोलो मूङ्‌क मीम्छाचा ऊई पीकाक तूवा, खूङ्‌क तोङ्‌कङ् छीप्‍ची, खोदोलोई येशू क मान्छीप्ची।”

२५ येशूआ खस् ओरोलची, “ए मूर्खचे, ऊई खारीबोपोचा पीकाक रीङ्पी विश्‍वास मम् आन्‍नी देई गारई छूवानीकई!

२६ ऊई ख्रीष्‍टआ ङ्‌कतोङ्‌क दूक्‍वा तेम्‍ना म्होप्मी साम्दीखापी वोम् पर्नेङ् मान्तूवायो?”

२७ खीक्‍का खसा मोशाप्का एक्‍तोक खोलोङ् खारीबोपोचीप्‍का थोक्‍स्‍ना खसा खोलोङ् धर्मसूम्बऊपी छाम्‍पा म्होप्मी तोक्पीक रीङ्मी अर्थ खस् हायाम् नम्‍लो ईची।

२८ खस् हाक तेल्पीई खात्‍चाक तूवा खूङ्‌क तेल्पी तातेकाकप्‍का ख होसोङ् मेक्सा सम्मो खाईप्‍तोङ् मन्ची।

२९ खोदोलो खचा येशू ओरोलचीना कर तीची, “आन् केईकाचीकाङ् तूम् छूये, ऊदोईपीक्यालो नाम् काम्‍खाताक तूये।” खीक्‍काना येशू खस्काङ् तूम्‍लाम् मीनाना खीम्गो वोङा।

३० येशू खस्का जा चाम् लागी तूवा खीक्‍का सबेई लाप्‍ना नीनाम्मा ओलोनूव लअ, खीक्‍काना मूङ्‌क सबेई हास्‍ना खस् पीची।

३१ खीक्‍का मूङ्‍कचीम् खची मूक्स् हला, ना खचा येशू छेत्‍ची। खोदोलोई येशू क खची मूक्स्दूप्का मास्खाता।

३२ खस् खची हो-होप्‍पी ओरोलोल, “ख केईचीका लाम्‍पी रीङ्-छाम् मचलो, खीक्‍का धर्मसूम्बऊपीक रीङ्मी अर्थ पचलो ऊई हायाम्‌ ई गोङ् चानकमायो?”

३३ खस् मोन्तोलोङ् पकाना यरूशलेमपी आत्‍ता। मूङ्‌कपी तातेकालो खचा पोङ् ईल्पो म्सीच्‍चेची ना खस्का बात्ल छूवाक बीन्‍नीपास्सो छीप्‍ची,

३४ ना खचा ओरोपीका, “रोबू येशू आछीयाङ् ऊसापक्‍क रईछ ना सिमोन तूवाकपी खोमन्‍चीक रईछ।”

३५ खचा लाम्‍पी लाम्‍दूमाचालो रीङ्-छाम् मस्क खीक्‍का सबेई हास्‍लो येशू ख्रीष्‍टये रईछ पीकाना छेत्‍चीक रीङ् खोलोङ् खस् ईची।

येशू म्सीच्‍चेचीपी खोमन्‍चीक

मत्ती २८:१६-२०; मर्कूस १६:१४-१८; यूहन्‍ना २०:१९-२३; प्रेरित १:४-८

३६ खचा ङ्‌क रीङ् पचचीतोङ् येशू छेकोक्छा खची हाम्‍पी थोरेपा, ना ओरोलची, “आन्‍नी खाऊमा-खासेर्मापी छूवाचानीव।”

३७ खोदोलो खस् खची चारत्‍ताना खची कीम्‍आ आतालेई छूवा, ना “केईकान् चाप्‍ये तम्‍चायाम्‍का” मीना।

३८ खोदोलोई येशूआ खस् ओरोलची, “ऊदोई आन्‍नी ओरोना कीस्‍नी? ना ऊदोई आन्‍ना आम्‍नी सानीवापी शङ्का मईनूम्?

३९ ओ हूःलोङ् खोङ्नूम्ते, कोङ् ख्रीष्‍टङा के, कोङ् ख्रीष्‍ट मा मीन्‍नीदोक पतोनीते। ऊदोईपीक्यालो चाप्‍मी म्साः, म्तूप्‍री छूनो, खोदोलोई आन्‍ना तईचाईनूम् ओमीन् ओ साः लो ओ तूप्‍रीलो तूये।”

४० ओरो पीकाना येशूआ खस् म्हूःलोङ् खोमीची।

४१ खोदोलो खस् हायाम् खची जी नअ, खीक्‍का खस् होसोङ् छाक्‍का छूवाचालो येशूआ ओरो पीकाना तत्‍ची, “ऊई आम्‍नीपी चाम् थक् तूयेयो?”

४२ खोदोलो खचा दूप्‍खाप् ङाः ईक् टुक्रा पीची।

४३ खीक्‍का खसा खूङ्‌क ङाः लाप्‍ना खची दोक्पीङ् चअ।

४४ खीक्‍का येशूआ खस् ओरोलची, “आन्‍नीस्‍का तूवोलो कोङा पीकोक रीङ् हन्‍ना पूरा छूम् नाम्‍ला छूवाक तूये। ओ तोक्पी मोशाम् ललईपी, खीक्‍का खारीबोपोचीम् सोक्‍सरपी ना भजनमी सोक्सरपी छाम्‍पा रीङ् खोलोङ् पूरा छूम् छूये, पीकोना कोङा आन्‍नी ईन्‍नीक तूवा!”

४५ खीक्‍का येशूआ खस् धर्मसूम्बऊ बूजेई मम् सानीवा पीची।

४६ खीक्‍का येशूआ खस् ओरोलची, “धर्मसूम्बऊपी ओरोना छाम्‍पा तूये, ख्रीष्‍टआ दूक्‍वा तेम्‍ना सीक सूक्‍लेईपी होसोङ् ऊम्‍पोम् छूये,

४७ खीक्‍काना यरूशलेमपीका थालेईमम्‍ना खोलोक जातिचीपी खम् नीङ्पी वालूम्मा ना मोऊ छेमामी रीङ् हाम्‌ छूये।

४८ आन्‍नीङ् ङ्‌क रीङ्मी साक्षी छूवानीव।

४९ येन्‍नूम्‍व, कोङा ओ पाम् यादे आम्‍नीपी पोक्‍सो, ओरोना आन्‍ना पा नीनाम्माम् राःरा मान्तोम् सम्मो आन्‍नी ङ्‌क सहरपीङ् तूवानीव।”

येशू साराङ्‌गा खाताक

मर्कूस १६:१९-२०; प्रेरित १:९-११

५० खीक्‍काना येशूआ खस् बेथानिया सम्मो खाईची, ना म्हूःथेत्ना खस् आसीक् पीची।

५१ खीक्‍का येशूआ खस् आसीक् पीचचीतोङ् खस् होक्‍सीचीना नीनाम्माआ ख साराङ्‌गाप्‍तो खाईयू।

५२ खीक्‍का खचा येशूम् साम्दीखा मची ना खची जी नना चामोवा मतो यरूशलेम आत्‍ता।

५३ खीक्‍काना खस् पूरा नीनाम्मा दप्‍स्‍को खीम्पी बात्ल छूवा ना नीनाम्माम् सायोचोङ्मा मची।

यूहन्‍नाआ छाप्‍क

जीनप् रीदाम्

छेईलम्

ङ्‌क जीनप् रीदाम् येशूम् म्सीच्‍चे यूहन्‍नाआ छाप्क के; ख जब्दियाम् छा तूवा (मर्कूस १:१९)। दूङ् देतो बाइबलपीक छेछेमीचीम् मीन्ताम्पी, यूहन्‍नाआ ङ्‌क जीनप् रीदाम् ई.सं. ७०-९० पी छाप्‍क तूवा, खोदोलोई ङ्‌क दोङ्‌ङाङ् के पीकाना क पीमान्दूर्। यूहन्‍ना “येशूआ सम्‍तूमा मीक” म्सीच्‍चे तूवा (यूहन्‍ना १३:२३; २१:२०)। येशूम् पोङ् नीप्पो म्सीच्‍चेपीप्क यूहन्‍ना येशूम् दूङ् सानीवा खप् म्सीच्‍चे तूवा। खन्‍सा येशूम् सानीवा नम्‍लो छेत्‍ना ङ्‌क जीनप् रीदाम्‍पी यूहन्‍नाआ येशूम् सागोवापाका लत्‍ताक सेचीवाची छाप्‍क तूये।

यूहन्‍ना हायाम् तातो लेता। ख दूङ् देतो एफिससपी तूवा, हेप्-हेप्‍पा ओरो मीना ङ्‌क जीनप् रीदाम् खसा मूङ्‌क एफिससपीङ् छाप्‍क तूवा। ङ्‌क यूहन्‍नाआङ् नयाँ करारपीक सूप्‍ची “यूहन्‍नाम्” छाप्‍दाम्‍सो छाप्‍क तूवा। खम् रीराममी दो-दोरीम्‍पी यूहन्‍ना मूङ्‌क चारपीका लात्‍चीना भूमध्य सागरपी तूवाक पत्मोस टापूपी कैदी तोङ्‍क मस्‍ना यूक्स्चीक तूवा (प्रकाश १:९)। खूङ्‌कपी खसा ईबूम् ख्रीष्‍टमी प्रकाश तअ, खूङ्‌क प्रकाशमी तोक्‍पी खोलोङ् सीकीतूम्‍तेक नयाँ करारपीक “यूहन्‍नाआ तक प्रकाश” मी सोक्सरपी छाम्‍पा तूये।

यूहन्‍नाम् जीनप् रीदाम् क मत्ती, मर्कूस ना लूकाम् जीनप् रीदाम्‍पीका फरक तूये। यूहन्‍नाम् जीनप् रीदाम्‍पी केईया ख्रीष्‍टमी सानीवा ना म्‍आत्माम् तोक्पी हायाम् नत्‍तो छेईम् तयाम्। ख्रीष्‍टमी वोर्वा ऊतोङ्‌कई तूये पीकाना यूहन्‍नाआ नम्‍लोना पक तूये। यूहन्‍नाआ येशूआ म्होप्मी तोक्‍पी पीकाक रीङ् छाप्‍क तूये: “रीराम‍मी सबेई कोङ्‌ङा के” (यूहन्‍ना ६:३५), “कोङ् चारपीक अल्हो के” (यूहन्‍ना ८:१२), “कोङ् नप् चोलोछा के” (यूहन्‍ना १०:११), “लाम्‍स्‍को कोङ्‌ङा के” (यूहन्‍ना १०:९), “आछीयाक वाचोसीम् पऊ कोङ्‌ङा के” (यूहन्‍ना १५:१), ना “आछीयाक, लाम् ना रीराम कोङ्‌ङा के” (यूहन्‍ना १४:६)। यूहन्‍नाआ येशूआ म्सीच्‍चेस्का हायाम् गहिरो रीङ् मस्कम् तोक्‍पी नम्‍लो पक तूये। दूङ्लोक्‍तो यूहन्‍नाआ येशूम् रीराम‍मी दूङ् दोस्पीक सेपा चाम्दूम् चस्‍लो नेनाक रीङ् खोलोङ् हायाम् नम्‍लोना पक तूये। खूङ्‌क रीङ् केईया १४ अध्‍यायपीका १७ अध्‍यायपी छाम्‍पा तयाम्।

यूहन्‍नाम् जीनप् रीदाम्‍पीका केईया पवित्र आत्‍माम् तोक्‍पी हायाम् देतो रीङ् ईम्चीम् दूराम्। केई ओरोना ईम्चीम् दूराम्, ख्रीष्‍टमी पवित्र आत्‍मा ईपी तूनोदोक, केईया ख्रीष्‍टमी लागी ऊसो मदूराम्नो (यूहन्‍ना १५:५)। यूहन्‍नाआ केई नम्‍लोना खोमीयीक तूये, विश्‍वास मप्चीम् रीराम‍पी तूक् पवित्र आत्‍माम् लक् मम् राःरापीकाङाङ् ख्रीष्‍टमी लक् ङ्‌क चारपी नम्‍लोना छूक्‍तो खाते ना मण्डली पतो खाईदूर।

केईया लाईस्‍पी सूप्‍ची जीनप् रीदाम् ना यूहन्‍नाम् जीनप् रीदाम् ईतोतो नीयाम्‍लो केईया येशूम् खोलोङ् लक् ना म्‍रीराममी तोक्‍पीक रीङ् नम्‍लो बूजेई मदूराम्। खोदोलोई केईया येशूम् रीराममी तोक्पीङाङ् बूजेई मयाम्ना केई लायेनो। केईया ङ्‌क जीनप् रीदाम् नीयाम्‍लो यूहन्‍नाम् ङ्‍क उदेश्‍य मीईम् छूये: “आन्‍ना येशू नीनाम्माम् छा ख्रीष्‍ट तूये पीकानीना विश्‍वास मनूम्व, ना विश्‍वासलाम्‍पा खम् नीङ्पी आन्‍ना रीराम‌ तईनूम्” (यूहन्‍ना २०:३१)।

यूहन्‍नाआ छाप्‍क

जीनप् रीदाम्

रीङ्बऊ रीराम छूवाना ताक

१

१ सून्‍मापू रीङ्बऊ तूवा, खूङ्‌क रीङ्‌बऊ नीनाम्मापी तूवा, ना खूङ्‌क रीङ्‌बऊ क नीनाम्माङ् तूवा।

२ खूङ्‌क रीङ्‌बऊ सून्‍मापूकाङ् नीनाम्मापी तूवा।

३ खोलोक थक् रीङ्‌बऊपीकाङ्‌ नीनाम्माआ बोबूईयू, ना बोबूयाक खोलोक थक् ख मान्दी बोमान्बूया।

४ खपी रीराम तूवा, खीक्‍का खूङ्‌क रीराम मीस्मी अल्हो तूवा।

५ खूङ्‌क अल्हो नाम्कूर्मादाम्‍पी बाक्स् केत्‍क तोङ्ना केत्‍ते, ना नाम्कूर्मादाम् मूङ्‌क अल्होपी कोक्साक मान्तू।

६ नीनाम्माआ म्‍रीदाम् पोक् ङ्‌क चारपी पोक्‍स्‍क तूवा, खूङ्‍कम् नीङ् यूहन्‍ना तूवा।

७ मीचा खोलोआ खम् रीङ् येन्‍चीनूना खपी विश्‍वास मस्‍नू पीकाना, ख मूङ्‌क अल्होम् गवाई पीस् ताआ।

८ यूहन्‍ना म्होप्ङा अल्हो मा, खोदोलोई ख मूङ्‌क अल्होम् गवाई पीम् लागी ताक तूवा।

९ खोलोङ् मीस् सानीवा छीम् लागी आछीयाक अल्हो चारपी यूवाचाक तूवा।

१० ख ङ्‌क चारपी तूवा, ना खसाङ् ङ्‌क चार बोबूईयू, खोदोलोई चारपीक मीचा ख मान्छेईची।

११ ख म्होप्मी मीस्पी ताआ, खोदोलोई म्होप्मी मीचा ख साम्दी मान्दची।

१२ खोदोलोई आस्-आसाई ख साम्‍दी दची ना खपी विश्‍वास मची, खूङ्‌कस् खोलोङ् खसा नीनाम्माम् छास् छूम् लागी हक्‌ पीची।

१३ खस् रीराम‍पीका ना मीस्मी लन्‍चीलाम्पा जन्‍मेई छूवाक मा, खोदोलोई खस् नीनाम्मापीका जन्‍मेई छूवाक छूये।

१४ खूङ्‌क रीङ्‌बऊ रीराम छूवाना ताआ, खीक्‍का सम्‍खेलू ना सत्‍यताआ पूरा छूवाना ईपी बास् मक तूये। खीक्‍का केईया खम् साम्‍दीखा तम्क तूये, खूङ्‌क साम्दीखाक पा पीका ताक ईल्पोङाङ् म्छामी तोङ्‌क तूये।

१५ यूहन्‍नाआ खम् तोक्पी गवाई पीतो हायाम् सोतो ओरोपीका, “ओ दोस्पी ताप् मीस् ओपीकासो दूङ् देप् तूये, खूङ्‌क मीस् खङा, ऊदोईपीक्यालो ख केछे ओ लाईस्‍पीकाङ् तूवा।”

१६ खीक्‍का खम् सम्‍खेलू पूरा छूवाकसा केईया ईबूम् सम्‍खेलू थेम्पी बीन्‍नीपा सम्‍खेलूसो तोम्‍पा तूये।

१७ ऊदोईपीक्यालो नीनाम्माआ केई रीदूम्-होदूम् क मोशालाम्पा पीयीक तूवा, खोदोलोई सम्‍खेलू लो सत्‍यतालो क येशू ख्रीष्‍टपीका ताआ।

१८ नीनाम्मा आसासो मान्तोन्खामोङ् तूये। खोदोलोई खलो तूप् ईल्‍पोङाङ् म्छाआ केई खम् तोक्पी ईयीक तूये।

बप्‍तिस्मा पीप् यूहन्‍नाम् गवाई

मत्ती ३:१-१२; मर्कूस १:१-८; लूका ३:१-१८

१९ खीक्‍का यरूशलेमपी तूप् यहूदीचा पूजारीची ना लेवीची यूहन्‍ना “आन् आसे?” पीकाना तईस् पोक्‍स्‍ची।

२० खोदोलो यूहन्‍नाआ खस् ङरी आईम् लागी जीज मान्म, बरू यूहन्‍नाआ खस् ओरो पीकाना नम्‍लोना ङरी आन्‍ची, “कोङ्ने ख्रीष्‍टने माके।”

२१ खीक्‍का खचा यूहन्‍ना ओरो पीकाना तत्‍ची, “खोरोदोक आन् आसे? ऊई आन् एलियायो?”

खोदोलो खसा “कोङ् एलिया माके” पीका।

खीक्‍काना होसोङ् खचा यूहन्‍ना ओरो पीकाना तत्‍ची, खोरोदोक “ऊई आन् मूङ्‌क खारीबोपोयो?”

खसा “कोङ् खारीबोपोसो माके” पीकाना ङरी आन्‍ची।

२२ खीक्‍का खचा होसोङ् यूहन्‍ना ओरो पीकाना तत्‍ची, “आन् आसे? केईका ईयीकाते, ऊदोईपीक्यालो आन् आसे पीकाना आम् तईस् पोप् मीस् केईका ईम् छूये, खोरोदोक आन् आम् होप् ऊई पीक्‍नाई छेईयान्‍ची?”

२३ खोदोलो यूहन्‍नाआ खस् ओरोलची “यशैया खारीबोपोआ पीकाक तोङ्‌ङा, ‘कोङ् योबोरोबूम् लाम् तन्तई मनूम्व’ पीक्‍तो गोङ्‍रूत्खाप् थाम्‍पूपी बप्चाप् ईल्पो मीस्मी साल्‍म् के।”

२४ खस् फरिसीचा पोक्‍स्‍चीक तूवा।

२५ खीक्‍का खचा यूहन्‍ना ओरो पीकाना तत्‍ची, “आन् ख्रीष्‍टसो मा, एलियासो मा, मूङ्‌क खारीबोपोसो मादोक ऊनाई मीस् बप्‍तिस्मा पीय?”

२६ खोदोलो यूहन्‍नाआ खस् ओरोलची, “कोङा काऊआ बप्‍तिस्मा पीयो, खोदोलोई आम्‍नी रापी ईल्पो थोरेप्‍दीत्‍क तूये, खूङ्‌क आन्‍ना छेत्‍नूम्‍नो।

२७ ओ दोस्पी ताप् खङा। कोङ्ने खम् लोङ्पईमी लेस् वईम् तोकसो तूवोनो।”

२८ ङ्‍क रीङ् देप् यर्दन योऊमी नावादे बेथानिया मीचीक थाऊपी छूवाक तूवा, मूङ्‌कपी यूहन्‍नाआ मीस् बप्‍तिस्मा पीचचीक तूवा।

नीनाम्माम् थुमा येशू

२९ म्देसा यूहन्‍नाआ येशू ख तूवाक हेम् बान्चाक तना ओरो लअ, “खोङ्नूम्व, चारपीक मीस्मी मोऊ थेईप्खाप् नीनाम्माम् थुमा।

३० कोङा आन्‍नी लोन्‍नीक तूवा, ‘ओ दोस्पी ईल्पो मीस् ताये, खूङ्‌क ओपीका दूङ् देप् तूये, ऊदोईपीक्यालो ख ओपीका लाईस्‍पीकाङ् तूवा’ खूङ्‌क मीस् ङ्‌कङ्‌ के।

३१ कोङासो ख आसे पीम् मान्छेईङा, खोदोलोई ख इस्राएलपीक मीचा छेत्‍चीनूव पीकोना कोङ् काऊआ बप्‍तिस्मा पीतो तोक के।”

३२ यूहन्‍नाआ ओरोपीक्‍तो मीस् गवाई पीयू, “कोङा पवित्र आत्‍मा तूक्‍तूगूल्‍म्‍मी ङालीपी साराङ्‌गाप्‍तोका यूवाना खपी तूवाक तूऊ।

३३ कोङा ख मान्छेईङाक तूवा, खोदोलोई कोङ् काऊआ बप्‍तिस्मा पीव पीकाना कोङ् पोप् नीनाम्माआ कोङ् ओरो लोक तूवा, ‘खपी पवित्र आत्‍मा यूना तूक आना तय, पवित्र आत्‍माआ बप्‍तिस्मा पीप् मीस् खूङ्‌कङ्‌ के।’

३४ कोङा तूखूक तूये, ना आन्‍नीसो ईन्‍नीक तूये, नीनाम्माम् छा खङ् के।”

येशूम् दूङ् लाईस्‍पीक म्सीच्‍चेस्

३५ म्देसापाका यूहन्‍ना नीप्पो म्सीच्‍चेस्का मूङ्‌कपी थोरेप्‍दीताक तूवा।

३६ खीक्‍काना खसा येशू खात्‍चाक तखीना ओरोपीका, “खोङ्चूव, नीनाम्माम् थुमा नाकङ्‌ के।”

३७ यूहन्‍ना खोरो पीकाक येन्‍चीना मूङ्‌क नीप्पो म्सीच्‍चेस् येशूम् म्दोस्-दोस् खाता।

३८ खोदोलो येशू म्दोस् हेम् फनक्‍का आन्‍चीना खस् ओरोलची, “आन्‍चा ऊई लाम्‍चूकई?” खोदोलो खचा ओरोपीका, “रब्‍बी आन् हापी तूये” (रब्‍बीम् अर्थ क सेचीपो पीक्‍याक के)।

३९ खीक्‍का येशूआ खस् ओरोलची, “बान्चीना खोङ्चूते।” खीक्‍काना खस् खाताना येशूम् तूस्को तची। खूङ्‌क लेई खस् येशूस्‍काङ् बास् तूवा, ऊदोईपीक्यालो खोन्तोलो यूपाक लीची बजेई छूवाखात्क तूवा।

४० यूहन्‍नाआ पीकाक रीङ् येईप् ना येशू म्दोस्-दोस् खाईप् मूङ्‌क नीप्पो तूवाकपी ईल्‍पो क सिमोन पत्रुसमी नेछो अन्‍द्रियास तूवा।

४१ अन्‍द्रियासआ दूङ् लाईस्‍पी म्बू सिमोन छीप्पू, खीक्‍का ख ओरो लअ, “केईका मसीह छीपूम्काक तूये।” (मसीहम् अर्थ क ख्रीष्‍ट के)।

४२ खीक्‍का खसा सिमोन येशू तूवाकपी बाईयू।

खीक्‍का येशूआ ख खोङू ना ओरो लअ, “आन् यूहन्‍नाम् चारछा सिमोन, हन्‍ना आम् नीङ् केफास छूये” (केफासमी अर्थ क छीलूमा के)।

फिलिप लो नाथानेललो

४३ म्देसा येशू गालीलपी खाईम् मीना। खीक्‍का खातालो खसा फिलिप तूप्‍ना ओरो लअ, “ओ दोस्-दोस् लाम्‍दूमाव।”

४४ फिलिपसो अन्‍द्रियास लो पत्रुसलो तोङ्ना बेथसेदा सहरपीक मीस् तूवा।

४५ फिलिपआ नाथानेल छीप्‍ना ओरो लअ, “खम् तोक्‍पी मोशाम् ललईपी ना खारीबोपोचासो छाप्‍चीक तूवा, खूङ्‌क योसेफमी चारछा नासरतपीक येशू केईका छीपूम्काक तूवा।”

४६ खोदोलो नाथानेलआ फिलिप ओरो लना तत्‍तू, “ऊई नासरतपीकासो नप् रीङ् तादूरयो?” खोदोलो फिलिपआ ख ओरो पीकाना ङरी आन्‍नू, “बान्‍ना खोङ्ते।”

४७ खीक्‍का येशूआ नथानेल म्दोक्पी बान्चाक तना खम् तोक्पी ओरोपीका, “ईल्पो आछीयाक इस्राएली खोङ्‍व, खपी ऊसो छलकपट मान्तू।”

४८ खीक्‍का नथानेलआ येशू ओरो पीकाना तत्‍तू, “आना कोङ् दानाई छेतो?” खोदोलो येशूआ ख ओरो पीकाना ङरी आन्‍नू “फिलिपआ आन् काछोम् लाईस्‍पी आन् अञ्जीरमी पऊ गोपी तूवाचाक कोङा तोन्‍ना।”

४९ खोदोलो नथानेलआ येशू ओरो लअ, “सेचीपो, आन् नीनाम्माम् छा इस्राएलपीक होङाबू तूये।”

५० खीक्‍का येशूआ ख ङरी आन्‍ना ओरो लअ, “कोङा आन् अञ्जीरमी पऊ गोपू तूवा पीकोकसा आना विश्‍वास मअ, हन्‍ना आना ङ्‌कप्का दूङ् देप् लक् छूक तय।”

५१ खीक्‍का येशूआ ख ओरो लअ, “आछीयाङ् कोङा आन्‍नी लोयान्‍नी, आन्‍ना साराङ्‌गा हल्‍क ना नीनाम्माम् रीदाम् पोक्‍ची मीस्मी छाम् थेम्पी खात्‍तो यूतो मचयकa तईनूम्।”

a 

१:५१ मीस्मी छाम् थेम्पी खात्‍तो यूतो मचयक – याकूब म्बू एसावपीका जूकादोङ्लो ईबूम् सेमो मोङ्‍क तूवा। मूङ्‍क सेमोपी चारदूपीका साराङ्‍गा सम्मो ताप्‍तेप् ईबूम् थोकोपी नीनाम्माम् रीदाम् पोक्ची थोम्‍ला दाली मचचीक खोङ्‍क तूवा (उत्पत्ति २८:१०-२२)।

काना सहरपीक सूर्

२

१ मूङ्‌कम् सूक्‍लेई दोस्पी गालीलमी काना मीचीक सहरपी ईबूम् सूर् छूवा। खोदोलो येशूम् म्मासो खूङ्‌क सूर्‌पी तूवा।

२ येशूसो म्सीच्‍चेस्‍का खूङ्‌क सूर्‌पी खचा दालास्‍चीक तूवा।

३ मूङ्‌क सूर्‌पी दाखमद्य मताकप्का म्माआ येशू ओरो लअ, “हन्‍ना खचीपी दाखमद्य मान्तू।”

४ खोदोलो येशूआ ख ओरो लअ, “ए माआ, कोङा ऊई मम् छूये खूङ्‌क आना कोङ् ईम् बोक्स्‍नो। ओमी होसोङ् ओ नाम्‍ला मान्तान्लामोङ् तूये।”

५ खीक्‍का येशूम् म्माआ लक् मप्ची ओरोलची, “खसा आन्‍नी ऊई लईनी खूङ्‌क तोङ्ना मनूम्व।”

६ यहूदीचीम् तोक्‍साथोङ्‌क ललई तोङ्ना शुद्ध मन्चीलो गोम् ईक् चून्दूलूम् लिटर वाईप् लूङ्मी तूक्‍ची लीप् मूङ्‌कपी यूम्पाक तूवा।

७ खीक्‍का येशूआ मूङ्‌क लक् मप्ची ओरोलची, “मूङ्‌क लीप् तूकतोदी खोलोङ् काऊआ पेपानूम्‍ते।” खीक्‍का खचा येशूआ पीकाक तोङ्ना मूङ्‌क लीप् खोलोङ् काऊआ पेप्‍ची।

८ खीक्‍काना येशूआ खस् ओरोलची, “हन्‍नान् मूङ्‌क जीस् लेताखानूम्‍ना देप्‍क जागूलोछा पीयानूम्‍ते।” खीक्‍का खचा येशूआ पीकाक तोङ्नाङ् मूङ्‌क जीस् लेत्‍चीना खाईचीना देप्‍क जागूलोछा पीची।

९ खीक्‍का देप्‍क जागूलोछाआ मूङ्‌क काऊ दाप्‍पू, खोदोलो मूङ्‌क दाखमद्य छूवाखात्क तूवा। खोदोलोई ङ्‌क हापीकाई ताकई पीम् खसा तूम् मान्तो, खोदोलोई काऊ तेप् रोःचा क मूङ्‌क छेत्‍चीक तूवा।

खीक्‍का देप्‍क जागूलोछाआ सूर्‌पीक दूखूलीप् काछना ओरो लअ,

१० दूङ्देतो मीचा लाईस्‍पी चानप्‍क दाखमद्य हास, खीक्‍का खोलोङ् खची बोखास्खात्कप्काङाङ् खचा चाईप् दाखमद्य हासची। खोदोलोई आनान् दो-दोरीम् सम्‍मोङाई चानप् दाखमद्य यूक्स्दीत्क तूये रईछ।

११ येशूआ ङ्‌क खलोपीका दूङ् लाईस्‍पीक चीन्‍न गालीलमी काना मीचीक सहरपी मक तूवा। ओरोना येशूआ मूङ्‌कपी म्साम्दीखा खोमक तूवा, खीक्‍का म्सीच्‍चेचा ख हायाम् विश्‍वास मची।

येशूआ नीनाम्मा दप्स्को खीम् शुद्ध मक

मत्ती २१:१२-१३; मर्कूस ११:१५-१७; लूका १९:४५-४६

१२ खीक्‍काना येशूआ मूङ्‌क लक् मम् यात्ना म्मा, म्नेछोची ना म्सीच्‍चेस्का कफर्नहुमपी खाता, ना जीस्तातो सम्‍मो मूङ्‌कपी तूवा।

१३ यूहूदीचीम् निस्‍तार-चाड दोक्पी तालाताक तूवा, खन्‍सा येशू यरूशलेम खाता।

१४ खोदोलो येशूआ नीनाम्मा दप्स्को खीम्पी लूपी, लूस् ना तूक्‍तूगूल्म् खेईमचचीक खीक्‍का खाप्चीमा बात्चचीक छीप्पू।

१५ खीक्‍का येशूआ ईबूम् रीबोम् कोर्रा बानेई मना नीनाम्मा दप्स्को खीम्‍पीका लूपीची, लूस्ची खोलोङ् पाखा कल्‍लातू, खीक्‍का खाप्‍चीमा बाईप्चीम् खाप्‍चीमासो खोलोङ् सोकोरीस्‍दीतू ना खची टेबलसो फोलीऊत्दीतू।

१६ खोरोनाङ् तूक्‍तूगूल्म् खेईमप्‍चीसो खसा ओरोलची, “ङ्‌कप्का आन्‍ना ङ्‌क खोलोक थक् खायालेत्‍नूम्‍व, ना ङ्‌क ओ पाम् खीम् व्‍यापार मस्को थाऊ बानेई मनूम्नव।”

१७ खोदोलो म्सीच्‍चेचा धर्मसूम्बऊपी ङ्‌कतोङ्ना छाम्‍पा तूक रीङ् मीन्खीची, “आम् खीम्पीक जोशआ कोङ् मीःआ तोङ्ना हूयो।”

१८ खीक्‍का यहूदीचा येशू ओरो पीकाना तत्‍ची, “आना ङ्‌क लक् मय पीम् प्रमाण खोमम् लागी आना केईका ऊई चीन्‍न खोमीयाका?”

१९ खोदोलो येशूआ खस् ओरोलची, “ङ्‌क नीनाम्मा दप्स्को खीम् हत्‍दीत्‍नूम्‍ते, खीक्‍का कोङा होसोङ् ङ्‌क सूक्‍लेईपी बानेई मूतो।”

२० खोदोलो यहूदीचा ओरोपीका, “ङ्‌क नीनाम्मा दप्स्को खीम् बानेई मम् लीक्‍पोङ् तूक्‍ची दोङ् लागेई छूवा, ऊतोङ्नाई आना ङ्‌क सूक्‍लेईपी बानेई मदूर?”

२१ खोदोलोई खसा पीकाक नीनाम्मा दप्‍स्‍को क म्होप्मी गाम् तूवा।

२२ खीक्‍का येशू सीयाकप्‍का ऊसापका, ना येशूआ पीकाक ङ्‌क रीङ् म्सीच्‍चेचा मीन्खीची, खीक्‍काना खचा धर्मसूम्बऊपी ना येशूआ पीकाक रीङ्पी विश्‍वास मची।

२३ निस्‍तार-चाडमी नाम्‍लापी येशू यरूशलेमपी तूवा, खीक्‍का खसा मक चीन्‍नम् लक् तचीना हायाम् देतोआ खपी विश्‍वास मची।

२४ खोदोलोई येशू खचीपी बर परेई मान्छू,

२५ ऊदोईपीक्यालो येशूआ मीस् ऊये पीम् नम्‍लोना छेत्‍क तूवा। ख मीस्मी तोक्पी आसासो ईम् बोक्स्‍नो, ऊदोईपीक्यालो मीस्मी सागोवापा ऊई तूवा खूङ्‌क खोलोङ् खसा छेत्‍क तूवा।

येशूआ निकोदेमस सेचीवा पीक

३

१ निकोदेमस नीङ् मीचीक फरिसीगोपीक ईल्पो मीस् तूवा। ख यहूदीचीम् देप् याखऊपीक देप्‍क तीक्‍सू तूवा।

२ मूङ्‌क निकोदेमस सेपा येशूम् दोक्पी खाताना ख ओरो लअ, “सेचीपो, केईका छेताम्का आन् नीनाम्माआ पोक्‍साक ओखी सेचीपो तूये, ऊदोईपीक्यालो नीनाम्मा आम् साथपी मान्तूवावादोन् आना ङ्‌क चीन्‍नम् लक् ममान्दूर्वा।”

३ खोदोलो येशूआ निकोदेमस ओरो लअ, “आछीयाङ् कोङा आन् लोयान्‍ना, नयाँ छूम्‍ना जन्‍मेई मान्छूमो आसासो नीनाम्माम् चारखम् तोदूरनो।”

४ होसोङ् निकोदेमसआ येशू ओरो पीकाना तत्‍तू, “खूवोबूप् छूक्‍खाप्‌ मीस् होसोङ् ऊतोङ्नाई जन्‍मेई छूये? ऊई होसोङ् मूङ्‌क म्माम् सागोवापा वोङ्ना जन्‍मेई छूदूर यो?”

५ खोदोलो येशूआ ख ओरो पीकाना ङरी आन्‍नू, “आछीयाङ् कोङा आन् लोयान्‍ना, काऊपीका लो नीनाम्माम् आत्‍मापीकालो नयाँ छूना जन्‍मेई मान्छूम् सम्‍मो आस्‍सो नीनाम्माम् चारखम्‍पी वोम् दूरनो।

६ गाम्‍पीका जन्‍मेई छूक् गाम् के, ना पवित्र आत्‍माप्‍का जन्‍मेई छूक् आत्‍मा के।

७ कोङा आन्‍नी नयाँ छूम्‍ना जन्‍मेई छूम् छूये पीकोलो छाक्‍का छूनीनव।

८ हूक् हाकलाम्‍पाई म्तोम् लये खूङ्‌क लाम्पा तोक्से। हूक् तोक्स्क आना येन, खोदोलोई मूङ्‌क हाकलाम्पाई ताये ना हारेई खाते, खूङ्‌क आना तूम् तयनो। नीनाम्माम् आत्माप्का जन्मेई छूक् मीस्सो खोरोकङ् छूये।”

९ खोदोलो निकोदेमसआ येशू ओरो पीकाना तत्‍तू, “ङ्‌क ऊतोङ्नाई छूदूर?”

१० खीक्‍का येशूआ ख ओरोलना ङरी आन्‍नू, “आन् इस्राएलीचीम् देप्‍क सेचीपो नासोङ् आना ङ्‌क रीङ् छेत्‍तनोयो?

११ आछीयाङ्, कोङा आन् लोयान्‍ना, केईका ऊई छेताम्का-लेसाम्‍का खूङ्‍कङ् आन्‍नी ईनी, खोरोनाङ् केईका ऊई तम्काक तूये खूङ्‍कम् गवाई पीयाम्का, खोदोलोई आन्‍ना केईका पीक्‍याकाक रीङ् पतेई मईनूम्नो।

१२ कोङा ङ्‌क चारपी तूक रीङ्मी तोक्पी आन्‍नी ईन्‍नी खोदोलो आन्‍ना कोङ् विश्‍वास मान्मङानी, खोरोनाङ् कोङा साराङ्‌गाम् तोक्पी रीङ् मूयोदोन् आन्‍ना जन् ऊतोङ्नाई विश्‍वास मदूर्‌नूम्?

१३ साराङ्‌गाप्‍तोका यूवाक मीस्मी छाङाङ् साराङ्‌गाप्‍तो खाता बीन्‍नीपा आस्‍सो माङ्‌खाई।

१४ ऊतोङ्नाई मोशाआ गोङ्‍रूत्‍खाप् थाम्‍पूपी तूवालो काँसम्‌ पूः थेत्‍क तूवा, खूङ्‌क तोङ्नाङ् मीस्मी छासो थेईम् छूये,

१५ खीक्‍का आस्-आसाई खपी विश्‍वास मय, खूङ्‌कचा खोलोआ हाल्‍लोसो मान्याईप् रीराम तयची।

१६ “ऊदोईपीक्यालो नीनाम्माआ चार हायाम् लोक्‍तो सम्‍तूमा मीक तूये, ना खसा ईबूम्ङाङ् म्छा तूवाकसो पीदीत्‍क तूये, खन्‍सा नीनाम्माम् छापी विश्‍वास मप् आस्‍सो नास् छूनो, खोदोलोई खचा हाल्‍लोसो मान्याईप् रीराम तयची।

१७ ऊदोईपीक्यालो नीनाम्माआ चारपीक मीस् दोस् तीम् लागी म्छा पोक्‍स्‍क मा, खोदोलोई खचा हल्‍वा तचीनू पीकाना पोक्‍स्‍क तूवा।

१८ आस्-आसाई खपी विश्‍वास मईची खूङ्‌कस् दोसी थरेई छूनो, खोदोलोई खपी विश्‍वास मान्मप् तोदीक लाईस्‍पीकाङ्‌ दोसी थरेई छूवाक तूये, ऊदोईपीक्यालो खचा ईल्‍पोङाङ् नीनाम्माम् छापी विश्‍वास मान्मची।

१९ फैसला क ङ्‌कङा: अल्हो ङ्‌क चारपी ताक तूये, खोदोलोई मीचा मूङ्‌क अल्हो क जेर्ची ना नाम्कूर्मादाम् नत्‍चीक तूये, ऊदोईपीक्यालो खचा मस्क लक्‌ रई तूवा।

२० ऊदोईपीक्यालो रई लक् मप् मीचा अल्हो जेरची ना अल्होपी ताईनो, खोरोना खस् अल्होपी ताईदोन् खचा मस्क मान्‍नप् लक् खोलोपी खोछेत्‍ते।

२१ खोदोलोई आसे सत्‍यपी तूये खूङ्‌क अल्होपी ताये, खीक्‍काना खचा ओरोना नीनाम्मापी तूना मईचीक लक् खोलोपी छेङ्छेङ् दाते।”

बप्‍तिस्मा पीप् यूहन्‍नाआ येशूम् गवाई पीक

२२ खीक्‍काना येशू म्सीच्‍चेस्का यरूशलेमपीका यहूदियामीचीक तेल् हेम् खाता, खीक्‍काना खस् जीस्तातो सम्‍मो मूङ्‌कपी तूवा ना बप्‍तिस्मा पीची।

२३ मोन्तोलो यूहन्‍नाआसो सालीममी दोक्पी तूवाक एनोन मीचीक थाऊपी बप्‍तिस्मा पीचक तूवा, ऊदोईपीक्यालो मूङ्‌कपी हायाम् काऊ तूवा, खीक्‍का मूङ्‌कपी तातो मीचा बप्‍तिस्मा लाप्‍चीना खात्‍चाक तूवा।

२४ खूङ्‌क नाम्‍ला सम्‍मो यूहन्‍ना थूनापी मान्छूमोङ् तूवा।

२५ खोदोलो यूहन्‍नाम् म्सीच्‍चेची ईल्पो यहूदीलो शुद्ध छूम् तोक्पी रीङ्-छाम् मतो खेचा।

२६ खीक्‍काना खस् यूहन्‍ना तूवाकपी बानाना खचा यूहन्‍ना ओरोलची, “सेचीपो, यर्दन योऊमी नावादेपा आन्‍लो तूवादोङा, ना आना खम् तोक्‍पी गवाई पीक तूवा, खूङ्‌कसा ईनीम्‍बा मीस् बप्‍तिस्मा पीचय, ना खोलोङ् मीस् ख हेम् खात्‍चाईक तूये।”

२७ खोदोलो यूहन्‍ना खस् ओरोलची, “साराङ्‌गाप्‍तोका नीनाम्माआ माम्पीम्सम्मो मीचा ऊसो तोम्दूरनो।

२८ आन्‍नाङ् ‘कोङ् ख्रीष्‍ट मा, खोदोलोई कोङ् खम् लाईस्‍पी ङ्‌क चारपी पोक्‍सोक मीस्’ पीक्‍नीना ओ तोक्पी गवाई पीनूम्।

२९ आस्‍मी साथपीई दूखूलीम् तूये, खूङ्‌कङ्‌ दूखूलीप् के। खीक्‍का दूखूलीप्मी म्बूम् आसे खूङ्‌क म्दोक्पी थोरेपे, ना खम् साल्‍म् येनना हायाम् म्सानीवा चानये। खन्‍सा ओरोना ओ गोङ् चानम् पूरा छूवाक तूये।

३० ख पम् बोक्से, खोदोलोई कोङ् क चीमा छूम् बोक्से।

३१ “साराङ्‌गाप्‍तोका यूप् खोलोप्का दूङ् देप् छूये। खोरोनाङ् चारपीक मीस् चारपीकङ् छूये ना खसा चारपीकङ् रीङ् मय। साराङ्‌गाप्‍तोका यूप्ङा खोलोपीका दूङ् देप् छूये।

३२ खीक्‍का खसा ऊई तअ ना ऊई येनू खूङ्‍कम् गवाई पीय, खोदोलोई खसा पीयक गवाई आसासो ग्रहण मईनो।

३३ आसाई खसा पीयक गवाई ग्रहण मय, खूङ्‌कसा नीनाम्मा आछीयाकङ् पीक्‍ना प्रमाण पीय।

३४ आस्‍कई नीनाम्माआ पोक्‍स्‍क तूये, खूङ्‌कसा नीनाम्माम् रीङ्‌ङा मय, ऊदोईपीक्यालो नीनाम्माआ ख मान्थाम्मोङ् पवित्र आत्‍मा पीय।

३५ पा नीनाम्माआ म्छा सम्‍तूमा मीय, ना खसा खोलोङ् हक्‌ खम् हूक्‍पी पीक तूये।

३६ आसाई नीनाम्माम् छापी विश्‍वास मय खूङ्‌कपी हाल्‍लोसो मान्याईप् रीराम तूये। खोरोनाङ् नीनाम्माम् छाम् रीङ्‌ आसाई रेप्‍पनो खूङ्‌कसा हाल्‍लोसो मान्याईप् रीराम‌ तयनो खोदोलोई खपी नीनाम्माम् छूली तूचाये।”

येशूआ सामरी मीम्छालो रीङ् मस्क

४

१ यूहन्‍नाम्पीका दूङ् देतो येशूआ म्सीच्‍चे बानेई मनासो बप्‍तिस्मा पीचय पीम् रीङ् फरिसीचा येन्‍ची।

२ (आछीयाङ् पीक्‍यादोक येशूआ बप्‍तिस्मा पीक मा, खोदोलोई मूङ्‌क नाम्‍लापी म्सीच्‍चेचा मीस् बप्‍तिस्मा पीचचीक तूवा)।

३ खीक्‍का येशूआ ङ्‌क रीङ् तूम् तकप्का, यहूदियापीका गालीलपी आत्‍ता।

४ येशू गालीलपी खातालो सामरिया लाम्‍पा छूक्‍तो खाईम् बोक्सा।

५ येशू सामरियाम्‌ सुखार मीचीक सहरपी तालाता। मूङ्‌क सहरक याकूबआ म्छा योसेफ पीक थाम्पूम् दोक्पी तूवा।

६ मूङ्‌कपी याकूबमी इनार तूवा। येशू हायाम् लाम्दूमाकसा म्सऊ तूकाना मूङ्‌क इनारमी म्चाखेम्पी तूवाचा। खोदोलो लेपाक छेकाल छूवाचाक तूवा।

७ खोरोलो मूङ्‌कपी ईल्पो सामरी मीम्छा काऊ लास्‌ तालाता। खीक्‍का येशूआ मूङ्‌क मीम्छा ओरो लअ, “कोङ् चीछा काऊ दूम् पीयोते।”

८ खोदोलो म्सीच्‍चेस्क चाम्दूम् खेस् सहर हेम् खालेताक तूवा।

९ मूङ्‌क सामरी मीम्छाआ येशू ओरो लअ, “आन् यहूदी मीचा कोङ् सामरी मीम्छाम् हूक्‍पीक काऊ दूङ्‍ङओ मोलो?” (ऊदोईपीक्यालो यहूदीचा सामरी मीम्छालो ऊसो सम्बन्ध मान्यून्दोची)।

१० खोदोलो येशूआ मूङ्‌क ओरोलना ङरी आन्‍नू, “आना नीनाम्माम् वरदान बूजेई मवादोक, खीक्‍का ‘कोङ् काऊ पीयोते’ पीक्‍ना काऊ ङोक्‌ मीस् छेत्‍वादोक आना खपी ङोक्‍वाना खसा आन् लेईम्‍चाम्‌ रीराम‌ पीप् काऊ पीयावा।”

११ खोदोलो मूङ्‌क सामरी मीम्छाआ येशू ओरो लअ, “ए होदूवा, आम्‍पी काऊ ऊम् लागी चूम्‍सो मान्तू, ना इनारसो हायाम् गूम्प् तूये, खन्‍सा आना हाप्‍काई लेन्‍चामीक काऊ तात?

१२ ऊई आन् ओखी खूक्सू याकूबपीकासो दूङ् देप् यो ऊई? खसा केईका ङ्‌क इनार बानेई मीयीपीकाक तूये, खन्‍सा खसा म्होपा ना म्छा-माईचा, म्बस्तूचा ङ्‌क इनारपीक काऊङा दूङ्चीक तूवा।”

१३ खीक्‍का येशूआ मूङ्‌क मीम्छा ओरो लअ, “ङ्‌क काऊ दूप् होसोङ् वाम्‍मा सीये,

१४ खोदोलोई आस्-आसाई कोङा पीयोक काऊ दूङ्‍ङ खूङ्‌कस् हादेसो वाम्‍मा सीनो। ऊदोईपीक्यालो कोङा पीयान्‍नीक काऊ क मीस्मी रीराम‍पी पूईप्‍चाप् काऊमी पूई छूये ना मूङ्‌क काऊआ मीस् हाल्‍लोसो मान्याईप् रीराम पीय।”

१५ खोदोलो मूङ्‌क सामरी मीम्छाआ येशू ओरो लअ, “ए होदूवा, खोरोदोक खूङ्‌क काऊ कोङ्सो पीयोते, खीक्‍का कोङ् हादेसो वाम्‍मा सीयोनो, ना ङ्‌कपी कोङ् काऊ लास्‍सो ताम् बोक्स्‍नो।”

१६ खीक्‍का येशूआ मूङ्‌क मीम्छा ओरो लअ, “खात्‍ते खीक्‍का आम् तूप्‍पोa काछना अपी बाईते।”

१७ खोदोलो मूङ्‌क सामरी मीम्छाआ येशू ओरो लअ, “ओमीन् ओ तूप्‍पोङ् मान्तू।” खोदोलो येशूआ मूङ्‌क मीम्छा ओरो लअ, “आना ओ तूप्‍पो मान्तू पीकाना आछीयाङ् पीका,

१८ ऊदोईपीक्यालो आम्‍मी ङाक्पो आम् तूप्‍पो छूवाक तूये, खोदोलोई ईनीम्बा आन्‍लो तूकसो खास् आम् तूप्‍पो मा, खन्‍सा आना आछीयाङ् पीकाक तूये।”

१९ खोदोलो मूङ्‌क सामरी मीम्छाआ येशू ओरो लअ, “ए होदूवा, आन् खारीबोपो पीम् कोङा छेतू।

२० ओखी खूक्सू-खूलूचा ङ्‌क कोम्पी नीनाम्माम् आराधाना मची, खोदोलोई आन्‍नी यहूदीचाक नीनाम्माम् आराधाना मस्को यरूशलेमपा तूये पीक्‍नी।”

२१ खोदोलो येशूआ मूङ्‌क मीम्छा ओरो लअ, “ओपी विश्‍वास मव, हन्‍ना ङ्‌कतोङ्‌क नाम्‍ला ताचाईक तूये खूङ्‌क नाम्‍लापी आन्‍ना नीनाम्मा पाम् आराधाना ना मूङ्‌क कोम् थेम्तो ना यरूशलेमपा हापीसो मईनूम्नो।

२२ आन्‍नी सामरीचा आछीयाङ् आस्‍मी आराधानाई मचाईनूम् खूङ्‌क आन्‍ना छेत्‍नूम्‍नो। केईका यहूदीचा आछीयाक नीनाम्मा छेतूम्‍काना आराधाना मयाम्का, ऊदोईपीक्यालो हल्‍वा क यहूदीचीप्काङ् ताये।

२३ खोदोलोई नाम्‍ला ताचाईक तूये, खूङ्‌क नाम्‍ला ईनीम्‍बाङ् के, आछीयाक आराधाना मप्चा पा नीनाम्मा खची आत्‍मापीका लो सत्‍यतापीकालो आराधाना मईची। ङ्‌कतोङ्ना आत्‍मापीका लो सत्‍यतापीकालो आराधाना मप्चीङ् पा नीनाम्माआ लामची।

२४ नीनाम्मा आत्‍मा तूये, खन्‍सा केई आराधाना मप्‍आ ई आत्‍माप्‍का लो सत्‍यताप्‍कालो आराधाना मम् छूये।”

२५ ङ्‌क रीङ् येन्‍ना मूङ्‌क सामरी मीम्छाआ येशू ओरो लअ, “कोङा छेतो हल्‍वा पीप् मसीह ताये, खोरोना ख ताईकप्का खोलोङ् रीङ् खसाङ् ईये।” (मसीहम् अर्थ क ख्रीष्‍ट के)।

२६ खोदोलो येशूआ मूङ्‌क मीम्छा ओरो लअ, “आन्‍लो नेईप्चाप्, कोङ् खूङ्‌क मीस्ङा के।”

२७ खोदोलो येशूम् म्सीच्‍चेस्सो मूङ्‌कपी तालाता, खीक्‍का येशूआ मूङ्‌क मीम्छालो रीङ् मचक तचीना खस् छाक्‍का छूवा। खोदोलोई खचा “आना ऊई मम् मीने?” ना “मूङ्‌क मीम्छालो ऊरोई रीङ् मचय?” पीकाना आसासो मान्तईची।

२८ खोदोलो मूङ्‌क सामरी मीम्छा काऊ बाईम् म्गाग्री मूङ्‍कपीङ् होक्सीना सहर हेम् बूल्तो खाता, ना मीस्ची ओरोलची,

२९ “बान्‍नीना खोङ्नूम्ते, ईल्पो मीस् ङ्‌कपा तूये, खसा कोङा मूक लक् खोलोङ् कोङ् ईयोक तूये। बा खङ्‌यो खूङ्‌क हल्‍वा पीप् येशू ख्रीष्‍ट?”

३० खूङ्‌क रीङ् येन्‍चीना सहरपीक मीस् बूल्तो येशू ख्रीष्‍ट तूवाकपी खाता।

३१ खूङ्‌क नाम्‍लापी म्सीच्‍चेचा येशू ओरो पीकाना बीन्ती मीची, “सेचीपो, ऊची चाम्दूम् चते।”

३२ खोदोलो येशूआ खस् ओरोलची, “ओपी चाम्दूम् तूये, खोदोलोई खूङ्‌क आन्‍ना छेत्‍नूम्‍नो।”

३३ ङ्‌क रीङ् येन्‍चीना म्सीच्‍चेस् खची हो-होप्‍पी ओरो लोल, “ऊई आसाई ख चाम्दूम् यो ताईपीची ऊये?”

३४ खोदोलो येशूआ म्सीच्‍चेस् ओरोलची, “ओमी ओ चाम्दूम् क कोङ् पोप्मी लन्‍चीतोङ्ना मम् ना खम् लक् मम्ङा के।

३५ आन्‍ना ओरोपीक्‍नी ‘छीर्म् ताम् होसोङ् लीक् लाः बाँकी तूये, खीक्‍कानाङाङ् छीर्म् हेम् बेला छूये?’ खोदोलोई कोङा आन्‍नी लोयान्‍नी, रायीखापी नम्‍लो खोङ्नूम्ते, छीर्म् ताखाताक तूये, खन्‍सा जा हेम् नाम्‍ला छूवाखात्क तूये।

३६ छीर्म् हेक्‍पा म्नाम्योक्मी दूक्नासी तय, ना खसा हादेसो मान्याईप् रीराम‍मी लागी छीर्म् बात्ल मय, खीक्‍का छीर्म् फूईप्लो हेक्‍लो ईतोङ् खची जीनये।

३७ ऊदोईपीक्यालो ‘ईल्पोआ छीर्म् फूईय, ना आर्कोआ हेक,’ पीम् रीङ्‌बऊ ङ्‌कपीङ् सत्‍य छूये।

३८ कोङा आन्‍नी खारूवा माम्मनूम्क थाम्‍पूप्‍सो छीर्म् हेक्‍स् पोन्‍नीक तूये, खोदोलोई बीन्‍नीपाआङ् मूङ्‌कपी रोकोछू मस्क तूवा, खन्‍सा खचा रोकूछू मस्‍ना कामेई मस्क कमाई आन्‍नासो तानूम्क तूये।”

३९ मूङ्‌क सामरी मीम्छाआ “कोङा ऊई मूक तूवा मूङ्‍क खोलोङ् लक्ची खसा पदीतू” पीम् गवाई पीकसा मूङ्‌क तेल्पीक हायाम् देतो सामरीचा येशूपी विश्‍वास मची।

४० खन्‍सा मूङ्‌क सामरीची येशू तूवाकपी ताना ख केईकाचीका तूम् छूये पीकाना बीन्ती मीची, खीक्‍का येशू खस्का नीस्लेई सम्‍मो मूङ्‌कपी तूवा।

४१ खीक्‍का येशूआ सेचीवा पीक येन्‍चीना ओरोसर्प् सामरीचा खपी विश्‍वास मची।

४२ खीक्‍का बीन्‍नीपा सामरीचा मूङ्‌क मीम्छा ओरोलची, “केईका आना रीङ् पकसा विश्‍वास मम्काक मा, खोदोलोई केईका ओखी होपाङ् खम् सेचीवा येनूम्‍काकसा विश्‍वास मयाम्काक के, ख आछीयाकङ् ङ्‌क चारपीक मीस्ची हल्‍वा पीप् तूये पीम् केईका छेतूम्‍का।”

हाकिममी चारछा नखाताक

४३ येशू मूङ्‌क तेल्पी नीस्लेई सम्‍मो तूवाना गालील मीचीक थाऊपी खाता।

४४ (येशूआ म्होपाङ् ओरो पीकाक तूवा, खारीबोपो म्होप्मी छाप्‍कूवापी मीचा आसासो सायोचोङ्मा मीयस्‍नो)।

४५ खीक्‍का येशू गालीलपी तालाता, खीक्‍का गालीलपीक मीचा ख लाम्‍तूम्‍मा मीची, ऊदोईपीक्यालो यरूशलेमपी निस्‍तार-चाड मानेई मस् खातालो येशूआ मक छाक्‍काक लक् खचा खोङ्‍चीक तूवा।

४६ खीक्‍का येशू होसोङ् गालीलमी काना सहरपी तालाता, मूङ्‌क सहरपी येशूआ काऊ दाखमद्य बानेईमक तूवा। येशू मूङ्‌क सहरपी तूवालो कफर्नहुम सहरपी तूप् ईल्पो हाकिममी चारछा हायाम् सार तूकाचाक तूवा।

४७ येशू यहूदियापीका गालीलपी बानाक तूये पीम् रीङ् मूङ्‌क हाकिमआ येनू, खीक्‍का येशू तूवाकपी ताना, ओ चारछा सीम् याताक तूये, बान्‍ना नमीयोपोते पीकाना बीन्ती मीयू।

४८ खोदोलो येशूआ मूङ्‌क हाकिम ओरो लअ, “आन्‍ना देप्पा चीन्‍न लो छाक्‍काक लक्‍लो मान्तोम् सम्‍मो आसासो विश्‍वास मईनूम्नो।”

४९ खोदोलो मूङ्‌क हाकिमआ येशू ओरो लअ, “ए होदूवा, सम्‍खे मीयोना ओ चारछा सीम्‍खाम्‍पीका लाईस्‍पीङ् मूङ्‌कपा खातोपोते।”

५० खोदोलो येशूआ ख ओरो लअ, “खात्‍व, आम् चारछा ऊसो छूनो, लेत्‍चाईके।” खीक्‍का मूङ्‌कसा येसूआ पीकाक रीङ्पी विश्‍वास मना म्खीम् आत्‍ता।

५१ खीक्‍का मूङ्‌क हाकिम म्खीम् खात्‍चालो लाम्‍पीङ् म्‍रोःचा छीप्‍चीना ओरोलची, “ए होदूवा, आम् चारछा नखाताके।”

५२ खीक्‍का मूङ्‌क हाकिमआ म्‍रोःची, “ओ चारछा दातोलोयीकाई नखाता?” पीकाना तत्‍तू। खोदोलो खचा ओरो पीकाना ङरी आन्‍ची, “एस्‍पा लेपा ईक् बजे होम्‍पीका ख चूस्‍रामआ लेतू।”

५३ येशूआ मूङ्‌क हाकिम “आम् चारछा लेत्‍चाये” पीकाना लक नाम्‍लाप्‍काङ् म्चारछा नक रईछ पीकाना खसा तूम् तअ। खीक्‍का खसा म्होपा ना म्खीपोस्चा खोलोआङ् येशूपी विश्‍वास मची।

५४ यहूदियापीका गालीलपी बानाना येशूआ मक ङ्‌क दोस्पीक छाक्‍काक चीन्‍न तूवा।

a 

४:१६ तूप्‍पो – अर्थात्, तोपा

पोक्‍रीपी म्खाल्-खाल्क सोमोरीजा मीस् नक

५

१ खीक्‍काना यहूदीचीम् चाड तूवाकसा येशू यरूशलेमपा खाता।

२ यरूशलेमपी लूस्‌ नीङ् मीचीक लाम्‍स्‍को दोक्पी ङाची तून्‍चास्‍कोलोक ईबूम् पोक्‍री तूवा, मूङ्‌क हिब्रू रीङ्पीका बेथस्दा मीदोङ्ची।

३ मूङ्‌कपी म्खाल्-खाल्क सोमोरीजा मीस् ओरोसर्प् तूवा अर्थात्– हेप् कोमूक्पा, हेप् सक्पा, हेप् म्हूःलोङ् पाल्प्खाप् मीस्ची सन्सईना दीसाछोक्स्क तूवा। [मूङ्‌कचा खोलोआ हादेई काऊ छल्‍केई छूयेहाई पीकाना हूङ्दीत्‍चीक तूवा।

४ ऊदोईपीक्यालो योबोरोबूम् ईल्पो म्‍रीदाम् पोक् ताना हेप्‍लो-हेप्‍लो पोक्‍रीपी काऊ हल्‍लेई मदोङू, खीक्‍का मूङ्‌क काऊ छल्‍केई छूवाना आस्‍कई लाईस्‍पी पोक्‍रीपू वोङा, खूङ्‌क मीस्मी ऊतोङ्‌क सोमोरी तूवादोसो नखाता।]a

५ खोदोलो मूङ्‌कपी सूक्‍पोङ् रेक्‍ची दोङ् सम्‍मो सोमोरीआ यूलाक ईल्पो मीस् तूवा।

६ येशूआ मूङ्‌क तूक्‍खा मीस् मूङ्‍कपी दीस्‍दीत्‍चीक तअ खीक्‍का ङ्‌क मीस् हायाम् केछेयीका सोमोरीआ लाप्‍क रईछ पीम् छेत्‍ना येशूआ मूङ्‌क ओरो लअ, “ऊई आना कोङ् नोखातोनूते मीनेयो?”

७ खोदोलो मूङ्‌क सोमोरीजा मीचा येशू ओरो लअ, “रोबू, काऊ छल्‍केई छूलो पोक्‍रीपू वईप् ओमी ओ मीस् आस्‍सो मान्तू, खन्‍सा कोङ् पोक्‍रीपू खातोचोयोतोङ् ओ लाईस्‍पी बीन्‍नीपा मीस् वोङ्‌खाते।”

८ खोदोलो येशूआ मूङ्‌क सोमोरीजा मीस् ओरो लअ, “पक्‍ते, खीक्‍का आम् तूस्को गूस्‍ना लाम्‍दूमाते।”

९ खोदोलोङ् मूङ्‌क मीस् नखाता खीक्‍का म्तूस्को खूर्‌ना लाम्‍दूमा।

मूङ्‌क लेई नोम्चीम् लेई तूवा।

१० खन्‍सा मूङ्‌क नखाताक मीस् यहूदीचा ओरोलची, “एसे नोम्चीम् लेई, खन्‍सा आना आम् तूस्को खूर्म्‌ ना लाम्‍दूम् ललईपी नप् छूनो।”

११ खोदोलो मूङ्‌कसा यहूदीस् ओरोलची, “कोङ् नन्‍खामीक, मीचाङ् ‘आम् म्तूस्को खूर्‌ना लाम्‍दूमाते’ पीकाक तूये।”

१२ खोदोलो मूङ्‌क यहूदीचा ख ओरोलचीना तत्‍ची, “आन् आम् तूस्को खूर्‌ना लाम्‍दूमाते पीक् आसे?”

१३ खोदोलोई मूङ्‌क नप्खाप् मीचा ख नमीक् मीस् आसे पीम् मान्छेईक तूवा, ऊदोईपीक्यालो मूङ्‌कपी ओरोसर्प् मीस् तूवाकसा येशू मूङ्‍कप्का खालेताक तूवा।

१४ खीक्‍काना दोस्पी येशूआ मूङ्‌क मीस् नीनाम्मा दप्स्को खीम्पी छीप्‍ना ओरो लअ, “खोङ्व, आन् नखाताक तूये। खन्‍सा हन्‍ना हाल्‍लोसो मोऊ मनव, ना आम्‍पी होसोङ् सोमोरी आन्‍नूना तानूनव।”

१५ खीक्‍का मूङ्‌क मीस् खाताना कोङ् ओ नमीक्ने येशूई रईछ पीकाना यहूदीस् ईची।

नीनाम्माम् छापीका रीराम‌्

१६ येशूआ ङ्‌क लक्‌ नोम्चीम् लेईपी मकसा यहूदीचा ख दूक् पीलात्‍ची।

१७ खीक्‍का येशूआ खस् ओरोलची, “ओ पाआ ईनीम्‍बा सम्‍मो लक् मचयक तूये, खोरोनाङ् कोङासो ओ लक् मूचोयोक तूये।”

१८ खन्‍सा यहूदीचा येशू जन् सार सेईम्‌ दाऊ मची, ऊदोईपीक्यालो येशूआ नोम्चीम् लेईपीक रीदूम् मानेई मान्मक तूवा, खोन्तोदीङाङ् मा, खसा नीनाम्मा ओ पा रोबू पीकाना म्होप्सो नीनाम्मालो ईबूम्ङा लोन्‍चीक तूवा।

१९ खीक्‍का येशूआ खस् ओरोलची, “आछीयाङ्, कोङा आन्‍नी लोयान्‍नी, छा म्होपा ऊसो मदूरनो, खोदोलोई म्पा नीनाम्माआ ऊई मईक तय, खूङ्‍कङाङ् खसा मय, ऊदोईपीक्यालो म्पाआ ऊई मय खूङ्‍कङाङ् म्छाआसो मय।

२० ऊदोईपीक्यालो पा नीनाम्माआ म्छा हायाम् सम्तूमा मीय, ना खसा म्होपा मचयक लक् खोलोङ् म्छा खोमीय। खोन्तोदीङाङ् मा खूङ्‌कप्‍कासो दूङ् देप् लक् खसा म्छा खोमीय, खूङ्‌क तईनूम्ना आन्‍नी खोलोङ् छाक्‍का छूनी।

२१ ऊतोङ्नाई पा नीनाम्माआ सीप्‍खाप्‍ची ऊस्‍पकना रीराम पीयची, खूङ्‌क तोङ्नाङ् म्छाआसो आस्‍कई रीराम पीम् लन्ची मय, खूङ्‌कस् रीराम पीयची।

२२ ऊदोईपीक्यालो पा नीनाम्माआ आस्‍मीसो नीया मईनो, खोलोङ् नीया मम् हक् म्छा पीदीत्‍क तूये,

२३ खन्‍सा पा नीनाम्मा खोलोआ सायोचोङ्मा मीचीक तोङ्नाङ् म्छासो सायोचोङ्मा मीचीनूव। म्छा सायोचोङ्मा मान्मीक मीचा ख पोप् पा नीनाम्मासो सायोचोङ्मा मीयस्‍नो।

२४ “आछीयाङ्, कोङा आन्‍नी लोयान्‍नी, आसाई ओ रीङ्बऊ येनना कोङ् पोप्पी विश्‍वास मय, मूङ्‌कसा हाल्‍लोसो मान्याईप् रीराम तय। खीक्‍का नीनाम्माआ मूङ्‌कम् नीया मईनो, खोदोलोई मूङ्‌क मीस् सीम्-माम्पीका हाल्‍लोसो मान्याईप् रीराम‍पी वोङाक तूये।

२५ आछीयाङ्, कोङा आन्‍नी ओरोलोयान्‍नी, मूङ्‌क नाम्‍ला ताचाये, ना मूङ्‌क नाम्‍ला ईनीम्‍बाङ् के, खीक्‍का सीप्‍खाप्‍चा नीनाम्माम् छाम् साल्‍म् येनची, ना साल्‍म् येईप्ची लेत्‍चाये।

२६ ऊदोईपीक्यालो दानाई पा नीनाम्मापी रीराम तूये, खोरोनाङ् खसा म्छासो खूङ्‌क रीराम‍मी हक् पीक तूये।

२७ खीक्‍का ख नीया मम्सो हक्‌ पीक तूये, ऊदोईपीक्यालो ख मीस्मी छा तूये।

२८ “ङ्‌क रीङ्पी छाक्‍का छूनीनव, ऊदोईपीक्यालो गेम् गोपू तूप् खोलोआ खम् साल्‍म् येनची,

२९ खीक्‍का खस् ऊस्‍पक्‍ना नप् लक् मप्चाक हाल्‍लोसो मान्याईप् रीराम‌् तयची, खोदोलोई मान्‍नप् लक् मप्चाक दण्ड तयची।

३० “कोङा ओहोप् नीऊतो ऊसो मदूरोनो। कोङा नीया मूयोलो ओ पा नीनाम्माम् आज्ञा मानेईमूयो, ऊदोईपीक्यालो कोङा ओ होप्‍मी लन्‍चीपी ऊसो मूयोनो, खोदोलोई कोङ् पोप्मी लन्‍ची तोङ्ना कोङा लक् मूयो।

३१ “कोङा ओ होप्मी तोक्पी गवाई पीयोदोक कोङा पीयोक ओ गवाई सत्‍य छूनो।

३२ ओ तोक्पी गवाई पीप् पा नीनाम्मा तूये, खन्‍सा कोङा नम्‍लो छेतो, ओ तोक्‍पी खसा ऊई गवाई पीय, खूङ्‌क आछीयाक छूये।

३३ “आन्‍ना यूहन्‍ना तूवाकपी मीस् रीङ् तईस् पोक्‍सानूम्, खोदोलो यूहन्‍नाआ आछीयाक गवाई पीक तूवा।

३४ कोङा मीस्मी गवाई चाहेई छूये पीकोक मा, खोदोलोई आन्‍ना हल्‍वा तोम् छूये मीनोना कोङा ङ्‌क रीङ् पूचोयोक तूये।

३५ यूहन्‍ना कालामोक्‍स्‍तोक तीप्चाप् लाबाई तोङ्‌क तूवा, खीक्‍का आन्‍ना ईक्छीन्छाङाङ् खम् अल्होपी तूम्‍ना चामोवा मम् सानीवा मनूम्।

३६ “खोदोलोई यूहन्‍नाआ पीक गवाईपीका दूङ् देप् गवाई ओपी तूये। ऊदोईपीक्यालो ऊई मस्ये पाआ कोङ् पोक्‍सोक तूये खूङ्‌क लक् कोङा ईनीम्‍बा मूचोयोक तूये, खन्‍सा पाआ कोङ् पोक्‍सोक के पीक्‍ना मूङ्‌क लक्‍आङ् गवाई पीचयक तूये।

३७ कोङ् पोप् पा म्होपासो ओ लागी गवाई पीचयक तूये। आन्‍ना खम् साल्‍म् मान्येईमोङ् तूनी ना खम् ङालीसो हाल्‍लोसो मान्तोमोङ् तूनी।

३८ खीक्‍का आन्‍ना खम् रीङ् आम्‍नी सानीवापी यूक्स्‍नूम्नो, ऊदोईपीक्यालो आन्‍ना खसा पोक्‍स्‍क मीस्पी विश्‍वास्‍ङा मईनूम्नो।

३९ आन्‍ना धर्मसूम्बऊपी हादेसो मान्याईप् रीराम तयाम् पीक्‍नीना लाम्‍नूम्। खोदोलोई धर्मसूम्‍बऊआङ् ओ तोक्‍पी गवाई पीचयक तूये,

४० खोदोलोई हाल्‍लोसो मान्याईप् रीराम तोम् लागी आन्‍ना ओपी ताम् मानेई मईनूम्नो।

४१ “कोङा मीचा साम्‍दीखा दोम् लामोक मा,

४२ खोदोलोई आन्‍ना नीनाम्मा सम्खे मीनूम्नो पीम् कोङा छेतो।

४३ कोङ् पा नीनाम्माम् नीङ्पी तोक्, खोदोलोई आन्‍ना कोङ् साम्‍दी दोयोनीनो। बीन्‍नीपा मीस् म्होप्मी हक्‌ तातना ताईदोक आन्‍ना साम्‍दी दईनूम्।

४४ आन्‍ना आम्‍नी हो-होप्पी ईल्पोआ बीन्‍नीपा सायोचोङ्मा मीलम् लाम्‍नूम्, खोदोलोई आन्‍ना नीनाम्मापीका ताप् सायोचोङ्मा लाम्‍नूम्‍नोदोक आन्‍ना ऊतोङ्नाई ओपी विश्‍वास मदूर्‌नूम्?

४५ “कोङा आन्‍नी पा नीनाम्माम् लाईस्‍पी दोस् तीन्‍नीक मीन्‍नीनव, पामी लाईस्‍पी आन्‍नी दोस् तीक्‍ने मोशा के, ऊदोईपीक्यालो आन्‍ना खपी आसा यूक्सानूम्क तूवा।

४६ खोदोलोई आन्‍ना मोशा आछीयाङ् विश्‍वास मनूम्वादो कोङ्सो विश्‍वास मोनीवा, ऊदोईपीक्यालो खसा ओ तोक्‍पी छाप्‍क तूवा।

४७ खन्‍सा आन्‍ना खसा छाप्‍क रीङ्‌ विश्‍वास मईनूम्नोदोक, कोङा पीकोक रीङ्पी दानाई विश्‍वास मईनूम्?”

a 

५:४ केछे लाईस्पीक हेप् पाण्डुलिपीपी ५:३(ख)-४ पद छाम्पा मान्तू।

येशूआ ङाक् हबऊ मीस् यचीक

मत्ती १४:१३-२१; मर्कूस ६:३०-४४; लूका ९:१०-१७

६

१ ङ्‌क रीङ् छूम् याताकप्का येशू गालील दीरीत्‍तीम् नावादेपा खाता। खूङ्‌क दीरीत्‍ती तिबेरियाससो मीयची।

२ खोदोलो हायाम्‍सर्प् मीचा ख म्दोस्-दोस् कल्‍तो खाईची, ऊदोईपीक्यालो येशूआ सोमोरीजा मीस् नन्‍खा मीचीना छाक्‍काक लक् मक खचा तचीक तूवा।

३ खीक्‍का येशू कोम् थेम्पी खाताना म्सीच्‍चेस्का मूङ्‌कपी तूवा।

४ खोन्‍तोलो यहूदीचीम् निस्‍तार-चाड ताम् याताक तूवा।

५ खीक्‍का येशूआ एक्‍सा-मेक्सा खोङ्लो ओरोसर्प् मीस् ख तूवाकपी बान्चाक तना फिलिप ओरो लअ, “ओन्तोरोसर्प् योम् लागी केईया हापी सबेई खेताम्?”

६ येशूआ फिलिपमी चाम्ची मम् लागी ङ्‌क रीङ् पीकाक तूवा, ऊदोईपीक्यालो येशूआ ऊई मम् पर्ने पीम्ने छेत्‍चक तूवा।

७ खोदोलो फिलिपआ येशू ओरो पीकाना ङरी आन्‍नू, “खस् ची-चीछाङाङ् पीयाम्‍दोसो नीस्‍चून्‍दूलूम् नाम्छेर्बूम् खाप्‍चीमाआ खेईम्‍पा सबेईआ लाईयनो।”

८ म्सीच्‍चेस् तूवाकपीक सिमोन पत्रुसमी म्नेछो अन्‍द्रियासआ ओरोपीका,

९ “ङ्‌कपी ईल्पो वात्छा छा तूये, खपी जेऊमी ङाची सबेई लो नीच्‍ची ङाःलो तूये। खोदोलोई मोन्तोसर्प् मीस् योम् लागी मोन्तोदी सबेईआ लाईययो मोलो?”

१० खीक्‍का येशूआ खस् ओरो पीकाना आरेई मची, “मूङ्‌क मीस् घाँसलोक तेल्म् तूकपा तूमीयानूम्‍ते।” खीक्‍का खस् खोलोङ् मूङ्‌क तेल्म्पी तूवा, खोदोलो वात्‍छास्‍ङाङ् ङाक् हबऊ तूवा।

११ खीक्‍का येशूआ सबेई लाप्‍ना नीनाम्मा ओलोनूव लअ, नीनाम्मा ओलोनूव लोम् यात्ना तोतूप्‍चाप्‍ची हाईपीची, खीक्‍का खोरोनाङ् ङाःसो हाईपीची, ना खचा खची बोखासाक सम्‍मो चची।

१२ खीक्‍का खचा चाम् यात्चीकप्का येशूआ म्सीच्‍चेस् ओरोलची, “एत्‍ताक खोलोङ् बात्ल मनूम्व, चीमाछासो यनूनव।”

१३ मूङ्‌कचा चस्‍ना एत्‍ताक सबेई खचा बात्ल मची, खोदोलो ईक् पोङ् नीस्बूखो पेप्पू।

१४ ओरोना येशूआ मक छाक्‍काक लक्‌ तचीना मूङ्‍कपी तूवाक मीचा ओरोपीका, “हन्‍ना चारपी ताप् खारीबोपोन् आछीयाङ् खङाई रईछ।”

१५ खस् बान्‍ना येशू हायाम् बलजफत मतो खाईम्ना होङाबू बानेई मम् मीन्चाई पीम् खची सानीवा छेत्ना ख म्हाल्‍लाङ् कोम् थेम्पो खाता।

येशू काऊ थेम्-थेम् लाम्‍दूमाक

मत्ती १४:२२-२३; मर्कूस ६:४५-५२

१६ यूपा नाम्कूराचालो म्सीच्‍चेस् दीरीत्‍तीम् दोक्पी खाता।

१७ खीक्‍का खस् हेयोङ्मापी वोङाना दीरीत्‍तीम् नावादे कफर्नहुम मेक्सा खाईम् मीना। खोदोलो नाम्कूराखात्‍क तूवा, खोदोलोई येशू खची दोक्पी मान्तान्ला।

१८ खीक्‍का हायाम् देप् हूक् तोक्‍साकसा दीरीत्‍तीप्‍क काऊ हूछ्‌याप्‍तो छूवाचाक तूवा।

१९ खीक्‍का म्सीच्‍चेचा हेयोङ्मा तोतो ङाक् किलोमिटरतो तोम् तातेकालो खचा येशू दीरीत्‍तीम् थेम्-थेम् लाम्‍दूम्‍तो बान्चाक तची, खोदोलो खस् हायाम् कीसा।

२० खोदोलो येशूआ खस् ओरोलची, “कोङ् के कीनीनव।”

२१ खीक्‍का खचा येशू खची जीनतो हेयोङ्मापी यूक्स्ची, ना हेयोङ्मा खस् खात्‍चाक थाम्‍पूपी तातेका।

२२ म्देसापाका दीरीत्‍तीम् नावादेपा तूप् ओरोसर्प् मीचा मूङ्‌कपी ईबूम्ङाङ् हेयोङ्मा तूवाक तची। ऊदोईपीक्यालो खचा छेत्‍चीक तूवा, येशू म्सीच्‍चेस्का हेयोङ्मापी वोङाना माङ्‌खाईक तूवा। खोदोलोई म्सीच्‍चेस्ङाङ् वोङाना खाताक तूवा।

२३ खीक्‍का तिबेरियासलाम् बीन्‍नीपा हेयोङ्मा मूङ्‌क थाम्पूम् दोक्पी बाना, मूङ्‌कपी येशूआ नीनाम्मा ओलोनूव लना खचा सबेई चस्‍क तूवा।

२४ येशू म्सीच्‍चेस्का मूङ्‌कपी मान्तू पीम् तूम् तचीना खोलोङ् मीस् हेयोङ्मापी वोङाना ख लाम्‍तो कफर्नहुम खाता।

येशू रीराम‌ पीप् सबेई तूये

२५ खचा दीरीत्‍तीम् नावादेपा येशू छीप्‍चीना ओरो पीकाना तत्‍ची, “सेचीपो, आन् अपी हाल्‍लोई बाना?”

२६ खोदोलो येशूआ खस् ओरो पीकाना ङरी आन्‍ची, “आछीयाङ् कोङा आन्‍नी लोयान्‍नी, आन्‍ना कोङ् ओरोना ऊदोई लामोचोयोनी पीक्यालो कोङा छाक्‍काक लक् मूकम् अर्थ बूजेई मनूम्ना मा, खोदोलोई आन्‍ना आम्‍नी बोखातो सबेई चाम् तानूम्‍कसा आन्‍ना कोङ् लामोतीतोनीक तूये।

२७ खन्‍सा आन्‍ना नास् छूक्‍ना खाईप् सबेईमी लागी रोकोछू मनूम्नव, खोदोलोई हादेसो मान्याईप् रीराम‍मी लागी रोकोछू मनूम्व, मूङ्‌क हादेसो मान्याईप् रीराम‍मी सबेई आन्‍नी मीस्मी छाआ पीनी, ऊदोईपीक्यालो ङ्‌कम् लागीङा पा नीनाम्माआ ख सोक्‍ना पोक्‍स्‍क तूये।”

२८ खोदोलो खचा येशू ओरो पीकाना तत्‍ची, “खोरोदोक नीनाम्माआ नत्‍तक तोङ्‌क लक्‌ मम् लागी केईका ऊई मम् छूये?”

२९ खोदोलो येशूआ खस् ओरोलची, “ङ्‌क चारपी पोक्‍स्‍क नीनाम्माम् म्छापी विश्‍वास मनूम्व, खूङ्‍कङ् नीनाम्माम् लक्‌ के।”

३० खन्‍सा खचा येशू ओरोलची, “आना ऊतोङ्‌क चीन्‍नम् लक्ये खोमय, खूङ्‌क खोङाम्‍काना केईका विश्‍वास मयाम्का? आना ऊई मय?

३१ ओखी खूक्सू-खूलूचा गोङ्‍रूत्खाप् थाम्‍पूपी मन्‍न चची, खूङ्‍कम् तोक्‍पी ओरोना छाम्‍पा तूये, ‘नीनाम्माआ खस् साराङ्‌गाप्‍तोका चाम् लागी सबेई पीची’।”

३२ येशूआ खस् ओरोलची, “आछीयाङ्, कोङा आन्‍नी लोयान्‍नी, मोशाआ खस् साराङ्‌गाप्‍तोका सबेई पीचीक मा, खोदोलोई साराङ्‌गाप्‍तोका आछीयाक सबेई पीप्‍ने ओ पा नीनाम्माई तूये।

३३ ऊदोईपीक्यालो नीनाम्माम् सबेईने साराङ्‌गाप्‍तोका यूवे, खूङ्‌कसा चारपी तूप् मीस् रीराम‌ पीय।”

३४ खोदोलो खचा ओरोपीका, “रोबू, खूङ्‌क सबेई केईका पूराङ् पीयीचाईकाव।”

३५ खीक्‍का येशूआ खस् ओरोलची, “हादेसो मान्याईप् रीराम पीप् सबेई कोङ्‌ङा के। ओपी ताप् तोदी साका सीनीनो, खोरोनाङ् ओपी विश्‍वास मप् हाल्‍लोसो वाम्‍मा सीनो।

३६ खोदोलोई कोङा आन्‍नी लोन्‍नीकङ् तूये, आन्‍ना कोङ् तोनीनासो विश्‍वास मोयोनीनो।

३७ ओ पाआ कोङ् पीयोक तोदी खोलोङ् ओपी ताये, ना ओपी ताप्‍तोदी आस्‍सो कोङा इन्कार मूयोनो।

३८ ऊदोईपीक्यालो कोङ् साराङ्‌गाप्‍तोका ओहोप्‍मी लन्‍ची पूरा मस् ङ्‌क चारपी यूवोक मा, खोदोलोई कोङ् पोप्मी लन्‍ची पूरा मस् यूवोक तूये।

३९ कोङ् पोप्मी लन्‍ची ङ्‌कतोङ्‌क तूये, नीनाम्माआ कोङ् पीयोक तोदी आस्‍सो कोङा मासूतूनूनव, ना ङ्‌क चार यात्क लेईपी कोङा खस् लेन्‍चा मीम् दूरूनूव।

४० ऊदोईपीक्यालो खसा पोक्‍स्‍क म्छा तोक् ना खपी विश्‍वास मप् तोदी खोलोआ हाल्‍लोसो मान्याईप् रीराम तचीनू पीम् ओ पाम् लन्‍ची तूये, खन्‍सा कोङा खस् चार यात्क लेईपी खोलोङ् ऊन्‍पो मीयोची।”

४१ खोदोलो यहूदीस् खम् ऊल्‍लोङ्पी चीबूर्‌लम् थालेईमची, ऊदोईपीक्यालो येशूआ “साराङ्‌गाप्‍तोका यूवाक सबेई कोङ्‌ङा के” पीकाक तूवा।

४२ खीक्‍का खचा ओरोपीका, “ङ्‌कम् म्पा-म्मा केईका छेताम्का, ऊई ङ्‌क मीस् मूङ्‌क योसेफमी छा येशू मायो? खन्‍सा ऊतोङ्नाई ङ्‌कसा ‘कोङ् साराङ्‌गाप्‍तोका यूवोक’ पीक्‍ना पीक्‍चाई?”

४३ खोदोलो येशूआ खस् ओरोलची, “आन्‍नी आम्‍नी होप्‍ङा चीबूर् लनीनव।

४४ कोङ् पोप् ओ पा नीनाम्माआ मान्ताईमो आस्‍सो कोङ् तूवोकपी ताम् दूरनो, ना ओपी ताप् तोदी कोङा चार यात्क लेईपी लेन्‍चामीयोची।

४५ खारीबोपोचा ओरो पीकाक तूये, ‘खोलोङ् मीस् नीनाम्माआ ईयची,’ ओरोना ईयस्‍लो आसाई पा नीनाम्माम् रीङ्‌ येनना ईयान्‍ची खूङ्‌क मीस् ओपी ताये।

४६ आसासो पा तचीक मान्तू, खोदोलोई नीनाम्माप्का ताकसाङाङ् पा तक तूये।

४७ आछीयाङ् कोङा आन्‍नी लोयान्‍नी, आसाई विश्‍वास मय मूङ्‌कसा हाल्‍लोसो मान्याईप् रीराम‌ तय।

४८ रीराम‌ पीप् सबेई कोङ्‌ङा के।

४९ आम्‍नी खूक्‍सूचा गोङ्‍रूत्खाप् थाम्‍पूपी मन्‍न चची खोरोदोसो खस् खोलोङ् सीया।

५० साराङ्‌गाप्‍तोका यूवाक सबेई ङ्‌कङा के, ङ्‌क चाप्‍तोदी हादेसो सीनो।

५१ साराङ्‌गाप्‍तोका यूवाक रीराम पीप् सबेई कोङ्‌ङा के। ङ्‌क सबेई चाप् हादेलोसो लेत्‍चाये। ङ्‌क चारपी तूप् मीचा हाल्‍लोसो मान्याईप् रीराम तचीनू पीकोना कोङा पीयोचीक सबेई क ओ गाम् के।”

५२ ङ्‌क रीङ् येन्‍चीना यहूदीचा सूपीछा खची हाम्‍पी ओरोलोलतो रीङ्-छाम् मची, “ङ्‌क मीचा केई ऊतोङ्नाई म्गाम् योदूरे?”

५३ खोदोलो येशूआ खस् ओरोलची, “आछीयाङ्, कोङा आन्‍नी लोयान्‍नी, आन्‍ना मीस्मी छाम् गाम् चाईनूम्‍नोदो, ना खम् हीः दूङ्नूम्‍नोदो, आन्‍ना हाल्‍लोसो मान्याईप् रीराम तईनूम्नो।

५४ खोदोलोई ओ गाम् चाप् ना ओ हीः दूप् मीचा हादेसो मान्याईप् रीराम‌ तय, ना यास्को लेईपी कोङा ख ऊसूपको।

५५ ऊदोईपीक्यालो ओ गाम् आछीयाक चाम् थक् ना ओ हीः आछीयाक दूम् थक् के।

५६ आसाई ओ गाम् चय, ना ओ हीः दूङ्‍ङ खूङ्‌क ओपी छूये, ना कोङ्सो खपी छूवो।

५७ कोङ् हाल्‍लोसो मान्याईप् रीराम पीप् पा नीनाम्माआ पोक्‍सोक, खन्‍सा कोङ् पाम् कारणआ लेतोचोयोक तूये, खोरोनाङ् ओ रीराम‌ चाप्‍सो ओ कारणआ लेत्‍चाये।

५८ साराङ्‌गाप्‍तोका यूवाक सबेई आम्‍नी फप्-पाचा चस्‍क सबेई तोङ्‌क मा, खचा खूङ्‌क सबेई चची खोदोलोई खस् सीयाना खाता। खोदोलोई कोङा पीयान्‍नीक सबेई चाप्क हादेलोसो लेत्‍चाये।”

५९ ङ्‌क रीङ् येशूआ कफर्नहुमपीक याखऊ खीम्पी सेचीवा पीलो पीकाक तूवा।

ओरोसर्प् म्सीच्‍चेचा येशू होक्‍सीचीक

६० ङ्‌क रीङ्‌ येन्‍चीकप्‍का म्सीच्‍चेचा ओरोपीका, “ङ्‌क रीङ्‌ बूजेई मम् हायाम् गार तूये, ङ्‌क आसाई येईदूर मोलो?”

६१ खोदोलोई ङ्‌कम् तोक्पी म्सीच्‍चेची चीबूर्‌लचाई पीम् छेत्‍ना येशूआ खस् ओरोलची, “ऊई कोङा ईन्‍नीक ङ्‌क रीङ्‌आ आन्‍नी बादा मईनीयो?

६२ खोरोदोक मीस्मी छा लाईस्‍पी हाकपी तूवा मूङ्‍कपी आत्ना खात्चाईक तईनूम्‍दोक ऊई मईनूम्?

६३ रीराम‌ पीप् नीनाम्मा आत्‍मा तूये, गाम्‍पीका ऊसो फाइदा छूनो। खन्‍सा कोङा आन्‍नी ऊक रीङ्‍बऊये ईन्‍नीक तूये, खूङ्‍क आत्‍मा ना रीराम के।

६४ खोदोलोई आन्‍नी तूनीकप्‍क देप्‍पोआई ङ्‌क रीङ्‌बऊपी विश्‍वास मईचीनो।” आस्-आसाई ङ्‌क रीङ्‌ विश्‍वास मईनो, ना आस्‍कसाई ख दोका पीय पीम् रीङ्‌ खसा लाईस्‍पीकाङ्‌ तूम् तक तूवा।

६५ खीक्‍का येशूआ खस् ओरोलची, “खन्‍सा कोङा आन्‍नी लोन्‍चायान्‍नीक तूये, ‘पाआ मान्ताईमो आस्‍सो ओपी ताम्दूरनो’।”

६६ खन्‍सा ओरोसर्प् म्सीच्‍चेचा खलो लाम्‍दूम होक्‍सीची।

६७ खीक्‍का येशूआ पोङ्नीप्पो म्सीच्‍चेस् ओरो पीकाना तत्‍ची, “ऊई आन्‍नासो कोङ् होक्‍सोयोनीना खालेत्‍नीयो?”

६८ खोदोलो सिमोन पत्रुसआ ओरोपीका, “ए रोबू, आन् होक्‍सीना केईका हापी खातेका? आम्‍पी हादेसो मान्याईप् रीराम‌ पीप् रीङ्‌बऊ तूये,

६९ आन् नीनाम्माआ पोक्‍साक पवित्र जन् तूये पीम् छेतूम्‍काना, केईका विश्‍वास मम्काक तूये।”

७० खोदोलो येशूआ खस् ओरोलची, “ऊई कोङाङ् मायो आन्‍नी पोङ् नीप्पोङ् सोन्‍नीक? खोदोलोई आन्‍नी तूनीकपी ईल्‍पोक शैतान के।”

७१ येशूआ ङ्‌क रीङ्‌ सिमोन इस्‍करियोतमी म्छा यहूदा इस्‍करियोतमी तोक्‍पी पीकाक तूवा, ऊदोईपीक्यालो ख पोङ्नीप्पो म्सीच्‍चेचीप्क तूवादोसो खसा येशू दोका पीम् मीनाचाक तूवा।

छाप्रो-वासमी चाड

७

१ खीक्‍काना येशू गालीलपीङ्‌ एक्‍सा-मेक्सा लाम्‍दूमातीता। खसा यहूदिया खाईम् सानीवा मान्म्, ऊदोईपीक्यालो यहूदीचा ख सेईम्‌ चूक्‍ली मचचीक तूवा।

२ खोन्‍तोलो यहूदीचीम् छाप्रो-वासमी चाड दावाङ् ताम् हचक तूवा।

३ खन्‍सा येशूम् नेछोचा ख ओरोलची, “ङ्‌क तेल् होक्‍सीना यहूदियापी खाताते, खीक्‍काना आना मचयक छाक्‍काक लक्‌ आम् सीच्‍चेचासो तचीनूते।

४ म्नीङ्ला तोम् चाहेई मप् मीचा खसा मईक लक्‌ सूल्‍म्‌ चाहेई मईनो। खन्‍सा आना मचयक लक्‌ खोलोङ् चारपी तूप् मीचा तचीनूते।”

५ ऊदोईपीक्यालो म्होप्मी नेछोचासो खपी विश्‍वास माम्मस्क तूवा।

६ खीक्‍का येशूआ खस् ओरोलची, “ओ लागी थीक् नाम्‍ला होसोङ् मान्तामोङ् तूये, खोदोलोई आम्‍नी लागीन्‌ खोलोङ् नाम्‍ला थीक्‍ङा तूये।

७ चारआ आन्‍नी जेर्नीनो, खोदोलोई कोङ् जेरो, ऊदोईपीक्यालो कोङा खची लक् रई तूये पीकोना गवाई पीयो।

८ आन्‍नी ङ्‌क चाड मानेई मस् खात्‍नीव। कोङ् क खातोनोके, ऊदोईपीक्यालो कोङ् खाईम् नाम्‍ला होसोङ् मान्तामोङ् तूये।”

९ खस् खोरो लचीना ख क गालीलपीङ्‌ तूवा।

१० खोदोलोई म्नेछोस् चाड मानेई मस् खाताकप्‍का खसो आसासो तूम् मान्तोमो सूपीछा खाता।

११ खीक्‍का मूङ्‌क चाडपी यहूदीचा “ख हापी तूये?” पीकाना मीस् तन्‍तो ख लाम्‍चचीक तूवा।

१२ मूङ्‌क ओरोसर्प् मीस्चा खम् तोक्पी रीङ्-छाम् मचचीक तूवा। खोदोलो हेप्पा ओरोपीका, “ङ्‌क मीस् नप् तूये।” खीक्‍का बीन्‍नीपाआ ओरोपीका, “मा, ङ्‌कसान् मीस् वालीली मीचयक तूये।”

१३ खोदोलोई यहूदीचीम् कीम्‍आ खम् तोक्‍पी आस्‍सो खोलोआ येईम्मीना मान्‍नेई।

चाडपी येशूआ सेचीवा ईचीक

१४ चाड म्‍रापी छूवातोलो येशू नीनाम्मा दप्स्को खीम्पी वोङा, ना मीस्ची सेचीवा ईची।

१५ खोदोलो यहूदीचा येशूम् सेचीवा येन्‍चीना छाक्‍का छूक्‍तो ओरोपीका, “परेई मान्ममोङ् ङ्‌क मीचा दानाई ङ्‌कतोङ्‌क सेचीवा तअ।”

१६ खोदोलो येशूआ खस् ओरो पीकाना ङरी आन्‍ची, “ङ्‌क कोङा आन्‍नी ईन्‍नीक सेचीवा ओ होप्‍मीङ्‌ मा, खोदोलोई ङ्‌क सेचीवा कोङ् पोप् नीनाम्मापीका ताक के।

१७ खन्‍सा नीनाम्माम् लन्‍ची तोङ्ना लक्‌ मम् लाम्‌ मीचा ङ्‌क सेचीवा नीनाम्मा लाम्‍पा ताकयो, ओ होप्‍लाम्‍पाङ् ताकयो खूङ्‌क खसा तूम् तय।

१८ म्होप्मी तर्फलाम्पा नेईप्‍आ म्होप्ङा साम्दीखा मीम्चीम् लाम, खोदोलोई आस्कसाई म्होप् पोप्मी साम्‍दीखा मय, मूङ्‌क आछीयाक थरेई छूये, खीक्‍का खपी ऊसो वालीलीम्‌ रीङ्‌ छूनो।

१९ ऊई आन्‍नी मोशाआ रीदूम्-होदूम्‌ पीयानीक मायो? खोदोलोई होसोङ् आन्‍ना आसासो रीदूम्-होदूम् मानेई मईनूम्नो। आन्‍ना ऊनाई कोङ् सेईम्‌ लामोनीकई?”

२० खोदोलो मूङ्‌क ओरोसर्प् मीचा येशू ओरो पीकाना ङरी आन्‍ची, “आन् चाप् मोङ्आ लापाक तूये, आसाई आन् सेईम्‌ लाम्‍चाईक तूये?”

२१ खोदोलो येशूआ खस् ओरो पीकाना ङरी आन्‍ची, “कोङा ईबूम् लक्‌ मूक तूवा, खोदोलो आन्‍नी छाक्‍का छूवानी।

२२ मोशाआ आन्‍नी खतना मम् ललई पीयानीक तूये (ताम्ने, ङ्‌क मोशालाम्पा ताकने मा, खोदोलोई फप्-पाचीलाम्‍पा के), नासोङ् नोम्चीम् लेईपी आन्‍ना मीस् खतना मईनूम्।

२३ ओरोना मोशाआ पीम्‍पा ललई गनून मीन्‍नीना नोम्चीम् लेईपी मीस्मी खतना मईनूम्दोक, कोङा नोम्चीम् लेईपी ईल्पो मीस् नन्‍खामीयूलो ऊदोई ओपीका आम्‍नी छूली कात्कई?

२४ खन्‍सा मीस्मी ङाली खोङ्नूम्‍ना खची नीया मनूम्नव, खोदोलोई नम्‍लोना नीया मनूम्व।”

ख्रीष्‍टमी तोक्‍पी मीचा मीन्चीक रीङ्

२५ खीक्‍का यरूशलेमपा तूप् हेप्-हेप् मीचा ओरोपीका, “मीचा सेईम्‌ लाम्‍चीक मीस् ङ्‌कङ्‌ मायो?

२६ खोङ्नूम्ते, ङ्‌कन् खोलोआ येईम्मीना माङ्‌की-माङ्‌की नेन्‍चाईक तूये, खोदोलोई आसासो ऊसो लयस्‍नो! ङ्‌कङाई हल्‍वा पीप् ख्रीष्‍ट रईछ पीकाना धर्म-सेचीपोचा तूम् तचीयो ऊई?

२७ ख्रीष्‍ट हाकलाम्‍पाई ताये खूङ्‌क आसासो छेत्‍तनो। खोदोलोई ङ्‌क मीस् हाकलाम्‍पाई ताकई पीम् केईया छेताम्।”

२८ खीक्‍का येशूआ नीनाम्मा दप्स्को खीम्पी सेचीवा ईचचीलो खोलोआ येईम्मीना ओरोपीका, “आन्‍ना कोङ् छेतोनी, ना हाकलाम्‍पाई तोकई खूङ्‌कसो छेत्नूम्। कोङ् ओहोप्‍मी लन्‍चीपी तोक् मा, खोदोलोई कोङ् पोप् आछीयाक तूये। खूङ्‌क आन्‍ना छेत्‍नूम्‍नो,

२९ खोदोलोई कोङा ख छेतो, ऊदोईपीक्यालो कोङ् खलाम्पाङ् तोक्, ना कोङ् खसाङ् पोक्‍सोक।”

३० ङ्‌क रीङ्‌ येन्‍चीना खचा येशू लाम्‌ लाम्‍ची, खोदोलोई आसासो हूःक तेमान्‍दूर्ची, ऊदोईपीक्यालो होसोङ् खम् नाम्‍ला मान्ताम्‍लामोङ् तूवा।

३१ मूङ्‌क ओन्तोरोसर्प् मीस् तूवाकप्‍क दूङ्देतोआ खपी विश्‍वास मची। खीक्‍का खचा ओरोपीका, “ऊई ख्रीष्‍ट ताईकप्का ङ्‌क मीस्पीका दूङ् राःराम्‌ चीन्‍न मईयो मोलो?”

३२ मूङ्‌क ओरोसर्प् मीचा खम् तोक्‍पी रीङ्‌ मचचीक फरिसीचा ना देप्‍क पूजारीचा येन्‍ची खीक्‍का खचा येशू लाम्‌ लागी नीनाम्मा दप्स्को खीम् हूप्‌ दोर्‌ची पोक्‍स्‍ची।

३३ खीक्‍का येशूआ खस् ओरोलची, “होसोङ् कोङ् जीस्तातोसम्‍मो आन्‍नीस्‍का तूवो, खीक्‍काना कोङ् पोप् तूकपी खातो।

३४ खीक्‍का आन्‍ना कोङ् लामोनी, खोदोलोई आन्‍ना कोङ् तोयोनीनो, ऊदोईपीक्यालो कोङ् तूवोकपी आन्‍नी खाईदूर्‌नूम्‍नो।”

३५ ङ्‌क रीङ्‌ येन्‍चीना यहूदीस् खची हो-होप्‍पी ओरोलोल, “ङ्‌क मीस् हापी खाईम् मीन्चाईक तूनाई, केईया ख छीपाम्नो? ऊई खोलोपी रीसाना तूप् ग्रीकचीम्‌ सहरपी खाईम्ना यहूदीची ना ग्रीकची सेचीवा ईम् लन्‍चीयो मचय ऊई?

३६ ‘आन्‍ना कोङ् लामोनी खोदोलोई छीपोनीनो, ऊदोईपीक्यालो कोङ् खातोक थाम्‍पूपी आन्‍नी ताम्तेम् दूर्‌नूम्‍नो पीक्‍ना पीक्‍चाई ङ्‌कसा ऊई पीम् लामकई’?”

३७ चाड याईम्क लेई येशूआ थोरेपाना हायाम्‌ सार ओरोपीका, “आन्‍नी वाम्‍मा सीचाईनीक तूदोक ओपी तानीना दूङानूम्‍व।

३८ आसाई ओपी विश्‍वास मय, धर्मसूम्बऊआ पीक्‍क तोङ्ना ‘मूङ्‌कम्‌ म्गोङ्पीका रीराम‌ पीप् काऊमी योऊ बगेई छूचाईक छूये’।”

३९ ङ्‌क रीङ्‌ क येशूआ खपी विश्‍वास मप् तोदीआ तोक् पवित्र आत्‍माम् तोक्पी पचक तूवा, ऊदोईपीक्यालो खपी विश्‍वास मप् तोदीआ मूङ्‌क पवित्र आत्‍मा तोम् हचचीक तूवा। मूङ्‌क सम्‍मो खचा पवित्र आत्‍मा मान्तोमोङ् तूवा, ऊदोईपीक्यालो येशूम् साम्‍दीखा मूङ्‌क सम्‍मो मान्छूमोङ् तूवा।

४० खीक्‍का येशूम् रीङ्‌ येन्‍चीना मूङ्‌क ओरोसर्प् मीस् तूवाकप्‍क हेप्-हेप्पा ओरोपीका, “ङ्‌क मीस्‍ने आछीयाक खारीबोपोङाई रईछ।”

४१ खोदोलो हेप्‍पाक ओरोपीका, “ङ्‌कन् ख्रीष्‍टङाई रईछ।” खोदोलोई बीन्‍नीपाक ओरोपीका, “ख्रीष्‍ट गालीलपीका बानेयो मोलो?

४२ धर्मसूम्बऊपी ख्रीष्‍ट दाऊदमी गोङ्पीका ना दाऊदमी तेल् बेथलेहेमपीका ताये पीकाना छाम्‍पा मान्तूयो?”

४३ ओरोना खम् कारणआ मीस् खची हो-होप्‍पी फोका।

४४ खस् तूवाकप्‍क हेप्-हेप्पा ख लाम्‌ लाम्‍ची, खोदोलोई ख लाम्‌ लागी हूः क मान्तेदूर्‌ची।

यहूदी धर्म-सेचीपोचा विश्‍वास माम्मस्क

४५ खीक्‍का नीनाम्मा दप्स्को खीम् हूप्‌ दोर्‌ची मोरोङ् आत्‍ताना खाता, खोदोलो देप्‍क पूजारीचा ना फरिसीचा खस् ओरोलचीना तत्‍ची, “ऊदोई आन्‍ना मूङ्‌क लापानूम्‍ना मान्बायानूम्कई?”

४६ खोदोलो दोर्‌चा खस् ओरोलची, “मूङ्‌क मीस् तोङ्नान् हाल्‍लोसो आस्सो मान्‍नेई!”

४७ खोदोलो फरिसीचा खस् ओरोलची, “आन्‍नीसो खम् रीङ्पी फासेईयो छूवानी ऊई?

४८ धर्म-सेचीपो ना फरिसीचीप्‍क हेप्पा खपी विश्‍वास मस्कयो तूनाई?

४९ खोदोलोई मोशाम् ललई मान्छेईस्कसा ङ्‌क ओरोसर्प् मीचा नीनाम्माप्का साराप् तचीक तूये।”

५० खस् तूवाकपी ईल्पो निकोदेमस नीङ् मीचीक फरिसी तूवा, ख ऊलाम् येशू तूवाकपी खाताक तूवा, ना खसा बीन्‍नीपास् ओरोलची,

५१ “ई ललईपी छाम्‍पा तूकतोङ्ना मीस् दोस् तीम् लाईस्‍पी म्‍रीङ् येईम्‌ छूये, ना खसा मईक रीङ्‌ छेईम् छूये, खन्‍सा ऊसो मान्छेईमो मीस् दोस् तीम् छूनो।”

५२ खोदोलो फरिसीचा ख ओरोलची, “ऊई आन्‍सो गालीलीयो? धर्मसूम्‍बऊ नम्‍लोना परेई मव, गालीलपीका खारीबोपो दालोसो बान्‍नो।”

[

५३ खीक्‍काना खस् खोलोङ् खची होप्-होप्मी खीम् खाता।

तूम्‍लूलप्‌ मीम्छाआ हल्‍वा तक

८

१ खोदोलोई येशू क जैतुन कोम् थेम्तो खाता।

२ खीक्‍का म्देसा देत्छा येशू नीनाम्मा दप्स्को खीम्पी खाता, खोदोलो ओरोसर्प् मीस् म्बर-बार बात्ल छूवा, खीक्‍काना खसा तोतूवा ना खस् सेचीवा ईची।

३ खोदोलो शास्‍त्रीची ना फरिसीचा ईल्पो मीम्छा तूम्‍लू लचाक छीप्‍चीना लाप्‍ची खीक्‍का तात्‍चीना खची रापी यूक्स्ची।

४ खीक्‍का खचा येशू ओरोलची, “सेचीपो, ङ्‌क मीम्छा तूम्‍लू लचाक केईका छीपूम्‍का ना लापूम्‍काना अपी तातूम्‍काक के।

५ ललईपी मोशाआ ङ्‌कतोङ्ना तूम्‍लूलप्‌ मीम्छा लूङ्‌आ गोम्‍ना सेईम्‌ छूये पीकाना केईका आज्ञा पीयीकाक तूये। आना क ङ्‍कम्तोक्पी केईका ऊई लईयाका?”

६ खोदोलोई खचा येशू दोस् तीदूराम्‍यो मीनाना, ख चाम्ची मम् लागी ओरो पीकाक तूवा। खोदोलो येशू कूम्‍चीना बोहोपूू म्हूःम् छोक्‍छोमीआ छाप्‍पू।

७ खोदोलोसो खचा येशू मान्तन्चा मस्कसा येशू थोरेपाना ओरोलची, “आन्‍नी आस्‍कई मोऊ मान्मप् तूनी, खूङ्‌कसा मूङ्‌क मीम्छा लाईस्‍पी लूङ्‌आ गक्‍नूव।”

८ खीक्‍का होसोङ् येशू बोहोपूू कूम्‍चीना म्हूःम् छोक्‍छोमीआ छाप्पू।

९ ओरोना येशूआ पीकाक येन्‍ची, खीक्‍काना देप्पाप्‍का चीमा छूक्‍तो खस् खोलोङ् मूङ्‍कप्का खालेता, खीक्‍का दोरीम्पीन् येशू लो मूङ्‌क मीम्छालोङाङ् होक्सीची, खीक्‍का मूङ्‌क मीम्छा क येशूम् लाईस्‍पी थोरेप्‍दीताक तूवा।

१० खीक्‍का येशूआ मूङ्‌क मीम्छा ओरोलना तत्‍तू, “ए नेछो, खस् हारेई खालेता? आसासोयो आन् दण्ड मान्पीन्‍ना?”

११ खोदोलो मूङ्‌कसा ओरोपीका, “रोबू, आसासो कोङ् दण्ड मान्पीङा।” खीक्‍का येशूआ ख ओरो लअ, “कोङासो आन् दण्ड पीयान्‍नो। खात्‍व, खीक्‍का हन्‍ना हाल्‍लोसो मोऊ मनव।”]a

येशू चारपीक अल्हो

१२ येशूआ होसोङ् खस् ओरोलची, “कोङ् चारपीक अल्हो के। खन्‍सा आसे ओ दोस्-दोस् लाम्‍दूमे खूङ्‌कसा रीराम‍मी अल्हो तय, ना ख नाम्कूर्मा गोपी लाम्‍दूम् बोक्स्‍नो।”

१३ खोदोलो फरिसीचा ख ओरोलची, “आना आम् होपा आम् होप्‍मी गवाई पीचयक तूये। खोदोलोई आना पीयक गवाई सत्‍य मान्तू।”

१४ खोदोलो येशूआ खस् ओरोलची, “कोङा ओहोपा ओ होप्‍मीङ्‌ गवाई पीयोदोसो कोङा पीकोक गवाई सत्‍य तूये। ऊदोईपीक्यालो कोङ् हाकलाम्‍पाई तोकई ना हारेई खातोचोयो पीम् कोङा छेतो। खोदोलोई कोङ् हाकलाम्‍पाई तोकई ना हारेई खातोचोयो, खूङ्‌क आन्‍ना छेत्‍नूम्‍नो।

१५ आन्‍ना नीया मईनूम्‍लो मीचा नीया मईक तोङ्ना मईनूम्। खोदोलोई कोङा आस्‍मीसो नीया मूयोनो।

१६ कोङा नीया मूयोदोसो, कोङा मूयोक नीया सत्‍य छूये। ऊदोईपीक्यालो कोङा ओ हाल्‍ला नीया मूयोनो, कोङा नीया मूयोलो कोङ् पोप् ओ पा नीनाम्मा कोङ्‍लो छूये।

१७ आम्‍नी ललईपी नीप्पोआ पीयक गवाईङाङ्‌ सत्‍य छूये पीम् छाम्‍पा तूये।

१८ कोङा ओहोपाङ् ओहोप्‍मी गवाई पीयो, ना कोङ् पोप् ओ पाआसो ओ तोक्‍पी गवाई पीय।”

१९ खीक्‍का खचा येशू ओरोलचीना तत्‍ची, “आम् पा हापी तूये?” खोदोलो येशूआ खस् ओरोलची, “आन्‍ना ना कोङ्‌ङा छेतोनी ना कोङ् पोप् ओ पाङ् छेत्नूम्। खन्‍सा आन्‍ना कोङ् छेतोनीवादोक कोङ् पोप् ओ पासो छेतानूम्वा।”

२० ङ्‌क सेचीवा येशूआ नीनाम्मा दप्स्को खीम्‍पीक चाचोदाम् तेस्‍को दोक्पी तूवाना पीचीक तूवा। खोदोलो आसासो ख मान्लाप्ची, ऊदोईपीक्यालो खम् नाम्‍ला होसोङ् मान्तान्लामोङ् तूवा।

२१ खीक्‍का येशूआ खस् होसोङ् ओरोलची, “कोङ् खालेतोकप्‍का आन्‍ना कोङ् लामोनी, खीक्‍का आन्‍नी आम्‍नी मोऊपीङ् सीनी। ऊदोईपीक्यालो कोङ् हापी खातो, खूङ्‌कपी आन्‍नी ताम् दूर्‌नूम्‍नो।”

२२ खोदोलो यहूदीचा ओरोपीका, “ङ्‌कन् म्होप्ङा सेईम्चीमयो मीने ऊई? ऊदोईपीक्यालो ङ्‌कसान् ‘कोङ् हापी खातो आन्‍नी खपी ताम् दूर्‌नूम्‍नो’ पीक्‍ना पीके।”

२३ खोदोलो येशूआ खस् ओरोलची, “आन्‍नी दालीक। कोङ् क थोम्‍लाका यूवोक के। आन्‍नी ङ्‌क चारपीक। खोदोलोई कोङ् ङ्‌क चारपीक मा।

२४ कोङा आन्‍नी लोन्‍नीक तूवा, ‘आन्‍नी आम्‍नी मोऊपी सीनी,’ ऊदोईपीक्यालो आन्‍ना कोङ् खूङ्‌कङा पीक्नीना विश्‍वास मोयोनीनोदोक आन्‍नी आम्‍नी मोऊपीङ् सीनी।”

२५ खोदोलो खचा येशू ओरो पीकाना तत्‍ची, “खोरोदोक आन् आसे?” खोदोलो येशूआ खस् ओरोलची, “कोङ् मूङ्‌कङा, खूङ्‌क रीङ्‌ कोङा लाईस्‍पीकाङ्‌ पीकोचोयोक तूये।

२६ कोङा आम्नी तोक्‍पी पीम् पर्ने ना नीया मम् पर्ने रीङ् हायाम्‌ देतो तूये। खोदोलोई कोङ् पोप् सत्‍य तूये, खन्‍सा खलाम्‍पा कोङा उई येनूक तूये खूङ्‍क रीङ्‍ङा कोङा चारपी तूक खोलोङ् ईयोची।”

२७ खोदोलो येशूआ पा नीनाम्माम् तोक्‍पी पीक्‍चाईक पीम् खचा मान्छेईची।

२८ खीक्‍का येशूआ खस् ओरोलची, “आन्‍ना मीस्मी छा थोम्‍ला थेत्‍नूम्, खोदोलो आन्‍ना कोङ् खूङ्‌कङा पीक्‍नीना छेतोनी। खीक्‍का कोङा ओहोप्‍मी लन्‍चीपी ऊसो मूयोनो, खोदोलोई पाआ ईयोक रीङ्‌ङाङ् कोङ् नेनो पीक्‍नीना आन्‍ना छेत्नूम्।

२९ कोङ् पोप् ओ साथपी तूये। खसा कोङ् ओ हाल्‍ला मोयोनो, ऊदोईपीक्यालो कोङा ख म्जीनमीक् लक्‌ मूचोयोक तूये।”

३० खसा ङ्‌क रीङ् पीकाचालो हायाम्‌ देतोआ खपी विश्‍वास मची।

अब्राहाममी छामाईची

३१ येशूआ खपी विश्‍वास मप् यहूदीची ओरोलची, “आन्‍नी कोङा ईन्‍नीक सेचीवा मानेई मईनूम्ना तूनीदोक आन्‍नी आछीयाक ओ सीच्‍चे छूनी।

३२ खीक्‍का आन्‍ना सत्‍य रीङ्‌ ऊई पीक्‍नीना छेत्नूम्, खीक्‍काना खूङ्‌क सत्‍य रीङ्‌आ आन्‍नी स्‍वतन्‍त्र मईनी।”

३३ खोदोलो खचा येशू ओरोलची, “केईकाने अब्राहाममी गोङ् के, ना ईनीम्‍बा सम्‍मो केईका आस्‍मीसो रोः मान्छूयीका। खन्‍सा आना ‘आन्‍नी स्‍वतन्‍त्र छूनी’ पीक्‍ना ऊई पीक्‍कई?”

३४ खोदोलो येशूआ खस् ओरोलची, “आछीयाङ्, कोङा आन्‍नी लोयान्‍नी, मोऊ मप् खोलोङ् मोऊमी रोः छूये।

३५ रोः छूक्‍ना तूप् मीस्मी मूङ्‌क तूक खीम्पी ऊसो म्हक् छूनो, खोदोलोई मूङ्‌क खीम्‍पीक छामीन् मूङ्‍क खीम्पी हादेसो हक्‌ तोक्‍स्‍चाई।

३६ खन्‍सा नीनाम्माम् छाआ आन्‍नी स्‍वतन्‍त्र मईनीदोक आन्‍नी दानासो स्‍वतन्‍त्र छूनी।

३७ आन्‍नी अब्राहाममी छामाई पीम् कोङा छेतो। खोदोलोई कोङा पीकोक रीङ्‌ तेम् दूर्‌नूम्‍नोना आन्‍ना कोङ् सेईम्‌ लामोनी।

३८ ओ पा नीनाम्माआ कोङ् खोमीयोक रीङ्‌बऊङा कोङा आन्‍नी ईयान्‍नी, खोदोलोई आन्‍ना आम्‍नी पाप्‍का ऊई येनानूम्‌, खूङ्‌कङ्‌ मईनूम्।”

३९ खीक्‍का खचा येशू ओरो पीकाना ङरी आन्‍ची, “ओखी पा ने अब्राहाम के।”

खोदोलो येशूआ खस् ओरोलची, “आन्‍नी अब्राहाममी छामाईदोन् अब्राहामआ ऊई म खूङ्‌कङ्‌ मनूम्वा।

४० कोङा नीनाम्माप्का येनूक आछीयाक रीङ् आन्‍नी ईन्‍नीक तूये, खोदोलोई एसे आन्‍ना कोङ् सेईम्‌ लामोनी। अब्राहामआ ङ्‌कतोङ्‌क लक्‌ हाल्‍लोसो मान्म।

४१ आम्‍नी पाआ ऊई मअ आन्‍नासो खूङ्‌क लक्ङा मईनूम्।”

खोदोलो खचा येशू ओरोलची, “केईका तूम्‍लूपीका जन्‍मेई छूयीकाक मा! ओखी पा ईल्‍पोङाङ् तूये, ख नीनाम्मा तूये।”

दुष्‍टम् छामाई

४२ येशूआ खस् ओरोलची, “नीनाम्मा आम्‍नी पा दोक, आन्‍ना कोङ् सम्‍तूमा मीयोनीवा, ऊदोईपीक्यालो कोङ् नीनाम्मालाम्पा तोक तूये। कोङ् ओहोप्‍मी लन्‍चीआ ङ्‍कपी तोक् मा, खोदोलोई कोङ् ओ पा नीनाम्माआ पोक्‍सोक के।

४३ कोङा पीकोक रीङ् ऊदोई आन्‍ना येईलेस्‍नूम्नो? ऊदोईपीक्यालो आन्‍ना कोङा पीकोक रीङ् येईदूर्‌नूम्‍नो।

४४ आम्‍नीम् आम्‍नी पा दियाबलस के, खन्‍सा आन्‍ना आम्‍नी पा दियाबलसमी लन्‍ची तोङ्ना मम् लाम्‍नूम्। खने लाईस्‍पीकाङ्‌‌ मीस्सेईप् तूवा, ना ख सत्‍यपी हाल्‍लोसो तोक्‍स्‍नो। ऊदोईपीक्यालो खपी सत्‍य मान्तू। खसा वालीली मय, ऊदोईपीक्यालो ख वालीली मप् ना वालीलीम्‌ म्पा तूये।

४५ कोङ् सत्‍य रीङ्‌ नेनो, खोदोलोई आन्‍ना कोङ् विश्‍वास मोयोनीनो।

४६ आन्‍नी तूनीकप्‍क आसाई कोङ् मोऊमी दोस् तीदूरोनी? कोङा सत्‍य रीङ्‌ङा नेनोचोयोनासो आन्‍ना ओपी ऊदोई विश्‍वास मईनूम्नोकई?

४७ आसे नीनाम्माम् छामाई तूये, खूङ्‌कसा नीनाम्माम् रीङ् येन। आन्‍नी नीनाम्माम् छामाई मा, ऊदोईपीक्यालो आन्‍ना खम् रीङ्‌ येन्‍नूम्‍नो।”

येशू लो अब्राहामलो

४८ खोदोलो यहूदीचा येशू ओरोलची, “केईका आन् सामरी के ना आन् चाप् लागेई छूवा पीकीकाकन्‌ आछीयाङ्‍यो ऊये?”

४९ खोदोलो येशूआ खस् ओरोलची, “कोङ् चाप् लागेई छूवोक मा, कोङा ओ पा नीनाम्मा सायोचोङ्‌मा मूयो, खोदोलोई आन्‍ना कोङ् सायोचोङ्मा मीयोनीनो।

५० कोङा ओ होपा ओ होप्‍मीङ्‌ साम्‍दीखा लामोनो, खोदोलोई साम्‍दीखा लाम्प् ईल्पो तूये खसाङ् नीया मय।

५१ आछीयाङ् कोङा आन्‍नी लोयान्‍नी, आसाई ओ रीङ्बऊ रेप्‍प खूङ्‌क मीस् हादेसो सीनो।”

५२ खोदोलो यहूदीचा ख ओरोलची, “ओदोलो केईका ललीयूम्का आछीयाङ् आम्‍पी चाप् वोङाक रईछ। ऊदोईपीक्यालो अब्राहाम सीया, खोरोनाङ् खारीबोपोस्‍सो सीया, खोदोलोई आना ओरोपीके, ‘ओ रीङ्‌बऊ रेप्‌ तोदी हादेसो सीनो।’

५३ ऊई ओखी खूक्सू अब्राहामपीका ना खारीबोपोचीप्‍कासो आन् दूङ् देप् यो? अब्राहाम सीया, खीक्‍का खारीबोपोस्‍सो सीया। खन्‍सा आना आम् होपा आम् होप्‌ ऊई मीयान्ची?”

५४ खोदोलो येशूआ ओरोपीका, “कोङा ओ होपाङ् ओहोप्‍मी साम्‍दीखा मूयोदोक खूङ्‌क ओ साम्‍दीखा मोरोक छूये। खन्‍सा ओ साम्‍दीखा मप् ‘ओ पा नीनाम्मा तूये’ खङ् आन्‍नासो ओखी नीनाम्मा पीक्‍चाईनीक तूये।

५५ आन्‍ना ख छेत्‍नूम्‍नो, खोदोलोई कोङा ख नम्‍लो छेतो। कोङासो ख छेतोनो पीकोदोक कोङ्सो आन्‍नीतोङ्‌क वालीलीपोङ् छूवो। खोदोलोई कोङा ख छेतो, ना खसा पीक्‍क रीङ्‌ कोङा रेपो।

५६ आम्‍नी पा अब्राहामआ कोङ् ताम् लेई हायाम्‌ हूमान्‍दूर्‌क तूवा, खीक्‍का खसा खूङ्‌क तअ ना हायाम्‌ म्जी नअ।”

५७ खीक्‍का यहूदीचा ख ओरोलची, “आन् ङाक्पोङ् दोङ्‌ङा बाईनो, खन्‍सा आना ऊतोङ्नाई अब्राहाम तअ?”

५८ खोदोलो येशूआ खस् ओरोलची, “आछीयाङ्, कोङा आन्‍नी लोयान्‍नी, अब्राहामपीका लाईस्‍पीकाङ्‌ कोङ् तूवो।”

५९ खोदोलो खचा येशू गोम् लागी लूङ्‌ कप्‍ची, खोदोलोई येशू सूपीछा नीनाम्मा दप्स्को खीम्‍पीका लत्‍ताना पाखा खालेता।

a 

८:११ केछे लाईस्पीक हेप् पाण्डुलिपीपी ७:५३–८:११ पदची छाम्पा मान्तू।

म्माआ वात्‍लोङ्‌ कोमूक्पा तूवाक मीस् येशूआ नमीक

९

१ खीक्‍काना येशू मूङ्‌क लाम्‍ला खात्‍चालो म्माआ वात्‍लोयीकाङ्‌ म्मूक्सा मान्तोक मीस् मूङ्‌कपी तूवाचाक तअ।

२ खोदोलो म्सीच्‍चेचा ख ओरो पीकाना तत्‍ची, “सेचीपो, आसाई मोऊ मनाई ङ्‌क मीस् म्मूक्सा मान्तोक् जन्‍मेई छूवाकई? म्पा-म्माआ मोऊ मकसा ओन्‍तोङ्‌ छूवाकयो? म्होपाङ् मोऊ मना छूवाकयो?”

३ खोदोलो येशूआ खस् ओरोलची, “ङ्‌क मीचा म्होपाङ् मोऊ मना ओरो छूवाकसो मा, म्पा-म्माआ मोऊ मना ओरो छूवाकसो मा, खोदोलोई नीनाम्माम् लक्‌ ङ्‌क मीस्पीका खोलोआ छेईम् लागी ङ्‌क ओरो छूवाक।

४ खन्‍सा नाम्‍ला तूलोङ् कोङ् पोप्मी लक्‌ मम् छूये। नाम्कूर्‌कप्कान् आसासो लक्‌ मदूरनो।

५ कोङ् ङ्‌क चारपी तूवोक सम्‍मो, चारपीक अल्हो के।”

६ मूङ्‌क रीङ्‌ पोम् यात्कप्का येशूआ बोहोपूू म्थूवा पासू खीक्‍का म्थूवा बोहोलो चक्‍ना मूङ्‌क मीस्मी म्मूक्स् कील्‍पी।

७ खीक्‍का मूङ्‌क मीस् ओरो लअ, “सिलोआममी पोक्‍रीपी खात्‍ना लीदीत्व।” (सिलोआममी अर्थ क पोम्पा के)। खीक्‍का मूङ्‌क मीस् सिलोआममी पोक्‍रीपी खाताना लीयू ना मूङ्‌क म्मूक्सा तोक् छूवाना आत्‍ता।

८ खोदोलो मूङ्‍कम् म्खीम्तोनीचा ना लाईस्पी ङोक्‍तीत्क तोक्चा, “ऊई आन् मूङ्‌क ङोक्‍तीप् मीस्ङा मायो?” पीकाना तत्ची।

९ खोदोलो हेप्-हेप्पा ओरोपीका, “ङ्‌कन् मूङ्‌क ङोक्‍तीप् मीस्ङासे, खीक्‍का बीन्‍नीपा क खूङ्‍कतोङ् ङेस्‍कङाङ्‌फो पीका।” खोदोलो मूङ्‌क म्होपाङ्, “कोङ् खूङ्‌क मीस्ङा के” पीकाना पीका।

१० खीक्‍का खचा मूङ्‌क ओरो पीकाना तत्‍ची, “खोरोदोक, ऊतोङ्नाई आम् मूक्सा तोक् छूवा?”

११ खोदोलो मूङ्‌कसा ओरो पीकाना ङरी आन्‍ची, “येशू मीचीक ईल्पो मीचा बोहो चक्‍ना ओ मूक्स् कीलोपो, ना ‘सिलोआमपा खात्‍ना सप्‍ते लोओ।’ खीक्‍का कोङ् सिलोआमपा खातोना ओ ङोबो सपू ना कोङ् ओ मूक्सा तोक् छूवो।”

१२ खीक्‍का खचा मूङ्‌क कोमूक्पा ओरो पीकाना तत्‍ची, “खूङ्‌क मीस् हापी तूये?” खोदोलो मूङ्‌कसा, “कोङा छेतोनो” पीका।

मूङ्‌क मीस् फरिसीचा खाईचीना तत्‍चीक

१३ खीक्‍काना खचा मूङ्‌क मीस् फरिसीस तूवाकपा खाईची।

१४ येशूआ बोहो चक्‍ना मूङ्‍कम् म्मूक्स् कील्‍पीना नमीक लेई नोम्चीम् लेई तूवा।

१५ खीक्‍का फरिसीचासो होसोङ् मूङ्‌क ओरो पीकाना तत्‍ची, “ऊतोङ्नाई आन् आम् मूक्सा तोक् छूवा?” खोदोलो मूङ्‌कसा खस् ओरोलची, “येशू मीचीक मीचा कोङ् ओ मूक्स्पी बोहो चक्‍ना कीलोपो, खीक्‍का कोङा ओ ङोबो सपू खोदोलो कोङ् ओ मूक्सा तोक् छूवोखातो।”

१६ खोदोलो मूङ्‍कप् तूवाक फरिसीचीप्‍क हेप्-हेप्पा ओरोपीका, “मूङ्‌क मीस् नीनाम्मालाम्पा ताक मा, ऊदोईपीक्यालो मूङ्‌कसा नोम्चीम् लेई मानेई मईनो।” खोदोलोई बीन्‍नीपाचा ओरोपीका, “खोरोदोक दानाई मोऊपो मीचा ङ्‌कतोङ्‌क चीन्‍न मदूर्?” खस् ओरोलोलना खची हाम्‍पी फातो छूवा।

१७ खीक्‍का खचा होसोङ् मूङ्‌क कोमूक्पा ओरो पीकाना तत्‍ची, “आना क मूङ्‌क आम् मूक्स् नमीक्मी तोक्‍पी ऊई पीके?” खोदोलो मूङ्‌कसा ओरो पीकाना ङरी आन्‍ची, “ख खारीबोपो तूये।”

१८ यहूदीचा मूङ्‌क आछीयाङ् म्माआ वात्‍लोङ् म्मूक्सा मान्तोक तूवाक ईनीम्‍बा तोक् छूवाकङ्‍यो पीम्ना मूङ्‍कम् म्पा-म्मास् काछोम्‍ना मान्तईम् सम्मो विश्‍वासङा मान्मची।

१९ खीक्‍काना खचा मूङ्‍कम् म्पा-म्मास् ओरो पीकाना तत्‍ची, “ऊई ङ्‌क आम्ची चारछा म्मूक्सा मान्तोक्ङा जन्‍मेई छूवाकयो? खोरोदोक ईनीम्‍बाक ङ्‌क ऊतोङ्नाई मूक्सा तोक् छूवा?”

२० खोदोलो मूङ्‍कम् म्पा-म्माचा ओरोपीका, “एई ङ्‌क ओची चारछा कास्का वाताचूकालोङ्‌ म्मूक्सा मान्तोक्ङा तूवाक।

२१ खोदोलोई ख ऊतोङ्नाई म्मूक्सा तोदूर्प् छूवा, ना आसाई मूङ्‌क म्मूक्सा तोक् बानेई मअ खूङ्‌कसो कास्का छेत्‍चूकानो। ख म्हारी बान्खाताक तूये, खन्‍सा खङ् ततानूम्‍व। खसाङ् म्तोक्पी आन्‍नी खोलोङ् ईनीके।”

२२ मूङ्‍कम् म्पा-म्माचा ऊदोई मूङ्‍कतोङ्ना पीका पीक्यालो खस् यहूदीचीप्का कीसाक तूवा। ऊदोईपीक्यालो येशूङ्‌ ख्रीष्‍ट तूये पीक्‍ना आस्-आसाई विश्‍वास मई, खूङ्‌क याखऊ खीम्‍पीकाङ्‌ लाईम्‍दीम्‌ छूये पीकाना खचा लाईस्‍पीङ्‌ चाई मदीत्चीक तूवा।

२३ खन्‍सा मूङ्‍कम् म्पा-म्माचा, “मूङ्‌क म्हारी बान्खाताक तूये खङ् ततानूम्‍व” पीकाना पीकाक तूवा।

२४ खीक्‍का होसोङ् यहूदीचा मूङ्‌क कोमूक्पा मीस् काछचीना ओरोपीक्‍तो तत्‍ची, “सत्‍य रीङ्‌ मना नीनाम्मा ओलोनूव लव, ऊदोईपीक्यालो मूङ्‌क आन् नमीक् मीस् मोऊपो पीम् केईका हायाम्‌ नत्‍तो छेताम्का।”

२५ खोदोलो मूङ्‌क येशूआ नमीक मीचा ओरोपीका, “ख मोऊपोयो मायो पीम्ने कोङा छेतोनो। खोदोलोई कोङा ईबूम् रीङ्‌ नम्‍लो छेतो, लाईस्‍पी कोङ् ओ मूक्सा मान्तोक तूवो, खोदोलोई ईनीवा कोङ् ओ मूक्सा तोक् छूवोक तूये।”

२६ खीक्‍का खचा मूङ्‌क ओरो पीकाना तत्‍ची, “खसा ऊई मअ? खीक्‍का ऊतोङ्नाई आम् मूक्स् हलापा?”

२७ खोदोलो मूङ्‌कसा खस् ओरो पीकाना ङरी आन्‍ची, “कोङा आन्‍नी लाईस्‍पीङ् ईन्‍दीन्‍नीक तूये, खोदोलोई आन्‍ना नम्‍लो मान्येन्‍नी। ऊदोई होसोङ् येईम्‌ लन्‍ची मईनूम्? आन्‍नीसो खम् सीच्‍चेयो छूम् मीन्‍नी ऊये?”

२८ खोदोलो खचा रातो ख ओरोलची, “आन्‍ये खम् सीच्‍चेन्, केईकान् मोशाम् सीच्‍चेये।

२९ ऊदोईपीक्यालो केईका नम्‍लो छेताम्का मोशापीने नीनाम्मा नेनाक तूवा, खोदोलोई ङ्‌क मीस् हाकलाम्‍पाई ताकई केईका छेताम्‍कानो?”

३० खोदोलो मूङ्‌कसा खस् ओरोलची, “ङ्‌क ऊतो योबोरीखाक रीङ्‌ये। ख हापीकाई ताकई खूङ्‌क आन्‍ना छेत्‍नूम्‍नो, खोदोलोई खसा ओ मूक्स् नमीयोपोक तूये।

३१ नीनाम्माआ मोऊपोचीम् रीङ्‌ येननो पीम् केईया छेताम्, खोदोलोई नीनाम्माआ सायोचोङ्मा मीक् ना खम् लन्‍ची तोङ्ना मप् मीस्मी रीङ्‌‍ङाङ् नीनाम्माआ येन।

३२ चार थोक्‍साकप्‍का ईनीम्‍बा सम्‍मो म्माआ वात्‍लोयीकाङ्‌ म्मूक्सा मान्तोक मीस् नक रीङ्‌ हसम्‍मो आसासो माङ्‌येईम्पा।

३३ खन्‍सा ङ्‌क मीस् नीनाम्मालाम्पा ताक मादोन् ङ्‌क मीचासो ऊसो ममान्दूर्वा।”

३४ खोदोलो फरिसीचा मूङ्‌क ओरोलची, “आन्‍ने आछीयाङ् मोऊपी जन्‍मेई छूवाक तूवा, ऊई हन्‍नान्‌ आना केईका ईम् लामेकाकयो?” खीक्‍काना खचा मूङ्‌क पाखा लात्दीत्ची।

आत्‍मिक कोमूक्पा

३५ खीक्‍काना यहूदीचा मूङ्‌क पाखा लात्दीत्ची पीम् येशूआ येन्‍ना मूङ्‌क तूप्‍ना ओरो लअ, “ऊई आना मीस्मी छापी विश्‍वास मईयो?”

३६ खोदोलो मूङ्‌कसा ओरो पीकाना येशू तत्‍तू, “रोबू, खूङ्‌क मीस्मी छा क आसे हाई? खूङ्‌क कोङ् ईयोते ना कोङा खपी विश्‍वास मूयो?”

३७ खोदोलो येशूआ मूङ्‌क ओरो लअ, “आना खूङ्‌क मीस् लाईस्‍पीङ्‌ तखीक तूये, ओदोलो आन्‍लो नेईप्चाप् खूङ्‌क मीस्ङा के।”

३८ खीक्‍का मूङ्‌कसा ओरोपीका, “रोबू, कोङा विश्‍वास मूयो”, खीक्‍का खसा येशू सेवा छ।

३९ खीक्‍काना येशूआ ओरोपीका, “कोङ् चारपी नीया मस् यूवोक तूये, खन्‍सा म्मूक्सा मान्तोक तोदीआ खची मूक्सा तचीनूव ना खची मूक्सा तोक् तोदीक कोमूक्पा छूनूव।”

४० ङ्‌क रीङ्‌ येन्‍चीना मूङ्‍कप् तूवाक हेप्-हेप् फरिसीचा ख ओरो पीकाना तत्‍ची, “ऊई खोरोदोक केईकासो कोमूक्‍पाङ्‌यो?”

४१ खोदोलो येशूआ खस् ओरोलची, “आन्‍नी कोमूक्पा छूवानीवादोन् मोऊमी दोसी मान्छून्‍नीवा, खोदोलोई आन्‍ना ‘केईका तयाम्‍का’ पीक्‍नी, खन्‍सा आम्‍नी मोऊ तूचाये।”

येशू नप् गथाला

१०

१ “आछीयाङ् कोङा आन्‍नी लोयान्‍नी, आसे लूस्मी गथापी मूल्‍लाम्स्कोलाम्पा मान्वोमो आर्को लाम्स्कोलाम्पा वोङे, खूङ्‌क खूस्पा के।

२ खोदोलोई लूस्मी गथापी मूल्‍लाम्स्को लाम्पा वोप्क गथाला के।

३ गथालाआ लाम्स्को हल्पीय, ना खसा म्‍लूस् तोदी खची नीङ्पीका काछयची खोदोलो म्‍लूस्चा खम् साल्‍म्‌ येनची, खीक्‍का खसा म्‍लूस्ची पाखा खाईयची।

४ खसा म्होप्मी लूस्‌ तोदी पाखा लाईम्‌ यातना ख म्‍लूस्मी लाईस्-लाईस्‌ लाम्‍लये, खोदोलो म्‍लूस्चा ख म्दोस्-म्दोस् कल्‍तो खाईयची, ऊदोईपीक्यालो म्‍लूस्आ खम् साल्‍म्‌ छेत्‍तची।

५ खोदोलोई खस् छेत्‍तस्‍नोकम्‌ दोस्-दोस् लाम्‍दूम्‍नो, बरू बीन्‍नी खाते। ऊदोईपीक्यालो लूस्चा खम् साल्‍म्‌ छेत्‍तस्‍नो।”

६ येशूआ खस् ङ्‌क पोम् ललईपीका ईची, खोदोलोई येशूआ खस् ईचीक रीङ्‌ खचा बूजेई मान्मची।

७ खन्‍सा येशूआ होसोङ् खस् ओरोलची, “आछीयाङ्, कोङा आन्‍नी लोयान्‍नी, लूस् वोस्‍को लाम्‍स्‍को कोङ्‌ङा के।

८ ओ लाईस्‍पी ताप्‍तोदी खोलोङ् खूस्‍पास् के, खोदोलोई लूस्‍आ खची रीङ्‌ मान्येईची।

९ लाम्‍स्‍को क कोङ्‌ङा के, खन्‍सा आसे ओलाम्‍पा छूना म्गोपा वोङे खूङ्‍कस् लेत्‍चाये, ना खीम्गो पाखा हायाम्‌ नम्‍लो मदूरची खीक्‍का खार्‌कापी चारेई छूम् तयची।

१० “खूस्‍पान्‌ हाल्‍लोसो खूम् लागी, सेईम्‌ लागी ना बीगार मम् लागीङ्‌ ताये। खोदोलोई कोङ्ने खोलोआ हायाम्‌ लोक्‍तो रीराम‌ तचीनूव मीनोना तोक।

११ कोङ् नप् गथाला के। नप् गथालाआ म्होप्मी लूस्‌ सम्सूर्म् लागी म्‍रीरामङा पीय।

१२ खोदोलोई लूस्‌ खोम् लागी दूक्नासी पीम्पाना यूम्पा मीस् क याबेर् ताईलो लूस्सो होक्सीयना जूक्खाते। ऊदोईपीक्यालो लूस्‌ मूङ्‍कम् म्होप्मी मा, खीक्‍का याबेर्‌आ लूस्‌ लाप्, ना फूर्स्‌ छारास्ता मय।

१३ मूङ्‌क मीस् जूक्‍खाते, ऊदोईपीक्यालो मूङ्‌क दूक्नासीपी यूम्पाङाङ्, खन्‍सा मूङ्‌कसा लूस्मी ऊसो वास्ता मईनो।

१४ “कोङ् नप् गथाला के, कोङा ओ होप्‍मी लूस्‌ छेतोची, खीक्‍का खचासो कोङ् छेतो।

१५ ऊतोङ्नाई पाआ कोङ् छेतो, खोरोनाङ् कोङासो पा छेतो, खीक्‍का कोङा ओ लूस्मी लागी ओ सोम्‍ङा पीयो।

१६ “ओमी बीन्‍नीपासो लूस्‌ तूये, खोदोलोई खूङ्‍कस् ङ्‌क गथापीक मा। कोङा खूङ्‌कस्‍सो ताईम् पर्ने तूये, खीक्‍का खचा ओ साल्‍म्‌ येनची ना खस् ईबूम् बागाल छूना खोलोमी ईल्पोङ् गथाला छूये।

१७ ओ पाआ कोङ् सम्‍तूमा मीयो, ऊदोईपीक्यालो कोङा ओ होप्‍मी रीराम‌ होसोङ् आईम्खाम् तोम् लागी पीयो।

१८ आसासो ङ्‌क ओ सोम्‌ ङाम्‍ना खाईम् दूरनो, खोदोलोई कोङा ओ सोम्‌ ओ होप्‍मी लान्‍ची तोङ्‌ना पीयो। ऊदोईपीक्यालो ओ लन्‍ची तोङ्ना ओ सोम्‌ पीम् हक्‌ ओपी तूये, खीक्‍का होसोङ् आईम्‍ना खाईम् हक्‍सो ओपी तूये। ऊदोईपीक्यालो ङ्‌कतोङ् मम् हक्‌ नीनाम्माआ कोङ् पीयोक तूये।”

१९ ङ्‌क रीङ्‌ येन्‍चीना यहूदीची होसोङ् खची होप्-होप्‍पी फातो छूवा।

२० खोदोलो मूङ्‍कप् तूवाक हेप्-हेप्पा ओरोपीका, “ङ्‌कन् चाप् मोङ्आ लाप्‍ना वाम्‍खाताक तूये। खन्‍सा आन्‍ना ऊमोई मूङ्‍कम् रीङ्‌ येन्‍नूम्‌?”

२१ खोदोलोई बीन्‍नीपाचा ओरोपीका, “चाप् मोङ्आ लापक मीचा ङ्‌कतोङ्‌क रीङ्‌ मईनो। ऊई चाप् मोङ्आ लापक मीचा कोमूक्पाम् म्मूक्स् हल्दूरयो?”

यहूदीचा विश्‍वास मान्मस्क

२२ लोनाम् छूवालो यरूशलेमपी नीनाम्मा दप्स्को खीम् अर्पण मम् चाड तूवा।

२३ खोदोलो येशू नीनाम्मा दप्स्को खीम् गोपा सोलोमन मीचीक सीक्‍वापी लाम्‍दूमातीत्‍क तूवा।

२४ खोदोलो यहूदीस् येशूम् बर्‌बार् बात्ल छूवाना ख ओरोलची, “आना केईका हादे सम्‍मोई अल्‍मलपी मईयाका? आन् ख्रीष्‍टङादोक केईका नम्‍लो ईयीकाते।”

२५ खोदोलो येशूआ खस् ओरोलची, “कोङा आन्‍नी लाईस्‍पीङ्‌ लोन्‍दीन्‍नीक तूये, खोदोलोई आन्‍ना ओ रीङ्‌ विश्‍वास मईनूम्नो। कोङा ओ पाम् नीङ्पी छाक्‍काक लक्‌ मूयो, खूङ्‌कसाङ्‌ ओ तोक्‍पी आन्‍नी गवाई पीनी।

२६ आन्‍नी ओ लूस्‌ मा, खन्‍सा आन्‍ना कोङ् विश्‍वास मोयोनीनो।

२७ “ओ लूस्चा ओ साल्‍म् येनची, खीक्‍का कोङासो खस् छेतोची, ना खस् ओ दोस्-दोस् लाम्‍दूमे।

२८ कोङा खस् हादेसो मान्याईप् रीराम‌् पीयोची, ना खस् हादेसो मासेई छूनो, खीक्‍का खस् आसासो ओ हूक्‍पीका ङापोना खाईदूरस्‍नो।

२९ ओ पाआ खस् कोङ् पीयोक तूये, ओ पा खोलोप्का दूङ् देप् तूये। खन्‍सा पामी हूक्‍पीका आसासो खस् ङाप्‍पना खाईदूरनो।

३० पालो कास्का ईबूम्ङा के।”

३१ खोदोलोसो यहूदीचा येशू गोम् लागी लूङ्‌ कप्‍ची।

३२ खोदोलोई येशूआ खस् ओरोलची, “कोङा आन्‍नी ओ पा नीनाम्मापीका हायाम्‌ देतो नप् लक्‌ खोमीन्‍नीक तूये, खूङ्‍कप्क ऊतोङ्‍क लक्‍मी कारणआई आन्‍ना कोङ् लूङ्‌आ गोम् लामोनी?”

३३ खोदोलो यहूदीचा ख ओरोलची, “केईका आना नप् लक्‌ मकसा आन् लूङ्‌आ गोम् लाम्‍क मा, खोदोलोई आना नीनाम्माम् ऊल्‍लोङ् मकसा आन् लूङ्‌आ गोम् लाम्‍चाईक तूये। ऊदोईपीक्यालो आन् मीस् तूये खोरोदोसो आम् होपा आम् होप्‌ नीनाम्मा लोयान्‍ची।”

३४ खोदोलो येशूआ खस् ओरो पीकाना ङरी आन्‍ची, “ऊई आम्‍नी धर्मसूम्बऊपी ‘आन्‍नी नीनाम्मास् के’ पीम् छाम्‍पा मान्तूयो?”

३५ खन्‍सा आस्‍पी नीनाम्माम् रीङ्‌बऊ ताआ, मूङ्‍कस् नीनाम्मास् पीम् रीङ्दोक (धर्मसूम्बऊ गस्‍नो),

३६ खन्‍सा नीनाम्माआ पवित्र बानेई मना ङ्‌क चारपी पोक्‍स्‍क मीचा, ‘कोङ् नीनाम्माम् छा’ पीक्‍ना पीक्लो ऊतोङ्नाई नीनाम्माम् ऊल्‍लोङ् मप् छूये?

३७ खन्‍सा कोङा ओ पाम् लक्‌ मूचोयोनोक तूदो आन्‍ना कोङ् विश्‍वास मोनीनते।

३८ खोदोलोई कोङा ओ पाम् लक्‌‌ मूयो नासो आन्‍ना खूङ्‌कपी विश्‍वास मईनूम्नोदो कोङा मूयोक ओ लक्‍पीन्‌ विश्‍वास मनूम्व, ओरोना पा ओपी तूये, ना कोङ् ओपापी तूवो पीम् रीङ्‌ आन्‍ना छेत्नूम्।”

३९ खोदोलो खचा होसोङ् येशू लाम्‌ लाम्‍ची, खोदोलोई येशू खची हूक्‍पीका फूत्केई छूवाना खालेता।

४० खीक्‍काना येशू यर्दन योऊमी नावादेपा यूहन्‍नाआ बप्‍तिस्मा पीदोङ्‍क थाऊपी खाताना तूवा।

४१ खोदोलो ओरोतो मीस् म्दोक्पी ताआ, खीक्‍का खस् खची होप्-होप्‍पी ओरोलोल, “यूहन्‍नाआ ऊसो राःरालोक लक्‌ मान्म्, खोरोदोसो खसा ङ्‌क मीस्मी तोक्‍पी पीकाक रीङ्ने आछीयाङ् रईछ।”

४२ खीक्‍का मूङ्‌कपी ओरोसर्प् मीचा खपी विश्‍वास मची।

लाजरस सीयाक

११

१ लाजरस नीङ् मीचीक ईल्पो मीस् तूकाचाक तूवा। ख मरियम ना म्ना मार्थास्का बेथानिया मीचीक तेल्पी तूवा।

२ ङ्‌क मरियमआङा ऊलाम् येशूम् लोङ्पू‌ हायाम्‌ नाम् चानप् तेलआ कील्‍ना म्तोसम्‍आ बेक्पीक तूवा। मूङ्‌क तूक्‍खा लाजरस ङ्‌क मरियममी म्नेछो तूवा।

३ खीक्‍का मूङ्‌क नीप्पो मार्था लो मरियमआलो, “रोबू, आना हायाम्‌ सम्‍तूमा मीक लाजरस तूक्‍चाईक तूये” पीकाना ईम् लागी मीस् येशू तूवाकपा पोक्‍स्‍ची।

४ खीक्‍का येशूआ मूङ्‌क रीङ्‌ येन्‍ना ओरोपीका, “लाजरस तूक्‍चाईदोसो ख सीनो, खोदोलोई ङ्‌कन् नीनाम्माम् साम्‍दीखा छूम् लागी छूचाईक, खन्‍सा मूङ्‌क लक्‌ लाम्‍पाङ्‌ नीनाम्माम् छामी साम्‍दीखा छूनू।”

५ येशूआ मार्था, मरियम खीक्‍का लाजरस सम्‍तूमा मीदोङ्ची।

६ खोदोलोई लाजरस तूक्‍चाई पीम् येन्‍नासो येशू नीस्लेई सम्‍मो मूङ्‍कपीङ् तूवाचा।

७ खीक्‍काना येशूआ म्सीच्‍चेस् ओरोलची, “लऊ, हन्‍ना केई यहूदिया मेक्साङ् आत्‍तेना खात्याके।”

८ खोदोलो म्सीच्‍चेचा येशू ओरोलची, “सेचीपो, ईनीकाङ्‌ मूङ्‌कपी यहूदी लाम्‍लछाचा आन् लूङ्‌आ गोम् लामाक मायो, नासोङ् ऊई आना होसोङ् मूङ्‌क थाम्‍पूपीङ्‌यो खाईम् लाम्‍चय?”

९ खोदोलो येशूआ ओरोपीका, “ऊई ईलेईपी पोङ् नीस् घण्‍टा छूनोयो? लेपा लाम्‍दूम् मीचा जोलोङ् तयनो, ऊदोईपीक्यालो खची साथपी ङ्‌क चारपीक अल्हो तूये।

१० खोदोलोई सेपा लाम्‍दूम् मीचा जोलोङ् तय, ऊदोईपीक्यालो खची साथपी अल्हो छूनो।”

११ खीक्‍काना येशूआ खस् ओरोलची, “बूम् लाजरस ईम्स्चाईक तूये, हन्‍ना कोङ् ख पोक्‍स खातो।”

१२ खोदोलो म्सीच्‍चेचा ओरोपीका, “रोबू, ख ईम्‍स्‍चाईकङाङ्‌दोन्‌ नखात्‍फो।”

१३ खोदोलो येशूआ क लाजरस सीयाकम्‌ तोक्‍पी पीकाचाक तूवा। खोदोलोई म्सीच्‍चेचा क लजरस आछीयाङ् ईम्स्चाईकङाई मीनाचा।

१४ खीक्‍काना येशूआ म्सीच्‍चेस्, “लाजरस आछीयाङ् सीयाक तूये” पीकाना ईची।

१५ आन्‍ना विश्‍वास मनूम्नूव पीकोना आम्‍नी लागी कोङ् मूङ्‌कपी मान्तूवोकङ् नअ। ऊछूवादोसो केई ख तूकपी खाते।

१६ खोदोलो दिदुमस मीचीक थोमाआ बीन्‍नीपा म्बूम्ची ओरोलची, “लऊ, केईसो खातेना खलोङ् सीये।”

लाजरसमी म्ना लो म्नेछोलो येशूआ सान्त्वना पीचीक

१७ खीक्‍का येशू बेथानियापी तालाता, ना लाजरस खूम्‍चीक लीक्‍लेई छूवाखात्क तूम् तअ।

१८ बेथानिया क यरूशलेमपीका सूक्‌ किलोमिटर छूबूरी तूवा।

१९ मूङ्‍कचीम् खची नेछो लाजरस सीयाक तूम् तचीना मार्था लो मरियमलो सान्‍त्‍वना पीम् लागी हायाम्सर्प्‌ यहूदीची मूङ्‌कपी ताक तूवा।

२० येशू खचीपी बान्चाईक तूये पीम् येन्‍चीकप्‍का मार्था येशू तूप्स् खाता। खोदोलोई मरियम क खीम्पीङ् तूवाचा।

२१ खीक्‍का मार्थाआ येशू ओरो लअ, “रोबू, आन् ङ्‌कपी तूवाचावादोन् ओ नेछो लाजरस मान्सीयावा।

२२ खोदोलोई आना नीनाम्मापी ऊई ङोक, खूङ्‌कङ्‌ आन् नीनाम्माआ पीये पीम् कोङा छेतो।”

२३ खोदोलो येशूआ ख ओरो लअ, “आम् नेछो होसोङ् ऊस्पके।”

२४ खोदोलो मार्थाआ येशू ओरो लअ, “चार यात्क लेईपी सीप्‍खाप्‍ची खोलोङ् ऊस्‍पक्‍लो खसो ऊस्पके पीम्ने कोङासो छेतो।”

२५ येशूआ ख ओरो लअ, “सीप्‍खाप्‍ची ऊन्‍पोमीक्‌ खीक्‍का रीराम‌ पीप् कोङ्‌ङा के। खन्‍सा ओपी विश्‍वास मप् सीदोसो होसोङ् ऊस्पके।

२६ खन्‍सा ओपी विश्‍वास मप्ना लेईप्‍चाप्‌ तोदी हादेसो सीनो। ऊई आना ङ्‌क विश्‍वास मईयो?”

२७ खोदोलो खसा येशू ओरो लअ, “रोबू, कोङा विश्‍वास मूयो, आन् ङ्‌क चारपी यूप् नीनाम्माम् छा ख्रीष्‍ट तूये।”

२८ खोन्‍तोदी पीकाना मार्था मूङ्‍कप्का खालेता, ना म्नेछो मरियम काछना सूपीछा ओरो लअ, “सेचीपो ताबानाक तूये, खीक्‍का आन् काछईचाई।”

२९ खूङ्‌क रीङ्‌ येनू मोरो मरियम दावा पकाना येशू तूप्स् खाता।

३० खोदोलो सम्‍मो येशू खची तेल्पी मान्तान्बामोङ् तूवा, खोदोलोई येशू क मार्थालो तूपाक थाऊपीङ् तूवाचा।

३१ खोदोलो मरियम सान्‍त्‍वना पीस् ताप् मीचा ख दावा पकाना खाताक तचीना, गेम्‍मी दोक्पी खाईम्ना खाम् लागी खाताकफो मीनाना खस् दावा खोस् खाता।

३२ खीक्‍का मरियम येशू तूवाक दोक्पी तातेका, ना ख तकप्का म्‍लोदोपू सूपोम् मना ओरोपीका, “रोबू, आन् अपी तूवावादोन् ओ नेछो मान्सीयावा।”

३३ खीक्‍का येशूआ मरियम ना खलो ताप् यहूदीस्सो खाप्‍चाक तअ, खीक्‍काना येशू हायाम् म्सानीवा चाईसा।

३४ खीक्‍का येशूआ खस् ओरो पीकाना तत्‍ची, “आन्‍ना ख हापी खायानूम्‍ना खूमानूम्‍क तूये?” खोदोलो खचा येशू ओरोलची, “रोबू, ङ्‌कपी खूमूम्‍काक तूये बान्‍ना खोङ्ते।”

३५ खोदोलो येशूसो खापा।

३६ खोदोलो यहूदीचा ओरोपीका, “खोङ्नूम्ते, येशूआ लाजरस देई सम्‍तूमा मीयकई।”

३७ खोदोलोई हेप्-हेप्पा ओरोपीका, “ऊई ङ्‌कसा कोमूक्पा मीस्ङा म्मूक्सा तोक् बानेईमन्दीदूर्प्आ ङ्‌क मीस्सो सीम्‍पीका लेन्‍चा मीम् मान्दूर्‌वायो?”

३८ खीक्‍का येशू हायाम् म्सानीवा चाईसाना होसोङ् गेम्‍मी दोक्पी खाता। खूङ्‌क गेम् ईबूम् लूबम्‍पी तूवा। खूङ्‌क गेम् ईबूम् देप्पा लूङ्‌आ खम्‍दीम्‍पा तूवा।

३९ खीक्‍का येशूआ खस् ओरोलची, “मूङ्‌क लूङ्‌ हलानूम्‍ते।” खोदोलो मूङ्‌क लाजरसमी म्ना मार्थाआ येशू ओरो लअ, “ए रोबू, हन्‍नान्‌ मूङ्‌क कीमानासो नाम्‍खाता होगो, ऊदोईपीक्यालो ख सीयाकङ्‌ एसेन् लीक्‍लेई छूवा खाता।”

४० खोदोलो येशूआ ख ओरो लअ, “ऊई कोङा आन् ईन्‍नाक मायो, ‘आना विश्‍वास मईदोक नीनाम्माम् साम्‍दीखा तय’?”

४१ खचा मूङ्‌क लूङ्‌ हल्‍ची। खीक्‍का येशूआ साराङ्‌गा हेम् खोङ्ना ओरोपीका, “ए पाआ, कोङा आन् ओलोनूव लोयान्‍ना, ऊदोईपीक्यालो कोङा बीन्ती मूक आना येनोपोक तूये।

४२ आना ओ बीन्ती येनोपोयो पीम् कोङा छेतूक तूवा। खोदोलोई आना कोङ् चारपी पोक्‍सोक के पीम् रीङ्‌ अपी ताप् मीचा विश्‍वास मस्‍नू पीकोना कोङा आन् ङ्‌क बीन्ती मीन्चायान्क तूये।”

४३ ङ्‌क रीङ्‌ पीम् याताना येशू हायाम्‌ सोतो ओरोपीक्‍तो बसा, “लाजरस, पाखा लत्‍ताना बान्ते।”

४४ खोदोलो लाजरस म्हूः लोङ्‌ ना म्ङोबो तेईया रीम्‍दीम्‍पाङ्‌ गेम्‍पीका लत्‍ताना बाना। खीक्‍का येशूआ मूङ्‍कप् तूवाकस्‌ ओरोलची, “मूङ्‌क वयानूम्‍ते ना म्खीम् खान्‍नूते।”

येशू सेईम्‌‌ लागी चूक्‍ली मस्क

मत्ती २६:१-५; मर्कूस १४:१-२; लूका २२:१-२

४५ खोदोलो मरियम तूप्स् ताप् हायाम्‍सर्प् यहूदीचा येशूआ मक लक्‌ तचीना खपी विश्‍वास मची।

४६ खोदोलोई खस् तूवाकप्‍क हेप्-हेप्पा खाताना फरिसीस् मूङ्‌क येशूआ मक लक्‌ ईची।

४७ खन्‍सा देप्‍क पूजारीचा ना फरिसीचा देप् याखऊपीक तीक्‍सूची काछचीना ओरोलची, “हन्‍ना केईया ऊई मयाम्? ऊदोईपीक्यालो ङ्‌क मीचान् हायाम् देप्-देप् चीन्‍नम् लक्‍ये मचयक तूये।

४८ केईया ङ्‌क ओरोनाङ् वाये-वाये लयूम्‍ताम्‍दोक खोलोआ खपी विश्‍वास मईची ना रोमीचा ताईना ई पवित्र तूस्को खीक्‍का ई जाति खोलोङ् मासेई मईची।”

४९ खोदोलोई खस् तूवाकप्‍क मूङ्‌क दोङ्पीक देप्‍क पूजारी कैयाफाआ खस् ओरोलची, “आन्‍ना ऊसो छेत्‍नूम्‍नो।

५० खोलोङ् मीस् मासेई छूम्‍पीका बरू मीस्मी लागी ईल्पो सीम्‍ङा दूङ् नये पीम् रीङ्‌ ऊदोई आन्‍ना बूजेई मईनूम्नोकई।”

५१ ङ्‌क रीङ्‌ खसा म्होप् नीऊतो पीकाक मा, खोदोलोई ख मूङ्‌क दोङ्पीक देप्‍क पूजारी छूवाकसा येशू खोलोङ् यहूदी गोङ्चीम् लागी सीम्‌ छूये पीकाना खारीबो मक तूवा।

५२ ङ्‌क रीङ्‌ यहूदीचीम् लागीङाङ्‌ पीकाक मा, खोदोलोई खोलोपी सोकोरीप्‍खाप्‌ नीनाम्माम् छामाईची ईदेप्‍पी बात्ल मम् लागी खसा ङ्‌क रीङ् पीकाक तूवा।

५३ खन्‍सा मूङ्‌क लेईयीका खचा येशू सेईम्‌ लागी चाई मची।

५४ खन्‍सा येशू हाल्‍लोसो यहूदीचा तोम्‍मीना लाम्‍मान्‍दूमा, खोदोलोई ख मूङ्‍कप्का लत्‍ताना गोङ्‍रूत्खाप् थाम्पूम् दोक्पी तूवाक एफ्राइम मीचीक सहरपी खाता, ना म्सीच्‍चेस्का मूङ्‌कपी तूवा।

५५ खोन्‍तोलो यहूदीचीम् निस्‍तार-चाड ताम्‍लाम् हक तूवा, ना तेल्-तेल्पीका हायाम्‌ देतो खची होप्‌ शुद्ध मम्चीम् लागी निस्‍तार-चाड ताम् लाईस्‍पीङ्‌ यरूशलेम खाता।

५६ खीक्‍का खचा येशू लाम्‍ची, ना खस् खोलोङ् नीनाम्मा दप्स्को खीम्पी बात्ल छूवालो खची होप्-होप्‍पी ओरोलोल, “आन्‍ना ऊई मीन्चाईनी, ख चाडपी ताईकयो?”

५७ खोदोलो देप्‍क पूजारीचा ना फरिसीचा येशू लाम्‌ लागी ख हापी तूये, खूङ्‌क आन्‍ना तूम् तईनूम्‍दोक रीदाम्‌ पीयीकाव पीकाना मीस् आरेई मस्क तूवा।

बेथानियापी येशू

मत्ती २६:६-१३; मर्कूस १४:३-९

१२

१ निस्‍तार-चाडमी तूक्‍लेई लाईस्‍पीङ् येशू बेथानियापी बाना। मूङ्‌कपी लाजरस मीचीक मीस् तूवा। ख सीयाखात्‍कप्‍का येशूआ ऊस्‍पक्‍क तूवा।

२ मूङ्‌कपी खचा येशूम् लागी यूपाक जागूलो चोचूप्‍स्‍चीक तूवा। खोदोलो मार्थाआ क खोलोमी सूसो मचक तूवा, खीक्‍का लाजरसआ क येशू ना बीन्‍नीपास्का तूवाना जागूलो चचक तूवा।

३ खीक्‍का मरियमआ आधा लिटर तोदी हायाम्‌ दाम् परेई छूक् मोरोछीम् नाम् चानप् तेल बाईना येशूम् लोङ्पू तेईपी, ना म्तोसम्‍आ तूक्‍पी, ना मूङ्‌कम् नाम् चानप् मूर्‌आ खीम् गोङ् पेप्पू।

४ खोदोलोई खम् म्सीच्‍चेचीप्क ईल्पो यहूदा इस्‍करियोतआ ओरोपीका, खूङ्‌कसा दोस्का येशू दोका पीक तूवा,

५ “ङ्‌क नाम् चानप् तेलने सूक्‍चून्‍दूलूम्‌ नाम्छेर्बूम् चेप्‍तीरोङ्पी खेई मम्पावाना ताईक खाप्‍चीमा छूक्‍सीप्‍ची पीम्‍पावालो दूङ् मान्‍नवायो?”

६ खोदोलोई खसा ङ्‌क रीङ्‌ चाम् दूम् मान्लाईप्ची सम्‍तूमा मीना पीकाक मा, ऊदोईपीक्यालो ख म्होप् खूस्पा तूवाकसा ओरो पीकाक तूवा, खाप्‍चीमा यूम् फाक्सूम् क खसाङ् यूक्स्क तूवा, खीक्‍का खसा मूङ्‍कप्का हेप्‍लो-हेप्‍लो खाप्‍चीमा खूस्‍दोङ्‌क तूवा।

७ खोदोलो येशूआ खस् ओरोलची, “ङ्‌क मीम्छा ऊसो लानूम्‍नव, कोङ् खूम् लाईस्‍पी ङ्‌कसा नाम् चानप् तेल तेयोपोक तूये।

८ ऊदोईपीक्यालो छूक्‍सीप्‍ची हाल्‍लोसो आन्‍नीस्‍काङ् छूये, खोदोलोई कोङ्ने हाल्‍लोसो आन्‍नीस्‍का छूवोनो।”

९ खोदोलो यहूदीचीप्क हायाम्सर्प् मीचा येशू बेथानियापी तूये पीम् तूम्‍तचीकप्‍का मूङ्‌कपी ताआ, खस् मूङ्‌कपी येशू खोस्‍ङाङ्‌ ताक मा, खोदोलोई खस् येशूआ ऊस्‍पक्‍क लाजरससो खोस् ताक तूवा।

१० खोरो छूवालो देप्‍क पूजारीचा लाजरससो सेईम्ङा छूये पीकाना चाई मची।

११ ऊदोईपीक्यालो लाजरस ऊसापक्‍कसा यहूदीगोप्क ओरोतो मीस् फोन्चीना खाता ना येशूपी विश्‍वास मम् मीनाचाक तूवा।

येशू यरूशलेमपी वोङाक

मत्ती २१:१-११; मर्कूस ११:१-११; लूका १९:२८-४०

१२ म्देसा चाड मनेईमस् ताक ओरोसर्प् मीचा येशू यरूशलेमपी बान्‍चाये पीम् येन्‍ची।

१३ खीक्‍काना खचा खजूरमी सेऊला गोङ्चीना येशूम् लाम्तूम्मा मस् बतो लत्‍ता,

“होसन्‍ना!

योबोरोबूम्‌ नीङ्पी ताप् नीनाम्माआ आसीक् पीनूव!

इस्राएलपीक होङाबू नीनाम्माआ आसीक् पीनूव!”

१४ खीक्‍का येशूआ ईबूम् मोकोक्‍तीम् म्छा छीप्ना मूङ्‍क थेम्पी वोङाना खाता, ङ्‌क रीङ्‌ धर्मसूम्बऊपीसो ओरोना छाम्‍पा तूये,

१५ “सियोन सहरपी तूप्‍चे, कीनीनव।

खोङ्नूम्व, आम्‍नी होङाबू मोकोक्‍तीम् छाम् थेम्पी

वोङाना बान्चाईक तूये।”

१६ ङ्‌क रीङ्‌ म्सीच्‍चेचा लाईस्‍पी बूजेई मान्मची। खोदोलोई येशूम् साम्‍दीखा छूवाकप्का ङ्‌क रीङ्‌ खम् तोक्‍पी छाम्‍पा, ना खचा ङ्‌क लक्‌ येशूम् लागी मस्क रईछ पीकाना छेत्‍ची।

१७ येशूआ लाजरस म्गेम्पीका काछना सीयाखात्‍कप्का ऊस्‍पक्‍कलो तूवाक ओरोसर्प् मीचा खम् गवाई पीचचीकङ् तूवा,

१८ येशूआ छाक्‍काक लक्‌ मक तूये पीम् येन्‍चीना मूङ्‌क ओरोसर्प् मीस् ख तूप्स् खाताक तूवा।

१९ खोदोलो फरिसीची खची हो-होप्‍पी ओरोलोल, “हाकई केईया ऊसोङ् ममान्दूर्‌म्पा। खोङ्नूम्ते, खोलोङ् चारङा खम् दोस्-दोस् लाम्‍दूमाखात्‍क तूये!”

म्होप् सीम् तोक्पी येशूम् खारीबो

२० चाड मानेई मम् नाम्‍लापी तालो यरूशलेमपी आराधाना मस् खाईप् हेप्-हेप् ग्रीकचीसो तूवा।

२१ खस् गालीलमी बेथसेदापी तूप् फिलिपपी खाताना ओरोपीक्‍तो बीन्ती मीची, “ए होदूवा, केईका येशू तूम्खाम् लन्‍ची मयाम्का।”

२२ खीक्‍का फिलिप खाताना अन्‍द्रियासलो तूपा, ना खस् नीप्पोङ् खाताना ङ्‌क रीङ्‌ येशू ईची।

२३ खोदोलो येशूआ खस् ओरोलची, “मीस्मी छामी साम्‍दीखा छूम् नाम्‍ला तालाताक तूये।

२४ आछीयाङ् कोङा आन्‍नी लोयान्‍नी, दोचेर्‌मी बप् बोहोपूू तात्‍ना सीनोदोक मूङ्‌क म्हाल्‍ला छूये। खोदोलोई मूङ्‌क सीदोक मूङ्‌कपी हायाम्‌ देतो म्चो मीय।

२५ खन्‍सा आस्‍कसाई म्‍रीराम सम्‍तूमा मीय खूङ्‌कसा म्‍रीराम मास्दीत, खोरोनाङ् आस्‍कसाई ङ्‌क चारपी म्‍रीराम ऊसो मा पीक्‍ना मीने, खूङ्‌कसा हाल्‍लोसो मान्याईप् रीराम‌ तय।

२६ आस्‍कसाई ओ सूसो मम् लाम्‌ खूङ्‌क कोङ्लो ओ दोस्-दोस् लाम्‍दूम् छूये, ना कोङ् हापी तूवो ओ सूसो मप्सो कोङ्लोङ् तूये। ओरोना आस्‍कसाई ओ सूसो मई, खूङ्‌क ओ पाआ सायोचोङ्मा मीय।

२७ “ईनीम्‍बा हायाम्‌ ओ सानीवा चाईस्चाईक तूये, कोङा ऊई पीको! ‘ए पाआ, ङ्‌क ताचाईक दूक्‍वाप्‍का कोङ् लेन्‍चामीयोव पीमायो’? खोदोलोई खूङ्‌कतोङ्‌ मा, ऊदोईपीक्यालो कोङ् ङ्‌क दूक्‍वा तेम् लागीङ् ङ्‌क चारपी तोक।

२८ ए पाआ, आम् नीङ्मी साम्‍दीखा छूनू।”

खीक्‍का साराङ्‌गाप्‍तोका ईबूम् ओन्‍तोङ्‌क साल्‍म्‌ यूवा, “कोङा मूङ्‌क साम्‍दीखा मूक तूये, ना होसोङ् मूयो।”

२९ खोदोलो मूङ्‌कपी तूवाक मीचा ङ्‌क रीङ्‌ येन्‍चीना ओरोपीका, “ङ्‌कन् गूगूलूऊ मकमायो!” खोदोलो बीन्‍नीपाक ओरोपीका, “नीनाम्माम् रीदाम्‌ पोक् खलो नेनाक के!”

३० खीक्‍का येशूआ खस् ओरोलची, “ङ्‌क साल्‍म् ओ लागी यूवाक माके, खोदोलोई आम्‍नी लागी यूवाक के।

३१ हन्‍ना ङ्‌क चारपी नीया छूये। खोदोलो ङ्‌क चारपीक चारतोप् पाखा होक्से।

३२ हन्‍ना कोङ् चारीदूपीका थोम्‍ला थेईयोङ्चूङ्, खीक्‍का खोलोङ् मीस् ओहेम् थूतोची।”

३३ ख ऊतोङ्नाई सीम् बोक्स्चाई पीकाना खोमम् लागी खसा ओरो पीकाक तूवा।

३४ खोदोलो ओरोसर्प् मीचा ख ओरोपीक्‍तो तत्‍ची, “ओखी ललईपीका केईका ख्रीष्‍ट सदैबरी तूचाये पीम् येनूम्‍काक तूये। खोदोलोई आना ऊतोङ्नाई मीस्मी छा थोम्‍ला थेईयान्‍ची पीक्‍ना पीक्‍चाई? मूङ्‌क मीस्मी छा क आस्‍कई?”

३५ खोदोलो येशूआ खस् ओरोलची, “होसोङ् जीस्तातो सम्‍मो अल्हो आन्‍नीस्‍का तूये। खन्‍सा आम्‍नी साथपी अल्हो तूलोङ् आन्‍नी लाम्‍दूमानीव, खोरोछूकसा नाम्कूर्माआ आन्‍नी नेपानीनूनव। ऊदोईपीक्यालो हेप् मीस् नाम्कूर्मा गोपी लाम्‍दूम्‍चाईदोक, ख हापी खात्‍चाई खूङ्‌क खसा छेत्‍तनो।

३६ खन्‍सा आम्‍नी साथपी अल्हो तूक सम्‍मो आन्‍ना खपी विश्‍वास मनूम्व, खीक्‍का आन्‍नी अल्होम् छामाई छूवानीव।” ओन्‍तोदी पीम् याताना येशू मूङ्‍कप्का लत्‍ताना खालेता, ना खचीप्‍का सूल्‍न्‍चीना तूवा।

३७ येशूआ खची लाईस्‍पी हायाम्‌ देप् चीन्‍नम् लक्‌ मक तूवा, खोरोदोसो खचा येशूपी विश्‍वास मान्मची।

३८ ओरोना यशैया खारीबोपोआ पीकाक रीङ्‌बऊ पूरा छूवा,

“ए योबोरोबू, केईका पीकीकाक रीङ्‌ आसाई पतेई मअ?

खीक्‍का योबोरोबूआ म्होप्मी राःरालोक हूः आसे खोमीयू?”

३९ खन्‍सा खचा विश्‍वास ममान्दूर्ची, ऊदोईपीक्यालो होसोङ् यशैया खारीबोपोआ ओरो पीकाक तूवा,

४० “नीनाम्माआ खची मूक्स् देप्‍पीचीक तूये,

ना खची गोङ् लूङ्तो छोक् मीपीचीक तूये।

ओरोना खचा खची मूक्सा तचीनूनव,

खीक्‍का खची सानीवाआ बूजेई मस्‍नूनव,

मादोन् खस् ओपी आत्‍तावा

ना कोङा खस् नमीयूचीवा।”

४१ यशैयाआ ङ्‌क रीङ्‌ पीकाक तूवा, ऊदोईपीक्यालो खसा येशूम् साम्‍दीखा तअ, ना खसा येशूम् तोक्‍पी रीङ्‌ मक तूवा।

४२ खोदोलो चारतोप्‍चीप्‍क ओरोसर्प्आ येशूपी विश्‍वास मस्क तूवा, खोरोदोसो फरिसीचीम् कीमावा, ना खची याखऊ खीम्पीका लातीतेका पीम् कीमावा खचा येशूपी विश्‍वास मम्का पीकाना मान्पची।

४३ ऊदोईपीक्यालो खचा नीनाम्माम् सायोचोङ्मापीका मीस्मी सायोचोङ्मा दूङ् नत्‍चीक तूवा।

४४ खीक्‍का येशू हायाम्‌ सार बतो ओरोपीका, “ओपी विश्‍वास मप्‍आ कोङ् मा, खोदोलोई कोङ् पोप्पी विश्‍वास मय।

४५ खन्‍सा आस्‍कसाई कोङ् तोयो, खूङ्‌कसा कोङ् पोप्सो तय।

४६ कोङ् ङ्‌क चारपी अल्हो छूवोना तोक् तूये, खन्‍सा आस्‍कसाई ओपी विश्‍वास मय, खूङ्‌क नाम्कूर्मा गोपी छूनो।

४७ “हेप्-हेप्पा ओ रीङ् येननासो रेप्‍पनोदोक, कोङा मूङ्‍कम् नीया मूयोनो। ऊदोईपीक्यालो कोङ् ङ्‌क चारपी नीया मस् तोक् मा, खोदोलोई कोङ्ने लेन्चा मीक्स् तोकई।

४८ कोङ् इन्कार मप् ना ओ रीङ्बऊ मान्‍रेप्मी नीया मप् ईल्पो न्यायाधीश तूये। ओदोलो नेनोक ओ रीङ्बऊआङ् खसा चार यात्क लेईपी मूङ्‍कचीम् नीया मय।

४९ ऊदोईपीक्यालो कोङ् ओहोप् नीऊतो नेनोनो, खोदोलोई ऊई पीम् पर्ने, ना ऊतोङ्नाई नेईम् पर्ने खूङ्‌क खोलोङ् कोङ् पोप् ओ पा म्होपाङ् आज्ञा पीयोक तूये।

५० कोङा छेतो, ङ्‌क खम् आज्ञाआ हादेसो मान्याईप् रीराम‌ पीया। खन्‍सा कोङा ऊतोङ्‌क नेनोदोसो, पाआ नेईमीयोक तोङ्‌ना नेनो।”

येशूआ म्सीच्‍चेचीम् लोङ् सप्‍पीचीक

१३

१ निस्‍तार-चाड ताम् लाईस्‍पीङ्‌ येशूआ ङ्‌क चारीदू होम्‍येम्‍ना पा नीनाम्माप्‍तो खाईम् नाम्‍ला तालाता पीकाना तूम् तअ, खीक्‍का चारपी तूवाक म्होप्मीतोदी खोलोङ् सम्‍तूमा मीचीना खसा दोस्का सम्‍मोङ्‌ खस् हायाम्‌ सम्‍तूमा मीचची।

२ खीक्‍का यूपाक जागूलो चाम् बेलापी शैतानआ सिमोनमी म्छा यहूदा इस्‍करियोतमी सानीवापी येशू लाप्‍मीम्‌ मीन्ताम् लाईस्‍पीकाङ्‌ तेईपीक तूवा।

३ पा नीनाम्माआ कोङ् खोलोङ् थक् पीयोक तूये, कोङ् नीनाम्मालाम्पा तोक, खीक्‍का कोङ् पा नीनाम्माप्‍तोङ् आत्‍तोना खातो पीम् येशूआ नम्‍लो छेत्‍क तूवा।

४ खीक्‍का चाचावापीका येशू पका, ना म्थेम्पी खाम् म्तेई ईक्चाखेम्पी यूक्स्‍ना आर्को तोङ्‍रीम्‍आ म्छूम्‍री रीम्‍मू।

५ खीक्‍काना येशूआ ईबूम् रोङ्पी काऊ मना म्सीच्‍चेचीम् लोङ् सप्पीची, खीक्‍का मूङ्‌क म्छूम्‍रीपी रीम्दीम्पा तोङ्‌रीम्‍आ खची लोङ् तूक्पीची।

६ येशूआ म्सीच्‍चेचीम्‌ लोङ्‌ सप्‍तो सिमोन पत्रुसमी दोक्पी तालाता, खोदोलो पत्रुसआ येशू ओरो लअ, “रोबू, ऊई आना ओ लोङ्‍यो सम्‌ मीन्चाये?”

७ खोदोलो येशूआ पत्रुस ओरो लअ, “ङ्‌क कोङा ऊई मूचोयो खूङ्‌क आना ओदोलो छेत्‍तनो, खोदोलोई ङ्‌क कोङा ऊई मूचोयोकई पीम् आना दोस्का छेत्‍त।”

८ खीक्‍का पत्रुसआ येशू ओरो लअ, “आना ओलोङ् हादेसो सम्‌पीम् छूनो।” खोदोलो येशूआ पत्रुस ओरो लअ, “कोङा आम् लोङ्‌ सम्‍पीयान्‍नोदोन्‌ आन् ओ सीच्‍चेङ् छूनो।”

९ खीक्‍काना सिमोन पत्रुसआ ख ओरो लअ, “रोबू, खोरोदोक ओ लोङ्‌ङाङ्‌ मा, ओ हूः लो ओ तोङ्लोसो सपोपोव।”

१० खोदोलो येशूआ ख ओरो लअ, “सम्‍दीन्‍चीक मीस्मी म्‍लोङ्‌ङाङ् सम्पीम्‌ छूये। ऊदोईपीक्यालो ख शुद्ध छूवाखात्क तूये। आन्‍नीन् शुद्ध छूवानीक तूये, खोदोलोई खोलोङ्ने शुद्ध तूनीनो।”

११ ऊदोईपीक्यालो ख दोका पीप् येशूआ छेत्‍क तूवा। खन्‍सा येशूआ “आन्‍नी खोलोङ् शुद्ध तूनीनो” पीकाक तूवा।

१२ येशूआ खची लोङ्‌ सम्‍पीम्‌ यात्कप्का म्थेम्पी खाम् म्तेई खाप्‍स्‍ना होसोङ् आथूईक म्तूस्कोपीङ् खाताना तूवा, खीक्‍का येशूआ खस् ओरोलना तत्‍ची, “कोङा ऊदोई आम्‍नी लोङ्‌ सपूकई, आन्‍ना छेतानूम्‍यो?

१३ आन्‍ना कोङ् ‘सेचीपो ना रोबू’ लोयोनीक थीक्‍काङा, ऊदोईपीक्यालो कोङ् खूङ्‌कङ्‌ के।

१४ कोङ् आम्‍नी सेचीपो ना रोबू छूवोनासो आम्‍नी लोङ्‌ सम्‍पीन्‍नीक तूये, ओरोनाङ् आन्‍नासो ईल्पोआ बीन्‍नीपाम् लोङ् सम्‍पीम् छूये।

१५ ऊदोईपीक्यालो कोङा आन्‍नी ईबूम् दोलेवा खोमीन्‍नीक तूये, खन्‍सा कोङा आन्‍नी मीन्‍पीन्‍नीक तोङ्ना आन्‍नासो मनूम्व।

१६ आछीयाङ् कोङा आन्‍नी लोयान्‍नी, रोः म्मालिकपीका दूङ् देप् छूनो, खोरोनाङ् रीदाम्‌ खाईप् रीदाम्‌ होप्‍पीका दूङ् देप् छूनो।

१७ खन्‍सा आन्‍ना ङ्‌क रीङ्‌ बूजेई मईनूम्ना खूङ्‌क तोङ्‌ङा मईनूम्दोक, नीनाम्माआ आन्‍नी आसीक् पीनी।

कोङ् मीचा लापो पीकाना येशूआ खारीबो मक

मत्ती २६:२०-२५; मर्कूस १४:१७-२१; लूका २२:२१-२३

१८ “कोङा आन्‍नी खोलोङ्‌मी तोक्‍पी पीकोचोयोक मा, कोङा आस्‍कई सोकूक तूये, खूङ्‌क कोङा हायाम्‌ नम्‍लो छेतो। खोदोलोई ‘कोङ्लो सबेई चाप् मीचाङ् ओ ऊल्‍लोङ् मय पीकाना धर्मसूम्‍बऊआ पीकाक रीङ्‌बऊ पूरा छूम् लागीङ्‌ ङ्‌क खोलोङ् छूवाक तूये।’

१९ “ङ्‌क रीङ्‌ पूरा छूम् लाईस्‍पीङ्‌ कोङा आन्‍नी लोयान्‍नी, खन्‍सा ङ्‌क पूरा छूलो, आन्‍ना कोङ् खूङ्‌कङा पीकानीना विश्‍वास मनूम्व।

२० आछीयाङ् कोङा आन्‍नी लोयान्‍नी, ‘कोङा पोक्‍सोचीकस् ग्रहण मपा कोङ्सो ग्रहण मोयो, ना कोङ् ग्रहण मपा कोङ् पोप्सो ग्रहण मय’।”

२१ ङ्‌क रीङ्‌ पीम् याताना येशू हायाम्‌ म्सानीवा चाईसा, खीक्‍का खोलोआ येईम्मीना खस् ओरोलची, “आछीयाङ् कोङा आन्‍नी लोयान्‍नी, आन्‍नी तूनीकप्‍क ईल्पोआ कोङ् लाप्मीयो।”

२२ येशूआ ङ्‌क रीङ्‌ आस्‍मी तोक्‍पीई पीक्‍चाईकई पीकाना मान्छेईस्कसा म्सीच्‍चेस् खची हो-होप्‍पी पील्‍काप्‍तो खोल।

२३ खोदोलो म्सीच्‍चेचीप्क येशूआ सम्‍तूमा मीक म्सीच्‍चे क खलोङ् केम्‍चीना तूवाचा।

२४ खोदोलो सिमोन पत्रुसआ ख कवेई मीना तत्‍तू, “खसा ङ्‌क रीङ्‌ आस्‍मी तोक्‍पीई पीक्‍चाईकई?”

२५ खोदोलोसो ख येशूलोङ्‌ केप्‍पाना तूवाचा, खीक्‍का खसा येशू ओरो पीकाना तत्‍तू, “रोबू, खूङ्‌क मीस् आसे?”

२६ खोदोलो येशूआ ख ओरो लअ, “कोङा आस्‍कई ङ्‌क सबेई लूपोना पीयो, खूङ्‌कङ्‌ कोङा पीकोक मीस्सी।” खीक्‍का येशूआ सबेई लूप्‍ना सिमोनमी म्छा यहूदा इस्‍करियोत पीयू।

२७ खीक्‍का मूङ्‌क यहूदा इस्‍करियोतआ सबेई लापू मोरो खपी शैतान वोङा। खीक्‍का येशूआ यहूदा इस्‍करियोत ओरो लअ, “आना ऊई मम् मीन्चाईकई दावा मदीत्व।”

२८ खोदोलोई येशूआ मूङ्‍कतोङ्ना ऊदोई पीकाकई पीकाना मूङ्‌कपी तूवाना जा चाप्‍चाप्‍ची आसासो बूजेई मान्मची।

२९ खोदोलो हेप्-हेप्पा ओरोमीना, यहूदापी खाप्‍चीमा यूम् बोक्चा तूये, खन्‍सा येशूआ चाडमी लागी चाहेई छूक् चूम्सोस् खेईमीकफो, छूक्‍सीप्‍ची ऊची पीचीनूते लकफो।

३० खीक्‍का यहूदा सबेई लाप्‍ना पाखा लताखाता। खोदोलो नाम्‍सो कूराखात्‍क तूवा।

पत्रुसआ येशू इन्कार मई पीम् खारीबो

मत्ती २६:३१-३५; मर्कूस १४:२७-३१; लूका २२:३१-३४

३१ यहूदा पाखा लत्‍ताना खालेताकप्‍का येशूआ ओरोपीका, “हन्‍ना मीस्मी छा साम्दीखापी छूवाक तूये, ना नीनाम्मासो खपीका साम्दीखापी छूवाक तूये।

३२ ओरोना नीनाम्मा मीस्मी छापीका साम्दीखापी छूवाक तूदो नीनाम्माआ म्होप्पी म्छा साम्‍दीखापी मय, ना ख दावाङ् साम्दीखापी छूमीय।

३३ “ए चीमा छाचे, हन्‍ना आन्‍नीस्‍का कोङ् हायाम्‌ तातो तूवोनो! आन्‍ना कोङ् लामोनी, खोदोलोई कोङ् छीपोनीनो, कोङा यहूदीस् ईयूचीक तोङ्नाङ्, आन्‍नीसो लोयान्‍नी, ‘कोङ् खातोचोयोक थाऊपी आन्‍ना खाईदूर्‌नूम्‍नो।’

३४ “कोङा आन्‍नी ईबूम् नयाँ आज्ञा पीयान्‍नी: आन्‍नी ईल्पो-बीन्‍नीपापी सम्‍तूमा मीलनीव। कोङा आन्‍नी दानाई सम्‍तूमा मीन्‍नी, खोरोनाङ् आन्‍नासो ईल्पो-बीन्‍नीपापी सम्‍तूमा मीयानूम्व।

३५ आन्‍नी सम्‍तूमा मीलईनीदोक, आन्‍नी ओ सीच्‍चेस् पीक्‍ना खोलोआ छेत्नी।”

३६ खोदोलो सिमोन पत्रुसआ येशू ओरो पीकाना तत्‍तू, “रोबू, आन् हापी खाते?” खोदोलो येशूआ ख ओरो लना ङरी आन्‍नू, “ओदोलो कोङ् खातोचोयोक थाऊपी आना खाईम् दूरनो, खोदोलोई दोस्का कोङ् खातोक थाऊपी आना खाईदूर।”

३७ खीक्‍का होसोङ् पत्रुसआ येशू ओरो पीकाना तत्‍तू, “रोबू, ऊदोई कोङ् ओदोलो खाईम् दूरोनो? कोङ्ने आम् लागी सीम्‌ दोसो तयार तूवो।”

३८ खीक्‍का येशूआ पत्रुस ङरी आन्‍नू, “आन् आछीयाङ् ओ लागी सीम्‌ तयार तूयेयो? आछीयाङ् कोङा आन् लोयान्‍ना, वाप्‌ ओम् लाईस्‍पी आना कोङ् ङ्‌क मीस् कोङा छेतोनो पीक्‍ना सूक्‍छेम्‌ इन्कार मोयो।”

येसूआ म्सीच्‍चेस् सान्‍तवना पीचीक

१४

१ येशूआ म्सीच्‍चेस् ओरोलची, “आन्‍ना आम्‍नी गोङ् चाईमीयानूम्‍नव। आन्‍ना नीनाम्मापी विश्‍वास मनूम्व, ना ओपीसो विश्‍वास मनूम्व।

२ ओ पाम् खीम्पी हायाम्‌ देतो तूस्को तूये, ना कोङ् आम्‍नी लागी तूस्को चोचूम्स् खातोचोयोक तूवो। खूङ्‌कतोङ्‌ मान्छूवादोक कोङा आन्‍नी ङ्‌क रीङ्‌ ईम्‍ङा मान्‍ईन्‍नीवा।

३ खीक्‍का कोङ् खातोना आम्‍नी लागी तूस्को चोचूम् यातोना होसोङ् कोङ् आम्‍नी लास्‌ तोयो, खीक्‍का कोङा आन्‍नी कोङ् तूवोकपी खाईयान्‍नी, ना आन्‍नी कोङ्लो ईदेप्‍पी छूनी।

४ खीक्‍का कोङ् तूवोकपी खास्‍को लाम्‌ आन्‍ना छेत्‍नूम्‌।”

ईबूम्ङाङ् लाम् येशू तूये

५ खीक्‍का थोमाआ येशू ओरो पीकाना तत्‍तू, “रोबू, आन् हापी खाते खूङ्‌कङ्‌ केईका छेताम्‍कानो, खन्‍सा ऊतोङ्नाई केईका खूङ्‌क लाम्‌ छेताम्का?”

६ खोदोलो येशूआ ख ओरो लअ, “लाम्‌, सत्‍य ना रीराम कोङ्‌ङा के। कोङ् मान्दी पाप्‍तो आसासो खाईम् दूरनो।

७ आन्‍ना कोङ् छेतोनीवादोन्, ओ पासो छेतानूम्वा। हन्‍नायीका आन्‍ना ओ पा छेत्नूम्, ऊदोईपीक्यालो आन्‍ना ख ताखानूम्क तूये।”

८ फिलिपआ ख होसोङ् ओरो पीकाना तत्‍तू, “रोबू, केईका पा खोमीयीकाते। मोन्तोदो केईका सापेका।”

९ खोदोलो येशूआ ख होसोङ् ओरो लअ, “ए फिलिप, कोङ् आन्‍नीस्‍का तूवोक ओरोतातो छूवाखाता, नासोङ् आना कोङ् छेतोनोयो? आसाई कोङ् तोक तूये खूङ्‌कसा ओ पासो तक तूये। खन्‍सा आना ‘पा खोमीयीकाते पीक्‍ना ऊई पीक्‍चाकई?’

१० कोङ् पालो तूवो, ना पासो कोङ्लोङ् तूये पीम् ऊई आना विश्‍वास मईनोयो? खीक्‍का कोङा आन्‍नी ईन्‍चायान्‍नीक रीङ्‌ ओ होप्‍मी लन्‍चीपी ईन्‍चायान्‍नीक मा, खोदोलोई कोङ्लो तूप् ओ पाआ ओ लाम्‍पा म्‍लक् मचयक तूये।

११ कोङ् पालो तूवो, ना पा कोङ्लोङ् तूये पीकानीना विश्‍वास मनूम्व। मादोसो ङ्‌क कोङा मूयोक लक्‍पीकाङ्‌ आन्‍ना विश्‍वास मनूम्व।

१२ “आछीयाङ्, कोङा आन्‍नी लोयान्‍नी, आसाई कोङ् विश्‍वास मोयो खूङ्‌कसा कोङा मूयोक लक्‍सो मय, खीक्‍का खूङ्‍कप्का दूङ् देप् लक्‍सो मय, ऊदोईपीक्यालो कोङ् पाप्‍तो खातोचोयोक तूये।

१३ आन्‍ना ओ नीङ्पी ऊङोक्‍नूम्‍दोसो ओ लाम्‍पा पाम् साम्‍दीखा छूनू पीकोना कोङा आन्‍ना ङोक्‍नूम्‍क खोलोङ् पूरा मीम्पीयान्‍नी।

१४ आन्‍ना ओ नीङ्पी ऊङोक्‍नूम्‍दोसो कोङा खूङ्‌क पूरा मीम्पीयान्‍नी।

पवित्र आत्‍माम् यादे

१५ “आन्‍ना कोङ् सम्‍तूमा मीयोनीदोक कोङा पीकोक आज्ञा रेप्‍नूम्‌।

१६ खीक्‍का कोङा पाप्‍तो बीन्ती मूयो, ना खसा आन्‍नी बीन्‍नीपा वाछे लईप् पीनी, ख आन्‍नीस्‍काङ् सदैबरी तूचाये।

१७ खूङ्‌क वाछे लईप् पवित्र आत्‍मा सत्यम् आत्मा तूये। ङ्‌क पवित्र आत्‍मा चारपीक मीचा ग्रहण मदूरनो, ऊदोईपीक्यालो चारपीक मीचा ना मूङ्‌क तय ना छेत्‍त। खोदोलोई आन्‍नान् ख छेत्‍नूम्‌ ऊदोईपीक्यालो खसा आम्‍नीपी बास् मय ना आन्‍नीस्‍का तूये।

१८ “कोङा आन्‍नी गेस्कूप् होन्येयान्‍नीनो। कोङ् होसोङ् आम्‍‍नीपी तोयो।

१९ हन्‍ना जीस्तातोप्का चारपीक मीचा कोङ् हाल्‍लोसो तोयोनो, खोदोलोई आन्‍ना क कोङ् तोयोनी। कोङ् लेतोचोयोकसा, आन्‍नीसो लेत्चाईनी।

२० खूङ्‌क लेईपी आन्‍ना कोङ् ओ पापी ना आन्‍नी ओपी खीक्‍का कोङ् आम्नीपी तूवो पीम् छेत्नूम्।

२१ आसाई कोङा पीकोक आज्ञा रेप्‍प, ना कोङा पीकोक तोङ्‌ना मय, खूङ्‌कसा कोङ् सम्‍तूमा मीयो, खीक्‍का आस्‍कसाई कोङ् सम्‍तूमा मीयो खूङ्‌क ओ पासो सम्‍तूमा मीय। कोङासो ख सम्‍तूमा मीयो, खीक्‍का कोङ् ओहोप्‍ङा खूङ्‌क मीस्पी खोमयोङ्चूङ्।”

२२ खोदोलो यहूदाआ ओरोपीका (ङ्‌क मीस् यहूदा इस्‍करियोत मा), “रोबू, आना ऊई पीक्‍कई, आन् ओखीपी खोमयान्‍ची, खोदोलोई चारपीक खोमयान्‍चीनोयो?”

२३ खोदोलो येशूआ ख ओरो लअ, “कोङ् सम्‍तूमा मीक्पा ओ रीङ्सो रेप्‍प, खीक्‍का ओ पाआसो मूङ्‌क सम्‍तूमा मीय ना कास्का खपी ताईचीकाना खलो तूचीका।

२४ कोङ् सम्‍तूमा मान्मीक्पा कोङा पीकोक रीङ्सो रेप्‍पनो। आन्‍ना येन्चाईनूम्क रीङ्‌ कोङा ओ होपा पीकोक मा, खोदोलोई कोङ् पोप् ओ पाआ पीक्‍क के।

२५ “ङ्‌क रीङ्‌ आन्‍नीस्‍का तूवोलोङ्‌ कोङा आम्नीपी पीकोक के।

२६ खोदोलोई पाआ ओ नीङ्पी वाछे लईप् पवित्र आत्‍मा पोक्‍स्‍दात, खीक्‍का खूङ्‌कसा आन्‍नी खोलोङ् रीङ्‌ ईनी, ना कोङा आन्‍नी ईन्‍नीक रीङ्‌ खोलोङ् मीन्मारो ममीनी।

२७ कोङा आन्‍नी खाऊमा-खासेर्मा दोन्‍यूयान्‍नी। कोङा ओहोप्मी खाऊमा-खासेर्मा आन्‍नी दोन्‍यूयान्‍नी। खूङ्‌क खाऊमा-खासेर्मा चारपीका तईनूम्क तोङ्‌क माके। खन्‍सा आम्‍नी सानीवा चाईमीयानूम्‍नव ना कीनीनव।

२८ “कोङा आन्‍नी ‘कोङ् खातोचोयोके, ना होसोङ् आत्‍तोना तोयोके’ पीकोक रीङ्‌ येनानूम्‍क तूये। आन्‍ना कोङ् आछीयाङ् सम्‍तूमा मीयोनीवादोन् कोङ् पाप्‍तो खातोचोयोके पीकोक येनानूम्‍वालो आन्‍नी आम्‍नी जीनवा, ऊदोईपीक्यालो पा ओप्‍का दूङ् देप् तूये।

२९ ङ्‌क रीङ्‌ छूम् लाईस्‍पी आन्‍ना विश्‍वास मदूरानूम्नू पीकोना कोङा ङ्‌क रीङ्‌ लाईस्‍पीङ्‌ ईन्‍दीन्‍नीक तूये।

३० हन्‍ना कोङ् आन्‍नीस्‍का हायाम्‌ देतो नेनोनो, ऊदोईपीक्यालो चारपी चारतोप् ताचाईक तूये। खूङ्‌कसा कोङ् ऊसो मदूरोनो।

३१ खोदोलोई पाआ कोङ् ऊई लोयो खूङ्‌क तोङ्‌ङा कोङा मूयो। खन्‍सा चारपी तूप् मीचा कोङा पा सम्‍तूमा मीयो पीम् छेत्‍चीनू। हान्‍नान्‌ पक्नीव केई ङ्‌कप्का खातेके।”

वाचोसीम् म्पऊ लो म्गेम्‍लो

१५

१ “कोङ् आछीयाक वाचोसीम्‌ पऊ के, खीक्‍का ओ पा क खारूवा मप् तूये।

२ खीक्‍का कोङ्लो तूनासो म्चो सेमान्‍मीक गेम् खोलोङ् खसा रूप्‍पना होक्स्लात, खीक्‍का म्चो मीक् म्गेम् क खसा हायाम्‌ सार म्चो मीनूते पीक्ना साक्‍स।

३ कोङा ईन्‍नीक रीङ्‌आ आन्‍नी लाईस्‍पीङ्‌ शुद्ध छूवाखात्‍नीक तूये।

४ कोङ्लो तूवानीव, खीक्‍का कोङ्सो आन्‍नीस्‍का तूवोके। वाचोसीम्‌ पऊपी म्गेम् केप्ना तूनोदोक म्चो मीदूरनो खोरोनाङ् आन्‍नीसो कोङ्लो तूनीनोदोक म्चो सेमीनूम्‍नो।

५ “कोङ् वाचोसीम्‌ म्पऊ के, आन्‍नी क मूङ्‍कम् म्गेम् तूनी। ओरोना खस् कोङ्लो तूये, खीक्‍का कोङ्सो खस्का तूवोदोक, खचा हायाम् देतो म्चो सेमीयची, ऊदोईपीक्यालो कोङ् मान्दी आन्‍ना ऊसो मदूर्‌नूम्नो।

६ कोङ्लो मान्तूप् तोदीक रूम्‍पाना होम्‍लाम्‍पा सीछोम्‌ गेम् तोङ्‌क छूये, ना मूङ्‌क हार्‌खाते। खीक्‍का ङ्‌कतोङ्‌क हार्प्‌ खाप्‌ म्गेम् क मीचा बात्ल मईचीना मीःपू होक्सची ना मूङ्‌क हूईखाते।

७ आन्‍नी कोङ्लो तूनी, खीक्‍का ओ रीङ्बऊ आम्‍नीपी तूदोक, आन्‍ना ऊई ङोक्नूम् खूङ्‌क तईनूम्।

८ खीक्‍का आन्‍ना हायाम्‌ देतो म्चो सेमीनूम्‍ना ओ सीच्‍चे पीम् खोमईनूम्‍दोक, खूङ्‌कलाम्‍पा ओ पाम् साम्‍दीखा छूये।

९ “पाआ कोङ् सम्‍तूमा मीयोक तोङ्नाङ्, कोङासो आन्‍नी सम्‍तूमा मीन्‍नीक तूये। खन्‍सा आन्‍नी ओ सम्‍तूमापी तूवाचानीव।

१० कोङा ओ पाम् आज्ञा रेपूक तूये ना कोङ् खम् सम्‍तूमापी तूवो। खोरोनाङ् आन्‍नासो ओ आज्ञा रेप्‍नूम्‍दोक आन्‍नी ओ सम्‍तूमापी तूनी।

११ कोङा ङ्‌क रीङ्‌‌ ओ चामोवा आम्‍नीपी छूनूव ना आम्‍नी चामोवा पूरा छूनूव पीकोना पीकोक के।

१२ “ओ आज्ञा ङ्‌कङा, कोङा आन्‍नी ऊतोङ्नाई सम्‍तूमा मीन्‍नी, खूङ्‌क तोङ्नाङ् आन्‍नासो ईल्पोआ बीन्‍नीपा सम्‍तूमा मीयानूम्व।

१३ आम्‍नी बूम्-नेछोचीम् लागी आम्‍नी रीराम‌ पीम् दूङ् देप् सम्‍तूमा के, खूङ्‍कप्का दूङ् देप् सम्‍तूमा ऊसो मान्तू।

१४ कोङा आन्‍नी ऊई आज्ञा पीन्‍नीक तूये, खूङ्‌क रेप्‍नूम्‍दोक, आन्‍नी ओ बूम् छूनी।

१५ हन्‍नायीका कोङा आन्‍नी रोः लोयान्‍नीनो, ऊदोईपीक्यालो म्मालिकआ ऊई मचय खूङ्‌क म्‍रोःआ छेत्‍तनो। खन्‍सा हन्‍ना कोङा आन्‍नी बूमे लोयान्‍नी, ऊदोईपीक्यालो कोङा ऊई ओ पाप्‍का येनूक तूये, खूङ्‌क खोलोङ् कोङा आन्‍नी ईन्दीन्‍नीक तूये।

१६ आन्‍ना कोङ् सोकोनीक मा, खोदोलोई कोङा आन्‍नी सोन्‍नीक ना खात्नीना हायाम्‌ देतो म्चो सेमीयानूम्व पीकोना कोङा आन्‍नी पोन्‍नीक तूये। खन्‍सा ओ नीङ्पी आन्‍ना ओपापी ऊई ङोक्नूम् खूङ्‌क खसा आन्‍नी पूरा मीपीनी।

१७ कोङा आन्‍नी ईल्पोआ बीन्‍नीपा सम्‍तूमा मीयानूम्व पीकोना आज्ञा पीयान्‍नी।

चारपीक मीचा येशूम् म्सीच्‍चेची जेर्चीक

१८ “चारपीक मीचा आन्‍नी जेर्नीदोक, आन्‍ना ङ्‌क रीङ्‌ मीनानूम्व, खचा आन्‍नी जेर्म् लाईस्‍पी कोङ् जेरोक के।

१९ आन्‍नी ङ्‌क चारपीकदोने खचा आन्‍नी ओखी होप्मी मीस् पीकावाना सम्‍तूमा मीयानीवा। खोदोलोई आन्‍नी ङ्‌क चारपीक मा। ङ्‍क चारपीका कोङा आन्‍नी सोन्‍नीक तूये, खन्‍सा चारपीक मीचा आन्‍नी जेर्नी।

२० कोङा आन्‍नी ‘रोः म्मालिकपीका दूङ् देप् छूनो’ पीकोना ईन्‍नीक रीङ्‌ मीनानूम्व। खचा कोङ् दूक् पीयोदोक आन्‍नीसो दूक् पीनी। खीक्‍का खचा ओ रीङ् रेप्‍पस्‍दोक आम्‍नी रीङ्सो रेप्पची।

२१ खोदोलोई खचा ओ कारणआ ङ्‍क खोलोङ् आन्‍नी मचाईनीक तूये। ऊदोईपीक्यालो खचा कोङ् पोप् छेत्‍तस्‍नो।

२२ कोङ् मान्तोवा ना खस् मान्‍ईयूचीवादोन्, खस् खची मोऊमी दोसी मान्छूवावा। खोदोलोई हन्‍ना खचा खची मोऊमी तोक्‍पी आसासो बाहाना मम् तयस्‍नो।

२३ आसाई कोङ् जेरो खूङ्‍कचा कोङ् पोप् ओ पा जेरची।

२४ बीन्‍नीपा आसासो मान्मक लक्‌ कोङा खची रापी मान्मूवादोन् खस् खची मोऊमी दोसी मान्छूवावा। खोदोलोई कोङा मूक छाक्‍काक लक्‌ तचीनासो खचा कास्का ओ पालो नीप्पोङ् जेराचीका तूये।

२५ खोदोलोई ‘खचा कोङ् जेरो’ पीम् खची ललईपी छाम्‍पा तूक रीङ्‌ पूरा छूम् लागीङ्‌ ङ्‍क छूवाक तूये।

२६ “कोङा पाप्‍तोका आछीयाक आत्‍मा आन्‍नी बोम्छोम् लागी पोक्‍सो। खीक्‍का खूङ्‍क ताईना खसा ओ तोक्‍पी गवाई पीय।

२७ खीक्‍का आन्‍नीसो केछेयीका कोङ्‍लो तूवानीकसा ओ गवाई पीप् छूनी के।

१६

१ “कोङा ङ‍्‍क रीङ्‍‌ आम्नी विश्‍वास सन्‍नूनव मीनोना पीकोक तूवा।

२ खचा आन्‍नी याखऊ खीम्‍पीका लात्‍दीत्‍नी। ङ्‍क तोङ्‍क नाम्‍ला ताचाये, खूङ्‍क नाम्‍लापी खचा आन्‍नी सेत्‍नी, खोदोलो खचा केईका नीनाम्माम् सूसो मम्चायाम्का मीने।

३ खचा ङ्‍क खोलोङ्‍ लक् मईची, ऊदोईपीक्यालो खचा ओ पासो छेत्‍तस्क मान्तू, ना कोङ्सो छेतोनो।

४ खोदोलोई कोङा ङ्‍क खोलोङ्‍ आन्‍नी ईन्‍नीक तूये, खन्‍सा खूङ्‍क नाम्‍ला तालात्‍लो आन्‍ना ङ्‍क रीङ्‍‌ मीन्‍नूम्। कोङा आन्‍नी ङ्‍क रीङ्‍ लाईस्‍पी मान्‍ईन्‍नीक तूवा, ऊदोईपीक्यालो कोङ् आम्‍नी साथपीङ् तूवो।

पवित्र आत्‍माम् लक्‌

५ “हन्‍ना कोङ् आसाई पोक्‍सो खूङ्‍कपीङ् खातोचोयो, खोदोलोई आन्‍नी आसासो कोङ् ‘आन् हापी खात्‍चाईकई?’ पीक्‍नीना ततोनीनो।

६ कोङा ङ्‍क रीङ्‍‌ ईन्‍नीकसा आन्‍नी आम्‍नी सानीवापी सोकपी छूवानीक तूये।

७ खोदोलोई कोङा आन्‍नी आछीयाङ् लोयान्‍नी, कोङ् आम्‍नीपीका खाईम्ङा आम्‍नी लागी दूङ् नप् छूये। ऊदोईपीक्यालो कोङ् ङ्‍कप्‍का खातोनोदोक आन्‍नी वाछे लईप् आम्नीपी ताईनो। खोदोलोई कोङ् ङ्‍कप्‍का खातोदोक कोङा वाछे लईप् आम्‍नीपी पोक्‍सूदातो।

८ खीक्‍का खूङ्‍क वाछे लईप् ताईना खसा खोलोङ् मोऊ, धार्मिकता खीक्‍का नीनाम्माम् नीयाम् तोक्‍पी चारपीक मीस् दोसी तूये पीम् खोमय।

९ खचा कोङ् विश्‍वास मोयोनोकङ् मोऊ पीक्‍ना खसा खोमीयची।

१० धार्मिकताम् तोक्‍पीक खसा पीके, कोङ् पाप्‍तो खातो ना आन्‍ना कोङ् हन्‍ना तोयोनीनो।

११ खीक्‍का नीयाम् तोक्‍पीक खसा पीके, ङ्‍क चारपीक चारतोप् दण्ड पीम् आज्ञा लाईस्पीङ‌्‌‌ छूवाखात्क तूये।

१२ “कोङा आन्‍नी पीम् पर्ने रीङ्‍ने हायाम्‌ देतो तूये, खोदोलोई ईनीम्‍बा ङ्‌कप्का दूङ्देतो तेम् दूर्‌नूम्‍नो।

१३ खोदोलोई सत्‍यम्‌ आत्‍मा आम्‍नीपी ताईकप्का खसाङ् आन्‍नी खोलोङ् सत्‍य रीङ्‌‌ ऊई पीक्‍ना ईनी। खसा म्होप् नीऊतो ऊसो पीक्‍नो। खसा ऊई येन खूङ्‍कङ् आन्‍नी येईमीनी, खीक्‍का दोस्का छूक् रीङ्‍सो आन्‍नी ईनी।

१४ कोङा पीकोक रीङ्‍बऊ‌ आन्‍नी येईमीनीना खसा ओ साम्‍दीखा मय।

१५ ओपापी तूकतोदी खोलोङ् ओमी। खन्‍सा कोङा आन्‍नी ईन्‍नीक तूये, ओपी ऊई तूये खूङ्‌क पवित्र आत्‍माआ ओलाम्पा आन्‍नी ईनी।

१६ “हन्‍ना जीस्तातोप्का आन्‍ना कोङ् तोयोनीनो, ना जीस्तातोप्का होसोङ् आन्‍ना कोङ् तोयोनी।”

म्सीच्‍चेचीम् सोक् चामोवापी फात्‍ताक

१७ खीक्‍का म्सीच्‍चेचीप्क हेप्-हेप् खची होप्‌-होप्‍पी ओरोलोल, “खसा केई लईक ङ्‍क रीङ्‍ ऊये हाई? ‘हन्‍ना जीस्तातोप्का आन्‍ना कोङ् होसोङ् तोयोनीनो, ना जीस्तातोप्का होसोङ् आन्‍ना कोङ् तोयोनी,’ ‘ऊदोईपीक्यालो कोङ् पाप्‍तो खातोचोयो’।”

१८ खीक्‍का खस् खची हो-होप्‍पी ओरोलोल, “खसा ‘जीस्तातोप्का’ पीकाना ऊई पीकाकई? खूङ्‍क केईया बूजेई मयाम्नो।”

१९ खचा ङ्‍क रीङ्‍‌‌ कोङ् तईम् मीन्चाई पीकाना येशूआ तूम् तना ओरोपीका, “कोङा पीकोक रीङ् ‘हन्‍ना जीस्तातोप्का आन्‍ना कोङ् तोयोनीनो, ना जीस्तातोप्का आन्‍ना होसोङ् कोङ् तोयोनी’ मी अर्थ क ऊई हाई पीक्‍नीना आन्‍ना आम्नी रापी रीङ‌्‌ मचाईनूम्कयो?

२० आछीयाङ्, कोङा आन्‍नी लोयान्‍नी, चारपी तूप् मीस् खची जीनईलो आन्‍नी खप्नी ना सोक् मईनूम्, खोदोलोई खूङ्‍क आम्‍नी सोक् ईलेई चामोवापी फात्‍ते।

२१ छा वाईम‌्‌‌ नाम्‍लापी मीम्छा हायाम् सार छूये, ऊदोईपीक्यालो मूङ्‍क नाम्‍लापी खम् म्बूक्‍ती बान्क छूये। खोदोलोई खसा छा वात्‍दीतनान्‌ खूङ्‍क दूक्‍वा मीन्चयनो, ऊदोईपीक्यालो चारपी ईल्पो छा जन्‍मेई छूवा पीक्‍ना म्जी नईक छूये।

२२ ओरोनाङ् ईनीम्‍बा आन्‍नी सूर्तापी छूनी, खोदोलोई कोङ् होसोङ् आम्‍नी तूम्खास् तोयो, खोदोलो आन्‍नी आम्‍नी जीनये। खीक्‍का आसासो आम्‍नी जीनम् ङाप्‍नीना खाईदूरनो।

२३ खूङ्‌क लेईपी आन्‍ना कोङ् ऊसो ततोनीनो। आछीयाङ् कोङा आन्‍नी लोयान्‍नी, आन्‍ना ओ नीङ्‍पी ओपापी ऊई ङोक्नूम्, खूङ्‌क ओ पाआ आन्‍नी पीनी।

२४ ईनीम्‍बा सम्‍मो आन्‍ना ओ नीङ्पी ऊसो मान्ङोमोङ् तूनी। ङोक्‍नूम्‍व, आन्‍ना तईनूम्। खीक्‍का आम्नी चामोवा पूरा छूनूव।

२५ “कोङा आन्‍नी ङ्‌क रीङ्‌‌ पोम् ललईपी ईन्‍नीक तूये। हन्‍ना आन्‍नीस्‍का पोम् ललईपी मान्‍नेईम् नाम्‍लासो ताचाये, खोदोलोई पाम् तोक्‍पी कोङा आन्‍नी हायाम्‌ नम्‍लो ईयान्‍नी।

२६ खूङ्‌क लेईपी आन्‍ना आम्‍नी होपाङ्‌ ओ नीङ्पी ङोक्‍नूम्‌‌, कोङा आम्‍नी लागी ओपापी ङोम्‍पीम्‌ बोक्स्‍नो,

२७ पाआसो आन्‍नी सम्‍तूमा मीनी, ऊदोईपीक्यालो आन्‍नासो कोङ् सम्‍तूमा मीयोनीक तूये, ना पाप्‍का ताक पीक्‍नीना आन्‍ना कोङ् विश्‍वास मोचोयोनी।

२८ कोङ् पाप्‍तोका ङ्‌क चारपी यूवोक के, हन्‍नासो कोङ् ङ्‍क चार होक्‍सूयोना पाप्‍तोङ्‌ खातोचोयोक तूये।”

२९ खोदोलो म्सीच्‍चेचा, “ओदोलो आन् पोम् ललई मान्दीङ् हायाम् नत्‍तो नेन्चाई लची।

३० हन्‍ना केईका तूम् तम्का, आना खोलोङ् रीङ्‍‌ छेत्‍त, खीक्‍का आन् आसासो ऊसो तईम्‍चाम्‌ बोक्स्‍नो। खन्‍सा केईका आन् नीनाम्माप्‍तोका यूवाक पीक्‍याकाना विश्‍वास मये।”

३१ खोदोलो येशूआ खस् ओरोलची, “हन्‍ना आछीयाङ् आन्‍ना कोङ् विश्‍वास मोयोनीयो?

३२ खोङ्नूम्व, ङ्‌कतोङ्‌क नाम्‍ला ताचाईक तूये। हन्‍ना आन्‍नी सोको रीस्‍खात्‍नी, खीक्‍का आन्‍ना कोङ् ओ हाल्‍ला होक्‍सोयोनी। खोदोलोई कोङ् ओ हाल्‍ला छूवोनो, ऊदोईपीक्यालो पा कोङ्लो ऊदेप् छूये।

३३ कोङा आन्‍नी ङ्‌क रीङ्‌‌ ओरो मीनोना लोन्चायान्‍नीक तूये, आन्‍नी ओपी तूनीलो खाऊमा-खासेर्मापी छूवानीव। चारपी तूनीक सम्‍मो आन्‍ना दूक् तईनूम्। खोदोलोई बल मनूम्व, ऊदोईपीक्यालो कोङ् चारपीका कोक्‍सोक तूये।”

म्होप्मी लागी येशूआ वाङोम् मक

१७

१ ङ्‍क रीङ्‌‌ पीम् याताना येशूआ साराङ्‌गा हेम् खोतो ओरो पीकाना वाङोम् मअ, “ए पाआ, हन्‍नान्‌ नाम्‍ला तालाताक तूये, आना आम् छाम् साम्‍दीखा खोमव, खीक्‍का आम् छाआ आम् साम्‍दीखा खोमम् दूर्‌नूव।

२ ऊदोईपीक्यालो आना ख खोलोङ् मीस्चीपी हक्‌ मम् पीक तूये, ना आना पीक मीस् खोलोङ् खसा हाल्‍लोसो मान्याईप् रीराम पीनूव।

३ खचा आन् ईबूम्ङाङ् आछीयाक नीनाम्मा तूये पीम् छेत्‍चीनू, खीक्‍का खचा आना पोक्‍स्‍क येशू ख्रीष्‍टसो छेत्‍चीनूव। हाल्‍लोसो मान्याईप् रीराम क ङ्‌कङ्‌ के।

४ आना कोङ् ममीयोक लक्‌ खोलोङ् पूरा मूना, कोङा ङ्‌क चारीदूपी आम् साम्‍दीखा मूक तूये।

५ ए पाआ, ङ्‍क चार बोबूईम् लाईस्‍पी कोङ् आन्‍लो तूवोलो ओपी तूवाक साम्दीखाआ हन्‍ना आम् लाईस्पी कोङ् साम्दीखापी मोव।

येशूआ म्सीच्‍चेचीम् लागी वाङोम् मक

६ “आना चारपीका पीयोक मीस्ची कोङा आम् नीङ् छेईमीयूचीक तूये। खस् लाईस्‍पी आम्‍मीङ्‌ तूवा, खीक्‍का आना कोङ् पीयोक तूये, ना खचा आम् रीङ्‌बऊ रेप्चीक तूये।

७ आना कोङ् पीयोक खोलोक थक् आम्पीका ताक पीम् खचा छेत्‍चीक तूये।

८ ऊदोईपीक्यालो आना कोङ् पीयोक सेचीवा कोङा खस् खोलोङ् ईयूची, ना खचा खूङ्‌क ग्रहण मस्क तूये। खीक्‍का कोङ् आम् लाम्‍पा तोक के पीम्सो खचा छेत्‍ची, ना आना कोङ् पोक्‍सोक पीकाना विश्‍वास मस्क तूये।

९ कोङा खची लागी वाङोम् मूयो, चारमी लागी वाङोम् मूयोनो, खोदोलोई आना कोङ् पीयोक मीस्चीम् लागी कोङा वाङोम् मूयो, ऊदोईपीक्यालो खस् आम्‍मीङा।

१० ओपी तूक खोलोङ् आम्‍मीङा, खीक्‍का आम्‍पी तूकसो खोलोङ् ओमीङा। खीक्‍का ओ साम्‍दीखा खचीपी खोछेत्‍क तूये।

११ “हन्‍ना कोङ् आम्‍तो थोङोचोयो। कोङ् हायाम्‌ तातो ङ्‌क चारपी तूवोनो, खोदोलोई खस् ने ङ्‌क चारपीङ्‌ तूचाये। ए पवित्र पाआ आम् नीङ्पी पीयोक ङ्‌क खोलोङ् आना नम्‍लो यूक्स्चीव, खीक्‍का खस्सो कास् तोङ्ना ईबूम् छून्चानूव।

१२ कोङ् खस्का तूवोक सम्‍मो आना कोङ् पीयोक खोलोङ् आम् नीङ्पी नम्‍लो यूक्सूची। खीक्‍का खस् सम्सूरूची। खीक्‍का खचीप्‍क ईल्पो नास् छूक् मीस्ङाङ् नास् छूवा, बीन्‍नीपान् नास् मान्छू, ऊदोईपीक्यालो धर्मसूम्बऊआ पीकाक रीङ्‌ पूरा छूम् पर्ने तूवा।

१३ “खोदोलोई हन्‍ना कोङ् आम्‍तो थोङोचोयो। चारपी तूवोलो कोङ् ऊतोङ्नाई ओ सानीवा चान खूङ्‌क तोङ्नाङ् खस्सो हायाम्‌ खची सानीवा चानन्‍चानूव पीकोना कोङा ङ्‌क रीङ्‌ पीकोक तूये।

१४ कोङा खस् आम् रीङ्‌बऊ ईयूची, खोदोलोई चारपीक मीचा खस् जेर्ची, ऊदोईपीक्यालो खस् चारपीक मा, खूङ्‌क तोङ्नाङ् कोङ्सो ङ्‌क चारपीक मा।

१५ आना खस् ङ्‌क चारपीका खाईलेत्‍चीव पीकोना कोङा वाङोम् मूयोक मा, खोदोलोई खस् दुष्‍टप्‍का जगेई मस्व पीकोना बीन्ती मूयोक के।

१६ कोङ् ङ्‌क चारपीक माक तोङ्नाङ्, खस्सो ङ्‌क चारपीक मा।

१७ खस् आम् सत्‍यतापी पवित्र बानेई मस्व, ऊदोईपीक्यालो आम् रीङ्‌बऊ सत्‍य तूये।

१८ आना कोङ् चारपी पोक्‍सोक तोङ्नाङ् कोङासो खस् चारपी पोक्‍सूचीक तूये।

१९ खची लागी कोङ् ओ होप्ङा पवित्र मोयोङ्चूङ्, ना खस्सो सत्यतापी पवित्र छून्चानू।

खोलोङ् विश्‍वासीचीम्‌ लागी येशूआ वाङोम् मक

२० “कोङा खची लागीङाङ्‌ वाङोम् मूयोनो, खोदोलोई खचा गवाई पीचीना ओपी विश्‍वास मप्चीम् लागीसो कोङा वाङोम् मूयो।

२१ खस् खोलोङ् ईबूम् छूनूव पीकोना कोङा वाङोम् मूयो। ए पाआ, आन् ओपी ना कोङ् आम्‍पी तूवोक तोङ्नाङ्, खस्सो ईचीपी तूनूव, खोरोना चारपी तूप् मीचा आनाङ् कोङ् पोक्‍सोक पीम् विश्‍वास मस्‍नू।

२२ आना कोङ् पीयोक साम्‍दीखा कोङा खस् पीयूचीक तूये, खन्‍सा कास् ईबूम् छूवाचीक तोङ्नाङ् खस्सो ईबूम्ङा छून्चानूव।

२३ कोङ् खचीपी ना आन् ओपी तूक तोङ्नाङ् खस्सो ईबूम् छूनूना तूनू। खीक्‍का आना कोङ् पोक्‍सोक, ना सम्‍तूमा मीयोक तोङ्नाङ् खस्सो आना सम्‍तूमा मीचीक तूये पीम् चारपी तूप् मीचा छेत्‍चीनूव।

२४ “ए पाआ, कोङ् हापी तूवो खूङ्‌कपीङ्‌ आना कोङ् पीयोकस्‍सो तूनू खीक्‍का ओ साम्‍दीखा तचीनू पीम् ओमी ओ लन्‍ची तूये। खूङ्‌क साम्‍दीखा चार बोबूईम् लाईस्‍पीङ्‌ आना कोङ् सम्‍तूमा मीयोना पीयोक तूवा।

२५ “ए धार्मिक पाआ, चारपीक मीचा आन् मान्छेन्‍ना, खोदोलोई कोङाने आन् छेईयान्‍ना, खीक्‍का आनाङ् कोङ् पोक्‍सोक पीम् ङ्‍कचा छेत्‍तची।

२६ कोङा खस् आम् नीङ् छेईमीयूचीक तूये, खीक्‍का आम् नीङ् ङ्‍कचीपी होसोङ् खोछेईमीयूचोयो, ऊतोङ्नाई आना कोङ् सम्तूमा मीयो, खूङ्‌क सम्तूमा खचीप्‍सो छून्चानूव, खीक्‍का कोङ् खचीपी छूवोचोनूव।”

येशू लाप्‍चीक

मत्ती २६:४७-५६; मर्कूस १४:४३-५०; लूका २२:४७-५३

१८

१ येशूआ वाङोम् मम् यात्कप्का म्सीच्‍चेस्का किद्रोन मीचीक खम्‍ला नावादेपा खाता। खूङ्‌कपी ईबूम् बूङ्‍खा तूवा। खूङ्‌क बूङ्‍खापी येशू म्सीच्‍चेस्का वोङा।

२ येशू लाप्‍मीक्‌ यहूदाआ खूङ्‌क बूङ्‍खा छेत्‍क तूवा, ऊदोईपीक्यालो दूङ्देतो येशू म्सीच्‍चेस्का मूङ्‌क थाम्पूपी खात्‍दोङाक तूवा।

३ खोदोलो लाबाई, कार्क् ना जूम्‍लोलोक ईक् हूल रोमी दोर्‌ची, देप्‍क पूजारी ना फरिसीचा पोक्‍स्‍चीक चौकीदारची खाईना यहूदा मूङ्‌कपी खाता।

४ खीक्‍का येशूआ म्होप्पी छूम् हचक रीङ्‌ तूम् तना, खची लाईस्‍पी खाताना, “आन्‍ना आसे लाम्‍चाईनूम्‍कई? पीकाना तत्‍ची।”

५ खोदोलो खचा ओरोपीका, “नासरतपीक येशू लामाम्‍काक।” खीक्‍का येशूआ खस्, “खूङ्‌क मीस् कोङ्‌ङा के लची।” खोदोलो ख लाप्मीक् यहूदासो मूङ्‌कपी थोरेप्‍दीताक तूवा।

६ येशूआ “कोङ् खूङ्‌कङ्‌ के” पीकालो खस् खची दोस् हेम् छून्‍ची, खीक्‍का खस् बोहोपूू पूल्दीसाखता।

७ खीक्‍का होसोङ् येशूआ खस् ओरो पीकाना तत्‍ची, “आछीयाङ् आन्‍ना आसे लाम्‍चाईनूम्‍कई?” खोदोलोसो खचा ओरोपीका, “नासरतपीक येशू लामूम्‍चायाम्‍काक।”

८ खीक्‍का येशूआ खस् ओरोलची, “कोङा आन्‍नी ईन्‍दीन्‍नीक तूये, कोङ् खूङ्‌क आन्‍ना लाम्‍चाईनूम्‍कङ्‌ के। खन्‍सा आन्‍ना कोङ् लामोचोयोनीकदो ङ्‌क ओ सीच्‍चेस् क लेत्‍दीत्‍नूम्‍व।”

९ “आना कोङ् पीयोकचीप्‍क ईबूम्सो कोङा माम्मान्दीङा के” पीकाना येशूआ लाईस्‍पी पीकाक रीङ्‌बऊ पूरा छूम् लागी ङ्‌क छूवाक के।

१० खोदोलो सिमोन पत्रुसआ म्होपा खूर्‌दीत्‍क दोप्सेल थूत्‍ना देप्‍क पूजारीम् रोः माल्‍खस नीङ् मीचीकम् चूप्लाक म्नोबो ताकीकीप्दीतू।

११ खीक्‍का येशूआ पत्रुस ओरो लअ, “आम् दोप्सेल म्दाप्पू यूक्स्व। ऊदोईपीक्यालो ओ पाआ कोङ् दूम् पीयोक दूक्वाम् पोङ्‍कीरीम् ऊई कोङा मान्दूम्यो?”

येशू हन्‍नासमी दोक्पी खाईचीक

१२ खीक्‍काना रोमी दोर्‌चा, खची कप्‍तान ना यहूदीचीम् चौकीदारचा येशू लाप्‍ची, खीक्‍का छूईचीना खाईची।

१३ खीक्‍का खचा येशू दूङ् लाईस्‍पी मूङ्‌क दोङ्पीक दूङ् देप्‍क पूजारी कैयाफामी छूर्मे हन्‍नासमी दोक्पी खाईची।

१४ खोलोङ् मीस्चीम् लागी ईल्पो मीस् सीम्‍ङा नप् छूये पीकाना यहूदीस् साल्‍ला पीप् ङ्‌क कैयाफाङ् तूवा।

पत्रुसआ दूङ् लाईस्‍पी येशू इन्कार मक

मत्ती २६:६९-७०; मर्कूस १४:६६-६८; लूका २२:५५-५७

१५ सिमोन पत्रुस ना येशूम् म्सीच्‍चेचीप्क ईल्पोआ येशू म्दोस्-दोस् कल्‍तो खाईची। मूङ्‌क आर्को सीच्‍चे लो दूङ् देप्‍क पूजारीलो छेईलक तूवा। खन्‍सा मूङ्‌क सीच्‍चे येशूम् दोस्-दोस् मूङ्‍क दूङ् देप्‍क पूजारीम् पोतेल्पी खाता।

१६ खोदोलो पत्रुस क लाम्‍स्‍कोपीका पाखापी थोरेप्‍दीताक तूवा। खीक्‍का मूङ्‌क आर्को म्सीच्‍चेआ क दूङ् देप्‍क पूजारी छेत्‍क तूवा खन्‍सा लाम्‍स्‍को दोक्पी तूवाक मीम्छा आरेई मना मूङ्‌क मीम्छाआ पत्रुस खीम्गो वन्‍नू।

१७ खीक्‍का मूङ्‌क लाम्‍स्‍को दोक्पी तूवाक मीम्छाआ पत्रुस ओरो लना तत्‍तू, “आन्‍सो मूङ्‍क मीस्मी सीच्‍चेङ्‌ मायो?” खोदोलो पत्रुसआ “कोङ्ने माके” पीका।

१८ चूङ्‌ लकसा मूङ्‌कपी तूवाक चौकीदार ना रोःचाक मीः खप्‍चीना जूईचचीक तूवा। खोदोलो पत्रुससो थोरेपाना मीः जूईम्‌ थालेई मअ।

दूङ् देप्‍क पूजारीआ येशू तईम् रीङ्‌ तत्‍क

मत्ती २६:५६-६६; मर्कूस १४:५५-६४; लूका २२:६६-७१

१९ खीक्‍का दूङ् देप्‍क पूजारीआ येशू म्सीच्‍चेचीम् तोक्पी लो म्सेचीवाम् तोक्पीलो तत्‍तू।

२० खीक्‍का येशूआ ख ओरो लना ङरी आन्‍नू, “कोङ् खोलोङ् मीस्चीका खूल्‍लाम्‌-खूल्‍ला नेनोक तूये। खीक्‍का खोलोङ् यहूदीस् बात्ल छूक्‍स्‍को याखऊ खीम्पी खीक्‍का नीनाम्मा दप्स्को खीम्पी खस् सेचीवा ईयूचीक तूये। कोङा सूपीछा आस्सो ऊसो मान्लोङा।

२१ आना कोङ् ऊदोई ततोकई? कोङा खस् ऊई पीको खूङ्‌क येईप्चीङ् तत्चीव। कोङा पीकोक रीङ्‌ खोलोङ् खचा छेत्‍तची।”

२२ येशूआ दूङ् देप्‍क पूजारी खोरोना ललो ईल्पो चौकीदार तूवाकसा ओरोपीक्‍तो येशू म्फोऊसी फीयू, “ऊई दूङ् देप्‍क पूजारीलो ओरोनाङ्‌यो नेने?”

२३ खोदोलो येशूआ मूङ्‌क ओरो लअ, “कोङ् मान्‍नप् नेनोक तूदो खूङ्‌क ऊई पते, खोदोलोई कोङा थीक्‍ङा पीकोचोयोक तूदो ऊदोई आना कोङ् ओ फोऊसी फीयो?”

२४ खीक्‍का हन्‍नासआ येशू छूईम्‍दीम्‍पाङ्‌ दूङ् देप्‍क पूजारी कैयाफा तूवाकपा पोक्‍सू।

पत्रुसआ दोस्पी लो दूङ् दोस्पीलो येशू इन्कार मक

मत्ती २६:७१-७५; मर्कूस १४:६९-७२; लूका २२:५८-६२

२५ सिमोन पत्रुसआ थोरेप्‍दीताना होसोङ् मीःङ् जूईचक तूवा। खोदोलो मूङ्‍कप् तूवाकचा पत्रुस, “आन्‍सो खम् सीच्‍चेङ्‌मायो?” पीकाना तत्‍ची। खोदोलो पत्रुसआ इन्कार मतो, “कोङ्ने माके” पीकाना ङरी आन्‍ची।

२६ खोदोलो दूङ् देप्‍क पूजारीम् ईल्पो म्‍रोःआ ओरोपीका, “ऊई आन्‍सो येशूलोङ् मूङ्‌क बूङ्‍खापी तूवाक मायो?” खोरोना पीक् मीस् क पत्रुसआ म्नोबो ताकीकीप्दीत्क मीस्मी म्होप्मीस् तूवा।

२७ खोदोलोसो पत्रुसआ खची रीङ्‌ इन्कार मअ खीक्‍का दावाङ् वाप्‌ अका।

येशू पिलातसमी दोक्पी खाईचीक

मत्ती २७:१-२, ११-१४; मर्कूस १५:१-५; लूका २३:१-५

२८ खीक्‍का देत्छा सेपा खचा येशू कैयाफामी खीम्‍पीका रोमी हाकिममी दरवारपी खाईची। खोदोलो यहूदी लाम्‍लछाचा केईका अशुद्ध छूयेका खीक्‍का निस्‍तार-चाडपीक चाम्दूम् चाम् लागी शुद्ध छूयेकानो मीनाना खस् दरवार गोपा मान्वो।

२९ खन्‍सा पिलातसआ पाखा लत्‍ताना खस् ओरो पीकाना तत्‍ची, “आन्‍ना ङ्‌क मीस् ऊई दोस् तीनूम्‍कई?”

३० खोदोलो खचा पिलातस ओरो पीकाना ङरी आन्‍ची, “ङ्‌क मीचा अपराध मान्मवादोक, केईका अपी ताईम्ङा मान्तातूम्कावा।”

३१ खोदोलो पिलातसआ खस् ओरोलची, “ङ्‌क मीस् आन्‍नाङ् खायानूम्‍ना आम्‍नी ललईपी तूकतोङ्ना नीया मनूम्ते।” खोदोलो यहूदी लाम्‍लछाचा पिलातस ओरोलची, “ओखीपीने मीस् सेईम् हक्‍ङा मान्तू।”

३२ कोङ् ओरोना सीम्‌ बोक्से पीकाना येशूआ लाईस्‍पी पीकाक रीङ्‌बऊ पूरा छूम् लागीङ्‌ ङ्‌क छूवाक तूवा।

३३ खीक्‍का पिलातस होसोङ् दरवार गोपी वोङाना येशू आन्, “यहूदीचीम् होङाबूयो?” पीकाना तत्‍तू।

३४ खोदोलो येशूआ पिलातस, “ङ्‌क रीङ्‌ आना आम् होप्‌ नीऊतो पीक्‍चाईकयो, बीन्‍नीपा मीचा पीकाकयो?” पीकाना तत्‍तू।

३५ खोदोलो पिलातसआ येशू ओरो लअ, “ऊई कोङ् यहूदीनायो मोलो? आम् मीस्चा ना देप्‍क पूजारीचा आन् ओपी ताताक। आना ऊई मक तूवा?”

३६ खोदोलो येशूआ ख ओरो लअ, “ओ चारखम् ङ्‌क चारपीक मा। ओ चारखम् ङ्‌क चारपीकदोने ओ सूसो मप्चा कोङ् यहूदीचीम् हूक्‍पी मान्छूम् लागी जूम्‍लूक मस्वा। खोदोलोई ओ चारखम् ङ्‌क चारपीक मा।”

३७ पिलातसआ होसोङ् येशू, “खोरोदो ऊई आन् होङाबूङ्‌यो?” पीकाना तत्‍तू।

येशूआ पिलातस ओरो लअ, “आनाङ् कोङ् होङाबू पीक्‍ना पीक्‍चाईक तूये। सत्‍य रीङ्‌ ऊई हाई पीम्ना खोमम् लागीङ्‌ कोङ् जन्‍मेई छूवोक। खीक्‍का ङ्‌क सत्‍यम्‌ रीङ्‌मी गवाई पीम् लागी कोङ् ङ्‌क चारपी तोक। खन्‍सा सत्‍य रीङ्‌ नईप् तोदी खोलोआङ् ओ रीङ्‌बऊ येनची।”

३८ खोदोलो पिलातसआ येशू तत्‍तू, “खूङ्‌क सत्‍य रिङ् क ऊये?” खोन्‍तोदी पीम् याताना पिलातसआ होसोङ् यहूदीची पाखापी तूवाकपी खाताना खस् ओरोलची, “ङ्‌क मीस्पी खूङ्‌क तोङ्‌क मान्‍नप् रीङ्‌ने कोङा ऊसोङ् मान्छीम्ङा।

३९ खोदोलोई निस्‍तार-चाडमी नाम्‍लपी कोङा ईल्पो थूनापी तूप् मीस् लाईम्‍दीम्‌ आम्‍नी रेवास् तूये। खन्‍सा कोङा यहूदीचीम् होङाबू आम्‍नी लागी थूनाप्‍का लातूतोलो आन्‍ना ऊई मीन्‍नी?”

४० खोदोलो खचा हायाम्‌ सार बतो, “मूङ्‌क मीस् लात्‍नव, बारब्बाङ् लात्‍व पीका।” बारब्बा क ईल्पो देखूस्‍पा मीस् तूवा।

येशू क्रूसपी काम्‍ना सेईम्‌ आज्ञा

मत्ती २७:१५-३१; मर्कूस १५:१५-२०; लूका २३:१३-२५

१९

१ खीक्‍का येशू खायानूम्‍ना कोर्राआ केर्‌नूम्‍व पीकाना पिलातसआ दोर्‌ची आरेई मची।

२ खीक्‍का दोर्‌चा तीतीम् मुकुट बानेई मस्‍ना येशूम् तोङ्पी खूमीची, खीक्‍काना ख बैजनी तेई खाम् मीची,

३ खीक्‍का खस् येशूम् दोक्पी खाताना, “यहूदीचीम् होङाबूङ सेवाके!” पीक्‍तो खीसी मीची, खीक्‍का म्फोऊसी फीची।

४ खीक्‍का होसोङ् पिलातस पाखा लत्‍ताना यहूदीस् ओरोलची, “खोङ्नूम्व, कोङा ङ्‌क मीस् आम्‍नी दोक्पी बायूचोयो के, खीक्‍का कोङा आन्‍नी ईयान्‍नी, ङ्‌क मीस्पी खूङ्‌क तोङ्‌क दोस् कोङा ऊसो मान्छीम्ङा के।”

५ खीक्‍का तीतीम् मुकुट वाईप्‍दीप्‌ ना बैजनी तेई खाम्दीप् येशू पाखा लत्‍ताना बाना, खीक्‍का पिलातसआ खस् ओरोलची, “ङ्‌क मीस् हायाम्‌ नम्‍लो खोङ्नूम्व!”

६ खीक्‍का देप्‍क पूजारीचा ना नीनाम्मा दप्स्को खीम्‍पीक चौकिदारचा येशू तचीना, “मूङ्‌क क्रूसपी काम्‍ङा छूये, मूङ्‌क क्रूसपी काम्‍ङा छूये पीक्‍तो बसा।” खोदोलो पिलातसआ खस् ओरोलची, “आन्‍ना आम्‍नी होपाङ्‌ खायानूम्‍ना क्रूसपी काक्‍सानूम्‍व, ऊदोईपीक्यालो कोङा ङ्‌क मीस्पी खूङ्‌क तोङ्‌क दोस् तीम् रीङ्‌ ऊसो मान्छीम्ङा।”

७ खोदोलो यहूदीचा पिलातस ओरोलची, “ओखीम् ईबूम् ललई तूये, खूङ्‌क ललई तोङ्ना ङ्‌क मीस् सीम्‍ङा छूये, ऊदोईपीक्यालो ङ्‌क मीचा म्होपा म्होप्ङा कोङ् नीनाम्माम् छा पीकाना लोन्‍चीक तूये।”

८ ङ्‌क रीङ्‌ येन्‍कप्‍का पिलातस जन् कीसा।

९ खीक्‍काना पिलातस मूङ्‍क दरवार गोपी वोङाना, “आन् हापीकाई ताकई?” पीकाना येशू तत्‍तू, खोदोलो ख ऊसो माम्पीमो वाये-वाये तूवाचा।

१० खोदोलो पिलातसआ येशू ओरो लअ, “ऊनाई आन् कोङ्लो नेन्‍नोकई? आन् लेईम्‍दीम्‌ लो क्रूसपी काम्‍लो हक्‌ ओ हूक्‍पी तूये पीम् आना छेत्‍तनोयो?”

११ खोदोलो येशूआ ख ओरो लअ, “नीनाम्माआ आन् हक्‌ मम् मान्पीयावादोक आना ओपी हक् मम् मान्तोन्‍नावा। खन्‍सा कोङ् आम् हूक्पी जीम्मा पीप् मीस् होसोङ् दूङ् देप् मोऊमी दोसी छूवाक तूये।”

१२ खीक्‍काना पिलातसआ येशू लेईम्‍दीम्‌ हायाम्‌ सानीवा मअ। खोदोलोई यहूदीची ओरोपीक्‍तो बसा, “आना ङ्‌क मीस् लेत्‍दीतदोक, आन्‍ने कैसरमी बूम् छूनो। म्होपा म्होप्ङा कोङ् होङाबू पीक्‍ना लोक्‍चीप्‌ मीचा कैसरमी ऊल्‍लोङ् मईक छूये।”

१३ पिलातसआ खूङ्‌क रीङ्‌ येन्‍कप्‍का येशू पाखा लातू, खीक्‍का पिलातस “लूङ्‌मी पाती” मीचीक नीया मस्कोपी खाताना तूवा। (खूङ्‌क हीब्रू रीङ्‌पीका गब्‍बथा मीयची)।

१४ खोदोलो निस्‍तार-चाड चोचूम्क लेई तूवा। खोदोलो गेबोरो लेपाक पोङ् नीस्बजेई छूवाक तूवा। खीक्‍का पिलातसआ यहूदीची ओरोलची, “अर्‌के खोङ्नूम्व, आम्‍नी होङाबू!”

१५ खोदोलो खस् ओरोपीकाना हायाम् सार बसा, “मूङ्‌क खाईव, खाईव, ना क्रूसपी काक्‍स्‍व।”

खीक्‍काना पिलातसआ यहूदीची ओरो पीकाना तत्‍ची, “ऊई खेना कोङा आम्‍नी होङाबू क्रूसपी काक्‍सोओ?”

खोदोलो देप्‍क पूजारीचा ओरोपीका, “कैसरपीका बीन्‍नीपा आस्‍सो ओखी होङाबू मान्तू।”

१६ खीक्‍का पिलातसआ येशू क्रूसपी काम् लागी खस् जीम्मा पीची। खीक्‍काना दोर्‌चा येशू क्रूसपी काम् लागी जीम्मा लाप्‍ची।

येशू क्रूसपी काक्‍स्‍चीक

मत्ती २७:३२-४४; मर्कूस १५:२१-३२; लूका २३:२६-४३

१७ खीक्‍काना येशूआ म्होप्मी क्रूस खूर्‌ना खप्‍परे मीचीक थाम्पूपी खाता, खूङ्‌क थाम्पू हीब्रू रीङ्‌पीका “गलगथा” मीयची।

१८ खीक्‍का खचा येशू क्रूसपी काक्‍स्‍ची, खोदोलो खचा बीन्‍नीपा नीप्पोस्सो एक्‍साका-मेक्साका मस्‍ना क्रूसपी काक्स्ची ना येशू क खची रापी मची।

१९ खीक्‍का पिलातसआ ईबूम् दोस् तीम्पा छाप्दाम् छाप्ना क्रूसपी काक्सू। खूङ्‍कपी ङ्‍क तोङ्‍क छाम्पा तूवा, “नासरतपीक येशू, यहूदीचीम् होङाबू।”

२० खोरोना पिलातसआ छाप्‍क रीङ्‌ ओरोतो यहूदीचा नीची, ऊदोईपीक्यालो खूङ्‌क येशू क्रूसपी काक्‍स्‍चीक थाम्पू सहरमी दोक्छापीङ् तूवा, खूङ्‌क दोस् तीम्पा छप्दाम् हीब्रू, ल्‍याटिन ना ग्रीक रीङ्‌ पीका छाम्‍पा तूवा।

२१ खीक्‍का यहूदीचीम् देप्‍क पूजारीचा पिलातस, “ ‘यहूदीचीम् होङाबू’ पीम् मा, खोदोलोई ‘ङ्‌कसा कोङ् यहूदीचीम् होङाबू के पीका’ पीम् छाप्‍ते लची।”

२२ खोदोलो पिलातसआ खस्, “कोङा ऊई छापू, खूङ्‌कङ्‌ छूये” लची।

२३ दोर्‌चा येशू क्रूसपी काक्‍स्‍ची, खीक्‍का खचा येशूम् तेई खाईचीना ई-ईक् भाग तोम् लागी लीक्‌ भाग मची। खीक्‍का खचा येशूम् म्थेम्पी खाम् तेई तूवाकसो खाईची, खोदोलोई खूङ्‌क तेई क म्दोपूका म्छो सम्मो बूर्म् माम्बोम्मीना बम्पा तूवा।

२४ खन्‍सा खस् खची होप्‌-होप्‍पी ओरोलोल, “ङ्‌क तेई क चेनाम्‍नो, बरू आस्‍मी बाक्पीई तात्‍ते कर्‌सीङ् होक्‍साम्‌।”

धर्मसूम्बऊपी छाम्‍पा रीङ्‌ पूरा छूम् लागीङ्‌ ङ्‌क छूवाक तूवा,

“खचा ओ तेई हास्‍चीना खाईची,

खीक्‍का म्थेम्पी खाम् तेई क खचा कर्‌सीङ् होक्‍स्‍ची।”

ङ्‍क लक् क दोर्‌चा मची।

२५ खन्‍सा ङ्‌क लक्‌ दोर्‌चा मची खोदोलो येशूम् क्रूस दोक्पी येशूम् म्मा मरियम, म्माम् नेछो, क्लोपासमी तोमा मरियम खीक्‍का मरियम मग्दलिनी थोरेप्‍दीताक तूवा।

२६ खोदोलो येशूआ म्मा मरियम खीक्‍का खसा सम्‍तूमा मीक म्सीच्‍चे ऊदेप् थोरेप्‍दीताक तअ, खीक्‍का येशूआ म्मा मरियम ओरो लअ, “माआ खोङ्‍व, आम्‍दोक्पी आम्छा थोरेप्‍दीत्‍के।”

२७ खीक्‍का येशूआ खूङ्‌क म्सीच्‍चेसो ओरो लअ, “खोङ्व, आम् मा आम् दोक्पीङ् थोरेप्‍दीत्‍के।” खीक्‍काना खूङ्‍क नाम्‍लापीका मूङ्‌क म्सीच्‍चेआ मरियम म्खीम् खाईयू।

येशू सीयाक

मत्ती २७:४५-५६; मर्कूस १५:३३-४१; लूका २३:४४-४९

२८ खीक्‍का येशूआ खोलोङ् रीङ्‌ पूरा छूवा पीम् तूम् तकप्का, धर्मसूम्बऊपी छाम्‍पा रीङ्‌ ईबूम् मान्दी पूरा छूनूव पीकाना खसा, “कोङ् वाम्‍मा सीयो” पीका।

२९ मूङ्‌कपी जूजूर्पा दाखमद्य यूम्पा ईबूम् रोङ्‌ तूवा। खीक्‍का खचा हीसपमी गेम्‍पी रूवो पूपूल् मस्‍ना मूङ्‌क जूजूर्पा दाखमद्यपी चीचीना येशूम् म्ङप्‍तो खाईची।

३० खीक्‍का येशूआ मूङ्‌क जूजूर्पा दाखमद्य दूम् यात्कप्का ओरोपीका, “हन्‍ना ओ लक्‌ याता के।” खीक्‍का म्तोङ् कूप्स्‍ना म्सोम् खाता।

३१ खूङ्‍क लेई चोचूम्चीम् लेई तूवा, खूङ्‌कम्‌ म्देसाक लेई यहूदीचीम् नोम्चीम् लेई तूवा, खूङ्‌क नोम्चीम् लेई हायाम् देप् तूवा। खन्‍सा सीप्खाप्चीम् गाम् नोम्चीम् लेईपी क्रूसपी यूम्दीम् नईनो पीकाना यहूदीचा क्रूसपी काक्स्चीकचीम् खची लोङ् अईम्ना खची गाम‌् लात्चीनूना खाईचीनूव पीकाना पिलातस बीन्ती मीची।

३२ खीक्‍काना दोर्‌ची खाताना येशूम् साथपी क्रूसपी काक्‍स्‍चीकचीम्‌ लाईस्‍पी ईल्पोम् खीक्‍का दोस्पी आर्कोम्‌ मतो खची लोङ्‌‌ अईपीची।

३३ खोरोनाङ् खस् येशूम् म्दोक्पी तालाता, खोदोलोई खचा येशू म्सोम् थायाखात्‍क छीप्‍ची खन्‍सा खचा येशूम् म्‍लोङ् माङ्‌अत्‍ची।

३४ खोदोलोई दोर्‌ची तूवाकप्‍क ईल्पोआ येशूम् म्चऊपी चल्‍आ थूङ्‌ङू, खोदोलो येशूम् चऊपीका हीः लो काऊलो हल्‍सोङ्‌ लत्‍ता।

३५ आन्‍ना विश्‍वास मदूरानूम्व पीकाना ङ्‌क खोती छूवाक तोक्‍आ गवाई पीक तूये, खन्‍सा खसा पक ङ्‌क गवाई सत्‍य तूये, ना खासा कोङ् सत्‍य नेनो पीम्सो छेत्‍त।

३६ “खमी ईबूम्सो म्तूप्‍री अत्‍नो” पीम् धर्मसूम्‍बूऊपी छाम्‍पा रीङ्‌ पूरा छूम् लागीङ्‌ ङ्‌क खोलोङ् छूवाक तुवा।

३७ खोरोनाङ् धर्मसूम्बऊमी आर्को थाऊपीसो ओन्तोङ्ना छाम्‍पा तूये, “आस्‍कसाई ख चल्‍आ थूङ्‌चीक तूये, खूङ्‌कचा ख खोङची।”

येशू खूम्‍चीक

मत्ती २७:५७-६१; मर्कूस १५:४२-४७; लूका २३:५०-५६

३८ खीक्‍काना अरिमाथियापीक योसेफ, खसो येशूम् सीच्‍चेङ्‌ तूवा, खोदोलोई ख यहूदीचीम् कीमावा खचा मान्छेईम्मीनाङाङ् येशूम् सीच्‍चे छूवाक तूवा, खसा पिलातसमी दोक्पी खाताना येशूम् सालोग्‍गी खाईम् पीयोते पीकाना ङोकू। खीक्‍का पिलातसआ येशूम् सालोग्‍गी खाईव लअ। खीक्‍का खसा येशूम् सालोग्‍गी खाईना खाता।

३९ खोदोलो सेपा येशू तूम्खास् खाईप् निकोदेमससो सूक्‍पोङ्‌ सूक्‌ किलो तोदी मूर्र लो घ्युकुमारी हल्म्पा हायाम्‌ नाम् चानप् अत्तरलो तात्‍ना मूङ्‌कपी ताआ।

४० ओरोना खचा येशूम् सालोग्‍गी यहूदीचीम् ललई तोङ्ना हायाम्‌ नाम् चानप् तेललो सीक्खूम्‍आ बप्स्ची।

४१ येशू क्रूसपी काक्स्चीकम् दोक्पी ईबूम् बूङ्‍खा तूवा। खूङ्‌क बूङ्‍खापी आस्‍सो माङ्‍खूम्पा ईबूम् गेम् तूवा।

४२ ऊदोईपीक्यालो खूङ्‌क लेई यहूदीचीम् चोचूम्चीम् लेई तूवा, खीक्‍का मूङ्‌क गेम्‍सो मूङ्‌क दोक्पीङ् तूवाकसा, खचा येशूम् सालोग्‍गी खूङ्‌क गेम्‍पीङ्‌ यूक्स्ची।

होप्‍तोक गेम्

मत्ती २८:१-८; मर्कूस १६:१-८; लूका २४:१-१२

२०

१ फाईवेईमी लाईस्‍पीक लेई देत्छा सेपा मरियम मग्दलिनी गेम् तूवाक दोक्पी खाता, खोदोलो गेम् खम्‍पा लूङ्‌ हल्‍म्‍दीम्‍पा तअ।

२ खीक्‍काना मरियम मग्दलिनी बूल्तो सिमोन पत्रुस खीक्‍का येशूआ सम्‍तूमा मीक म्सीच्‍चे तूवाकपा खाताना खस् ओरोलची, “खचा ई रोबून्‌ गेम्‍पीका लात्‍चीनासो खाईलेत्‍चीक रईछ, खोदोलोई खाईचीना हापी यूक्स्ची, खूङ्‌क केईया छेताम्नो।”

३ खीक्‍का पत्रुस लो खूङ्‌क आर्को म्सीच्‍चेलो नीप्पोङ् खूङ्‌क गेम् तूवाक दोक्पी खाता।

४ खस् नीप्पोङ् ईतो बूल्तो खाताक तूवा, खोदोलोई पत्रुसपीका लाईस्‍पी मूङ्‌क आर्को म्सीच्‍चे खूङ्‌क गेम् तूवाक दोक्पी तातेका।

५ खीक्‍का खसा कूम्‍चीना येशू खूम्‍चीक गेम् गोपा खोङू, खोदोलो येशूम् सीक्‍खूम्‍ङाङ्‌ खसा तअ, खोदोलोई ख गेम् गोपाक मान्वो।

६ खीक्‍का सिमोन पत्रुससो जीस् दोस्पी मूङ्‌कपी तालाता खीक्‍का ख मूङ्‌क गेम् गोपा वोङाना नम्‍लो खोङू, खोदोलो खसा येशूम् सीक्‍खूम्‍ङाङ्‌ मूङ्‌क गेम् गोपी तूवाक तअ।

७ ना खसा येशूम् तोङ् रीम्‍पा तेई क मूङ्‌क आर्को तेई तूवाकप्का जीस् मेक्सावा फाम्दीम्पा तूवाचाक तअ।

८ खीक्‍का मूङ्‌क गेम् तूवाक दोक्पी ताप्लाप् आर्को म्सीच्‍चेसो मूङ्‌क गेम् गोपा वोङाना खोङू, खोदोलो खसासो खूङ्‍क तेई तना विश्‍वास मअ।

९ ऊदोईपीक्यालो खूङ्‌क सम्‍मो खचा येशू सीना होसोङ् ऊस्पके पीकाना धर्मसूम्‍बऊआ पीकाक रीङ्‌बऊ बूजेईङा मान्मस्क तूवा।

येशू मरियम मग्दलिनीपी खोमन्‍चीक

मत्ती २८:९-१०; मर्कूस १६:९-११

१० खीक्‍का मूङ्‍क नीप्पो सीच्‍चेची आत्‍ताना खची खीम् खाता।

११ खोदोलोई मरियम क खूङ्‌क गेम् तूवाकम् दोक्पी तूवाना खाप्‍चाक तूवा। खीक्‍का खसा खाप्‍तो खूङ्‌क गेम् तूवाक हेम् कूम्‍चीना खोङू,

१२ खोदोलो खसा मूङ्‌क येशूम् सालोग्‍गी यूक्स्चीक दोक्पी नीप्पो नीनाम्माम् रीदाम्‌ पोक्‍ची ओम्‍लोप् तेई खाम्दीप् ईल्पो येशूम् तोङ् हेम् ना आर्को क म्‍लोङ् हेम् तूवाचाक तअ।

१३ खीक्‍का खचा मरियम, “आन् ऊदोई खाप्‍चाईकई?” पीकाना तत्‍ची। खोदोलो मरियमआ खस् ओरो पीकाना ङरी आन्‍ची, “मूङ्‍कचा ओ रोबू हापी खाईचीना यूक्स्ची, खूङ्‌क कोङा छेतोनो।”

१४ खीक्‍का खसा मोन्तोदी पीम् याताना म्दोस् हेम् हीन्ची खोदोलो खसा येशू म्दोक्पी थोरेप्‍दीताक तअ, खोदोलोई खसा खूङ्‌क येशू पीकाना छेईमान्दूरू।

१५ खीक्‍का येशूआ ख ओरो पीकाना तत्‍तू, “ए मीम्छाङा, आन् ऊदोई खाप्‍चाईकई? ना आना आसे लाम्‍चयकई?” खोदोलो मरियमआ ख बूङ्‍खापी लक्‌ मप् मीस् रेईछ मीनाना ओरो लअ, “ए होदूवा, आना ख खाईक तूदो खूङ्‌क कोङ् ईयोते, खीक्‍का ख कोङा खायो।”

१६ खोदोलो येशूआ ख, “ए मरियम!” पीकाना काछअ, खोदोलो खसा येशूम् साल्‍म्‌ येन्‍ना म्दोस् हेम् आन्‍चीना येशू हिब्रू रीङ्‌पीका “रब्‍बोनी,” लअ। रब्‍बोनीम् अर्थ क सेचीपो पीक्‍याक के।

१७ खीक्‍का खसा मरियम ओरो लअ, “ओदोलो कोङ् पतोनव, ऊदोईपीक्यालो ओदोलो सम्‍मो कोङ् ओ पाप्‍तो माङ्‍खाईमोङ् तूवो। खोदोलोई ओ नेछोचीपा खात्‍ना ओरो लव, ‘ओ पा ना आम्‍नीम् आम्‍नी पा, ओ नीनाम्मा ना आम्‍नी नीनाम्मापी खातोचोयो’।”

१८ खीक्‍का मरियम मग्दलिनी येशूम् सीच्‍चेस् तूवाक दोक्पी खाता, ना “कोङा रोबू तूऊ पीकाना खस् ईची। खीक्‍का रोबूआ ईक रीङ्‌सो खस् ईची।”

येशू म्सीच्‍चेचीपी खोमन्‍चीक

मत्ती २८:१६-२०; मर्कूस १६:१४-१८; लूका २४:३६-४९

१९ फाईवेईमी लाईस्‍पीक लेई नाम् कूराचालो म्सीच्‍चेस् यहूदीचीम् कीमावा लाम्‍स्‍को छीचीना खीम् गोपा तूवाचा, खोदोलो येशू खाताना खची हाम्‍पी थोरेपा ना ओरोलची, “आन्‍नी खाऊमा-खासेर्मापी छूवाचानीव।”

२० खोन्‍तोदी पीम् याताकप्का येशूआ म्हूः लो म्हेबोवालो खोमीची। खीक्‍का खचा रोबू तखीचीलो खस् हायाम्‌ खची जी नअ।

२१ खीक्‍का होसोङ् येशूआ खस् ओरोलची, “आन्‍नी खोलोङ् खाऊमा-खासेर्मापी छूवानीव! ऊतोङ्नाई पाआ कोङ् पोक्‍सो, खोरोनाङ् कोङासो आन्‍नी पोन्‍चायान्‍नी के।”

२२ खीक्‍का येशूआ खोन्‍तोदी पीम् याताकप्का खचीपी म्सोम् मूत्ना ओरोपीका, “हन्‍ना आन्‍ना पवित्र आत्‍मा लाप्‍नूम्‍व।”

२३ खीक्‍का आन्‍ना आस्‍मी मोऊ छेमा मीपीनूम्, खूङ्‍कचीम् खची मोऊ छेमा छूये, खोरोनाङ् आन्‍ना आस्मी मोऊ छेमा मीपीनूम्नो, खूङ्‌कचीम् खची मोऊ छेमा छूनो।

येशू थोमापी खोमन्‍चीक

२४ येशू म्सीच्‍चेस् तूवाकपी ताआ खोदोलो पोङ् नीप्पो म्सीच्‍चेस् तूवाकपी, ईल्पो दिदुमस मीचीक थोमा मूङ्‌कपी मान्तूवा।

२५ खन्‍सा बीन्‍नीपा म्सीच्‍चेचा ख ओरोलची, “केईका रोबू तम्का।” खोदोलोई खसा ओरोपीका, “कोङा येशूम् म्हूः चल्‍आ थूङ्‌चीना खेर् छूवाकपी ओ हूम् छोक्‍छोमी मान्वईम् सम्‍मो, खीक्‍का म्हेबोवापी थूङ्‍चीक खेर्‌पी ओ हूः मान्वईम् सम्‍मो कोङा विश्‍वास्‍ङा मूयोनो।”

२६ खीक्‍का ईक्फाईवेई दोस्पीसो होसोङ् म्सीच्‍चेस् खीम्गोपी बात्ल छूवाना तूवाचाक तूवा। खोदोलो थोमासो खस्काङ् तूवा। लाम्‌ छीम्‍दीम्‍पा तूवा, खोदोलोई येशू ताना खची रापी थोरेपाना ओरोपीका, “आन्‍नी खाऊमा-खासेर्मापी छूवाचानीव!”

२७ खीक्‍का खसा थोमा ओरो लअ, “आम् हूःम्‌ छोक्‍छोमी ङ्‍कपी यूक्स्ते ना ओ हूः खोङ्ते। खीक्‍का आम् हूः बाईना ओ हेबोवापी पत्‍ते। हन्‍ना शङ्का मनव, खोदोलोई विश्‍वास मव।”

२८ खोदोलो थोमाआ येशू ओरो लअ, “आन् ओ रोबू, आन् ओ नीनाम्मा!”

२९ खोदोलो येशूआ ख ओरो लअ, “आना कोङ् आम् मूक्सा खोङोनाङाङ्‌ विश्‍वास मोक तूये, खोदोलोई म्मूक्सा मान्तोमो ओपी विश्‍वास मप् तोदीआ हायाम् आसीक् तयची।”

ङ्‌क सोक्‍सरआ पीम् लामक रीङ्‌

३० येशूआ बीन्‍नीपासो ओरोतो योबोरीखाक लक्‌ म्सीच्‍चेचीम् मूक्स्दूपी मक तूवा, खूङ्‌क लक्‌ ङ्‌क सोक्‍सरपी छाम्‍पा मान्तू।

३१ खोदोलोई ङ्‍क तोङ्‍क छाम्पा तूये, आन्‍ना येशू नीनाम्माम् छा ख्रीष्‍ट तूये पीकानीना विश्‍वास मनूम्व, ना विश्‍वासलाम्‍पा खम् नीङ्पी आन्‍ना रीराम‌ तईनूम्।

येशू नूक्पो म्सीच्‍चेस् तूवाकपी खोमन्‍चीक

२१

१ खीक्‍काना होसोङ् म्सीच्‍चेस् तिबेरियास दीरीत्‍तीम् दोक्पी तूवालो येशू खचीपी खोमन्‍ची। खीक्‍का ख म्सीच्‍चेचीम् दोक्पी ओरोना खोमन्‍ची:

२ सिमोन पत्रुस, दिदुमस मीचीक थोमा, गालीलमी काना सहरपीक नथानेल, जब्दियाम् म्छास् नीप्पो खीक्‍का खम् सीच्‍चेचीप्‍क बीन्‍नीपा नीप्पो म्सीच्‍चेस्सो मूङ्‍कपीङ् तूवा।

३ सिमोन पत्रुसआ खस् ओरोलची, “कोङ्ने ङाः सेस्‌ खातोचोयोके।” खोदोलो बीन्‍नीपाचासो ख ओरोलची, “केईकासो आन्‍लोङ्‌ खातेका।” खीक्‍का खस् खाईम्ना ङाः सेईम्‌ लागी हेयोङ्मापी वोङा, खोदोलोई खूङ्‍क सेपा खचा ऊसो ङाः मान्सेच्‍ची।

४ देत्छा साम्‌-साम्‌ छूवाचालो येशू दीरीत्‍तीम् दोक्पी थोरेप्‍दीताक तूवा, खोदोलोई म्सीच्‍चेचा ख मान्छेईची।

५ खीक्‍का येशूआ खस्, “ए नेछोचे, आम्‍नीपी जीजीस् ङाः तूयेयो?” पीकाना तत्‍ची। खोदोलो खचा येशू “मान्तूके” पीकाना ङरी आन्‍ची।

६ खीक्‍काना येशूआ खस् ओरोलची, “हूक्‍रीऊ हेयोङ्माम् चूप्‍लाम्‍पा होक्‍सानूम्‍ते मूङ्‌कपी आन्‍ना ङाः छीप्‍नूम्‌।” खीक्‍काना खचा येशूआ पीकाक थाऊपी हूक्‍रीऊ होक्‍स्ची, खोदोलो खचा हायाम्‌ देतो ङाः सेत्‍ची खीक्‍का खचा ङाः हायाम् देतो तूवाकसा हूक्‍रीऊ थूईम्‍ना पाखा लाईम्ङा मान्दूर्‌ची।

७ खीक्‍का येशूआ सम्‍तूमा मीक म्सीच्‍चेआ पत्रुस ओरो लअ, “खने रोबूई रईछ।” “ख रोबूई रईछ” पीम् येन्‍कप्‍का पत्रुसआ म्थेम्पी खाम् म्तेई म्छूम्‍रीपी रीम्‍मू, ऊदोईपीक्यालो खसा म्तेई बूत्दीत्क तूवा, खीक्‍का ख दीरीत्‍तीपू जूकावोङा।

८ खोदोलो बीन्‍नीपा म्सीच्‍चेस्क हेयोङ्‌मापीङ्‌ तूवाना ङाःलोक हूक्‍रीऊ थूत्‍चीना पाखा लात्‍चची। खस् दीरीत्‍तीम् चाखेम्‍पीका हायाम्‌ छूबूरी मा, खोदोलोई गेबोगेबो ईक् चून्दूलूम् मिटर तोदीङाङ्‌ छूबूरीपी तूवा।

९ खस् दीरीत्‍तीप्का पाखा लत्‍ता मोरो खचा गावू-गावूक गेलोबोम् थेम्पी यूम्दीम्पा ङाः लो सबेईलो तची।

१० खीक्‍का येशूआ खस् ओरोलची, “आन्‍ना मालो सेतानूम्‍क ङाः जीस् अपी बायानूम्ते।”

११ खीक्‍का सिमोन पत्रुस हेयोङ्मापी वोङाना ईक् चून्दूलूम् ङाक्पोङ् सूप्‍ची देप्-देप् ङाःलोक हूक्‍रीऊ थूत्‍ना पाखापी बाईयू, खोदोलोई मोन्तोदेतो ङाः तूवादोसो खूङ्‌क हूक्‍रीऊ मान्चेना।

१२ खीक्‍का येशूआ खस् ओरोलची, “तानीना चानूम्व।” खोदोलो म्सीच्‍चेचा आसासो “आन् आसे?” पीकाना तईमान्‍दूर्ची, ऊदोईपीक्यालो म्सीच्‍चेचा ख रोबू पीम् छेत्‍चीक तूवा।

१३ खीक्‍का येशूआ ताना खस् सबेई लो ङाःलो पीची।

१४ येशू सीयाकप्का ऊसापक्‍ना म्सीच्‍चेचीपी खोमन्‍चीक ङ्‌क सूक्छेम् तूवा।

येशूआ पत्रुस दूङ् दोस्पी सेचीवा पीक

१५ खीक्‍का म्सीच्‍चेचा चाम् यात्चीकप्का, येशूआ सिमोन पत्रुस ओरो लअ, “यूहन्‍नाम् म्छा सिमोन, आना ङ्‌कचीप्का दूङ् सार कोङ् सम्‍तूमा मीयोयो?” खोदोलो खसा येशू ओरो लअ, “एई के रोबू, आना छेत्‍चय कोङा आन् हायाम्‌ सम्‍तूमा मीयान्।” खीक्‍काना येशूआ ख ओरो लअ, “आना ओ लूस्ची यचीव।”

१६ खीक्‍का येशूआ दोस्पीसो पत्रुस ओरो पीकाना तत्‍तू, “यूहन्‍नाम् छा सिमोन, आना आछीयाङ् कोङ् सम्‍तूमा मीयोओ?” खोदोलोसो पत्रुसआ ओरोपीका, “एई के रोबू, आना छेत्‍चय कोङा आन् हायाम्‌ सम्‍तूमा मीयान्‍ना।” खीक्‍काना येशूआ ख ओरो लअ, “ओ लूस्ची खोङ्व।”

१७ खोरोनाङ् येशूआ दूङ्दोस्पीसो ओरोपीकाना तत्‍तू, “यूहन्‍नाम् छा सिमोन, आछीयाङ् आना कोङ् सम्‍तूमा मीयोओ?” खोदोलो पत्रुस हायाम्‌ म्सानीवा चाईसा, ऊदोईपीक्यालो येशूआ ख सूक्‍छेम्‌ “आछीयाङ् आना कोङ् सम्तूमा मीयोओ” पीकाना तत्‍क छूवा। खीक्‍काना पत्रुसआ येशू ओरो लअ, “रोबू येशू आना खोलोङ् रीङ्‌ छेत्‍त, ना कोङा आन् सम्‍तूमा मीयान्क तूये पीम्सो छेत्‍चयक तूये।” खीक्‍काना येशूआ ख ओरो लअ, “ओ लूस्‍ची यचीव।”

१८ आछीयाङ्, कोङा आन् लोयान्‍ना, “आन् सोलो तूवातोलो आम् होपाङ्‌ आम् थाप्‍री छूईयू, खीक्‍का हापी आम् खाईम् लअ खूङ्‌कपी खाता। खोदोलोई आन् खूवोबूप् छूये, खोदोलो आना आम् हूः सत्‍त, खीक्‍का बीन्‍नीपाआ आन् आम् थाप्‍री छूईपीये, खीक्‍का आन् हापी आम् खाईम् लईनो खूङ्‌कपी खाये।”

१९ येशूआ ङ्‌क रीङ्‌ ऊतोङ्नाक सीम्‍आये पत्रुसआ नीनाम्माम् साम्‍दीखा मय खूङ्‌कम्‌ सङ्‌केत मतो ख लक तूवा। ओन्‍तोदी पीम् याताना येशूआ ओरोपीका, “हन्‍ना ओ दोस्-दोस् लाम्‍दूमाव।”

येशू लो खसा दूङ् सम्‍तूमा मीक म्सीच्‍चेलो

२० खीक्‍का पत्रुस म्दोस् हेम् आन्‍चीना खोङ्लो येशूआ सम्‍तूमा मीक म्सीच्‍चे खची दोस्-दोस् बान्चाक तअ। खूङ्‌कसा यूपाक जागूलो चचचीलो येशूपी केम्‍चीना, “रोबू, आन् लाप्‍मीक आस्‍कई हाई?” पीकाना तत्‍क तूवा।

२१ यूहन्‍ना तकप्का पत्रुसआ येशू ओरो पीकाना तत्‍तू, “रोबू, ङ्‌क मीस्क दोस्का ऊई छूये?”

२२ खोदोलो येशूआ पत्रुस ओरो पीकाना ङरी आन्‍नू, “कोङ् तोयोनोक सम्‍मो ख लेन्‍चानू पीम् लन्‍ची मूयोदोसो ऊओ माका? आन् ओ दोस्-दोस् लाम्‍दूमाव।”

२३ येशूआ खोरो पीकाकसा मूङ्‌क म्सीच्‍चे सीनो रईछ पीकाना बीन्‍नीपा म्सीच्‍चेचा मीना। खोदोलोई येशूआ ख सीनो पीकाक मा, “कोङ् तोयोनोक सम्‍मो ख लेन्‍चानू पीम् ओ लन्‍ची तूदोसो ऊओ माका?” खोन्‍तोदीङाङ्‌ येशूआ पीकाक तूवा।

२४ खूङ्‌क म्सीच्‍चेआङ् ङ्‌क खोलोङ् रीङ् छूवाक तना ङ्‌कपी गवाई पीक तूये, खसाङ् ङ्‌क खोलोङ् छाप्क तूये, खीक्‍का खसा पक गवाई आछीयाकङ् पीक्याना केईया छेताम्।

२५ येशूआ बीन्‍नीपासो ओरोतो लक्‌ मक तूये। खूङ्‌क खोलोङ् लक्‍मी तोक्पी छापाम्‍दोक, कोङा ओरोमीनो, खम् तोक्‍पी छाम्‍पा सोक्‍सरची ङ्‌क चारपीङ्‌ माङ्‌वाईवा।

प्रेरितचीम्

लक्‌

छेईलम्

“प्रेरितचीम् लक्” मी सोक्‍सर लूकाआ छाप्‍क सूम्‍नीतूम्‍लोम् दोस्रो खण्ड के: लाईस्‍पीक खण्ड क “लूकाआ छाप्क जीनप् रीदाम्” के। खम् जीनप् रीदाम्‍पी लूकाआ येशू ख्रीष्‍टमी तोक्पी छाप्‍क तूये। दोस्रो खण्ड “प्रेरितचीम् लक्” मी सोक्‍सरपी खसा दूङ्देतो येशूम् म्सीच्‍चेस् ना पावल प्रेरितमी लक्‍मी तोक्पी छाप्‍क तूये। प्रेरितचीम् लक्मी सोक्‍सर ई.सं. ६०-६५ रापी छाम्‍पा पीम् ओरोतो छेछेमीचीम् मीन्ताम् तूये। पावल रोमपी खाताना म्होप्मी मुद्दाम् फैसला हूङ्दीत्‍क तूवा। (रोम ईनीम्‍बा यूरोप महादेशमी योऊमेर हेम्‍पी तूक इटाली मीयस्क छाप्‍कूवाम् होङ्तेल के)। नयाँ करारमी नाम्‍लापी रोम चारपीक देप् सहर तूवा। रोमपीक ओरोतो देप्-देप् मीचा ‘ङ्‌क नयाँ ख्रीष्‍टियन् धर्म ऊतोङ्‍क धर्मई, ना हाप्‍काई लत्‍ताकई’ पीकाना तत्‍चचीक तूवा। खन्‍सा ख्रीष्‍टियन् धर्म ऊतोङ्नाई थोक्‍सा, येशू ख्रीष्‍ट आसे तूये, खम् जीनप् रीदाम् दानाई यरूशलेमपीका रोम सम्‍मो रीङा पीम् तोक्पी लूकाआ आछीयाक सूम्‍नीतूम्‍लो छाम् मीन्ताम् मअ। ङ्‌क सूम्‍नीतूम्‍लो छाम् यात्कप्का ईल्पो रोमपीक अधिकृत “होपाबूप थियोफिलस” हछक तूवा (लूका १:१-४; प्रेरित १:१)। थियोफिलसमी तोक्पी बीन्‍नीपा ऊसो छेताम्‍नो।

पावलआ लूका आन् “हायाम् नईयान्‍क डक्टर” पीकाना लक तूये (कलस्सी ४:१४)। लूका सिरिया छाप्‍कूवामी नाम्‍आप्स्को हेम्‍क एन्टिओक मीचीक ईबूम् सहरपीक मीस् तूवा। पावल एन्टिओकपी तूवालो लूकालो तूपाक छूदूर। पावल रोमपी खातालो, मूङ्‌क दूङ्दोस्पीक दीरीत्‍तीलाम्पाक छेलाम्पी लूकासो खलो ईतोङ् खाताक तूवा (प्रेरित २७:१; २८:१६)।

ख्रीष्‍टियन् मण्डलीम् थोस्‍कोपूक रीङ्मी तोक्पी छाम्‍पा ङ्‌क सोक्‍सर “प्रेरितमी लक्” मीयस्क तूये, खोदोलोई पीक्याङ्दोक ङ्‌क सोक्‍सर “पवित्र आत्‍माम् लक्” सो पीक्याना पीदूराम्। ऊदोईपीक्यालो ऊक लक्ये मूङ्‌क प्रेरितचा मची, मूङ्‌क लक् पवित्र आत्‍माम् सम्‍खेलू ना राःरा लाम्पाङा मस्क तूवा।

प्रेरितचीम्

लक्‌

येशू साराङ्‌गाप्‍तो खाताक

१

१ सम्तूमा मीयान्क थियोफिलस, येशूआ ऊचीई मअ ना ऊचीई ईची खूङ्‌क खोलोङ् रीङ्मी तोक्पी लाईस्‍पीक ओ सोक्‍सरपी कोङा छापूक तूये।

२ म्होपा सोक्‍क प्रेरितची येशूआ पवित्र आत्‍मालाम्‍पा आज्ञा पीचीकप्का ख साराङ्‌गाप्‍तो खाताक लेई सम्‍मोक खोलोङ् रीङ् खूङ्‌क सोक्‍सरपी छाम्‍पा तूये।

३ दूक्‍वा तेप्‍स्‍ना क्रूसपी सीयाकप्‍का येशू लीक्‍पोङ् लेई सम्‍मो खचीपी खोमन्‍ची ना म्खालखाल्क आछीयाक प्रमाणपीका कोङ् हीदूलोकङ्‌ तूवो पीकाना खोमन्‍ची। खीक्‍का खचा येशू तची ना येशूआ खस् नीनाम्माम् चारखम्‍मी तोक्‍पी ईची।

४ खस्का जागूलो चाम् लागी तूवालो येशूआ खस् ङ्‍कतोङ्‌क आज्ञा पीची, “आन्‍नी यरूशलेमपीका हारोसो खान्‍नीनव, खोदोलोई पाआ मक यादे हूङादीत्‍नूम्‍व। ङ्‌कम् तोक्‍पी कोङा आम्‍नी लाईस्‍पीङ् येईमीन्‍नीक तूये।

५ ऊदोईपीक्यालो यूहन्‍नाआ काऊआ बप्‍तिस्मा पीची, खोदोलोई हन्‍ना जीस् तातोपी आन्‍ना पवित्र आत्‍माम् बप्‍तिस्मा तईनूम्।”

६ प्रेरितची ऊदेऊपी बात्ल छूवा, खीक्‍काना खचा येशू ओरो पीकाना तत्‍ची, “ए रोबू, ऊई आना इस्राएल चारखम् होसोङ् बोबूयी पीयाकाकयो?”

७ येशूआ खस् ओरोलची, “पाआ म्होप्मी हक्लाम्‍पा तोकेई मक नाम्‍ला छेईम् आम्नी लक् मा।

८ खोदोलोई पवित्र आत्‍मा आम्‍नीपी यूकप्का आन्‍ना राःरा तईनूम्, ना आन्‍नी यरूशलेमपी, खोलोङ् यहूदियापी, सामरियापी ना चारमी यान्तेस्को सम्मो ओ साक्षी छूनी।”

९ खसा ङ्‌क रीङ् पोम् यात्ना, खचा खोङ्चचीतोङ् येशू साराङ्‌गाप्‍तो थेन्‍चीतो खाता, ना मोम् गोप्‍तो येशू खची मूक्छेप्का मास्खाता।

१० खचा येशू नाम्छूई हेम् खात्‍चाक खोङ्चचीक तूवा, खोदोलो ओम्‍लोप् तेई खाम्‍दीप् नीप्पो मीस् खची दोक्पी खोमन्‍ची।

११ खीक्‍का खचा ओरोपीका, “ए गालीलपीक मीस्चे, ऊदोई आन्‍नी नाम्छूई हेम् खोतो अपी थोरेप्‍दीत्‍नीकई? येशून् साराङ्‌गा खाताक तूये। एसे ऊतोङ्नाई ख खात्‍चाक आन्‍ना तानूम्, खूङ्‌क तोङ्नाङ् होसोङ् ख ईलेई आत्‍ना यूवे।”

मतियास सोक्‍चीक

१२ खीक्‍का खस् जैतुन कोम्पीका यरूशलेम आत्‍ता। यरूशलेमपीका ङ्‌क कोम् गेबोरो ईक् किलोमिटरतोa तोमे।

१३ खस् यरूशलेम तातेकाना खची होप् तूवादोङ्‌क खीम्‍मी मेक्‍तोका ताला थेम्तो खाताना तूवा। खूङ्‌कस् पत्रुस, यूहन्‍ना, याकूब, अन्‍द्रियास, फिलिप ना थोमा, बारथोलोमाइ नामत्ती, अल्‍फयसमी छा याकूब ना उग्रपन्‍थी दलपीक सिमोन खीक्‍काना याकूबमी छा यहूदा तूवा।

१४ बीन्‍नीपा मीम्छास् ना येशूम् म्मा मरियम खीक्‍का खम् म्नेछो वात्‍छास्‍का खोलोआ ईक् सानीवा मस्‍ना वाङोम् मचचीक तूवा।

१५ मूङ्‌कपी गेबोरो ईक् चून्दूलूम् नीस्पोङ् विश्‍वासीस्‌ तूवा, खोदोलो मूङ्‍कचीम् रापी पत्रुस थोरेपाना ओरो पीका,

१६ “ए नेछोचे, धर्मसूम्‍बऊपी छाम्‍पा रीङ्बऊ पूरा छूम्‍ङा तूवा, खूङ्‌क रीङ् येशू लाप्‍स् ताप्‍चीम् लाम्‍लछा यहूदामी तोक्‍पी दाऊदमी ङलाम्पा लाईस्‍पीङ् पवित्र आत्‍मा नेनाक तूवा।

१७ ऊदोईपीक्यालो मूङ्‌क यहूदा केईकाचीकाङ् ङीराक तूवा। खीक्‍का खसो केईका तोङ्नाङ् रोबूम् लक् मम् लागी सोकाक तूवा।”

१८ मूङ्‌कसा मोऊ मना तूलेई मक खाप्चीमाआ ईबूम् यीः खेतू, ना खूङ्‌क यीक्पीङ् ख तोतोसूल्ना हूप्साना सीया खीक्‍काना खम् म्बो खेताना म्चीस्खील-चोखोमा सोकोरीसाखाता।

१९ ङ्‌क रीङ् यरूशलेमपी तूप् खोलोङ् मीचा येन्‍ची। खीक्‍का मूङ्‌क यीम् नीङ् खची रीङ्पीका आखेल्‍दामा यूक्स्ची, आखेल्दाम् अर्थ क हीःमी थाम्‍पू के।

२० खीक्‍का पत्रुसआ ओरोपीका, “ऊदोईपीक्यालो भजनमी सोक्‍सरपी ओन्तोङ्ना छाम्‍पाक तूये,

‘मूङ्‌कम् तूस्को होप्‍तोक छून्खानू,

ना मूङ्‍कपी आस्सो तूनून,

खीक्‍का

मूङ्‌कसा मक लक् बीन्‍नीपाआ जीम्मा लाप्‍नू।’

२१ खन्‍सा ईसाथपी तूप् मीस्मी हाम्‍पी ईल्पो ङ्‍कतोङ्‌क सोम् छूये, खूङ्‌क मीस् रोबू येशू ई रापी तूवाना खीम्गो-होप्छो मलो केईचीकाङ्‌ तूवा,

२२ खूङ्‌क मीस् यूहन्‍नाम् बप्‍तिस्माप्का एक्‍तो ख ई हाम्‍पीका साराङ्‌गाप्‍तो खाताक लेई सम्‍मो केईलोङ् तूवा। खूङ्‌क मीस् केईलो ईतोङ् येशू ऊसापक्‍कम् साक्षी छूम् लागी सोम् खान्च तूये।”

२३ खचा नीप्पो, बारसाबास मीचीक योसेफ (खूङ्‍कम् नीङ् युस्‍तससो मीदोङ्ची), लो मतियासमीलो नीङ् यूक्स्ची।

२४ खचा ङ्‌क तोङ्ना वाङोम् मची, “खोलोङ् मीस्मी गोङ्पीक रीङ् छेईप् रोबू येशू, ङ्‌क नीप्पोची आस्‍कई आना सोक्‍क तूये खूङ्‌क केईका खोमीयीकाव,

२५ खीक्‍का सोक्‍क मीचा प्रेरितमी लक्‍पी तूनूना सूसो मदूर्‌नू। खूङ्‌क सूसोप्‍का यहूदा छूलाना म्होप्मी तूस्कोपी खाताना सीया।”

२६ खीक्‍का खचा मूङ्‍क नीप्पोचीम् हाम्‍पी करसीङ् होक्‍स्‍ची, खोदोलो मूङ्‌क करसीङ् मतियासमी नीङ्पी छूवा ना पोङ् ईल्पो प्रेरितचीका खम् नीङ् ङीरा।

a 

१:१२ ईक् किलोमिटर – ग्रीक नयाँ करारपी ओन्तोङ्ना छाम्पा तूये ईक् नोम्चीम् लेईमी लाम् : यहूदीचीम् रेवास्पी नोम्चीम् लेईपी मूङ्‍कतो बाईप् लाम्‍रीङाङ् लाम्दूम् तदोङ्चीक तवा

पेन्‍तिकोसक लेईपी पवित्र आत्‍मा ताक

२

१ पेन्‍तिकोसक लेईपी खस् खोलोङ् ऊदेऊपी बात्ल छूवाक तूवा।

२ खीक्‍का साराङ्‌गाप्‍तोका छेकोक्छा ओरो देप् हूक् केल्‍क तोङ् लोक्‌ साल्‍म् यूवा, ना खस् तूवाचाक खोलोङ् खीम् पेप्पू।

३ खीक्‍का मीलाम्छो तोङ्‌क ओरोरोदेप् मीम् जील्‍का खची दोक्पी खोमन्‍ची, ना खूङ्‌क खस् तूवाचाक ई-ईल्पोम् थेम्पी ताना तूवा।

४ खीक्‍का खस् खोलोङ् पवित्र आत्‍माआ पेप्‍ची, ना पवित्र आत्‍माआ मूङ्‍कस् नेईम् ईचीक तोङ्ना बीन्‍नीपा रीङ्पीकाa नेन्‍लाता।

५ चारपीक खोलोङ् छाप्‍कूवाप्‍क नीनाम्माप्का खची कीम्‍लप् यहूदीस् मोन्तोलो यरूशलेमपी ताना तूवादोङ्‍क तूवा।

६ खीक्‍का खूङ्‌क साल्‍म् येन्‍चीकप्‍का ओरोसर्प् मीस् बात्ल छूवा। ना खस् छाक्‍का छूवा, ऊदोईपीक्यालो खस् खोलोङ् खची हो-होप्‍मी रीङ्पीका नेन्‍चाक येन्‍ची।

७ खस् खोलोङ् छाक्‍का छूवा, ना ओरो पीकालाता, “ऊई ङ्‌क नेईप्‍चाप्‍ची खोलोङ् गालीलपीक मीस्ची मायो?

८ खेना ङ्‌कस् खोलोङ् ऊतोङ्नाई ई सूम्‍रीङ्पीका नेन्‍चाईक केईया येनाम्?

९ केई अपी पार्थीची, मादीची ना एलामीची, ना मेसोपोटामियाप्क, यहूदियाप्क, कापाडोकियाप्क, पोन्टस ना एशियापी तूप् मीस् तूया।

१० खीक्‍का फ्रिगिया, पामफिलिया, मिश्र ना कुरेनीम् बर्‌बार्‌क लिबियापीक ना रोमपीका ताक यहूदी ना यहूदीम् रीङ् रेप् नीस्खाल्क तूया,

११ खीक्‍का क्रेट ना अरबपी तूप्‍चीसो ङ्‍कपी तूया, खोरोदोसो खचा नीनाम्माम् राःरालोक लक्‍मी रीङ्‌ मचयस्क केईया ई सूम्‍रीङ्‌पीकाङ्‌ येनूम्‍चायाम्‌।”

१२ खस् खोलोङ् छाक्‍का छूवा ना खची हो-होप्‍पी आन्‍दोवोल छूक्‍तो “ङ्‌क ऊई हाई?” लोललाता,

१३ खोदोलोई हेप्-हेप्पा क गेतो ओरोपीका, “ङ्‌कस्‍ने नयाँ मद्यआई सेत्‍चयस्‍क तूये।”

पत्रुसआ ओरोसर्प् मीस् सेचीवा ईचीक

१४ खोदोलोई पत्रुसआ पोङ् ईल्‍पोस्का थोरेपाना हायाम् सोतो ओरोपीका, “यहूदियापी तूप्‍चे, ना यरूशलेमपी तूप् बूबू नेछोचे, ङ्‌कपी ऊई छूवा, खूङ्‌क कोङा आन्‍नी ईयान्‍नी हन्‍ना कोङा पीकोक रीङ् सानीवा मनूम्ना येन्‍नूम्‍व।

१५ आन्‍ना मीन्चाईनीकतोङ् ङ्‌कस् मद्यआ सेत्‍चयस्‍क मा, ऊदोईपीक्यालो ओदोलो मालो देत्छाक बोचीङाङ् बजेई छूचाई।

१६ खोदोलोई योएल खारीबोपोआ पीकाक रीङ् ङ्‌कङा,

१७ ‘दोस्काक लेईपी ओन्तोङ् छूये पीक्‍ना नीनाम्माआ पीके,

कोङा खोलोङ् मीस्पी ओ आत्‍मा कातूछोक्सो,

आम्‍नी चारछा-मेकछास् खारीबो नेने,

ना आम्‍नी सोलोचा दर्शन तयची,

ना आम्‍नी खूक्सू-खूलूचासो सेमोम् अर्थ पोक् पयची।

१८ एई, कोङा ओ रोः रोमेचीपी

मूङ्‍क लेईपी ओ आत्‍मा कातूछोक्सो,

खीक्‍का खस् खारीबो नेने।

१९ कोङा नाम्‍छूईतो छाक्‍काक लक्ची

ना मूक्सू चारीदूपू चीन्‍नची खोमूयो,

हीः, मीः ना मीक्माम् कोलू खोछेत्‍ते।

२० योबोरोबूम् मूङ्‌क हायाम् देप् साम्दीखाम् लेई ताम्पीका लाईस्पी

नाम् गूगूर् छूये ना लालीमा हीतोङ् हाल्‍के ङेसे।

२१ खीक्‍का योबोरोबूम्‌ नीङ् दप् खोलोआ

हल्वा तय।’

२२ “ए इस्राएलपी तूप्चे, ङ्‌क रीङ् येन्‍नूम्‍व, नासरतपीक येशू ङ्‍कतोङ्‌क तूवा, खूङ्‌क नीनाम्माआ देप् राःरालोक लक्ची, छाक्‍काक लक्ची ना चीन्‍नपीका आम्‍नी मूक्स्दूपी खोमक तूवा। आन्‍ना छेत्‍चाईनूम्‍क तूये नीनाम्माआ आम्‍नी रापी ङ्‌क लक् खलाम्‍पा मक तूवा।

२३ नीनाम्मा म्होप्मी लोचम्‌ ना म्नीऊ तोङ्ना येशू आम्‍नी हूक्‍पी पीयादीत्‍नी ना आन्‍ना ख अधर्मी मीस्मी हूक्‍पी पीयानूम्ना क्रूसपी काक्‍सानूम्‍ना सेतानूम्।

२४ नीनाम्माआ ख सीम्-माम्‍आ खाईम् दूक्‍वाप्‍का छुटकारा मना ऊस्‍पकू। ऊदोईपीक्यालो ख मूङ्‍कम् हूक्‍पी तूम्चाम्ने छूङामान्दूर्प् तूवा,

२५ दाऊद होङाबूआ खम् तोक्पी ओरोना पीकाक तूये,

‘कोङा योबोरोबू हाल्‍लोसो ओ मूक्स्दूपी तूखू,

ऊदोईपीक्यालो कोङ् ओकीम् लनून पीक्‍ना ख ओ चूप्‍लाम्‍पा तूये।

२६ खन्‍सा ओ गोङ् चानये ना कोङ् नेनोलो हायाम् ओ जीनये।

ओ गाम्सो आसापी लेत्चाईक तूये।

२७ ऊदोईपीक्यालो आना कोङ् खादीपू होक्‍सोयोनो,

ना आना आम् पवित्र छामी गाम् कीम्‍मीयनो।

२८ आना कोङ् रीराम‍मी लाम्ची खोमीयोक तूये,

आन्‍लो तूवोलो आना कोङ् हायाम् ओजीनमीयो।’

२९ “ए ओनेछोचे, ई खूक्सू दाऊदमी तोक्पी कोङा आन्‍नी ईदूर्‌यान्‍नी, खेना ख सीयाना म्सालोग्गी गेम्‍पी खूम्ची, खूङ्‌क गेम् ईनीम्बासो तूचाये।

३० दाऊद ईल्पो खारीबोपो तूवा, खीक्‍का खसा नीनाम्माआ यादे मक् नम्‍लो छेत्‍क तूवा। नीनाम्माआ दाऊदमी चास् छाप्‍का ईल्पो होङाबू बानेई मूयोना खम् तूस्कोपी यूक्सो पीकाना यादे मक तूवा।

३१ लाईस्पीङ् ङ्‌क खसा तना ख्रीष्‍ट सीना ऊस्‍पक्‍कम्‌ तोक्‍पी ओरोपीका, ख खादीपूसो मान्होक्साया ना म्गाम्सो मान्कीमा।

३२ ङ्‌क येशू नीनाम्माआ सीप्‍खाप्‍पीका ऊस्‍पकू। ङ्‌क रीङ्मी साक्षी केईका खोलोङ् तूयेका।

३३ खन्‍सा पा नीनाम्माआ येशू खोलोप्का दूङ् रेप्‍तो म्चूप् हूःलाम्‍पा यूक्सू, ना नीनाम्माआ यादे मक तोङ्ना येशू पवित्र आत्‍मा पीयू। खूङ्‌क पवित्र आत्‍मा खसाङ् ईपी लेन्‍नू, खूङ्‌क रीङ्‌ङा आन्‍ना ओदोलो येन्‍चाईनूम् ना तईचाईनूम्‍क तूये।

३४-३५ ऊदोईपीक्यालो दाऊद म्होप्ने साराङ्‌गाप्‍तो मान्खाई, खोरोदोसो खसा म्होपाङ् ओरोपीके,

‘योबोरोबूआ ओ रोबू ओरो लअ,

कोङा आम् साछीमीस् आम् लोफेमा यूस्को थाऊ बानेई मूयोनोक सम्मो

आन् ओ चूप् हूःलाम्पा तूवाव।’

३६ “खन्सा इस्राएलपीक खोलोङ् मीचा नम्‍लो छेत्चीनू, आन्‍ना क्रूसपी काक्सानूम्क येशूङ्‌ नीनाम्माआ रोबू ना हल्वापीप्‌ ख्रीष्‍ट बानेईमक तूये।”

३७ पत्रुसआ पीकाक रीङ्‌ येन्‍चीना मीस् खची चऊ खेता, खीक्‍का खचा पत्रुस ना बीन्‍नीपा प्रेरितची ओरोपीक्‍तो तत्‍ची, “ए बूबू नेछोचे, खोरोदोक हन्‍ना केईका ऊई मयाम्का हाई?”

३८ खीक्‍का पत्रुसआ खस् ओरोलची, “वालूम्‍मा मनूम्व, ना आम्‍नी मोऊ छेमा छूम् लागी येशू ख्रीष्‍टमी नीङ्पी आन्‍ना खोलोआ बप्‍तिस्मा लाप्‍नूम्‍व, ना आन्‍ना पवित्र आत्‍माम् वरदान तईनूम्।

३९ ङ्‌क यादे आम्‍नी लागी ना आम्‍नी छामाईमी लागी खीक्‍का छूबूरीपा तूप् खोलोमी लागीङा के, खूङ्‌कस् खोलोङ् खसा काछयची।”

४० पत्रुसआ खस् ओरोतो रीङ्पीका गवाई पीची, ना ओरोपीक्‍तो वारे-वाछे लईची, “ङ्‌क रई दूङ्चीप्‍का आन्‍नी आम्‍नी होपा आम्‍नी होप्‍ङा लेन्‍चा मीन्‍नीचीव।”

४१ खीक्‍का ओरोतोआ पत्रुसआ पीकाक रीङ्पी विश्‍वास मची ना बप्‍तिस्मा लाप्‍ची। खलेई बप्‍तिस्मा लाप्‌ मीस् गेबोरो सूक् हबऊ तोदी तूवा।

विश्‍वासीचीम् सङ्गती

४२ खस् प्रेरितचीका सेचीवा ईन्‍ची, संगती तूवा, सबेई चची खीक्‍का भक्तिलो वाङोम् मदोङ्ची।

४३ प्रेरितचा छाक्‍काक लक् मतो ओरोतो चीन्‍न खोमची खन्‍सा मीस् नीनाम्माप्का कीसा।

४४ रोबूपी विश्‍वास मप् तोदी खोलोङ् ईदेऊपी तूवादोङा, ना खचीम् खोलोक थक् गूस्‍पी तूवा।

४५ खचा खची दाचाम् खीक्‍का चूम्सोस् खेई मस्‍ना आस्‍कई मान्लाईप्छोप् तूवा खूङ्‌क हाईछची।

४६ खस् ईक् सानीवा छूवाना नीनाम्मा दप्स्को खीम्पी बात्ल छूवा, ना खीम्-खीम्पी सबेई एक्‍चीना खची जीनतो साङ्साङ्‌योक गोङ् मस्‍ना हायाम् खची याखऊ खप्‍तो चची,

४७ ना नीनाम्माम् साम्‍दीखा मतो तूवा, बीन्‍नीपा मीचासो खस् नत्‍ची। हल्‍वा तोक्‍ची रोबूआ लेई पीच्‍ची काप्‍तो खस् दूङ्देतो मतो खाईयू।

a 

२:४ बीन्‍नीपा रीङ् – अर्थात्, “अन्य भाषा”

ईल्पो सक्‍पा मीस् नक

३

१ पत्रुस लो यूहन्‍नालो लेपाक सूक्‍बजे वाङोम् मम् लागी नीनाम्मा दप्स्को खीम्पी खात्‍चाक तूवा।

२ नीनाम्मा दप्स्को खीम्गोपा वोप्‌ मीस्चीप्का ऊची ङोक्नू मीनाना म्मा वात्लोयीकाङ्‌ सक्‍पा छूवाक ईल्पो मीस् लेई पीच्‍ची नीनाम्मा दप्स्को खीम्मी ङाल्‍लप् नीङ् मीचीक लाम्स्को दोक्पी तात्चीना यूक्स्चीक तूवा।

३ पत्रुस लो यूहन्‍नालोसो नीनाम्मा दप्स्को खीम्पी वोङ्चाक तना मूङ्‌कसा खचीपी ऊची पीयोचीते पीकाना ङोकू।

४ यूहन्‍ना लो पत्रुसलो नीप्पोआङ् मूङ्‌क नम्‍लो खोङ्ची ना पत्रुसआ ओरो लअ, “कास्का खोङाचीकाते!”

५ खचा ऊची पीयोयो मीनाना मूङ्‌कसा नम्‍लो खस् खोङू।

६ खीक्‍का पत्रुसआ ओरोपीका, “हाल्‍ङो, नाम्छेर्बूम् ओपी मान्तू। खोदोलोई ऊई ओपी तूये, खूङ्‌कङ्‌ कोङा आन् पीयान्। नासरतपीक येशूम् नीङ्पी लाम्‍दूमाते!”

७ खोरोपीकाना पत्रुसआ मूङ्‌क मीस् म्चूप् हूःलाम्‍पा लाप्‍ना पकू, खीक्‍का मोन्तोलोङ् मूङ्‍कम् लोङ्‌ नप् छूवाखाता।

८ खीक्‍का हूचूलाचू पकाना मूङ्‌क लाम्‍दूम्‍तो, जूक्‍तो नीनाम्मा साम्‍दी दोक्‍तो खस्का नीनाम्मा दप्स्को खीम्गोपा वोङा।

९ मोरोना नीनाम्मा दप्स्को खीम् गोपा मूङ्‌क सक्‍पा वोङाना लाम्‍दूमाचाक ना नीनाम्मा साम्‍दी दचक खोलोङ् मीचा तअ।

१० खचा मूङ्‌क नीनाम्मा दप्स्को खीम्मी ङाल्‍लप् नीङ् मीचीक लाम्स्को दोक्पी ऊची ङोक्‍तो तूप्चाप् ङ्‌कङ्‌मायो पीकाना छेत्ची, ना ऊतोङ्नाई ङ्‌क लाम्दूम्प् छूवा पीकाना खस् छाक्‍का छूवा।

नीनाम्मा दप्स्को खीम्पी पत्रुसआ वाछे लईचीक

११ मूङ्‌क सक्पा मीस् पत्रुसमी लो यूहन्‍नाम्‍लो खची दोस्-दोस् लाम्दूमाक तचीना खोलोङ् मीस् छाक्‍का छूक्‍तो सोलोमन नीङ् मीचीक होप्छोपी खोलोङ् बूल्तो खची दोक्पीता।

१२ खूङ्‌क तना पत्रुसआ मूङ्‌क मीस्ची ओरोलची, “ए इस्राएलपीक बूबू-नेछोचे, आन्‍नी ऊदोई ङ्‌क रीङ्पी छाक्‍का छूचाईनी? ऊई आन्‍ना केईका ङ्‌क ओखी होप्‍मी राःरा ना भक्तिआ नमीयूम्‍काकतोङ् चीवो अईखीनीना खोङीचायाकाकई?

१३ अब्राहाम, इसहाक, याकूब ना ई खूक्सूचीम् नीनाम्माआ म्सूसो मप् येशू साम्दी दअ, खूङ्‌क आन्‍ना लापानूम्, ना पीलातसआ ख लेईम्‍दीम्‌ छूये पीकालोसो आन्‍ना खम् दोक्पीङ् लेताम्‍नो पीकानी।

१४ खोदोलोई आन्‍ना पवित्र ना धर्मी मीस्क सेईम्‌ छूये पीकानी, ना ईल्पो रूबूसीपो मीस्क लेईम्‍दीम्‌ छूये पीकानी,

१५ रीराम‌ पीप्क आन्‍ना सेतानूम्, खोदोलोई ख नीनाम्माआ सीयाकप्का ऊस्पकू, ङ्‌कम् साक्षी केईका तूयेका,

१६ येशूम् नीङ्पी विश्‍वास मकसा ना खम् नीङ्आङ्‌ आन्‍ना खोङानूम्क ना छेतानूम्क ङ्‌क सक्पा मीचा राःरा तअ। येशूलाम्पा तक विश्‍वासआ ङ्‌क मीस् आम्‍नी बूवाम्गोपी नखाताक तूये।

१७ “ओ नेछोचे, कोङा छेतो, आन्‍ना ऊई मनूम् खूङ्‌क मान्छेन्‍नीना मनूम् ना आम्नी चारतोप्चासो खोरोङ् मची।

१८ ख्रीष्‍टआ दूक्‍वा तेम् बोक्से पीकाना नीनाम्मा खोलोङ् खारीबोपोचीप्‍का नेनाक खारीबो खसा ओन्तोङ्ना पूरा मअ।

१९ खन्‍सा वालूम्‍मा मनूम्ना आत्‍तानीव, ना आम्‍नी मोऊ सप्‍पे, खीक्‍का नीनाम्मालाम्पा आन्‍ना आम्‍नी आत्‍मापी चामोवा तईनूम्,

२० ना नीनाम्माआ आम्‍नी लागी सोक्‍क हल्‍वा पीप् येशू ख्रीष्‍ट पोक्‍स्‍दात।

२१ नीनाम्मा सून्‍मापूका म्पवित्र खारीबोपोचीम् ङलाम्पा नेनाक खोलोङ् रीङ्‌ नयाँ छूम् नाम्‍ला मान्ताम् सम्‍मो येशू साराङ्‌गाप्‍तोङ्‌ तूम् छूये।

२२ मोशाआ ओरोना पीकाक तूवा, ‘योबोरोबू नीनाम्माआ कोङ् पोक्सोक तोङ्नाङ् खसा आम्नी बूबू-नेछो गोपीक ईल्पो खारीबोपो आम्नीपी पोक्स। खूङ्‌कसा आन्‍नी ईनीक रीङ्‌ खोलोङ् आन्‍ना नम्‍लो येन्‍नूम्‍व।

२३ खोदोलोई मूङ्‌क खारीबोपोम् रीङ्‌ मान्येईप् खोलोङ् म्सोम्‍लोक तोदी मीस्मी हाम्‍पीका पीलूलूक्खाते।’

२४ “शमूएलपीका एक्‍तोक खम् दोस्पीक खोलोङ् खारीबोपोचासो एसे-देसा छूचाईक ङ्‌क रीङ्मी तोक्पीङ् पीकाक तूवा।

२५ आन्‍नी खूङ्‌क खारीबोपोचीम् ना खूङ्‌क करारमी म्चास्-छाङा तूनी, खूङ्‌क करार नीनाम्माआ आम्‍नी खूक्सू अब्राहामपी ओरो पीकाना मअ, ‘आम् चास्-छा लाम्पा चारीदूपीक खोलोङ् मीचा आसीक् तयची।’

२६ आन्‍नी खोलोङ् आम्नी रई वोर्वाप्का आईम्ना आसीक् पीम् लागी नीनाम्माआ म्सूसो मप् येशू दूङ्‌ लाईस्पी आम्नीपीङ् पोक्सू।”

देप् याखऊमी लाईस्पी पत्रुस लो यूहन्‍नालो

४

१ पत्रुस लो यूहन्‍नालो मीस्चीका नेन्चालो पूजारीची, नीनाम्मा दप्स्को खीम्पीक कप्‍तान ना सदुकीस् खची दोक्पी ताआ।

२ मूङ्‌क नीप्पो प्रेरितचा येशू सीयाना ऊसापक्‍क तूये, खन्‍सा बीन्‍नीपा सीप्‌ मीस्सो ऊस्पके पीकाना मीस् ईचचीक तूवा। खन्‍सा मूङ्‌क सदुकीस्‌ खची छूली काताक तूवा।

३ खन्‍सा खचा पत्रुस लो यूहन्‍नालो लाप्‍चीना म्देसा देत्छा सम्‍मो थूनापी यूक्स्ची, ऊदोईपीक्यालो मोन्तोलो नाम्कूराखात्‍क तूवा।

४ खोदोलो खची रीङ्‌ येईप्चीपी ओरोतोआ विश्‍वास मची, ना विश्‍वास मप् मीस्ची गेबोरो ङाक् हबऊ छूवा।

५ म्देसा देत्छा देप्‍क पूजारीची, चार तोप्‍ची, धर्म-सेचीपोची ना शास्‍त्रीची यरूशलेमपी बात्ल छूवा।

६ दूङ् देप्‍क पूजारी हन्‍नास, कैयाफा, यूहन्‍ना, अलेक्‍जेन्‍डर ना देप्‍क पूजारीम् खीम्‍पोस्‍चीप्‍क खोलोङ् मूङ्‍कपी तूवा।

७ खचा पत्रुस लो यूहन्‍नालो खची रापी यूक्स्चीना ओरोपीक्‍तो तत्‍ची, “ऊक राःराआई अथवा आस्‍मी नीङ्पीई आन्‍चा ङ्‌क लक्‌ मईचूकई?”

८ खोदोलोई पवित्र आत्‍माआ पेप्‍ना पत्रुसआ खस् ओरोलची, “मीस्पी चार तोप् ना धर्म-सेचीपोचे,

९ एसे केईका ईल्पो सक्‍पा मीस् नमीयूम्‍काना नप् लक्‌ मम्काक तूये, खूङ्‌क ऊतोङ्नाई नमीयानूम् पीक्‍नीदोक,

१० आन्‍नी खोलोआ ना खोलोङ् इस्राएलपी तूप् मीचा छेतानूम्व, खेना आन्‍ना क्रूसपी काक्‍सानूम्‍क ना नीनाम्माआ सीप्‍खाप्‍पीका ऊस्‍पक्‍क, नासरतपीक येशू ख्रीष्‍टमी नीङ्पी ङ्‌क मीस् नखाताना आम्‍नी लाईस्‍पी थोरेप्‍दीत्‍क तूये।

११ धर्मसूम्बऊपी येशूम् तोक्पी ओरोना छाम्‍पाक तूये,

‘खीम् मप् मीचा नईनो पीकाना होलात्चीक लूङ्‍ङा

कूनापीक सूर् लूङ् छूवाक तूये।’

१२ येशूपीका बीन्‍नीपा आस्पीसो हल्वा तयाम्नो, ऊदोईपीक्यालो साराङ्‌गाप्‍तो लो चारपीलो हल्वा तोम् लागी बीन्‍नीपा नीङ् आस्सो पीम्पा मान्तू।”

१३ पत्रुस लो यूहन्‍नालो ओरोतो परेई मान्छूक् साधारण मीस् तूवा खोरोदोसो खस् माङ्‌की-माङ्‌की नेना। खूङ्‌क तचीना मूङ्‌क याखऊपी तूवाक मीस् खोलोङ् छाक्‍का छूवा, ना पत्रुस लो यूहन्‍नासो येशूलोङ्‌ तूवाक पीम् खचा छेत्‍ची।

१४ खोदोलोई मूङ्‌क नखाताक मीस् खस्का ऊदेप् थोरेप्‍दीताक तचीना खचा ऊसो पीङ्मान्दूर्ची।

१५ खन्‍सा पत्रुस लो यूहन्‍नालो याखऊ खप्‍स्‍कोप्‍का पाखा खालेत्‍चीते लची ना खचाक तङाना ओन्तोङ्ना चाई मलात्ची,

१६ “हन्‍ना ङ्‌कस् केईया ऊई मयाम् हाई? ऊदोईपीक्यालो ङ्‌कचीम् हूक्पीका छाक्‍काक लक् छूवा पीम् यरूशलेमपी तूप् खोलोआङ् छेत्‍चीक तूये, खन्‍सा हन्‍नान्‌ केईया ङ्‌क इन्कार मदूराम्नो।

१७ खोदोलोई ङ्‌क रीङ्‌ बीन्‍नीपा मीचा छेत्‍चीनूनव पीम् सानीवा मस्‍ना खचा, ‘हन्‍ना येशूम् नीङ्पी बीन्‍नीपा मीस्चीका ङ्‌कतोङ्‌क रीङ्‌ मस्‍नव’ पीकाना पत्रुस लो यूहन्‍नालो आज्ञा पीची।”

१८ खीक्‍का खचा पत्रुस लो यूहन्‍नालो काछचीना ओन्तोङ् लची, “हन्‍नायीका येशूम् नीङ्पी नेन्चीनव ना ऊसो सेचीवा पीयाचूनव।”

१९ खोदोलोई पत्रुस लो यूहन्‍नालो खस् ओरो पीकाना ङरी आन्‍ची, “नीनाम्माम् रीङ् मान्येईमो आम्नी रीङ् येईम् नीनाम्माम् लाईस्पी थीक् छूयेयो छूनोयो खूङ्‌क आन्‍नी आम्‍नी होप्‍ङा मीन्चीनीव।

२० ऊदोईपीक्यालो केईका येनूम्‍काना तम्काक रीङ्‌ मान्पोमो वाये तूम्‍चाम्‍ने दूर्म्‌ ङा-दूर्‌चूकानो।”

२१ खूङ्‌क रीङ्‌ येन्चीना याखऊ खीम्पीक मीचा खस् होसोङ् हायाम्‌ मूत्‍ता राङ्चीना लेत्दीत्ची, ऊदोईपीक्यालो पत्रुस लो यूहन्‍नालो सजाई पीम् तोङ्‌क रीङ्‌ मूङ्‍कचा ऊसो मान्तोक्ची। खीक्‍का पत्रुस लो यूहन्‍नालो मस्क छाक्‍काक लक्‌ खोङ्चीना खोलोङ् मीचा नीनाम्मा साम्दी दचचीक तूवा।

२२ ओन्तोङ्ना योबोरीखाना नःक मूङ्‌क मीस्मी हारी लीक्पोङ्‌ दोङ्पीका दूङ्देतो छूवाक तूवा।

विश्‍वासीचीम् वाङोम्

२३ मूङ्‍कप्का लात्‍दीत्‍चीकप्‍का पत्रुस लो यूहन्‍नालो खची बूम्ची तूवाकपी खाता, खीक्‍का देप्‍क पूजारीचा ना धर्म-सेचीपोचा ऊचीई पीकाक तूवा खूङ्‌क रीङ्‌ खोलोङ् खस् ईची।

२४ खूङ्‌क रीङ्‌ येन्‍चीना खस् खोलोङ् ऊदेप्‍पी बात्ल छूवाना ईतो ओन्तोङ्ना वाङोम् मची, “ए नीनाम्मा रोबू, आना साराङ्‌गा, चार, दीरीत्‍ती ना मूङ्‌कपी तूक खोलोक थक् बोबूईयू,

२५ आम् पवित्र आत्‍मालाम्‍पा आना ओखी खूक्सू आम् सूसो मप् दाऊदमी ङलाम्पा ओन्तोङ्ना नेना,

‘ऊदोई बीन्‍नीपा जातिची खची छूलीकाते,

ना मीचा होप्‍तोक रीङ्‌ ऊदोई मीन्‍नची?

२६ योबोरोबूम्‌ ऊल्‍लोङ्पी

ना खसा सोक्‍क ख्रीष्‍टमी ऊल्‍लोङ्पी

चारपीक होङाबूस्‌ पका,

ना चार तोप्‍ची खोलोङ् बात्ल छूवा।’

२७ ऊदोईपीक्यालो आना सोक्‍क, आम् पवित्र सूसो मप्‌‌ येशूम् ऊल्‍लोङ्पी हेरोद लो पन्तियस पिलातसलो नीप्पो, खीक्‍का बीन्‍नीपा गोङ्ची, ना इस्राएलीची ङ्‌क सहरपीङ् बात्ल छूवाक तूवा।

२८ मूङ्‌कपी छूवाक खोलोङ् रीङ्‌‌‌ लाईस्पीकाङ्‌‌ आम् हूःलाम्पा आम् लोचम् तोङ्नाङ् छूवाक तूये।

२९ हन्‍नान् ए रोबूङ, आम् सूसो मप्ची कीम् मीक्ची हेम् आना खोङ्व, ना आम् सूसो मप्चा माङ्‌की-माङ्‌की आम् रीङ्‌बऊ नेईम् राःरा पीचीव।

३० ना आम् सूसो मप् आम् पवित्र बोक्छोप् येशूम् नीङ्पी तूक्खास् नमीम् खीक्‍का छाक्‍काक लक्‌ मतो चीन्‍न खोमम् राःरा पीचीव।”

३१ ङ्‍कतोङ्ना वाङोम् मम् यात्चीकप्का खस् बात्ल छूवाक थाम्पू तोक्सा। खीक्‍का खस् खोलोङ् पवित्र आत्माआ पेप्‍ची ना खचा नीनाम्माम् रीङ्‌बऊ माङ्‌की-माङ्‌की येईमीची।

विश्‍वासीचीम्‌ गूस्‍पीक दाचाम्

३२ विश्‍वास मप्ची खोलोङ् ईक् सानीवा ना ईक् मीन्ताम्पी छूवाक तूवा, ना खचा आसासो खची दाचाम्पी ङ्‌कन् ओमीई पीकाना मान्पी, ना खचीपी तूवाक तोदी खोलोक थक् गूस्‍पी तूवा।

३३ रोबू येशू सीयाकप्‍का ऊसापक्‍क तूये पीकाना प्रेरितचा देप् राःरालो गवाई पीची, ना नीनाम्माआ खस् खोलोङ्पी सम्खेलू मना हायाम्‌ देतो आसीक् पीची।

३४ खस् ऊमीसो रोरेखा मान्छू। खीक्‍का खची यीः खीम्-नाम् तूप्‍चा खूङ्‌क खोलोङ् खेईमस्‍ना, मूङ्‍कप्का ताक खाप्‍चीमा तात्‍ची,

३५ ना प्रेरितचीम् लाईस्‍पी यूक्स्ची, खीक्‍का आस्-आस्‍ये ऊचीमीई रोरेखा छूवा खूङ्‌क खोलोङ् हाईपीची।

३६ साइप्रस छाप्‍कूवापी जन्‍मेई छूवाक लेवी गोङ्पीक योसेफ तूवा, खूङ्‌क योसेफमी नीङ् प्रेरितचा बारनाबास यूक्स्चीक तूवा (खूङ्‌कम्‌ अर्थ क उत्साहा पीप् मीस्),

३७ खसासो म्थाम्पू खेईमना लाप्‍क खाप्‍चीमा तात्‍ना प्रेरितचीम् लाईस्‍पी यूक्सू।

हननिया लो सफीरालो

५

१ खूङ्‌क नाम्‍लापी हननिया मीचीक ईल्पो मीस् तूवा खसा म्तोमा सफीरालो जीस् खची थाम्‍पू खेईमची,

२ खीक्‍का तोमा तूप्‍पोआ चाई मस्‍ना थाम्‍पू खेई मस्‍ना ताक खाप्‍चीमा जीसीक खची होप्‍मी लागी सूल्‍चीना यूक्स्ची, खीक्‍का हेप्‍क हननियाआ प्रेरितची पीयू।

३ खोदोलोई पत्रुसआ ओरो लअ, “ए हननिया, पवित्र आत्‍माम् ऊल्‍लोङ्पी वालीली नेईम् खीक्‍का थाम्‍पू खेईमकम्‌ खप्चीमा जीस् आम् होपा सूल्‍म्‍ना यूम् शैतानआ ऊतोङ्नाई आम् सानीवापी लक्‌ मअ?

४ मूङ्‌क यीः खेई मान्मम् सम्मोसो आम्चीम्ङा तूवा, खेई मस्‍ना मूङ्‍कप्का ताचूक खाप्चीमासो आम्चीम्ङा तूवा। खोदोलोई आन्‍चा ङ्‍कतोङ्‌क वालीली नेईम् मीन्ताम् ऊदोई मचू? आन्चा मीस् वालीली मीयाचूकमा खोदोलोई नीनाम्मा वालीली मीयाचूक तूये।”

५ मूङ्‌क रीङ्‌ येनू मोरोङ् हननिया बोहोपूू ऊताखात्ना म्सोम् थाया, खीक्‍का ङ्‌क रीङ्‌ येईप् खोलोङ् हायाम् खची कीम् लअ।

६ खीक्‍का सोलोस्‌ ताना हननियाम्‌ सालोग्गी तेईआ बप्स्ची, ना पाखा खाईचीना खूम्ची।

७ मूङ्‍कपी ऊई छूवा खूङ्‌क मान्छेईमो सूक्‌ घण्‍टा दोस्पी हननियाम्‌ म्तोमासो मूङ्‌कपी तालाता।

८ खीक्‍का पत्रुसआ खसो ओरोलना तत्‍तू, “कोङ् ईयोखोङ्, आन्चा मोन्तोदीपीङ्‍यो थाम्पू खेई मचू?” खोदोलो खसा पीका, “एई, मोन्तोदीपीङ् खेईमस्काक।”

९ खोदोलोई पत्रुसआ मूङ्‌क ओरो लअ, “रोबूम्‌ आत्‍माम् चाम्ची मम् लागी आन्‍चा ऊतोङ्नाई चाई मचू? खोङ्व, आम् तूप्‍पो खूम्स् खाईप् मीस्ची लाम्‍स्‍को दोक्पा तूचाये ना खचा आन्‍सो खूर्‌ना पाखा खाये।”

१० खीक्‍का मोन्तोलोङ् मूङ्‌क पत्रुसमी लाईस्‍पी फोलीऊताखाता ना म्सोम् थाया। खीक्‍का सोलोस्‌ खीम्गो वोङा, ना मूङ्‌क सीयाखात्‍क तचीना पाखा खूर्‌चीना खाईची, खीक्‍का म्तूप्पोम् दोक्पी खूम्ची।

११ खीक्‍का मण्डलीप्क मीस् ना ङ्‌क रीङ्‌ येईप् तोदी खोलोङ् हायाम्‌ कीसा।

प्रेरितचा ओरोतो तूक्खास् नमीचीक

१२ प्रेरितचा खोलोङ् मीस्मी रापी छाक्‍काक लक्‌ मस्‍ना चीन्‍न खोमची, खीक्‍का रोबू येशूपी विश्‍वास मप् तोदी खोलोङ् सोलोमन मीचीक होप्‍छोपी ईक् सानीवा छूवाना बात्ल छूवाक तूवा।

१३ खोदोलोई बीन्‍नीपा मीचा आसासो खस्का मीलेई छूक्‍स्‌ ताम् आत् ममान्दूर्ची, खोरोदोसो मीचा खस् साम्‍दी ददोङ्ची।

१४ रोबूपी विश्‍वास मप् वात्छा-मीम्छा लेई पीच्‍ची हायाम् देतो छूक्‍तो खाता,

१५ हायाम्‌ देतो मीचा तूक्खास् तात्‍चीना लाम्‌ होम्पी यूक्स्ची। ऊदोईपीक्यालो पत्रुस बान्‍लो खम् म्‍अल्माङाङ्दोसो मूङ्‌क तूक्‍खाचीपी तान्‍नूव मीनाना खचा मूङ्‌क तूक्खास् खची तूस्कोपी यूक्स्दीत्ची।

१६ यरूशलेममी बर्‌बार्‌पीक सहर होम्पीकासो ओरोसर्प् मीचा तूक्खा ना जेजेर् आत्माआ लाप्क मीस् मूङ्‍कपी तात्ची खीक्‍का खस् खोलोङ् नखाता।

प्रेरितची मसेत्चीक

१७ दूङ् देप्‍क पूजारी ना खस्का तूप् सदुकीचा प्रेरितची नाचूर् खोङ्दोङ्ची ना खची ऊल्‍लोङ्पी पका,

१८ ना खस् लाप्‍चीना थूनापी तेस्‍ची।

१९ खोदोलोई सेपा नीनाम्माम् ईल्पो रीदाम्‌ पोक्‍आ थूनाप्‍क लाम्‍स्‍को हल्‍ना प्रेरितची पाखा लात्‍ना ओरोपीका,

२० “खात्‍नीना नीनाम्मा दप्स्को खीम्‍पा थोरेप्‍नीते ना ङ्‌क नयाँ रीराम‍मी रीङ्‌ खोलोङ् मीस् ईयानूम्‍ते।”

२१ खसा पीकाक रीङ्‌ रेप्‍चीना देत्छा सेपाङ्‌ प्रेरितची नीनाम्मा दप्स्को खीम्‍पा खाताना मीस् ईलात्‍ची। खोदोलोई दूङ् देप्‍क पूजारी ना खस्का तूप् मूङ्‍कपी ताआ, खीक्‍का इस्राएलपीक खोलोङ् लाम्‍लछास्‌ देप् याखऊपी काछची, ना प्रेरितची थूनाप्‍का लात्‍नूम्‍ना बायानूम्ते लचीना मीस् पोक्‍स्‍ची।

२२ खोदोलोई अफिसरची थूनापी खाताना खोङ्चीलो प्रेरितची मान्तूवा, खीक्‍का खस् आताबान्‍ना प्रेरितचीन् मान्तूई पीकाना पची,

२३ “थूना नम्‍लोना छीम्‍दीम्‍पा ना थूना हूप्‍ची लाम्‍स्‍को दोक्पा थोरेप्‍दीताक केईका तम्का, खोदोलोई लाम्‍स्‍को हलूम्‍काना खीम्गोपा खोङूम्‍कालो आस्‍सो मान्छीम्यीका।”

२४ ङ्‌क रीङ्‌ येन्‍चीना नीनाम्मा दप्स्को खीम्‍पीक कप्‍तान ना देप्‍क पूजारीची छाक्‍का छूवा, खीक्‍का खचा ङ्‌क ऊई छूचाईकई पीकाना मीईङा मान्दूर्‌ची।

२५ खोदोलो ईल्पो मीस् ताना मूङ्‍कस् ओरोलची, “येन्‍नूम्ते, आन्‍ना थूनापी तेसानूम्‍कचाने नीनाम्मा दप्स्को खीम्पी मीस् सेचीवाये ईचयची।”

२६ खूङ्‌क येन्चीना कप्‍तान अफिसरचीका प्रेरितची लास्‌ खाता। ऊदोईपीक्यालो मीचा खस् लूङ्‌आ गकस्‍ना सेतची मीनाहो खची कीम्‍आ जबरजस्‍ती मान्ममो आत्‍चीना बाईची।

२७ खचा प्रेरितची बाईचीना देप् याखऊपी थोरेप्ची, ना दूङ् देप्क पूजारीआ खस् ओरोलना तत्‍ची,

२८ “केईका आन्‍ना येशूम् नीङ्पी सेचीवा ईयानूम्नव पीकीकाना देप् आज्ञा पीयानीक तूवा, खोदोलोई आन्‍ना आम्नी सेचीवा यरूशलेमपी खोलोङ् येईमीयानूम्, ना केईकायो मूङ्‍क मीस् सेईप्‌ पीक्नीना दोस् तीम् मीन्चाईनी।”

२९ खोदोलो पत्रुस ना प्रेरितचा ओरोपीका, “केईया मीचा पीक्‍क मा, खोदोलोई नीनाम्माआ पीक्‍क रेम्‌ छूये।

३० आन्‍ना क्रूसपी काक्सानूम्ना सेतानूम्क येशू ई खूक्सूचीम्‌ नीनाम्माआ होसोङ् ऊस्पक्‍क तूये।

३१ इस्राएलीचा वालूम्मा मस्‍नूना मोऊपीका आन्‍नू पीकाना नीनाम्माआ येशू हल्वा पीप् होङाबू मना म्चूप् हूःलाम्पा खोलोआ साम्दी दोक्स्को तूस्कोपी यूक्सू।

३२ ङ्‌क रीङ्मी साक्षी केईका तूयेका, ना नीनाम्माआ म्‍आज्ञा रेप्ची पीचीक पवित्र आत्माआसो खोरोनाङ् साक्षी पीचयक तूये।”

३३ ङ्‌क रीङ्‌ येन्‍चीना खस् हायाम्‌ खची छूलीकाता, ना प्रेरितची सेईम्‌ लाम्‍ची।

३४ खोदोलोई ललईमी खूक्सू ना खोलोआ मानेई मस्क गमलिएल नीङ् मीचीक फरिसी देप् याखऊपी खोलोमी लाईस्‍पी थोरेपाना प्रेरितची जीस्तातो ङ्‌कप्का लताखात्‍नीते लची,

३५ खीक्‍काना खसा देप् याखऊपीक मीस् ओरोलची, “ए इस्राएलीचे, आन्‍ना ङ्‌कस् ऊई मम् मीन्चाईनीक तूये, खूङ्‌कपी चीङ्चीङ् तूवानीव।

३६ ऊदोईपीक्यालो ङ्‌कप्का लाईस्पीसो, थूदास मीचीक ईल्पो मीचा कोङ् देप् मीस् पीकाना खम् दोस्-दोस् खोलोङ् मीस् लाम्दूमा। खोदोलोई खम् दोस्-दोस् लाम्‍दूम् मीस् लीक्‍चून्‍दूलूम्‍तोदी तूवा, दोस्पी ख सेत्‍चीकप्‍कान् खम् दोस्-दोस् लाम्‍दूम् मीस् खोलोङ् खाथल्-बीथल् छूवा।

३७ खीक्‍का मीस् ङीर्म् नाम्‍लापी गालीलपीक यहूदा मीचीक मीस् लत्‍ता, ना ओरोतो मीस् खम् दोस्-दोस् लाम्दूमा। खोदोलोई खसो सेत्ची ना खम् दोस्-दोस् लाम्दूम् खोलोङ् एक्सा मेक्सा रीसाना खाता।

३८ खन्‍सा ङ्‌कम् तोक्पी कोङा आन्‍नी लोन्‍चायान्‍नी, ङ्‌कचीम् ऊसो ऊल्‍लोङ् मनूम्नव, बरू ङ्‌कस् लेत्‍दीत्‍नूम्‍ते, ऊदोईपीक्यालो ङ्‌कचीम् मीन्ताम् लो लक्‍लो मीचा म्होपा मकदो मूङ्‌क म्होप्ङा मास्‍ना खाते।

३९ खोदोलोई ङ्‌क नीनाम्मा लाम्‍पा छूवाकदोने आन्‍ना ङ्‌क राप्‍दूरनूम्‍नो। खोरोना मईनूम्दोन् आन्‍नी नीनाम्माम् ऊल्‍लोङ्पी पक्नीक छूये।”

४० ना मूङ्‌कचा गमलिएलमी रीङ्‌ रेप्ची। खीक्‍का खचा प्रेरितची याखऊ खीम्पी काछचीना केर्‌ची, ना “येशूम् नीङ्पी नेन्‍नीनव” पीकाना लेत्दीत्ची।

४१ खीक्‍का येशूम् नीङ्पी हायाम्‌ दूक्‍वा तेम्दूर्प् छूयी पीम् रीङ्पी खची जीनतो खस् देप् याखऊपीका पाखा लत्‍ताना खाता।

४२ खीक्‍का लेई पीच्‍ची खचा नीनाम्मा दप्स्को खीम्पी ना खीम्-खीम् खाताना येशूङ् ख्रीष्‍ट तूये पीकाना ईम् ना जीनप् रीदाम् हाम् मान्होन्येची।

नूक्पो सूसो मप् सोक्‍चीक

६

१ मूङ्‌क लेईपी रोबूम् सीच्‍चेची ओरोतो छूक्‍तो खाता, खोदोलो हीब्रूचीम् तोक्पीका ग्रीक-यहूदीची चीबूर् लअ, ऊदोईपीक्यालो लेईपीच्‍ची हास्दोङ्चीक चाम् थक् खची लोमेवाचा चाहेई छूवाकतोदी मान्तोक्स्क तूवा।

२ खीक्‍का पोङ् नीप्पोचा खोलोङ् रोबूम्‌ म्सीच्‍चेस् काछचीना ओरोलची, “केईका नीनाम्माम् सेचीवा पीम् होम्‍येम्‍ना चोखोमाम् रीङ्पी बम्सेम्चीम् नप् छूनो।

३ खन्‍सा नेछोचे, आम्‍नी हाम्‍पीका पवित्र आत्‍माआ ना लूखूप्‍चीआ पेप् नूक्पो मीस् सोक्‍नूम्‍व, खीक्‍का केईया ङ्‌क चाम्दूम्मी जीम्मा मूङ्‍कस् पीयाम्।

४ खोदोलोई केईका क खोलोङ् नाम्‍ला वाङोम् मम् ना खम् रीङ्‌बऊ हाम्‌ लागी पीयाम्का।”

५ ङ्‌क खचा पीकाक रीङ्‌ मूङ्‍कपी बात्ल छूवाक खोलोआङ् नत्‍ची, ना बात्ल छूवाक खोलोआङ् नप्ङा मीना, ना खचा पवित्र आत्‍माआ लो विश्‍वासआलो पेप् स्‍तिफनस, फिलिप, प्रखरस, निकनोर, तीमोन पर्मिनास ना एन्टिओकपीक यहूदी मत मानेई मप् निकोलाउस सोक्‍ची।

६ खचा सोक्‍चीक मूङ्‌क नूक्पो मीस् प्रेरितचीम् दोक्पी तात्ची, खीक्‍का प्रेरितचा वाङोम् मची ना खची हूः मूङ्‍कचीम् थेम्पी यूक्स्ची।

७ ओरोना नीनाम्माम् रीङ्‌बऊ हातो खाता, खीक्‍का रोबू येशूम् सीच्‍चेची यरूशलेमपी हायम् पतोखाता ना ओरोतो यहूदी पूजारीचासो नीनाम्मापी विश्‍वास मची।

स्‍तिफनस लाप्‍चीक

८ स्‍तिफनसआ रोबूपीका ओरोतो सम्‍खेलू ना राःरा तक तूवा। खीक्‍का खसा मीस्मी हाम्‍पी छाक्‍काक लक्‌ मतो चीन्‍न खोम।

९ खोदोलोई हेप्-हेप् मीचाक खम् ऊल्‍लोङ् मलात्ची। खस् यहूदी याखऊ खीम्‍पीक स्‍वतन्‍त्र दलपीक मीस्ची ना कूरेनी, अलेक्‍जेन्‍ड्रिया, सिलिसिया ना एशिया छाप्‍कूवाप्‍का बानाक यहूदीस् तूवा। खस् खोलोङ् तङाना स्‍तिफनसलो रीङ्-छाम् मची।

१० पवित्र आत्‍माआ स्‍तिफनस ङ्‌कतोङ्‌क नेईम् लूखूप्चीपीयू खोरोना ख नेनालो आसासो ऊसो पीमान्दूर्।

११ खीक्‍का खचा सूपीछा आसासो मान्छेईमो मीस् चप्स्चीना ओरो पीमीची, “मोशाम् लो नीनाम्माम्‍लो ऊल्‍लोङ्पी ङ्‌क मीस् नेनाक केईका येनूम्का।”

१२ खोन्‍तोङ्ना खचा तेल्पोस्‍ची, धर्म-सेचीपोची ना शास्‍त्रीची ओन्‍चोमा मीची। खीक्‍का खचा स्‍तिफनस लाप्‍चीना देप् याखऊपी तात्‍ची।

१३ खीक्‍का खचा स्तिफनसमी तोक्पी वालीलीक गवाहीपीप् मीस्ची तात्ची। ना मूङ्‌कचा ओरोपीका, “ङ्‌क मीचान् दालोसो ई पवित्र नीनाम्मा दप्स्कोमी ना मोशाआ पीम्पा ललईमी ऊल्‍लोङ्पी नेन्दोङे।

१४ ऊदोईपीक्यालो ङ्‌कसा ओरो पीकाक केईका येनूम्‍का, ‘नासरतपीक येशूआ ङ्‌क थाम्पू मासेईमय, ना मोशाआ केई पीम्पा रीदूम्-होदूम्सो फात्दीत’।”

१५ खीक्‍का देप् याखऊपी तूवाक तोदी खोलोआ स्‍तिफनस हेम् खोङ्ची, खोदोलो खम् ङाली क नीनाम्माम् रीदाम्‌ पोक्‍मी तोङ्‌क तची।

देप् याखऊपी स्‍तिफनसमी रीदाम्‌

७

१ दूङ् देप्‍क पूजारीआ स्‍तिफनस ओरो पीकाना तत्‍तू, “ऊई आन् दोस् तीयाक रीङ्‌ आछीयाङ्‍यो?”

२ खोदोलो स्तिफनसआ ङरी आत्ना ओरोपीका, “ए बूआचे-नेछोचे ना पाआचे, कोङ् नेनोक येनोनीव। ई फप् अब्राहाम हारान थाम्पूप्‌‌ खाईम्पीका लाईस्पी मेसोपोटामियापी तूवालोङ् साम्दीखापीक नीनाम्माआ ङ्‌क रीङ्‌ ईक तूवा,

३ ना नीनाम्माआ अब्राहाम ओरो लक तूवा, ‘आना आम् छाप्कूवा ना आम् होप्मी खीम्तोनीस् होक्‍सीचीना ऊक थाम्‍पूई कोङा खोमीयान् खपी खात्‍व।’

४ “खीक्‍का अब्राहाम कल्‍दीचीम्‌ छाप्‍कूवापीका लत्‍ताना हारानपी बानाना तूवा, खीक्‍का म्पा सीयाकप्‍का नीनाम्माआ ख ईनीम्‍बा ङ्‌क आन्‍नी तूनीक छाप्‍कूवापी बाईयू।

५ खोन्‍तोलो नीनाम्माआ अब्राहाम ङ्‌क छाप्‍कूवापी म्‍लोङ् यूस्को थाम्‍पूसो मान्पी। खोदोलोई नीनाम्माआ ‘ङ्‌क छाप्‍कूवा आन् ना आम् चास्-छास् पीयो’ पीकाना यादे मक तूवा। नीनाम्माआ ङ्‌क यादे मतोलो अब्राहाममी म्छाङ् मान्मीमो तूवा।

६ नीनाम्माआ अब्राहाम होसोङ् ओरो लअ, ‘आम् छास् बीन्‍नीपाम् छाप्कूवापी खाईम्ना तूम्बोक्से, ना खूङ्‍कपा मीचा आम् छास् रोः मईची, खीक्‍का लीक्‍चून्‍दूलूम्‌ दोङ् सम्‍मो मसेतस्‍ना यूक्सची।’

७ नीनाम्माआ ओरोपीका, ‘खोदोलोई खस् रोः मप्ना यूप् मीस् कोङा दण्ड पीयो। खीक्‍काना खस् मूङ्‌क छाप्‍कूवाप्‍का लत्‍ना ङ्‌कपी ताईना ओ आराधाना मईची’।

८ नीनाम्माआ अब्राहामलो खतना मम् यादे मअ, ना अब्राहाम इसहाकमी पा छूवाना म्छा इसहाक रेक्लेई बाईकप्का खसा खतना मईपी। इसहाक याकूबमी पा छूवा ना याकूब पोङ् नीप्पो गोङ्चीम् खूक्सू छूवा।

९ “योसेफ बीन्‍नीपा म्बूम्चा नाचूर् खोङ्ची। खीक्‍का खचा याकूब मिश्र छाप्‍कूवापीक मीस्मी हूक्‍पी खेईमछोक्‍स्‍ची ना मिश्रपी ख रोः छूम्‍ना तूम्‍बोक्‍सा। खोदोलोई नीनाम्मा योसेफमी साथपी तूवा।

१० नीनाम्माआ ख खोलोङ् दूक्वाप्का लात्दीत्ना मिश्र छाप्कूवाप्क फारो होङाबूम्‌ लाईस्‍पी ख नीनाम्माआ सम्‍तूमा मीना नप् लूखूप्‍ची पीयू, खूङ्‌क तना फारोआ ख मिश्र छाप्कूवाप्क ना म्खीम्पीक देप्क हाकिम बानेई मअ।

११ “खीक्‍काना मिश्र छाप्‍कूवापी लो कनान छाप्‍कूवापीलो सीसोवा लकसा हायाम्‌ लोक्‍तो दूक्‍वा छूवा, खन्‍सा ई फप्-पाचा छीर्म् मान्तोक्ची।

१२ खोदोलोई याकूबआ मिश्र छाप्‍कूवापी छीर्म् तूये पीम् येन्‍ना ई खूक्‍सूस्‌ दूङ् लाईस्‍पीa मूङ्‌कपी पोक्‍सू।

१३ खीक्‍का दोस्पी छीर्म् खेस् खातालो योसेफआ म्बूची कोङ्ने आम्‍नी नेछोङाई पीकाना ईची, खोदोलो योसेफमी खीम्‍पोस्मी तोक्पी फारोआसो छेत्‍तू।

१४ योसेफआ म्पा याकूब ना खोलोङ् खीम्‍तोनीस्‌ बाईचीना मिश्रपी बान्‍नीव पीकाना रीदाम्‌ होक्‍सू। खन्‍सा याकूबआ खोलोङ् म्होप्मी नूक्पोङ् ङाक्पो खीम्‍पोस्‍ची खाईना मिश्रपी खाता।

१५ खीक्‍का याकूब मिश्र छाप्‍कूवापी खाता, ना ख मूङ्‌क छाप्‍कूवापीङ्‌ सीया, खोरोनाङ् ई खूक्‍सूस्‍सो खूङ्‍कपीङ्‌ सीया।

१६ खीक्‍काना खची सालोग्गी सकेम मीचीक थाम्‍पूपी खाईचीना खूम्ची। खूङ्‌क थाम्‍पू क अब्राहामआ हमोरमी छाचीप्का खेत्क तूवा।

१७ “खोदोलोई नीनाम्माआ अब्राहामलो मक यादे पूरा छूम् नाम्‍ला ताम्‍लाम् हक तूवा। खोन्‍तोलो इस्राएलीची मिश्र छाप्‍कूवापी छातो खात्‍चाक तूवा।

१८ खीक्‍का मिश्र छाप्‍कूवापी योसेफ मान्छेईप् बीन्‍नीपा होङाबू छूवा।

१९ खसा ई जातिचीपी रई वोर्वा मअ, ना खसा इस्राएलीचीम् छास् जन्‍मेई छूवा मोरो खीम्‍पीका पाखा होन्‍ला मीची। ओरोना म्माआ मालो वात्क खोलोङ् छाछामाची सीया।

२० “खोन्तोलोङ् मोशा जन्‍मेई छूवा। ख नीनाम्माम् लाईस्‍पी हायाम्‌ ङाल्‍लप् तूवा। ख म्पाचा-म्माचा सूक्‍ला सम्‍मो खीम्पीङ् सूल्‍चीना हीङ्ची।

२१ दोस्पीन् मोशा खीम्‍पीका पाखा लात्‍ची, खोदोलो खूङ्‍कप्का फारोम् मेकछाआ कप्‍ना खाईना म्खीम्पी म्होप्मी छा तोनाङ्‌ हीङ्‌ङू।

२२ मोशाआ खोलोङ् सेचीवा मिश्र छाप्‍कूवाप्‍क रीदूम् तोङ्नाङ् तअ, खन्‍सा मोशा रीङ्‌ मम्पी ना लक्‌ मम्पी छेपोवा छूक्‍तो खाता।

२३ “मोशाआ लीक्‍पोङ्‌ दोङ् बाईकप्का ख म्होप्मी इस्राएली बूबू-नेछोस्का म्तूम् लअ।

२४ ईलेई खसा ईल्पो मिश्रीआ इस्राएल गोङ्पीक बूबू-नेछो ताईप् केर्‌चक तअ, खीक्‍का खसा खूङ्‌क इस्राएलीम्‌ पन् मना मूङ्‌क मिश्री सेतू।

२५ नीनाम्माआ ओ हूःलाम्‍पा खस् लेन्‍चा मीयची पीम् ओ बूचा-ओ नेछोचा छेत्‍तस्‍फो पीकाना मोशाआ मीन्ताम् मक तूवा। खोदोलोई म्बूचा-म्नेछोचा खूङ्‌क बूजेई मान्मची।

२६ म्देसापाका नीप्पो इस्राएलीची खची होप्-होप्ङा केर्‌लचाक मोशाआ तअ। खीक्‍का खसा ‘ए नेछोचे, आन्‍ची बूबू-नेछो मायो, ऊदोई आम्ची होप्-होप्पी ओरोना मोईचीकई?’ मोस्‍नव पीकाना मीलेई मम् मीना।

२७ “खोदोलोई म्खीम्तोनी मप्सेप्‌ इस्राएलीआ मोशा ईक् हेम् तल्‍तो खाईना ओरो लअ, ‘कास्का खेचाचीकाकपी आसाई आन् नीया मप् माना पोक्‍सा?’

२८ एस्‍पा मूङ्‍क मिश्री सेत्‍क तोङ्नाङ् कोङ्सो सेईम्‍यो मीने?

२९ खूङ्‌क रीङ्‌ येन्‍कप्‍का मोशा मिश्र छाप्कूवाप्का जूकाना मिद्यान मीचीक छाप्‍कूवापी खाताना तूवा। खूङ्‌क मिद्यानपी तूवालोङ् नीप्पो वाच्छा म्छास् छूवा।

३० “लीक्पोङ्‌ दोङ् याताकप्का सीनै कोम्मी गोङ्‍रूत्खाप् थाम्‍पूपी पोथ्रापी तीईप्चाप् मीम् साम्‍पी ईल्पो नीनाम्माम् रीदाम्‌ पोक् खपी खोमन्‍ची।

३१ खूङ्‌क तना मोशा छाक्‍का छूवा, खीक्‍का खूङ्‌क नम्‍लो खोम् लागी मूङ्‌क सीछोम्‌ दोक्पा खातालो खसा नीनाम्मा ओरोना नेनाक येनू,

३२ ‘कोङ् आम् फप्-पास्‌ अब्राहाममी, इसहाकमी, याकूबमी नीनाम्मा के’, ङ्‌क येन्‍ना मोशा म्कीम्मा योक्सा, ना खसा खूङ्‌क हेम् नम्‍लो खोम् आत् मान्म।

३३ “खीक्‍का योबोरोबूआ ख ओरो लअ, ‘आम् लोङ्पीक लोङ्‌पई बूत्व, ऊदोईपीक्यालो आन् थोरेप्‍दीत्‍क थाम्‍पू पवित्र तूये।

३४ मिश्र छाप्‍कूवाप् तूक् ओ मीस्चीम् छूम्‍वा-देईम्‍वा कोङा तूऊ, खीक्‍का खस् खापाक कोङा येनू। खन्‍सा कोङ् खस् लेन्चामीम्‌ लागी यूवोक ना ङ्‌क लक्मी लागी कोङा आन् मिश्र छाप्कूवापा पोयान्’।

३५ “मूङ्‌क मोशाङा, इस्राएलीचा ओरोपीक्‍तो इन्कार मस्‍क तूवा, ‘आसाई आन् ओखी हाम्पी हाकिम ना नीया मप् मा?’ नीनाम्माआ ख पोथ्रापी खोमप्‍चीप्‌‌ म्‍रीदाम्‌ पोक्लाम्पा हाकिम ना नीया मप् मना पोक्‍स्‍क तूवा।

३६ खसाङा मिश्र छाप्‍कूवापी, हालालाप् दीरीत्‍तीपी ना लीक्‍पोङ्‌ दोङ् सम्मो गोङ्‍रूत्खाप् थाम्‍पूपी छाक्‍काक लक्‌ ना चीन्‍नची खोमना खस् पाखा लात्ची।

३७ “खूङ्‌क मोशाआङ् इस्राएलीची ओरोलचीक तूवा, ‘नीनाम्माआ कोङ् सोकोक तोङ्नाङ् आम्‍नी बूबू-नेछोचीप्का कोङ् तोङ्‌क ईल्पो खारीबोपो आम्‍नीपी पोक्‍स्तात।’

३८ सीनै मीचीक कोम्पी खलो नेईप् नीनाम्माम् रीदाम्‌‌ पोक् गोङ्‍रूत्खाप् थाम्‍पूपी खलो तूवा, खूङ्‌क रीदाम्‌ पोक् ई फप्-पाचीपी नेनाक तूवा। खीक्‍का मोशाआ हाल्‍लोसो मान्याईप् नीनाम्माम् रीङ्‌बऊ तक तूवा।

३९ “खोदोलोई ई फप्-पाचा खम् रीङ्‌ मान्‍रेप्ची। खीक्‍का खचा मोशा होम्‍येम्‍ना मिश्र छाप्‍कूवापीङ्‌ आईम्खाम् लन्‍ची मची।

४० खचा हारून ओरोलची, ‘ई लाईस्-लाईस्‌ खाईप्चाप् नीनाम्माम् ङोङोक्छे बानेई मते, ऊदोईपीक्यालो केई मिश्र छाप्‍कूवाप्‍का लाईप्‍ना केई बाईप् मोशा ऊई छूवा केईका छेताम्‍कानो।’

४१ खीक्‍का खचा ईबूम् बाछाम् ङोङोक्छे बानेई मची, ना मूङ्‌कपी बलि चारेईमची। खीक्‍का खची हूःआ बानेई मस्क ङोङोक्छे खोङ्चीना खचा चामोवा मची।

४२ खन्‍सा नीनाम्माआ खस् होक्‍सीची, ना नाम्‍छूईतोक सोङ्‌गेर पूजा मस्‍नू पीकाना फूईलेत्दीतू, खूङ्‍कम् तोक्पी धर्मसूम्बऊपी खारीबोपोचा ओरोना छाप्‍चीक तूये,

‘ए इस्राएलीचे, आन्‍ना लीक्‍पोङ्‌ दोङ् सम्‍मो

गोङ्‍रूत्खाप् थाम्‍पूपी कोङ्

ऊमीई बलि लो चाचोदाम्‍लो चारेई मीयोनी?

४३ आन्‍ना मोलोख मीचीक देऊताम् तम्बू खूरानूम्‍ना खायानूम्

खीक्‍का रेफन देऊता मीचीक

सोङ्‌गेरमी ङोङोक्छेसो बायानूम्।

खूङ्‌क आन्‍नाङ् बानेई मनूम्क ङोङोक्छे तूवा।

खन्‍सा कोङा आन्‍नी दण्ड पीम् लागी

बेबिलोन नावादे सम्‍मो पोयान्‍नी।’

४४ “गोङ्‍रूत्खाप् थाम्‍पूपी ई खूक्सू-खूलूचीम् गवाईमी पवित्र तम्बू तूवा। मोशाआ खूङ्‌क तम्‍बू क नीनाम्माआ खोमक दोलेवा तोङ्ना बानेईमक तूवा।

४५ नीनाम्माआ ङ्‌क छाप्‍कूवापी तूप् बीन्‍नीपा जातिची जारा मना यहोशूआ ङ्‌क छाप्‍कूवा दूर्‌सेत्ना म्होप्मी हूक्‍पी मलो खचा खूङ्‌क पवित्र तम्बू ङ्‌क छाप्‍कूवापी बाईची। खीक्‍काना होङाबू दाऊदमी नाम्‍ला सम्‍मो खूङ्‌क पवित्र तम्बू खचीपीङ्‌ तूवाचा।

४६ दाऊद होङाबूआ नीनाम्माप्का हायाम्‌ सम्तूमा तअ, ना खसा याकूबमी नीनाम्माम् लागी ईबूम् तूस्को बोबूईम्पीम् पीकाना बीन्ती मअ।

४७ खोदोलोई खूङ्‌क तूस्को सलोमनआ बोबूईयू।

४८ “खोदोलोई मीचा म्‍हूःआ बोबूईम्पा खीम्पी नीनाम्मा बास् तूनो, ङ्‌क रीङ्‌ खारीबोपोचा ओरोना पीकाक तूये,

४९ ‘साराङ्‌गा ओ सिंहासन के,

ना चार ओलोङ् यूस्को के।

आन्‍ना ओ लागी ऊतोङ्‍क खीम्‍ये बोबूईनूम्?’

योबोरोबूआ ओरोपीके।

‘ओ नोन्‍चीस्‍को हापी तूये?

५० ऊई ङ्‌क खोलोक थक् कोङा ओ हूःआङ्‌ बोबूयूक मायो?’

५१ “ए पीक्याक मान्‍रेप्चे, आम्‍नी गोङ् बीन्‍नीपाजातिचीम्‌ तोङ् हायाम्‌ लूङ्तो छोक् छूवाक तूये, खन्‍सा आन्‍ना नीनाम्माम् रीदाम्‌ येईम् नत्नूम्नो। आम्नी फप्-पाचा तोङ्नाङ् आन्‍नासो हाल्‍लोसो पवित्र आत्‍माम् ऊल्‍लोङ् मईनूम्।

५२ ऊई आम्‍नी फप्-पाचा मान्मसेत्चीक खारीबोपोची ईल्‍पोतो तूयेयो? नीनाम्माम् पवित्र सूसो मप् यूचाई पीकाना रीदाम्‌ येईमीक खारीबोपोस्‍सो खचा सेत्‍ची। आन्‍ना क पवित्र सूसो मप् यूवाकसो दोका पीयानूम्ना सेतानूम्।

५३ आन्‍ना नीनाम्माम् रीदाम्‌ पोक्चीम् हूक्‍पीका नीनाम्माम् रीदूम् तानूम्क तूवा, खोदोलोई खूङ्‌क आन्‍ना मान्‍रेम्नी।”

स्‍तिफनस लूङ्आ गक्‍चीना सेत्‍चीक

५४ स्‍तिफनसमी रीङ्‌ येन्‍चीना देप् याखऊपी तूवाक मीस् खची छूलीआ पूङ् छूवाना खची काङ् कीरीक्‍तो चची।

५५ खोदोलोई स्‍तिफनस पवित्र आत्‍माआ पेप्‍ना साराङ्‌गाहेम्‌‌ खोङू, खोदोलो खसा नीनाम्माम् साम्‍दीखा ना येशू नीनाम्माम् चूप् हूलाम्‍पा तूवाचाक तअ।

५६ खीक्‍का खसा ओरोपीका, “खोङ्नूम्ते, कोङा साराङ्‌गा हलाक ना मीस्मी छा नीनाम्माम् चूप् हूःलाम्‍पा थोरेप्‍दीत्‍क तूचोयो।”

५७ खोरोतोङ् खचा हायाम्‌ मूत्‍ता बतो पकाना खची नोबो दीची, खीक्‍का खोलोआ ख फोङ्‌गक्खीची।

५८ ना खचा स्‍तिफनस सहरपीका पाखा लात्‍चीना खाईची, खीक्‍का लूङ्‌आ गक्‍ची। ना साछीचा खची तेई शाऊल नीङ् मीचीक ईल्पो सोलो मीस्मी लोङ्दोक्‍पू यूक्स्ची।

५९ खचा स्‍तिफनस लूङ्‌आ गक्‍चचीक तूवा, खोदोलो खसा वाङोम् मतो ओरोपीका, “ए रोबू येशू, ओ आत्‍मा लाप्‍व।”

६० खीक्‍का खसा खून्जूलना ओरोसोतो बतो ओरोपीका, “ए रोबू, ङ्‌कम् साराप् ङ्‍कचीपी तान्‍नूनव।” ओन्‍तोदी पीकाना ख म्सोम् थाया।

a 

७:१२ दूङ् लाईस्‍पी – अर्थात्, पहिलो पल्ट

मण्डलीपी सतावट छूवाक ना छातो खाताक

८

१ मीचा स्‍तिफनस ङ्‍कतोङ्ना लूङ्‌आ गक्‍चीना सेत्‍चीलो शाऊलआसो बछोक्स्चीक तूवा। खूङ्‌क लेईपीका यरूशलेमपा तूवाक मण्डलीपी देप् सतावट छूवा। खीक्‍काना प्रेरितचीपीका बीन्‍नीपा विश्‍वासीस्‌ खोलोङ् यहूदिया लो सामरियामलो छाप्‍कूवाबरी छाछापूत्‍ता छूवा।

२ नीनाम्माम् भक्ति मप्‍चा तूनीवा मतो स्तिफनसमी रीराम खाईचीना खूम्ची।

३ खोदोलोई शाऊलआ क खीम्-खीम्पी वोतो विश्‍वासीस् खोलोङ् लाप्‍ची ना खसा वाच्‍छा मीम्छाची खोलोङ् पेलेमोक्‍स्‍तो थूत्‍तो खाईना थूनापी तेस्‍ची।

सामरियापी फिलिपआ नीनाम्माम् जीनप् रीदाम् हास्‍क

४ मूङ्‌क छाछापूत्‍ता छूवाक विश्‍वासीचा खोलोपी नीनाम्माम् जीनप् रीदाम् हास्‍ची।

५ खीक्‍का फिलिप क सामरिया मीचीक ईबूम् सहरपी खाताना जीनप् रीदाम् हासू।

६ फिलिपआ पीकाक रीङ् येन्‍चीना खसा मक छाक्‍काक लक् तचीकप्‍का ओरोसर्प् मीचा हायाम् सानीवा मतो येन्‍ची।

७ ऊदोईपीक्यालो मोन्तोलो ओरोसर्प् जेजेर् आत्‍माआ लाप्‍क मीस्पीका जेजेर् आत्‍मा ओरोसोतो बतो लत्‍ताना खाता, ना हायाम् देतो म्हूःलोङ् मान्तोप् ना म्हूःलोङ् पाल्प्खाप् मीस् नखाताना लाम्‍दूमा।

८ खीक्‍का मूङ्‌क सामरिया सहरपीक मीस् हायाम् खची जी नअ।

जादू मप् सिमोन

९ सिमोन नीङ् मीचीक ईल्पो मीस् मूङ्‌क सहरपी तूवा। खसा लाईस्‍पीकाङ् खूङ्‌क सहरपी जादू खोमतो मीस् छाक्‍का मदोङ्चीक तूवा, ना खसा म्होपा-म्होप्ङा हायाम्क लोन्‍ची।

१० मूङ्‌क सिमोन मूङ्‍क सहरपीक चीमा-देप् खोलोङ् मीचा ओरो पीकाना साम्‍दी ददोङ्ची, “ङ्‌क मीस् नीनाम्माम् राःरा के, मूङ्‌क हायाम् देप् राःरा लयची।”

११ खचा सिमोन रेप्‍दोङ्ची, ऊदोईपीक्यालो खसा केछेयीकाङ् मीस् जादू खोमीचीना छाक्‍का मस्क तूवा।

१२ खोदोलोई फिलिपआ नीनाम्माम् चारखम्मी तोक्पी ना येशू ख्रीष्‍ट हल्‍वा पीप् होङाबू तूये पीकाना जीनप् रीदाम् येईमीची, खोदोलो हायाम् देतो मीचा फिलिपमी रीङ्‌ विश्‍वास मची, ना ओरोसर्प् मीम्छा-वात्छाचा बप्‍तिस्मा लाप्‍ची।

१३ मूङ्‌क सिमोनआसो विश्‍वास मना बप्‍तिस्मा लापू, खीक्‍का ख फिलिपलो लाम्‍दूमाना फिलिपआ मक छाक्‍काक लक् लो चीन्‍नलो खोङ्ना ख छाक्‍का छूवा।

१४ सामरियापीक मीचासो नीनाम्माम् रीङ्पी विश्‍वास मची पीम् यरूशलेमपी तूप् प्रेरितचा येन्‍चीना पत्रुस लो यूहन्‍नालो खचीपा पोक्‍स्‍ची।

१५ सामरिया सहरपी ताबानाना पत्रुस लो यूहन्‍नालो रोबूपी विश्‍वास मस्क मीचा पवित्र आत्‍मा तचीनू मीनाना वाङोम् मची।

१६ ऊदोईपीक्यालो खूङ्‍क सम्‍मो पवित्र आत्‍मा खचीपी मान्यूमोङ् तूवा। खचा रोबू येशूम् नीङ्पी बप्‍तिस्माङाङ् लाप्‍चीक तूवा।

१७ पत्रुस लो यूहन्‍नालो खची हूः मूङ्‌क विश्‍वास मप् मीस्चीम् थेम्पी यूक्स्ची, ना खचा पवित्र आत्‍मा तची।

१८ मूङ्‌क प्रेरितचा खची हूः यूक्सस्लो पवित्र आत्‍मा तयाम् रेईछ मीनाना सिमोनआ ओरोपीक्‍तो खाप्‍चीमा पीम् मीना,

१९ “कोङ्सो ङ्‌क राःरा पीयोचीव, ना खोलोमी थेम्पी ओ हूः यूक्सोलो खचा खोलोआ पवित्र आत्‍मा तचीनूव।”

२० खोदोलो पत्रुसआ ओरोपीका, “आम् खाप्‍चीमा आम् होप्‍लोङ्‌ नास् छून्‍खानूव, ऊदोईपीक्यालो आना नीनाम्माम् वरदान खाप्‍चीमाआ खेईम् लामू।

२१ ङ्‌कपी ना आम्‍मी आम् बाक्ङा तूये ना आम् हक्‍ङा तूये, ऊदोईपीक्यालो नीनाम्माम् लाईस्‍पी आम् सानीवा नप् मान्तू।

२२ खन्‍सा हन्‍ना आना रई लक्‍पीका आम् सानीवा आत्‍ना नीनाम्मापी वाङोम् मव, ना आना ओरोना मईकसा नीनाम्माआ ङ्‍क तोङ्‍क आम् मीन्ताम् छेमा मई।

२३ ऊदोईपीक्यालो आम् गोङ् रई रीङ्आ पेप्खीक ना मोऊआ खार्‌खीक कोङा तूचोयो।”

२४ ङ्‌क येन्‍ना सिमोनआ पत्रुस लो यूहन्‍नालो ओरोलची, “आन्‍चा ओ लागी रोबूपी वाङोम् मीयोपोचीव, ना आन्‍चा पीकाचीक खोलोङ् रीङ् ओ रीराम‍पी तानूनव।”

२५ ओरोना खचा गवाई पीम् यात्चीकप्का ना रोबूम् रीङ्बऊ पोम् यात्चीकप्का खस् सामरीचीम् तेल्-तेल्पी नीनाम्माम् जीनप् रीदाम् हातो यरूशलेम आत्‍ता।

फिलिप लो इथियोपियापीक देप्‍क मीस्लो

२६ खीक्‍काना रोबूम् ईल्पो रीदाम् पोक्‍आ फिलिप ओरो लअ, “पक्ना यरूशलेमपीका गाजा खास्‍को लाम्‍ला गोङ्‍रूत्खाप् थाम्पूम् योऊमेर हेम् खात्व।”

२७ खीक्‍का फिलिप पकाना खाता, ना ईल्पो इथियोपियाप्‍क नपुंसक छीप्‍पू, खूङ्‌क नपुंसक इथियोपिया छाप्‍कूवाप्‍क कन्‍दाकी होङाबूमेम्‌ देप् लक् मप् ना खोलोङ् दाचाम्मी हीसाप्-कीताप् यूप् कोषाध्यक्ष तूवा। ख यरूशलेमपी नीनाम्माम् आराधाना मस् ताक तूवा।

२८ ख यरूशलेमपीका आत्‍ताचालो रथ थेम्पी तूवाना यशैया खारीबोपोम् सोक्‍सर नीचक तूवा।

२९ खोदोलो पवित्र आत्‍मा फिलिप ओरो लअ, “खात्‍ना नाक रथ कल्‍तो खाईते।”

३० खीक्‍का फिलिप रथमी दोक्पा बूल्तो खाता, खोदोलो मूङ्‌क मीचा यशैया खारीबोपोम् सोक्‍सर नीचीक येन्‍ना फिलिपआ ख ओरो पीकाना तत्‍तू, “आना नीचयक रीङ् बूजेई मईयो?”

३१ खोदोलो मूङ्‌कसा फिलिप ओरो लअ, “आसासो माङ्ईमो कोङा दानाई लेसो?” खीक्‍का मूङ्‌क मीचा फिलिप रथपी वोङ्ना ओ दोक्पी तूवाते लना बीन्ती मीयू।

३२ मूङ्‌कसा नीचक नीनाम्माम् रीङ्बऊपी ङ्‍कतोङ्ना छाम्‍पा तूवा,

“सेईम् लागी खायाम्‍क लूस् तोङ्नाङ् खसो खाईची,

लूस् म्मूई खक् मीस्मी लाईस्पी यम्यम् तूचाईक तोङ्ना

ख ऊसो मान्‍नेईमो वाये-वाये तूवाचा।

३३ ख चीमा मन्चीना खसा तोम् पर्ने आछीयाक नीयासो मान्तो।

खम् दूङ्मी रीङ् आसाई मय?

ऊदोईपीक्यालो खम् रीराम चारपीका खालेता।”

३४ खीक्‍काना मूङ्‌क नपुंसकआ फिलिप ओरोलना तत्‍तू, “कोङ् ईयोव, ङ्‌क रीङ् खारीबोपोआ आस्‍मी तोक्पीई पीकाकई, म्होप्मी तोक्पी पीकाकयो बीन्‍नीपा मीस्मी तोक्पी पीकाकयो?”

३५ खीक्‍का फिलिपआ ङ्‌क नीनाम्माम् रीङ्बऊपीकाङ् ख येशू ख्रीष्‍टमी जीनप् रीदाम् येईमीयू।

३६ खीक्‍का खस् लाम्‍पी लाम्‍दूम्‍तो खात्‍चालो चीछा काऊ तूवाकपी तातेका। खीक्‍का मूङ्‌क नपुंसकआ फिलिप ओरो लअ, “खोङ्ते, ङ्‍कपी काऊ तूये रईछ कोङ् बप्‍तिस्मा लाम् ऊसाई रापो?” [

३७ खोदोलो फिलिपआ मूङ्‌क ओरो लअ, “आना आम् सानीवापाकाङ्‌ विश्‍वास मईदोक आना बप्‍तिस्मा लाम् दूर।” खोदोलो मूङ्‌क मीचा, “येशू ख्रीष्‍ट नीनाम्माम् छा तूये पीकोना कोङा ओ सानीवापीकाङ् विश्‍वास मूयो” पीकाना ङरी आन्‍नू।]a

३८ खीक्‍का मूङ्‍कसा रथ रोकेई ममीयू, ना खस् नीप्पोङ् रथपीका लत्‍ताना काऊपू खाता, खीक्‍का फिलिपआ ख बप्‍तिस्मा पीयू।

३९ खीक्‍काना खस् काऊपूका पाखा लत्‍ताकप्‍का फिलिप रोबूम् आत्‍माआ लाप्‍ना खाईयू, खीक्‍का मूङ्‌क नपुंसकआ फिलिप मान्तो ना ख हायाम् म्जी नतो म्‍लाम् कल्‍लू।

४० खीक्‍का फिलिप अश्‍दोदपी खोमन्‍ची, ना ख कैसरिया सहरपी मान्ताम्तेम् सम्मो जीनप् रीदाम् हातो लाम्दूमा।

a 

८:३७ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

शाऊलमी रीराम फात्‍ताक

९

१ शाऊल रोबू येशूम् सीच्‍चेचीम् ऊल्‍लोङ् मतो खस् सेईम् मीनाना पूजारीचीपा खाता,

२ खीक्‍काना खसा रोबूपी विश्‍वास मप् वात्‍छा-मीम्छा खोलोङ् लाप्‍तो छूईम्‍ना यरूशलेमपी बाईम् तोम् छूये पीकाना दूङ् देप्‍क पूजारीपी दमस्कसपीक याखऊ खीम्‍मी नीङ्पी पूर्जी ङोकू।

३ ओरोना शाऊल लाम्‍दूम्‍तो दमस्कस ताम्तेम् हक तूवा, खोदोलो छेकोक्छा साराङ्‌गाप्‍तोका अल्हो तोङ्‌क खम् बर्‌बार् बाक्स् केत्कतोङ्ना केत्‍ता।

४ खोन्तोङ् छूवाकप्का शाऊल बोहोपूू फोलीऊताखाता, खीक्‍का खसा ङ्‌कतोङ् लोक् ईबूम् साल्‍म् येनू, “शाऊल, ए शाऊल ऊनाई आना कोङ् दूक् पीयोकई?”

५ खीक्‍का शाऊलआ ओरो पीकाना ङरी आन्‍नू, “ए रोबू, आन् आसे?” खोदोलो खसा पीका, “कोङ् येशू ख्रीष्‍ट आना कोङ् सातेई मोचोयोक तूये।

६ हन्‍ना आन् पक्ना सहरपी खात्‍ते, ना खूङ्‍कपा आना ऊई मम् बोक्से खूङ्‌क कोङा आन् ईयान्।”

७ शाऊललो खाईप्चाप् मीचा खोरोपीकाक साल्म्क येन्ची, खोदोलोई आसासो मान्तोन्खास्लो छाक्‍का छूवाना मान्‍नेईमो वाये-वाये तूवाचा।

८ खीक्‍का शाऊल बोहोपूका पकाना म्मूक्स् हल्‍लो आस्सो मान्तोन्खा, खीक्‍का खलो तूप्‍चा ख म्हूक्पीका लाप्‍चीना दमस्कसपी तात्‍ची।

९ खोरोना खसा सूक्‍लेई सम्‍मो म्मूक्सा ऊसो मान्तोक् छूवा, खीक्‍का खसा ऊसो मान्चामो ना ऊसो मान्दूमो तूवा।

१० खूङ्‌क दमस्कसपी ईल्पो हननिया नीङ् मीचीक रोबू येशूम् सीच्‍चे तूवा। ख दर्शनपी रोबूआ ओरो लअ, “ए हननिया” खोदोलो हननियाआ “हई, कोङ् अपी तूवो” लअ।

११ खीक्‍का रोबूआ हननिया ओरो लअ, “आन् पक्ना, ‘सीधा’ मीयस्क लाम्‍पी खात्‍ते, ना मूङ्‍कपी यहूदा मीयस्कम् खीम्पी टार्ससपीका ताक शाऊल लाम्‍ते, ऊदोईपीक्यालो खसा मूङ्‌कपी वाङोम् मचयक तूये।

१२ शाऊलआ दर्शनपी हननिया नीङ् मीचीक ईल्पो मीस् ताना ङ्‌क मीचा म्मूक्सा तनू पीकाना खम् थेम्पी म्हूः यूक्स्क तअ।”

१३ खोदोलो हननियाआ ओरो पीकाना ङरी आन्‍नू, “ए रोबू, मूङ्‌क मीचान् यरूशलेमपी तूप् आम् मीस्ची हायाम् दूक् पीचीथे पीम् रीङ् कोङ् ओरोसर्प् मीचा ईयोक तूये।

१४ खोरोनाङ् ङ्‍कपीसो आम् नीङ् दप् तोदी खोलोङ् लाप्‍तो छूईम् हक् खसा देप्‍क पूजारीचीप्का तक तूये।”

१५ खोदोलोई रोबूआ ख ओरो लअ, “आन् खाईम्‍ङा छूये, ऊदोईपीक्यालो बीन्‍नीपा जातिचीपी, होङाबूचीपी खीक्‍का इस्राएलमी छामाईचीपी ओ नीङ् हाम् लागी कोङा ख सोकूक तूये,

१६ ऊदोईपीक्यालो खसा ओ लागी देत्‍तोई दूक्‍वा तेम् छूये, खूङ्‌क कोङा ख खोमीयो।”

१७ रोबूआ खोरो पीकाक येन्‍ना हननिया खाता, खीक्‍का खूङ्‍क खीम्पी वोङाना शाऊलमी थेम्पी म्हूः यूक्स्‍ना ओरो लअ, “ए शाऊल नेछो, लाम्‍पी बान्चालो आना तक रोबू येशूआ कोङ् आम् मूक्सा तनू ना पवित्र आत्‍माआ पेपानूव पीकाना कोङ् पोक्‍सोक तूये।”

१८ हननियाआ ङ्‌क रीङ् पीका मोरोङ् शाऊलमी मूक्स्पीका मूक्स्खीलजाजा तोङ्‌क हूप्सा, खीक्‍का खसा म्मूक्सा तअ ना खसा पकाना बप्‍तिस्मा लापू,

१९ खीक्‍का खसा जा चना राःरा तअ। खीक्‍काना जीस्तातो विश्‍वासीस्‍का दमस्कसपीङ् तूवा।

शाऊल दमस्कस ना यरूशलेमपी

२० खीक्‍का ख याखऊ खीम्पी खाताना येशूम् तोक्पी ओरोना पीका, “रोबू येशू नीनाम्माम् छाङ् तूये।”

२१ खीक्‍का खम् रीङ् येईप् तोदी खोलोङ् छाक्‍का छूवाना ओरोपीका, “ऊई यरूशलेमपा येशूम् नीङ् दप् तोदी खोलोङ् सेईम् लाम् मीस् ङ्‍कङ् मायो? ङ्‍कपीसो येशूम् सीच्‍चेची लाम्‍ना देप्‍क पूजारीचीपी खाईम् लागी बानाकमायो?”

२२ खोदोलोई शाऊल दूङ् राःरालोक छूक्‍तो खाता, खीक्‍काना येशूङ् ख्रीष्‍ट तूये पीकाना प्रमाण मना दमस्कसपाक यहूदीस् अकमक्‍क मदीत्ची।

२३ हायाम् तातो छूवाकप्का यहूदीस् खोलोङ् तङाना शाऊल सेईम् लागी चाई मची।

२४ खोदोलोई ङ्‌कचा कोङ् सेईम् मीन्चाई पीम् शाऊलआ तूम् तअ। खीक्‍का खचा शाऊल सेईम् लागी सेपा-लेपा दमस्कस वोस्‍को लाम्‍स्‍कोप्‍का चङ्चची।

२५ खोदोलोई म्सीच्‍चेचा शाऊल सेपाङ्‌ ओरोदेप् बूखोपी यूक्स्चीना सहर राम्‍दीम्‍पा तूवाकलाम्‍पा पाखा लात्दीत्‍ची।

२६ खीक्‍का ख यरूशलेम तालाताकप्का म्सीच्‍चेस्का तम्ना तूम् मीना। खोदोलोई येशूम् सीच्‍चेस् ङ्‌क आछीयाङ् रोबूम् सीच्‍चेङ्‌कयो? मीनाना खप्का हायाम् कीसा।

२७ खोदोलोई बारनाबास नीङ् मीचीकसा शाऊल म्साथपी खाईना प्रेरितची तूवाकपा खाईयू। खीक्‍का शाऊलआ रोबू लाम्‍पी तक खीक्‍का रोबू खलो नेनाक ना खसा दमस्कसपी येशूम् नीङ्पी माङ्‌की-माङ्‌की रीङ्‌ हास्‍क खोलोङ् रीङ् प्रेरितची ईची।

२८ खीक्‍का शाऊल यरूशलेमबरी खस्का माङ्‌की-माङ्‌की रोबूम् नीङ्पी रीदाम् हातो लाम्‍दूमा।

२९ खीक्‍का खसा ग्रीक रीङ् नेईप् यहूदीस्कासो रीङ्-छाम् मची, खोदोलोई खचा शाऊल सेईम् लाम्‍ची।

३० खोदोलोई खूङ्‌क छेत्‍चीकप्‍का रोबूपी विश्‍वास मप् म्बू-म्नेछोचा शाऊल कैसरिया सहरपी तात्‍ची, खीक्‍का खूङ्‍कपीकासो टार्सस सहर मेक्सा पोक्‍स्‍छोक्‍स्‍ची।

३१ खीक्‍काना खोलोङ् यहूदियापी, गालीलपी ना सामरियाबरीक मण्डलीपी खाऊमा-खासेर्मा छूवा खीक्‍का मण्डली नप् छूक्‍तो खाता। रोबूम् कीम्पी लाम्दूम्तो ना पवित्र आत्माम् सान्त्वना तचीना मण्डली छातो-पतो खाता।

एनियास लो डोरकासलो

३२ पत्रुस एक्‍सा मेक्सा खोलोपी लाम्‍दूम्‍तो लुड्डा मीचीक थाम्‍पूपी तूवाक नीनाम्माम् मीस्चीपी ताबाना।

३३ खूङ्‌कपी पत्रुसआ एनियास नीङ् मीचीक मीस् छीप्‍पू, ख म्हूःलोङ् पाल्प्खाप् सोमोरीआ तूकाना रेक्दोङ्पीका म्तूस्कोपूका पोमान्दूर्‌क तूवा।

३४ खीक्‍का पत्रुसआ ख ओरो लअ, “ए एनिया, येशू ख्रीष्‍टआ आन् नमीये। पक्‍ते, ना आम् तूस्को गूस्ते।” खोरो लअ मोरोङ् ख पकाना लाम्‍दूमा।

३५ मूङ्‌क मीस् मोरोना नक तचीना लुड्डा लो शारोनलो मीचीक थाम्‍पूप् तूप् खोलोङ् मीचा रोबूपी विश्‍वास मची।

३६ योप्‍पा सहरपी तबीता मीचीक ईल्पो मीम्छा तूवा। ग्रीक रीङ्पीका खूङ्‍कम् नीङ् डोरकास तूवा। खूङ्‌क मीम्छाआ नप् लक् मतो छूक्‍सीप्‍ची बदोङ्ची।

३७ मोन्तोलो ख सोमोरी मीलातू खीक्‍का ख सीयाना मीचा म्सालोग्गी सप्चीना तोक्‍का थेम्तो तूवाक ईबूम् कोठापी यूक्स्ची।

३८ लुड्डा योप्‍पाप्‍का मीखीङ् तूवाकसा, पत्रुस लुड्डापी तूये पीम् रोबूम् सीच्‍चेचा येन्‍चीना खचा नीप्पो मीस् पत्रुस तूवाकपी ओरोलचीना बीन्ती मीक्स् पोक्स्ची, “सम्‍तूमा मीयीकाना दावाङ् बानीपीकाते।”

३९ ङ्‌क बीन्ती येन्‍कप्‍का पत्रुस पकाना खचीपा खाता। पत्रुस खूङ्‍कपी तातेकाना मीचा ख तोक्‍का तालाप्‍तो खाईची। खीक्‍का लोमेवास्‍क खोलोङ् म्बर-बार थोरेपाना खाप्चा, ना डोरकास खस्का तूवालो बूर्‌यूक्‍स्‍क तेई-हाम्‌ पत्रुस खोमीची।

४० खीक्‍का पत्रुसआ खस् खोलोङ् मूङ्‍कप्का पाखा पोक्‍स्‍छोक्‍स्‍चीना खून्जू लना वाङोम् मअ, खीक्‍काना खसा मूङ्‌क सीप्‍खाप्‌ सालोगी हेम् आन्‍चीना ओरोपीका, “ए तबीता, पक्‍ते!” खीक्‍का मूङ्‌क मीम्छाआ म्मूक्स् हल्ना पत्रुस खोङू ना पकाना तोतूवा।

४१ पत्रुसआ ख म्हूक्पीका लाप्‍ना हूचूलाचू पकू, खीक्‍काना नीनाम्माम् मीस्ची ना लोमेवाची काछचीना तबीता ऊसापक्‍क खोमीची।

४२ ङ्‌क रीङ् खोलोङ् योप्‍पा सहरपी तूवाक मीचा येन्‍ची, खीक्‍काना ओरोसर्प्आ रोबूपी विश्‍वास मची।

४३ खीक्‍काना पत्रुस हायाम् तातो सोगोम् लक्‌ मप् ईल्पो सिमोन मीचीकलो योप्‍पापी तूवा।

पत्रुस लो कर्नेलियसलो

१०

१ कैसरियापी कर्नेलियस नीङ् मीचीक ईल्पो मीस् तूवा, ख इटालिया मीचीक पल्टनपीक कप्‍तान तूवा।

२ ख नीनाम्माम् भक्ति मप् धर्मी मीस् तूवा, ख खोलोङ् म्खीम्पोस्चीका नीनाम्माप्का कीसादोङा। खीक्‍का खसा मीस्ची हायाम् सम्नतो ऊची पीना हादेलोसो वाङोम् मदोङू।

३ खसा लेपाक सूक्‍बजे होम्पी दर्शनपी ईल्पो नीनाम्माम् रीदाम् पोक् खपी यूवाना, “कर्नेलियस!” पीकाना काछक येन्खी।

४ खोदोलो खसा म्कीम् लतो मूङ्‌क हायाम् नत्‍तो खोङू ना ओरो लअ, “रोबू, ऊई पीम् मीन्कई पीकाव।”

खोदोलो मूङ्‌कसा ख ओरो लअ, “आना नीनाम्मा वाङोम् मक ना छूक्‍सीप्‍ची दान पीकम् मीन्मारो नीनाम्माम् लाईस्‍पी तातेकाक तूये।

५ हन्‍ना मीस्ची योप्‍पा मीयस्क थाऊपी पोक्‍स्‍चीव, ना पत्रुस मीचीक सिमोन काछचीनूव।

६ ख सोकोवारमी लक् मप् सिमोनमी खीम्पी तूये, खम् खीम् दीरीत्‍तीम् दोक्पी तूये।”

७ खीक्‍का खलो नेईप् नीनाम्माम् रीदाम् पोक् खालेता, खीक्‍काना खसा म्‍रोःचीप्क नीप्पो ना कर्नेलियसमी पूरा म्सूसो मप्दोप् ईल्पो नीनाम्मापी भक्ति मप्दोप् दोर् काछअ,

८ खीक्‍का खसा मूङ्‍कप्क रीङ् खस् खोलोङ् ईचीना योप्‍पा पोक्‍स्‍ची।

पत्रुसआ दर्शन तक

९ म्देसापाका खस् लाम्‍दूम्‍तो मूङ्‌क सहरमी दोक्पी ताबानालो लेपाक पोङ् नीस्बजी होम्पी पत्रुसआ खीम्‍मी कौसीप्‍तो खाताना वाङोम् मअ।

१० खोदोलो ख साका सीया, खीक्‍का खसा आसा ऊची चाम् मीना, खोदोलोई बीन्‍नीपाचा जागूलो मचचीक नाम्‍लापी खसा ईबूम् दर्शन तअ।

११ खसा म्दर्शनपी साराङ्‌गा हलाक ना लीक्‍थलाम्‍पा खार्म्‌ दीम्‍पा जेलेम्मा तोङ्‌क चारपी हूप्‍साचाक तअ,

१२ खूङ्‌क जेलेम्‍मापी चारपी तूप् म्खाल-खाल्‍क जीवा-जन्‍तू ना पेलेमोक्स् थून्‍चीतो लाम्दूम्प् जीवा-जन्‍तू खीक्‍का नाम्‍तो पेर्प्‌ तीप् छोऊची तूवा।

१३ खीक्‍का खसा, “ए पत्रुस पक्‍ते, ना सेत्‍ना चते” पीकाक ईबूम् साल्‍म् येनू।

१४ खोदोलो पत्रुसआ ओरोपीका, “माके रोबूङ्, ऊदोईपीक्यालो कोङा हाल्‍लोसो ङ्‌कतोङ्‌क अशुद्ध थक् मान्चाङा।”

१५ खूङ्‌क तोङ्‌क साल्‍म् खसा दोस्पीसो येनू, “नीनाम्माआ ऊई शुद्ध मक तूये खूङ्‌क आना अशुद्ध मीन्‍नव।”

१६ सूक्‍छेम् सम्‍मो मूङ्‌क तोङ्नाङ् छूवाचा, खीक्‍का दावाङ् मूङ्‌क जेलेम्मा साराङ्‌गा हेम् खायालेता।

१७ खीक्‍का पत्रुसआ कोङा तूक दर्शनमी अर्थ ऊई होला पीकाना म्सानीवापा मीन्चक तूवा, खोदोलो कर्नेलियसआ पोक्‍स्‍चीक मीस् सीमोनमी खीम् लाम्‍तो लाम्‍स्‍को दोक्पी तालाता,

१८ खीक्‍का “पत्रुस मीचीक सिमोन अपी तूयेयो?” पीकाना हायाम् सोतो तत्‍ची।

१९ मोन्तोलो पत्रुस ऊतोङ्‌कई दर्शन तूकई मीनाना मीन्ताम् मचक तूवा, खोदोलो पवित्र आत्‍माआ ख ओरो लअ, “येन्‍व, सूप्‍पो मीचा आन् लाम्‍चाईक तूये।

२० हन्‍नान् पक्‍ते, ना दाली खाताव, खीक्‍काना आम्‍ङईम् मान्लमो मूङ्‍कचीम् खची साथपी खात्‍व, ऊदोईपीक्यालो खस् कोङा पोक्‍सूचीक के।”

२१ पत्रुस पकाना दाली यूवा, खीक्‍का मूङ्‍कचीम् दोक्पी खाताना ओरोलची, “येन्‍नूम्‍व, आन्‍ना लाम्‍नूम्‍क मीस् कोङ्‌ङा के। आन्‍नी अपी ऊदोई तानीकई?”

२२ खोदोलो खचा ओरोपीका, “ईल्पो कप्‍तान कर्नेलियस, ख नीनाम्माप्का कीप्‍दोप् सोज खीक्‍का खोलोङ् यहूदी जातिचीप्‍का साम्दीखा तोक् मीस् तूये। खूङ्‌कसा आन् खम् खीम्पी काछाक तूये ना आम्‍पीका खसा रीदाम् येईम् लागी ईल्पो नीनाम्माम् रीदाम् पोक्‍आ ङ्‌क आदेश मक तूये।”

२३ खीक्‍का कर्नेलियसआ मूङ्‍कस् खीम्गो काछचीना लाम्तूम्मा मीची।

कर्नेलियसमी खीम्पी पत्रुस

खीक्‍का म्देसापाका पत्रुस पकाना खस्का खाता, खोदोलो योप्‍पाप्‍क हेप्-हेप् विश्‍वासी नेछोस्सो खम् साथपी खाता।

२४ म्छीन्दीपाका खस् कैसरिया तातेका। खोदोलो कर्नेलियसआ म्खीम्तोनीची खीक्‍का हायाम् नत्‍क म्बूम्ची काछचीना खस् हूङ्दीत्‍चीक तूवा।

२५ पत्रुस तालाता खीक्‍का कर्नेलियसआ म्‍लोदोपू सूपोम् मना सेवा छ।

२६ खोदोलोई पत्रुसआ ख ओरोपीक्‍तो पकू, “पक्व, कोङ्सो आन्‍तोङ्‌क मीस्ङा के।”

२७ खीक्‍का कर्नेलियस लो पत्रुसलो रीङ्-छाम् मतो खीम्गो वोङा, खोदोलो खसा खीम्गोपा ओरोसर्प् मीस् बात्ल छूवाक छीप्‍पू।

२८ खीक्‍का पत्रुसआ खस् ओरोलची, “यहूदीचीम् लागी बीन्‍नीपा जातिस्का नेईम्खाम्-तूम्खाम् खीक्‍का खस्का ईदेप् तूम् नप् छूनो, खूङ्‌कन् आन्‍ना छेत्‍नूम्‍फो। खोदोलोई नीनाम्माआ कोङ् आस्‍सो मीस् अपवित्र ना अशुद्ध थानेई मनव पीकाना खोमीयोक तूये।

२९ खन्‍सा आन्‍ना काछोनी मोरो ऊसो मान्मीमो कोङ् आम्‍नीपी बानोक तूये। हन्‍नान्‌ पीकानीव आन्‍ना ऊदोई कोङ् काछोनीकई?”

३० खीक्‍का कर्नेलियसआ पत्रुस ओरो लअ, “लीक्‍लेई लाईस्‍पी सूक्‍बजी कोङा वाङोम् मूचोक तूवा, खोदोलो लाङ्लाङ्‌योक तेई खाम्‍दीप् ईल्पो मीस् ओ लाईस्‍पी खोमन्‍ची,

३१ खीक्‍का ओरोपीका, ‘कर्नेलियस, आना वाङोम् मक नीनाम्माआ येन्‍क तूये, ना आना छूक्‍सीप्‍ची दान पीकम् मीन्मारो छूवाक तूये।

३२ खन्‍सा योप्‍पापी पत्रुस मीचीक सिमोन काछोक्स् मीस् पोक्‍स्‍व। ख दीरीत्‍तीम् दोक्पी सोकोवारमी लक् मप् सिमोनमी खीम्पी तूये।’

३३ खन्‍सा कोङा दावाङ् आन् आम् काछोक्स् ओ मीस्ची पोक्‍सू, ना केईका सम्‍तूमा मीयीकाना आन् अपी बाना। हन्‍ना रोबू लाम्‍पा आन् आज्ञा छूवाक खोलोङ् रीङ् येईम् लागी नीनाम्माम् बोगोपी केईका खोलोङ् बात्ल छूयीकाक तूये।”

३४ खीक्‍का पत्रुस ओरोपीक्‍तो नेन्‍लाता, “आछीयाङ् नीनाम्माआ छेङ्‌गेर मईनो पीम् कोङा तूम् तू,

३५ खोरोनाङ् खोलोङ् जातिचीपी आस्‍कई नीनाम्माप्का कीसे, ना खम् लाईस्‍पी नप् लक् मय खूङ्‌क खसा ग्रहण मय।

३६ नीनाम्माआ इस्राएलीची हचीक रीदाम्, खीक्‍का ख्रीष्‍टपीका हासाक जीनप् रीदाम्‍ने आन्‍ना छेत्नूम्। (खङ् खोलोमी रोबू तूये)।

३७ यूहन्‍नाआ हास्‍क बप्‍तिस्माम् रीदाम्मी दोस्पी, गालीलपीका थोक्‍साना खोलोङ् यहूदियाबरी हासाक रीङ्बऊ ङ्‌कङा के,

३८ खीक्‍का नीनाम्माआ नासरतपीक येशू पवित्र आत्‍मा ना राःराआ रेप्‍सू। खीक्‍का खसा नप् लक्‌ मतो ना शैतानआ लाप्‍क मीस् नमीक्‍तो लाम्‍दूमा, ऊदोईपीक्यालो नीनाम्मा खम् साथपी तूवा।

३९ “खीक्‍का खसा यहूदीचीम् छाप्‍कूवापी ना यरूशलेमपी मक् खोलोङ् रीङ्मी साक्षी केईका तूयेका। खचा येशू क्रूसपी काक्‍स्‍चीना सेत्‍ची।

४० ख नीनाम्माआ सूक्‍लेईपी सीयाकप्का ऊस्‍पकू, खीक्‍का मीचा ख खोम्‍तचीक तूये,

४१ मीस् खोलोङ्ने मा, खोरोदोसो केईका तईकाना नीनाम्माआ मूङ्‍क खोतीछूवाकम् साक्षीम् रूप्पी सोकीका, ख सीयाकप्‍का ऊसापक्‍ना केईका खस्का चाम्‍का दूङूम्‍का।

४२ खीक्‍का खसा केईका मीस्मी हाम्‍पी जीनप् रीदाम् हाम्‌ लागी ना लेईप्‍चाप्‍चीम्‌‌ लो सीप्‍चीम्‍लो नीया मम् लागी ख नीनाम्माआ सोक्‍क पीम् गवाईमी लागी आज्ञा पीयीकाक तूये।

४३ खन्‍सा खोलोङ् खारीबोपोचा खपी विश्‍वास मप् खोलोआ खम् नीङ्लाम्पा मोऊ छेमा छूये पीकाना गवाई पीचीक तूये।”

४४ ओरोना पत्रुसआ ङ्‌क रीङ् पीकाचातोङ् खचीपी पवित्र आत्‍मा यूवा।

४५ बीन्‍नीपा जातिचीप्‍सो पवित्र आत्‍माम् वरदान यूवाक तचीना पत्रुसमी साथपी बाईप् खोलोङ् यहूदी विश्‍वासीस्‌ छाक्‍का छूवा।

४६ ऊदोईपीक्यालो खचा बीन्‍नीपा रीङ्चीa मतो नीनाम्माम् साम्‍दीखा मचचीक येन्‍ची।

खीक्‍का पत्रुसआ ओरोपीका,

४७ “केई तोङ्नाङ् पवित्र आत्‍मा तोक्‍ची ङ्‌कस् काऊमी बप्‍तिस्मा छूम्‍पीका आसाई राप्‍दूरची?”

४८ खीक्‍का पत्रुसआ खस् येशू ख्रीष्‍टमी नीङ्पी बप्‍तिस्मा लाप्नूम्व पीकाना आज्ञा पीची। खीक्‍काना खचा पत्रुस जीस्तातो केईकाचीकाङ् तूम् छूये पीकाना बीन्ती मीची।

a 

१०:४६ बीन्‍नीपा रीङ् – अर्थात्, “अन्य भाषा”

पत्रुसआ म्होपा मक लक्‍मी तोक्पी पक

११

१ यहूदियापी तूप् प्रेरितचा ना नेछोचा, बीन्‍नीपा जातिचासो नीनाम्माम् रीङ्‌बऊ विश्‍वास मची पीम् येन्‍ची।

२ खीक्‍का पत्रुस येरूशलेम्‍पी बाना, ना खतना छूक्चा ओरोपीक्‍तो खम् तूम्‍पो मची,

३ “खतना मान्छूक् मीस्चीपी खाताना आना ऊदोई खस्का चय-दूङ्‍ङकई?”

४ खीक्‍काना पत्रुसआ खस् ईबूम् मान्दी खोलोङ् रीङ् मेलसा ईची:

५ “कोङा योप्पा सहरपी वाङोम् मूचोलो ओ सानीवा नीनाम्मापीङाङ् तूवा। खोदोलो ईबूम् जेलेम्मा तोङ्‌क लीक् हेम्‍लाम्पा लाम्दीम्‍पा दाली यूवाचाक कोङा दर्शनपी तूऊ, ना खूङ्‌क कोङ् तूवोकपी ताआ।

६ कोङा नम्‍लो खोङूलो मूङ्‌कपी चारपीक ना सोगोपाक जीवा-जन्‍तू, खीक्‍का पेलेमोक्स् थून्‍चीतो लाम्‍दूम् जीवा-जन्‍तू ना नाम्‍तो पेर्प्‌ तीप् छोऊ तूऊ।

७ कोङा ओरोलोक ईबूम् साल्‍म् येनू, ‘पत्रुस पक्‍ते, खीक्‍काना सेत्‍ना चते।’

८ “खोदोलोई कोङा ख ओरो पीकोना ङरी आनू, ‘मा के रोबूङ्, ङ्‌कतोङ् अपवित्र अथवा अशुद्ध थक् कोङा हाल्‍लोसो मान्चाङा।’

९ “खोरोनाङ् दोस्पीसो होसोङ् साराङ्‌गाप्‍तोका कोङ् ओरोलो, ‘ऊई नीनाम्माआ शुद्ध मक् तूये खूङ्‌क आना अशुद्ध मीनव।’

१० सूक्‍छेम् सम्‍मो खूङ्‌क खोरोनाङ् छूवाचा, खीक्‍का मूङ्‌क खोलोङ् होसोङ् साराङ्‌गा हेम् थेन्खान्ची।

११ “खोन्‍तोङ्ना छूवाचालो कैसरियापीका ओपी पोक्‍स्‍चीक सूप्‍पो मीस् केईका तूयीकाक खीम्पी ताबाना।

१२ खीक्‍का पवित्र आत्‍माआ कोङ् ऊसो मान्मीमो खची साथपी खात्‍व लोओ। ङ्‌क तूक्‍पो नेछोस्सो ओ साथपी खाताक तूवा, ना केईका मूङ्‌क कर्नेलियसमी खीम्पी वोङीका।

१३ खसा केईका ईयीका, ईल्पो नीनाम्माम् रीदाम् पोक् खम् खीम्पी ताना, ‘योप्‍पापी सिमोन मीयस्क पत्रुस तूये खूङ्‌क काछोक्स् मीस् पोक्‍स्‍व लथे।

१४ खूङ्‌क नीनाम्माम् रीदाम् पोक्‍आ कर्नेलियस ओरो लथे, ख काछयना आना जीनप् रीङ् येईम् तय खीक्‍का आना ना खोलोङ् आम् खीम्‍पोस्‍चीका हल्‍वा तईनूम्।’

१५ “खीक्‍का कोङा नेईम् थालेईमू, खोदोलो लाईस्‍पी ओखीपी यूवाक तोङ्‌क पवित्र आत्‍मा खचीपीसो यूवा।

१६ खोदोलो रोबूआ पीकाक रीङ् कोङा मीनूखू, ‘यूहन्‍नाआने काऊआ बप्‍तिस्मा पीयू, खोदोलोई आम्‍नीम् पवित्र आत्‍मापी बप्‍तिस्मा छूये।’

१७ रोबू येशू ख्रीष्‍टपी विश्‍वास मयाम्‍लो नीनाम्माआ केई ऊक वरदानये पीयीक तूये, खूङ्‌क वरदान खस् पीयस्‍लो नीनाम्मा रोकेई मदूर्प् कोङ् आसे?”

१८ ङ्‌क रीङ् येन्‍चीना खस् वाये-वाये तूवाचा, ना खचा नीनाम्माम् साम्‍दीखा मतो ओरोपीका, “हन्‍नान् नीनाम्माआ बीन्‍नीपा जातिचीसो रीराममी लागी वालूम्‍मा ममीचीक तूये।”

एन्टिओकपीक मण्डली

१९ स्‍तिफनस सतावटपी छूवाकसा खोलोपी हासाना खाताक विश्‍वासीचा बीन्‍नीपास् मा, खोदोलोई यहूदीस्ङाङ् नीनाम्माम् रीङ्बऊ येईमीक्‍तो फोनिसिया, साइप्रस ना एन्टिओक सम्‍मो तातेका।

२० खोदोलोई हेप्-हेप् साइप्रस ना कूरेनीप्‍क विश्‍वासीस्‍सो तूवा। खचासो एन्टिओकपी बानाना ग्रीकची रोबू येशूम् जीनप् रीदाम् येईमीची।

२१ रोबूम् हूः खचीपी तूवाकसा ओरोतो मीचा विश्‍वास मस्‍ना रोबूपी आत्‍ता।

२२ ङ्‌क जीनप् रीदाम्‌ यरूशलेमपी तूवाक विश्‍वासीचा येन्‍ची, खीक्‍का खचा बारनाबास एन्टिओकपी पोक्‍स्‍ची।

२३ ख एन्टिओकपी ताबानाना नीनाम्माआ खस् आसीक् पीचीक तना ख हायाम् म्जी नअ, खीक्‍का खसा मूङ्‍कप्क विश्‍वासीस्‌ खोलोङ् खची सानीवापीका रोबू हेम् विश्‍वास मम्चाम् लागी उत्साहा पीची।

२४ ऊदोईपीक्यालो बारनाबास नप् खीक्‍का पवित्र आत्‍माआ लो विश्‍वासाआलो पेप्क मीस् तूवा। खीक्‍काना ओरोतो मीस् रोबूम् लाम्‍पी लाम्‍दूप्‍क तूवा।

२५ खीक्‍का ख शाऊल लाम्‍स् टार्ससपी खाता।

२६ खीक्‍का खसा शाऊल छीप्‍ना एन्‍टिओकपी बाईयू। खीक्‍का खस् ईक् दोङ् तोदी मण्डलीप्क मीस्चीका तूवा, ना ओरोसर्प् मीस् सेचीवा ईची। खीक्‍का एन्‍टिओकपीङ् म्सीच्‍चेस् लाईस्‍पी ख्रीष्‍टियन् पीकाना लचीक तूवा।

२७ खोन्‍तोलो हेप् खारीबोपोची यरूशलेमपीका एन्टिओकपी बाना।

२८ खीक्‍का खस् तूवाकप्‍क ईल्पो अगाबस नीङ् मीचीकसा पकाना चारपी देप् सीसोवा छूये पीकाना पवित्र आत्‍मालाम्‍पा खारीबो मअ। मूङ्‌क सीसोवा क्लौडियास होङाबू तूवाक नाम्‍लापी छूवा।

२९ खीक्‍का म्सीच्‍चेचा दूरचीकतोदी यहूदियापी तूप् खची नेछोस् चाचोदाम् होम्‍ना बोम्छोम् लन्‍ची मची।

३० खीक्‍का खचा खोरोङ् मची, ना बारनाबासमी लो शाऊलमीलो खची हूलाम्‍पा खचा चाचोदाम् मूङ्‌कपाक लाम्‍लछाचीपा होक्‍स्‍ची।

पत्रुस थूनापी

१२

१ मूङ्‌क लेईपी हेरोद होङाबूआ मण्डलीप्क विश्‍वासीस् दूक्पीम् थालेई मअ।

२ खसा यूहन्‍नाम् म्बू याकूब दोप्‍सेलआ खोक्‍स्‍ना सेतू।

३ ओरोना पत्रुसआ मक् लक्‍पी यहूदीस् खची जीनक तना खसा पत्रुससो लाम् लागी दाऊ मअ। ङ्‌क रीङ् खमिर मान्तेम्पा सबेईमी चाडमी नाम्‍लापी छूवाक तूवा।

४ हेरोदआ पत्रुस लाप्‍ना थूनापी तेसू, खीक्‍का ख ऊची छूयेयो पीकाना खोम् लागी लीक्पो-लीक्‍पोम् लीक्‍बूस्‌ तूवाक दोर्‌ची आरेई मची। ना निस्‍तार-चाड याताकप्का हेरोदआ पत्रुस खोलोङ् मीस्चीम् लाईस्‍पी ताईम् मीन्ताम् मक तूवा।

५ ओरोना पत्रुस थूनापी तूवालो खम् लागी मण्डलीआ ईक् सानीवा मस्‍ना वाङोम् मचचीक तूवा।

६ हेरोदआ पत्रुस मीस्मी दोक्पी बाईम् मीनाक सेपाङ् पत्रुस नीच्‍ची साङ्लआ छूईम्‍दीम्‍पा नीप्पो दोर्‌चीम् म्‍रापी ईम्‍स्‍चाक तूवा। खीक्‍का बीन्‍नीपा दोर्‌चीसो लाम्‍स्‍कोपी चौकीदार तूवाना हूङ्दीत्‍चीक तूवा।

७ खोदोलो अचानक ईल्पो रोबूम्‌ रीदाम्‌ पोक् मूङ्‍कपी खोमन्‍ची, ना मूङ्‌कपी छेङ्छेङ् छूवा। खीक्‍का खूङ्‌क रीदाम्‌ पोक्‍आ पत्रुस “दावा पक्‍ते” पीकाना म्बायाम्पी दूप्पू। खोदोलो पत्रुसमी हूक्‍पी छूईम्‍दीम्‍पा साङ्ल वयाना हूप्‍सा।

८ खीक्‍का नीनाम्माम् रीदाम्‌ पोक्‍आ ख ओरो लअ, “आम् तेई खाफ्‍स्‍ना आम् लोङ्पई वात्‍ते।” पत्रुसआ म्तेई खाफ्‍सू ना म्‍लोङ्पई वातू खीक्‍काना नीनाम्माम् रीदाम्‌ पोक्‍आ ख ओरो लअ, “आम् जेलेम्मा खूर्‌ना ओ दोस्-दोस् लाम्‍दूमाते।”

९ खीक्‍का ख लत्‍ताना नीनाम्माम् रीदाम्‌ पोक्‍मी दोस्-दोस् लाम्‍दूमा। ङ्‌क रीङ् नीनाम्माम् रीदाम्‌ पोक्‍पीका छूवाक पीकाना खसा मान्छेई। खोदोलो पत्रुसआ कोङान् दर्शनये तूचोयो मीनाचा।

१० खचा लाईस्‍पाक ना खूङ्‍कम् दोस्पी तूवाक दोर्‌ची कखीचीना सहर वोस्‍को सेल्मी देप् लाम्‍स्‍कोपी ताबाना। खूङ्‌क लाम्‍स्‍को म्होप्ङा हला ना खस् पाखा लत्‍ता। ओरोना खस् नीप्पोङ् पाखा लत्‍ताना ईबूम् चीमा लाम्‍लाम्‍पा खात्‍चातोङ् नीनाम्माम् रीदाम्‌ पोक्‍आ पत्रुस होक्‍सीना खालेता।

११ खीक्‍का पत्रुस म्नीऊ ताना ओरोपीका, “कोङा आछीयाकङ् थाऊ तूऊ, रोबूआ म्‍रीदाम् पोक् ओपी पोक्‍स्‍ना कोङ् हेरोद होङाबूम्‌ हूक्‍पीका लो यहूदीचा ऊई मम् मीनाक तूवा खूङ्‍कप्कालो छुटकारा मोक तूये।”

१२ ङ्‌क रीङ्‌ छेत्‍कप्‍का ख यूहन्‍ना मीचीक मर्कूसमी म्मा मरियममी खीम्पी खाता। खोदोलो खपा हायाम्सर्प् मीस् बात्ल छूवाना वाङोम् मचचीक तूवा।

१३ खीक्‍का पत्रुसआ लाम्‍स्‍को दूप्पू खोदोलो रोदा मीचीक ईल्पो रोःमे लाम्‍स्‍को हल्‍स् बाना।

१४ खीक्‍का मूङ्‌कसा पत्रुसमी साल्‍म्‌ छेत्‍कप्‍का म्जीनतो लाम्‍स्‍को माङ्‍हल्मोङ् खीम्गो बूल्तो खाताना, “पत्रुस लाम्‍स्‍कोपी थोरेप्‍दीत्‍क तूये” पीकाना रीदाम्‌ ईची।

१५ खोदोलो खचा मूङ्‌क ओरोलची, “आन् वाम्चाये।” खोदोलोई खसा पीकाक रीङ् आछीयाकङ् पीकाना ख तेत्‍तेईमो यीङा। खोदोलो खचा ओरोपीका, “मूङ्‌क खम् रीदाम्‌ पोक् होगो।”

१६ खोदोलो पत्रुसआ क लाम्‍स्‍को दूप्चक तूवा। खीक्‍का खचा लाम्‍स्‍को हल्‍चीलो पत्रुस तचीना खस् छाक्‍का छूवा।

१७ खोदोलो पत्रुसआ खस् “वाये तूवानीव” लचीना म्हूःआ कवेई मीची, ना ख ऊतोङ्नाई रोबूआ थूनापीका पाखा लातू खूङ्‌क खस् ईची। खीक्‍का ङ्‌क रीदाम्‌ याकूब ना बीन्‍नीपा नेछोस् ईयानूम्‍व लचीना ख बीन्‍नी थाऊपी खालेता।

१८ देत्छा कोअसाकप्का पत्रुस ऊई छूवा पीकाना दोर्‌चीम् हाम्‍पी हायाम्‌ देप् रीङ्-छाम् छूवा।

१९ खीक्‍का हेरोदआ पत्रुस लामू खोदोलोई ख मान्छीम्, खीक्‍काना खसा दोर्‌ची खोजतलास मम्ना सेईम् छूये पीकाना आज्ञा मअ। हेरोद क यहूदियापीका कैसरिया मीचीक थाऊपी खाताना तूवा।

हेरोद होङाबू सीयाक

२० टुरोसपीक लो सीदोनपीकलो मीस्चीप्का हेरोद होङाबू हायाम्‌ सार म्छूली काताक तूवा। खीक्‍का खस् बात्ल छूवाना हेरोदमी दोक्पी खाईम् लागी चाई मची, लाईस्‍पी खस् होङाबूम्‌ खीम्पी लक्‌ मप् हाकिम बलस्तसपी खाताना बईछोक्सीकाते लची। ऊदोईपीक्यालो खची चारपीक मीचा हेरोद होङाबूम्‌ छाप्‍कूवाप्‍का छीर्म् खाईम् पर्ने तूवा।

२१ खीक्‍का मीचा पीकाक लेईपी हेरोदआ होङाबूम्‌ तेई खाफ्‍स्‍ना होङ्पोम् तोतूस्कोपी तूवा, खीक्‍काना खसा मीस्चीम् हाम्‍पी भाषण मअ।

२२ खोदोलो मीचा बतो, “ङ्‌कन् मीस् नेन्कन् मा, नीनाम्मा नेन्कई!” पीका।

२३ खोदोलो हेरोदआ नीनाम्मा साम्‍दीखा मान्दोकसा ईल्पो नीनाम्माम् रीदाम्‌ पोक्‍आ ख केरू, खीक्‍का ख स्याऊ-स्याऊ बेप्दीआ चना सीया।

२४ खोदोलोई रोबूम् रीङ्‌‌बऊ पतो खोलोपी रीतो खाता।

२५ खीक्‍का बारनाबास लो शाऊलआसो खची लक्‌ मम् यात्चीना यरूशलेमपीका आत्‍ता। खोदोलो खस्का मर्कूस मीचीक यूहन्‍नासो खाता।

पावल दूङ् लाईस्‍पी नीनाम्माम् रीङ्‌बऊ हास्‌ लाम्‍दूमाक

१३

१ हन्‍ना एन्टिओकपीक मण्डलीप्क खारीबोपोची ना सेचीपोची, बारनाबास, काला मीचीक शिमियोन, कुरेनीप्‍क लुकीयस, खीक्‍का होङाबूलो ईतोङ् पतोखाताक मनेन मीचीक ना शाऊल तूवा।

२ खचा रोबूम् आराधाना मतो माईस् तूवाचालो पवित्र आत्‍माआ खस् ओरोलची, “ओ नीङ्पी बारनाबास लो शाऊललो मूङ्‌क लक्‌ मम् लागी सोक्‍नूम्व, ऊदोईपीक्यालो कोङा खस् ङ्‌क लक्‌ मम् लागी काछूचीक तूये।”

३ खीक्‍का खस् माईस् तूवाना वाङोम् मची ना मूङ्‌क नीप्पोचीम् थेम्पी खची हूः यूक्सूपीचीना रोबूम् लक्पी पोक्स्ची।

४ खीक्‍का खस् पवित्र आत्मालाम्पा पोक्साकसा सेलुसियापी खाता खीक्‍काना खपीका देप् हेयोङ्मापी वोङाना साइप्रस हेम् खाता।

५ सलामिसपी तातेकाना खस् यहूदीचीम् देप् याखऊ खीम्पी वोङाना नीनाम्माम् जीनप् रीदाम् हास्‍ची। खोदोलो मूङ्‌कपी मर्कूस नीङ् मीचीक यूहन्‍नासो खस्का तूवा।

६ ना खस् खोलोङ् टापूपी लाम्‍दूम्‍तो पाफोस मीचीक थाम्‍पूपी तालाता, खोदोलो मूङ्‌कपी खचा ईल्पो यहूदी वालीलीक खारीबो मप् बार-येशू नीङ् मीचीक जादूमप्‌ छीप्‍ची।

७ खूङ्‌क जादूमप्‌ साइप्रस तापूप्‍क हायाम्‌ देप् हाकिम सर्गियस पौलुसलो तूवादोङा। ख हायाम्‌ सानीवापो मीस् तूवा। खसा बारनाबास लो शाऊललो काछोम्ना नीनाम्माम् रीङ्बऊ येईम्‌ मीनाना लन्‍ची मअ।

८ खोदोलो मूङ्‌क जादूमप् एलुमासआ (एलुमास ग्रीक रीङ्‌, ङ्‌कम् अर्थ जादूमप्‌ छूये) सर्गियस पौलुस विश्‍वासपीका आईम् लागी खची ऊल्‍लोङ् मअ।

९ खोदोलोई शाऊलआ, ख पावलसो मीदोङ्ची, पवित्र आत्‍माआ पेप्‍ना एलुमास म्मूक्स् यामीक मान्मसा खोङू,

१० खीक्‍का ख ओरो लअ, “आन् शैतानमी छा, खीक्‍का खोलोङ् धार्मिकताम् साछीमी, खोलोङ् जेजेर्वा रीङ्आ ना वालीलीक रीङ्आ पेप्‍ङा! ऊई आना नीनाम्माम् तन्‍तईपा लाम्‌ होसोङ् खोखोल् मम् होक्‍सीयनोङ्‌यो?

११ हन्‍ना खोङ्व, आम्‍थेम्‍पी रोबूम्‌ हूः छूवाक तूये, आन् रोबूआ कोमूक्पा छूम् दण्ड पीये।”

खीक्‍का जीस्तातो सम्‍मो आना नाम्साम्‌ तयनो। खोदोलोङ् ख मोम् ना गूगूर्‌पाआ देप्‍खी, खीक्‍काना हेप्-हेप्पा कोङ् ओ हूक्‍पीका लापोना लाम्‍दूपोयो मीनाना ख एक्‍सा-मेक्सा लाम्‍दूमातीता।

१२ खीक्‍का मूङ्‌क प्रान्‍तप्‍क चारतोप्‍आ मूङ्‍कतोङ्ना छूवाक तना रोबूपी विश्‍वास मअ, ऊदोईपीक्यालो रोबूम्‌ सेचीवा तना ख छाक्‍का छूवाक तूवा।

पिसिदियामी एन्टिओकपी

१३ पावल म्बूम्चीका पाफोसपीका देप् हेयोङ्मापी वोङाना पामफिलियापीक पर्गापी तातेका, खीक्‍का यूहन्‍ना क खस् होक्‍सीचीना यरूशलेम आत्‍ता।

१४ खोदोलोई खस् पर्गापीका लत्‍ताना पिसिदियापीक एन्टिओकपी बाना, खीक्‍का नोम्चीम् लेईपी खस् याखऊ खीम्पी खाताना तूवा।

१५ खीक्‍का मोशाम् ललई ना खारीबोपोचा छाप्चीक सोक्‍सरपीक रीङ्‌ नीम् यात्ना याखऊ खीम्‍पीक चारतोप्‍आ खस् ओरोलची, “नेछोचे! आम्‍चीपी मीस् वारे-वाछे लईम्‌ रीङ्‌बऊ तूदो पीकाचीव।”

१६ खोदोलो पावल पकाना म्हूःआ कवेई मतो ओरोपीका, “ए इस्राएलपीक बूबू-नेछोचे ना नीनाम्माप्का कीप् बीन्‍नीपा गोङ्चे, सम्‍तूमा मीयोनीना ओ रीङ् येन्‍नूम्‍व।

१७ इस्राएलीचीम् नीनाम्माआ ई खूक्सू-खूलूची सोक्‍ना खस् मिश्र छाप्‍कूवापी तूवालो आसीक् पीचीक तूवा, खीक्‍का खम् राःरालोक म्हूःआ खस् मूङ्‌क छाप्‍कूवापीका लात्‍ना बाईची।

१८ खीक्‍का खस् गोङ्‍रूत्खाप् थाम्‍पूपी तूवालो नीनाम्माआ लीक्‍पोङ् दोङ्सम्मो सीयार मची।

१९ खीक्‍का खसा कनान छाप्‍कूवापीक नूक्‍गोङ्‌ची मासेई मस्‍ना खची छाप्‍कूवापीक हक् म्होप्मी मीस्ची पीयू।

२० ङ्‍क खोलोङ् छूम् लागी लीक्‍चून्‍दूलूम्‌ ङाक्पोङ् दोङ् तोदी लागेई छूवा।

“ङ्‌क रीङ्‌ छूवाना शमूएल खारीबोपोम् पालो सम्‍मो खसा नीया मप्ची पीयू।

२१ खीक्‍काना खचा नीनाम्मापी होङाबू ङोक्‍ची, ना नीनाम्माआ बेन्यामीन गोङ्पीक कीशमी म्छा शाऊल लीक्‍पोङ्‌ दोङ् सम्‍मो खचीपी चार तोम् लागी पीयू।

२२ खीक्‍का नीनाम्माआ शाऊल होङाबूप्‍का लात्‍दीत्‍ना खम् फाईपी दाऊद होङाबू बानेई मअ। दाऊदमी तोक्पी नीनाम्माआ गवाई पीना ओन्‍तोङ्‌ पीका, ‘कोङा यिशैमी म्छा दाऊद ओ गोङ्आ तीम्क मीस् छीपूक तूये, खसा कोङा मीनोक तोङ्‌क खोलोङ् लक्‌ मय।’

२३ “ङ्‌क दाऊदमी चास् छापीकाङ्‌ नीनाम्माआ यादे मक तोङ्ना, खसा ईल्पो हल्‍वा पीप्, येशू ख्रीष्‍ट पोक्‍सू।

२४ येशू यूम्पीका लाईस्पीङ् यूहन्‍नाआ वालूम्मा ना बप्‍तिस्मा मयाम्नाङाङ् ई मोऊ छेमा छूये पीकाना खोलोङ् इस्राएलपीक मीस्ची ईचीक तूवा।

२५ यूहन्‍नाआ म्‍लक् याईम् हलो खस् ओरो पीकाना तत्‍ची, ‘आन्‍ना कोङ् आसे मीन्चाईनी? कोङ् ख माके। खोदोलोई ख ओ दोस्पी यूचाई, खूङ्‌कमीन् कोङ्ने म्‍लोङ्पूक लोङ्पई बूईम्सो खातोनो।’

२६ “ए अब्राहाममी चास्-छाचे, खीक्‍का नीनाम्माप्का कीम् लप्‌ बूबू-नेछोचे, ङ्‌क हल्‍वाम् रीदाम्‌ ई लागीङ्‌ हईछईक तूये।

२७ ऊदोईपीक्यालो यरूशलेमपी तूप्‍चा ना खचीपी चारतोप्चा ख मान्छेईची। खीक्‍का खारीबोपोचा धर्मसूम्बऊपी छाप्चीक रीङ्‌बऊ नोम्चीम् लेईपीच्‍ची नीचीलोसो खचा बूजेई मान्मची। ओरोना खचा येशू सेईम्‌ दण्ड पीचीना धर्मसूम्बऊपी खम् तोक्पी छाम्‍पा रीङ्‌बऊ पूरा मस्क तूये।

२८ ख सेईम्‌ दण्ड पीम् दोस् ऊसो मान्तूदोसो खचा येशू सेईम्‍ङा छूये पीकाना पिलातस बीन्ती मीची।

२९ ना खम् तोक्पी छाम्‍पा खोलोङ् रीङ्‌ पूरा मस्कप्का खचा येशू क्रूसपीका लात्‍चीना गेम्‍पू तेस्‍ची।

३० खोरोदोसो नीनाम्माआ येशू सीयाखात्‍कप्‍का ऊस्‍पकू।

३१ खीक्‍का गालीलपीका खलो यरूशलेम बाईप्चीपी ख हायाम्‌ तातो खोमन्‍ची, ना खस् ईनीम्‍बा सम्‍मोङ्‌ मीस्मी लागी साक्षी तूचाये।

३२ “ओरोना नीनाम्माआ ई खूक्सू खूलूचीपी मक मूङ्‌क यादेम् जीनप् रीदाम् केईका आम्‍नीपी तातूम्‍काक तूये।

३३ ऊतोङ्नाई नीनाम्माआ येशू सीयाखात्‍कप्‍का ऊन्पोमीयू खूङ्‌क रीङ्‌ ई लागी, ना खची गोङ्मी लागी पूरा मीयीपीईक तूये, खूङ्‌क रीङ्‌ दोस्पीक भजनपीसो छाम्‍पा तूये,

‘आन् ओ छा के,

कोङाङा आन् एसे वान्‍क के।’

३४ खीक्‍का येशू ख्रीष्‍ट सीयाकप्‍का मान्कीम्मो ऊस्‍पक्‍कम्‌ तोक्पीक ओरो पीकाक तूये,

‘कोङा दाऊद होङाबू पीयान् पीकोना यादे मूक

पवित्र आसीक् आछीयाङ् आन्‍नी पीयान्‍नी।’

३५ ऊदोईपीक्यालो आर्को थाऊपीसो ओन्तोङ्ना पीक्‍क तूये,

‘आना आम् पवित्र मीस्मी गाम्

कीम् मीयनो।’

३६ “ऊदोईपीक्यालो दाऊदआ म्नाम्‍लापी नीनाम्माआ मीनाक तोङ्ना म्सूसो मना दोस्का सीयाकप्का ख म्खूक्सू-खूलू तोङ्नाङ् खूम्ची, ना खम् गाम् कीमाना यङा।

३७ खोदोलोई येशू नीनाम्माआ सीयाकप्‍का ऊस्‍पकू खूङ्‍कम् रीराम‍ क खसा कीम्‍खा मान्मी।

३८ “खन्‍सा बूबू-नेछोच, आन्‍ना छेतानूम्‍व, ङ्‌क मीस्पीकाङाङ् मीस्मी मोऊ छेमा छूये पीम् रीङ् आम्नीपी पोम्पाक तूये।

३९ आन्‍नी येशूपी विश्‍वास मप्‍तोदी खोलोआ खलाम्पाङ् खोलोक रीङ्पीका छुटकारा तानूम्क तूये, खूङ्‌क छुटकारा आम्‍नी लागी मोशाम् रीदूम् लाम्‍पा पूरा छूमान्‍दूर।

४० खन्‍सा चीङ्चीङ्‌यो तूवानीव मादोन् खारीबोपोचा पीकाक ङ्‌क रीङ्‌ आम्‍नीपीसो तान्‍लादूर:

४१ ‘खोङ्नूम्व, आन्‍नी निन्दा मप्चे,

छाक्‍का छूवानी ना कोयूप्छा छूवाखात्नीव!

ऊदोईपीक्यालो आम्‍नी नाम्‍लापी कोङा ईबूम् लक्‌ मूचोयो,

ङ्‌क लक्‍मी तोक्पी बीन्‍नीपाआ आन्‍नी ईनीदोसो

आन्‍ना विश्‍वास मईनूम्नो’।”

४२ पावल लो बारनाबासलो याखऊ खीम्‍पीका लत्‍ताना खात्‍चालो मीचा आर्को नोम्चीम् लेईपीसो आन्‍चा तास्‍ना ङ्‌क रीङ्मी तोक्पीङ् केईका येईमीयीकाव पीकाना बीन्ती मीची।

४३ याखऊ यातानासो यहूदीचा ना यहूदी धर्म मानेई मप् बीन्‍नीपा गोङ्पीकची पावलमी लो बारनाबासमीलो खची दोस्-दोस् खाता, खीक्‍का खस्का रीङ्-छाम् मतो आन्‍ची नीनाम्माम् सम्‍खेलूपी छूवाचाचीव लची।

४४ खीक्‍का आर्को नोम्चीम् लेईपीसो सहरपीक खोलोङ् मीस् हूजूहूकाना नीनाम्माम् रीङ्बऊ येईस् ताआ।

४५ खीक्‍का ओरोतो मीस् तचीना यहूदीचा खस् नाचूर् खोङ्ची। खीक्‍का पावलआ पीकाक रीङ्‌ कीप्‍तो खम् नीङ्ला कात्‍ची।

४६ खोदोलोई पावल लो बारनाबासलो माङ्‌की-माङ्‌की ओरोपीका, “नीनाम्माम् रीङ्बऊ लाईस्‍पी आन्‍नी येईमीम् पर्ने तूवाक। खोदोलोई ङ्‌क हाल्‍लोसो मान्याईप् रीराम‍मी तोक्‍पी आन्‍ना येईम्‌ सानीवा मान्मन्‍नीकसा हन्‍ना केईका बीन्‍नीपा गोङ्चीपी खातेका।

४७ “ऊदोईपीक्यालो रोबूआ केईका ङ्‍कतोङ्‌क आज्ञा पीयीकाक तूये,

“‘चारमी नाक्‍काछो सम्‍मो हल्‍वाम्‌ रीदाम्‌ हाम्‌ छूये पीकोना

“‘कोङा आन्‍नी बीन्‍नीपा गोङ्चीम् लागी अल्हो छूम् लागी सोन्‍नीक तूये’।”

४८ ङ्‌क रीङ् बीन्‍नीपा गोङ्चा खची जीनतो येन्‍ची, खीक्‍का नीनाम्माम् रीङ्बऊमी साम्‍दीखा मची, खीक्‍का हाल्‍लोसो मान्याईप् रीराममी लागी लाईस्‍पीकाङ्‌ नीनाम्माआ सोक्‍चीक तोदीआ येशू ख्रीष्‍टपी विश्‍वास मची।

४९ खीक्‍का नीनाम्माम् रीङ्‌बऊ खोलोपी रीङा।

५० खन्‍सा यहूदीचा पावलमी लो बारनाबासमीलो ऊल्‍लोङ्पी नीनाम्माम् भक्ति मप्ची खीक्‍का खोलोआ रेप्‍चीक मीम्छास् ना सहरपीक देप् मीस्ची चप्स्‍चीना, पावल लो बारनाबासलो खची तेल्पीका कल्‍लात्‍ची।

५१ खोदोलोई पावल लो बारनाबासलो खची लोङ्पीक फूर्क् दाप्स्यूक्‍स्‍चीना आइकोनियम मीचीक सहर दाली खाता।

५२ खीक्‍का म्सीच्‍चेस्क पवित्र आत्‍माआ पेप्‍चीना खची गोङ् चान।

आइकोनियमपी पावल लो बारनाबासलो

१४

१ पावल लो बारनाबासलो ईतो आइकोनियमपीक यहूदीचीम् याखऊ खीम्पी वोङाना नीनाम्माम् रीङ्बऊ हास्ची, खोदोलो ओरोतो यहूदीचा ना ग्रीकचा विश्‍वास मची।

२ खोदोलोई विश्‍वास मान्मप् यहूदीचा बीन्‍नीपा गोङ्ची हूर्‌स्चीना पावलमी लो बारनाबासमीलो ऊल्‍लोङ्पी खची सानीवा खलबल मदीत्ची।

३ खोरोदोसो पावल लो बारनाबासलो रोबूपी भरोसा यूक्स्चीना माङ्‌की-माङ्‍की नीनाम्माम् रीङ्बऊ हातो खस् हायाम्‌ तातो मूङ्‌कपी तूवा। खीक्‍का रोबूआ खची हूःलाम्‍पा चीन्‍न ना योबोरीखाक लक्‌ मना म्होप्मी सम्‍खेलूम् रीङ्‌बऊमी गवाई पीयू।

४ खोदोलोई सहरपीक मीस्ची हासा, ना हेप् यहूदीस् हेम् खीक्‍का हेप् क प्रेरितची हेम् खाता।

५ खीक्‍का बीन्‍नीपा गोङ्चा लो यहूदीचालो नीस् गोङ्आङ्‌ खची चार तोप्‍चीका तङाना खस् दूक् पीम् ना लूङ्आ गोम्‍ना सेईम् चाई मची।

६ खीक्‍का खचा ङ्‌क रीङ्‌ तूम् तचीना लुकोनियापीक सहर लुस्‍त्रा ना डर्बी खीक्‍का खूङ्‍कम् बर्‌बार्‌पीक थाम्‍पूपी जूकाना खाता,

७ खोदोलोसो खचा मूङ्‌क थाम्‍पूपी जीनप् रीदाम्ङा हास्‍चची।

लुस्‍त्रापी लो डर्बीपीलो

८ खीक्‍का लुस्‍त्रा सहरपी ईल्पो सक्पा मीस् तूवा। खूङ्‌क म्मा वात्‍लोङ्‌ मोन्तोङ्‍कङ् तूवा, ना मूङ्‌क हाल्‍लोसो लाम्मान्दूम्क तूवा।

९ मूङ्‌कसा पावल नेनाक येन्चक तूवा। खीक्‍का पावलआसो मूङ्‌क नम्‍लो खोङ्लो मूङ्‌क मीस्पी कोङ् नोखातो पीम् विश्‍वास तना,

१० पावलआ मूङ्‌क ओरोसोतो ओरो लअ, “आम् लोङ्आ तीईना थोरेप्‍ते।” खोदोलो मूङ्‌क हूचूलाचू पकाना लाम्‍दूमा।

११ खीक्‍का पावलआ ङ्‌क लक् मक ओरोसर्प् मीचा तची, खीक्‍काना खचा लुकोनिया रीङ्पीका हायाम्‌ सोतो ओरोपीका, “देऊताई मीस्मी ङालीपी ईपी यूवाक रईछ।”

१२ खचा बारनाबास क जिउस देऊता मीची ना पावल क हर्मेस देऊता पीकाना लची, ऊदोईपीक्यालो पावल क नेईप्चीपीक लाम्‍लछा तूवा।

१३ खीक्‍का सहरमी लाईस्‍पी तूवाक जिउसमी दप्स्को खीम्‍पीक पूजारीचा क मूल्‍लाम्स्कोपी लूपी खीक्‍का बूङ्मी लोऊ तात्‍चीना मूङ्‌क सहरपीक मीस्चीका तङाना बोक पीम्ना पूजा मम् मीना।

१४ खोदोलोई बारनाबास लो पावललो ङ्‌क रीङ्‌ येन्‍ची, खीक्‍का खची तेई चेन्‍चीना ओरोपीक्‍तो मूङ्‌क मीस्चीम् दोक्पी बूल्तो खाता,

१५ “ए सोम्‍छाचे, आन्‍ना ऊदोई ङ्‌कतोङ्‌क लक्‌ मईनूम्? केईकासो आन्‍नी तोङ्‌कङ् दूक्‍वा-सूक्‍वा मप् मीस्ङा, केईका आम्‍नीपी नीनाम्माआ पीयीक जीनप् रीदाम्‌ येईमीक्स् बानीकाक। ङ्‍कतोङ्‍क मोरोक लक्‌ होम्‍येम्‍ना साराङ्‌गा, चार, दीरीत्‍ती ना मूङ्‌कपी तूक खोलोक थक् बोबूईप् नीनाम्मापी विश्‍वास मम् छूये।

१६ खसा केछे सून्‍मापूक मीस् खची होप्‍मी रीदूम् होदूम्‍पी मीनाक तोङ्ना तोम् पीची।

१७ खोरोदोसो खसा हाल्‍लोसो म्होप् गवाई मान्दीक मान्मन्ची, ऊदोईपीक्यालो खसा नप् लक्‌ मना नाम्‍तोका वा तामीयू ना थीक् नाम्‍लापी छीर्म् पीयानी, खीक्‍का थीक् नाम्‍लापी हायाम्‌ देतो छीर्म् पीयानीना आम्‍नी गोङ् चानमीयू।”

१८ ओरोना खचा हायाम् मान्दूर्‌सा मूङ्‌क बोक पीम्ना पूजा मम् मीनाना ताक मीस् रोकेई मची।

१९ खोदोलो हेप्-हेप् यहूदीस् एन्टिओकपीका लो आइकोनियमपीकालो मूङ्‌कपी तालाता, खीक्‍का ओरोसर्प् मीस् चप्स्‍चीना पावल लूङ्आ गक्‍ची, ना सीया मीनाना सहरपीका पाखा थूत्‍तो खाईचीना होक्स्लात्‍ची।

२० खोदोलो रोबूम्‌‌ सीच्‍चेस्‌ ताना पावलमी म्बर-बार बात्ल छूवालो पावलसो पका, खीक्‍का सहरपी वोङा, ना म्देसा ख मूङ्‍कप्का लत्‍ताना बारनाबासलो डर्बी खाता।

सिरियामी एन्टिओकपी

२१ खचा मूङ्‌क सहरपी जीनप् रीदाम्‌ हास्‍चीना हायाम् देतो सीच्‍चेस् बानेई मची, खीक्‍का खस् लुस्‍त्रा, आइकोनियम ना एन्टिओकपी आत्‍ता,

२२ खचा मूङ्‌कपी तूवाक सीच्‍चेस् आत्‍मापी राःरालोक छूम्‍चाम्‌ ना विश्‍वासपी पोचीप् तूम् छूये पीकाना उत्साहा पीची, खीक्‍का केईया हायाम् देप् दूक्‍वा तेम्‍ना नीनाम्माम् चारखम्‍पी खाईम् छूये पीकानासो ईची।

२३ खीक्‍का खचा खोलोङ् मण्डलीपी लाम्‍लछास् सोक्‍ची, ना माईस् तूवाना वाङोम् मतो मूङ्‍कस् खचा विश्‍वास मक रोबूपी जीम्मा पीची।

२४ खीक्‍का खस् पिसिदिया छूक्‍तो पामफिलियापी ताबाना।

२५ खीक्‍काना पर्गापी नीनाम्माम् रीङ्‌बऊ हास्‍चीना खस् अटालियापी यूवा।

२६ खीक्‍का खस् मूङ्‍कप्क देप् हेयोङ्मापी वोङाना एन्टिओक खाता, खूङ्‌कपीका खचा खची लक् थोक्स्चीक तूवा। खचा ईनीम्बा पूरा मस्क लक्‍मी लागी नीनाम्माम् सम्‍खेलूपी मूङ्‍कपीक विश्‍वासीचा खस् रेप्‍स्‍चीक तूवा।

२७ खीक्‍का खस् एन्टिओकपी ताबानाकप्‍का, मण्डलीपीक खोलोङ् काछचीना नीनाम्माआ खचीपी मक् खोलोङ् लक्‍मी तोक्पी खस् ईची, खीक्‍काना ऊतोङ्नाई नीनाम्माआ बीन्‍नीपा गोङ्चीम् लागी विश्‍वासमी लाम्‌ हल्‍पीची खूङ्‌क रीङ्सो खस् ईची।

२८ खीक्‍काना खस् हायाम् तातो मूङ्‌कपी म्सीच्‍चेस्का तूवा।

यरूशलेमपीक देप् याखऊ

१५

१ हेप् मीचा यहूदियाप्का एन्टिओकपी खाताना म्नेछोस् ओरोना सेचीवा ईम् थालेई मची, “आन्‍ना मोशाम् रीदूम्-होदूम् तोङ्ना खतना मईनूम्नोदोक हल्‍वा तईनूम्नो।”

२ ङ्‌कतोङ्‌क सेचीवा येन्‍चीना पावल लो बारनाबासलो खस्का हायाम् रीङ्-छाम् मची, खूङ्‌क रीङ्‌ माङ्‍खम्कसा मूङ्‌कपी तूवाक नेछोचा मूङ्‌क रीङ्मी फैसला मम् लागी यरूशलेमपीक प्रेरितची ना एल्डरची तईस् पोम् लागी पावल लो बारनाबासलो खीक्‍का मूङ्‌कपीक हेप् बूबू-नेछोस् सोक्‍ची।

३ मण्डलीप्क विश्‍वासीस्‍का खस् हान्‍चीना फोनिसिया ना सामरिया छूक्‍तो खात्‍चाक तूवा, खोदोलो खचा बीन्‍नीपा गोङ्चासो रोबूपी विश्‍वास मस्क रीङ्‌ खस् हायाम्‌ नत्‍तो येईमीची। खूङ्‌क रीङ्‌ येन्‍चीना मूङ्‍कपी तूवाक बूबू-नेछोची खोलोङ् हायाम् खची जी नअ।

४ ओरोना खस् यरूशलेम तालाता, खोदोलो मूङ्‌कपी तूवाक विश्‍वासी बूबू-नेछोचा, प्रेरितचा ना मण्डलीपीक धर्म-सेचीपोचा खची लाम्‍तूम्‍मा मची। खीक्‍काना पावल लो बारनाबासलो नीनाम्माआ खचीपी मक लक्‍मी तोक्पी खोलोङ् खस् ईची।

५ खोदोलो फरिसीचीप्‍क विश्‍वास मप् हेप्पा थोरेपाना ओरोपीका, “बीन्‍नीपा गोङ्चीम् खताना छूम्‍ङा छूये ना खस् मोशाम् ललई मानेई मनूम्व लोम् छूये पीकाना लची।”

६ खीक्‍का ङ्‌क रीङ्-खाऊ खम् लागी प्रेरित ना मण्डलीपीक धर्म-सेचीपोची बात्ल छूवा।

७ खीक्‍का मूङ्‌कपी हायाम् रीङ्-छाम् छूवाकप्का पत्रुसआ थोरेपाना ओरोपीका, “बूबू-नेछोचे, आन्‍ना छेत्‍चाईनूम्, लाईस्‍पी ऊतोङ्नाई नीनाम्माआ ओ ङलाम्पा बीन्‍नीपा गोङ्चा जीनप् रीङ् येन्‍चीनूना विश्‍वास मस्‍नू पीकाना कोङ् आम्नी हाम्‍पीका सोको।

८ खोलोङ् मीस्मी गोङ्पीक रीङ्‌ छेईप् नीनाम्माआ केई पीईक तोङ्नाङा खस्सो पवित्र आत्‍मा पीचीना लक्‍चीक रीङ्‌ खसा केई खोलोङ् खोमीयी।

९ होसोङ् नीनाम्माआ यहूदी जातिचीपी लो बीन्‍नीपा गोङ्चीप्लो छेङ्‌गेर् मान्म, खोदोलोई खची गोङ् विश्‍वासलाम्‍पा शुद्ध मीपीची।

१० ओरोना म्सीच्‍चेचीम् पईपी वोवेन्‍दा यूक्स्‍नूम्ना ऊदोई आन्‍ना नीनाम्माम् चाम्ची मईनूम्? ङ्‌क वोवेन्‍दा ना केईयाङ्‌ ना ई खूक्सू-खूलूचाङ्‌ खूर्‌दूर्‌ची।

११ खोरोदोसो केईया विश्‍वास मयाम्, ओरोना खचा तोङ्नाङ् रोबू येशूम् सम्‍खेलूआ केईयासो हल्‍वा तम्क तूये।”

१२ खोदोलो याखऊपीक खोलोङ् वाये तूवा, खीक्‍का पावल लो बारनाबासलो बीन्‍नीपा गोङ्चीम् हाम्‍पी नीनाम्माआ खचीलाम्‍पा मक चीन्‍नम् लो योबोरीखाक लक्‍मीलो तोक्पी खस् येईमीचीलो खचा खोलोआ सानीवा मस्‍ना येईम्‌ चानतो येन्‍ची।

१३ खस् नेईम् याताकप्का याकूबआ पकाना ओरोपीका, “बूआचे-नेछोचे, ओ रीङ‍् येन्‍नूम्‍ते,

१४ नीनाम्माआ म्नीङ्मी लागी बीन्‍नीपा गोङ्चीप्का ईबूम् जाति सोम् सम्‍तूमा मक तूये पीम् रीङ्ने सिमोनआ पक तूवा।

१५ ङ्‌क रीङ् लो खारीबोपोचीम् रीङ्बऊलो तङे, पीम् रीङ् ओरोना धर्मसूम्‍बऊपीसो छाम्‍पा तूये,

१६ ‘ङ्‌क रीङ्‌ छूकप्‍का कोङ् आत्‍तो,

ना दाऊदमी गसाक तूस्को होसोङ् बोबूयो।

मूङ्‌कम् योछोगस्खाताक कोङा होसोङ् बोबूयो,

ना मूङ्‌क कोङा थोरेपो।

१७ खीक्‍का बीन्‍नीपा तूक मीचा योबोरोबू लाम्‍दूर्‌चीनू,

ना ओ नीङ्लाम्‍पा काछोम्‍पातोदी खोलोङ् बीन्‍नीपा जातिचासो रोबू तोम् दूर्चीनू।

ङ्‌क रीङ्‌ योबोरोबूआ पीक्‍चाई,

१८ खसा लाईस्पीयीकाङ् ङ्‍क रीङ् पोक्‍तो थक् तूये।’

१९ “खन्‍सा ओ फैसला ऊई तूये पीक्यालो, नीनाम्मा हेम् आईप् बीन्‍नीपा गोङ्ची केईया दूक् पीम् छूनो,

२० खोदोलोई खस् ङ्‌कतोङ्‌क रीङ्पीका छूबूरी तूवानीव पीम् छापापानूम्‍व, खूङ्‌क रीङ्‌ ङोङोक्छेपी चारेई मम्पा चाम् थक् चस्‍नूनव, तूम्‍लू लम्‍पीका छूबूरी तूनूव, खीक्‍का म्पई रीम्‍पाना सेईम्‍पा साः खीक्‍का म्हीः चस्‍नूनव।

२१ ऊदोईपीक्यालो केछेयीकाङ् खोलोङ् नोम्चीम् लेई पीच्‍ची याखऊ खीम्पी मोशाम् ललई नीचयची, खीक्‍का खोलोङ् सहरपी रीङ्चाईक तूये।”

याखऊपी छूवाक रीङ्

२२ खीक्‍काना प्रेरितचा, लाम्‍लछाचा ना खोलोङ् मण्डलीचा तङाना खची गोपीक हेप्-हेप् सोम्‍ना पावलमी लो बारनाबासमीलो साथपी एन्टिओकपी पोम् चाई मची। खीक्‍का खचा खोलोआ साम्‍दी दचीक बूबू-नेछोस् गोप्‍क मूक्खे मीस्, यहूदा मीचीक बारनाबास लो सिलासलो सोक्‍ची

२३ खीक्‍काना मूङ्‍कचीप्का ङ्‌कतोङ्‌क छाप्दाम् होक्‍स्‍ची:

“एन्टिओक, सिरिया ना सिलिसियापी तूप् बीन्‍नीपा जाति नेछोचीपी प्रेरितचीम् ना एल्‍डरचीम् सेवाके।

२४ केईका येनूम्‍काक तूये, ओखी गोप्‍क हेप्-हेप्पा केईका आरेई मान्ममोङ् मोरोक रीङ्‌ आम्‍नी सानीवापी तेयापानीना आन्‍नी हायाम् दूक् पीयानीक तूये।

२५ ओरोना केईका खोलोङ् बात्ल छूयीकाना याखऊपी छूवाक रीङ् आन्‍नी येईमीम् लागी ओखी गोप्‍क हायाम् सम्तूमा मीयाम्काक हेप् बूबू-नेछोस् सोकूम्‍काना बारनाबास लो पावलमी साथपी आम्‍नीपा पोम् लागी केईका चाई मम्काना पोक्‍सूम्‍चायाम्‍का के।

२६ खचा रोबू येशू ख्रीष्‍टमी लागी खची रीराम‍सो गेबो गूमेई मस्क तूवा।

२७ ओरोना केईका यहूदा लो सिलासलो आम्‍नीपी पोक्‍सूम्‍काक तूये। खचासो मूङ्‌क आछीयाक रीङ्‌ङा आन्‍नी ईनी।

२८ ऊदोईपीक्यालो पवित्र आत्‍मा लो केईकालो ङ्‌कङ्‌ नप् मीनीका, ङ्‌क चाहेई छूक् रीङ्‌ पीका बीन्‍नीपा दूङ्देतो बोझ आन्‍नी खूर्‌मीम् छूनो।

२९ आन्‍नी ङोङोक्छेपी चारेई मम्पा चाम् थक्पीका, ना म्पई रीम्‍पाना सेईम्‍पा हीम्‍वा-केईम्‍वाम् साः, म्हीः चाम्‍पीका ना तूम्‍लू लम्‍पीका छूबूरी तूवानीव। ङ्‌कतोङ्‌क रीङ्पीका छूबूरी तूनीदोक हायाम् नप् छूये। हायाचीके।”

३० खस् मूङ्‍कप्का हान्‍चीना एन्टिओकपी खाता। खीक्‍का खोलोङ् विश्‍वासीची बात्ल मस्‍ना मूङ्‌क छाप्दाम् पीची।

३१ खीक्‍का खचा मूङ्‌क छाप्‍दाम्‍पी छाम्‍पा वाछे-वारेम् रीङ्‌ नीचीना हायाम् खची सानीवा चान।

३२ खीक्‍का यहूदा लो सिलासलोसो खारीबोपोस् तूवाकसा मूङ्‌कपीक नेछोस् नीनाम्माम् रीङ्पीका हायाम् वारे-वाछे लईचीना खस् बलिय मची।

३३ खीक्‍का खस् मूङ्‍कपी जीस्तातो तूवा, ना मूङ्‌कपी तूवाक बूबू-नेछोचा हायाम् नत्‍तो बिदा-बार मस्‍ना खची पोप्चीपाङ् आत्पोक्‍स्‍ची। [

३४ खोदोलोई सिलासआ क मूङ्‍कपीङ् तूम्‍चाम् नप् मीना।]a

३५ पावल लो बारनाबासलोक सेचीवा पीतो खीक्‍का रोबूम् रीङ्‌बऊ हातो बीन्‍नीपा ओरोतो मीस्चीका एन्टिओकपी तूवा।

पावल जीनप् रीदाम् हास् लाम्‍दूमाक छेलाम्

३६ जीस्तातोपी पावलआ बारनाबास ओरो लअ, “बान्ते, काचा रोबूम् रीङ्‌बऊ ऊक-ऊक सहरपीई हासाचूक तूये खूङ्‌क सहरपी आत्‍चीना मूङ्‌कपीक बूबू-नेछोस् तूप्‍चू खीक्‍का खस् ऊतोङ्‌कई तूये खोङ्चू।”

३७ खोदोलो बारनाबासआ मर्कूस मीचीक यूहन्‍नासो खची साथपी खाईम् लन्‍ची मअ।

३८ खोदोलोई पावलआ मर्कूसलो खाईम् मा मीना, ऊदोईपीक्यालो मर्कूस पामफीलीयापीका खस्का हान्‍चीना खची साथपी रोबूम्‌ लक्‌ मस् माङ्‌खाईमो बीन्‍नी खाताक तूवा।

३९ ओरोना खची हाम्‍पी रीङ्-छाम् माङ्‍खम्कसा खस् हाम्‍चीम् बोक्सा। खीक्‍काना बारनाबासआ मर्कूस खाईना खस् साइप्रस हेम् खाता।

४० खोदोलोई पावलआ सिलास सोकू, ना मूङ्‍कप्क बूबू-नेछोचीप्का नीनाम्माम् सम्‍खेलूपी रेप्‍साना खचीप्‍का बिदा छूवा।

४१ ओरोना खसा मण्डली राःरा तीत्‍तो सिरिया लो सिलिसियापीलो खाताना खोलोपी फलू।

a 

१५:३४ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

पावल ना सिलासचीका तिमोथी तूपाक

१६

१ खीक्‍का पावल डर्बी ना लुस्‍त्रा मीचीक सहरपी बाना। मूङ्‌कपी तिमोथी नीङ् मीचीक ईल्पो सीच्‍चे तूवा। मूङ्‌क तिमोथीम् म्माक यहूदी विश्‍वासी तूवा, खोदोलोई म्पाक ग्रीक तूवा।

२ लुस्‍त्रा ना आइकोनियमपीक म्नेछोचीपी खम् नप् रीङ्‌ रीङाक तूवा।

३ पावलआ तिमोथी म्होप्लो खाईम् लन्ची मअ। खीक्‍काना मूङ्‌क थाम्पू होम्‌ यहूदीस् तूवाकसा पावलआ ख खाईना खतना मअ। ऊदोईपीक्यालो तिमोथीम् म्पा ग्रीक तूवा पीम् खचा खोलोआ छेत्‍चीक तूवा।

४ खीक्‍का खस् सहरपीक लाम्‍ला छूक्‍तो खातालो यरूशलेमपीक प्रेरितचा ना एल्‍डरचा निर्णय मईचीक रीङ्मी तोयूपी लाम्‍दूमानीव पीकाना विश्‍वासीस् ईची।

५ ओन्तोङ्ना मण्डलीची बलिय छूक्‍तो खाता खीक्‍का लेईपीच्‍ची विश्‍वासीची ओरोतो छूक्‍तो खाता।

पावलआ मासेडोनिया खाईम् दर्शन तक

६ पवित्र आत्‍मालाम्पा एशियापी नीनाम्माम् रीङ्बऊ हाम्‌ रोकेई छूवाकसा खस् फ्रिगिया ना गलातिया छूक्‍तो खाता।

७ खीक्‍का खस् माइसिया मीचीक थाम्पूम् रीम्‍लाम्‍पा छूक्‍तो खचा बिथिनिया हेम् खाईम् सानीवा मची। खोदोलोई येशूम् आत्‍माआ खस् खाईम् माम्पीची।

८ खीक्‍का खस् माइसिया लाम्‍पा त्रोआसपी खाता

९ खोदोलो पावलआ सेपा ईबूम् दर्शन तअ– खूङ्‌क दर्शनपी मासेडोनियापीक ईल्पो मीचा थोरेपाना ख ओरोपीक्‍तो बीन्ती मीचक तूवा, “मासेडोनियापी बान्व, खीक्‍का केईका बईकाव।”

१० खीक्‍का खसा मूङ्‌क दर्शन तअमोरोङ् मासेडोनिया खाईम् लागी केईका चूम्चीयीका। खीक्‍का मासेडोनियापीक मीस् जीनप् रीङ्‌ येईमीम् लागी नीनाम्माआ केईका काछईकाक मीनीका।

फिलिप्‍पीपी लिडियाम्‌ सानीवा फात्‍ताक

११ खीक्‍का केईका त्रोआसपीका हेयोङ्मापी वोङीकाना सामोथ्राके मेक्सा खातीका, ना म्देसा नियापोलिसपी ताबानीका,

१२ ना खपीका फिलिप्पीपी ताबानीका, मूङ्‌क मासेडोनियापीक देप् सहर तूवा, मूङ्‌क सहर रोमीचीम् हक्पी तूवा। मूङ्‌क सहरपी केईका जीस्तातो तूयीका।

१३ खीक्‍का केईका नोम्चीम् लेईपी सहरमी लाम्‍स्‍कोलाम्‍पा लत्‍तीकाना योऊमी चाखेम्पी खातीका, ऊदोईपीक्यालो मूङ्‍कपी केईका वाङोम् मस्को थाम्‍पू तूये होला मीनीका। खीक्‍का केईका मूङ्‍कपी तूयीका ना बात्ल छूवाक खोलोङ् मीम्छास्का रीङ्-छाम् मम्‍लातूम्का।

१४ खीक्‍का थिआटीरा सहरपी तूप्, बैजनी तेईमी पईकार मप् लिडिया नीङ् मीचीक नीनाम्माम् भक्ति मप्‌ ईल्पो मीम्छा तूवा खूङ्‌कसा हायाम् नत्‍तो ओखी रीङ्‌ येनू। खीक्‍का पावलआ ईयक रीङ्‌बऊ सानीवा मनूना येन्‍नूते मीनाना रोबूआ खम् सानीवा हल्‍पी।

१५ खीक्‍का खमी ना म्खीम्पोस्ची खोलोमी बप्‍तिस्मा छूवा, खीक्‍काना खसा ओरो पीकाना ओखीपी बीन्ती मअ, “आन्‍ना कोङ् रोबूपी विश्‍वास मप् मीन्‍नीदोक ओ खीम्पी बान्‍नीना तूवानीते।” ओरोना खसा केईका कर तीयीका।

पावल लो सिलासलो थूनापी

१६ ईलेई केईका वाङोम् मस्को थाम्पूपी खातीचाईकाक तूवा, खोदोलो जखाना खोप् ईल्पो रोःमे मीम्छालो केईका तूपीका, मूङ्‌क मीम्छाआ जखाना खोङ्ना हायाम्‌ देतो खाप्‍चीमा तात्‍ना म्मालिक पीदोङ्थे।

१७ मूङ्‌क मीम्छा पावलचीका ओखी दोस्-दोस् हायाम्‌‌ सोतो बतो लाम्‍दूमा, “ङ्‌क मीस्ची दूङ् रेप्‍तोक नीनाम्माम् सूसो मप्ची। ङ्‌कचा आन्‍नी हल्‍वा तोम् रीङ्‌ ईनी।”

१८ मूङ्‌कसा हायाम्‌ तातो मूङ्‍कतोङ्नाङ् पीकाचा। खोदोलो पावलआ सेगासेगा लना फनक्‍का आन्‍चीना मूङ्‌क जेजेर् आत्‍मा ओरो लअ, “येशू ख्रीष्‍टमी नीङ्पी मूङ्‍कप्का लत्‍ताना खात्‍ते।” खीक्‍का मूङ्‌क जेजेर् आत्‍मा मूङ्‍कप्का लत्‍ताना खाता।

१९ खोदोलो म्मालिकआ मूङ्‍क मीम्छालाम्‍पा खाप्‍चीमा तास्‍को लाम्‌ दीयाक छेत्‍ना पावल लो सिलासलो पेलेमोक्स् थूत्‍तो सहरमी रापी तूवाक नीया मप्चीम् हाम्‍पी खाईची।

२० खीक्‍का खस् सहरपीक हाकिममी दोक्पी खाईचीना ओरोपीका, “ङ्‌कस् यहूदीची, ङ्‌कचा ई सहरपीक मीस्मी सानीवा तूल्‍बूल मचयची।

२१ ङ्‌कचा ओन्‍तोङ्‌क रीदूम्-होदूम् ईयीचायाक तूये खूङ्‌क रीदूम्-होदूम् केई रोमी मीचा ईम्‍चीम् नप् मान्तू।”

२२ खीक्‍का ओरोसर्प् नेनाना खस् केर्म् लागी खची छूलीआ छर्‌पान्‍खीची। खीक्‍का सहरपीक हाकिमचा खची तेई चेन्‍चीना होक्स्लात्‍ची, ना ङ्‌कस् सीर्कूना यानूम्व लची।

२३ हायाम् लोक्‍तो सीर्कूना यचीकप्का खचा पावल लो सिलासलो थूनापी तेस्‍ची, खीक्‍का खचा थूनापीक हाकिम ङ्‌क कैदीची लत्‍खातेयो नम्‍लो खोङ्व लचीना आज्ञा पीची।

२४ खूङ्‌क तोङ्‌क आज्ञा तकप्का मूङ्‌कसा पावल लो सिलासलो थानागोपा खाईचीना खची लोङ्पी थीङ्‌र तेस्‍ना यूक्सची।

२५ आदारात होम्पी पावल लो सिलासलो वाङोम् मतो नीनाम्माम् छाम् मचचीक तूवा, खोदोलो बीन्‍नीपा कैदीचाक खूङ्‌क छाम् येन्‍चचीक तूवा।

२६ खोन्तोलोङ् आचानक हायाम् देप् लून्‍मा तोक्‍सा, ना थानाम् जग हल्‍लेई छूवा, ना खोन्तोलोङ् खोलोङ् लाम्‍स्‍को हला खीक्‍काना कैदीची छूईम्‍दीम्‍पा साङ्ल वया।

२७ थानापीक हाकिम थीतापका, खोदोलो मूङ्‍कपीक खोलोङ् लाम्‍स्‍को हलाखात्‍क तअ। खीक्‍काना खोलोङ् कैदीस् जूकाखाता मीनाहो खसा दोप्सेल लात्‍ना म्होप्ङा खोम्‍सेम्‍चीम् मीना।

२८ ङ्‌क तखीकप्का पावलआ बतो ओरोपीका, “आन् आम् होप् ऊसो मन्चीनते, केईका खोलोङ् अपीङ् तूयेका।”

२९ खीक्‍का लाबाई ङोक्‍ना ख दावा बूल्तो थाना गोपा वोङा ना म्कीम्मा योतो पावलमी लो सिलासमीलो लाईस्‍पी सूपोम् मना सेवा छ।

३० खीक्‍का खस् पाखा खाईचीना खसा ओरो पीकाना तत्‍ची, “हल्‍वा तोम् लागी कोङा ऊई मम् छूये?”

३१ खीक्‍का खचा ओरोलची, “रोबू येशूपी विश्‍वास मते, खीक्‍का आना ना आम् खीम्‍पोस्‍चीका खोलोआ हल्‍वा तईनूम्।”

३२ खीक्‍काना खचा मूङ्‍क हाकिम ना म्खीम्पीक खोलोङ् रोबूम्‌‌ रीङ्‌‌बऊ येईमीची।

३३ खीक्‍का खूङ्‌क सेपाङ्‌ हाकिमआ पावल लो सिलासलो खाईचीना खची खेर् सप्‍पीची। खीक्‍काना खसा ना खम् खीम्‍पोस्‍चा खोलोआ बप्‍तिस्मा लाप्‍ची।

३४ खीक्‍काना हाकिमआ पावल लो सिलासलो म्खीम्पा खाईचीना जा यची, खीक्‍का ओरोना खोलोङ् म्खीम्पोस्चीका खसा नीनाम्मापी विश्‍वास मकसा ख हायाम्‌ म्जी नअ।

३५ खीक्‍का म्देसा कोअसाकप्‍का सहरपीक हाकिमचा दोर्‌ची, “मूङ्‌क मीस्ची लेत्‍दीत्‍नूम्‍ते।” पीक्स् थूनापीक हाकिमपा पोक्‍ची।

३६ खीक्‍का थानापीक हाकिमआ मूङ्‌क रीङ्‌ येन्‍ना पावल ओरो लअ, “सहरपीक हाकिमआ आन्‍ची लेईम्‍दीम् आज्ञा मक तूये। खन्‍सा हन्‍ना आन्‍ची लत्‍ताचीना आम्‍ची सानीवा चानतो खात्‍चीव।”

३७ खोदोलोई पावलआ रीदाम्‌ बाईप् दोर्‌ची ओरो लअ, “कास्का रोमपीक मीस् तूवाचीकानासोङ् खचा ओची गल्ती ऊसो मान्तूप्ङा मीस्मी लाईस्पी हायाम् लोक्‍तो केराचीका, ना थूनापी तेसाचीका, ओन्‍तोलोक आसासो मान्छेईमो सूपीछा लेईम्‍दीम्‍यो मीन्चाई? ङ्‌क छूनो। खूङ्‌क आज्ञा पीप् हाकिमचीङ् बान्‍नूना कास्का लाताचीकानूना खायाचीकानूते।”

३८ मूङ्‌क रीङ्‌ दोर्‌चा खाताना हाकिमची येईमीची। खीक्‍का पावल लो सिलासलो रोमपीक मीस् पीम् छेत्‍चीना खस् हायाम् कीसा।

३९ खीक्‍का खचा बानाना पावलपी लो सिलासपीलो माप् ङोक्ची, खीक्‍का खस् थानापीका पाखा खाईचीना ङ्‌क ओखी सहरपीका खालेत्‍चीव लचीना बीन्ती मीची।

४० थूनापीका लत्‍ताना पावल लो सिलासलो लिडिया मीचीकम् खीम् खाता, ना खपा खचा रोबूपी विश्‍वास मप् बूबू-नेछोस् तूप्स्खीचीना उत्साहा पीचीना खस् हान्‍ची।

थेसलोनिके सहरपी

१७

१ पावल लो सिलासलो अम्‍फिपोलिस ना अपोल्‍लोनिया लाम्‍पा छूक्‍तो थेसलोनिकेपी तालाता। खपी यहूदीचीम् याखऊ खीम् तूवा।

२ खम् बानी तूवाक तोङ्ना पावल मूङ्‌क याखऊ खीम्पी खाता। खीक्‍का खसा मूङ्‍कपी सूक्‍फाईवेई सम्‍मो धर्मसूम्‍बऊपीक रीङ्‌ पोक्‍तो खस्का रीङ्-छाम् मतो तूवा।

३ “ख्रीष्‍टआ आछीयाङ् दूक्‍तोम् खीक्‍का सीयाकप्‍का ऊम्‍पोम्‍ङा तूवा, ना खूङ्‌क येशूम् जीनप् रीङ्‌ङा कोङा आन्‍नी ईन्‍चायान्‍नीक तूये, खङ् ख्रीष्‍ट तूये” पीम् रीङ्‌ खसा आछीयाक खोमयूक्‍सू।

४ खोदोलो हेप् यहूदीचा विश्‍वास मस्‍ना पावल लो सिलासलो हेम् खाता। खीक्‍काना नीनाम्मापी भक्ति मप् खोलोङ् ग्रीकची ना हेप् नीङ् तोक्‍साक देप्‍क मीम्छाचासो विश्‍वास मची।

५ खोदोलोई नाचूर् लना यहूदीचा बजारपीक वोर्वा ईप्ची बात्ल मस्‍ना सहरपी चाऊपो फोक्स्ची, खीक्‍का यासोनमी खीम्पी खाताना बलजबतआ पावल लो सिलासलो खोलोङ् मीस्मी हाम्पी ताईम् लाम्ची।

६ खचा पावल लो सिलासलो लाप्‌ मान्दूर्‌स्लो, यासोन ना हेप्-हेप् नेछोस् लाप्चीना सहरपीक चारतोप्चीम् दोक्पी ओरोपीक्‍तो पेलेमोक्स् थूत्‍तो तात्‍ची, “चारङा खाथल्-बीथल् मप् ङ्‌कस् ङ्‍कपीसो तालाताक रईछ।

७ खस् यासोनमी ङास्‍मी छूवाक तूये, ना खचा येशू मीयस्क बीन्‍नीपाङ् होङाबू तूये पीक्‍ना कैसरमी आज्ञाम् ऊल्‍लोङ्पी लक्‌ मचयस्क तूये।”

८ ङ्‌क रीङ्‌ येन्‍चीना सहरपीक चारतोप्ची ना मीस्ची खोलोङ् आतेई छूवा।

९ खचा यासोन खीक्‍काना खम् साथपी तूवाक बीन्‍नीपा मीस्चीपी खाप्‍चीमा छोमीचीना खस् लेत्‍दीत्‍ची।

बेरिया सहरपी

१० सेपाङ्‌ बूबू-नेछोचा पावल लो सिलासलो बेरिया मीचीक सहरपी पोक्‍स्‍ची। खीक्‍का खस् मूङ्‌कपी तातेकाना यहूदीचीम् याखऊ खीम्पी खाता।

११ मूङ्‍कप्क यहूदीस् थेसलोनिकेपीक मीस्पीका दूङ् नप् तूवा। ऊदोईपीक्यालो खचा नीनाम्माम् रीङ्‌बऊ हायाम् नम्‍लोना सानीवा मस्‍ना येन्‍ची, ना पावलआ पीकाक रीङ्‌ आछीयाङ् खूङ्‌क तोङ्‌ङायो मायो पीकाना खचा लेईपीच्‍ची धर्मसूम्‍बऊ नीची।

१२ खन्‍सा खस् तूवाक गोपीक ओरोसर्प्आ, खीक्‍का खोलोआ हायाम् साम्‍दीखादचीक ग्रीक मीम्छा-वात्‍छाचासो विश्‍वास मची।

१३ खोदोलोई थेसलोनिकेपा तूप् यहूदीचा बेरियापासो पावलआ नीनाम्माम् रीङ्‌बऊ हास्‍चय पीम् रीङ्‌ येन्‍ची, खीक्‍काना खस् मूङ्‌कपीसो ओरोसर्प् मीस् हूर्सी ना थेईसी तालाता।

१४ खीक्‍का म्नेछोचा दावाङ् पावल दीरीत्‍ती हेम् पोक्‍स्‍ची। खोदोलोई सिलास लो तिमोथीलोक मूङ्‍कपीङ् तूवा।

१५ पावल छोस्‍खाईप्‍चा ख एथेन्‍स सम्‍मो खाईची। खीक्‍का पावलपीका सिलास लो तिमोथीलो छूदोक दावाङ् ओपी बान्‍नूव पीम् आरऊ तचीना खस् आत्‍ता।

एथेन्‍स सहरपी

१६ पावलआ एथेन्‍सपी तूवाना सिलास लो तिमोथीलो हूङ्दीत्‍चीलो, मूङ्‌क सहर ङोङोक्छेआ पेप्छोक्स्क तना पावल हायाम् म्सानीवा चाईसा।

१७ खन्‍सा पावलआ यहूदीस्का ना नीनाम्मापी सानीवा मप्चीका याखऊ खीम्पी, खीक्‍काना बजारपी हापी तूपादोसो लेईपीच्‍ची रीङ्-छाम् मची।

१८ खीक्‍का इपिक्‍युरी लो स्‍तोइकी मीचीक दार्शनिकचासो पावललो रीङ्-छाम् मची। खोदोलो खस् तूवाकप्‍क हेप्-हेप्पा ओरोपीका, “ङ्‌क म्थेम्पाका थेम् नेईपा ऊई पीके?” खीक्‍का खोरोनाङ् हेप्‍पाक ओरोपीका, “ङ्‌कसान् बीन्‍नीपा देऊताम् रीङ्‌ये हातो लाम्‍दूम्चाये।” ऊदोईपीक्यालो पावलआ येशू सीयानासो ऊसापक्‍क तूये पीकाना रीदाम्‌ हास्‍क तूवा।

१९ खीक्‍काना खचा पावल अरियोपागसपी खाईचीना ओरोलचीना तत्‍ची, “आना पयक ङ्‌क नयाँ सेचीवाम् अर्थ ऊये, केईकासो ङ्‌क ईम्‍चीम् दूराम्‍कायो?

२० ऊदोईपीक्यालो आना केईका छाक्‍काक रीङ्‌ येईमीयीचायाकाक तूये। खन्‍सा ङ्‌क रीङ्मी अर्थ ऊये पीक्‍याकाना केईका छेईम् मीन्याका।”

२१ (एथेन्‍सपीक मीस्चा ना मूङ्‍कपीतूप् बीन्‍नी छाप्‍कूवाप्‍क विदेशीचा नयाँ-नयाँ रीङ् येईम्-नेईम्पी नाम्‍योक कात्‍दोङ्ची खोदोलोई बीन्‍नीपा रीङ्पी नाम्‍योक मान्कात्दोङ्ची)।

२२ पावलआ अरियोपागस मीचीक याखऊमी लाईस्‍पी थोरेपाना ओरोपीका, “ए एथेन्‍सपी तूप् मीस्चे, आन्‍नी हायाम् धर्म मानेईमम् नईप् तूनीरईछ पीम् कोङा छेतू,

२३ ङ्‌क थाम्‍पूपी दूलेई छूवोलो कोङा आम्‍नी पूजा मस्को थाऊसो खोङू। खीक्‍का कोङा ओन्‍तोङ्‌क ईबूम् बेदी छीपू खूङ्‌कपी ‘छेताम्‍नोक देऊताम् लागी’ पीम् छाम्‍पा तूवा। खन्‍सा ओरोना आन्‍ना मान्छेईमो आस्‍मी पूजाई मचाईनूम् खूङ्‍कम् तोक्‍पी कोङा आन्‍नी ईयान्‍नी।

२४ “नीनाम्माआ चार खीक्‍का चारपी तूक खोलोक थक् बोबूईयू, ना ख साराङ्‌गाम्‌ लो चारमीलोसो रोबू तूकसा ख मीचा म्हूःआ बोबूईयक दप्स्को खीम्पी तूनो,

२५ येशू ऊमीसो रोरेखा छूनो, ख ऊचीमीई रोरेखा छूक्‍तोङ् मीचा म्हूःआ बोबूईम्पा थक्‍आ खम् सूसो मम् छूये आन्‍ना मीनानीनव। ऊदोईपीक्यालो खसाङ् रीराम, सोम्‌ ना खोलोक थक् पीये।

२६ खसा ईल्पो मीस्पीका चारपी तूप् खोलोङ् जाति बोबूईयू। खीक्‍का खसाङ् खस् तूस्को थाऊ, नाम्‍ला ना रीम्‍सो तोकेईमीपीची,

२७ खीक्‍का खचा नीनाम्मा लाम्‍चीनू, छूदोक खचा मप्‍तो नीनाम्मा लामस्‍दोक छीप्‍पस्‍यो पीकाना खसा ओन्तोङ्ना मक तूवा। खोरोदोसो ख ईपीका छूबूरी मान्तू।

२८ ऊदोईपीक्यालो

“केई नीनाम्मापीङ् लेतीचायाक तूये,

ना खलो तूयेनाङ्‌‌ केईया एक्‍सा-मेक्सा मम्चायाम्,

ओरोना केई खलोङ् तूये।” खीक्‍का आम्‍नी मीन्तूम् छाप्चा हेप्-हेप्पा ओरो पीकाक तूये,

“आछीयाङ् केई खम् चास् छाङ्‌ के।”

२९ “केई नीनाम्माम् छा छूयीकसा, नीनाम्मा हाल्‍ङो तोङ्‌क नाम्‍छेर्बू तोङ्‌क ना छीलूमा तोङ्‌क तूये मीम् छूनो। ङ्‌कन् मीचा मीन्ताम् मईना म्हूःआ बानेई मईक म्हूःम् सीप्‍ङाङ्‌ये।

३० ओरोना नीनाम्मा मान्छेईप् लाईस्‍पीक दूङ्‌ची खसा मोरो मान्खोन्चाची, खन्‍सा खसा ईनीम्‍बा खोलोङ् थाम्‍पूपी तूप् मीस् वालूम्‍मा मम् छूये पीक्‍ना आज्ञा पीचयस्क तूये।

३१ ऊदोईपीक्यालो खसा नीया छूम् लेई ईलेई यूक्सीपीक तूये, खूङ्‌क लेईपी खसा सोक्‍क मीस्पीका चारपी धार्मिकताम् नीया मय, खूङ्‌क रीङ् सीयाकप्‍का ऊसापक्‍नासो खसा खोलोङ् मीस् ङ्‌कम् प्रमाण खोमीक तूये।”

३२ खीक्‍का खचा सीयाखात्‍क होसोङ् ऊस्पके पीम् तोक्पी येन्‍चीना हेप्-हेप्पा ख खीसी मीची, खोदोलोई बीन्‍नीपाचाक “केईका हन्‍नासो ङ्‌कम् तोक्पी आम् रीङ् येनाम्‍का” लची।

३३ खीक्‍काना पावल खची दोक्पीका बिदा छूवाना खाता।

३४ खोदोलो हेप्-हेप् खस्का खाताना विश्‍वास मची। मूङ्‍कस् गोपी डियनुसियस मीचीक अरियोपागसपीक ईल्पो तीक्‍सू तूवा, ना दामारिस मीचीक मीम्छा तूवा, खीक्‍का बीन्‍नीपास्सो तूवा।

पावल कोरिन्‍थपी

१८

१ खीक्‍काना पावल एथेन्‍सपीका हान्‍चीना कोरिन्थ मीचीक सहरपी खाता।

२ मूङ्‌कपी पावलआ पोन्‍टसपी तूप् अकिलास नीङ् मीचीक ईल्पो यहूदी छीप्‍पू। अकिलास म्तोमा प्रिस्‍किलालो इटालियापीका ताक तूवा, ऊदोईपीक्यालो होङाबू क्लैडियसआ खोलोङ् यहूदीची रोम सहरपीका खान्‍लेनू पीकाना आज्ञा मक तूवा। खीक्‍का पावल खस् तूम्खास् खाता।

३ ईक् खाल्क खची लक् छूवाकसा पावलसो खस्का तूवाना लक् मची। ऊदोईपीक्यालो खची लक् तम्बू बानेई मम् तूवा।

४ खोलोङ् नोम्चीम् लेईपी खसा याखऊ खीम्पी यहूदीस्का, ग्रीकचीका रीङ् खाऊ मची, ना पावलआ खस् म्‍रीङ् ईम् कोसिस मअ।

५ सिलास लो तिमोथीलो मासेडोनियापीका ताबाना, खोदोलो पावल नीनाम्माम् रीङ्‌बऊ हाम्‍पी मान्कात्छोक्साक तूवा, ना खसा यहूदीस् येशूङ्‌ ख्रीष्‍ट तूये पीकाना ईचचीक तूवा।

६ खोदोलो यहूदीचा पावलमी ऊल्‍लोङ् मस्‍ना म्बदनाम् मची। खोदोलो पावलआ म्तेईपीक फूर्क् रूतो ओरोपीका, “आम्‍नी हीः आम्‍नी तोङ्पीङ् छूनूव, कोङ् निर्दोष तूवो। हन्‍ना कोङ् बीन्‍नीपा जातिचीपी खातो।”

७ खीक्‍का पावल मूङ्‍कप्का पकाना नीनाम्माम् सूसो मप् तीतस युस्तस नीङ् मीचीक मीस्मी खीम्पी खाता। खम् म्खीम् याखऊ खीम्मी दोक्छापीङ् तूवा।

८ याखऊ खीम्पी चारतोप् क्रिस्पसआ ना म्खीम्पोस्चा खोलोआ रोबूपी विश्‍वास मची। खीक्‍का कोरिन्थ पीक ओरोतोआ पावलमी सेचीवा येन्‍चीना विश्‍वास मस्‍ना बप्‍तिस्मा लाप्‍ची।

९ ऊलाम् सेपा दर्शनपी रोबूआ पावल ओरो लअ, “आस्‍पीकासो कीनव, ना नेन्‍तोखात्‍व खीक्‍का मान्‍नेईमो तून्‍चानव,

१० ऊदोईपीक्यालो कोङ् आम् साथपीङ्‌ तूवो, ना आन् आसासो ऊसो मदूर्‌नो, ऊदोईपीक्यालो ङ्‌क सहरपी ओ मीस् ओरोतो तूये।”

११ खीक्‍का पावल नीनाम्माम् रीङ्बऊ ईत्‍तो ईक् दोङ् तूक्‍ला सम्‍मो खस्का तूवा।

१२ गलियोन नीङ् मीचीक मीस् अखैया छाप्‍कूवाप्‍क हाकिम छूवाकप्का, यहूदीस् ईक् सानीवा छूवाना पावल लाप्‍चीना अदालतपी ओरोपीक्‍तो खाईची,

१३ “ङ्‌क मीचा ई ललईलो माङ्‍खप् नीनाम्माम् आराधाना मम् लागी मीस् ईचयची।”

१४ पावल नेईम् पीकाक तूवा, खोदोलो गलियोनआ यहूदीस् ओरोलची, “यहूदीच, आछीयाङ् ङ्‌क नप् रीङ्‌ मा ना अपराधमी रीङ्‌ङादोन्, कोङा आम्‍नी रीङ्‌ येईम्ङा बोक्सावा।

१५ खोदोलोई रीङ्बऊ, नीङ् खीक्‍काना आम्‍नी ललईमी तोक्पीक रीङ्‌ छूवाकसा, आन्‍ना आम्‍नी होपाङ्‌ ङ्‌कम् नीया मनूम्व। कोङा ङ्‌कतोङ्‌क रीङ्मी नीया मदूरोनो।”

१६ खीक्‍का गलियोनआ खस् अदालतपीका लात्‍दीत्‍ची।

१७ खीक्‍का यहूदीचा याखऊ खीम्‍पीक चारतोप् सोस्‍थोनेस लाप्‍चीना अदालतमी लाईस्‍पीङ्‌‌ केर्‌ची। खोदोलो गलियोनआ मूङ्‌क लक्‍पी ऊसो सानीवाङ्‌ मान्म।

प्रिस्‍किला, अकिलास ना अपोल्‍लोस

१८ खीक्‍काना पावल हायाम् तातो कोरिन्‍थपी तूवा। खीक्‍का ख मूङ्‍कप्क बूबू-नेछोस्का हान्‍चीना हेयोङ्मापी वोङा, ना सिरिया मीचीक थाऊपी खाता। खोदोलो प्रिस्‍किला लो अकिलासलो खस्का तूवा। खीक्‍काना पावलआ ऊची भाकल मकसा किंक्रियापी म्तोङ् खकू।

१९ खीक्‍का खस् एफिससपी ताबानाकप्‍का प्रिस्‍किला लो अकिलासलो मूङ्‍कपी होक्‍सीचीना म्होप्क याखऊ खीम्पी खाताना यहूदीस्का रीङ्-छाम् मची।

२० खीक्‍का यहूदीचा पावल जीस्तातो सम्‍मो तूवाते लचीना बीन्ती मीची, खोदोलोई पावलआ मानेई मान्म।

२१ खीक्‍का पावलआ खस्का हाम्‍चीम् नाम्‍लापी खस् ओरोलची, “आन्‍नीस्‍का तूम्खाम् नीनाम्माम् लन्‍ची तूदोक कोङ् हन्‍नासोङ् आम्‍नीपी आत्‍तोना बानोके।” खीक्‍काना ख हेयोङ्मापी वोङाना एफिसस लाम्‍पा खाता।

पावल सूक्‍छेम्पी नीनाम्माम् रीङ् हास् लाम्‍दूमाक

२२ ख हेयोङ्माप्‍का कैसरिया सहरपी लत्‍ता खीक्‍का थोम्‍ला यरूशलेमतो तूवाक विश्‍वासीस् तूम्खास् खाता, ना खस् सेवा छयूक्‍स्‍चीना एन्टिओक सहरदाली यूवा।

२३ खीक्‍का ख जीस्तातो सम्‍मो मूङ्‌कपी तूवा, ना ख मूङ्‍कप्का लत्‍ताना गलातिया लाम्‍पा फ्रिगिया छूक्‍तो खोलोङ् सीच्‍चेची उत्साहा पीतो खोलोपी खाता।

२४ खोदोलो अलेक्‍जेन्‍ड्रिया सहरपी तूप् अपोल्‍लोस नीङ् मीचीक ईल्पो यहूदी एफिससपी बाना। ख हायाम् नम्‍लो नेईदूर्पा ना धर्मसूम्बऊपीक रीङ्सो हायाम् नत्‍तो छेईप्-लेप्‌ तूवा।

२५ खसा हायाम् नम्‍लो रोबूम् सेचीवा तक तूवा, खीक्‍का खसा म्‍आत्मापी हायाम् जोशिलो छूवाना येशूम् तोक्पी आछीयाक रीङ्‌ नम्‍लोना ईक्‍तो लाम्‍दूमा। खोदोलोई खसा यूहन्‍नामी बप्‍तिस्माम् रीङ्‌ङाङ्‌ नम्‍लोना छेत्‍क तूवा।

२६ अपोल्‍लोस माङ्‌की-माङ्‌की यहूदीचीम् याखऊ खीम्पी नेन्‍लाता। खोरोना ख नेनाक प्रिस्‍किला लो अकिलासआलो येन्‍चीना खचा अपोल्‍लोस खची खीम् काछचीना खाईची, ना नीनाम्माम् रीङ्बऊमी अर्थ ख हायाम् नत्‍तो ईची।

२७ खीक्‍काना अपोल्‍लोसआ अखैया मीचीक थाम्‍पूपी खाईम् सानीवा मअ। खोदोलो एफिससपी तूप् बूबू-नेछोचा ख खाईम् लागी उत्साहा पीची, खीक्‍का मूङ्‌कपी तूप् सीच्‍चेचा खोलोआ ख लाम्‍तूम्‍मा मीचीनू पीकाना ईबूम् छाप्दाम् छाप्‍पीची। खीक्‍का ख अखैयापी तातेकाना रोबूम्‌ सम्‍खेलूआ विश्‍वास मप्ची हायाम् बछोक्स्ची।

२८ ऊदोईपीक्यालो खसा धर्मसूम्बऊपीक रीङ्पीका येशूङ्‌ हल्वा पीप् ख्रीष्‍ट तूये पीम् प्रमाण खोमीचीना यहूदीस् खोलोमी लाईस्‍पी छाक्‍का मदीत्ची।

पावल एफिससपी

१९

१ अपोल्‍लोस कोरिन्‍थपी तूवालो पावल मूङ्‌क थाम्पूम् रालाम्‍पा छूक्‍तो एफिससपी तालाता। खोदोलो मूङ्‌कपी पावलआ हेप्-हेप् नीनाम्माम् सीच्‍चेस् तूप्‍स्ची।

२ पावलआ खस् ओरो पीकाना तत्‍ची, “ऊई आन्‍ना विश्‍वास मनूम्ना पवित्र आत्‍मा तानूम्‍यो?”

खोदोलो खचा ओरोपीका, “मान्तोमोङ् तूयाका, पवित्र आत्मा तूये पीम्ने केईका येईम्सोई मान्येईमोङ् तूयाका।”

३ खोदोलो पावलआ खस् ओरो पीकाना तत्‍ची, “खोरोदोक आन्‍ना ऊतोङ्‌क बप्‍तिस्माई लापानूम्?”

खोदोलो खचा “यूहन्‍नाम् बप्‍तिस्मा” पीकाना पावल ङरी आन्‍ची।

४ खीक्‍का पावलआ खस् होसोङ् ओरो पीकाना तत्‍ची, “यूहन्‍नाआ पीचीक बप्‍तिस्मा क वालूम्‍माम् बप्‍तिस्मा तूवा। खीक्‍का खसा ओ दोस्पी ताप्क येशू ख्रीष्‍टङा के, आन्‍ना खपी विश्‍वास मनूम्व” पीकाना मीस् ईची।

५ खीक्‍का खचा ङ्‌क रीङ्‌ येन्‍चीना रोबू येशूम् नीङ्पी बप्‍तिस्मा लाप्‍ची।

६ खीक्‍का पावलआ म्हूः खची थेम्पी यूक्सू, खोदोलो पवित्र आत्‍मा खचीपी ताआ, खीक्‍काना खचा बीन्‍नीपा रीङ्‌a नेन्लाता ना खारीबो मची।

७ खस् खोलोङ् ईक् पोङ् नीप्पो तोदी तूवा।

८ खीक्‍का पावल यहूदीचीम् याखऊ खीम्पी खाताना सूक्‍ला सम्‍मो खस् नीनाम्माम् चार खम्मी तोक्‍पी माङ्‌की-माङ्‌की ईची।

९ खोदोलोई हेप्-हेप्‍पा क जन् नाम्‍दूखू छूवाना विश्‍वास्‍ङा मान्मची, बरू खची ऊल्‍लोङ् मस्‍ना खोलोमी लाईस्‍पी नप्-मान्‍नप् नेना, खोन्तोङ् छूवाकप्का पावल मूङ्‍कप्का लत्‍ताना म्सीच्‍चेस् खाईचीना टुरान्‍नसपी तूवाक सेचीखम्‍पी लेईपीक्‍ची रीङ्-छाम् मतो तूवा।

१० ओरोनाङ् नीस्दोङ् सम्‍मो छूवाचा, खीक्‍का एशियापी तूप् तेल्पोस्‍चा, यहूदीचा ना ग्रीकचा रोबूम् रीङ्‌बऊ येन्‍ची।

११ खीक्‍का नीनाम्माआ पावलमी हूक्‍पीका देप् योबोरीखाक लक्‌ मअ,

१२ खीक्‍का ङ्‌कतोङ्नासो छूवा, मीचा पावलआ खाफ्‍स्‍दीत्‍क तेई खीक्‍का खसा गोङ्दोङ्‌क रूमाल खाईचीना तूक्खास् पईमीची, खोदोलो मूङ्‌क तूक्खास् नखाता, खीक्‍काना जेजेर् आत्‍मासो खचीप्‍का लत्‍ताना खालेता।

१३ खोदोलो एक्‍सा र मेक्सा लाम्‍दूम्‍तीप्‌ हेप्-हेप् जारफूक मप् यहूदीचा जेजेर् आत्‍मा येशूम् नीङ्पी ओरो पीकाना कल्‍चचीक तूवा, “पावलआ पक येशूम् नीङ्पी कोङा आम्पी आज्ञा मूयो।”

१४ मूङ्‌कपी ईल्पो स्‍केवास नीङ् मीचीक यहूदी देप्‍क पूजारीम् नूक्पो म्छा वात्‍छाचा ओन्‍तोङ्‌ मदोङ्ची।

१५ खोदोलो जेजेर् आत्‍माआ खस् ङरी आन्‍चीना ओरोलची, “येशू कोङा छेतो, ना पावलसो छेतो, खोदोलोई आन्‍नी क आसे?”

१६ खीक्‍का मूङ्‌क चाप् आत्‍मा लागेई छूक् मीस् खचीपी छाईपेरबाना, खीक्‍काना खस् खोलोङ् लाप्‍चीना पोदाप्स्दीत्ची, ना सीम्‍लो-लेईम्‍लो हाम्‍पी छूवाना मूङ्‍क नूक्पोस् मूङ्‌क खीम्‍पीका फूतीकेर् ना खेर्‌कोजा छूवाना जूकाखाता।

१७ ङ्‌क रीङ्‌ एफिससपी तूप्, यहूदीचा ना ग्रीकचा येन्‍ची। खीक्‍काना खस् खोलोङ् खची कीम् लअ, ना मूङ्‌कपी रोबू येशूम् साम्‍दीखा छूवा।

१८ विश्‍वास मप्ची ओरोसर्प्आ खची होप्-होप्‍आ मस्क रई लक्‍पीका खची सानीवा आत्‍चीना ताआ, खीक्‍का खचा मस्क खोलोङ् लक्‌ पची।

१९ खीक्‍का खस् तूवाक गोपी आस्-आसाई मन्तर-तन्तर मची, खचा खची सोक्‍सर बात्ल मस्‍ना तात्‍ची, खीक्‍का खोलोमी लाईस्‍पी हूईची। खचा मूङ्‌क सोक्‍सरमी मोल मस्लो ङाक् हबऊ नाम्छेर्बूम् चेप्‍तीरोङ् तोदी छूवा।

२० ओरोना नीनाम्माम् रीङ्बऊ खोलोपी छातो-पतो ना राःरालोक छूक्‍तो खाता।

२१ मूङ्‍कतोङ्ना छूवाकप्का पावलआ पवित्र आत्‍माम् प्रेरणा तना मासेडोनिया लाम्‍पा अखैया थाम्‍पू छूक्‍तो यरूशलेम खाईम् लन्‍ची मअ। खीक्‍का खसा ओरोपीका, “कोङ् यरूशलेम खातोकप्‍का रोमसो खाईम्‍ङा छूये।”

२२ खीक्‍काना पावलआ म्बोक्छोप् तिमोथी लो इरास्‍तसलो मासेडोनिया पोक्स्ची, खोदोलोई म्होप्क जीस्तातो सम्‍मो एशियापीङ्‌ तूवा।

एफिससपी जूम्‍लूक छूवाक

२३ खूङ्‌क नाम्‍लापी हल्‍वाम् रीङ्‌ हास्‍चीकसा एफिससपी हायाम् देप् हलचल छूवा।

२४ ऊदोईपीक्यालो डेमेत्रियस नीङ् मीचीक ईल्पो मीस् तूवा। खसा नाम्छेर्बूम् चूम् बानेईमदोङू। खीक्‍का नाम्छेर्बूम् आर्तेमिस देवीम् मन्दिर बानेई ममीचीना खसा ओरोसर्प् मीस् लक्‌ ममीचीक तूवा।

२५ डेमेत्रियसआ मूङ्‍कपी लक्‌ मप्ची ना मूङ्‌क तोङ्‌क लक्‌ मप् बीन्‍नीपास्सो बात्ल मस्‍ना ओरोलची, “ए बूम्चे, आन्‍ना छेत्‍चाईनूम्, ङ्‌क लक्‍पीका केईया हायाम् देतो खाप्‍चीमा कामेई मम्चायाम्क तूये।

२६ आन्‍ना तईचाईनूम् ना येन्‍चाईनूम्‍क तूये, एफिससपीङाङ्‌ मा, खोलोङ् एशियाबरी मीचा म्‍हूःआ बानेई मईक देऊता ऊसोङ् माके पीकाना पावलआ ओरोतो मीस् लेम्‍चीना फीत्दीत्क तूये।

२७ ओन्‍तोङ्नाङ्दोने ई पईकारसो छूनो खीक्‍काना केई दूक्‍वापी छूये ना एशियाप्‍क मीचा ना चारपीक खोलोआ मानेई मथचीक देप्पा देवी आर्तेमिसमी मन्दिरसो काम्‍ङा लागेई मान्छूक छूखाते।”

२८ ङ्‌क रीङ्‌ येन्‍चीना खस् खची छूलीआ पूङ् छूवा, ना ओरोपीक्‍तो बस्‍लाता, “एफिससपीक आर्तेमिस देवी दूङ् देप् तूये।”

२९ खोलोङ् सहरपी चाऊपो पका खीक्‍का खस् ओरोसर्प् तङाना बाना खीक्‍का पावलचीका ईदेप् लक्‌ मप् मासेडोनियापीका बानाक गायस ना अरिस्‍तार्खस लाप्‍चीना होतो-दाम्‍तो रङ्गसालापी खाईची।

३० खोदोलो पावलआ ओरोसर्प् मीस्मी हाम्‍पी खाईम् लामू, खोदोलोई सीच्‍चेचा ख खाईम् मान्पीची।

३१ एशियापीक देप् मीस्ची पावलमी म्बूम् तूवा। खचा पावल रङ्गसालापी खान्‍नव लचीना रीदाम्‌ हची।

३२ खीक्‍काना खचा म्खाल्-खाल्क रीङ्‌ मतो चाऊपो लअ। ऊदोईपीक्यालो मूङ्‌क ओरोसर्प् मीस्मी हाम्‍पी हायाम् सार चाऊपो पकाक तूवा। खोदोलो दूङ्देतो मीचा ङ्‌कस् ऊनाई बात्ल छूवाकई पीम्‍ङा मान्छेईची।

३३ खोदोलो मूङ्‌क ओरोसर्प् मीस् तूवाक गोप्‍क हेप्-हेप् यहूदीचा अलेक्‍जेन्‍डर लाईस्‍पा खाईची। खीक्‍का अलेक्जेन्डरआ म्हूआ कवेई मना ङ्‌कस् मीचा दोस् तीचीक वालीलीक पीकाना नेईम् मीना।

३४ खोदोलोई खचा अलेक्‍जेन्‍डर यहूदी पीम् छेत्‍चीकप्‍का खोलोआ ईक् साल्‍म्‌ मस्‍ना “एफिससपी तूप् आर्तेमिस देवी हायाम् देप्! एफिससपी तूप् आर्तेमिस देवी हायाम् देप्!” पीक्‍तो नीस् घण्‍टा सम्‍मो बस्चा।

३५ खीक्‍का मूङ्‌क सहरपीक हाकिमआ मीस् वाये तूमीचीना ओरोपीका, “एफिससपीक तेल्पोस्‍चे, एफिससपीक सहरक देप् आर्तेमिसमी मन्दिर, खीक्‍काना नाम्‍तोका हूप्‍साक खम् ङोङोक्छे हायाम् नत्‍तो सम्‍सूर्प्‌ ना यूस्को पीम् चारपीक खोलोङ् मीचा छेत्‍तची।

३६ आन्‍ना छेत्चाईनूम् ङ्‌क रीङ्‌‌ आछीयाक तूये, खन्‍सा आन्‍नी वाये तूम् छूये ना रई लक्‌ मम् छूनो।

३७ ऊदोईपीक्यालो आन्‍ना लापानूम्‍ना बायानूम्क ङ्‌क मीचा मन्दिरपीक ऊसो मान्खूस्सू ना ई देवीम् बदनाम्सो मक मान्तू।

३८ खन्‍सा डेमेत्रियस खीक्‍का खम् लक्‌ मप्चीम् ऊल्‍लोङ्पी ऊची तूदोक रूबूसी सल्‍स्‍को खीम् तूये, खीक्‍का नीया मीक्पीप्चीसो तूये, खन्‍सा खस् रूबूसी सल्स्को खम्पी खान्‍नूना मुद्दा तीलनूते।

३९ खोदोलोई ङ्‌कप्का फाल्‍तोङ्‌ रीङ्‌ मम् चाहेई मईनूम्दोक खूङ्‍कम् फैसलान् याखऊपीङ्‌ छूये,

४० ऊदोईपीक्यालो ङ्‌क एसेक जूम्‍लूक्पीक दोस् ईपी तादूर। ऊदोईपीक्यालो ङ्‌क नीहू मान्दीक जूम्‍लूक्मी ङरी केईया ऊसो आईम् दूराम्नो।”

४१ खीक्‍का मूङ्‌क सहरपीक हाकिमआ ओन्‍तोदी पीकाना याखऊपी ताप् मीस् बिदा पीयू।

a 

१९:६ बीन्‍नीपा रीङ्‌ – अर्थात्, “अन्य भाषा”

पावल मासेडोनियापी लो ग्रीसपीलो खाताक

२०

१ मूङ्‌क चाऊपो याताकप्का पावलआ म्सीच्‍चेस् काछचीना वारे-वाछे लईची, खीक्‍का म्सीच्‍चेस्का हान्‍चीना ख मासेडोनिया मेक्सा खाता।

२ पावल मूङ्‌क थाम्‍पूपी खाताना खस् हायाम् उत्साहा पीचीना ग्रीसपी खाता।

३ मूङ्‌कपी ख सूक्‍ला सम्‍मो तूवा। खीक्‍का ख हेयोङ्मापी वोङाना सिरियापी खाईम् मीनालो यहूदीचा खम् ऊल्‍लोङ् मम् लागी जाल मचचीक तूम्तना पावलआ मासेडोनिया लाम्‍पा आईम् सानीवा मअ।

४ खीक्‍का बेरिया मीचीकपी तूप् पुरसमी छा सोपात्रोस, थेसलोनीकेपीक अरिस्‍तार्खस ना सिकन्‍दस, डर्बीपीक गायस मीचीक खीक्‍का तिमोथी ना एशियापीक तुखिकस लो त्रोफिमसलो पावलचीका खाता।

५ ङ्‌कस् लाईस्‍पीङ्‌ खाताना केईका त्रोआसपीका हूङीतीकाक तूवा।

६ खीक्‍का केईका क खमिर मान्तेम्पा सबेईमी चाडमी दोस्पीक लेई फिलिप्‍पीपीका हेयोङ्मापी वोङीकाना ङाक्‍लेईपी खस् तूवाक त्रोआसपी ताबानीका, खीक्‍का केईका मूङ्‌कपी नूक्लेई सम्‍मो तूयीका।

युटिकस ऊसापक्‍क

७ फाईवेईमी लाईस्‍पीक लेई केईका मूङ्‌कपी तूवाक रोबूम् सीच्‍चेस्‍का रोबूम्-भोज चाम् लागी बात्ल छूयीका, खोदोलो पावलआ देसान् खाईम् छूये पीका ना ख सेपाबरी नेन्‍चा।

८ केईका खोलोङ् बात्ल छूयीकाक खीम्‍मी ताला थेम्तो ओरोतो लाबाई तीताचाक तूवा।

९ खोदोलो युटिकस नीङ् मीचीक ईल्पो सोलो दादावापी तूवा। पावल हायाम् तातो नेन्‍चाकसा मूङ्‌क हायाम् सार म्‍ईम् लअ, ख मोरोना हायाम् सार म्‍ईम् लचाकसा दाङूम् मीलो सूक्‍ताला थेम्तोका हूप्‍सा खीक्‍का खचा खाताना पक्‍चीलो ख सीयाखात्‍क तूवा।

१० खीक्‍का पावल दाली यूवाना मूङ्‌क सोको हेप्‍खीना ओरोपीका, “आतेई छूनीनते, ऊदोईपीक्यालो ङ्‌क मान्सीमोङ् तूये।”

११ खीक्‍का पावल तोक्‍का थेम् खाता ना रोबूम्-भोज चाम् यात्चीना देत्छा कोमाङ्अम् सम्‍मो खस्का नेन्चा। खीक्‍काना पावल खचीप्‍का हान्‍चीना खाता।

१२ खीक्‍काना खचा मूङ्‌क सोलो म्सोम्‍लोकङ् खाईची ना खस् हायाम् खची सानीवा चान।

त्रोआसपीका मिलेटस सम्‍मो

१३ केईका हेयोङ्मापी वोङीकाना अस्‍सोसपी खातीका। मूङ्‌कपीका केईका पावलसो हेयोङ्मापीकाङ्‌ खाईम् लन्‍ची मम्का। खोदोलोई ख लाम्‍दूम्‍तोङ्‌ अस्‍सोस सम्‍मो खाता।

१४ खीक्‍का खसा केईका अस्‍सोसपी छीपीका, ना केईका खसो हेयोङ्मापी वनूम्‍काना मितिलेनेपी बानीका।

१५ खीक्‍काना मूङ्‌कपीकासो म्देसा हेयोङ्मापी वोङीकाना खियसमी दोक्पी ताबानीका, खीक्‍का म्छीन्दीपाका सामोसपी ताबानीका, खूङ्‍कम् म्देसापाका मिलेटसपी ताबानीका,

१६ एशियापी अलमलेई छूम्चाम् सानीवा मान्मकसा पावलआ एफिसस मान्लईमोङ् खाईम् सानीवा मअ। ऊदोईपीक्यालो खसा खप्पदोक पेन्‍तिकोसक लेईपी यरूशलेमङा ताम्तेम् मीनाचाक तूवा।

एफिससपीक एल्‍डरचीका हान्‍चीक

१७ पावलआ मिलेटसपीका एफिसस मण्डलीप्क एल्डरची काछोक्स् मीस् पोक्‍स्‍ची।

१८ खीक्‍काना खस् पावलमी दोक्पी ताना पावलआ खस् ओरोलची, “कोङ् एशियापी तोक लेईयीका ईनीम्‍बा सम्‍मोक खोलोङ् नाम्‍ला आम्‍नी हाम्‍पी ऊतोङ्नाई नाम्‍ला कातूचोयो खूङ्‌कन् आन्‍ना छेत्चाईनूम्।

१९ खोलोङ्पी लखे मन्चूङ्ना हायाम्‍लोक्‍तो ओ मीक्वा हूम्‍तो यहूदीचीम् जालमी चाम्‍चीपीसो कोङा रोबूम् सूसो मूऊ।

२० आन्‍नी फाइदा छूक् रीङ्‌ कोङा आम्‍नीप्‍का हाल्‍लोसो मान्सूल्ङा, बरू खोलोमी लाईस्पी वारे-वाछे लईम् खीक्‍का आम्‍नी खीम्-खीम्पी तोना सेचीवा पीम्‍पीका कोङ् छूबूरी मान्छूङा।

२१ यहूदीस् ना ग्रीकची खोलोङ् वालूम्‍मा मनूम्ना नीनाम्मापी सानीवा आतानूम्‍व खीक्‍का ई रोबू ख्रीष्‍टपी विश्‍वास मनूम्व पीकोना कोङा साक्षी पीयूचीक तूये।

२२ “हन्‍ना खोङ्नूम्व, कोङ् पवित्र आत्‍माआ पीकाक रेपूना यरूशलेम खातोचोयो। मूङ्‌कपी ऊचीई छूम् बोक्से, खूङ्‌क कोङा ऊसो छेतोनो।

२३ कोङा ओन्तोदीङाङ् छेतो, खोलोङ् सहरपी दूक्‍वा ना कैद ओपी ताये पीम् रीङ्‌ पवित्र आत्‍माआ कोङ् ईयो।

२४ खोदोलोई कोङा ओहोप्‍मी रीराम ऊसो मोल मान्दीक मीनो ना सम्‍तूमासो मीयोनो। ओन्तोदीङाङ् कोङा मीनो, नीनाम्माम् सम्‍खेलूआ जीनप् रीङ्मी गवाई खोलोपी हाम् लक्‌ पूरा मदूरूनू, खूङ्‌क लक् क रोबू येशूआङ्‌ कोङ् ममीयोक तूये।

२५ “हन्‍ना खोङ्नूम्व, कोङा छेतो आन्‍नी खोलोङ् तूनीक तोदीपी आस्-आस्ये कोङा जीनप् रीदाम् येईमीन्‍नीक तूये, हन्‍नायीका आन्‍ना हाल्‍लोसो ओ ङाली तईनूम्नो।

२६ खन्‍सा एसेक लेई कोङा आन्‍नी खोलोङ् लोयान्‍नी, आन्‍नी हेप्-हेप् नीनाम्माप्का छूबूरी छूनीदोक खूङ्‌क हीःमी दोसी कोङ् छूवोनो।

२७ ऊदोईपीक्यालो खोलोङ् नीनाम्माआ पीम्‍पा चाई आन्‍नी कोङा ईन्दीन्‍नीक तूये।

२८ आन्‍नी आम्‍नी होप्‍मी लागी ना आम्‍नी बागालमी लागीसो चीङ्चीङ् तूवानीव। पवित्र आत्‍माआ आन्‍नी बागालमी जीम्‍मावाला बानेई मानीकसा खम् म्हीःआ खेईम्पा नीनाम्माम् मण्डलीची आन्‍नी चोलोछा तोङ्‌क छूवानीना चोलो-गूलो मनूम्व।

२९ ऊदोईपीक्यालो कोङा छेतो, कोङ् खातोकप्‍का हायाम् ईकीम् लप् याबेर् आम्‍नी रापी ताये, ना खोलोङ् मण्डलीस् दूक्‍पीयची।

३० आम्‍नी हाम्‍पीकाङ्‌ ङ्‌कतोङ्‌क मीस् लत्‍ते, ना खचा वालीलीक रीङ्‌ मईचीना रोबूम् सीच्‍चेची खची दोस्-दोस् खाईयची।

३१ खन्‍सा आन्‍नी चीङ्चीङ् तूवानीव, खीक्‍का कोङा सूक्‍दोङ् सम्‍मो सेपा-लेपा मीक्वा हूम्‍तो खोलोङ् मीस् चेताऊनी पीयूचीक मीनानूम्व।

३२ “हन्‍ना कोङा आन्‍नी नीनाम्मापी ना खम् सम्‍खेलूम् रीङ्बऊपी सूम्‍पेई मीयान्‍नी, खीक्‍का ङ्‌कसा आन्‍नी विश्‍वासपी बलिय मईनी, ना पवित्र मम्पाकची खोलोङ् आसीक् पीनी।

३३ कोङा हाल्‍लोसो हाल्‍ङो, नाम्छेर्बूम् ना तेईमी लोप् मान्मङा।

३४ आन्‍ना आम्‍नी होपाङ्‌ छेत्नूम्, ङ्‌क ओ हूःआङ् कोङा लक्‌ मूना चाहेई छूवोक खान्च पूरा मूऊ, ना ओ साथपी तूप्‍चीसो चाहेई छूवाक थक् पूरा मीयूपीचीक तूये।

३५ कोङा आन्‍नी खोलोङ् खोलोक रीङ्मी दोलेवा ईन्‍नीक तूये, आन्‍ना खोलोआ रोकोछू मनूम्नव खीक्‍का छूक्‍सीप्‍ची बाछोक्सानूम्व। खीक्‍का आन्‍ना रोबू येशूम् रीङ्बऊसो मीनानूम्व, खसा म्होपाङ् ओरो पीकाक तूये, ‘बीन्‍नीपापीका लाम्पीकासो बीन्‍नीपा पीम् क दूङ् आसीक् तोक् छूये’।”

३६ ओन्‍तोदी पीकाना पावलआ खून्जू लना खस्का वाङोम् मअ।

३७ खोदोलो खचा खोलोआ खाप्‍तो पावल सोकोहेप्‍खीचीना चूप्‍पा मीची।

३८ पावलआ हन्‍नायीका आन्‍ना हाल्‍लोसो ओ ङाली खोम् तईनूम्नो पीकाक रीङ्पी खस् हायाम् खची सानीवा चाईसाक तूवा। खीक्‍काना खचा पावल हेयोङ्मा तूवाक सम्‍मो छोस् खाईची।

पावल यरूशलेम खाताक

२१

१ एफिसस मण्डलीपीक लाम्‍लछास्का केईका हान्‍चीयीकाना हेयोङ्मापी वोङीका खीक्‍का केईका सीदाङ् कोसपी बानीका, ना म्देसापाका रोडसपी बानीका ना म्छीन्दी केईका पटारा सहरपी ताईलातीका।

२ खीक्‍का केईका फोनिसियापी खाईप् हेयोङ्मा छीपूम्‍का ना मूङ्‌कपी वोङीकाना खातीका।

३ खीक्‍का केईका साइप्रस तम्‍काना मूङ्‍कम् पाङ्लाम्‍पा छूयीकाना नाक्‍का सिरिया मेक्सा खातीका खीक्‍का टुरोसपी लत्‍तीका, ऊदोईपीक्यालो हेयोङ्मापीक चूम्सोस् मूङ्‌कपी लाईम पर्ने तूवा।

४ खीक्‍का मूङ्‌क टुरोसपी केईका येशूम् सीच्‍चेस् छीपूम्‍का खीक्‍काना खस्का ईक् फाईवेई सम्‍मो तूयीका। ऊदोईपीक्यालो मूङ्‌क सीच्‍चेचा पवित्र आत्‍माप्‍का अगुवाइ तचीना पावल यरूशलेम खान्‍नव लचीना बीन्ती मीची।

५ मूङ्‌कपीका लाम्‍दूम् नाम्‍ला छूवाकप्का केईका खस्का हायीचीका। खोदोलो खचा खची खीम्‍पोस्‍चीका ना छाछामान्‍छास्‍का खोलोआ केईका सहरपीका पाखा सम्‍मो छोस् बायीका। खीक्‍का केईका खोलोआ दीरीत्‍तीम्‍बरपी खून्जू लईकाना वाङोम् मम्‍का।

६ खीक्‍काना केईका हान्‍चीयीकाना हेयोङ्मापी वोङीका, ना खस् क खची खीम् आत्‍ता।

७ खीक्‍का टुरोसपीका केईका हेयोङ्मापी वोङीकाना टोलेमाइसपी ताईलातीका। मूङ्‌कपीक बूबू-नेछोची सेवा छम्‍काना ईलेई खस्काङ् तूयीका।

८ खीक्‍का म्देसा केईका हान्‍चीयीकाना कैसरिया बानीका, ना नीनाम्माम् रीङ्बऊ हाप् फिलिपमी खीम्पी वोङीकाना केईका खस्का तूयीका। ख मूङ्‌क नूक्पो चीप्‍क ईल्पो तूवा।

९ मूङ्‍कपी खमी खारीबो मप् नूक्पो खची सूर् मान्छूक मेकछाची तूवा।

१० केईका मूङ्‌कपी जीस्तातो तूयीका खोदोलो यहूदियापीका अगाबस नीङ् मीचीक ईल्पो खारीबोपो बाना।

११ मूङ्‌क केईका तूयीकाकपी बानाना पावलमी थाप्‍री लाप्‍ना म्हूःलोङ् खारू खीक्‍का ओरोपीका, “पवित्र आत्‍माआ ओरोपीके, ‘ङ्‌क थाप्‍री आस्‍कमीई, खूङ्‌क मीस् यरूशलेमपा यहूदीचा ओन्तोङ्नाङ् छूईयस्‍ना बीन्‍नीपा जातिचीम् हूक्‍पी पीयची’।”

१२ ङ्‌क रीङ्‌ येनूम्‍काना, केईका मूङ्‍कप्क मीस्चीका चाई मम्काना पावल यरूशलेमपा खान्‍नव लम्काना बीन्ती मीयूम्का।

१३ खोदोलो पावलआ खस् ओरोलची, “आन्‍नी ओन्तोङ्ना खाप्‍नीना ऊदोई ओ सानीवा चाईमीनूम्? ऊदोईपीक्यालो रोबू येशूम् नीङ्पी कैदी छूम्‍ना खाईम्ङाङ्‌ मा, खोदोलोई यरूशलेमपी कोङ् सीम्‍सो तयार तूवो।”

१४ केईका ख सम्‍झेई मीयूम्कालो मानेई मान्मकप्का “रोबूम् लन्ची ऊतोङ्‌कई तूये खूङ्‌क तोङ्‍ङा छूनू” पीकीकाना केईका वाये तूयीका।

१५ खीक्‍का खूङ्‍कम् जीस्तातोपी केईका तयार छूयीकाना यरूशलेम मेक्सा खातीका।

१६ ओखी साथपी कैसरियापीक हेप् सीच्‍चेस्सो खाता। खीक्‍का खचा केईका साइप्रसपीक ईल्पो लाईस्‍पीक विश्‍वासी मनासोन मीचीकम् खीम्पी बायीका, ऊदोईपीक्यालो केईका मूङ्‌कपी तूम् पर्ने तूवा।

पावल यरूशलेम तातेकाक

१७ केईका यरूशलेमपा तातेकीकालो मूङ्‍कपाक मण्डलीप्क बूबू-नेछोचा हायाम् सानीवा चानतो ओखी लाम्‍तूम्‍मा मची।

१८ म्देसा पावलआ केईका याकूब तूवाकपी खायीका। मूङ्‌कपी खोलोङ् धर्म-सेचीपोची बात्ल छूवाक तूवा।

१९ खस् पावलआ सेवा छची, खीक्‍का खसा मक सूसोम् लक्पी बीन्‍नीपा गोङ्चीम् हाम्‍पी नीनाम्माआ मक लक्‌ खोलोङ् खस् ईची।

२० ङ्‌क रीङ्‌ येन्‍चीना खचा नीनाम्माम् साम्दीखा मची। खीक्‍काना खचा पावल ओरोलची, “नेछोङा खोङ्ते, यहूदीस् गोपीसो विश्‍वास मप्ची हबऊ पीकासो दूङ्तोदेतो तूये, ना खस् रीदूम्-होदूम्मी रीङ्पीसो जोशिलङ् तूये।

२१ खचा आम् तोक्पीसो येन्‍चीक तूये, खूङ्‌क ऊई पीक्यालो, बीन्‍नीपा गोङ्चीम् हाम्‍पी तूप् यहूदीस् आना ‘मोशा होक्‍सायानूम्‍व ना मूङ्‍कचीम् खची छास् खतनासो मनूम्नव खीक्‍का यहूदीचीम् रीदूम्-होदूम् मानेई मनूम्नव’ पीकानाई ईचीक तूथे।

२२ खन्‍सा हन्‍ना केईया ऊई मयाम्? आन् अपी ताक तूये पीम्ने खचा पक्‍काङ् येनची।

२३ केईका ऊई पीक्‍याका खूङ्‌कङ् मव। भाकल मप्ची लीक्पो केईकाचीका तूये।

२४ ङ्‌कस् खाईचीना आन्‍सो खस्काङ् शुद्ध छूवाते, खीक्‍काना ङ्‌कस् चाहेई छूक खर्च आना पीचीते, ना ङ्‌कचा खची तोङ् खक्‍चीनूते। ओरोना आना रीदूम्-होदूम् मईक खोङस्‍ना आम् तोक्‍पी येन्‍चीक रीङ्‌ मोरोक रईछ पीक्‍ना खचा छेत्‍तची।

२५ खोदोलोई विश्‍वास मप् बीन्‍नीपा जातिचीपीक केईका ङोङोक्छेपी बलि चारेई मम्पा थक् चामान्‍न, हीः चामान्‍न, ना म्पई रीम्पाना सेईम्पा हीङ्वा-केईम्‍वाम् साः चामान्‍न, खीक्‍का तूम्‍लू लम्‍पीका छूबूरी तूम् छूये पीम् रीङ्‌ खप्सूम्‍काना खचीपी ङ्‍क तोङ्‍क छाप्दाम् छापूम्‍का ना हम्‍काक तूये।”

२६ खीक्‍का पावलआ मूङ्‌क मीस्ची म्साथपी खाईयू, खीक्‍काना म्देसापाका मूङ्‌क मीस्चीलोङ् खसो शुद्ध मन्ची, ना मूङ्‌क शुद्ध छूम्‍लेई हादेई याते पीम् तोक्पी लो खोलोङ् पीम् पर्ने चाचोदाम्मी रीदाम् पीस् ख नीनाम्मा दप्स्को खीम्पी वोङा।

पावल नीनाम्मा दप्स्को खीम्पी लाप्‍चीक

२७ नूक्लेई याईम् हलो एशियापीक यहूदीचा पावल नीनाम्मा दप्स्को खीम्पी तची, खीक्‍काना खचा ओरोसर्प् मीस् चप्स्चीना पावल लाप्‍ची।

२८ खीक्‍का खस् ओरोपीक्‍तो बस्‍लाता “इस्राएलीचे, केईका बईछोक्सीकाते! खोलोपीक मीस्मी ऊल्‍लोङ् मप्, ना ई जातिमी, ई रीदूम्-होदूम्मी खीक्‍का ङ्‌क थाऊमी ऊल्‍लोङ् मतो वारे-वाछे लईप मीस् ङ्‌कङा। खोन्‍तोदीङाङ्‌ मा, ङ्‌कसा ग्रीकचीसो नीनाम्मा दप्स्को खीम्पी वन्‍चीना पवित्र थाऊ अपवित्र मस्क तूये।”

२९ ऊदोईपीक्यालो खचा ङ्‌कप्का लाईस्‍पी एफिससपीक त्रोफिमस नीङ् मीचीक ईल्पो मीस् सहरपी पावललो तचीकसा पावलआ ख नीनाम्मा दप्स्को खीम्पी वन्‍नू पीकाना खचा मीनाक तूवा।

३० मूङ्‌क रीङ्‌ सहरबरी रीङा, खीक्‍काना मीस् खोलोलाम्पा बूल्तो मूङ्‌कपी ताआ। खीक्‍काना खचा पावल पेलेमोक्स् थूत्‍तो नीनाम्मा दप्स्को खीम्गोपीका पाखा लात्‍ची ना दावा लाम्‍स्‍को छीची।

३१ खचा पावल सेईम् मीनाक तूवा, खोदोलो यरूशलेमपी हलचल छूचाई पीम् रीदाम् रोमी सेनापतिचीपी तातेका।

३२ खस् दावाङ् दोर्‌ची ना कप्‍तानची खाईना बूल्तो खस् तूवाक थाऊपी खाता। खीक्‍का सेनापतीची ना दोर्‌ची तचीकप्‍का खचा पावल केर्म् होक्‍सीची।

३३ खीक्‍का मूङ्‌क सेनापतिआ पावल लाप्‍नूम्ना नीच्‍ची साङ्लीआ छूयानूम्‍ते पीकाना दोर्‌ची आरेईमची। खीक्‍का खसा ङ्‌क आसे ना ङ्‌कसा ऊई मक तूये पीकाना तत्‍ची।

३४ खोदोलो मूङ्‌क ओरोसर्प् मीचा हेप्पा ईबूम् रीङ्‌ मची हेप्पा आर्को खालकङ्‌ रीङ्‌ मतो चाऊपो पक्ची, खोरोना चाऊपो पक्चीकसा आछीयाक रीङ्‌ क ऊये हाई पीम् थीमेईमन्ला मान्दूर्‌कसा खसा पावल दोर्‌ची तूस्को थाऊपी खायानूम्‍ते लचीना आज्ञा पीची।

३५ पावल थोकोपी ताबाना, खोदोलो ओरोसर्प् मीस् गोचोबूक्‍साताकसा दोर्‌चा पावल थेत्‍चीना खाईची।

३६ ओरोसर्प् मीस् “मूङ्‌क सेत्‍नूम्‍व” पीक्‍तो खची दोस्-दोस् बतो खात्‍चाक तूवा।

पावल ओरोसर्प् मीस्मी लाईस्‍पी नेनाक

३७ दोर्‌ची तूस्को थाऊपी ताईम्तीम् हचीलो पावलआ सेनापति ओरो लअ, “ए होदूवा, आना कोङ् नेईम् नाम्‍ला पीयोदोक कोङ् जीस् नेनो।” खोदोलो सेनापतिआ पावल ओरो लअ,

“ऊई आना ग्रीक रीङ्‌ लेसयो?

३८ ङ्‌कप्का लाईस्‍पी जूम्‍लूक मना लीक्‍हबऊ जूम्‍लूक मप् मीस्ची सोगोवईप् मिश्री आन्‍ङा मायो?”

३९ खोदोलो पावलआ ख ओरो लअ, “कोङ्ने सिलिसियापीक टार्सस सहरपी जन्‍मेई छूक यहूदीये। कोङ् चीमा सहरपीक नागरिक मा। कोङा आन् बीन्ती मीयान्, कोङ् ङ्‌क मीस्चीका जीस् नेईम् नाम्‍ला पीयोते।”

४० खीक्‍का सेनापतिआ पावल नेईम् आज्ञा पीयू, खीक्‍का पावलआ थोकोपी थोरेपाना म्हूःआ मीस् कवेई मीची। खोदोलो मीस् यसई तूवाकप्‍का, पावलआ खस् हिब्रू रीङ्पीका ओरोलची,

२२

१ “बूबू-नेछोचे खीक्‍का पाआचे, आम्‍नी लाईस्‍पी कोङा ओ तोक्‍पी पीम् पर्ने रीङ्‌ हन्‍ना येन्‍नूम्‍व।”

२ पावल हिब्रू रीङ्पीका नेनाक येन्‍चीना खस् खोलोङ् जन् वाये तूवा।

३ पावलआ ओरोपीका, “कोङ् सिलिसिया सहरमी टार्ससपी जन्‍मेई छूवोक ईल्पो यहूदी के, खोरोदोसो कोङ् ङ्‌क सहरपीक सेचीपो गमलिएलमी सीच्‍चे छूम् तूऊ। खीक्‍का ओखी खूक्सू-खूलूचीम् रीदूम् तोङ्नाङा कोङा थीक्-थीक् सेचीवा तूक तूये। एसे आन्‍नी देई नीनाम्मापी जोशिल छूवानीक तूये, कोङ्सो खूङ्‌कतो जोशिलङ् तूवो।

४ कोङा ङ्‌क सेचीवापी लाम्‍दूम्‍प् मीस् हायाम् सातेई मूची खीक्‍का मीम्छा-वात्‍छा हायाम् सार दूक्‍पीयूची ना छूयूचीना थूनापी तेसूची।

५ देप्‍क पूजारीचा ना देप् याखऊपीक लाम्‍लछाचासो ओ लाम्‍पाङ्‌ ताईना गवाई पीयची, ऊदोईपीक्यालो खचीप्‍काङ्‌ बूबू-नेछोस् लाम् लागी कोङा पूर्जी तूना दमस्कसपी तूप् बूबू-नेछोस् लाम्मा खीक्‍का छूईम्ना यरूशलेमपी बाईम्ना सजाई पीम् लागी कोङ् दमस्कस खातोक तूवा।

६ “कोङ् दमस्कस ताम्‍बाम् हूतोलो मत्दे छेकाल छूवाचाक तूवा, खोदोलो छेकोक्छा साराङ्‌गाप्‍तोका ईबूम् देप् अल्हो ओ दोक्पी बाक्स् केत्‍क तोङ्ना केत्‍ता,

७ ना कोङ् बोहोपू पूल्दीसोतो, खीक्‍का कोङा ओरो पीक्‍चाप् ईबूम् साल्‍म् येनू, ‘ए शाऊल, ए शाऊल, आना ऊनाई कोङ् दूक्पीयोकई?’

८ खीक्‍काना कोङा ख ततू, ‘ए रोबू, आन् आसे?’

“खोदोलो खसा कोङ् ओरो लो, ‘कोङ् नासरतपीक येशू आना खूङ्‌क दूक्पीचयक तूये।’

९ खोदोलो कोङ्लो तूप्चा अल्हो क तची, खोदोलोई कोङ्लो नेईप्‍मी साल्‍म् क माङ्‌येईची।

१० “खीक्‍का कोङा रोबू ओरो पीकोना ततू, ‘ए रोबू, हन्‍ना कोङा ऊई मूयो?’ खोदोलो रोबू येशूआ कोङ् ओरोलो, ‘हन्‍ना पक्ना दमस्कसपा खात्‍ते, ना आना मम् पर्ने लक् ईये।’

११ खूङ्‌क अल्होम् अल्माआ कोङा ऊसो मान्तोङा, खीक्‍का कोङ्लो तूप्‍चा ओ हूक्‍पीका लापोना कोङ् तीत्‍तो दमस्कसपी खायो।

१२ “हननिया मीचीक ईल्पो मीस् मूङ्‌कपी तूवा। ख रीदूम्-होदूम्‍आ ऊई पीका खूङ्‌कपी लाम्‍दूम्प् ना खोलोङ् यहूदीचीप्का सायोचोङ्मा तोक् मीस् तूवा,

१३ ख ओ दोक्पी ताना कोङ् ओरोलो, ‘ए नेछो शाऊल, आना आम् मूक्सा तव।’ खोदोलोङ् कोङ् ओ मूक्सा तोक् छूवोखातो ना खसो तूऊ।

१४ “खीक्‍काना खसा कोङ् ओरोलो, ‘ओखी खूक्सूचीम् नीनाम्माम् लन्‍ची आना छेईम् लागी ना मूङ्‍क धर्मी मीस् तोम् लागी, खीक्‍का ख नेन्‍क रीङ्‌ येईम् लागी आन् सोकाक तूये।

१५ ऊदोईपीक्यालो खोलोमी लाईस्‍पी खम् लागी आना तक ना येन्‍क रीङ्मी साक्षी आन् छूम् छूये।

१६ हन्‍ना आना ऊई हूङ्दीत? पक्‍ते, ना बप्‍तिस्मा लाप्‍ते, खीक्‍का येशूम् नीङ् दप्‍ना आम् मोऊपीका शुद्ध छूवाते।’

१७ “खीक्‍का कोङ् यरूशलेम आत्‍तोना नीनाम्मा दप्स्को खीम्पी वाङोम् मूचोलो कोङा ईबूम् दर्शन तूऊ।

१८ कोङा रोबू तूऊ ना खसा कोङ् ओरोलो, ‘दावा मन्चीना यरूशलेमपीका लत्‍ताना खालेत्‍ते, ऊदोईपीक्यालो ओ तोक्पी आना साक्षी पीयस्‍क मीचा येनस्‍नो।’

१९ “खोदोलो कोङा ओरोपीको, ‘ए रोबू, कोङ् खोलोङ् याखऊ खीम्पी खातोना आम्‍पी विश्‍वास मप्ची थूनापी तेसूची ना केरूचीक खचा खोलोआ छेत्‍तची’।

२० आम् साक्षी पीप् स्‍तिफनस सेत्‍चीलो कोङ्सो मूङ्‌कपी खस्का तूवो, ऊदोईपीक्यालो मोन्तोलो ख सेईप्‍चीम् खची तेई कोङा हूङूतूक तूवा।

२१ “खोदोलो रोबूआ कोङ् ओरोलो, ‘हन्‍नान् आन् खात्व, ऊदोईपीक्यालो कोङा आन् छूबूरीपाक बीन्‍नीपा जातिचीपा पोयान्‍के’।”

२२ खचा पावलमी रीङ्‌ ओन्तोदीङाङ् येन्‍ची, खीक्‍काना खस् ओरोपीक्‍तो हायाम् सार बस्‍लाता, “ङ्‌कतोङ्‌क मीस्‍ने चारपीकाङ्‌ लाईम्‍दीम् छूये। ऊदोईपीक्यालो ङ्‌कतोङ्‌क मीस् लेईम्‍चाम् काम्‍ङा मान्तू।”

२३ खीक्‍का खचा खची छूलीआ खची तेई चेन्‍ची ना फूर्क् पेर्‌मीक्‍तो बस्‍लाता।

२४ खीक्‍का सेनापतिचा दोर्‌ची ओरो पीकाना आरेईमची, “ङ्‌क थानागोपी वनानूम्‍ना कोर्रा केर्‌तो ततानूम्ते, ऊनाई ङ्‌कम् ऊल्‍लोङ्पी खस् ओन्तोङ्ना बस्चाये।”

२५ खीक्‍का खचा पावल सोकोवारमी रीबोआ छूईची, खोदोलो पावलआ म्दोक्पी थोरेप्‍दीताक कप्‍तान ओरो पीकाना तत्‍तू, “ऊई रोमी नागरिक ना दोसीमाक मीस् छूईम्‍ना कोर्राआ केर्म् रीदूम्पी तूयेयो?”

२६ कप्‍तानआ ङ्‌क रीङ्‌ येन्‍कप्‍का सेनापतिम् दोक्पी खाताना ख ओरो पीकाना तत्‍तू, “ङ्‌क आना ऊई मम् मीन्चाईकई? ऊदोईपीक्यालो ङ्‌क मीस्‍ने रोमी नागरिकथेई माका।”

२७ खीक्‍काना सेनापति बानाना पावल ओरो पीकाना तत्‍तू, “कोङ् ईयोते, ऊई आन् रोमी नागरिकयो?”

खोदोलो खसा, “एई कोङ् रोमी नागरिकङा के पीका।”

२८ खोदोलो सेनापतिआ ख ओरो लअ, “कोङान् ङ्‌क रोमी नागरिकआ तोम् हक्‍ने हायाम्‍देतो खाप्‍चीमा छोक्‍सूना खेतूकई।”

खोदोलो पावलआ ख ओरो लअ, “खोदोलोई कोङ्ने ओ माआ वातोलोङ्‌ रोमी नागरिकङा तूवो।”

२९ खोदोलोई खम् चाम्ची मप् खोलोङ् दावा मूङ्‍कप्का खालेता, ना पावल ईबूम् रोमी नागरिक पीम् छेत्‍कप्‍का सेनापतिसो हायाम् कीसा, ऊदोईपीक्यालो खसा पावल छूईक तूवा।

पावल हायाम् देप्‍क याखऊमी लाईस्‍पी

३० खोदोलोई म्देसापाका यहूदीचा ऊनाई पावल दोस् तीचीक तूवा खूङ्‌क छेईम् लन्‍ची मस्‍ना ख वईदीत्‍ची, ना खोलोङ् देप्‍क पूजारीची खीक्‍का देप् याखऊखीम्पीक खोलोङ् बात्ल छूम् आज्ञा मची, खीक्‍का पावल दाली यूत्चीना खची लाईस्‍पी थोरेप्ची।

२३

१ पावलआ याखऊपीक मीस् म्मूक्स् यामीक मान्मसा खोङ्ना ओरोपीका, “बूबू-नेछोचे, एसेक लेई सम्‍मो कोङ् नीनाम्माम् लाईस्‍पी नप् सानीवपी ओ रीराम लेन्चामीत्‍तो थोङोचोयोक तूये।”

२ खोदोलो देप्क पूजारी हननियाआ मूङ्‍कपी तूवाक मीस् पावल म्ङपी केर्‌नूम्‍ते लचीना आज्ञा पीची।

३ खोदोलोई पावलआ हननिया ओरो लअ, “ए जाखील बोहोआ कील्‍म्‍पा बाराम् ङा! आन्‍सो नीनाम्माआ कोङ् तोङ्नाङ् केरे। आन् रीदूम् तोङ्ना ओ नीया मम् लागी तूनासो ऊई रीदूम्‍पी तूक रीङ्‌ मानेई मान्ममो कोङ् केर्म् आज्ञा पीयचीयो?”

४ खोदोलो पावलमी दोक्पी तूप्‍चा ख ओरोलची, “ऊदोई आना ओन्तोङ्ना पीक्‍ना नीनाम्माआ सोक्‍क देप्क पूजारीची सेस्वा मीयस्कई?”

५ खोदोलो पावलआ ओरोपीका, “बूबू-नेछोचे, ख देप्‍क पूजारी तूये पीम् कोङा मान्छेईङा। ऊदोईपीक्यालो ओन्तोङ्ना छाम्‍पा तूये, ‘आना मीस्पी चार तोप्‍चीम् तोक्‍पी मान्‍नप् रीङ्‌ नेईम् छूनो पीम् कोङा छेतो’।”

६ खीक्‍का मूङ्‌क देप्‍क याखऊपी सदुकीची ना फरिसीची तूये पीम् छेत्‍ना पावलआ हायाम् सोतो ओरोपीका, “बूबू-नेछोचे, कोङ् फरिसीम् छा फरिसीङा। ऊदोईपीक्यालो सीप्‍खाप्‍ची होसोङ् ऊस्पके पीम् कोङा आसा मूतोकसा ङ्‍कपी ओ मुद्दा तोक्‍स्‍चाईक तूये।”

७ पावलआ खोरो पीकाकसा सदुकीचीम् लो फरिसीचीम्‍लो हाम्पी रीङ्‌ मान्खम् खीक्‍का खस् छूतेई छूवा।

८ ऊदोईपीक्यालो सदुकीचा सीम्ना ऊम्पोम् रीङ्पी विश्‍वास मईचीनो, खोरोनाङ् नीनाम्माम् रीदाम् पोक्सो, आत्‍मासो ऊसो मान्तू पीके। खोरोदोसो फरिसीचा क मूङ्‌क रीङ्‌ खोलोङ् विश्‍वास मईची।

९ खीक्‍काना मूङ्‌कपी हायाम् लोक्‍तो चाऊपो पका, ना फरिसी गोप्‍क हेप् शास्‍त्रीची थोरेपाना ओरो पीकालाता, “केईका ङ्‌क मीस्पी ऊसोङ् रई रीङ्‌ मान्छीम्यीका। खोदोलोई आत्‍माआ अथवा नीनाम्माम् रीदाम् पोक्‍आ ङ्‍क नेईमीयकदोन् केईया ऊओ पीक्या?”

१० ओरोना मूङ्‌कपी खची रीङ्-खाऊ मान्खम्कसा खचा पावल कऊला-चेऊला मईची मीनाहो म्कीम्मा सेनापतिआ म्दोर्‌ची खात्‍नीना मूङ्‌क मीस्चीम् हाम्‍पीका बल मनूम्ना दोर्‌ची तूस्को थाऊपी लात्खानूम्‍ते लचीना आरेईमची।

११ म्देसाक लेई सेपा रोबू म्दोक्पी थोरेपाना ख ओरो लअ, “पावल साहस मव, ऊदोईपीक्यालो आना यरूशलेमपी ऊतोङ्नाई ओ तोक्पी गवाई पीयू, खूङ्‌क तोङ्नाङ् आना रोमपीसो ओ गवाई पीम् छूये।”

पावल सेईम्‌ लागी जाल मस्क

१२ म्देसा देत्छा सेपा यहूदीस् बात्ल छूवाना पावल मान्सेईम् सम्‍मो ऊसो चायाम्‍नो दूङाम्‍नोके लोलना पस्तून चची।

१३ मूङ्‌क तोङ्ना चाई मप्ची लीक्‍पोङ्‌ पीका दूङ्देतो तूवा।

१४ मूङ्‌कचा देप्‍क पूजारीचीपी लो धर्म-सेचीपोचीप्‍लो खाताना ओरोलची, “पावल मान्सेईम् सम्‍मो केईका ऊसो मान्चाम् लोलईकाना पस्तून चाम्‍काक तूये।

१५ खन्‍सा आन्‍नी देप्‍क याखऊपीक खोलोङ्चीका चाई मनूम्ना पावलमी मुद्दा नम्‍लो छूम् छूये पीकानीना बाहाना मनूम्ते, खीक्‍का पावल केईका पीम् छूये पीकानीना सेनापतिपी बीन्ती मीयानूम्व। ओरोना पावल ओखी दोक्पी बान्‍लो केईका ख सेईम् लागी तयार छूयेका।”

१६ खोदोलो पावलमी यसआ ङ्‌क रीङ्‌ तूम् तअ, खीक्‍का थानागोपा खाताना ङ्‌क रीङ्‌ पावल ईयू।

१७ खीक्‍का पावलआ कप्‍तानचीप्क ईल्पो काछचीना ओरो लअ, “ङ्‌क सोलो सेनापतिपा पोक्‍स्‍व, ऊदोईपीक्यालो ङ्‌कसा खलो ऊचीई रीङ्‌ मम् तूथे।”

१८ खीक्‍का कप्‍तानआ मूङ्‌क सोलो सेनापतिचीपा छोक्‍स्‍ती, खीक्‍का सेनापति ओरो लअ, “थूनापी तूप् पावलआ कोङ् दालासोना ओरोलो, ङ्‌क सोलो सेनापति तूकपा खाईते, ऊदोईपीक्यालो ङ्‌क सोलो आन्‍लो नेईम् पर्ने तूथे।”

१९ खीक्‍का सेनापतिआ मूङ्‌क म्हूक्पीका कीना बीन्‍नी खाईयू, ना सूपीछा तत्‍तू, “आना कोङ्लो मम् पर्ने रीङ्‌ ऊई हाई?”

२० खीक्‍का खसा सेनापति ओरो लअ, “यहूदीचा पावलमी तोक्पी होसोङ् नम्‍लोना तईम् नीहू मम्ना देसा देप्‍क याखऊपी पावल बायीपीकाव पीकाना आन् लोम् लागी चाई मस्क तूये।

२१ खोदोलोई आन्‍ना खची रीङ् येईम् छूनो, ऊदोईपीक्यालो खचीप्‍क लीक्‍पोङ्पीकासो दूङ्देतोआ ख मान्सेईम् सम्‍मो केईका ऊसो चायाम्‍कानो पीकाना पस्तून चस्‍ना ख सेईम् लागी हूङ्दीतस्‍क तूये। खन्‍सा हन्‍ना खचा आम् रीङ्मी आसा मदीतस्‍ना तूचाये।”

२२ खीक्‍काना सेनापतिआ मूङ्‌क सोलो, “आना कोङ् ईयोक ङ्‌क रीदाम् बीन्‍नीपा आस्‍सो ईनव” लना पोक्‍सू।

पावल कैसरियापी पोक्‍स्‍चीक

२३ खीक्‍काना खसा कप्‍तानचीप्क नीप्पो काछचीना ओरोलची, “एसे सेपा बोची बजे होम्पी, नीस्‍चून्‍दूलूम् दोर्‌ची, नूक्पोङ् खोक् बूल्प्ची, खीक्‍का नीस्चून्दूलूम् चल् खूर्प्‌ ची कैसरिया सम्‍मो खाईम् लागी चोचूप्साक्साचूव।

२४ खीक्‍का पावलमी लागीसो खोक् थीक्‍का मनूम्व, खीक्‍काना ख ऊरानूम्‍ना हाकिम फेलिक्स तूकपा छोक्सातानूम्व।”

२५ खोदोलो खसा ओरो पीकाना छाप्दाम्सो छाप्पू:

२६ “सायोबूप हाकिम फेलिक्सङा, क्‍लौडिया लुसियसमी सेवाके!

२७ ङ्‌क मीस् यहूदीचा लाप्‍चीना सेईम् मीनाक तूवा, खोदोलोई ङ्‌क रोमी नागरिकये पीम् कोङा तूम् तूना सेनास्का मूङ्‍कपा खातीका, ना कोङा फोकूना बायूक तूये।

२८ खचा पावल ऊनाई दोस् तीचीकई खूङ्‌क छेईम् लन्‍ची मूना कोङा आम्‍नी देप्‍क याखऊपी ङ्‌क बायू।

२९ खचा पावल रीदूम्-होदूम्मी तोक्‍पी दोस् तीचीक रईछ। खोदोलोई ख थूना तेम्‍ना सेईम् दण्ड पीम् तोङ्‌क रीङ्ने कोङा खपी ऊसोङ् मान्छीम्ङा।

३० ङ्‌क मीस् सेईम् रीङ्-छाम् छूचाई पीम् रीङ्‌ येनू मोरोङ् कोङा ङ्‌क आम्पा पोक्‍सूक तूये, खीक्‍काना ङ्‌क दोस् तीक्‍चीसो बयान पीयानूम्व पीकोना आम्पा पोक्‍सूचीक तूये।”

३१ ओरोना दोर्‌चा आज्ञा तचीक तोङ्नाङ् पावल सेपाङ् एन्‍टिपाट्रिस सम्‍मो छोक्‍स्‍तीची।

३२ खीक्‍का खोक् बूल्प्चीक पावलचीकाङ्‌ मूङ्‌कपी होक्‍सीची ना लाम्‍दूम्‍तो खाईप् दोर्‌चीक म्देसा दोर्‌ची तूस्को थाऊपी आत्‍ता।

३३ कैसरिया तातेकाना खचा देप्‍क हाकिम छाप्दाम् पीची खीक्‍का पावलसो खम् हूक्‍पी जीम्मा पीची।

३४ खसा छाप्दाम् नीना पावल आन् ऊक जिल्‍लाप्‍कई पीकाना तत्‍तू। खीक्‍का हाकिमआ ख सिलिसियाप्‍क पीम् छेत्‍कप्‍का हाकिमआ ओरोपीका,

३५ “आन् दोस् तीक्‍ची बान्कप्का कोङा आम् मुद्दा येनो।” खीक्‍का हाकिमआ पावल हेरोदआ बानेईमक दरवारपी यूक्सानूम्व पीकाना आरेई मची।

पावल फेलिक्समी लाईस्‍पी

२४

१ ङाक्‍लेई दोस्पी देप्‍क पूजारी हननिया खीक्‍का हेप्-हेप् धर्म-सेचीपोचा तर्तुल्‍लस नीङ् मीचीक ईल्पो वक्‍कील बाईचीना फेलिक्स हाकिमपी बाना, ना पावलमी ऊल्‍लोङ्पी मुद्दा तेस्‍ची।

२ खीक्‍का पावल मूङ्‌कपी काछचीना तर्तुल्‍लसआ ओरोपीक्‍तो अभियोग तीलातू, “सायोबूप् फेलिक्स, आम्पीका केईका देप्पा खाऊमा-खासेर्मा तम्चायाम्काक तूये, खीक्‍का ङ्‌क छाप्कूवाम् लागी आना हायाम् नप् लक्सो मचयक तूये।

३ ङ्‌क खोलोक रीङ्मी लागी केईका खोलोङ् हायाम् ओखी गोङ् चानचाईना आन् ओलोनूव लये।

४ खोदोलोई ए होदूवा जीज मान्ममो केईका सम्‍तूमा मीयीकाना चीमा ओखी बीन्ती येनीपीयीकाते।

५ “ऊदोईपीक्यालो ङ्‌क मीचा खोलोपी मीस् दूक्पीतो लाम्‍दूमाक, खीक्‍काना चारपीक खोलोङ् यहूदीचीम् हाम्‍पी हूजूहूक्वा मच्‍चेई मक, ना नासरीचीम् देप्‍क लाम्‍लछा छूवाना लाम्‍दूमाक केईका छीपूम्‍का।

६ ङ्‌कसा नीनाम्मा दप्स्को खीम्सो अपवित्र मम् लाम्‍चक तूवा, खोदोलोई केईका ङ्‍क लापूम्‍का। [ओखी रीदूम्पी तूक तोङ्ना केईका ङ्‌क दण्ड पीम् लामूम्का,

७ खोदोलोई सेनापति लुसियस ओखीपी बानाना हायाम् जबरजस्‍तीआ मूङ्‌क ओखी हूक्‍पीका ङापीकाना खाईयू,

८ ना केईका आम्पी उजुर मनूम्व पीकाना आज्ञा पीयीका।]a हन्‍ना आना ङ्‌क मीस्मी चाम्ची मईदोक केईका ख दोस् तीयूम्‍काक रीङ्‌ आछीयाकङ् रईछ पीम् छेत्‍त।”

९ खोदोलो मूङ्‌क यहूदीचासो मूङ्‌क रीङ्‌ खोलोङ् आछीयाकङ् पीकाना पीका।

१० खीक्‍का हाकिमआ ख नेईम् लागी कवेई मीकप्का पावलआ ओरोपीका, “आन् केछेयीकाङ् यहूदीचीम् नीया मप् छूवाक पीम् कोङा छेतो, खन्‍सा कोङा ओ तोक्‍पी हायाम् नत्‍तो पूयो।

११ आना छेत्‍त कोङ् यरूशलेमपी आराधाना मस् खातोक ईक् पोङ् नीस्लेईपीका दूङ्देतो मान्छूमोङ् तूये।

१२ ङ्‌कचा ना कोङ् मीस्चीका रीङ्-छाम् मम्चाम्काकङ् छीपोवा, ना नीनाम्मा दप्स्को खीम्पीङ् ना देप् याखऊ खीम्पी ना सहरपीक मीस् चप्‍सूचोकङ्‌ छीपोवा,

१३ ना खचा कोङ् एसे दोस् तीयोचोक रीङ्‌मी प्रमाणङा पीदूरची।

१४ खोदोलोई कोङा ङ्‌क रीङ्‌ क आम् लाईस्‍पी एईङा पीको। मूङ्‌क हल्‍वाम् लाम् खचा आछीयाक माके पीके, मूङ्‌क लाम् कलोना कोङा ओ खूक्सू-खूलूचीम् नीनाम्मा मानेई मूयो ना भक्ति मूयो। खोरोदोसो कोङा खारीबोपोचा छाप्‍चीक धर्मसूम्बऊ ना मोशाआ पीयीक खोलोङ् रीदूम् होदूम्‍पी विश्‍वास मूयो।

१५ खोरोनाङ् ङ्‌कचा धर्मी ना मोऊपो मीस् खोलोङ् सीना ऊस्पके पीक्‍ना नीनाम्मापी विश्‍वास मईची। खूङ्‌क खचीम् तोङ्नाङ् कोङासो सीम्‍ना ऊम्‍पोम् रीङ्‌ नीनाम्मापी आसा मूयो।

१६ ओरोनाङ् कोङा नीनाम्माम् लाईस्‍पी लो मीस्मी लाईस्‍पीलो नप् सानीवा मम् लन्‍ची मूयो।

१७ “हायाम् दोङ् छूवाकप्का कोङ् ओ जातिचीम् लागी दान पीस् ना नीनाम्मापी चाचोदाम् छोस् यरूशलेम बानोक तूवा।

१८ खचा कोङ् नीनाम्मा दप्स्को खीम्पी छीपो खोदोलो कोङ् शुद्ध छूवोखातोक तूवा। मूङ्‌कपी ओरोसर्प् मीस्सो मान्तू, ना मूङ्‌कपी चाऊपोलम्सो मान्तू। खोदोलो मूङ्‌कपी हेप् एशियाप्‍क यहूदीस्सो तूवा,

१९ खोदोलोई एशियापीका बानाक देप्‍पोई यहूदीचा कोङ् नीनाम्मा दप्स्को खीम्पी तोओ। मूङ्‌कचा ओ ऊल्‍लोङ्पी ऊची रीङ्‌ तूवाक तचीवादोक आम्‍पी बानावाना ऊजूर तीदूर्‌चीवा।

२० खोरोदोसो आम् लाईस्‍पी ङ्‌कचा खची होपाङ् पचीनूते, कोङ् देप् याखऊपी तूवोलो ओपी दोस् छीप्‍चीक तूवायो?

२१ ईबूम् रीङ्पीङाङ्‌ खचा कोङ् दोस् तीदूरोओ, खूङ्‌क ऊई पीक्यालो, ‘सीयाक मीस् होसोङ् ऊस्पके पीम् रीङ्पी कोङा विश्‍वास मूकसा अपी ओ मुद्दा छूचाये पीकोना कोङ् हायाम् सार बसोक तूवा’।”

२२ ङ्‌क लाम्‍मी तोक्‍पी फेलिक्सआ नम्‍लोना छेत्‍क तूवा, खीक्‍का फेलिक्सआ ङ्‌क रीङ्‌ येन्‍ना खस्, “सेनापति लुसियस अपी बान्कप्का कोङा आम्‍नी मुद्दामी फैसला मीन्‍पीयान्‍नी” लचीना तारेई मस्‍ना पोक्‍स्‍छोक्‍स्‍चीक तूवा।

२३ खीक्‍का खसा कप्‍तान ओरो पीकाना आरेई मअ, पावल नम्‍लोना ऊरानूम्‍ना यूक्सानूम्व, खोदोलोई खसा चाहेई मईक थक् छोस्‍ताप् म्बूम्ची रापानूम्‍नव लअ।

२४ खीक्‍का जीस्तातोपीका फेलिक्सआ म्तोमा यहूदी द्रूसिल्‍ला बाईना बाना, ना खसा पावल काछना येशू ख्रीष्‍टमी विश्‍वासमी तोक्‍पी पावलपीका येनू।

२५ खोदोलो पावलआ नीनाम्माम् धार्मिकताम् आज्ञा मानेई मम्ना लक्‌ मम् छूये, होप्‍मी सानीवा तूङ्‌गापी यूम् छूये, ना नीनाम्माआ खोलोमी नीया मम् नाम्‍ला ईलेई ताचाये पीकाना ईलो फेलिक्स आतालेई छूक्‍तो ओरोपीका, “एसे ओन्तोदीङ् छूनूते, हन्‍ना आन् खाताव, दोस्का होसोङ् आन् काछोयान्।”

२६ खोदोलो फेलिक्सआ पावलपीका खाप्‍चीमा तयाम्‍यो पीकाना मीर्वा मक तूवा। खन्‍सासो फेलिक्सआ पावल हेप्‍लो-हेप्‍लो काछना रीङ्-छाम् मस्क तूवा।

२७ खोदोलोई नीस्दोङ् दोस्पी फेलिक्समी फाईपी पर्किअस फेस्तस देप्‍क हाकिम छूवा, खीक्‍का फेलिक्सआ यहूदीची खची गोङ् चानमीम् लागी पावल थूनापी यूक्स्‍ना खाता।

a 

२४:६-८ केछे लाईस्पीक हेप् पाण्डुलिपीपी ६(ख) पीका ८(क) सम्मोक खण्ड छाम्पा मान्तू।

फेस्तसमी लाईस्‍पी पावलमी मुद्दा

२५

१ फेस्तस म्होप्मी छाप्‍कूवापीका बानाक सूक्‍लेई दोस्पी कैसरियापीका यरूशलेम खाता।

२ मूङ्‌कपी देप्‍क पूजारीचीम् लो यहूदीचीम्‍लो देप् मीचा पावल फेस्तसमी लाईस्पी अभियोग तीची,

३ खीक्‍का पावल यरूशलेम खास्‍को लाम्‍पीङ्‌ सेईम् जाल मस्‍ना पावल यरूशलेम पोक्‍सीपीकाव लचीना फेस्तस बीन्ती मीची।

४ खोदोलोई फेस्तसआ पावल कैसरियापीङ्‌ थूनापी तेस्‍चीक तूये खन्‍सा कोङ्सो दावाङ् कैसरिया खाईम् मीनोचोयो लची।

५ खीक्‍का फेस्तसआ खस् ओरोलची, “आम्‍नी लाम्‍लछाची कोङ्लो मूङ्‌कपी खान्‍नूते, खीक्‍का मूङ्‌क मीस्पी ऊची मान्‍नप् रीङ् तूदोक खचा खची होपाङ् ख अभियोग तीचीनूते।”

६ ओरोना फेस्तस खस्का रेक्लेई अथवा पोङ् लेईसम्‍मो यरूशलेमपी मान्तूमोङ् कैसरियापा आत्‍ता, खीक्‍का म्देसाङ् ख नीया मस्को थाऊपी तूवाना पावल बायानूम्व पीकाना आज्ञा मअ।

७ पावल मूङ्‌कपी बानाकप्का यरूशलेमपीका बानाक यहूदीचा खम् म्बर-बार थोरेपाना हायाम् सार दोस् तीची, खोदोलोई खचा आछीयाक प्रमाण पीमान्‍दूर्ची।

८ खीक्‍का पावलआ खस् ङरी आन्‍तो ओरोपीका, “कोङा ना यहूदीचीम् धर्मसूम्‍बऊमी, ना नीनाम्मा दप्स्को खीम्‍मी, ना कैसरमी ऊल्‍लोङ् मूऊ, कोङा आस्‍मीसो ऊल्‍लोङ् मान्मङा।”

९ खोदोलोई यहूदीस् खची जीनमीम् लागी फेस्तसआ पावल ओरो लअ, “कोङा आन् यरूशलेमपी पोयान्‍ना खीक्‍का मूङ्‌कपी कोङा आम् नीया मूयो, खोदोलो नईयो?”

१० खोदोलोई पावलआ ख ओरो लअ, “कोङ् कैसरमी नीया मस्कोम् लाईस्‍पीङ्‌ थोरेपोतोक तूये, खन्‍सा ओमी ङ्‌कपीङ् नीया छूम् छूये। कोङा यहूदीचीम् ऊल्‍लोङ्पी ऊसो रई रीङ्‌ मान्मङा पीम् रीङ्ने आनासो नम्‍लोना छेत्‍चय।

११ आछीयाङ् कोङ् अपराधीङ् दोक, ना कोङा सीम् दण्ड तोम् पर्ने लक्‌ मूक तूदोक सीम् कोङा ऊसो मीनोनो। खोदोलोई खचा कोङ् तीयोक दोस् छमाकदो ङ्‌कचीम् हूक्‍पी कोङ् आसासो सूम्‍पेई मदूरोनो। खीक्‍का कोङा कैसरपी ऊजूर मूयो।”

१२ खीक्‍का फेस्तसआ म्वाछेलईप्चीका चाई मस्‍ना पावल ओरो लअ, “आना ओ नीया छूम् छूये पीकाना रीङ्‌ मकसा हन्‍ना आन् कैसरपाङ्‌ खाईम् छूये।”

होङाबू अग्रिपासआ लो फेस्‍तसआलो चाई मस्क

१३ जीस्तातोपी होङाबू अग्रिपास ना म्नेछो बारनिकी फेस्तसमी लाम्तूम्मा मस् कैसरियापी बाना।

१४ खस् मूङ्‌कपी हायाम् तातो तूवाना फेस्तसआ पावलमी मुद्दा होङाबू ओरोना येईमीयू, “फेलिक्सआ थूनापी तेस्यूक्‍स्‍क ईल्पो मीस् ङ्‍कपी तूये,

१५ कोङ् यरूशलेमपी तूवोलो देप्‍क पूजारीचा खीक्‍का यहूदीचीम् धर्म-सेचीपोचा खूङ्‌क मीस् दोस् तीची, ना ङ्‌क सेईम् छूये पीकाना ओपी बीन्ती मस्क तूवा।

१६ “कोङा खस् मीस् दोसी मान्छूम् सम्‍मो मूङ्‌क मीस् दण्ड पीम् रोमी सरकारमी रेवास् मान्तू पीकोना पीको। खन्‍सा दोसी छूक मीचा दोस् तीक्‍चीम् लाईस्‍पी नेईम् मोऊका तोम् छूये।

१७ खस् अपी बानाकप्का कोङा दावा देसाङ्‌ पावल नीया मस्को थाऊपी बायानूम्व पीकोना आज्ञा मूऊ।

१८ खीक्‍का पावल दोस् तीक्‍ची मूङ्‌कपी बात्ल छूवा, खोदोलोई कोङा मीनोक तोङ्नाङ् खचा ऊसो दोस् तीमान्‍दूर्ची।

१९ खोदोलोई मूङ्‍कचीम् खची हाम्‍पी मान्खम्चाक रीङ्‌ क खची धर्मम् तोक्‍पी लो सीयाखात्‍क येशूम् तोक्‍पीलो रईछ, मूङ्‌कपी पावलआ क सीयाक येशू ऊसापक्‍क तूये पीकाना तेत्‍तेईमो यीङाक तूवा।

२० ङ्‌क रीङ्मी तोक्पी कोङान् ऊसो तईङा मान्दूर्‌ङा। खीक्‍का कोङा ख ओरो पीकोना ततू, ‘आन् यरूशलेम खाईना आम् नीया मूङ्‍कपीङ् छूलो नईयो।’

२१ खोदोलोई पावलआ रोमी होङाबूपीका फैसला मान्छूम् सम्‍मो कोङ् थूनापीङ्‌ यूक्सोनीव पीकाना बीन्ती मकसा, ख कैसरपी मान्खाईम् सम्‍मो नम्‍लो ऊर्म्‌ ना यूम् कोङा आज्ञा मूऊ।”

२२ खीक्‍का अग्रिपासआ फेस्तस ओरो लअ, “ङ्‌क मीस्मी रीङ्‌ कोङासो येईम् तूवादोन् नवा।”

फेस्तसआ ओरोपीका, “आना देसा येन्व।”

पावल अग्रिपासमी लाईस्पी

२३ म्देसा अग्रिपास लो बरनिकीलो हायाम् सायोचोङ्मालो सेनापतिस्‍का ना सहरपीक देप्‍क नीङ्तोप् मीस्चीका याखऊपी खाता। खीक्‍का फेस्तसआ पावल मूङ्‌कपी बाईम् आज्ञा तकप्का याखऊपी तातू।

२४ खीक्‍का फेस्तसआ ओरोपीका, “होङाबू अग्रिपास ना अपी ताप् खोलोङ्चे, आन्‍ना ङ्‌क मीस् तईचाईनूम्, ङ्‌कम् तोक्‍पी खोलोङ् यहूदीचा ‘ङ्‌क मीस् सेईम् छूये’ पीकाना यरूशलेमपी ना कैसरियापीसो कोङ् बीन्ती मीयोक तूवा।

२५ खोदोलोई कोङा ङ्‌क मीस् सेईम् तोङ्‌क दोस् ऊसो मान्छीम्ङा ना खसा म्होपासो रोमी होङाबूपी बीन्ती मूयो पीकाकसा कोङा ख रोमी होङाबूपी पोम् लन्‍ची मूऊ।

२६ ङ्‌क मीस्मी तोक्‍पी ओ सम्राटपी कोङा छाम्‍ना होम् रीङ्‌ ऊसोङ् मान्तू। खन्‍सा कोङा ङ्‌क आम्‍नी लाईस्‍पी, ना होङाबू अग्रिपासमी लाईस्‍पी तातूक तूये, खन्‍सा केईया ङ्‌क मीस् तताम्ना ङ्‌कम् तोक्‍पी कोङा छाम् पर्ने रीङ्‌ ऊची छीपोयो पीम् आसा तूये।

२७ ऊदोईपीक्यालो कैदपी मम्पा मीस्मी ऊसो दोस् खोमाम्ममो पोम् कोङ् नप् लोयोनो।”

२६

१ खीक्‍काना अग्रिपासआ पावल ओरो लअ, “हन्‍ना आना आम् रीङ्‌ पोदूर।”

खीक्‍का पावलआ म्होप् सम्सूर्मचीम् लागी म्हूः थेत्‍ना ओरोपीका:

२ “ए होङाबू अग्रिपास, यहूदीचा कोङ् दोस् तीयोक रीङ्मी तोक्पी एसे कोङा आम् लाईस्‍पी पोम् तूलो कोङ् ओहोपा ओ होप्ङा सागोहोम् मीयोङ्चूङ्।

३ यहूदीचा खोलोङ् मथचीक ललई ना रीङ्‌-छाम् मम् आना नम्‍लो छेत्‍तक तूये, खन्‍सा कोङा बीन्ती मूयोना आम् दोक्पी ओ रीङ‍् मेलसा पूयोलो आना जीज मान्ममो येनोपोव।

४ “कोङ् ओ जाति यहूदीस्का यरूशलेमपी तूवोलो ओ साहीछापू ऊतोङ्‌कई तूवो, ना ओ हारी बान्‍तो खातालोक ओ वोर्वा ऊतोङ्‌कई तूवा खूङ्‌क खोलोङ् यहूदीचा नम्‍लोना छेत्‍तची।

५ ङ्‌क खचा केछेयीकाङ् छेत्‍चयस्‍क रीङ्‌ङा, कोङ् ओखी धर्ममी कट्टर पन्‍थी दलपीक फरिसी छूवोना तूवो। खचा ङ्‌क रीङ्मी गवाई पीम् लन्‍ची मईचीदोक खचा पीदूरची।

६ नीनाम्माआ ई खूक्सू-खूलूचीपी मयूक्स्क यादेपी आसा यूक्सूकसा कोङा एसे ङ्‌क मुद्दा मम् बोक्साक तूये।

७ ओखी पोङ्नीप्पो गोङ्चासो ङ्‌क आसा तोम् लागी सेपा-लेपा ईक् सानीवा मईचीना नीनाम्माम् आराधाना मचयस्क तूये, खन्‍सा होङाबू अग्रिपासङा, कोङासो ङ्‌कम् आसा मूकसाङ् यहूदीचा कोङ् दोस् तीयोक तूये।

८ नीनाम्माआ सीप्‍ची ऊन्‍पो मीय पीम् रीङ्‌ आन्‍ना ऊनाई विश्‍वास मईनूम्नो?

९ “कोङासो दूरोक सम्‍मो नासरतपीक येशूम् ऊल्‍लोङ् मम् छूये मीनोक तूवा।

१० कोङा यरूशलेमपा खोरोनाङ् ऊल्‍लोङ् मूऊ, ना कोङा देप्‍क पूजारीपीका हक् तूना नीनाम्माम् मीस्ची खोलोङ् थूनापी तेसूची खोन्तोदीङाङ् मा, खस् सेत्‍चीलो कोङासो बूछोक्सूचीक तूवा।

११ खीक्‍काना याखऊ खीम्पी मूङ्‍कस् बोलो विश्‍वास होक्‍सायानूम्‍ते पीक्‍तो सजाई पीयूची। ओरोना खची ऊल्‍लोङ् मतो ओ छूलीआ बीन्‍नीपा सहरपीसो कोङा दूक् पीयूची।

१२ “ओन्तोङ्ना ईलेई देप्‍क पूजारीचीप्का अधिकार लो आज्ञालो तूना कोङ् दमस्कस मेक्सा खातो।

१३ ए अग्रिपास होङाबूङा, मूङ्‌क लेई लेपा लाम्‍पी खातोचोलो नाम्‍साम्‍पीकासो दूङ् छेङ्छेङ्पा अल्हो तूऊ, मूङ्‌क अल्हो कोङ्लो लाम्‍दूम् खोलोङ्चीम् बर्‌बार् बाक्‍स्तोङ् केत्‍ता।

१४ खीक्‍का केईका खोलोङ् बोहोपूू फोलीऊतीखातीका, खोदोलो हिब्रू रीङ्पी ओरो पीकाक कोङा येनू, ‘शाऊल, ए शाऊल, आना ऊनाई कोङ् म्खेप्क-खेप् दूक्पीयो? चल्पी लाथा गकलो आम् होप्‍मी लोङ्‌ङा तूके’।”

१५ “खीक्‍का कोङा ख ‘ए रोबू आन् आसे?’ पीकोना ततू। खोदोलो रोबूआ होसोङ् ओरोपीका, ‘कोङ् येशू, आना कोङ् दूक्पीयोचोयो।

१६ हन्‍ना आन् पक्ना थोरेप्‍ते, ऊदोईपीक्यालो एसे ओपी आना तक रीङ्‌ खीक्‍का कोङा आन् दोस्का खोमीम् रीङ्‌ बीन्‍नीपास् ईम् लागी ओ सूसो मप् ना ओ साक्षी पीप् छूम् लागी कोङा आन् एसे सोन्‍नाक तूये।

१७ कोङा आन् यहूदीची ना बीन्‍नीपा जातिचीम् हाम्‍पी पोन्‍चायान्‍क तूये। कोङा आन् खचीप्‍का जगेई मयान्,

१८ खीक्‍का आना खची मूक्स् हल्‍पीयस्‍ना खस् गूगूर्‌पाप्‍का छेङ्छेङ्पा हेम्, खीक्‍का शैतानमी राःराप्‍का नीनाम्मा हेम् आन्‍नू। ओरोना खचासो मोऊपीका छेमा तयची ना ओपी विश्‍वास मईचीकसा नीनाम्माआ सोक्‍चीकचा तचीक थाऊ खचासो तयची।’

१९ “खन्‍सा, ए अग्रिपास होङाबूङा, ओरोना कोङा साराङ्‍गाप्‍तोका मोङूक दर्शन रेपूना कोङ् लाम्दूमोचोयोक तूये।

२० खोदोलोई लाईस्‍पीङ्‌ दमस्कसपी, यरूशलेमपी खीक्‍का खोलोङ् यहूदिया छाप्‍कूवापी तूप् बीन्‍नीपा जातिचीम् छाप्‍कूवापीसो खातोना वालूम्‍मा मनूम्ना नीनाम्मापी आत्‍तानीव खीक्‍का आछीयाङ् वालूम्‍मा मनूम्क तोङ्ना लक्‌ मनूम्व पीकोना ईयूची।

२१ खन्‍सा यहूदीचा कोङ् नीनाम्मा दप्स्को खीम्पी लापोना सेईम् लामो।

२२ एसेक लेई सम्‍मो नीनाम्माआ कोङ् बोचोयोक तूये, खन्‍सा कोङा अपी तूप् खोलोङ् देप्-चीमा गवाई पीम् लागी कोङ् अपी थोरेपोतोक तूये। खारीबोपोचा लो मोशाआलो दोस्का आछीयाङ् छूये पीकाक रीङ् पीका बीन्‍नीपा रीङ् कोङा ऊसो मान्पोङा–

२३ खचा पीकाक तूवा ख्रीष्‍टआ दूक् तोम्‍ङा बोक्से, खीक्‍का सीप्‍खाप्‍चीपीका ऊसापक्‍कचीपी ख लाईस्‍पी छूवाकसा खसा म्होप्मी जातिची ना बीन्‍नीपा गोङ्चीम् रापी अल्होम् रीदाम् ईयची।”

२४ पावलआ पीकाक रीङ्‌ येन्‍ना फेस्तसआ हायाम् सोतो ओरोपीका, “ए पावल, आन् आम् नीऊ मास्खाताक तूये, ओरोतो आम् नीऊ तूकसा आन् वाम्‍खाताक तूये।”

२५ खोदोलो पावलआ ओरोपीका, “होपाबू फेस्तस, कोङ् वामोक मा, कोङा पीकोक रीङ्‌ आछीयाक तूये कोङा नम्‍लो मीनोनाङाङ् रीङ्‌‌ मूयो।

२६ होङाबू अग्रिपास आना ङ्‌क रीङ्‌ खोलोङ् छेत्‍त, खन्‍सा कोङ् माङ्‌की-माङ्‌की आम् लाईस्‍पी नेनोचोयो। ङ्‌क रीङ्‌ खोलोङ् आनासो छेत्‍त, ऊदोईपीक्यालो ङ्‌क रीङ्‌ खोलोआ तोक्‍स्‍को थाऊपी छूवाक तूये।

२७ होङाबू अग्रिपासङा, आना खारीबोपोचीपी विश्‍वास मईयो? आना विश्‍वास मय पीम् कोङा छेतो।”

२८ खोदोलो अग्रिपासआ पावल ओरो लअ, “ऊई आना कोङ् दावाङ्‍यो ख्रीष्‍टियन् बानेई मम् सानीवा मचय?”

२९ खोदोलो पावलआ ख ओरो लना ङरी आन्‍नू, “दावाङ् अथवा ओरोतातोम् रीङ्‌ मा, ङ्‌क साङ्ल होक्‍सूयोना एसे आन् खीक्‍का ओ रीङ् येईप् तोदी खोलोङ् कोङ् तोङ्‌कङ् छूनू पीकोना कोङा वाङोम् मूयो।”

३० खोदोलो होङाबू, हाकिम, बरनिकी खीक्‍का मूङ्‍कपी तूवाकतोदी खोलोङ् पका।

३१ खीक्‍काना खस् पाखा लत्‍ताना खची हो-होप्‍पी ओरोलोलतो रीङ्‌ मची, “ङ्‌क मीचा सेईम् दण्ड तोम् खीक्‍का थूनापी तेम्‍तोङ्‌क लक्‍ने ऊसो मक मान्तू।”

३२ खोदोलो अग्रिपासआ फेस्तस ओरो लअ, “ङ्‌कसा कैसरपी ऊजूर मान्मवादोन् कोङा लेतूतूवासो नवा रईछ।”

पावल रोमपी खाताक

२७

१ दीरीत्‍तीलाम्‍पा केईका इटालिया खाईम् चाई मम्का, ना खचा पावल खीक्‍का बीन्‍नीपा थूनापीकची सम्राट् अगस्टसमी दोर् युलियस मीचीक कप्‍तान जीम्मा पीची।

२ केईका एड्रामिटेनोस सहरपी बानीकाना एशियापीका खोलोङ् बन्दरगाह छूक्‍तो खाईप् ईबूम् देप् हेयोङ्मापी वोङीकाना लाम्दूमीका। खोदोलो थेसलोनिकेमी मासेडोनियापी तूप् अरिस्‍तार्खस मीचीक मीस् केईकाचीकाङ् तूवा।

३ खीक्‍का म्देसा केईका सिदोन सहरपी तातेकीका। मूङ्‌कपी युलियस मीचीकसा पावल सम्‍तूमा मीना ओ बूम्‍चीपा खाताव ना चाहेई छूक तोदी सहायता ङोक्‍व लअ।

४ खीक्‍काना मूङ्‍कप्का कईका तूयीकाक देप् हेयोङ्मा दीरीत्‍ती हेम् खात्‍लाता, खोदोलो देप् हेयोङ्माम् लाईस्‍लाम्‍पा हायाम् देप् हूक् तोक्‍साकसा केईका साइप्रस टापूम् चाखेम्‍लाम्‍पा हूक्पीका राम्चीतो खाईम् बोक्सा।

५ सिलिसिया ना पामफिलिया थाम्पूम् चाखेम्‍पीक दीरीत्‍ती कम्‍काना केईका लिसिया थाम्‍पूपी ताईप् माइरा सहरपी ताबानीका।

६ केईका मूङ्‌कपी इटालिया खाईप् अलेक्‍जेन्‍ड्रियामी ईबूम् देप् हेयोङ्मा छीपूम्‍का, खीक्‍काना कप्‍तानआ केईका मूङ्‌कपी वनीका।

७ खीक्‍का केईका हायाम्तातो सम्‍मो वाताम्‍छा खातीकाना मूस्कीलआ क्नीडसपी तातेकीका, खीक्‍का हायाम् हूक् केलाकसा क्रेटमी चाखेम्-चाखेम् रीम्चीयीकाना केईका सालमोनेमी चाखेम्-चाखेम् छूक्‍तो खातीका।

८ हायाम् गार छूक्‍तो मूङ्‌क टापूम् चाखेम्-चाखेम् केईका लासिया सहरमी दोक्पीक नप्छा मीचीक बन्‍दरगाहपी ताईलातीका। मूङ्‌कपीका लासिया सहर मीखीछाङ् तूवा।

९ नाम्‍ला हायाम् खालेताक तूवा ना दीरीत्‍ती थेम्पी हेयोङ्माप्‍का लाम्‍दूम्‍सो हायाम् गार तूवा, ऊदोईपीक्यालो माईस् तूम् नाम्‍लासो यात्खाताकसा पावलआ खस् ओरो पीकाना सम्‍जेईमीची,

१० “ए बूम्चे, ङ्‌क दीरीत्‍तीपी लाम्‍दूमीचायेलो देप् हेयोङ्मा ना चूम्सोस्‍ङाङ् मा, खोदोलोई ई होप्‍सोई छेची-खेरीपी छूयीचायेक कोङा तूचोयो।”

११ खोदोलोई कप्‍तानआ पावलआ पीकाक रीङ्‌पीका दूङ् हेयोङ्मा तोप् ना हेयोङ्माम् मालिकआ पीकाक रीङ् रेप्पू।

१२ चूनाम् वीम्खाम् लागी मूङ्‌क बन्‍दरगाह नप् मान्तूकसा मीचा फोनिक्सपीङ् खाईम्ना नाम्‍ला वीम् छूये पीकाना दूङ्सर्‌तोआ हेयोङ्मा तोम् लागी चाई पीची। फोनिक्स मीचीक क्रेटपीक ईबूम् बन्‍दरगाह तूवा, मूङ्‌क बन्‍दरगाह योऊमेर-नाम्काम्स्को ना योऊना-नाम्काम्स्को हेम् हीप्चीप् तूये।

दीरीत्‍तीपी मूर्हूऊ तोक्‍साक

१३ योऊमेर लाम्‍पा वाताम् हूक् तोम् थालेई मअ, खोदोलो हन्‍नान् खाईम् नई रईछ मीनाना खचा हेयोङ्मा अरेई मम्पाना यूम्पा खोतीबा लात्‍चीना हेयोङ्मा क्रेटमी चाखेम् लाम्‍पा खाईची।

१४ खोदोलोई जीस् दोस्पी मूङ्‌क टापूपी हायाम् देप् योऊना-नाम्‍आप्स्को लाम्‍पा मूर्हूऊ तोक्‍सा।

१५ मूङ्‌क मूर्हूऊआ हेयोङ्मा फोनेप्खी, खीक्‍का मूङ्‌क मूर्हूऊ देप् हेयोङ्माआ थामेई ममान्दूर्, ना केईका हारेखात्‍सो खान्‍नू मीनीकाना मूङ्‌क हेयोङ्मा फूईलेतूम्तूम्का।

१६ खीक्‍का केईका क्लौडा मीचीक ईबूम् चीमा टापूमी चाखेम्पी तातेकीकाकप्‍का हायाम् मूस्कीलआ देप् हेयोङ्मापीका मीस् लईम्खाम् नप् चीमा हेयोङ्मा जगेई मम्‍लातूम्का।

१७ मूङ्‌क थूत्चीना बल्‍ला देप् हेयोङ्मा थेम्पी यूक्स्ची खीक्‍का खचा उपाय मस्‍ना देप् हेयोङ्मापी मूङ्‍क चीमा हेयोङ्मा नम्‍लोना छूईची, ना सिरटिस मीचीक सेरोम्‍लापी वाईखीययो मीनाना खचा देप् हेयोङ्माम् छोक्‍तोका दाली कीन्चीक पाल सईदात्ची खीक्‍का देप् हेयोङ्मा म्होप्ङा बगेई छूक्‍तो खाता।

१८ खोरोनाङ् मूर्हूऊआ केईका थेन्तो दाम्‍तो मईकाईका, खीक्‍का म्देसापाका खचा मूङ्‌क देप् हेयोङ्मापी तूवाक चूम्सोस् लात्‍चीना होम् थालेई मची।

१९ खीक्‍का म्छीन्दीपाकान् खचा हेयोङ्मा तोम् लागी चाहेई छूक् चूम्‍सो खचा लात्‍चीना दीरीत्‍तीपू होम् थालेई मची।

२० हायाम् तातो केईका नाम्‍छोवा, सोङ्‍गेर् ऊसो मान्तोयीका। खीक्‍का मूर्हूऊ मोरोनाङ् हायाम् सार तोक्‍साचा ना दो-दोरीम्पीन् केईकासो हन्‍नान् लेतेकानोक रईछ मीनीचाईका।

२१ खचा हायाम् तातो जा चाम्‍सो मान्तोक्ची। खीक्‍का पावलआ खची दोक्छापी ताना ओरोलची, “बूबू-नेछोचे, आन्‍ना कोङा पीकोक रेपोनीवाना क्रेटपीका देप् हेयोङ्मा लाम्‍मान्‍दूपानूम्वादोक नवा, खोरोदोन् आन्‍नी ओन्तोङ्ना छेती मान्छून्‍नीवा ना दूक्वा तेम् मान्बोक्सावा।

२२ आन्‍ना हरेस चानूम्नव साहस मनूम्व। आन्‍नी तूनीक तोदी खोलोङ् ऊसो छूनीनो, खोदोलोई देप् हेयोङ्मा क नास् छूये।

२३ ऊदोईपीक्यालो कोङ् नीनाम्माम् मीस् ना कोङा खमीङ् सूसो मूचोयो। खसा ईल्पो म्‍रीदाम् पोक् एसे सेपा ओपी पोक्‍स्‍दातू।

२४ खीक्‍का खसा कोङ् ओरोलो, ‘पावल, आन् कीनव, ऊदोईपीक्यालो आन् कैसरमी दोक्पी खाईम्‍ङा छूये, खीक्‍का येन्व, आन्‍लो देप् हेयोङ्मापी तूप् तोदी खोलोङ् लेन्‍चा मीम् लागी नीनाम्माआ आन् आम् हूक्‍पी पीयाक तूये।’

२५ खन्‍सा ओ बूम्चीये, आन्‍ना साहास मनूम्व, कोङा ओ नीनाम्मापी विश्‍वास मूयो, कोङ् नीनाम्माआ ईयोक तोङ्नाङ् खोलोङ् छूये।

२६ हन्‍ना केई ईबूम् टापूपी दोर्म् बोक्से।”

देप् हेयोङ्मा खोती छूवाक

२७ ओरोना केईका एड्रियास दीरीत्‍तीपी मूर्हूऊआ हल्‍लेई मईचाईकाक ईक् पोङ् लीक्‍सेपा छूवाखात्क तूवा, खीक्‍का आधारातपी देप् हेयोङ्मा तोप्‍चा केई थाम्पूम् दोक्पी ताम्तेम् हयाम् पीकाना अनुमान मची।

२८ खीक्‍का खचा काऊ देई गूम्ये पीकाना थाप्‍ची, ना खचा सूक्पोङ् नूक् मिटरतो गूम्प् तूये पीका, खीक्‍काना चीछा मेक्सा तातेकीकाकप्‍का होसोङ् थाप्‍ची खोदोलो खचा नीस्पोङ् तूक् मिटरतो गूम्प् तूये पीका।

२९ खीक्‍का खचा लूङ्पी देप् हेयोङ्मा दोरे मीनाहो खची कीम्‍आ खचा हेयोङ्मा अरेई मम् लीची खोतीबा लेन्‍ची, खीक्‍काना दावा कोअनूव पीकाना वाङोम् मम् थालेईमची।

३० खोदोलो देप् हेयोङ्मा तोप्‍चा म्‍लाईस्लाम्पाक हेयोङ्मा अरेई मम् खोतीबा लाईम् नीहू मस्‍ना चीमा हेयोङ्मा लात्चीनासो जूम्खाम् मीनाचाक तूवा,

३१ खोदोलो पावलआ कप्‍तानची ना दोर्‌ची ओरोलची, “ङ्‌क देप् हेयोङ्मा तोप्‍ची जूक्‍खात्‍दोक केई आस्‍सो लेत्‍यानो।”

३२ खीक्‍का दोर्‌चा चीमा हेयोङ्मा छूईम्‍पा रीबो कीप्ची ना मूङ्‍क चीमा हेयोङ्मा दीरीत्‍तीपू फूईलेत्छोक्स्ची।

३३ साम्-साम् कोअम् हचक तूवा, खोदोलो पावलआ खस् चाई पीची ना ऊची चानूम्व पीकाना ओरोलची, “आन्‍ना सोक् मनूम्ना जा मान्चामो तूवानीक एसे पोङ् लीक्‍लेई छूवाखाता।

३४ खन्‍सा ऊची चानूम्व पीकोना आन्‍नी कोङा बीन्ती मीयान्‍नी। ऊची चाईनूम्‍दोक आन्‍ना राःरा तईनूम्, ऊदोईपीक्यालो आन्‍नी तूनीक तोदीपी आम्‍नी तोङ्पीक् ईरी आम्‍नी तोसम्सो हूफ्स्‍नो।”

३५ खीक्‍का खसा मोन्तोदी पीकाना सबेई लापू, ना खोलोमी लाईस्‍पी नीनाम्मा ओलोनूव लना चलातू।

३६ खीक्‍का बीन्‍नीपाचासो पावलपीका हौसला तचीना जा चची।

३७ (मूङ्‌क हेयोङ्मापी केईका जम्‍मो नीस्चून्दूलूम् नूक्पोङ् तूक्‍पो तूयीका)।

३८ ओरोना खचा खची बोखासाक सम्‍मो चस्‍ना, देप्‍क हेयोङ्मा हाम्‍लो छूम् लागी मूङ्‌कपी तूवाक दोचेर्‌सो दीरीत्‍तीपू होलात्‍ची।

३९ कोअस्‍खातानासो खचा मूङ्‌क थाम्‍पू फूम् मान्यून्लाची, खोदोलो खचा दीरीत्‍तीम् चाखेम्पी ईबूम् सेरोम्‍ला तेल्म् तची ना खचा खप्पदोक हेयोङ्मा मूङ्‌कपी खाईम्ना यूम् सानीवा मची।

४० खीक्‍का खचा हेयोङ्मा अरेई मम् खोतीबा रूप्‍चीना दीरीत्‍तीपू लेन्‍छोक्‍स्‍ची, ना हेयोङ्मा तोम् कर्‌चम् छूईम्‍दीम्‍पासो वईछोक्‍स्‍ची, खीक्‍का म्‍लाईस् लाम्‍पाक पालसो थोम्‍ला तेर्सछोक्‍स्‍ची ना हेयोङ्मा दीरीत्‍तीम् चाखेम् मेक्सा तोतो खाईची।

४१ खोदोलोई काऊ गोपू मान्दाईक सेरोम्‍मी रास तूवाकपी देप् हेयोङ्मा दोराना मूङ्‌कपी हाप्‍पू, खीक्‍का देप्‍क हेयोङ्मा म्‍लाईस्लाम्पा हाप्ना तोङ्मान्दूर, खोदोलोई म्दोस्लाक काऊआ हूछ्‌‌याप्‍तो महो अईम् थालेई मअ।

४२ खोदोलो थाना वईम् लागी खाईचचीक मीस् जूक्‍खाते मीनाना दोर्‌चा खस् सेईम् लोलना चाई मची।

४३ खोदोलोई कप्‍तानआ पावल जगेई मम् सानीवा मना दोर्‌ची सेईम् माम्पीची। खीक्‍का पोऊरेईमदूर्प् तोदीक लाईस्‍पीङ्‌ हेयोङ्माप्‍का दीरीत्‍तीपू जूकानीना पोऊरेईमतो पाखा लत्‍तानीव लचीना आरेईमची,

४४ खीक्‍काना बीन्‍नीपास्क फल्‍याकपीका ना हेयोङ्माम् चईताप्का पाखा लत्‍तानीव लचीना आरेईमची। ओरोना खस् खोलोङ् नम्‍लोना दीरीत्‍तीम् चाखेम्पी लत्‍ता।

पावल माल्टा मीचीक थाऊपी

२८

१ केईका हायाम् नत्‍तो दीरीत्‍तीम् बरपी हेयोङ्मापीका लत्‍तीकाकप्‍का मूङ्‌क थाम्पूम् नीङ् माल्टा पीम् छेतूम्‍का।

२ मूङ्‌कपीक तेल्पोस्‍चा केईका हायाम् सम्‍तूमा मीयीका। खीक्‍का वाताना हायाम् चूङ्लकसा खचा मीः खप्‍चीना केईका खोलोङ् मीः जूस् काछईका।

३ खोदोलो पावलआ ईक्बेम् सीङ्‌ बाईना मीःपू हूईयू। खोदोलो ईबूम् पूः मीःआ एमाकसा लत्‍ताना म्हूक्पी माल्‍लू।

४ मूङ्‌कपी तूवाक मीचा पावलमी हूक्‍पी मूङ्‍कतोङ्ना पूः मालाक तचीना खची होप्-होप्‍पी ओरोलोल, “ङ्‌कन् मीस् सेईप् रूबूसीपोङ्‌ होगो। ङ्‌क दीरीत्‍तीपीकान् लेताना लत्‍ता खोदोलोई ङ्‌क नीयाआ लेईम्‍चाम् मान्पी।”

५ पावलआ म्हूः रूक्‍स्‍लो मूङ्‌क पूः बूक् लोक्‍तो मीःपू तात्‍ता, खोदोलोई मूङ्‌क पूःआ पावल ऊसो मान्म्।

६ मूङ्‌कपी तूवाक मीचा पूम् बीसआ म्गाम् हम्‍ना सीये पीक्‍तो खोङ्चची। खोदोलोई हायाम् तातो छूवाखात्‍नासो पावल ऊसो मान्छूक तचीना खची सानीवा फात्‍ता खीक्‍का छाक्‍का छूक्‍तो ओरो पीकालाता, “ङ्‌कन् देऊतायो ऊये।”

७ मूङ्‌क टापुपीक देप् मीस् पब्‍लियसमी थाम्‍पूवार मूङ्‌क थाम्पूम् बर्‌बार् तूवा। खसा केईका सूक्‍लेई सम्‍मो म्खीम्पी लाम्तूम्मा मईकाना यूक्सीका।

८ खोदोलो पब्‍लियसमी म्पा चूस्‍राम्‍आ लो मासीआलो थलेई छूवाचाक तूवा। खीक्‍का पावल मूङ्‌क तूक्‍खा खोस् खाता, ना मूङ्‌क तूक्खाम् थेम्पी म्हूः यूक्स्‍ना वाङोम् मअ खोदोलो मूङ्‌क तूक्‍खा नखाता।

९ मोरोना मूङ्‌क मीस् नक छेत्‍चीकप्‍का मूङ्‌कपी तूवाक तूक्खास् खोलोङ् ताआ ना पावलआ मूङ्‌कस्सो नमीची।

१० खचा केईका हायाम् साम्‍दी दईका। खीक्‍का केईका देप् हेयोङ्मापी वोङीकालो केईका चाहेई छूक खोलोङ् चूम्सोस् चूमीपीका।

पावल रोमपी

११ सूक् लाः दोस्पी, केईका अलेक्‍जेन्‍ड्रियापीक देप् हेयोङ्मापी वोङीका। मूङ्‌क देप् हेयोङ्मा चूनाम्‍आ मूङ्‍कपीङ् तूवा। मूङ्‌क देप् हेयोङ्माम् लाईस्‍पी जोङ्ले देऊताम् ङोङोङ्छे बानेई मम्पा तूवा।

१२ केईका सुराकुसाई मीयस्क सहरपी तातेकीकाना मूङ्‍कपी सूक्‍लेई सम्‍मो तूयीका।

१३ खीक्‍का मूङ्‌कपीका केईका लाम्‍दूमीकाना रेगियन मीचीक सहरपी ताईलातीका। खीक्‍का म्देसा योऊमेर लाम्‍पा हूक् तोक्‍सा ना म्छीन्दी केईका पटिओली मीचीक सहरपी तातेकीका।

१४ मूङ्‌कपी केईका रोबू येशूपी विश्‍वास मप् बूबू-नेछोची तूपूम्‍का, खीक्‍का खचा ईक् फाईवेई सम्‍मो केईकाचीका ङ्‌कपीङ् तूम् छूये पीकाना बीन्ती मीयीका। ओरोना केईका रोमपी तातेकीका।

१५ खीक्‍का रोमपी तूप् विश्‍वासी बूबू-नेछोचा केईका बानीचायेका पीम् येन्‍चीना ओखी तूम्खास् अप्‍पियसमी बजार ना तीन-पाटी मीचीक थाऊ सम्‍मो बाना। खस् बानाक तचीना पावलआ नीनाम्मा ओलोनूव लना होसोङ् साहास मअ।

१६ ओरोना केईका रोमपी ताबानीकाना पावलआ ईल्पो दोर्‌मी रेख-देखपी म्हाल्‍लाङ् तूम् अनुमति तअ।

पावल रोम सहरपी

१७ सूक्‍लेई छूवाकप्का पावलआ रोम छाप्‍कूवापी तूप् यहूदीचीम् लाम्‍लछास् खोलोङ् काछची। खीक्‍का खस् खोलोङ् बात्ल छूवाना पावलआ खस् ओरोलची, “बूबू-नेछोच, कोङा ओ छाप्कूवाप्‍क मीस्चीमी, खीक्‍काना ई खूक्सू-खूलूचा मथचीक रीदूम्-होदूम्मी ऊल्‍लोङ् ऊसो मान्मङा। खोरोदोसो यहूदी बूबू-नेछोचा कोङ् यरूशलेमपी लापोना रोमीचीम् हूक्पी जीम्मा मोक तूये।

१८ खचा ओपी छानबिन मस्लो कोङा सीम् दण्ड तोम् तोङ्‌क रीङ्‌ ऊसो मान्छीप्स्कप्का खचा कोङ् लेईम्‍दीम् लन्‍ची मची।

१९ खोदोलोई यहूदीचा ओ ऊल्‍लोङ्‌ मस्कसा कोङा कैसरपी ऊजूर मम् करङा छूवो– ओ जातिचीम् ऊल्‍लोङ्पी ऊसो दोस् तीम् रीङ्‌ मान्तू।

२० खन्‍सा कोङा आन्‍नीस्‍का तूम्‍ना रीङ्-छाम् मम् लागी आन्‍नी काछोन्‍नीक। ऊदोईपीक्यालो इस्राएलीचा आसे आसा मची खूङ्‍कम् लागीङ्‌ कोङ् ओरोना साङ्लपी छूईम्‍चीम् बोक्साक तूये।”

२१ खचा पावल ओरोलची, “केईकान् आम् तोक्पी छाम्‍पा यहूदियापीका होक्‍स्‍चीक छाप्दाम् मान्तोयीका। खीक्‍का हेप् नेछोस् ओखीपी बानाना आम् तोक्पी मान्‍नप् रीङ् ऊसो मस्क मान्तू।

२२ खोदोलोई आम् मीन्ताम्क ऊई तूये, खूङ्‌क केईका येईम् लन्‍ची मयाम्का। ऊदोईपीक्यालो खोलोपी मीचा आम्‍नी समुहचीम् ऊल्‍लोङ् मचयस्कङाङ् केईका येनाम्का।”

२३ खीक्‍काना खचा पावलमी रीङ्‌ येईम् लागी ईलेई तोकेई मची। तोकेई मस्क लेईपी लाईस्‍पीकप्‍का दूङ् देतो यहूदीची खोलोङ् बात्ल छूवाना पावलमी खीम्पी बाना। खूङ्‌क लेई पावलआ देत्छायीका यूपा सम्‍मो नीनाम्माम् चार खम्मी तोक्‍पी सेचीवा ईची। खीक्‍का धर्मसूम्‍बऊपी मोशा ना खारीबोपोचा छाप्‍चीक रीङ्पीका खसा येशूम् तोक्पी ईत्‍तो खस् विश्‍वासपी ताईम् कोसिस मअ।

२४ खोदोलोई हेप्पा खम् रीङ्‌ बूजेई मस्‍ना विश्‍वास मची, हेप्पा विश्‍वास मान्मची।

२५ खची होप्-होप्‍मीपीङ्‌ रीङ्-छाम् माङ्‌खप्ना खस् मोरोङ् मूङ्‍कपीका खाईम् मीना। खोदोलो पावलआ खस् ओरोलची, “आम्‍नी खूक्‍सूची यशैया खारीबोपोप्‍का पवित्र आत्‍मा ओरोलचीक रीङ्बऊ आछीयाक तूये,

२६ ‘मूङ्‌क मीस्चीपी खात्‍ना ओरोलचीते,

आन्‍ना येईम्ने येन्‍नूम्, खोदोलोई हादेलोसो बूजेई मईनूम्नो,

तोम्ने तईनूम् खोदोलोई हादेलोसो तूम्तईनूम्नो।

२७ ऊदोईपीक्यालो ङ्‌कचीम् खची सानीवा मोगो छूवाक तूये,

ना खची नोबो दीयाखात्‍क तूये,

ना खची मूक्स् सीप्‍खीचीक तूये,

मादोन् खचा खची मूक्सा तचीवा,

खचा खची नोबोआ येन्‍चीवा,

खचा खची सानीवापाका बूजेई मस्वा,

खीक्‍का ओपी आत्‍तावा,

ना कोङा खस् नमीयूचीवा।’

२८ “खन्‍सा आन्‍ना ङ्‌क छेतानूम्‍व, नीनाम्माआ ङ्‌क हल्‍वा बीन्‍नीपा गोङ्ची पीचीक तूये, ना खचा येनची।” [

२९ खीक्‍का खसा ङ्‌क रीङ्‌ पकप्का, यहूदीस् खची होप्-होप्पी हायाम् सार रीङ्-छाम् मतो हान्‍ची।]a

३० पावल नीस्दोङ् सम्‍मो म्होप्मी खाप्‍चीमाआङ्‌ रोमपी तूवा, ना मूङ्‌कपी ताप् खोलोङ् खसा लाम्‍तूम्‍मा मीची।

३१ खसा माङ्‌की-माङ्‌की नीनाम्माम् चार खम्मी रीङ्‌ हासू, ना रोबू ख्रीष्‍टमी तोक्पी सेचीवा ईचची, खोदोलो आसासो ख ऊसो मान्म।

a 

२८:२९ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

रोमीची

पावलआ हक छाप्दाम्

छेईलम्

पावलमी लाईस्पीक नीङ् शाऊल तूवा। ख ईल्पो प्रेरित तूवा, खोदोलोई ख येशू ख्रीष्‍टमी पोङ् नीप्पो म्सीच्‍चेस् गोपीक मा। येशू ख्रीष्‍ट चारपी तूवालो पावललो ख ऊलाम्‍सो मान्तूपाक छूदूर। ख हायाम् नीनाम्माम् भक्ति मप् ना कट्टर यहूदी सेचीपो तूवा (फिलिप्पी ३:४-६)। ख्रीष्‍टमी जीनप् रीदाम् पतो खातालो पावलआ हायाम् लोक्‍तो मालोक विश्‍वासीची दूक् पीयू (प्रेरित २२:३-४; २६:९-११)। ऊलेई खूङ्‌क तोङ्‌क लक् मम् लागीङ्‌ दमस्कस मीचीक सहर हेम् खात्‍चालो खसा हाल्‍लोसो मान्सीप् रोबू येशू ख्रीष्‍टमी छाक्‍काक दर्शन तअ (प्रेरित ९:३-९; २२:६-११; २६:१२-१८)। ख्रीष्‍टआ खूङ्‌क तोलोयीकाङ् ख प्रेरित बानेईमक तूवा। खीक्‍का खूङ्‌क नाम्‍लायीकाङ्‌ बीन्‍नीपा गोङ्ची, अर्थात् यहूदी मत मानेई मान्मप्चीम् रापी जीनप् रीदाम् हाम् लागी येशूआ पावल पोक्‍सू। पावलमी रीराम ना खसा मक लक्‍मी तोक्‍पी प्रेरित ९ अध्‍यायपी खीक्‍काना १३ पीका २८ अध्‍यायसम्‍मोपी छाम्‍पा तयाम्।

पावल सूक्‍छेम् जीनप् रीदाम् हास् लाम्‍दूमाना एफिसस, फिलिप्पी, थेसलोनिके, कोरिन्‍थ, टर्की ना ग्रीसपी तूवाक सहरपी ख्रीष्‍टियन् मण्डलीची बोबूईयू। ङ्‌क जीनप् रीदाम् हास् खात्‍चालोङ्‌ खसा बोबूईक मूङ्‌क मालोक मण्डलीची छाप्दाम् छाप्‍ना हअ। पावलआ कलस्से ना रोमपी तूवाक बीन्‍नीपा मण्डलीचीपीसो छाप्दाम् छाप्ना हक तूवा। मूङ्‌क मण्डलीची पावल म्होपा बोबूईक मा। पावलआ तिमोथी, तीतस ना फिलेमोनसो छाप्दाम् छाप्‍ना हअ। ङ्‌क छाप्दाम्ची ख्रीष्‍टमी सेचीवा छेईम् लागी ना केई ख्रीष्‍टियनआ ऊतोङ्नाई लक् मम् पर्नेई खूङ्‌क ईम्‍चीम् लागी आवश्यक तूये। लीची जीनप् रीदाम् छाम्‍पीका लाईस्‍पी ङ्‌क छाप्‍दामची छाप्‍पाक तूवा। खन्‍सा ङ्‌क छाप्‍दामची नयाँ करारपीक दूङ् लाईस्‍पी छाप्‍पाक सोक्‍सरची के।

रोमीचीम् लागी पावलआ छाप्‍क ङ्‌क छाप्दाम् ग्रीस छाप्कूवाम् कोरिन्‍थ मीचीक सहरपीका ई.सं. ५५ पी छाप्ना हचीक तूवा। खोन्‍तोलो भूमध्य सागरमी बर्‌बार्‌पीक छाप्‍कूवा रोमी छाप्कूवाम् हूक्‍पी तूवा, खूङ्‍कम् होङ्तेल् रोम तूवा। ईनीम्‍बा रोम सहर क यूरोपमी योऊमेर इटालिया छाप्कूवाम् होङ्तेल् के। रोमपी तूक मण्डली आसाई बोबूईकई पीम् ईनीम्‍बा सम्मो निश्‍चित मान्तू। खोदोलोई पावलआ ङ्‌क छाप्दाम् छाप्‍लो रोमपी ओरोतो ख्रीष्‍टियनची तूवा, खूङ्‌कस् हेप्-हेप् लाईस्‍पी यहूदी छूवाक तूवा ना बीन्‍नीपा हेप्-हेप् बीन्‍नीपा गोङ्ची तूवा।

जीनप् रीदाम् हास् लाम्दूमाक आर्को छेलाम्पी पावल रोमपी खीक्‍काना खूङ्‌कलाम्‍पा स्‍पेनपी खाईम् मीन्ताम् मचक तूवा (रोमी १५:२३-२४)। खोदोलोई पावलआ ङ्‌क लोचम् पूरा मम् मान्तो, ऊदोईपीक्यालो यरूशलेमपी ख लाप्ची, खीक्‍काना कैदी छूवानाङाङ्‌ ख रोमपी तातेका। मूङ्‌कपी पावल नीस्दोङ् सम्‍मो कैदपी तूवा। खीक्‍काना पावल ऊई छूवा पीम् आसासो छेत्‍तनो।

पावलआ रोमीची छाप्‍ना हचीक ङ्‌क छाप्‍दाम्‍आ पीम् लामक आछीयाक रीङ्‍क ङ्‍कङा के: खोलोङ् मीस् मोऊपो तूये, ना मीस्मी लक् ना रोकोछूलाम्‍पा मा, खोदोलोई ख्रीष्‍टपी विश्‍वास मईचीनाङाङ् खस् नीनाम्माम् लाईस्‍पी धर्मी छूना हाल्‍लोसो मान्याईप् रीराम तोदूरची।

नयाँ करारमी बीन्‍नीपा सोक्‍सर छाप्‍ची तोङ्नाङ्, पावलआ ङ्‌क छाप्दाम् ना बीन्‍नीपा छाप्‍दाम्‍सो खसा पवित्र आत्‍माम् प्रेरणालाम्‍पा छाप्‍पू। ङ्‌क ओरोनासो केईया पीदूराम्, नीनाम्माम् पवित्र आत्‍माआङा बाइबलपीक खोलोङ् सोक्‍सरची छाप्‍क तूये। खन्‍सा पावलमी छाप्दाम् नीयाम्‍लो, केईया ङ्‌कतोङ्‌ना मीईम् छूये, ङ्‌क छाप्‍दाम्ची (ना बीन्‍नीपा खोलोङ् बाइबलपीक सोक्‍सरची) नीनाम्‍माआङ् केई छाप्‍ना हईक छाप्दाम् के। पावलआ ङ्‌क छाप्दाम् रोमीचीम् लागीङाङ्‌ पीकाना छाप्‍क मा, खोदोलोई केई खोलोमी लागीसो छाप्‍क तूये।

रोमीची

पावलआ हक छाप्दाम्

१

१ कोङ् पावल, येशू ख्रीष्‍टमी रोः, प्रेरित छूम् लागी काछोक, ना नीनाम्माम् जीनप् रीदाम्‌ हाम् लागी सोकोक के,

२ खूङ्‌क जीनप् रीदाम्‌ खसा लाईस्‍पीकाङ्‌ खम् खारीबोपोचीप्‍का पवित्र धर्मसूम्बऊपी यादे मक तूवा।

३ ङ्‌क जीनप् रीदाम्‌ नीनाम्माम् छाम् तोक्‍पी के, ख मीस् छूवाना दाऊदमी गोङ्पीका जन्‍मेई छूवाक तूवा।

४ ई रोबू येशू ख्रीष्‍ट सीयाकप्‍का ऊसापक्‍ना पवित्रतामी आत्‍मा तोङ्ना राःरापी नीनाम्माम् छा छूवाक तूये।

५ खम् नीङ्मी तोक्पी विश्‍वासलाम्‍पा ताप् आज्ञापालन खोलोङ् जातिचीम् हाम्‍पी ताईम् लागी केईका खपीका सम्‍खेलू लो प्रेरितमी लक्‍लो तम्काक तूये।

६ आन्‍नीसो खस्का येशू ख्रीष्‍टमी छूम् लागी काछानीक तूये।

७ रोमपी तूप् आन्‍नी खोलोङ्, नीनाम्माआ सम्‍तूमा मीयानीना म्होप्मी पवित्र मीस् छूम् लागी काछानीक: आम्नीपी ई पा नीनाम्मा ना रोबू येशू ख्रीष्‍टलाम्‍पा सम्‍खेलू ना खाऊमा-खासेर्मा के।

रोमपी खाईम् पावलमी हायाम् देप् लन्‍ची

८ दूङ्लाईस्‍पी, कोङा ओ नीनाम्मा येशू ख्रीष्‍टलाम्‍पा आन्‍नी खोलोमी लागी ओलोनूव पीको, ऊदोईपीक्यालो आम्‍नी विश्‍वासमी रीङ्‌ चारमी खोलोपी रीङाक तूये।

९ कोङा ओ सागोवापाका नीनाम्माम् छाम् जीनप् रीदाम्‌ हासोना खम् सूसो मूयो, ना नीनाम्मा ओ साक्षी तूये कोङा आन्‍नी वाङोम् मतो हायाम् मीन्चायान्‍नीक तूये।

१० खीक्‍का कोङा ओरो पीकोना वाङोम् मूयो, नीनाम्माम् लन्‍ची छूदोक कोङ् आम्‍नीपा दानासो बाईदूरूनूव।

११ ऊदोईपीक्यालो आन्‍नी बलिय मम् लागी आत्‍मिक वरदान आन्‍नी पीम् दूरूनूव पीकोना कोङा आन्‍नी तूम् हायाम् देप् लन्‍ची मूयोक तूये।

१२ ङ्‌कपी कोङा पीम् लामोक रीङ्‌ क, आन्‍नी ओ विश्‍वासलाम्‍पा ना कोङ् आम्‍नी विश्‍वासलाम्‍पा केई ई होप्-होप्‍पी उत्‍साहित छूदूरूम्‍नूव।

१३ बूआचे-नेछोचे, आन्‍ना ङ्‌क रीङ्‌ छेतानूम्‍व, कोङा बीन्‍नीपा गोङ्‍ची येशूपी विश्‍वास ममीयूचीक तोङ्नाङ् आन्‍नी तूनीक गोपीकस्‍सो विश्‍वास ममीम् लागी आम्‍नीपा बाईम् हायाम् लन्‍ची मू, खोदोलोई बाईम् मान्दूर्‌ङा।

१४ ग्रीक ना ग्रीक माक असभ्य जातिचीम् लागी, खीक्‍का लूर्‌पोचीम् ना म्‍लूर्वा मान्तूप् खोलोमी कोङ् लागी नोक्पो छूवोक तूये।

१५ खन्‍सा दूरोकसम्‍मो आन्‍नी रोमपी तूप्‍चीसो जीनप् रीदाम्‌ येईमीम् ओ लन्‍ची तूये।

१६ जीनप् रीदाम्‌ हाम् कोङ् ओ ङईम् लईनो। ऊदोईपीक्यालो विश्‍वास मप् खोलोमी हल्‍वाम् लागी ङ्‌क नीनाम्माम् राःरा के, लाईस्‍पी यहूदीचीम् लागी खीक्‍का बीन्‍नीपा गोङ्चीम् लागीसो के।

१७ ऊदोईपीक्यालो जीनप् रीदाम्पी नीनाम्मालाम्पा ताप् धार्मिकता खोछेत्‍ताक तूये, खूङ्‌क धार्मिकता खोलोङ् विश्‍वासलाम्‍पाङ्‌ ताये। धर्मसूम्बऊपी ङ्‌कतोङ्‌क छाम्‍पा तूये, “धर्मी क विश्‍वासलाम्‍पाङ्‌ लेत्‍चाये।”

मीस्पी नीनाम्माम् छूली

१८ नीनाम्माम् छूली मप्, मोऊ मप् ना रई लक् मप् खोलोमी ऊल्‍लोङ्पी साराङ्‌गाप्‍तोका यूवाक तूये, खीक्‍का खचा मस्क रई लक्‍आ आछीयाक रीङ्‌ छेईम्पीका मीस् लाप्‍सेतस्‍क तूये।

१९ नीनाम्माम् तोक्‍पी छेईम् रीङ्‌ खचा नम्‍लोना तचीक तूये, ऊदोईपीक्यालो नीनाम्माआ खस् मूङ्‌क रीङ्‌ खोमीचीक तूये।

२० नीनाम्माम् तयाम्‍नोक गुण, दोस्का सम्‍मो तूप्चाप् खम् राःरा खीक्‍का वोर्वा, चार बोबूयाकप्का एक्‍तो बोबूयाक थक्लाम्‍पा छेङ्‌गा तयाम्‍क तूये। खन्‍सा मीचा नीहू मम् रीङ्‌ङा मान्तू।

२१ ऊदोईपीक्यालो खचा नीनाम्मा छेत्‍चीनासो नीनाम्मा पीम् साम्‍दीखा मान्पीची, ना ओलोनूवङ्‌ लचीवा, खोदोलोई खस् खची मीन्ताम्पी ऊनाऊक छूवा, ना खची मूर्ख सानीवा दूङ् गूगूर्‌योक छूवा।

२२ खचा लूर्‌पो तूयेका पीकाना पीकादोसो खस् मूर्खङ् छूवा,

२३ ना खचा सीप्‍ना खाईप् मीस्, छोऊची, लीची म्‍लोङ्लोक हीम्वा केईम्वा ना सून्चीतो लाम्दूप् जन्तूम् ङोङोक्छेम् ङालीलो हाल्‍लोसो मान्सीप् नीनाम्माम् साम्दीखा बात्ची।

२४ खन्‍सा नीनाम्माआ खचा मीनाक तोङ्ना रई लक्‍पी खस् लेत्‍दीत्‍ची, खीक्‍काना खचा खची गाम्मी साम्‍दीसायो मान्मची।

२५ ऊदोईपीक्यालो खचा नीनाम्माम् सत्‍यता वालीलीलो बात्चीना दोस्का सम्‍मोक योबोरोबू ईबोबूईप् होक्‍सीचीना नीनाम्माआ लोलीस्‍क थक्मी पूजा ना सूसो मची। खोदोलोई खोलोङ् थक् बोबूईप् नीनाम्माम् साम्दीखा दोस्का-दोस्का सम्मो छून्चानूव। आमेन।

२६ खन्‍सा नीनाम्माआ खस् ईङईम् लप् लक्‍मी लागी फूईलेत्दीत्ची। खची मीम्छाचा खची नप् वोर्वा रई वोर्वापी फात्दीत्ची,

२७ खोरोनाङ् मीम्छा हेम्‍क नप् वोर्वा होक्‍सीचीना खची होप्‌-होप्‍पी वात्‍छाआ वात्‍छालोङ्‌ रई लक् मची, ना खची गाम्पी खचा रई लक् मस्कम् दण्ड तेप्‍स्‍ची।

२८ ओरोना खचा नीनाम्मा साम्‍दीखा पीम् सानीवा मान्मस्कसा नीनाम्माआ खस् जेजेर्वा सानीवापी फूईलेत्दीत्ची।

२९ खस् खोलोङ् बदमाशी, घृणा, लोप् ना ईबीआ पेप्‍चीक तूये। खस् डाह मप्, हत्या मप्, खेप्-मोप्, वालीली मप्, ओन्‍चोमा नीर्‌मा मप् ना खस् बीन्‍नीपाम् तूम्‍पो मप्,

३० खीक्‍का बीन्‍नीपाम् बदनाम् मप्, नीनाम्मा जेर्प्, ढीट, नाम्दूखू मप्, अभिमानी, जेजेर्वा रीङ्‌ मतो लाम्‍दूम्‍तीप्, म्पा-म्माम् रीङ्‌ मान्‍रेप्,

३१ छूलीपो, विश्‍वासघाती, निर्दयी ना क्रूर छूये।

३२ ङ्‌कतोङ्‌क लक् मप्चा सीम्‌ दण्ड तयची पीम् नीनाम्माम् धार्मिक ललई छेत्‍तस्-लेसस्‍नासो खचा खची होपाङ्‌ ङ्‌कतोङ्‌क लक्‌ मईची, खीक्‍का बीन्‍नीपाचा मईचीकप्सो काम्यान्ची।

नीनाम्माम् नीया

२

१ खन्‍सा ए बीन्‍नीपा दोस् तीक् मीस्ङा, आन् आस्दोसो, आना ऊसो बहाना मम् बोक्स्‍नो, ऊदोईपीक्यालो आना ऊपी बीन्‍नीपा दोस् तीय, खूङ्‌कपीङ्‌ आम् होप्‍सो दोसी छूये, ऊदोईपीक्यालो आन् बीन्‍नीपा दोस् तीक् मीचासो मूङ्‍क लक्‍ङा मय।

२ ङ्‍क तोङ्‍क लक् मप्पी नीनाम्माआ नम्‍लोना नीया मय पीम् केईया छेताम्।

३ ए मीस्ङा, आना ङ्‍क तोङ्‍क लक् मप्ची दोस् तीय, ना आम् होपासो मूङ्‍क तोङ्‍क लक्‍ङा मईदोक, ऊई नीनाम्माम् नीयापीका ऊम्‍केई छूवो आना मीनेयो?

४ अथवा नीनाम्माम् सम्‍खे-लूम्‍खेआ वालूम्‍मापी लाम्‍दूपे पीम् आना तूम् तयनोना, ऊई आना खम् हायाम् लोक्‍तोक म्सम्खे, तेम्दूर्म् ना हूदूर्म् मोरोकयो मीय?

५ खोदोलोई नीनाम्माम् धार्मिक नीया छूक लेईपी लो मूङ्‍क खम् छूलीलोक लेईमी लागीलो आना आम् लूङ्तो छोक् ना वालूम्‍मा मान्मप् गोङ्‍आ आम् होप्मी लागी हायाम् देतो दण्ड बात्ल मचयक तूये।

६ ऊदोईपीक्यालो खसा खोलोङ् मीस् खचा मईचीक लक्‌ खोङ्ना पूनाऊनी पीय।

७ हूदूर्‌पा नप् लक्‌ मईना साम्‍दीखा, सायोचोङ‌्‌मा ना हाल्‍लोसो मान्याईप् रीराम लाम। खीक्‍काना नीनाम्माआ ख हाल्‍लोसो मान्याईप् रीराम पीय।

८ खोदोलोई रूबूसीपो, सत्‍य मान्‍रेप्, ना रई लक्‌ मप्चीपी नीनाम्माम् हायाम् देप् छूली ताये।

९ रई लक् मप् खोलोङ्‍ मीस्चीपी छेचीखेरे ना आपद् ताये, लाईस्‍पी यहूदीचीपी ताये ना बीन्‍नीपा गोङ्‍चीपीसो ताये।

१० खोदोलोई नप् लक् मप् खोलोङ्‍पी लाईस्‍पी यहूदीचीपी ना बीन्‍नीपा गोङ्चीपीसो साम्‍दीखा, साम्‍दी ना खाऊमा-खासेर्मा ताये।

११ ऊदोईपीक्यालो नीनाम्माआ छेङ्‍गेर् मईनो।

१२ खोलोआङ् ललई मान्दी मोऊ मस्क तूये, खस् ललई मान्दीङ् नास्सो छूये, ना ललई गोपी तूनासो मोऊ मप्चीम् नीया ललईलाम्‍पाङ्‌ छूये।

१३ ऊदोईपीक्यालो ललई येईप्ची नीनाम्माम् दोक्पी धर्मी छूनो, खोदोलोई ललई रेप्‍ची धर्मी छूये।

१४ ऊदोईपीक्यालो ललई मान्तूप् बीन्‍नीपा गोङ्‍ची खची सूलाम्‍वा तोङ्‍क ललईआ पीक्‍क तोङ्‍ना लक्‌ मईचीदोक, खचीम् खची ललई मान्तूदोसो खस् खची होप्‍मी लागी खची होप्ङा ललई छूये।

१५ ललईआ ङोकक रीङ्‌ खची गोङ्‍पी छाप्‍पाक खचा खोमईची, ना खची होप्‍मी लूखूप्‍चीआङ् गवाई पीयची, ना खस् खची सानीवाआ हेप्‍लो दोस् तीयची, ना हेप्‍लोक नप् ङा मीने।

१६ ङ्‌कतोङ्‌क लेई ताये खोदोलो नीनाम्माआ कोङा हासूक जीनप् रीदाम् तोङ्‍ना येशू ख्रीष्‍टलाम्‍पा मीस्मी सूलाना यूक्साक रीङ्‍मी नीया मय।

यहूदीस् लो ललईलो

१७ खोदोलोई आना कोङ् यहूदी के लोयान्चीना ललईपी बर परेई छूये ना कोङ् नीनाम्मालो काम्‍चीप्‌ पीक्‍ना नाम्‍दूखू मय,

१८ ना आना खम् लन्‍ची छेत्‍त, ना ललईपीका ईयाक नप् रीङ्‌ अऊ पीके,

१९ आना ङ्‍क नम्‍लो छेत्‍त, आन् कोमूक्‍पाचीमी लाम्‍लछा, ना नाम्कूर्मा गोपी तूप्चीम् लागी अल्हो के,

२० मूर्ख मीस्ची नप् वोर्वापी फात्‍त, मान्छेईप्-मान्लेप्ची सेचीवा पीय, ऊदोईपीक्यालो ललईपीङ्‌ खोलोङ् लूखूप्‍ची ना सत्‍यता आना तक तूये–

२१ ओन्तोङ्ना आना बीन्‍नीपास् ईयदोक, ऊदोई आम्होप् क ईयान्‍चीनोकई? खीक्‍का आना खूम् छूनो पीक्‍ना रीदाम्‌ हास, खोदोलोई ऊदोई आम् होप्‍क खूस्‍कई?

२२ आना आम् होपाक तूम्‍लू लनीनव पीके, ऊदोई आन् आम् होप्‍क तूम्‍लू लये? आना आम् होपाक ङोङोक्छे जेरो पीके, ऊदोई आम् होप्‍क मन्दिरपी खूसे?

२३ आना ललईपी नाम्‍दूखू मय, ऊदोई ललईमी ऊल्‍लोङ् मईना नीनाम्माम् सायोचोङ्‌मा मईनोकई?

२४ ऊदोईपीक्यालो, ओन्‍तोङ्‍ना छाम्‍पा तूये, “बीन्‍नीपा गोङ्चीम् हाम्‍पी नीनाम्माम् नीङ् आम्नी कारणआङ् निन्दा छूवाक तूये।”

२५ ललई रेप्‍पदोक खतनापीका आछीयाङ् फाइदा छूये, खोदोलोई ललई रेप्‍नोदोक आना खतना मक माम्मम्पालो ईबूम्ङा छूये।

२६ गाम्पी खतना मान्मम्पाचासो ललई रेप्पस्दोक, ऊई मूङ्‌क खतना मान्छूकसो खतना छूवाकलो ईबूम्ङा मायो?

२७ खोरोछूकसा गाम्पी खतना मान्छूक् दोसो ललई रेप् बीन्‍नीपा गोङ्चा, आन्‍नी छाम्‍पाक ललई तूप् ना खतनासो छूक् ललई मान्‍रेप् यहूदीची दोसी मईनी।

२८ म्थेम्पी यहूदीतोङ् मप्चीप्क आछीयाक यहूदी मा, खोरोनाङ् आछीयाक खतनासो म्थेम्पी ना गाम्पी छूक् रीङ्‌ मा।

२९ आछीयाक यहूदी क ङ्‌कतोङ्‌क छूये, खूङ्‌क म्गोपाकाङ् यहूदी छूये, ना आछीयाक खतना क म्गोङ्पा छूक् रीङ् के। मूङ्‌क आत्‍मिक रीङ्‌ के, छाम्‍पाक ललईमी रीङ्‌ क माके। मूङ्‌क तोङ्‌क मीस्मी साम्दीखा मीस्पीका मा, खोदोलोई नीनाम्माप्का छूये।

नीनाम्माम् विश्‍वासयोग्‍यता

३

१ हन्‍ना यहूदी छूम्पी ऊई फाइदा तूये? अथवा खतना मम्मी ऊई साम्दी तूये?

२ ङ्‌कपी हायाम् देप् फाइदा तूये। दूङ्लाईस्‍पीन् नीनाम्माम् रीङ्‌बऊ यहूदीस् पीम्पा तूये।

३ खस् तूकप्‍क हेप्-हेप्‍आ विश्‍वास मईनोदोक ऊई छूवा? ऊई खची अविश्‍वासआ नीनाम्माम् विश्‍वासयोग्‍यता रद्द मईयो?

४ खोरोना छूनूनव, नीनाम्मा आछीयाकङ् तूये ना खोलोङ् मीस् क वावीलीपो तूये। ओरोना छाम्‍पा तूये,

“आन् आम् रीङ्‌बऊपी आछीयाक छूवावा,

ना नीया छूलो आन्ङा कोक्सावा।”

५ खोदोलोई ई रई लक्‍आ नीनाम्माम् धार्मिकता खोमईदोक, केईया ऊई पीक्या मोलो? ऊई नीनाम्माम् छूली ईपी ताईलो खसा अन्‍याय मईयो? (कोङा मीस्मी तोङ्ना रीङ्‌ मूयो)।

६ खूङ्‌क तोङ्ना मा! खोरोदोन्, नीनाम्माआ चारमी नीया ऊतोङ्नाई मदूर्‌वा?

७ खोदोलोई ओ वालीलीआ नीनाम्माम् सत्‍यता ना खम् साम्‍दीखा हायाम्‌ छूचाईदोक, ऊदोई मोऊपो तोङ्ना नीयापी छूवोचोयोकई?

८ खोरोदोन्, नप् छूम् लागी ऊदोई रई ङा मान्मम्? हेप्-हेप् मीचा केईया खोरोनाङ् पीक्या पीक्‍ना निन्दा मतो दोस् तीया। ङ्‌कतोङ्‌ना दोस् तीक् मीस्मी नम्‍लो नीया छूये।

धर्मी आस्‍सो मान्तू

९ खोरोदोक ऊई केई यहूदीचीप्का दूङ् नप् तूयेयो? अवश्‍य तूयेनो, ऊदोईपीक्यालो खोलोङ् मीस्, यहूदी ना बीन्‍नीपा गोङ्ची नीप्पोङ् मोऊमी तईपी तूये पीकोना कोङा लाईस्‍पीङ्‌ दोस् तीयूतूचीक तूये।

१० धर्मसूम्बऊपी ओरोना छाम्‍पा तूये,

“धर्मी आस्‍सो मान्तू, ईल्‍पोसो मान्तू,

११ लेप्‌-छेईप् आस्‍सो मान्तू,

नीनाम्मा लाम्प् आस्‍सो मान्तू।

१२ मूङ्‍कस् खोलोङ् थाम्‍खाताक तूये,

मूङ्‍कस् खोलोङ् काम लागेई मान्छूक छूवाक तूये,

आसासो नप् मईचीनो,

नप् मप् ईल्‍पोसो मान्तू।”

१३ “खची गन्दीरी होप्‍तोक गेम् के,

खचा खची लेम्‍आ वालीलीक रीङ्‌ मईची।”

“पूम् विष खची ङःपी तूये।”

१४ “खची ङः साराप् ना खीक् रीङ्‌आ पेप्क तूये।”

१५ “खची लोङ् मीस् सेईम् लागी छीत तूये।

१६ विनास ना हायाम्‌ देप् दोसा खची लाम्‍पी तूये,

१७ ना खचा खाऊमा-खासेर्माम् लाम् छेत्‍चीक मान्तू।”

१८ “खची मूक्स्दूपी नीनाम्माम् कीम् मान्तू।”

१९ हन्‍ना केईया छेताम्, ललईआ देईकई ऊची पीके पीक्‍कतोदी, ललई गोपी तूप्‍चीपीङ् ओरोना पीके, खन्‍सा खोलोङ् मीस् वाये तूनूव, ना खोलोङ् चार नीनाम्माम् नीयाम् लागी खम् लाईस्‍पी थोरेम् छूये।

२० खन्‍सा ललई रेप्‍ची ललईलाम्‍पा धर्मी थरेई छूनो, ऊदोईपीक्यालो ललईआ केईया मोऊ मम्क तूये पीम् सानीवा तीया।

विश्‍वासलाम्‍पा धार्मिकता

२१ खोदोलोई हन्‍नान् नीनाम्माआ ललई मान्दीङ् मीस् ऊतोङ्नाई धर्मी मय पीम् रीङ्‌ खोछेत्‍ताक तूये। खूङ्‌क रीङ्‌मी गवाई ललईआ ना खारीवोपोचा पीचीक तूये।

२२ येशू ख्रीष्‍टपी विश्‍वास मप् खोलोङ्पी नीनाम्माम् धार्मिकता विश्‍वासलाम्‍पा ताक तूये। ऊदोईपीक्यालो खसा ऊसो छेङ्‌गेर् मईनो।

२३ ऊदोईपीक्यालो खोलोआङ् मोऊ मस्क तूये, ना नीनाम्माम् साम्‍दीखापी ताम्तेम्पीका छूबूरी छूवाक तूये।

२४ नीनाम्माम् सम्‍खेलूम् वरदानआ ख्रीष्‍ट येशूपी तूक उद्धारलाम्‍पा खस् मोरोङ् धर्मी थरेई छूवाक तूये।

२५ नीनाम्माआ ख्रीष्‍ट खम् हीःलाम्‍पा प्रायश्‍चितमी बलिदान तोङ्ना खोमअ, खूङ्‌क प्रायश्‍चित विश्‍वासलाम्‍पा ग्रहण मम् छूये। ङ्‌क लक्‌ नीनाम्माआ म्धार्मिकता खोमम् लागी मक के, ऊदोईपीक्यालो खपीतूक हूदूर्म्वापी लाईस्‍पीक मोऊ खसा वास्‍ता मान्मक तूवा।

२६ नीनाम्माआ म्होप्ङा धर्मी तूये ना येशूपी विश्‍वास मप्ची खसा धर्मी थरेई मय पीम् रीङ्‌ खोमम् लागी खसा ईनीम्बा ङ्‌क लक्‌ मअ।

२७ खन्‍सा केईया ऊपी नाम्‍दूखू मयाम्? नाम्‍दूखू मस्को थाऊङा मान्तू। ऊक रीदूम् लाम्‍पाई ङ्‌कतोङ् ममा? ङ्‌क लक्मी रीदूम् होदूम्‍लाम्‍पा छूक् मा, ङ्‌कन् विश्‍वासमी रीदूम् होदूम्‍लाम्पाङाङ्‌ छूदूर।

२८ खन्‍सा मीस् ललई रेपाम्ना धर्मी थरेई छूयेनो, खोदोलोई विश्‍वासलाम्‍पा धर्मी थरेई छूये पीम् केईया छेताम्।

२९ ऊई नीनाम्मा यहूदीचीम्ङाङ् नीनाम्मायो? ऊई ख बीन्‍नीपा गोङ्चीम् नीनाम्मा माओ? ख बीन्‍नीपा गोङ्चीम्सो नीनाम्माङा।

३० ऊदोईपीक्यालो नीनाम्मा ईबूम्ङाङ् तूये। खसा खतना मप्चीसो खची विश्‍वास तोङ्‍ना ना खतना मान्छूक्चीसो खची विश्‍वासलाम्पा धर्मी थरेई मय।

३१ खोरोदोक ऊई केईया ङ्‌क विश्‍वासलाम्‍पाङ्‌ ललई रद्द ममा? खूङ्‌क तोङ्ना मा! बरू केईयान् ललई रेम्‌छूये।

अब्राहाम विश्‍वासलाम्‍पा धर्मी छूवाक

४

१ हन्‍ना, ई खूक्सू अब्राहाममी तोक्‍पी केईया ऊई पीक्या?

२ अब्राहाम लक्‍लाम्‍पा धर्मी छूवाकदो खसा नाम्‍दूखू मम् दूर्वा, खोदोलोई नीनाम्माम् लाईस्‍पीक मा।

३ ऊदोईपीक्यालो पवित्र-सूम्बऊआ ऊई पीके? “अब्राहामआ नीनाम्मापी विश्‍वास मअ, ना मूङ्‍क खम् लागी धार्मिकतापी ङीरा।”

४ हन्‍ना लक्‌ मपा दूक्‍नासी तय मूङ्‍क दान मा, खोदोलोई मूङ्‍क खसा तोम् हक्‌ के।

५ आसाई लक्‌ क मईनो, खोदोलोई भक्ति मान्दी धर्मी छूक् नीनाम्मापी भरोसा मय, ङ्‌कतोङ्‍क मीस्मी विश्‍वास धार्मिकतापी ङीरे।

६ नीनाम्माआ लक्‌ मान्दीङ् धर्मी मक मीचा तोम् आसीकमी तोक्पी दाऊदआ ओरोपीके,

७ “आस्कमी अपराध छेमा छूवाक तूये,

ना आस्कमी मोऊ देप्पाक तूये,

खस् आसीक् तोक्ची छूये।

८ आस्कमी मोऊमी लेखा योबोरोबूआ लापनो,

खूङ्‍क मीस् आसीक् तोक् छूये।”

९ ऊई ङ्‍क आशीर्वाद खतना मप्चीम् लागीङाङ्‌यो? खतना मान्मप्चीम् लागीसोयो? अब्राहाममी लागीन् खम् विश्‍वासङा धार्मिकतापी ङीराक तूवा पीक्याना केईया पीके।

१० ना ङ्‍क ऊतोङ्नाई खम् लागी धार्मिकतापी ङीरा? खम् खतना छूम्‍पीका लाईस्‍पीयो दोस्पीयो? खम् खतना छूवाना मा, खोदोलोई खम् खतना मान्छूमो लाईस्‍पीङ्‌ छूवाक के।

११ खतना मान्छूमोङ् विश्‍वासलाम्‍पा तोम् धार्मिकताम् चीन्‍न अथवा छाप तोङ्‍ना खम् खतना छूवाक तूवा। खतना मान्दीङ् विश्‍वास मना धर्मीपी ङीराक खोलोमी म्पा छूनू पीम् सानीवाआ ङ्‌क छूवाक।

१२ ख मूङ्‌क खतना छूक्चीम् खची पा तूवा, मूङ्‍कचीम् खतना छूवाकङाङ्‌ मा, खोदोलोई आसाई मूङ्‌क विश्‍वासमी दोलेवा कल्‍ल, खूङ्‍क विश्‍वास खतना छूम् लाईस्‍पी ई पा अब्राहामपी तूवा।

१३ चारपीक हक्‍वाला छूम् लागी अब्राहाम लो खम् गोङ्‍लो पीचीक यादे ललईलाम्‍पा ताक मा, खोदोलोई विश्‍वासमी धार्मिकतालाम्पा ताक।

१४ ललई रेप्‍ङाङ्‌ हक्‍वाला छूदोन् विश्‍वास मासे ना यादे मोरोक छूये।

१५ ऊदोईपीक्यालो ललई मान्परेप्चीपी नीनाम्माम् छूली ताये, खोदोलोई हापी ललई मान्तू खपी मोऊसो छूनो।

१६ खन्‍सा ङ्‌क यादे विश्‍वासलाम्‍पा ताये, ङ्‌कतोङ्‌ना यादे सम्‍खेलूपी बर परेई छूना अब्राहाममी खोलोङ् गोङ्चीम् लागी पक्‍का छूनूव। ङ्‍क यादे ललईमी लागीङाङ्‌ मा, खोदोलोई अब्राहाममी तोङ्‍क विश्‍वासपी तूप्चीम् लागीसो, ऊदोईपीक्यालो अब्राहाम केई खोलोमी ई पा तूवा।

१७ ओरोना छाम्‍पा तूये, “कोङा आन् हायम्‌ देतो गोङ्चीम् म्पा मन्‍नाक तूये।” खूङ्‍क नीनाम्मापी अब्राहामआ विश्‍वास मअ, खम् मूक्स्दूपी ख खोलोमी ई पा के। खसा सीप्‍खाप्‍चीसो रीराम पीय, ना छूमान्दूर्प् थक्सो खसा छूमीयू।

१८ “आम् छामाईसो ङ्‍कतोङ्‍नाङ्‌ ङीर्‌ङा मान्‍तेईप् छूये” पीकाना नीनाम्माआ पीकाक तोङ्ना, ऊसो आस मान्तूलोसो अब्राहामआ आस मना विश्‍वास मअ, ख ओरोना हायम् देतो गोङ्चीम् पा छूवा।

१९ गेबो ईक् चून्दूलूम् दोङ् तातेकाक अब्राहाम सीम्होक म्‍रीराम छूवाखात्नासो खीक्‍का सारा छा मान्वाईप् पीम् तूम् तनासो विश्‍वास मच।

२० नीनाम्माम् यादेम् तोक्‍पी ऊसो वामान्ची, खोदोलोई म्होप्मी विश्‍वासपी बलिय छूवाना खसा नीनाम्माम् साम्‍दीखा मअ।

२१ यादे मक रीङ्‌ नीनाम्माआ पूरा मदूर पीम् अब्राहामआ छेत्‍क तूवा।

२२ खन्‍सासो खम् विश्‍वास “खम् लागी धार्मिकतापी ङीरा।”

२३ धार्मिकतापी “ङीराक” पीम् ङ्‍क रीङ्‍बऊ खम् लागीङाङ्‌ छाप्‍पाक मा,

२४ खोदोलोई ङ्‌क ई लागीसो छाप्‍पाक के। केई खोलोआ येशू ई रोबू सीयाकप्‍का ऊन्‍पो मीक्पी विश्‍वास मयाम्, ङ्‍क ई लागीसो ङीरे।

२५ ख ई मोऊमी लागी सेत्ची, ना केई धर्मी मम् लागी ऊन्पोन्ची।

खाऊमा-खासेर्मा लो चामोवालो

५

१ ओरोना केई विश्‍वासलाम्‍पा धर्मी छूयीना ई रोबू येशू ख्रीष्‍टलाम्‍पा नीनाम्मालो तूपीक तूये।

२ केईया खपीका ङ्‌क सम्‍खेलूपी विश्‍वासलाम्‍पा वोम् तम्क तूये। खूङ्‌क सम्‍खेलूपीङ्‌ केई ईनीम्‍बा लेतीचायाक तूये, ना नीनाम्माम् साम्‍दीखापी वोम् तम्क रीङ्‌पी आस मम्कसा केई ई सानीवा चानईक तूये।

३ ओन्तोदीङाङ् मा, खोदोलोई केई दूक्‍वा हायाम् तेम्दूर्प् मईया पीम् छेताम्‍ना दूक्‍वा ताईलोसो केई ई सानीवा चानई।

४ तेम्‍दूर्म्आ नप् वोर्वा तात, नप् वोर्वाआ आसा तात।

५ आसाआ केई हाल्‍लोसो निराशा मईयानो, ऊदोईपीक्यालो केई पीयीक पवित्र आत्‍मालाम्‍पा नीनाम्माम् सम्‍खे ई सागोवापी लेनीछयीक तूये।

६ ऊदोईपीक्यालो केई ई राःरा मान्दीक तूयीलोङ्‌ ख्रीष्‍ट मोऊपोचीम् लागी थीक् नाम्‍लापी सीया।

७ धर्मी मीस्मी लागी सीम् तयार छूक् चीछाङाङ् तयाम्फो, ना नप् मीस्मी लागी सीम् तयार छूक्‍सो हेप् तूफो।

८ खोदोलोई नीनाम्माआ ई लागी खम् सम्तूमा ङ्‌कपीङ् खोमक तूये, खन्सा येशू ख्रीष्‍ट केई मोऊपोतूयीलोङ् ई लागी सीया।

९ ओरोना खम् हीःलाम्‍पा केई धर्मी छूयीकसा हायाम् लोक्‍तोक नीनाम्माम् छूलीप्‍का खसा केई लेन्‍चा मीये।

१० ऊदोईपीक्यालो केई नीनाम्माम् साछीमी तूयीलोङ् खम् म्छा ई लागी सीयाकलाम् केई खलो तङीक तूये, खन्‍सा ख्रीष्‍टपी केई नीनाम्मालो ईबूम्ङा छूयीकसा ख्रीष्‍टमी रीरामआ लेन्‍चामीया।

११ ओन्तोदीङाङ् मा, खोदोलोई ई रोबू ख्रीष्‍टलाम्‍पा नीनाम्मापी केई ईजीसो नचाईक तूये, खलाम्‍पा हन्‍ना केईया नीनाम्मालो मिलाप तम्क तूये।

आदमलाम्‍पा सीम् ताआ, ख्रीष्‍टलाम्‍पा रीराम ताआ

१२ ईबूम् मीस्लाम्पा चारपी मोऊ ताआ, ना मूङ्‌क मोऊआ सीम् तातू। ओरोना खोलोङ् मीचा मोऊ मकसा खोलोङ् मीस् सीम् बोक्सा।

१३ नीनाम्माआ ललई पीम् लाईस्‍पीसो चारपी मोऊ तूवा, खोदोलोई हापी ललई मान्तू, मूङ्‌कपी मोऊमी लेखासो छूनो।

१४ आदमपीका मोशा सम्‍मोक मीस्चीपी सीम्‍आ चार तोक्‍सू, खचा आदमआ मकतोङ्‌क मोऊ मस्क मान्तूवा। मूङ्‌क आदम हन्‍ना ताप्मी ङाली तोङ्‌क तूवा।

१५ नीनाम्मालाम्पा मोरोङ् तोम्‍पा वरदान ना आदमआ मक मोऊ तङ्नो। ईल्पो मीचा मक मोऊआ ओरोतो मीस् सीयाकने आछीयाङा। खोदोलोई नीनाम्मालाम्पा मोरोङ् तोम्पा सम्‍खेलू खीक्‍का मूङ्‍क आर्को मीस् येशू ख्रीष्‍टलाम्पा तयाम्क नीनाम्माम् छेमा मम् वरदान क जन् देई देप्ये तूये।

१६ होसोङ्, नीनाम्माम् वरदान क मूङ्‍क ईल्पो मीचा मक मोऊ तोङ्‌क मा। ऊदोईपीक्यालो ईबूम् अपराधमी नीयाआ दण्डम् आज्ञा तातू, खोदोलोई ओरोतो अपराधमी दोस्पी ताप् मोरोङ् तोम्पा वरदानआ दोस् मान्तूप् मय।

१७ ईल्पो मीस्मी अपराधआ मूङ्‌क मीस्लाम्पा सीम्‍आ चारखम् तोक्‍स्क तूवादोने खोलोप्का दूङ्देतो सम्‍खेलू ना धार्मिकताम् वरदान मोरोङ् तोक्‍चान् देईकई ईबूम् मीस् येशू ख्रीष्‍टलाम्‍पा रीरामपी चारखम् तोक्‍सची।

१८ खन्‍सा ऊतोङ्नाई ईल्पो मीस्मी मोऊआ खोलोङ् मीचा दण्ड तोम् बोक्सा, खोरोनाङ् ईल्पो मीस्मी धार्मिकताम् लक्‍आ खोलोङ् मीस् धर्मी मईना रीराम तात।

१९ ऊदोईपीक्यालो ऊतोङ्नाई ईल्पो मीस्मी अनाज्ञाकारिताआ ओरोसर्प् मोऊपो मअ, खोरोनाङ् ईल्पोम् आज्ञाकारितालाम्‍पा ओरोसर्प् धर्मी बानेईमय।

२० ललई ताआ खीक्‍का मोऊ छातो खाता, खोदोलोई हापी मोऊ छासा मूङ्‌कपी सम्‍खेलू दूङ्देतो छातो खाता,

२१ खन्‍सा ऊतोङ्नाई मोऊआ सीम्‍पी चार तोक्‍सू, खूङ्‌क तोङ्नाङ् येशू ख्रीष्‍ट ई रोबूलाम्‍पाक सम्‍खेलूआ धर्मी मनूना हाल्‍लोसो मान्याईप् रीराम सम्‍मो चार तोक्‍स्‍नूव।

मोऊपी सीम्, ख्रीष्‍टपी रीराम

६

१ हन्‍ना केईया ऊई पीक्या? ऊई सम्‍खेलू हायाम्‌ देतो तयाम् पीक्याना केई मोऊङा मतो खाईम्‍चाम्‌ यो?

२ हाल्‍लोसो खोरो मम् छूनो! केई लाईस्‍पी खूङ्‍क मोऊमी लागी सीयी, हन्‍ना दानाई केई मूङ्‍क मोऊपीङ् लेईम्‍चाम्?

३ ऊई आन्‍ना छेत्‍नूम्‍नोयो? केई खोलोआ ख्रीष्‍ट येशूपी बप्‍तिस्मा लाम्‍पा, ना केईया खम् सीम्पीङ्‌ बप्‍तिस्मा लापूम्‍क तूवा।

४ खन्‍सा बप्‍तिस्मालाम्पा सीम्पी केई खलो ईदेप्‍पीङ्‌ खूम्‍चीम्‍पा, ना ऊतोङ्नाई पा नीनाम्माम् साम्‍दीखालाम्‍पा ख्रीष्‍ट सीयाकप्का ऊसापक्‍क तूये। खोरोनाङ् केईसो नयाँ रीराममी लाम्‍पी लाम्‍दूमे के।

५ ख सीयालो केई खलोङ् ईबूम् छूयीक तूदोक, ख ऊस्‍पकलोसो आछीयाङ् केई खलो ईबूम्ङा छूये।

६ केईया नम्‍लोना छेताम् पूरान ई रीराम खलोङ् क्रूसपी काक्साक तूये, खन्‍सा मोऊलोक ई रीराम नास् छूनू, ना हन्‍नायीका केई मोऊमी रोः छूयीनूनव।

७ ऊदोईपीक्यालो आसे सीयाक तूये खूङ्‍कसा मोऊपीका छुटकारा तक तूये।

८ खोदोलोई केई ख्रीष्‍टलो सीयीक तूदो खलोङ् लेतीचाया पीम् विश्‍वास मयाम्।

९ केईया छेताम् ख्रीष्‍ट सीयाकप्‍का ऊसापक्‍ना हन्‍ना हाल्‍लोसो सीनो। हन्‍ना सीम्‍आ खपी चारखम् तोक्‍सनो।

१० येशू मोऊमी लागी सीयाक तूवा खीक्‍का ख दोस्का सम्‍मोकम् लागी ऊलाम्ङाङ् सीया। खोदोलोई ख ईनीम्‍बा लेत्‍चाईक रीराम नीनाम्माम् लागी तूये।

११ खोरोनाङ् आन्‍नासो केईका ओखी मोऊमी लागी सीयीकाक, खोदोलोई ख्रीष्‍ट येशूपी नीनाम्माम् लागी ऊसी पकीकाक मीईम् छूये।

१२ खन्‍सा गाम्मी लाङोतोङ्‍ना तोम् बोनूनव पीकानीना आम्‍नी सीप्‍ना खाईप् गाम्पी मोऊआ चारखम् तोम् पीयानूम्नव।

१३ आम्‍नी गाम्पीक अङ्‍ग जेजेर्वाम् गोम्-चूम् तोङ्ना मोऊ मम् लागी पीयानूम्नव। खोदोलोई सीयाखात्‍कप्‍का रीरामपी ताईम्‍पा मीस् तोङ्ना आम्नी होप्ङा नीनाम्मापी पीन्दीन्चीनीव, ना आम्नी अङ्‍ग धार्मिकताम् गोम्-चूम् तोङ्ना नीनाम्मापी पीयानूम्व।

१४ हन्‍ना मोऊआ आम्‍नीपी चारखम् तोक्‍सनो, ऊदोईपीक्यालो आन्‍नी नीनाम्माम् ललईमी हूक्‍पी तूनीनो, खोदोलोई सम्‍खेलूम् हूक्‍पी तूनी।

धार्मिकताम् रोः

१५ खोरोदोक हन्‍ना ऊई? ऊई केई नीनाम्माम् ललईमी हूक्‍पी तूयेनो, खोदोलोई सम्‍खेलूम् हूक्‍पी तूये पीक्याना मोऊङायो मम्चामा? खोरोना हाल्‍लोसो छूनो।

१६ ऊई आन्‍ना छेत्‍नूम्‍नोयो, आज्ञाकारी रोः तोङ्‍ना आम्‍नी होप् आस्‍पी पीयान्‍नीची, खूङ्‌कम्ङा आज्ञा आन्‍ना रेप्‍नूम्‌, ना खमीङ् रोःसो छूनी, सीम् हेम् खाईप् मोऊमी रोः यो धार्मिकता हेम् खाईप् आज्ञाकारीताम् रोः यो?

१७ खोदोलोई नीनाम्मा ओलोनूते, ऊदोईपीक्यालो आन्‍नी ऊलाम् मोऊमी रोः तूवानी हन्‍ना ऊक सेचीवाम्‌ दोलेवापीये आन्‍नी छूम् तूवा, मूङ्‍क आम्‍नी गोङ्पीका रेप्‌ छूवानीक तूये।

१८ आन्‍नी मोऊपीका हल्‍वा तानूम्‍ना धार्मिकताम् रोः छूवानीक तूये।

१९ सोम्‍छापी तूप् कमजोरी आम्‍नीपी तूकसा कोङ् आन्‍ना येईलेप् रीङ्‍पी नेनोचोयोक तूये। ऊदोईपीक्यालो आन्‍ना ऊलाम् आम्‍नी अङ्‍ग जेजेर्वा ना हायामदेतो मान्‍नप् लक्‍मी लागी पीयानूम्क तूवा, हन्‍ना मोरोनाङ् धार्मिकताम् रोः छूम्‍ना पवित्र छूम् लागी आम्‍नी रीराम पीयातानूम्‍व।

२० आन्‍नी मोऊमी रोः छूवानीतोलो धार्मिकता तोङ्‍ना तोम् करकाप् मान्तूवा।

२१ हन्‍ना आन्‍नी ऊक रीङ्‍पीई ईनीम्‍बा आम्‍नी ङईम्‍लई, खूङ्‍क रीङ्‍पीका ऊई तानूम्? खूङ्‍क रीङ्‍मी यान्छोस्को क सीम् के।

२२ खोदोलोई हन्‍ना आन्‍नी मोऊपीका लत्‍तानीना नीनाम्माम् रोः छूवानीक तूये, खीक्‍का आन्‍ना तोम् क पवित्रकरण के, ना मूङ्‍कम् यास्कोक, हादेसो मान्याईप् रीराम के।

२३ ऊदोईपीक्यालो मोऊ मयाम्कम् पूनाऊनीक सीम्, खोदोलोई नीनाम्माआ मोरोङ् पीयीक वरदान क ख्रीष्‍ट येशू ई रोबूपी हादेसो मान्याईप् रीराम के।

सूर्‌मी दोलेवा

७

१ बूबू-नेछोचे, आन्‍ना छेत्‍नूम्‍नोयो? कोङ् नीनाम्माम् ललई छेईप्‍चीका नेनोचोयोक तूये। ललईने मीस् लेत्‍क सम्‍मोङाङ् लागू छूये।

२ दोलेवाम् लागी, ईल्पो म्सूर् छूक् मीम्छा म्तूप्पो लेत्‍चाईक सम्‍मो म्तूप्पोलो रीदूमआ खारक छूये, खोदोलोई म्तूप्पो सीदोक ख म्तूप्पोलो खची सूर् छूवाक रीदूम्पीका मुक्त छूये।

३ खोरोनाङ् म्तूप्पो तूतोङ्‌ ख बीन्‍नीपा वात्‍छालो तूदोक ख तूम्‍लूलप् छूये। खोदोलोई म्तूप्पो सीदोक ख मूङ्‌क कानूनपीका मुक्त छूये, ना बीन्‍नीपा वात्‍छालो सूर् मईदोसो ख तूम्‍लूलप् छूनो।

४ बूबू-नेछोचे, आन्‍नीसो ओरोना ख्रीष्‍टमी गाम्पीक ललईमी लागी सीयानीक तूये, खीक्‍का सीयाना ऊसापक्‍क येशूलो आन्‍नी ईबूम्ङा छूवानीना तङानीक तूये। खन्‍सा केई नीनाम्माम् नप् लक्‌ मप् छूदूरूम्‍नूव।

५ केईया ई रीराम मोऊपी काईम्चाम्‍पा तूवा, खोदोलो सीम्‍पी ताईप्‍तेप् ललईआ थेतीना मोऊलोक रई लन्‍चीआ ई रीरामपी लक् मचक तूवा।

६ केई छूईप्‍दीप् ललईमी लागी सीयीना हन्‍ना केईया मूङ्‍कप्का हल्‍वा तम्क तूये, ना केई लाईस्‍पी छाम्‍पा रीदूम्-होदूम्मी तईपी मा, खोदोलोई पवित्र आत्‍माम् नयाँ रीरामपी सूसो मयाम्।

मोऊलो जूम्‍लूक मम्

७ हन्‍ना केईया ऊई पीक्या? ललई मोऊयो मोलो? ललईने मोऊ मा! ललई मान्तूवावादोन् कोङा मोऊङा मान्छेईङावा, ऊदोईपीक्यालो “आना लोप् मनव” पीकाना ललईआ मान्पीकावादोन् लोप् मम् पीक्याक ऊई पीम्ङा मान्छेईम्पावा।

८ खोदोलोई मोऊआ ईबूम् नप् नाम्‍ला तना ओपी म्खाल्-खाल्क मोऊ लोलीस्‍सू। ललई मान्दीन् मोऊ सीयाखात्‍क तोङ्‍क तूये।

९ लाईस्‍पी कोङ् ललई मान्दी लेतोचोक तूवा, खोदोलोई आज्ञा ताकप्का मोऊ क ऊसापका, कोङ् क सीयो।

१० रीराममी यादे पीप् मूङ्‍क आज्ञाआ ओ लागी सीम्‌ तातू।

११ ऊदोईपीक्यालो मोऊआ आज्ञालाम्‍पा नाम्‍ला तना कोङ् फातोतो, ना मूङ्‍कलाम्पाङ् कोङ् सेतो।

१२ ललई पवित्र तूये, ना आज्ञासो पवित्र, सत्‍य ना नप् तूये।

१३ खोदोलोई ऊई नप् तूये, खूङ्‍कसाङ्‌ ओपी सीम् तात्‍कयो? खोन्‍तोङ्‍ मा! खोदोलोई मोऊ क मोऊमी ङालीपीङ्‌ खोछेन्‍नू पीकाना नप् रीङ्‌ लाम्‍पा मोऊआ ओपी सीम् तात्‍चयक तूये, खन्‍सा आज्ञालाम्‍पा मोऊ होसोङ् देई ईकीम्‍लप्ये तूये खूङ्‌क छेङ्‍गा दान्‍नू।

१४ ऊदोईपीक्यालो केईया छेताम् ललई आत्‍मिकी तूये, खोदोलोई कोङ् क गाम्पी तूवो, ना मोऊपीङ् खेईछूवोक तूये।

१५ कोङा ऊई मूयो, खूङ्‍क छेतोनो। ऊदोईपीक्यालो कोङा ऊई मम् मीनो खूङ्‌क मूयोनो। खोदोलोई कोङा ऊई जेरो खूङ्‍क मूयो।

१६ कोङा मूयोनो मीनोक मूयोदोक, ललई नप् तूये पीकोना कोङा पीको।

१७ खन्‍सा हन्‍ना मूङ्‍क मप् कोङ् मा, खोदोलोई ओपी तूप् मोऊ के।

१८ ऊदोईपीक्यालो कोङा छेतो, ओपी मोऊमी रीरामपीकाक नप् रीङ्‌ ईबूम्सो छूनो। ऊई नप् तूये, मूङ्‌क मम् ओ लन्‍ची तूये, खोदोलोई मूङ्‌क मम् कोङा दूरोनो।

१९ ऊदोईपीक्यालो नप् लक् मम् कोङा मीनो, खूङ्‍क कोङा मूयोनो, खोदोलोई रई लक्, खूङ्‌क कोङा मान्मम् मीनो, खूङ्‌क कोङा मूयो।

२० हन्‍ना कोङा ऊई मम् लन्‍ची मूयोनो, खूङ्‌क मूयोदोक खूङ्‍क मप् कोङ् मा, खोदोलोई खूङ्‍क ममीक् ओ गोपा तूक मोऊ के।

२१ ओरोना ईबूम् ललईआ लक्‌ मचयक कोङा तूम् तूयो। खीक्‍का कोङा नप् लक्‌ मम् मीनो, खोदोलो जेजेर्वा ओ दोक्पी ताईक कोङा तूम् तूयो।

२२ ऊदोईपीक्यालो कोङ् ओ सागोवापाका नीनाम्माम् ललईपी ओजी नये,

२३ खोदोलोई ओ गाम्पी बीन्‍नीपा ललईआ ओ सानीवापी तूक ललईलो जूम्‍लूक मूयो, ना ओ गाम्‍पी वास् मप् मोऊआ कोङ् खारोतो।

२४ कोङ् ऊतो छूक्‍देईप्‍ये! ङ्‌क सीप् गाम्पीका आसाई कोङ् लेन्‍चा मीयो?

२५ ख्रीष्‍ट ई रोबूलाम्‍पाङा ई नीनाम्मा ओलोनूते।

खन्‍सा कोङा ओ सानीवाने नीनाम्माम् ललईमी सूसो मूयो, खोदोलोई ओ मोऊ वोर्वालाम्‍पाक कोङा मोऊमी ललईमी सूसो मूयो।

पवित्र आत्‍मापीका तोम् रीराम

८

१ खन्‍सा हन्‍ना ख्रीष्‍ट येशूपी तूप्चीम् लागी दण्डम् आज्ञा मान्तू।

२ मोऊमी लो सीम्‍मीलो ललईपीका कोङ् रीराममी आत्‍माम् ललईआ ख्रीष्‍ट येशूपी हल्‍वा पीयोक तूये।

३ मोऊ सूलाम्‍वाआ सऊना-पऊक मम्दीम्पाकसा ललईआ ऊई ममान्दूर् खूङ्‍क नीनाम्माआ मअ, अर्थात् खसा म्छासो मोऊमी गाम्मी ङालीपी मोऊ-बलि तोङ्‍ना पोक्सू। ओरोना खसा मोऊ गाम्पीङ् दण्ड पीयू,

४ ङ्‌कतोङ्ना छूनूव मीईसा ललईमी आछीयाक खान्च ईपी पूरा छूनूव, ना केई मोऊमी सूलाम्वातोङ्ना मा, खोदोलोई पवित्र आत्‍मा तोङ्‍ना तोक्स्या।

५ ऊदोईपीक्यालो मोऊमी सूलाम्वाला तोप्‍आ गाम्मी रीङ्‍पी सानीवा मय, खोदोलोई आत्‍मा तोङ्‍ना तोप्‍आ आत्‍माम् रीङ्‍पी सानीवा मय।

६ ऊदोईपीक्यालो मोऊ सूलाम्‍वापी सानीवा मम्क सीम्के, खोदोलोई पवित्र आत्‍मापी सानीवा मयाम्दोक रीराम लो खाऊमा-खासेर्मालो तयाम्।

७ ऊदोईपीक्यालो मोऊलोक गाम् हेम् खाईप् सानीवाक नीनाम्माम् साछीमी के। नीनाम्माम् ललईमी हूक्‍पी मूङ्‍क छूनो, ना खचा मूङ्‌क रेप्‍पस्‍नो।

८ मोऊमी हूक्‍पी छूक्‍चा नीनाम्मा म्जी नमीदूरस्‍नो।

९ आछीयाङ् नीनाम्माम् आत्‍मा आम्‍नीपी बास् मईदोक, आन्‍नी मोऊमी सूलाम्‍वापी मा, खोदोलोई पवित्र आत्‍मापी छूनी। खोदोलोई हेप् मीस्पी ख्रीष्‍टमी आत्‍मा छूनोदोने, खूङ्‍क ख्रीष्‍टमी छूनो।

१० ख्रीष्‍ट आम्‍नीपी छूदोक, मोऊआ आम्‍नी गाम् सीखात्‍दोसो आम्‍नी आत्‍मा धार्मिकताआ लेत्‍चाये।

११ खोदोलोई येशू सीयाकप्‍का ऊन्पोमीक्मी आत्‍मा आम्नीपी तूदोक, ख्रीष्‍ट येशू सीयाकप्‍का ऊन्‍पोमीक्‍आ आम्‍नीपी बास् मप् खम् आत्‍मालाम्‍पा आम्‍नी सीप्‍ना खाईप् गाम्सो रीराम पीय।

१२ खन्‍सा नेछोचे, मोऊमी सूलाम्‍वा तोङ्‍ना लेईम्‍चाम्‌ लागी केई मोऊमी सूलाम्वापी तूम्‍ङा छूये पीम् मान्तू।

१३ ऊदोईपीक्यालो मोऊमी सूलाम्‍वाआ मीन्‍नक तोङ्‌क लक्‌ मईनूम्दोक आन्‍नी सीनी, खोदोलोई पवित्र आत्‍मालाम्‍पा गाम्पीक लक्‌ आन्‍ना नास् मईनूम्दोक आन्‍नी लेत्‍चाईनी।

१४ ऊदोईपीक्यालो आस्‍चीई नीनाम्माम् आत्‍माआ लाम्‍दूप्‍पची खूङ्‍कस् नीनाम्माम् छामाईके।

१५ ऊदोईपीक्यालो होसोङ्‍ कीम्‍पी ताईम् लागी रोःछूम् आत्‍मा आन्‍ना तानूम्क मान्तू, खोदोलोई आन्‍ना नीनाम्माम् छा छूम् आत्‍मा तानूम्क तूये। खन्‍सा केईया नीनाम्मा “अब्‍बा, पाआ” पीक्याना दपाम्,

१६ मूङ्‌क क केई नीनाम्माम् छामाईची पीकाना पवित्र आत्‍माआ ई आत्‍मालो तङाना गवाई पीक तूये।

१७ ना केई खम् छामाईचीदोन् खम् हक्वालासोङा, नीनाम्माम् हक्वाला ना ख्रीष्‍टलो गूस्‍पीक हक्वालासो। खलो दूक्‍वा मयाम्दोन् केई खलोङ् साम्दीखापी छूये।

दोस्काक साम्‍दीखा

१८ कोङा ओरो मीनो, नीनाम्माआ ईपी खोमईक म्साम्दीखा, ईनीम्‍बाक नाम्‍लापीक दूक्‍वालो थाम्ना खोम् खात्‍तनो।

१९ ऊदोईपीक्यालो बोबूयाक खोलोक थक्‍आ नीनाम्माम् छा ताम् रीङ्‍ मामाहूसा हूङ्‌दीतक तूये।

२० बोबूयाक थक् मोरोकम् हूक्‍पी छूवा, मूङ्‍क म्होप्मी लन्‍चीआ छूवाक मा, आसाई मूङ्‍क म्हूक्पी यूक्सू, खूङ्‍कम् नीऊरीपीङ्‌ छूवाक,

२१ ऊदोईपीक्यालो बोबूयाक थक् म्होप्मी पीलूलूक्ना खाईप् बन्धनपीका वये, ना मूङ्‌कसासो नीनाम्माम् छामाईमी साम्दीखालोक स्‍वतन्‍त्रता तय।

२२ केईया छेताम्, ईनीम्‍बा खोलोङ् बोबूयाक थक्‍आ मीम्छाआ छा वाईम्‌ नाम्‍लापी दूक्‍वा तेप्‍सक तोङ्‍ना हायामलोक्‍तो दूक्‍वा तेप्‍स्‍चयक तूये।

२३ बोबूयाक थक्‍आङाङ्‍ मा, खोदोलोई केईसोङ्, खूङ्‍कपी पवित्र आत्‍माम् दूङ् लाईस्‍पीक म्चो तूया, नीनाम्माआ केई खम् छामाई तोङ्ना ग्रहण मम् लागी, अर्थात् ई हल्वाम् लागी केईयासो हायाम्‌ दूक्‍वा तेप्‍सूम्‍ताम्ना हूङूम्ताम्क तूये।

२४ ऊदोईपीक्यालो ङ्‌क आसाआ केईया हल्‍वा तोम्‍पा तूये। हन्‍ना दात्‍क आशाक आशाङ्‌ मा। ऊदोईपीक्यालो तोम्‍पा रीङ्‌मी आसा आसाई मईमोलो?

२५ खोदोलोई केईया ई होपा तयाम्‍नोक रीङ्‍मी आसा मयाम्दोक, मूङ्‌क तोम् लागी मामाहूसा हूङाम्‌।

२६ खोन्‍तोङ्‍नाङ्‌ पवित्र आत्‍माआसो ई राःरा मान्तूकपी बईछोक्से। ऊतोङ्नाई वाङोम् मम् पर्ने खूङ्‌क केईया छेताम्‍नो, खोदोलोई रीङ्‌बऊपीका पीम्‍ङा दूराम्‍नोक रीङ्‌पी पवित्र आत्‍माआ ई लागी वाङोम् मीयीपीया।

२७ ना मीस्मी गोङ्‍ लाम्प्‍आ पवित्र आत्‍माम् मीन्ताम् ऊये खूङ्‍क छेत्‍त, ऊदोईपीक्यालो नीनाम्माम् लन्‍ची तोङ्‍ना पवित्र आत्‍माआ नीनाम्माम् मीस्चीम् लागी वाङोम् मय।

कोप्चीपीकासो दूङ्‍क

२८ केईया छेताम्, ख सम्‍तूमा मीक्चीम् लागी ना खम् लन्चीतोङ्ना काछचीकचीम् लागी खोलोक रीङ् नीनाम्माआ नप्ङा मय।

२९ आस्‍चीई खसा लाईस्‍पीकाङ्‍ छेत्‍क तूये, खसा खस् म्होप्मी छा तोङ्‌कङ् छूम् लागी हायम्सर्प् नेछोचीप्क ख तूस्‍बूई छूनू पीकाना, लाईस्‍पीकाङ्‌ सोकू।

३० आस्‍चीई खसा लाईस्‍पीकाङ‌्‌ सोकू, खस् खसा कासो छची, ना आस्‍चीई खसा काछची, खस् खसा धर्मीसो मची, ना आस्‍चीई धर्मी मची खस् खसा साम्‍दीखालोकसो मची।

३१ केईया ङ्‍कपी ऊई पीक्या? नीनाम्मा ऊलाम्‍पा तूदोक ई ऊल्‍लोङ्‍पी आसे तूये?

३२ खसा म्होप्मी छासो बाँकी मान्यूक्सू, खोदोलोई केई खोलोमी लागी ख पीयीती, ऊई खसा केई खोलोक थक् खलोङ् पीयानोयो?

३३ धर्मी मप् नीनाम्‍माङ्‌ तूदोक, नीनाम्माआ सोक्चीकस्‌ आसाई दोस् तीदूरची?

३४ केई दण्डम् आज्ञा पीप् आसे तूये? सीप्‍ने ख्रीष्‍ट येशू तूये, ख सीयाना ऊसापक्‍क तूये, ना ख नीनाम्माम् चूप् हूःलाम्‍पा तूये, ना ई लागी वाङोम् मचयक तूये।

३५ केई आसाई ख्रीष्‍टमी सम्‍तूमापीका छूबूरी मदूरे? ऊई आपतआयो, दूक्‍वाआयो, केई कल्‍प्‍आयो, सीसोवाआयो, तेई मान्दीआयो, खतराआयो, दोप्सेल‍आयो? ऊसासो छूबूरी मदूरेनो।

३६ धर्मसूम्बऊपी ओरोना छाम्‍पा तूये,

“आम् लागी केईका लेई पीच्‍ची सीम् बोक्से,

खोम्सेम् लागी खायाम्‍क लूस् तोङ्‍ना केईका ङीरीकाक तूये।”

३७ खूङ्‌क तोङ् मा, ङ्‍क खोलोङ् थक्पी केई सम्तूमा मीक्लाम्पा केई कोप्चीपीकासो दूङ्‍क तूये।

३८ ऊदोईपीक्यालो कोङा ङ्‍क नम्‍लो छेतो, सीम्‍आ, रीरामआ, नीनाम्माम् रीदाम्‌ पोक्‍चा, प्रधानताचा, ईनीम्‍बा छूक रीङ्‍आ, दोस्का छूक रीङ्‍आ, राःराआ,

३९ ओरो रेप्‍आ, ओरोगूमआ, बोबूयाकतोदी खोलोक थक् ऊसासो ख्रीष्‍ट येशू ई रोबूपी तूक नीनाम्माम् सम्‍तूमाप्‍का केई छूबूरी मदूरेनो।

नीनाम्माआ सोक्चीक गोङ्

९

१ कोङ् ख्रीष्‍टपी आछीया नेनोचोयो, कोङा वालीली मूयोनो। ओ सानीवाआ पवित्र आत्‍मापी गवाई पीय।

२ खीक्‍का ओ गोङ्पी हायाम्‌ देप् सोक् ना पीर तूये।

३ कोङान् ओन्‍तोङ्‌कसो लन्ची मूवा, ओ बूस् ओ नेछोस् ना ओ मीस्चा हल्वा तयस्दोन् कोङ्‍ङा श्रापित छूवोनू ना ख्रीष्‍टपीका छूबूरी छूवोदोसो नये।

४ खस् इस्राएलीस् के, खचा नीनाम्माम् छा छूम् हक्‌ तचीक तूये, नीनाम्माआ खस् म्साम्दीखा खोमीची, ना नीनाम्माआ खस्का मक करार पूरा मअ, ना म्‍ललई पीची, खीक्‍का खचा नीनाम्माम् आछीयाक आराधाना मम् ना खम् यादे तोम् नाम्‍लासो तची।

५ हीब्रु खूक्सू-खूलूची खचीम्ङा तूवा, ना ख्रीष्‍टसो गाम्तोङ्‍नाने खची गोङ्‍पीकङ्‌ तूये, खोलोप्का दूङ्‍रेप्‍तोक नीनाम्माम् साम्‍दीखा दूङ्पीका-दूङ् छून्‍चानू। आमेन।

६ खोदोलोई नीनाम्माम् रीङ्‍बऊ मोरोक छूवाक मा। ऊदोईपीक्यालो इस्राएलीचीपीका जन्मेई छूक खोलोङ् इस्राएलीची मा,

७ अब्राहाममी म्चास् छा छूवादोसो खस् खोलोङ् नीनाम्माम् छा छूनो। धर्मसूम्बऊआ पीकाक तोङ्‍ना नीनाम्माआ अब्राहाम ओरो लअ, “ङ्‌क इसहाकमी चास्-छाप्‍काङ्‌ आम्‍पी यादे छूवाक छा आना तय।”

८ ङ्‌कम् अर्थ क गाम्पीका जन्‍मेई छूक्‍ची नीनाम्माम् छास् मा, खोदोलोई करारपीका जन्‍मेई छूक्‍चीक अब्राहाममी छामाईची के।

९ नीनाम्माआ ओरोना यादे मक तूये, “पीकोक नाम्‍लापी कोङ् आत्‍तोना तोयो, ना साराआ ईबूम् वात्छा छा वातक छूये।”

१० खोन्‍तोदीङाङ्‌ मा, रिबेकाआ ईल्पो ई खूक्सू इसहाकलो सूर् मना होपोसूम् छूवा,

११ खीक्‍काना जोङ्ले छावाईम्‌ लाईस्‍पीकाङ्‍, खचा नप् लो रईलो लक्‌ मम् लाईस्‍पीङ्‌, लक्‍पीका मा खोदोलोई नीनाम्माआ सोक्‍क थक् खम् लन्‍ची तोङ्‍ना पूरा मम् लागी

१२ रिबेका ओरो लक तूवा, “बूसूम्छाप्‍आ रीदोपाम् सूसो मय।”

१३ ओरोना छाम्‍पा तूये, “याकूब कोङा सम्‍तूमा मीयू, खोदोलोई एसाव क जेरू।”

१४ हन्‍ना केईया ऊई पीक्या? ऊई नीनाम्माआ अन्‍याय मईयो? खोरो मा!

१५ नीनाम्माआ मोशा ओरो लअ,

“कोङा आस्-आस्‍चीई सम्खे-लूम्खे मीम् लन्‍ची मूयो, खूङ्‍कस् सम्‍खू-लूम्‍खे मीयोची,

ना आस्-आस्‍चीई सम्तूमा मीम् लन्‍ची मूयो खूङ्‍कस् सम्तूमा मीयोची।”

१६ खन्‍सा मीचा लन्‍ची मईक ना खसा चाहेई मईक थक्पी ङ्‌क बर परेई छूनो, खोदोलोई नीनाम्माम् सम्‍खे-लूम्‍खेपी बर परेई छूये।

१७ धर्मसूम्बऊआ फारो ओरो लअ, “कोङा आम्‍लाम्‍पा ओ राःरा खोमम् लागी, ना चारपी खोलोआ ओ नीङ् येन्‍चीनू पीकोना कोङा आन् होङाबू मन्‍नाक तूये।”

१८ खन्‍सा नीनाम्माआ लन्‍ची मईकस् खसा सम्खे-लूम्खे मीयची, ना खसा लन्‍ची मईचीकचीम् सानीवा खसा छोक् मीपीयची।

१९ खीक्‍का आना कोङ् ओरो लोयो, “नीनाम्माआ होसोङ् ऊदोई दोस् तीयोओ? ऊदोईपीक्यालो खम् लन्‍ची आसाई ऊल्‍लोङ् मदूर?”

२० खोदोलोई मीस् छूवानासो नीनाम्मालो खेप् आन् आसे? बोहोम् छूप्‍आ मूङ्‍क बानेईमप् मीस्, “ऊदोई कोङ् ङ्‍क तोङ्‍क बानेई मो?” पीक्‍ना तत्‍तयो?

२१ ईबूम् बोहोम् बोकोलूम्‍पीकाङा ईबूम् छूप् आदरमी, ना आर्को छूप् आदरमान्दीक लक्‍मी लागी बानेई मम् बोहोपी कुमालेम्‌ हक्‌ छूनोयो?

२२ खोरोनाङा नीनाम्मापीसो म्होप्मी छूली ना राःरा खोमम् हक् तूये, खोरोदोसो खसा मूयूप्छा छूम्खाम् लागी खम् छूलीपी ताईप् मीस्ची हायाम् तेप्स्‍ना तूवा।

२३ साम्‍दीखाम् लागी लाईस्‍पीयीकाङ्‌ नीनाम्माआ चोचूप्स्क खम् सम्‍खेवा तोक् मीस्ची म्होप्मी साम्दीखाम् दाचाम् खोमम् लागी खसा ओरो मअ।

२४ ऊदोईपीक्यालो नीनाम्माआ काछईक मीस् केईङा के। खसा यहूदीचीङाङ् कामान्छो, खोदोलोई बीन्‍नीपा गोङ्चीसो काछक तूये।

२५ बीन्‍नीपा गोङ्चीम् तोक्पी होशेम् सोक्‍सरपी ओरोना पीकाक तूये,

“मूङ्‍कस् ओ मीस्ची मादोसो

हन्‍ना कोङा मूङ्‍कची ‘ओ मीस्ची’ पीकोना काछूयोची।

कोङा सम्तूमा मान्मीयूचीक मीस्ची

‘कोङा सम्तूमा मीयोकस्’ पिकोना काछूयोची।”

२६ खीक्‍का,

“नीनाम्माआ खस् ‘आन्‍नी ओ मीस्ची मा’ पीकाक मूङ्‍क थाम्पूपीङा

मूङ्‍कस् ‘लेईप्‍चाप् नीनाम्माम् छास्’ पीके।”

२७ इस्राएलमी तोक्‍पी यशैया खारीबोपोआ ओरोना पीम् रीङे,

“इस्राएलमी छामाईची दीरीत्‍तीपूक सेरोम्तोसर्प्‌ सीप् तूदोसो,

बाँकी तूप्‍चीम्ङाङ्‌ उद्धार छूये।

२८ ऊदोईपीक्यालो रोबूआ चार दण्‍डपीयना

नीयाम् लक् पूरा मय।”

२९ यशैयाआ ङ्‍कसो खारीबो मक तूये,

“हायाम् राःरालोक योबोरोबूआ ई लागी

छामाईची मान्होक्सीवादोक,

केई सदोमपी लो गमोरापीलो तूप् मीस्ची तोङ्नाङ् मूयूप्छा छूम्खाम्पावा।”

इस्राएलीचा विश्‍वास मान्मस्क

३० हन्‍ना केईया ऊई पीक्या? धार्मिकताम् दोस्-दोस् माङन्खाईप् बीन्‍नीपा गोङ्चा धार्मिकता तचीक तूये, अर्थात् विश्‍वासलाम्‍पा तोम् धार्मिकता।

३१ खोदोलोई ललईतोङ्‌ना धर्मी छूम् लाम्प् इस्राएलआ ललई पूरा ममान्दूर्।

३२ ऊदोई मान्दूर्‌स्कये? ऊदोईपीक्यालो लक्‌ मयाम्ना धर्मी छूया मीनाना खचा विश्‍वासलाम्पा धार्मिकता मान्लाम्ची। खस् लूङ्पी जोलोङ् तचीना दीसाक तूये।

३३ ओरोना धर्मसूम्बऊपी छाम्‍पा तूये,

“खोङ्नूम्व, कोङा सियोनपी ईबूम् लूङ्‌ यूक्सोओ,

खूङ्‍कपी मीस्चा जोलोङ् तयची,

ईबूम् छीलूमा, खूङ्‍कसा खस् दीस्‍सची,

खोदोलोई खपी विश्‍वास मप् आस्‍सो ङईम्पी तत्नो।”

१०

१ बूबू-नेछोचे, ओ मीस्चीसो लेन्चानू पीम् ओ सानीवापी तूये। खन्‍सा कोङा नीनाम्मापी वाङोम् मूचोयोक तूये।

२ कोङा ङ्‍क गवाई पीयोची, खस् नीनाम्माम् सूसो मम् खची गाम् चानये, खोदोलोई मूङ्‍क गाम् चानम् आछीयाक सेचीवा तोङ्‍ना मान्तू।

३ ऊदोईपीक्यालो नीनाम्माप्का ताप् धार्मिकताम् तोक्पी मान्छेईस्‍ना खचा खची धार्मिकता ताईम् लाम्चीलो खस् नीनाम्माम् धार्मिकताम् हूक्‍पी मान्तूवा।

४ ऊदोईपीक्यालो विश्‍वास मप्ची धर्मी छूनू पीकाना ख्रीष्‍टङा ललईमी याईस्को तूये।

५ मोशाआ ओरोना छाप्‍क तूये, “ललईपी तूक आज्ञा रेप् मीस् मूङ्‌क आज्ञालाम्‍पाङ्‌ लेत्‍चाये।”

६ खोदोलोई विश्‍वासलाम्‍पा ताप् धार्मिकताआ ओरोपीके, “आम्‍नी सानीवापी ओरो पीनीनव, ‘साराङ्‌गाप्‍तो आसे खाते?’ (अर्थात् ख्रीष्‍ट दाली यूईम् लागी),

७ ना आम्नी सानीवापी ओरोसो मीन्‍नीनव, ‘खादीपू आसे वोदूर?’ (अर्थात् सीयाकप्‍का ख्रीष्‍ट ऊन्‍पो मीम्ना थोम् लागी)।”

८ खोदोलोई ङ्‍कसा ऊई पीके? “नीनाम्माम् रीङ्‍बऊ आम्‍दोक्पीङ् तूये, आम् ङःपी लो आम् गोङ्‍पीलो,” अर्थात् विश्‍वासमी रीङ्‍बऊपी, खूङ्‍क केईका हासाम्का।

९ ऊदोईपीक्यालो आना येशू रोबू पीक्‍ना आम् ङःआ पीके, ना नीनाम्माआ ख सीयाकप्‍का ऊस्‍पकू पीक्‍ना आम् गोपाका विश्‍वास मईदोक आन् लेत्‍चाई।

१० ऊदोईपीक्यालो मीचा म्गोङ्पाका विश्‍वास मय ना ख निर्दोष छूये, खीक्‍का खसा म्ङःआ स्वीकार मय ना लेत्‍चाये।

११ धर्मसूम्बऊआ ओरोपीके, “खपी भरोसा यूप् आस्‍सो ङईम्पी छूनो।”

१२ ऊदोईपीक्यालो यहूदी लो बीन्‍नीपा गोङ्लो ऊसो फरक मान्तू। ख खोलोमी ईबूम्ङा रोबू तूये, ना ख दप्‍ची खोलोङ् खसा ओरोतो आसीक् पीयची।

१३ ऊदोईपीक्यालो “रोबूम् नीङ् दप् खोलोआ हल्वा तयची।”

१४ खोदोलोई आसाई खपी विश्‍वासङा माईनो, खूङ्‌कचा दानाई ख दप्‍पची? खचा खम् तोक्‍पी यन्चीकङ् मान्तू दानाई खपी विश्‍वास मईची? ना रीदाम् हाप् मान्दी दानाई खचा येनची।

१५ ना आसासो रीदाम् हास् मान्पोमो मीचा दानाई रीदाम् हासची? धर्म-सूम्बऊपी ओन्तोङ्‍ना छाम्‍पा तूये, “जीनप् रीदाम् हाप्चीम् लोङ्‌ देई ङाल्‍लप्ये तूये!”

१६ खोदोलोई खस् खोलोआ जीनप् रीदाम्‌ रेप्‍चीक मान्तू, ऊदोईपीक्यालो यशैयाआ ओरो पीकाक तूये, “ए रोबू, ओखीपीका येन्‍चीक रीङ्‌ आसाई विश्‍वास मस्क तूये?”

१७ येनाम्‍क रीङ्लाम्‍पाङ्‌ विश्‍वास ताये ना येनाम्क रीङ् ख्रीष्‍टमी रीदाम्‌ हास्‍कलाम्‍पा ताये।

१८ खोदोलोई कोङा तईयान्‍नी, ऊई खचा येन्‍चीक मान्तूयो? आछीयाङ् खचा येन्‍चीक तूये, ऊदोईपीक्यालो

“खची साल्‍म् खोलोङ् चारीदूपी तातेकाक तूये,

खची रीङ्‌बऊ चारमी नाक्‍का छो सम्‍मो तातेकाक तूये।”

१९ कोङा होसोङ् तईयान्‍नी, ऊई इस्राएलीचा बूजेई मान्मस्यो? दूङ् लाईस्पी मोशाआ ओरो पीकाक तूये,

“ईबूम् गोङ्‌ङा मान्छूक्, मीस्चीलो

कोङा आन्‍नी नाछोबीपो मयान्‍नी,

ईल्पो मूर्ख गोङ्‌लाम्‍पा

कोङा आन्‍नी आम्‍नी छूली काईमीयान्‍नी।”

२० खीक्‍का यशैया खारीबोपोआ मान्की-मान्की ओरोना पीकाक तूये,

“कोङ् मान्लाम्प्चा कोङ् छीपोक तूये,

आस्कसाई कोङ् मान्लाम्ङा, कोङ् खची रापी ओहोप्‍ङा खोमन्‍चूङ्‌क तूये।”

२१ खोदोलोई इस्राएलीचीम् तोक्‍पी खसा ओरोपीके,

“लेई बरीङ्‌ आज्ञा मान्‍रेप्ची ना ऊल्‍लोङ् मप् मीस्चीपी

कोङा ओ हूः थेतोक तूये।”

इस्राएलपीक बाँकी तूप्ची

११

१ खन्सा कोङा तईयान्‍नी, ऊई नीनाम्माआ म्होप्मी मीस् होक्‍सीचीक तूयेयो? होक्‍सीचीक मान्तू! ऊदोईपीक्यालो कोङ्सो अब्राहाममी छा, बेन्‍यामीन गोङ्‍पीक ईबूम् इस्राएली के।

२ नीनाम्माआ लाईस्‍पीकाङ्‌ सोक्‍क म्मीस् मान्होन्येची। ऊई एलियाम् तोक्‍पी पवित्र-सूम्‍बऊआ पीक्‍क रीङ्‌ आन्‍ना छेत्‍नूम्‍नोयो? खसा इस्राएलमी ऊल्‍लोङ्पी नीनाम्मापी ओरोना बीन्ती मअ,

३ “ए रोबू, खचा आम् खारीबोपोस् सेत्‍चीक तूये, आम् वेदी हत्‍चीक तूये ना कोङ्‌ङाङ् ओ हाल्‍ला होक्‍सोयोक तूये, ना खचा कोङ् सेईम्‌ लामोचोयोक तूये।”

४ खोदोलो नीनाम्माआ ख ऊई पीकानाई ङरी आन्‍क तूये? “बाल देऊताम् लाईस्‍पी खून्जू मान्मप्ची नूक्हबऊ मीस् कोङा ओ लागी सम्‍सूरूना यूक्सूक तूये।”

५ खन्‍सा ईनीम्‍बाक नाम्‍लापीसो सम्‍खेलूलाम्‍पा सोकाक हेप् मीस् बाँकी तूये।

६ खोदोलोई ङ्‌कन् नीनाम्माम् सम्‍खेलूलाम्‍पा छूवाक, खचा नप् लक्‌ मस्‍ना छूवाक मा, नप् लक्‌ मस्‍ना छूवावाकदोने नीनाम्माम् सम्‍खेलू होसोङ् सम्खेलूङ् मान्छूवावा।

७ हन्‍ना ऊये? इस्राएलीचा ऊई लाम्‍चीक तूवा खूङ्‌क खचा मान्तची। खोदोलोई सोकाकचा मूङ्‍क तची। बीन्‍नीपाचाक खची गोङ् छोक् मस्‍ना तूवाचा,

८ धर्मसूम्बऊपी ओन्‍तोङ्‌क छाम्‍पाक तूये,

“नीनाम्माआ खस् नीऊलूम् मान्दीक आत्‍मा पीचीक तूये,

खीक्‍का ऊसो मान्तोक मूक्स् ना मान्येईप् नोबो पीचीक तूये,

एसेक लेई सम्‍मो खस् मोरोकङ् तूचाईक तूये।”

९ खीक्‍का दाऊदआसो ओरोपीके,

“खची चाचावा-दूदूवा वोमो ना थेम्‍लू छूनू,

खची लागी जोलोङ् तोक्स्को ना म्फाई लाम् रीङ् छूनू।

१० खस् कोमूक्पा छूनूना खची मूक्सा तचीनून,

ना खची दोस् हाल्‍लोसो कूम्‍खाप् छून्खानू।”

कलमी छूईम्‍पा म्गेम्

११ खन्‍सा कोङा तईयान्‍नी: ऊई पूल्दीम्खाम् लागी इस्राएलीचा जोलोङ् तचीकयो? खूङ्‌कतोङ्‌ मा, खोदोलोई इस्राएलमी अपराधलाम्‍पा बीन्‍नीपा गोङ्चा हल्‍वा तचीक तूये, खन्‍सा इस्राएलीचीसो हल्‍वा तोम् लागी नाचूरपो छूनूव।

१२ खोरोदोक खची अपराध चारमी लागी दाचाम् ना खची असफलता क बीन्‍नीपा गोङ्चीम् लागी दाचाम् छूदो, खोलोङ् यहूदीचा विश्‍वास मस्वादोन् होसोङ् देई नप्ये छूवावा।

१३ हन्‍ना कोङा आन् बीन्‍नीपा गोङ्ची ओरो लोन्‍चायान्‍नी। कोङ् बीन्‍नीपा गोङ्चीम् लागी प्रेरित छूवोकसा कोङा ओ लक् देप्पा मीयो।

१४ ओरोना कोङा ओहोप्‍मी यहूदी गोङ्ची हायाम्‌ नाचूर् लप्‌ मदूरूनू, ना खचीप्‍क हेप्-हेप् लेन्‍चा मीदूरूनूव।

१५ ऊदोईपीक्यालो नीनाम्माआ ईस्राएलीची होक्सीचीलो चारपी तूप् मीस् नीनाम्मालो ईक्‍काम्‌ छूवादोन्, नीनाम्माआ ईस्राएलीची होसोङ् ग्रहण मईचीदोक खचा सीम्‍पीका रीराम तोम्‍लो ईबूम्ङा मायो?

१६ खन्‍सा चोम्पा फूलपीका चीमाछा लाईस्‍पी चाचोदाम् तोङ्ना नीनाम्मापी तेम्‍पा तूदोक, खोलोङ् चोम्पा फूल पवित्र छूये। खोरोनाङ् सीछोम् साम्‌ पवित्र तूदोक म्गेम्सो पवित्र छूये।

१७ खोदोलोई हेप् म्गेम् अताक तूये ना नप् जैतुनमी साम्‍मी रस तूस्कोपी ताम् लागी आन् ईबूम् सोगोपीक जैतुन तूनासो खची तूस्कोपी कलमी छूईयान्चीदोक,

१८ मूङ्‍कम् गेम्‍मी दोक्पी नाम्‍दूखू मनव। नाम्‍दूखूङ्‌ मईदोक, ङ्‌क मीन्व, म्साम् थामेई मप् आन् मा, खोदोलोई म्साम्‍आ आन् थामेई मये।

१९ आना ओरोपीके, “कोङ् कलमी छूईम्‍चीम् दूरूनू पीकानाङ् म्गेम् रूप्‍पाक तूवा।”

२० ङ्‌क आछीयाङा, खची अविश्‍वासआ म्गेम् रूप्‍पाक तूये। आन्‍नी क आम्‍नी विश्‍वासआङ्‌ राःरापोपोक तूनी। नाम्‍दूखू मप् छूनीनव, खोदोलोई कीसानीव।

२१ ऊदोईपीक्यालो नीनाम्माआ नप् म्गेम् बाँकी मान्यूक्स्दोन् आन्सो बाँकी यूक्स्‍नो।

२२ खन्‍सा नीनाम्माम् सम्‍खेवा ना कठोरता आम् सानीवापी यूक्स्व। पतन छूवाकचीपी कडा वोर्वा मईलोसो, खम् सम्‍खेवा गोपी छूदो आन् नीनाम्माआ सम्‍खेवा मीये, मादोन् आन्‍सो सम्‍खेवा मीनो।

२३ इस्राएलीचा खची अविश्‍वास होक्‍सीयस्‍ना विश्‍वास मईचीदोक नीनाम्माआ लाईस्‍पी तूवाक तूस्कोपी म्गेम् तोङ्ना होसोङ् कलमी छूईदूर।

२४ ऊदोईपीक्यालो आन् आछीयाक सोगोपाक जैतुन तूनासो रूप्‍पा ना प्रकृतिम् ऊल्‍लोङ्पी ईबूम् नप् जैतुनमी पऊपी कलमी छूयादोन् ङ्‌क आछीयाक म्गेम्ची जन् म्होप्मी पऊपीङ् देईनतोई कलमी छूये।

खोलोङ् इस्राएलीचीम् उद्धार

२५ बूबू-नेछोचे, आन्‍ना ङ्‌क ईबूम् रहस्‍य छेतानूम्‍व पीम् कोङा लन्ची मूयो, मूङ्‌क रहस्‍य आन्‍ना छेत्‍नूम्‍दोक आन्‍ना नाम्‍दूखू मईनूम्नो। खूङ्‌क रहस्‍य ङ्‌कतोङ्‌क तूये, ताम् बाँकी तूक बीन्‍नीपा गोङ्ची ख्रीष्‍टपी ताम् यात्नोक सम्मोङाङ् इस्राएलीचीम् गोङ् लूङ्तो छोक् छूये।

२६ ओरोना खोलोङ् इस्राएलीचीम् उद्धार छूये, धर्मसूम्बऊपी ओरोना छाम्‍पा तूये:

“हल्‍वापीप्‌ सियोनपीका ताये,

खसा याकूबपी तूक अधर्म खोलोङ् लात्दीत।

२७ खीक्‍का कोङा खची मोऊ छेमा मूयो,

ना खस्का ओ करार ङ्‍कङा छूये।”

२८ जीनप् रीदाम्‌ तोङ्नादोक खस् आम्‍नी लागी नीनाम्माम् साछीमी, खोदोलोई सोकाक तोङ्नादोक लाईस्‍पीकची तूनीकसा खस् नप्छा के।

२९ ऊदोईपीक्यालो नीनाम्माम् वरदान लो बोलावटलो हादेलोसो मान्फाईप् तूये।

३० ऊदोईपीक्यालो आन्‍नीसो ऊलाम् नीनाम्माम् आज्ञा मान्‍रेप् तूवानी, खोदोलोई खची अनाज्ञाकारिताआ आन्‍ना सम्‍खेवा तानूम्क तूये।

३१ आन्‍ना सम्‍खेवा तानूम्‍कसा खचासो सम्‍खेवा तचीनू पीकाना खस् ईनीम्‍बा अनाज्ञाकारी छूवाक तूये।

३२ ऊदोईपीक्यालो नीनाम्माम् सम्‍खेवा खोलोङ् मीस्पी छूनूव पीकाना खसा खोलोङ् अनाज्ञाकारी मस्क तूये।

साम्‍दीखाम्‌ छाम्

३३ आहा! नीनाम्माम् दाचाम् देईदेतोई, खम् लूखूप्‍ची ना म्नीऊ देई गूम्‍ये!

खम् नीया देई छेईङा मान्तेईप्ये!

खम् लाम् छीप्ङा मान्तेईप्!

३४ “रोबूम्‌ सानीवा आसाई छेईदूर?

अथवा ख चाईपीप् आस्‍ओ तूये?”

३५ “आसाई नीनाम्मा हूक्‍छो पीक तूये,

ना नीनाम्माआ ख आन्छय?”

३६ ऊदोईपीक्यालो खोलोक थक् खसाङ् बोबूईक के। मूङ्‍क खोलोङ् खलाम्पाङा ना खम् लागीङा के।

दोस्का-दोस्का सम्मो नीनाम्माम् साम्दीखा छून्‍चानूव! आमेन।

म्हीदूलोक बलिदान

१२

१ खन्‍सा बूआचे-नेछोचे, नीनाम्माम् सम्‍खेवा सानीवागोपी यूक्सोना कोङा आन्‍नी बीन्ती मीयान्‍नी, ना आम्‍नी आत्‍मिक उपासनाम् लागी आम्‍नी हो-होप्‍मी गाम् पवित्र ना नीनाम्माआ नत्‍तक तोङ्‌क म्हीदूलोक बलिम् तोङ्ना पीयानूम्व।

२ आन्‍नी ङ्‌क चारपीक मीस् तोङ्‌क छूनीनव, खोदोलोई आम्‍नी सानीवापी नयाँ छूवानीना नम्‍लो फान्चीनीव, खीक्‍का नीनाम्माम् नप्, नत्‍तक तोङ्‍क, ना आछीयाक लन्‍ची ऊई खूङ्‌क आन्‍ना छेई दूरानूम्व।

३ ऊदोईपीक्यालो नीनाम्माआ कोङ् पीयोक सम्‍खेलूलाम्‍पा आन्‍नी खोलोङ् लोयान्‍नी, आन्‍नी देईतोकई तूनी खूङ्‍कप्का दूङ्‍क लोन्‍चीनीनव, खोदोलोई नीनाम्माआ खोलोङ् पीयीक विश्‍वास तूक तोङ्ना ईक् सानीवाआ मीन्चीनीव।

४ ऊदोईपीक्यालो ऊतोङ्नाई ईबूम् गाम्पी हायाम् देतो अङ्‍ग छूये, खोदोलोई मूङ्‌क खोलोङ् अङ्‍गमी ईक् खालकङ्‌ लक्‌ छूनो,

५ खोरोनाङ् केई हायाम्सर्प् तूयेदोसो, केईसो ख्रीष्‍टपी ईबूम् गाम् ना ईल्पो बीन्‍नीपाम् अङ्‍ग छूयीक तूये।

६ केईया नीनाम्माम् सम्‍खेलूलाम्‍पा म्खाल्-खाल्‍क वरदान तम्क तूये। ईपी खारीबो मम् वरदान तूदोक, मूङ्‌क ई विश्‍वास तोङ्‍ना गोम् छूये,

७ सूसो मम् वरदान तूदोक सूसोङ्‌ मम् छूये, सेचीवापीम्‌ वरदान तूदोक सेचीवाङ्‌ पीम् छूये।

८ वाछे लईम्‌ वरदान तूपा वाछेङ्‌ लईम्‌ छूये ना दान पीप्‍आ म्गोङ् चानतो पीनूव, बोक्छोप्‍आ हायाम् सानीवा मनूना बछोक्स्‍नूव, सम्खे-लूम्खे मपा म्सानीवा चानतो सम्खे-लूम्खे मनूव।

सम्‍तूमाम् तोक्‍पी

९ नप् मीन्ताम्‍आ सम्तूमा मीलनीव, ऊक रीङ्‌ये रई तूये, खूङ्‌क मनूम्नव। ऊक रीङ्‍ये नप् तूये, खूङ्‍क मचानूम्व।

१० बूबू-नेछो तोङ्ना सम्‍तूमा मीलनीव। आम्नी होप्पीका दूङ् बीन्‍नीपा साम्‍दी दानूम्व।

११ हादेलोसो आईम्‍लप् छूनीनव, खोदोलोई आत्‍मापी जोशिल छूवानीना रोबूम् लक्‌ मनूम्व।

१२ आन्‍ना तानूम्क आसापी आम्‍नी जीननीव। दूक्‍वापी हूदूर्प् छूवानीना हाल्‍लसो वाङोम् मचानूम्व।

१३ नीनाम्माम् सूसो मप्ची लाईछोक्‍सस्‍नोकपी बाछोक्सानूम्व, ना ङास्‍मीचीम्‌ लाम्‍तूम्‍मा मनूम्व।

१४ आम्‍नी मप्सेप्ची आसीक् पीयानूम्व ना साराप् छानूम्‍नव।

१५ चामोवा मप्चीका चामोवा मनूम्व। ना खाप्‍चीका खाप्‍नीव।

१६ आन्‍नी खोलोङ्चीका तङ्नीना तूवानीव, नाम्‍दूखू मप् छूनीनव, खोदोलोई लखे मप्चीप्चीका लाम्‍दूमानीव। हाल्‍लोसो छेछेमी-लेलेमी लोन्‍चीनीनव।

१७ आसासो रईमी फाईपी रईङा मनूम्नव। ऊक रीङ्‌ये खोलोङ् मीस्मी दोक्पी नप् तूये, खूङ्‌कपी सानीवा मनूम्व।

१८ छूदूरदोक, खोलोङ्चीका खाऊमा-खासेर्मापी तूवानीव।

१९ बूम्चे, आम्‍नी होपा हाल्‍लोसो बदला लाप्‍नूम्‍नव, खोदोलोई नीनाम्माम् छूलीपी पीयातानूम्‍व। ऊदोईपीक्यालो धर्मसूम्बऊपी ओरोना छाम्‍पाक तूये, “म्फाई लाम्‌ लक्‍क ओमी के,” पीक्‍ना योबोरोबूआ पीके।

२० बरू, “आम् साछीमी साका सीयक तूदोक मूङ्‍क चाम्थक् पीव; मूङ्‍क वाम्मा सीयक तूदोक मूङ्‍क काऊ दूम् पीव। आना ङ्‍कतोङ्ना मईकसा मूङ्‍कम् तोङ्पी थूर्म् बूक्सक तोङ्ना ख म्ङईमा तीत्खाते।”

२१ रईपीका सन्‍नव, खोदोलोई रईपी नप् लक्‌ मना कोक्साव।

चारतोप्चीम् हूक्‍पी तूम्

१३

१ खोलोङ् मीस् चारतोप्चीम् हूक्‍पी तूनूव। नीनाम्माप्का ताक हक्‍पीका बीन्‍नीपा हक्‌ ऊसो छूनो। मूङ्‌क चारतोप्ची नीनाम्माप्काङ् सोकाक तूये।

२ खन्‍सा चारतोप्चीम् ऊल्‍लोङ्पी पक्चा नीनाम्माप्का सोकाकचीम्‌ ऊल्‍लोङ् मईची, आस्-आसाई ऊल्‍लोङ् मईची, खूङ्‌कचा दण्ड तयची।

३ ऊदोईपीक्यालो नप् लक्‌ मप्ची मा, खोदोलोई रई लक्‌ मप्ची चारतोप्‍चीप्‍का कीम् छूये। खन्‍सा आन् चारतोप्‍चीप्‍का माङ्‌कीसा तूम् मीन्दोक, नप् लक्‌ मव, ना आना खचीप्‍का साम्‍दी तय।

४ ऊदोईपीक्यालो ख नीनाम्माम् सूसो मप् खन्‍सा खसा आम् फाइदाम् लागी लक्‌ मय। खोदोलोई आना रई लक्‌ मईदोक खचीप्‍का कीसाव, ऊदोईपीक्यालो खसा मोरो दोप्सेल वेसनो। रई लक्‌ मप्पी नीनाम्माम् दण्ड ताईप्ना ताप् ख नीनाम्माम् सूसो मप् के।

५ खन्‍सा नीनाम्माम् दण्‍डपीका लेईम्‍चाम्‌ लागीङाङ्‌ मा, खोदोलोई नप् लूर्वाम्‌ लागीसो आन् खम् हूक्‍पी तूम् छूये।

६ खन्‍साङ् आना तीर छोक्‍स। ऊदोईपीक्यालो चारखम् तोप्‍चा नीनाम्माआ मीन्कतोङ्ना ङ्‌कतोङ्‌क सूसो मचयची।

७ खोलोमी छोम् तूदोक छोक्‍स्दीत्व– तीर छोस्‍कोपी तीर छोक्‍स्व, महसूल छोस्‍कोपी महसूल छोक्‍स्व, सायाचोङ्मा मीस्कोपी सायोचोङ्मा मीव, साम्दी दोक्स्कोपी साम्दी दव।

सम्‍तूमा मीलचानीव

८ आम्‍नी होप्‌-होप्‍पी सम्तूमा मीलम्पीका बीन्‍नीपा रीङ्‌मी नोक्पो छूनीनव। ऊदोईपीक्यालो म्खीम्तोनी सम्‍तूमा मीक्पा ललई पूरा मईक छूये।

९ “आन् तूम्‍लू लनव, आना मीस् सेत्‍नव, आन् खूनव, आना लाङो मनव,” ङ्‍क आज्ञाप्‍का बीन्‍नीपा देत्‍तोई आज्ञा तूये, मूङ्‌क खोलोङ् ङ्‌क आज्ञापीङ् तयाम्, “आना आम् होप्‍मी खीम्‍तोनीची आम् होप् तोङ्नाङ् सम्‍तूमा मीव।”

१० सम्‍तूमाआ खीम्‍तोनीची मान्‍नप् मईचीनो। खन्‍सा सम्‍तूमा मीम्ङा ललई पूरा मम् के।

११ ङ्‌कप्का बीन्‍नीपा ङ्‌क ईनीम्‍बाक नाम्‍ला ऊतकई तूये, खूङ्‌क आन्‍ना छेत्‍नूम्‌। हन्‍ना ईम्सेकप्का पोम् नाम्‍ला ताक तूये, ऊदोईपीक्यालो केईया लाईस्‍पी विश्‍वास मम्पाप्का दूङ् ईनीम्‍बा ई हल्‍वा ई दोक्पीङ् तालाताक तूये।

१२ कोअम् हचयक तूये, ना नाम्‍ला मूङ्‍कपीङ् तालाताक तूये। खन्‍सा नाम्कूर्मादाम्‍पीक लक्‌ होक्‍सीयाम्‍ना केईया अल्होम् जूम्‍लो वेसाम्‍के।

१३ लेपाक तोङ्ना केई नम्‍लोना तोक्‍से के। मोज्-मज्जापी, दीछर्वापी, तूम्‍लूपी, रई मीन्ताम्पी, जूम्‍लूक्पी ना नाचूरपी मा के।

१४ खोदोलोई रोबू येशू ख्रीष्‍ट तोङ्‌क छूवानीव, ना मोऊ मम् लक्‍पी आम्‍नी सानीवा मनूम्नव।

म्‍राःरा तूप् लो मान्तूप्लो

१४

१ विश्‍वासपी कमजोर छूक्‍ची सम्‍तूमा मीयानूम्व, खोदोलोई खची मीन्ताम्मी तोक्पी वाद-विवाद मनूम्नव।

२ हेप्पा खोलोक थक् चाम् नई पीक्‍ना विश्‍वास मईची, खोदोलोई विश्‍वासपी कमजोर छूक्‍पाक सागपातङाङ्‌ चय।

३ खोलोक थक् चाप् मीचा मान्चाप् मीस् तूच्छ मीनूनव, ना मान्चाप्‍आसो चाप् मीस् दोस् तीनूनव। ऊदोईपीक्यालो नीनाम्माआ मूङ्‌क ग्रहण मक तूये।

४ बीन्‍नीपाम् सूसो मप्मी नीया मप् आन् आसे? मूङ्‌कन् म्मालिकमी लाईस्‍पी थोरेम् छूये अथवा पतितसो छूये। मूङ्‌क थोरेम् मीय, ऊदोईपीक्यालो, मूङ्‌क म्मालिकआ थोरेम् मीदूर।

५ हेप्पा ईलेई बीन्‍नीपा लेईपीका दूङ् देप् मीय, हेप्‍पाक खोलोङ् लेई ईतोरोक मीय। खोलोङ् मीस् खची सानीवापी निश्‍चित छूम्‍ना तूम् छूये।

६ आस्‍कसाई ईलेई दूङ् नप् पीक्‍ना रेप्‍प। मूङ्‌कसा रोबूम् सायोचोङ्‌मा मम् लागीङ्‌ रेप्‍प। आस्कसाई चय, खूङ्‌कसा रोबूम् साम्‍दीखाम् लागीङ्‌ चय, ऊदोईपीक्यालो खूङ्‌कसा चाम् लाईस्‍पी नीनाम्मा ओलोनूव लय। आस्‍कसाई चईनो, खूङ्‌कसा नीनाम्माम् सायोचोङ्‌मा मम् लागीङ्‌ चईनो ना नीनाम्मा ओलोनूव लय।

७ केई आस्‍सो ई होप्‍मी लागीङ्‌ लेतेनो, ना आस्‍सो ई होप्‍मी लागीङ्‌ सीयेनो।

८ केई लेतेदोसो रोबूम्‌ लागीङ्‌ लेते, ना सीयेदोसो रोबूम्‌ लागीङ्‌ सीये।

९ केई लेतेदोसो, सीयेदोसो, रोबूमीङ्‌। ङ्‌कम् लागीङ्‌ ख्रीष्‍ट सीया ना होसोङ् ऊसापक्‍क तूये, ख सीयाकचीम्‌ ना लेईप्‍चाप्‍चीम्‌ खोलोमीङ् रोबू तूये।

१० आना ऊदोई आम् नेछोम् नीया मय? अथवा आना आम् नेछो ऊदोई तूच्छ मीय? ऊदोईपीक्यालो केई खोलोङ् नीनाम्माम् नीया मस्कोपी थोरेम् बोक्से।

११ ऊदोईपीक्यालो धर्मसूम्बऊपी ओन्तोङ्ना छाम्‍पाक तूये,

“रोबूआ पीके, ‘आछीयाङ् कोङ् लेईप्चाप् तूवो,

खोलोङ् मीस्चा ओ मूक्स्दूपी खून्जू मय,

ना तूप्‍तोदी खोलोङ् लेम्‍आ नीनाम्माम् सायोचोङ्मा मय’।”

१२ खन्‍सा केई खोलोआ नीनाम्मा हो-होप्मी लेखा पीम्बोक्से।

१३ खन्‍सा हन्‍नायीका केईया ईल्पोआ बीन्‍नीपाम् नीया मयाम्नोके। खोदोलोई होप्‍मी नेछोम् लाम्‍पी दोर्प् रीङ्‌ अथवा बाधा पीप् रीङ्‌ हल्‍लोसो मयाम्नो पीक्याना सानीवा मयाम्के।

१४ रोबू येशूपी विश्‍वास मूयोकसा ङ्‌क रीङ्‌ कोङा नम्‍लो छेतो, ऊसो चाम् थक् म्होप्ङा अशुद्ध छूनो। खोदोलोई हेप्पा ऊची रीङ्‌ अशुद्ध मीन्दो मूङ्‌क खम् लागी अशुद्धङ्‌ छूये।

१५ आना ऊई चय मूङ्‌क रीङ्आ आम् नेछो म्सानीवा चाईमीयदोक आन् सम्‍तूमापी तोक्‍स्‍क छूनो। आना चईक थक्‍आ आम् नेछोम् नास् छूनूनव, ऊदोईपीक्यालो खम् लागी ख्रीष्‍ट सीयाक तूये।

१६ खन्‍सा आना ऊई नप् मीने मूङ्‌क बीन्‍नीपाआ रई पीनूनव।

१७ ऊदोईपीक्यालो नीनाम्माम् चारखम् पीक्‍याक चाम् लो दूम्‍लो मा, खोदोलोई पवित्र आत्‍मापी धार्मिकता, खाऊमा-खासेर्मा ना चामोवा के।

१८ आसाई ङ्‌कतोङ्‌ना ख्रीष्‍टमी सूसो मय, मूङ्‌क मीस् नीनाम्माआ नत्‍तक ना मीस्पीकासो नप् छूक छूये।

१९ खन्‍सा केईया मूङ्‌क रीङ् रेपूम्नू मूङ्‌कसा खाऊमा-खासेर्मा तात, खीक्‍का ईल्पोआ बीन्‍नीपाम् आत्‍मिक उन्‍नति ममीय।

२० चाम्दूम्मी तोक्‍पीका नीनाम्माम् लक्‌ नास् मनूम्नव। आछीयाङ् पीक्‍यादोक खोलोङ् रीङ्‌ शुद्ध तूये, खोदोलोई केईया चायाम्‍क थक्‍आ बीन्‍नीपा बाधा मईदोक मूङ्‌क मान्‍नप् छूये।

२१ आना चईक-दूङ्‍ङकसा, आम् नेछो बाधा मईदोक, आना साः चनव, दीः दूङ्नव, खीक्‍का आम् नेछो बाधा मप् थक् मान्चाम्ङा नप् छूये।

२२ आम्‍पी तूक विश्‍वास नीनाम्मा लो आम्ची रापीलो यूक्स्व। म्होपा नईके मीन्‍ना मईक रीङ्आ म्होप् दोसी मान्मप् मीस् आसीक् तोक् छूये।

२३ खोदोलोई हेप्पा वाचीत्‍तो चाम् थक् चईदोक मूङ्‌क दोसी छूये, ऊदोईपीक्यालो खसा विश्‍वास मना चक मान्तू। ऊदोईपीक्यालो विश्‍वास मान्दी छूक खोलोक थक् मोऊ के।

१५

१ विश्‍वासपी पोचीप्चा खची होप्‍ङाङ्‌ खची जीनमीम् लन्‍ची मम् छूनो, खोदोलोई विश्‍वासपी कमजोर छूक्चीम् खोलोङ् खची कमजोरी तेम् छूये।

२ केई खोलोआ ई खीम्‍तोनीचीम् आत्‍मिक सुधार छूनू पीम्ना खची लागी नप् लक्‌ मीम्पीम् छूये।

३ ऊदोईपीक्यालो ख्रीष्‍टआसो म्होप् म्जी नमान्‍मीन्‍ची। ओरोना छाम्‍पा तूये, “आम् निन्दा मप्चीम् निन्दा ओपी छूवाक तूये।”

४ धर्मसूम्बऊपी ङ्‌क रीङ्‌ केई सेचीवा पीम् लागी छाप्‍पाक तूवा, ओरोना धर्मसूम्बऊपीका ताप् हूदूर्म्‌ वा ना उत्साहाम् रीङ्‌आ ई आसा पतोखाई दूर्‌नूव।

५ हूदूर्म् लो उत्‍साहलो पीप् नीनाम्माआ, आन्‍नी ख्रीष्‍ट येशूलो मिलाप छूवानीना आन्‍नी खोलोङ् ईबूम् सानीवा छूम्‍ना लेईम्चाम् पीयानीनूव।

६ आन्‍ना खोलोआ ईबूम् सानीवा ना ईबूम् साल्‍म्‍आ ई रोबू ख्रीष्‍टमी पा नीनाम्माम् साम्‍दीखा मदूरानूम्व।

७ खन्‍सा नीनाम्माम् साम्‍दीखा मम् लागी ख्रीष्‍टआ आन्‍नी ग्रहण मानीक तोङ्‍ना आन्‍नासो बीन्‍नीपा ग्रहण मनूम्‍व।

८ कोङा आन्‍नी लोयान्‍नी, नीनाम्माआ ई खूक्सू-खूलूची पीचीक यादे आछीयाक पीम्ना खोमम् लागी ख्रीष्‍ट खतना छूक्चीम् रोः छूवा,

९ ओरोछूकसा बीन्‍नीपा गोङ्चा नीनाम्माम् सम्‍खेवाम् लागी खम् साम्‍दीखा मईची। धर्मसूम्बऊपी ओन्‍तोङ्‌क छाम्‍पाक तूये,

“खन्सा बीन्‍नीपा गोङ्चीम् रापी कोङा आम् सायोचोङ्मा मूयो,

ना आम् नीङ्‌पीङा साम्‍दीखाम् छाम् मूयो।”

१० होसोङ् ङ्‌कतोङ्‌क छाम्‍पाक तूये,

“ए खोलोङ् बीन्‍नीपा गोङ्चे, नीनाम्माम् मीस्चीका चामोवा मनूम्ते।”

११ ना होसोङ्,

“ए खोलोङ् बीन्‍नीपा गोङ्चे, योबोरोबूम् सायोचोङ्मा मनूम्व,

ना खोलोङ् मीस्चा खम् साम्‍दीखा मस्‍नूव।”

१२ ना होसोङ् यशैयाआ ओरोपीके,

“यिशैमी गोङ्पीका ईल्पो ताये,

ना खसा बीन्‍नीपा गोङ्चीपी चार तोक्‍स।

बीन्‍नीपा गोङ्चा खपी आस मईची।”

१३ आसा पीप् नीनाम्माआ आन्‍नी विश्‍वासलाम्‍पा खोलोङ् चामोवा लो खाऊमा-खासेर्माआलो पेपानीव, ओरोना पवित्र आत्‍माम् राःरापीका आम्‍नी आसा हायाम् देतो छूनूव।

बीन्‍नीपा गोङ्चीम् सूसो मप् पावल

१४ बूआचे-नेछोचे, आन्‍नी नप् छूवानीक तूये, खीक्‍का आन्‍नी सानीवा ना लूखूप्‍चीआ पेपानीकसा ईल्पोआ बीन्‍नीपा सेचीवा पीम् दूर‌्‌नूम् पीकोना कोङ् लूलूयो छूवोक तूये।

१५ खोदोलोई नीनाम्माआ कोङ् पीयोक सम्‍खेलूआ आन्‍नी होसोङ् मीन्चा मीम् लागी कोङा हायाम् साहस मूना छापूक तूये,

१६ ङ्‌क सम्‍खेलू बीन्‍नीपा गोङ्चीम् लागी नीनाम्माम् जीनप् रीदाम्मी पूजारी छूम्‍ना खची सूसो मम् लागी कोङ् पीयोक, खन्‍सा बीन्‍नीपा गोङ्ची पवित्र आत्‍मापीका साङ्‍साङ्‌ छूनूना ग्रहण मम् खाईप् बलि छूदूर्‌नूव।

१७ खन्‍सा कोङा नीनाम्माम् सूसो मूकम् लागी ख्रीष्‍ट येशूपी सागोहोम् मूयो।

१८ ऊदोईपीक्यालो, रीङ्‌बऊआ लो लक्‍आलो बीन्‍नीपा गोङ्ची आज्ञाकारी मम् लागी ख्रीष्‍टआ ओलाम्‍पा ऊई मक तूवा, खूङ्‍कप्का बीन्‍नीपाम् तोक्‍पी नेईम् कोङा ऊसो आँट मूयोनो।

१९ कोङा ङ्‌क लक्‌ चीन्‍न ना छाक्‍काक लक्‌ पवित्र आत्‍माम् राःरालाम्‍पा मूक तूये। ओरोना कोङा यरूशलेमपीका इल्‍लुरिकन सम्‍मो ख्रीष्‍टमी जीनप् रीदाम्‌ हासू।

२० बीन्‍नीपा मीचा मचयक जगपी खीम् मान्मम् मीनोना ख्रीष्‍टमी नीङ् माङ्‍येस्को तेल्पी जीनप् रीदाम्‌ हाम्‌ कोङा हायाम्‌ लन्‍ची मूक तूये,

२१ धर्मसूम्बऊपी ओरोना छाम्‍पा तूये,

“खम् तोक्‍पी आसासो मान्‍ईम्पाक मीस्चा तखीयची,

खीक्‍का खम् तोक्‍पी मान्येईप् मीचा बूजेईमईची।”

रोम खाईम् पावलमी लन्‍ची

२२ खन्‍सा, आन्‍नी तूनीकपी बाईम् कोङा मान्दूर्‌ङाक तूये।

२३ खोदोलोई हन्‍ना ङ्‌क होम्पी ओ लागी लक्‌ मस्को बीन्‍नीपा तेल् मान्तूकसा, ना केछेयीका आन्‍नी तूनीकपी बाईम् लन्‍ची मूकसा,

२४ कोङ् स्‍पेन खातोलो आन्‍नीसो तूम्खाम् सानीवा मूक तूये, खीक्‍का आन्‍नीस्‍का संगति मयाम्ना कोङ् ओ सानीवा चानये ना आन्‍ना तूचाईक ओ लाम्‍रीपी कोङ् बोछोक्सोनी पीम् सानीवा मूयो।

२५ खोदोलोई नीनाम्माम् मीस्ची बोम्छोम् लागी कोङ् यरूशलेम खातोचोयो।

२६ ऊदोईपीक्यालो यरूशलेमपी तूप् नीनाम्माम् मीस्चीम् रापी आस्‍चीई छूक्‍सीप् तूये, खची लागी मासेडोनिया ना अखैयापीक मण्डलीचा चीछा चाचोदाम् होक्‍स्‍चीक तूये।

२७ ङ्‌क चाचोदाम् खचा खची सानीवा चानतो रेक्‍चीक तूये, ना आछीयाङ् पीक्‍यादोक मासेडोनियापी ना अखैयापी तूप् विश्‍वासीची यरूशलेमपी तूप् विश्‍वासीचीम्‌ नोक्‍पो छूवाक तूये। ऊदोईपीक्यालो बीन्‍नीपा गोङ्चा यहूदीचीप्का आत्‍मिक आसीक् तचीक तूदोन्‌, बीन्‍नीपा गोङ्चासो खचा तचीक खाप्चीमाम् आसीक् यहूदीस्का हाम्‌ छूये।

२८ खन्‍सा कोङा मम् लक्‌ यातोकप्का खस् पीम् लागी बात्ल मम्पा खाप्‍चीमा खस् पीयूक्‍सोचीना कोङ् स्‍पेन खातोलो आम्‍नीपा लत्‍तोके।

२९ नम्‍लो कोङा छेतो, कोङ् आम्‍नीपा बानोलो ख्रीष्‍टमी आसीक् बायोना बानोके।

३० बूआचे-नेछोचे, ई रोबू ख्रीष्‍ट ना पवित्र आत्‍माम् सम्‍तूमा लाम्पा ओ लागी नीनाम्मापी हायाम्‌ वाङोम् मनूम्व पीकोना कोङा आम्‍नीपी बीन्ती मूयो।

३१ ओरोना कोङ् यहूदियापीक विश्‍वास मान्मप्चीप्का जगेई मन्ची दूरूनू खीक्‍काना यरूशलेमपी तूप् नीनाम्माम् मीस्चा ओ सूसो ग्रहण मदूर्‌चीनू पीकानीना वाङोम् मीयोपोनीव।

३२ खीक्‍का कोङा नीनाम्माम् लन्‍ची तोङ्ना हायाम्‌ सानीवा चानतो आम्‍नीपा बाईम्ना आन्‍नीस्‍का संगति मतो नोम्चीम् तूनू पीकानीना नीनाम्मापी वाङोम् मीयोपोनीव।

३३ खाऊमा-खासेर्मा पीप् नीनाम्मा आन्‍नी खोलोङ्पी छूनूव। आमेन।

पावलआ सेवा हचीक

१६

१ किंक्रियापीक मण्डलीपी तूप् धर्म-सूसो मप् ई नेछो फिबीम् साम्‍दीखा आम्‍नी दोक्पी मूयो।

२ कोङा आम्‍नीपी निवेदन मूयो नीनाम्माम् मीस्चीपी मयाम्क तोङ्ना खसो रोबूपी लाम्‍तूम्‍मा मीयानूम्व, ना खसा ऊची चाहेई मईकपी बाछोक्सानूम्व, ऊदोईपीक्यालो खसा ओरोतो मीस् ना कोङ्सो बोछोक्सोक तूये।

३ प्रिस्का लो अकिलासलो, ख्रीष्‍ट येशूपी ओ बूम्ची कोङा सेवा छूयोची।

४ कोङ् लेन्‍चा मीयोलो गेबो खची सोम्‌ खाता। खस् कोङाङाङ्‌ मा, खोदोलोई बीन्‍नीपा गोङ्चीम् मण्डली खोलोआङ् ओलोनूव लयची।

५ खची खीम्पी तूक मण्डलीसो सेवाके लोपोनीव। खीक्‍का एशियापीक दूङ्लाईस्‍पीक विश्‍वासी इपेनीतससो ओ सेवाके लानूम्‍व।

६ आम्‍नी लागी हायाम्‌ रोकोछू मप् मरियमसो सेवाके लानूम्‍व।

७ कोङ्लो थूनापी छूक् ओ बूम्ची एन्‍ड्रोनिकस ना युनिससो ओलाम् सेवाके लानूम्‍व। खस् प्रेरितचासो नम्‍लो छेत्‍तची। खचान्‌ कोङा विश्‍वास मम् लाईस्‍पीङ्‌ विश्‍वास मदीत्चीक तूवा।

८ एम्प्लीआतस, रोबूपी ओ बूम् खसो सेवाके लानूम्‍व।

९ उर्बानस, केईचीका रोबूम्‌ लक्‌ मप्, ना ओ बूम्ची स्‍ताखुससो सेवाके लोपोनीव।

१० ख्रीष्‍टआ नत्‍तक अपेल्‍लेस सेवाके लानूम्‍व। अरिस्‍तोबुलसमी खीम्पी तूप्‍चीसो सेवाके लानूम्‍व।

११ ओहोप्‍मी मीस् हेरोदियनसो सेवाके लोपोनीव। रोबूपी तूप् नर्किससमी खीम्‍पोस्‍चीसो सेवाके लोपोनीव।

१२ रोबूपी रोकोछू मप् त्रुफेना लो त्रोफोसालो सेवाके लोपोनीव। रोबूपी हायम्‌ लोक्‍तो रोकोछू मप् परसीससो सेवाके लोपोनीव।

१३ रोबूपी सोकाक रूफस ना खम् म्मा, खूङ्‌क ओमीसो ओ मा छूवाक तूवा, खस्सो सेवाके लोपोनीव।

१४ असिंक्रितस, फ्लेगन, हर्मेस, पत्रोबास, हर्मास, ना खस्का तूप् नेछोस्सो सेवाके लोपोनीव।

१५ फिलोलोगस, युलिया, नेरियस ना म्नेछो मीम्छा, खीक्‍का ओलिम्‍पास ना खस्का तूप् खोलोङ् नीनाम्माम् मीस्ची सेवाके लोपोनीव।

१६ खोलोङ् विश्‍वासीचा आन्‍नी सेवा हानीक तूये। ईल्पोआ बीन्‍नीपा पवित्र सम्तूमाआ सेवा मीलनीव।

१७ नेछोचे, कोङा आम्‍नीपी बीन्ती मूयो, आन्‍नी ईन्‍नीक धर्म सिद्धान्‍तम् फाईपी फूट ताईप् ना मीस्मी विश्‍वास अल्मलेई मप्चीप्का चीङ्चीङ् तूवानीव, ना खस्का ईदेऊ तूनीनव।

१८ ऊदोईपीक्यालो ङ्‌कतोङ्‌कसा ख्रीष्‍ट ई रोबूम् लागी मा, खोदोलोई खची चोखोमाम् लागी सूसो मईची, ना खचा नप्-नप् रीङ्‌ मईचीना सोजपा मीस् दोका पीयची।

१९ आम्‍नी आज्ञाकारिता खोलोङ् मीचा छेत्‍तची, ना आम्‍नी कारणआ कोङ् ओजी नये। खोदोलोई कोङा मीनो ऊई नप् तूये खूङ्‌कम्‌ लागी आन्‍नी छेछेमी-लेलेमी छूवानीव, ना ऊई रई तूये खूङ्‌कपी दोस् मान्दीक छूवानीव।

२० खाऊमा-खासेर्माम् नीनाम्माआ दावाङ् शैतान आम्‍नी लोङ्‌ गोपी यूक्स। ई रोबू येशू ख्रीष्‍टमी साम्‍दीखा आम्‍नीपी छूनूव।

२१ कोङ्लो ईतो लक्‌‌ मप् तिमोथी, ना ओहोप्मी मीस्ची लुकियस, यासोन ना सोसिपात्रोसआ आम्‍नीपी सेवा होक्‍स्‍चीक तूये।

२२ ङ्‌क छाप्‍दाम्‌ छाप्, कोङ् तर्तियसआ रोबूपी आन्‍नी सेवा होन्‍चायान्‍नीक तूये।

२३ कोङ् लाम्‍तूम्‍मा मीक् गायसआसो आन्‍नी सेवा हानीक तूये। आन्‍नी सेवाके। सहरपीक कोषाध्‍यक्ष इरास्‍तस ना नेछो क्वार्टसआ आन्‍नी सेवा हानीक तूये।

[

२४ ई रोबू येशू ख्रीष्‍टमी सम्खेलू आन्‍नी खोलोङ्पी छूनूव। आमेन।]a

२५ जीनप् रीदाम्‍आ पीक्‍क तोङ्ना, नीनाम्माआ आन्‍नी पोचीप् मदूर्‌नी। खूङ्‌क क ख्रीष्‍ट येशूम् तोक्पी छूवाक जीनप् रीदाम्‌ के, ङ्‍क केछे सून्‍मापूकाङ्‌ सूलाना यूक्साक नीनाम्माम् लोचम् तूवा।

२६ खोदोलोई हन्‍ना हाल्‍लोसो तूप्चाप् नीनाम्माम् आज्ञा खारीबोपोचीम् छाप्‍दाम्‍लाम्‍पा खोछेत्‍ताक तूये, ङ्‌क आज्ञा खोलोङ् गोङ्आ विश्‍वास मस्‍नूव ना रेप्‍चीनूव।

२७ ईल्‍पोङाङ् खोलोक थक् छेईप् नीनाम्माम् येशू ख्रीष्‍टलाम्‍पा दोस्का-दोस्का सम्‍मो म्साम्‍दीखा छून्चानूव। आमेन।

a 

१६:२४ केछे लाईस्पीक हेप् पाण्डुलिपीपी ङ्‍क पद छाम्पा मान्तू।

कोरिन्‍थीची

पावलआ हक लाईस्‍पीक छाप्दाम्

छेईलम्

पावलमी नाम्‍लापी योऊमेर हेम्‍मी ग्रीसपी तूवाक सहर तोदीपी कोरिन्‍थ क दूङ् नीङ् तोप् ना महत्वपूर्ण सहर तूवा। एफिसस तोङ्नाङा कोरिन्‍थ ईबूम् नेवाली मस्को थाऊ ना रीदूम् होदूम्मी केन्द्र तूवा। कोरिन्‍थ अखैया मीचीक प्रदेशमी होङ्‌तेल तूवा, खूङ्‌क प्रदेश योऊमेर हेम्क ग्रीसपी तूवा। खन्‍सा जीनप् रीदाम्‌ हाम्‌ लागी कोरिन्‍थ ईबूम् आवश्यक ना महत्वपूर्ण थाम्‍पू तूवा। गेबोरो ई.सं. ५० पी पावलमी म्‍रीदाम् हाम् नीस्छेम्क लाम्‍री यातातोलो कोरिन्थपी तूवा। लाईस्‍पी पावलआ यहूदीचीम् याखऊ खीम्पी रीदाम्‌ हासू, खोदोलोई दूङ्देतो यहूदीचा पावलमी सेचीवा मान्‍रेप्स्कसा यहूदी याखऊ खीम् होक्‍सीना खसा बीन्‍नीपा जातिचीम् हाम्‍पी जीनप् रीदाम्‌ हाम्‌ थालेई मअ (खोङ्नूम्व प्रेरित १८:१-११)।

कोरिन्थपी मण्डली बोबूईकप्का पावल मूङ्‌क थाम्पू होक्‍सीना गेबोरो ई.सं. ५३ पी एफिससपी खाता, खूङ्‍कपा ख नीस्दोङ् सम्‍मो तूवा। एफिसस कोरिन्थपीका दीरीत्‍तीम् नाक्‍का ३८० कि. मी. नाम्‍आप्स्कोहेई (ईनीम्‍बाक टर्की छाप्‍कूवापी) तूवा, ना ङ्‌क नीच्‍ची सहरमी रापी ओरोसर्प् मीचा हेयोङ्मापीका एक्‍सा-मेक्सा मदोङ्ची।

पावल एफिससपी तूवालो कोरिन्‍थपीक ख्रीष्‍टियनचीम् वोर्वाम् तोक्पी चाई माङ्‍खम्क रीङ्‌ येनू। खूङ्‌कलो ईतोतो मूङ्‍क कोरिन्‍थपीक ख्रीष्‍टियनचा खची होपाङ् म्खाल्-खाल्क तईम् रीङ्‌ तईम् लागी पावल छाप्‍दाम्‌ छाप्‍चीना हची। मूङ्‌क नीच्‍ची कारणपीका गेबोरो ई.सं. ५४ पी पावलआ कोरिन्‍थीची ङ्‌क लाईस्‍पीक छाप्‍दाम्‌ छाप्‍ना हची। ङ्‌क छाप्‍दाम्पी पावलआ लाईस्‍पी कोरिन्‍थीची रई वोर्वामी तोक्‍पी जीस् वाछे लो चेताऊनीलो पीयची, खीक्‍काना खची तईम् रीङ्‌मी ङरी आन्‍नची।

पावलमी रीराममी तोक्पी होसोङ् छेईम् लागी रोमीची पावलआ छाप्ना हचीक छाप्दाम्मी छेईलम् खोङ्नूम्व।

कोरिन्‍थीची

पावलआ हक लाईस्‍पीक छाप्दाम्

१

१ नीनाम्माम् लन्‍चीलाम्‍पा ख्रीष्‍ट येशूम् प्रेरित छूम् लागी काछोक कोङ् पावल ना ई नेछो सोस्‍थेनेसपीका,

२ ख्रीष्‍ट येशूपी पवित्र छूवाक मण्डली ना खोलोपी नीनाम्माम् मीस् छूम् लागी काछोम्पाची, ईमी ना खचीम् रोबू येशूम् नीङ् दप् खोलोङ्पी:

३ ई पा नीनाम्मा ना रोबू येशू ख्रीष्‍टपीका आम्नीपी सम्‍खेलू लो खाऊमा-खासेर्मालो छूनू।

ओलोनूव पीम्

४ ख्रीष्‍ट येशूपी आन्‍नी पीयानीक नीनाम्मामी सम्‍खेलूआ गर्दा आम्‍नी लागी कोङा हाल्‍लोसो नीनाम्मापी ओलोनूव पीको।

५ ऊदोईपीक्यालो खोलोक थक्, अर्थात् खोलोङ् रीङ्‌-छाम् ना खोलोङ् सानीवापी आन्‍नी होङ्पोक् छूवानीक तूये,

६ ङ्‍कलाम्ङा ख्रीष्‍टमी तोक्‍पी ओखी गवाई आम्‍नी रापी पोचीप् छूवाक तूये।

७ खन्‍सा आन्‍ना ई रोबू येशू ख्रीष्‍ट खोमयान्‍चीक रीङ् हूङ्‌दीत्‍नूम्‍लो आम्‍नीपी ऊसो आत्‍मिक वरदान रेत्नो।

८ ई रोबू येशू ख्रीष्‍टमी लेईपी आन्‍नी दोस् मान्दीक यूम् लागी खसा आन्‍नी दोस्का सम्‍मोङ् पोचीतो यूक्स्‍नी।

९ नीनाम्मा विश्‍वास मम् खाईप् तूये। खसा म्छा ई रोबू येशू ख्रीष्‍टमी सङ्गतिपी आन्‍नी काछानी।

मण्डलीपी याखऊ मान्खप्क

१० नेछोचे, ई रोबू येशू ख्रीष्‍टमी नीङ्पी कोङा आन्‍नी बीन्ती मीयान्‍नी, आन्‍नी खोलोङ् आम्‍नी होप्-होप्पी तङ्‌नीव, ना आम्‍नी रापी ऊसो फुट छूनूनव। खोदोलोई आन्‍नी ईबूम् सानीवा ना ईबूम् मीन्ताम्‍लोक छूवानीव।

११ ऊदोईपीक्यालो, ओनेछोचे, आम्‍नीपी खेम्‍वा तूये पीम् रीङ्‌ क्लोएम् खीम्‍पोस्‍चीप्का कोङा रीदाम् येनूक तूये।

१२ कोङा पीम् लामोक रीङ्‌ ङ्‌कङा, आन्‍नी हेप्पा “कोङ् पावलमी”, हेप्पा “कोङ् अपोल्‍लोसमी”, हेप्पा “कोङ् केफासमीa”, ना हेप्पा “कोङ् ख्रीष्‍टमी”, लोयान्‍चीनीथे।

१३ ऊई ख्रीष्‍ट हासाकयो तूये? ऊई पावल आम्‍नी लागी क्रूसपी काक्‍स्चीकयो तूवा? अथवा ऊई पावलमी नीङ्‌पीयो आन्‍नी बप्‍तिस्मा छूवानी?

१४ कोङा नीनाम्मा ओलोनूव पीको, कोङा आन्‍नीतोदीप्क क्रिस्पस लो गायसलोप्‍का बीन्‍नीपा आस्‍सो बप्‍तिस्मा पीयूक मान्तू।

१५ खन्‍सा ओ नीङ्पी बप्‍तिस्मा छूयीका पीक्‍नीना आन्‍नी आसासो पीम् तईनूम्नो।

१६ (एई, कोङा स्‍तिफनसमी खीम्‍पोस्चीसो बप्‍तिस्मा पीयू। ङ्‌कप्का बीन्‍नीपा कोङा बप्‍तिस्मा पीयूयो मान्पीङायो, खूङ्‌क कोङा छेतोनो)।

१७ ऊदोईपीक्यालो बप्‍तिस्मा पीम् लागी मा, खोदोलोई जीनप् रीदाम्‌ हाम्‌ लागी ख्रीष्‍टआ कोङ् पोक्‍सोक के, चारपीक लूखूप्‍चीम्‌ रीङ्‌पी मा, मादोन् ख्रीष्‍टमी क्रूस म्‍राःरा मान्दीक छूये।

ख्रीष्‍टङा नीनाम्माम् लूखूप्ची ना राःरा

१८ ऊदोईपीक्यालो क्रूसमी रीदाम्‌ मासेई छूक्‍चाप्चीम्‌ लागी मूर्ख रीङ् के, खोदोलोई केई लेईप्‍चाप्‍चीम्‌ लागी क नीनाम्माम् राःरा के।

१९ धर्मसूम्बऊपी ओरोना छाम्पा तूये,

“कोङा लूर्‌पोचीम्‌ लूखूप्‍ची मासेई मूयो,

ना छेपोवाचीम्‌ छेपोवा गसूतो।”

२० लूर्‌पो हापी तूये? शास्‍त्री हापी तूये? ङ्‌क दूङ्पीक तर्क मप् हापी तूये? ऊई नीनाम्माआ ङ्‌क चारमी लूखूप्‍ची मूर्ख बानेई मान्मयो?

२१ चारआ म्होप्मी लूखूप्‍चीलाम्‍पा नीनाम्मा छेईमान्‍दूरकसा म्‍लूखूप्ची तोङ्ना केईका हासूम्काक जीनप् रीदाम्मी मूर्खतालाम्पाङा विश्‍वास मप्ची लेन्चामीम् नीनाम्माआ दूङ्नई मीना।

२२ यहूदीचा छाक्‍काक चीन्‍न ङोकची, ना ग्रीकचा लूखूप्‍ची लामची।

२३ खोदोलोई केईका क क्रूसपी काक्‍स्‍चीक ख्रीष्‍टमी रीदाम्‌ हासाम्का, खूङ्‌क यहूदीचीम् लागी बाधा ना बीन्‍नीपा जातिचीम् लागी मूर्खता के।

२४ खोदोलोई काछयाकचीम् लागी, ग्रीकदोसो यहूदीदोसो, ख्रीष्‍टङा नीनाम्माम् राःरा लो लूखूप्‍चीलो तूये।

२५ ऊदोईपीक्यालो नीनाम्माम् मूर्खता मीस्मी लूखूप्‍चीप्‍का दूङ् देप् तूये, ना नीनाम्माम् दुर्बलता मीस्मी बलपीकासो दूङ् राःरालोक तूये।

२६ नेछोचे, आन्‍नी काछानीलो ऊतोङ्‌कई तूवानी? खूङ्‌क मीनानूम्व। चारमी तूम्‍ते तोङ्ना आन्‍नी तोदीप्क ओरोसर्प् लूर्‌पो, ओरोसर्प् राःरालोक ना ओरोसर्प् होङ्‌पोक मान्तून्‍नी।

२७ खोदोलोई लूर्‌पो लोक्चीप्ची ङाजावापी मम् लागी नीनाम्माआ चारपीक मूर्ख रीङ्‌ सोकू, ना राःरालोकस् ङाजावापी मम् लागी नीनाम्माआ चारपीक राःरा मान्तूप् रीङ्‌ सोकू।

२८ नीनाम्माआ चारपीक चीमा ना जेर्म्‌ पा रीङ्‌ सोकू। ओन्तोदीङाङ् मा खसा ऊसो मान्ङीराक रीङ्‌सो सोकू, ङ्‌कतोङ्‌ना ऊई तूये खूङ्‌क खोलोङ् मोरोक छूनूव,

२९ ना आसासो नीनाम्माम् लाईस्‍पी नाम्‍दूखू मनूनव।

३० नीनाम्माआ आन्‍नी ख्रीष्‍ट येशूलो ईबूम् मानीक तूये, ना खसा ख्रीष्‍ट ई लागी लूखूप्ची बानेईमक तूये। ख्रीष्‍ट लाम्पा केई नीनाम्माम् लाईस्पी धर्मी छूम्पाक तूये, नीनाम्माम् पवित्र मीस् छूम्पाक तूये ना उद्धार तोम्पाक तूये।

३१ खन्‍सा ओरोना धर्मसूम्बऊपी छाम्‍पा तूये, “सागोहोम् मपा रोबूपीङ्‌ सागोहोम् मनूव।”

a 

१:१२ केफास – अर्थात्, पत्रुस

२

१ नेछोचे, कोङ् आम्नीपी बानोलो, देप्-देप् रीङ्‌ ना लूखूप्चीपी नीनाम्माम् रहस्य पोक्‍तो मान्बाईङा के।

२ ऊदोईपीक्यालो आन्‍नीस्‍का तूवोलो येशू ख्रीष्‍ट ना ख क्रूसपी काक्‍स्‍चीक रीङ्‌पीका बीन्‍नीपा ऊसो मान्छेईम्ङा कोङा निश्‍चय मूक तूवा।

३ कोङ् आम्‍नीपी दुर्बलतापीलो हायाम्‌ कीतो ना योतो तोओ।

४ ओ रीङ् लो रीदाम्‍लो गोपू खाईप् ना लूखूप्‍चीम् रीङ्‌पी मान्तूवा, खोदोलोई पवित्र आत्‍मा लो राःरालो खोमम्पी तूवा,

५ खीक्‍का आम्‍नी विश्‍वास मीस्मी लूखूप्‍चीपी मा, खोदोलोई नीनाम्माम् राःरा तोङ्नाक छूनूव।

पवित्र आत्‍माम् लूखूप्‍ची

६ खोरोदोसो परिपक्व छूक्चीम् हाम्‍पी केईका लूखूप्‍चीम्‌ रीदाम्‌ हासाम्का, खोदोलोई ङ्‌क दूङ्पीक लूखूप्‍चीक मा, ना ङ्‌क दूङ्पीक चारतोप्चीम् लूखूप्‍चीसो मा, खूङ्‌कने दानासो यात्ना खालेते।

७ खोदोलोई केईका नीनाम्मामी छेताम्‍नोक ना सूलाक लूखूप्‍चीम्‌ रीदाम्‌ हासाम्का, खूङ्‌क केछे लाईस्‍पीक नाम्‍लापी ओखी साम्‍दीखाम्‌ लागी नीनाम्माआ सोक्‍क तूवा।

८ ङ्‌क दूङ्पीक चारतोप्चा आसासो ङ्‌क रीङ्‌ बूजेई मान्मची। खचा ङ्‌क बूजेई मस्वादोक साम्‍दीखाम्‌ रोबू क्रूसपी मान्काक्स्चीवा।

९ खोदोलोई धर्मसूम्बऊपी ओरोना छाम्‍पा तूये,

“मूक्सा मान्तोम्पा लो नोबोआ मान्येईम्पालो

ना मीचा म्सानीवापी मान्मीन्क,

ङ्‍क रीङ्‌ङा नीनाम्माआ ख सम्‍तूमा मीक्चीम् लागी चोचूप्स्क तूये।”

१० नीनाम्माआ ई लागी पवित्र आत्मालाम्पा ङ्‌क खोमक तूये। ऊदोईपीक्यालो पवित्र आत्माआ खोलोङ् रीङ् लाम, नीनाम्माम् हायाम् गूम्पीक रीङ्सो लाम।

११ मीस्मी गोपा तूक म्होप्मी आत्‍मापीका बीन्‍नीपा आसाई म्मीन्ताम् बूजेई मदूर? खोरोनाङ् नीनाम्माम् आत्मापीका बीन्‍नीपा आसासो नीनाम्माम् आत्मापीक मीन्ताम् बूजेई मदूरनो।

१२ हन्‍ना केईका चारपीक आत्‍मा तम्काक मान्तू, खोदोलोई नीनाम्माआ केईका पीयीकाक वरदान बूजेई मदूरूम्कानूव पीकाना खपीका पवित्र आत्‍मा तम्काक तूये।

१३ खन्सा मीस्मी लूखूप्चीआ ईयेक रीङ् केईका नेनेकानो, खोदोलोई पवित्र आत्‍माआ ईयीकाक तोङ्ना केईका आत्‍मिक रीङ्‌पी आत्‍मिक सत्‍यतामी अर्थ पयाम्का।

१४ आस्‍क मीस्ये आत्‍मिक मान्तू, खूङ्‌कसा नीनाम्माम् आत्‍माम् रीङ्‌ ग्रहण मईनो। ऊदोईपीक्यालो मूङ्‌क रीङ्‌ खम् लागी मूर्खता छूये, ना खसा मूङ्‌क बूजेई मदूरनो, ऊदोईपीक्यालो मूङ्‌क रीङ्‌ आत्‍मिक मीचाङाङ् छेईदूर।

१५ आत्‍मिक मीचा खोलोक रीङ्‌मी चाम्ची मय, खोदोलोई खमी क आसासो चाम्ची मदूरनो।

१६ ऊदोईपीक्यालो,

“आसाई रोबूम्‌ सानीवा छेईदूर?

ना आसाई ख ईदूर?”

खोदोलोई ओखीपीने ख्रीष्‍टमी सानीवा तूये।

मण्डली फोकाक

३

१ नेछोचे, आन्‍नीस्‍का नेनोलो आत्‍मिक मीस्चीका नेनोक तोङ्ना कोङा नेईमान्दूर्‌ङा, खोदोलोई चारपीक मीस्, ख्रीष्‍टपी नूक्‍छालो नेनोक तोङ्ना कोङा नेईदूरू।

२ कोङा आन्‍नी ओलोन पन्‍नी, सोक्‍पूदूर्प् जा मान्योन्‍नी, ऊदोईपीक्यालो आन्‍नी ङ्‌कम् लागी तयार मान्तूवानी ना होसोङ्सो तूनीनो।

३ आन्‍नी होसोङ् चारपीक तोङ्‌कङ् तूचाईनी। ऊदोईपीक्यालो आम्‍नी रापी नाचूर् ना खेम्वा-मोम्वा तूदोक ऊई आन्‍नी चारपीक वोर्वापी तोप् मीस् तोङ्‌कङ् छूनीनोयो?

४ ऊदोईपीक्यालो आन्‍नी ईल्पोआ “कोङ् पावलमी” ना बीन्‍नीपा “कोङ् क अपोल्‍लसमी” पीक्‍नीदोक, चारपीक मीस् तोङ्‌कङ् छूनीनोयो?

५ अपोल्‍लोस आसे? पावल आसे? खस्‍ने रोबूआ आरेई मस्क खम् म्सूसो मप्चीङाङ् के, खचीप्का आन्‍ना विश्‍वास मनूम्।

६ कोङा लेतू, अपोल्‍लोसआ काऊ तेसू, खोदोलोई नीनाम्‍माआङ्‌ पमीयू।

७ खन्‍सा चालेई फूईप् ना काऊ तेप् ऊसो मा, खोदोलोई नीनाम्‍माङ्‌ देप् तूये, ऊदोईपीक्यालो खसा पमीय।

८ फूईप् लो काऊ तेप्‍लो ईबूम्ङा। खोलोआ खची हो-होप्‍मी रोकोछू तोङ्ना खची दूक्‍नासी तयची।

९ ऊदोईपीक्यालो केईका नीनाम्माम् लागी लक्‌ मप् बूम् के, आन्‍नी क नीनाम्माम् रायीखा, ना नीनाम्माम् खीम् के।

१० नीनाम्माआ कोङ् पीयोक सम्‍खेलूआ, खीम् मप् मूर्‌पो तोङ्ना कोङा जग बोबूयू, ना बीन्‍नीपाआ मूङ्‌क थेम्पी खीम् मतो खाईय। मूङ्‌क थेम्पी खीम् मतोखाईप् खोलोङ् मीचा दानाई मचय, खूङ्‌कपी सानीवा मस्‍नूव।

११ ऊदोईपीक्यालो बोबूईम्पा जग क येशू ख्रीष्‍टङा तूये, खूङ्‍कप्का बीन्‍नीपा मीचा आसासो आर्को जग बोबूईदूरनो।

१२ आस्कसाई मूङ्‌क जग थेम्पी हाल्‍ङो, नाम्छेर्बू, हायाम् दाम् परेई छूक् लूङ्‌, सीङ्‌, घाँस अथवा परालआ खीम् बोबूईयस्दोक,

१३ खोलोङ् मीस्मी लक्‌ खोछेत्‍ते, ऊदोईपीक्यालो नीयाक लेईपी खूङ्‌क छेङ्‌गा दाते। खूङ्‌क मीलाम्पा खोछेत्‍ते, ना खोलोआ ऊतोङ्‌कई लक्‌ मईक तूये, खूङ्‌क मीआ चाम्ची मय।

१४ आस्क मीचाई मूङ्‌क जग थेम्पी मक लक्‌ तूचाई खूङ्‍कसा पूनाऊनी तय।

१५ आस्क मीस्मी लक्ये हूईखाते खूङ्‍कसा नोक्सान् छूक तेम्‍बोक्‍से, खोदोलोई ख म्होप्क मीपीका ऊम्केई छूना लत्‍क तोङ्ना लेत्चाये।

१६ आन्‍नी नीनाम्माम् दप्स्को खीम् के, ना आम्‍नीपी नीनाम्माम् पवित्र आत्‍माआ बास् मई पीम् ऊई आन्‍ना छेत्‍नूम्‍नोयो?

१७ हेप्पा नीनाम्माम् दप्स्को खीम् मासेई मईदोक नीनाम्माआ मूङ्‌क मासेई मय। ऊदोईपीक्यालो नीनाम्मा दप्स्को खीम्‌ पवित्र छूये, ना मूङ्‌क दप्स्को खीम् आन्‍नीङ् के।

१८ आन्‍नी आम्‍नी होप्‌ दोका पीन्‍चीनीनव। आन्‍नी तूनीकतोदीप्‍क हेप्पा ङ्‌क दूङ्पी म्होप्ङा लूर्‌पो लोयान्‍चीदोक मूङ्‌क मूर्ख छूनू, खीक्‍का मूङ्‌क लूर्‌पो छूये।

१९ ऊदोईपीक्यालो चारपीक लूखूप्ची नीनाम्माम् दोक्पी मूर्खता के, ऊदोईपीक्यालो धर्मसूम्बऊपी ओरोना छाम्‍पा तूये, “खसा लूर्‌पोची खची धुर्ततापीङ् लापची।”

२० ना होसोङ्, “लूर्‌पोचीम्‌ मीन्ताम् मोरोक के पीक्‍ना योबोरोबूआ छेत्‍त।”

२१ खन्‍सा आसासो मीस्पी सागोहोम् मस्‍नूनव। ऊदोईपीक्यालो खोलोक थक् आम्‍नीमीङा,

२२ पावल, अपोल्‍लोस ना केफासa, ङ्‌क चार, रीराम ना सीम्, ईनीम्‍बाक ना दोस्काक, ङ्‍क खोलोङ् आम्‍नीम्‍ङा के,

२३ ना आन्‍नी ख्रीष्‍टमी के, खीक्‍का ख्रीष्‍ट क नीनाम्मामी तूये।

a 

३:२२ केफास – अर्थात्, पत्रुस

ख्रीष्‍टमी प्रेरितची

४

१ ओरोना मीचा केई ख्रीष्‍टमी सूसो मप् ना नीनाम्माम् रहस्यम् भण्‍डारे मीईम् छूये।

२ मूङ्‍कप्कासो दूङ् ङ्‌क चाहेई छूये, भण्डारेची विश्‍वास मम् खाईप् छूम् छूये।

३ खोदोलोई आम्‍नीपीका अथवा मीस्मी अदालतपीका ओ नीया छूम्ने ओ लागी हायाम्‌ चीमा रीङ्‌ के, कोङा ओ होपासो ओ नीया मूयोनो।

४ ओपी ऊई दोस् तूये पीम् कोङा छेतोनो, खोदोलोई मूङ्‌कसा कोङ् दोस् मान्दीक साबित मोयोनो। ओ नीया मप्ने रोबूङ्‌ तूये।

५ खन्‍सा तोकेई मम्पा नाम्‍लाम् लाईस्‍पी नीया मनूम्नव, रोबू यूक सम्‍मो हूङानूम्व। खसा नाम्कूर्मा गोपी सूलाक रीङ्‌ नाम्छेमादूपी लात, ना मीस्मी गोङ्पीक लन्चीसो खोमय। खीक्‍का खोलोङ् मीचा नीनाम्माप्का सायोचोङ्मा तयची।

६ नेछोचे, कोङा ओ होप्‍मी लो अपोल्‍लोसमीलो दोलेवा पीन्‍नीना आम्‍नी भलाइमी लागी ङ्‌क खोलोङ् रीङ्‌ छापूक तूये, ओरोना ओखीपीका पवित्र धर्मसूम्‍बऊ तोङ्ना आन्‍नी लेईम्‍चाम्‌ ईन्‍चीनीव, ना आन्‍नी तूनीकतोदीप्‍क आस्‍सो बीन्‍नीपाम् ऊल्‍लोङ्पी नाम्‍दूखू मप् छूनीनव।

७ बीन्‍नीपाचीप्का आन्‍नी ऊक रीङ्‌पीई फाल्‍तो तूनी? आम्‍नीपी ऊई तूये, खूङ्‌क आन्‍ना तानूम्क माओ? खीक्‍का आन्‍ना मूङ्‌क तानूम्‍दोक मूङ्‍क क वरदान माकतोङ्नाङ् ऊनाई आन्‍ना नाम्‍दूखू मईनूम्?

८ आन्‍ना लन्ची मनूम्कतोदी तादीतानूम्क तूये। आन्‍नी होङ्‌पोक्‌ छूवाखात्‍नीक तूये। केईका मान्दीङ् आन्‍नी होङाबू छूवाखात्‍नीक तूये। आन्‍ना आछीयाङ् चारखम् तोक्‍सानूम्‍वादोक नवा, खोरोदोने केईकासो आन्‍नीस्‍काङ् चारखम् तोम् दूरूम्‍कावा।

९ जूम्‍लूक्मी विजय जुलूसमी दूङ् दोस्पी लाम्दूम्प् मीस्ची सीम्‌ दण्‍ड तोम् लागी ङीरस्क तोङ्ना नीनाम्माआ केईका प्रेरितचीसो खोलोआ खोङीकानू पीकाना यूक्सीकाकतोङ् कोङ् लोयो। चार, नीनाम्माम् रीदाम्‌ पोक्ची ना मीस्मी लागी केईका तमाशा छूयीकाक तूये।

१० केईका ख्रीष्‍टमी लागी मूर्ख छूयीका, खोदोलोई आन्‍नीने ख्रीष्‍टपी लूर्‌पो तूनी। केईका कमजोर तूयेका, खोदोलोई आन्‍नी बलिय तूनी। आम्‍नीमी साम्‍दी तूये, खोदोलोई ओखीम् क साम्‍दी मान्तू।

११ ईनीम्बासो केईका साका-वाम्‍मा लप्‍चाप्‌ तूयेका, तेई मान्दी फूतीकेर् तूयेका, केर्‌म्फू चाम्‍चायाम्‍का ना खीम्-नाम् मान्दीक तूयेका।

१२ केईका ओखी होप्‍मी हूःआ रोकोछू मयाम्काना लक्‌ मयाम्का। मीचा साराप् पीयाकालो केईका आसीक् पीयाम्का; दूक् पीयाकालो केईका तेप्‍साम्का।

१३ ओखी बदनाम् छूलो लखेछाना ङरी आनाम्‍का। ईनीम्‍बा सम्‍मो केईका चारमी जेजेर्वा ना सोसीबाम् छूयीकाक तूये।

१४ आन्‍नी ङईम्पी ताईम् लागी कोङा ङ्‌क रीङ्‌ छापूक मा, खोदोलोई कोङा सम्‍तूमा मीयोक ओ छास् तोङ्‍ना वारे-वाछे लईम्‌ लागी के।

१५ ख्रीष्‍टपी आम्‍नीमी ङीर्‌ङा मान्तेईप् आम्नी गूलो मप्ची तूये, खोरोदोसो आम्‍नीमी ओरोसर्प् आम्‍नी पा क मान्तू। ऊदोईपीक्यालो जीनप् रीदाम्‌ लाम्‍पा ख्रीष्‍ट येशूपी कोङ् आम्‍नी पा छूवो।

१६ खन्‍सा आन्‍नी ओ सूलाम् कल्‍प्‌ छूवानीव पीकोना कोङा आन्‍नी बीन्ती मीयान्‍नी।

१७ खन्‍सा कोङा आम्‍नीपी तिमोथी पोक्‍सूचोयो ख रोबूपी हायाम्‌ नतोक ना विश्‍वासी ओ छा तोङ्‌क तूये। कोङा खोलोङ् थाम्पूपी तूक खोलोङ् मण्डलीची ईयूचीक तोङ्ना ख्रीष्‍टपी ओ रीराम‌ ऊतोङ्‌कई तूये, खूङ्‌क खसा आन्‍नी मीन्मारो ममीनी।

१८ कोङ् आम्‍नी तूम्खास् बान्‍नो पीकानीना आन्‍नी हेप् नाम्दूखू मप् छूवानीक तूये।

१९ खोदोलोई रोबूम्‌ लन्‍ची छूदोक कोङ् आम्‍नीपी दावाङ् तोयो, ना मूङ्‌क नाचूर् लप्‍चीम्‌ रीङ्‌ मा, खोदोलोई खची राःरा क ऊई पीकोना मूङ्‌क फत्‍दे मूयो।

२० ऊदोईपीक्यालो नीनाम्माम् चारखम् नेनेक रीङ्‌पी मा, खोदोलोई राःरापी छूये।

२१ आन्‍ना ऊई लन्‍ची मईनूम्? कोङ् आम्‍नीपी सीर्कूनायो तातोना तामा, लखेछाक आत्‍माम् सम्‍तूमालोयो तामा?

तूम्‍लू लम्‍आ मण्डली अशुद्ध मय

५

१ आम्‍नी हाम्‍पी तूम्‍लू लम् रीङ् तूये पीम् येईम्पा तूये, ङ्‌कतोङ्‌क तूम्‍लू लम्‌ बीन्‍नीपा जातिचीपीसो मान्तू। आम्नी गोपी ईल्पोआ म्पाम् तोमा यूक्सक तूथे।

२ आन्‍ना क नाम्‍दूखू मईनूम्। आन्‍ना सोक् मम् तूवाक मायो? ङ्‌क तोङ्‌क लक्‌ मप् आम्‍नी रापीका लात्नूम्व।

३ कोङ् गाम्पी आन्‍नीस्का मान्तूङादोसो आत्‍मापी आन्‍नीस्‍काङ् तूवोदोङो। कोङ् आन्‍नीस्का तूवोलोक तोङ्नाङ् ङ्‌क तोङ्‌क लक्‌ मप्मी नीया कोङा मूक तूये।

४ आन्‍नी ई रोबू येशूम् नीङ्पी बात्ल छूनीलो कोङ् आत्‍मापी आन्‍नीस्का छूवो, खीक्‍का ई रोबू येशूम् राःरा मूङ्‍कपी छूये,

५ खूङ्‍क नाम्‍लापी मूङ्‌क मीस् शैतानमी हूक्पी पीयातानूम्‍ते, ना मूङ्‍कम् मोऊ मम् वोर्वा मासेई छूनूते, खीक्‍का रोबू ताईक लेईपी मूङ्‍कम् आत्‍मा क लेन्‍चानूते।

६ आन्‍ना नाम्‍दूखू मईनूम्क नप् मा। चीछा खमीरआ चोम्पा फूल्मी कोलू खोलोङ् खमीरलोक मदीत पीम् ऊई आन्‍ना छेत्‍नूम्‍नोयो?

७ आन्‍नी खमीर मान्दीक नयाँ कोलू तोङ्‍क छूम् लागी पुरानो मोऊमी खमीर लात्‍दीनूम्‍व, आछीयाङ् पीक्‍यादोक आन्‍नी खमीर मान्दीकङा तूनी के। ऊदोईपीक्यालो ई नीस्‍तार-चाडमी थुमा, ख्रीष्‍टमी बलिदान छूवाखात्क तूये।

८ खन्‍सा केईया पुरानो खमीरआ, अर्थात् रई लक्मी ना जेजेर्वामी खमीरआ मा, खोदोलोई खमीर मान्तेम्पा, निष्‍कपट लो सत्‍यतामी सबेईआ चाड मानेई मयाम्।

९ कोङा आन्‍नी छाप्दाम् होन्‍नीकपी आन्‍ना तूम्‍लू लप्‍चीम्‌ साथ मनूम्नव पीकोना छापूक तूवा।

१० कोङा पीम् लामोक रीङ्‌ ङ्‍क के, ङ्‌क चारपीक तूम्‍लू लप्‍ची, लोप् मप्ची, अथवा खूस्‍पाची, अथवा ङोङोक्छे दप्‍चीस्का ऊसो साथ मनूम्नव पीकोक मा, मादोन् आन्‍नी चारपीकाङ्‌ लईम्खाम् बोक्सावा।

११ खोदोलोई ङ्‌क तोङ्‌कचीम्‌ साथ मनूम्‍नव पीकोना कोङा आम्‍नी लागी छापू, आसे म्होप् विश्‍वासी लोयान्ची, खोदोलोई पीक्याङ्दोक मूङ्‌क तूम्‍लूलप्‌, अथवा लोप् मप्, अथवा ङोङोक्छे दप्, अथवा मीस्मी ऊल्‍लोङ्पी नेईप्, अथवा दीछर्‌वा ना खूस्पा के। मूङ्‌क तोङ्‌क मीस्लोने ईदेप्पी जा सो चानूम्नव।

१२ ऊदोईपीक्यालो पाखापीकचीम्‌ नीया मम् कोङ् ऊई खान्च? ऊई आन्‍ना मण्डली गोपीकचीम् नीया मम् बोक्स्‍नोयो?

१३ पाखापीकचीम्‌ नीया नीनाम्‍माआङ्‌ मय। “आन्‍ना आम्‍नी रापीका जेजेर्वा मीस् लात्‍दीत्‍नूम्‍व।”

विश्‍वासीचीम्‌ हाम्‍पी रूबूसी

६

१ आन्‍नी तूनीक गोपी ईल्पो बीन्‍नीपा नेछोलो खेखाताक तूदो नीयाम् लागी नीनाम्माम् मीस्चीपी माङ्‌खाईमो विश्‍वास मान्मप्चीपी खाईम् ऊई मूङ्‌कसा आत् मदूरयो?

२ नीनाम्माम् मीस्चा चारमी नीया मईची पीम् रीङ्‌ ऊई आन्‍ना छेत्‍नूम्‍नोयो? चारमी नीयाङ् आन्‍ना मम् बोक्स्दोक, चीचीमाछा रूबूसी सल्‍म्‌ ऊई आन्‍ना दूरनूम्नोयो?

३ केईया रीदाम्‌ पोक्‍मी नीया मयाम् पीम् ऊई आन्‍ना छेत्‍नूम्‍नोयो? खोरोदोक ङ्‌क रीरामपी छूक रीङ्‌चीयो देप् मोलो?

४ ङ्‍कतोङ्‌क खेम्‍वाची आम्‍नीपी तूदोक, मूङ्‌क खेम्‍वाची ऊनाई मीस्मी लाईस्‍पी यूक्स्‍नूम्? मूङ्‍क मीस् मण्डलीआ नप् पीक्ना ङीरस्‍नो।

५ आन्‍नी ङईम्पी ताईम् लागी कोङा ओरोपीको। आम्‍नी नेछोचीम् रापी खेम्‍वा मीलेई मदूर्प् लूर्‌पो मीस् ऊई आछीयाङ् आम्‍नीपी आस्सोयो तयाम्‍नो?

६ खोदोलोई ईल्पो नेछो बीन्‍नीपा नेछोम् ऊल्‍लोङ्पी रूबूसी सल्‍स्‍को खीम्‍पा खाते, खूङ्‌कसो विश्‍वास मान्मप्चीम् लाईस्पी!

७ आन्‍ना ईल्पोआ बीन्‍नीपाम् ऊल्‍लोङ्पी मुद्दा मईनूम्कङ् आन्‍नी सईम्खाम् के। बरू अन्‍याय ऊदोई मान्तेम्? बरू ऊदोई थगेई छूम्नाङ्‌ मान्तूमा?

८ खोदोलोई आन्‍नाङ् अन्‍याय मईनूम् ना थगेई मईनूम्, खूङ्‌कसो आम्‍नी होप्‍मी नेछोस्ङा।

९ अधर्मीची नीनाम्माम् चारखम्‍पीक हक्‍वाला छूनो पीम् ऊई आन्‍ना छेत्‍नूम्‍नोयो? धोकापी छूनीनव – अनैतिकची, ङोङोक्छे दप्‍ची, तूम्‍लू लप्‍ची, समलिङ्गीची, वात्छा-वात्छा तूम्‍लू मप्ची,

१० खूस्‍पाची, लोप् मप्ची, दीछर्वाची, निन्दा मप्ची, देखूस्पाची नीनाम्माम् चारखम्‍पीक हक्‍वाला छूनो।

११ आन्‍नी हेप्-हेप् लाईस्‍पी ङ्‍कतोङ्‌कङ्‌ तूवानी, खोदोलोई आन्‍नी सप्‍पानी, पवित्र छूवानी, रोबू येशू ख्रीष्‍टमी नीङ्पी ई नीनाम्माम् आत्‍मापीका दोस् मान्तूप् छूवानी।

तूम्‍लू लम्

१२ “कोङा खोलोङ् रीङ्‌ मम् नये”, खोदोलोई खोलोङ् रीङ्‌ फाइदालोक मान्तू। “कोङा खोलोङ् रीङ्‌ मम् नये”, खोदोलोई कोङ् ऊक रीङ्मीसो रोः छूवोनो।

१३ “चाम् थक् चोखोमाम् लागी, ना चोखोमा चाम् थक्मी लागी के।” खोदोलोई नीनाम्माआ नीच्‍चीङ् मासेई मय। गाम् तूम्‍लू मम् लागी मा, खोदोलोई रोबूम्‌ लागी के, ना रोबू गाम्मी लागी तूये।

१४ नीनाम्माआ म्होप्मी राःराआ रोबू लेन्‍चामीयू, ना केईसो खम् राःरालाम्‍पा लेन्‍चामीये।

१५ आम्‍नी गाम् ख्रीष्‍टमी गाम्-गूम् के पीम् ऊई आन्‍ना छेत्‍नूम्‍नोयो? खोरोदोक ऊई कोङा ख्रीष्‍टमी गाम्-गूम् खायोना मूङ्‍क बेलेछीलप् गाम्-गूम् बानेई मूयोओ? खोरोना छूम्ङा छूनो!

१६ बेलेछी लप्लो काम्चीप् मीस् गाम्पी मूङ्‌कलो ईबूम् छूये पीम् रीङ्‌ ऊई आन्‍ना छेत्‍तूम्‍नोयो? ऊदोईपीक्यालो धर्मसूम्बऊपी ओन्तोङ्ना छाम्‍पा तूये, “मूङ्‌क नीप्पोङ् ईबूम् गाम्ङा छूये।”

१७ खोदोलोई आसे रोबूलो ईक्‍काम्‌ छूये, खूङ्‌क खलो आत्‍मापी ईबूम् छूये।

१८ तूम्‍लू लम्‍पीका छूबूरी तूवानीव। मीचा मईक बीन्‍नीपा मोऊ गाम्पीका पाखापी छूये, खोदोलोई तूम्‍लूलप्‌ मीचा म्होप्मी गाम्मी ऊल्‍लोङ्पी मोऊ मय।

१९ आम्‍नी गाम् पवित्र आत्‍माम् दप्स्को खीम् के, खूङ्‌क पवित्र आत्‍मा आन्‍ना नीनाम्माप्का तानूम्क तये, ना खसा आम्‍नी गोपी बास् मय पीम् ऊई आन्‍ना छेत्‍नूम्‍नोयो? आन्‍नी आम्‍नी होप्‍मीङा मा।

२० आन्‍नी दाम् छोम्‍पाना खेईम्‍पा के। खन्‍सा आम्‍नी गाम्‍आ नीनाम्माम् साम्‍दीखा मनूम्व।

सूर्‌मी रीङ्

७

१ हन्‍ना आन्‍ना छापानूम्‍क रीङ्‌मी तोक्‍पी खोङाम्: वात्‍छा मीचा सूर् मान्मम् नप् के।

२ खोदोलोई तूम्‍लू लम्‍मी तोक्‍पी म्खाल-खाल्‍क चाम्ची तूकसा खोलोङ् मीस्मी म्तोमा छूनूव, ना खोलोङ् मीम्छाम्सो म्तूप्पो छूनूव।

३ म्तूप्पोआ म्तोमा सूर्‌मी हक्‌ पीनूव, खोरोनाङ् म्तोमाआसो म्तूप्पो पीनूव।

४ तोमाआ म्होप्मी गाम्पी हक्‌ मईनो, खोदोलोई म्तूप्पोआ हक्‌ मय। खोरोनाङ् म्तूप्पोआसो म्होप्मी गाम्पी हक्‌ मईनो, खोदोलोई म्तोमाआ हक्‌ मय।

५ तूप्पोलो लो तोमालो खची होप्पी इन्कार ममान्लमो ईदेऊपी ईम्‍नूव। आन्‍नी आम्नी हा-हाल्‍ला ईम् बोक्दोसो आम्नी रापी चाईमसा जीस् तातोम् लागीङाङ्‌ हाल्‍ला ईम्स्‍नीव, खीक्‍का आन्‍ना वाङोम् मन्चादूर्‌नूम्। खीक्‍का आन्‍नी होसोङ् ईदेऊपी तूवानीव, मादोने आत्‍मसंयम मान्तूकसा शैतानआ आन्‍नी चाम्ची मदूर्‌नी।

६ कोङा ङ्‌क आन्‍नी आज्ञाम् रूप्पी मा, खोदोलोई अनुमतिमी रूप्पी लोयान्‍नी।

७ खोलोङ् मीस् कोङ् तोङ्‌कङ् छूक कोङा लन्‍ची मूयो। खोदोलोई खोलोआङ् नीनाम्माप्का म्खाल्-खाल्‍क वरदान तयक छूये, ईल्पोआ ईक् खाल्‍क, आर्कोसा बीन्‍नीपा खाल्‍कङा।

८ खोदोलोई सूर् मान्मप्ची ना लोमेवाची कोङा ओरोपीको, खचा कोङ् तोङ्ना सूर् मान्ममो तूदोक खची लागी नप् छूये।

९ खोदोलोई खचा खची सानीवा थामेई मदूरस्‍नोदोक सूर् मस्‍नूव। ऊदोईपीक्यालो कामवासनाआ खची सानीवा चाम्‍पीका सूर् मम् नप् के।

१० हन्‍ना सूर् मप्दीप्ची कोङा आज्ञा पीयोची (ओ आज्ञा मा, रोबूम्‌ आज्ञा के), म्तोमाआ म्तूप्पो होक्सीनूनव।

११ खोदोलोई तोमा छूतेई छूना तूदोसो खसा सूर् मनूनव, बरू म्तूप्पोलो तान्चानूव। म्तूप्पोआसो म्तोमा होक्सीनूनव।

१२ खोदोलोई बीन्‍नीपाची कोङा लोयान्‍नी (ङ्‌क ओ रीङ् के, खोदोलोई रोबूम्‌ रीङ्‌ मा), हेप् नेछोमी ख्रीष्‍टपी विश्‍वास मान्मप् म्तोमा तूये, ना म्तोमा खलोङ् तूम् लन्‍ची मईदोक खसा म्तोमा होक्‍सीनूनव।

१३ हेप् मेम्सेम्मी ख्रीष्‍टपी विश्‍वास मान्मप् म्तूप्पो तूये, ना खसा म्तोमालो तूम् लन्‍ची मईदोक, खसा म्तूप्पो होक्‍सीनूनव।

१४ ऊदोईपीक्यालो विश्‍वास मान्मप् तूप्पो म्तोमालाम्पा पवित्र छूये, ना विश्‍वास मान्मप् तोमा म्तूप्पोलाम्पा पवित्र छूये, मादोन् खची छामाईची अशुद्ध छूये, खोदोलोई आछीयाङ् पीक्‍यादोक खस्‍ने पवित्रङ्‌ तूये।

१५ खोदोलोई विश्‍वास मान्मप्क छूतेई छूदोक छूनूव। ङ्‌कतोङ्‌क अवस्थापी मूङ्‌क ख्रीष्‍टियन् तूप्पो अथवा तोमा ऊसासो खारक छूनो। ऊदोईपीक्यालो नीनाम्माआ केई खाऊमा-खासेर्मापी तूम् लागी काछोम्‍पा।

१६ आन् तोमा छूक्‍आ ऊई छेत्‍त! बा आना आम् तूप्पो लेन्‍चामीदूरयो? अथवा आन् तूप्पो छूक्पा ऊई छेत्‍त! बा आना आम् तोमा लेन्‍चामीदूरयो?

१७ रोबूआ खोलोङ् ऊतोङ्‌कई रीराम लेईम्चाम् पीयीक तूये ना ऊतोङ्‍क अवस्थापीई काछोम्‍पा तूये, खूङ्‌क तोङ्नाङ् मूङ्‌क तोनूव। खोलोङ् मण्डलीचीम् लागी ओ आदेश ङ्‌कङ्‌ के।

१८ ऊई हेप् मीस् रोबूआ काछलो मूङ्‌क लाईस्‍पीकाङ्‌ खतना छूवाखात्क तूवायो? खोरोदोने मूङ्‌कसा खतना मान्छूक छूम् लाम्‍नूनव। ऊई हेप् खतना मान्छूमोङ् रोबूआ काछक तूयेयो? खोरोदोक मूङ्‌कसा खतना मम् लाम्नूनव।

१९ खतना मम् ऊसो मा, खतना मान्मम्सो ऊसो मा, खोदोलोई नीनाम्माम् आज्ञा रेम्‍ङा दूङ् देप् रीङ्‌ के।

२० ऊक अवस्थापीई मीस् रोबूआ काछक तूवा खूङ्‌कपीङ्‌ खोलोङ् मीस् तून्‍चानूव।

२१ आन् रोबूआ काछालो रोः तूवायो? तूवादोक मूङ्‍कम् वास्‍ता मनव, खोदोलोई स्‍वतन्‍त्र तूम् तयदोक मूङ्‍कम् फाइदा लाप्‍व।

२२ ऊदोईपीक्यालो रोबूआ काछलो आस्क मीस्ये रोः तूवा, हन्‍ना मूङ्‌क रोबूपी स्‍वतन्‍त्र लाम्‍दूम् मीस् छूवाक तूये। खोरोनाङ् रोबूआ काछलो आस्क मीस्ये स्‍वतन्‍त्र तूवा, हन्‍ना खूङ्‌क ख्रीष्‍टमी रोः छूवाक तूये।

२३ आन्‍नी दाम् छोम्‍पाना खेईम्‍पा तूये, मीस्मी रोः छूनीनव।

२४ खन्‍सा नेछोचे, आसे ऊतोङ्‌क अवस्थापी रोबूआ काछक तूये, खोलोङ् मूङ्‌क अवस्थापी नीनाम्मालो तून्‍चानूव।

२५ हन्‍ना म्सूर् मान्छूक् मीम्छाचीम् तोक्‍पी रोबूम्‌ आज्ञा ओपी ऊसो मान्तू। खोदोलोई रोबूम्‌ सम्‍खेवाआ ईल्पो विश्‍वास मम् खाईप् मीस् तूवोकसा कोङा आन्‍नी चाई पीयान्‍नी।

२६ ईनीम्‍बाक दूक्‍वा खोङोलो, मीस् ऊतोङ्‌क अवस्थापीई तूये खूङ्‌कपीङ्‌ तूलो नई मीनो।

२७ ऊई आना सूर् मक तूयेओ? खोरोदोक आम् तोमालो फोम्चीम् लाम्नव। ऊई आना सूर् मान्ममो तूयेओ? खोरोदोक सूर् मम् लाम्नव।

२८ खोदोलोई आना सूर् मदोसो मूङ्‌क मोऊ मा। म्सूर् मान्छूक् मीम्छाआ सूर् मईदोसो मूङ्‌कसा मोऊ मईक छूनो। खोरोदोसो सूर् मप्चा ङ्‌क रीरामपी दूक्‍वा तेम् बोक्से, ना कोङा आन्‍नी मूङ्‍कप्का सम्‍सूर्म् मीनो।

२९ नेछोचे, कोङा पीम् रीङ्‌ ओन्तोदीङ् के, नाम्‍ला चीबाईप् तूये, हन्‍नायीका म्तोमा तूप्‍ची म्तोमा मान्तूप् तोङ्नाङ् छूनूना तूनूव।

३० सोक् मप्ची सोक् माम्मप्ची तोङ्ना ना खची जीनप्‍ची खची जीमान्‍नप् तोङ्ना तूनूव। ऊची खेईप्‍ची खची होप्‍पी ऊसो मान्तूप् तोङ्‌ना तूनूव।

३१ चारपीक थक् गोप्ची क मूङ्‍क रीङ्पी ऊसो सानीवा माम्मप्‍तोङ् मन्चीनूव, ऊदोईपीक्यालो चारपीक ईनीम्‍बा तयाम्क रीङ्‌ची यात्ना खात्‍चाईक तूये।

३२ आन्‍ना ङ्‍क रीराममी सोकपीका छुटकारा तईनूम्क कोङा लन्‍ची मूयो। म्सूर् मान्छूक मीचा रोबू दानाई म्जीनमीम् पीक्‍ना रोबूम् तोक्‍पी सोक् मय।

३३ खोदोलोई म्सूर् छूक्‍खाप्‌ मीचा म्तोमा दानाई म्जीनमीम् पीक्‍ना चारपीक रीङ्‌मी सोक् मय।

३४ ङ्‌कतोङ्‌क मीस्मी सानीवा नीस्हेम् छूक छूये। म्सूर् मान्छूक् मीम्छा ना सोलोमेआ म्गाम्पी लो म्‍आत्मापीलो नीच्‍चीपीङ्‌ दानाई पवित्र छूम् पीक्‍ना रोबूम्‌ रीङ्‌मी तोक्‍पी सोक् मय। खोदोलोई म्सूर् छूप्खाप्‍आक दानाई म्तूप्पो म्जीनमीम्ना यूम् पीक्ना चारपीक रीङ्‌मी सोक् मय।

३५ कोङा ङ्‌क रीङ्‌ आन्‍ना सूर् मम्पीका राम्‌ लागी मा खोदोलोई आम्‍नी भलाइमी लागीङ्‌ पीकोचोयोक तूये, ङ्‌कतोङ्‌ना आन्‍नी ईबूम् सानीवालोक छूवानीना रोबूपी भक्तिलो नप् रीराम लेईम्चाम् दूरानूम्व।

३६ हेप् मीचा म्होप्पी ङोम्दीम्पा सोलोमे मीम्छालो ममान्‍नप् वोर्वा मूदोङो मीने, ना मूङ्‌क मीम्छाम् हारीसो खात्दोङ्‍क तूये, ना मूङ्‍क मीचा सूर् म्ममादोक सूर् मदूर। खूङ्‌कपी ऊसो मोऊ मान्तू। खची सूर् छूम्ङा छूये।

३७ खोदोलोई मूङ्‌क मीचा म्सानीवा पक्‍का मदीत्क तूये, ना ख आस्मीसो करकापपी परेई छूवाक मान्तू खोदोलोई म्सानीवा तईपी यूदूर ना मूङ्‍क मीम्छालो सूर् मान्मम् सानीवा मक तूदोक, मूङ्‌क मीचासो नप्ङा मय।

३८ ङ्‌कतोङ्ना आस्कसाई मूङ्‍क सोलोमे मीम्छालो सूर् मय, खूङ्‌कसा नप्ङा मय, खोदोलोई आसाई मूङ्‍कलो सूर् मईनो, खूङ्‌कसा दूङ् नप् मय।

३९ म्तूप्पो लेत्चाईक सम्‍मो म्तूप्पोम् हूःपीङ्‌ म्तोमा छूये। खोदोलोई म्तूप्पो सीकप्‍का खसा मीन्क मीस्लो सूर् मम् स्वतन्त्र छूये, खोदोलोई खूङ्‌क रोबूम्‌ मीस्ङा छूम् छूये।

४० खोदोलोई मूङ्‌क मीम्छा मोरोङ् तूदोक दूङ् म्जी नये। ङ्‌क ओ मीन्ताम् के, खीक्‍का कोङा मीनो ओपीसो नीनाम्माम् आत्‍मा तूये।

ङोङोक्छेपी तेम्‍पा चाम्दूम्

८

१ हन्‍ना ङोङोक्छेपी तेम्‍पा चाम्दूम्मी तोक्‍पी खोङाम्: केईया छेताम्, ईपी लूखूप्‍ची तूये। लूखूप्‍चीआ नाम्‍दूखू तात, खोदोलोई सम्‍तूमाआ नखावा मईया।

२ हेप्पा “कोङा ऊची लेसो” मीन्दोक, खसा ऊई लेम्‌ पर्ने तूवा खूङ्‌क खसा लेसनोक छूये।

३ खोदोलोई हेप्पा नीनाम्मा सम्‍तूमा मीयदो मूङ्‌क नीनाम्माआ छेत्‍त।

४ खन्‍सा ङोङोक्छेपी तेम्‍पा चाम्दूम् चाम् तोक्‍पी क केईया छेताम्, ङोङोक्छे ऊसोङ् मा, ना ईल्पो नीनाम्माप्का बीन्‍नीपा नीनाम्मा आस्सो मान्तू।

५ नाम्‍तो ना चारपी म्नीङ्‍ङाङ् क देऊताची हायाम् तूफो। (आछीयाङ् ङ्‌कतोङ्‌क हायाम् देतो “देऊताची” ना “रोबूची” तूये)।

६ खोदोलोई ई लागी ईल्‍पोङाङ् पा नीनाम्मा तूये, खोलोङ् खसाङ् बोबूईयू, ना खम् लागीङ् केई लेत्‍या। ईमी ईल्‍पोङाङ् रोबू, येशू ख्रीष्‍ट तूये, खलाम्‍पा खोलोङ् बोबूया, ना खलाम्पाङ् केई लेत्‍या।

७ खोदोलोई खोलोङ् मीस्पीन् ङ्‌क लूखूप्ची छूनो। हेप् मीस्चीपी हायाम् ङोङोक्छे दम् बानी छूवाखात्‍कसा खचा ङ्‌कतोङ्‌क चाम्दूम् चईचीलो आछीयाङ् ङोङोक्छेपी तेम्‍पा मीन्‍नची, ना खची सानीवा कमजोर छूकसा खचा खची होप्ङा अशुद्ध छूयीकाक मीन्‍नची।

८ खोदोलोई चाम्दूम्‍आ केई नीनाम्माम् दोक्पी तायीतीयानो। चायाम्‍नोलोसो ऊसो नोक्सान छूनो ना चायाम्‍लोसो ऊसो फाइदा छूनो।

९ खोदोलोई चीङ्चीङ् तूवानीव, आम्नी स्वतन्त्र लक्‍आ विश्‍वासपी कमजोर तूप्ची मोऊपी ताईमीनूनव।

१० कमजोर विश्‍वासी मीचा आन् आम् नीऊ तूप् मीस् ङोङोक्छे दप्‍स्‍को खीम्पी तूना चाम्दूम् चचयक तयदो, ङोङोक्छेपी तेम्‍पा चाम्दूम् चाम् मूङ्‌कसा आँट मईनोयो?

११ खन्सा आम् नीऊआ मूङ्‌क कमजोर विश्‍वासी आम् नेछो मासेई छूये, खम् लागीङ्‌ ख्रीष्‍ट सीयाक तूये।

१२ ओरोना आम्नी नेछोचीम् ऊल्‍लोङ्पी मोऊ मईनूम्ना खची कमजोर सानीवापी चोट तीनूम्‍लो आन्‍ना ख्रीष्‍टमी ऊल्‍लोङ्पी मोऊ मईनूम्।

१३ खन्‍सा चाम्दूम्‍आ ओ नेछो मोऊपी छूमीयोदोक कोङा हादेसो साः चोयोनो, खोरोछूकसा कोङा ओ नेछो मोऊपी छूमीयोनो।

प्रेरितमी हक्‌

९

१ ऊई कोङ् स्वतन्त्र तूवोनोयो? ऊई कोङ् प्रेरित मायो? ऊई कोङा येशू ई रोबू मान्तोन्खाङायो? ऊई रोबूपी आन्‍नी ओ लक्‍मी म्चो मायो?

२ कोङ् बीन्‍नीपाचीम् लागी प्रेरित मादोसो, आम्‍नी लागीने कोङ् आछीयाङ् प्रेरितङा के! ऊदोईपीक्यालो रोबूपी कोङ् प्रेरित पीम् छाप आन्‍नीङ् के।

३ ओ ऊल्‍लोङ्पी नेईप्‍चीम्‌ लागी कोङा पीम् रीङ्‌ ङ्‌कङ्‌ के।

४ ऊई ओखीपी चाम्दूम् हक्‌ मान्तूयो?

५ ऊई बीन्‍नीपा प्रेरितची तोङ्ना, रोबूम्‌ नेछोची ना केफासa तोङ्ना केईकासो ओखी तोमालो लाम्‍दूम् हक्‌ मान्तूयो?

६ अथवा ऊई कोङ् लो बारनाबासलोआङाङ् रेम्‍चीम्‌ लागी लक्‌ मम् छूये?

७ ऊक दोर्‌आई म्होप्मी चाचावा लक्‌ मय? आसाई वाचोसीम् खारूवा मईना मूङ्‍कम् म्चो चईनो? आसाई पीः मेस् केत्‍तना मूङ्‍कम् ओलोन चईनो?

८ ऊई मीस्मी मीन्ताम्पीकाङाङ्‌यो कोङा ङ्‌क पीकोचोयो? ऊई ललईआसो ओरोङ् पीक्‍नोयो?

९ ऊदोईपीक्यालो मोशाम् ललईपी ओरोना छाम्‍पा तूये, “दाइँ मप् लूःपीम् म्ङपी मोऊला तीयानूम्नव।” ऊई लूःपीम् तोक्‍पीङाङ् नीनाम्माआ ङ्‍क पीकाकयो?

१० ऊई खसा ई लागी ङ्‌क पीकाक मायो? ई लागीङ्‌ ङ्‌क छाप्‍पा के। ऊदोईपीक्यालो जोप्‌ लो दाइँ मप्‍आलो छीर्म्‌ मी जीस् दूक्‍नासी तूयो मीन्‍नाङा जोङ ना दाइँ मय।

११ केईका आम्‍नी हाम्‍पी आत्‍मिक चालेई फूयूम्काक तूये ना आम्‍नी खाप्चीमामी चाचोदाम् बात्ल मयाम्कादो, ऊई मूङ्‌क दूमोयो छूवा मोलो?

१२ बीन्‍नीपाआ आम्‍नीपीका ङ्‌क हक्‍मी दाबी मईदोक ओखीपी दूङ् देप् हक्‌ मान्तूयो? खोदोलोई केईकान् ङ्‌क हक्‌ मान्गोङूम्का, ख्रीष्‍टमी जीनप् रीदामपी बाधा छूनूनव पीकीकाना बरू केईका खोलोङ् रीङ्‌ तेप्सूम्का।

१३ ऊई आन्‍ना छेत्‍नूम्‍नोयो, दप्‍स्‍को खीम्पी सूसो मप्चा दप्‍स्‍को खीम्पीक थक्पीका चईची, ना वेदीम्‌ सूसो मप्चा बलिपीका खची भाग तयची।

१४ खोरोनाङ् जीनप् रीदाम्‌ हाप्‍चासो जीनप् रीदाम्‍पीकाङ्‌ खस् रेम्चीनूव पीकाना रोबूआ आज्ञा पीयी।

१५ खोदोलोई ङ्‌क हक्‍तोदीप्‍क ऊक हक्सो कोङा मान्गोङा, ना कोङा ङ्‌कतोङ्‌कङ् हक् तोम् छूये पीकोना ङ्‌क रीङ्‌ छापूक मा। कोङा मोरोङ् जीनप् रीदाम् हाम् लक् मम्ना सागोहोम् मम् रीङ्‍पीका बीन्‍नीपा मीचा कोङ् रोकेई मम्पीका बरू कोङ् सीम्‌ दूङ् नये।

१६ ऊदोईपीक्यालो कोङा जीनप् रीदाम्‌ हासोदोक मूङ्‌कपी कोङा नाम्‍दूखू मम् ऊसो मान्तू। कोङा जीनप् रीदाम्‌ हाम्‍ङा बोक्से। जीनप् रीदाम्‌ हासोनोदोक कोङ् धिक्‍कार छूवोनू।

१७ कोङा ओ लन्‍चीआङ् ङ्‌क लक्‌ मूयोदोक पूनाऊनी तूयो। खोदोलोई कोङा ओ होप्‍मी लन्‍चीआ ङ्‌क लक्‌ मूयोनोदोसो कोङ् ईबूम् आज्ञा पीयोक तूये।

१८ खोरोदोक ओ पूनाऊनी ऊई तूये? ओ पूनाऊनी ओन्तोदीङाङ् के, मोरोङ् जीनप् रीदाम्‌ हाम्‌ तूनूव, ना जीनप् रीदाम्‌ हासोलो तोम् हक्‍मी दाबी कोङा मम्बोनूनव।

१९ मीस्पीका स्‍वतन्‍त्र दोसो होसोङ् ओरोसर्प् मीस् ख्रीष्‍टपी ताईदूरूनू पीकोना कोङ् ओ होप्‌ खोलोमी रोः मन्चूङ्।

२० यहूदीची ख्रीष्‍टपी ताईदूरूनू पीकोना यहूदीचीम् लागी कोङ् यहूदी तोङ्‌कङ् छूवो। ललईमी हूःपी तूप्‍ची ख्रीष्‍टपी ताईदूरूनू पीकोना कोङ् ओहोप्‍ङा ललईमी हूक्‍पी मान्तूङादोसो ललईमी हूःपी तूप्चीम् लागी ललईमी हूक्‍पी तूप्‍तोङ्‌ मन्चूङ्।

२१ ललई मान्तूप् बीन्‍नीपा गोङ्ची ख्रीष्‍टपी ताईदूरूनू पीकोना ललईपी मान्तूप्चीमी लागी कोङ् ललई मान्तूप् तोङ्‍कङ् मन्चूङ्। खोदोलोई नीनाम्माम् ललईपीका कोङ् स्‍वतन्‍त्र तूवोनो, कोङ् ख्रीष्‍टमी ललईमी हूक्‍पी तूवो।

२२ कमजोरीची ख्रीष्‍टपी ताईदूरूनू पीकोना कमजोरीचीम्‌ लागी कोङ् कमजोरी मन्चूङ्। ङ्‍क तोङ्‍क खाल्-खाल्क उपायआ हेप्-हेप् मीस्ची ख्रीष्‍टपी लेन्‍चामीदूरूनू पीकोना खोलोमी लागी खोलोक थक् मन्चूङ्।

२३ जीनप् रीदाम्मी आसीक् तोदूरूनू पीकोनाङ् जीनप् रीदाम्मी लागी कोङा ङ्‌क खोलोक थक् मूऊ।

२४ खेलपी बूल्‍म्ने खोलोङ् बूल्से, खोदोलोई पूनाऊनीक ईल्‍पोआङाङ्‌ तय पीम् ऊई आन्‍ना छेत्‍नूम्‍नोयो? आन्‍नी पूनाऊनी तोम्मीना बूल्स्‍नीव।

२५ खेलपी भाग लाप्‌ खेलाडी खोलोक थक्पी होप् तईपी यून्चीदूर्प् छूम् छूये। खचा मासेई छूक्‍ना खाईप् मुकुट तोम् लागी ओरोना मईची, खोदोलोई केईया क हाल्‍लोसो मासेई मान्छूक् मुकुट तोम् लागी ओरोना मयाम्।

२६ खन्‍सा लक्ष्‍य मान्यूमो कोङ् बूल्सोनो। हूक गूस्सीआ गोक्‍तोङ्‌ना कोङा मुक्‍का गकोनो।

२७ खोदोलोई कोङा ओ गाम् हायाम् सादेई मूयो, ना ओ तईपी यूक्सो, मादोन् बीन्‍नीपाचीपी रीदाम्‌ हासोलो कोङ् ओ होप्‍क अयोग्य छूवो।

a 

९:५ केफास – अर्थात्, पत्रुस

इस्राएलमी सूम्‍नीतूम्‍लोलाम्पा चेताऊनी

१०

१ नेछोचे, आन्‍ना ङ्‌क रीङ्‌ लेस्‍नूम्‍ते पीम् कोङा लन्ची मूयो, ई खूक्सू-खूलूची खोलोङ् मोम् गोपी तूवा, ना खोलोङ् दीरीत्‍तीम् रालाम्‍पा छूक्‍तो खाता।

२ खीक्‍का मोशाम् दोस्-दोस् लाम्दूम् खोलोआ मोम्पी लो दीरीत्‍तीपीलो बप्‍तिस्मा लाप्‍चीक तूवा।

३ खोलोआ ईबूम् आत्‍मिक चाम्दूम् चची।

४ खोलोआ आत्‍मिक काऊ दूङ्‌ची, ऊदोईपीक्यालो खस्का ईतोतो लाम्‍दूम्‍प्‌ आत्‍मिक छीलूमाम्‌ काऊ खचा दूङ्‌ची। खूङ्‌क छीलूमाक ख्रीष्‍टङा तूवा।

५ खोरोदोसो खस् तूवाक तोदीप्‍क दूङ्देतोलो नीनाम्मा म्जी मान्‍न, ना खस् गोङ्‍रूत्खाप् थाम्‍पूपी मासेई छूवा।

६ खचा तोङ्नाङा केईया रई रीङ्मी लन्‍ची मयाम्नो पीकाना ङ्‌क रीङ्‌ केई चेताऊनीम् लागी के।

७ खची गोप्‍क हेप् तोङ्ना आन्‍ना ङोङोक्छे दपानूम्‍नव। धर्मसूम्बऊपी ङ्‌कतोङ्ना छाम्‍पा तूये, “मीस् चाम्दूम् लागी तोतूवा, खीक्‍का सील्‍बाम्‌ लागी पका।”

८ केई तूम्‍लूपी छूम् छूनो, दानाई खस् तूवाक तोदीप्‍क हेप् फासेई छूवा, ना ईलेईपीङ् नीस्पोङ् सूक्‍हबऊ सीयाक तूवा।

९ केईया रोबूम् चाम्ची मम् छूनो, ऊतोङ्नाई खस् तूवाकप्‍कचा चाम्ची मची, ना पूःआ दचीना मासेई छूवाक तूवा।

१० केई चीबूर्‌तो लम्‌ छूनो, दातोङ्नाई खस् तूवाकप्‍कस् चीबूर् लअ, ना मासेई मप् नीनाम्माम् रीदाम् पोक्लाम्पा मासेई छूवा।

११ ङ्‌क रीङ्‌ खस् चेताऊनीम् लागी दोसो मूङ्‌क ई सेचीवाम्‌ लागी छाप्‍पाक तूये, केई हन् चारमी याईस्को नाम्‍ला ताम् याताक तूये।

१२ खन्‍सा आसाई कोङ् थोरेपोतोक तूवो पीक्‍ना मीन्चाईक तूये, खूङ्‌क चीङ्चीङ् तूनूव, मादोन् मूङ्‌कसो दीसे।

१३ मीस्पी ताप् चाम्‍चीप्का बीन्‍नीपा चाम्चीपी आन्‍नी मान्ताईमोङ् तूनी। नीनाम्मा विश्‍वास मम् खाईप् तूये। खसा आन्‍नी आन्‍ना तेम्दूर्प् राःरापीका पाखापीक चाम्चीपी ताईमीनीनो, खोदोलोई चाम्‍चीलो ईतो जून्‍खास्‍को लाम्‍सो मीपीनी, ङ्‌कतोङ्ना आन्‍ना चाम्ची तेम्‍दूर्‌नूम्‌।

ङोङोक्‍छेपीक भोज लो रोबूम्‌ भोजलो

१४ खन्‍सा सम्तूमा मीयान्‍नीक बूम्चे, ङोङोक्छे दम्‍पीका छूबूरी तूवानीव।

१५ छेईप्-लेप् मीस् तोङ्ना कोङा पीकोचोयो, कोङा पीकोक रीङ्‌ आन्‍ना आम्‍नी होपाङ् मीनानूम्व।

१६ आसीकमी पोङ्‌कीरीम्मी लागी केईया आसीक् ङोकाम्‍लो, ऊई केई ख्रीष्‍टमी हीःपी सहभागी छूयेनोयो? खीक्‍का मूङ्‌क सबेई केईया अताम्‍लो, ऊई केई ख्रीष्‍टमी गाम्पी सहभागी छूयेनोयो?

१७ सबेई ईबूम्ङा, खन्‍सा केई ओरोसर्प् दोसो ईबूम् गाम्‍ङा के, ऊदोईपीक्यालो केई खोलोआ ईबूम् सबेईपीकाङ् चायाम्।

१८ इस्राएलीची खोङ्नूम्ते। वेदीपी बलि मम्पा थक् चाप्ची ईक्‍काम्ङा छूनोयो?

१९ कोङा ऊई पीम् मीनोचोयो? ङोङोक्छेपी तेम्‍पा थक्मी ऊई साम्दी तूयेयो? अथवा ङोङोक्‍छेम्सोयो साम्दी तूनाई?

२० मा! कोङा ओरोपीम् मीनोचोयो, ङोङोक्छे दप्‍चा बलि चारेई मईचीक थक् नीनाम्मा मा, खोदोलोई चाप्मोङ्‌पी चारेई मईची। खन्सा आन्‍नी चाप्मोङ्‌लो सहभागी छूवानीव पीम् कोङा मा मीनो।

२१ आन्‍ना रोबूम्‌ पोङ्‍कीरीम् ना चाप्-मोङ्मी पोङ्‍कीरीम् नीस्थलाम्ङा दूम् खप्‍पनो। आन्‍ना रोबूम्‌ टेबल ना चाप्-मोङ्मी टेबल नीस्थलाम्ङा चाम् खप्‍पनो।

२२ ऊई केईया रोबू नाचूर् लमीयाम्‍ओ? ऊई केई खपीका दूङ् राःरालोकयो तूये?

विश्‍वासीचीम्‌ स्‍वतन्‍त्रता

२३ “कोङा खोलोङ् रीङ्‌ मम् नये,” खोदोलोई खोलोङ् रीङ्‌ फाइदालोक मान्तू। “कोङा खोलोङ् रीङ्‌ मम् नये,” खोदोलोई खोलोङ् रीङ्‌आ नप् मईनो।

२४ आसासो म्होप्मी भलाइङाङ् मीन्‍नूनव, खोदोलोई बीन्‍नीपाम् भलाइसो मीन्‍नूव।

२५ साः खेईमस्कोपी खेईमम् लागी यूक्‍सस्क साः आम्नी सानीवापी ऊतोङ्‌कई मान्मीईमो चानूम्व।

२६ ऊदोईपीक्यालो “चार ना मूङ्‌कपी तूक थक् खोलोङ् रोबूमीङ्‌ के।”

२७ हेप् ईल्पो विश्‍वास मान्मप्आ आन् चाम्दूम् लागी काछईलो, आना खाईम् लन्‍ची मईदोक आम् लाईस्‍पी ऊई यूक्स्पीये, खूङ्‍क आम् सानीवापीका ऊसो मान्मीईमो चव।

२८ खोदोलोई हेप् मीचा आन् “ङ्‌कने बलि मम्पा पीक्‍दोक”, मूङ्‍क पीक् मीस्मी लागी लो खम् सानीवाम् लागीलो मूङ्‌क चनव।

२९ कोङा पीम् लामोक क आम् सानीवाम् लागी मा, खोदोलोई मूङ्‌क पीक् मीस्मी सानीवाम् लागी के। ओ स्वतन्त्रतामी नीया बीन्‍नीपाम् सानीवापीका ऊदोई छूमीम्?

३० कोङा नीनाम्मा ओलोनूव पीकोना चोयोदोक, नीनाम्मा ओलोनूव पीकोना चोयोक चाम् थक्मी लागी ऊनाई ओ ऊल्‍लोङ्‌ छूये?

३१ खन्‍सा आन्‍ना चाईनूम् दोसो, दूङ्नूम् दोसो ना ऊमईनूम् दोसो खोलोङ् नीनाम्माम् साम्‍दीखाम्‌ लागी मनूम्ते।

३२ आन्‍ना मईनूम्क लक्‍पीका यहूदीची, ग्रीकची ना नीनाम्माम् मण्डलीची बाधा छूनून।

३३ कोङासो खोलोङ् लक्‍पी खोलोङ् मीस् म्जी नमीम् लामो। कोङा ओहोप्‍मी भलाइ मा, खोदोलोई खोलोमी भलाइ छूक लामो, ओरोना खची उद्धार छूनू।

११

१ ख्रीष्‍टआ तोङ्ना कोङा मूयो, आन्‍नीसो कोङ् तोङ्ना मप् छूवानीव।

मीम्छाआ तोङ् देम् रीङ्

२ कोङा आन्‍नी साम्दी दोयान्‍नी, ऊदोईपीक्यालो खोलोङ् रीङ्पी आन्‍ना कोङ् मीनोचोयोनी, ना कोङा आन्‍नी ईन्‍नीक सेचीवा यूक्स्दीत्नूम्क तूये।

३ खोदोलोई ङ्‍क आन्‍ना छेतानूम्व पीम् कोङा लन्ची मूयो, खोलोङ् मीस्मी तोङ् ख्रीष्‍ट तूये, मेम्सेम्मी तोङ् म्तूप्पो के, ना ख्रीष्‍टमी तोङ् नीनाम्मा तूये।

४ वाङोम् मईलो अथवा खारीबो मईलो म्तोङ् देप् वात्छा मीचा म्होप्मी तोङ्मी साम्दी कात्‍त।

५ खोदोलोई तोङ् मान्देम्मो वाङोम् मप् अथवा खोरीबो मप् मीम्छाआ म्होप्मी तोङ्मी साम्दी कात्‍त, ऊदोईपीक्यालो ङ्‍क खसा म्होप्मी तोङ् तोङ्‍खोली मईक तोङ्‍क छूये।

६ ऊदोईपीक्यालो हेप् मीम्छाआ म्तोङ् देप्पनोदोक बरू खसा म्तोसम् खक्नूते। खोदोलोई तोसम् कीम् अथवा तोङ्‍खोली मम् मीम्छाम् लागी ङईम्‍लम् रीङ्दोने खसा छेक्नाम्‍आ म्तोङ् देप्नूते।

७ वात्छाआ म्होप्मी तोङ् देम्छूनो, ऊदोईपीक्यालो ख नीनाम्माम् ङाली ना गौरव के, खोदोलोई मीम्छा क वात्छाम् गौरव के।

८ ऊदोईपीक्यालो मीम्छालाम्पा वात्छा बोबूयाक मा खोदोलोई मीम्छा वात्छालाम्पा बोबूयाक के।

९ मीम्छाम् लागी वात्छा बोबूयाक मा, खोदोलोई वात्छाम् लागी मीम्छा बोबूयाक के।

१० ङ्‍कसा गर्दा, नीनाम्माम् रीदाम् पोक्चीम् लागी मीम्छाआ म्हक्मी चीन्‍नम् रूप्पी म्तोङ् देम् छूये।

११ खोरोदोसो रोबूपी वात्छालाम्पा मीम्छा स्वतन्त्र छूनो, ना मीम्छालाम्पा वात्छा स्वतन्त्र छूये।

१२ ऊदोईपीक्यालो ऊतोङ्नाई मीम्छा वात्छालाम्पा छूवा, खोरोनाङ् वात्छा मीम्छाआ वात। खोदोलोई ङ्‍क खोलोक थक् नीनाम्मालाम्पाङ् ताये।

१३ आम्नी होपाङ् मीनानूम्खोङ्, मीम्छाआ म्तोङ् मान्देम्मो नीनाम्मापी वाङोम् मम् खात्‍तयो मोलो?

१४ वात्छाआ हायाम् बाईप् तोसम् केत्‍तदो मूङ्‍क खम् लागी ङईम् लम् रीङ् छूये पीम् आन्‍नी बोबूयाक थक्‍आसो ईनीनोयो?

१५ खोदोलोई मीम्छाम् हायाम् बाईप् तोसम् तूदोक खूङ्‍क खम् लागी गौरव तोम् रीङ् छूये। ऊदोईपीक्यालो मीम्छाम् तोसम् ख देम्चीम् लागी पीक के।

१६ खोदोलोई हेप्पा ङ्‍कम् तोक्पी वाद-विवाद मम् लामस्दोक ओखीपी बीन्‍नीपा ऊसो रीदूम् मान्तू, ना नीनाम्माम् मण्डलीचीपीसो मान्तू।

रोबूम्-भोज

१७ खोदोलोई ङ्‍क आज्ञा पीयान्‍नीलो कोङा आन्‍नी साम्दी दोयान्‍नीनो, ऊदोईपीक्यालो आन्‍नी नप् लक्मी लागी मा, खोदोलोई दूङ् मान्‍नप्मी लागी बात्ल छूनी।

१८ ऊदोईपीक्यालो लाईस्पीने, मण्डलीपी आन्‍नी ईतोतो बात्ल छूनीलो आन्‍नी तङ्नीनो पीम् कोङा येनो। खीक्‍का जीजीस्क कोङा मूङ्‍क विश्‍वाससो मूयो।

१९ आन्‍नी तूनीकतोदीपी आछीयाक मीस् छेईम्चीम् लागी आम्नीपी फोम्चीम्ङा छूये।

२० आन्‍नी ईदेऊ बात्ल छूनीना चाईनूम् दूङ्‍नूम्क क रोबूम्-भोज माके।

२१ ऊदोईपीक्यालो चाम् लागी तोतूनीलो खोलोआ खची हो-होप्‍तो चाम् थक् चाम् थालेई मईची, ना हेप्क साका सीप्चाप्ङा तूचाये, खीक्‍का हेप् क दूङ्‍ङना सेत्छोक्सक छूये।

२२ चाम् दूम्मी लागी ऊई आम्‍नीम् आम्‍नी हो-होप्मी खीम् मान्तूयो? अथवा ऊई आन्‍ना नीनाम्माम् मण्डली मोरोक मीन्‍नूम् ना ऊसो मान्तूप् छूक्सीप्चीम् साम्दी कात्नूम्यो? कोङा आन्‍नी ऊई पीमा? ऊई ङ्‍कम् लागी कोङा आम्‍नी साम्दीखायो ममा? कोङा देईसो साम्दी मूयोनो।

२३ ऊदोईपीक्यालो रोबूलाम्पा कोङा ऊई तूऊ, खूङ्‍क आन्‍नी पीन्‍दीन्‍नी। ख लाप्चीक सेपा रोबू येशूआ सबेई लापू,

२४ खीक्‍का नीनाम्मा ओलोनूव लना खसा मूङ्‍क सबेई अतू, ना ओरोपीका, “ङ्‍क आम्‍नी लागी ओ गाम् के। ङ्‍क ओ मीन्मारोम् लागी मनूम्व।”

२५ खोरोनाङ् चाम् यात्चीकप्का खसा पोङ्‍कीरीम् लाप्ना ओरोपीका, “ङ्‍क पोङ्‍कीरीम् ओ हीपी तूप् नयाँ करार के। आन्‍ना ऊक ऊक नाम्‍लापी ङ्‍क दूङ्नूम्, ओ मीन्मारोम् लागी ओरो मनूम्व।”

२६ ऊदोईपीक्यालो ऊक ऊक नाम्‍लापी ङ्‍क सबेई चाईनूम् ना ङ्‍क पोङ्‍कीरीम्पीका दूङ्‍नूम्, ख मान्यूम् सम्मो आन्‍ना रोबू सीयाकम् तोक्पी पईनूम्।

२७ खन्सा आसाई अयोग्य रेवासआ रोबूम् सबेई चय, खी रोबूम् पोङ्‍कीरीम्पीका दूङ्‍ङ, खूङ्‍क मीस् रोबूम् गाम् ना हीः अपवित्र मईकपी दोसी छूये।

२८ मीस् म्होप् लाईस्पी चाम्ची मन्चीनूव, खीक्‍काङाङ् खसा सबेई चनूव, ना पोङ्‍कीरीम्पीका दूङ्‍नूव।

२९ ऊदोईपीक्यालो रोबूम् गाम् मान्छेईमो चाप् खीक्‍का पोङ्‍कीरीम्पीका दूप्‍आ मूङ्‍क चईक ना दूङ्‍ङकसा म्होप्पी दण्ड तात।

३० खन्सा आन्‍नीतोदीप्क हायाम्सर्प् दुर्बल ना सोमोरीजा तूनी, खीक्‍का हेप् क सीयाखात्क तूये।

३१ खोदोलोई केईया आछीयाङ् ई होपा ई होप्ङा चाम्ची मम्चीम्पा तूदोने केई नीयापी छूयेनो।

३२ खोदोलोई रोबूआ ई नीया मईलो, चारलो केई दोसी छूयीनूनव पीक्ना केई ताडना पीया।

३३ खन्सा ओनेछोचे, चाम् लागी ईदेऊ बात्ल छूनीलो ईल्पोआ बीन्‍नीपा हूङानूम्‍व।

३४ हेप् साका सीप्चाप् तूदो खसा खीम्पीङ् चनूव, मादोने ईदेऊ बात्ल छूनीलो आन्‍ना दण्ड खूर्म् बोक्से। बीन्‍नीपा रीङ्मी तोक्पी क कोङ् तोयोनाङ् नम्‍लो मीलेई मूयो।

आत्मिक वरदानची

१२

१ नेछोचे, आत्मिक वरदानमी तोक्पी मान्छेईमो मान्लेमो तूवानी पीम् ओ लन्ची मान्तू।

२ आन्‍ना छेत्चाईनूम्, आन्‍नी विश्‍वास मान्मप् तूवानीलो, ऊसा-ऊसाङ् आन्‍नी नेईमान्दूर्प् ङोङोक्छेहेम् हीक्साखानीक तूवा।

३ खन्सा आन्‍ना ङ्‍क रीङ् छेतानूम्व पीम् कोङा लन्ची मूयो, नीनाम्माम् आत्मालाम्पा नेईप् आसासो “येशू श्रापीत छूनू” पीक्नो, खीक्‍का पवित्र आत्मालाम्पा ङाङ् “येशूङ् रोबू तूये” पीम् दूराम्।

४ वरदानची खाल‍्-खाल्क तूये, खोदोलोई पवित्र आत्मा क ईल्पोङाङ् तूये।

५ सूसो खाल्-खाल्क तूये, खोदोलोई रोबू क ईल्पोङाङ् तूये।

६ लक् खाल्-खाल्क छूये, खोदोलोई मूङ्‍क नीनाम्माआङ् खोलोङ् मूङ्‍क तोङ्‍क लक् मम् प्रेरणा पीयची।

७ खोलोमी भलाइ छूनू पीक्ना पवित्र आत्माम् लक् खोछेईम् लागी खोलोङ् वरदान पीयीक तूये।

८ हेप् मीस् पवित्र आत्माआ लूखूप्चीम् रीङ् नेईम्, हेप् क मूङ्‍कङ् पवित्र आत्माआङ् वाछेम् रीङ् नेईम् वरदान पीम्पा तूये।

९ हेप्क मूङ्‍क पवित्र आत्माआङ् विश्‍वास मप्, हेप्क मूङ्‍कङ् पवित्र आत्माआङ् सोमोरीपीका नमीक् वरदान् पीचीक तूये।

१० खसा हेप् क छाक्‍काक लक् मप्, हेप् क खारीबो नेईप्, हेप् क आत्मा छूतेई मदूर्प्, हेप् क म्खाल्-खाल्क रीङ्लाम्पाa नेईप्, हेप् क मूङ्‍क रीङ्मी अर्थ पोक् वरदान पीयीक तूये।

११ खोदोलोई ङ्‍क खोलोङ् ईल्पो पवित्र आत्माम् लक्ङा के। खसा म्‍लन्ची तोङ्ना खोलोङ् वरदान पीया।

ईबूम् गाम् ओरोतो अङ्‍ग

१२ गाम् ईबूम्ङा छूये, ना मूङ्‍कपी ओरोतो अङ्‍ग छूये। गाम्मी खोलोङ् अङ्‍ग हायाम् ओरोतो तूदोसो गाम् क ईबूम्ङा छूये, ख्रीष्‍टसो मोन्तोङ्‍कङ् तूये।

१३ केई यहूदीदोसो, ग्रीकदोसो, रोःदोसो, स्वतन्त्रदोसो केई खोलोआ ईबूम्ङाङ् पवित्र आत्मालाम्पा ईबूम्ङा गाम्पी बप्‍तिस्मा लाम्पाक तूये, ना केई खोलोआ ईबूम्ङाङ् पवित्र आत्मालाम्पा दूङूम्क तूये।

१४ ऊदोईपीक्यालो गाम् ईबूम् अङ्‍गपीकाङाङ् बोबूयाक मा, खोदोलोई ओरोतो अङ्‍गचीप्का बोबूयाक तूये।

१५ लोङ्‍आ “कोङ् हूः मा, खन्सा कोङ् गाम्मी अङ्‍ग मा” पीक्दोक, ऊई मूङ्‍क गाम्मी अङ्‍ग छूनोयोमोलो?

१६ ना नोबोआ “कोङ् मूक्स् मा, खन्सा कोङ् गाम्मी अङ्‍ग मा” पीक्दोक, मूङ्‍क गाम्मी अङ्‍ग छूनोयोमोलो?

१७ खोलोङ् गाम् मूक्स् छूदोक ऊपीकाई येनाम्? खोलोङ् गाम् नोबो छूदोक ऊसाई नाप्साम्?

१८ खोदोलोई नीनाम्माआ म्होप्मी लन्ची तोङ्ना गाम्मी खोलोङ् अङ्‍ग मीलेईमना यूक्सीपीयीक तूये।

१९ मूङ्‍क खोलोङ् ईबूम् अङ्‍ग छूखात्दोन् गाम् क हापी छूये?

२० खोदोलोई अङ्‍गची हायाम् देतो तूये, खोरोदोसो गाम् क ईबूम्ङाङ् तूये।

२१ मूक्स्‍आ हूः ओरो लोदूरनो “कोङ् आम् खान्च छूवोनो।” खीक्‍का तोङ्आसो लोङ् “कोङ् आम्ची खान्च मान्तू” पीम् दूरनो।

२२ आछीयाङ् पीक्यादो गाम्पीक कमजोर दाईप् अङ्‍गचीङ् दूङ्लोक्‍तो चाहेई छूये।

२३ गाम्मी दूङ् मोरोकछा मीनेक अङ्‍गची, केईया दूङ् सायोचोङ्मा मीयाम्। तोन्खा मान्दूर्प् अङ्‍गची केईया दूङ् सम्सूराम्ना यूक्साम्।

२४ तोन्खादूर्प् ई अङ्‍गची खोन्तो वास्ता मयाम्नो। खोदोलोई नीनाम्माआ ई गाम् ओन्तोङ्ना मीलेईमना यूक्सीपीक तूये, सायोचोङ्मा मीयाम्नोक अङ्‍गची दूङ् सायोचोङ्मा मीक तूये।

२५ खन्सा गाम्पी मान्तम् रीङ् छूनून, खोदोलोई अङ्‍गची ईल्पोआ बीन्‍नीपाम् लागी ईतोरो वास्ता मस्‍नू।

२६ ईबूम् अङ्‍ग दूक्वा छूदोक खोलोङ् अङ्‍गचा ईतो दूक्वा तेप्सची, अथवा ईबूम् अङ्‍गमी सायोचोङ्मा छूदोक खोलोङ् अङ्‍गची ईतो खची जीनये।

२७ आन्‍नी ख्रीष्‍टमी गाम् के, ना आन्‍नी खोलोङ् मूङ्‍क गाम्मी अङ्‍ग के।

२८ नीनाम्माआ मण्डलीपी लाईस्पी प्रेरितची, दोस्पी खारीबोपोची, तेस्रो सेचीपोची, छाक्‍काक लक् मप्ची ना नमीक् वरदान तोक्ची, बोक्छोप्ची, प्रशासन तोप्ची, म्खाल‍-खाल्क रीङ्लाम्पा नेईप्ची सोक्‍‍क तूये।

२९ ऊई खोलोङ् प्रेरितचीयो? ऊई खोलोङ् खारीबोपोचीयो? ऊई खोलोङ् सेचीपोचीयो? ऊई खोलोङ् छाक्‍काक लक् मप्चीयो?

३० ऊई खोलोपी नमीक् वरदान छूयेयो? ऊई खोलोङ् बीन्‍नीपा रीङ्लाम्पाb नेनेयो? ऊई खोलोआङ् अर्थ पोदूरचीयो?

३१ खोदोलोई होसोङ् दूङ् देप् वरदान तोम् हायाम् लन्ची मनूम्व। खीक्‍का कोङा आन्‍नी हायाम् नप् लाम् खोमीयान्‍नी।

a 

१२:१० रीङ् – अर्थात्, “भाषा”

b 

१२:३० बीन्‍नीपा रीङ् – अर्थात्, “अन्य भाषा”

सम्तूमा

१३

१ कोङा मीस्मी ना नीनाम्माम् रीदाम् पोक्चीम् रीङ्पीa नेनोदोसो ओपी सम्तूमा मान्तूदो, कोङ् नेनोक सेगावा छाप् बीलीङ्‍गी लो हर्गेल्‍लो काईक तोङ्‍कङाङ् छूये।

२ ओपी खारीबो मम् राःरा तूफो, खीक्‍का खोलोङ् रहस्य लो नीऊमीलो रीङ् बूजेई मदूरोफो, ना ओपी कोम् हटेई मम् सम्मो क ओरोदेप् विश्‍वास तूफो, खोदोलोई ओपी सम्तूमा मान्तूदो कोङ् ऊसो मा।

३ कोङा खोलोङ् दाचाम् हासूतो, ना ओ गाम् हूईम् लागी पीयूतो, खोदोलोई ओपी सम्तूमा मान्तूदो कोङ् ऊसो फाइदा छूवोनो।

४ सम्तूमा तेम्दूर्प् छूये ना सम्नप् छूये। सम्तूमा नाचूर् लईनो, ना नाछोबी खीक्‍का नाम्दूखूसो मईनो।

५ सम्तूमा मान्‍नप् वोर्वापी तोक्स्‍नो, म्होप्मी रीङ्पी तेत्‍तेईमो मईनो, जीज मानेई मईनो ना मान्‍नप् रीङ्मी वास्ता मईनो।

६ सम्तूमा मान्‍नप् रीङ्पी म्जी नईनो, खोदोलोई नप् रीङ्पी म्जी नये।

७ सम्तूमाआ खोलोङ् रीङ् तेप्स, खोलोङ् रीङ्पी विश्‍वास यूक्स, खोलोङ् रीङपी आसर मय, खोलोङ् रीङ्पी थम्पूर तूये।

८ सम्तूमा हादेसो यात्ना खात्नो। खारीबो यात्ना खाते, रीङ्चीb बन्द छूये, ज्ञानसो मास्‍ना खाते।

९ ई नीऊ अपूर्ण तूये, ई खारीबोसो अपूर्ण तूये।

१० खोदोलोई पूर्णता ताईकप्का अपूर्णता खोलोङ् मास्‍ना खाते।

११ कोङ् छाछा तूवोलो छाछा तोङ्नाङ् नेनो, छाछा तोङ्नाङ् मीनू, छाछा तोङ्नाङ् रीङ्‍खाऊ मूदोङू, खोदोलोई कोङ् देप् मीस् छूवोकप्का छाछा तूवोलोक वोर्वा होक्सूयू।

१२ ईनीम्‍बा केईया ऐनापी तोङ्ना साम्साम् तयाम्, खोदोलोई मूङ्‍क नाम्‍लापीक नम्‍लो तयाम्। ईनीम्‍बा कोङा चीछाङाङ् लेसो, खूङ्‍क नाम्‍लापीक पूरा लेसो, दातोङ्नाई कोङ्सो नीनाम्माआ पूर्ण रूप्पी छेतोक तूये।

१३ हन्‍ना विश्‍वास, आसा ना सम्तूमा, ङ्‍क सूप्चीक हादेसो तूचाये। खोदोलोई ङ्‍क सूप्चीपी दूङ् देप्क क सम्तूमाङ्‍ के।

a 

१३:१ रीङ् – अर्थात्, “भाषा”

b 

१३:८ रीङ् – अर्थात्, “भाषा”

खारीबो ना बीन्‍नीपा रीङ्मी वरदान

१४

१ सम्तूमाम् लाम्पी लाम्दूमानीव, ना आत्मिक वरदानमी लागी हायाम् लन्ची मनूम्व, दूङ्लोक्‍तोक खारीबो नेईम् लागी सानीवा मनूम्व।

२ ऊदोईपीक्यालो बीन्‍नीपा रीङ्पीa नेईप् मीस्चीका मा, खोदोलोई नीनाम्मालो नेने। खसा ऊई पीक्चाई आसासो बूजेई मईनो, खोदोलोई पवित्र आत्मापी रहस्यम् रीङ्‍ङा ख नेने।

३ खोदोलोई खारीबो नेईप् खोलोआ मीस्चीपीङ् नेने। आत्मापी पमीम्, उत्साहा ना सान्त्वनाम् लागी ख नेने।

४ बीन्‍नीपा रीङ् नेईप्‍आ म्होप्मी आत्मा पमीय। खोदोलोई खारीबो नेईप्‍आ क मण्डलीम् आत्मा पमीय।

५ आन्‍नी खोलोआ बीन्‍नीपा रीङ् नेन्‍नीते पीम् कोङा लन्ची मूयो, खोदोलोई खूङ्‍कपीकासो दूङ्देतो आन्‍नी खारीबो नेन्‍नीते पीम् कोङा लन्ची मूयो। मण्डलीम् आत्मा पमीम् लागी आसासो अर्थ पयस्‍नोदोक, बीन्‍नीपा रीङ् नेईप्पीका खारीबो नेईप् दूङ् देप् छूये।

६ नेछोचे, कोङ् आम्नीपी बीन्‍नीपा रीङ् नेन्‍तो तोयो, खोदोलोई आम्नीपी प्रकाश, नीऊ, खारीबो अथवा सेचीवा ऊसो तातोनोदोक ओपीका आन्‍नी ऊई फाइदा छूनीओ?

७ खोरोनाङ् मीत्‍तीरी ना वीणा तोङ्‍क बाजापीका बोक्छे-बोक्छेक साल्म् लत्नोदोक, ऊई काचाईकई पीक्ना आसाई छेईदूरनाई?

८ होसोङ्, तुरहीआ बोक्छे-बोक्छे साल्म् पीयनोदोक जूम्‍लूक्मी लागी आसे चूम्यान्ची?

९ आम्नीपीसो ङ्‍कतोङ्‍ङा छूये। बूजेईङा ममान्दूर्प् रीङ् आन्‍नी नेन्‍‍नीदोक आन्‍ना ऊई पीक्चाईनीकई आसाई बूजेई मईनाई? आन्‍नीने मोमोथेम्पी आम्नी ङः हूक् कईप् तोङ्‍क छूनी।

१० चारपी ओरोतो खाल्क रीङ् तूये। खूङ्‍क ऊकसो अर्थ मान्दीक मान्तू।

११ खोदोलोई हेप्‍आ नेन्क रीङ्मी अर्थ कोङा बूझेई मूयोनोदोने नेईप्मी लागी कोङ् बीन्‍नीपा छाप्कूवाप्क मीस् तोङ् छूवो, ना खूङ्‍क नेईप् क ओ लागी बीन्‍नीपा छाप्कूवाप्क मीस् तोङ् छूये।

१२ खोरोनाङ् आन्‍‍नासो पवित्र आत्माम् वरदान तोम् हायाम् लन्ची मईनूम्कसा मण्डली आत्मापी पमीम् लक्पी मूङ्‍क वरदानची गोम् हायाम् सानीवा मानूम्व।

१३ खन्सा बीन्‍नीपा रीङ्पी नेईप्‍आ खूङ्‍कम् अर्थ पोदूर्म् वरदानमी लागी वाङोम् मनूव।

१४ ऊदोईपीक्यालो कोङा बीन्‍नीपा रीङ्पी वाङोम् मूयोलो ओ आत्माआ वाङोम् मय, खोदोलोई ओ सानीवाआ क ऊसो लक् मईनोक छूये।

१५ हन्‍ना कोङा ऊई मम्? कोङा आत्माआ वाङोम् मूयो, ना सानीवाआसो वाङोम् मूयो। कोङा आत्माआ स्तुति मूयो खीक्‍का सानीवाआसो स्तुति मूयो।

१६ आना आत्मापीकाङाङ् नीनाम्माम् सायोचोङ्मा मईलो आम्नीरापी तूप् बीन्‍नीपा मीचा ओलोनूव पीक्‍क आम् वाङोम्पी ऊदानाई “आमेन” पीदूर? ऊदोईपीक्यालो खसा आना ऊई पीक्‍कई मूङ्‍क बूजेई मईनो।

१७ आनाने नम्‍लोना नीनाम्मा ओलोनूव लयफो, खोदोलोई बीन्‍नीपा मीस्मी ऊसो आत्मा पमीयनो।

१८ कोङा नीनाम्मा ओलोनूव पीको, ऊदोईपीक्यालो आन्‍नी खोलोप्का दूङ् कोङ् बीन्‍नीपा रीङ् नेनो।

१९ खोरोदोसो मण्डलीपी बीन्‍नीपा रीङ्पी ईक्पोङ् हबऊ रीङ्बप् नेईपीकाने बरू मीचा बूजेई मम्मीना ङाची रीङ्बप्पी सेचीवा पीप् रीङ् कोङा नेईम् लन्ची मूयो।

२० नेछोचे, मीन्ताम् मम्पी छाछामा तोङ्‍क छूनीनव। मान्‍नप् लक्मी लागी छाछामा तोङ्‍क छूवानीव, खोदोलोई मीन्ताम् मम्पी परिपक्व मीस्तोङ्‍क छूवानीव।

२१ ललईपी छाम्पा तूये,

“हाल्‍लोसो मान्येईम्पा रीङ्b नेईप् मीस्चीपीका

ना बीन्‍नीपा छाप्छूवापीक मीस्चीम् ङःपीका

ङ्‍क मीस्चीका कोङ् नेनो,

खोरोदोसो खचा ओ रीङ् येनस्‍नो,”

योबोरोबूआ पीके।

२२ खन्सा बीन्‍नीपा रीङ् विश्‍वासीचीम् लागी मा, खोदोलोई विश्‍वास मान्मप्चीम् लागी चीन्‍न के। खोदोलोई खारीबोक विश्‍वास मान्मप्चीम् लागी मा, खोदोलोई विश्‍वासीचीम् लागी के।

२३ मण्डलीपी खोलोङ् ऊदेऊ बात्ल छूनीलो खोलोआ बीन्‍नीपा रीङ् नेन्चाईक छूये। खोदोलो विश्‍वास मान्मप् अथवा बूजेई मान्मप् मीस्ची मूङ्‍कपी ताईनीदोक, ऊई खचा आन्‍नी वाम्खाप् लईनीनोयो?

२४ खोदोलोई खोलोङ् खारीबो नेन्‍चाईक नाम्‍लापी विश्‍वास मान्मप् अथवा बूजेई मान्मप् हेप् मीस् मूङ्‍कपी ताईदोक, मूकसा ङ्‌क खोलोङ् रीङ्पीका म्होप्मी मोऊ थाऊतय ना खोलोप्का खम् जाँच छूये।

२५ मूङ्‍कम् गोङ्पाक तोमान्दूर्प् रीङ्ची खोछेत्‍ते, ना कूम्चीना मूङ्‍कसा वाङोम् मय, ना खसा “नीनाम्मा आम्‍नी हाम्पी तूये” पीक्ना पीके।

व्यवस्थित आराधाना

२६ नेछोचे, हन्‍ना केईका ऊई पीक्याका? आन्‍नी ईतोतो बात्ल छूनीलो खोलोङ्पी छाम्, सेचीवा, प्रकाश, बीन्‍नीपा रीङ् अथवा अर्थ पोम् लक् छूये। ङ्‍क खोलोङ् रीङ् आत्मा पमीम् लागी छूनूव।

२७ हेप्पा बीन्‍नीपा रीङ् नेन्दोक नीप्पोआङाङ् अथवा दूङ् देतोपी सूप्‍पोआ पालसा नेन्‍नूते, ना ईल्पोआ मूङ्‍कम् अर्थ पनूते।

२८ खोदोलोई अर्थ पोक् मूङ्‍कपी आस्सो मान्तूदो नेईप् मीस् मण्डलीपी वाये तूनूव, खीक्‍का खूङ्‍क म्होप्लो ना नीनाम्मालो नेन्‍नूव।

२९ खारीबो नेईप्क नीप्पोदोसो सूप्पोदोसो छूनूव, ना बीन्‍नीपाआ खस् नेन्‍क रीङ् नम्‍लोना जाँचेइ मस्‍नूव।

३० खोदोलोई मूङ्‍कपी तूप् ईल्पोपी प्रकाश ताईदो लाईस्पी नेईप्क वाये तूनूव।

३१ आन्‍नी खोलोआ पालसा खारीबो मदूर्‌नूम्, ना ओरोनाङा खोलोआ ईम्चीम् दूरची खीक्‍का खोलोआ उत्साहा तोदूरची।

३२ खारीबोपोचीम् आत्मा खारीबोपोचीम् तईपीङ् छूये।

३३ ऊदोईपीक्यालो नीनाम्माने गोलमालमी नीनाम्मा मान्तू, खोदोलोई खाऊमा-खासेर्माम् नीनाम्मा तूये।

नीनाम्माम् मीस्चीम् खोलोङ् मण्डलीपी तूक ललई तोङ्ना,

३४ मीम्छाची मण्डलीम् याखऊपी वाये तूनू। खस् नेईम् हक् मान्तू, खोदोलोई ललईआ पीक्‍कतोङ् खस् तईपी तूनू।

३५ ऊची रीङ्मी तोक्पी खचा तईम् लामस्दो खीम्पी खची हो-होप्मी तूप्पो तत्चीनू। ऊदोईपीक्यालो मण्डलीपीक याखऊपी मीम्छाची नेईम् ङईम्‍लप् रीङ्‍ के।

३६ ऊई नीनाम्माम् रीङ्बऊ आम्नीपीका थोक्साकयो? अथवा ऊई आम्नीपीङाङ् ङ्‍क रीङ्बऊ ताकयो?

३७ हेप्पा म्होप् खारीबोपो अथवा आत्मिक मीस् मीयान्चीदोक, कोङा छापूक रीङ् रोबूम् आज्ञा पीम् खसा रेप्नूव।

३८ खोदोलोई हेप्पा ङ्‍क रीङ्मी वास्ता मईनोदोक, खमीसो वास्ता छूनो।

३९ खन्सा नेछोचे, खारीबो मम् हायाम् लन्ची मनूम्व, ना बीन्‍नीपा रीङ् नेईप्ची रापानूम्नव।

४० खोदोलोई खोलोङ् लक् सायोचोङ्मालो ना चप्चऊना मम् छूये।

a 

१४:२ बीन्‍नीपा रीङ् – अर्थात्, “अन्य भाषा”

b 

१४:२१ रीङ् – अर्थात्, “भाषा”

ख्रीष्‍ट ऊसापक्‍कम् तोक्पी

१५

१ नेछोचे, कोङा आम्‍नीपी हासूक जीनप् रीदाम् आन्‍नी मीन्मारो ममीयान्‍नी, मूङ्‍क जीनप् रीदाम् आन्‍ना ग्रहण मनूम्, ना खूङ्‍कपी आन्‍नी थम्पूर तूनी।

२ ङ्‍क जीनप् रीदाम्‍लाम्पा आन्‍नी लेतानीक तूये। खूङ्‍कपी आन्‍नी थम्पूर तूनीदोक आन्‍नी लेत्चाईनी, मादोने आन्‍ना विश्‍वास मईनूम्क मोरोक छूये।

३ ऊदोईपीक्यालो कोङा तूक खोलोपीका दूङ् देप् रीङ् आन्‍नी पीन्दीन्‍नी, अर्थात् धर्मसूम्बऊ तोङ्ना ख्रीष्‍ट ई मोऊमी लागी सीया।

४ ख खूमाक तूवा, ना धर्मसूम्बऊ तोङ्‍ना सूक्‍लेईपी ख ऊसापका।

५ ख केफासपीa, खीक्‍का ईक्पोङ् नीप्पो म्सीच्‍चेचीपी खोमन्ची।

६ खीक्‍काना ख ईबूम् नाम्‍लापीङ् ङाक् चून्दूलूम्पीका दूङ्देतो नेछोचीपी ईतोतो खोमन्ची, खूङ्‍क तोदीप्क दूङ्देतो ईनीम्‍बा सम्‍मो तूचाये खोदोलोई हेप्-हेप्क सीयाखाता।

७ खीक्‍काना ख याकूबपी, खीक्‍का खोलोङ् प्रेरितचीपी खोमन्ची।

८ खोलोपीका दूङ्दोस्पी नाम्‍ला मान्छूमो जन्मेई छूक मीस्पी तोङ्ना ओपीसो ख खोमन्ची।

९ ऊदोईपीक्यालो प्रेरितचीतोदीपी कोङ् दूङ् चीमा तूवो। कोङ् प्रेरित पीम् खाईप्सो तूवोनो, ऊदोईपीक्यालो कोङा नीनाम्माम् मण्डलीची दूक् पीयूक तूवा।

१० खोदोलोई कोङ् ऊई तूवो, खूङ्‍क नीनाम्माम् सम्खेलू लाम्पाङ् तूवो, ना ओपी तूवाक खम् सम्खेलू मोरोक मान्छूवा। खोदोलोई कोङाने खस् खोलोङ्पीका दूङ्लोक्‍तो रोकोछू मूऊ। खोरोदोसो कोङा मा, ओपी तूप् नीनाम्माम् सम्खेलूआ के।

११ खन्सा कोङादोसो खचादोसो, ङ्‍कङ् केईका हासाम्का, खूङ्‍क आन्‍ना विश्‍वास मनूम्क तूये।

सीप्खाप्चीम् तोक्पी

१२ सीयाकचीपीका ख्रीष्‍ट ऊसापक्‍क तूये पीक्याना रीदाम् हासाम्दोक दानाई आन्‍नीतोदीप्क हेप्-हेप्‍आ सीप्खाप्ची ऊस्पक्नो पीक्नीना पीदूर्नूम्?

१३ खोदोलोई सीप्खाप्ची ऊस्पक्नोदोने ख्रीष्‍टसोङ् सीयाकप्का ऊसापक्‍क छूनो।

१४ ख्रीष्‍ट सीयाकप्का ऊसापक्‍क मानोदोने केईका हासाम्काक रीदाम् होप्‍तोक छूये, ना आम्‍नी विश्‍वाससो होप्‍तोक छूये।

१५ खूङ्‍कप्का दूङ् केईका नीनाम्माम् तोक्पी वालीलीक साक्षी छूयेका, ऊदोईपीक्यालो खसा ख्रीष्‍ट सीयाकप्का ऊस्पकू पीकेकाना केईका नीनाम्माम् तोक्पी गवाई पीयूम्काक तूये। खोदोलोई सीप्खाप्ची आछीयाङ् ऊस्पक्नोदोने नीनाम्माआ ख्रीष्‍टसो ऊस्पकक छूनो।

१६ ऊदोईपीक्यालो सीप्खाप्ची ऊस्पक्नोदोने ख्रीष्‍टसो सीयाकप्‍का ऊस्पकक छूनो।

१७ ख्रीष्‍ट सीयाकप्का ऊसापक्‍क मादोने आम्‍नी विश्‍वास होप्‍तोक तूये, ना आन्‍नी होसोङ् आम्‍नी मोऊपीङ् तूचाईनी।

१८ खीक्‍का ख्रीष्‍टपी सीप्चीसो मासेई छूवाक छूये।

१९ ङ्‍क रीराममी लागीङाङ् ख्रीष्‍टपी केईया आस मम्पादोने केई खोलोङ् मीस्चीपीका दूङ् नाम्‍नामूक छूया।

२० आछीयाङ् ख्रीष्‍ट सीयाकप्का ऊसापक्‍क तूये। सीप्खाप्चीपीक ख दूङ् लाईस्पीक म्चो तूये।

२१ ऊदोईपीक्यालो दानाई ईल्पो मीस्पीका सीम् ताआ, खोरोनाङ् सीप्खाप्ची ऊम्पोम्सो ईल्पो मीस्पीकाङा ताआ।

२२ ऊदोईपीक्यालो दानाई आदमपी खोलोङ् सीये, खोरोनाङ् ख्रीष्‍टपी खोलोङ् लेईप्चाप् छूये।

२३ खोदोलोई खोलोङ् खची होप्-होप्मी पालपी ऊस्पके: ख्रीष्‍ट क खोलोप्का दूङ् लाईस्पी ऊसापका, खीक्‍का ख्रीष्‍ट ताम् नाम्‍लापी खम् मीस्ची ऊस्पके।

२४ खीक्‍काना याईस्को नाम्‍ला ताये, खूङ्‍क नाम्‍लापी खसा खोलोङ् चारतोम्, हक् ना राःरा मासेई मईना पा नीनाम्मा चारखम् पीदीत।

२५ ऊदोईपीक्यालो खसा म्होप्मी खोलोङ् साछीमीची म्‍लोङ् गोपी मान्यूम् सम्मो खसा चारखम् तोम्ङा बोक्से।

२६ खोलोपीका दूङ्दोस्पी मासेई छूक साछीमीक सीम् के।

२७ ऊदोईपीक्यालो “नीनाम्माआ खोलोक रीङ् खम् लोङ् गोपी यूक्स्क तूये।” खोदोलोई आछीयाक रीङ् ङ्‍कङा, “खोलोक थक् खम् लोङ् गोपी यूक्स्क तूये” पीम् रीङ्‍ क नीनाम्मा म्होप्सो तईपी तूये पीम्क मा, खोदोलोई नीनाम्माआङा खोलोङ् रीङ् ख्रीष्‍टमी तईपी यूक्स पीक्‍क के।

२८ खोलोङ् रीङ् ख्रीष्‍टमी तईपी ताईकप्का, नीनाम्माम् छा म्होप् क नीनाम्माम् तईपी तूये। नीनाम्माआ खोलोङ् रीङ् खम् तईपी यूक्स, खीक्‍का नीनाम्माङा खोलोङ् रीङ्पी खोलोप्का दूङ् देप् छूये।

२९ हन्‍ना सीप्खाप्ची ऊस्कक्नोदोक सीप्खाप्चीम् लागी बप्‍तिस्मा लापाम्क ऊई अर्थ छूये? सीप्खाप्ची ऊस्कक्नोदोक खची लागी मीचा ऊदोई बप्‍तिस्मा लापची?

३० कोङ् क ऊनाई खोलोङ् नाम्‍लापी खतरापी छूवोचोयोक तूये?

३१ नेछोचे, ई रोबू येशूपी आम्नी कारणआ कोङा सागोहोम् मूयो, ना कोङा पीदूरो, कोङ् लेईपीच्‍ची सीयोक छूये।

३२ मीस्मी रीङ्‍ङा मयाम्दोने, एफिससपी सोगोसास्का जूम्‍लूक मूकसा कोङ् ऊई फाइदा छूवोनाई? सीप्खाप्ची ऊस्पक्नोदोने “केईया चायाम् दूङाम्, ऊदोईपीक्यालो देसाने केई सीयीखाते।”

३३ भ्रमपी छूनीनव। “रई संगतआ नप् वोर्वा गस्दीत।”

३४ चीङ्चीङ् तूवानीव, हन्‍नायीका मोऊ मनूम्नव। ऊदोईपीक्यालो देप्‍पोपीने नीनाम्माम् लूखूप्ची मान्तू। आन्‍नी ङईम्पी मम् लागी कोङा ङ्‍क पीकोक के।

ऊस्पक्‍क गाम्

३५ खोदोलोई हेप्पा तत्नी “सीप्खाप्ची दानाई ऊस्पके, ना खस् ऊतोङ्‍क गाम्पीये ताये?”

३६ ए मूर्ख! आना लेतक चालेई सीनोदोक मूङ्‍क लेईप्चाप् छूनो।

३७ आना ऊई थाम्पूपी लेत मूङ्‍क क दोस्का लीम्क म्पऊङाङ्ने लेतनो, खोदोलोई दोचेर्‌दोसो बीन्‍नीपा छीर्म्‌ दोसो म्चालेईङाङ् लेत।

३८ खोदोलोई नीनाम्माआ म्‍लन्ची तोङ्ना मूङ्‍क चालेई ईबूम् गाम् पीय। खसा म्खाल्-खाल्क चालेईची खाईप्सेप् ङालीलोक गाम् पीयची।

३९ खोलोङ् गाम् ईक् खाल्कङ् छूनो। मीस्मी गाम् ईक् खाल्क, खीक्‍का जन्तूम् गाम् बीन्‍नीपा खाल्क, छोऊमी गाम् बीन्‍नीपा खाल्क ना ङाःम् गाम् बीन्‍नीपा खाल्क छूये।

४० खीक्‍का गाम्सो साराङ्‍गाप्‍तोक गाम् लो चारपीक गाम्‍लो छूये। साराङ्‍गाप्‍तोक गाम्मी साम्दीखा ईक् खाल्क ना चारपीक गाम्मी साम्दीखा बीन्‍नीपा खाल्क तूये।

४१ नाम्मी साम्दीखा ईक् खाल्क, लालीमाम् साम्दीखा बीन्‍नीपा खाल्क, ना सोङ्‍गेर्‌मी साम्दीखा बीन्‍नीपा खाल्‍क छूये। ऊदोईपीक्यालो ईबूम् सोङ्‍गेर् बीन्‍नीपा सोङ्‍गेर्‌पीका साम्दीखापी बीन्‍नीपाङ् छूये।

४२ सीप्खाप्ची ऊस्पक्लोसो खोरोनाङ् छूये। नास् छूक्ना खाईप् गाम्पी खूमे, खूङ्‍क हादेसो नास् मान्छूक् गाम्पी ऊस्पके।

४३ सायोचोङ्मा मान्दी मूङ्‍क गाम् खूमे, साम्दीखापी मूङ्‍क ऊस्पके। राःरा मान्दी मूङ्‍क खूमे, राःरापी मूङ्‍क ऊस्पके।

४४ चारपीक गाम्पी मूङ्‍क खूमे, ना आत्मिक गाम्पी मूङ्‍क ऊस्पके। चारपीक गाम् तूदो आत्मिक गाम्सो आछीयाङ् छूये।

४५ खन्सा धर्मसूम्बऊपी ओरोना छाम्पा तूये, “थोक्साकपूक मीस् आदम लेईप्चाप् सोम्छा छूवा” याईस्कोप्क आदम, अर्थात् ख्रीष्‍ट, रीराम पीप् आत्मा छूवा।

४६ लाईस्पीक क आत्मिक मा, खोदोलोई चारपीक के, ना खूङ्‍कप्का दोस्पीक क आत्मिक के।

४७ लाईस्पीक मीस् बोहोपीका छूवाक, खूङ्‍क चारपीकाक के। दोस्पीक मीस्क साराङ्‍गाप्‍तोका के।

४८ बोहोपीका छूवाक मीस् ऊतोङ्‍कई तूवा, बोहोपीका छूक् मीस्चीसो खूङ्‍क तोङ्‍कङ् छूये, ना साराङ्‍गाप्‍तोकाक मीस् ऊतोङ्‍कई तूये, साराङ्‍गाप्‍कचीसो खूङ्‍क तोङ्‍कङ् छूये।

४९ दानाई केई बोहोपीका मीस्मी ङालीपी लीम्चीम्पा तूये, खोरोनाङ् साराङ्‍गाप्‍तोक मीस्मी ङालीपी लीन्चीया।

५० हन्‍ना नेछोचे, कोङा आन्‍नी ङ्‍क लोयान्‍नी, साआ लो हीःआलो नीनाम्माम् चारखम्‍मी हक् तोदूरनो, ना नास् छूक् रीरामआ हादेसो नास् मान्छूक् रीराममी हक् तोदूर।

५१ येन्‍नूम्‍ते, कोङा आम्नीपी ईबूम् रहस्य पूयो, केई खोलोङ् सीयेनो, खोदोलोई केई खोलोङ् फान्याचीक छूये,

५२ ऊक्छीन्पीङ्, मूक्स्मी ईक् यामीक्छापीङ्, तुरहीमी याईस्को साल्म्पी फात्‍ते, ऊदोईपीक्यालो, तुरही काये, ना सीप्खाप्ची हाल्‍लसो नास् मान्छूक् छूना ऊस्पके। खीक्‍का केई क फान्याचीक छूये।

५३ ऊदोईपीक्यालो ईमी नास् छूक्ना खाईप् वोर्वा हाल्‍लोसो नास् मान्छूक् वोर्वापी, ना ई सीप्खाप् गाम् हाल्‍लोसो मान्सीप् गाम्पी फाईम्चीम् छूये।

५४ नास् छूक्ना खाईप् गाम् हाल्‍लोसो नास् मान्छूक् ना सीप्ना खाईप् गाम् हाल्‍लोसो मान्सीप् गाम्पी फात्लो धर्मसूम्बऊपी छाप्‍पाक ङ्‌क रीङ्बऊ पूरा छूये, “कोप्‍आ सीम् लूत्खीक तूये।”

५५ “ए सीम्, आन् हापी कोक्साक तूये?

ए सीम्, आम् खेर् वईप् राःरा हापी तूये?”

५६ सीम्मी खेर् वईप् राःरा मोऊ के, ना मोऊमी राःराक ललई के।

५७ खोदोलोई नीनाम्मा ओलोनूते, खसा केई ई रोबू येशू ख्रीष्‍टलाम्पा कोप् बानेई मईया।

५८ खन्सा सम्तूमा मीयान्‍नीक ओनेछोचे, थम्पूर ना पोचीतो तूवानीव। रोबूम् लक्पी पतो खात्चानीव। ऊदोईपीक्यालो आन्‍ना छेत्नूम्, रोबूपी आम्नी रोकोछू हाल्‍लोसो होप्‍तोक छूनो।

a 

१५:५ केफास – अर्थात्, पत्रुस

नीनाम्माम् मीस्चीम् लागी चाचोदाम्

१६

१ हन्‍ना नीनाम्माम् मीस्चीम् लागी चाचोदाम्मी तोक्पी गलातियापीक मण्डलीची कोङा पीयूचीक आज्ञा तोङ्‍ना आन्‍ना मनूम्व।

२ फाईवेईमी लाईस्पीक लेई आन्‍नी खोलोआ आम्नी हो-होप्मी कमाइपीका जी-जीस् दाचाम् फोक्नूम्ना ऊदेप्‍पी बात्ल मतो यूक्सानूम्व, ना कोङ् तोयोलो चाचोदाम् बात्ल मम् बोनूनव।

३ खीक्‍का कोङ् तोयोकप्‍का आन्‍ना सोक्नूम्क मीस्ची छेईम्चीम् छाप्दाम् पीयोना आम्‍नी चाचोदाम्‍लो यरूशलेम छोम्तेम् लागी पोक्सोची।

४ कोङ्सो खातोलो नप् छूदोक खस् कोङ्‍लो खाईदूरची।

पावलमी लोचम्

५ कोङ् मासेडोनियापी खातोना आन्‍नी तूप्स् तोयो, ऊदोईपीक्यालो कोङ् मासेडोनिया छूक्‍तोङ् खातोचोयोक तूये।

६ कोङ् आन्‍नीस्का जीस्तातो तूवो होगो, खप्पदोक लोनाम् बरी तूदूरो। खीक्‍काना कोङ् हारोखातोदोसो आन्‍ना ओ छेलाम्मी लागी सोस् मदूर्‌नूम्।

७ एस्खेप् आन्‍नीस्का ऊक्छीन् तूम्खाम्ङाङ् मा, रोबूम् लन्ची तूदोक, जीस्तातो आन्‍नीस्‍काङ् तूम् आस मूक तूये।

८ खोदोलोई पेन्तिकोसमी चाडसम्मो कोङ् एफिससपी तूवो।

९ ऊदोईपीक्यालो हायाम् नप् लक्मी ईबूम् हायाम् देप् लाम्स्को ओ लागी हलाक तूये, खीक्‍का ऊल्‍लोङ् मप्चीसो हायाम्सर्प् तूये।

१० तिमोथी आम्‍नीपी बान्‍लो ख आन्‍ना नम्‍लोना यूक्सानूम्व, ऊदोईपीक्यालो खसासो कोङा तोङ्नाङ् रोबूम् लक् मचयक तूये।

११ खन्सा ख आसासो मसेत्चीनूनव। खोदोलोई खाऊमा-खासेर्मालो ख म्होप्मी छेलाम्पी पोक्सानूम्व, ना ख ओपी बान्‍नूव। ऊदोईपीक्यालो नेछोस्का बाने पीकोना ख कोङा हूङूतोक तूये।

१२ हन्‍ना नेछो अपोल्‍लोसमी तोक्‍पी कोङा ङ्‍क पीम् रीङ् तूये, कोङा ख बीन्‍नीपा नेछोस्का आम्नी तूम्खास् खात्व पीकोना हायाम् बीन्ती मूक तूवा। खसा ईनीम्‍बा आम्नीपी बाईम् ऊसो लन्ची मान्म, खोदोलोई नाम्‍ला तयमोरो ख बान्के।

१३ चीङ्चीङ् तूवानीव, विश्‍वासपी पोचीतो तूवानीव। साहसिलो ना राःरालोक छूवानीव।

१४ ऊई मूईनूम् खूङ्‍क खोलोङ् सम्तूमापी मनूम्व।

१५ नेछोचे, आन्‍ना छेत्नूम्, स्तिफनासमी खीम्पोस्ची अखैयापी खोलोप्का लाईस्पी विश्‍वास मप्ची तूवा। खचा नीनाम्माम् मीस्चीम् सूसो मम्पी खची होप्ङा पीन्दीन्चीक तूये। कोङा आन्‍नी बीन्ती मीयान्‍नी,

१६ ङ्‍क तोङ्‍कची ना ङ्‍कस्का तङ्ना लक् मप् ना रोकोछू मप् बीन्‍नीपा खोलोङ् मीस्चीम् हूक्पी तूवानीव।

१७ स्तिफनास, फोर्टुनाटस ना अखाइकस तालो कोङ् ओजी नअ, ऊदोईपीक्यालो आन्‍नी कोङ्लो मान्तूवानीलोक खान्च खचा पूरा मची।

१८ ऊदोईपीक्यालो खचा ओमी ना आम्नी आत्मासोङा जीनमीची। ङ्‍क तोङ्‍क मीस्ची सायोचोङ्मा मीयानूम्व।

याईस्कोप्क सेवा

१९ एशियापीक मण्डलीचा आन्‍नी सेवा हानीक तूये। अकिलास, प्रिस्का ना खची खीम्पी तूप् मण्डलीआ रोबूपी आन्‍नी हायाम् लोक्‍तो सेवा हानीक तूये।

२० खोलोङ् नेछोचा आन्‍नी सेवा हानीक तूये। ईल्पोआ बीन्‍नीपा पवित्र सम्तूमाआ सेवा मीलनीव।

२१ कोङ् पावल, ओहोप्‍मी हूःआङ् ङ्‍क सेवा छापूचोयोक तूये।

२२ हेप्पा रोबू सम्तूमा मीयस्‍नोदो खूङ्‍कचीपी साराप् तान्‍नूते। ए ओखी रोबू, ताव!

२३ रोबू येशू ख्रीष्‍टमी सम्खेलू आम्‍नीपी छूनूव।

२४ रोबू येशूपी ओ सम्तूमा आन्‍नी खोलोङ्पी छून्चानूव। आमेन।

कोरिन्‍थीची

पावलआ हक दोस्पीक छाप्दाम्

छेईलम्

कोरिन्थीचीपी लाईस्पीक छाप्दाम् छाप्कम् ईक् दोङ्पीका नीस्दोङ् दोस्पी पावलआ मासेडोनियापीका ई.सं. ५५ पीका ५७ होम्पी ङ्‍क छाप्दाम् छाप्पू।

लाईस्पीक छाप्दाम्पी पावलआ वाछे पीचीक ना दाम्दीचीकसा कोरिन्थीचा ङ्‍क छाप्दाम् खची गोङ् चानतो मान्लाप्ची खीक्‍का मण्डलीपी ओरोसर्प्आ पावलमी ऊल्‍लोङ्पी नेईम् थालेई मची। खन्सा पावलआ एफिससपीका ईबूम् चाईप् छाप्दाम् छाप्ना म्बोक्छोप् तीतसमी हूक्पीका कोरिन्थपी होक्सू (२ कोरिन्थी २:३-४)। ङ्‍क चाईप् छाप्दाम् मासाक तूये ना ङ्‍कम् प्रतिलीपीसो मान्तू।

तीतस कोरिन्थपीका दावा मान्‍आत्‍ता, खोदोलो पावल योऊना ग्रीसमी मासेडोनियापी खाता, खूङ्‍कपी खसा दोस्पी तीतस छीप्पू (२ कोरिन्थी २:१२-१४)। कोरिन्थीचा खची होप्मी गल्ती स्वीकार मस्‍ना वालूम्मा मस्क तूये पीम् रीदाम् पावलआ तीतसपीका तूम् तअ। ङ्‍क जीनप् रीदाम् येन्‍ना पावलआ ईबूम् तेस्रो छाप्दाम् कोरिन्थीचीपी छाप्पू। म्हाम्पीक छाप्दाम् मासाकसा ङ्‍क छाप्दाम् “कोरिन्थीची पावलआ हक दोस्पीक छाप्दाम्” पीक्या।

कोरिन्थीचीपी हक ङ्‍क “दोस्रो” छाप्दाम्क पावलमी बीन्‍नीपा छाप्दाम्पीका दूङ् म्गोङ् गोपाक रीङ् छाप्क तूये। पावलआ कोरिन्थीची (केईसो) म्सानीवा गोपाक रीङ् खोमक तूये। पावल ऊतोङ्‍क मीस्ये तूवा पीम् रीङ् ङ्‍क म्छाप्दाम्पीका केईया हायाम् नत्‍तो छेईम् दूराम्।

पावलमी रीराममी तोक्पी होसोङ् छेईम् लागी रोमीची पावलआ छाप्ना हचीक छाप्दाम्मी छेईलम् खोङ्नूम्व।

कोरिन्‍थीची

पावलआ हक दोस्पीक छाप्दाम्

१

१ नीनाम्माम् लन्चीलाम्पा ख्रीष्‍ट येशूम् प्रेरित पावल ना ई नेछो तिमोथीलाम्पा कोरिन्थपी तूप् नीनाम्माम् मण्डलीची, ना खोलोङ् अखैयापी तूप् खोलोङ् नीनाम्माम् मीस्चीपी:

२ नीनाम्मा ई पा ना रोबू येशू ख्रीष्‍टलाम्‍पा आन्‍नी सम्खेलू ना खाऊमा-खासेर्मा के।

सानीवाछे पीप् नीनाम्मा

३ ई रोबू येशू ख्रीष्‍टमी नीनाम्मा ना पामी जयजयकार छूनू। ख सम्‍खे-लूम्खे मीक् पा ना खोलोङ्‍ सानीवाछे पीप् नीनाम्मा तूये।

४ खसा केई खोलोङ् दूक्वापी सानीवाछे पीया, खीक्‍का केईया नीनाम्मालाम्पा तयाम्क मूङ्‍क सानीवाछेआ हेप् दूक्वापी छूक्ची सानीवाछे पीदूराम्।

५ ऊदोईपीक्यालो ख्रीष्‍टमी लागी देईदेतोई केईया दूक्वा तेप्साम्, खोन्तोदीङ् ख्रीष्‍टलाम्पा ताप् सानीवाछे नीनाम्माआ केई पीया।

६ केईका दूक् तयाम्कादोक ङ्‍क आम्‍नी सानीवाछे ना उद्धारमी लागी के। केईका सानीवाछे तयाम्कादोसो मूङ्‍क आम्‍नी सानीवाछेमी लागी के। केईका तेप्साम्काक मूङ्‍क दूक्‍वा धैर्यआ तेप्साम्कालो आन्‍नासो खूङ्‍क सानीवाछेमी अनुभव मईनूम्।

७ आम्नी लागी ओखी आसा बलिय तूये, ऊदोईपीक्यालो केईका छेताम्का, दानाई आन्‍नी ओखी दूक्वापी काम्यान्‍नीची, खोरोनाङ् ओखी सानीवाछेपीसो आन्‍नी काम्यान्‍नीची।

८ नेछोचे, केईका एशियापी तेप्सूम्काक दूक्वामी तोक्पी आन्‍नी मान्छेईमो तूवानी पीम् केईका लन्ची मयाम्कानो। ऊदोईपीक्यालो केईका तेम्ङा मान्तेईप् दूक्वा तम्का, ना केईका लेत्याका पीम् आस्ङा मान्तूवा।

९ केईकान् सीम् दण्डङ् तोम्पातोङ्‍ लईकाक तूवा। केईका ओखी होप्पी मा खोदोलोई सीप्ची रीराम पीप्ना ऊन्पोमीक् नीनाम्मापी थेर्‌न्चीयीकानू पीकाना ङ्‍क रीङ् छूवा।

१० खसा ङ्‍क तोङ्‍क हायाम् देप् खतरापीका केईका लातीका, खीक्‍का खसा केईका लातेका। खसा केईका होसोङ्सो लातेका पीकेकाना खपीङ् केईका ओखी भरोसा यूक्साम्काक तूये।

११ आन्‍नासो वाङोम्पीका केईका बोम्छोम्ङा छूये। खीक्‍का हायाम्‍लोक्‍तो वाङोम्मी ङरी आईम्पीका केईका तम्काक आसीकमी लागी हायाम्सर्प्आ ओखी तोक्पी नीनाम्मा ओलोनूव लयची।

पावलमी लोचम् फात्‍ताक

१२ ङ्‍क रीङ्पी केईका सागोहोम् मयाम्का ना ओखी सानीवाआसो मूङ्‍कम् गवाई पीय, ना ङ्‍क चारपी ना दूङ्‍लोक्‍तोक आन्‍नीस्काक ओखी सम्बन्धपी केईका पवित्रता ना नीनाम्माम् सत्यतापी तोक्सेकाक तूये। ङ्‍क चारमी लूखूप्चीलाम्पा मा, खोदोलोई नीनाम्माम् सम्खेलूलाम्पा के।

१३ ऊदोईपीक्यालो आन्‍ना नीनूम्‍लो बूजेई मम् मान्दूर्प् ऊसो आम्‍नीपी केईका छापाम्कानो, ना कोङा आस मूयो, आन्‍ना ताईक नाम्‍लापी खोलोङ् रीङ् बूजेई मदूर्‌नूम्,

१४ दानाई आन्‍ना ईनीम्‍बा चीछाङ् बूजेई मनूम्क तूये। दोस्का ई रोबू येशू ताम् लेईपी आन्‍ना नम्‍लोना बूजेई मईनूम्, ना केईका आम्‍नी लागी सागोहोम् मयाम्काक तोङ्ना आन्‍नासो ओखी लागी सागोहोम् मदूर्‌नूम्।

१५ ङ्‍क रीङ् आछीयाङ् छूये पीम् कोङा छेतूना आन्‍नी दोबर फाइदा छूनूते पीकोना आम्‍नीपी लाईस्पी बाईम् लन्ची मूऊ।

१६ मासेडोनिया खातोलो आम्‍नीपी बाईम्ना तूम्खाम् ना मासेडोनियापीका होसोङ् आम्‍नीपीङ् आईम्बाम्, ना यहूदिया खाईम् ओ छेलाम्पी आन्‍ना कोङ् पोन्छोदूरोनीवा पीम् ओ लन्ची तूवा।

१७ कोङा मीन्ताम्ङा मान्ममो ओरो मम् लामूकयो? कोङा ओ लोचम् मूलो चारपीक मीचा तोङ्ना ईबूम् ङः आङ् “एई” ना “मा” सो पीकोकयो?

१८ नीनाम्मा विश्‍वास योग्य तूकतोङ् ओखी रीङ्बऊसो “एई” ना “मा” छूवाक मान्तू।

१९ ऊदोईपीक्यालो सिलास, तिमोथी ना कोङा आम्‍नी रापी रीङ्बऊ हासूम्काक नीनाम्माम् छा येशू ख्रीष्‍ट क “एई” ना “मा” मान्तू, खोदोलोई खपी हाल्‍लसो “एईङाङ्” तूये।

२० ऊदोईपीक्यालो नीनाम्माम् खोलोङ् यादे खपी “एई” छूये। खन्सा खलाम्पा नीनाम्माम् साम्दीखाम् लागी केईका “आमेन” पीक्याका।

२१ खोदोलोई केईका आन्‍नीस्का ख्रीष्‍टपी पोचीमीक् ना केईका अभिषेक मप् नीनाम्माङ् तूये।

२२ खसा ईपी खम् छाप तेयीपीक तूये, ना ई गोङ्पी बैना तोङ्ना पवित्र आत्मा पीयीक तूये।

२३ नीनाम्मा ओ साक्षी तूये, आन्‍नी बीन्‍नीपा दूक्वा छूनूनव पीकोना कोङ् कोरिन्थपी मान्बाईङा।

२४ आम्नी विश्‍वासपी केईका हक् मम् लामाम्कानो, खोदोलोई आम्‍नी चामोवाम् लागी आन्‍नीस्का तङेकाना लक् मयाम्का, ऊदोईपीक्यालो आम्नी विश्‍वासपी आन्‍नी थम्पूर तूनी।

२

१ आन्‍नी दूक्वा छूनूनव पीकोना आर्को खेप् आम्नीपा मान्बाईम् कोङा सानीवा मूऊ।

२ ऊदोईपीक्यालो कोङा आन्‍नी आम्‍नी गोङ् तूमीन्‍नीक तूदोक कोङ् आसाई ओ गोङ् चानमीय मोलो? आछीयाङ् कोङा म्गोङ् तूमीयूक मूङ्‍क मीचा कोङ् ओ गोङ् चानमीम् दूरनो।

३ खन्सा कोङ् बानोलो ओ जीनमीक मीस्चीपीका सानीवा चाईम् छूनून पीकोना कोङा मूङ्‍क छाप्दाम् छापू। ऊदोईपीक्यालो कोङ् ओ जीनईलो आन्‍नी खोलोङ्सो आम्‍नी जी नये पीम् आन्‍नी खोलोङ्पी ओ आस तूवा।

४ ऊदोईपीक्यालो आम्नी सानीवा चाईमीम् लागी मा, खोदोलोई आम्‍नी लागी ओपी तूक ओरोदेप् सम्तूमा आन्‍ना छेतानूम् पीकोना ओ गोङ्पी हायाम् चाईतो ना दूक्वापी हायाम् खाप्‍तो कोङा आम्‍नीपी छापूक तूवा।

मोऊ मप्मी छेमा

५ हन्‍ना हेप्पा हेप्मी सानीवा चाईमीक तूदोक मूङ्‍कसा ओ सानीवा चाईमीक मा, खोदोलोई आन्‍नी खोलोमी सानीवा चाईमीक तूये; ङ्‍क रीङ् कोङा पर्सोना पीकोक मा।

६ खूङ्‍क तोङ्‍कची ओरोसर्प्आ पीयक सजाईङा दूमोसो छूये।

७ खोदोलोई आन्‍ना खूङ्‍क छेमा मम् ना सानीवाछे पीम् छूये, मादोने मूङ्‍क हायाम् सोकपी छूये।

८ खन्सा कोङा आन्‍नी नम्‍लोना लोयान्‍नी, मूङ्‍क मीस्पी आन्‍ना हायाम् देतो सम्तूमा खोमीयानूम्।

९ खन्साङ् आन्‍नी जाँच मम् लागी, ना खोलोङ् रीङ्पी आन्‍नी आज्ञा रेप् तूनीयो तूनीनोयो पीम् छेईम् लागी कोङा आम्नीपी छापूक तूवा।

१० आन्‍ना आस्कई छेमा मईनूम्, खूङ्‍क कोङासो छेमा मूयो। कोङा आस्चीई हेप् रीङ्पी छेमा मूक तूदो आम्नी लागी ख्रीष्‍टमी लाईस्पी छेमा मूक तूये।

११ ओरोना शैतानआ केई फासेई मम् तनूनव, ऊदोईपीक्यालो मूङ्‍कम् लोचम्मी तोक्पी केई मान्छेईप् तूयानो।

नयाँ करारपीक सूसो मप्ची

१२ ख्रीष्‍टमी जीनप् रीदाम् हाम् लागी कोङ् त्रोआसपी तोलातोलो रोबूआ ओ लागी ईबूम् लाम्स्को हलोपोक तूवा।

१३ खोदोलोई ओ नेछो तीतस मूङ्‍कपी मान्छीम्ङालो ओ सानीवापी खाऊमा-खासेर्मा मान्छूक तूवा। खन्सा खचीपीका हान्चीङ्ना कोङ् मासेडोनिया हेम् खातो।

१४ खोदोलोई नीनाम्मा ओलोनूते, खसा केईका ख्रीष्‍टपी खोलोङ् नाम्‍लापी कोम् लागी लाम्दूप्याका, ना खम् ज्ञानमी नप् मूर् ओखीलाम्पा खोलोपी रीङ्‍ङ।

१५ ऊदोईपीक्यालो हल्वा तोक्चाप्चीम् ना पीलूलूक्खाप्चीम् रापीसो केईका नीनाम्माम् लागी ख्रीष्‍टमी नप् मूर् के।

१६ पीलूलूक्खाप्चीम् लागी क केईका सीम्मी चाईप् मूर् ना हल्वा तोक्चीम् लागी क केईका रीराममी नप् मूर् के। ङ्‍कतो देप् रीङ्मी लागी आसे योग्य तूये?

१७ ऊदोईपीक्यालो हायाम्सर्प् मीस् तोङ्ना केईका नीनाम्माम् रीङ्बऊमी व्यापार मप् मा, खोदोलोई नीनाम्माआ केईका पोक्सीकाकसा केईका नीनाम्माम् लाईस्पी ख्रीष्‍टपी आछीयाक सानीवालाम् नेनेका।

३

१ ऊई होसोङ् केईका ओखी सायोचोङ्मा लामूम्चायाम्काक तूयेयो? ऊई हेप्-हेप्ची सिफारिश छाप्दाम् चाहेई छूकतोङ्‍ना केईकासो आन्‍नी खोमीम् लागी सिफारिश छाप्दाम् अथवा आम्‍नीपीका बीन्‍नीपास् खोमीम् सिफारिश छाप्दाम् चाहेई छूयेयोनाई?

२ आन्‍नीङा ओखी सिफारिश छाप्दाम् के, मूङ्‍क खोलोङ् मीचा छेईम् ना नीदूर्म्‌ मीना आम्‍नी गोङ्पी छाम्पा तूये।

३ आछीयाङ् आन्‍नी ख्रीष्‍टआ छाप्क छाप्दाम् के, ङ्‍कसा ओखी सूसोम् म्चो खोमय। ङ्‍क लूङ्मी पाटीपी अथवा मसीआ छाम्पाक छाप्दाम् मा, खोदोलोई लेईप्चाप् नीनाम्माम् आत्माआ मीस्मी गोङ्मी पाटीपी छाप्काक छाप्दाम् के।

४ ख्रीष्‍टलाम्पा नीनाम्मापी ओखीम् ङ्‍क तोङ्‍क भरोसा तूये।

५ ऊक रीङ्सो ओखीलाम्पाङ् ताक पीम् केईका ओखी होप्ङा योग्य तूयेकानो, खोदोलोई ओखी योग्यता नीनाम्मापीका ताये।

६ नयाँ करारमी सूसो मप्ची छूम् खसा केईका योग्य मईका, छाम्पा रीङ्बप्पी मा, खोदोलोई पवित्र आत्मापी। ऊदोईपीक्यालो छाम्पा रीङ्बप्‍आने सेत्या, खोदोलोई पवित्र आत्माआ क रीराम पीया।

नयाँ करारमी साम्दीखा

७ सीम् ताईप् ललईमी रीङ्बप् लूङ्पी छाम्पा तूवा। मूङ्‍क ललई हायाम् साम्दीखालोक छूवाना ताआ, मूङ्‍कम् अल्माआ इस्राएलीचा मोशाम् ङाली खोम् मान्दूर्‌ची, खोरोदोसो मूङ्‍क अल्मा मातोखात्चाक तूवा।

८ पवित्र आत्माम् सूसो होसोङ् देईकई हायाम् साम्दीखालोक छूये!

९ दोस् तीक् ललई साम्दीखालोक तूवादो, धर्मी मप् सूसो देईकई दूङ्‍लोक्‍तो साम्दीखालोक छूये।

१० आछीयाङ् मूङ्‍क ऊलाम् साम्दीखालोक तूवा, ना ईनीम्‍बाक साम्दीखा मूङ्‍कप्का देप् तूकसा मूङ्‍क लाईस्पीक साम्दीखा क मासाना खाता।

११ ऊदोईपीक्यालो माप्नाखाईप्मीङ् मोन्तो साम्दीखा तूवादो, हादेलोसो तूप्चाप्मीक होसोङ् देईकई हायाम् साम्दीखा छूये!

१२ खन्सा ओखीम् ङ्‍क तोङ्‍क आस तूकसा केईका हायाम् साहासलोक छूयीकाक तूये।

१३ केईका मोशा तोङ्‍क मा, खसा मोमोजीजी छूक्‍तो खात्चाक साम्दीखामी अल्मा इस्राएलीचा तचीनून पीकाना म्होप्मी ङाली छेक्नाम्‍आ देप्दोङू।

१४ खोदोलोई खची गोङ् छोक् छूवाक तूवा, ऊदोईपीक्यालो एसेक लेईसम्मोङ् पूरान करार नीयाम्‍लो खूङ्‍क छेक्नाम्‍आ देप्दीतक छूये। खूङ्‍क छेक्नाम् ख्रीष्‍टलाम्पाङाङ् हले।

१५ एई, एसेक लेईसम्मोसो मोशाम् सोक्सर नीयस्लो खची गोङ्पी छेक्नाम्‍आ देप्दीतक छूये।

१६ खोदोलोई ऊक नाम्‍लापीये मीस् रोबूपी आत्‍ते, खोदोलो मूङ्‍क छेक्नाम् हले।

१७ हन्‍ना रोबू आत्मा तूये, खीक्‍का हापी रोबूम् आत्मा तूये, खूङ्‍कपी स्वतन्त्रता छूये।

१८ खीक्‍का केई खोलोआ छेक्नाम् हल्म्पा ङालीआ रोबूम् साम्दीखामी अल्मा खोमयाम्काक तूये। रोबू आत्मा तूये ना खलाम्पा ताप् मूङ्‍क सम्दीखाम् अल्माहेम् केई फात्याना ख तोङ्‍कङ् बानेई मईया।

बोहोम् छूप्पी दाचाम्

४

१ खन्सा नीनाम्माआ म्सम्खेवालाम्पा केईका ङ्‍क सूसो मम् लक् पीयीकाकसा केईका ओखी सानीवा करखात्नो।

२ केईका ङईम्‍लप् ना सूल्म्चीम्ना मम् लक् होक्सीयूम्काक तूये। केईका वालीली लक् मयाम्कानो ना नीनाम्माम् रीङ्‍बऊ वालीली बानेई मयाम्कानो। खोदोलोई आछीयाक रीङ्बऊ खोलोङ् मीस्चा छेईम्मीना नेनेकाना केईका ओखी होप्ङा नीनाम्माम् बोगोपी पीन्दीन्चीयीकाक तूये।

३ ओखी जीनप् रीदाम् देप्खात्क तूदोसो ङ्‍क पीलूलूक्खाप्चीम् लागीङाङ् देप्पाक तूये।

४ नीनाम्माम् ङालीपी तूप् ख्रीष्‍टमी साम्दीखाम् जीनप् रीदाम्मी अल्मा विश्‍वास मान्मप्चा तखीचीनूनव पीकाना ङ्‍क दूङ्पीक देऊताआ खची सानीवा कोमूक्पा मदीत्क तूये।

५ केईका ओखी होप्मी तोक्पीङ् रीङ् हासाम्कानो, खोदोलोई येशूम् लागी केईका आम्‍नी रोः छूयीकाना, येशू ख्रीष्‍टङा रोबू तूये पीम् रीङ् हासाम्का।

६ “नाम्कूर्मादाम्पीका अल्हो तीन्‍नू” पीक् नीनाम्माआ ई गोङ्पी खम् अल्हो दईक तूये, मूङ्‍कप्का नीनाम्माम् साम्दीखाम् ज्ञानमी अल्हो ख्रीष्‍टमी ङालीपी लाङ्‍ङक खसा केईका छेईमीयाका।

७ दूङ् देप् राःरा ईमी मा खोदोलोई नीनाम्माम् के पीम्ना छेङ्‍गा मम् लागी ङ्‍क दाचाम् ईपी बोहोम् छूप्पी तूये।

८ केईका खोलोलाम्पा दूक्वापी तूयेका, खोदोलोई चीपीखीकाक मान्तू। ऊई मम् ऊई मम् छूयीकाक तूये। खोदोलोई ओखी पोऊ सकाक मान्तू।

९ केईका मीचा दूक् पीयीकाक तूये, खोरोदोसो हाल्‍ला छूयीकाक मान्तू। हायाम् लोक्‍तो केरीकाना ऊत्‍तीकाक तूये, खोरोदोसो पीयूक्छा छूयीकाक मान्तू।

१० येशूम् रीराम ओखी गाम्पी दान्‍नूव पीकेकाना केईका ख सीयाक हाल्‍लोसो ओखी गाम्पी खूरूम्तीताम्का।

११ ऊदोईपीक्यालो केईका लेतीचायाकालोसो येशूम् लागी हादेसो सीम्‍मी ङःपी तात्‍तीचायाका, खोरोछूलो येशूम् रीराम सीप्ना खाईप् ओखी गाम्पी खोछेत्‍ते।

१२ ओरोना सीम्‍आ ओखीपी लक् मय, खोदोलोई रीरामआ आम्नीपी लक् मय।

१३ धर्मसूम्बऊपी “कोङा विश्‍वास मू, खन्सा कोङ् नेनो” पीक्मी आत्मा ओखीपी तूकसा केईकासो विश्‍वास मयाम्का, ना केईका नेनेका।

१४ केईका छेताम्का, रोबू येशू लेन्चा मीक्‍आ केईकासो येशूलो लेन्चा मीयाका, ना खसाङ् केईका आन्‍नीस्का खम् लाईस्पी तातेका।

१५ ऊदोईपीक्यालो ङ्‍क खोलोङ् आम्नी लागीङ् छूवाक के, खोरोछूकसा दानाई सम्खेलू हायाम्सर्प् मीस्चीहेम् छातोखाते, खोरोनाङ् नीनाम्माम् साम्दीखामी लागी ओलोनूव पीम् लक्सो पतोखाते।

१६ खन्सा केईका ओखी पोऊ सक्खात्नो। म्थेम्पीक ओखी गाम् नास् छूक्‍तो खात्दोसो ओखी आत्मिक गाम् क लेईपीच्‍ची नयाँ छूक्‍तो खाते।

१७ ऊदोईपीक्यालो ओखी हाम्‍लो-हाम्‍लोक ना ऊक्छीन्छाक दूक्वाआ ओखी लागी हादेसो मान्याईप् हायाम् देप् साम्दीखा चूप्स्चयक तूये।

१८ केईका दाईप् रीङ् मा, खोदोलोई मान्दाईप् रीङ् खोङाम्का, ऊदोईपीक्यालो तयाम्क रीङ् ऊक्छीन्छाकङ् छूये, खोदोलोई मान्दाईप् रीङ्‍ क हादेसो तूचाये।

साराङ्‍गाप्‍तोक ई तूस्को

५

१ ऊदोईपीक्यालो केईया छेताम्क, केई बास् तूस्को तम्बू तोङ्‍क ङ्‍क बोहोम् गाम् उत्खात्दोसो साराङ्‍गाप्‍तो हादेसो मान्याईप् नीनाम्माआ पीयीक ई खीम् तूये, खूङ्‌क हूःआ बानेई मम्पा मा।

२ ङ्‍कपी आछीयाङ् केई दूक्वापी तूया, ना साराङ्‍गाप्‍तोक खीम् तोम् हायाम् देप् लन्ची मयाम्,

३ ऊदोईपीक्यालो खूङ्‍क तयाम्ना केई फूतीकेर् छूयेनो।

४ ऊदोईपीक्यालो ङ्‍क चारपीक खीम्पी तूयेलो सूर्ताआ केई ओऊसूम् लईया। केई चारपीक गाम्पीका लईम्खाम् लामाम्क मा, खोदोलोई साराङ्‍गाप्‍तोक गाम् तोम् लन्ची मयाम्, खीक्‍का ओरोना सीप्ना खाईप् गाम् रीरामपी फात्क छूये।

५ हन्‍ना केई ङ्‍क रीङ्मी लागी चोचूम्पीप् क नीनाम्माङा तूये। खन्सा खसा केई बैनाम‍् लागी पवित्र आत्मा पीयीक तूये।

६ खन्सा ओखीपी हाल्‍लोसोङ् भरोसा तूये। केईका छेताम्का, केईका हादेसम्मोई गाम्पी तूयाका, खोदोलो सम्मो रोबूपीका छूबूरी तूयाका।

७ ऊदोईपीक्यालो केईका विश्‍वासलाम्पा लाम्दूमेका, दाईप्खाप् रीङ्लाम्पा मा।

८ ओखीपी पूरा भरोसा तूये, बरू गाम्पीका हाल्‍ला छूम्ना रोबूलो तूम् केईका नताम्का।

९ खन्सा केईका गाम्पीदोसो गाम्पीका छूबूरीदोसो, ख म्जीनमीम्ङा ओखी लक्ष्य छूये।

१० ऊदोईपीक्यालो केई खोलोङ् ख्रीष्‍टमी नीया मस्को दोक्पी थोरेम् छूये, ओरोना गाम्पी तूलो खोलोआ खची होपा मईचीक तोङ्ना नप् मान्‍नप् लक्मी म्चो तयची।

मीलापमी सूसो

११ खन्सा रोबूपीका कीस्याकाकसा केईका मीस्ची रोबूपी ताम् लागी उत्साहा पीयाम्का। केईका दाकई तूयाका मूङ्‍क नीनाम्माआ छेत्‍त, ना कोङा आसा मूयो, ङ्‍क रीङ् आम्नी सानीवापीसो छेङ्‍गा तूये।

१२ केईका होसोङ् आम्नी दोक्पी रीयाचीकानो, खोदोलोई आन्‍नी ओखीपी सागोहोम् मम् मौका पीचाईनीक तूये। ओरोना मीस्मी सानीवापीक रीङ्आ मा खोदोलोई पाखापीक रीङ्पी नाम्दूखू मप् मीस्ची आन्‍ना ङरी आईदूर्‌नूम्।

१३ केईका ओखी नीऊ मास्खात्दोक ङ्‍क नीनाम्माम् लागी के। खीक्‍का केईका ओखी नीऊ चप्चऊ तूदोक ङ्‍क आम्नी लागी के।

१४ ख्रीष्‍टमी सम्तूमाआ केईका बाध्य मईयाका, ऊदोईपीक्यालो केईका ङ्‍क छेताम्का, खोलोमी लागी ईल्पो सीया, खोरोछूवाकसा खोलोङ् सीया।

१५ येशू खोलोमी लागी सीया, खन्सा लेईप्चाप्ची हन्‍ना खची म्होप्मी लागी लेईम्चाम् मा, खोदोलोई खम् लागी लेन्‍चानू, ख खची लागी सीया, ना होसोङ् रीरामपी ऊसापका।

१६ ङ्‍कतोङ्ना हन्‍नायीका आस्सो केईका मीस्मी मीन्ताम्‍लाम्पा खोङाम्कानो। केईका ख्रीष्‍ट ईबूम् नाम्‍लापी मीस्मी मीन्ताम्‍ला खोङूम्काक तूवा, खोदोलोई हन्‍नायीका ख मोरोना खोङाम्कानो।

१७ खन्सा हेप् मीस् ख्रीष्‍टपी तूदोक खूङ्‍क नयाँ बोबूयाक के। पूरान यात्खाताक तूये, खोङ्नूम्व, नयाँ ताक तूये।

१८ ङ्‍क खोलोङ् नीनाम्मालाम्पा छूवाक के, खसाङ् केई ख्रीष्‍टलाम्पा म्होप्पी मिलापपी ताती, ना केई मिलापमी सूसो पीयी।

१९ ओरोना म्होप्ङा ख्रीष्‍टपी छूवाना नीनाम्माआ चार म्होप्लो मिलापपी तात्दोङ्‍क तूवा। खची मोऊमी लेखा मान्लाम्मो मिलाप मम् लक्मी रीदाम् खसा केई पीयीक तूये।

२० खन्सा केईका ख्रीष्‍टमी रीदाम् पोक् के, ना नीनाम्माआ ओखीलाम्पा बीन्ती मचयक तूये। ख्रीष्‍टलाम्पा केईका आन्‍नी बीन्ती मीनी, आन्‍नी नीनाम्मालो मीलापपी तानीव।

२१ ख्रीष्‍टपी केई नीनाम्माम् लाइस्पी धर्मी छूम् दूरूम्नू पीकाना नीनाम्माआ मोऊ मान्छेईप् ई लागी मोऊ बानेई मअ।

६

१ केईका नीनाम्माम् लक् मप् बूम् तूयाकाकसा आन्‍नी बीन्ती मीनी, आन्‍ना तानूम्क खम् सम्खेलू मोरोक छूम् पीयानूम्नव,

२ ऊदोईपीक्यालो खसा ओरोपीके,

“ओ सम्खेलूम् नाम्‍लापी कोङा आम् वाङोम् येनू,

ना हल्वाम् लेईपी कोङा आन् बोन्छोन्‍ना।”

खोङ्नूम्ते, नीनाम्माम् सम्खेलूम् नाम्‍ला ओन्तोलोङा ना हल्वाम् लेई ओन्तोलोङ्‍ के।

पावलमी दूक्वा

३ ओखी सूसोपी दोस् दान्‍नून पीकीकाना केईका आस्मीसो लाम्पी बाधाम् लक् मयाम्कानो,

४ केईका मयाम्काक खोलोङ् लक्पी केईका ओखी होप् नीनाम्माम् सूसो मप्चीङा पीम् खोमयाम्का। दूक्वापी, गारपी, आपद्-विपदपी तात्‍तेकालो केईका हायाम् धैर्य मयाम्काना तेप्साम्का।

५ केईका केर्‌म्फू तम्काक तूये, कैदपी तात्‍तीका तूये, हूलदङ्‍गापी तात्‍तीकाक तूये, रोकोछूपी लक् मम्काक तूये, मान्‍ईम्मो ना साकासीतो हायाम् बाईप् तूयीकाक तूये।

६ पवित्र आत्मालाम्पा ना आछीयाक सम्तूमापी तूयीकाना शुद्धतापी, सानीवापी, हूदूर्म्‌ पी ना सम्खेपी केईका ओखी होप्ङा खोमन्चीयीकाक तूये।

७ केईका विश्‍वासयोग्य छूयीकाना सत्य रीङ्बऊ नेनीकाक तूये। नीनाम्माम् राःराआ ओखीपी लक् मचयक तूये। केईका ओखी चूप्‍ला लो पाङ्लालो धार्मिकताम् जूम्‍लो खूराम्काक तूये।

८ केईका सायोचोङ्मापी ना सायोचोङ्मा मान्दीकपी, नीङ् काईम् ना नीङ्ला तोम्पी नीनाम्माम् सूसो मयाम्काक तूये। मीचा केईका वालीलीपो मीन्‍नीदोसो केईका सत्यतापी लाम्दूमेका।

९ छेईमान्‍लम्पा तोङ्‍क तूयेकादोसो खोलोआ छेतेका। सीम्होक् तोङ्‍क तूयेकादोसो लेतीचायाकाकङ् तूयेका। सजाई तेप्सूम्काक तूदोसो सेतीतीकाक मान्तू।

१० सानीवा चाईप्चाप् दोसो चामोवापी तूयेका। छूक्सीप्दोसो हायाम्सर्प् होङ्पोक् मपा, ऊसो मान्तूप् तोङ्‍कदोसो ओखीपी खोलोक थक् तूये।

११ कोरिन्थपी तूप्चे, केईका आम्नीपी नम्‍लोना पीकीकाक तूये, ओखी गोङ् आम्नी लागी हलूम्ताम्काक तूये।

१२ आम्नी लागी ओखी सम्तूमा चीछा छूवाक मान्तू, खोदोलोई आम्नी सम्तूमाई ओखीपी चीछा छूवाक तूये।

१३ हन्‍ना ङ्‍कम् फाईपी कोङा ओहोप्‍मी छाचीपी तोङ्ना पीको, आन्‍नासो आम्नी गोङ् हलानूम्व।

विश्‍वासी लो विश्‍वास मान्मप्चीलो

१४ विश्‍वास मान्मप्चीस्का ईबूम् वोवेन्दापी नारेई छूनीनव ऊदोईपीक्यालो धर्म लो अधर्मलो ऊई तङेयो? अथवा नाम्कूर्मादाम् लो छेङ्छेङ्पा‍लो ऊई खप्पयो?

१५ ख्रीष्‍टमी शैतानलो ऊई सम्बन्ध तूयेयो? अथवा विश्‍वास मप्ची लो विश्‍वास मान्मप्चीलो ऊई ईबूम्ङा छूयेयो?

१६ ङोङोक्छेची लो नीनाम्माम् दप्स्को खीम्‍लो ऊई तङेयोमोलो? ऊदोईपीक्यालो केई लेईप्चाप् नीनाम्माम् दप्स्को खीम् के, ओरोना नीनाम्माआ पीकाक तूये,

“कोङ् खचीपी वास तूवो,

ना खची रापी लाम्दूमो,

ना कोङ् खची नीनाम्मा छूवो,

खीक्‍का खस् ओ मीस्ची छूये।

१७ खन्सा खची हाम्पीका लत्‍तानीना बान्‍नीव,

ना खचीप्‍का आन्‍नी अलग तूवानीव, योबोरोबूआ पीके।

अशुद्ध थक् ऊसो पातानूम्नव,

ना कोङा आन्‍नी ग्रहण मयान्‍नी।

१८ कोङ् आम्नी पा छूवो,

ना आन्‍नी ओ छामाईची छूनी,

दूङ् देप् राःरालोक योबोरोबूआ पीके।”

७

१ खन्सा सम्तूमा मीयान्‍नीक बूम्चे, ईपी ङ्‍क यादे तूकसा गाम् ना आत्मा शुद्ध मप् खोलोक रीङ्पीका केई ई होप्ङा शुद्ध मयाचीके। खीक्‍का नीनाम्माम् कीम्पी पवित्रता पूरा छूम्मीना पमीत्‍तो खात्याके।

पावलमी चामोवा

२ केईका आम्नी गोङ्पी तूस्को पीयीकाव। केईका आस्मीसो रई मम्काक मान्तू। केईका आस्सो मान्‍नप् मम्काक मान्तू। केईका आस्पीकासो फाइदा लापूम्काक मान्तू।

३ आन्‍नी दोस् तीम् लागी कोङा ङ्‍क पीकोक मा, ऊदोईपीक्यालो कोङा लाईस्पीङ् लोन्दीन्‍नीक तूये, ओखी गोङ्पी आम्नी लागी हायाम् देतो तूस्को तूये, केईका आन्‍नीस्का सीम्दोसो लेईम्दोसो तयार तूयेका।

४ आम्नीपी हायाम् देप् ओ भरोसा तूये। आम्नीपी कोङा हायाम् सागोहोम् मूयो। कोङ् उत्साहाआ पेप्खाप् तूवो। ओखी खोलोङ् दूक्वापीसो कोङ् हायाम् ओजीनचाये।

५ ऊदोईपीक्यालो केईका मासेडोनियापी ताईकाकप्कासो केईका ऊसो नोम्चीम् मान्तम्का, खोदोलोई खोलोलाम्पा ओखीपी दूक्वा तालाताक तूवा, पाखापी जूम्‍लूक ना ओखी सानीवागोपी कीम् लम्ङाङ् तूवा।

६ खोदोलोई गोलूम् पेर्प्‌ खाप् मीस् उत्साहा पीप् नीनाम्माआ तीतस ताकलाम्पा केईका उत्साहा तम्का।

७ ख ताकसाङाङ् मा, खोदोलोई आम्नीप्का खसा तक उत्साहाआसो केईका उत्साहा तम्का। कोङ्लो तूम्खाम् हायाम् देप् आम्‍नी लन्चीम् तोक्पीसो खसा ओखीपी पअ। आन्‍नी दुखित छूवानीक ना ओ लागीपी आम्नीम् हायाम् गूम्प् वास्ता तूकम् तोक्पीसो खसा ओखीपी पअ, ना ओरोना कोङ् होसोङ् हायाम् ओजी नअ।

८ कोङा ओ छाप्दाम्पीका आन्‍नी दुखित मन्‍नीक तूदोसो कोङ् ओ सानीवाआ चोयोनो, चाम्ने कोङ् ओ सानीवाआ चोकङ् तूवा। कोङा ङ्‍क ललीयू, मूङ्‍क छाप्दाम्‍आ जीस्तातोङाङ् आन्‍नी दुखित मानीक तूवा।

९ आन्‍नी सोक्पी छूवानी पीकोना कोङ् ओ जीनईक मा, खोदोलोई आम्नी सोक्‍आ आन्‍नी वालूम्मा ममीनी पीकोना कोङ् ओ जीनईक के। ऊदोईपीक्यालो आन्‍ना नीनाम्मा मीनानूम्ना सोक्पी छूवानी, ना ओखीलाम्पा आन्‍ना ऊसो नोक्सान् तेम् मान्बो।

१० नीनाम्मालाम्पाक सोक्‍आ हल्वाम् लागी वालूम्मा तात, ना मूङ्‍कपी सानीवा चाईम् रीङ्‍ छूनो, खोदोलोई चारलाम्पाक सोक्‍आ क सीम् तात।

११ ऊदोईपीक्यालो खोङ्नूम्व, नीनाम्मालाम्पाक ङ्‍क दुखित छूम् रीङ्आ आम्‍नीपी ऊतोङ्‍क उत्साहाये तात्‍क तूये: आम्नी होप्ङा दोसी मान्छूम् लागी आम्नीपी ऊतोङ्‍क उत्सुकताये, ऊतोङ्‍क छूलीये, ऊतोङ्‍क कीम्वाये, ऊतोङ्‍क लन्चीये, ऊतोङ्‍क जोशये, ना नीया छूनू पीम् ऊतोदेप् लन्चीये! खोलोङ् रीङ्पी आन्‍ना आम्नी होप् दोस् मान्दीक खोमनूम्क तूये।

१२ कोङा ङ्‍क छाप्दाम् अन्याय मप् मीस्मी कारणआ छापूक मा, ना अन्यायपी ताईप् मीस्मी कारणआङा छापूक। खोदोलोई नीनाम्माम् मूक्स्दूपी ओखी हेम् आम्नी वास्ता ऊतोङ्‍कई तूये, मूङ्‍क आन्‍ना छेतानूम्व पीकोना कोङा छापूक के।

१३ खन्सा केईका उत्साहा तम्काक तूये।

केईका तम्काक ओखी होप्मी उत्साहापीकासो दूङ् लोक्‍तोने तीतसलो तूपीकालो हायाम् ओखी जी नअ, ऊदोईपीक्यालो आन्‍नी खोलोआ साम्दीसायो मीयानूम्कसा खसा म्सानीवापी चामोवा तक तूये।

१४ ऊदोईपीक्यालो खम् लाईस्पी आम्नी तोक्पी कोङा नाम्दूखू मूक तूवादोसो खूङ्‍क ओ लागी ऊसो ङईम् लम् रीङ् मान्तू। खोदोलोई केईका आन्‍नी लानीक रीङ् खोलोङ् सत्य तूवा, खोरोनाङ् तीतसमी लाईस्पी केईका मम्काक नाम्दूखूसो सत्यङा तूवा।

१५ आन्‍ना खोलोआ तीतसआ ईयानीक रीङ् रेपानूम्क ना कीम्‍आ योतो ख लाम्तूम्मा मीयानूम्क मीन्‍नना बाईयलो खम् सम्तूमा आम्नीपी होसोङ् दूङ् पचाईक तूये।

१६ कोङ् ओ जीनये, ऊदोईपीक्यालो आम्नीपी ओमी पूरा भरोसा तूये।

दान पीम् तोक्पी

८

१ नेछोचे, मासेडोनियापीक मण्डलीचीपी नीनाम्माआ पीचीक सम्खेलूम् तोक्पी केईका आम्नीपी पोम् मीनेका।

२ दूक्वाम् कीम्‍लप् चाम्चीम् रापी हायाम् छूक्सीप्दोसो ओरोदेप् चामोवा ना हायाम् खची गोङ् हल्चीना सम्नतो खचा दान पीची।

३ ऊदोईपीक्यालो कोङा गवाई पीयो, खचा खची होप्मी बोऊतोरो तोङ्ना ना पीदूर्‌चीकप्का दूङ्‍ङा खची होप्मी लन्चीआ पीची।

४ खचा नीनाम्माम् मीस्ची बोम्छोम् तम्कानू पीकाना केईका बीन्ती मीयीका।

५ केईका मीनूम्काकप्का दूङ् खचा मची। खोलोप्का दूङ् लाईस्पी खचा खची होप्ङा रोबूपी पीन्दीन्‍ची, ना नीनाम्माम् लन्ची तोङ्‍ना खचा केईका खची होप्ङा पीयीतीका।

६ खन्सा तीतसआ लाईस्पीकाङ् ङ्‍क दान बात्ल मम् लक् थोक्स्कसा आम्नी हाम्पीसो खूङ्‍क नप् लक् पूरा मनू पीकीकाना केईका ख बीन्ती मीयूम्का।

७ दानाई खोलोङ् रीङ्पी आन्‍नी पतोखातानीक तूये: विश्‍वासपी, रीङ्बऊपी, ज्ञानपी, खोलोक जोशपी ना ओखीपीक आम्‍नी सम्तूमापी। खोरोनाङ् आन्‍नी ङ्‍क दान पीम् नप् लक्पीसो पतो खात्नीव।

८ कोङा ङ्‍क आज्ञा मूयोक मा, खोदोलोई हेप्चीम् जोशलो थापूना आम्नी सम्तूमासो आछीयाक तूये पीम् खोमम् लागी कोङा ङ्‍क पीकोक के।

९ ऊदोईपीक्यालो ई रोबू येशू ख्रीष्‍टमी सम्खेलू आन्‍ना छेत्चाईनूम्, ख होङ्पोक् तूवा खोरोदोसो ख आम्नी लागी छूक्सीप् मन्ची। खम् छूम्सीम्‍लाम्पा आन्‍नी होङ्पोक् बानेई मम् लागी खसा ओरो मक के।

१० हन्‍ना ङ्‍कम् तोक्पीक ओ चाई ङ्‍क तूये: ईक् दोङ् लाईस्पी दान पीम् लक् आन्‍ना थोक्सानूम्कङाङ् मा, खोदोलोई मूङ्‍क मम् देप् लन्चीसो मनूम्क तूवा।

११ मूङ्‍क हन्‍ना पूरा मम् आम्नी लागी नप् छूये। दान पीम् लन्ची मम्पी आन्‍नी तयार तूवानीक तोङ्नाङ् आम्नी होप्मी बोऊतोरो तोङ्‍ना पीयानूम्ना ङ्‍क लक् यात्छोक्स्‍नूम्व।

१२ आम्‍नीपी ओरोतो दान पीम् लन्ची तूदोक आम्नीपी तूक तोङ्नाक दान नीनाम्माआ लाप, खोदोलोई आम्‍नीपी मान्तूक थक् नीनाम्माआ लापनो।

१३ आन्‍नी भारपी छूवानी ना बीन्‍नीपाक हाम्‍लो छूनू पीकोना कोङा ङ्‍क पीकोक मा, खोदोलोई खोलोङ् ईतोरो भार छूनूव।

१४ ङ्‍क ईनीम्‍बाक नाम्‍लापी आम्नीपी ओरोतो तूकलाम्पा खची रोरेखापी काईछोक्स्‍नू ना खचीपी ओरोतो तूकलाम्पा आम्‍नी रोरेखापीसो काईछोक्स्‍नू। ओरोना खोलोङ्पी ईतोरो छूनू।

१५ धर्मसूम्बऊपी ओरोना छाम्पा तूये “हायाम् देतो कप्लाप्मी ओरोतो मान्छूवा, ना चीछाङाङ् कप्लाप्मीसो चीछा मान्छूवा।”

तीतस कोरिन्थपी

१६ खोदोलोई नीनाम्मा ओलोनूते, खसा तीतसमी गोङ्पी आम्नी लागी मूङ्‍क लन्ची यूक्स्पी।

१७ ऊदोईपीक्यालो तीतसआ ओखी बीन्ती रेप्कङाङ् मा, खोदोलोई म्होपासो हायाम् उत्साहित छूवाना म्होप्मी लन्चीआ आम्नीपी ताचाये।

१८ जीनप् रीदाम् येईमीम् लक्पी खोलोङ् मण्डलीचा साम्दी दचीक ईल्पो नेछोसो तीतसलो केईका पोक्सूम्चायाम्का।

१९ खोन्तोदीङाङ् मा, खोदोलोई रोबूम् साम्दीखाम् लागी ना ओखी बोम्छोम् लन्ची खोमम् लागी केईका मम्चायाम्काक नप् लक्पी केईकाचीका लाम्दूम् लागी ख मण्डलीआ सोक्‍क तूये।

२० गोङ् हल्सा पीयीकाक ङ्‍क दान गोङाम्कालो ङ्‍कम् तोक्पी आसासो केईका दोस् तीयीकानून पीम् केईका लन्‍ची मयाम्का।

२१ ऊदोईपीक्यालो केईका रोबूम् मूक्स्दूपीङाङ् मा, खोदोलोई मीस्मी मूक्स्दूपीसो ऊकई सायोचोङ्मालोक तूये खूङ्‍कङ् मम् लन्ची मयाम्का।

२२ खन्सा अर्को नेछोसो तीतस ना लाईस्पीक नेछोलो पोक्सूम्चायाम्काक तूये। ख केईका हायाम् देतो रीङ्पी जाँच मम्काना जोशिल छीपूम्काक तूये। ईनीम्बासो आम्नीपी यूक्सक ओरोदेप् भरोसाआ बोम्छोम् लक्पी ख हायाम् जोशिल छूवाक तूये।

२३ तीतस क ओ बूम् के, ना कोङ्‍लो ईतो आन्‍नी बोम्छोम् लक् मय। खलो बाईप् बीन्‍नीपा नेछोस् क ख्रीष्‍टमी साम्दीखाम् लागी मण्डलीचा पोस्चीक के।

२४ आन्‍ना खस् आम्नी सम्तूमामी प्रमाण पीयानूम्व, खीक्‍का केईका ऊदोई आम्नी तोक्पी सागोहोम् मयाम्काक रईछ पीम् खोलोङ् मण्डलीचा तोन्खा दूर्चीनूव।

९

१ नीनाम्माम् मीस्चीम् लागी पीम्पा चाचोदाम्मी तोक्पी आम्नीपी कोङा छाम्चाम् आवश्यक मान्तू।

२ ऊदोईपीक्यालो आन्‍ना पीम् लन्ची मनूम्क कोङा छेतो। ङ्‍कम् तोक्पी मासेडोनियापीक मीस्चीम् लाईस्पी कोङा आम्नी तोक्पी सागोहोम् मतो पीकोक तूवा, तेम्नीङ्‍कायीकाङा आन्‍नी अखैयापी तूप्ची चोचूम्चायान्‍नीचीक तूये। आम्नी जोशआ मासेडोनियापीक ओरोसर्प् विश्‍वासीची जोशिल छूवाक तूये।

३ खोदोलोई ङ्‍कम् तोक्पी आम्नी लागी केईका मम्काक सागोहोम् होप्‍तोक छूनून, ना कोङा पीकोक तोङ्ना आन्‍नी चूम्चीनीव पीकोना नेछोची पोक्सूचोयोचीक तूये।

४ हेप् मासेडोनियापीकची कोङ्लो आम्नीपी ताईलो आन्‍नी मान्चूम्चीमो तूनीक छीप्नीदोक केईका ङईम्पी छूयेका, ना आन्‍नीसो ङईम्पी छूनी, ऊदोईपीक्यालो केईका आम्नीपी देप् भरोसा यूक्सूम्काक तूये।

५ खन्सा आन्‍ना यादे मनूम्क चाचोदाम् लाईस्पीकाङ् चाईखम्ना चोचूम् लागी ओपीका लाईस्पी नेछोची आम्नीपी पोम् छूये कोङा मीनो। खन्सा ङ्‍क चाचोदाम् करकापआ मा खोदोलोई आम्नी लन्चीआ पीयानूम्क चाचोदाम् छूनूव।

देप् सानीवाआ पीम्

६ खोदोलोई रीङ्‍ क ङ्‍कङा के, चीछा फूईप्‍आ चीछाङा हेक, ना देतो फूईप्‍आ हायाम् देतोङा हेक।

७ खीक्‍का खोलोङ् मीचा म्होपा मीन्कतोदी पीनूव, करकापपी मा खोदोलोई म्होप्मी लन्ची तोङ्ना पीनूव। ऊदोईपीक्यालो म्गोङ्चानतो पीप् मीस् नीनाम्माआ सम्तूमा मीय।

८ नीनाम्माआ आन्‍नी खोलोङ् हायाम् देतो आसीक् पीदूर्नी, ओरोना आम्नीपी हादेलोसो खोलोक थक् हायाम् देतो छूचाये ना खोलोङ् नप् लक्मी लागी आन्‍ना हायाम् देतो पीम् दूर‌्‌नूम्।

९ धर्मसूम्बऊपी ओरोना छाम्पा तूये,

“मूङ्‍कसा सम्नप् सानीवाआ छूक्सीप्ची दान पीचीक तूये,

मूङ्‍कम् धार्मिकता दोस्का सम्मो पोचीङ्चय।”

१० फूईम् चालेई ना चाम् लागी जा पीप् नीनाम्माआ आन्‍नी चालेई पीनी, ना मूङ्‍कपी पमीय, खीक्‍का आम्नी धार्मिकताम् फसल हायाम् देतो छूमीय।

११ हादेलोसो आम्‍नी देप् सानीवापीका आन्‍ना पीदूरानूम्व पीक्ना नीनाम्माआ आन्‍नी होङ्‍पोक् मईनी। आन्‍ना पीनूम्क ङ्‍क चाचोदाम् ओखी हूक्पीका तोक्चा नीनाम्मा ओलोनूव लयची।

१२ ङ्‍क सूसोम् लक्‍आ नीनाम्माम् मीस्ची लाईचयस्‍नोकपी पूरा छूये। ओन्तोदीङाङ् मा, ङ्‍कसा हायाम्सर्प् मीचा नीनाम्मा ओलोनूव लयची।

१३ मीस्चा ख्रीष्‍टमी जीनप् रीदाम्मी लागी आम्नी आज्ञापालन ना हायाम् देप् सानीवाआ चाचोदाम् पीनूम्क आम्‍नी सूसो खोङस्‍ना नीनाम्मा साम्दीखा मीयची।

१४ आम्नीपी नीनाम्माम् हायाम् देप् सम्खेलू तूकसा खचा आन्‍नी तूम्खाम् हायाम् लन्ची मईची, ना आम्नी लागी वाङोम् मईची।

१५ पयाम्ना पोङा मान्तेईप् वरदानमी लागी नीनाम्मा ओलोनूते!

पावलमी सूसो

१०

१ कोङ् पावल, आम्नी दोक्पी लखेक छूवो, खोदोलोई छूबूरी तूवोलो आन्‍नीस्का साहासी छूवो! ख्रीष्‍टमी नम्रतापी ना सम्खेवापी कोङा आन्‍नी बीन्ती मीयान्‍नी।

२ कोङा आन्‍नी बीन्ती मीयान्‍नी, कोङ् आम्नीपी तोयोलो कोङ् छूलीपो छूम् बोनूनव। केईका चारपीक रई लन्चीआ लक् मयाम्का लोक्चीम् लागीने कोङ् आछीयाङ् छूलीपोङ् छूदूरो।

३ केईका चारपी तूयेका, खोरोदोसो चारपीक तोङ्‍ना जूम्‍लूक मयाम्कानो।

४ ऊदोईपीक्यालो ओखी जूम्‍लूक्मी जूम्‍लो चारपीक मा। केईका गोम् जूम्‍लोने नीनाम्माम् राःरालोक जूम्‍लो के। ङ्‍कसा किल्‍ला हईम् दूर ना वालीलीक खेम् रीङ्ची मासेई मदीत।

५ नीनाम्माम् ज्ञानमी ऊल्‍लोङ्‍पी पोक् खोलोङ् नाम्दूखूआ पेप्खाप् बाधा केईका मासेई मयाम्का, ना खोलोङ् मीन्ताम् ख्रीष्‍टमी आज्ञा रेम्मीम् लागी तईपी ताताम्का।

६ आन्‍नी नम्‍लोना आज्ञा रेप् छूनीकप्‍का आज्ञा मान्‍रेप् खोलोङ् दण्ड पीम् लागी केई चूमेची।

७ आन्‍ना आम्नी मूक्स्दूपी तूक थक्ङाङ् खोङ्नूम्। हेप् मीस्पी कोङ् ख्रीष्‍टमी के पीम् पूरा विश्‍वास तूदोक खसा बूझेई मम् छूये, केईकासो ख तोङ्‍ङा ख्रीष्‍टमीङा के।

८ ओखी हक्मी तोक्पी कोङा हायाम् नाम्दूखू मूयोदोसो कोङ् ङईम्पी छूवोनो, ऊदोईपीक्यालो ङ्‍क हक् आन्‍नी गम्दीम् लागी मा खोदोलोई आन्‍नी नप् मम् लागी रोबूआ पीयीकाक तूये।

९ कोङा आम्नीपी छापूक छाप्दाम्ची आन्‍नी कीम् मीम् लागी पीम् मीन्‍नीनव।

१० ऊदोईपीक्यालो खचा ओरोपीके, “मूङ्‍कम् छाप्दाम् लूङ्‌ङ ना हायाम् राःरालोक छूये, खोदोलोई मूङ्‍क म्होप्ङा ताईलोक कमजोर छूये ना मूङ्‍कम् रीङ्‍बऊमी ऊसो साम्दीङ् छूनो।”

११ ङ्‍क तोङ्‍क मीस्चा ङ्‍क मीन्चीनू, केईका मान्तामो छाप्दाम्‍लाम्पा ऊई पीक्याका, ताईयाकालोसो मूङ्‍क लक्ङा मयाम्का।

१२ म्होप्मी नीङ् म्होपाङ् थेईप् हेप्-हेप् मीस्चीका केईका ओखी होप् ईतोरोकपी यूम्, अथवा केईका ओखी होप् खस्का थाम्चीम् साहास मयाम्कानो। खोदोलोई खचा खची होप् ईल्पोआ बीन्‍नीपालो थाप्पस्‍ना खोङस्लो खस् लूखूप्ची मान्दीक छूनी।

१३ केईका ओखी हक् गोपीका पाखा लत्याकाना सागोहोम् मयाम्कानो। नीनाम्माआ केईका लक् मस् पोक्सेकाक लक्मी तोक्पीङाङ् सागोहोम् मयाम्का, ना आन्‍नी मूङ्‍क लक्मी ईबूम् भाग के।

१४ आम्नीपी हाल्‍लोसो मान्ताप् तोङ्ना केईका दूङ्लोक्‍तो सागोहोम् मयाम्कानो, ऊदोईपीक्यालो ख्रीष्‍टमी जीनप् रीदाम् ताईप्ना खोलोप्का दूङ् लाईस्पी आम्नीपी ताप् केईकाङ् के।

१५ केईका हक् गोपीका पाखा लत्याकाना बीन्‍नीपाम् लक्पी सागोहोम् मयाम्कानो, खोदोलोई ओखी आस ङ्‍क तूये, आम्नी विश्‍वास पतो खात्लो आम्नी रापी ओखी लक् मस्को थाम्पू होसोङ् पतो खाते।

१६ ओरोना केईका बीन्‍नीपा मीस्मी रापी लाईस्पीङा छूवाखात्क लक्पी सागोहोम् मान्ममो आम्‍नीप्‍का बीन्‍नीपा थाम्पूहेम् जीनप् रीदाम् हाम् दूराम्का।

१७ धर्मसूम्बऊआ पीके, “नाम्दूखू मपा योबोरोबूपीङ् नाम्दूखू मनू।”

१८ ऊदोईपीक्यालो म्होपाङ् म्होप्मी नीङ् थेईप् मीस् स्वीकार छूनो, खोदोलोई रोबूआ म्नीङ् थेत्‍तक मीस् क स्वीकार छूये।

पावल ना वालीलीपो प्रेरितची

११

१ आन्‍ना चीछा ओ मूर्खता तेप्सोपोनीवादोसो नवा! तेप्सोपोनीव ए!

२ नीनाम्मालाक नाचूर्‌आ कोङ् आम्नीपी नाचूर्‌पो छूवोक तूये। आन्‍नी पवित्र दूखूलीम् तोङ्ना पीम्दीम् लागी कोङा आम्नी मगनी ईल्पो तूप्पो, अर्थात् ख्रीष्‍टलो मीन्पीन्‍नी।

३ खोदोलोई दानाई पूःआ वालीली मीना हव्वा छल्पी मअ, खोरोनाङ् ख्रीष्‍टपी तूक आम्नी कपट मान्दीक ना चोक्ख भक्तिलाम्पा आम्नी सानीवा भ्रमपी तात्‍तेयो पीकोना कोङ् ओकीम् लचाईक तूये।

४ ऊदोईपीक्यालो हेप् मीस् ताईना केईका हासाम्काकप्का बीन्‍नीपा येशूम् तोक्पी हासस्दोक, अथवा आन्‍ना तानूम्क आत्मापीका बीन्‍नीपा आत्मा ग्रहण मईनूम्दोक, अथवा आन्‍ना तानूम्क जीनप् रीदाम्पीका बीन्‍नीपा रीदाम् ग्रहण मईनूम्दोक, आन्‍ना ङ्‍क खोलोङ् रीङ् सजीलङ् रेप्खीनूम्क रईछ।

५ ऊक रीङ्पीसो कोङ् मूङ्‍क “देप् प्रेरितची” लोक्चीप्पीका जीस्सो चीमा तूवोनो।

६ कोङ् हायाम् नेईलेप् मादोसो ओपी नीऊ चीछा छूनो। ङ्‍क रीङ् केईका खोलोकलाम्पा आन्‍नी नम्‍लोना खोमीयानीक तूये।

७ ओहोप् चीमा मन्चूङ्ना आन्‍नी क देप् मम् पीकोना नीनाम्माम् जीनप् रीदाम् आन्‍नी मोरोङ् येईमीन्‍नीलो ऊई कोङा मोऊयो मूऊ?

८ आम्नी सूसो मम् लागी हेप् मण्डलीलाम्पा खाप्चीमा लापूना कोङा मूङ्‍क मण्डलीची लूतेई मूऊ।

९ आन्‍नीस्का तूवोलो कोङ् रोरेखा छूवोलोसो कोङा आन्‍नी बोझ मान्पीयानी, ऊदोईपीक्यालो मासेडोनियापीका ताक नेछोचा ओ रोरेखा पूरा मीयोपो। खन्सा आन्‍नी बोझ छूनी मीनोना कोङा ओहोप्‍ङा राम्चीङ्, ना होसोङ्सो राम्‍योङ्चीङ्।

१० ख्रीष्‍टमी सत्यता ओपी तूये, ना अखैया हेम् ङ्‍क ओ सागोहोम् आसासो राप्दूरस्‍नो।

११ ऊदोई? ऊई कोङा आन्‍नी सम्तूमा मीयान्‍नीनोयो? नीनाम्माआ छेत्‍त, कोङा आन्‍नी सम्तूमा मीयान्‍नी!

१२ कोङा ऊक लकये मूचोयो मूङ्‍क मतोङ् खायूचोयो। ओरोना मूयोकसा खची होपा मईचीक सूसोम् लक्सो ओखी सूसोम् लक् तोङ्‍कङ् तूये पीक्ना नाम्दूखू मप् मूङ्‍क “देप् प्रेरितची” लोक्चीप्चीम् दाबी राप्पदीत।

१३ ऊदोईपीक्यालो मूङ्‍क तोङ्‍क मीस्ची वालीलीपो प्रेरितची ना वालीली लक् मप्ची, ना ख्रीष्‍टमी प्रेरितचीम् ङालीपी मप्चीप्ना लाम्दूम्प्‌ङाङ्‍ के।

१४ ङ्‍क छाक्‍काक रीङ् मा, ऊदोईपीक्यालो शैतानसो छेङ्छेङ्‍योक रीदाम् पोक्मी ङालीपी खोमयान्ची।

१५ खन्सा ङ्‍क ऊसो छाक्‍काक रीङ् मा, खम् रोःचासो धार्मिकताम् रोः तोङ्‍क खची ङाली खोमईची। खची यान्खास्कोक खची लक् तोङ्नाङ् छूये।

पावलमी दूक्वा

१६ कोङा होसोङ् पीको, आसासो कोङ् मूर्ख मीन्‍नूनव। खोदोलोई आन्‍ना खूङ्‍क तोङ्‍क मीनोनीदोसो मूर्ख तोङ्नाङ् कोङ् ग्रहण मोनीव। खोरोना कोङासो जीजीस् नाम्दूखू मदूरूनू।

१७ ङ्‍क तोङ्‍क नाम्दूखू रोबूलाम्पा ताक मा, खोदोलोई कोङ् मूर्ख तोङ्ना नेनोचोयो।

१८ हायाम्सर्प्आ चारपीक रीङ्पी नाम्दूखू मईचीकसा कोङासो नाम्दूखू मूयो।

१९ आन्‍नी आम्नी होप्ङा लूखूप्चीलोक छूवानीक तूये, खन्सा गोङ् चानतो मूर्खस्सो आन्‍ना तेप्स्‍नूम्क रईछ।

२० ऊदोईपीक्यालो हेप् मीचा आन्‍नी रोः मईनी, आन्‍नी ठगेई मईनी, आम्नीपीका फाइदा लापची, अथवा आम्नीपी नार्गी लई, आम्नी फोऊसीङ् हीक्सस्दोसो आन्‍ना खोलोङ् तेप्स्‍नूम्क रईछ।

२१ कोङा ओ ङईम् लतो स्वीकार मूयो, केईका क ङ्‍क खोलोङ् तेम् मान्दूर्‌यीका।

खोदोलोई हेप्पा हेप् रीङ्पी नाम्दूखू मईदोक, कोङासो मूङ्‍क रीङ्पी नाम्दूखू मूयो। एई, कोङ् मूर्खतोङ्नाङ् नेनोचोयो।

२२ ऊई खस् हिब्रूयो? कोङ्सो हिब्रूङा। ऊई खस् इस्राएलीयो? कोङ्सो इस्राएलीङा। ऊई खस् अब्राहाममी छामाईचीयो? कोङ्सो अब्राहाममी छामाईङा।

२३ ऊई खस् ख्रीष्‍टमी सूसो मप्चीयो? कोङ् वाम्खाप् तोङ्ना नेनोदोसो कोङ् खम् हायाम् नप् सूसो मप् के। कोङा हायाम् रोकोछू मू। कोङ् कैदपी देक्खेप् देक्खेप् तात्‍तो। कोङा देत्‍तोदेत्‍तो कोर्राम् केर्‌म्फू चो। म्खेप्क-खेप् सीम्मी ङःपी तातेको।

२४ यहूदीचीम् हूःपीका ङाक् खेप् सूक्पोङ् बोची कोर्राम् केर्‌म्फू चो।

२५ सूक्खेप् तूप्‍आ केरो। ईक् खेप् लूङ्‍आ गको। कोङ् वोङोक हेयोङ्मा सूक्छेम् योङ्‍गस्खाता। ईलेई लो ईक् सेपालो दीरीत्‍तीपूङ् नाम्‍ला कातू।

२६ म्खेप्क-खेप् ओ छेलाम्पी योऊमी जोखिमपी छूवो, खूस्पाम् जोखिमपी छूवो, होप् मीस्मी जोखिमपी छूवो, बीन्‍नीपा जातिचीम् जोखिमपी छूवो, सहरमी जोखिमपी छूवो, गोङ्‍रूत्खाप् थाम्पूम् जोखिमपी छूवो, दीरीत्‍तीम् जोखिमपी छूवो, वालीलीक नेछोचीप्का ताप् रीङ्मी जोखिमपी छूवो।

२७ रोकोछू लो दूक्वापीलो, देत्‍तो-देत्‍तो सेपासो मान्‍ईम्सा, साका-वाम्मापी, म्खेप्क-खेप् चाम् मान्तोक्सा, चूङ्पी ना तेईहाम् मान्दी छूवो।

२८ खीक्‍का ङ्‍क रीङ्पीका दूङ् कोङा लेईपीच्‍ची खोलोङ् मण्डलीचीम् सोक् मूक तूवा।

२९ आसे कमजोर तूये ना कोङ् क कमजोर तूवोनो? आसे मोऊपी फासेई छूवाक तूये ना कोङ् क ओ छूलीआ मीलाम्छो छूवोनो?

३० कोङा सागोहोम् मम्ङा छूदो, ओहोप्‍मी कमजोरी खोमम् रीङ्पी सागोहोम् मूयो।

३१ रोबू येशूम् नीनाम्मा ना पा, खम् साम्दीखा सदैबरी छून्चानूव! खसाङ् छेत्‍त कोङ् वालीली नेनोनो।

३२ दमस्कसपी अरितस होङाबूम् हाकिमआ कोङ् लाम् लागी दमस्कस सहरपी दोर्‌ची यूक्स्क तूवा।

३३ खोदोलोई पर्खालमी ईबूम् झ्याललाम्पा तोहीपी यूक्सोना कोङ् नूक्‍का लेनोकसा कोङ् खम् हूक्पीका जूम्खाम् तूऊ।

पावलमी दर्शन ना तीती

१२

१ कोङा सागोहोम् मम्ङा छूये। खोदोलोई ङ्‍कलाम्पा ऊसो फाइदा छूनोदोसो, रोबूलाम्पा तूक दर्शनची ना प्रकाशचीम् रीङ् कोङा मूचोयो।

२ ख्रीष्‍टपी कोङा ईल्पो मीस् छेतो, खूङ्‍क ईक्पोङ् लीची दोङ् लाईस्पी तेस्रो साराङ्‍गा सम्मो थेत्खीची। ख गाम्पीयो खाईची गाम्मान्दीयो खाईची खूङ्‍क कोङा छेतोनो, नीनाम्माआ छेत्‍त।

३ कोङा ङ्‍क मीस् छेतो, गाम्पीयो गाम्मान्दीयो, खूङ्‍क कोङा छेतोनो, खोदोलोई मूङ्‍क मीस् साराङ्‍गाप्‍तो थेत्खीची, ङ्‍क रीङ् नीनाम्माआ छेत्‍त।

४ खीक्‍का मूङ्‍कपी खसा हायाम् छाक्‍काक रीङ्बऊची येनू, खूङ्‍क क मीस्मी ङःआ पीम्सो दूरनो।

५ कोङा मूङ्‍क मीस्मी तोक्पी सागोहोम् मूयो, खोदोलोई ओहोप्‍मी तोक्पीक ओ कमजोरीचीपीका बीन्‍नीपा रीङ्पी कोङा सागोहोम् मूयोनो।

६ कोङा सागोहोम् मम् लन्चीङा मूयोदोसो कोङ् मूर्ख छूवोनो, ऊदोईपीक्यालो कोङ् आछीयाक नेनोचोयोक छूवो। खोदोलोई मीचा ओपी तयस्क ना ओपीका येनस्कप्का दूङ्‍देतो आसासो कोङ् मीनोनूनव पीकोना कोङ् सागोहोम् मम्पीका राम्योङ्चूङ्।

७ खोदोलोई कोङा तूक हायाम् देतो प्रकाशमी कारणआ कोङ् नाम्दूखूआ होङोखोनूनव पीकाना कोङ् दूक्पीम् लागी ना नाम्दूखू मम्पीका राम् लागी ओ गाम्पी शैतानमी रीदाम् पोक्, अर्थात् ईबूम् तीती पीयो।

८ ओपीका ङ्‍क लन्खानू पीकोना कोङा सूक्खेप् रोबूपी बीन्ती मूऊ।

९ खोदोलोई खसा कोङ् ओरोलो, “ओ सम्खेलू आम् लागी हायाम् देतो तूये, ऊदोईपीक्यालो ओ राःरा कमजोरीपीङा पूरा छूये।” खन्सा ख्रीष्‍टमी राःरा ओपी तूनू पीकोना कोङा ओ कमजोरीचीपी दूङ् ओजीनतो सागोहोम् मूयो।

१० खन्सा ख्रीष्‍टमी लागी कमजोरीचीपी, बदनाम्चीपी, कठिनाईचीपी, सतावटचीपी, आपदचीपी ओ गोङ् चानये। ऊदोईपीक्यालो ऊक नाम्‍लापी कोङ् कमजोर छूवो, खोन्तोलो कोङ् राःरालोक छूवो।

कोरिन्थीचीम् लागी पावलमी सोक्

११ कोङ् मूर्ख छूवोक तूये, खोदोलोई आन्‍ना कोङ् ओरो छूम् कर तीयोनी। आम्नीपीका ओ साम्दी छूम् पर्ने तूवा, ऊदोईपीक्यालो कोङ् ऊसो मादोसो मूङ्‍क “देप् प्रेरितची” पीका चीमा तूवोनो।

१२ आछीयाक प्रेरितमी लक्षण क पूरा धैर्यतापी चीन्‍नची, चमत्कारची ना राःराम् लक्चीलाम्पा आम्नी रापी खोमम्पा तूवा।

१३ बीन्‍नीपा खोलोङ् मण्डलीचीपीका आन्‍नी ऊक रीङ्पीई कोङा मान्‍नप् वोर्वा मूऊ? ओन्तोदीङाङ् के, कोङ् आम्‍नी लागी बोझ मान्छूङा। ङ्‍क गल्तीम् लागी आन्‍ना कोङ् छेमा पीयोनीव।

१४ हन्‍ना कोङ् सूक्‍लाम्सो आम्नीपी ताम् मीनोचोयोक तूये। कोङ् आम्नी लागी बोझ छूवोनो, ऊदोईपीक्यालो कोङा आम्नी दाचाम् मा खोदोलोई आम्नी होप्ङा चाहेई मयान्‍नी। ऊदोईपीक्यालो पा माम् लागी छाछामाचा मा, खोदोलोई छामाईचीम् लागी पा माआ बात्ल मम् बोक्से।

१५ कोङा आम्नी लागी हायाम् ओजीनतो खर्च मूयो ना ओहोप्सो पीन्दीयोङ्चूङ्। कोङा आन्‍नी दूङ् देतो सम्तूमा मीयान्‍नीदोक ऊई कोङा क आम्‍नीपीका चीछाङाङ्‍यो सम्तूमा तोमा?

१६ कोङा आन्‍नी बोझ खूर्‌मान्‍मीन्‍नी, ङ्‍क आछीयाङा, खोदोलोई कोङा छेपोवा छूवोना आन्‍नी फासेई मानी पीक्‍नीना हेप्-हेप्पा पीके।

१७ कोङा आम्नीपी पोक्सूकचीप्क आस्क मीस्लाम्पाई कोङा आम्नीपीका ऊई फाइदा लापूक तूवा?

१८ कोङा तीतस आम्नीपा खात्व पीकोना पीको, ना मूङ्‍क आर्को नेछो खलो पोक्सू। ऊई तीतसआ आम्नीलाम्पा ऊची फाइदा लापूयो? ऊई केईका ईबूम् आत्मालाम्पाङा तोक्सेकानोयो? ऊई केईका ईबूम् चालपीङ् लाम् मान्दूमीकायो?

१९ ऊई आन्‍ना हसम्मो आम्नी हाम्पी केईका ओखी होप् जगेई मयीचायेचीकाक तूयेयो मीन्चाईनी? हायाम् सम्तूमा मीयान्‍नीक बूम्चे, केईका नीनाम्माम् लाईस्पी ख्रीष्‍टपी नेनीचायेकाक तूये, खीक्‍का ङ्‍क खोलोङ् आन्‍नी पोचीप् मम् लागी के।

२० ऊदोईपीक्यालो कोङ् तोयोलो कोङा लन्ची मूयोक तोङ्‍क आन्‍नी छीम्यान्‍नीनो, ना आन्‍नासो कोङ् आन्‍ना लन्ची मईनूम्क तोङ्‍क छीपोनीनोयो पीम् कीम् ओपी तूये। बा मूङ्‍कपी खेम्वा, नाचूर्, छूली, स्वार्थ, निन्दा, बीन्‍नीपाम् तूम्पो मम्, नाम्दूखू ना गोलमाल छूये मीनोचोयो।

२१ कोङ् ओकीम् लचाईक तूये, कोङ् होसोङ् आम्नीपी तोयोलो ओ नीनाम्माआ कोङ् आम्नी मूक्स्दूपी होचेई मोयो। आन्‍नी तूनीकतोदीपी हायाम्सर्प्आ म्होपा मक लाईस्पीक मोऊची मान्होन्येकसा कोङा सोक् मम् बोक्से। खूङ्‍कचा खची होपा मईचीक जेजेर्वा लक्, तूम्‍लू ना बेलेलम् लक्पीका वालूम्मा मस्क मान्तू।

याईस्कोप्क चेताऊनी

१३

१ तेस्रो खेप् कोङ् आम्नीपी तोयो। धर्मसूम्बऊआ पीक्‍कतोङ् “ऊतकदोसो दोस् नीप्पो अथवा सूप्‍पो साक्षीचीम् गवाईलाम्पा साबित मम् छूये।”

२ दोस्रो खेप् आम्नी हाम्पी तूवोलो कोङा आन्‍नी चेताऊनी पीन्‍नीक तोङ्नाङ् हन्‍ना आम्नीपी तूवोनोलोसो कोङा आन्‍नी चेताऊनी पीन्चायान्‍नी। कोङ् होसोङ् तोयोलो लाईस्-लाईस्पी मोऊ मप्ची ना बीन्‍नीपा आस्सो लेईयान्‍नीनो,

३ ऊदोईपीक्यालो ख्रीष्‍ट ओपी नेने पीम् प्रमाण आन्‍ना लाम्नूम्। आन्‍नीस्का मईक वोर्वापी ख कमजोर मान्तू खोदोलोई ख आम्‍नी रापी राःरालोक तूये।

४ ऊदोईपीक्यालो कमजोरपी ख क्रूसपी काक्सा खोदोलोई नीनाम्माम् राःरापी ख लेईप्चाप् तूये। ओरोनाङा केईका खपी कमजोर छूयाका, खोदोलोई आम्नी सूसोपी नीनाम्माम् राःरालाम्पा केईका खलो लेतीचायेका।

५ आन्‍नी विश्‍वासपी पोचीप् तूनीयो तूनीनोयो पीम्ना आन्‍नी आम्नी होप्ङा चाम्ची मन्चीनीते। आन्‍नी आम्नी होप्ङा चाम्ची मीन्‍नीस्ते। आन्‍नी चाम्चीपी सफल छूनीदोक ख्रीष्‍ट येशू आम्नीपी तूये पीम् आन्‍ना छेईम् पर्ने।

६ केईका चाम्चीपी सफल छूयीकाक तूये पीम् आन्‍ना छेत्नूम् पीकोना कोङा आस मूयो।

७ हन्‍ना आन्‍ना ऊसो मान्‍नप् लक् मनूम्न पीक्याकाना केईका नीनाम्मापी वाङोम् मयाम्का। केईका चाम्चीपी सफल छूयीकाक तोङ्‍क खोमप्चीप्ङाङ् मा। केईका सफल मान्छूक् तोङ्‍क दातेकादोसो आन्‍ना क ऊई नप् तूये खूङ्‍क मनूम्व।

८ ऊदोईपीक्यालो केईका सत्यम् ऊल्‍लोङ्पी ऊसो मम् दूराम्कानो सत्यम् लागीङाङ् मम् दूराम्का।

९ केईका कमजोर छूयाकालो, ना आन्‍नी क राःरालोक छूनीलो केईका ओखी जीनये। खीक्‍का आन्‍नी सिद्ध छूम् दूरानूम् पीक्याकाना केईका वोङोम् मयाम्का।

१० आम्नीपीका छूबूरी तूवोलो कोङा ङ्‍क छापूचोयो, ङ्‍कसा आम्नीपी तोयोलो रोबूआ कोङ् पीयोक हक् कठोरपी कोङा तोम्बोनून। ङ्‍क हक् खसा गम्दीम् लागी मा, खोदोलोई नप् मम् लागी पीयोक के।

याईस्कोप्क सेवा

११ याईस्कोपी नेछोचे, हन्‍ना हायेची। सिद्धताम् लक्ष्य यूक्सानूम्व। सानीवाछे तानूम्व। ईल्पो बीन्‍नीपालो तङ्नीना तूवानीव। खाऊमा-खासेर्मापी तूवानीव खीक्‍का सम्तूमालोक ना खाऊमा-खासेर्माम् नीनाम्मा आन्‍नीस्का तूचाईके।

१२ ईल्पोआ बीन्‍नीपा पवित्र सम्तूमाआ सेवा मीलनीव।

१३ खोलोङ् नीनाम्माम् मीस्चा आन्‍नी सेवा हानीक तूये।

१४ रोबू येशू ख्रीष्‍टमी सम्खेलू, नीनाम्माम् सम्तूमा ना पवित्र आत्माम् सङ्गती आन्‍नी खोलोस्का छून्चानूव।

गलातीची

पावलआ हक छाप्दाम्

छेईलम्

गलातिया रोम् छाप्कूवामी मध्य-पूर्व हेम्क एशियापीक ईबूम् प्रदेश तूवा, मूङ्‍क थाम्पू ईनीम्‍बा टर्की मीयस्क आधुनिक छाप्कूवामी म्‍रापी तात्‍ते। गलातीचीम् लागी पावलआ छाप्क छाप्दाम् ईबूम् ख्रीष्‍टियन् मण्डलीम् लागीङाङ् छाम्पा मान्तू, खोदोलोई गलातिया प्रदेशपी तूप् खोलोङ् सहरपीक मण्डलीचीम् लागी छाम्पा तूवा, मूङ्‍क मण्डलीची पावल म्होपाङा बोबूईक तूवा। ङ्‍क मण्डलीची ऊक-ऊक सहरपीकई तूवा पीम् रीङ् ईनीम्‍बा सम्मो बाइबलपीक छेछेमीचासो छेत्‍तस्‍नो। हेप्पा गलातियाम् योऊना हेम्क सहरची पीके, हेप्पा क गलातियाम् योऊमेर हेम्क पीके। ऊक दोङ्पीये ङ्‍क छाप्दाम् छाम्पा तूवा पीम् रीङ्सो निश्‍चित मान्तू। हेप्पा ई.सं. ४८-४९ पी पीके, हेप्पा ई.सं. ५४-५६ पी पीके। ऊक दोङ्पी छाम्पादोसो पावलआ लाईस्पी छाप्‍क छाप्दाम् चीतोदीपी ङ्‍क छाप्‍दामसो ईबूम् तूवा।

गलातीची पावलआ ऊदोई छाप्दाम् छाप्ना हक तूवा पीम् रीङ् ङ्‍क छाप्दाम् नीयाम्ना छेङ्‍गा छेताम्। गलातियापी तूप् ङ्‍क बीन्‍नीपा गोङ्चीम् मण्डलीची बोबूयामोरो, बीन्‍नीलाम्पा हेप् यहूदी ख्रीष्‍टियनची ङ्‍क मण्डलीचीपी ताना पावलमी सेचीवाम् ऊल्‍लोङ् मचचीक तूवा।

पावलमी मूक्खे सेचीवा ङ्‍क तूवा: सम्खेलूपीका विश्‍वासलाम्पाङाङ् मीचा हल्वा तोदूर (एफिसी २:८)। खोदोलोई ङ्‍क भूलपी छूक् यहूदी ख्रीष्‍टियनचा हल्वा तोम् लागी नीनाम्माम् सम्खेलूआङाङ् लाईयनो, खोदोलोई यहूदी ललईसो रेम् बोक्से पीकाना गलातीची ईची। ङ्‍क वालीलीक सेचीवा तूवाकसा गलातीचीम् तोक्पी पावलमी देप् सोक् तूवा, ऊदोईपीक्यालो गलातीचा मूङ्‍क सेचीवा मानेई मस्वादो, पावलआ हास्क सम्खेलूम् जीनप् रीदाम् होप्‍तोक छूवावा। गलातीचा तचीक मूङ्‍क सम्खेलू ङ्‍क वालीलीक सेचीवा ताकसा खचा माम्दीम् हचीक तूवा।

ख्रीष्‍टियन् मण्डलीम् सूम्नीतूम्‍लोपी गलातीचीम् लागी छाम्पा ङ्‍क छाप्दाम् हायाम् महत्वपूर्ण छूवाक तूये। ऊदोईपीक्यालो ङ्‍क छाप्दाम् नीकसा मार्टीन लूथरआ ईक्पोङ् तूक् शताब्दीपी मूङ्‍क नाम्‍लापी मण्डलीपी ताक वालीलीक सेचीवा छेत्‍तू, ना मूङ्‍क वालीलीक सेचीवाम् ऊल्‍लोङ्‍पी प्रोटेस्टेन्ट अभियान थोक्सू। ऊदोईपीक्यालो मार्टीन लूथरआ गलातीचीम् लागी छाम्पा ङ्‍कङ् छाप्दाम् नीना ख्रीष्‍टमी जीनप् रीदाम्मी आछीयाक सेचीवा बल्‍ला छेत्‍तू, अर्थात् हेप् मण्डलीलाम्पा अथवा ललईमी लक्‍लाम्पा मा खोदोलोई सम्खेलूलाम्पाङाङ् मीचा हल्वा तोदूर।

चारपीक मीचा होप्मी लक् ना प्रयासलाम्पा हल्वा तोम् लामची। खचा खाल-खाल्क धार्मिक रीदूम् मानेई मईचीना नीनाम्मा म्जीनमीम् लामची। खचा खची होप्मी राःराआ पवित्र छूम् लामची। खोदोलोई ङ्‍क खोलोङ् प्रयास होप्‍तोक तूये। नीनाम्माम् सम्खेलूलाम्पाङाङ् केई पवित्र छूम् दूराम् ना हल्वा तोदूराम्। नीनाम्माआ खम् हायाम् देतो सम्तूमा ना सम्खेवालाम् केई मोऊपो मीस्चीम् लागी येशूपी विश्‍वास मयाम्ना साराङ्‍गाप्‍तो खाईम् लाम्स्को हलीपीक तूये। गलातीचीम् लागी छाम्पा ङ्‍क छाप्दाम्मी मूक्खे सेचीवा ङ्‍कङ् के।

पावलमी रीराममी तोक्पी होसोङ् छेईम् लागी रोमीची पावलआ छाप्ना हचीक छाप्दाम्मी छेईलम् खोङ्नूम्व।

गलातीची

पावलआ हक छाप्दाम्

१

१ प्रेरित छूम् लागी कोङ् पावल मीस्पीका अथवा मीस्लाम्पा मा, खोदोलोई येशू ख्रीष्‍ट ना ख सीयाकप्का ऊन्‍पो मीक् नीनाम्मा पा लाम्पाङा आम्नीपी पोक्सोक के। खसा कोङ् पोक्सोक तूये।

२ कोङ् ना कोङ्‍लो तूप् खोलोङ् ओ नेछोचीलाम्पा, गलातियापीक मण्डलीचीपी:

३ नीनाम्मा ई पा ना रोबू ख्रीष्‍टलाम्पा आन्‍नी सम्खेलू ना खाऊमा-खासेर्मा छूनूव।

४ ई नीनाम्मा ना पाम् लन्ची तोङ्‍ना ख्रीष्‍टआ ईनीम्‍बाक ङ्‍क रई यूगपीका केई छुटकारा पीम् पीकाना ई मोऊमी लागी म्होप्ङा पीन्‍ची।

५ नीनाम्माम् साम्दीखा दोस्का-दोस्का सम्मो छून्चानूव! आमेन।

बीन्‍नीपा ऊसो जीनप् रीदाम् मान्तू

६ कोङ् छाक्‍का छूवोचोयोक तूये, दावाङ् आन्‍ना ख्रीष्‍टमी सम्खेलूलाम्पा काछोक् होक्सायानूम्ना बीन्‍नीपा जीनप् रीदाम् हेम् खात्चाईनीक तूये।

७ आछीयाङ् पीक्यादो बीन्‍नीपा जीनप् रीदाम् मान्तू, खोदोलोई हेप्-हेप् ङ्‍क तोङ्‍क तूये, खचा आन्‍नी दूक् पीनी ना ख्रीष्‍टमी जीनप् रीदाम् बाङ्‍गेई मम् लामची।

८ केईका हासाम्काक जीनप् रीदाम्पीका बीन्‍नीपा रीदाम् केईका अथवा साराङ्‍गाप्‍तोका यूप् रीदाम् पोक्चाङा हासस्दोसो मूङ्‍क श्रापीत छूनूव।

९ केईका लाईस्पीकाङ् पीकीकाक तोङ्नाङ् कोङा होसोङ् ओन्तोलोसो पीको, आन्‍ना ग्रहण मनूम्क जीनप् रीदाम्पीका बीन्‍नीपा जीनप् रीदाम् हेप्पा आम्नीपी हासस्दोक मूङ्‍क श्रापीत छूनू।

१० ऊई कोङा मीस्चीम् निगाह लामूचोयोओ, यो नीनाम्मामी यो? अथवा ऊई कोङा मीस्ची खची जीनमीम् लामूचोयो यो? कोङा होसोङ् मीस्ची खची जीनमीम् लामूचोयोदोक कोङ् ख्रीष्‍टमी रोः मान्छूवोवा।

पावल नीनाम्माआ काछक

११ नेछोचे, आन्‍ना ङ्‍क छेतानूम्व पीम् ओ लन्ची तूये, कोङा हासूक जीनप् रीदाम् मीस्मी जीनप् रीदाम् मा।

१२ ऊदोईपीक्यालो कोङा ङ्‍क मीस्पीका तूक मा, ना कोङ् ङ्‍क मीचा ईयोकसो मा, खोदोलोई येशू ख्रीष्‍टमी प्रकाशलाम्पा कोङा तूक।

१३ यहूदी धर्मपी तूवोलो लाईस्पीक ओ रीराममी तोक्‍पी आन्‍ना येनानूम्क तूये, दानाई कोङा नीनाम्माम् मण्डलीची हायाम्‍लोक्‍तो दूक् पीयूची, ना खस् मासेई मम् लामूची।

१४ ओखी जातिपी, कोङ्‍लो ईतोक ओरोसर्प् यहूदी बूम्चीपीका कोक्सोना कोङ् यहूदी धर्मपी लाम्दूमोक तूवा, ना ओ फप्-पाचीम् रेवासपी कोङ् हायाम् जोशिलो तूवो।

१५ खोदोलोई कोङ् जन्‍मेई छूम् लाईस्पीङा नीनाम्माआ कोङ् सोकोक तूवा, ना खम् सम्खेलूलाम्पा कोङ् काछो।

१६ बीन्‍नीपा गोङ्चीम् रापी जीनप् रीदाम् हाम् लागी म्छा ओपी खोमम् नीनाम्मा म्जीनअ। खूङ्‍क नाम्‍लापी कोङा आस्क मीस्लोसो ऊसो चाई मान्लाम्ङा।

१७ कोङ् ओपीका लाईस्पी प्रेरित छूक्चीपी यरूशलेमपीसो चाई लाम्स् मान्खाईङा, खोदोलोई दावाङ् अरब छाप्कूवापी खातो, ना दोस्पी दमस्कसपी आत्‍तोना तोओ।

१८ खीक्‍का सूक्दोङ् दोस्पी केफासa तूप्स् कोङ् यरूशलेम खातो, ना खलो ईक्पोङ् ङाची लेईसम्मो तूवो।

१९ खोदोलोई रोबूम् नेछो याकूबपीका बीन्‍नीपा आस्सो प्रेरित कोङा मान्छीम्ङा।

२० नीनाम्माम् मूक्स्दूपी कोङा आन्‍नी ओरीङ्पी विश्‍वास मनूम्व पीको, कोङा ऊई छापो खूङ्‍क वालीली माके।

२१ खीक्‍काना कोङ् सिरिया लो सिलिसियामलो इलाका हेम् खातो।

२२ खोन्तोलो सम्मो यहूदियापीक ख्रीष्‍टमी मण्डलीचा ओ ङाली मान्तोमोङ् तूवा।

२३ खचा ओन्तोदीङाङ् येन्चीक तूवा, “लाईस्पी केई दूक् पीप् मीचा ऊक विश्‍वासये मासेई मम् लाम्चक तूवा, ईनीम्‍बा खसा मूङ्‍क विश्‍वासमी तोक्पी रीदाम् हास्चयक तूये।”

२४ खचा ओ कारणआ नीनाम्मा साम्दीखा पीची।

a 

१:१८ केफास – अर्थात्, पत्रुस

प्रेरितचा पावल लाम्तूम्मा मीचीक

२

१ ईक्पोङ् लीची दोङ् दोस्पी बारनाबास लो तीतसलो खायूना कोङ् होसोङ् यरूशलेम खातो।

२ नीनाम्माम् प्रकाश तूकसा कोङ् मूङ्‍कपी खातो, ना बीन्‍नीपा गोङ्चीपी हासूक जीनप् रीदाम्ङा खचीपीसो हासू। खोदोलोई कोङा लाइस्पी मूक लक् ना दोस्पी मम् पर्ने लक् होप्‍तोक छूनूनव पीकोना लाम्‍लछा लोक्चीप्ची ङ्‍क रीदाम्मी रीङ् एकान्तपी येईमीयूची।

३ खोदोलोई कोङ्‍लो तूप् तीतस ग्रीकदोसो खतना छूम् छूये पीकाना आसासो कर मान्तीची।

४ खतनाम् ङ्‍क रीङ् पका, ऊदोईपीक्यालो हेप् वालीलीपो नेछोची ओखी गोपी सूपीछा वोङाना ख्रीष्‍टपी तूक ओखी स्वतन्त्रता चङ्चीना केईका ललईमी रोः बानेई मम् लाम्चीक तूवा।

५ जीनप् रीदाम्मी सत्यता आम्नी लागी सम्सूर्म्‌ पा तूनू पीकोना खची रीङ् केईका जीस्सो मान्‍रेपूम्का।

६ खचीपी नीङ् तोप् तोङ् ङेप् लाम्‍लछाची तूवा, ना खस् ऊतोङ्‍क तूवादोसो कोङ्ने ऊतोङ्सो मान्लङा। नीनाम्माआ मीस्मी ङाली खोङ्ना लक् मईनो। मूङ्‍क नीङ्तोप्चा ओ रीदाम्पी ऊसो मान्काप्स्ची।

७ खोदोलोई खचा ङ्‍क तखीची, खतना मान्छूक्चीपी जीनप् रीदाम् हाम् लक् नीनाम्माआ कोङ् पीयोक तूये, ना खतना छूक्ची जीनप् रीदाम् हाम् लक् खसा पत्रुस पीक तूये।

८ नीनाम्माआ पत्रुस यहूदीचीम् लागी प्रेरित बानेई मना सूसो मस् पोक्सू। मूङ्‍क नीनाम्माआङा कोङ्सो बीन्‍नीपा गोङ्चीम् लागी प्रेरित बानेई मोना सूसो मस् पोक्सोक तूये।

९ याकूब, केफासa ना यूहन्‍ना मण्डलीपीक मूलीरb तोङ्‍क तूवा, ना खचा ओपी तूवाक सम्खेलू तूम्तचीकप्का कास्का बारनाबासलो खची संगतिपी सूसो मस् लाम्तूम्मा मीयाचीका। केईका बीन्‍नीपा गोङ्चीपी खाईम् ना खस् क यहूदीचीपी खाईम् खचा चाई पीयाचीका।

१० छूक्सीप्ची केईका मीनूम्चाम्कानू पीम्ङाङ् लन्ची खचीमी तूवा। खोरो मम् कोङ्सो उत्सुक तूवो।

पावल लो पत्रुसलो मान्तङाक

११ खोदोलोई पत्रुस एन्टिओकपी ताकप्का कोङा खोलोमी दोक्पी खम् ऊल्‍लोङ् मूऊ, ऊदोईपीक्यालो ख दोसी तूवा।

१२ याकूबआ पोक्स्क मीस्ची ताम् लाईस्पी खसा बीन्‍नीपा गोङ्चीस्का चदोङू। खोलोदोई खस् तालाताकप्का ख बीन्‍नीपा गोङ्चीप्का आन्‍चीना म्हाल्‍ला मन्ची, ऊदोईपीक्यालो खतना मप्चीपीका ख कीसाक तूवा।

१३ बीन्‍नीपा बाँकी यहूदीचासोङ् मोन्तोङ्‍क कपटलोक लक् मची। खचा मस्क कपटलोक वोर्वाआ बारनाबाससो फीत्‍ताना खाता।

१४ खोदोलोई जीनप् रीदाम्मी सत्यता तोङ्ना खस् मान्तोक्साक कोङा तूकप्का खस् खोलोमी लाईस्पी कोङा पत्रुस ओरोपीको, “आन् यहूदीनासो यहूदी तोङ्‍क मन्चीनोना बीन्‍नीपा गोङ्ची तोङ्‍ना तोक्स्दोक, दानाई बीन्‍नीपा गोङ्चीक यहूदी तोङ्‍क छूम्ना तोम् कर तीय?

१५ “केईका ओखी माआ वातीकालोङ् यहूदी तूयीका, ना बीन्‍नीपा गोङ्ची तोङ्‍क मोऊपो मा।

१६ खोदोलोई केईका छेताम्का, ललई रेप्पना मीस् धर्मी छूनो, खोदोलोई येशू ख्रीष्‍टपीक विश्‍वासलाम्पा धर्मी छूये। खन्सा केईकासो ओखी विश्‍वास ख्रीष्‍ट येशूपी यूक्सूम्का, खोरोछूकसा केईका ललई रेपाम्काना मा खोदोलोई ख्रीष्‍टपी मम्काक विश्‍वासलाम्पा धर्मी छूदूराम्का। ऊदोईपीक्यालो ललई रेप्पना आस्सो धर्मी छूदूरनो।

१७ “खोदोलोई ख्रीष्‍टपी विश्‍वास मयाम्ना धर्मी छूम् लामाम्‍लो केई मोऊपोङा तूयीचायेदोक, ऊई ख्रीष्‍टआ केई मोऊ ममीयीकनायो? खूङ्‍कतोङ्ना हादेसो मा।

१८ ऊदोईपीक्यालो कोङा ओहोपा हतूतूक रीङ् होसोङ् बोबूयोदोक, ओहोपा ओहोप्‍ङा कोङ् अपराधी पीम् साबित मूयोक छूये।

१९ ऊदोईपीक्यालो कोङ् नीनाम्माम् लागी लेईम्चाम् दूरूनू पीकोना ललईलाम्पा ललईमी लागी कोङ् सीयोक तूये।

२० कोङ् ख्रीष्‍टलो क्रूसपी कान्चूङ्‍क तूये, हन्‍नायीका लेईप्चाप् कोङ् मा, खोदोलोई ख्रीष्‍ट ओपी लेत्चाये। ईनीम्‍बा गाम्पी लेतोक ओ रीराम नीनाम्माम् छापी विश्‍वास मूयोना लेतो, खसा कोङ् सम्तूमा मीयो ना ओ लागी म्होप्ङा पीन्दीन्ची।

२१ नीनाम्माम् सम्खेलू कोङा इन्कार मूयोनो, ऊदोईपीक्यालो ललई लाम्पा धर्मी छूक्दोने ख्रीष्‍ट मोरोङ् सीया।”

a 

२:९ केफास – अर्थात्, पत्रुस

b 

२:९मूलीर – अर्थात्, खाम्बा

विश्‍वास ना ललई रेम्‌

३

१ ए मूर्ख गलातीचे, आसाई आन्‍नी मोहोनी तीयानीना खची हूक्पी मानी? आम्नी मूक्स्दूपीङ् येशू ख्रीष्‍ट क्रूसपी काक्साक रीङ् छेङ्‍गा पोम्पाक तूवा।

२ ओन्तोदीङाङ् कोङा आन्‍नी तईम् मीनो, आन्‍ना पवित्र आत्मा ललई रेपानूम्नायो तानूम्, येनानूम्क रीङ्बऊपी विश्‍वास् मनूम्नायो तानूम्?

३ ऊई आन्‍नी ओन्तो मूर्खयो तूनी, आत्मापी थोक्स्‍नूम्ना गाम्पी यात्छोक्स्‍नूम्?

४ ऊई आन्‍ना ओन्तोदेतो दूक्वा मोरोङ्‍यो तेप्सानूम्? आछीयाङ् ङ्‍क मोरोकयो छूवा?

५ नीनाम्माआ आन्‍नी पवित्र आत्मा पीनी, ना आम्नी रापी छाक्‍काक लक् मय। ऊई खसा ङ्‍क खोलोङ् आन्‍ना ललई रेप्नूम्कसा मकयो, यो येनानूम्क रीङ्बऊपी आन्‍ना विश्‍वास मनूम्नायो?

६ अब्राहामङा खोङ्नूम्ते, “खसा नीनाम्मापी विश्‍वास मक तूवा, ना नीनाम्माआ ख धर्मी बानेईमक तूवा।”

७ खन्सा आन्‍ना ङ्‍क छेतानूम्व, आस्-आसाई विश्‍वास मईची, खस्ङा अब्राहाममी छामाईची के।

८ नीनाम्माआ बीन्‍नीपा गोङ्ची विश्‍वास्लाम्पा धर्मी मईची पीम् धर्मसूम्बऊआ लाईस्पीकाङ् पीकाक तूवा। खन्सा नीनाम्माआ अब्राहाम “आम्पीङा खोलोङ् गोङ्चा आसीक् तयची” पीम् जीनप् रीदाम् थोक्साकपूकाङ् येईमीक तूवा।

९ खन्सा विश्‍वास मप् मीस्चा विश्‍वासी अब्राहामलोङ् आसीक् तचीक तूये।

१० ललईमी लक्पी भर परेई छूक् खोलोङ्पी साराप् तान्‍नू, ऊदोईपीक्यालो धर्मसूम्बऊपी ओरोना छाम्पा तूये, “ललईमी सोक्सरपी छाम्पा खोलोङ् रीङ्ची मान्‍रेप् खोलोङ्पी साराप् तान्‍नूते।”

११ नीनाम्माम् मूक्स्दूपी ललईपीका आस्‍सो धर्मी छूनो पीम् रीङ् छेङ्‍गा तूये। ऊदोईपीक्यालो “धर्मी क विश्‍वासलाम्पाङ् लेत्चाये।”

१२ ललईक विश्‍वासलो खप्‍पनो। खोदोलोई धर्मसूम्बऊपी ओरोना छाम्पा तूये, “ऊक मीचाई ललई रेप्प्, मूङ्‍क मूङ्‍कलाम्पाङ् लेत्चाये।”

१३ ई लागी साराप् छूवाना ख्रीष्‍टआ केई ललईमी साराप्पीका दाम् छोक्स्‍ना फोकी, ऊदोईपीक्यालो “सीङ्पी काम्पा खोलोङ्पी साराप् तात्‍ते” पीम् धर्मसूम्बऊपी छाम्पा तूये।

१४ येशू ख्रीष्‍टआ दाम् छोक्स्‍ना केई छुटकारा मईकसा अब्राहाम नीनाम्माआ पीक आसीक् बीन्‍नीपा गोङ्चीपीसो तातेका। खोरोछूकसा नीनाम्माआ यादे मक पवित्र आत्मा विश्‍वासलाम्पा केईया तोम् दूराम्।

ललई लो यादेलो

१५ नेछोचे, लेई पीत्चीक रीरामपीका ईबूम् दोलेवा खोङाम्। ऊलाम् पक्‍का छूखात्कप्का मीचा मयाम्क लन्चीम् छाप्दाम् आसासो खारिज मदूरनो, ना मूङ्‍कपी ऊसो काम्छोम्सो दूरनो।

१६ नीनाम्माआ अब्राहाम ना खम् छामाई यादे पीक तूवा। धर्मसूम्बऊआ “छामाईची” पीक्नो, ङ्‍कसाने हायाम्सर्प् मीस् खोमय। खोदोलोई धर्मसूम्बऊआ “आम् छामाई” पीके, ना ङ्‍कसा ईल्पो मीस्ङाङ् खोमय, मूङ्‍क ख्रीष्‍ट तूये।

१७ कोङा पीम् लामोक रीङ्‌ ङ्‍क के, लीक्चून्दूलूम् सूक्पोङ् दोङ् दोस्पी ताक ललईआ मूङ्‍कप्का लाईस्पी नीनाम्माआ पक्‍का मक करार रद्द मईनो, मादोने यादे खारीस् छूवाखात्वा।

१८ ऊदोईपीक्यालो नीनाम्माम् आसीक् ललई रेपाम्ना तोक्दोने ङ्‍क यादेङा मान्छूवा। खोदोलोई नीनाम्माआ यादेलाम्पाङा अब्राहाम ङ्‍क आसीक् पीयू।

१९ खोरोदोक ललई ऊदोई चाहेई छूवा? यादे मम्पा छामाई मान्ताम् सम्मो अपराधचीम् कारणआ ललई काप्पा। खीक्‍का ईल्पो मध्यस्थआ रीदाम् पोक्चीलाम्पा ललई थोक्सू।

२० मध्यस्थ छूम् लागी ईबूम् पीका दूङ्देतो पक्ष चाहेई छूये, खोदोलोई नीनाम्मा ईबूम्ङाङ् तूये।

२१ खोरोदोक ऊई ललई नीनाम्माम् यादेमी ऊल्‍लोङ्पीयो तूये? देईपीकेसो मान्तू। ललईआ नयाँ रीराम पीदूर्प्‌ दोने, ललई रेम्पावाना केई नीनाम्माम् मूक्स्दूपी धर्मी छूयीवा।

२२ खोदोलोई धर्मसूम्बऊआ ओरोपीके, खोलोङ् मीस्ची मोऊमी कैदपी तूये, खन्सा येशू ख्रीष्‍टपी विश्‍वासमप् खोलोआ नीनाम्माम् यादे तयची।

२३ खोदोलोई विश्‍वास ताम् लाईस्पी केई ललईमी हूक्पी तूम्पा, ना विश्‍वास खोमान्छेईम् सम्मो केई छीयीखातीक तूवा।

२४ विश्‍वासलाम्पा केई नीनाम्माम् मूक्स्दूपी धर्मी छूदूरूम्नू पीकाना ललई ई सेचीपो छूम्ना केई ख्रीष्‍टसम्मो ताईम्तीम् जीम्मा पीयू।

२५ खोदोलोई हन्‍ने विश्‍वास ताकसा हन्‍नायीका केई सेचीपो ललईमी हूक्पी तूयानो।

नीनाम्माम् छामाई

२६ विश्‍वासलाम्पा आन्‍नी खोलोङ् ख्रीष्‍ट येशूपी नीनाम्माम् छामाई के।

२७ ऊदोईपीक्यालो आन्‍नीतोदीपी ख्रीष्‍टपी बप्‍तिस्मा छूक्‍तोदी खोलोआ ख्रीष्‍ट तेई खाप्साम्क तोङ्ना खाप्सानूम्क तूये।

२८ हन्‍नाने यहूदी लो ग्रीकलो, रोः लो फुक्‍कालो, खीक्‍का वात्छा लो मीम्छालो छूनो, ऊदोईपीक्यालो ख्रीष्‍ट येशूपी खोलोङ् ईबूम्ङा छूये।

२९ आन्‍नी ख्रीष्‍टमी छामाईची दोने आन्‍नी अब्राहाममी छामाई के, ना नीनाम्माआ यादे मक आसीकमी हक्वाला के।

४

१ कोङा पीम् लामोक रीङ्‌ ङ्‍क के, हक्वाला छा साहीछा तूकसम्मो, ख खोलोङ् थक्मी मालिक तूदोसो रोः लो ईतोरोकङ् छूये।

२ खोदोलोई म्पाआ पीक्‍क नाम्‍लासम्‍मो ख गूलो मप्मी हूक्पी छूये।

३ केईसो ओरोनाङ् साहीछा तूम्पालो चारपीक चारतोप् आत्माम् हूक्पी तूम्पा।

४ खोदोलोई नाम्‍ला तातेकालो नीनाम्माआ म्छा पोक्सू। ख ईल्पो मीम्छापीका जन्मेई छूवा, ना ललईमी हूक्पी जन्मेई छूवा।

५ ललईमी हूक्पी तूप्ची दाम् छोम्‍ना छूतेई मम् लागी नीनाम्माआ म्छा पोक्सू, खोरोछूकसा केईया छाम् खोलोङ् हक् तोम्दूराम्।

६ केई छा छूयीकसा नीनाम्माआ म्छाम् आत्मा ई गोङ्‍पी पोक्सू, ना खूङ्‍क आत्माआ “ए अब्बा, पाआ!” पीक्ना दप्प।

७ खन्सा, नीनाम्मालाम्पा आन् हन्‍नायीका रोः मा, खोदोलोई छा के, ना छादोने हक्वालासोङा के।

गलातीचीम् लागी पावलमी वास्ता

८ लाईस्-लाईस्पी आन्‍ना नीनाम्मा मान्छेईमो तूवानीलो, आन्‍नी देऊताचीम् रोः तूवानी, मूङ्‍कस् आछीयाक नीनाम्मा मा।

९ खोदोलोई हन्‍नाने आन्‍ना नीनाम्मा छेतानूम्क तूये, अथवा नीनाम्माआ आन्‍नी छेतानीक तूये, नासो होसोङ् दानाई आन्‍नी मूङ्‍क म्‍राःरा मान्दीक लाईस्-लाईस्पीक सिद्धान्तहेम् आत्नी ना होसोङ् मूङ्‍कम् रोः छूम् मीन्‍नी?

१० आन्‍ना तिथी, लाः, ऋतु ना दोङ् मानेई मईनूम्।

११ कोङ्ने ओकीम् लये, आम्नी लागी मूचोयोक ओ रोकोछू मोरोक छूवा।

१२ नेछोचे, आन्‍नी कोङ् तोङ्‍क छूवानीव पीकोना कोङा बीन्ती मीयान्‍नी, ऊदोईपीक्यालो कोङ्सो आन्‍नी तोङ्‍क छूवोक तूये। आन्‍ना ओमी ऊसो मान्‍नप् मनूम्क मान्तू।

१३ आन्‍ना छेत्चाईनूम्, कोङा लाईस्पी आन्‍नी जीनप् रीदाम् येईमीन्‍नीलो कोङ् तूक्खा तूवो।

१४ कोङ् तूकोचोक आम्नी लागी ईबूम् चाम्ची तूवा, खोरोदोसो आन्‍ना कोङ् मान्जेर्‌ङानी ना इन्कार मान्मोनी, खोदोलोई नीनाम्माम् रीदाम् पोक् ना ख्रीष्‍ट येशू तोङ्‍ना कोङ् ग्रहण मोनी।

१५ खोदोलो आम्नी जीनक ईनीम्‍बा हारेई खाता? ऊदोईपीक्यालो कोङा ङ्‍कतोङ्ना गवाई पीम्दूरो, नवादोक आन्‍ना आम्नी मूक्स्सो लातानूम्वाना कोङ् पीयोतोनीवा।

१६ खोरोदोक आन्‍नी आछीयाक रीङ् ईन्‍नीकसा ऊई कोङ् ईनीम्‍बा आम्नी साछीमीयो छूवो?

१७ बीन्‍नीपा मीचा आन्‍नी खची होप्हेम् थूईम् लागी हायाम् जोश खोमईची, खोदोलोई नप् मीन्ताम्‍आ मा। आन्‍ना जीनतो खस् स्वीकार मम् छूये पीक्ना खचा ओखीपीका आन्‍नी फोम् लाम्नी।

१८ नप् मीन्ताम्मी लागी जोशिल छूम् नप्ङा, खोदोलोई कोङ् आम्नी रापी तूवोलोङाङ् जोश खोमम् क नप् मा।

१९ हायाम् सम्तूमा मीयान्‍नीक ओ छाचे, ख्रीष्‍ट आम्नीपी मान्लोलीम्चीम् सम्मो कोङ् होसोङ् मीम्छा म्बूक्‍ती बान्‍लोक तोङ्‍क दूक्वापी तूवोचोयो।

२० ईनीम्‍बा कोङ् आन्‍नीस्का तूवोना ओ नेईम् पारा फाईम् दूरूवादोक देईओ नवा, ऊदोईपीक्यालो आम्नी तोक्पी कोङ् ऊई मम् ऊई मम् छूवोक तूये।

हागार लो सारालो

२१ आन्‍नी ललईमी हूक्पी तूम् लन्ची मप्चा कोङ् ङरी आनोनीते, ललईआ ऊई पीके आन्‍ना छेत्नूम्नोयो?

२२ ऊदोईपीक्यालो ओरोना छाम्पा तूये, अब्राहाममी नीप्पो छा वात्छास् तूवा, ईल्पो रोःमे लाम्पाक ना ईल्पोक स्वतन्त्र मीम्छालाम्पाक।

२३ रोःमे लाम्पाक छा क गाम्‍लाम्पा जन्मेई छूवाक तूवा, खोदोलोई स्वतन्त्र मीम्छालाम्पा जन्मेई छूवाक छा क यादेलाम्पाक के।

२४ ङ्‍क रीङ् पोम् ललई तोङ्ना पीदूराम्। मूङ्‍क मीम्छाची नीस्खाल्क करार के। ईल्पो क सीनै कोम्पीका रोः मम् लागी छामाई वाईप् हागार के।

२५ हागार अरब छाप्कूवापीक सीनै कोम् के, ना ईनीम्‍बाक यरूशलेमलो थाम् दूराम्। ऊदोईपीक्यालो मूङ्‍क म्छास्का रोः छूवाक तूये।

२६ खोदोलोई साराङ्‍गाप्‍तोक यरूशलेम स्वतन्त्र तूये, ना मूङ्‍क ई मा के।

२७ ऊदोईपीक्यालो धर्मसूम्बऊपी ओरोना छाम्पा तूये,

“ए छा मान्वाईप् मीम्छा, चामोवा मव,

ए बूक्‍ती बान्‍लोक दूक्‍वा मान्छेईप् मीम्छा,

आम् गोङ् हल्‍ना बस्व,

ऊदोईपीक्यालो म्तूप्पोलोक मीम्छापीका

म्तूप्पोआ होक्सीक मीम्छाम् छामाईची ओरोतो तूये।”

२८ हन्‍ना नेछोचे, इसहाक तोङ्ना केईसो यादेम् छामाई के।

२९ खोदोलोई खोन्तोलो दानाई गाम्पीका जन्मेई छूवाक छाआ आत्मापीका जन्मेई छूवाक छा दूक्पीदोङू, ना ईनीम्बासो मोन्तोङ्‍कङ् तूये।

३० खोदोलोई धर्मसूम्बऊआ ऊई पीके? “रोःमे मीम्छा लो म्छालो लात्दीत्नूम्ते, ऊदोईपीक्यालो रोःमेम् छा स्वतन्त्र मीम्छाम् छालो पाम् दाचाम्मी हक्वाला छूनो।”

३१ खन्सा नेछोचे, केई रोःमे मीम्छाम् छामाई मा, खोदोलोई स्वतन्त्र मीम्छाम् छामाई के।

ख्रीष्‍टपी स्वतन्‍त्रता

५

१ स्वतन्त्रतामी लागी ख्रीष्‍टआ केई स्वतन्त्र मईक तूये। खन्सा बलिय छूवानीना थोरेप्नीव, ना होसोङ् रोः छूवानीना तूनीनव।

२ कोङ् पावलआङ् आन्‍नी लोयान्‍नी, आन्‍ना खतना मईनूम्दो ख्रीष्‍टपीका आन्‍नी ऊसो फाइदा छूनीनो।

३ खतना छूक् खोलोङ् कोङा होसोङ् चेताऊनी पीयोची, खस् खोलोङ् ललई रेम् कर लागेई छूये।

४ आन्‍नी ललईलाम्पा धर्मी छूम्‍लाम्ची ख्रीष्‍टपीका आम्नी हाल्‍ला छूवानीक तूये। आन्‍नी सम्खेलूपीका दाली हूप्सानीक तूये।

५ खोदोलोई केईया पवित्र आत्मालाम्पा विश्‍वासपीका तोक् धार्मिकताम् आसा हूङाम्।

६ ऊदोईपीक्यालो ख्रीष्‍ट येशूपी खतना मम् लो मान्मम्‍लो ऊसो मूल्य मान्तू। खोदोलोई ईबूम् रीङ्मीङाङ् मूल्य तूये, खूङ्‍क क सम्तूमालाम्पा लक्‌ मप् विश्‍वास के।

७ आन्‍नी नम्‍लोङ् बूल्स्चानीक तूवा। आसाई आन्‍नी सत्यता रेम्पी बाधा पीयानी?

८ ङ्‍क तोङ्‍क बाधा पीप् लक् आन्‍नी काछोक् नीनाम्माआ मक मा।

९ चीछाछा खमीरआ खोलोङ् चोम्पा फूल्मी कोलू खमीरलोक मदीत।

१० कोङा रोबूपी भरोसा मूयो, आन्‍ना ओमीप्का बीन्‍नीपा मीन्ताम् कीनूम्नो। आम्नी अल्मलेई मप् आस्दोसोङा खूङ्‌कसा दण्ड तेप्स।

११ खोदोलोई नेछोचे, कोङा होसोङ् खतना मम्ङा छूये पीकोना रीदाम् हासूवादोने ओपी ङ्‍क खोलोङ् दूक्वा ऊदोई तावा? खोरोदोने क्रूसमी रीङ्पीका ऊसो बाधाङा मान्तावा।

१२ आन्‍नी विचलित मप्चा खची खतनाङाङ्‍ने मा, बरू खची होप्मी अङ्‍गङ् कीप्चीवादोसो नवा!

पवित्र आत्मालाम्पा रीराम

१३ नेछोचे, आन्‍नीने स्वतन्त्रतामी लागी काछोम्पाक के। मूङ्‍क स्वतन्त्रता मोऊमी वोर्वा मम् लागी गोङ्नूम्नव। खोदोलोई सम्तूमापी आन्‍नी ईल्पो बीन्‍नीपाम् सूसोपो छूवानीव।

१४ ऊदोईपीक्यालो खोलोङ् ललई ईबूम् रीङ्बऊपी पूरा छूवाक तूये, “आना आम् खीम्तोनीची आम् होप् तोङ्नाङ् सम्तूमा मीव।”

१५ खोदोलोई आन्‍ना ईल्पोआ बीन्‍नीपालो खोलईनी-चालईनीदोने चीङ्चीङ् तूवानीव, आन्‍नी ईल्पो बीन्‍नीपापीका मासेई मलम् बोनूनव।

१६ खन्सा कोङा पीको, पवित्र आत्मालाम्पा लाम्दूमानीव, ना मोऊ-वोर्वामी लन्‍ची पूरा मनूम्नव।

१७ ऊदोईपीक्यालो मोऊ-वोर्वामी लन्ची पवित्र आत्माम् ऊल्‍लोङ्पी छूये, खीक्‍का पवित्र आत्माम् लन्ची मोऊ-वोर्वाम् ऊल्‍लोङ्पी छूये। आना ऊई मम् मीने खूङ्‍कलाम्पा आन्‍नी राम्सेम् लागी ङ्‍कस्क ईबूम् बीन्‍नीपाम् ऊल्‍लोङ्पी छूये।

१८ खोदोलोई आन्‍नी पवित्र आत्माआ लाम्दूप्नीकदो आन्‍नी ललईमी हूक्पी छूनीनो।

१९ मोऊ-वोर्वामी लक्‌ छेङ्‍गाङा तूये, मूङ्‍क ङ्‍कस्ङा: तूम्‍लू लम्, पवित्रता मान्तूप्, बेलेलम्,

२० ङोङोक्छे दम्, मन्तर मम्, साछीमी छूम्, खेम्वा, आहारीस्, छूली, स्वार्थी, मान्तम्, गुटबन्दी मम्,

२१ नाचूर्, दीः दूम्, मोजमज्जा मम् ना ओन्तोङ्‍कङ् बीन्‍नीपा लक्‌, खूङ्‍कम् तोक्पी कोङा आन्‍नी चेताऊनी पीयान्‍नी, ना लाईस्पीसोङ् पीन्‍नीकङ् तूवा। आस्-आसाई ङ्‌कतोङ्‍क लक् मईची, खस् नीनाम्माम् चार खम्मी हक्वाला छूनो।

२२ खोदोलोई पवित्र आत्माम् म्चोक सम्तूमा, चामोवा, खाऊमा-खासेर्मा, हूदूर्म्, सम्खे, नप् मम्, विश्‍वासलोक,

२३ लखेक, ना तईपी यूम्चीम्। ङ्‌कतोङ्‍क रीङ्मी ऊल्‍लोङ्पी ऊसो ललई मान्तू।

२४ येशू ख्रीष्‍टपी तूप्‍तोदीआ मोऊ-वोर्वा मूङ्‍कम् मान्‍नप् सानीवा ना लन्चीलोङ् क्रूसपी काक्स्दीत्चीक तूये।

२५ केई पवित्र आत्मालाम्पा लेत्यादो आत्माआ लाम्दूप्याक तोङ्नाङ् लाम्दूमे के।

२६ केई नाम्दूखू छूयानो के, ईल्पोआ बीन्‍नीपाम् म्छूली काईमीयाम्नो के, ना ईल्पोआ बीन्‍नीपाम् आहारीस् मयाम्नो के।

खोलोमी नप् मम्

६

१ नेछोचे, हेप् मीचा रई लक्‌ मईकपी लापस्दोक आन्‍नी तूनीक गोपी आत्मिक तूप्चा लखेछाना ख सूदारेई मनूम्व। खोदोलोई आन्‍ना आम्नी तोक्पीसो मीनानूम्व, मादोने आन्‍नीसो चाम्चीपी छूनीके।

२ ईल्पोआ बीन्‍नीपा भार खूर्म् बोलनीव, ना ओन्तोङ्ना ख्रीष्‍टमी ललई रेप्नूम्क छूये।

३ ऊदोईपीक्यालो मोरोछाक मीचा कोङ् हायाम्क मीन्दोक खसा म्होप्ङा दोका पीयान्ची।

४ खोलोआ म्होप्मी लक्मी चाम्ची मनूव, खीक्‍काङाङ् मूङ्‌कसा म्होप् बीन्‍नीपालो मान्थाम्चीमो म्होप्पी सागोहोम् मन्चीदूर।

५ ऊदोईपीक्यालो खोलोआ होप्मी भार म्होपाङ् खूर्म् छूये।

६ रीङ्बऊमी सेचीवा तोक् खोलोआ म्होप्मी खोलोङ् नप् थक्ची रीङ्बऊ ईक्‍लो हाम् छूये।

७ आन्‍नी दोकापी छूनीनव। आसासो नीनाम्मा गीम्सेम् दूरनो। मीचा ऊई लेत खूङ्‍कम् चोङा तय।

८ हेप्पा म्होप्मी मोऊ-वोर्वाम् लन्ची पूरा मम् लागी लेतदोक, मूङ्‍कसा म्होप्मी मोऊ-वोर्वालाम्पाङा सीम्मी म्चो तय। खोदोलोई आसाई आत्माम् लागी लेत, मूङ्‍कसा आत्मालाम्पा हादेसो मान्याईप् रीराममी म्चो तय।

९ नप् लक् मम्पी केई गलेई छूयानोके, ऊदोईपीक्यालो मूङ्‍क लक् मम्चायाम्दोक थीक् नाम्‍लापी केईया म्चो तयाम्।

१० खन्सा नाम्‍ला तयाम्‍लो केईया खोलोङ् मीस्मी भलाइ मतो खात्या, दूङ्‍लोक्‍तोक ख्रीष्‍टपी विश्‍वास मप्चीम् भलाइ मयाम्के।

नयाँ बोबूयाक

११ खोङ्नूम्व, कोङा ओहोप्‍मी हूःआङ् देप् देप् रीङ्बप्पी आन्‍नी होम्‌ लागी छापूचोयो।

१२ ख्रीष्‍टमी क्रूसमी कारणआ सतावटपी छूम् बोनूनव पीक्ना म्थेम्पी खोलोङ् आछीयाक दाईम् लन्ची मप्चाङा आन्‍नी खतना मम् कर तीनी।

१३ ऊदोईपीक्यालो खतना मप्चा खची होपासो ललई रेप्पस्‍नो, खोदोलोई आन्‍नी खतनाम् ललई रेम् मीयानी पीम्ना नाम्दूखू मम् लागीङाङ् खचा आन्‍नी खतना ममीनी।

१४ ई रोबू येशू ख्रीष्‍टमी क्रूसपीका बीन्‍नीपा ऊची रीङ्पी नाम्दूखू मम् रीङ् ओपी छूनूनव। खम् क्रूसमी कारणआ ओ लागी चार सीयाक तूये, ना चारमी लागी कोङ् सीयोक तूये।

१५ खतना मम् लो मान्मम्‍लो नीत्चीमीङ् महत्व मान्तू, खोदोलोई नयाँ बोबूईकङ् खोलोङ् थक् के।

१६ हन्‍ना ङ्‍क रीदूम् म्‍रीरामपी रेप् खोलोङ् ना नीनाम्माम् खोलोङ् मीस्चीपी खाऊमा-खासेर्मा ना सम्खे छूनूव।

१७ हन्‍नायीका आसासो कोङ् दूक् पीयोनूनव, ऊदोईपीक्यालो येशूम् सूसो मप् के पीम्ना खोमम् लागी येशूम् खेर्‌मी दागची कोङा ओ गाम्पी खूरूतोक तूये।

१८ नेछोचे, ई रोबू येशू ख्रीष्‍टमी सम्खेलू आम्नी आत्मालो तूनूव। आमेन।

एफिसीची

पावलआ हक छाप्दाम्

छेईलम्

पावलआ ङ्‍क छाप्दाम् एफिसीचीपी गेबोरो ई.सं. ६०-६१ पी छाप्क तूवा। खूङ्‍क नाम्‍लापी पावल रोम सहरमी ईबूम् थूनापी कैदी तूवा। ईनीम्‍बा रोम क यूरोप महादेशपी तूक ईनीम्बाक इटालियाम् होङ्तेल के। मूङ्‍क थूनापी तूवालोङ् पावलआ नयाँ करारपीक “फिलिप्पीची”, “कलस्सीची” ना “फिलेमोन” हक छाप्दाम्सो छाप्क तूवा।

पावलमी नाम्‍लापी एफिसस रोम् छाप्कूवामी मध्य-पूर्व हेम्पी तूप् हायाम् नीङ् तोप् सहर तूवा (मूङ्‍क ईनीम्‍बा टर्की छाप्कूवापी तूये)। एफिसस ईबूम् देप् केन्द्र तूवाकसा, म्खाल्-खाल्क मीस्ची मूङ्‍कपी तूवादोङा, ना ठाउँ-ठाउँपीका हो-होप्मी लक्पी मीस् मूङ्‍कपी तादोङा (प्रेरित १८:१९ पी खोङ्नूम्व)।

ई.सं. ५३ पीका ५५ सम्मो पावलसो एफिससपी तूवा, खीक्‍का खसा लेई पीच्‍ची मूङ्‍कपी आस्चीई ताआ, खस् ईबूम् सेचीखम्पी ईदोङ्ची। खची तोदीपी ओरोसर्प्आ विश्‍वास मची, ना जीस्तातोपीका ईबूम् ख्रीष्‍टियन् मण्डली मूङ्‍कपी थोक्सा। एफिसस हायाम् देप्क सहर तूवाकसा, ना ठाउँ-ठाउँपीका ताप् मीस् ओरोसर्प् छूवाकसा ओरोसर्प्‌ चा पावलआ हास्क जीनप् रीदाम् येन्ची, खीक्‍का ख्रीष्‍टमी जीनप् रीदाम् बीन्‍नीपा सहरपीसो हास्ची (प्रेरित १९:८-१०)।

एफिसीचीङाङ् मा खोदोलोई बर्‌बार्‌पीक हेप् मण्डलीचीम् लागीसो पावलआ ङ्‍क छाप्दाम् छाप्पू पीम् ओरोसर्प् बाइबलपीक छेछेमी लेलेमीचीम् मीन्ताम् तूये। पावलमी छाप्दाम् तोदीपी दूङ्देतो छाप्दाम् व्यक्तिगत तूये, खोदोलोई ङ्‍क छाप्दाम्क व्यक्तिगत दोसो ईबूम् मण्डलीङाङ् छाप्ना हक मा। ङ्‍क छाप्दाम्ने हायाम् फराकिलो तूये, ना ईबूम् मण्डलीप्का बीन्‍नीपा मण्डलीपीसो पीलम्ना खोलोआ नीम् लागी छाम्पा तूवा।

पावलमी रीराममी तोक्पी होसोङ् छेईम् लागी रोमीची पावलआ छाप्ना हचीक छाप्दाम्मी छेईलम् खोङ्नूम्व।

एफिसीची

पावलआ हक छाप्दाम्

१

१ नीनाम्माम् लन्चीलाम्पा ख्रीष्‍ट येशूम् प्रेरित पावलपीका, ख्रीष्‍ट येशूपी विश्‍वास मप् एफिससपी तूप् नीनाम्माम् मीस्चीपी:

२ ई नीनाम्मा पा ना ई रोबू येशू ख्रीष्‍टपीका सम्खेलू लो खाऊमा-खासेर्मालो छूनूव।

ख्रीष्‍टपी आत्मिक आसीक्

३ ई रोबू येशू ख्रीष्‍टमी नीनाम्मा ना पाम् साम्दीखा छूनूव, खसा केई साराङ्‍गाप्‍तोक तूस्कोपी खोलोङ् आत्मिक आसीकआ ख्रीष्‍टपी आशिर्वाद पीईक तूये।

४ खम् दोक्पी पवित्र ना दोस् मान्दीक छूनू पीकाना चार बोबूईम् लाईस्पीकाङ् खसा केई ख्रीष्‍टपी सोकी। खसा सम्तूमा मीयीकसा,

५ नीनाम्माम् लन्चीम् लक्ष्य तोङ्ना ख्रीष्‍ट येशूलाम्पा खसा केई म्छामाई छूम् लागी लाईस्पीकाङ् सोकीक तूवा।

६ खन्सा खसा केई सम्तूमा मीयक म्छापी मोरोङ् पीयीक खम् साम्दीखालोक सम्खेलूमी लागी केईया खम् साम्दी मयाम्।

७ खम् हायाम् देतो सम्खेलू तोङ्‍ना केईया ख्रीष्‍टमी हीःलाम्पा खपी हल्वा, अर्थात् ई मोऊमी छेमा तयाम्।

८ मूङ्‍क सम्खेलू खसा खोलोङ् म्‍लूखूप्ची लो ज्ञानलो केई हायाम् देतो पीयी।

९ ईनीम्बा नीनाम्माआ म्होप्मी उदेश्‍य तोङ्ना ख्रीष्‍टमी तोक्पी मीन्क म्होप्मी सूलाना यूक्साक लोचम् केई खोमीयीक तूये।

१० खन्सा नाम्‍ला यात्कप्का साराङ्‍गा लो चारपीलो तूप् खोलोक थक् ख्रीष्‍टमी तईपी तानू।

११ केई ख्रीष्‍टपी तूयेना नीनाम्माआ केई खम् मीस् छूम् लाईस्पीकाङ् सोकी, ना खसा खोलोक रीङ् म्‍लन्ची तोङ्‍ना मय।

१२ ख्रीष्‍टपी खोलोप्का लाईस्पी भरोसा यूप् केई यहूदीचा नीनाम्माआ साम्दीखा ना सायोचोङ्मा मम् दूरूम्नू पीकाना नीनाम्माआ ओरो मअ।

१३ ईनीम्‍बा आन्‍नी बीन्‍नीपा गोङ्चासो सत्यम् रीङ्बऊ, अर्थात् आन्‍नी हल्वा पीप् जीनप् रीदाम् येनानूम्। खीक्‍का आन्‍ना ख्रीष्‍टपी विश्‍वास मनूम्कसा नीनाम्माआ यादे मक पवित्र आत्माम् छाप आन्‍नी तीयापानीक तूये।

१४ नीनाम्माम् म्होप्मी दाचाम्, अर्थात् केईया पूरा हल्वा तयाम्नोक सम्मो खम् साम्दीखाम् सायोचोङ्मा मम् लागी पवित्र आत्मा ई हक्मी बैना तूये।

ओलोनूव पीम् ना वाङोम् मम्

१५ रोबू येशूपी तूक आम्नी विश्‍वास ना खोलोङ् नीनाम्माम् मीस्ची हेम् तूक आम्नी सम्तूमाम् तोक्पी कोङा येनूकसाङ्‌,

१६ कोङा वाङोम् मूयोलो आन्‍नी मीन्तो आम्‍नी लागी नीनाम्मा ओलोनूव पीकोचोयोक तूये।

१७ ई रोबू येशू ख्रीष्‍टमी नीनाम्मा, साम्दीखा मम् खाईप् पाआ आन्‍नी खम् तोक्पी छेईम् लूखूप्ची ना प्रकाशमी आत्मा पीयानीनूव पीकोना कोङा वाङोम् मूचोयो।

१८ कोङा ओरो पीकोनासो वाङोम् मूयो, आम्‍नी सागोवापीक मूक्स् छेङ्‍छेङ्पा छूनूव, ना खसा ऊक आसाम् लागीये आन्‍नी काछानीक तूये, खीक्‍का नीनाम्माम् मीस्चीपी खम् साम्दीखालोक हक्मी दाचाम् ऊये, खूङ्‍क आन्‍ना छेईम् दूरानूम्व।

१९ खीक्‍का केई विश्‍वास मप्चीम् लागी खम् राःरा देई देप्ये तूये पीम् आन्‍ना छेईदूरानूम्व। ङ्‍क राःरा नीनाम्माम् मूङ्‍क देप् राःरा के,

२० मूङ्‍क देप् राःरालाम्पा नीनाम्माआ ख्रीष्‍ट सीयाकप्का ऊस्पकू, खीक्‍का साराङ्‍गाप्‍तोक तूस्कोपी म्होप्मी चूप् हूःहेम् यूक्सू।

२१ खोलोङ् चार तोम्, हक्, राःरा ना चारखम्पी, ना ङ्‍क दूङ्पीकङाङ् मा, खोदोलोई ताईक दूङ्पीकसो देत्‍तोई नीङ् तूये, खूङ्‍क खोलोप्का दूङ्‍रेप्‍तो ख्रीष्‍ट यूक्सू,

२२ खीक्‍का नीनाम्माआ खोलोङ् रीङ् ख्रीष्‍टमी लोदोपू यूक्स्पी, ना मण्डलीम् लागी खङा खोलोङ् रीङ्मी तोङ् बानेई मअ।

२३ मण्डली क ख्रीष्‍टमी गाम् के। ङ्‍क गाम् खसा खोलोक थक्‍आ पूरा मक तूये, ना ङ्‍कङा येशूम् आछीयाक ङाली के।

पुरान लो नयाँलो रीराम

२

१ आन्‍नी आम्नी होप्मी अपराधआ लो मोऊलाम्पालो लाईस्पीक नाम्‍लापी सीयानीक तूवा।

२ खूङ्‍कतोलो आन्‍नी चारपीक रई लाम्पी लाम्दूमादोङ्नी। आन्‍ना नाम्तोक राःराम् मालिकमी आज्ञा रेपादोङ्नूम्। मूङ्‍क मालिक क नीनाम्मा मानेई मान्मप् मीस्ची म्होप्मी हक् गोपी यूप् आत्मा के।

३ केईसो ऊलाम् खस् तोङ्‍कङ् तूयी, ना होप्मी गाम्पीक वोर्वाम् लन्ची पूरा मम् लामूम्चाम्क तूवा, ना होप्मी गाम्पीक वोर्वा ना सानीवाआ लन्ची मक रीङ्पीङा लेतीचाईक तूयी। ई होप्मी वोर्वापी लेतीचाईवादोने बीन्‍नीपा मीस्चीतोङ् केईसो नीनाम्माम् छूलीपी ताईम् बोक्सावा।

४ खोदोलोई नीनाम्मा सम्खेपी होङ्पोक् तूये, खसा केई खम् हायाम् देप् सम्तूमालाम्पा सम्तूमा मीम्पा तूये।

५ खन्सा केई मोऊपी सीम्पादोसो खसा केई ख्रीष्‍टलोङ् लेईन्चा मीयीक तूये। नीनाम्माम् सम्खेलूलाम्पाङ् आन्‍ना हल्वा तानूम्क तूये।

६ खीक्‍का नीनाम्माआ केई ख्रीष्‍टलोङ् सीयीकप्का ऊम्पोम्पा, ना ख्रीष्‍टलोङ् साराङ्‍गाप्‍तोक तूस्कोपी यूक्सी।

७ ङ्‍क क खसा ताईक दूङ्चीपी म्होप्मी सम्खेलूम् हायाम् देतो दाचाम् खोमम् लागी मक। ङ्‍क सम्खेलू खसा केई ख्रीष्‍ट येशूपी खोमीयीक तूये।

८ ऊदोईपीक्यालो नीनाम्माम् सम्खेलूपीका विश्‍वासलाम्पा आन्‍ना हल्वा तानूम्क तूये। ना ङ्‍क आम्नी होप्पीका मा, ङ्‍कने नीनाम्माम् वरदान के।

९ ङ्‍क लक् लाम्पा मा, मादोने मीचा नाम्दूखू मय।

१० ऊदोईपीक्यालो केई नप् लक्मी लागी ख्रीष्‍ट येशूपी बोबूयीक नीनाम्माम् हूक्पीक सीप के। केई मूङ्‍कतोङ्नाङ् नप् लक् मम्नू पीकाना नीनाम्माआ लाईस्पीयीकाङ् मूङ्‍क चोचूप्स्क तूवा।

ख्रीष्‍टपी खोलोङ् ईबूम्ङा

११ खन्सा मीन्मारो मनूम्व, लाईस्पी आन्‍नी गाम्पी बीन्‍नीपा गोङ्ची तूवानी। गाम्पी हूः लाम्पा खतना छूवाक यहूदीचा आन्‍नी खतना मान्छूक् पीकादोङ्नी।

१२ मीन्मारो मनूम्व, आन्‍नी खोदोलो ख्रीष्‍टपीका छूबूरी, इस्राएलमी नागरिकमी हक्पीका पाखापी छूवानीक तूवा, ना यादेम् करारचीपीका छूबूरी, आसा मान्दीक खीक्‍का नीनाम्मा मान्दी ङ्‍क चारपी तूवानी।

१३ आन्‍नी खोन्तोलो ख्रीष्‍ट येशूपीका छूबूरी तूवानी, खोदोलोई ईनीम्‍बा ख्रीष्‍टमी हीःआ नीनाम्माम् दोक्पी तातानीक तूये।

१४ ऊदोईपीक्यालो खङ् ई लागी खाऊमा-खासेर्मा तूये। खसा केई यहूदीची ना बीन्‍नीपा गोङ्ची नीप्पोङ् ईबूम्ङा मम्पा तूये, ना विभाजन ताईप् साछीमीम् पर्खाल हत्दीत्क तूये।

१५ खसा ललई मूङ्‍कम् आज्ञाची ना धार्मिक विधानची म्होप्मी गाम्पी खारिज मअ। ओरो मना खसा ङ्‍क नीत्चीपीका ईबूम् नयाँ गोङ् बोबूईना यहूदीची ना बीन्‍नीपा गोङ्चीम् रापी खाऊमा-खासेर्मा तातू।

१६ खीक्‍का ई गोपी तूक साछीमी मीन्ताम् मासेई मना केई नीस्गोङ् ईबूम् गाम्पीङ् नीनाम्मापी तमीम् लागी ख्रीष्‍ट क्रूसपी सीया।

१७ येशूआ ताना आन् छूबूरी तूप् बीन्‍नीपा गोङ्ची ना म्दोक्पी तूप् यहूदीची मिलापमी जीनप् रीदाम् येईमीयानी।

१८ ऊदोईपीक्यालो खलाम्पाङ् केई यहूदीची ना बीन्‍नीपा गोङ्ची नीप्पोआङ् पवित्र आत्मालाम्पा पा तूकपी वोम् तोम्पा तूये।

१९ ओरोना हन्‍ना आन्‍नी बीन्‍नी छाप्कूवापीक ना बिरान मा, खोदोलोई नीनाम्माम् मीस्चीका आन्‍नी बूम्-नागरिक ना नीनाम्माम् खीम्पोस्मी तीक्सूची छूवानीक तूये।

२० मूङ्‍क खीम् प्रेरितची ना खारीबोपोचा यूक्स्चीक जगथेम्पी बोबूयाक तूये खूङ्‍क खीम् आन्‍नीङ् के। ख्रीष्‍ट म्होप्क जगमी सूर् लूङ् तूये।

२१ ख्रीष्‍टआङ् ङ्‍क खीम् नम्‍लो ईतोतो काप्सना यूक्स ना रोबूपी ईबूम्ङाङ् पवित्र दप्स्को खीम् छूम् लागी पमीत्‍तो खाईय।

२२ खीक्‍का पवित्र आत्मापी नीनाम्माम् तूस्को छूम् लागी आन्‍नीसो खपी ईतोतो बोबून्चीतो खात्नी।

पावल बीन्‍नीपा गोङ्चीम् लागी रीदाम् हाप्

३

१ खन्सा कोङ् पावल, आन् बीन्‍नीपा गोङ्चीम् लागी ख्रीष्‍ट येशूम् कैदी छूवोक तूये।

२ आम्‍नी लागी नीनाम्माम् सम्खेलूम् जीम्मेवारी कोङ् पीयोतोकम् तोक्पी आन्‍नासो येनानूम्क तूये मीनो।

३ खूङ्‍क क कोङ् प्रकाशलाम्पा छेईमीयोक रहस्य के। खूङ्‍कम् तोक्पी कोङा आम्नीपी लाईस्पीकाङ् जीजीस् छापूकसो तूवा।

४ आन्‍ना ङ्‍क नीनूम्‍लो ख्रीष्‍टमी रहस्यम् तोक्पी ओहोप्‍मी मीन्ताम् ऊई तूये, खूङ्‍क आन्‍ना छेईदूरनूम्।

५ मूङ्‍क रीङ् खम् पवित्र प्रेरितची ना खारीबोपोचीपी पवित्र आत्मालाम्पा ईनीम्‍बा खोमन्चीक तूये, खूङ्‍क बीन्‍नीपा दूङ्पीक मीस्चीपी मान्पोम्पा तूवा।

६ मूङ्‍क रहस्य क ङ्‍कङा के, जीनप् रीदाम्‍लाम्पाङ् बीन्‍नीपा गोङ्चासो यहूदीस्का नीनाम्माम् आसीक् तचीक तूये। बीन्‍नीपा गोङ्चीसो ईबूम् गाम्पीक अङ्‍गची छूवाक तूये ना खस् ख्रीष्‍ट येशूपी नीनाम्माआ पीयाक यादेम् ऊदेऊपीक हक्वाला छूवाक तूये।

७ खम् राःराम् लक्‌ तोङ्‍ना कोङ् पीयोक नीनाम्माम् मूङ्‍क सम्खेलूम् वरदान तोङ्‍ना कोङ् ङ्‍क जीनप् रीदाम्मी सूसो मप् छूवोक तूवा।

८ खोलोङ् नीनाम्माम् मीस्चीपी कोङ् हायाम् चीमादोसो ख्रीष्‍टमी हायाम् देप् दाचाम्मी जीनप् रीदाम् बीन्‍नीपा गोङ्चीपी हासूनू पीकाना कोङ् ङ्‍क सम्खेलू पीयो।

९ खोलोङ् रीङ्‍ बोबूईप् नीनाम्मापी दूङ्-दूङ्पीका सूलाक रहस्यम् लोचम् ऊये, खूङ्‍क खोलोङ् मीस्चीपी खुलस्त मम् सम्खेलू कोङ् पीयो,

१० ओरोना ईनीम्‍बाक नाम्‍लापी मण्डलीलाम्पा नीनाम्माम् म्खाल्-खाल्क नीऊ साराङ्‍गाप्‍तोक तूस्कोचीपी चारतोप्ची ना हक्‍तोप्चीपी हासे।

११ ङ्‍क क ख्रीष्‍ट येशू ई रोबूपी नीनाम्माआ पूरा मक कूयूदूङ्पूक उदेश्‍य तोङ्‍ना तूवा।

१२ खपी यूम्पा ई विश्‍वासलाम्पा साहस ना भरोसापी केईया नीनाम्मापी खाईम् दूराम्।

१३ खन्सा कोङा आम्‍नीपी निवेदन मूयो, आम्‍नी लागी कोङा तेप्सूचोयोक दूक्वापी आन्‍नी आम्नी पोऊ सनीनव। ङ्‍कने आम्‍नी लागी साम्दीखामी रीङ् के।

एफिससपीक मण्डलीम् लागी वाङोम्

१४ खन्सा कोङ् पाम् दोक्पी खून्जू लोयोना वाङोम् मूयो।

१५ ख लाम्पाङ् साराङ्‍गा लो चारपी तूकलो खोलोङ् खीम्पोस्मी नीङ् यूक्साक तूये।

१६ कोङा वाङोम् मूयो, खम् साम्दीखाम् दाचाम् तोङ्‍नाक राःराआ खम् आत्मालाम्पा आम्‍नी गोपीक रीरामपी आन्‍नी हायाम् राःरालोक मानीव।

१७ विश्‍वासलाम्पा ख्रीष्‍टआ आम्‍नी गोङ्‍पी बास् मनू, खीक्‍का सम्तूमापी म्साम् थूप् ना पोचीप् छूवानीना,

१८ खोलोङ् नीनाम्माम् मीस्चीका तूक खम् सम्तूमा देई दाप्ये, देई बाईप्ये, देई रेप्ये ना देई गूम्ये तूये, खूङ्‍क छेईम् राःरा तोम् दूरानूम्व,

१९ ना सानीवापीका थाप्मान्तेईप् ख्रीष्‍टमी सम्तूमा छेईदूरानूम्, खीक्‍का नीनाम्मालाम्पा ताप् खोलोङ् पूर्णताआ आम्नी रीराम पेप्नूव।

२० ई गोपी लक् मप् खम् राःरा तोङ्‍ना केईया ङोकाम्क ना मीनाम्कप्का दूङ् लक् मम् दूर्प् नीनाम्माम् साम्दीखा छूनू।

२१ दूङ्पीका-दूङ् सम्मो मण्डलीपी लो ख्रीष्‍ट येशूपीलो सदैबरी खम् साम्दीखाङ् छून्चानूव। आमेन।

ख्रीष्‍टमी गाम्पी ऊक्‍काम् छूम्

४

१ खन्सा, कोङ् रोबूम् लागी ईल्पो कैदी, आन्‍नी बीन्ती मीयान्‍नी, नीनाम्माआ काछानीक मीस् तोङ्ना छूवानीना आन्‍नी मूङ्‍कम् खाईप्सेप् रीराम लेत्नीव।

२ हाल्‍लोसो लखेछा छूवानीव। ईल्पोआ बीन्‍नीपा सम्तूमा मीक् ना तेम्दूर्प् छूवानीव।

३ आन्‍नी खाऊमा-खासेर्मापी तूवानीना पवित्र आत्मापी ईबूम्ङा छूम्चाम् लागी सानीवा मनूम्व।

४ नीनाम्माआ आन्‍नी काछानीलो ईबूम् आसापी काछानीक तोङ्नाङ् गाम् ईबूम् तूये, ना पवित्र आत्मा ईबूम् तूये।

५ ईबूम्ङा रोबू, ईबूम्ङा विश्‍वास ना ईबूम्ङा बप्‍तिस्मा तूये।

६ केई खोलोमी ईबूम्ङा नीनाम्मा ना पा तूये, ख खोलोप्का दूङ्‍रेप् तूये, खोलोङ्लाम्पा लक मय, ना खोलोङ्पी तूये।

७ खोदोलोई ख्रीष्‍टआ हायीछयीक वरदान तोङ्‍ना केई खोलोङ् सम्खेलू पीयीक तूये।

८ खन्सा धर्मसूम्बूऊपी छाम्पा तूये:

“ख खोलोप्का दूङ्‍रेप्‍तो वोङ्‍खातालो

कैदची म्साथपी खाईयू,

ना मीस्ची वरदान पीयू।”

९ (हन्‍ना ङ्‍क “खोलोप्का दूङ्‍रेप्‍तो वोङ्‍खाता” पीक्‍क क ऊई माका? खूङ्‍क ङ्‍कङा के ख चारमी दूङ् मूक्सूसो लेन्ची।

१० दाली यूप्क क म्होपाङ् खोलोङ् चार भरपूर मम् लागी खोलोङ् साराङ्‍गाचीप्कासो दूङ् रेप्‍तो खाता)।

११ खीक्‍का मण्डलीम् लागी खम् वरदानची ङ्‍कस्ङा के: हेप् प्रेरितची, हेप् खारीवोपोची, हेप् रीदाम् हाप्ची, हेप् मण्डलीपीक पास्टरची ना हेप्क सेचीपोची छूनूव।

१२ ख्रीष्‍टमी गाम् अर्थात् मण्डली बोबून्‍नूव ना सूसोम् लक् मम् लागी नीनाम्माम् मीस्ची चोचूम्चीनू पीकाना खसा ङ्‍क वरदानची पीयी।

१३ ओरोछूकसा ङ्‍क वरदानमी लक्‍आ केई खोलोङ् विश्‍वासपी ना नीनाम्माम् छामी ज्ञानपी ईक्‍काम्‌ छूम् लागी बईछोक्से। ना ओरोना केई विश्‍वासपी परिपक्व मीस् छूये ना ख्रीष्‍ट तोङ्ना खम् पूर्णतासम्मो तान्तेदूराम्।

१४ खन्सा केई छालआ लाईस् दोस् होक्सक ना खोलोङ् धार्मिक सिद्धान्तम् मूर्हूऊआ ना मीस्मी वालीली, धुर्तता खीक्‍का तायामीआ एक्सा मेक्सा पेरक छाछामाची तोङ्‍क छूयीनूनव।

१५ बरू सम्तूमालो सत्य नेन्तो खोलोङ् रीङ्पी केई क तोङ्a, अर्थात् ख्रीष्‍ट तोङ्ना पतो खातेके।

१६ खम् हक् गोपीङ् म्हा-हाल्‍लाक अङ्‍गची खोलोङ् ईतोतो तङ्ना तूये, ना खोलोङ् रीराम हो-होप्मी तूस्कोपी काम्चीना तूये। खीक्‍का ई-ईबूम् अङ्‍गआ मम् पर्ने म्‍लक् मईदोक खोलोङ् सम्तूमापी पतो ना बोबूत्‍तो खाते।

ज्योतिम् छामाई छूम्ना लेईम्चाम्

१७ हन्‍ना रोबूम् नीङ्पी कोङा ओरोलोयान्‍नी ना गवाई पीयान्‍नी, आन्‍नी क बीन्‍नीपा गोङ्ची तोङ्ना लेन्चानीनव, ऊदोईपीक्यालो खची मीन्ताम् क मोरोक के।

१८ खची छोक् गोङ्आ तातक अज्ञानताआ खस् नीनाम्माआ पीयाक रीरामपीका छूबूरी छूवाक तूये, ना खची सानीवा नाम्कूर्मादाम्‍आ पेप्खीक तूये।

१९ खचीपी जीस्सो ङईम् मान्तू। म्खाल्-खाल्क जेर्म्‌ लप् लक् मम् लन्ची मईचीना खस् बेलेलप्‍तीप् छूवाक तूये।

२० खोदोलोई आन्‍ना ख्रीष्‍ट क ओरोना छेतानूम्क मान्तू।

२१ येशूपी तूक सत्यता तोङ्‍ना खम् तोक्‍पी आन्‍‍ना येनानूम्क ना ईन्चीनीक तूये पीकोना कोङा मीनो।

२२ लाईस्पीक मोऊ वोर्वापी लेईम्चाम् आम्नी पूरान रीराम होक्सायानूम्व। मूङ्‍क पूरान रीराम आम्नी जेर्म्‌ लप् लक् मम् लन्चीआ गर्दा मासेई छूक्‍तो खात्चाईक तूये।

२३ आन्‍नी आम्‍नी सानीवापी लो आत्मापी नयाँ छूवानीव।

२४ खीक्‍का नीनाम्माम् ङालीपी आछीयाक धार्मिकता ना पवित्रतापी बोबूयाक नयाँ वोर्वा तेई खाप्सूम्तो खाप्सानूम्व।

२५ खन्सा वालीली होक्सायानूम्ना खोलोआ हो-होप्मी खीम्तोनीस्का सत्य नेन्‍नीव, ऊदोईपीक्यालो केई खोलोङ् ईबूम् गाम्मी अङ्‍गस् के।

२६ आम्नी छूली कात्दोसो मोऊ क मनूम्नव, नाम् काम् लाईस्पीङ् आम्नी छूली सीन्खानू।

२७ ना शैतान मौका पीयानूम्नव।

२८ खूप् मीस् हन्‍नायीका खूनूनव। बरू मूङ्‍कसा रोकोछू मनूव। मूङ्‌कसा म्हूःआ इमानदारी छूनूना रोकोछू मनूव, ना खोलोकपी रेईप्खाप्ची पीम् दूर्‌नूव।

२९ आम्नी ङःपीका जेजेर्वा रीङ् लन्‍नूनव, खोदोलोई नाम्‍ला तोङ्ना नेईम् खाईप् ना सुधार मप् चानप् रीङ्‌ङाङ् नेन्‍नीव, खूङ्‍कलाम्पा येईप्चा आसीक् तचीनूव।

३० खीक्‍का नीनाम्माम् पवित्र आत्मा म्गोङ् तूमीयानूम्नव, खपीकाङा हल्वा तोम् लेईमी लागी आन्‍नी छाप तीयानीक तूये।

३१ खोलोङ् खाल्‍क खीक् रीङ्, क्रोध, छूली, चाऊपोलम्‌ ना निन्दा, खीक्‍का खोलोङ् खाल्क नाचूर्‌सो आन्‍ना होक्सीयानूम्व।

३२ नीनाम्माआ ख्रीष्‍टपी आन्‍नी छेमा पीयानीक तोङ्ना, आन्‍नासो ईल्पोआ बीन्‍नीपापी छेमा पीलना ईल्पोआ बीन्‍नीपापी लखेक सानीवा ना सम्खेवा मीलप् छूवानीव।

a 

४:१५ तोङ् – अर्थात्, शिर

५

१ खन्सा आन्‍नी नीनाम्माआ सम्तूमा मीनीक छाछामा तूनीकसा ख तोङ्‌कङ् छूम् लाम्नूम्व,

२ आन्‍नी सम्तूमापी तोक्सानीव, दानाई ख्रीष्‍टआसो केई सम्तूमा मीम्पा, ना नीनाम्माम् लागी ङम्ङम्यो नाम्प् चाचोदाम् ना बलिदान छूवाना म्होप्ङा ई लागी पीन्ची।

३ खोलोदोई आम्नी हाम्पी तूम्‍लू लो खोलोङ् जेजेर्वालो अथवा लोभमी नीङ्सो लन्‍नूनव, खूङ्‍क नीनाम्माम् मीस्चीम् रापी छूम् खात्‍तनो।

४ हेप् ङईम्‍लप् रीङ्, मूर्ख रीङ्छाम् अथवा फाइदा मान्दीक गेम्तूम् मनूम्नव, ङ्‍क तोङ्‍क रीङ् मम् खात्‍तनो। खोदोलोई नीनाम्मा ओलोनूव पीम् रीङ्‌ मनूम्व।

५ ऊदोईपीक्यालो आन्‍ना ङ्‍कने छेईम्ङा छूये, हेप् तूम्‍लूलप्, हेप् जेजेर्वा मीस् अथवा लोभी मीचा ख्रीष्‍ट ना नीनाम्माम् चारखम्पी ऊसो हक् तयनो। लोभी मीस् क ङोङोक्छे दप् मीस् तोङ्‍कङ् के।

६ आसासो आन्‍नी वालीली रीङ्आ जूक्‍केई मम् दूरानीनूनव, ऊदोईपीक्यालो मूङ्‍क रीङ्आ गर्दा आज्ञा मान्‍रेप्चीपी नीनाम्माम् छूली तात्‍ते।

७ खन्सा मूङ्‍कस्का सम्थल् छूवानीना तूनीनव,

८ ऊदोईपीक्यालो ईक् खेप् आन्‍नी नाम्कूर्मादाम्पी तूवानी, खोदोलोई आन्‍नी हन्‍ना रोबूपी छेङ्‍छेङ्पा छूवानीक तूये। लाबाईमी छामाई तोङ्ना लाम्दूमानीव,

९ ऊदोईपीक्यालो लाबाईमी म्चो क खोलोङ् भलाइ, धार्मिकता ना सत्यता के,

१० ना ऊई रोबूआ नत्‍त खूङ्‍क ईम्चीम् सानीवा मनूम्व।

११ नाम्कूर्मादाम्मी होप्‍तोक लक्पी भाग लाप्नूम्नव, बरू मूङ्‍क लक् खोमीयानूम्व।

१२ ऊदोईपीक्यालो खचा सूल्यान्‍नीस्‍ना मईचीक लक्मी तोक्पी पीम्सो ईङईम् लप् रीङ्‍ के।

१३ खोदोलोई अल्हो ऊक थक् थेम्पीई तात्‍ते, मूङ्‍क छेङ्‍गा दाईप्खाप् छूये,

१४ ऊदोईपीक्यालो अल्होआङ् खोलोक थक् छेङ्‍गा दान्खा मीय। खन्सा ओरोना छाम्पा तूये:

“ए ईम्चाप्ङा, थीतापक्व,

ना सीयाकचीप्का पक्‍व,

ना ख्रीष्‍टआ आन् प्रकाश पीये।”

१५ खन्सा दानाई लाम्दूम्नी नम्‍लोना खोङ्नूम्व। लूखूप्ची मान्दीक मीस् तोङ्ना मा, खोदोलोई लूखूप्चीलोक छूवानीना लाम्दूमानीव।

१६ खोलोङ् नप् नाम्‍ला यस्‍नूम्नव, ऊदोईपीक्यालो लेई रईक तूये।

१७ खन्सा मूर्ख छूनीनव, खोदोलोई रोबूम् लन्ची ऊई तूये, मूङ्‍क छेतानूम्व।

१८ दाखमद्यआ सेन्‍नीनव, ऊदोईपीक्यालो मूङ्‍कसा रीराम नास् मय, खोदोलोई पवित्र आत्माआ पेप्‍तो छूवानीव।

१९ ईल्पो बीन्‍नीपालो भजन, स्तुति ना आत्मिक छाम् लचानीव। खीक्‍का होप्मी खोलोङ् गोङ्आ रोबूम् साम्दीखामी छाम् लतो,

२० हाल्‍लोसो खोलोङ् रीङ्मी लागी ई रोबू येशू ख्रीष्‍टमी नीङ्पी नीनाम्मा पा ओलोनूव लानूम्व।

२१ ख्रीष्‍टमी सायोचोङ्मापी ईल्पो बीन्‍नीपाम् हूक्पी तूवानीव।

तूप्पो तोमाम् तोक्पी वारे-वाछे

२२ तोमाचे, रोबूम् हूक्पी तूनीक तोङ्‍ना आम्नी हो-होप्मी तूप्पोम् हूक्पी तूवानीव।

२३ ऊदोईपीक्यालो ख्रीष्‍ट मण्डलीम् तोङ् तूक तोङ्नाङ् तूप्पो तोमाम् तोङ् के। खीक्‍का मण्डलीक ख्रीष्‍टमी गाम्के, ना ख म्होप्ङा मूङ्‍कम् हल्वा पीप् तूये।

२४ दानाई मण्डली ख्रीष्‍टमी हूक्‍पी तूये, खोरोनाङ् तोमास्सो खोलोङ् रीङ्पी तूप्पोचीम् हूक्पी तूनूव।

२५ तूप्पोचे, होप्मी तोमा सम्तूमा मीयानूम्व, दानाई ख्रीष्‍टआसो मण्डली सम्तूमा मीक तूवा, ना खूङ्‍कम् लागी म्होप्ङा पीन्दीन्ची,

२६ ख्रीष्‍टआ मण्डली काऊआ सप्ना रीङ्‍बऊलाम्पा पवित्र मअ।

२७ खीक्‍का दाग ना मान्चूर्प्, अथवा ऊसो ओन्तोङ्‍क रीङ् मान्तूप्, खोदोलोई पवित्र ना खोत मान्तूप् साम्दीखाक मण्डली म्होप्ङा पीम्दीम्चीम् लागी खसा ओरो मक तूये।

२८ खोरोनाङ् तूप्पोचासो हो-होप्मी तोमा होप्मी गाम् तोङ्नाङ् सम्तूमा मीम् छूये। होप्मी तोमा सम्तूमा मीक्‍आ म्होप्ङा सम्तूमा मीयान्ची।

२९ ऊदोईपीक्यालो आस्क मीचासो हादेलोसो म्होप्मी गाम् घृणा मईनो, खोदोलोई मूङ्‍क चाम्‍दूम् पीयना नम्‍लोना सम्सूर, खोरोनाङ् ख्रीष्‍टआसो म्होप्मी मण्डली सम्सूरू,

३० ऊदोईपीक्यालो केई खम् गाम्मी अङ्‍गस् के।

३१ धर्मसूम्बऊआ पीके, “खन्सा मीचा म्पा-म्मा होक्सीयना म्तोमालो तङ्ना तूये, ना मूङ्‍क नीप्पोस् ईक् गाम् छूये।”

३२ ङ्‍क ईबूम् देप् रहस्य के, खीक्‍का ङ्‍क रीङ् कोङा ख्रीष्‍ट ना मण्डलीम्‍लो तोक्पीसो पीकोचोयो।

३३ ऊदोसो आन्‍नी खोलोआ आम्नी तोमा आम्नी होप् तोङ्ना सम्तूमा मीयानूम्व, ना तोमाआसो म्तूप्पोम् सायोचोङ्मा मनूव।

छामाई लो पा-माम्‍लो तोक्पी वारे-वाछे

६

१ छामाईचे, रोबूपी होप्मी पा-माम् आज्ञा रेपानूम्व, ऊदोईपीक्यालो ङ्‍क हायाम् नप् तूये।

२ “होप्मी पा-माम् सायोचोङ्मा मनूम्व।” ङ्‍क यादेलोक दूङलाईस्पीक आज्ञा के।

३ आन्‍ना होप्मी पा-माम् सायोचोङ्मा मईनूम्दोक आम्नीमी नखावा छूये, ना चारपी आन्‍नी हायाम्तातो लेत्चाईनी।

४ पाचे, आम्नी छामाईची खची छूली काईमीयानूम्नव, खोदोलोई खस् रोबूम् अनुशासन ना सेचीवापी हूर्केईमनूम्व।

रोः लो मालिकलो वारे-वाछे लईचीक

५ रोःचे, कीम्‍लतो ना योतो आछीयाक गोङ्आ ख्रीष्‍टमी आज्ञा रेप्नूम्कतोङ्ना ङ्‍क चारपीक आम्नी मालिकचीम् आज्ञा रेपानूम्व।

६ मीस् म्जी नमीक्ची तोङ्ना मूक्सदूपी मोरो खोमम्छा लक् मनूम्नव, खोदोलोई ख्रीष्‍टमी रोःची तोङ्ना आछीयाक गोङ्‍आ नीनाम्माम् लन्ची पूरा मनूम्व।

७ मीस्मी लागी मा, खोदोलोई रोबूम् सूसो मयाम्क तोङ्ना जीनतो लक्‌ मनूम्व,

८ आन्‍ना छेत्नूम्, रोः दोसो फूक्‍कादोसो, नप् लक् मप् खोलोङ् रोबूआ ख म्होप्मी लक् तोङ्‍ना पूनाऊनी पीय।

९ मालिक चे, आम्नी रोचीपी ङ्‌कतोङ्‍कङ् नप् वोर्वा मनूम्व, ना वोक्नूम्नव, ऊदोईपीक्यालो आन्‍नी ना खस् नीस्थलाकमीङ् मालिक साराङ्‍गाप्‍तो तूये, ना खसा छेङ्‍गेर् मईनो पीम् आन्‍ना छेत्नूम्।

नीनाम्माम् जूम्‍लो

१० याईस्कोपी, रोबूपी ना खम् देप् राःरापी बलिय छूवानीव।

११ शैतानमी युक्तिचीम् ऊल्‍लोङ्पी थोरेप् दूर्म् लागी नीनाम्माम् खोलोङ् जूम्‍लो वेस्‍नूम्व।

१२ ऊदोईपीक्यालो ई जूम्‍लूक गाम् ना हीम् ऊल्‍लोङ्पी मा, खोदोलोई चार तोप्चीम् ऊल्‍लोङ्पी, हक् तोप्चीम् ऊल्‍लोङ्पी, ईनीम्‍बाक नाम्कूर्मादाम्पी तूप् चारखम्पी चार तोप्चीम् ऊल्‍लोङ्पी ना साराङ्‍‍गाप्‍तोक तूस्कोपी तूप् रई लक् मप् आत्मिक दोर्‌चीम् ऊल्‍लोङ्पी के।

१३ खन्सा नीनाम्माम् खोलोङ् जूम्‍लो थेतानूम्व, ना ओरोना रई लेईपी थम्पूर् छूदूरानूम्व, ना खोलोङ् लक् मनूम्ना थोरेम् दूर्प् छूवानीव।

१४ खन्सा आम्नी होप्मी छूम्‍री सत्यम् थाप्‍री मनूम्व, ना धार्मिकताम् पम्देम् पाता वेस्‍नूम्ना थोरेप्नीव,

१५ ना खाऊमा-खासेर्माम् जीनप् रीदाम् येईमीम् लागी लोङ्पी लोङ्पई वात्नूम्ना चूम्चीनीव।

१६ खोलोङ् नाम्‍लापी विश्‍वासमी ढाल थेतानूम्व, मूङ्‍कसा आन्‍ना जेजेर्वाम् खोलोङ् मीछेर्वाबेई सेईदूर्नूम्।

१७ हल्वाम् तोङ्‍खम् टोप् खूक्सानूम्व, पवित्र आत्माम् दोप्सेल खूरानूम्व, मूङ्‍क क नीनाम्माम् रीङ्बऊ के।

१८ खोलोङ् नाम्‍लापी पवित्र आत्मापी निवेदन मतो हाल्‍लोसो वाङोम् मचानूम्व। ङ्‍क उदेश्यआ लगनशील ना चीङ्चीङ्‍यो मन्चीनीना खोलोङ् नीनाम्माम् मीस्चीम् लागी वाङोम् मचानूम्व।

१९ ओ लागीसो वाङोम् मनूम्व, ना कोङ् नेनोलो नीनाम्माआ कोङ् रीङ्बऊ पीयोनूव, ना कोङा मान्की-मान्की जीनप् रीदाम्मी रहस्य पोदूरूनू,

२० ङ्‍कम् लागी कोङ् साङ्‍लआ छूईम्‍दीम्‍पा ईल्पो राजदूत के, ना कोङा दानाई नेईम् छूये खोरोना कोङा साहसलो नेईम् दूरूनूव।

याईस्कोप्क सेवा

२१ कोङ् ऊतोङ्‍कई तूवो ना ऊई मूचोयो, मूङ्‍क आन्‍नासो छेईम् छूये पीक्ना सम्तूमा मीयोक नेछो ना रोबूपी विश्‍वासी सूसोपो तूखीकसआ खोलोङ् रीङ् आम्नीपी पयके।

२२ ओखी रीदाम् ऊतकई तूये पीम् आन्‍ना छेतानूम्व ना आम्‍नी गोङ्आ सागोहोम् तनू पीम् मीन्ताम्‍आ कोङा ख आम्नीपी पोक्सूक तूये।

२३ नीनाम्मा पा ना रोबू येशू ख्रीष्‍टआ बूबू नेछोची खाऊमा-खासेर्मा ना विश्‍वासलोक सम्तूमा पीयानीनूव।

२४ ई रोबू येशू ख्रीष्‍ट हाल्‍लोसो मान्याईप् सम्तूमा मीक्ची खोलोङ्पी सम्खेलू छून्चानू।

फिलिप्‍पीची

पावलआ हक छाप्दाम्

छेईलम्

फिलिप्पी क मासेडोनिया प्रदेशमी ईबूम् मूक्खे सहर तूवा। मासेडोनिया प्रदेश दक्षिण यूरोपमी ग्रीस मीचीक छाप्कूवाम् योऊना हेम् तात्‍ते। फिलिप्पी रोमी साम्राज्यमी ईबूम् उपनिवेश तूवाकसा हायाम्सर्प् रोमीची ना दोर्‌ची मूङ्‍कपी तूवा (प्रेरित १६:१२)।

दोस्पी जीनप् रीदाम् हास् खातालो पावल फिलिप्पीपी तातेकाक तूवा। खोदोलो यूरोप महादेशपी ख्रीष्‍टमी जीनप् रीदाम् हाम्पा ङ्‍क दूङ् लाईस्पीक तूवा। ओरोना ख्रीष्‍टियन् धर्म एशियापीका यूरोप सम्मो रीङाना खाता। ख्रीष्‍टियन् धर्म एशियापी थोक्साकसा ङ्‍क नाम्काम्स्को हेम्क धर्म मा।

ईबूम् दर्शन तना पावल लाईस्पी फिलिप्पीपी खाता। मूङ्‍क दर्शनपी मासेडोनियापीक ईल्पो मीचा “मासेडोनियापी बान्व, खीक्‍का केईका बईकाव” पीकाना पीकाक तूवा (प्रेरित १६:९-१०)।

पावल फिलिप्पीपी लाईस्पी खाताकम् तोक्पी प्रेरित १६:११-४० पी छाम्पा तूये। खीक्‍काना रीदाम् हाम् लागी पावल दोस्पी होसोङ् फिलिप्पीपी खाता (प्रेरित २०:१, ६)।

पावलआ ङ्‍क छाप्दाम् म्होप् कैदी तूवाक नाम्‍लापी छाप्क तूवा। ओरोसर्प् बाइबलपीक छेछेमीचीम् मीन्ताम्पी एफिसीची, कलस्सीची ना फिलेमोनपी पावलआ छाप्‍क सूप्ची छाप्दाम्‍लो ईतो ङ्‍क छाप्दाम्सो ई.सं. ६२-६३ पी रोमपीका छाप्ना होक्स्क तूवा। ङ्‍क छाप्दाम्ची कैद-छाप्दाम् पीक्नासो मानेई मईची।

पावलमी रीराममी तोक्पी होसोङ् छेईम् लागी रोमीची पावलआ छाप्ना हचीक छाप्दाम्मी छेईलम् खोङ्नूम्व।

फिलिप्‍पीची

पावलआ हक छाप्दाम्

१

१ ख्रीष्‍ट येशूम् रोःची पावल ना तिमोथीलाम्पा फिलिप्पीपीक ख्रीष्‍ट येशूपी तूप् बिशपची ना डिकनची खीक्‍का खोलोङ् नीनाम्माम् मीस्चीपीः

२ नीनाम्मा ई पा ना रोबू येशू ख्रीष्‍टलाम्पा सम्खेलू ना खाऊमा-खासेर्मा के।

ओलोनूव पीम् ना वाङोम् मम्

३ हादेलोसो आन्‍नी मीईयान्‍नीलो कोङा ओ नीनाम्मा ओलोनूव पीको।

४ कोङा आन्‍नी खोलोमी लागी खोलोङ् ओ वाङोम्पी हादेलोसो चामोवापी वाङोम् मूयो,

५ ऊदोईपीक्यालो लाईस्पीक लेईपीका ईनीम्‍बा सम्मो जीनप् रीदाम् हाम्मी लक्पी आन्‍ना कोङ् बोन्छोतो बानानीक तूये।

६ ओपी ङ्‍क देप् विश्‍वास तूये, आम्नीपी ईबूम् नप् लक् थोप् नीनाम्माआङ् ख्रीष्‍ट येशू ताम्‍लेईपी मूङ्‍क पूरा मय।

७ आन्‍नी खोलोमी लागी कोङा ओरो मीईम् नप् तूये, ऊदोईपीक्यालो कोङा आन्‍नी खोलोङ् ओ गोङ्पी यूयान्‍नी, खीक्‍का कोङ् कैदपी तूवोलो ना जीनप् रीदाम् सम्सूर्म् ना समर्थन मम् खोलोङ् लक्पी आन्‍नी कोङ्लो नीनाम्माम् सम्खेलूपी सहभागी छूवानीक तूये।

८ ख्रीष्‍ट येशूम् सम्तूमाआ गर्दा आन्‍नी खोलोमी देईकई आम्नी मीमा सीयोपीम् साक्षी नीनाम्माङ् तूये।

९ कोङा ओरो पीकोना वाङोम्‌ मूयो, आम्नी नीऊ, लूखूप्ची ना सम्तूमा होसोङ् हायाम् पतो खान्चानूव।

१० खोरोदोङाङ् आन्‍ना खोलोप्का दूङ् नप् रीङ् छेईम् दूर‌्‌नूम्, खीक्‍का ख्रीष्‍ट आत्ना यूकलेई सम्मो आन्‍नी साङ्साङ्पा ना दोस् मान्दीक छूम् दूर‌्‌नूम्।

११ नीनाम्माम् साम्दीखा ना सायोचोङ्माम् लागी येशू ख्रीष्‍टलाम्पा ताप् धार्मिकताम् म्चोआ आन्‍नी पेप्‍तो छूवानीव।

पावलमी बन्धनलाम्पा जीनप् रीदाम् पतो खाताक

१२ नेछोचे, आन्‍ना ङ्‍क छेतानूम्व पीम् ओ लन्ची तूये, ओपी तालाताक रीङ्आ आछीयाङ् पीक्यादोक जीनप् रीदाम् पतोखाईम् लागी बछोक्स्क तूये।

१३ खोन्तोदीङाङ् मा, दरवारपीक खोलोङ् दोर्‌चा ना खोलोङ् मीचासो कोङ् ख्रीष्‍टमी लागी कैद छूवोक पीम् छेत्चीक तूये।

१४ कोङ् कैदपी छूवोकसा हायाम्सर्प् नेछोची रोबूपी हायाम् बलिय छूवाक तूये, ना नीनाम्माम् रीङ्बऊ मान्की-मान्की नेईम् होसोङ् सागोहोम् तचीक तूये।

१५ ङ्‍क आछीया के, हेप्-हेप्चा नाचूर् ना नाम्दूखूआ ख्रीष्‍टमी तोक्पी रीदाम् हासची। खोदोलोई हेप्पाक नप् लन्चीआ ख्रीष्‍टमी तोक्पी रीदाम् हासची।

१६ ङ्‍कचा ङ्‍क जीनप् रीदाम् हाम् लक् सम्तूमापी तूनीना मईची, ऊदोईपीक्यालो जीनप् रीदाम् सम्सूर्म् लागी नीनाम्माआ कोङ् ङ्‌कपी यूक्सोक पीम् खचा छेत्चीक तूये।

१७ खोदोलोई नाम्दूखू मप्चाक कोङ् कैदपी दूक्वा काम्छोम् मीन्ताम् मईचीना शुद्ध सानीवाआ मा, खोदोलोई मान्‍नप् लन्चीआ ख्रीष्‍टमी तोक्पी रीदाम् हासची।

१८ ऊदोसो! दूङ् देप् रीङ् ङ्‍कङा, मान्‍नप् मीन्ताम्‍आ दोसो सत्यपीदोसो, दानादोसो ख्रीष्‍टमी रीदाम् हानूव, ना ङ्‍कतोङ्ना छूकपीङ् कोङ् ओ जीनये। एई, कोङ् ओ जीनये,

१९ ऊदोईपीक्यालो कोङा ङ्‍क छेतो, आन्‍ना वाङोम् मईनूम्कसा ना येशू ख्रीष्‍टमी आत्माआ बोछोक्सोकसा कोङा छुटकारा तूयो।

२० कोङा दूवाङ् हूङूतोक ना आस मूयोक ङ्‍कङा के, कोङ् हादेसो ङईम्पी छूवोनो खोदोलोई सदाक तोङ्नाङ् ईनीम्बासो कोङ् ख्रीष्‍टमी लागी हायाम् साहसलोक तूवो। खीक्‍का कोङ् सीयोदोसो लेतोदोसो ओ रीरामपी ख्रीष्‍टमी सायोचोङ्मा छूनू।

२१ ऊदोईपीक्यालो कोङ् लेईम्चाम्क ख्रीष्‍टमी लागी के, ना सीम्‌ क ओ लागी नप् के।

२२ कोङ् गाम्पी लेतोचोयोना ख्रीष्‍टमी लागी हायाम् म्चोलोक लक् मदूरो। खोदोलोई कोङा ऊकई सोम् छूये खूङ्‍क कोङा पीदूरोनो।

२३ कोङ्ने ऊई मम् ऊई मम् छूवोक तूये। बरू सीम्ना ख्रीष्‍टलो तूम् ओ लन्ची तूये, ऊदोईपीक्यालो ङ्‍क हायाम् नप् तूये,

२४ खोदोलोई आम्नी लागी कोङ् लेईम्चाम् हायाम् दूङ् खान्च तूये।

२५ ङ्‍क रीङ्पी कोङा आछीयाङ् छेतो। आन्‍नी विश्‍वासपी पमीम् ना आम्नी चामोवाम् लागी कोङ् दोस्का सम्‍म लेतोचोयो ना आन्‍नी खोलोस्का तूवो,

२६ खीक्‍का कोङ् होसोङ् आम्‍नीपी तोयोलो ओ कारणआ आन्‍ना ख्रीष्‍ट येशूपी सागोहोम् मम् हायाम् दूङ् देतो कारणची छूचाये।

२७ दूङ् देप् रीङ्‍ क ङ्‍कङा के, आम्‍नी रीरामपीक वोर्वा ख्रीष्‍टमी जीनप् रीदाम्मी लागी खाईप्सेप् छूनूव। कोङ् आन्‍नीस्का तूम्खास् तोयो दोसो तोयोनो दोसो, कोङा आम्नी तोक्पी ङ्‍क रीङ् येईम् तूनू मीनो, आन्‍नी ईबूम् आत्मापीङ् थम्पूर छूवानीना थोरेप्दीत्नीक तूये, ना ईक् सानीवाङ् छूनीना जीनप् रीदाम्मी विश्‍वासमी लागी तङ्नीना रोकोछू मचाईनूम्क तूये।

२८ ऊल्‍लोङ् मप्चीप्का ऊक रीङ्पीसो कीनीनव। ङ्‍क रीङ् खची लागी पीलूलूम्खाम् चीन्‍न के, खोदोलोई आम्नी लागी क हल्वाम् चीन्‍न के, ना मूङ्‍क हल्वा क नीनाम्माप्का ताये।

२९ ऊदोईपीक्यालो ख्रीष्‍टपी आन्‍ना विश्‍वास मम्ङाङ् मा, खोदोलोई खम् लागी दूक्वासो तेम् सम्खेलू तानूम्क तूये।

३० मूङ्‍क जूम्‍लूक कोङा मूक आन्‍ना खोङानूम् ना ईनीम्‍बा ओपी तूये पीम् येन्‍चाईनूम्। हन् मूङ्‍क जूम्‍लूक्पीङा आन्‍नीसो वोङानीक तूये।

२

१ ख्रीष्‍टपी तूनीकसा आम्नीपी सागोहोम् तूये, खम् सम्तूमापी सानीवाछे, पवित्र आत्माम् संगति, सम्खे ना सहानुभूति तूदो,

२ आन्‍नी ईक् सानीवा छूवानीना, ईबूम्ङा सम्तूमा यूक्सानूम्ना, चाईपी ईबूम्ङा सानीवा मनूम्ना ओ चामोवा पूरा मनूम्व।

३ स्वार्थपी लो नाम्दूखूपीलो ऊसो मनूम्नव, खोदोलोई लखेछाना ईल्पोआ बीन्‍नीपा आम्नी होप्पीका दूङ् देप् मीनानीव।

४ आन्‍नी खोलोआ आम्‍नी होप्मीङाङ् नप् छूम् लाम्‍नूम्नव, खोदोलोई बीन्‍नीपाम्सो नप् छूनू मीनानीव।

५ आम्नीपी ङ्‌कतोङ्‍क सानीवा छूनूव, खूङ्‍क ख्रीष्‍ट येशूपीसो तूवा:

६ नीनाम्माम् ङालीपी तूवानासो

खसा नीनाम्मालो ईतोरो छूम् रीङ्

ईबूम् लाम्दीम् थक् तोङ्‍क मान्मीन्‍नू।

७ खोदोलोई खसा म्होप् होप्‍तोक मन्दीन्चीना

रोःमी ङाली खूर्‌ना,

मीस् छूवाना जन्मेई छूवा

८ ङालीपी मीस् तोङ्‍क मन्चीना

म्होप्ङा चीमा मन्ची,

ना सीम् सम्मोङ् अर्थात् क्रूसपी सीयाक सम्मोङ् आज्ञा रेप्ना तूवा।

९ खन्सा नीनाम्माआ ख खोलोप्का दूङ् रेप्‍तो तूप् बानेई मअ,

ना ख खोलोपीका दूङ् रेप्‍तोक नीङ् पीयू,

१० खन्सा साराङ्‍गाप्‍तो, चार थेम्पी ना चार गोपू तूप् सोम्‌ तूप्‍तोदी खोलोआ

येशूम् नीङ्पी खून्जू मम् छूये,

११ ना खोलोङ् लेम्आ नीनाम्मा पामी साम्दीखाम् लागी

येशू ख्रीष्‍ट रोबू पीम्ना स्वीकार मम् छूये।

अल्हो तोङ् छेङ्छेङ् छूम्

१२ खन्सा सम्तूमा मीयान्‍नीक बूम्चे, कोङ् आन्‍नीस्का तूवोलो आन्‍ना हाल्‍लोसो ओ आज्ञा रेप्दोङनूम्क तूये। ना हन् कोङ् तूवोनोलो दूङ् हायाम् कीम्‍आ योतो आम्नी होप्मी हल्वाम् लक् याईम्छोम् लागी रोकोछू मनूम्व।

१३ ऊदोईपीक्यालो खम् नप् सानीवा पूरा मम् लागी आन्‍नी लक् मम् लन्ची ना राःरा पीनीना नीनाम्माआ आम्नीपी लक् मचईक तूये।

१४ चीबूर् अथवा वादविवाद मान्ममो खोलोङ् लक् मतो खात्नीव।

१५ ओरो छूकसा आन्‍नी दोस् मान्दीक ना सोज छूवानीना खोखोल्पा ना थाम्खाप् गोङ्चीम् रापी नीनाम्माम् खोत मान्दीक छामाई छूनी, ना मूङ्‍क गोङ्चीम् रापी चारपी आन्‍नी सोङ्‍गेर् तोङ्‍ना तीलीमोक्स् तीत्नी।

१६ आन्‍ना रीराम पीप् रीङ्बऊ नम्‍लोना कीयादीत्नूम्व। ओरो मईनूम्दोक कोङ् मोरोछा बूल्सोकमा, ना कोङा मोरोछा रोकोछू मूकमा पीकोना ख्रीष्‍ट ताईक लेईपी कोङा सागोहोम् मम्दूरो।

१७ आम्नी विश्‍वास ना सूसोक रोबू पीयाम्क बलिदान तोङ्‍कङ् के। मूङ्‍क बलिदानलोङा ओ हीःम् बलि पीम् बोक्स्दोसो चामोवापीङ् छूवो, ना आन्‍नी खोलोङ्चीका कोङ् ओजीनये।

१८ खोन्‍तोङ्नाङा आन्‍नीसो कोङ्‍लो चामोवा मम् ना आम्नी जीनम् छूये।

तिमोथी लो इपाफ्रोडिटसलो

१९ रोबू येशूम् लन्ची छूदोक कोङा आम्नीपी तिमोथी दावाङ् पोम् मीनो, ना आम्‍नी रीदाम् तूयोकप्का कोङ्सो ओजीनये।

२० ख तोङ्‍क आछीयाक सानीवाआ आम्‍नी भलाइमी लागी सोक् मप् मीस् ओपी बीन्‍नीपा आस्‍सो मान्तू।

२१ येशू ख्रीष्‍टमी रीङ्‍मी वास्ता मान्ममो, खस् खोलोआङ् खची होप्मीङाङ् वास्ता मईची।

२२ खोदोलोई तिमोथीम् योग्यताने आन्‍ना छेत्चाईनूम्, ईल्पो वाच्छा छाआ म्पाम् सूसो मईक तोङ्ना कोङ्‍लो जीनप् रीदाम् हाम् सूसो मअ।

२३ खन्सा ओ लागी ऊ-दाची छूये खूङ्‍क छेतोमोरो ख पोम्छोम् आसा यूक्सूक तूये।

२४ खीक्‍का कोङ्सो दावाङ् आम्नीपी ताम् रोबूपी भरोसा यूक्सोक तूये।

२५ कोङा इपाफ्रोडिटस आम्नीपी पोम् आवश्यक तूये मीनो। ख आछीयाक ओ नेछो, ईतो लक् मप्, ना जूम्‍लूक मम्पी ओ बूम् के। ना ख कोङ् खान्चपी छूवोलो कोङ् बोम्छोम् लागी आन्‍ना पोक्सानूम्क सूसो मप् के।

२६ कोङा ख पोक्सूचोयो, ऊदोईपीक्यालो खसा आन्‍नी खोलोङ् तूम्खाम् लन्ची मचयक तूये। ख तूकाक आन्‍ना छेतानूम्‍कसा खसा हायाम् सोक् मचयक तूये।

२७ आछीयाङ् ख गेबोङ् सीयातो तूकाक तूवा, खोदोलोई नीनाम्माआ ख सम्खे मीयू। खङाङ् मा, खोदोलोई कोङ्सो सोक् थेम्पी सोक् छूवोनून पीकाना खसा सम्खे मीयो।

२८ खन्सा ख पोम्छोम् लागी कोङ् होसोङ् हायाम् उत्सुक तूवो, खीक्‍का ख होसोङ् तईनूम्ना आम्नी जीनये, ना ओ सूर्तासो मासे।

२९ हायाम् चामोवालो रोबूपी ख लाम्तूम्मा मीयानूम्व, ना ख तोङ्‍क मीस्ची साम्दी दानूम्व।

३० ऊदोईपीक्यालो ख्रीष्‍टमी लक्मी लागी ख गेबो सीम्खाम्सो बोक्साक तूवा। कोङ् आन्‍ना बोम्छोम् मान्दूर्प् लक् मम् लागी खसा म्होप्मी रीराम जोखिमपी यूक्सू।

गाम्पी भरोसा मान्यूम्

३

१ याईस्कोपी ओ नेछोचे, रोबूपी चामोवा मनूम्व। आम्नीपी मूङ्‍क रीङ्ची होसोङ् छाम्चाम् कोङ् ओ आईम् लईनो, खीक्‍का मूङ्‍क आन्‍नी सम्सूर्म् लागी के।

२ खेप्ची तोङ्‍क वोर्वा मप् मीस्चीपीका होस् तूवानीव, ङ्‍कस्क मान्‍नप् लक् मप्ची ना गाम्पी खतना ममीक्ची के।

३ ऊदोईपीक्यालो नीनाम्मा आत्मापी दप् ना ख्रीष्‍ट येशूपी सागोहोम् मप् खीक्‍का गाम्पी भरोसा मान्यूप् आछीयाक खतना केईङा के।

४ खोरोदोसो कोङा ओहोपाने गाम्पी भरोसा यूम् कारण तूये। हेप् मीचा गाम्पी भरोसा यूम् कारण तूये मीन्दोक ओमीने होसोङ् हायाम् दूङ्देतो कारण तूये।

५ रेक् लेई बायोलो ओमी खतना छूवाक तूवा। कोङ् इस्राएल गोङ्मी ना बेन्यामीन कुलपीक तूवो, कोङ् हिब्रूमीसो हिब्रू, ललईमी तोक्पी पीक्यादोक ईल्पो फरिसी के।

६ जोशमी तोक्पी पीक्यादोक मण्डली दूक्पीप्, धार्मिकताम् तोक्पी पीक्यादोक कोङ् खोत मान्दी ललई रेप् मीस् के।

७ खोदोलोई देत्‍तोई रीङ् ओ लागी फाइदालोक तूवा, मूङ्‍कने कोङा ख्रीष्‍टमी लागी मोरोक मीनो।

८ ओन्तोदीङाङ् मा, ख्रीष्‍ट येशू ओ रोबू पीम्ना छेईम् तोम् हायाम् देप् रीङ्मी दाँजपी बीन्‍नीपा खोलोङ् रीङ् कोङा मोरोक मीयू। खम् तोक्पी कोङा खोलोङ् रीङ् मासूतूक तूये। ख्रीष्‍ट तोम्दूरूनू पीकोना कोङा ङ्‍क खोलोङ् रीङ्ची फोहोर तोङ्‍क मीयू,

९ ना खलो कोङ् ईबूम्ङा छूम् मीनो। ललई रेम्ना नीनाम्माम् लाईस्पी थीक् छूम् ओहोप्‍मी धार्मिकता मान्तू, खोदोलोई ख्रीष्‍टपी विश्‍वास मूयोना कोङ् धर्मी छूवो। ङ्‍क क विश्‍वास मयाम्कप्का नीनाम्मालाम्पा ताप् धार्मिकता के।

१० कोङा ख ना ख ऊसापक्‍कम् राःरा छेईम् दूरूनूव, ना खम् सीम्पी ख तोङ्नाङ् छूम्‍ना खम् दूक्वा तेम् बोम्छोम् दूरूनूव।

११ छूदूरदोक कोङ् सीयोकप्का होसोङ् ऊन्पोम् दूरूनूव।

लक्ष्य हेम् लाम्दूम्

१२ कोङा ङ्‍क खोलोङ् लाईस्पीकाङ् हूक्पी मूतूक तूये, अथवा कोङ् लाईस्पीकाङ् सिद्ध छूवोखातोक तूये पीकोनाने मा, खोदोलोई मूङ्‍क रीङ् हूक्पी मम् लागी कोङ् लाम्दूमोचोयोक तूये। मूङ्‍क रीङ्मी लागी ख्रीष्‍टआ कोङ् म्होप्मी मोक तूये!

१३ नेछोचे, कोङा ङ्‍क खोलोङ् ओ हूक्पी मूतूक तूये पीकोना मीनोनो, खोदोलोई कोङा ईबूम् लक् मूयो, मूङ्‍क क दोस्हेम्क रीङ्ची माईम्यूम्ना लाईस्हेम्क रीङ् हेम् हायाम् लोक्‍तो लाम्दूमोचोयो

१४ साराङ्‍गाप्‍तोक पूनाऊनी तोम् लागी कोङ् लक्ष्य हेम् हायाम् बूल्सोचोयोक तूये। मूङ्‍कम् लागीङा नीनाम्माआ कोङ् काछोक के।

१५ केई आत्मापी पप्खाप् तोदी खोलोङ् ङ्‌कतोङ्‍क सानीवालोकङ् छूम् छूये। खीक्‍का आम्नीपी हेप्-हेप्‍आ बीन्‍नीपा मीन्ताम् यूक्सदोक नीनाम्माआङा आन्‍नी मूङ्‍कसो खोमीदीत्नी के।

१६ ऊ छूदोसो केईया तोम्दीम्पाक रीङ्पी पोचीप् छूयेना तूयाके।

१७ नेछोचे, आन्‍नी कोङा मूयोक तोङ् मप् छूवानीव, ना ओखी दोलेवापी लाम्दूम्चीपीका ईन्‍नीचीव।

१८ कोङा हायाम् तातो पूक मीस्चीम् तोक्पी होसोङ्सो कोङा आम्‍नीपी खाप्‍तो पूयो, खस् ख्रीष्‍टमी क्रूसमी साछीमीची तोङ्‍कङ् रीराम लेत्चाईक तूये।

१९ मूयूप्छा छूम्खाम् खची याईस्को के, खची बो क खची नीनाम्मा के, ना खचा ङईम् लप् रीङ्चीपी नाम्दूखू मईची। खीक्‍का खची सानीवाआ क चारपीक रीङ्‍ हेम् मीन्‍नची।

२० खोदोलोई ई नागरिकता साराङ्‍गाप्‍तो तूये। साराङ्‍गाप्‍तोका हल्‍वा पीप् रोबू येशू ख्रीष्‍ट यूवे पीक्याना केईया हूङूम्ताम्।

२१ खसा खोलोङ् रीङ् म्होप्मी हूक्पी मदूर। मूङ्‍क राःरालाम्पा खसा ङ्‍क ई मोरोछाक गाम् म्होप्मी साम्दीखाम् गाम् तोङ्‍क छूम् लागी फातीपीया।

४

१ खन्सा ओ नेछोचे, कोङा आन्‍नी सम्तूमा मीयान्‍नी, ना कोङा आन्‍नी मीन्चायान्‍नी, आन्‍नी ओ चामोवा लो मुकुटलो के। सम्तूमा मीयान्‍नीक बूम्चे, ओरोनाङ् रोबूपी थम्पूर तूवानीव।

२ कोङा इयोदिया लो सुन्तुखेलो रोबूपी नाना-नेछो तोङ्ना ईक् सानीवा छूवाचीव पीकोना बीन्ती मीयो।

३ विश्‍वासी बूम्ङा, कोङा आन्‍सो बीन्ती मीयान्, ङ्‍क मीम्छाची बछोक्सचीव, ऊदोईपीक्यालो ङ्‌कचा कोङ् खीक्‍का जीनप् रीदाम् हाम् लक्पी क्लेमेसलो ना बीन्‍नीपा ओ बूम्चीका रोकोछू मस्क तूये। खची नीङ् रीराममी सोक्सरपी तूये।

४ रोबूपी हाल्‍लोसो चामोवा मनूम्व। कोङा होसोङ् पीको चामोवा मनूम्व।

५ आम्नी तेम्दूर्वा खोलोङ् मीचा छेत्चीनूव। रोबू दोक्छापीङ् तूके।

६ ऊपीसो सोक् मनूम्नव, खोदोलोई खोलोङ् रीङ्पी वाङोम् मतो नीनाम्मा दपानूम्व खीक्‍का ओलोनूव पीक्‍तो बीन्ती मीयानूम्व।

७ मीस्मी सानीवाआ मान्काईप् नीनाम्माम् खाऊमा-खासेर्माआ आम्‍नी गोङ् ना आम्नी सानीवा ख्रीष्‍ट येशूपी सम्सूर के।

८ याईस्कोपी नेछोचे, ऊक रीङ्‍ये आछीयाक, साम्‍दीलोक, नीयालोक, शुद्ध, सम्तूमा मीम् खाईप्, सम्खेलोक तूये, मूङ्‍क रीङ्पीङा सानीवा मनूम्व। हेप् रीङ् दूङ् नप् ना सायोचोङ्मा मीम् खाईप् तूदोक मूङ्‍कपी सानीवा मनूम्व।

९ आन्‍ना ऊक रीङ्‍ये ओपीका ईन्चीनी, ना ग्रहण मनूम् खीक्‍का ओपीका येनानूम् ना ओपी ताखानूम्, मूङ्‍क तोङ्‍नाङा मनूम्व, ना खाऊमा-खासेर्माम् नीनाम्मा आन्‍नीस्का तूके।

खची चाचोदाम्मी लागी ओलोनूव

१० कोङ् रोबूपी हायाम् ओजीनये, हन्‍ना हायाम् लेई दोस्पी ओ हेम् आम्नी वास्ता होसोङ् आत्‍ताक तूये। आन्‍ना आछीयाङ् ओ लागी सोक् मनूम्क तूवा, खोदोलोई मूङ्‍क आन्‍ना कोङ् खोमीम् मौका मान्तोन्‍नी।

११ खान्चपी छूवो पीकोना कोङा गूनासो मूयोक मा, ऊदोईपीक्यालो दातक नाम्‍लापीदोसो सम्तूक् मम्ना तूम् कोङ् ईन्चीङ्‍क तूये।

१२ खान्चपी छूवोलोदोसो खोलोक थक् तूक नाम्‍लापीदोसो, रीराम ऊतोङ्नाई तोक्साम् पीम् रीङ् कोङा नम्‍लोना छेतो। बोखास्लोदोसो साका-वाम्मा सीयोचोलोदोसो, लायोचोयो-कायोचोयोलोदोसो ऊसो मान्तूलोदोसो, खोलोङ् नाम्‍लापी सम्तूक् मम् कोङ् ईन्चूङ्‍क तूये।

१३ कोङ् राःरा पीप् ख्रीष्‍टलाम्पाङा ङ्‍क खोलोङ् कोङा मदूरो।

१४ खोरोदोसोङा ओ दूक्वापी आन्‍ना बोछोक्सोनी, ङ्‍क आन्‍ना हायाम् नप् मनूम्।

१५ आन्‍नी फिलिप्पीची आम्नी होपासो छेत्नूम्, जीनप् रीदाम् हाम् लक्मी लाईस्पीक लेई हेम् कोङ् हान्चूङ्ना मासेडोनियापीका खातोलो कोङ् बोक्छोप् आम्‍नीपीका बीन्‍नीपा मण्डलीची आस्सो मान्तूवा। पीलम् लक्पी आन्‍नीङाङ् कोङ्लो सहभागी छूवानी।

१६ थेसलोनिकेपीसो कोङ् खान्चपी तूवोलो आन्‍ना कोङ् ऊलाम्पीका दूङ्‍ङा सहयोग होनी।

१७ कोङा आम्नीपीका चाचोदाम् लामोक मा, खोदोलोई आन्‍ना मईनूम्क ङ्‍क सम्खेवाम् लक् लाम्पा आन्‍ना आसीक् तोम् छूनू पीम् कोङा लन्ची मूयो।

१८ कोङा मीनोकप्का दूङ्‍ङा तूक तूये। इपाफ्रोडिटसमी हूक्पीका आन्‍ना होछोनीक चाचोदाम् तूना ओ सानीवापी हायाम् ओजीन। मूङ्‍क चाचोदाम् क नीनाम्माआ नत्‍तक तोङ्‍क नाम्चानप् ना ग्रहण मम् खाईप् बलिदान के।

१९ ओ नीनाम्माआ म्साम्दीखापी खम् आसीकमी दाचाम्पीक आम्‍नी खोलोङ् रोरेखा ख्रीष्‍ट येशूपी पूरा मीईपीनी।

२० हन्‍ना ई नीनाम्माम् लो पाम्‍लो साम्दीखा दोस्का-दोस्का सम्मो छून्चानूव। आमेन।

याईस्कोपीक सेवा

२१ ख्रीष्‍ट येशूपी खोलोङ् नीनाम्माम् मीस्ची सेवा लानूम्व। कोङ्लो तूप् नेछोचा आन्‍नी सेवा हानीक तूये।

२२ खोलोङ् नीनाम्माम् मीस्चा ना खोलोप्का दूङ्‍लोक्‍तोक होङाबू कैसरमी खीम्पोस्चा आन्‍नी सेवा हानीक तूये।

२३ रोबू येशू ख्रीष्‍टमी सम्खेलू आम्नी आत्मालो छूनूव। आमेन।

कलस्सीची

पावलआ हक छाप्दाम्

छेईलम्

कलस्से रोमी छाप्कूवापी तूवाक ईबूम् चीमा सहर तूवा। मूङ्‍क सहर ईनीम्‍बाक आधुनिक टर्कीपी तात्‍ते। कलस्से सहर एफिसस सहरपीका गेबोरो १९० कि.मी. छूबूरी तूवा। पावल एफिससपी तूवालो कलस्सेपीका हेप् मीस्ची ताना पावलमी सेचीवा येन्ची। मूङ्‍कचीप्क ईल्पो इपाफ्रास मीचीक मीस् तूवा, खसा खोलोङ् जीनप् रीदाम् येन्‍ना बूजेई मकप्का कलस्सेपी आत्‍ता खीक्‍का मूङ्‍कपी ईबूम् नयाँ ख्रीष्‍टियन् मण्डली बोबूईयू।

मूङ्‍क मण्डलीपी म्खाल्-खाल्क वालीली सेचीवाची ना मीन्ताम्ची लत्‍ताक तूवा। ङ्‍क तोङ्‍क वालीलीक सेचीवाचीप्का कोम् लागी इपाफ्रासआ पावलपी चाई लाम्क तूवा। मध्य-पूर्वपी तूप् खोलोङ् विश्‍वासीचा पावलमी नीङ् लाईस्पीकाङ् येन्चीकसा खचा पावलमी वारे-वाछे मानेई मईची पीम् इपाफ्रासमी आसा तूवा। पावलआ ङ्‍क छाम्दाम् छाप्ना हचीलो इपाफ्राससो पावललो थूनापी तूवा।

खन्सा कलस्सीची हचीक छाप्दाम्मी ईक् अध्यायपी लो नीस् अध्यायपीलो पावलआ ख्रीष्‍टमी तोक्पी आछीयाक सेचीवा पीचीकप्का सूक् अध्यायपी लो लीक् अध्यायपीलो ङ्‍क वालीलीक सेचीवाचीम् ऊल्‍लोङ्पी छाप्क तूये। मूङ्‍क याईस्कोप्क सूक् अध्यायपी लो लीक् अध्यायपीलो केईया ई होप्-होप्मी ख्रीष्‍टियन् रीराम दानाई लेईम्चाम् पर्ने पीकाना पावलआ केई व्यावहारीक वारे-वाछे पीम्पा तूये।

पावलआ ङ्‍क छाप्दाम् ई.सं. ६०-६१ पी रोममी थानापीका छाप्क तूवा पीम् बाइबलपीक दूङ्देतो सूम्नीतूम्‍लो छाप्चा मीन्ताम् मईची। एफिसीची हचीक पावलमी छाप्दाम्‍लोङा ङ्‍क छाप्दाम्सो तुखिकस मीचीक पावलमी ईल्पो बोक्छोप्‍आ म्होपाङा छोक्स्तीक तूवा।

पावलमी रीराममी तोक्पी होसोङ् छेईम् लागी रोमीची पावलआ छाप्ना हचीक छाप्दाम्मी छेईलम् खोङ्नूम्व।

कलस्सीची

पावलआ हक छाप्दाम्

१

१ नीनाम्माम् लन्चीलाम्पा ख्रीष्‍ट येशूम् प्रेरित पावल ना नेछो तिमोथीपीका,

२ ख्रीष्‍टपी तूप् कलस्सेपीक पवित्र ना विश्‍वासी नेछोचीपीः

नीनाम्मा ई पा लाम्पा आम्नीपी सम्खेलू ना खाऊमा-खासेर्मा छूनूव।

ओलोनूव लोम् वाङोम्

३ आम्नी लागी वाङोम् मयाम्कालो केईका होप्मी रोबू येशू ख्रीष्‍टमी पा नीनाम्मा हाल्‍लसो ओलोनूव लयाम्का।

४ ख्रीष्‍ट येशूपी आम्नी विश्‍वास ना खोलोङ् नीनाम्माम् मीस्ची आन्‍ना सम्तूमा मीनूम्क केईका येनूम्काक तूये,

५ ऊदोईपीक्यालो आम्नी विश्‍वास ना सम्तूमा आम्नी लागी साराङ्‍गाप्‍तो सम्सूराना यूक्साक आसाम् कारणआ पतोखाताक के। ङ्‍क आसाम् तोक्पी आन्‍ना लाईस्पीकाङ् सत्यम् रीङ्‍बऊ, अर्थात् जीनप् रीदाम्पी येन्दीतानूम्क तूये।

६ ङ्‍क जीनप् रीदाम् आम्नीपी ताक तूये, ना आछीयाङ् खोलोङ् चारपी सेतो-पतो खात्चाईक तूये। सत्यतापी नीनाम्माम् सम्खेलू आन्‍ना येनानूम्क ना छेतानूम्क लेईपीका ओरो जीनप् रीदाम्‍आ आम्नी रापीसो खोरोनाङ् लक् मचयक तूये।

७ मूङ्‍क रीङ् आन्‍ना केईकाचीका ऊदेप् सूसो मप् हायाम् सम्तूमा मीयाम्काक ओखी बूम् इपाफ्रासपीका ईन्चीनी। ख ख्रीष्‍टमी ईल्पो गोतोलप् सूसो मप् के, ना खसा ओखी फाईपी आम्नी रापी लक् मदोङ।

८ खसा पवित्र आत्मापी तूक आम्नी सम्तूमाम् तोक्पी केईका येईमीयीकाक तूये।

९ खन्सा केईका आम्नी तोक्पी येनूम्काक लेईपीकाओरो आम्नी लागी वाङोम् मम् मान्होम्येमोङ् तूयेका। नीनाम्माम् लन्चीम् ज्ञानआ खोलोङ् आत्मिक लूखूप्ची ना मीन्ताम्पी आन्‍नी पेप्‍तो खात्नीव पीम् ओखी वाङोम् तूये।

१० खोरोदोक आन्‍नी रोबू साम्दी दोक् ना खसा नईप् खाल्क रीराम लेईम्चाम् दूर‌्‌नूम्, ना खोलोङ् नप् लक्मी म्चो सेमीक्‍तो नीनाम्माम् ज्ञानपी पतो खाईम् दूर‌्‌नूम्।

११ खम् साम्दीखालोक राःरा तोङ्‍ना चामोवालो खोलोङ् तेम्दूर्म् ना हूदूर्म् लागी आन्‍नी खोलोङ् राःरालो बलिय तूवानीव पीम् ओखी वाङोम् तूये।

१२ ङ्‍कम् लागी नीनाम्मा पा जीनतो ओलोनूव लानूम्व। नीनाम्माआ अल्होम् चारखम्पी पवित्र मीस्चा तोम् आसीक् आन्‍नीसो तोदूर्प् बानेई मानीक तूये।

१३ खसाङ् केई नाम्कूर्मादाम्मी चारखम्पीका फोकी, ना खसा हायाम् सम्तूमा मीयक छामी चारखम् गोपी केई तातीक तूये।

१४ खपी ई हल्वा, अर्थात् मोऊमी छेमा तूये।

ख्रीष्‍टमी ङाली ना लक्

१५ ख्रीष्‍ट ई मूक्सा तोन्खादूराम्नोक नीनाम्माम् ङाली तूये, ना खोलोङ् बोबूयाक थक्पी ख दूङ् तूस्बूई तूये,

१६ ऊदोईपीक्यालो खोलोङ् थक् खलाम्पाङ् बोबूयाक तूवा। साराङ्‍गापी ना चारपी तूक ई मूक्सा तोम्दूराम्क लो तोम्दूराम्नोकलो, सिंहासनची, मालिकची, चारतोप्ची, हक् तोप्ची, ङ्‍क खोलोक थक् खलाम्पाङा ना खम् लागीङा बोबूयाक के।

१७ खङा खोलोङ् रीङ्पीका लाईस्पीक तूये, ना खपीङा खोलोक रीङ् काप्स्‍ना तूये।

१८ ख्रीष्‍ट क मण्डलीम् तोङ् तूये, मण्डली क खम् गाम् के। खङ् लाईस्पीक तूये, ना सीप्खाप्चीपीका ऊन्पोक्चीपी तूस्बूई तूये। खन्सा ख खोलोङ् रीङ्पी खोलोप्का दूङ् रेप्‍तो तूये।

१९ ऊदोईपीक्यालो नीनाम्माम् खोलोङ् पूर्णता ख्रीष्‍टपी बास् मकसा नीनाम्मा हायाम् म्जी नअ,

२० ना नीनाम्माआ ख्रीष्‍टमी क्रूसपीक हीःलाम्पा खाऊमा-खासेर्मा ममीना चारपी ना साराङ्‍गाप्‍तो तूप् खोलोक थक् ख्रीष्‍टलाम्पा म्होप्लो मीलापपी तातू।

२१ याताक नाम्‍लापी रई लक् मनूम्ना आन्‍नी नीनाम्मापीका छूबूरी छूवानीना आम्नी सानीवापी खम् साछीमीची छूवानीक तूवा।

२२ खोदोलोई नीनाम्माम् मूक्स्दूपी आन्‍नी पवित्र, खोत मान्दीक ना दोस् मान्दीक खोमम् लागी ख्रीष्‍टमी गाम्पी ख सीयाकलाम्पा आन्‍नी नीनाम्माआ हन्‍ना मीलापपी तातानीक तूये।

२३ आन्‍नी आम्नी विश्‍वासपी पोचीप् छूम्ना तूम् छूये। आन्‍ना येनानूम्क जीनप् रीदाम्मी आसापीका आईम्खाम् छूनो। साराङ्‍गा गोपीक खोलोङ् प्राणीचीपी हाम्पा जीनप् रीदाम् ङ्‍कङा के। कोङ् पावल ङ्‍क जीनप् रीदाम्मी सूसो मप् छूवोक तूये।

मण्डलीम् लागी पावलमी रोकोछू

२४ ईनीम्‍बा आम्‍नी लागी दूक्वा तेम् बोक्स्लो कोङ् ओ गोङ् चानये, ऊदोईपीक्यालो ख्रीष्‍टमी गाम्, अर्थात् मण्डलीम् लागी ख्रीष्‍टआ तेम् मान्याईक दूक्‍वा ओ गाम्पी तेप्सोना पूरा मूयो।

२५ नीनाम्माआङा कोङ् मण्डलीम् सूसो मप् बानेई मो, ना आन्‍नी नप् छूम् लागीङ् नीनाम्माम् खोलोङ् रीङ्बऊ येईमीम् लागी कोङ् ङ्‍क लक् पीयोक तूये।

२६ जूक-जूक ना केछेक दूङ्पीका सूलाना तूवाक ङ्‍क रहस्य हन्‍ना नीनाम्माआ खम् पवित्र मीस्ची खोमीचीक तूये।

२७ ङ्‍क रहस्यम् साम्दीखालोक दाचाम् आन्‍नी बीन्‍नीपा गोङ्चीम्सो के पीम्ना पवित्र मीस्ची खोमीम् नीनाम्माआ लन्ची मअ। ङ्‍क रहस्य क ख्रीष्‍ट आन्‍नीस्का तूम् के, ना ङ्‍क साम्दीखाम् आसा के।

२८ खोलोङ् मीस्ची चेताऊनी पीतो, ना खोलोङ् मीस्ची खोलोङ् लूखूप्चीपी ईत्‍तो केईका ख्रीष्‍टमी तोक्पी घोषणा मयाम्का। खोलोङ् मीस्ची ख्रीष्‍टपी परिपक्व मम्ना नीनाम्माम् मूक्स्दूपी ताईम् दूरूम्कानू पीकेकाना केईका ङ्‍क मयाम्का।

२९ खन्सा ख्रीष्‍टआ पीयोक ओ गोपी लक् मप् हायाम् देप् राःरा तोङ्‍ना कोङा हायाम् रोकोछू मूयो।

२

१ आन्‍ना ङ्‍क छेतानूम्ते पीम् कोङा लन्ची मूयो, आन्‍नी ना लाओडिसियापी तूप्ची ना कोङ् हाल्‍लसो मान्तोक्खाप् खोलोमी लागी कोङा देईकई रोकोछू मूयो।

२ सम्तूमापी ईबूम् छूवानीना आम्नी गोङ्आ सागोहोम् तानूम्व, ना पूरा नीऊतूम्मी ङीर्‌ङा मान्तेईप् दाचाम् ना नीनाम्माम् रहस्य छेईम्, अर्थात् ख्रीष्‍ट छेईदूरानूम्व पीम् ओ लन्ची तूये।

३ ख्रीष्‍टपीङ् खोलोङ् लूखूप्ची ना ज्ञानमी दाचाम् सूलाक तूये।

४ कोङा ओरोपीको, बहकेई मप् रीङ्बऊआ आन्‍नी आसासो जूक्‍केई मानीनूनव।

५ ऊदोईपीक्यालो गाम्पी कोङ् आन्‍नीस्का तूवोनोदोसो आत्मापीने कोङ् आन्‍नीस्‍काङ् तूवो, ना आन्‍नी नम्‍लो तङ्नीना तूनीक ना ख्रीष्‍टपी आम्नी विश्‍वास थम्पूर तूक तूयोना कोङ् ओजी नये।

ख्रीष्‍टमी रीराम‍लाम्पा हल्‍वा

६ खन्सा आन्‍ना ख्रीष्‍ट रोबू पीकानीना ग्रहण मनूम्क तूये, खोरोनाङा खपी रीराम लेत्चानीव।

७ खपीङा ओरोगूम् साम् थूक्सानूम्ना पतोखात्नीव। आन्‍ना आम्नी रीराम खपीङा बोबूत्‍तो खायानूम्, खीक्‍का आन्‍नी सेचीवा पीयानीक तोङ्ना विश्‍वासपी पोचीप् छूवानीना ख ओलोनूव लाचानूम्व।

८ सानीवा मनूम्ना येन्‍नूम्व, हेप्पा दर्शनशास्त्र ना ऊनाऊक वालीलीआ आन्‍नी शिकार मानीनूनव। मूङ्‍क तोङ्‍क रीङ्ची ख्रीष्‍टलाम्पा मा, खोदोलोई मीस्चा मथचीक रेवास् ना चारपीक सेचीवालाम्पा ताक के।

९ ऊदोईपीक्यालो ख्रीष्‍टमी गाम्पीङा नीनाम्माम् खोलोङ् पूर्णताआ बास् मय।

१० ख्रीष्‍ट खोलोङ् चार तोप् ना हक् मप्मी तोङ् तूये। खपीङा आम्नी रीराम पूरा छूवाक तूये।

११ मोऊ वोर्वालोक गाम् होक्सायानूम्ना ख्रीष्‍टपी आम्नी खतना छूवाक तूवा। ङ्‍क खतना मीस्मी हूःआ मक मा, खोदोलोई ख्रीष्‍टलाम्पा छूवाक आत्मिक खतना के।

१२ बप्‍तिस्मा छूवानीलो आन्‍नी ख्रीष्‍टलो खूम्चीनीक तूवा। सीयाकचीप्का ख ऊन्पोमीक् नीनाम्माम् लक्पी विश्‍वास मनूम्कसा ङ्‍क बप्‍तिस्मापी आन्‍नीसो खलोङ् ऊसापक्नी।

१३ आन्‍नी आम्नी अपराध ना गाम् तोङ्‍ना खतना मान्ममोङ् सीयानीक तूवा, खोदोलोई नीनाम्माआ खोलोङ् ई अपराध छेमा मीम्पीम्पाना खलोङ् लेईप्चाप् मम्पा।

१४ खसा ई ऊल्‍लोङ्पी छाप्क तमसुक मूङ्‍कम् खोलोङ् दाबीस्का रद्द मना क्रूसपी काँटी थूक्स्‍ना मासेई मअ।

१५ खसा चार तोप्ची ना हक् मप्ची जूम्‍लो मान्दीक मदीत्ची, खीक्‍का खस् खोलोङ्पी ख क्रूसलाम्पा कोक्सा। खीक्‍का खसा मूङ्‍कस् खोलोङ् मीस्मी लाईस्पी तमाशा तोङ्ना मदीत्ची।

१६ खन्सा चाम् दूम्पी, अथवा चाडमी लेई, अथवा लासीa, अथवा नोम्चीम् लेई मानेई मम् तोक्पी आसासो आन्‍नी दोस् तीयानीनूनव।

१७ ङ्‍क रीङ्चीने दोस्पी ताप् रीङ्चीम् अल्माङाङ् के, खोदोलोई आछीयाक रीङ् क ख्रीष्‍टङा तूये।

१८ केईका दर्शन खोङूम्काक तूये पीक्‍तो वालीलीक लखेवा खोमतो रीदाम् पोक्चीम् पूजा मप्ना खची होप्ङा देप् लोक्चीप् मीस्ची तूये। खचा आन्‍नी ङ्‍क तोङ्‍क वालीलीक रीङ्आ जूक्‍केई मईनीना आन्‍ना तोम् पर्ने पूनाऊनी माप्दीप् मानीनूनव।

१९ मूङ्‍कस्‍ने ख्रीष्‍ट, अर्थात् तोङ्लो मान्काम्चीमो तूये। ख्रीष्‍टआ गाम् पोचीप् बानेईमय ना मूङ्‍कम् तूप्‍रीची ना सऊरीची ऊदेऊ काप्सना यूक्स। ओरोना मूङ्‍क गाम् नीनाम्माम् राःरालाम्पा पतो खाते।

२० आन्‍नी ख्रीष्‍टलोङ् सीयानीक तूये, ना ङ्‍क चारमी चारतोप् आत्माचीपीका छुटकारा तानूम्क तूये। ऊदोई आन्‍नी चारपीक तोङ्‍क छूनीना लेत्चाईनी? चारपीक रीदूम्मी लाईस्पी ऊदोई आम्नी तोङ् कूप्स्‍नूम्?

२१ “लाप्नूम्नते! दापानूम्नते! पतानूम्नते!”

२२ ङ्‍क रीदूम्‍आ ईयाक रीङ्ची गोङाम्तोङ् मोरोङ् मासेई छूना खालेते। ङ्‍कने मीस्चा बानेईमक रीदूम्ची ना सेचीवाङाङ् के।

२३ ङ्‍क रीदूम्चीने धर्मम् लक् मप्, लखे छूक् ना गाम् दूक् पीप्ना लेईप्चाप् लूर्‌पोरीङ् तोङ्‍क दाते। खोदोलोई गाम्मी वोर्वामी मान्‍नप् लन्ची तईपी यूम् लागीने ङ्‍कतोङ्‌ रीङ्आ ऊसो लक् मईनो।

a 

२:१६ लासी – अर्थात्, औँसी

पवित्र रीराम लेईम् सेचीवा

३

१ खन्सा आन्‍नी ख्रीष्‍टलो ऊसापक्नीक तूनीदोने साराङ्‍गाप्‍तोक रीङ् लाम्नूम्व, मूङ्‌कपी ख्रीष्‍ट नीनाम्माम् चूप् हूःलाम्पा तूये।

२ चारपीक रीङ्पी मा, खोदोलोई साराङ्‍गाप्‍तोक रीङ्पी सानीवा मनूम्व।

३ ऊदोईपीक्यालो आन्‍नी सीयानीक तूये, ना आम्नी रीराम नीनाम्मापी ख्रीष्‍टलो सूल्म्पाना यूम्पा तूये।

४ ख्रीष्‍ट आम्नी रीराम तूये, ना ख खोमयान्चीलो आन्‍नीसो खलोङ् साम्दीखापी खोछेत्नी।

५ खन्सा आम्नीपी तूक चारपीक वोर्वा सेत्नूम्व: तूम्‍लू, जेजेर्वा रीङ्, बेलेछी लम् लाङो, रई लन्ची ना छूल्म्। खूङ्‍कस् क ङोङोक्छे दम् के।

६ ङ्‍क रीङ्मी कारणआ नीनाम्माम् छूली आज्ञा मान्‍रेप्चीपी ताये।

७ आम्नी रीरामसो लाईस्पी ऊलाम् ङ्‍क ङ्‍क तोङ्‍क तूवा ना ङ्‍क रीङ्चीपीङ् तोक्सादोङ्नी।

८ खोदोलोई हन्‍ना आन्‍नासो छूली, क्रोध, रई सानीवा, निन्दा ना आन्‍नी नेन्‍नीक रई रीङ् खोलोङ् होम्येम् छूये।

९ ईल्पोआ बीन्‍नीपा वालीली मीलनीनव, ऊदोईपीक्यालो पूरान वोर्वा मूङ्‌कम् लक्चीकाङ् आन्‍ना होक्सीयानूम्क तूये,

१० ना नयाँ वोर्वा तेई खाप्सूम्तो खाप्सानूम्क तूये। मूङ्‍क नयाँ वोर्वा आन्‍नी बोबूईप् नीनाम्माम् ङाली तोङ्ना ज्ञानपी नयाँ छूचाईक तूये।

११ ङ्‌क नयाँ रीरामपी ग्रीक ना यहूदी, खतना मप् ना खतना मान्मप्, परेई मान्छूक्, असभ्य, रोः ना फुक्‍का आस्सो देप्-चीमा मान्तू, खोदोलोई ख्रीष्‍टङाङ् तूये ना ख्रीष्‍टङा खोलोङ्लो तूये।

१२ नीनाम्माआ आन्‍नी म्सागोवापीका सम्तूमा मीयानीना म्होप्मी पवित्र मीस्ची छूम् लागी सोकानी। खन्सा आन्‍ना खम्खे, सम्खेवा, चीमा लोम्चीम्वा, लखेवा ना हूदूर्म्‌ वा तेई तोङ्ना खाप्सानूम्व।

१३ आन्‍नी ईल्पो बीन्‍नीपापी तेम्‍लतो तूवानीव, हेप् मीस्मी ऊल्‍लोङ्पी दोस् तीम् रीङ् तूदोक, ईल्पोआ बीन्‍नीपा छेमा पीयानूम्व। रोबूआ आन्‍नी छेमा पीयानीक तोङ्नाङा आन्‍नासो छेमा मनूम्व।

१४ ङ्‍क खोलोङ्पीकासो दूङ् सम्तूमा मीक् छूवानीव, ऊदोईपीक्यालो सम्तूमाआ खोलोङ् थक् नम्‍लोना ईक्‍काम्‌ मईना यूक्स।

१५ ख्रीष्‍टमी खाऊमा-खासेर्माआ आम्नी गोङ्पी चारखम् तोक्स्‍नूव। आछीयाङ्, आन्‍नी मूङ्‍कम् लागीङा ईबूम् गाम्पी काछानीक तूवा। ङ्‍कम् लागी आन्‍ना नीनाम्मा ओलोनूव लानूम्व।

१६ ख्रीष्‍टमी रीङ्बऊआ आम्नी गोङ् पेप्‍नूव। लूर्‌पो छूवानीना ईल्पोआ बीन्‍नीपा ईयानूम् ना वारे-वाछे लयानूम्व। ओलोनूव पीक्सा भजन, स्तुति ना आत्मिक छाम्‍आ सागोवापीकाङ् नीनाम्मा साम्दी दानूम्व।

१७ आन्‍ना ऊची नेन्‍नीदोसो ऊची मईनूम्दोसो, खोलोङ् रीङ् खलाम्पाङा नीनाम्मा पा ओलोनूव पीक्‍तो रोबू येशूम् नीङ्पी मनूम्व।

ख्रीष्‍टियन् खीम्पोस्चीम् तोक्पी सेचीवा

१८ तोमाचे, आन्‍नी आम्नी तूप्पोम् हूक्पी तूवानीव, ऊदोईपीक्यालो रोबूआ खोङ्लो ङ्‍क खाईप् तूये।

१९ तूप्पोचे, आन्‍ना आम्नी सानीवा लूङ्तो छोक् मान्ममो आम्नी तोमा सम्तूमा मीयानूम्व।

२० छामाईचे, खोलोङ् रीङ्पी आम्नी पा-माम् आज्ञा रेपानूम्व, ऊदोईपीक्यालो ङ्‍क रीङ्आ रोबू म्जी नये।

२१ पाचे, आम्नी छामाईची खची छूली काईमीयानूम्नव, ऊदोईपीक्यालो खची गोङ् चाईसे।

२२ रोःचे, खोलोङ् रीङ्पी ङ्‍क चारपी तूक आम्नी मालिकचीम् लाईस्पी खस् खची जीनमीम्ङाङ् मा, खोदोलोई आछीयाङ् गोङ्पीका रोबूपी कीसानीना खची हूक्पी तूवानीव।

२३ आन्‍ना खोलोङ् लक् आम्नी सानीवा गोपीका मनूम्व, मीस्मी लागी मा खोदोलोई रोबूम् सूसो मईनूम्क तोङ्ना मनूम्व।

२४ ऊदोईपीक्यालो आन्‍ना ङ्‍क छेत्नूम्, आन्‍ना आम्नी होप्मी आसीकमी पूनाऊनी रोबूपीका तईनूम्। आन्‍ना रोबू ख्रीष्‍टमी सूसो मचाईनूम्।

२५ रई लक् मप्‍आ रई लक्मी म्चो तय, ना मूङ्‌कपी ऊसो छेङ्‌गेर् छूनो।

४

१ मालिकचे, आम्नीमीसो साराङ्‍गाप्‍तो मालिक तूये पीम् छेतानूम्ना आम्नी रोःचीपी अन्याय मान्ममो नप् वोर्वा मनूम्व।

बीन्‍नीपा वारे-वाछे

२ चीङ्चीङ् तूवानीना ओलोनूव पीक्‍तो थम्पूर छूवानीना नीनाम्मापी वाङोम् मचानूम्व।

३ ख्रीष्‍टमी मूङ्‍क रहस्य रीङ्बऊ हाम् लागी नीनाम्माआ ओखी लागी ईबूम् लाम्स्को हलीपीकानूव पीकानीना ओखी लागीसो वाङोम् मनूम्व। मूङ्‍कम् लागीङा कोङ् थूनापी छूवोक तूये।

४ खीक्‍का कोङा नेईम् रीङ्बऊ नम्‍लोना हाम् दूरूनू पीकानीना वाङोम् मीयोपोनीव।

५ आन्‍ना तईनूम्क नाम्‍ला नम्‍लो गोङ्नूम्व, ना विश्‍वास मान्मप्चीका लूखूप्चीलो वोर्वा मनूम्व।

६ रूम्‍आ जागूलो चानप् मईक तोङ्ना आन्‍नी नेन्‍नीक रीङ् सम्खेलोक छूनूव, खीक्‍का खोलोङ् मीस्ची ऊतोङ्नाई ङरी आईम् छूये, खूङ्‍क आन्‍ना छेतानूम्व।

याईस्कोप्क सेवा

७ ओ तोक्पी खोलोङ् रीङ्, विश्‍वासी धर्म-सूसोपो ना रोबूपी कोङ्लो सूसो मप् हायाम् सम्तूमा मीयोक नेछो तुखिकसआ आन्‍नी ईनी।

८ आन्‍नी ओखी तोक्पी छेईमीयानीनूव, ना खसा आम्नी गोङ् सागोहोम् पीनू पीकोना कोङा ख आम्नीपी पोक्सूक के।

९ खलो ओनेसिमससो आम्नीपी बान्चाये। ओनेसिमस क आम्नी गोपीक ई विश्‍वासी ना हायाम् सम्तूमा मीयोक नेछो के। ङ्‌कपीक खोलोङ् रीदाम् खचा आन्‍नी येईमीनी।

१० कोङ्लो कैदपी तूप् बूम् अरिस्तार्खसआ आन्‍नी सेवा हानीक तूये। बारनाबासमी नेछो ताईप् मर्कूसमीसो सेवाथे के। खम् तोक्पी लाईस्पी कोङा आन्‍नी आरेई मन्‍नीक तोङ्ना ख आम्नीपी ताईदोक ख लाम्तूम्मा मीयानूम्व।

११ युस्तस नीङ् मीयस्क येशूआसो आन्‍नी सेवा हानीक तूये। नीनाम्माम् चारखम्मी लागी ओ बूम्ची तोदीप्क यहूदी विश्‍वासीची ङ्‍कस्ङाङ् के। ङ्‌कचीप्का कोङा सानीवाछे तूक तूये।

१२ आन्‍नी तोदीप्क ईल्पो ख्रीष्‍ट येशूम् सूसो मप् इपाफ्रासआसो सेवा होक्स्क तूये। आन्‍नी परिपक्व छूवानीव, ना नीनाम्माम् खोलोङ् लन्ची नम्‍लोना रेपानूम्ना दीम्दीम् तूदूरानूम् पीक्ना खसा रोकोछू मतो वाङोम् मईलो आन्‍नी हाल्‍लोसो मीन्चाईनी।

१३ कोङा खम् लागी गवाई पीयो, खसा आन्‍नी खीक्‍का लाओडिसिया ना हिरापोलिसपी तूप्चीम् लागी हायाम् रोकोछू मक तूये।

१४ हायाम् सम्तूमा मीयोक डक्टर लूका ना डेमासआसो आन्‍नी सेवा हानीक तूये।

१५ लाओडिसियापीक नेछोची ना नुम्फासलो म्खीम्पी तूप् मण्डलीसो ओ सेवा येईमीयानूम्व।

१६ आन्‍ना ङ्‍क छाप्दाम् नीम् यात्नूम्कप्का लाओडिसियापीक मण्डलीपीसो ङ्‍क नीम् लागी पीयानूम्व, ना लाओडिसियापी कोङा होक्सूक छाप्दाम्सो आन्‍ना नीयानूम्व।

१७ अर्खिप्पस ओरो लानूम्व, “आना रोबूप्का तक सूसोम् लक् पूरा मव।”

१८ कोङ् पावल, ङ्‍क सेवा क कोङा ओ हूःआङ् छापूचोयो। कोङ् थूनाप् तूवोक रीङ् मातानूम्नव। नीनाम्माम् सम्खेलू आम्नीपी छूनूव।

थेसलोनिकीची

पावलआ हक लाईस्‍पीक छाप्‍दाम्‌

छेईलम्

थेसलोनिके ग्रीसमी योऊनाहेम् ताईप् मासेडोनिया मीचीक प्रदेशमी होङ्तेल तूवा। दोस्रो खेप् जीनप् रीदाम् हास् खातालो पावल थेसलोनिकेपी तातेकाक तूवा। मूङ्‍कपी थेसलोनिकीस्का पावल ङ्‍क दूङ् लाईस्पी तूपाकम् तोक्पी प्रेरित १७:१-९ पी छाम्पा तूये।

ङ्‍क छाप्दाम् गेबोरो ई.सं. ५० पी कोरिन्थपीका छाम्पाना होम्पा तूवा। पावल थेसलोनिकेपी जीस्तातोङाङ् तूम् तक तूवा। खीक्‍काना ओरोसर्प् मीचा खम् ऊल्‍लोङ् मस्कसा ख दावाङ् खाईम्‍लेम् बोक्साक तूवा। खीक्‍काना मूङ्‍कपीक नयाँ ख्रीष्‍टियनचीपी दूक्वा ना सतावट तालाता। पावलआ खस् सागोहोम् ना होसोङ् जीस् सेचीवा पीम् लागी ङ्‍क छाप्दाम् छाप्पू।

खोन्तोदीङाङ् मा, थेसलोनिकेपी पावलमी साछीमीची यहूदीची ना बीन्‍नीपा गोङ्ची ओरोतो तूवा। ख्रीष्‍टमी जीनप् रीदाम्मी ऊल्‍लोङ् मम् लागी खचा पावलमी साम्दीकाईम् ना निन्दा मम् मीनाचाक तूवा। ङ्‍क तोङ्‍क वालीलीक दोसपीका पावलमी साम्दी कात्दो, नयाँ थेसलोनिकी ख्रीष्‍टियनचीम् विश्‍वास कमजोर छूये पीकाना पावल कीसाक तूवा। खन्सा ङ्‍क छाप्दाम्पी पावलआ म्साछीमीचीम् रीङ्मी ऊल्‍लोङ् मक तूये।

थेसलोनिकीची पावलआ हचीक लाईस्पीक ना दोस्पीक छाप्दाम् खीक्‍का गलातीची हक छाप्दाम् पावलआ छाप्क छाप्दाम् तोदीपी दूङ् लाईस्पी छाप्क छाप्दाम् तूवा। ङ्‍क सूप्ची छाप्दाम् क नयाँ करारपी छाम्पा दूङ् लाईस्पीक सोक्सरची के।

पावलमी रीराममी तोक्पी होसोङ् छेईम् लागी रोमीची हचीक छाप्दाम्मी छेईलम् खोङ्नूम्व।

थेसलोनिकीची

पावलआ हक लाईस्‍पीक छाप्‍दाम्‌

१

१ पावल, सिलास ना तिमोथीलाम्पा, नीनाम्मा पा ना रोबू येशू ख्रीष्‍टपी थेसलोनिकीपी तूप् मण्डलीपी:

आम्नीपी सम्‍खेलू ना खाऊमा-खासेर्मा छूनूव।

थेसलोनिकीचीम् रीराम ना विश्‍वास

२ केईका आन्‍नी खोलोमी लागी नीनाम्मापी हाल्‍लोसो ओलोनूव पीक्याका, ना आन्‍नी ओखी वाङोम्पी हाल्‍लोसो मीन्चाईनी।

३ ई नीनाम्मा ना पामी मूक्स्दूपी ई रोबू येशू ख्रीष्‍टपी तूक आम्‍नी विश्‍वासपीका मईनूम्क लक्‌, सम्‍तूमापीका मईनूम्क रोकोछू ना आसापीका ताईक हूदूर्म्‌‌वा हाल्‍लोसो मीनूम्चायाम्का।

४ नेछोचे, आन्‍नी नीनाम्माआ सम्तूमा मीयानीना सोकानीक के पीम् केईका छेताम्का,

५ ऊदोईपीक्यालो ओखी जीनप् रीदाम्‌ आम्‍नीपी रीङ्‌बऊपीकाङाङ्‌ ताक मा, खोदोलोई राःरा ना पवित्र आत्‍मापी, खीक्‍का पूरा निश्‍चयतापी ताक के। आन्‍नीस्का तूयीकालो आम्‍नी लागी केईका ऊतोङ्नाई तोक्सीका मूङ्‌कने आन्‍ना छेत्‍चाईनूम्।

६ आन्‍नी ओखीमी ना रोबूमी दोलेवापी तोप् छूवानीक तूये, ऊदोईपीक्यालो पवित्र आत्‍माआ पीयानीक चामोवालो आन्‍ना हायाम् दूक्‍वा तेम्‍तो रीङ्‌बऊ ग्रहण मनूम्।

७ खोरोना आन्‍नी मासेडोनिया ना अखैयापी खोलोङ् विश्‍वासीचीम्‌ रापी ईबूम् दोलेवा छूवानी।

८ आन्‍ना नीनाम्मामी रीङ्‌बऊ मासेडोनिया ना अखैयापीङाङ् हासानूम्क मा, खोदोलोई नीनाम्मापी आन्‍ना मनूम्क विश्‍वास खोलोपी हासाक तूये। खन्‍सा केईका ङ्‍क रीङ्मी तोक्पी बीन्‍नीपा ऊसो पीम् मान्तू।

९ ऊदोईपीक्यालो आम्नीपी ताईकालो आन्‍ना केईका लाम्‍तूम्‍मा मीयीकाक रीङ्, खीक्‍का लेईप्चाप् ना आछीयाक नीनाम्मामी सूसो मम् लागी आन्‍ना ङोङोक्‍छेमी पूजा मम् होक्सायानूम्ना नीनाम्मापी आत्‍तानीक रीङ्, मूङ्‌कम् तोक्पीने मीस्चाङ् पयची।

१० खीक्‍का साराङ्‌गाप्‍तोका यूप् नीनाम्माम् छा अर्थात् येशू नीनाम्माआ सीयाकप्‍का ऊस्‍पकू। आन्‍ना मूङ्‍क येशूङा हूङ्‌दीत्‍नूम्‍क तूये, खसा हन्‍ना ताम् हचयक छूलीपीका केई छुटकारा पीये।

थेसलोनिकेपी पावलमी सूसो

२

१ नेछोचे, आम्नीपी केईका तूम्खास् ताईकाक रीङ् मोरो मान्यसा, पीम् रीङ् आन्‍ना आम्‍नी होपाङ्‌ छेत्‍नूम्‌।

२ आन्‍ना खोलोआ छेत्नूम्, केईका लाईस्‍पीङ् फिलिप्पीपी हायाम्‌ दूक्वा तेप्सूम्का ना ओखी अपमान छूवा। खोदोलोई हायाम् ओखी ऊल्‍लोङ् छूवाचालोसो नीनाम्माम् जीनप् रीदाम्‌ हाम् केईका नीनाम्मापीका सागोहोम् तम्काक तूवा।

३ ऊदोईपीक्यालो ओखी वारे-वाछे भूलपीका अथवा अशुद्ध मीन्ताम्पीका ताक मा, ना ङ्‍क वालीली-काताप्सीपीका ताकसो मा।

४ खोदोलोई नीनाम्माआ केईका जीनप् रीदाम् येईमीम् जीम्मा पीम् खाईप् बानेई मईकाक मीस्ची तोङ्ना केईका नेनेका। केईका मीस्ची खची जीनमीम् लागी मा, खोदोलोई ई सागोवा चाम्ची मप् नीनाम्मा म्जी नमीम् लागी नेनेका।

५ आन्‍नासो छेत्नूम्, केईका हाल्‍लसो आन्‍नी लेमानीक तोङ्‍ना रीङ् मान्मम्का, ना खाप्चीमाम् लोभपीसो मान्छूयीका। ङ्‍कम् साक्षी नीनाम्माङ् तूये।

६ ख्रीष्‍टमी प्रेरित छूयीकाकसा केईका आम्नीपी हक् तोम् दूरूम्‍कावा। खोरोदोसो केईका मीस्चीप्का सायोचोङ्मा मान्लामूम्का, ना आम्नीप्का लो बीन्‍नीपाप्कालोसो सायोचोङ्मा मान्लामूम्का।

७ खोदोलोई केईका नूक्छा चोलोमप् मा तोङ्ना आम्नी रापी लखेछा छूयीका।

८ आछीयाङ् केईका आन्‍नी हायाम् सम्तूमा मीनीक तूये। आन्‍नी हायाम् सम्तूमा मीनीकसा नीनाम्माम् जीनप् रीदाम्ङाङ् मा, ओखी रीरामङा पीम्सो तयार तूयीका।

९ ऊदोईपीक्यालो नेछोचे, ओखी दूक्वा ना रोकोछू आन्‍ना मीन्‍नूम्क तूये। आन्‍नी आस्सो भार छूनूनव मीनीकाना सेपा-लेपा ओखी होपाङ् लक् मम्काना केईका नीनाम्माम् जीनप् रीदाम् आन्‍नी येईमीयानीक तूवा।

१० आन्‍नी विश्‍वास मप्चीका तूयीकालो केईका पवित्र, धार्मिक ना दोस् मान्तूप् छूयीकाना तूयीका। ङ्‍कमी नीनाम्मा ना आन्‍नी साक्षी तूनी।

११ आन्‍ना छेत्चाईनूम्, पाआ म्होप्मी छामाईलो वोर्वा मईक तोङ्ना केईका आन्‍नी खोलोस्का वोर्वा मम्का।

१२ म्होप्मी चारखम् ना साम्दीखापी काछोक् नीनाम्माम् मूक्स्दूपी आम्नी वोर्वा ग्रहण मम् खाईप् छूनू पीकीकाना केईका आन्‍नी सागोहोम्, सानीवाछे ना वारे-वाछे पीयानी।

१३ खन्सा ङ्‍कम् लागी केईकासो नीनाम्मा हादेलोसो ओलोनूव पीक्याका। आन्‍ना ओखीपीका येनानूम्क नीनाम्माम् रीङ्‍बऊ मीस्मी रीङ्बऊ तोङ्‍ना मा, खोदोलोई नीनाम्माम् रीङ्बऊ तोङ्ना ग्रहण मनूम्, मूङ्‍क रीङ्बऊआ आन्‍नी विश्‍वासीचीपी लक् मचयक तूये।

१४ नेछोचे, यहूदियापी रोबू येशूपी विश्‍वास मप् नीनाम्माम् मण्डलीची तोङ्‍ना आन्‍नी छूवानी। ऊदोईपीक्यालो मूङ्‍क मण्डलीचा यहूदीचीपीका दूक्वा तेप्स्चीक तूवा, खोरोनाङ् आन्‍नासो आम्‍नी छाप्कूवापीक मीस्चीप्का दूक्वा तेम्बोक्सा।

१५ ङ्‍क यहूदीचाङा रोबू येशू ख्रीष्‍ट ना खारीबोची सेत्ची, ना केईकासो पाखा कलीका। खचा नीनाम्मा म्जी नमान्मीची, खीक्‍का खोलोङ् मीस्मी ऊल्‍लोङ् मईची।

१६ बीन्‍नीपा जातिचा हल्वा तचीनू पीकीकाना मम्काक जीनप् रीदाम् येईमीम् लक्पी खचा केईका रापीका। खोरोनाङ् खचा खची होप्मी मोऊ हादेलोसो पमीत्‍तो खाईयची। खोदोलोई याईस्कोपी नीनाम्माम् छूली खचीपी तात्‍चाईक तूये।

थेसलोनिकीची तूम्खाम् पावलमी लन्ची

१७ नेछोचे, गोङ्पीका मा, खोदोलोई मूक्स्दूपीका आन्‍नीस्का जीस्तातोम् लागी फोम्चीम् बोक्साकसा, आन्‍नीस्का तूम्खाम् हायाम् लन्ची मम्का।

१८ केईका आम्नीपी ताम् लन्ची मम्काक तूवा, खीक्‍का कोङ् पावल ओहोप्सो म्तू क तू ताम् लन्ची मूऊ, खोदोलोई शैतानआ केईका रापीका।

१९ हन्‍ना ई रोबू येशू ख्रीष्‍ट आत्ना ताये, खोदोलो खम् दोक्पी ओखी आसा, चामोवा ना सागोहोम्मी मुकुट आन्‍नीङ् मायो?

२० आछीयाङ् ओखी साम्‍दीखा ना चामोवा आन्‍नीङ् के।

३

१ खन्‍सा केईका आन्‍नीस्का हाम्चीम्ना तूम् मान्दूर्‌यीका, ना एथेन्सपीङ् ओखी हाल्‍लाङ्‌ तूम् केईका राजी छूयीका।

२ आन्‍नी विश्‍वासपी थम्पूर मम् ना वारे-वाछे पीम् लागी ख्रीष्‍टमी जीनप् रीदाम् येईमीक नीनाम्माम् सूसो मप् ई नेछो तिमोथी केईका आम्नीपी पोक्‍सूम्‍का।

३ ङ्‌क दूक्‍वाचीम् कारणआ आस्सो म्पोऊ सनूनव पीकीकाना केईका ख पोक्सूम्काक के। आन्‍ना आम्‍नी होपाङ्‌ छेत्‍नूम्‌, ङ्‌कम् लागीङ्‌ केईका सोकीकाक के।

४ ऊदोईपीक्यालो केईका आन्‍नीस्‍का तूयीकालो, केईया दूक्‍वा तेम्ङा बोक्से पीकीकाना केईका लाईस्‍पीङ्‌ पीकीकाक तूवा। खूङ्‌क आछीयाङ् पूरा छूवा, खूङ्‌क आन्‍ना छेत्‍नूम्‌।

५ खन्‍सा आम्‍नी तोक्पी ऊसो मान्छेईमो तूम् मन्दूर्‌ङाना आम्नी विश्‍वास छेईम् लागी कोङा तिमोथी पोक्‍सूक तूवा। शैतानआ आन्‍नी चाम्चीपी मईनीना ओखी खोलोङ् रोकोछू मोरोङ् यसेयो पीकोना कोङ् कीसोचोक तूवा।

तिमोथीआ तात्क रीदाम्

६ तिमोथीआ मालोछाङ् आन्‍नी तूप्साखानीना ताबानाक तूये। आम्‍नीपी होसोङ् हायाम् गूम्प् सम्तूमा लो विश्‍वासलो तूये पीकाना खसा रीदाम् बाईक तूये। केईका तोङ्नाङ् आन्‍नासो केईकाचीका तूम् हायाम् देप् लन्ची यूतो मीनीचायेकानी रईछ।

७ खन्सा नेछोचे, आम्‍नी विश्‍वासमी रीदाम् येनूम्काना ओखी साम्नीदल्खातालो ना दूक्वापी छूयीकालोसो केईका सानीवाछे तम्काक तूये।

८ ऊदोईपीक्यालो आन्‍नी रोबूपी बलिय छूनीना तूनी पीम् रीङ्आ केईका नयाँ रीराम पीयीकाक तूये।

९ आम्‍नी खातिर केईका ई रोबू नीनाम्माम् लाईस्पी ओखी जीनये। ङ्‍कम् लागी केईका नीनाम्मा देई ओलोनूव पीकेकासो सापनो।

१० आन्‍नीस्का तूम्खाम्ना चीछा तूक आम्नी विश्‍वास पमीदूरूम्कानू पीकेकाना केईका सेपा-लेपा हायाम् नीनाम्मापी वाङोम् मम्चायाम्काक तूये।

११ हान्‍ना ई नीनाम्मा ना पा म्होपाङ् ना ई रोबू येशूआङ् केईका आम्नीपी ताम् लागी लाम् हलीपीयीकानूव।

१२ केईका आन्‍नी सम्तूमा मीनीक तोङ्नाङा रोबूआ आन्‍नीसो ईल्पो बीन्‍नीपालो ना खोलोङ् मीस्लो सम्तूमापी हायाम् पतो खाईप् बानेई मानीव।

१३ ई रोबू येशू म्होप्मी खोलोङ् पवित्र मीस्चीका ताईलो खसा ई नीनाम्माम् ना पामी मूक्स्दूपी आम्नी गोङ् पवित्र ना दोस् मान्दीक मानीनूना थम्पूर मानीव।

नीनाम्मा म्जी नमीम्

४

१ यास्कोपी नेछोचे, रोबू येशूपी केईका नम्‍लोना बीन्ती मीनी ना वारे-वाछे लईनी, केईका आन्‍नी ईयानीक तोङ्‍ना नीनाम्मा म्जी नमीक् रीराम लेत्चानीव। ङ्‍क तोङ्‍क रीराम आन्‍नी लेत्चाईनीक तूये, ना मूङ्‍कपीङ् आन्‍नी हायाम् पतो खात्चानीव।

२ ऊदोईपीक्यालो केईका रोबू येशूलाम्पा आन्‍नी ऊई आदेश पीयानीक तूवा, खूङ्‍क आन्‍ना छेत्नूम्।

३ आन्‍नी पवित्र छूवानीव पीम् नीनाम्माम् लन्‍ची तूये, खन्सा आन्‍नी तूम्‍लू लम्‍पीका छूबूरी तूवानीव।

४ आन्‍नी खोलोआ आम्नी हो-होप्मी तोमालो पवित्रता ना साम्‍दी-सायोलो लेईम्चाम् छूये पीम् रीङ् छेतानूम्व।

५ खोदोलोई नीनाम्मापी विश्‍वास मान्मप्ची तोङ्ना तूम्‍लू मम् लन्‍चीपी सानीवा मनूम्नव।

६ ङ्‌कम् तोक्‍पी आन्‍ना आसासो मोऊ मनूम्ना आम्‍नी नेछोम् ऊल्‍लोङ्पी मान्‍नप् मनूम्नव, ऊदोईपीक्यालो ङ्‌कतोङ्‌क खोलोक रीङ्‌मी बदला लाप्‌ रोबू तूये। ङ्‌कम् तोक्‍पी केईका आन्‍नी लाईस्‍पीङ्‌ हायाम् देप् चेताऊनी पीयानीक तूवा।

७ ऊदोईपीक्यालो नीनाम्माआ केई जेजेर्वाम् लागी काछईक मा, खोदोलोई पवित्रतापी काछईक तूये।

८ खन्‍सा, ङ्‌क सेचीवा नम्‍लो मान्‍रेप्‍आ मीस् मा, खोदोलोई आन्‍नी पवित्र आत्‍मा पीप् नीनाम्माङा रेप्‍पनोक छूये।

९ खोदोलोई नेछोचीपी सम्‍तूमा मीम् तोक्‍पीन्‌ आसासो आन्‍नी छाम्‍ना होम्‌ बोक्स्‍नो, ऊदोईपीक्यालो ईल्पोआ बीन्‍नीपा सम्‍तूमा मीम् छूये पीम् आन्‍ना आम्‍नी होपासो नीनाम्मापीका सेचीवा तानूम्क तूये।

१० मासेडोनियापीक खोलोङ् नेछोची आन्‍ना आछीयाङ् सम्‍तूमा मीनूम्। खोदोलोई नेछोचे, होसोङ् आन्‍नी मूङ्‍कप्का दूङ्‌ सम्‍तूमा मीलतो खात्‍नीव पीक्‍याकाना केईका आन्‍नी वारे-वाछे लईनी।

११ केईका आन्‍नी आज्ञा पीयानीक तोङ्ना आन्‍नी खाऊमा-खासेर्मापी तूवानीव, आन्‍ना आम्नी लक्पी सानीवा मनूम् ना आम्‍नी हूःआङ् लक् मनूम्व।

१२ ओरो मईनूम्कसा पाखापीक बीन्‍नीपा मीस्चीपीका आन्‍ना साम्‍दी तईनूम् ना बीन्‍नीपा आस्मीसो भर परेई छूम् बोक्स्‍नो।

रोबू होसोङ् ताम् तोक्पी

१३ खोदोलोई नेछोचे, सीप्‍खाप्‍चीम्‌ तोक्‍पी आन्‍नी मान्लेमो-मान्छेईमो तूवानी पीम् केईका लन्ची मयाम्कानो, ना आन्‍ना आसा मान्तूप् मीस् तोङ्ना सोक् मम् बोनूनव।

१४ ऊदोईपीक्यालो केईया विश्‍वास मयाम्, येशू सीया ना होसोङ् ऊसापका खीक्‍का खोरोनाङ् नीनाम्माआ येशूपी विश्‍वास मप्ना सीप्ची येशूलो ईतोतो तात।

१५ रोबूम् रीङ्बऊलाम्पा केईका आन्‍नी ओरो लईनी, केई रोबू ताईक लेईसम्मो लेईप्चाप्‍ची ख तूप्स् खातेलो मूङ्‍क सीप्‍खाप्‍चीप्‍का लाईस्‍पी खाईम् दूराम्नो।

१६ ऊदोईपीक्यालो रोबू म्होप्ङा देप् आज्ञाम् साल्म्‍लो, दूङ् देप्क रीदाम् पोक्मी साल्म् ना नीनाम्माम् तुरहीमी साल्म्‍लो साराङ्‍गाप्‍तोका दाली यूवे, ना ख्रीष्‍टपी विश्‍वास मप्ना सीप्ची लाईस्पी ऊस्पके।

१७ खी‍क्‍‍काना, खूङ्‍क नाम्‍लापी चारपी केई लेईप्चाप्ची रोबू नाम्छूईतो तूम्खाम् लागी खस्का ईतोतो मोम्पी थेतीखीया, ना ङ्‍कतोङ्ना केई हाल्‍लसो रोबूलोङ् छूये।

१८ खन्सा ईल्पोआ बीन्‍नीपा ङ्‍क रीङ्बऊआ सानीवाछे पीयानूम्व।

५

१ हन्‍ना नेछोचे, ङ्‍क रीङ्ची हादेलोई ना ऊक-ऊक नाम्‍लापीई छूये पीम् रीङ् आन्‍नी छाम्ना होम्चाम् बोक्स्‍नो।

२ ऊदोईपीक्यालो आन्‍ना आम्‍नी होपाङ्‌ नम्‍लो छेत्‍नूम्‌, रोबू ताम् लेईने सेपा खूस्पा ताईक तोङ्ना तालाते।

३ मीचा “खाऊमा-खासेर्मा ना चीगूप्छा” पीक्ना पीक्‍चाईक छूये, खोदोलो मीम्छा म्बूक्‍ती बान्‍लात्क तोङ्ना छेकोक्छा खचीपी पीलूलूक्दीप् ताये, ना खस् ऊम्‍केई छूदूरस्‍नो।

४ खोदोलोई नेछोचे, आन्‍नी नाम्कूर्मादाम्‍पी तूनीनो, खन्‍सा खूङ्‌क लेईआ आन्‍नी खूस्पा तालात्लोक तोङ्ना छाक्‍का मईनीनो।

५ आन्‍नी खोलोङ् लाबाईमी म्छामाई ना लेईमी म्छामाई के। केई सेपाक ना नाम्कूर्मादाम्मी म्छामाई माके।

६ खन्‍सा बीन्‍नीपास् तोङ्ना केई ईम्‍सेनो के, खोदोलोई जाग तूयेके ना चीङ्चीङ् तूयेके।

७ ऊदोईपीक्यालो ईम्ची सेपा ईम्‍से ना दाखमद्य दूप्‍ना सेईप्‌ सेपा सेतची।

८ खोदोलोई केई क लेपाक छूयीकसा केई चीङ्चीङ् तूये के, खीक्‍का विश्‍वास ना सम्‍तूमामी पम्देम् पाता ना हल्‍वाम्‌ आसामी तोङ्‍खम् टोप खूक्‍साम्‌ के।

९ ऊदोईपीक्यालो नीनाम्माआ केई म्छूलीपी ताईमीम् लागी मा खोदोलोई ई रोबू येशू ख्रीष्‍टलाम्पा हल्‍वा तोम् लागी लाईस्पीकाङ् सोकीक तूये।

१० ख ई लागी सीया, खोरोछूवाकसा केई लेतीचायाक तूयेदोसो सीयीक तूयेदोसो, केई खोलोङ् खलो लेतीचाया।

११ खन्सा ईल्पोआ बीन्‍नीपालो सागोहोम् मीलनीव ना ईल्पोआ बीन्‍नीपा पोचीमीम् लक् मनूम्व, खूङ्‍कने आन्‍ना मचाईनूम्कसो तूये।

दूङ् दोस्पीक सेचीवा

१२ नेछोचे, केईका आन्‍नी बीन्ती मीनी, रोबूम् लक् मप् आम्‍नी लाम्‍लछाची साम्दी दानूम्व। खचा आम्नी रापी हायाम् रोकोछू मईची, ना आन्‍नी चेताऊनी पीनी।

१३ खची लक्‍मी लागी खस् सम्‍तूमालो हायाम्‌ लोक्‍तो साम्‍दी दानूम्व। आन्‍नी खोलोङ् खाऊमा-खासेर्मापी तूवानीव।

१४ नेछोचे, केईका आन्‍नी वारे-वाछे पीनी, आल्प्ची चेताऊनी पीयानूम्व। खची पोऊ सक्खाप्ची सागोहोम् पीयानूम्व। कमजोरीस् बाछोक्सानूम्व। खोलोङ्पी तेम्‍लसा तूवानीव।

१५ मीनानूम्व, आसासो रईमी फाईपी रई मनूम्नव, खोदोलोई ईल्पोआ बीन्‍नीपालो ना खोलोङ् मीस्चीपी हादेलोसो नप् मम् सानीवा मनूम्व।

१६ हादेलोसो आम्‍नी जीनचानीव।

१७ हाल्‍लसो वाङोम्‌ मचानूम्व।

१८ ऊछूनी देत्‍नीलोसो नीनाम्मा ओलोनूव लानूम्‍व, ऊदोईपीक्यालो ख्रीष्‍ट येशूपी विश्‍वास मप् आन्‍नी खोलोमी लागी नीनाम्माम् लन्‍ची ङ्‌कङा।

१९ पवित्र आत्‍माम् मीः सेत्नूम्नव।

२० खारीबो मोरोछाक मीयानूम्नव।

२१ खोलोक रीङ्‌मी चाम्ची मनूम्व। ऊक रीङ्‌ये नप् तूये, खूङ्‌क मचानूम्व।

२२ खोलोङ् रई लक्‍पीका छूबूरी तूवानीव।

२३ खाऊमा-खासेर्मामी नीनाम्माआ म्होपाङ् आन्‍नी नम्‍लोना पवित्र मानीनू, ना आम्नी खोलोङ् आत्मा, सोम् ना गाम् ई रोबू येशू ख्रीष्‍ट ताईलो खोत मान्दीक छूनूव।

२४ आन्‍नी काछोक् विश्‍वास मम् खाईप् तूये, ना खसा ङ्‍क मयङा।

२५ नेछोचे, ओखी लागी वाङोम् मीयीपीयीकाव।

२६ खोलोङ् विश्‍वासीची पवित्र सम्तूमाआ सेवा मीलनीव।

२७ कोङा आन्‍नी रोबूपी बीन्ती मीयान्‍नी, ङ्‍क छाप्दाम् नीयानूम्ना खोलोङ् नेछोची येईमीयानूम्व।

२८ ई रोबू येशू ख्रीष्‍टमी सम्खेलू आम्नीपी छून्चानूव।

थेसलोनिकीची

पावलआ हक दोस्पीक छाप्दाम्

छेईलम्

थेसलोनिकीची पालवआ लाईस्पीक छाप्दाम् हचीकम् जीस्तातोपी ङ्‍क दोस्पीक छाप्दाम् कोरिन्थपीका छाप्ना हचीक तूवा।

हेप्-हेप् थेसलोनिकी ख्रीष्‍टियनचा येशू ख्रीष्‍ट होसोङ् ताम् हचयक तूये पीम् पावलमी लाईस्पीक छाप्दाम्पीका छेत्चीक तूवा। पावलआ येशू ख्रीष्‍ट “छेकोक्छा” ताये पीकाना छाप्क तूवा (१ थेसलोनिकी ५:३), खोदोलोई थेसलोनिकीचा येशू ओदोलोङ् ताये पीकाना मीना। खन्सा खची गोपीक ओरोसर्प्‌ चा खची हो-होप्मी लक् होक्सीचीना ख्रीष्‍टमी लाम् खोतो मोरोङ् तूवाचाक तूवा। ख्रीष्‍ट होसोङ् ताम् तोक्पी खचीम् गलत मीन्ताम् हतेई मम् लागी ना खस् आईम्‍लप् मान्छूमो लक् मम्ना चाम् छूये पीकाना वारे-वाछे लईम् लागीसो पावलआ ङ्‍क छाप्दाम् छाप्क तूवा।

थेसलोनिकीची

पावलआ हक दोस्पीक छाप्दाम्

१

१ पावल, सिलास ना तिमोथीपीका ई पा नीनाम्मा ना रोबू येशू ख्रीष्‍टमी नीङ्‍पी थेसलोनिकीपी तूक मण्डलीचीपी:

२ नीनाम्मा पा ना रोबू येशू ख्रीष्‍टपीका आन्‍नी सम्खेलू ना खाऊमा-खासेर्मा के।

ओलोनू पीम् ना वाङोम् मम्

३ नेछोचे, आम्‍नी लागी केईका हाल्‍लोसो नीनाम्मा ओलोनूव लोम्ङा बोक्से। ङ्‌क नप् तूये, ऊदोईपीक्यालो आम्‍नी विश्‍वास हायाम्‌ लोक्‍तो पतो खात्‍चाईक तूये, ना ईल्पो बीन्‍नीपापीक आम्नी सम्‍तूमासो पतो खात्‍चाईक तूये।

४ खन्‍सा आम्‍नीपीक खोलोङ् सतावट ना आन्‍ना तेप्‍स्‍चाईनूम्‍क दूक्वाम् हाम्‍पी आन्‍नी थम्पूर तूनीकपी ना आम्‍नी विश्‍वासमी लागी नीनाम्माम् मण्डलीचीम् रापी केईका हायाम्‌ सागोहोम् मयाम्का।

५ ङ्‍क खोलोक रीङ्पीका नीनाम्माआ नम्‍लोना नीया मय पीम् रीङ् खोछेत्‍ते, ना खसा आन्‍नी म्चारखम्पी तूम् खाईप् बानेई मचाईनी। खीक्‍का मूङ्‍कम् लागीङा आन्‍ना दूक्वा तेप्‍स्‍चाईनूम्।

६ नीनाम्मा नीया मप् तूये। आन्‍नी दूक् पीप्ची खसा दूक्पीयची,

७ ना आन्‍नी दूक् तोक्ची ना केईकासो खसा नोम्चीम् पीयेका। रोबू येशू म्होप्मी राःरालोक रीदाम् पोक्चीका तीप्चाप् मीःपी साराङ्‍गाप्‍तोका खोमयान्चीलो खसा ङ्‍क मय।

८ नीनाम्मा मान्छेईप्ची ना ई रोबू येशूम् जीनप् रीदाम् मान्‍रेप्ची खसा दण्ड पीयची।

९ खचा हादेसो मान्याईप् पीलूलूक्दीप् दण्ड ना रोबूम् मूक्स्दूपी ना खम् राःराम् साम्दीखापीका छूबूरी छूम् दण्ड तेप्सची।

१० ङ्‍क रीङ् रोबू येशू ताम् लेईपी छूये, मूङ्‍क लेईपी रोबू येशूआ खम् खोलोङ् पवित्र मीस्चीप्का साम्दीखा ना विश्‍वास मप्ची खोलोप्का सायोचोङ्मा तय। आन्‍नीसो खस्काङ् ईदेऊङा छूनी, ऊदोईपीक्यालो आन्‍ना ओखी साक्छीपी विश्‍वास मनूम्।

११ खन्सा केईका आम्‍नी लागी हाल्‍लोसो वाङोम् मयाम्का। ई नीनाम्माआ आन्‍नी काछानीक रीराममी लागी खाईप्सेप् बानेई मानीनू पीम् खपी बीन्ती मयाम्का। खसाङ् म्‍राःरापीका आम्नी खोलोङ् नप् लन्ची ना विश्‍वासमी लक् पूरा मीयापानीनूव।

१२ ओरोना ई नीनाम्मा ना रोबू येशू ख्रीष्‍टमी सम्खेलूलाम्पा आम्नीपी ई रोबू येशूम् नीङ्मी सायोचोङ्मा छूये, ना रोबूपी आम्नीमीसो सायोचोङ्मा छूये।

मोऊमी मीस्

२

१ नेछोचे, ई रोबू येशू ख्रीष्‍ट होसोङ् ताईकम् तोक्पी ना ख तूम्खाम् लागी केई ईतोतो बात्ल छूम् तोक्‍पी केईका आन्‍नी बीन्ती मीनी।

२ रोबू ताम् लेई दोक्छापीङ् तालाताक तूये पीम् रीङ् नेईप्चीम् कारणआ आम्नी सानीवा दावाङ् एक्सा-मेक्सा छूनूनव अथवा आन्‍नी आतेई छूनीनव। खचा खारीबो अथवा रीङ्बऊ अथवा ओखीलाम्पा छाप्दाम् तम्काक तूये पीक्ना दाबी मईचीदोसो खची रीङ्पी विश्‍वास मनूम्नव।

३ ओरोना आसासो आन्‍नी दोका पीयानीनूनव। ऊदोईपीक्यालो नीनाम्माम् ऊल्‍लोङ्पी देप् बिरोध मान्छूम् सम्मो ना मोऊमी मीस्, अर्थात् पीलूलूक्खाप्मी छा खोमान्मम्चीम् सम्मो खूङ्‍क लेई ताईनो।

४ मूङ्‍क मोऊमी मीचा म्होप्ङा देप् मायान्चीना मीस्चा नीनाम्मा पीक्ना मानेई मईचीक ना पूजा मईचीक खोलोक थक्मी ऊल्‍लोङ मय। मूङ्‍कसान् म्होप्ङा कोङ् नीनाम्मा के लोयान्चीना नीनाम्माम् दप्स्को खीम्पी तूये।

५ ऊई आन्‍ना मीन्‍नूम्नोयो, कोङ् आन्‍नीस्का तूवोलो ङ्‍क रीङ् आन्‍नी लोन्‍नीक तूवा?

६ मूङ्‌क मोऊमी मीस् ऊसाई ईनीम्‍बा सम्मो राप्दीतक तूये, मूङ्‍क आन्‍ना छेत्नूम्। नाम्‍ला ताईकप्का मूङ्‍क मोऊमी मीस् खोमयान्ची।

७ ऊदोईपीक्यालो मूङ्‍क अर्धमम् रहस्‍यम् राःराआ लाईस्‍पीकाङ्‌ लक्‌ मचयक तूये, खोदोलोई मूङ्‍क ईल्पोआ राप्दीक तूये। खीक्‍का मूङ्‍क राप्दीप् हतेई मान्छूम् सम्‍मो मूङ्‍क मोऊपो मीस् खोमयान्चीनो।

८ खीक्‍काना मूङ्‌क मोऊमी मीस् खोमयान्‍ची। मूङ्‌क रोबू येशूआ म्सोम्‍आ मासेई मय, ना ख यूलोक साम्दीम् अल्होआ मूङ्‌क पीलूलूक्दीत।

९ मूङ्‍क मोऊमी मीचा शैतानमी राःरा तातना ताये, खीक्‍का खोलोङ् म्खाल्-खाल्क वालीलीक चीन्‍नची ना छाक्‍काक लक्ची मय।

१० खीक्‍का मासेई छूक्‍ची मूङ्‍कसा खाल-खाल्क रई रीङ्आ जूक्‍केई मईची, ऊदोईपीक्यालो मूङ्‍कस् लेईन्चामीदूर्प् सत्यता सम्तूमा मीम् खचा मानेई मान्मस्क तूये।

११ खन्‍सा खचा वालीलीक रीङ्‌पी विश्‍वास मस्‍नूव पीकाना नीनाम्माआ खचीपी ईबूम् हायाम्‌ देप् छल पोक्‍स्‍दात।

१२ खीक्‍काना खचा सत्यपी विश्‍वास मान्मस्‍क ना रई लक् मम्पी खची जीनईकसा दण्ड तयची।।

थम्पूर तूम्

१३ रोबूआ सम्तूमा मीयानीक नेछोचे, आम्नी लागी केईका नीनाम्मा होल्‍लोसो ओलोनूव लोम्ङा छूये, ऊदोईपीक्यालो हल्वा तोक्चीपी खोलोप्का दूङ् लाईस्पी छूम् लागी नीनाम्माआ आन्‍नी सोकानी। खम् आत्माआ आन्‍नी पवित्र मानी, ना आन्‍ना सत्यतापी विश्‍वास मनूम्।

१४ खूङ्‍कम् लागी ओखी जीनप् रीदाम्‍लाम्पा ई रोबू येशू ख्रीष्‍टमी साम्दीखा तोम् लागी खसा आन्‍नी काछानी।

१५ खन्सा नेछोचे, बलिय छूवानीना थोरेप्नीव, ना केईका ओखी ङःलाम्पादोसो ओखी छाप्दाम् लाम्पादोसो आन्‍नी पीनीक सेचीवा नम्‍लोना रेपानूम्व।

१६ हन्‍ना ई रोबू येशू ख्रीष्‍ट ना केई सम्‍तूमा मीयीना म्सम्खेलूलाम्पा हादेसो मान्याईप् सानीवाछे ना नप् आसा पीप् ई पा नीनाम्माआ,

१७ आम्‍नी गोङ् सानीवाछे पीनूव ना खोलोक नप् लक्‌ ना रीङ्‌बऊपी आन्‍नी राःरा पीयानीनूव।

वाङोम् मम् लागी बीन्ती

३

१ यास्कोपी नेछोचे, आन्‍ना ओखी लागी वाङोम् मीयीपीकाव, आम्नी रापी छूवाक तोङ्ना रोबूम् रीङ्‍बऊ खोलोपी दावाङ् पतो खान्‍नू ना देप् सायोचोङ्मा छूनूव।

२ भ्रष्‍ट ना रई मीस्पीका नीनाम्माआ केईका सम्सूरीकानूना यूक्सीकानूव पीकानीना वाङोम् मनूम्व, ऊदोईपीक्यालो खोलोङ् मीस्पी विश्‍वास छूनो।

३ खोदोलोई रोबूने विश्‍वास मम् खाईप् तूये। खसा आन्‍नी थम्पूर मईनी ना रई पीका सम्सूर्‌नीना यूक्स्‍नी।

४ केईका आज्ञा पीनीक रीङ् आन्‍ना मचाईनूम् ना दोस्कासो मचाईनूम् पीम् केईका आम्नी तोक्पी रोबूपी भरोसा मयाम्काक तूये।

५ रोबूआ आम्नी गोङ् नीनाम्माम् सम्तूमा ना ख्रीष्‍टमी तेम्दूर्म् राःरा हेम् खाईनूव।

आल्प्ची चेताऊनी

६ हन्‍ना नेछोचे, ई रोबू येशू ख्रीष्‍टमी नीङ्पी केईका आन्‍नी आज्ञा पीनी, केईका आन्‍नी पीयानीक सेचीवा तोङ्‍ना मान्तोप् खोलोङ् आल्‍प्‌ नेछोचीप्का छूबूरी तूवानीव।

७ केईका मयाम्काक तोङ्ना आन्‍नासो मम् छूये पीम् आन्‍ना छेत्नूम्। केईका आन्‍नीस्का तूयीकालो आल्‍प्‌ छूयीकाना मान्तूयीका।

८ केईका आस्मीसो सबेई मोरो मान्चायीका। खोदोलोई आन्‍नी आस्‍सो दूक्वा छूनीनव पीकीकाना केईका सेपा-लेपा हायाम्‌ रोकोछू मम्काना लक्‌ मम्का।

९ आम्नीपीका सहायता तोम् ओखी हक् मान्तूना मा, खोदोलोई ओखी वोर्वा आम्‍नी लागी ईबूम् दोलेवा छूनूव पीकीकाना केईका मोरो मम्का।

१० आन्‍नीस्का तूयीकालो केईका आन्‍नी ङ्‌क आज्ञा पीयानीक तूवा, “लक्‌ मम् सानीवा मान्मपा जा सो चनूनव।”

११ ऊदोईपीक्यालो केईका येनूम्चायाम्का आन्‍नी तूनीकतोदीपी देप्पोईक आल्‍प्‌ छूवानीना तूचाईनी। खचा खची होपाक ऊसो लक् मईचीनो खोदोलोई बीन्‍नीपाम् लक्पी मोमोथेम्पी हूः तेसची।

१२ हन्‍ना ङ्‍क तोङ्‍क मीस्ची केईका रोबू येशू ख्रीष्‍टमी नीङ्पी आज्ञा ना वारे-वाछे पीयाम्का, खचा वायेवाये खची लक् मस्‍नूव ना खची होपाङ् कामेई मस्‍नूना चस्‍नूव।

१३ आन्‍नी क नेछोचे, नप् लक् मम्पी आम्नी सऊ तूनीनव।

१४ ङ्‌क छाप्‍दाम्‍पी केईका पीकीकाक रीङ्‌ हेप्पा रेप्पनोदोक, मूङ्‌क मीस् छेताक्‍सानूम्‍व ना मूङ्‌कलो ऊसो काम्चीनीनव, ना मूङ्‌क ङाजावापी छूनूव।

१५ खोरोदोसो मूङ्‌क आन्‍ना साछीमी तोङ्‌क थानेई मनूम्नव, बरू आम्‍नी नेछो तोङ्ना मूङ्‌क चेताऊनी पीयानूम्व।

दूङ् दोस्पीक सेवा

१६ हन्‍ना चामोवाम् रोबू म्होपाङ् खोलोङ् नाम्‍ला, ना ऊतोङ्‍कप्दोसो आन्‍नी खाऊमा-खासेर्मा पीयानीव। रोबू आन्‍नी खोलोङ्‍पी छूनूव।

१७ कोङ् पावल, ङ्‌क सेवा कोङा ओ हूःआङ् छापूना होन्‍चायान्‍नीक तूये। ओ छाप्‍दाम्‍मी खोलोङ् छेईलम् ङ्‌कङ्‌ के। खोरोनाङ् कोङा छापो।

१८ ई रोबू येशू ख्रीष्‍टमी सम्‍खेलू आन्‍नी खोलोङ्पी छूनूव।

तिमोथी

पावलआ हक लाईस्‍पीक छाप्‍दाम्‌

छेईलम्

तिमोथी लूस्‍त्रा मीचीक सहरपीक ईल्पो सोलो मीस् तूवा। (लूस्‍त्रा ईनीम्‍बाक टर्की मीयस्क छाप्‍कूवाम् योऊना हेम्‍पी तात्‍ते)। तिमोथी पावल प्रेरितमी नत्‍क म्बूम् ना म्बोक्छोप् तूवा (प्रेरित १६:१-४)। खन्सा, पावलआ तिमोथी “विश्‍वासपी आछीयाक ओ छा” पीकाना पीकादोङा (१ तिमोथी १:२)।

प्रेरितमी लक् पीम् सोक्‍सरपी खोङूम्क खोती छूम् याताकप्काङाङ् पावलआ तिमोथी ना तीतस ङ्‌क छाप्दाम् छाप्‍ना हक पीम् बाइबलपीक ओरोतो छेछेमीचीम् मीन्ताम् तूये। ङ्‌क छेछेमीचा पीके रोमपी म्होप्मी तूस्‍कोपीङ्‌ नीस्दोङ् सम्‍मो कैद छूवाना तूवाकप्‍का (प्रेरित २८:१६, ३०), पावल ईक् दोङ् नीस् दोङ् सम्‍मोम् लागी कैदपीका लेत्‍ची, ना होसोङ् नीनाम्माम् रीङ्बऊ हास् खोलोपी लाम्‍दूमा। ङ्‌क छाप्दाम् गेबोरो ई.सं. ६३-६५ रापी छाम्‍पा तूवा।

खोन्‍तोलो पावल खूवोबूप् छूवाखात्‍कसा म्होप्मी प्रेरितमी हक् हन् तिमोथी ना तीतस तोङ्‌क नयाँ लाम्‍लछास् पीम् छूये पीम् रीङ् खसा छेत्‍क तूवा। ङ्‌क छाप्दाम् छाम् लाईस्‍पी पावलआ तिमोथी एफिससपीक मण्डलीपी लाम्‍लछा छूम्‍ना खस् ईम् लागी पोक्‍स्‍क तूवा (१ तिमोथी १:३)। तिमोथी लाम्‍लछा छूम् लागी उत्साहा, वारे-वाछे ना आदेश पीम् मीनाना पावलआ ङ्‌क छाप्दाम् छाप्‍ना हक तूवा। खन्‍सा पावलमी नाम्‍लापीका ईनीम्‍बा सम्‍मोङ् मण्डलीपीक लाम्‍लछा ना खची हक् गोपी तूप् खोलोमी लागी ङ्‌क छाप्दाम् हायाम् काम लागेई छूक् छूवाना थोङ्चाईक तूये। तिमोथीम् लो तीतसमीलो छाप्दाम् क पास्‍टरमी छाप्दाम् पीक्‍नासो पीके।

पावलमी रीराम‍मी तोक्पी ङ्‌कप्का दूङ्देतो छेईम्-लेम् लागी रोमीचीम् लागी छाम्‍पा छाप्‍दाम्‍मी छेईलम् रीङ् खोङ्नूम्व।

तिमोथी

पावलआ हक लाईस्‍पीक छाप्‍दाम्‌

१

१ केई ई मोऊपीका लेन्‍चामीक नीनाम्मा खीक्‍का केईया आसा मम्क येशू ख्रीष्‍टमी आज्ञा तोङ्ना येशू ख्रीष्‍टमी प्रेरित पावलपीका,

२ विश्‍वासपी आछीयाक ओ छा तोङ्‌क तिमोथीपी: पा नीनाम्माम् ना ई रोबू येशू ख्रीष्‍टलाम्‍पा सम्‍खेलू, ना खाऊमा-खासेर्मा छून्‍चानूव।

वालीली मप् सेचीपोचीम् ऊल्‍लोङ्पी खोक्‍खो-दीक्‍खो

३ कोङ् मासेडोनिया खातोलो कोङा आन् लोन्‍क तोङ्ना एफिससपीङ् तूवाव, ना वालीलीक रीङ् ईक् सेचीपोस्‌ मोरोना मनूम्नव पीकाना आज्ञा पीचीव।

४ आना खस् मूङ्‌क खची होपा कथेई मस्क पोम् ललई खीक्‍का हादेसो मान्याईप् पूस्तऊलीपी खची सानीवा कीदीत्चीनूनव लना ईचीव, ना विश्‍वासपी तूक नीनाम्माम् रीङ्‌ ईन्‍चीनूव।

५ केईया ईयाम्‍क सेचीवाम् उदेश्‍यक सम्तूमा मीम्के, मूङ्‌क नप् गोङ्पीका खीक्‍का नप् सानीवापीका, ना आछीयाक विश्‍वासलाम्‍पा ताये।

६ खन्‍सा हेप्-हेप् मीस् ङ्‌क खोलोप्का खची सानीवा हीक्‍साना मोरोक रीङ्पी थाम्‍खाताक तूये।

७ खचा ललईमी सेचीपो छूम् सानीवा मईची, खोदोलोई खचा खची होपा पीक्‍क रीङ्‌ खीक्‍का आछीयाक पीक्‍ना पयस्‍क रीङ्‌ खची होपाङ् बूजेई मईचीनो।

८ केईया छेताम् ङ्‌क ललई नम्‍लोना रेपाम्‍दोक हायाम्‌ नप् तूये।

९ केईया ङ्‌क रीङ्सो छेताम्, ललई नप् मीस्मी लागी मा, खोदोलोई ललई मान्‍रेप्चीम् लागी, ना आज्ञा मान्‍रेप्ची ना नीनाम्मापी विश्‍वास योग्‍य मान्तूप्चीम् लागी, खीक्‍का मोऊपोचीम् लागी, अपवित्रचीम्‌‌‌ लागी, ना नीनाम्माम् सायोचोङ्मा मान्मीक्चीम् लागी, खीक्‍का म्पा-म्मा सेईप् ना मीस् सेईप्चीम् लागी,

१० खीक्‍का तूम्‍लू लप्‍चीम्‌ लागी, वात्छा-वात्छा तूम्‍लू लप्चीम्‌‌ लागी, मीस् खेईमप्चीम् लागी, वालीली नेईप् चीम्‌ लागी, मोरोक रीङ्‌ पोक्चीम् लागी, ना आछीयाक सेचीवाम्‌‌ ऊल्‍लोङ् मप्चीम् लागी के।

११ ङ्‌क आछीयाक सेचीवा क हायाम् साम्‍दीखा पीम् खाईप् नीनाम्माआ विश्‍वास मोना कोङ् पीयोक देप् जीनप् रीदाम् तोङ्ना तूये।

रोबूम्‌ सम्‍खेलू पावलपी छूवाक

१२ कोङ् राःरा पीप् येशू ख्रीष्‍ट कोङा ओलोनूव पीको, ऊदोईपीक्यालो खसा कोङ् विश्‍वास मोनाङ् म्‍लक् ममीयोक तूये।

१३ लाईस्‍पी कोङा खम् ऊल्‍लोङ् मूऊ, ख जारामू ना खम् साम्दी कातू, खोदोलोई खूङ्‌क कोङा विश्‍वास मम् लाईस्पी मान्छेईमो मूकसा खसा कोङ् सम्खेवा मीयोक तूये।

१४ येशू ख्रीष्‍टपी तूवाक विश्‍वासआ लो सम्‍खेलूआलो ई रोबूम्‌ सम्‍तूमा ओपी ओरोतो ताक तूये।

१५ ङ्‌क रीङ्‌ सारङ्‌ नप् तूये, खन्‍सा मोऊपोस् लेन्‍चा मीम् लागी येशू ख्रीष्‍ट ङ्‌क चारपी यूवा, ना मोऊपोचीप्क दूङ् मोऊपो कोङ् तूवो।

१६ मोऊपोचीपीक खोलोप्का दूङ् देप् मोऊपो कोङ् तूवोनासो येशू ख्रीष्‍टआ खम् हायाम्‌ हूदूर्म् रीङ्‌ खोमम् लागी कोङा खम् सम्‍तूमा तूक तूये। ओरोना खपी विश्‍वास्‌ मूना हादेसो मान्याईप् रीराम तोक्‍चीम्‌ लागी कोङ् ईबूम् दोलेवा छूदूरूनू।

१७ दूङ् दूङ्पीक होङाबू, खीक्‍का हादेसो मान्सीप् ना ई मूक्सा तोन्खादूराम्‍नोक ईल्‍पोङाङ् नीनाम्माम् साम्‍दी ना साम्‍दीखा दोस्का-दोस्का सम्‍मोङ्‌ छून्चानूव आमेन।

१८ ओमी ओ छा तोङ्‌क तिमोथीङा, कोङा ङ्‌क आन् ईन्‍चायान्‍नाक रीङ्‌ आम् तोक्पी लाईस्‍पीङ्‌ छूवाक खारीबो तोङ्‌क के। खीक्‍का आना नप् लक्‍मी जूम्‍लूक मम् लागी मूङ्‌क रीङ्‌ खोलोङ् आम् गोम् चूम् छूनूव।

१९ आम् विश्‍वास ना नप् सानीवा नत्‍तो यूक्स-यूक्सव। ऊदोईपीक्यालो हेप्-हेप् मीचा म्सानीवापाका इन्कार मईना म्होप्मी विश्‍वाससो मास्दीतक तूये।

२० खूङ्‍कस् हुमेनियस लो अलेक्‍जेन्‍डर मीचीकलो तूवा, खचा नीनाम्माम् साम्‍दी काईम् छूनो पीम् ईन्चीनूव पीकोना कोङा खस् शैतानमी हूक्‍पी यूक्सूक तूये।

आराधानाम् लागी सेचीवा

२

१ दूङ् लाईस्‍पी कोङा आन् लोयान्‍ना, खोलोङ् मीस्मी लागी नीनाम्मापी बीन्ती, वाङोम्, ना लखेक-निवेदन पीम्ना ओलोनूव लोम्‌ छूये

२ होङाबूचीम्‌ लागी ना खोलोङ् ओरो देप् तूस्कोपी तूप्चीम् लागीसो वाङोम् मम् छूये। ओरोना केई ऊसो माङ्‌कीमो खीक्‍का खाऊवा-खासेर्मापी छूम्‍ना खोलोलाम्पा सायोचोङ्मालोक धार्मिक रीराम‍पी लेन्‍चा दूरूम्‍नूव।

३ ङ्‌क केई ई हल्‍वा पीप् नीनाम्माम् लाईस्‍पी नप् तूये, ना खसासो ङ्‌कतोङ्‌क रीङ्‌ङा नत्‍त।

४ खोलोङ् मीचा हल्‍वा तचीनूना खस् आछीयाक सेचीवापी तानू पीम् नीनाम्माआ लन्‍ची मय।

५ ऊदोईपीक्यालो नीनाम्मा ईबूम्ङाङ् तूये, नीनाम्मा लो मीस्मीलो रापी रीङ्‌ खप् ईबूम्ङाङ् मीस्, ख्रीष्‍ट येशू तूये।

६ खसा खोलोमी छुटकाराम् मोल छोम् लागी म्होप्ङा पीन्‍दीन्‍ची, खूङ्‌क रीङ्मी गवाई थीक् नाम्‍लापी छूवा।

७ खन्‍सा कोङ् बीन्‍नीपा गोङ्चीपी विश्‍वास ना आछीयाक सेचीवा ईक् खीक्‍का जीनप् रीदाम्‌ हाम् लागी नीनाम्माआ कोङ् प्रेरित बानेईमो। कोङा आछीयाक रीङ्‌ मूयो, वालीलीक रीङ्‌ मूयोनो।

८ ओरोना खोलोङ् थाम्‍पूपी वात्‍छाचा खची पवित्र हूः थेत्‍चीनूना छूली मान्‍ममो ना ऊसो माङ्‌खेमो वाङोम् मस्‍नूव पीम् कोङा लन्‍ची मूयो।

९ ओरोनाङ् कोङा मीम्छास्सो पीको, खस् रीसीवा चानप् छूम् छूये ना खचा थीक्‍काक खाईप्‍सेप्‌ तेई खाप्स्चीनू, ना खची तोसम् हायाम्‌ सार चोक्‍स्‍चीनूनव, खीक्‍का हाल्‍ङो, मोती वात्‍चीनूव ना हायाम्‌ खाप्चीमा ताईप् तेई खाफ्‍चीनूनव,

१० खोदोलोई खचा नप् लक्‌ मस्‍नू, खोन्‍तोङ्ना मप् मीम्छा नीनाम्माम् सूसो मम् खात्‍त।

११ मीम्छाची तईपी तूनू ना वाये छूनूना ईन्‍चीनूव।

१२ मीम्छाचा, वात्‍छास्‌ सेचीवा ईम् ना वात्छाची तईपी यूम् रीङ्पी कोङा खस् हक् पीयोचीनो, खन्‍सा मीम्छाची वायेङ्‌ तूनूव।

१३ ऊदोईपीक्यालो आदमङा लाईस्‍पी नीनाम्माआ लोलीस्‍क, खीक्‍काङाङ् हव्‍वा लोलीस्‍क।

१४ आदम शैतानपीका छल्पी छूवाक मा, खोदोलोई मीम्छाई छल्पी छूवाना मोऊपी फासेई छूवाक के।

१५ खोरोदोसो खस् लखे छूना विश्‍वासपी, सम्‍खेलूपी ना पवित्रतापी तूदोक, खचा छा वातस्लो लेत्‍चाये।

मण्डलीप्क लाम्‍लछास्

३

१ ङ्‌क रीङ्‌ विश्‍वास मम् नप् तूये, आस्‍कसाई लाम्‍लछा छूम् लाङो मय खूङ्‌कसा नप् लक्‍मी लन्‍ची मय।

२ खन्‍सा बिशप क आसासो दोस् तीमान्‍दूर्प् खीक्‍का खमी ईल्‍पोङ्‌ म्तोमा छूम् छूये, ख दावा म्छूली माङ्‌काईपा, खोलोङ्लो नईम्बूङ् छूक्ना तूप्, खोलोआ साम्‍दी दोक्पा, ङास्‍मीचीम्‌‌ गूलो मप्, ना हायाम् नप् सेचीपो छूम् छूये,

३ दीः मान्दूप्, छूली मान्मप् खोदोलोई ख हायाम्‌ म्नीनईमालोक, मीस्लो मान्खेप् दाचाम्मी लोप् मान्मप्,

४ खीक्‍का नम्‍लो म्खीम्-नाम् तोदूर्प्, ना म्छाचा साम्दीखालो खम् आज्ञा रेप् छूम् छूये।

५ ऊदोईपीक्यालो म्होप्मी खीम्‍पोस्‍ङा नत्‍तो खोमान्‍दूर्प् मीचा नीनाम्माम् मण्डली ऊदानाई खोदूर?

६ ख मालोक विश्‍वासी छूम् छूनो, ख मालोक विश्‍वासी तूदोने रीयान्‍चीना शैतानआ तोम् दण्ड तय।

७ खीक्‍का बीन्‍नीपा मीचा खोङस्‍लोसो ख नप् छूम् छूये, मादोन् मीचा म्तूम्पो मईची ना शैतानमी वोमोपी छूये।

८ खोरोनाङ् डिकनचीसो गहकील छूम् छूये, खीक्‍का छूक् रीङ्‌ङाङ्‌ नेईप्, दीःमान्‍दूप्, ना दाचाम्मी लोप्‌ मान्मप् छूम् छूये,

९ खीक्‍का खचा खची होपा तचीक विश्‍वासमी रहस्‍य नम्‍लो खची शुद्ध मीन्ताम्पी यूदूर्प् छूम् छूये।

१० दूङ् लाईस्‍पी मूङ्‍कचीम् चाम्ची छूम् छूये। खीक्‍काना मूङ्‍कचीम् चाम्ची छूलो खची दोस् मान्तूप्‍आङाङ् डिकनमी सेवा मस्‍नूव।

११ मीम्छास्सो ङ्‍कतोङ्नाङ् खची नीनईमालोक ना गहकील छूम् छूये, खीक्‍का बीन्‍नीपाम् तूम्‍पो मान्मप्, खोलोक रीङ् तेम्दूर्पा ना खोलोक रीङ्पी विश्‍वासील छूम् छूये।

१२ डिकनसो ईल्पोङाङ् म्तोमालोक छूम् छूये। खीक्‍का म्छामाई, म्खीम्-नाम् नम्‍लो खोदूर्प् छूम् छूये।

१३ ऊदोईपीक्यालो डिकनचा नम्‍लो सेवा मईचीदोक खचा नप् साम्‍दीखा तयची, खीक्‍का येशू ख्रीष्‍टपी तूक खची विश्‍वास खचा बीन्‍नीपास्सो नम्‍लोना ईदूरची।

१४ कोङ् आन् तूकपा दावाङ् बाईम् मीनोक तूये, खोरोदोसो कोङा आम् लागी ङ्‌क छाप्‍दाम्‌ छापूचोयोक तूये,

१५ कोङ् बाईछूसोदो ङ्‌क छाप्‍दाम्‍आङ्‌ नीनाम्माम् खीम्पी रेवास् ऊतोङ्‌कई छूम् छूये पीम् ईनी। नीनाम्माम् खीम् क लेईप्चाप् नीनाम्माम् मण्डली के, ङ्‌क नीनाम्माम् मण्डली आछीयाक मूलीर ना जगसो के।

१६ केईया स्‍विकार मयाम्, ई विश्‍वासमी रहस्‍य हायाम्‌ देप् तूये:

येशू म्होप्ङा रीरामपी खोमन्ची,

पवित्र आत्‍मापीका धर्मी छूवा,

नीनाम्माम् रीदाम्‌ पोक्‍चा ख तची,

गोङ्-गोङ्चीम् रापी म्नीङ्ला तोक्‍सा,

चारपी मीचा ख विश्‍वास मची,

ना ख साम्‍दीखापी साराङ्‌गाप्‍तो थेन्ची।

तिमोथी सेचीवा पीक

४

१ पवित्र आत्‍माआ हायाम्‌ नत्‍तो पीकाक तूये, चार यात्क नाम्‍लापी छल मप् आत्‍माम् रीङ्पी ना चाप्-मोङ्मी रीदूम्-होदूम्पी सानीवा मईचीना हेप्-हेप्‍आ विश्‍वास मम् होक्‍सीयची।

२ वालीली नेईप् मीस्मी रीङ्पीकाङ्‌ ङ्‌कतोङ् सेचीवा ताये, खूङ्‍कचीम् खची सानीवा मीःपी हूईम्पा सेल्‍आ केम्‍पा तोङ्‌क छूये।

३ मूङ्‌कचा सूर्‌ मम् नईनो पीके। खीक्‍का हेप्-हेप् चाम् थक् चामान्‍न पीक्‍नासो ईयची। खोदोलोई विश्‍वास मप्चा ना आछीयाक पीम् छेईप्‍चा नीनाम्मा ओलोनूव लयस्‍ना ङ्‌क चाम् थक् चादूरची, ऊदोईपीक्यालो ङ्‌क नीनाम्‍माङ्‌ लोलीस्‍क।

४ नीनाम्माआ लोलीस्‍क खोलोकङ्‌ थक् नप् तूये, खन्‍सा खोलोक थक्ङा वाङोम् मयाम्‍ना ओलोनूव पीक्‍तो चायाम्‍दोक ऊक थक् दोसो इन्कार मम् बोक्स्‍नो।

५ ऊदोईपीक्यालो नीनाम्माम् रीङ्बऊआ ना वाङोम् मयाम्‍ना मूङ्‌क शुद्ध छूये।

६ आना ङ्‌क सेचीवा विश्‍वासी आम् नेछोस् खोलोङ् ईयदोक आन् येशू ख्रीष्‍टमी नप् सूसो मप् छूये, ना आन् आम् होप्‍सो विश्‍वासमी आछीयाक सेचीवापी दूङ् आत्‍मिकी छूये खूङ्‌क सेचीवा आना लाईस्‍पीकाङ्‌ रेप्‍तो थोङ्चाईक तूये।

७ भक्ति मान्दीक ना म्बप्नाचोक पोम् ललईपीका छूबूरी तूवाव, ना नीनाम्माआ मीन्क तोङ्‌क रीराम लेईम्‍चाम्‌ लागी सानीवा मव।

८ ऊदोईपीक्यालो ई रीराम‍मी तालिमआ चीछाङाङ् फाइदा मय, खोदोलोई नीनाम्माम् भक्तिलोक तालिमआ क खोलोलाम्‍पाङ्‌ फाइदा पीये। ऊदोईपीक्यालो ङ्‌कपी ईनीम्‍बाक रीराम‍मी लो दोस्काक रीराम‍मीलो नीच्‍चीम्‌ लागीङ्‌ यादे तूये।

९ ङ्‌क रीङ्‌ आछीयाक ना खोलोआ विश्‍वास मम् नप् तूये।

१० खन्‍सा केईया हायाम्‌ दूक्‍वा मतो रोकोछू मयाम्ना लक्‌ मयाम्, ऊदोईपीक्यालो केईया लेईप्चाप् नीनाम्मापी आसा मयाम्क तूये, ख खोलोङ् मीस्चीम्, ना आछीयाङ् पीक्याङ्दोक खपी विश्‍वास मप्चीम् मोऊपीका हल्‍वा पीप् तूये।

११ ङ्‌क रीङ्‌ङा आनासो खस् ममीचीव ना नम्‍लो ईचीव।

१२ आन् सोलो तूकसा बीन्‍नीपा आसासो मोरोक मीन्‍नूनव, खोदोलोई आम् रीसीवा-ङाबूवापी, आम् वोर्वापी, सम्‍तूमापी खीक्‍का विश्‍वासपी ना शुद्धतापी आन् ईबूम् दोलेवा छूवाव।

१३ कोङ् मान्बाईम् सम्मो धर्मसूम्बऊ नीम्ना येईमीम्, ओ रीङ्बऊ हाम्‌ ना सेचीवा पीम् रीङ्पी सानीवा मव।

१४ आम्‍पी तूक वरदान आना मोरोक मीन्‍नव। खूङ्‌क वरदान मण्डलीप्क एल्‍डरचा खची हूः आम् थेम्पी यूक्स्चीलो खारीबो छूवाना खूङ्‌कलाम्‍पा आना तक तूये।

१५ ङ्‌क आना रेप्‍व। आना मूङ्‍कपीङ् आम् सानीवा मचव, खीक्‍का आना मईक उन्‍नती खोलोआ तचीनूव।

१६ आन् आम् होप्‍मी तोक्पी खीक्‍का आना ईयस्‍क सेचीवापी चीङ्चीङ् तूवाव। ना ङ्‌क रीङ्पी सानीवा मचव। ओन्तोङ्ना मईदोक आना आम् होप् ना आम् रीङ्‌ येईप्ची खोलोङ् लेन्‍चा मीय।

लोमेवा, एल्‍डर, ना रोःचीम्‌ तोक्पी चाई-बाई

५

१ खूवोबूप्ची राङ्‌नव, मूङ्‍कस् आम् होप्‍मी पा तोङ्नाङ् साम्दी दव। आम्‍पीका चीमास् आम् होप्‍मी नेछोस् तोङ्ना नम्‍लो मस्व।

२ खूवोबूम् मीम्छाची आम् होप्‍मी मा तोङ्ना, ना सोलोमेस्‍क खोलोकप्‍का पवित्रतापी आम् तेमेस् तोङ्ना खोङ्चीव।

३ लोमेवा मीम्छाची साम्‍दी दव, ऊदोईपीक्यालो खस् खची हाल्‍ला छूवाक तूये।

४ खोदोलोई म्छास्-म्चास्ची तूप् लोमेवास्क म्छास्-म्चास्चाङ् खोङ्चीनूव। लाईस्पी खची छामाईचा खची खीम्पीङ् नप् लक्‌ मस्‍नूना म्पा-म्माम् नोः छोक्‍स्‍चीनूव। ऊदोईपीक्यालो ङ्‌कतोङ्‌क लक्‌ मयाम्दोक नीनाम्मा म्गोङ् चानये।

५ खोदोलोई आस्‍कई आछीयाङ् लोमेवा तूये, ना मूङ्‌कमी आस्‍सो म्मीस् मान्तूदोक मूङ्‌कसा नीनाम्मापी आसा मईक छूये, ना मूङ्‌कसा सेपा-लेपा नम्‍लोना वाङोम् मय।

६ खोदोलोई मूङ्‌क मीम्छा सुख-विलासपीङ् मस्त तूदोने ख लेत्चाईदोसो सीम्‍खाम्‍लो ईबूम् छूये।

७ मूङ्‍कस् ओन्तोङ्ना आरेई मस्व खीक्‍का खस् आसासो दोस् तीदूर्‌चीनूनव।

८ हेप्-हेप्‍पाने म्होप्मी मीस् ना म्होप्मी खीम्‍पोस्‍ची नत्‍तो हीङ्लातनो। मूङ्‍क तोङ्‍कसान् विश्‍वास मम्सो होक्‍सीयक छूये, ना विश्‍वास मान्मप् मीस्पीकासो दूङ् रई छूये।

९ तूक्पोङ् दोङ्पीका मेक्‍तोक लोमेवा तूये, ना खूङ्‍कम् ऊलाम्ङाङ् म्सूर् छूवाक तूदोक, खूङ्‌कम्‌ नीङ्‌ङाङ्‌ लोमेवामेम्‌ नीङ् छाप्‍स्‍कोपी छाप्‍व,

१० मूङ्‍क तोङ्‍क लोमेवाचा नप् लक्‌ मक ना म्छास् नत्‍तो हीङ्‌चीक, खोरोनाङ् ङास्‍मीचीम्‌ सूसो नत्‍तो मक, नीनाम्माम् मीस्चीम् लोङ्‌ सप्‍पीना सूसो मक, छूक्‍सीप्‍ची बछोक्स्चीक ना खोलोङ् लक्‍पी नप् सानीवा मक छूम् छूये।

११ खोदोलोई आना सोलोमे लोमेवामेचीम्‌ नीङ् क लोमेवाम्‌ नीङ् छाप्‍स्‍कोपी छाप्‍नव, ऊदोईपीक्यालो मीन्‍नकतोङ् छूनोदोक मूङ्‌कचा येशू ख्रीष्‍ट होक्‍सीयस्‍ना मीस्पी खाते।

१२ ओरोना खचा लाईस्‍पी ख्रीष्‍टपी मस्क खची करार पूरा मईचीनोकसा मूङ्‍कस् दण्‍डपी छूये।

१३ खोन्‍तोदीङाङ्‌ मा, मूङ्‍कस् मीस्मी खीम्-खीम् तूप्‍तीप् आल्‍प्‌ छूये। खीक्‍का ओन्‍चोमा मपा, बीन्‍नीपाआ लक्‌ मईकपी म्हूःतेपा, ना मान्‍नेईम् पर्ने रीङ्‌ नेईप् छूये।

१४ खन्‍सा सोलोमे लोमेवाचा सूर् मस्‍नूव, ना छा वात्‍चीनूना खची खीम्-नाम् खूर्‌चीनू, खोरोना मईचीदोङाङ् ई साछीमीआ केई सेस्‍वा मीम् तयस्‍नो।

१५ ऊदोईपीक्यालो हेप्-हेप् लोमेवास्‍ने लाईस्‍पीङ्‌ शैतान हेम् खालेताक तूये।

१६ ओरोनाङ् विश्‍वासी मीम्छाचीम् खची होप् मीस् लोमेवा तूदोक खचाङ्‌ मूङ्‍कस् बचीनूव। ओरोना मईचीदोक मण्डलीआ लोमेवाचीम्‌ दूक्‍वा खोम् बोक्स्‍नो। खन्‍सा म्होप्मी मीस् आस्‍सो मान्तूप् लोमेवास्‍ङाङ्‌ मण्डलीआ खोङ्चीनूव।

१७ मण्डली नम्‍लो खोप् एल्‍डरचा हायाम्‌ साम्‍दी तोम् छूये, खोरोनाङ् नीनाम्माम् रीङ्‌बऊ हाप्‌ ना सेचीवा ईम् लागी हायाम्‌ रोकोछू मप्‍आ हायाम्‌ देतो साम्‍दी तोम् छूये।

१८ ऊदोईपीक्यालो धर्मसूम्बऊपी ओरोना छाम्‍पा तूये, “दाइँ मप् लूःपीम् ङःपी मोऊला बेप्नव,” ना “लक् मप्‍आ लक् मईकम् दूक्नासी तोम्ङा छूये।”

१९ नीप्पो, सूप्‍पोम्‌ साक्षी मान्दी मीचा एल्‍डर दोस् तीयस्‍क पतेई मनूम्नव।

२० मोऊ मप्चाप्ची खोलोमी दोक्पी राङानूम्‍व, ना बीन्‍नीपासो ओन्तोङ्ना मोऊ मम् कीसे।

२१ कोङा आन् नीनाम्मामी, ना ख्रीष्‍ट येशूम् दोक्पी, खीक्‍का सोकाक साराङ्‌गाप्‍तोक रीदाम्‌ पोक्चीम् लाईस्‍पी ङ्‌क सेचीवा रेप्‍व पीकोना आज्ञा पीयान्। खीक्‍का आन् छेङ्‌गेर मान्ममो ना पक्षपात मान्ममो ङ्‌क रीदूम्पी लाम्‍दूमाव।

२२ म्सूलाम्वा नम्‍लो मान्छेईमो बीन्‍नीपा मीस् रोबूम्‌ लक्‌ ममीनव, ना आन् आम् होप्‍सो मोऊपी छूनव। खीक्‍का आन् आम् होप्‍सो पवित्र तूवाव।

२३ लाईस्‍पीक तोङ्ना काऊङाङ्‌ दूङ्नते, खोदोलोई गरी-गरी आम् लूम्‌ तूक्‍चाईकसा जी-जीस् दाखमद्यसो दूङ्व।

२४ हेप्-हेप् मीस्मी मोऊने छेङ्‌गा दाईप्खाप् छूये, ना खस् लाईस्‍पीङ्‌ दोसी छूये, खोदोलोई हेप्-हेप्‍मी मोऊ क दोस्पीङाङ्‌ दाते।

२५ खोरोनाङ् नप् लक्‌‌ लाईस्‍पीङ्‌ नत्‍तोना दाते, नत्‍तोना दात्‍नोदोसो मूङ्‌क सूल्‍म्‍ना यूम् दूराम्नो।

६

१ खोलोङ् रोःचा खची मालिकमी साम्‍दी दोम् छूये पीम् छेत्‍चीनूव, ओरोना आसासो नीनाम्मा दोस् तीचीनूनव खीक्‍का ई सेचीवाम्सो ऊल्‍लोङ् छूनूनव।

२ विश्‍वासी मालिकचीम् म्‍रोःचा विश्‍वासपी बूबू-नेछो तोङ्‍कङ् मीन्‍ना मोमो म्मालीकची चीछाङाङ् साम्दीखा दयची, खोदोलोई मूङ्‍कप्का दूङ्देतो साम्‍दीखा दचीनूव। ऊदोईपीक्यालो खस् फाइदा छूम्‍ङा होप्‍मी विश्‍वासी बूबू-नेछोची फाइदा छूम् के। खन्‍सा ङ्‌क रीङ्पी खस् सेचीवा ना उत्साहा पीचीव।

खाप्‍चीमाम्‌ लोप्‌ मान्मम्

३ खेना हेप्-हेप्पा बेग्लईकङ् रीदूम् ईयची ना ई रोबू येशू ख्रीष्‍टमी नप् रीङ्‌ ना नीनाम्माम् भक्तिलोक सेचीवापी सहमत छूनोदोक,

४ मूङ्‌कसा ऊसो मान्छेईमो छेईप्-लेप्‌ छूना देप् लोयान्‍चीक छूये, खोदोलोई मूङ्‌कसा ऊसो छेत्‍तनोक छूये। खीक्‍का मूङ्‌कसा म्छोना-दोक रीङ् मईना खेम्‍वा बोक्स। ङ्‌कतोङ्‌क रीङ्आ लोप्, रूबूसी, बदमाशी ना रई शङ्‌का तात।

५ मूङ्‍क तोङ्‍क मीचा कचकचङाङ्‌ मचयक छूये, ना मूङ्‍कस् खची नीऊ माप्खाप् तोङ्‌क छूये। मूङ्‌कचा सत्‍यक ऊई हाई पीम्सो छेत्‍तस्‍नोक छूये। मूङ्‌कचा भक्ति मम्ने होङ्पोक् छूम्‍ये मीने।

६ ई गोङ् चानतो ई गोपाका मयाम्क भक्तिङा दूङ् नप् छूये।

७ ऊदोईपीक्यालो केईया ना ङ्‌क चारपी ऊचीई ताईङा दूराम्, ना ङ्‌क चारपीका ऊचीई खाईम्‍ङा दूराम्,

८ खोदोलोई चाम्दूम्, खाम्-वाईम्‌ लायेदोक केईया खूङ्‌कपीङ्‌ सम्‍तूक मम् छूये।

९ खोदोलोई होङ्पोक् छूम् लन्‍ची मप् मीस् चाम्चीपी छूये, वोमोपी सेते ना मोरोक लक्‍पी ओरोतो सानीवा मईना नीछीमापी छूये, खन्‍सा मीस्ची बरबाद छूना मासेई छूये।

१० ऊदोईपीक्यालो खोलोङ् रई लक्मी म्साम् क दाचाम्मी लोप् मम्ङा के। खन्‍सा दाचाम्मी लोप्पी छूना हेप्-हेप् मीस् विश्‍वासपीका रई लाम्‌ हेम् खाताक तूये, ना ओरोतो तेम्‍ङा मान्दूर्प् रीङ्आ मूङ्‍कचीम् गोङ् हायाम्‌‌ चाईस्चाईक तूये।

पावलआ तिमोथी आरेई मक

११ आन् नीनाम्माम् सूसो मप्‌‌ छूवाकसा ङ्‌क खोलोङ् होक्‍सीव, खीक्‍का धार्मिकतापी, भक्तिपी, विश्‍वासपी, सम्‍खेपी, थम्‍पूरपी खीक्‍का खोलोप्का चीमा छूम्‍ना तूम् सानीवा मव।

१२ विश्‍वासमी नप् जूम्‍लूक मव। हादेसो मान्याईप् रीराम‌ लाप्‍दीत्‍व। ङ्‌क रीङ्मी लागीङ्‌ आन् काछाक तूवा, ङ्‌क रीङ्मी तोक्पी आन् ओरोतोम्‌ रापी साक्षी छूवाक नाम्‍लापी आना नप् साक्षी खची रापी पीचीक तूवा।

१३ खोलोक थक् रीराम‌् पीप् नीनाम्माम् मूक्स्दूपी ना पन्तियस पीलातसमी लाईस्‍पी आछीयाक साक्षी पीप् येशू ख्रीष्‍टमी मूक्स्दूपी कोङा आन् आदेश पीयान्‍ना,

१४ रोबू येशू ख्रीष्‍ट खोमयान्‍चीनोक सम्‍मो ङ्‌क आज्ञा नम्‍लो रेप्‍व ना आसासो आन् दोस् तीदूरानूनव।

१५ खीक्‍का ओलोनूव पीम् खाईप् ना खोलोप्का दूङ् रेप्‍तोक, होङाबूचीम्‍सो होङाबूङा, ना रोबूचीम्‍सो दूङ् देप् रोबू आना थीक् नाम्‍लापी ख्रीष्‍ट ताईक खोमय।

१६ हादेसो मान्याईप् रीराम खपी तूये ना मूङ्‍क अल्होपी ख तूये, खूङ्‌कम्‌ दोक्पी आस्‍सो तान्‍ते दूराम्नो। ख मीचा आसासो मान्तोक्स्क तूये ना ख तोम्‍सो तोदूराम्‍नो। खमीङ् साम्‍दी ना राःरा साम्दी दोस्का-दोस्का सम्‍मो छून्‍चानूव। आमेन।

१७ ङ्‌क चारपीक होङ्पोक्‍ची देप् लोन्‍चीनीनव पीकाना आज्ञा पीचीव, ना निश्‍चित मान्तूप् दाचाम्पी मा खोदोलोई खोलोक थक् हायाम् देतो ना लाईम्‍मीना पीप्‌ ईनीनाम्मापी खोलोआ आसा मस्‍नूव।

१८ खचा नप् लक्‌ मस्‍नू, ना नप् लक्‍पी होङ्पोक् छूनू ना सानीवापी सम्‌ नप् खीक्‍का बीन्‍नीपा पीप्‍छोप्‌ छूनू।

१९ ओरोना दोस्काक लेईपी म्होप्मी लागी नप् लाम्‌ थीक्‍का मनूव। खीक्‍का आछीयाङ् खचा मूङ्‌क रीराम‌् लाप्‍दीत्‍चीनू खूङ्‌कङ् आछीयाक रीराम‌् के।

२० ए तिमोथी, ऊई आन् आम् हूक्‍पी जीम्मा पीयाक तूये, खूङ्‌क आना नत्‍तो यूक्स्व। देप्‍पो मीचाई भक्ति मान्दीक रीङ्-छाम् मईक छूये खूङ्‍कप्का लो वालीलीक रीङ्पीकालो छूबूरी तूवाव।

२१ ओन्‍तोङ्‌क रीङ्‌ रेप्‍चीना देप्‍पोई विश्‍वासमी लाम्‍पीका म्सानीवा आत्‍ना खाताक तूये। आम्‍पी नीनाम्माम् सम्‍खेलू तून्‍चानूव।

तिमोथी

पावलआ हक दोस्पीक छाप्‍दाम्‌

छेईलम्

रोमपी दोस्पी थूनापी तूवालो, पावलआ ङ्‌क छाप्‍दाम्‌ तिमोथीपी होम् लागी छाप्‍क तूवा। खोन्‍तोलो तिमोथी एफिससपी तूवाक ख्रीष्‍टियन् मण्डलीपीक ईल्पो देप् लाम्‍लछा तूवा (खोङ्नूम्व १ तिमोथीमी छेईलम् रीङ्)।

दूङ्देतो बाइबलपीक छेछेमीचा ओन्तोङ्ना मीन्ताम् मईची, पावलआ लाईस्‍पीक थूनापीका लईम् तअ (प्रेरित २८:१६, ३०), खोदोलोई जीस्‍तातोपीक होसोङ् थूना वन्‍चीना ख रोमीचा सेत्‍ची। पावलआ ङ्‌क रीदाम् ई.सं. ६६-६७ पी रोमपीक थूनापीका छाप्‍पू।

ङ्‌क रीदाम् छाप्‍तोलो म्होप् मीचा हन् नूस्ङा सेतो पीम् पावलआ छेत्‍क तूवा (२ तिमोथी ४:६)। नयाँ करारपी तूक पावलमी छाप्दाम् तोदीपी ङ्‌क छाप्दाम् खोलोङ्पीका दूङ् दोस्पी छाम्‍पा छाप्दाम् के।

तिमोथी

पावलआ हक दोस्पीक छाप्‍दाम्‌

१

१ ख्रीष्‍ट येशूपी तूक रीराममी यादे तोङ्ना नीनाम्माम् लन्‍ची लाम्‍पा ख्रीष्‍ट येशूम् प्रेरित पावलपीका,

२ कोङा सम्‍तूमा मीयोक ओ छा तोङ्‌क तिमोथीपी:, नीनाम्मा पा ना ई रोबू ख्रीष्‍ट येशूपीका सम्‍खेलू, सम्खे ना खाऊमा-खासेर्मा छून्चानूव।

विश्‍वासपी नप् छूम्‍चाम्‌ लागी उत्साहा

३ ओ फप्-पाचीम् तोङ्‌ना कोङा शुद्ध सानीवाआ नीनाम्मामी सूसो मूयो, खीक्‍का कोङा सेपा-लेपा वाङोम् मूयोलो आम् लागीसो नीनाम्मा ओलोनूव पीको।

४ कोङा आम् मीक्वा मीनोलो आन् हायाम्‌ ओतूम्खाम् लये, ना आन् तूम्‍यान्‍ना कोङ् हायाम्‌‌ ओजी नये।

५ हायाम्‌ नप् आम् विश्‍वास कोङा मीनूचोयोक तूये। मूङ्‌क विश्‍वास लाईस्‍पी आम् मःम्‌ लोईस मीचीकपी, ना आम् मा यूनीसपी तूवा, खीक्‍का कोङा छेतो ईनीम्‍बा खूङ्‌क विश्‍वास आम्‍पीसो तूये।

६ खन्‍सा कोङा आम्‍थेम्‍पी ओ हूः यूक्सूना आना तक नीनाम्माम् वरदान हायाम् नत्‍तो गोङ्व पीकोना कोङा आन् होसोङ् लोयान्‍ना।

७ ऊदोईपीक्यालो नीनाम्माआ केई कीम्‍लम्‌ आत्‍मा पीयीक मान्तू, खोदोलोई खसा केई राःरा, सम्‍खेलू, सम्खे ना संयमी छूम् आत्‍मा पीयीक तूये।

८ खन्‍सा ई रोबूम्‌ रीङ्मी गवाई पीम्चाम् होक्‍सीनव, खीक्‍का कोङ् ख्रीष्‍टमी कैदी छूवोकसा आन् आम् ङईम् लनव, खोदोलोई नीनाम्माम् राःरापी जीनप् रीदाम्‌ येईमीम् लागी ना दूक्‍वा तेम् लागी कोङ्लो ईक्‍काम्‌ छूवाव।

९ नीनाम्माआ केई ई मोऊपीका लेन्‍चा मीयी, ना खम् छामाई छूम् लागी खसा केई काछईक तूये, ङ्‌क केईया मम्क लक्‌ खोङ्ना मा, खोदोलोई खम् सम्‍खेलूआ छूवाक के। खूङ्‌क सम्‍खेलू खसा केई ख्रीष्‍ट येशूपी केछे लाईस्‍पीङ्‌ पीयीक तूये।

१० खूङ्‌क सम्‍खेलू हल्‍वा पीप् येशू ख्रीष्‍ट ताकप्का खोमक तूये। खसा सीम्‌ राःरा मासेई मना हाल्‍लोसो मान्याईप् रीराम‌ जीनप् रीदाम्‌ लाम्‍पा तात्‍क तूये।

११ ङ्‌क जीनप् रीदाम्‍मी लागीङ्‌ नीनाम्माआ कोङ् प्रेरित ना सेचीपो सोकक तूये।

१२ खन्‍सा कोङा ईनीम्‍बा ङ्‌क दूक्‍वा तेप्सूचोयो। खोरोदोसो कोङ् ओङईम् लईनो, ऊदोईपीक्यालो कोङा आस्‍पी विश्‍वास मूक तूये पीम् नम्‍लो छेतूक तूये। खूङ्‌क रीङ् मूङ्‌क रोबूम्‌‌ नाम्‍ला यात्क लेई सम्‍मो कोङा ख पीयूक तूये, खूङ्‌क खसा नम्‍लोना यूक्स पीम् कोङा विश्‍वास मूयो।

१३ ख्रीष्‍ट येशूपी तूक विश्‍वास ना सम्‍तूमापी कोङा ईन्‍नाक आछीयाक रीङ्‌ तोङ्ना आन् लाम्‍दूमाव।

१४ ईपी तूक पवित्र आत्‍माम् राःरालाम्‍पा आन् जीम्मा पीयाक सत्‍यता आना नम्‍लोना यूक्सव।

१५ एशियापी तूप्‍ची खोलोङ् ओपीका छूबूरी मन्चीक आना छेत्‍चय, खूङ्‌कचीपी फुगेलस मीचीक लो हर्मोगेनसलो तूये।

१६ रोबूआ ओनेसिफरसमी खीम्‍पोस्‍ची सम्‍तूमा मीचीनू, ऊदोईपीक्यालो खसा कोङ् हायाम् लोक्‍तो हौसला पीयोक तूवा, ना कोङ् थूनापी तूवोदोसो ख म्ङईम् मान्ल।

१७ खोदोलोई रोमपी बानाकप्का खसा कोङ् खोलोपी लामोना छीपो।

१८ रोबूम्‌‌ नाम्‍ला यात्क लेईपी रोबूआ ख सम्‍तूमा मीनू। खसा एफिससपी कोङ् हायाम्‌ बोछोक्सोक तूवा। खूङ्‌क रीङ्‌ आना खोलोङ् छेत्‍त।

२

१ खन्‍सा ओ छा तिमोथीये, आन् ख्रीष्‍ट येशूपी तूक सम्‍खेलूपी राःरालोक छूवाना तूवाव।

२ ओरोसर्प् साक्छीचीम्‌ दोक्पी आना ओपीका ऊतोङ्‍क रीङ्‌ये येन्‍क तूवा, खूङ्‌क रीङ्‌ बीन्‍नीपास् ईदूर्प् ना विश्‍वास मम् खाईप् मीस्ची पीचीव।

३ खोलोक दूक्‍वापी आन्‍सो ख्रीष्‍ट येशूम् नप् दोर्‌ची तोङ्ना केईकाचीका सहभागी छूवाव।

४ सीपाई छूक मीस् बीन्‍नीपा लक्‍पी बम्सेयान्चीनो, ऊदोईपीक्यालो ख दोर् बानेईमप् म्हाकिम् म्गोङ्चानमीम् लागी खसा लन्‍ची मईक छूये।

५ खोरोनाङ् मीस् खेल खेलेई छूलो खेलमी रोहोपी खेलेई छूनोदोक, खेल खेलेई छूना कोक्‍स्‍क पूनाऊनी तयनो।

६ खोरोनाङ् रोकोछू मप्ना खारूवा मप् मीचाङ् लाईस्‍पी सेईक म्चो तोम् छूये।

७ कोङा ऊई पीकोचोयो खूङ्‌क आना नम्‍लो मीन्व। ऊदोईपीक्यालो खोलोङ् रीङ्‌ नम्‍लो बूजेई मम् सानीवा रोबूआङ्‌ आन् पीये।

८ सीयाना ऊसापक्‍क दाऊदमी गोङ्पीक येशू ख्रीष्‍टमी मीन्मारो मव, कोङा हासूक जीनप् रीदाम्‌ ङ्‌कङा।

९ कोङा खूङ्‌क जीनप् रीदाम्‌ हासूकसा दूक्‍वा तेप्‍सूचोयोक तूये, ना खूस्पा तोङ्ना साङ्लआ छूयोक तूये। खोरोदोसो नीनाम्माम् रीङ्‌ने साङ्‌लआ छूईदूराम्‍नो।

१० खन्‍सा कोङा नीनाम्माम् नीङ्पी सोकाकचीम्‌ लागी खोलोक थक् तेप्‍सो, ऊदोईपीक्यालो खस्सो ख्रीष्‍ट येशूपी खची मोऊपीका लेन्‍चानू ना ङ्‌कलाम्पा हाल्‍लोसो मान्याईप् हल्‍वा तोदूर्‌चीनू।

११ ङ्‌क रीङ्‌ आछीयाक तूये:

केई खलो सीयीक तूयीदोक,

केईसो खलोङ् लेतीचाया।

१२ केईया तेप्‍सूम्‍ताम्‍दोक,

केईयासो खलोङ् चार तोक्‍साम्।

केईया ख इन्कार मयाम्दोक,

खसासो केई इन्कार मईया।

१३ केई विश्‍वास योग्‍य तूयेनोदोसो,

ख हाल्‍लोसो विश्‍वास योग्‍यङ्‌ छूचाये,

ऊदोईपीक्यालो खसा म्होप् इन्कार मन्ची दूरनो।

नीनाम्माआ सोक्‍क लक्‌ मप्

१४ मोरोक रीङ्पी चाऊपो पक्‍नूम्‍नव पीकाना आन्‍लो तूप् विश्‍वासीची सम्‍जेई मीचीव ना रोबूम्‌ लाईस्‍पी आज्ञा पीचीव, ऊदोईपीक्यालो ङ्‌कतोङ्‌क रीङ्आ ऊसो नप् मईनो, खोदोलोई ङ्‌क रीङ्‌‌ येईप् मीस्मी सानीवा गसे।

१५ ङईम् मान्लमो आछीयाक रीङ्‌ नम्‍लो रेप्‍पना लक्‌‌ मप् मीस् तोङ् छूवाना आन् आम् होप्‍ङा नीनाम्माम् लाईस्‍पी नप् छूम् लागी लन्ची मव।

१६ नीनाम्माआ नत्‍तनोक म्छोना-दोक रीङ्पीका छूबूरी तूवाव, ऊदोईपीक्यालो ङ्‌कतोङ्‌क रीङ्आ मीस् नीनाम्माप्का छूबूरी मय।

१७ ङ्‌क तोङ्‌क रीङ्-छाम् क हादेसो मान्सेर्प् खेर् तोङ्‌क छूये, ना खूङ्‌कसा म्सा जनसार कीम्मीय। खूङ्‌क तोङ्‌क मीस् क मूङ्‌क नीप्पो हूमेनियस लो फिलेतसलो तूवा।

१८ ओरोना खचा सत्‍य इन्कार मस्‍ना खाताक तूये, ना सीयाकप्‍का ऊम्‍पोम् नाम्‍लाने लाईस्‍पीङ्‌ छूवाखाता, हन्‍नान्‌ छूनो पीम् सेचीवा ईयस्‍ना खचा बीन्‍नीपाम् विश्‍वास फम्दीत्चीक तूये।

१९ खोदोलोई नीनाम्माम् पोचीप् जग क ऊसो छूनो ना मूङ्‍कपी ङ्‌कतोङ्‍क छाप तेम्‍पा तूये, “रोबूआ म्होप्मी मीस् छेत्‍त,” ना “आस्कसाई मूङ्‌क रोबूमीङ्‌ के पीक्‍ना पीके खूङ्‍कस् खोलोङ् मान्‍नप् लक्‍पीका आईम् छूये।”

२० देप् खीम्पी म्खाल्-खाल्क रोङ्-रोदाम्‌ छूये, खूङ्‌कपी हेप् हाल्‍ङोम्, हेप् नाम्छेर्बूम्, खोरोनाङ् हेप् सीङ्मी, हेप्‍क बोहोमी छूये। खीक्‍का हेप् रोङ्-रोदाम्‍क देप् लक्‍पी गोम्-चूम् मयाम् ना हेप्‍क चीमा लक्‍पी गोम्-चूम् मयाम्।

२१ खोलोङ् रई रीङ्पीका म्होप् शुद्ध मप्ना तूप् मीस् तूदोक देप् इज्‍जतमी रोदाम्‌ तोङ्‌क छूये, ऊदोईपीक्यालो खसान्‌ म्होप् शुद्ध मयान्चीकसा खोलोङ् नप् लक्मी लागी ख म्मालिकआ नत्‍तक छूये।

२२ खन्‍सा आम् हारी तूलोक आम् लाङोमा लम्‌ होक्‍सीव, ना शुद्ध गोङ्आ रोबूम्‌ नीङ् दप्‍चीपी धार्मिकता, विश्‍वास, सम्‍खे ना खाऊमा-खासेर्मा ताईम् सानीवा यूक्स्व।

२३ खोदोलोई छूलीलोक ना मोरोक मीस्मी रीङ्‌ येन्‍नव। आना छेत्चयक तूये ङ्‌कतोङ्‌कप्‍का खेम्वा पके।

२४ रोबूम्‌ सूसो मप् मीस् छूवाकसा आन् मीस्लो खेम्-मोम् छूनो, ना खोलोङ् सम्‍तूमा मीक्पा, खोलोक रीङ्‌ हूदूर्‌पा ना नप् सेचीवा ईदूर्प् छूम् छूये।

२५ ना आन् चीमा मम्चीम्ना आम् साछीमीस्‌ सुधारेई मदूर्प् छूम् छूये, खीक्‍कानाङाङ् नीनाम्माआ मूङ्‍कस् वालूम्‍मा मप्, आछीयाक रीङ्‌ छेईम् सानीवा पीयची,

२६ ना मूङ्‍कस् चेतेईछूना शैतानमी वोमोप्‍का लन्‍खादूर, ऊदोईपीक्यालो शैतानआ मूङ्‍कस् खची लन्‍ची तोङ्ना तोम् लागी लाप्‍चीना यूक्स्चीक तूये।

याईस्को लेईपी भक्ति मान्दीक छूम्

३

१ याईस्को लेईपी कीम्‍लप् नाम्‍ला ताये पीम् आना छेत्‍व।

२ ऊदोईपीक्यालो मीचा म्होपा-म्होप्ङाङ् सम्‍खे मीयान्ची, खाप्‍चीमाम्‌ लोप्‌ मय, देप् लोयान्‍ची, रीयान्‍ची, बीन्‍नीपाम् साम्‍दी कात्‍त, म्पा-म्माम् रीङ्‌ रेप्‍पनो, वोर्वा ईसे ना अपवित्र छूये,

३ खस् सम्‍तूमा मान्‍मीक, बीन्‍नीपा छेमा मान्पीप्, बीन्‍नीपा दोस् तीक्, रई लक्‌ मप्, छूलीपो, नप् रीङ्‌ इन्कार मप् छूये,

४ खचा बीन्‍नीपा मीस् खची सानीवा चाईमीयची, हीत्‍खाते, देप् लोयान्‍ची ना नीनाम्माप्का दूङ् खचा सूक्‍वा सम्‍तूमा मीयची,

५ भक्ति मप्‍तोङ् मयान्ची, खोदोलोई मूङ्‍कम् राःरा इन्कार मप् छूये। ङ्‌कतोङ्‌क मीस्चीप्का छूबूरी तूवाव।

६ ऊदोईपीक्यालो खस् तूकपीक हेप्-हेप् खीम्-खीम्पी वोङ्ना मोऊआ पेप्क ना म्खाल्-खाल्क मीन्ताम्मी रीङ्आ खची सानीवा चाईप्-चाप् मीम्छाची खची हूक्‍पी मईची।

७ खूङ्‌क मीम्छास् ईम्‍ने ईयान्‍ची, खोदोलोई आछीयाक रीङ्‌ हादेसो बूजेई मईचीनो।

८ यान्‍नेस लो याम्ब्रेसआलो मोशाम् ऊल्‍लोङ् मस्क तोङ्नाङा, ङ्‌क मीचासो नप्मी ऊल्‍लोङ् मईची। ऊदोईपीक्यालो ङ्‌क मीस्ची म्नीऊ माप्खाप् ना मोरोक विश्‍वासलोक छूये।

९ खन्‍सा मूङ्‍कस् हायाम्‌ तातो पोचीङ्‌ङनो, ऊदोईपीक्यालो मूङ्‍क नीप्पोचीम् तोङ्नाङ् मूङ्‍कचीम् नाम्‍दूखू खोछेत्‍ते।

तिमोथी पावलआ आरेई मक्

१० हन्‍नान्‌ आना ओ सेचीवा, ओ वोर्वा, रोबूआ कोङ् ऊई मम् लागीई काछोकई, ओ विश्‍वास, ओ तेम्‍दूर्म्‌ वा, ओ सम्‍खे, कोङ् थम्पूर तूवो पीम् आना छेत्‍क तूये,

११ कोङा ओरोतो दूक्‍वा खीक्‍का सतावट तेप्‍सू, एन्टिओक, आइकोनियमपी ना लुस्‍त्रापी ओपी ऊतोङ्‌क नीछीमाई छूवा ना ऊतोङ्‌क सतावटये कोङा तेप्‍सू, खूङ्‌कन् आना छेत्‍चय। खोरोदोसो खूङ्‌क खोलोक नीछीमाप्‍का रोबूआ कोङ् लेन्‍चामीयोक तूये।

१२ आसाई ख्रीष्‍ट येशूलो तूम्‍ना धार्मिक रीराम‍पी लेईम्‍चाम्‌ लन्‍ची मय खचा खोलोआङ् सतावट तेम् बोक्से।

१३ खोदोलोई रई मीस्, ना मीस् थगेईमप्‍ची, बीन्‍नीपास् थगेई मूयो मीन्लो म्होप् थगेई छूये खीक्‍का दूङ् रई छूक्‍तो खाते।

१४ खोदोलोई आन्‍क आम् होप्‌ ईन्‍चीकसा हायाम्‌ देप् विश्‍वास मक ङ्‌क रीङ्पी आम् सानीवा मचव। मूङ्‌क रीङ्‌ आस्‍पीकाई ईन्‍ची खूङ्‍कन् आना आम् होपाङ्‌ छेत्‍त।

१५ आना आम् साहीछापूकाङ् पवित्र सूम्‍बऊ छेत्‍क तूये, खन्‍सा ख्रीष्‍ट येशूपी तूक विश्‍वासपीका हल्‍वाम्‌ लागी आना सेचीवा तय।

१६ खोलोङ् पवित्र सूम्‍बऊ नीनाम्माम् मीन्ताम्‍लाम्‍पा छाम्‍पाक तूये, ना ङ्‌क आछीयाक रीङ्‌ ईम् लागी, वारे-वाछे लईम्‌ लागी, रई मीस् नप् मम् लागी, ना नप् रीराम‍पी लेईम्‍चाम्‌ लागी फाइदालोक तूये।

१७ ओरोना नीनाम्माम् सूसो मप्ची खोलोङ् नप् छूनूव ना खोलोङ् नप् लक्‌ मदूर्‌चीनूव।

४

१ नीनाम्माम् लाईस्‍पी ना सीप्‍चीम् लो लेईप्‍चाप्चीम्‍लो खोलोमी नीया मस् ताप् ना होङाबू छूक्‍ना ङ्‌क चारपी चारतोस्‌‌ ताप् येशू ख्रीष्‍टमी लाईस्‍पी कोङा आज्ञा मूयोना लोयान्‍ना,

२ कोङा आन् नीनाम्माम् जीनप् रीदाम्‌ हाम्‌ लागी आज्ञा पीन्‍चायान्‍क तूये। नाम्‍ला तूलोसो नाम्‍ला मान्तूमालोसो जीनप् रीदाम्‌ येईमीम् होक्‍सीनव। सेचीवा ईयस्‍लो हायाम्‌ नत्‍तो सम्‍जेई मीचीव ना हौसलासो पीचीव।

३ ऊदोईपीक्यालो ओन्‍तोङ्‌क नाम्‍ला ताचाये, खीक्‍का मीस् आछीयाक सेचीवा मान्‍रेप् छूये, खोदोलोई खची होपा नत्‍तस्‍क रीङ्‌ङाङ्‌‌ येईम्‌ नत्‍तची ना खची सानीवाआ मीन्क तोङ्‌क सेचीपो बात्ल मईची,

४ खीक्‍का नीनाम्माम् आछीयाक रीङ्‌ येईम्‌ पीका छूबूरी हेम्‍यान्‍ची, खीक्‍का मोरोक पोम् ललई हेम् खची सानीवा हीक्‍सची।

५ खोरोदोसो आन्‍क चीङ्चीङ् छूवाना तूवाव। दूक्‍वा तेप्‍स्व ना जीनप् रीदाम्‌ हास्व, खीक्‍का आम् सूसो मम् लक्‌ यात्व।

६ ऊदोईपीक्यालो कोङ्ने बलि छूम् हूचोयोक तूये, ना हन्‌ ओ रीराम‍मी विदाइ छूम् नाम्‍ला तालाताक तूये।

७ कोङा मम् लक्‌‌ यातूक तूये। कोङ् लाम्‍दूम्‌ लाम्‌‌ लाम्‍दूम्‌ यातोक तूये। कोङा ओ विश्‍वास लेन्‍चा मीयूक तूये।

८ हन्‍नान् ओ लागी धार्मिकतामी मुकुट रोबूआ यूक्सोपोक तूये, मूङ्‌क धार्मिकतामी नीया मप् रोबू येशूआ मूङ्‌क लेई कोङ् पीयो, खूङ्‌क कोङ्‌ङाङ् मा, खोदोलोई खमी हन्‍ना ताईक नाम्‍ला नईप्ची खोलोङ् रोबूआ पीयची।

म्होप्मी रीङ्‌

९ ओपी बाईम् लागी हायाम्‌ सानीवा मव।

१० ऊदोईपीक्यालो डेमासआ ईनीम्‍बाक चार सम्‍तूमा मीयू ना कोङ् होक्‍सोयोना ख थेसलोनिके खाताक तूये, क्रेसेन्‍स गलातीया खाताक तूये, तीतस क दलमातियापी खाताक तूये।

११ ईनीम्‍बा लूकाङाङ्‌ कोङ्लो तूये। मर्कूस लाम्‍ना बाईव, ऊदोईपीक्यालो खसा कोङ् लक‌्‌ मम् बोयो।

१२ खोदोलोई तुखिकस क कोङा एफिससपी पोक्‍सूक तूये।

१३ आन् ओपी बान्‍लो त्रोआसपीक कार्पसपी होक्‍सूयूक ओ जेलेम्मा ना दूङ्ने मूङ्‍क सोकोवार्‌पीका छाम्‍पा सोक्‍सरची दानासो बाईव।

१४ चूम्सोस् बानेईमप् अलेक्जेन्डरआ कोङ् हायाम्‌ दूक् पीयो। रोबूआ मूङ्‌क म्होप्मी लक्‌ तोङ्ना पूनाऊनी पीय।

१५ खूङ्‍क मीस्पीका आन्‍सो होस् तूवाव, ऊदोईपीक्यालो मूङ्‌कसा केईया हासूम्‍क रीङ्‌मी हायाम्‌ ऊल्‍लोङ् मय।

१६ लाईस्‍पीक रूबूसी छूवालो आसासो मान्बोन्छोङा, खोदोलो खोलोआ कोङ् होक्सोयोना खालेता। खोदोलोई ङ्‌क रीङ्मी दोस् मूङ्‌कचीपी तान्‍नूनव!

१७ खोरोदोसो खोलोङ् बीन्‍नीपा जातिचा येन्‍चीनू पीकाना रोबू ओ साथपी थोरेपा, ना खोलोङ् नीनाम्माम् रीङ्‌ येईमीम् लागी कोङ् खसाङ् राःरा पीयो। खीक्‍का खसा कोङ् गूङ्‍गी नारमी ङःपीका जगेई मोओ।

१८ रोबूआ कोङ् खोलोङ् रई रीङ्पीका जगेईमोयो, ना खम् साराङ्‌गाप्‍तोक चारखम्‍मी लागी कोङ् खसा लेन्‍चा मीयो। खमीङ् दोस्का-दोस्का सम्मो साम्दीखा छून्चानूव। आमेन।

दूङ् दोस्पीक सेवा

१९ प्रिस्‍किला, अकिलास ना ओनेसिफरसमी खीम्‍पोस्‍चीपी ओमी सेवाके लोपोव।

२० इरास्‍तस कोरिन्‍थपीङ्‌ तूवालाता, त्रोफिमस कोङा मिलेटसपी तूकाचालोङ्‌ होक्‍सूयू।

२१ लोनाम् ताम् लाईस्‍पीङ्‌ दूरदोक बाईम् सानीवा मव। युबुलसआसो आन् सेवाके लोपोव पीकाक तूये। खीक्‍का पुडेस, लिनस, क्लौडिया ना खोलोङ् विश्‍वासीचासो सेवा होक्‍स्‍चीक तूये।

२२ रोबू आम् आत्‍मापी तूनूव। आन्‍नी खोलोङ्पी नीनाम्माम् सम्‍खेलू छून्चानूव।

तीतस

पावलआ हक छाप्‍दाम्‌

छेईलम्

तिमोथी तोङ्नाङ्, तीतससो आत्‍मिक रीङ्लाम्‍पा पावलमी आछीयाक म्छा तूवा (तीतस १:४)। पावलआ तीतस म्‍लक्पी बोक्छोप् “ओ बूम्” पीकाक तूये (२ कोरिन्थी ८:२३), ना कोरन्‍थपीक मीचा येरूशलेमपीक छूक्‍सीप् विश्‍वासीचीम् लागी रेक्‍चीक चाचोदाम् थीक्‍का मयूक्स्चीनूव पीकाना पावलआ तीतस कोरिन्थपी पोक्स्क तूवा (२ कोरिन्थी ८:१६-१७; ९:५; १२:१८)। खीक्‍काना पावल लो तीतसलो बोबूईचीक ख्रीष्‍टियन् मण्डलीपी तूवाक म्खाल-खाल्‍क रीङ्ची मीलेई मम् लागी ना खोलोङ् थाम्‍पूपी एल्डरची सोम् लागी पावलआ तीतस क्रेट मीचीक थाऊपी होक्‍सी (तीतस १:५)। मूङ्‌क क्रेट क भूमध्य सागरपीक ईबूम् देप्पा टापू के, ना मूङ्‍क ग्रीस छाप्कूवामी योऊमेर हेम्पी तात्‍ते (खोङ्नूम्व प्रेरित २७:७-८,१२-१३)। ङ्‌क छाप्दाम् तीतस क्रेट मीचीक थाऊपी तूवालो पावलआ गेबोरो ई.सं. ६३-६५ पी ख हक तूवा। २ तिमोथी ४:१० पी तूक तोङ्ना खोङाम्‍लो क्रेटपी तूवाक तीतसमी लक् मम् यात्कप्का पावलआ ख दलमातियापी पोक्‍सू। दलमातिया ईनीम्‍बाक क्रोएशियामी योऊना हेम्पी तात्‍ते।

तीतस

पावलआ हक छाप्‍दाम्‌

पावलआ तीतस छाप्‍दाम्‌ हक

१

१ नीनाम्माम् सूसो मप्‌ ना येशू ख्रीष्‍टमी प्रेरित पावलपीका, नीनाम्मापी सोम्‍पाचीम्‌ विश्‍वास ना भक्तिलो मीलेई छूक् आछीयाक रीङ्पी सानीवाछे तीम् लागी,

२ खूङ्‌क विश्‍वास ना नीऊ हादेसो मान्याईप् रीराममी आसा मूतोक तूये, खीक्‍का हादेसो वालीली मान्‍नेईप् नीनाम्माआ सून्‍मापूका यादे मक तूये।

३ खीक्‍का थीक् नाम्‍लापी खसा ङ्‌क म्‍रीङ्बऊ खोमक तूये। ङ्‌क जीनप् रीदाम्‌ येईमीम् जीम्मा केई हल्‍वा पीप् नीनाम्माम् आज्ञा तोङ्ना कोङ् पीयोक तूये।

४ ईबूम्ङाङ् विश्‍वासपी तूक आछीयाक ओ छा तीतसपी,

ई पा नीनाम्मा खीक्‍का केई हल्‍वापीप्‌ येशू ख्रीष्‍टपीका सम्‍खेलू ना खाऊमा-खासेर्मा के।

क्रेट मीचीक थाम्‍पूपी तीतसआ मक लक्

५ कोङा आन् क्रेटपी होन्‍येन्‍ना, ऊदोईपीक्यालो कोङा आन् लोन्क तोङ्ना आना मूङ्‌कपा मान्याईक लक् याईम्मी मव, ना खोलोङ् सहरपी एल्डरची सोक्‍व।

६ एल्‍डर क ईल्‍पोङाङ् म्तोमा तूप् ना ऊसो खोत मान्तूप् ना ङ्‌कतोङ्‌क छूनूव, खमी म्छास् विश्‍वासी छूनू, खीक्‍का वोर्वा ईप्‌ ना पीक्याक मान्‍रेप्‌ छूनूनव।

७ ऊदोईपीक्यालो नीनाम्माम् लक्‍मी जीम्मा लाप्‌ छूकसा विशप दोसी छूम् छूनो। खीक्‍का म्‍रीङ्‍ङाङ् नप् पीक्पा ना दावा छूली मप्, दीः दूपा, मीस्लो खेपा, खीक्‍का दाचाम्मी लोप्‌ मप् छूम् छूनो,

८ खोदोलोई ङास्‍मीचीम्‌ सूसो मप्, मीस् बोम्छोम् नईप्, ना म्होपा म्होप्ङा तईपी यून्चीदूर्प्, इमानदारी, पवित्र ना खोलोक तेम्दूर्प् छूम् छूये।

९ एल्डर क ईम्‍पा ना विश्‍वास योग्‍य नीनाम्माम् रीङ्पी साहासी छूम् छूये, ना मूङ्‌कसा आछीयाक नप् सिद्धान्‍त तोङ्ना सेचीवा ईदूर्‌नू खीक्‍का नीनाम्माम् रीङ्‌‌ ऊल्‍लोङ् मप्चाप्चासो ङ्‌कन् आछीयाक रीङ्‌ङाई पीम् छेत्‍चीनू।

१० ऊदोईपीक्यालो ओरोतो मीस् बीन्‍नीपाम् तईपी मान्तूप्, मोरोक रीङ्‌ नेईप्, वालीलीपो छूये, खीक्‍का दूङ्लोक्‍तो खतना छूम् छूये पीक् यहूदीची तूये।

११ मूङ्‍कस् वाये तूमीम् छूये, ऊदोईपीक्यालो मूङ्‌कचा खाप्चीमाम् लागी हेप्-हेप्‍मी खीम्पोस्ची खल्बलेई मदीत्‍चीक तूये। ङ्‌कतोङ्‌क सेचीवा मूङ्‌कचा मान्पीम् तूवाक।

१२ मूङ्‍कचीप्क ईल्पो, खारीबोपोआ ओरो पीकाक तूये, “क्रेटपीक मीस् हादेलोसो वालीली नेईप्, रई पोसू तोङ्‍क ना आल्‍प्‌ खीक्‍का हायाम्‌ चापोयोची छूये।”

१३ ङ्‌क गवाई आछीयाकङा। खन्‍सा मूङ्‍कस् हायाम्‌ सोतो राङ्चीव, खीक्‍का खस् विश्‍वासपी पक्‍का छूनू,

१४ ना आछीयाक रीङ्‌ इन्कार मप् मीस्मी आज्ञा ना यहूदीचीम् मोरोक पोम् ललईपी सानीवा पीचीनूनव।

१५ शुद्ध मीस्मी लागी खोलोक थक्ङा शुद्ध छूये, खोदोलोई अशुद्ध ना विश्‍वास मान्मप्चीम् लागी ऊतोङ्‍क रीङ्दोसो शुद्ध छूनो, खोदोलोई खची सानीवा ना मीन्ताम्सो योछोगप्‍खाप्‌ छूये।

१६ मूङ्‌कचा नीनाम्मा छेताम्‍काने पीक्‍चेते, खोदोलोई मूङ्‍कचा खची लक्‍लाम्‍पा ख इन्कार मईची, मूङ्‍कस् ईजेर्म्‌ लप्‌ ना आज्ञा मान्‍रेप्‌ छूये, ना खस् नप् लक्‍मी लागी योग्‍य छूनो।

म्खाल-खाल्‍क तेल्पोस्‍चीम्‌ लागी सेचीवा

२

१ आना आछीयाक धार्मीक रीदूम्‍आ ऊई ईया मूङ्‍क नत्‍तो ईचीव।

२ खूवोबूप् मीस् म्नीनईमालोक, खोलोक मीईदूर्प्, खोलोङ्लो रीङ्‌ खप्‍दूर्प्, विश्‍वासपी नप्, सम्‍तूमा ना हूदूर्म्‌ पी पोचीप् छूम् ईव।

३ ओन्तोङ्नाङ् खूवोबूम् छूक मीम्छास् मीन्ताम्-हूक्‍ताम्पी म्साम्दीलोक छूम् छूये, ना मूङ्‌कचा बीन्‍नीपास् मोरोक दोस् तीचीनूनव। मूङ्‍कस् दीःदूप्‌ छूनूनव ना नप् रीङ्मी सेचीवा ईचीनूव।

४ खोरोनाङ् खचा सोलोमेस् खची तूप्‍पो ना खची छास् ऊतोङ्नाई सम्‍तूमा मीम् छूये पीम् ईचीनूव,

५ ना सोलोमेची रीङ्‌ बूजेई मप् खची तूप्‍पोपी सानीवा मप्, खीम्‍नाम् तोदूर्प्, सम्‍तूमा मप्, खची तूप्पोम् हूक्‍पी तूम् ईचीव, ना नीनाम्माम् रीङ्मी निन्दा छूनूनव।

६ खूङ्‌क तोङ्नाङ् सोलोस्‍सो खची नीनईमालोक छूम् लागी वाछे लईचीव।

७ खोलोङ् लक्‍पी नप् दोलेवा छूवाना आन् खोमन्‍चीव, ना आम् सेचीवापी इमानदारी, खोलोक मीदूर्प्,

८ ना आसासो ऊल्‍लोङ् मान्मम् तोङ्‌क नप् रीङ्‌‌‌ छूनूव, ना ई ऊल्‍लोङ्पी रई रीङ्‌ नेईम् ऊसो मान्तूकसा ई ऊल्‍लोङ् मप्ची खची ङईम् लनूव।

९ रोःचीसो म्होप्मी मालिकमी तईपी तूप्‍ना खोलोक रीङ्पी होप्मी मालिक म्जीनमीक् छूम् छूये पीकाना ईचीव, ना मूङ्‌क खची ङःदूप् छूनूनव।

१० मूङ्‍कस् खूनूनव, खोलोङ् लाम्पा विश्‍वास योग्य छूनूव। ओन्तोङ्ना खोलोङ् रीङ्पी खचा ई हल्‍वा पीप् नीनाम्मामी आछीयाक रीङ्‌‌ दूङ् ङालीनमीचीनूव।

११ ऊदोईपीक्यालो खोलोङ् मीस्मी हल्‍वाम्‌ लागी नीनाम्माम् सम्‍खेलू खोछेत्‍ताक तूये,

१२ खूङ्‌क सम्‍खेलूआ केई भक्ति मान्तूप् ना चारपीक सानीवा होप्येप्ना चारपी ईनीनईमालोक, सोज ना भक्त छूम्‍ना तूम् ईया,

१३ ओरोनाङ् आसा यूम्पा रीङ्‌‌ पूरा छूम् लेईमी लाम्‌ केईया खोङाम्। खूङ्‌क लेई देप् नीनाम्मा ना केई हल्वा पीप् येशू ख्रीष्‍टमी हायाम्‌‌ देप् सायोचोङ्‌मा खोछेत्‍ते।

१४ येशू ख्रीष्‍ट केई खोलोङ् मोऊपीका हल्‍वा पीम् लागीङा क्रूसपी सीया। खसा केई पवित्र मम् लागी म्होप्मी मयी ना नप् लक्‌ मम् लागी म्होप्ङा ई लागी पीन्दीन्‍चीक तूये।

१५ आना ङ्‌क सेचीवा ईयस्लो खोलोङ् हक्‍लो ईचीव ना खस् राङ्चीव। खन्‍सा आन् आसासो मसेतानूनव।

ऊई नप् तूये खूङ्‌क मम्

३

१ क्रेटपीक विश्‍वासीची चारतोप्चीम् ना देप् मीस्चीम् हूक्‍पी तूनू ना खची रीङ्‌ रेप्‌ छूनूव, ना ऊकदोसो नप् लक्‌ आम्‍नी गाम् चानतो मनूम्व पीकाना मूङ्‍कस् सानीवा तीचीव।

२ मूङ्‌कचा आस्‍मीसो साम्‍दी कात्‍चीनूनव, खेम्-मोम् रीङ्पीका छूबूरी तूनूव, चीमा लोन्‍चीनूव, ना खोलोङ् मीस्चीपी नप् वोर्वा मस्‍नूव।

३ ऊदोईपीक्यालो केईसोङ् ऊलाम्ने रई, आल्‍प्‌, माप्खाप्, म्खाल-खाल्‍क मान्‍नप् मीन्ताम्पी ना सूक्‍वाम्‌ मीन्ताम्मी सेचीवापी केई सेतीखातीक, ना नाचूर्‌पी नाम्‍ला काईप्, मीचा जेर्पा, ईल्पोआ बीन्‍नीपा सेस्‍वा मीक् तूयी।

४ खोदोलोई केई ई हल्‍वा पीप् नीनाम्माम् सम्‍तूमा देई देप्‍ये तूवा पीम् रीङ्‌‌ खोछेत्‍ता,

५ ना खसा केई लेन्‍चा मीयीक तूये, केईया ई होपा मयाम्क नप् लक्‍लाम्‍पा मा, खोदोलोई नीनाम्माआ सम्‍तूमा मीयीना केई लेन्‍चा मीयीक तूये। खीक्‍का पवित्र आत्‍मापीका खसा ई मोऊ सप्‍ना नयाँ जन्‍म ना नयाँ रीराम पीयीक तूये।

६ मूङ्‌क नीनाम्माआ ई मोऊपीका लेन्‍चामीक रोबू येशू ख्रीष्‍टपीका हायाम्‌ पवित्र आत्‍मा ईपी लेत्‍क तूये।

७ ओरोना खम् सम्‍खेलूआ धर्मी छूयीना आसा मम्क हादेसो मान्याईप् रीराम‍मी हक्वाला छूदूरूम्‍क तूये।

८ ङ्‌क रीङ्‌ आछीयाक तूये। कोङा ओरोमीनो आना ङ्‌क रीङ्पी सानीवा मव, ना खचा नीनाम्मापी विश्‍वास मचचीनूव, ना नप् लक्‌ मम्चाम् लागी म्होप् चीङ्चीङ् तूनूव, ऊदोईपीक्यालो ङ्‌क रीङ्‌ मीस्मी लागी हायाम्‌‌ खाईप्सेप् ना नप् तूये।

९ म्छोनादोक रीङ्पीका खीक्‍का मोरोक पुस्तऊलीम् रीङ्‌पीका, ना ललईमी तोक्‍पीक खेम्-मोम् रीङ्पीका छूबूरी तूवाव, ऊदोईपीक्यालो खूङ्‌क फाइदा मान्पीप् ना होप्‍तोक छूये।

१० फोम्चीम् रीङ् ताईप् मीस्क ईदीम्-नीस्दीम् वारे-वाछे लईव, ना खचीप्‍का आन् छूबूरी तूवाव।

११ ऊदोईपीक्यालो आना छेत्‍त ङ्‌कतोङ्‌क फोम्चीम् रीङ् ताईप् मीस् मोऊपोके। खीक्‍का मूङ्‌क म्होप्ङा दोसी छूवाक तूये।

दूङ्‌ दोस्पीक चाई

१२ हन्‍ना कोङा अर्तिमास लो तुखिकसलो आन् तूकपा पोक्‍सूचोयो, खीक्‍का आना क निकोपोलिसपी बाईम् सानीवा मव। ऊदोईपीक्यालो मूङ्‍कपीङ् लोनाम् खात्‍क सम्‍मो कोङ् तूम् मीनो।

१३ रूबूसी सल्‍प्‌ जेनास लो अपोल्‍लोसलो लाम्‍पी लाम्‍दूम्‍नीलो दूरक सम्‍मो बछोक्‍स्‍चीव, ना खस् ऊमीसो रोरेखा छूनूनव।

१४ ई मीचा खची रीराम मोरो यस्चीनूनव। नप् लक्‌‌ मम् लागी खची नाम्‍ला कात्‍चीनूव। खूङ्‌कलाम्‍पा हायाम्‌‌ चाहेई छूक् थक् ताईदूरचीनूव।

१५ कोङ्लो तूप् खोलोआङ् आम्पी मीन्मारो ना सेवा होक्स्चीक तूये। विश्‍वासपी केई सम्तूमा मीक्ची खोलोङ् सेवाके लचीव।

आन्‍नी खोलोपी नीनाम्माम् सम्‍खेलू छून्चानूव।

फिलेमोन

पावलआ हक छाप्‍दाम्‌

छेईलम्

थूनाप् तूवाक नाम्‍लापी पावलआ ङ्‌क छाप्दाम् ई.सं. ६०-६१ पी रोमपीका छाप्‍ना होक्‍स्‍क तूवा। ङ्‌क छाप्दाम् कलस्‍सीचीम् लागी छाप्‍क छाप्‍दाम्‍लो ईतो होक्‍स्‍क तूवा (खोङ्नूम्व कलस्‍सीम् छेईलम्‍पी)।

फिलेमोन क कलस्से मीचीक सहरपीक मीस् तूवा, खम् खीम्पी घरेलू सङ्गतीपी अथवा “खीम्पी तूवाक मण्डली” बात्ल छूवादोङा (पद २)। ओनेसिमस नीङ् मीचीक फिलेमोनमी रोःआ ऊचीई चूम्सोस् खूस्‍नासो जूकाखात्‍क तूवा। खीक्‍काना ओनेसिमस रोमपी तातेका, ना मूङ्‍कपी पावललो खस् तूपा। खीक्‍का ओनेसिमसआसो येशू ख्रीष्‍टपी विश्‍वास मअ।

ओनेसिमस म्मालिक फिलेमोनपाङ् आईम्‍पोम् छूये पीम् पावलआ मीन्ताम् मअ। पावलमी नाम्‍लापी रोम छाप्‍कूवापी रोः यूम् रेवास् तूवा। खूङ्‍क नाम्‍लापी रोम छाप्कूवापीक कानूनपी तूवाक तोङ्ना रोःची क खची मालिकमी दाचाम् तोङ्‍क तूवादोङा। खोदोलोई ओनेसिमस मोरोना फिलेमोनपी आईम्‍पोम् हायाम् देप् समस्‍या तूवा, ऊदोईपीक्यालो मोरोना जूक्‍ना खाईप् रोःची मूङ्‌क छाप्‍कूवापीक कानून तोङ्ना हायाम् देप् दण्ड पीम् रेवास् तूवा। हेप् मूङ्‍क तोङ्‍क रोःचा सीम् दण्डसो तदोङ्ची। ओनेसिमस सम्‍तूमा मीना छेमा पीम् छूये पीकाना पावलआ फिलेमोन अनुरोध मतो ङ्‌क छाप्दाम् छाप्‍ना हअ। आर्को रीङ्‌ क ओनेसिमसआ वालूम्‍मा मम्ना खसा खूस्‍क थक् आईम् छोम् पर्ने तूवा। फिलेमोनआसो ओनेसिमस म्गोङ्पीकाङ् छेमा पीम् पर्ने तूवा। ऊदोईपीक्यालो खस् रोमी रेवास् ना कानून तोङ्ना मालिक ना रोः तूवादोसो येशू ख्रीष्‍टपी बूबू-नेछो छूवाक तूवा।

पावलआ ओनेसिमस म्होप्लोङ् यूम् दूर्वा। पावलआ बीन्‍नीपा रोःची जूम्‍ना खाईम् लागी साल्‍ला खीक्‍का साहास पीम् दूर्वा। खसा रोमपीक कानून गम्‍दीम्‍ना मूङ्‌कम् ऊल्‍लोङ्पी खोलोमी दोक्पी नेईम् दूर्वा। खोदोलोई खसा खोन्‍तोङ्ना मम् लन्‍ची मान्म। खम् लन्‍ची क सम्‍तूमाम् कानून रेम् तूवा। दूङ् देप् कानून मीस्मी मा खोदोलोई नीनाम्मामी, अर्थात् ख्रीष्‍टमी आज्ञा के, दूङ्लोक्‍तो क सम्‍तूमामी आज्ञा के। चारपीक खोलोङ् कानूनपीकासो सम्‍तूमा मीलम् बलिय तूये। खन्‍सा ख्रीष्‍टमी सम्‍तूमापी मालिक लो म्‍रोःलो ईबूम्ङा छूये (गलाती ३:२८)।

फिलेमोन

पावलआ हक छाप्‍दाम्‌

१

१ येशू ख्रीष्‍टमी जीनप् रीदाम्‌‌ हासूकसा थूनापी छूवोक कोङ् पावलआ ई नेछो तिमोथीपीका,

२ कोङा सम्‍तूमा मीयोक ओ बोक्छोप् फिलेमोन खीक्‍का विश्‍वासी ई नेछो अप्‍फिया, जीनप् रीदाम्‌‌‌ हाप्‌‌ बूम् अर्खिप्पस ना आम् खीम्पी तूक मण्डलीपी ङ्‌क छाप्दाम् छापूचोयो।

३ आन्‍नी खोलोङ्-खोलोङ्पी सम्‍खेलू ना ई पा नीनाम्माम् लो रोबू येशू ख्रीष्‍टपीकालो खाऊमा-खासेर्मा छूनूव!

पावलआ वाङोम् मक ना ओलोनूव पीकाक

४ कोङा वाङोम् मूयोलो आन्‍नी खोलोङ् मीयान्‍नी खीक्‍का कोङा हाल्‍लोसो ओ नीनाम्मा ओलोनूव पीको,

५ ऊदोईपीक्यालो रोबू येशूपीक आम् विश्‍वासमी तोक्पी ना खोलोङ् नीनाम्माम् मीस्ची हेम्‍क आम् सम्‍तूमाम्‌ तोक्पी कोङा येनूदोङो।

६ कोङा वाङोम् मूयो, आम् विश्‍वास हातो खात्कसा ख्रीष्‍टपी तूक ईमी खोलोङ् नप् रीङ्‌पी हायाम्‌‌‌ ईनीऊ तातो खान्‍नूव।

७ ए नेछो फिलेमोन, आना सम्‍तूमा मीयोकसा कोङा चामोवा ना हायाम्‌‌ आत् तूक तूये, ऊदोईपीक्यालो आना नीनाम्माम् मीस्चीम् खची गोङ् हायाम्‌ चानमीक तूये।

ओनेसिमसमी लागी पावलआ बीन्ती मक

८ आना ऊई मम् छूये, खूङ्‌क मते पीम् ख्रीष्‍टपी कोङा पीदूरूवा,

९ खोदोलोई ईचीपी सम्‍तूमा तूकसा कोङा आन् लोयान्‍ना, कोङ् खूवोबूप् पावल खीक्‍का ईनीम्‍बा ख्रीष्‍टपी ईल्पो थानाप् तूप् मीस्–

१० ओ छा तोङ्‌क ओनेसिमसमी लागी कोङा बीन्‍ती मूयो, थूनापी तूवोलो कोङ् मूङ्‍कम् म्पा तोङ्‌क छूवोक तूवो।

११ ख लाईस्‍पी आम् लागी होप्‍तोक तूवा, खोदोलोई ईनीम्‍बा आम् लागी लो ओ लागीलोङ् गोम् चूम् तोङ्‍क छूवाक तूये।

१२ कोङा ख, आम्‍पी पोक्‍सूचोयोक तूये, खोदोलोई ख ओ चऊपीङ्‌‌ तूचाईक तूये।

१३ ख कोङ्लोङ् तूवावादोक ओ जीनवा, ऊदोईपीक्यालो जीनप् रीदाम्मी लागी कोङ् थानाप् तूवोलो आम् फाईपी खसा बोछोक्सोवा।

१४ खोदोलोई आना अऊके मान्पीमो कोङा ऊसो मम् मा मीनो, खन्सा आम् भलाइ मम् रीङ्‌ करकापआ मम्पा छूनूनव, खोदोलोई आना आम् होप्मी लन्चीआङ् मईक छूनूव।

१५ आम्पीका जीस्तातोम् लागी ख म्हाल्‍ला छूवाक तूवा, खोदोलोई हन्‍ना ख हादेदोसो आन्‍लोङ्‌ तूदूर्‌नूव।

१६ हन्‍नायीका ख रोः तोङ्‌क मा, खोदोलोई रोःपीकासो दूङ् सम्‍तूमा मीयाम्क होप्‍मी नेछो तोङ्‌क छूवाक तूये। खोदोलोई हायाम्‌‌ दूङ्देतो रीराम‍पी लो रोबूपीलो ओ लागी ना आम् लागीसो छूवाक तूये।

१७ खन्‍सा कास् ईबूम् लक्ङा मप् मीन्दोक कोङ् तोङ्नाङ् खसो लाम्‍तूम्‍मा मीव।

१८ खसा आन् ऊची मान्‍नप् मादोसो, ऊचीई छोम् तूदो, खूङ्‌क ओ नीङ्पी छाप्‍यूक्‍स्‍व।

१९ कोङ् पावल, ओ हूःआङ्‌ ङ्‌क छापो। खूङ्‌क नोः कोङाङ् छोक्‍सोके। आम्‍मीसो ओपी आम् नोः तूये पीम् रीङ्‌ आन् ईम्‍चाम्‌ बोक्स्‍नोफो।

२० ए नेछो फिलेमोन, खन्‍सा रोबूपी ओ लागी खूङ्‌क मव। खीक्‍का ख्रीष्‍टपी ओ गोङ् चाननूव।

२१ कोङा आन् लोन्‍नाक रीङ्‌ आना रेप्‍प मीनो ना कोङा ङोकूकप्‍का दूङ् देतो आना मय मीनोकसा आम् लागी ङ्‌क छाप्‍दाम्‌ छापूचोयोक तूये।

२२ खोरोनाङ् ओ लागी ईबूम् तूस्को थीक्‍का मीयोपोव, आना वाङोम् मकसा कोङ्सो आन् तूकपा बाईम् दूरोयो मीनोचोयोक तूये।

२३ थूनापीक ओ बूम् इपाफ्रासआसो आन् येशू ख्रीष्‍टपी सेवाके पीकाना सेवा होक्‍स्‍क तूये।

२४ खोरोनाङ् ई बूम्ची मर्कूस, अरिस्‍तार्खस, डेमास ना लूकाचासो सेवाके पीकाना होक्‍स्‍चीक तूये।

२५ रोबू ख्रीष्‍टमी सम्‍खेलू आम्‍नीपी छून्चानूव।

हिब्रूचीम्‌ लागी

छाम्‍पा छाप्‍दाम्‌

छेईलम्

ङ्‌क छाप्दाम् छाप् आसे पीम् निश्‍चित मान्तू। पावलआ म्छाप्दाम्पी म्नीङ् छाप्‍क तोङ्‍ना ङ्‌क छाप्दाम् छाप् मीचा म्नीङ् छाप्‍क मान्तू। हिब्रू २:३ पद तोङ्ना ङ्‌क छाप्दाम् छाप्‍आ रोबू नेनाक रीङ्‌ “येईप्चीप्का”, अर्थात् प्रेरितचीप्‍का हल्‍वाम् जीनप् रीदाम् तअ। पावलआ ओरोना मान्छाम्वा ऊदोईपीक्यालो खसा सीदाङ्‌ रोबू येशूम् ङः लाम्पा रीङ्‌ येन्‍क तूवा (प्रेरित ९:४-६)। खन्‍सा पावलआ ङ्‌क छाप्दाम् छाप्‍क मा पीम् केईया छेताम्।

ङ्‌क छाप्दाम् ई.सं. ६०-७० मी हाम्पी छाम्‍पा तूवा। ङ्‌क हिब्रूची आसे तूवा पीम्सो छेताम्‍नो। ओरोतो बाइबलपीक छेछेमीचा ङ्‌क तोङ्ना मीन्ताम् मईची, ङ्‌कस् यहूदी अर्थात् हिब्रू रीङ्‌ नेईप् ख्रीष्‍टियनची तूवा। खोदोलोई खस् ऊक सहरपीकई तूवा पीम्सो आसासो छेत्‍तनो।

खोदोलोई ङ्‌क छाप्दाम् आसाई छाप्‍कई, ना आस्चीये हचीकई पीम् छेताम्‍नोदोसो केई ऊसो हानी छूयेनो। ऊदोईपीक्यालो केईया छेताम् ङ्‌क रीङ्‌ नीनाम्माम् आत्‍मापीका छाप्‍पाना केईङा हईक के।

ङ्‌क छाप्दाम् छाप्‍आ ऊदोई ङ्‌क छाप्दाम् छाप्‍क तूवा? ऊदोईपीक्यालो चाम्चीपी छूम् होक् ख्रीष्‍टियनची चाम्चीपी छूनूनव पीकाना खसा ङ्‌क छाप्दाम् छाप्‍क तूवा। मूङ्‌क हिब्रू ख्रीष्‍टियनचीम् खची नोबो “नम्‍लो मान्येईप्” छूवाक तूवा (५:११), ना खस् “आल्‍प्‌” छूम् याताक तूवा (हिब्रू ६:१२)। खस् “गलेई” छूवाना खची “पोऊ” सक्चाक तूवा (हिब्रू १२:३)। खचीम् लाईस्‍पीक जागृति लो एकतालो केङ्‌खाताक तूवा (३:१४; १०:२३, ३५)। खस् विश्‍वासपी नत्‍तो पम् मान्याईक तूवा (हिब्रू ५:१२-१४)। खस् ईदेप्‍पी बात्ल छूम् होक्‍सीचीक तूवा (१०:२५)। खचा खची ख्रीष्‍टियन् लाम्‍लछाचीम् ऊल्‍लोङ् मची (१३:१७)। खस् तूवाकप्‍क हेप्-हेप्‍आ खची विश्‍वास होम्येम् यात्चीक तूवा (\xt ३:१२; १०:२६)।

मूङ्‌क हिब्रूचीम् हालत खोङाम्‍ना, केईसो देईतकई खस् तोङ् छूम् यातीक तूये? केई ई होपा ई होप्‍ङा चाम्ची मयाची। ऊदोईपीक्यालो केईसो हेप् रीङ्‌पी मूङ्‌क हालतपी ताम्तेम् हयाम्‍क तूदो, आछीयाङ् ई लागीसो ङ्‌क छाप्दाम् छाप्‍पाक तूये।

खसा लीची उदेश्‍य यूक्स्‍ना ङ्‌क छाप्दाम् छाप्‍क तूये:

(१) खसा हिब्रूची ख्रीष्‍टपीका ताक हादेसो मान्याईप् हल्वाम् तोक्‍पी मीन्मारो मम् लागी छाप्‍क तूवा।

(२) खसा खस् ख्रीष्‍टपीक विश्‍वासलाम्‍पा तचीक ङीर्‌ङा मान्तेईप् ना हायाम् लोक्‍तो आसीक् मीईम् लागी छाप्‍क तूवा।

(३) खसा ङ्‌क छाप्दाम् छाप्‍आ ऊतोङ्नाई येशू ख्रीष्‍टआ दूक्‍वा तेप्‍सू, खोरोनाङ् खचासो साराङ्‍गाप्‍तो ताम्तेम् लाईस्‍पी दूक्‍वा तेम् छूये पीकाना ईम् लागी छाप्‍क तूवा।

(४) खसा हिब्रूची ख्रीष्‍टपीका छूबूरी छूदो नीनाम्मामी हायाम् देप् नीया खचीपी दानासो ताये पीम् सानीवा तीम् लागी छाप्‍क तूवा।

हिब्रूचीम्‌ लागी

छाम्‍पा छाप्‍दाम्‌

नीनाम्माम् रीदाम् पोक्‍चीप्‍का दूङ् देप् नीनाम्माम् छा

१

१ केछे सून्‍मापू ई खूक्सू खूलूचीपी खारीबोपोचीप्‍का ओरोतो ना म्खाल-खाल्‍क रीङ्‌पीका नीनाम्मा नेना।

२ खोदोलोई मूङ्‌क याईस्को लेईपी नीनाम्मा म्छालाम्पा ईपी नेनाक तूये। खसा म्छालाम्पाङ् खोलोङ् चार बोबूईयू। ना खसा म्छाङ् खोलोङ् हक् जीम्मा पीयू।

३ खसा नीनाम्मामीङ् साम्‍दीखा खोमय ना ख नीनाम्माम् ङाली तोङ्‌कङ् तूये, ना खसा खोलोङ् चार म्होप्मी राःराम् रीङ्‌बऊआ समालेई मय। खसा मीस्मी मोऊ छेमा मय ना ख साम्दीखालोक नीनाम्माम् चूप् हूलाम्‍पा साराङ्‌गाप्‍तो तूये।

४ दानाई खसा तक नीङ् नीनाम्माम् रीदाम् पोक्‍चीप्‍का दूङ् नप् छूये, खोरोनाङ् ख रीदाम् पोक्‍चीप्‍का दूङ्‍रेप्‍तोक छूवाक तूये।

५ ऊदोईपीक्यालो नीनाम्माआ ऊक नीनाम्माम् रीदाम् पोक्सो हाल्‍लोसो ओरो मान्लो,

“आन् ओ छा के,

कोङाङा आन् एसे वान्‍क के।”

होसोङ् नीनाम्माआ ऊक नीनाम्माम् रीदाम् पोक्मी तोक्पीसो ओरो मान्पी,

“कोङ् खम् म्पा छूवो,

ना ख ओ छा छूये।”

६ खसा लाईस्‍पी वातक म्छा चारपी पोक्‍सलो ओरोपीके,

“खोलोङ् नीनाम्माम् रीदाम् पोक्‍चा खङा सेवा छचीनूव।”

७ नीनाम्माम् रीदाम् पोक्चीम् तोक्‍पी नीनाम्माआ ओरोपीके,

“खसा म्होप्मी रीदाम् पोक्ची हूक्

ना म्सूसो मप्चीक मीलाम्छो बानेईमय।”

८ खोदोलोई म्छाम् तोक्‍पीक नीनाम्माआ ओरोपीके,

“ए नीनाम्माङा, आम् सिंहासन दोस्का-दोस्का सम्मो तूचाये,

ना आना नीयालो चार तोक्‍स।

९ आना धार्मिकता सम्‍खे मीय, ना अधर्म क जेर।

खन्‍सा, ए नीनाम्मा, आम् नीनाम्माआ आन् अभिषेकमाक तूये,

आम् बूम्चीपीका हायाम् जीनम्मी तेलआ अभिषेकमाक तूये।”

१० खसा होसोङ् म्छा ओरो लय,

“ए रोबू, केछे सून्मापू आना चारीदूम् जग बोबूईयू,

ना साराङ्‍गा आम् हूःआङ् बोबूईक के।

११ मूङ्‍कस् पीलूलूक्खाते, खोदोलोई आन् क तूचाये;

मूङ्‍कस् खोलोङ् तेई तोङ्ना सूपेई छूखाते।

१२ जेलेम्मा रीमाम्क तोङ्ना आना मूङ्‍कस् रीम्मची,

ना तेई फाताम्क तोङ्ना मूङ्‍कस् फात्‍ते।

खोदोलोई आन्‍ने हादेम्सो मान्फाईसा ईक् खाल्कङ् तूचाये,

ना आम् दोङ्ची हादेम्सो यात्नो।”

१३ खोदोलोई नीनाम्माआ ऊक नीनाम्माम् रीदाम् पोक्सो ओरो मान्लो,

“कोङा आम् साछीमीस्

आम् लोफेमा यूस्को थाऊ बानेई मूयोनोक सम्मो

आन् ओ चूप् हूःलाम्पा तूवाव।”

१४ खन्सा, नीनाम्माम् रीदाम् पोक्‍ची सूसो मप्ङाङ् के। खस् हल्‍वा तोक्‍ची बोम्छोम् लागी पोम्पाक आत्मास् के।

चेताऊनी पीम्

२

१ खन्‍सा केईया ऊई येनूम्‍क तूये, खूङ्‌कपी हायाम् सानीवा मम् छूये, मादोन् केई खपीका छूबूरी छूयीखाते।

२ केछे नीनाम्माम् रीदाम् पोक्‍चा ई खूक्सू-खूलूची येईमीचीक नीनाम्माम् रीदाम् आछीयाक तूवा ना मूङ्‌क रीदाम् मान्‍रेप्चा लो अपराधीचालो सजाई तची दोक,

३ केईया ङ्‌कतो देप् हल्‍वाम् वास्‍ता मयाम्नोदोक केई ऊतोङ्नाई ऊम्‍केई छूये? ङ्‌क हल्‍वा लाईस्‍पी रोबूआङ्‌ हास्‍क तूवा, ना खम् रीङ्‌बऊ येईप्ची लाम्पा ई लागी आछीयाक छूवा।

४ नीनाम्माआसो चीन्‍न, योबोरीखाक लक्‌, म्खाल-खाल्‍क छाक्‍काक लक्‌ ना खम् लन्‍ची तोङ्ना हासाक पवित्र आत्‍माम् वरदानलाम्‍पा ङ्‌क रीङ्‌मी गवाई पीयू।

ख्रीष्‍ट हल्‍वा पीप्

५ केईया रीङ्‌-छाम् मतो थम्‍चायाम्‍क मूङ्‌क हन्‍ना ताईक चार नीनाम्माम् रीदाम् पोक्चीम् हूक्‍पी मान्यूक्सू।

६ धर्मसूम्बऊपी ईक् थाऊपी ओरोना गवाई पीम्‍पा तूये,

“मीस् आसेनाई आना मूङ्‌क मीस्मी वास्‍ता मय,

अथवा मीस्मी छा आसेनाई आना मूङ्‌कम् सोक् मय?

७ आना मूङ्‍क जीस्तातोम् लागी नीनाम्माम् रीदाम् पोक्‍चीप्‍का चीमा बानेई मअ।

आना ख साम्‍दीखा ना सायोचोङ्‌माम्‌ मुकुट खूमीक तूये,

८ आना खोलोक थक् खम् लोदोपू यूक्स्पी।”

मीस्मी तईपी खोलोक थक् यूक्स्लो मीस्मी तईपी मान्तूप्क ऊसो नीनाम्माआ मान्यूक्सू। खोदोलोई ङ्‌क ईनीम्‍बाक नाम्‍लापी खोलोक थक् मीस्मी तईपी छूवाक केईया तयाम्‍नो।

९ खोदोलोई केईया येशू तयाम्, जीस्तातोम् लागी ख नीनाम्माआ रीदाम् पोक्‍चीप्‍का चीमा छूमीयू। सीम्‍बोक्‍साकसा म्साम्दीखाम् ना सयोचोङ्‌माम् मुकुट ख खूमीयू। ओरोना नीनाम्माम् सम्‍खेलूलाम्‍पा खोलोङ् मीस्चीम् लागी येशू सीया।

१० खोलोक थक् नीनाम्माप्का ना खम् लागीङ्‌‌‌ बोबूयाक तूये। हायाम्सर्प् छामाईचीका साम्‍दीखा हाप् नीनाम्माम् लागी हल्‍वा पीप् येशू दूक्‍वा तेम्‍पीका शुद्ध मम् नप् तूवा।

११ ऊदोईपीक्यालो पवित्र मप् ना पवित्र मम्पाची खोलोङ् ईबूम् खीम्‍पीकङा। खन्‍सा खस् ओ नेछोस् पीम् येशू म्ङईमानो।

१२ खसा ओरोपीके,

“ओ नेछोचीम् रापी कोङा आम् नीङ् पूयो,

याखऊमी लाईस्‍पी कोङा आम् साम्‍दी छाम् मूयो।”

१३ ना होसोङ्,

“कोङ् नीनाम्मापीङ् थेर्‌योङ्‌चूङ्‌।”

ना होसोङ् खसा ओरोपीके,

“खोङ्व, कोङ् ना नीनाम्माआ कोङ् पीयोक ङ्‌क छामाईचीका तूवो।”

१४ ऊदोईपीक्यालो छामाईची सापी लो हीःपीलो सहभागी छूवाकसा येशूसो मूङ्‍कस् तोङ्‌कङ् छूवाक तूये, खीक्‍का सीम्‍पीकाङ्‌ सीम्‍मी राःरा तूप्, अर्थात् खसा शैतान मासेई मनू,

१५ ना सीम्‍मी कीमावा रीराममी बन्धनपी छूक्‍ची खसा हल्‍वा पीचीनू।

१६ ऊदोईपीक्यालो आछीयाङ् खसा नीनाम्माम् रीदाम् पोक्चीम् मा, खोदोलोई अब्राहाममी छामाईमी वास्‍ता मय।

१७ खन्‍सा खोलोक रीङ्‌पी ख म्होप्मी नेछोस् तोङ्‍कङ् छूम् बोक्सा, ना मीस्मी मोऊ छेमा मम् लागी नीनाम्माम् सूसो मम्पी ख सम्‍तूमा मीक् ना विश्‍वासील देप्‍क पूजारी छूवाक तूये।

१८ ऊदोईपीक्यालो खसा म्होपाङ् दूक्‍वा तेप्‍सू ना चाम्चीपी छूवा, खन्‍सा चाम्चीपी छूक्‍ची खसा बछोक्सची।

मोशाप्का दूङ् देप् येशू

३

१ खन्‍सा नीनाम्माआ काछानीक पवित्र बूबू-नेछोचे, केईया नम्‍लो रेपूम्‍क प्रेरित ना देप्‍क पूजारी येशूपी सानीवा मयाम्ना खोङाम् के।

२ मोशा नीनाम्माम् खीम्‍पोस्‍चीपी विश्‍वासयोग्‍य तूवाक तोङ्नाङ्, नीनाम्मा हेम् येशूसो विश्‍वासयोग्‍य तूवा।

३ ऊतोङ्नाई खीम्‍मी मा खोदोलोई खीम् बोबूईप् मीस्मी दूङ् सायोचोङ्‌मा छूये, खूङ्‍कतोङ्नाङ् मोशापीका येशूसो दूङ् सायोचोङ्‌लोक‌ छूवा।

४ ऊदोईपीक्यालो खोलोङ् खीम् मीचा बोबूईयक छूये, खोदोलोई खोलोक थक् बोबूईप्ने नीनाम्‍माङ्‌ तूये।

५ मोशा नीनाम्माम् खीम्‍पोस्‍चीपी विश्‍वासयोग्‍य सूसो मप् तूवा, ना खसा बूसूम्‍लाईस्पा छूक् रीङ्‌मी गवाई मीस् ईची।

६ खोदोलोई ख्रीष्‍ट नीनाम्माम् खीम्पीक म्छा तोङ्ना विश्‍वासयोग्‍य तूवा। खीक्‍का केईया ई भरोसा ना ई गौरव दोस्का सम्मो यूक्सूक्साम्दोक केई खम् खीम्पोस् छूये।

अविश्‍वासमी ऊल्‍लोङ्पी चेताऊनी

७ खन्‍सा पवित्र आत्‍माआ ओरोपीके,

“एसे आन्‍ना खम् साल्म् येन्‍नूम्दोक,

८ गोङ्‍रूत्खाप् थाम्‍पूपी आम्‍नी चाम्ची छूवाक लेईपी

आन्‍ना नीनाम्माम् ऊल्‍लोङ् मनूम्क तोङ्ना

आन्‍ना आम्‍नी गोङ् हायाम् छोक् मनूम्नव।

९ खूङ्‌कपी आम्‍नी खूक्सू-खूलूचा ओ चाम्ची मची,

ना लीक्‍पोङ्‌ दोङ् सम्‍मो ओ लक्‌‌ तची।

१० खन्‍सा मूङ्‌क मीस्चीप्का ओ छूली काता

ना ओरोपीको, ‘खची सानीवा थाम्‍खाते,

ना खचा ओ लाम् छेत्‍तस्‍नो।’

११ खन्सा कोङा ओ छूली काताना ङ्‍कतोङ्ना पस्तूनचो,

‘कोङा मूङ्‍कचीम् लागी थीक्‍का मूक नोन्चीस्कोपी मूङ्‍कचा हादेलोसो वोम् तयस्‍नो’।”

१२ बूबू-नेछोचे, चीङ्चीङ् तूवानीव, आन्‍नी तूनीकप्‍क हेप्‍पी तूक रई ना विश्‍वास मान्मप् सानीवाआ आन्‍नी हाल्‍लोसो मान्सीप् नीनाम्माप्का छूबूरी खायानीनूनव।

१३ खोदोलोई “एसेक लेई” तूलोङ् ईल्पोआ बीन्‍नीपा वारे-वाछे लईलनीव, ना मोऊआ आस्‍मीसो आम्‍नी गोङ् छोक् छूनूनव।

१४ लाईस्‍पीक भरोसापी केई दोस्का सम्‍मो चीङीचायादोक केई ख्रीष्‍टलो ईदेप्‍पीक हकदार छूये।

१५ धर्मसूम्बऊआ ओरोपीके,

“एसे आन्‍ना खम् साल्‍म् येन्‍नूम्‍दोक,

आन्‍ना नीनाम्माम् ऊल्‍लोङ् मनूम्क तोङ्ना

आन्‍ना आम्‍नी गोङ् हायाम् छोक् मनूम्नव।”

१६ येईप्ची आसे तूवा, खचा येन्‍चीनासो ऊल्‍लोङ् मची? ऊई मूङ्‌क खोलोङ् खस्ङा मायो, खूङ्‍कस् मोशाम् अगुवाइपी मिश्र छाप्‍कूवापीका लत्‍ताना बानाक तूवा।

१७ आस्‍पीकाई ख लीक्‍पोङ्‌ दोङ् सम्‍मो म्छूली काताक तूवा? ऊई मूङ्‌क मोऊ मप्चीप्का मायो, खस् गोङ्‍रूत्खाप् थाम्‍पूपी सीयाक तूवा।

१८ आज्ञा मान्‍रेप्ची खम् नोन्‍चीस्‍कोपी हाल्‍लोसो वोम् तयस्‍नो पीकाना खसा पस्तून चक मायो?

१९ खन्‍सा केईया तयाम्, खची अविश्‍वासाङ्‌ खस् मूङ्‌कपी वोमान्‍दूर्ची।

नीनाम्माम् छाचीम् लागी नोम्चीम् लेई

४

१ खन्‍सा नीनाम्माम् नोन्‍चीस्‍कोपी वोम् यादे होसोङ् तूचाईकसा केई चीङ्चीङ्‌यो तूयेके ना आन्‍नी तूनीकतोदीपी आस्‍सो मूङ्‌क यादेप्का छूबूरी छूवानीनव।

२ ऊदोईपीक्यालो केईयासो खस् तोङ्नाङ् जीनप् रीदाम् येनूम्‍क तूवा। खोदोलोई येन्‍चीक रीङ्‌बऊआ खस् ऊसो नाफा मान्छू, ऊदोईपीक्यालो ङ्‌क येईप्चा विश्‍वासलो ग्रहण मान्मची।

३ ऊदोईपीक्यालो केई विश्‍वास मप्क नीनाम्माआ पीक्‍क तोङ्ना मूङ्‌क नोन्‍चीस्‍कोपी वोङे,

“खन्सा कोङा ओ छूली काताना ङ्‍कतोङ्ना पस्तूनचो,

‘कोङा मूङ्‍कचीम् लागी थीक्‍का मूक नोन्चीस्कोपी मूङ्‍कचा हादेलोसो वोम् तयस्‍नो’।”

खोरोदोसो खम् लक्‌ चार बोबूयाकप्काङ् पूरा छूवाखात्‍क तूवा।

४ ऊदोईपीक्यालो नूक्लेईमी तोक्‍पी बीन्‍नीपास्सो खसा ओरोलचीक तूये, “नीनाम्मा खोलोङ् म्‍लक्पीका नूक्लेईपी नोन्चीक तूवा।”

५ ना खसा होसोङ् ङ्‌कम् तोक्पी ओरोपीका, “कोङा मूङ्‍कचीम् लागी थीक्‍का मूक नोन्चीस्कोपी मूङ्‍कचा हादेलोसो वोम् तयस्‍नो।”

६ होसोङ् हेप‍्-हेप् नोन्‍चीस्‍कोपी मान्वोमो तूचाये, ना खस् लाईस्‍पीसो जीनप् रीदाम्‌ येईमीम्पा तूवा, खोदोलोई खस् खची अनाज्ञाकारिताआ वोमान्‍दूर्ची।

७ होसोङ् नीनाम्माआ “एसे” पीकाना ईलेईमी तोक्पी पीकाक तूये, ना हायाम् दोस्पी खसा दाऊदलाम्‍पा लाईस्‍पी पीकाक रीङ्‍ङा होसोङ् पीका,

“एसे आन्‍ना खम् साल्‍म् येन्‍नूम्‍दोक,

आन्‍ना नीनाम्माम् ऊल्‍लोङ् मनूम्क तोङ्ना

आन्‍ना आम्‍नी गोङ् हायाम् छोक् मनूम्नव।”

८ ऊदोईपीक्यालो येहोशूआ खस् नोम्चीम् पीचीकदोक नीनाम्माआ दोस्का बीन्‍नीपा लेईमी तोक्‍पी मान्पीकावा।

९ खन्‍सा नीनाम्माम् छाचीम् लागी नोम्चीम् लेईमी नोम्चीम् होसोङ् तूचाये।

१० ऊदोईपीक्यालो नीनाम्माम् नोन्‍चीस्‍कोपी वोप् खोलोआ खची लक्‍पीका नोम्चीम् तयची, खोरोनाङ् नीनाम्मासो म्‍लक् मना नोन्‍चीक तूवा।

११ खन्‍सा केईया मूङ्‌क नोन्‍चीस्‍कोपी वोम् लागी सानीवा मयाम्के, ना मूङ्‌क तोङ्‌क आज्ञा मान्‍रेप् छूयेना आस्‍सो नीनाम्माप्का छूबूरी छूयीनूनव।

१२ ऊदोईपीक्यालो नीनाम्माम् रीङ्‌बऊ म्सोम्‍लोक ना लक् मप्चाप् तूये, ना नीस्थला म्यालोक दोप्सेलपीका दूङ् गेईप् तूये। मूङ्‌कसा रीराम ना आत्‍मा म्गल्स्को-बेईस्को ना म्तूप्‍रीम् छी सम्मो म्बूस्-बूस् मप् ना वारपार रईप् ना सानीवाप्‍क रीङ्‌‌ खीक्‍का लन्‍ची चाम्ची मदूर्प् छूये।

१३ नीनाम्माम् म्मूक्दूपी बोबूयाक खोलोङ् रीङ्‌ सूलाक मान्तू खम् लाईस्पी खोलोङ् रीङ् बोक्छे-बोक्छे ना छेङ्‌गा तूये। केईया खङ् लेखा पीम् छूये।

येशू दूङ् देप्‍क पूजारी

१४ साराङ्‌गा खाताक नीनाम्माम् छा येशू ईमी दूङ् देप्‍क पूजारी छूवाकसा केईया ई सागोवापाका रेपूम्क रीङ् यूक्सूम्ताम्के।

१५ ऊदोईपीक्यालो ईमी दूङ् देप्‍क पूजारी ई कमजोरी छेईप्-लेप् तूये, खोदोलोई केई तोङ्नाङ् ख खोलोङ् रीङ्‌पी चाम्चीपी छूवा नासो म्मोऊ मान्तूप् छूवा।

१६ खन्‍सा केई बल मयाम्ना सम्‍खेलूम् सिंहासन दोक्पी खाते के, ना चाहेई छूयेक नाम्‍लापी गोहार तोम् लागी सम्‍खे ना सम्‍खेलू तोदूरूम्‍नूव।

५

१ खोलोङ् देप्‍क पूजारीची मीस्पीकाङ् सोके, ना मीस्मी पक्षपी मोऊमी लागी नीनाम्मापी चाचोदाम् लो बलिदानलो चारेईमम् लागी सोके।

२ लाम्‌ मान्छेईप् ना रई लाम्‌ हेम् खाईप्‍चाप्‍चीपी खसा लखेक वोर्वा मदूर, ऊदोईपीक्यालो ख म्होप्सो दुर्बलतापी तूये।

३ खन्‍सा मीस्मी मोऊमी लागीङाङ्‌ मा, खोदोलोई खसा म्होप्मी मोऊमी लागीसो बलिदान मम् कर छूये।

४ आसासो ङ्‌क सायोचोङ्‌मा म्होपा तोदूरनो, खोदोलोई हारून तोङ्नाङ् ख नीनाम्माआ काछय।

५ ख्रीष्‍टआसो दूङ् देप्‍क पूजारी छूम् लागी म्होपा-म्होप्ङा साम्‍दीखा मान्दोन्ची, खोदोलोई नीनाम्माआ ख ओरो लअ,

“आन् ओ छा के,

कोङाङा आन् एसे वान्क के।”

६ बीन्‍नीसो खसा ओरो पीकाक तूये,

“मल्कीसेदेकमी दर्जापी

आन् सदैमी लागी पूजारी के।”

७ येशू रीराम‍पी तूवालो ख सीम्‍पीका लेन्‍चामीक्‍पी खसा खाप्‍तो ना म्मीक्वालो वाङोम् मअ, खीक्‍का खम् लखेक भक्तिआङा नीनाम्माआ खम् वाङोम् येनू।

८ ख नीनाम्माम् छा तूवा, खोरोदोसो म्होपा तेप्‍स्‍क दूक्‍वालाम्‍पा खसा आज्ञा रेम् ईन्‍ची,

९ खीक्‍का सिद्ध छूवाना खम् आज्ञा रेप्‍ची खोलोमी लागी ख हाल्‍लोसो मान्याईप् हल्वाम् म्पूई छूवा।

१० मल्कीसेदेकमी दर्जापी दूङ् देप्‍क पूजारीम् पदपी नीनाम्मालाम्पा ख सोका।

पतनपीका लेईम्‍चाम् चेताऊनी

११ ङ्‌कम् तोक्‍पी आन्‍नी लोम् पर्ने रीङ्‌‌ ओरोतो तूये, खोदोलोई ईम्‍लाम् गार तूये, ऊदोईपीक्यालो आम्‍नी नोबो नम्‍लोना मान्येईप् छूवाक तूये।

१२ ऊदोईपीक्यालो ङ्‌क नाम्‍ला सम्‍मोने आन्‍नी सेचीपो छूम्‍खाम् पर्ने तूवा, खोदोलोई होसोङ् आन्‍नी हेप्-हेप् नीनाम्माम् रीङ्‌बऊमी मालोक सेचीवा ईम् बोक्स्चाईक तूये। आन्‍नी गोङ्‌काम् जा मा, खोदोलोई ओलोन् चाहेई छूये।

१३ ओलोनङाङ्‌ दूप्‍ना लेईप्‍चाप् मीस्क धार्मिकताम् रीङ्‌बऊपी छेईप्-लेप् छूनो, ऊदोईपीक्यालो मूङ्‌क नूक्‍छाङ् तूचाई।

१४ गोङ्‌काम् जा ने हारीबाईप्खाप् मीस्मी लागीङाङ् के। ङ्‌कचीम् सानीवा नप् लो रईलो फूम् यूदूर्प् छूवाक तूये।

६

१ खन्‍सा ख्रीष्‍टमी तोक्‍पी थोस्कोपूक सेचीवा होक्‍सूयाम्‍ना हारीबाईप् तोङ्‍क छूक्‍तो खातेके। खीक्‍का सीमा खाईप् लक्‍पीका वालूम्‍मा मम् ना नीनाम्मापीक विश्‍वासमी रीङ्‌मी होसोङ् जग बोबूयाम्नो के।

२ म्खाल-खाल्‍क बप्‍तिस्माम् तोक्‍पी सेचीवा, मीस्मी थेम्पी हूःयूम लक्‌, सीप्‍खाप्‍ची ऊन्‍पोमीम् ना हादेसो मान्याईप् दण्ड तोम् तोङ्‌क रीङ्‌मी जग होसोङ् बोबूयाम्नो के।

३ नीनाम्माम् लन्‍ची छूदोक केईया ओरोङ् मयाम्के।

४ ऊदोईपीक्यालो खचा ऊलाम् अल्हो तचीना साराङ्‌गाप्‍तोक वरदान दाप्‍चीक तूये, ना पवित्र आत्‍मापी सहभागी छूवाक तूये,

५ ना नीनाम्माम् हायाम् नप् रीङ्‌बऊलो हन्‍ना ताईक दूङ्मी राःरा दाप्चीक तूये,

६ खीक्‍काना सो नीनाम्मा होसोङ् होप्येप्ना खाईप्‍ची वालूम्मा ममीम्ना नीनाम्मापी खची सानीवा आईम् दूराम्नो। ऊदोईपीक्यालो खूङ्‌क तोङ्‌कचान् नीनाम्माम् छा होसोङ् क्रूसपी काक्सची ना खोलोमी लाईस्‍पी खम् नीङ्ला कात्‍तची।

७ मूङ्‌क यीआ म्होप्पी ताईक काऊ फीप्प, ना मूङ्‌क यीआ खारूवा मप् मीचा चाहेई मईक छीर्म् लीम्‍मीयदोक मूङ्‌क यीआ नीनाम्माम् आसीक् तय।

८ खोदोलोई मूङ्‌कसा तीती लो सिउँडीलो लीम्‍मीयदोक मूङ्‌क होप्‍तोक छूये ना नीनाम्माम् छूल ताईदूर ना दोस्का मूङ्‌क मीःपू हूये।

९ हायाम् सम्तूमा मीयान्‍नीक बूम्चे केईया ङ्‌कतोङ्‌क रीङ्‌ मयाम्नोदोसो, हल्‍वाम् तोक्‍पी हायाम् नप् रीङ्‌मी लागी केई निश्‍चित तूये।

१० नीनाम्मा अन्‍यायी मान्तू, ना आम्‍नी लक्‌ लो खम् लागी नीनाम्माम् मीस्चीम् सूसो मनूम्ना आन्‍ना खोमनूम्क सम्‍तूमा खसा मात्‍तनो। आन्‍ना होसोङ् मूङ्‌क तोङ्‌क सूसो मचाईनूम्क तूये।

११ केईका मीनेका, आन्‍ना खोलोआ मूङ्‍क आसा तोम् लागी दोस्का सम्‍मोङ्‌ मूङ्‍कम् लाङो मचाईनूम्।

१२ आन्‍नी आल्‍प्‌ छूनीनव, खोदोलोई विश्‍वास ना धैर्यलाम्‍पा यादे मक रीङ्‌ तोक् तोङ्‌क छूवानीव पीम् केईका सानीवा मयाम्का।

नीनाम्माम् यादे आछीयाक

१३ नीनाम्माआ अब्राहामपी यादे मलो पस्तून चाम् लागी म्होप्पीका दूङ् देप् बीन्‍नीपा आस्‍सो मान्तूकसा नीनाम्माआ म्नीङ्पीङ् ओरो पीकाना पस्तून चअ।

१४ “कोङा आछीयाङ् आन् आसीक् पीयान्, ना ओरोतो मतो खाईयान्।”

१५ ओरोना हूदूर्‌ना अब्राहामआ यादे तअ।

१६ मीचा म्होप्पीका दूङ् देप्‍मी नीङ्पी पस्तून चय, ना खचीपी चाऊपोपक्‍क खोलोङ् पस्तून चईचीनाङ्‌ पक्‍का मईची।

१७ नीनाम्माम् यादे तोक्‍चीपी खसा म्होपा मक यादे आछीयाक तूये पीकाना खोमम् लागी खसा पस्तून चअ।

१८ फाईमान्दूर्प् ङ्‌क नीच्‍ची रीङ्‌पी नीनाम्मा वालीलीक छूम् दूरनो। खन्‍सा केई खपी बर परेईछूक्चा ई दोक्पी यूम्पीम्पा आसा तोम् देप्पा हौसला तम्क तूये।

१९ ङ्‌क आसापी ईमी ई आत्‍मा कीयाक तूये। ङ्‌क आछीयाक ना पक्‍का तूये। ङ्‌क साराङ्‌गाप्क नीनाम्मा दप्स्को खीम्मी पर्दापीका दूङ् देप्‍क पवित्र तूस्को सम्‍मो खाते।

२० ई लागी येशू लाईस्‍पीङ्‌ मूङ्‌कपी खाताना तूवाखात्‍क तूये। ख मल्कीसेदेकमी दर्जापी सदैमी लागी दूङ् देप्क पूजारी छूवाक तूये।

दूङ् देप्‍क पूजारी मल्कीसेदक

७

१ ङ्‌क मल्कीसेदक शालेमपीक होङाबू ना खोलोप्का दूङ् देप् नीनाम्माम् पूजारी तूवा। अब्राहाम होङाबूचीप्‍का जूम्‍लूक्पी कोक्‍साना आत्‍तालो मल्कीसेदेकलो तूपा, ना मल्कीसेदकआ ख आसीक् पीयू।

२ अब्राहामआ खोलोक थक्मी दशांश मल्कीसेदक पीयू। खम् नीङ्मी अर्थ तोङ्ना ख लाईस्‍पीक धार्मिकताम् होङाबू ना शालेमपीक होङाबू तूवा, अर्थात् खाऊमा-खासेर्माम् होङाबू।

३ मल्कीसेदकमी म्पा-म्माम् पूस्तऊली ना रीराम‍मी थोस्‍को लो यास्कोलोसो मान्तू, खोदोलोई ख नीनाम्माम् छा तोङ्ना, दोस्का सम्मो पूजारी छूचाई।

४ हन्‍ना मीनानूम्खोङ्, ख देईदेप् मीस्ये तूवा, ख ई खूक्सू अब्राहामआसो कोक्‍साना तात्‍क थक्मी दशांश पीयू।

५ पूजारी पदपी सोकाक लेवीम् गोङ्पीक मीचा खची बू-नेछोचीप्का दशांश लाम् आज्ञा ललई तोङ्ना तचीक तूवा, खोरोदोसो खस्सो अब्राहाममी छामाईङा तूवा।

६ खोदोलोई मल्कीसेदक लेवी गोङ्‍पीक मादोसो खसा अब्राहामपीका दशांश लाप्‍क तूवा, ना यादे तोक्‍चीङ्‌ खसा आसीक् पीक के।

७ ङ्‌कपी पीम्चाम् रीङ्‌ ऊसो मान्तू, ऊदोईपीक्यालो चीमा मीचा देप् मीस्पीका आसीक् तय।

८ सीप्‍ना खाईप् पूजारीचा इस्राएलीचीम् रोकोछूप्‍का दशांश बात्ल मय। खोदोलोई धर्मसूम्‍बऊआ ओरोपीके हाल्‍लोसो मान्सीप् मल्कीसेदकआ दशांश बात्ल मअ।

९ खन्‍सा हेप्-हेप्पा ओरोसो पीदूर, दशांश तोक् लेवीआसो अब्राहामपीकाङ्‌ दशांश पीयू।

१० ऊदोईपीक्यालो मल्कीसेदकआ अब्राहाम तूप्‍लो लेवी जन्‍मेई मान्छूमोङ् तूवा।

येशू मल्कीसेदक तोङ्‌क तूवा

११ हन्‍ना लेवीम् पूजारी पदलाम्पा सिद्धता तयाम्दोक (ऊदोईपीक्यालो ङ्‌कम् आधारपीङ्‌ मीचा ललई तक तूवा) हारूनमी दर्जापीङ् मान्मसा होसोङ् मल्कीसेदेकमी दर्जापी बीन्‍नीपा पूजारी यूम् ऊई जरूरी तूवा?

१२ ऊदोईपीक्यालो पूजारी पद फात्लो ललईसो फाईम्ङा बोक्से।

१३ ऊदोईपीक्यालो आस्‍कम् तोक्‍पीई ङ्‌क रीङ्‌ पीम्‍पा तूये, खूङ्‌क बीन्‍नीपा गोङ्पीक तूये, खूङ्‌क गोङ्‌पीकचा हाल्‍लोसो वेदीपी लक्‌ मस्क मान्तू।

१४ ऊदोईपीक्यालो ङ्‌क रीङ्‌ बोक्छे-बोक्छे तूये, ई रोबूने यहूदाम् गोङ्पीका लत्‍ताक तूये। ङ्‌क गोङ्मी तोक्‍पी लो पूजारीचीम् तोक्पीलो मोशाआ ऊसो पीकाक मान्तू।

१५ मल्कीसेदक तोङ्‌क बीन्‍नीपा पूजारी पकदोन् ङ्‌क रीङ्‌ होसोङ् हायाम् बोक्छे-बोक्छे छूये,

१६ मूङ्‌क खूक्सू-खूलूचीम् रीदूम्मी आधारपी छूवाक मा, खोदोलोई हाल्‍लोसो मान्याईप् रीराम‍मी राःरामी आधारपी पूजारी छूवाक तूये।

१७ ऊदोईपीक्यालो खम् गवाई ङ्‌कतोङ्‌क तूये,

“मल्कीसेदेकमी दर्जापी

आन् सदैमी लागी पूजारी के।”

१८ ऊदोईपीक्यालो मूङ्‌क लाईस्‍पीक आज्ञा क कमजोर ना लक्‌ मान्मप् छूवाकसा खारीज छूवाक तूये।

१९ (ऊदोईपीक्यालो मोशाम् ललईआ ऊसो रीङ्‌ सिद्ध ममान्दूर्) ना मूङ्‍कप्का दूङ् नप् आसा केई पीयीक तूये, खूङ्‌कलाम्‍पा केई नीनाम्माम् दोक्पी तातेके।

२० खीक्‍का ङ्‌क पस्तून चाम्‍पाना छूवाक मा। लाईस्पी पूजारीम् पद तचीकचाने आछीयाङ् पस्तून मान्चामोङ् पूजारीम् पद तचीक तूवा,

२१ खोदोलोई खसा क पस्तून चनाङ् पूजारी छूवा, ऊदोईपीक्यालो नीनाम्माआ ख ओरो लय,

“योबोरोबूआ पस्तून चक तूये,

ना खसा म्सानीवा फात्‍तनो:

‘आन् सदैमी लागी पूजारी के’।”

२२ ङ्‌कसाङ्‌ येशू दूङ् नप् करारमी जामानी छूवाक तूये।

२३ लाईस्‍पीक पूजारीची हायाम्सर्प् तूवा, ऊदोईपीक्यालो सीमा खस् लक् मम्चाम् मान्पीची।

२४ खोदोलोई येशू क हाल्‍लोसो मान्सीप् छूवाकसा खम् पूजारीम् लक्‌ दोस्का सम्‍मो तूचाये।

२५ खन्‍सा येशूलाम्‍पा नीनाम्माम् दोक्पी ताप्‍ची खसा लेन्‍चा मीदूर। ऊदोईपीक्यालो खची लागी नीनाम्मालो वाङोम् मप् ख दोस्का सम्मो तूचाये।

२६ ऊदोईपीक्यालो ङ्‌क छूम् नप् तूवा, ई लागी ङ्‌कतोङ्‍क ईल्पो दूङ् देप्‍क पूजारी छूम् छूये, खूङ्‌क पवित्र, दोस् मान्तूप्, निष्कलङ्‍क, मोऊपोचीप्का म्हाल्‍ला ना साराङ्‌गाप्‍कासो मेक्‍तो थेत्‍ताक तूये।

२७ बीन्‍नीपा दूङ् देप्‍क पूजारीची तोङ्ना लाईस्‍पी खची मोऊमी लागी खीक्‍काना मीस्मी मोऊमी लागी खसा लेईपीच्‍ची बलिदान मम् बोक्स्‍नो। ख म्होप्ङा रेम्‍चीना खसा ङ्‌क लक्‌ दोस्का सम्‍मोकम् लागी ऊलाम्‍पीङ्‌ पूरा मक तूये।

२८ ऊदोईपीक्यालो ललईआ कमजोर मीस्ची दूङ् देप्‍क पूजारी छूम् लागी सोक; खोदोलोई ललईपीका दोस्पी ताक पस्‍तूनमी रीङ्‌बऊआ क दोस्का-दोस्का सम्‍मोकम् लागी सिद्ध छूवाक नीनाम्माम् छा सोक।

नयाँ करारपीक दूङ् देप्‍क पूजारी

८

१ हन्‍ना केईया पीम् लामाम्‍क रीङ्‌क ङ्‌कङा: ईमी ङ्‌कतोङ्‌क दूङ् देप्‍क पूजारी तूये, ख साराङ्‌गाप्‍तो दूङ् देप्‍क नीनाम्माम् सिंहासनमी चूप्‍लाम्‍पा तूये।

२ मीचा चोचूप्स्कपी मा, खोदोलोई योबोरोबूआ चोचूप्स्क आछीयाक पवित्र तूस्‍कोपीक ख सूसो मप् तूये।

३ ऊदोईपीक्यालो खोलोङ् दूङ् देप्‍क पूजारीची नीनाम्मा चाचोदाम् लो बलिदानलो पीम् लागी सोकाक तूये। खन्‍सा ङ्‌क दूङ् देप्‍क पूजारीचासो ऊची चारेईमम् खान्च तूये।

४ ख ङ्‌क चारपी तूवावादोने ख पूजारीङ् मान्छूवा, ऊदोईपीक्यालो ललई तोङ्ना चाचोदाम् चारेईमप् पूजारीची तूचाये।

५ खचा साराङ्‌गाप्क पवित्र तूस्कोपी छूक तोङ्ना लो खूङ्‍कम् अल्माम्‍लो सूसो मईची, ऊदोईपीक्यालो मोशाआ पवित्र तूस्को बोबूईम् मीनालो नीनाम्माप्का ङ्‌क तोङ्‌क आज्ञा तक तूवा, “कोम्पी आन् खोमीयाक दोलेवा तोङ्ना आना खोलोङ् बोबूईव।”

६ खोदोलोई ख्रीष्‍टआ तक सूसो हायाम् देप् तूवा, खसा मध्यस्थता मक करार पुरानोपीका दूङ् देप् तूये। ऊदोईपीक्यालो ङ्‌क करारमी थोस्‍को नप् यादेपी बोबूईम्पा तूये।

७ ऊदोईपीक्यालो लाईस्‍पीक करार खोत मान्तूप् छूवावादोन् दोस्पीक करार चाहेईङा मान्छूवा।

८ खोदोलोई मूङ्‌क मीस्चीम् दोस् खोमतो खसा ओरोपीका,

“योबोरोबूआ ओरोपीके, मूङ्‌क लेई ताये,

खोदोलो इस्राएलमी खीम्पोस् लो यहूदाम् खीम्पोस्पीलो

कोङा ईबूम् नयाँ करार बोबूयो।

९ खची खूक्‍सूचीपी कोङा खारूक करार तोङ्‌क ङ्‌क छूनो,

खोदोलो कोङा खस् खची हूक्‍पीका लापूना

मिश्र छाप्‍कूवापीका तीत्‍तो बायूचीक तूवा।

योबोरोबूआ ओरोपीके, खस् ओ करारपी थम्पूर छूवाना मान्तू,

खन्‍सा कोङा खस् वास्‍ता मान्मङा।

१० योबोरोबूआ ओरोपीके, मूङ्‌क लेई दोस्पी

कोङा इस्राएलीचीम् खीम्पोस्पी ङ्‌क करार खारो।

खची सागोवापी कोङा ओ ललई यूक्सो,

ना खची सानीवापी मूङ्‌क छापूपीयोची।

कोङ् खची नीनाम्मा छूवो,

खीक्‍का खस् ओ मीस्ची छूये।

११ ‘योबोरोबू छेतानूम्‍व’ पीक्‍ना हन्‍नायीका आसासो म्खीम्तोनीची

अथवा म्बू-म्नेछोची ईयनो,

ऊदोईपीक्यालो चीमाप्‍का देप्पा सम्‍मो खचा खोलोआ कोङ् छेतो।

१२ कोङा खची अपराध छेमा मूयो,

ना खची मोऊ हाल्‍लोसो मीनोनो।”

१३ ङ्‌क करार “नयाँ” पीकाकसाङ्‌ लाईस्‍पीक खसा पुरान मक तूये। पुरान छूना काम लागेई मान्छूक् रीङ् दावाङ् मास्‍ना खाते।

चारपी लो साराङ्‌गाप्‍तोलो आराधाना

९

१ लाईस्‍पीक करारपी आराधाना मम् ललई तूवा ना पवित्र तूस्‍कोसो तूवा।

२ ईबूम् पवित्र तूस्को मम्पा तूवा, खूङ्‍कम् लाईस्‍पीक कोठा गोपी सामदान, टेबल ना चाचोदाम्मी सबेई तूवा। खूङ्‌क पवित्र तूस्को मीदोङ्ची।

३ दोस्रो पर्दागोपीक दूङ् देप्‍क पवित्र तूस्को मीचीक कोठा तूवा।

४ मूङ्‌क गोपी धूप दईम् हाल्‍ङोम् दीय तूवा ना हाल्‍ङोआङ्‌ रीम्‍‍पा करारमी सन्‍दूक तूवा। मूङ्‌क सन्‍दूक गोपी मन्‍न यूम्पा हाल्‍ङोम् रोङ्‌‌ तूवा, खीक्‍का म्बूङ् बाईम् होक हारूनमी तूप् ना नीनाम्माम् करारमी आज्ञा छाम्‍पा नीच्‍ची लूङ्‌मी पाटीसो मूङ्‌कपी तूवा।

५ मूङ्‌क सन्‍दूक थेम्पी सम्खेवाम् तूस्कोपी गीम्जूवा मीम्दीम् लागी नीनाम्माम् साम्दीलोक करूबची तूवा। खोदोलोई ङ्‌क रीङ्‌मी तोक्‍पी ईनीम्‍बा केईका मेलसा पोदूराम्‍कानो।

६ मूङ्‌क रीङ्‌‌ चोचूम् यात्‍चीना पूजारीची खची ललई ना खचा मम् पर्ने लक्‌ मतो हादेलोसो पाखालाम्‍पाक पवित्र तूस्को गोपी वोङदोङाक तूवा।

७ खोदोलोई म्गोपाक कोठापी क दूङ् देप्क पूजारीङाङ् म्हाल्‍ला ईक् दोङ्पी ऊलाम् वोङ्‌दोङा, खोदोलोई मूङ्‌कपी हीः खाईम्नाङाङ् वोनप् तूवा। मूङ्‌क हीः खसा म्‍लागी ना मीस्मी मोऊमी लागी चारेई मअ।

८ ङ्‌कलाम्‍पाङ्‌ पवित्र आत्‍माआ केई ईया, हादेसम्‍मोई पाखापीक पवित्र तूस्को तूचाये, खूङ्‌क सम्‍मो दूङ् देप्‍क पवित्र तूस्कोपी वोस्‍को लाम् हल्‍नो।

९ ङ्‌कन् ईनीम्‍बाक नाम्‍लाम् लागी ईबूम् पोम् ललईङाङ्‌ के। ङ्‌कसा ओन्‍तोङ्‌क खोमय, चाचोदाम् तेम्‍पाक बलिआ आराधाना मप्मी सानीवा शुद्ध मदूरनो।

१० मूङ्‌क चाम्दूम् ना म्खाल-खाल्‍क सम्‍चीम् रीदूम्ङाङ्, अर्थात् गाम्मी धर्म रीदूम्ङाङ् के, ङ्‌क सुधारमी नाम्‍ला मान्ताम् सम्‍मोम् लागी बोबूयाक तूवा।

ख्रीष्‍टमी हीः

११ ख्रीष्‍ट लाईस्‍पीकाङ्‌ नप् रीङ्‌मी दूङ् देप्‍क पूजारी छूवाना यूवाक तूये, ख हायाम् देप् ना सिद्ध पवित्र तूस्‍कोलाम्‍पा छूक्‍तो खाता। खूङ्‌क मीचा म्हूःआ बोबूईक मा, अर्थात् ङ्‌क चारपी बोबूयाक रीङ्‌सो मा।

१२ छाराम् ना पीम् छाम् हीःआ मा, खोदोलोई म्होप्मी हीः खाईना हादेसो मान्याईप् हल्‍वा तना दोस्का सम्‍मोकम् लागी ख ऊलाम्‍पीङ्‌ दूङ् देप्‍क पवित्र तूस्कोपी वोङाक तूये।

१३ छारा, लूपी ना बाछाम् छूबूई अशुद्ध मीस्मी थेम्पी रीसाम्‍लो खची गाम् शुद्ध छूदोक,

१४ ख्रीष्‍टमी हीःआने हायाम् देतो आम्‍नी सानीवा सीप्‍खाप् लक्‍पीका शुद्ध मय, खन्‍सा आन्‍ना हाल्‍लोसो मान्सीप् नीनाम्माम् सूसो मदूरानूम्व। ऊदोईपीक्यालो खसा हादेसो मान्याईप् आत्‍मालाम्‍पा म्होप्ङा खोत मान्दीक बलि तोङ्ना नीनाम्मापी पीन्दीन्ची।

१५ खन्‍सा लाईस्‍पीक नयाँ करारपी छूवाक मोऊपोचीम् हल्‍वाम् लागी ख सीम् बोक्साकसा, सोकाकचा हाल्‍लोसो मान्याईप् हक्‍मी यादे तचीनू पीकाना नयाँ करारमी मध्यस्थ ख छूवाक तूये।

१६ ऊदोईपीक्यालो लन्‍चीम् छाप्‍दाम्‍मी तईम् रीङ्‌‌ हापी तूये, मूङ्‍कपी लन्‍चीम् छाप्दाम् छाप् सीयाक प्रमाण छूम् छूये।

१७ ख सीनाङाङ्‌‌ लन्‍चीम् छाप्दाम् पक्‍का छूये, ऊदोईपीक्यालो लन्‍चीम् छाप्दाम् पीप् लेत्‍चाईक सम्‍मो मूङ्‌क पक्‍का छूनो।

१८ खन्‍सा लाईस्‍पीक करारसो हीः मान्दी आछीयाक छूमान्‍दूर्।

१९ खीक्‍का मोशाआ ललईमी खोलोङ् आज्ञा मीस् ईदीत्‍ना खसा पीःम् छामी हीः, छाराम् हीः, काऊ, हाल्‍के लूस्मी म्मूई खीक्‍का हिसपमी म्पऊ, ललईमी सोक्सरपी ना खोलोङ् मीस्मी थेम्पी रीस्सू।

२० खीक्‍का खसा ओरोपीका, “नीनाम्माआ आन्‍नी आज्ञा पीयानीक करारमी हीः ङ्‍कङ् के।”

२१ ओरोनाङ् खसा पवित्र तूस्को थेम्पी ना आराधानापी गोम् खोलोङ् चूम् थेम्पी ङ्‌कतोङ्नाङ् हीः रीस्‍सू।

२२ आछीयाङ् पीक्‍यादोक, ललई तोङ्ना हीःआ खोलोक थक् साङ्‍साङ्‌ मय, ना हीः माङ्‌काईमो मोऊमी छेमा छूदूरनो।

२३ ओरोना साराङ्‌गाप्‍तोक रीङ्‌मी दोलोवा शुद्ध मम् लागी ङ्‌क रीदूम् चाहेई छूदोक, साराङ्‌गाप्‍तोक रीङ्‌ शुद्ध मम्ने होसोङ् दूङ् नप् बलिम् खान्च तूये।

२४ ख्रीष्‍ट मीचा म्हूःआ बोबूईक पवित्र तूस्को गोपी मान्वो, मूङ्‍कन् आछीयाक पवित्र तूस्‍कोम् नक्‍कल तोङ्‍कङाङ् तूवा, खोदोलोई ख साराङ्‌गाप्‍तो वोङा, ना ख ई लागी नीनाम्माम् लाईस्पी तूये।

२५ येशू म्होप्ङा गरी-गरी बलि छूम् लागी साराङ्‌गाप्‍तो खाताक मा, ऊतोङ्नाई दूङ् देप्‍क पूजारीची दोङ् पीच्‍ची खची होप्मी लागी मा, खोदोलोई बीन्‍नीपाचीम् लागी हीः खाईयस्‍ना दूङ् देप्‍क पवित्र तूस्कोपी वोङे।

२६ मादोन् खसा चार बोबूयाकप्का एक्‍तो हायाम् लोक्‍तो दूक्‍वा तेम्‍तो थोम् बोक्सावा, खोदोलोई ङ्‌क नाम्‍लाम् यास्कोपी म्होप्मी बलि लाम्‍पा मोऊ छेमा मम् लागी ख दोस्का सम्‍मोकम् लागी ऊलाम् खोमन्‍चीक तूये।

२७ खोरोनाङ् खोलोङ् मीस् ऊलाम् सीम् बोक्से, ना खम् नीया छूये,

२८ खोरोनाङ् ख्रीष्‍टसो हायाम्सर्प् मीस्मी मोऊ थेईम् खाम् लागी ऊलाम् बलि छूवा, ना ख होसोङ् दोस्पी यूलो, मीस्मी मोऊ थेईम् खाम् लागी मा, खोदोलोई खची सानीवा ख हूप्‍दीप्‍ची हल्‍वा पीम् लागी यूवे।

ख्रीष्‍टमी बलि दोस्का सम्‍मोकम् लागी

१०

१ ऊदोईपीक्यालो ललई हन्‍ना ताईक नप् रीङ्‌मी दोलेवा मा, खोदोलोई मूङ्‌क गीम्‍जूवाङाङा। खन्‍सा दोङ् पीच्‍ची चारेई मम्पा मूङ्‌क तोङ्‌क बलिदान लाम्पा नीनाम्माम् दोक्पी ताप्ची ङ्‌कसा सिद्ध मदूरनो।

२ मादोन् बलि पीम् लक्‌ रोकेई मान्छूवायो? ऊदोईपीक्यालो आराधाना मप्ची ऊलाम्‍पीङ्‌ शुद्ध छूक्‍दोन् खचा मोऊङा मान्छेईस्वा।

३ खोदोलोई मूङ्‌क बलिदानआ दोङ् पीच्‍ची मोऊमी मीन्मारो मय।

४ ऊदोईपीक्यालो लूपी ना छाराम् हीआ मोऊ छेमा छूदूरनो।

५ खन्‍सा, चारपी यूवालो ख्रीष्‍टआ ओरोपीका,

“बलि लो चाचोदाम्‍लो आना चाहेई मान्‍म,

खोदोलोई आना ओ लागी ईबूम् गाम् चोचूप्‍स्‍क तूये।

६ मीःपी चारेईमम् बलि ना मोऊमी बलिपी

आन् आम् गोङ् चानईनो।

७ खीक्‍काना कोङा ओरोपीको, ‘खोङ्व, ए नीनाम्मा, धर्म-सोक्‍सरपी ओ तोक्‍पी छाम्‍पा तोङ्ना

आम् लन्‍ची पूरा मम् लागी कोङ् तोक तूये’।”

८ लाईस्‍पी खसा ओरोपीका, “बलि, चाचोदाम्, मीःपी चारेईमम् बलि ना मोऊ-बलि आना मा मीना। आन् मूङ्‌कपी आम् सानीवा चामान्‍न।” (ङ्‌कन् ललई तोङ्ना चारेई मईची)।

९ खीक्‍का दोस्पीसो खसा ओरोपीका, “खोङ्व, कोङ् आम् लन्‍ची पूरा मस् तोक तूये।” दोस्पीकाक बोबूईम् लागी खसा लाईस्‍पीक मास्दीतू

१० मूङ्‌क लन्‍ची लाम्‍पा येशू ख्रीष्‍टमी गाम्मी बलिदानपीका दोस्का सम्‍मोकम् लागी केई पवित्र छूयीक तूये।

११ खोलोङ् पूजारीचा ऊक्खाल्‍क बलि म्खेप्का-खेप् चारेई मतो लेईपीच्‍ची सूसो मईची, खूङ्‌क बलिआ हाल्‍लोसो मोऊ छेमा मदूरनो।

१२ खोदोलोई ख्रीष्‍टआ मोऊपोचीम् तोक्‍पी दोस्का सम्‍मोकम्‌ लागी ईबूम् बलिदान पीयू, खीक्‍काना ख नीनाम्माम् चूप् हूलाम्‍पा तूवा।

१३ ना खम् लोदोपू म्साछीमीची मान्छूम् सम्मो खसा हूङ्‌दीतची।

१४ ऊदोईपीक्यालो ईबूम्ङाङ् बलिलाम्पा आस्चीई पवित्र छूचाये, खूङ्‍कस् खसा दोस्का सम्मोकम् लागी सिद्ध मचयक तूये।

१५ पवित्र आत्‍माआसो केई गवाई पीये। लाईस्‍पी खसा ओरोपीके,

१६ “मूङ्‌क लेईपीका खस्का खारोक ओ करार

ङ्‌कङा के, योबोरोबूआ ओरोपीके,

खची गोङ्पी कोङा ओ ललई यूक्सूपूयोची,

ना कोङा खची सानीवापीसो मूङ्‌क छापूपूयोची।”

१७ खीक्‍का खसा ओरोपीके,

“खची मोऊ लो खची रई लक्‍लो

कोङा हन्‍ना मीनूचोयोनो।”

१८ हन्‍ना मूङ्‌कपी ङ्‌क खोलोङ् छेमा छूये, खूङ्‌कपी हन्‍ना हाल्‍लोसो मोऊमी लागी बीन्‍नीपा बलि चाहेई छूनो।

दोस्का सम्‍मो नीनाम्मापी विश्‍वास मम्

१९ खन्‍सा नेछोचे, येशूम् हीलाम्‍पा दूङ् देप्‍क पवित्र तूस्कोपी वोम् साहस ईपी छूये।

२० ई लागी खसा ईबूम् नयाँ ना हाल्‍लोसो मान्याईप् लाम् हलीपी, खन्‍सा खम् पर्दालाम्‍पा, अर्थात् खम् गाम्‍लाम्पा केई मूङ्‌कपी वोदूराम्।

२१ नीनाम्माम् खीम्पी ईमी ईल्पो दूङ् देप्‍क पूजारी छूवाकसा,

२२ ई गोङ् रई सानीवापीका ख्रीष्‍टमी हीःआ चोखेई छूवाक तूये ना साङ्‌साङ्‌पा काऊआ ई गाम् सप्‍पाना सत्‍य गोङ्आ विश्‍वासमी खोलोङ् नीऊरीपी नीनाम्माम् दोक्पी खात्या।

२३ केईया यूक्सूम्क आसा तूल्बूल् मान्छूमो चाचाल्‍यो लापूक्‍साम्‍के, ऊदोईपीक्यालो ईपी यादे मप् नीनाम्मा विश्‍वास योग्‍य तूये।

२४ केईया ईल्पोआ बीन्‍नीपा सम्‍तूमा मीलतो ना नप् लक्‍मी लागी उत्साहा पीम् रीङ्‌पी सानीवा मयाम् के।

२५ देप्‍पोमीई संगतिपी खाईम् बानी मान्तू, खोदोलोई केई क ऊदेऊपी बात्ल छूम् होक्‍सूयाम्‍नो के। खोदोलोई रोबूम् नाम्‍ला दोक्पीङ् ताचाईक आन्‍ना तानूम्‍कसा ईल्पोआ बीन्‍नीपा हायाम् उत्साहा पीलनीव।

२६ ऊदोईपीक्यालो केईया सत्‍यता छेताम्नासो छेताम्‍तोङ् मोऊ मयाम्दोक मोऊमी लागी हन्‍ना बीन्‍नीपा ऊसो बलिदान छूनो,

२७ खोदोलोई ईकीम् लप् नीया ना ऊल्‍लोङ् मप्ची नास् मप् मीम् ज्‍वाला तोङ्‌कङाङ् रहेई छूये।

२८ मोशाम् ललईमी ऊल्‍लोङ् मप् मीस् नीप्पो-सूप्‍पो साक्षीचीम् गवाईपी सम्‍तूमा मान्दीङ् सीम् छूये।

२९ आन्‍ना आम्‍नी होपाङ्‌ मीनानूम्ते: नीनाम्माम् छा लोफेमागोपू हील्‍प्, म्होप् पवित्र मप् करारमी हीः अपवित्र मप् ना सम्‍खेलूम् आत्‍मा जेर्प्आ क हायाम् देप् दण्ड तय।

३० ऊदोईपीक्यालो “बदला लाम् लक्‌ ओमी के, म्चो कोङा पीयान्‍नी” पीक् केईया छेताम्। खसा ओरोसो पीकाक तूये, “योबोरोबूआ म्होप्मी मीस्मी नीया मय।”

३१ हाल्‍लोसो मान्सीप् नीनाम्माम् हूक्‍पी छूम् ईकीम् लप् रीङ्‌ के।

३२ मूङ्‌क लाईस्‍पीक नाम्‍ला मीनानूम्व, खोदोलो अल्हो तानूम्‍कप्‍का आन्‍ना दूक्‍वालो हायाम् रोकोछू मतो थम्पूर् तूवानीक मीनानूम्व।

३३ हेप्‍लो मीचा आम्‍नी ऊल्‍लोङ् मकसा ना दूक् पीयानीकसा मीस्मी लाईस्‍पी आन्‍नी ङाम्‍लाला छूवानीक तूवा। हेप्‍लोक आन्‍नी तोङ्‌नाङ्‌ दूक्‍वापी छूक्‍ची बाछोक्सानूम्क तूवा।

३४ थूनापी छूक्ची आन्‍ना सम्तूमा मीयानूम्, आम्‍नी दाचाम् खूस्चीना खाईचीलोसो आम्नी जीनतो तेप्सानूम्, ऊदोईपीक्यालो आन्‍ना छेतानूम् आम्नीमी आम्नी होप्मीङ्‌ हायाम् नप् ना दोस्का सम्मोक दाचाम् तूये।

३५ खन्‍सा ङ्‌क आसा मम्चाम् होक्‍सायानूम्‍नव, मूङ्‌कपी हायाम् देप् पूनाऊनी तूये।

३६ नीनाम्माम् लन्‍ची पूरा मस् ना यादे मम्पाम् म्चो तोम् लागी आन्‍नी थम्पूर् छूम्‍ङा छूये।

३७ ऊदोईपीक्यालो हन्‍ना दावाङ्,

“ताप्‍क तायेङा, ना हूनूवा मईनो।

३८ खोदोलोई ओ धार्मिक मीस् क विश्‍वासलाम्पा लेत्चाये।

खीक्‍का ख म्दोस् हेम् आत्‍दोक

कोङ् खपीका ओ जीनईनो।”

३९ खोदोलोई केई ई दोस् हेम् आईप्ना नास् छूक् हेम् खाईप् मा, खोदोलोई केई विश्‍वास मप्ना लेईप्‍चाप् गोपीक तूये।

विश्‍वासमी दोलेवा

११

१ विश्‍वास पीक्‍याक आसा मयाम्क रीङ्‌पी पक्‍का छूमा ना तयाम्‍नोक रीङ्‌पी हायाम् लूतो भरोसा यूम् के।

२ ऊदोईपीक्यालो ङ्‌क विश्‍वासलाम्‍पाङ्‌ सून्‍मापूक मीस् नीनाम्माआ ग्रहण मची।

३ विश्‍वासलाम्‍पाङ्‌ केईया छेताम्, खोलोङ् नाम्‍ला नीनाम्माम् रीङ्‌बऊपीका छूवाक, ऊक रीङ्‍ये दाते, खूङ्‌क मान्दाईप् रीङ्‌पीका बोबूयाक के।

४ विश्‍वासलाम्‍पा हाबिलआ नीनाम्मा कयिनमीप्‍का दूङ् ग्रहण मम् खाईप् बलि पीयू, ना मूङ्‌कलाम्पाङ् हाबिल धर्मी छूवा। खम् बलि नीनाम्माआ नत्‍तू। ओरोना ख सीयादोसो विश्‍वासलाम्‍पाङ्‌ होसोङ् नेन्‍चाईक तूये।

५ विश्‍वासलाम्पाङ्‌ मान्सीमो हनोक साराङ्‌गाप्‍तो नीनाम्मा थेत्‍खी, ना ख हापीसो मान्छीप्ची, ऊदोईपीक्यालो नीनाम्मा ख खाईक तूवा। ख साराङ्‌गाप्‍तो खाईम् लाईस्‍पी खसा नीनाम्मा म्सानीवा चानमीक रीङ्‌मी प्रमाण छूवाक तूवा।

६ विश्‍वास मान्दी नीनाम्मा म्जी नमीम् दूराम्नो। ऊदोईपीक्यालो आसे नीनाम्माम् दोक्पी ताये, खूङ्‌कसा नीनाम्मा तूये ना ख लाम्‍ची खसा पूनाऊनी पीय पीम् आछीयाक विश्‍वास मम् छूये।

७ विश्‍वासलाम्‍पाङ्‌ नोआ खोन्‍तोलो सम्मो मान्तोम्पा खोतीम् तोक्‍पी नीनाम्माप्का चेताऊनी तना भक्तिलो म्खीम्पोस्ची लेन्‍चामीम् लागी ईबूम् हेयोङ्मा बानेई मअ। ओरोना चार दोसी मना विश्‍वास लाम्‍पा ख दोस्पी ताप् धार्मिकताम् उत्तराधिकारी छूवा।

८ विश्‍वासलाम्‍पाङ्‌ अब्राहामआ आज्ञा रेप्‍पू, ना नीनाम्माआ खात्‍व लक थाम्‍पूपी खाता, खूङ्‌क थाम्‍पू हक् मम् लागी दोस्का खसा तअ, खोदोलोई ख हारेई खात्‍चाक तूवा, खूङ्‌क खसा तूम् मान्त।

९ विश्‍वासलाम्‍पाङ्‌ ख ईल्पो थारूखम् खाईप् तोङ्ना नीनाम्माआ पीयान् लक यादेम् छाप्‍कूवापी इसहाक लो याकूबलो तोङ्ना तम्‍बूपी बास् तूवा। खस् अब्राहामलो ईतो मूङ्‌क यादेम् हक्वाला तूवा।

१० ऊदोईपीक्यालो खसा ईबूम् जग तूप् सहर हूङ्‌दीत्‍क तूवा, खूङ्‌क बोबूईप् क नीनाम्‍माङ्‌ तूवा।

११ विश्‍वासलाम्‍पाङ्‌ साराआसो म्दूङ् खालेतानासो होपोसूम् छूम् राःरा तअ। ऊदोईपीक्यालो खपी यादे मप्पी खसा विश्‍वास मक तूवा।

१२ खन्‍सा ईल्पो सीम् होक् मीस्पीका नाम्‍छूईतोक सोङ्‌गेर्‌तोदेतो ङीर्‌ङा मान्दूर्प् ना दीरीत्‍तीपीक ङीर्‌ङा मान्दूर्प् सेरोम्तोसर्प् छामाई छूवा।

१३ नीनाम्माआ यादे मक रीङ्‌‌ मान्तोमोङ् खस् खोलोङ् विश्‍वासपीङ् सीया, खोदोलोई छूबूरीपाकाङ्‌ मूङ्‌क रीङ्ची तचीना लाम्‍तूम्‍मा मची। खीक्‍का खस् ङ्‌क चारपी थारूपो तोङ्‍क तूये पीकाना खचा मीनाक तूवा।

१४ ङ्‌कतोङ्‌क रीङ्‌ मप् मीचा म्होप्मी लागी ईबूम् छाप्‍कूवा लाम्‍चयक तूये पीम् रीङ्‌ छेङ्‌गा छूये।

१५ ऊक छाप्‍कूवापीकाई खस् लत्‍ताना खाताक तूवा, खचा मूङ्‌क छाप्कूवाम् तोक्‍पी मीन्चीवादोक खस् खची छाप्‍कूवापी आईम्‍ना खाईम् मौका तचीवा।

१६ खोदोलोई खचा हायाम् नप् छाप्‍कूवा अर्थात् ईबूम् साराङ्‌गा तोङ्‌क छाप्कूवाम् लन्‍ची मईची। खन्‍सा नीनाम्माआ कोङ् खची नीनाम्मा पीम् म्ङईमानो, ऊदोईपीक्यालो खसा खची लागी ईबूम् सहर चोचूप्‍स्‍पीचीक तूये।

१७ विश्‍वासलाम्पा म्चाम्ची छूवालो अब्राहामआ इसहाक बलि पीयू। खसा यादे तक तूवा, खोरोदोसो खसा ईबूम् म्छाम् बलि पीम् लागी ख चूम्‍ची।

१८ ङ्‌कम् तोक्‍पी ओरो पीकाक तूवा, “इसाकलाम्‍पाङ्‌ आम्छा माईचीम् नीङ् तोक्से।”

१९ नीनाम्माआ मीस् सीकप्‍कासो होसोङ् ऊन्‍पोमीदूर पीम् रीङ्‌ अब्राहामआ विश्‍वास मअ, ना पीक्याङ्दोक, खसा इसहाक म्सोम्‍लोकङ् आईम्खाम् तअ।

२० विश्‍वासलाम्‍पाङ्‌ इसहाकआ याकूब लो एसावलो खची बूसूम्‍लाईस्पाक रीराममी तोक्पी आसीक् पीची।

२१ विश्‍वासलाम्‍पाङ्‌ सीम्हतोलो याकूबआ तूप्‍आ तीन्‍चीना नीनाम्माम् आराधाना मअ, ना योसेफमी खोलोङ् म्छास् आसीक् पीची।

२२ विश्‍वासलाम्‍पाङ्‌ योसेफआ सीम्हतोलो इस्राएलीचीम् प्रस्‍थानमी तोक्‍पी छाप्‍क तूवा, ना खम् तूप्‍री-लोप्‍रीम् तोक्‍पी आज्ञा पीची।

२३ मोशा म्माआ वात्‍लो म्पा-म्माचा ख हायाम् ङाल्‍लप्छा तची, ना विश्‍वासलाम्‍पाङ् ख सूक्‍ला सम्मो सूल्‍दीत्‍ची, ना होङाबूम् हुकुम खचा कीम्‍ङा माङ्‌कीत्ची।

२४ सोलोछूवाकप्‍का विश्‍वासलाम्‍पाङ्‌ मोशा फारोम् मेकछाम् म्छा छूम् मानेई मान्म।

२५ मोऊपी छूम्‍ना ईक्‍छीन् सूक्‍वा तेम्‍पीकान् बरू नीनाम्माम् मीस्लो दूक्‍वा तेम् खसा दूङ् नत्‍तू।

२६ मिश्र छाप्‍कूवाप्‍क दाचाम्पीकाने ख्रीष्‍टमी तोक्‍पी मीचा जेर्म् खसा दूङ् नप् मीना। ऊदोईपीक्यालो खसा पूनाऊनी हेम् खोङ्‌क तूवा।

२७ होङाबूम् छूलीप्‍का माङ्‌कीमो विश्‍वासलाम्‍पा खसा मिश्र छाप्‍कूवा होक्‍सी। ऊदोईपीक्यालो ई मूक्सा तयाम्नोक नीनाम्मा म्मूक्सा तोक्‍तोङ्‌ ख थम्पूर तूवा।

२८ तूस्‍बूईची नास् मप्‍आ खस् पत्‍चीनूनव पीकाना खसा विश्‍वासलाम्‍पाङ्‌ निस्‍तार-चाडमी रीदूम् रेप्‍पू ना हीः रीस्‍सू।

२९ विश्‍वासलाम्‍पा ओबान थाम्‍पूप् तोङ्नाङ् खचा लाम्‍दूम्तो हालालाप् दीरीत्‍ती कची, खूङ्‌क तोङ्नाङ् मिश्रीचासो लाम्दूम् मीनालो खस् चीयासा।

३० नूक्लेई सम्‍मो खीर्‌चीना विश्‍वासलाम्‍पाङ्‌ यरिहोपीक पर्खाल हता।

३१ चीवा मप्ची हायाम् नम्‍लो लाम्‍तूम्‍मा मस्कसा बेलेछीलप् राहाब आज्ञा मान्‍रेप्चीका नास् मान्छूवा।

३२ बीन्‍नीपा दूङ्देतो रीङ्‌ ऊई पीमा? ऊदोईपीक्यालो गिदोन, बाराक, शिमशोन, यिप्‍ता, दाऊद, शमूएल ना खारीबोपोचीम् तोक्‍पी पीम्चाम् ओ नाम्‍ला मान्तू।

३३ खचा विश्‍वासलाम्‍पाङ्‌ चारखम् खची हूक्‍पी मची, नीया बोबूईची, यादे तची, नारमी म्ङः दीची,

३४ मीम् ज्‍वाला सेत्‍ची, दोप्‍सेलमी याप्का ऊम्‍केई छूवा, राःरामान्दीक तूवालो राःरा तची, जूम्‍लूक्पी कोक्सा, बीन्‍नीपा छाप्‍कूवाप्‍क दोर्‌ची कल्ची।

३५ मीम्छाचा खची मीस् सीयाकप्‍का ऊसाकप्‍क तची। बीन्‍नीपाचा सीयाकप्का होसोङ् दूङ् नप् रीराम तोम् लागी छुटकारा मान्‍नईचीना दूक्वा तेप्स्ची।

३६ बीन्‍नीपाचा सेस्‍वा तेप्‍स्‍ची, कोर्राम् केर्‌म्फू चची, छूईम् तची, ना थूनापी छूवाना दूक्वा तेप्स्ची।

३७ खस् लूङ्‌आ गक्‍ची, आरा चेल्ची ना दोप्सेल‍आ सेत्‍ची। खीक्‍का लूस्मी लो छाराम्‍लो सोकोवार खाफ्‍स्‍चीना हायाम् सार छूक्सीप् छूक्‍तो ना दूक् तोक्‍तो खस् एक्‍सा-मेक्सा लाम्‍दूमातीता।

३८ चार खची लागी नप् मान्तूक तूवा। गोङ्‍रूत्खाप् थाम्‍पू, कोम्, ना लूबम्‍पी तूतो खस् लाम्‍दूम्‍तीम् बोक्सा।

३९ खचा खोलोआ खची विश्‍वास तूवाकसा देप् सम्‍खेलू तची, खोदोलोई यादे मम्पा रीङ्‌ क मान्तोक्ची।

४० नीनाम्माआ ई लागी हायाम् नप् लोचम् यूक्स्क तूवा, खन्‍सा केईचीकाङाङ्‌ खस् सिद्ध छूनूव।

नीनाम्माम् ताडना

१२

१ खन्‍सा ङ्‌क ओरोतो साक्षीचीम् देप् मोम्‍आ केई ऊरीतेकसा, म्खाल्-खाल्क बाधा ना केई ई लाप्‍सेप् मोऊ हेप्‍साम्‍ना ई लाईस्‍पी तूक बूल्म् लक्‌ हायाम् नम्‍लोना बूल्से के।

२ ई विश्‍वास थोप् ना पूरा मप् येशू खोङाम् के, खसा म्दोक्पी यूम्पा चामोवाम् लागी ङाजावा छूवालोसो ऊसो मान्मीमो क्रूसपीक दूक्‍वा तेप्‍सू, ना नीनाम्माम् सिंहासनमी चूप्‍लाम्‍पा तूचाये।

३ मोऊपोचीप्का खम् ऊल्‍लोङ्पी छूवाक ङ्‌क चाऊपो तेम्दूर्प् खोङ्नूम्व, ना आन्‍नी आम्नी सऊ तूनीनव खीक्‍का आम्‍नी पोऊ सन्‍खानीनव।

४ मोऊमी ऊल्‍लोङ्पी आन्‍ना मनूम्क जूम्‍लूक्पी हीः काईम् सम्‍मो आन्‍नी तातेकानीक मान्तू।

५ नीनाम्माआ आन्‍नी ओ छाची पीकाना काछानीक मूङ्‌क वाछे-वारेम् रीङ्‍बऊ माताक्सानूम्यो,

“ए ओ छाङा, योबोरोबूम् ताडना मोरोक मीन्‍नव,

खम् दण्‍डपी आम् पोऊ सन्‍खानव।

६ ऊदोईपीक्यालो योबोरोबूआ आस्कई सम्‍तूमा मीय मूङ्‍क ताडनासो पीय,

ना म्होपा ग्रहण मईक खोलोङ् म्छास् खसा दण्डसो पीय।”

७ ताडनाम् लागीङ्‌ आन्‍ना दूक्‍वा तेप्‍स्‍नूम्। नीनाम्माआ आम्नीपी म्छा तोङ्ना वोर्वा मय। ऊदोईपीक्यालो म्पाआ ताडना पीयनोक म्छा ऊकई तूये मोलो?

८ खोदोलोई खोलोपी ताप् मूङ्‌क ताडना आन्‍ना तानूम्क मान्तूदोन् आन्‍नी आम्‍नी पाम् साक्‍खे म्छास् मा, खोदोलोई तूम्‍लू लना आम्‍नी माआ वातानीक छास् के।

९ ङ्‌कप्का बीन्‍नीपा केई ताडना पीप् ई पा तूवा, ना केईया खम् सायोचोङ्‌मा मम्पा। ऊई केईया ई आत्‍माप्‍क ई पाम् तईपी तूयेलो केईया रीराम तोदूराम्‍नोयो मोलो?

१० ऊदोईपीक्यालो खचा नप् मीन्क तोङ्ना चीबाईप् नाम्‍लाम् लागीङाङ् केई ताडना पीयीक तूये। खोदोलोई केई खम् पवित्रतापी तादूरूम्‍नू पीकाना ई फाइदाम् लागी खसा ताडना पीये।

११ खोलोङ् ताडना लाईस्‍पी सूक्‍वा छूनो लोई दूक्‍वा छूये, खोदोलोई ताडनालाम्‍पा तालिम तोक्चीम् लागी ङ्‍कसा दोस्का धार्मिकताम् खाऊमा-खासेर्मालोक म्चो सेमीय।

१२ खन्‍सा लूल हूः थेतानूम्व, ना लूल लोङ्‌ दर्र मनूम्व।

१३ आन्‍नी लाम्‍दूम्‍स्‍को लाम् तन्तई मनूम्व, खन्सा लूल लोङ् बेन्खानूनव, खोदोलोई मूङ्‌क लोङ् नन्खानूव।

नीनाम्मा इन्कार मान्मम् चेताऊनी

१४ खोलोङ् मीस्चीका खाऊमा-खासेर्मापी तूम् ना पवित्र छूम् सानीवा मनूम्व; पवित्रता मान्दी मीचा आसासो योबोरोबू तोदूरनो।

१५ सानीवा मनूम्ना येन्‍नूम्‍व, आस्‍सो नीनाम्माम् सम्‍खेलू तोम्‍पीका राम्‍नूनव, खन्‍सा सानीवा चाईमीक् रीङ्‌ छास्‍ना खेम् बोनूनव, ना हायाम्सर्प्‌ ची अशुद्ध मस्‍नूनव।

१६ आस्‍सो वोर्वा ईप्‌ अथवा एसाव तोङ्‌क अधर्मी छूनूनव, खसा ईक्‍छाक जामी लागी तूस्‍बूईआ तोम् हक् खेईमक तूवा।

१७ आन्‍ना छेत्‍चाईनूम्‍कङ्‌ तूये, दोस्पी आसीक् तोम् लाम्‍लोसो खसा मान्तअ। ऊदोईपीक्यालो खसा वालूम्‍मा मम् मोऊका मान्तअ, खन्‍सा खसा म्मीक्वा हूम्‍तो मूङ्‌क लाम्‍क तूवा।

१८ आन्‍नी ईबूम् पईदूराम्क कोम्पी तानीक मान्तू, ना आन्‍नी तेम्ङा मान्तेईप् मीःम् ज्वाला, गूगूर्‌योक मोम्, नाम्कूर्मादाम् अथवा मूर्हूऊमी दोक्पीसो तानीक मान्तू।

१९ तुरहीम् देप्पा साल्‍म्‍मी दोक्पी, ना ईबूम् साल्‍म्‍मी दोक्पीसो आन्‍नी तानीक मान्तू, खूङ्‌क साल्‍म् येईप्ची “हन्‍नायीका ईक्खाम्सो नेन्‍नूनव” पीकाना बीन्ती मीची।

२० ऊदोईपीक्यालो “हेप् पोसूआ मूङ्‌क कोम् पत्‍तदोक, मूङ्‌क लूङ्‌ङा गोम्‍ना सेईम छूये” पीम् आज्ञा खचा तेम्‍मान्‍दूर्ची।

२१ ना मूङ्‌कपी छूवाक रीङ्‌ हायाम् ईकीम् लप् तूवा, मोशासो “कोङ्सो ओकीम्‍मा योक्‍सो” पीकाना पीका।

२२ खोदोलोई आन्‍नी सीयोन कोम्पी तानीक तूये, लेईप्‍चाप नीनाम्माम् सहर साराङ्‍गामी यरूशलेमपी ना ङीर्‌ङा मान्दूर्प् रीदाम् पोक्चीम् चामोवाम् चारपी तानीक तूये।

२३ साराङ्‌गाप्‍तो नीङ् छाप्‍पाना लाईस्‍पी जन्‍मेई छूक्चीम् याखऊपी आन्‍नी तानीक तूये। आन्‍नी खोलोमी नीया मप् नीनाम्माम् लाईस्‍पी, सिद्ध मम्पा धार्मिक मीस्चीम् आत्‍माम् रापी,

२४ ना नयाँ करारमी मध्यस्थ मप् येशूम् लाईस्पी खीक्‍का रीसाक मूङ्‌क हीःम् दोक्पी आन्‍नी तानीक तूये। मूङ्‍कसा हाबिलमी हीप्का दूङ् नप् रीङ्‌बऊ नेने।

२५ चीङ्चीङ् तूवानीव, आन्‍नीस्‍का नेईप्‍मी साल्म् आन्‍ना इन्कार मनूम्नव। ऊदोईपीक्यालो ङ्‌क चारपी चेताऊनी पीप् मीस् इन्कार मप्ची ऊम्‍केई छूनोदोक साराङ्‌गाप्‍तोका चेताऊनी पीप् रेपाम्‍नोदोन केई दानाई ऊम्‍केई छूदूराम्?

२६ खम् साल्‍म्‍आ चार हल्‍लेई छूवा, खोदोलोई हन्‍नाने खसा ओरो पीकाना यादे मक तूये, “होसोङ् ऊलाम् चारङाङ्‌ मा, खोदोलोई साराङ्‌गासो कोङा हल्‍लेई मूयो।”

२७ “होसोङ् ऊलाम्” पीम् रीङ्‌बऊआ ङ्‌क खोमय, हल्‍लेई मदूर्प् रीङ्‌, अर्थात् बोबूयाक रीङ्‌ होक्स्लाते, खोदोलोई हल्‍लेई ममान्दूर्प् रीङ्‌ क थम्पूर् तूचाये।

२८ खन्‍सा हल्‍लेई ममान्दूर्प् चारखम् तम्‍कसा ओलोनूव पीके। खन्‍सा केई भक्ति ना ईकीम्‍लतो नीनाम्माम् ग्रहण योग्‍य आराधाना मयाम्।

२९ ऊदोईपीक्यालो ई नीनाम्मा मासेई मप् मीः तूये।

दूङ् दोस्पीक वारे-वाछे

१३

१ बूबू-नेछो तोङ्ना सम्‍खे मीलईयाके।

२ थारूखम्पी तूप्चीम् सूसो मम् मातानूम्नव, ऊदोईपीक्यालो ओरोनाङ् हेप्-हेप्पा मान्छेईमो रीदाम् पोक्चीम् सूसो मस्क तूवा।

३ आन्‍नी आम्‍नी होप्‍सो खस्काङ् थूनापी छूवानीक तोङ्ना थूनापी छूक्चीम् ख्‍याल मनूम्व, ना आम्‍नी होप् दूक्‍वापी छूवानीक तोङ्ना अत्‍यचारपी छूक्‍चीसो मीनानूम्व। ऊदोईपीक्यालो आन्‍नी आम्‍नी होप्‍सो रीरामपीङ्‌ तूनी।

४ खोलोमी रापी सूर् सायोचोङ्‌मालोक छूम् छूये, ना दूखूलीप् लो दूखूलीम्‍लो नप् छूम् छूये, ऊदोईपीक्यालो वोर्वा ईप्‌ ना तूम्‍लू लप्‍चीम् नीया नीनाम्माआ मय।

५ आम्‍नी रीराम खाप्चीमाम् लाङोप्‍का छूबूरी यूक्सानूम्व। आम्‍नीपी ऊई तूये खूङ्‌कपीङ्‌ सम्तूक मनूम्व, ऊदोईपीक्यालो नीनाम्माआ ओरो पीकाक तूये,

“कोङा आन्‍नी हाल्‍लोसो होन्‍येयान्‍नीनो,

ना कोङा आन्‍नी लेप्चोबोन्यूयान्‍नीनो।”

६ खन्‍सा केईया ऊसो मान्मीमो ओरोपीक्‍या,

“योबोरोबू कोङ् बोछोक्छोप् तूये,

खन्सा कोङ् कीसोनो।

मीचा कोङ् ऊई मम् दूरोनाई?”

७ आन्‍ना आम्‍नी लाम्‍लछाचीम् मीन्मारो मनूम्व, खचा नीनाम्माम् रीङ्‌बऊ आन्‍नी येईमीयानी। खची रीराम‍पीका ताक खोलोङ् नप् रीङ्ची नम्‍लोना मीनानूम्व, ना खचा विश्‍वास मस्क तोङ्नाङ् आन्‍नासो विश्‍वास मनूम्व।

८ येशू ख्रीष्‍ट एस्‍पा, एसे ना दोस्का-दोस्का सम्‍मो ईक् खाल्‍कङ् तूचाये।

९ म्खाल्-खाल्क ना योबोरीखाक सेचीवाम् भ्रमपी छूनीनव। ऊदोईपीक्यालो चाम्दूम्मी ललईआ मा, नीनाम्माम् सम्‍खेलूआ ई सानीवा नप् मक तूये। चाम्दूम्मी ललई मानेई मस्‍ना आस्‍सो आत्‍माम् लक्‍पी हाल्‍लोसो फाइदा मान्छू।

१० ईमी ईबूम् बेदी तूये, खूङ्‌क पवित्र तूस्कोपी चारेई मम्पा थक् सूसो मप्चा चाम् हक् मान्तू।

११ दूङ् देप्‍क पूजारीचा मोऊ-बलिम् लागी पोसूम् हीः दूङ् देप्‍क पवित्र तूस्कोपी तातची, खोदोलोई मूङ्‍कम् गाम् क छाउनीपीका पाखा खाईयस्‍ना हूईयची।

१२ खन्‍सा येशूआसो म्हीःलाम्पा मीस् पवित्र मम् लागी सहरमी लाम्‍स्‍कोप्‍का पाखापी दूक्‍वा तेप्‍सू।

१३ खन्‍सा केईसो छाउनीप्‍का पाखापी ख तूकपी खाते, ना खसा तेप्‍स्‍क ङाजावा केईयासो तेप्‍साम्।

१४ ऊदोईपीक्यालो ईमी दोस्का सम्‍मो तूप्चाप् सहर अपी मान्तू, खोदोलोई केईया हन्‍ना ताईक सहर हूङूम्‍ताम्‍क तूये।

१५ खन्‍सा नीनाम्मा येशूलाम्‍पा सम्‍खेवाम् बलि हादेलोसो पीयूम्चायाम्के। ङ्‌क सम्‍खेवा खम् नीङ् नईप्‍मी ङः लाम्पा लत्‍क म्चो के।

१६ नप् लक्‌ मम् ना ई होप्‍पी तूक थक् हाम् माताम्नोके, ऊदोईपीक्यालो ओन्‍तोङ्‌क बलिलाम्पा नीनाम्मा म्जी नये।

१७ आम्‍नी लाम्‍लछाम् आज्ञा रेपानूम्व, ना खची हूक्‍पी तूवानीव। ऊदोईपीक्यालो खचा मईचीक लक्‍मी लेखा नीनाम्मा पीम् छूये पीम् रीङ्‌ छेत्‍तस्‍नाङ् खचा आम्‍नी सूसो मईची। ङ्‌क लक्‌ खचा खची सानीवा चाईतो मा, चामोवापी मस्‍नूव, मादोन् खचीप्‍का आन्‍ना ऊसो फाइदा तईनूम्नो।

१८ ओखी लागी वाङोम् मनूम्व, केईका विश्‍वास मयाम्का ओखी गोङ् शुद्ध तूये, ना खोलोङ् रीङ्‌ नत्‍तो मम् ओखी लन्‍ची तूये।

१९ कोङा आम्‍नीपी बीन्ती मूयो, ओ लागी वाङोम् मीयोपोनीव, ना कोङ् होसोङ् आन्‍नी तूनीकपी दावाङ् ताम् दूरूनूव।

२० हन्‍ना लूस्मी हायाम् देप् चोलोछा, रोबू येशू हादेसो मान्याईप् करारमी हीःलाम्‍पा सीयेकप्‍का लेन्‍चामीक् खाऊमा-खासेर्माम् नीनाम्माआ

२१ आन्‍नी खोलोङ् नप् गुणआ सिद्ध छूवानीव, ना आन्‍ना खम् लन्‍ची पूरा मम् दूरानूम्। ऊई नीनाम्मा नत्‍तक तूये खूङ्‌क येशू ख्रीष्‍टलाम्‍पा खसा आम्‍नीपी मनूव। ना खम् साम्‍दीखा दोस्का सम्‍मो छून्चानूव। आमेन।

२२ नेछोचे, कोङा आम्‍नीपी बीन्ती मूयो, कोङा वाछे लाईयान्‍नीक रीङ्‌ रेपोनीव, ऊदोईपीक्यालो कोङा आम्‍नीपी चीबाईप् छाप्दाम् छापूक तूये।

२३ कोङा आन्‍नी ङ्‌क रीङ्‌ ईम् मीनो, ई नेछो तिमोथी थूनापीका लत्‍ताक तूये। ख दावा बान्‍दो कोङ् खलो आम्‍नी तूम्खास् बानो।

२४ आम्‍नी खोलोङ् लाम्‍लछाची ना नीनाम्मापी विश्‍वास मप् खोलोङ् सेवाके लानूम्‍व। इटालियापीका ताकचासो आम्‍नीपी सेवाके पीकाना होक्‍स्‍चीक तूये।

२५ आन्‍नी खोलोङ्पी नीनाम्माम् सम्‍खेलू छून्चानूव।

याकूबमी

छाप्दाम्

छेईलम्

बाइबलपीक छेछेमीतोदीपीक ओरोसर्प्‌ चा ङ्‍क छाप्दाम् येशू ख्रीष्‍टमी नेछो याकूबआ छाप्क पीम् मीन्ताम् मईची (गलाती १:१९)। याकूब यरूशलेमपीक ईल्पो लाम्‍लछा तूवा (गलाती २:९)। ङ्‍क छाप्दाम् ई.सं. ५० पीका लाईस्पी छाम्पा तूवा पीम् ओरोसर्प्‌ मी मीन्ताम् तूये। खोरोदो नयाँ करारपीक लाईस्पी छाम्पा छाप्दाम्चीपीक ङ्‍क ईबूम् छाप्दाम् के। ई.सं. ६२ पीका दोस्पी ङ्‍क छाप्दाम् छाम्पा मा, ऊदोईपीक्यालो ङ्‍क दोङ्पीङ् याकूब सीयाखात्क तूवा।

येशू ख्रीष्‍टमी सीच्‍चेचीम् लक् ना कर्तव्य ऊचीई पीम्ना ईम् लागी याकूबआ ङ्‍क छाप्दाम् ख्रीष्‍टियनचीम् लागी छाप्क तूवा। याकूबमी नाम्‍लापी ओरोसर्प् ख्रीष्‍टियनचा नप् लक् मम् होक्सीचीक तूवा। लक् लाम्पा मा, खोदोलोई विश्‍वासलाम्पाङाङ् हल्वा तयाम् पीकाना खचा पीकादोङा। खची मीन्ताम् थीक् तूवा। खोदोलोई ओरो पीकादोङ्तोङ् ङ्‍क ख्रीष्‍टियनचा हन्‍ना केईका ऊसो नप् लक् मम् बोक्स्‍नो पीकानासो पीम् थालेई मस्क तूवा। ङ्‍कतोङ्ना मीन्ताम् मम् खचीम् हायाम् देप् गल्ती तूवा। मूङ्‍क गल्ती थीक् मम् लागी याकूबआ ङ्‍क छाप्दाम् छाप्क तूवा। केईया विश्‍वासलाम्पाङा हल्वा तयाम् खोदोलोई आछीयाक विश्‍वासीआ होपा मम् नप् लक् होम्येम् छूनो। ई गोङ्पीक विश्‍वास क ई लक् ना वोर्वापी खोछेईम् छूये पीम् याकूबआ ईचीक तूये।

याकूबमी

छाप्दाम्

१

१ नीनाम्मा ना रोबू येशू ख्रीष्‍टमी सूसो मप् याकूबपीका:

खोलोपी रीसाना तूप् पोङ् नीच्‍ची गोङ्चीपी सेवा के।

विश्‍वास ना नीऊ

२ ओनेछोचे, आम्नीपी म्खाल्-खाल्क चाम्ची तालात्लो मूङ्‍क चामोवाम् रीङ् मीनानूम्व।

३ ऊदोईपीक्यालो आन्‍ना छेत्नूम्, आम्नी विश्‍वासमी चाम्चीआ तेम्दूर्म् तात।

४ तेम्दूर्म् नम्‍लो पतोखाईम् पीयानूम्व, खोरोछूलो आम्नीपी ऊमीसो रोरेखा मान्छूमो आन्‍नी परिपक्व ना सिद्ध छूनी के।

५ आन्‍नी तूनीकतोदीपी हेप् लूखूप्चीम् रोरेखा तूदोक खोलोङ् मीस्ची गोङ् चानतो पीप् नीनाम्मापी खसा ङोक्नूव, ना ख नीनाम्माआ मूङ्‍क पीय।

६ खोदोलोई खसा ऊसो शङ्‍का मान्ममो विश्‍वासलो ङोक्नूव। शङ्‌का मप्क हूक्‍आ थेन्तोदाम्तो मईक दीरीत्‍तीम् छाल तोङ्‍क छूये।

७ खूङ्‍क तोङ्‍क मीचाने रोबूप्का ऊची तूयो मीन्‍नोसो नये।

८ ऊदोईपीक्यालो नीच्‍ची सानीवा मप् मीस् खोलोङ् रेवासपी थम्पूर छूनो।

छूक्सीप् ना होङ्पोक्

९ छूक्सीप् नेछो नीनाम्माआ आसीक् पीयना पकलो म्जी ननूव।

१० खोरोनाङ् होङ्पोक् क ख नीनाम्माआ दाली सईयलो म्जी ननूव, ऊदोईपीक्यालो होङ्पोक् मीस्‍ने घाँसमी बूङ्तोङ् हार्‌खाते।

११ हायाम् खर नाम्छोवा आप्‍प, ना घाँस हार्‌न्खामीय। मूङ्‍कम् बूङ् हूप्स्खाते ना मूङ्‍कम् ङाली मास्‍ना खाते। खोरोनाङ् होङ्पोक् मीस्सो म्होप्मी लक् मचयलो मूयूप्छा छूखाते।

१२ चाम्चीपी छूलोसो थम्पूर तूप् मीस् नीनाम्माआ आसीक् पीय, ऊदोईपीक्यालो चाम्ची तेम् यातना मूङ्‍कसा रीराममी मुकुट तय। मूङ्‍क मुकुट नीनाम्माआ ख सम्तूमा मीक्ची पीम् यादे मक तूये।

१३ आसासो चाम्ची छूलो ओरो पीनूनव, “नीनाम्मालाम्पा ओ चाम्ची छूवाक।” ऊदोईपीक्यालो रई रीङ्पीका नीनाम्माम् चाम्ची छूदूरनो, ना ख म्होपासो आस्मीसो चाम्ची मईनो।

१४ खोदोलोई खोलोङ् मीस् म्होप्मी रई रीङ्मी लन्चीलाम्पा लोभ मईना चाम्चीपी छूये।

१५ खीक्‍का रई लन्चीआ होपोसूम् छूना मूङ्‌कसा मोऊ वात। खीक्‍का मोऊ पईकप्का मूङ्‌कसा सीम् तात।

१६ कोङा सम्तूमा मीयान्‍नीक नेछोचे, दोकापी छूनीनव।

१७ खोलोङ् नप् दान ना सिद्ध वरदान साराङ्‍गाप्‍तोका यूवे, ङ्‍क वरदान साराङ्‍गाप्‍तोक अल्हो बोबूईप् पा पीका ताये। फाईप्चाप् अल्मा तोङ्ना ख हाल्‍लसो फात्नो।

१८ केई खसा लोलीस्कपी दूङ् लाईस्पीक म्चो छूम् दूरूम्नू पीकाना नीनाम्माआ म्‍लन्चीआ सत्यम् रीङ्बऊलाम्पा केई वाईम्पा।

येईम् ना मम्

१९ हायाम् सम्तूमा मीयान्‍नीक ओनेछोचे, ङ्‍क रीङ् छेतानूम्व: खोलोङ् मीस् येईम्पी दावा येईप्लाप्, नेईम्पी वाताम् नेईप् ना दावा म्छूली माङ्‍काईप् छूम् छूये।

२० ऊदोईपीक्यालो मीस्मी छूलीआ नीनाम्माआ लन्ची मईक धार्मिकता तातनो।

२१ खन्सा खोलोङ् ङालीवार रीङ् ना खोलोङ् रई रीङ् होक्सालात्नूम्व, ना आम्नी गोङ्पी लेईम्यूम्पा रीङ्बऊ लखेछाना खाप्सातानूम्व, मूङ्‌कसा आम्नी सोम् लेन्चा मीदूर।

२२ खोदोलोई रीङ्बऊ रेप् छूवानीव, ना येईप्ङाङ् छूवानीना आम्नी होप्ङा दोका पीन्चीनीनव।

२३ हेप् मीचा रीङ्बऊ येन खोदोलोई रेप्पनोदोक, मूङ्‍क ऐनापी म्ङाली खोप् मीस् तोङ्‍क छूये।

२४ मूङ्‌कसा म्होप् ऐनापी खोयान्ची ना खालेते, खीक्‍का कोङ् ऊतोङ्‍कई तूवो पीम् मूङ्‍कसा ईक्छीन्छापीङ् मात्यूक्स।

२५ खोदोलोई स्वतन्त्रता पीप् शुद्ध ललई खोङना मूङ्‍कपीङ् तूप्चाप् मीचा येनना माईम्यूम् मा, खोदोलोई मूङ्‍क रेप्पदोक, मूङ्‌कसा क म्होपा मईक लक्पी आसीक् तय।

२६ हेप् मीचा म्होप् धर्मी मीईयान्ची, ना म्‍लेम् तईपी यूक्सनो, खोदोलोई म्होप्मी गोङ् दोका पीयदोक मूङ्‍क मीचा मईक धर्म मोरोक छूये।

२७ ई नीनाम्मा पामी लाईस्पी शुद्ध ना पवित्र धर्म क ङ्‍कङा के: गेस्कूप् ना लोमेवाची खची दूक्वापी खोमा, ना होप् चारपीक अशुद्ध रीङ्पीका छूबूरी यूम्चीम् के।

छेङ्‌गेर् मान्मम्

२

१ ओनेछोचे, रोबू येशू ख्रीष्‍ट, साम्दीखामी रोबूपी आम्नी विश्‍वास तूकसा आन्‍ना ऊसो छेङ्‌गेर् मम् लक् मनूम्नव।

२ हेप् मीस् हाल्ङोम् रीङ्‍कीम्मा ना नप्-नप् तेई खाप्सना आम्नी याखऊपी ताये, ना ईल्पो छूक्सीप्सो चेईप्खाप् तेई खाप्सना ताईदोक,

३ आन्‍ना मूङ्‍क नप् तेई खाम् मीस् सायोचोङ्मा मीनूम्ना, “ङ्‌क नप् तूस्कोपी तूवाते” लईनूम्, ना मूङ्‍क छूक्सीप् मीस्क “आन् मूङ्‍कपीङ् थोरेप्व” अथवा “ओ लोदोपू तूवाव” लईनूम्दोक,

४ ऊई आन्‍ना आम्नी होप् गोपी छेङ्‍गेर्‌मी रीङ् खोमईनूम्नोयो, ना रई मीन्ताम्‍लोक नीया मप् मीस् छूनीनोयो?

५ कोङा सम्तूमा मीयान्‍नीक नेछोचे, येन्‍नूम्व, ऊई नीनाम्माआ चारपीक छूक्सीप्ची विश्‍वासपी होङ्पोक् मस्‍ना मूङ्‍क चारखम्मी हक्वाला छूम् लागी सोक्चीकमानायो? ङ्‍क चारखम् ख सम्तूमा मीक्ची पीम् खसा यादे मक मान्तूनायो?

६ खोदोलोई आन्‍नाने छूक्सीप् मीस्मी साम्दी कातानूम्क तूये। ऊई होङ्पोचा आम्नीपी अत्याचार मईचीनोयोमोलो? ऊई खचा आन्‍नी अदालतपी खाईनीनोयो?

७ ऊई मूङ्‍कस् रोबूम् साम्दीलोक नीङ्मी निन्दा मप्ची मान्छूयोनाई? मूङ्‍क नीङ्लाम्पाङ् आन्‍नी नीनाम्माआ काछानीक तूये।

८ “आम्नी होप्मी खीम्तोनीची होप्‍तोङ्नाङ् सम्तूमा मीयानूम्व” धर्मसूम्बऊपी तूक नीनाम्माम् चारखम्मी ललई आछीयाङ् पूरा मईनूम्दोने नप्ङा मईनूम्।

९ खोदोलोई आन्‍ना छेङ्‌गेर मम् लक् मईनूम्दोने आन्‍ना मोऊ मईनूम्, ना ललईलाम्पा अपराधी छूनी।

१० ऊदोईपीक्यालो हेप् मीचा खोलोङ् ललई रेप्प खोदोलोई ललईपीक ईबूम्ङाङ् रीङ् रेप्‍लातनोदोक, ललईमी खोलोङ् रीङ्पी मूङ्‍क दोसी छूक छूये।

११ ऊदोईपीक्यालो “तूम्‍लू लनव” पीक् नीनाम्माआ “मीस् सेत्नव” सो पीकाक तूये। खन्सा आन् तूम्‍लू क लईनो खोदोलोई मीस् सेतदोक, आन् ललईपी अपराधी छूवाक तूये।

१२ आन्‍नी स्वतन्त्र मम् ललई लाम्पा नीनाम्माआ आम्नी नीया मय, खन्सा मूङ्‍कतोङ्नाङ् नेन्‍नीव ना वोर्वा मनूम्व।

१३ ऊदोईपीक्यालो सम्खेलूम्खे मान्मप् मीस्मी नीया सम्खेलूम्खे मान्दीङ् छूये। नीया मम् लक्पी नीनाम्माङ् सम्खेलूम्खे मय।

विश्‍वास लो लक्‍लो

१४ ओ नेछोचे, हेप् मीचा “ओपी विश्‍वास तूये” पीक्ना पीके, खोदोलोई लक् मईनोदोक, मूङ्‍कप्का ऊई फाइदा छूयेमोलो? ऊई मूङ्‍कम् विश्‍वासआ म्होप् लेन्चामीदूरयो?

१५ हेप् नेछोची तेईहाम्मी ना लेईपीक्चीक चाम्दूम्मी रोरेखा तूये,

१६ ना आन्‍नी तूनीक तोदीप्क हेप्पा मूङ्‍कस्, “खाऊमा-खासेर्मापी खात्नीव, होकूवाप्पी तूवानीव, आम्नीबोखातो चानूम्व” लईनूम्, खोदोलोई मूङ्‍कचीम् गाम्पी चाहेई छूक् रीङ्‍ क पीनूम्नोदोक, मूङ्‍कलाम्पा ऊई फाइदा छूनाई?

१७ ओरोना विश्‍वाससो लक्पी खोछेत्नोदोक मूङ्‍क विश्‍वासने सीप्खाप् छूये।

१८ खोदोलोई हेप्पा ओरोपीक्फो, “आम्पी विश्‍वास तूये, ओपीक लक् तूये।” लक् मान्दीक आम् विश्‍वास कोङ् खोमीयोते, ना कोङा मूक लक्लाम्पा कोङा ओ विश्‍वास आन् खोमीयान्।

१९ नीनाम्मा ईबूम्ङाङ् तूये पीक्नीना आन्‍ना विश्‍वास मईनूम्। मूङ्‍क नप् तूये। मूङ्‌क चाप् आत्माचासो विश्‍वास् मईची ना थारामोक्स् योक्से।

२० मूर्खचे, लक्मान्दीक विश्‍वास मोरोक छूये पीम् रीङ्मी प्रमाण लाम्नूम्यो?

२१ ई खूक्सू अब्राहामआ म्होप्मी छा इसहाक बलिदानमी लागी वेदीपी पीलो मूङ्‍क लक्‍लाम्पाङ् ख धर्मी मान्छूयोनाई?

२२ आना तोदूर, खम् विश्‍वास लो लक्लो ईतोतोङ् लक् मचक तूवा, ना लक्लाम्पाङ् खम् विश्‍वास पूरा छूवाक तूवा।

२३ धर्मसूम्बऊमी ओरोना छाम्पा रीङ्बऊ तातेका, “अब्राहामआ नीनाम्मापी विश्‍वास मअ, ना ङ्‍क खम् लागी धार्मिकतापी ङीरा।” ओरोना अब्राहाम नीनाम्माम् बूम् लची।

२४ ङ्‌कलाम्पा आन्‍ना ऊई तोदूर्‌नूम् पीक्यालो, विश्‍वासलाम्पाङाङ् मा, खोदोलोई खसा मईक लक्‍लाम्पा मीस् धर्मी छूये।

२५ खोरोनाङ् राहाब वेश्यासो गुप्‍तचरची लाम्तूम्मा मीना बीन्‍नीपा लाम्‍‍लाम्पा पोक्स्छोक्सू, ना मूङ्‍क लक् लाम्पाङ् ख धर्मी छूवाकमायो?

२६ ऊतोङ्नाई आत्मा मान्दीक गाम् सीप्खाप् छूये, खोरोनाङ् लक् मान्दीक विश्‍वाससो सीप्खाप् छूये।

ईलेम् तईपी यूम्

३

१ ओ नेछोचे, आन्‍नी तूनीकतोदीपी ओरोसर्प् सेचीपो छूनीनव। ऊदोईपीक्यालो आन्‍ना छेत्नूम्, सेचीवा पीप्चीम् नीया हायाम् सार छूये।

२ केई खोलोआङ् हायाम् गल्ती मयाम्। खोदोलोई म्होप् नेन्‍क रीङ्पी गल्ती मान्मप् मीस् सिद्ध छूये, ना खसा म्होप्मी खोलोङ् गाम् म्हूक्पी यूदूर।

३ केईया खोक्ची तईपी यूम् लागी खची ङःपी ङःथूईम्‍री तेम्साम्दोक मूङ्‍कचीम् खोलोङ् गाम् हारेई ईखाईमा खूङ्‍क हेम् खाईदूराम्।

४ हूक्‍आ तोप् देप् हेयोङ्माची खोङ्नूम्व, मूङ्‍क देप्-देप् तूदोसो हेयोङ्मा तोप् मीचा ईबूम् चीमा कर्‌चम् तोङ्‌कसा खम् लन्ची तोङ्ना हारेई खायो मीने खूङ्‍क हेम् खाईम् दूर।

५ खोरोनाङ् लेम्सो ईबूम् चीमा अङ्‍ग तूनासो देप्-देप् रीङ्मी नाम्दूखू मय। खोङ्नूम्व, ईबूम् चीमा मीछेर्वाआ हायाम् देप् सोगोसो पीलूलूक्दीत।

६ लेम्सो ईबूम् मीःङ् के। ङ्‍क गाम्मी अङ्‍ग तोदीपी ईबूम् अधर्मम् चारङा के। ङ्‍कसा खोलोङ् गाम् फोहोर मई ना खोलोङ् रीरामपी मीः दईछोक्स्, ना मूङ्‍क म्होप्क खादीपूक मीःपू हूये।

७ म्खाल्-खाल्क पोसूपंक्षी, सून्चीतो लाम्दूम् जीवा-जन्तू ना दीरीत्‍तीपूक जीवा-जन्तू तईपी यूदूराम्, ना मीचाङ् मूङ्‍क म्तईपी यूक्स्क तूये।

८ खोदोलोई लेम् आसासो म्तईपी यूदूरनो। लेम् क रई, तईपी यूमान्दूर्प् ना ईकीम्‍लप् नीङ्आ पेप्खाप् छूये।

९ ङ्‍क लेम्‍आ केईया रोबू ना पाम् सायोचोङ्मा मयाम्, ना ङ्‍कसाङ् नीनाम्माम् ङालीपी लोलीसाक मीस् केईया साराप् छयाम्।

१० ईबूम् ङःपीकाङ् आसीक् लो साराप्‍लो लत्‍ते। ओनेछोचे, ओरो मान्छूम् पर्ने तूवा।

११ ऊई ईबूम् काऊमी पूईपीका चानप् लो खीक्लो काऊ लत्‍तेयोनाई?

१२ ओ नेछोचे, ऊई अञ्जीरमी पऊपी जैतुन अथवा वाचोसीम् पऊपी अञ्जीर सेम् दूरयोनाई? खीक् काऊमी पूईपीकासो चानप् काऊ लईम्दूरनो।

नीस्खाल्क लूर्वा

१३ आन्‍नी तूनीकतोदीपी लूर्‌पो लो ज्ञानीलो आसे तूनी? होप्मी नप् रीरामलाम्पा लूर्वाम् लखेछाकपी मूङ्‍कसा म्होप्मी लक् खोमनूव।

१४ खोदोलोई आम्नी गोङ्पी मान्‍नप् रीङ्, नाचूर् ना स्वार्थमी लन्ची तूदोक ङ्‍क रीङ्पी नाम्दूखू मनूम्नव, ना आछीयाक रीङ् वालीलीक रीङ्पी फातानूम्नव।

१५ ङ्‍क तोङ्‍क लूर्वा साराङ्‍गाप्‍तोका ताप् लूर्वा मा, खोदोलोई ङ्‍कने चारपीक, गाम्पीक ना शैतानपीकाक के।

१६ ऊदोईपीक्यालो हापी नाचूर् लो स्वार्थलोक लन्ची छूये, मूङ्‍कपी गोलमाल पके ना म्खाल्-खाल्क रई लक् छूये।

१७ खोदोलोई साराङ्‍गाप्‍तोका ताईक लूर्वा क खोलोप्का दूङ् लाईस्पी शुद्ध छूये, खीक्‍का मूङ्‍क खाऊमा-खासेर्मा ताईप्, लखेक ना खोलोङ्लो तङे; मूङ्‍क सम्खे-लूम्खेलोक ना नप् म्चोआ पेप्खाप्, छेङ्‌गेर् मान्मप् ना कपट मान्दीक छूये।

१८ खाऊमा-खासेर्मा ताईप्चा खाऊमा-खासेर्मापी फूईयची, ना खचा धार्मिकताम् म्चो बात्ल मईची।

नीनाम्मापी पीम्दीम्

४

१ आम्‍नी रापी जूम्‍लूक लो खेम्वालो ऊतोङ्‌क रीङ्आई तात? ऊई ङ्‍क खोलोङ् आम्नी गाम्पीक अङ्‍गचीपी जूम्‍लूक मप् लन्चीलाम्पा ताकमायोनाई?

२ आन्‍ना ऊची तोम् लन्ची मईनूम्, खोदोलोई आन्‍ना तईनूम्नो। आन्‍ना मीस् सेत्नूम्, ना लोभ मईनूम्, खोदोलोई आन्‍ना लन्ची मईनूम्क रीङ् तईनूम्नो। आन्‍नी खेईनी ना जूम्‍लूक मईनूम्। आन्‍ना नीनाम्मापी ङोक्नूम्नोकसा आम्नीपी ऊसो छूनो।

३ आन्‍ना ङोक्नूम् खोदोलोई तईनूम्नो, ऊदोईपीक्यालो होप्मी लन्ची पूरा मम् लागी रई सानीवा मईनूम्ना ङोक्नूम्।

४ तूम्‍लूलप् मीस्चे, चारमी बूम् छूम् पीक्याक नीनाम्माम् साछीमी छूम् पीम् रीङ् ऊई आन्‍ना छेत्नूम्नोयो? खन्सा चार‍लो बूम् छूम् लन्ची मपा म्होप्ङा नीनाम्माम् साछीमी मयान्ची।

५ ऊई धर्मसूम्बऊआ ओरोना पीक्‍क रीङ् आन्‍ना मोरोछाकयो मीन्‍नी, “ईपी नीनाम्माआ यूक्सीपीईक आत्माआ क हायाम् नाचूर् मय”?

६ खोदोलोई नीनाम्माआ होसोङ् दूङ्देतो सम्खेलूम्खे पीया। खन्सा धर्मसूम्बऊआ ओरोपीके,

“नीनाम्माआ नाम्दूखूचीम् ऊल्‍लोङ् मय,

खोदोलोई लखे मप्चीप्ची सम्खेलू पीय।”

७ खन्सा आम्नी होप्ङा नीनाम्माम् हूक्पी यून्चीनीव। शैतानमी ऊल्‍लोङ् मनूम्व, ना मूङ्‍क आम्नीपीका जूक्खाते।

८ नीनाम्माम् दोक्पी तानीव, ना ख आम्नी दोक्पी ताये। मोऊपोचे! आम्नी हूः चोक्ख मनूम्व। नीस्खाल्क सानीवा मप् मीस्चे! आम्नी गोङ् शुद्ध मनूम्नव।

९ आन्‍ना सोक् मनूम्व, खाप्नीव ना बस्‍नीव। खीक्‍का आन्‍नी गेस्‍नीक सोक्पी, ना आम्नी चामोवा दूक्वापी फान्‍नूव।

१० रोबूम् मूक्स्दूपी लखेक मन्चीनीव ना खसा आन्‍नी ओरोरेप्‍तो मईनी।

११ नेछोचे, ईल्पोआ बीन्‍नीपाम् ऊल्‍लोङ्पी रई रीङ् नेन्‍नीनव। म्होप्मी नेछोम् ऊल्‍लोङ्पी रई रीङ् नेईप् अथवा म्होप्मी नेछो दोस् तीक्‍आ ललईमी ऊल्‍लोङ्पी नेने, ना मूङ्‍कसा ललई दोस् तीय। आना ललई दोस् तीयदोने आन् ललई तोङ्ना तोप् छूनो, खोदोलोई ललईमी नीया मप्ये छूये।

१२ ललई पीप्ना नीया मप्ने ईल्पोङाङ् तूये, खसा लेन्चामीम्सो ना मासेई मम्सो दूर। खोदोलोई आम् खीम्तोनी दोस् तीक् आन् आसे?

१३ “एसे यो देसायो केईका फलाना सहर खातेका, ना मूङ्‍कपी ईक् दोङ् तूयाका ना पईकार मायाम्काना नाफा कामेई मयाम्का” पीक्चा हन्‍ना येन्‍नूम्व।

१४ देसाक लेईपी ऊई छूये आन्‍ना छेत्नूम्नो। आम्नी रीराम ऊये? आन्‍नीन् यूल्a तोङ्‍क के, मूङ्‍क जीस्तातोम् लागी खोमयान्ची, खीक्‍का मास्खाते।

१५ ङ्‍कम् फाईपीने आन्‍ना ओरो पीम् पर्ने तूवा, “नीनाम्माम् लन्ची छूदोक केईका लेत्याका ना ओरो मयाम्का मोरो मयाम्का।”

१६ खोदोलोई ईनीम्‍बा आन्‍नी आम्नी होप्ङा देप् लोयान्‍नीची ना धाक मईनूम्। ङ्‍क तोङ्‍क खोलोङ् नाम्दूखू रई के।

१७ खन्सा नप् मम् लेसनासो मईनोदोक मूङ्‍कसा मोऊ मय।

a 

४:१४ यूल् – अर्थात्, तुवाँलो

होङ्पोची चेताऊनी

५

१ होङ्पोक् मीस्चे! येन्‍नूम्व, आम्‍नीपी ताप्लाप् दूक्वाम् लागी खाप्नीव ना सोक् मनूम्व।

२ आम्नी दाचाम् कीमाक तूये, ना आम्नी तेई म्माआ चक तूये।

३ आम्नी हाल्ङो ना नाम्छेर्‌बूपी ऊक्‍कल थोङ्‍खाताक तूये, मूङ्‍क ऊक्‍कल आम्नी ऊल्‍लोङ्पी साछी छूये, ना मीःआ तोङ्‍ना आम्नी गाम् चय। आन्‍ना याईस्को लेईमी लागी दाचाम् बात्ल मचाईनूम्क तूये।

४ खोङ्नूम्व! आम्‍नी यीक्पी जा हेक् खेतालाचीम् दूक्नासी‍ मान्पीयानूम्ना आन्‍ना दोका पीयानूम्क तूये। खची दूक्नासी‍ङा आम्नी ऊल्‍लोङ्पी काये। खचा वाङोम् मईचीक हायाम् राःरालो योबोरोबूम् नोबोपी तातेकाक तूये।

५ आन्‍नी ङ्‍क चारपीक सूक्वा लो मोजमज्जापीलो मस्त तूचाईनीक तूये। बलिम् लेईमी लागी आन्‍ना आम्नी होप्ङा पोसेई मन्चायान्‍नीचीक तूये।

६ आम्नी ऊल्‍लोङ् मान्मप् धर्मी मीस्ची दोस् तीयानूम्ना आन्‍ना सेतानूम्क तूये।

दूक्वापी हूदूर्म्

७ खन्सा नेछोचे, रोबू मान्यूम् सम्मो हूङातानूम्व। खोङ्नूम्व, यीक्पीक हायाम् दाम् परेईछूक् म्चोमी आस मईना खारूवा मप्‍आ लाईस्पीक लो दोस्पीकलो वाः मान्ताम् सम्मो मामाहूसा हूङ्दीत।

८ आन्‍नासो खोरोनाङ् मामाहूसा हूङातानूम्व। आम्नी सानीवा थम्पूर मनूम्व, ऊदोईपीक्यालो रोबू यूम् नाम्‍ला दोक्छापीङ् तूये।

९ नेछोचे, ईल्पोआ बीन्‍नीपाम् ऊल्‍लोङ्पी चीबूर् लनीनव, मादोने आन्‍नी दोसी छूनी। खोङ्नूम्व, नीया मप् लाम्स्कोपीङ् तूचाये।

१० नेछोचे, दूक्वा तेम् ना हूदूर्म्‌ मी दोलेवा ऊतोङ्‍कई छूम् छूये, खूङ्‍क रोबूम् नीङ्पी नेईप् खारीबोपोची खोङ्नूम्व।

११ खोङ्नूम्व, हूदूर्प्‌ ची केईका आसीक् तोक्ची पीक्याकाना लयाम्का। आन्‍ना अय्यूबमी थम्पूरमी तोक्‍पी येनानूम्क तूये, ना यास्कोपी रोबूआ ऊई मअ खूङ्‍क छेतानूम्क तूये। रोबू सम्तूमा लो सम्खेवाआलो पेप् तूये।

१२ ओ नेछोचे, खोलोङ्‍ रीङ्पीका लाईस्पी साराङ्‍गाप्‍तोक अथवा चारपीक अथवा बीन्‍नीपा रीङ्मीसो पस्तून चानूम्नव, खोदोलोई दोसी मान्छूम् लागी आम्नी रीङ् “एई” क “एई” खीक्‍का “मा” क “मा” छूनूव।

विश्‍वासलोक वाङोम्

१३ ऊई आम्नीपी हेप्‍आ दूक्‍वा तेप्स्चयक तूयेयो? मूङ्‍कसा वाङोम् मनूव। ऊई हेप् चामोवापी तूचायेयो? मूङ्‍कसा साम्दीखाम् छाम् मनूव।

१४ ऊई आन्‍नी तूनीकपी हेप् तूक्खा तूनीयो? मूङ्‍कसा मण्डलीपीक एल्डरची काछनूव। खचा रोबूम् नीङ्पी तेलआ अभिषेक मस्‍नूना मूङ्‍कम् लागी वाङोम् मस्‍नूव,

१५ विश्‍वासलो मयाम्क वाङोम्‍आ तूक्खा लेन्चा मीय, ना रोबूआ मूङ्‍क नमीय, खीक्‍का खसा मोऊ मक तूदोसो खम् मोऊ छेमा छूये।

१६ खन्सा आन्‍ना ईल्पोआ बीन्‍नीपालो हो-होप्मी मोऊ स्वीकार मनूम्व। आन्‍नी नम् लागी ईल्पोआ बीन्‍नीपाम् लागी वाङोम् मनूम्व। धार्मिक मीस्मी वाङोम् हायाम् राःरालोक ना देप् लक् मप् छूये।

१७ एलियासो केई तोङ्‍क मीस्ङा तूवा। खसा वाः तानूनव पीकाना भक्तिलो वाङोम् मक तूवा, ना सूक्दोङ् तूक्ला चारपी वाः मान्ता।

१८ होसोङ् खसा वाङोम् मअ, ना वाः ताआ, खीक्‍का यीक्पी जा से।

१९ ओ नेछोचे, आन्‍नी तूनीकतोदीप्‍क हेप् सत्यपीका थाम्ना खात्‍लो हेप्‍आ मूङ्‍क आत्‍तातदोक,

२० ङ्‍क रीङ् मीन्‍नूव: ईल्पो मोऊपो मूङ्‍कम् रई लाम्पीका आईप्ना ताईप्‍आ मूङ्‍क सीम्पीका लेन्चामीय, खीक्‍का मूङ्‍कम् ओरोतो मोऊसो छेमा छूये।

पत्रुसमी

लाईस्‍पीक छाप्‍दाम्‌

छेईलम्

ङ्‌क छाप्‍दाम्‌ पत्रुस प्रेरितआ ई.सं. ६४ पी छाप्‍क तूवा। पत्रुसआ ङ्‌क छाप्‍दाम्‌ रोमपी छाप्‍क पीक्ना दूङ्देतो मीचा मीन्ताम् मईची। रोम छाप्‍कूवापी तूवाक ख्रीष्‍टियन् मण्डलीची पत्रुसआ ङ्‌क छाप्‍दाम्‌ हचीक तूवा। खसा ङ्‌क छाप्‍दाम्‌ मूङ्‌कपी तूवाक विश्‍वासीची विश्‍वासपी थम्पूर तूनू ना खस् येशू ख्रीष्‍टमी लाम्‍पी लाम्‍दूम्‍नू ना दूक्‍वा तेम् लागी साहस तचीनू पीकाना हचीक तूवा।

येशूम् पोङ् नीप्पो म्चीच्‍चेचीप्क पत्रुस मूक्खे म्सीच्‍चे तूवा। खम् रीराममी तोक्‍पी मत्ती, मर्कूस, लूका, यूहन्‍ना ना प्रेरितचीम् लक्‍मी सोक्‍सरपी हायाम्‌ नत्‍तो छाम्‍पा तूये।

पत्रुसमी

लाईस्‍पीक छाप्‍दाम्‌

१

१ येशू ख्रीष्‍टमी प्रेरित पत्रुसपीका पोन्‍टस, गलातिया, कापाडोकिया, एशिया ना बिथिनियामी खोलोपी रीसाना तूप्चीम् लागी कोङा ङ्‌क छाप्‍दाम्‌ छापूचोयो:

२ येशू ख्रीष्‍टमी आज्ञा रेप, ना खम् हीःम् छीर्काम् लागी, पवित्र आत्‍मालाम्‍पा शुद्ध छूक्‍ना पा नीनाम्मा लाम्‍पा खम् लाईस्‍पीक सानीवा तोङ्ना सोकाकचीपी सम्‍खेलू ना खाऊमा-खासेर्मा ओरोतो छून्चानूव।

लेईप्चाप् आसाम् लागी नीनाम्मामी साम्‍दीखा

३ नीनाम्मा ना ई रोबू येशू ख्रीष्‍टमी पा ओलोनूव लोम् खाईप् तूये, खम् हायाम् देप् सम्‍तूमाआ येशू ख्रीष्‍ट सीयाना ऊसापक्‍कप्‍का ईबूम् हाल्‍लोसो मान्सीप् आसाम् लागी केई नयाँ छूयीना जन्‍मेई छूयीक तूये।

४ साराङ्‌गाप्‍तो आम्‍नी लागी यूम्दीम्पा हक् मान्मईप्, नप् ना मान्ङाल्प्खाप् तोङ्‌क तूये।

५ हन्‍ना ताईक नाम्‍लापी खोछेईम् हयक हल्‍वाम् लागी आन्‍नी विश्‍वासलाम्पा नीनाम्माम् राःरापी नम्‍लो सम्सूरानीना यूक्सानीक तूये।

६ आन्‍नी ङ्‌कपीङ् आम्‍नी जीनये, खोदोलोई ईनीम्‍बा जीस्तातोम् लागी आन्‍ना खाल्-खाल्‍क दूक्‍वा तेम् बोक्से।

७ मीःलाम्पा खारेईछूक् हाल्‍ङोपीकासो आम्‍नी विश्‍वास दूङ् देप् तूये। ङ्‌क आम्‍नी विश्‍वास आछीयाकङ् छूनू, ना येशू ख्रीष्‍ट खोमयान्‍चीलो साम्‍दीखा, सम्‍खेलू ना सायोचोङ्‌मा तोक् छूनू।

८ आन्‍ना येशू मान्तोन्‍नीदोसो सम्तूमा मीनूम्। ईनीम्बा आन्‍ना ख तईनूम्नो, खोरोदोसो खपी विश्‍वास मईनूम् ना पोमान्तेईप् हायाम् देप् चामोवापी आम्नी जीनये।

९ आम्‍नी विश्‍वासमी म्चो तोङ्ना आन्‍ना आम्‍नी आत्‍मापी हल्‍वा तईनूम्।

१० आम्‍नी लागी तातोङ्‌ तूक सम्‍खेलूम्‌ रीङ्‌पी खारीबो मप् खारीबोपोचासो ङ्‌क हल्‍वा हायाम्‌ नम्‍लोना लाम्‍चीक तूवा।

११ खची गोपी तूवाक ख्रीष्‍टमी आत्‍माआ ख्रीष्‍टमी दूक्‍वा ना मूङ्‍कप्का दोस्पीताप् म्साम्दीखाम् तोक्पी खारीबो मलो खोमक नाम्‍ला ना छूक्‍ना ताप् रीङ्‌मी तोक्‍पी खचा लाम्चीक तूवा।

१२ खस् ङ्‌क खोमीचीक तूवा, ऊदोईपीक्यालो खचा खची होप्‍मी मा, खोदोलोई आम्‍नी सूसो मचचीक तूवा। ङ्‌क रीङ्‌ साराङ्‌गाप्‍तोका पोक्‍साक पवित्र आत्‍मापीका आन्‍नी येईमीयानीक जीनप् रीदाम् येईमीक्चीलाम्पा ईनीम्बा आम्नीपी घोषणा छूवाक तूये। साराङ्‌गाप्‍तोक नीनाम्माम् रीदाम्‌ पोक्‍चासो ङ्‌क खोम्खाम् हायाम् लन्ची मचयस्क तूये।

पवित्र छूम्

१३ खन्‍सा आम्‍नी सानीवा छीयानूम्व, सम्‍तूक् मनूम्व ना येशू ख्रीष्‍ट खोमयान्‍चीलो आम्‍नीपी ताम् हचयक सम्‍खेलूपी आन्‍ना आम्‍नी आसा नत्‍तो यूक्सानूम्व।

१४ आज्ञा रेप् छाछामास् छूवानीकसा लाईस्‍पी मान्छेईप् तूवानीलोक मान्‍नप् सानीवापी हन्‍ना आन्‍नी खान्‍नीनव।

१५ खोदोलोई आन्‍नी आम्‍नी काछोक् पवित्र तूकतोङ्नाङ्, आन्‍नीसो आम्‍नी खोलोक रेवासपी पवित्र छूवानीव,

१६ ऊदोईपीक्यालो धर्मसूम्बऊपी ओरोना छाम्‍पा तूये, “आन्‍नी पवित्र छूवानीव, ऊदोईपीक्यालो कोङ् पवित्र तूवो।”

१७ पक्षपात मान्ममो मीस्मी लक्‌ तोङ्ना नीया मप् पाआ पीक्‍नीना दप्‍नूम्‍दोक आम्नी थारूखम्पीक खोलोङ् नाम्‍लापी कीम्‍लतो तूवानीव।

१८ आन्‍ना नम्‍लोना छेत्नूम्, ऊदोईपीक्यालो आम्‍नी खूक्सू-खूलूचीप्‍का थोङाक मूङ्‌क मोरोक रीङ्‌पीका मईप्ना खाईप् हाल्‍ङो, नाम्छेर्‌बूआ आन्‍नी खेतानीक मा,

१९ खोदोलोई ऊसो खोत मान्तूप् खीक्‍का शुद्ध थुमामी तोङ्‌क ख्रीष्‍टमी बलिदानपी तूवाक खेताम्‍ना खेईमान्‍दूर्प् हीःआ मोल छोम्पाना आन्‍नी खेतानीक तूये।

२० ख नीनाम्माआ चार बोबूईम् लाईस्‍पीङ्‌ सोक्‍क तूवा, खोदोलोई आम्‍नी लागी नाम्‍ला यातालो ख खोमन्‍चीक तूये।

२१ ख लाम्‍पाङ्‌ आन्‍ना नीनाम्मापी विश्‍वास मनूम्क तूये, खसा ख्रीष्‍ट सीयाकप्‍कासो ऊस्‍पक्‍ना साम्‍दीखा पीक तूये, खन्‍सा आम्‍नी विश्‍वास ना आसा नीनाम्मापी छूनूव।

२२ हन्‍ना आछीयाक रीङ्‌ रेपानूम्‍ना आन्‍नी आम्‍नी होप्‍ङा शुद्ध मन्चीनीकसा आम्‍नी बूबू-नेछोची नप् सानीवाआ सम्‍खे मीयानूम्व, ना आम्‍नी गोङ्पीका नम्‍लो आम्‍नी होप्‌-होप्‍पी सम्‍तूमा मीलनीव।

२३ आन्‍नी नास् छूक्ना खाईप् चालेईपीका मा, खोदोलोई नीनाम्माम् लेईप्‍चाप् म्‍रीङ्बऊपीका, खीक्‍का पूरा तूप्चाप् चालेईपीका नयाँ छूवानीना जन्मेई छूवानीक तूये।

२४ खन्‍सा धर्मसूम्बऊपी ओन्तोङ्ना छाम्‍पा तूये,

“खोलोङ् मीस् घाँस तोङ्‌क के,

खीक्‍का खचीम् खची गौरव घाँसमी बूङ् तोङ्‌क तूये।

घाँस हार्‌खाते ना मूङ्‌कम् म्बूङ् हूप्‍स्‍खाते,

२५ खोदोलोई रोबूम् रीङ्‌बऊ सदैबरी तूचाये।”

खीक्‍का आन्‍नी येईमीयानीक जीनप् रीदाम्‍मी रीङ्‌बऊ ङ्‌कङ्‌ के।

२

१ खन्‍सा आन्‍ना खोलोङ् रई लक्‌, वालीलीक रीङ्‌, कपट सानीवा मम्, नाचूर् लम्, खीक्‍का मीस् निन्दा मम् होक्‍सायानूम्‍व।

२ मालो म्माआ वात्‍क नूक्छा तोङ्ना शुद्ध आत्‍मिक दुध दूम् लन्‍ची मनूम्व, ना शुद्ध दुध दूङ्नूम्‍कसा आन्‍नी हल्वापी पतो खाईदूर्‌नूम्।

३ धर्मसूम्बऊआ ओरोपीके, “रोबू सम्‍खेवा मप् तूये पीम् आन्‍ना दापानूम्क तूये।”

४ रोबू तूकपी खात्‍नीव, ख लेईप्चाप् छीलूमा तूये। ख मीचा इन्कार मस्क तूये, खोदोलोई नीनाम्माम् मूक्‍स्दूपी ख सोकाक ना हायाम् साम्‍दीखालोक तूये।

५ आन्‍नीसो येशू ख्रीष्‍टलाम्‍पा नीनाम्माम् लाईस्‍पी ग्रहणयोग्‍य आत्‍माम् बलिदान पीप् पवित्र पूजाहारीगिरीमी लागी लेईप्चाप् छीलूमा तोङ्ना आत्‍माम् खीम् बोबून्चीतो खात्‍नीव।

६ ऊदोईपीक्यालो धर्मसूम्बऊपी ओरोना छाम्‍पा तूये,

“खोङ्नूम्व, कोङा सियोनपी ईबूम् सोकाक

ना हायाम्‌ साम्‍दी दोम् खाईप् सूर् लूङ्‌ यूक्सो,

खीक्‍का आसाई खपी विश्‍वास मय,

खूङ्‌क हाल्‍लोसो ङाजावापी छूनो।”

७ खन्‍सा आन्‍ना आस्-आसाई खपी विश्‍वास मईनूम्, आम्‍नी लागी ङ्‌क लूङ्‌ हायाम् साम्‍दी दोम् खाईप् तूये, खोदोलोई विश्‍वास मान्मप्चीम् लागी क,

“खीम् मप् मीचा नईनो पीकाना होलात्चीक लूङ्‍ङा

कूनापीक सूर् लूङ् छूवाक तूये।”

८ खीक्‍का,

“ईबूम् लूङ्‌ तूये, खूङ्‌कपी मीचा जोलोङ् तय,

खीक्‍का ईबूम् छीलूमा तूये खूङ्‌कपी मीचा जोलोङ् तयना दीसे।”

ऊदोईपीक्यालो खचा नीनाम्माम् रीङ्‌ रेप्‍पस्‍नोना दीसे, खची लागी ओन्‍तोङ्‌ङा छूम् तूवा।

९ खोदोलोई आन्‍नीन् नीनाम्माआ सोकानीक गोङ्, होङाबूम् देप्क पूजारी, पवित्र जाति, ना नीनाम्माम् म्होप्मी मीस्सी के। खसा आन्‍नी नाम्कूर्मा गोपीका खम् योबोरीखाक अल्होपी तातानीक तूये, खन्सा आन्‍ना खम् छाक्‍काक लक्मी रीङ् खोलोपी पानूम्व।

१० ऊलाम् आन्‍नी नीनाम्माम् मीस् मान्तून्‍नी, खोदोलोई ईनीम्‍बा आन्‍नी नीनाम्माम् मीस् छूवानीक तूये। खीक्‍का ऊलाम् नीनाम्माआ आन्‍नी सम्‍खे मान्मीन्‍नीक तूवा, खोदोलोई ईनीम्बा आन्‍ना सम्खेवा तानूम्क तूये।

११ हायाम् सम्तूमा मीयान्‍नीक बूम्चे, कोङा आन्‍नी बीन्ती मीयान्‍नी, आन्‍नी ङ्‌क चारपी विदेशी ना थारूखम्पी तूयाका पीम् छेतानूम्ना आम्‍नी आत्‍माम् ऊल्‍लोङ्पी जूम्‍लूक मप् रीरामपीक लाङोप्‍का छूबूरी तूवानीव।

१२ बीन्‍नीपा गोङ्चीम् हाम्पी आन्‍ना मईनूम्क लक्‌ नप् छूनूव। खीक्‍का हेप्-हेप्पा आन्‍नी रई पीक्‍ना आम्‍नी ऊल्‍लोङ्पी नेन्‍दोसो खचा आन्‍ना मईनूम्क नप् लक्‌ तचीनू। खीक्‍का येशू ख्रीष्‍ट ताईक लेईपी खचासो नीनाम्माम् साम्‍दीखा मस्‍नू।

चारतोप्चीम् लो मालिकचीम्‍लो तईपी तूम्

१३ रोबूपी तूनीकसा खोलोङ् मीस्चीम् तईपी तूवानीव, मूङ्‌क हायाम् देप् होङाबू दोसो मूङ्‍कम् तईपी तूवानीव।

१४ खोरोनाङ् हाकिम‍ची दोसो खची तईपी तूवानीव, ऊदोईपीक्यालो खस् रई लक्‌ मप्ची दण्ड पीम् लागी ना नप् लक्‌ मप्चीमी खची साम्‍दीखा मम् लागी होङाबू लाम्‍पाङ्‌ सोकाना यूक्साक तूये।

१५ ऊदोईपीक्यालो नीनाम्माम् लन्‍ची ङ्‌कतोङ्‌क तूये, नप् लक्‌ मम्ना आन्‍ना मूर्ख मीस्मी अज्ञानता वाये तूमीम् छूये।

१६ स्‍वतन्‍त्र मीस् तोङ्ना आन्‍नी आम्‍नी रीराम लेत्चानीव। आम्नी स्‍वतन्‍त्रता रई लक् मम् नीहूपी मनूम्नव, खोदोलोई नीनाम्माम् सूसो मप् तोङ्ना छूवानीना तोक्‍सानीव।

१७ खोलोङ् मीस् सायोचोङ्‌मा मीयानूम्व आम्‍नी बूबू-नेछोची सम्‍तूमा मीयानूम्व। नीनाम्माप्का कीसानीव, होङाबूम्‌ सायोचोङ्‌मा मनूम्व।

१८ रोःचे, खोलोक रीङ्‌पी आम्‍नी मालिकमी सायोचोङ्‌मा मतो खची हूक्‍पी तूवानीव। आन्‍नी सम्‍तूमा मीक् ना आन्‍नी नप् मप्चीम् हूक्‍पीङाङ्‌ मा, खोदोलोई आन्‍नी मप्सेप्चीम् हूक्‍पीसो तूवानीव।

१९ नीनाम्मा मीन्‍नना हेप्-हेप् मीचा अन्‍याय तेप्‍सदोक खूङ्‌क मीस् नीनाम्माम् लाईस्‍पी साम्दी मम् खाईप् छूये।

२० ऊदोईपीक्यालो आन्‍ना रई लक्‌ मईनूम् खीक्‍का मीचा आन्‍नी केर्‌नीलो तेप्‍स्‍नूम्‍दोक मूङ्‍कपी ऊई देप् रीङ् तूये? खोदोलोई आन्‍ना नप् लक्‌ मचाईनूम्तोङ् दूक्वा तेप्‍स्‍नूम्‍दोक, ङ्‌क आम्‍नी लक्‌ नीनाम्माम् लाईस्‍पी नप् छूये।

२१ ऊदोईपीक्यालो ङ्‌क लक्‌ मम् लागीङ्‌ आन्‍नी काछानीक के। ख्रीष्‍टआसो आम्‍नी लागी दूक्‍वा तेप्‍सू ना आम्‍नी लागी ईबूम् दोलेवा छूवाक तूये। खन्‍सा आन्‍ना येशू ख्रीष्‍ट लाम्‍दूमाक लाम्‌ कल्‍तो लाम्‍दूम् छूये।

२२ “खसा ऊसो मोऊ मान्म्, ना ख हाल्‍लोसो वालीली मान्‍नेई।”

२३ मीचा ख जेर्‌लो खसा ईख माङ्‌खूर्। खसा दूक्‍वा तेप्‍स्‍लो आस्पीसो नीहू मान्लाम्। खोदोलोई खसा हायाम् नत्‍तो नीया मप् नीनाम्माम् हूक्‍पी यूक्सू।

२४ केई मोऊमी लागी सीयीनू ना धर्मी छूयीनूना लेन्‍चा दूरूम्नू पीकाना खसा क्रूसपी म्होप्मी गाम्पीङा ई मोऊ खूर्‌ना खाईयू। खीक्‍का खम् खेर्‌लाम्पा आन्‍नी नखातानीक तूये।

२५ ऊदोईपीक्यालो ऊलाम् आन्‍नी लूस् तोङ्ना थाम्खातानीक तूवा, खोदोलोई हन्‍ना आन्‍नी आम्‍नी आत्‍माम् चोलोछा ना आम्‍नी सीयार मप्पी आत्‍तानीना तानीक तूये।

३

१ म्तोमा म्तूप्पोम् हूक्‍पी तूम् छूये, खीक्‍का खचा नीनाम्माम् रीङ्‌ रेप्पस्‍नोदोसो म्तोमाम् सूलाम्‍वा खोङ्स्‍ना आसासो ऊसो मान्लोमो खची सानीवा फाईदूर।

२ ऊदोईपीक्यालो आम्‍नी सूलाम्‍वा नप् तयस्‍ना खचीम्‍सो खची सानीवा फात्‍ते।

३ आन्‍ना आम्‍नी तोसम् हायाम्‌ सार चोक्‍सानूम्‍नव, हाल्‍ङोम्‌ लोऊ ना खेईमान्‍तेईप् तेईआ आम्‍नी रीराम चोक्‍सानूम्‍नव।

४ आम्‍नी गोपीक गोङ् नप् मीन्ताम् ना साङ्साङ्‍क आत्‍माम् हाल्‍लोसो नास् मान्छूक हीरामोतीआ चोक्‍सानूम्‍व।

५ ऊदोईपीक्यालो ओरोनाङ् नीनाम्मापी सानीवा मप् लाईस्‍पीक मीम्छास्सो चोन्दोन्ची, ना खची तूप्पोम् हूक्‍पी तूवादोङा।

६ सारा मीचीक मीम्छा खूङ्‌क तोङ्‌क तूवा। खसा अब्राहामआ पीकाक रेप्‍पू, आन्‍नासो नप् लक्‌ मईनूम् ना ऊतोङ्‌क रीङ्‌पीकासो कीस्‍नीनोदोक आन्‍नी खम् छामाई छूनी।

७ खोरोनाङ् म्तूप्पोआसो म्तोमाचीम् सानीवा नम्‍लोना बूजेई मनूना तूनूव, ना मीम्छा म्‍राःरा मान्तूप् छूये मीनानीना आन्‍ना खस् सायोचोङ्‌मा मीयानूम्व, ऊदोईपीक्यालो खस्सो नीनाम्माआ आन्‍नी पीयानीक आम्‍नी रीराममी गूस्पीक हक्वाला के। खन्‍सा आन्‍ना वाङोम् मईनूम्‍लो ऊसासो रापानीनूनव।

नप् लक्‌ मयाम्‍लो ताईक दूक्‍वा

८ दूङ्दोस्पी आन्‍नी खोलोङ् आम्‍नी सानीवापी ईबूम् छूवानीना तूवानीव, खीक्‍का सम्‍तूमा मीलनीव, ना बूबू-नेछो तोङ्ना सम्‍खे मीलनीव, नप् सानीवालोक छूवानीव ना बीन्‍नीपा मीस्पी लखेक छूवानीव।

९ खीक्‍का रई लक्‌ मप्चीपी रईङा मन्चीनीनव, आन्‍नी हेला मप्ची अपमान मनूम्नव। बरू आन्‍ना खस् आसीक् पीयानूम्व। ऊदोईपीक्यालो नीनाम्माआ आन्‍नी ङ्‌कतोङ् लक्‌ मनूम्ना आसीक् तोदूरानूम्‍व पीकाना काछानीक के।

१० ऊदोईपीक्यालो धर्मसूम्बऊपी ओरोना छाम्‍पा तूये,

“म्‍रीराम सम्‍तूमा मीक्पा

ना नप् लेई तोम् लन्‍ची मपा

म्‍लेम् रई रीङ्‌ नेईम्पीका

ना म्ङचसू वालीलीक रीङ्‌ मम्पीका छूबूरी यूक्स।

११ खसा रई लक्‌ मम् होक्‍सीनूना नप् लक्‌ मनूव,

ना खसा खाऊमा-खासेर्मा लाम्‍नूना खूङ्‌क खाऊमा-खासेर्माम् दोस्-दोस् लाम्‍दूम्‍नूव।

१२ ऊदोईपीक्यालो नीनाम्माम् मूक्स् खम् मूक्स्दूपी धर्मी छूक्चीपी छूये,

ना खची वाङोम् हाल्‍लोसो येन्चय,

खोदोलोई योबोरोबू रई लक्‌ मप्चीम् ऊल्‍लोङ्पी छूये।”

१३ आन्‍ना नप् लक्‌ मम् लन्‍ची मईनूम्दोक आन्‍नी आसाई ऊई मईनी?

१४ खोदोलोई नप् लक्‌ मईनूम्कसासो दूक्‍वा तेम् बोक्स्दोक आन्‍नी आसीक् तोम् खाईप् छूनी। खीक्‍का मीचा आन्‍नी कीम् मीनीलो खचीप्‍का कीनीनव ना सूर्तासो मनूम्नव।

१५ खोदोलोई आन्‍ना ख्रीष्‍ट आम्‍नी सागोवापा रोबू तोङ्ना सायोचोङ्‌मा मनूम्ना यूक्सानूम्व। खीक्‍का आम्‍नीपी तूक आसाम् तोक्‍पी बीन्‍नीपा तत्‍नीदोक, खूङ्‌कम् ङरी आईम् लागी तयार तूवानीव। ओरोना ङ्‌क लक्‌ मईनूम्‍लो सानीवा नप् छूवानीना सायोचोङ्‌मालो मनूम्व।

१६ आन्‍ना आम्‍नी लूर्वा शुद्ध मनूम्ना तूवानीव, खन्‍सा आम्‍नी ऊल्‍लोङ्‍पी नेईप् खीक्‍का ख्रीष्‍टपी तूवानीलो आन्‍ना मनूम्क लक्‍मी तूम्‍पो मप् ङईम्पी छूये।

१७ नीनाम्माम् लन्ची मोन्तोङ्‍क तूदोक आन्‍ना रई लक्‌ मईनूम्ना दूक् तोम्‍पीका नप् लक्‌ मईनूम्ना दूक् तईनूम्क नप् छूये।

१८ ऊदोईपीक्यालो केई नीनाम्मापी ताईप् ख्रीष्‍टसो ई मोऊमी लागी ऊलाम् सीया। ख्रीष्‍टआ हाल्‍लोसो मोऊ मान्म खोरोदोसो ख मोऊपोचीम् लागी सीया। ख रीरामपी सीया खोदोलोई नीनाम्माआ ख आत्‍मापी ऊस्‍पक्‍क तूये।

१९ मूङ्‌क आत्‍मापीङ्‌ ख खाता खीक्‍का थूनापी कैदी छूवाक आत्‍माची जीनप् रीदाम्‌ येईमीची।

२० खूङ्‌क आत्‍माचा केछे सून्‍मापू आज्ञा मान्‍रेप्ची, नोआ हेयोङ्मा बोबूईचलो नीनाम्माआ धैर्य मना खस् हूङ्‌दीत्‍चीक तूवा। खन्‍सा मूङ्‌क हेयोङ्मापी तूवाक रेक्‍पो मीस्ङाङ् काऊपीका लेताक तूवा।

२१ ङ्‌क काऊ बप्‍तिस्माम् चीन्‍न के। ङ्‌क रीरामपी तूक मईल सपाम्‍क तोङ्‌क मा, ङ्‌कन् नीनाम्मा हेम्क शुद्ध लूर्वाम् लागी मस्क यादे के। ङ्‌कसा सीयाना ऊसापक्‍क येशू ख्रीष्‍टलाम्पा आन्‍नी लेन्‍चा मीनी।

२२ खीक्‍का ख साराङ्‌गा खाता ना नीनाम्मामी चूप् हूलाम्‍पा तूवा। खसा खूङ्‌कपी खोलोङ् नीनाम्माम् रीदाम्‌ पोक्‍चीपी, अधिकारीचीपी खीक्‍का राःरापी चार तोक्‍स।

नीनाम्माम् लागी लेईम्‍चाम्

४

१ ख्रीष्‍टआ ऊतोङ्नाई म्‍रीरामपी दूक्‍वा तेप्‍सू, खूङ्‌क तोङ्नाङ् आन्‍नासो दूक्‍वा तेम् सानीवा मनूम्व, ऊदोईपीक्यालो आसाई दूक्‍वा तेप्स् खूङ्‌कसा मोऊ मम् होक्‍सीयक छूये।

२ खीक्‍का खसा हन्‍ना तूक म्‍रीराम होसोङ् रई लक्‍पी मा, खोदोलोई नीनाम्माम् लन्‍ची तोङ्ना बीतेई मय।

३ आन्‍ना लाईस्‍पी बीन्‍नीपा गोङ्चा मस्क तोङ्नाङ् तूम्‍लू मनूम्, तूम्‍लू लम्‌ सानीवा मनूम्, दीः दूङानूम्‌, चामोवा मनूम्, दीःआ सेतानीना ईजेर्म्‌ लप्‌ ङोङोक्छेम् पूजा मतो नाम्‍ला कातानूम्‌।

४ खोदोलोई आन्‍नी खस् तोङ्ना रई लाम्‍पी लाम्‍मान्‍दूम्‍नीक तचीलो खस् छाक्‍का छूवाक तूये। खीक्‍का खचा आम्‍नी नीङ्ला कात्‍चयस्‍क तूये।

५ खोदोलोई सीप्‍खाप्‍चीम्‌ लो लेईप्‍चाप्‍चीम्‍लो नीया मम् लागी चूम्चीईना तूप्चाप् नीनाम्मापी खचा खची लक्‍मी लेखा पीम् छूये।

६ खन्‍सा सीप्‍खाप्‍चीसो जीनप् रीदाम्‌ येईमीची, ऊदोईपीक्यालो खचासो मीस्मी तोङ्नाङ् खची रीरामपी सजाई तयस्‍दोसो, खची आत्‍मापी खस् नीनाम्मा तोङ्‌क छूनूना लेन्‍चा दूर्‌चीनूव।

७ खोलोक थक्मी याईम् नाम्‍ला दोक्पी तालाताक तूये। खन्‍सा वाङोम् मम् लागी शुद्ध सानीवालो चीङ्चीङ् तूवानीव।

८ हायाम्‌ सार आम्‍नी होप्‌-होप्‍पी सम्‍तूमा मीलनीव। ऊदोईपीक्यालो सम्‍तूमाआङा ङीर्‌मान्तेईप् मोऊ देप्पके।

९ चीबूर् मान्लमो ईल्पोआ बीन्‍नीपा लाम्‍तूम्‍मा मीयानूम्व।

१० हेप्पा ऊतोङ्‍क वरदानये तक तूये, खसा नीनाम्मामी हायाम्‌ देतो सम्‍खेलूम् वरदान तोक् तोङ्ना मूङ्‌क वरदानआ बीन्‍नीपाम् सूसो मनूव।

११ खीक्‍का हेप्-हेप्पा नेईम् वरदान तक तूदोक, खसा नीनाम्माम् रीङ्‌ पचयक तोङ्ना नेन्‍नूव। खीक्‍का हेप्पा बीन्‍नीपाम् सूसो मईदोक खसा नीनाम्माआ पीक राःरालाम्पा सूसो मनूव। ओरोना खोलोक रीङ्‌पी येशू ख्रीष्‍टलाम्‍पा नीनाम्माम् साम्‍दीखा छूनूव। नीनाम्माम् साम्‍दीखा ना राःराम् साम्दी दोस्का-दोस्का सम्मो छून्चानूव। आमेन।

ख्रीष्‍टियन् छूयेलो तेम् बोक्स्क दूक्‍वा

१२ हायाम् सम्तूमा मीयान्‍नीक बूम्चे, आन्‍नी हायाम्‌ देप् दूक्वाम् चाम्चीपी छूनीलो ला ऊई मम्चीम्-दाई मम्चीम् मीनानीना छाक्‍का छूनीनव।

१३ खोदोलोई ख्रीष्‍टआ तेप्‍स्‍क तोङ्‌क दूक्‍वा तेप्‍स्‍नूम्‍लो आम्‍नी जीननीव, ना खम् साम्‍दीखा आम्‍नीपी खोमयान्‍चीलो आम्‍नी जीननीना चामोवा मनूम्व।

१४ ख्रीष्‍टमी नीङ्पी बीन्‍नीपा मीचा आम्‍नी निन्दा मईचीदोक आन्‍नी आम्नी जीननीव, ऊदोईपीक्यालो साम्‍दीखा ना नीनाम्माम् आत्‍माआ आम्‍नीपी वास् मईक छूये।

१५ खोदोलोई आन्‍नी तूनीकतोदीपी मीस् सेईप्, खूस्‍पा, रई लक्‌ मप्, खीक्‍का बीन्‍नीपा मीस्मी लक्‍पी म्हूः तेसना दूक् तोक् तोङ्ना आन्‍ना आसासो दूक् तानूम्‍नव।

१६ खोदोलोई हेप्पा येशू ख्रीष्‍टपी विश्‍वास मईकसा दूक्‍वा तेम् बोक्स्दोक आम्‍नीङईम्‌ लनीनव, खोदोलोई खसा येशू ख्रीष्‍टमी नीङ्पी नीनाम्माम् साम्‍दीखा मनूम्व।

१७ ऊदोईपीक्यालो नीनाम्माम् मीस्चीपीकाङ् नीया छूम् नाम्‍ला तालाताक तूये, नीनाम्माआ ङ्‌क नीया ई लाम्‍पा मईदोन्, जीनप् रीदाम्‍पी विश्‍वास मान्मप्चीम् दोसा ऊतोङ्‌कई छूये?

१८ खीक्‍का, धर्मसूम्बऊपी ओरोना छाम्‍पा तूये,

“धर्मी मीस्मी उद्धार हायाम्‌ गारना छूदोने

अधर्मी मीस्चीम् दोसा ऊतोङ्‌कई छूये?”

१९ खन्‍सा नीनाम्माम् लन्‍ची तोङ्ना दूक्‍वा तेम्‍चा नप् लक्ङा मस्‍नूव ना खचा खची आत्‍मा खोलोक थक् बोबूईप् विश्‍वासमम् खाईप् नीनाम्माम् हूक्पी यूक्स्चीनूव।

एल्डरची ना सोलोस्

५

१ ख्रीष्‍टआ तेप्‍स्‍क दूक्वाम् साक्षी, ना खोछेत्‍चाईक साम्‍दीखापी कोङ्सो तूवोकसा कोङ् ओ होप्‍सो एल्‍डरचीम् ईल्पो म्बूम् छूवोकसा आम्‍नी मण्डली गोपीक एल्‍डरचीपी बीन्ती मीक्‍तो ओरोपीको,

२ आन्‍नी खोम् लागी पीयानीक नीनाम्माम् बागालची नम्‍लो खोङ्नूम्व, करकापपी मा, आम्‍नी सागोवापीक लन्चीआ, दाचाम्मी लोप्‍पी मा, खोदोलोई हायाम् जीनतो मनूम्व,

३ आम्‍नी जिम्‍मापी तूप्‍चीपी हक् तोक्सानूम्ना मा, खोदोलोई खची लागी ईबूम् दोलेवा छूदूरानूम्व।

४ ना देप्‍क चोलोछा ताये, खीक्‍का खपीका आन्‍ना हाल्‍लोसो मान्ङाल्पाखाप् साम्‍दीखाम् मुकुट तईनूम्।

५ खन्‍सा सोलोचे, खूक्सू-खूलूचीम् हूक्‍पी तूवानीव। ईल्पो बीन्‍नीपाम् हूक्‍पी तूवानीना आन्‍नी खोलोङ् लखेक छूवानीव। ऊदोईपीक्यालो,

“नीनाम्माआ नाम्‍दूखू मप्चीम् ऊल्‍लोङ् मय,

खोदोलोई लखे मप्चीप्ची सम्‍खेलू मीय।”

६ खन्‍सा नीनाम्माम् राःरालोक हूःगोपी आम्‍नी होप्‍ङा लखे मन्चीनीव, ना खसा थीक् नाम्‍लापी आन्‍नी देप् मईनी।

७ आम्‍नी खोलोङ् सोक्-सूर्ता खम् लाईस्‍पी यूक्सानूम्ते, ऊदोईपीक्यालो खसा आम्‍नी वास्‍ता मय।

८ चीङ्चीङ् तूवानीव, जाग तूवानीव। आम्‍नी साछीमी शैतानआ आसे छीम्‍ना कूईलूईम्‍खाम्‌ पीक्‍तो ङूर्प्‌ चाप् नार तोङ्ना लाम्चाईनीक तूये।

९ विश्‍वासपी बलिय तूवानीना मूङ्‍कम् ऊल्‍लोङ् मनूम्व। ऊदोईपीक्यालो आम्‍नीम् तोङ्‍कङ् चारमी खोलोपी आम्‍नी बूम्-नेछोचासो ङ्‌कतोङ्‌क दूक्‍वा थाप्‍चयस्क तूये।

१० खोलोक सम्‍खेलूम् नीनाम्माआ आन्‍नी ख्रीष्‍टपी हादेलोसो मान्याईप् म्साम्‍दीखाम् लागी काछानीक तूये। आन्‍ना जीस्तातो दूक्‍वा तेप्‍स्‍नूम्‍ना खसा आन्‍नी होसोङ् नयाँ बानेई मईनी, थम्पूर मईनी, ना राःरालोक मईनी।

११ खम् राःराम् साम्दी दोस्का-दोस्का सम्मो छून्चानूव। आमेन।

दूङ् दोस्पीक सेवा

१२ विश्‍वास मम् खाईप् नेछो सिलास कोङा ङ्‌क छाप्‍दाम्‌ छाम्मीयूचोयोक तूये। वाछेपीतो कोङा ङ्‌क पूचोयो, नीनाम्माम् आछीयाक सम्‍खेलू ङ्‌कङा के। आन्‍नी ङ्‌कपी थम्पूर् छूवानीना तूवानीव।

१३ नीनाम्माआ सोक्‍क बेबिलोनपी तूप् आम्‍नी मण्डलीचा आन्‍नी सेवा हानीक तूये। खोरोनाङ् ओ छा तोङ्‌क मर्कूसआसो आन्‍नी सेवा हानीक तूये।

१४ आन्‍नी ईल्पोआ बीन्‍नीपापी पवित्र सम्‍तूमालो सेवा मीलनीव। ख्रीष्‍टपी तूप् आन्‍नी खोलोङ्पी खाऊमा-खासेर्मा छून्चानूव।

पत्रुसमी

दोस्पीक छाप्‍दाम्‌

छेईलम्

येशूम् पोङ् नीप्पो म्सीच्‍चेचीप्क मूक्खे म्सीच्‍चे, पत्रुस प्रेरितआ म्दूङ् खाईम् यातालो ई.सं. ६५ पी ङ्‌क छाप्‍दाम्‌ छाप्‍क तूवा। मध्‍यपूर्वी छाप्‍कूवापी छातो खाताक वालीलीक सेचीवामी ऊल्‍लोङ् मम् लागी पत्रुसआ ङ्‌क छाप्‍दाम्‌ छाप्‍क तूवा। येशूम् तोक्पी मीचा नम्‍लोना छेईम् छूये, खोदोलोई येशूम् आज्ञापालन मम् ना पवित्र रीराम‌् लेईम्चाम् खान्च मान्तू पीकाना हेप्-हेप् वालीली मप् सेचीपोचा मोन्तोलो ईचचीक तूवा। नप् वोर्वा मान्दीक ङ्‌कतोङ्‌क सानीवा नक्‍कली ना वालीलीक छूये पीकाना पत्रुसआ ङ्‌क छाप्‍दाम्‍पी ईयची।

पत्रुसमी

दोस्पीक छाप्‍दाम्‌

१

१ कोङ् येशू ख्रीष्‍टमी सूसो मप् ना प्रेरित सिमोन पत्रुसपीका, ई पा नीनाम्मा ना केई हल्‍वा पीप् येशू ख्रीष्‍टमी धार्मिकतापी ओखीम् तोङ्‍क खेताम्‍ना खेईङा मान्दूर्प् विश्‍वास तोक्‍चीपी:

२ आन्‍ना नीनाम्मा ना ई रोबू येशू छेतानूम्‍कसा सम्‍खेलू ना खाऊमा-खासेर्मा आम्‍नीपी हायाम् देतो छूक्‍तो खान्‍चानूव।

येशूआ काछयक ना सोकक

३ केईया येशू ख्रीष्‍ट हायाम् नम्‍लोना छेताम्, खसा म्‍राःरापीका नीनाम्माआ चाहेई मईक तोङ्‌क रीराम लेईम्‍चाम् लागी केई चाहेई छूक् खोलोक थक् पीये। खसा केई खम् साम्‍दीखा ना खसा मक नप् लक्‍पी काम् लागी काछईक तूये।

४ ङ्‌कलाम्‍पाङ्‌ खसा केई खेताम्‍ना खेईङा मान्दूर्प् ना हायाम् देप् यादे पीयीक तूये। खन्‍सा ङ्‌क चारपी हायाम् रई मीन्ताम्पीका ताप् रई लक्‍पीका छूबूरी तूदूरानूम्व, खीक्‍का नीनाम्मालो ईक्‍काम्‌ छूवानीना खम् सूलाम्‍वा आम्‍नीपी छूनूव।

५ खन्‍सा आम्‍नी विश्‍वासपी नप् लक्‌ काम्छोम् लागी बल मनूम्व। खीक्‍का आम्‍नी नप् लक्‍पी नीऊ कापानूम्‍व।

६ आम्‍नी नीऊपी आम्‍नी होपा आम्‍नी होप्‍ङा तईपी यून्चीदूर्प् राःरा कापानूम्व। खीक्‍का होपा होप्ङा तईपी यूदूर्प्‌ चीप् राःरापी हूदूर्म्, हूदूर्म्‌ पी भक्ति कापानूम्व।

७ खीक्‍का भक्तिपी विश्‍वासीस् सम्‍तूमा मीम् कापानूम्‍व। विश्‍वासीस् सम्‍तूमा मीम् थेम्पी सम्‍खे कापानूम्‍व।

८ ङ्‌क रीङ्‌ आम्‍नीपी छूम् छूये, ङ्‌क रीङ्‌ आम्‍नीपी हायाम् देतो छूदोक, ई रोबू येशू ख्रीष्‍टमी लक्‍पी, ङ्‌क रीङ्‌आ आन्‍नी लक्‌ मप् ना म्चो सेमीक् बानेई मईनी।

९ ऊदोईपीक्यालो ङ्‌क रीङ्‌मी रोरेखा छूक् मीस्क लाईस्पीक म्मोऊपीका शुद्ध छूवाक मात्यूक्सना कोमूक्पा खीक्‍का छूबूरीपाक रीङ्‌ मान्तोक् तोङ्‌क छूये।

१० खन्‍सा बूआचे-नेछोचे, नीनाम्माआ आन्‍नी काछानीक ना सोकानीक आछीयाक मम् लागी हायाम् जोशिल छूवानीव, ऊदोईपीक्यालो आन्‍ना ओरो मईनूम्दोक आन्‍नी हाल्‍लोसो दीस्‍नीनो।

११ ऊदोईपीक्यालो आन्‍ना ओरोना ई रोबू ना हल्‍वा पीप् येशू ख्रीष्‍टमी हाल्‍लोसो मान्याईप् चारखम् गोपी वोम् हक् तईनूम्।

धर्मसूम्बऊपीक खारीबो

१२ खन्‍सा ङ्‌क रीङ्‌ कोङा आन्‍नी पूरा मीन्मारो मम् ईयान्‍नी, खोरोदोसो आन्‍ना ङ्‌क खोलोङ् छेत्नूम्, ना आम्‍नीपी तूक सत्‍यतापी आन्‍नी थम्पूर् तूनी।

१३ कोङ् ङ्‌क चारपी तूवोक सम्‍मो, ङ्‌क रीङ्‌ ईत्‍तो आन्‍नी सानीवा छीम्चाम् नप् मीनो।

१४ ई रोबू येशू ख्रीष्‍टआ कोङ् खोमीयोक तोङ्ना, ङ्‌क सीप्‍ना खाईप् रीराम कोङा दावाङ् होम्‍येम्‍ना खाईम् छूये पीम् छेतो।

१५ खन्‍सा कोङ् सीयोनासो ङ्‌क रीङ्‌ मीन्मारो मम्चाम् लागी कोङा दूरोक सम्‍मो बल मूचोयोक तूये।

१६ केईका आन्‍नी ई रोबू येशू ख्रीष्‍टमी राःराम् रीङ्‌ खीक्‍का ख होसोङ् आत्‍ना यूवे पीम् रीङ्‌ येईमीयानीक तूवा, मीस् छेपोवा छूवाना रचेई मस्क पोम् ललईची दतूम्‍काना केईका आन्‍नी येईमीयानीक मा, खोदोलोई खम् साम्दीखा केईका ओखी मूक्साङ् तम्काक तूये।

१७ खसा पा नीनाम्माप्का सायोचोङ्‌मा ना साम्‍दीखा तक तूये, खूङ्‌क साम्‍दीखापीका ङ्‌कतोङ्‌क ईबूम् साल्‍म् लत्‍ता, “ङ्‌क हायाम् नतोक ओ छा के, कोङ् खपीका हायाम् ओ जीनये।”

१८ केईका मूङ्‌क पवित्र कोम्पी खस्का तूयीकालो साराङ्‌गाप्‍तोका यूवाक साल्‍म् केईका ओखी नोबोआङ्‌ येनूम्‍काक तूवा।

१९ खारीबोपोचा पीकाक रीङ्‌पी ईनीम्‍बा केईका निश्‍चित छूयीकाक तूये। आन्‍ना ङ्‌क खारीबोपोचीम् रीङ्‌पी आम्‍नी सानीवा मईनूम्दोक नप् लक्‌ मईनूम्, ऊदोईपीक्यालो खची रीङ्‌ क येशू ख्रीष्‍ट होसोङ् मान्यूम् सम्‍मो नाम्कूर्मा गोपी तीप्चाप् अल्हो खीक्‍का वाताम्‍मापी तीप्चाप् देत्छाक सोङ्‌गेर्‌मी अल्मा तोङ्‌क तूये।

२० खोदोलोई आन्‍ना ङ्‌क रीङ्‌ बूजेई मम् छूये, धर्मसूम्बऊपी तूक ईबूम् खारीबोसो मीचा म्होपा पोदूरनो।

२१ ऊदोईपीक्यालो मीस्मी लन्‍चीपीका ईबूम्सो खारीबो मान्छू, खोदोलोई पवित्र आत्‍माम् सम्‍तूमा तचीना मीचा नीनाम्माप्‍तोका यूवाक रीङ्‌ नेना।

वालीली मप् सेचीपोची

२

१ ऊतोङ्नाई इस्राएलीचीम् हाम्‍पी वालीली मप् खारीबोपोस्‍सो तूवा, खोरोनाङ् आम्‍नी हाम्‍पीसो वालीली मप् सेचीपोस् लत्‍ते। ङ्‌कचा मीचा आसासो मान्छेईमो पीलूलूक्दीप् वालीलीक सेचीवा तातची, ओन्‍तोङ्‌नाङ्‌ खचा हल्‍वापीप् रोबू इन्कार मईची। ना खची होप्‍ङा दावाङ् मासेई छूये।

२ ना ओरोसर्प् मीस् खचा मईचीक ईजेर्म्‌ लप् लक्‍पी लाम्‍दूमे, खीक्‍काना आछीयाक लाम्‍मी नीङ्ला खाते।

३ मूङ्‍कस् लोभी छूना वालीली मीनीना आम्‍नीप्‍का फाइदा लापची। खोदोलोई खची लागी नीनाम्माआ लाईस्‍पीकाङ्‌ दण्ड तोकेई मदीत्क तूये, खन्‍सा खस् मासेई छूये।

४ नीनाम्माम् रीदाम्‌ पोक्‍चा मोऊ मस्लो नीनाम्माआ खस् मोरोमान्यूची, खोदोलोई खस् खादीपू होलात्‍ची, खीक्‍का नीयाक लेई सम्‍मो खस् छूईचीना खादीगोपू यूक्स्चीक तूये।

५ नीनाम्माआ सून्‍मापूक चारसो मोरो मान्यू, खोदोलोई नीनाम्मा मान्दप् चारपी वातेर्वा तोक्स्लो धार्मिक रीङ् हाप् नोआ खीक्‍काना नूक्पो म्छास्ङाङ् लेन्चामीयू।

६ खसा सदोम लो गमोरा सहरमीलो नीया मना मीःआ पीलूलूक्दीत्क तूवा। खीक्‍का नीनाम्माम् रीङ्‌ मान्‍रेप्चीम् दोसा ऊतोङ्‌कई छूये पीम् दोलेवा सदोम लो गमोरा सहरलो छूवाक तूये।

७ नीनाम्माआ रई मीस्चीम् रई लक्‍पी हायाम् सोक् मप् धर्मी लोत लेन्‍चामीक तूये।

८ (लोत मूङ्‌क मीस्चीका तूवालो लेई पीच्‍ची खचा मस्क रई लक्‌ तअ ना येनू खोदोलो ख हायाम् म्सानीवा चाईसाक तूवा)।

९ ओरोना धर्मी मीस् चाम्चीपी छूलो ऊतोङ्नाई जगेई मम् छूये खीक्‍का रई मीस् नीयाक लेई सम्‍मो दण्‍डपी ऊतोङ्नाई यूम् छूये पीम् रोबूआ नम्‍लोना छेत्‍त।

१० अशुद्ध मपा, तूम्‍लू लपा खीक्‍का नीनाम्माम् रीङ्‌बऊ मान्‍रेप् मीस्पी नीनाम्माआ छोक् वोर्वा मय। ङ्‌कतोङ्‌ना वालीलीक सेचीवा पीप्‍ची पीक्याक मान्‍रेप्‌ ना नाम्‍दूखू छूये, ना साराङ्‌गाप्‍तो तूप् प्राणीचीम् निन्दा मम् कीस्‍नो।

११ नीनाम्माम् रीदाम् पोक्‍ची मूङ्‌क वालीलीक सेचीवा ईक्‍चीप्‍का दूङ् खची राःरालोक ना देप् तूये नासो रोबूम् लाईस्‍पी मूङ्‌क वालीलीक सेचीवा पीप् सेचीपोची दोस् तीयस्‍नो।

१२ खोदोलोई मूङ्‌क वालीलीक सेचीवा पीप्‍चा खचा लेसस्‍नोक-छेत्‍तस्‍नोक थक्मी ऊल्‍लोङ् मईची। खस् खची नीऊ मान्तूप् साप्‍लोपाक साप्‍लोसा तोङ्‌क तूये, ना खस् खची ताक्‍तो लाम्दूम्चाप् छूये। खीक्‍का मूङ्‍कस् लाम्‍ना सेईम् लागी जन्‍मेई छूवाक तोङ्‌क तूये। खन्‍सा खस्सो मूङ्‌क साप्‍लोपाक साप्‍लोसा तोङ्ना मासेई छूये।

१३ खचा रई लक्‌ मईचीकम् रईङा दण्ड तयची। लेपाङ्‌ खचा चातो-दूतो तूम्‍लू लम् नत्‍तची। खीक्‍का खचा आन्‍नीस्‍का जा चाम् लागी तूलो हायाम् चामोवा मईची, खीक्‍का ङ्‌कतोङ्‌क मीस्क आम्‍नी बदनाम् मप्, दोस् तीक् ना आम्‍नी खोत लाईप् छूये।

१४ मूङ्‍कचीम् खची सानीवा तूम्‍लू लम् रीङ्‌आ पेप्पक छूये, ना खस् मोऊ मम्‍आ हादेसो खची मजीम्नो। खचा कमजोर सानीवा तूप् मीस्ची फासेई मईचीना दोका पीयची। नाचूर् लम् लेसची। खन्‍सा ङ्‌कस्‍ने श्रापित छामाईची के।

१५ मूङ्‌कचा नप् लाम् होक्‍सीचीना रई लाम् कल्‍चीक तूये। खीक्‍का रई लक्‌ मप्ना खाप्‍चीमा लूतेई मप् बोअरमी म्छा बालाममी दोस्-दोस् लाम्‍दूमाक तूये।

१६ ङ्‌कतोङ्‌क मोऊ मलो खसा राम्‍फू तक तूवा। मान्‍नेईप् मोकोक्‍ती मीस् तोङ्ना नेनाना मूङ्‌क खारीबोपोआ म्नीऊ मास्खाताना मम् लाम्‍क लक्‍पीका राप्‍क तूवा।

१७ मूङ्‌क मीस्ची काऊ मान्तूप् काऊमी पूई तोङ्‌क, ना हूक्‍आ पेर्प्‌ तीप् मोम्तोङ्‌कची के। मूङ्‍कचीम् लागी नीनाम्माआ खादीपूक नाम्कूर्मादाम् यूक्स्पीचीक तूये।

१८ खचा नाम्‍दूखू छूना देप्-देप् रीङ्‌ मईची, खीक्‍काना खचा मालो रई लक्‌ मम् होप्येप् मीस् रीरामपी तूम्‍लू लम् रीङ्‌ ईयस्‍ना फासेई मईची।

१९ खस् खची होप्क रई लक्‍मी रोः छूचाईक नाम्‍लापी बीन्‍नीपा मीस् स्‍वतन्‍त्रता मीन्पीयान्‍नी पीक्‍ना यादे मईची। ऊदोईपीक्यालो मीस्पी ऊई दूङ्लखाते खूङ्‌कसा मीस् रोः बानेईमय।

२० मीचा ई रोबू ना हल्‍वापीप् येशू ख्रीष्‍ट छेत्‍तनासो चारपीक लक्‍पीका ऊम्‍केई छूना होसोङ् म्खेप्क-खेप् मोऊ मईना मोऊमी हूक्‍पी छूदोक, मूङ्‍कचीम् हालत लाईस्‍पीकप्‍का दूङ् रई छूये।

२१ ऊदोईपीक्यालो खचा तचीक पवित्र आज्ञा छेत्‍तस्‍नासो मान्‍रेम्पीकान् बरू आछीयाङ् नीनाम्माम् रीङ्‌बऊ हाल्‍लोसो माङ्‍येईस्वादोसो दूङ्नवा।

२२ “खेप् पास्‍ना मूङ्‌क म्पाम्‍लूऊ चास् खाते, खीक्‍का म्हील सम्दीम्पा बोः हीलपीङ्‌ लूम्चीस् खाते” पीम् आछीयाक पोम् ललई तोङ्ना खस् छूवाक तूये।

रोबू ताम् लेई

३

१ हायाम् सम्तूमा मीयान्‍नीक बूम्चे, कोङा ङ्‌क आम्‍नी लागी छापूचोयोक दोस्पीक छाप्दाम् के, खीक्‍का कोङा लाईस्पीक छाप्दाम् ना ङ्‌क दोस्पीक ओ छाप्दाम्पी आन्‍ना ओरोतो रीङ्‌मी मीन्मारो मम् लागी आम्‍नी सानीवा उत्‍साहित मीम्पीम् लन्‍ची मूक तूये।

२ लाईस्‍पी पवित्र खारीबोपोचा पीकाक रीङ्‌ ना प्रेरितचीलाम्‍पा पीम्‍पा ई रोबू ना केई हल्‍वा पीप्‍मी आज्ञा आन्‍ना मीनानूम्व।

३ दूङ्लाईस्‍पी आन्‍ना ङ्‌क रीङ्‌ छेईम् छूये, दोस्काक लेईपी रई लन्चीपी लाम्दूम्ची लत्‍ना ताये। खचा आन्‍नी ओरोपीक्‍ना सेस्वा मीनी,

४ “येशूआ कोङ् होसोङ् तोयोके पीकाना यादे मक हाकई? ऊदोईपीक्यालो ई खूक्सू-खूलूची सीयाक लेईपीकाङ्‌ खोलोक रीङ्‌ चार थोक्‍सालो ऊतकई तूवा खूङ्‌क तोङ्‍कङ् होसोङ् तूचाये।”

५ छेत्‍तस्-लेसस्‍तोङ्‌ खचा ङ्‌क रीङ्‌पी सानीवा मईचीनो, नीनाम्माम् रीङ्‌बऊलाम्पा साराङ्‌गा लाईस्‍पीयीकाङ्‌ तूवा, ना चार क काऊआ ना काऊलाम्‍पाङ्‌ बोबूया।

६ मूङ्‌क काऊआङ्‌ मूङ्‌क नाम्‍लापीक चार वातेर्वापी छूवाना मासेई छूवा।

७ खोदोलोई ङ्‌क ईनीम्‍बाक साराङ्‌गा लो चारलो मीःआ नास् मम् लागी नीनाम्माआ खसना यूक्स्दीतक तूये। खीक्‍का नीनाम्माम् रीङ्‌बऊ मान्‍रेप् मीस्मी नीया छूनासो ङ्‌क चार नास् छूम्‍क लेई सम्‍मोम् लागी यूम्दीम्पा तूये।

८ खोदोलोई हायाम् सम्तूमा मीयान्‍नीक बूम्चे, ङ्‌क ईबूम् रीङ्‌ आन्‍ना हाल्‍लोसो मातानूम्नव, रोबूम् लागी ईलेई ईक् हबऊ दोङ्तो बाईप् छूये खीक्‍का ईक् हबऊ दोङ् ईलेईतो बाईप् छूये।

९ खसा मक म्यादे पूरा मम् लागी ख वाताम्‍छा मयान्ची पीक्‍ना हेप्-हेप्पा पीक्‍दोसो ख म्यादे पूरा मम् लागी वाताम् मयान्चीनो, खोदोलोई आस्‍सो नास् छूनूनव ना खोलोआ वालूम्‍मा मस्‍नूव पीम् लन्‍ची मईना रोबूआ आन्‍नी हूङ्‌दीत्‍नीक तूये।

१० खोदोलोई रोबू आसासो मान्छेईमो सूपीछा खूस्पा ताईक तोङ्ना ताये। खोदोलो नाम्‍छूई क हायाम् सार बतो मास्खाते, ना नाम्‍छूईतो तूक खोलोक थक् मीःआ बोक्थीरखीखाते।

११ ङ्‌क खोलोक थक् नास् छूना खाते, खन्‍सा आन्‍नी ऊतोङ्‌क मीस्ये छूम् छूये? खीक्‍का आम्‍नी रीराम पवित्र ना नीनाम्मा पीम्‍पा छूम् छूये पीम् छेतानूम्व।

१२ आन्‍ना नीनाम्मा हादेई ताये पीक्‍नीना नीनाम्मा ताम् लेई हूङ्‌दीत्‍नूम्, खूङ्‌क लेई दोक्पी ताईम् लागी दूरनूम्‍क सम्‍मो नप् लक्‌ मनूम्व। खूङ्‌क लेईपी नाम्‍छूई हूईना बोक्थीरखीखाते खीक्‍का नाम्‍छूईतो तूक खोलोक थक् मीम् रापआ रापेई छूना यङ्‍खाते।

१३ खोदोलोई केईया खसा यादे मकतोङ्ना नयाँ साराङ्‌गाम् लो नयाँ चारमीलो लाम्‌ खोङाम्, ना मूङ्‌कपी धर्मी मीस्साङाङ् तूम् तय।

१४ खन्‍सा हायाम् सम्तूमा मीयान्‍नीक बूम्चे, आन्‍नी ङ्‌क रीङ्‌ हूप्‍दीप् छूवानीकसा, नीनाम्माम् लाईस्‍पी खोत मान्तूप् ना खाऊमा-खासेर्मापी तूप् छूम् लागी बल मनूम्व।

१५ रोबूआ तेप्‍सना हूङ्‌दीतक रीङ्‌ हल्‍वातोम् नाम्‍ला पीकानीना आन्‍ना मीनानूम्व। ई नेछो पावलआसो नीनाम्माआ पीक सानीवालाम्‍पाङा आन्‍नी ङ्‌क रीङ्‌ छापापानीक तूवा।

१६ खसा छाप्‍क खोलोक म्छाप्दाम्पी ङ्‌क रीङ्‌ खसा छाप्‍क तूये। खसा छाप्‍क रीङ्‌ हेप्-हेप् बूजेई मम् गार तूये। खीक्‍का नम्‍लो सेचीवा मान्तोक् ना चलेपा मीचा बीन्‍नीपा धर्मसूम्बऊ तोङ्ना म्छोना-दोक मईचीना पयची, ओरोना खचा खची विनास खची होपाङ्‌ बात्ल मईची।

१७ खन्‍सा हायाम् सम्तूमा मीयान्‍नीक बूम्चे, लाईस्‍पीङ्‌ ङ्‌क रीङ्‌ बूजेई मनूम्ना चीङ्चीङ् तूवानीव। रई मीस्मी वालीलीक रीङ्‌पी फासेई छूनीनव, ना पोचीतो तूनीक थाऊपीका दीनीनव।

१८ खन्‍सा ई रोबू ना ई हल्‍वा पीप् येशू ख्रीष्‍टमी सम्‍खेलू ना नीऊपी पतोखात्नीव। खमी ईनीम्‍बा ना दोस्का-दोस्का सम्‍मो म्साम्दीखा छून्चानूव। आमेन।

यूहन्‍नाम्

लाईस्‍पीक छाप्‍दाम्‌

छेईलम्

ङ्‌क छाप्‍दाम्‌ जब्दियाम् म्छा यूहन्‍ना प्रेरितआ छाप्‍क के। यूहन्‍ना क येशू ख्रीष्‍टमी पोङ् नीप्पो म्सीच्‍चेचीप्क ईल्पो तूवा (मर्कूस १:१९-२०)। यूहन्‍ना येशू ख्रीष्‍टआ “सम्‍तूमा मीक म्सीच्‍चे” पीकाना छाम्‍पा तूये (यूहन्‍ना १३:२३; २१:२०)। नयाँ करारपीक “यूहन्‍नाम् जीनप् रीदाम्‌,” खीक्‍का यूहन्‍नाम् सूप्‍ची म्छाप्दाम् ना “यूहन्‍नाआ तक प्रकाश” यूहन्‍नाआ छाप्‍क तूवा। येशू ख्रीष्‍ट सीयानासो हायाम्‌ तातो यूहन्‍ना लेत्‍चाक तूवा। ङ्‍क छाप्‍दाम्‌ लाईस्पीक शताब्‍दी याईम् हतोलो छाम्‍पा तूवा।

खन्‍सा यूहन्‍नाआ ङ्‍क छाप्दाम् दूङ्‍लोक्‍तो हक्‍लो छाप्‍क तूये। खोलोङ् विश्‍वास मप्चा यूहन्‍नाम् तोक्‍पी छेत्‍चीक तूवा। यूहन्‍नाम् नीङ् खोलोपी रीङाकसा खसा ङ्‌क छाप्दाम्पी म्नीङ् छाम्चाम् मान्बो।

ङ्‌क छाप्‍दाम्‌ नीक्‍चा “हाल्‍लोसो मान्याई रीराम‌्” तम्काक तूये पीम् छेत्‍चीनूव पीकाना यूहन्‍नाआ ङ्‌क छाप्‍दाम्‌ छाप्‍क तूवा (१ यूहन्‍ना ५:१३)। यूहन्‍नाआ खस् विश्‍वासपी बलिय मम् लन्‍ची मय।

ङ्‌क छाप्‍दाम्‌ ऊक मण्डलीम् लागीई छाम्‍पाई पीम् आसासो छेत्‍तनो। शायद खोलोङ् मण्डलीचीम् लागी ङ्‌क छाप्‍दाम्‌ छाम्‍पा तूवा। छाप्‍दाम्‌ नीक्चीपी लत्‍ताक वालीलीक सेचीवाम्‌ ऊल्‍लोङ् मम् लागी यूहन्‍नाआ ङ्‌क छाप्‍दाम्‌ छाप्‍क तूये। ङ्‌क छाप्‍दाम्‌ छाम्‍पा नाम्‍लापी हेप्-हेप् वालीलीक सेचीपोचा येशू आछीयाङ् मीस्मी ङालीपी ङ्‌क चारपी यूवाक मा पीकाना मीस् सेचीवा ईचचीक तूवा। खचा येशू ख्रीष्‍ट ईबूम् चाप् अथवा प्रकाशङाङ्‌ तूये पीकाना पीकाचाक तूवा। खोदोलोई यूहन्‍नाआ येशू ख्रीष्‍ट आछीयाकङ् नीनाम्मासो ना मीस्सो तूये पीक्‍ना ङ्‌क छाप्‍दाम्‍पी ईयीचाये। आछीयाङ् येशू ख्रीष्‍ट पूरा मीस्ङाङ् तूवावादोक, ख सीयाकम्‌ ऊसो साम्दी मान्छूवावा। ख म्होप्ङा ई मोऊमी लागी बलिदान छूमान्‍दूर्वा।

यूहन्‍नाम्

लाईस्‍पीक छाप्‍दाम्‌

रीराममी रीङ्‌बऊ

१

१ रीराम‌ पीप् मूङ्‌क रीङ्‌बऊमी तोक्‍पीक मूङ्‌क रीङ्‌ थोस्‍कोपूकाङ्‌ तूवा, खूङ्‍क केईका येनूम्‍काक तूवा, खीक्‍का केईका ओखी मूक्सा तम्‍काना ओखी हूःआसो पतूम्‍काक तूवा।

२ खूङ्‌क रीराम‌ खोछेत्‍ताक तूये, खीक्‍का केईका खूङ्‌क तम्‍काना खूङ्‌क रीराम‍मी गवाई छूयीकाक तूये, ना आन्‍नी मूङ्‌क हाल्‍लोसो मान्याईप् रीराम‍मी रीङ्‌ ईयानीक तूये, खूङ्‌क पा नीनाम्मापी तूवा, खीक्‍का खूङ्‌क ओखीपी खोमन्‍चीक तूये।

३ खन्‍सा केईका ऊई तम्का ना येनूम्‍काक तूये, खूङ्‌कङ्‌ केईका आन्‍नी येईमीनी, ओरोना आम्‍नी संगति केईकाचीका छून्चानूव। ईमी ई संगतिक पा नीनाम्मा खीक्‍काना म्छा येशू ख्रीष्‍टपी तूये।

४ ईमी ई चामोवा पूरा छूनूव पीकीकाना केईका ङ्‌क रीङ्‌ छापूम्‍चायाम्‍काक तूये।

अल्होपी लाम्‍दूम् रीङ्‌

५ केईका खलाम्‍पा येनूम्‍काक रीङ्‌ आन्‍नी येईमीनी, खूङ्‌क रीङ्‌ ङ्‌कङ्‌ के, पा नीनाम्मा अल्हो तूये खीक्‍का खपी ऊसो नाम्कूर्मा मान्तू।

६ ओरोना खपी ईमी संगति तूये पीक्याना पीक्या खोदोलोई नाम्कूर्मा गोपीङ्‌ लाम्‍दूमीचायेदोन्‌, केई वालीली नेनीचायाक ना सत्‍यतापी तोक्‍सेनोक छूये।

७ खोदोलोई ख अल्होपी तूक तोङ्नाङ् केईसो अल्होपी लाम्‍दूमेदोक, ई गोपी संगति छूये, ना म्छा येशू ख्रीष्‍टमी हीःआ खोलोमी ई मोऊ साङ्‌साङ्‌ छूये।

८ खीक्‍का केईया ओपीन्‌ मोऊ मान्तू कोङ्ने मोऊपो मा पीक्‍यादोक ई होप्‍ङा दोका पीयाचीक छूये, ना ईपी सत्‍याता छूनो।

९ केईया कोङ् मोऊपो पीक्याना ई मोऊ स्‍वीकार मयाम्दोक, खसा ई मोऊ खोलोङ् छेमा मीयीपीया, ना ई अधर्मप्‍का शुद्ध मईया ऊदोईपीक्यालो ख विश्‍वासयोग्‍य ना धर्मी तूये।

१० केईया कोङान् मोऊ मान्मङा पीक्याना पीक्‍यादोक केईया ख वालीली मीयाम्क छूये, ना खम् म्‍रीङ् ईपी छूनो।

२

१ ओ छास्‍ये, आन्‍ना मोऊ मनूम्नव पीकोना कोङा ङ्‌क रीङ्‌ आम्‍नी लागी छापूचोयोक तूये। खोदोलोई हेप् हेप्पा मोऊ मईदोसो ई लागी पा नीनाम्मालो नेईप्पीप् ईल्पो मीस् तूये, खूङ्‌क मीस् धर्मी येशू ख्रीष्‍ट के।

२ येशू ख्रीष्‍ट ई मोऊ छेमा मीक्पीप् तूये, ई लागीङाङ्‌ ख बलि छूवाक मा, खोदोलोई चारपी तूप् खोलोङ् मीस्मी मोऊ छेमा मम् लागी ख बलि छूवाक तूये।

३ खन्‍सा केईया खम् आज्ञा रेपाम्‍दोक ङ्‌कलाम्‍पाङ्‌ केईया ख हायाम्‌ नत्‍तो छेताम् रईछ, पीम् छेताम्।

४ आसाई “कोङा ख नम्‍लो छेतो” पीके, खोदोलोई खम् आज्ञा रेप्पनोदोक, ख वालीली नेन्‍क छूये, ना खपी सत्‍य छूनो।

५ खोदोलोई आसाई खम् रीङ्‌बऊ रेप्प, आछीयाङ् खचा नीनाम्मा पूरा सम्‍तूमा मीयस्क छूये। ओरोना केई खपी तूये पीम् निश्‍चित छूये।

६ ओरोना केईया नीनाम्मापी तूयेका पीक्याना पीक्‍यादोक, केई येशू ख्रीष्‍ट तोङ्नाङ् छूम्‍ना लेईम्‍चाम् छूये।

७ हायाम् सम्तूमा मीयान्‍नीक बूम्चे, कोङा ओदोलो नयाँ आज्ञा छापूचोयोक मा, खोदोलोई केछेयीका आम्‍नीपी तूक् आज्ञाङ्‌ छापूचोयोक तूये। खीक्‍का खूङ्‌क पूरान आज्ञा क आन्‍ना येनानूम्‍क जीनप् रीदाम्‍ङा के।

८ खोदोलोई ईबूम् नयाँ आज्ञा आम्‍नी लागी छापूचोयोक तूये, खूङ्‌क खपी ना आम्‍नीपी सत्‍य तूये, ऊदोईपीक्यालो नाम्कूर्मादाम् याताना खात्‍चाईक तूये, ना सत्‍य अल्हो चम्‍केई छूचाईक तूये।

९ आस्‍कसाई “कोङ् अल्होपी तूवो” पीके खोदोलोई म्बूस्-म्नेछोस् इन्कार मचयस्दोक, ख होसोङ् नाम्कूर्मा गोपीङा तूचाये।

१० आस्‍कसाई म्बूस्-म्नेछोस् सम्‍तूमा मीय, खूङ्‌क मीस् अल्होपी तूक छूये, खीक्‍काना खपी दोर्म् रीङ्‌ ऊसो छूनो।

११ खोदोलोई आस्‍कसाई म्बूस्-म्नेछोस् इन्कार मय, खूङ्‌क मीस् नाम्कूर्मा गोपीङ्‌ तूचाईक छूये, ना नाम्कूर्मा गोपीङ्‌ लाम्‍दूमे, खीक्‍काना खसा कोङ् हापी खातोचोयो पीम्सो छेत्‍तनो, ऊदोईपीक्यालो नाम्कूर्माआ ख कोमूक्पा मदीतक छूये।

१२ छाछामाचे, कोङा आम्‍नी लागी छापूचोयोक तूये,

ऊदोईपीक्यालो ख्रीष्‍टमी नीङ्लाम्पा आम्नी मोऊ छेमा छूवाक तूये।

१३ पा चे, कोङा आम्‍नी लागी छापूचोयोक तूये,

ऊदोईपीक्यालो केछे सून्‍मापूकाङ्‌ तूप् आन्‍ना छेत्नूम्क तूये।

सोलोचे, कोङा आम्‍नी लागी छापूचोयोक तूये,

ऊदोईपीक्यालो आन्‍नी दुष्‍ट शैतानपीका कोक्‍सानीक तूये।

छाछामाचे, कोङा आम्‍नी लागी छापूचोयोक तूये,

ऊदोईपीक्यालो आन्‍ना पा नीनाम्मा हायाम्‌ नम्‍लो छेतानूम्क तूये।

१४ पा चे, कोङा आम्‍नी लागी छापूचोयोक तूये,

ऊदोईपीक्यालो केछे सून्‍मापूकाङ्‌ तूप् आन्‍ना छेत्‍नूम्‍क तूये।

सोलोचे, कोङा आम्‍नी लागी छापूचोयोक तूये,

ऊदोईपीक्यालो आन्‍नी बलिय तूनी,

ना नीनाम्माम् रीङ्‌बऊ आम्‍नीपी तूये,

खीक्‍का आन्‍ना मूङ्‍क दुष्‍ट शैतान दूरासेत्‍नूम्‍क तूये।

चार सम्‍तूमा मान्मीमा

१५ चार सम्तूमा मीयानूम्नव, खीक्‍काना चारपी तूक खोलोक थक्सो सम्तूमा मीयानूम्नव। खोरोनाङ् हेप्-हेप्पा चार सम्‍तूमा मीयदोक, नीनाम्माम् सम्‍तूमा खपी छूनो।

१६ चारपी तूक खोलोक थक्, गाम्मी लाङो, मूक्स्मी लाङो, खीक्‍काना ई हक्‍पी तूक थक्पी हायाम्‍क लोम्‍चीम्‌ रीङ्‌, पा नीनाम्मालाम्पा ताक मा, खोदोलोई चारपीका ताक के।

१७ खीक्‍का चार यात्ना खाते खोदोलो मूङ्‍कम् लाङोसो यात्ना खाते, खोदोलोई नीनाम्माम् लन्‍ची पूरा मप्क दोस्का सम्‍मो लेत्‍चाये।

ख्रीष्‍टमी ऊल्‍लोङ्‌ मप्चीम् तोक्‍पी चेताऊनी

१८ छा चे, यात्चाईक नाम्‍ला ङ्‌कङ्‌ के। ख्रीष्‍टमी ऊल्‍लोङ् मप्ची ताचाये पीम् येन्‍चाईनूम्‍क तूये। ईनीम्‍बा हायाम्‌ सार ख्रीष्‍टमी ऊल्‍लोङ् मप्ची ताचाये पीम् येन्‍चाईनूम्‍क तूये। खन्‍सा केईया ङ्‌क चार यात्क लेईमी चीन्‍न पीक्याना छेई दूराम्।

१९ खस् ओखीप्‍का लत्‍ताना खाता, ऊदोईपीक्यालो खस् ओखीमी मा। खस् ओखीम् तूवावादोन्, खस् केईकाचीकाङ् तूवाचावा। ऊदोईपीक्यालो खस् ओखीप्‍का लत्‍ताना खाताकसा खस् ओखीम् मा पीम् छेत्‍ते।

२० खोरोदोसो आन्‍ना पवित्र आत्‍माम् अभिषेक तानूम्क तूये, खन्‍सा आन्‍ना खोलोआ सत्‍य रीङ्‌ छेत्‍तूम्‌।

२१ आन्‍ना सत्‍य छेत्‍नूम्‍नो पीकोना कोङा ङ्‌क छापोक मा के, खोदोलोई वालीलीम्‌ रीङ्‌ सत्‍यप्‍का ताईनो पीम् आन्‍ना छेत्‍चाईनूम्‍कसा कोङा ङ्‌क आम्‍नी लागी छापूक तूये।

२२ वालीलीपो आसे पीक्यालो वालीलीपो मूङ्‌कङा, आस्कसाई येशूङ्‌ ख्रीष्‍टङा के पीम् रीङ्‌ इन्कार मय। खीक्‍काना पा नीनाम्मा ना म्छा येशू ख्रीष्‍ट पीम् इन्कार मप् ख्रीष्‍टमी ऊल्‍लोङ् मप्के।

२३ खीक्‍का आस्‍कसाई छा इन्कार मय, खूङ्‌कसा पा नीनाम्मासो इन्कार मय। खोरोनाङ् आस्‍कसाई म्छा येशू ख्रीष्‍ट स्‍वीकार मय, खूङ्‌कसा पा नीनाम्मासो स्‍वीकार मय।

२४ खीक्‍का लाईस्‍पीका आन्‍ना येनानूम्‍क रीङ्‌ङा आम्‍नीपी छून्चानूव। ओरोना आन्‍ना केछे लाईस्‍पीका येन्‍चाईनूम्‍क रीङ्‌ आम्‍नीपी तूचाईदोक आन्‍नी म्छा ख्रीष्‍टपी ना पा नीनाम्मापी तूचाईनीक छूये।

२५ ओरोना खसा हाल्‍लोसो मान्याईप् रीराममी यादे मक तूये।

२६ आम्नीपी वालीलीक रीङ्‌ मप्मी तोक्‍पी कोङा ङ्‌क रीङ्‌ खोलोङ् छापूक तूये।

२७ आन्‍ना खपीका तानूम्क आत्‍माम् अभिषेक आम्‍नीपी तूचाये, खन्‍सा आन्‍नी आसासो ईम्‍चाम्‌ बोक्स्‍नो। ऊदोईपीक्यालो खम् अभिषेकआङ्‌ आन्‍नी खोलोक थक् ईनी, खीक्‍का खसा आन्‍नी ईनीक रीङ्‌ खोलोङ् सत्‍य छूये, वालीलीक छूनो। ओरोना खम् आत्‍माआ ईनीक रीङ्‌पी आज्ञाकारी छूवानीना ख्रीष्‍टपी ईबूम्ङा छूवाचानीव।

नीनाम्माम् छाची

२८ खन्‍सा ओ छाचे, आन्‍नी खपी तूवानीव, ना ख खोमयान्‍चीलो साहास तम्‍नूव, खीक्‍का ख आत्‍ना यूलो केई ईङईम् लनूनव।

२९ ओरोना आन्‍ना येशू ख्रीष्‍ट धर्मी तूये पीम् छेतानूम्‍कसा, नप् लक्‌ मप्‍तोदी खोलोङ् नीनाम्मालाम्पा जन्‍मेई छूक् पीम्सो आन्‍ना छेतानूम्‍व।

३

१ खोङ्नूम्व, पा नीनाम्माआ केई ऊतोङ्नाई सम्‍तूमा मीयीक तूये, खीक्‍का खम् सम्‍तूमा ईपी हायाम्‌ देप् तूये खन्‍सा केई नीनाम्माम् छा छूयीक तूये, ना आछीयाङ् केई खम् छामाईसोङा खन्‍सा चारपी तूपा केई छेतेनो। ऊदोईपीक्यालो खचा पा नीनाम्मा छेत्‍तस्‍नोक तूये।

२ हायाम् सम्तूमा मीयान्‍नीक बूम्चे, ईनीम्‍बा केई नीनाम्माम् छा तूये, खोदोलोई दोस्का ईबूसूम् लाईस्‍पा ऊई छूये खूङ्‌क केईया ईनीम्‍बा सम्‍मो मान्छेईमोङ् तूये। खोदोलोई केईया ओन्‍तोदीक छेताम् येशू ख्रीष्‍ट यूलो केईसो ख तोङ्‌कङ् छूये। ऊदोईपीक्यालो खूङ्‌क नाम्‍लापी येशू ख्रीष्‍ट ऊतोङ्‌कई तूये खूङ्‌क तोङ्‌कङ् केईया ख तूक तयाम्।

३ खीक्‍का येशू ख्रीष्‍टपी सानीवा मप् खोलोङ् येशू ख्रीष्‍ट ऊतोङ्नाई पवित्र तूये खूङ्‌क तोङ्नाङ् खस्सो खची होप्‍ङा पवित्र मयान्ची।

४ मोऊ मप् खोलोआङ् ललई गसची। ऊदोईपीक्यालो मोऊ मम्ङा ललई गम्के।

५ आन्‍ना खोलोआङ् छेत्‍नूम्‌ ई मोऊ खूर्म्‌ खाम्‌ लागीङ्‌ येशू ख्रीष्‍ट ङ्‌क चारपी यूवाक। खीक्‍का खपी ऊसो मोऊ मान्तू।

६ खन्‍सा आसे येशू ख्रीष्‍टलो तूये, खूङ्‌कसा मोऊ मईनो। खोरोना मोऊ मप्चापा ख तोम्‍सो तयनो ना छेईम्‍सो छेत्‍तनो।

७ ए छाछामाचे, आन्‍नी आसासो वालीलीपी मानीनूनव। खीक्‍का आस्‍कसाई नप् लक्‌ मय, खूङ्‌क मीस् येशू ख्रीष्‍ट धर्मी तूकतोङ्नाङ् धर्मी छूये।

८ आस्‍कसाई मोऊ मय खूङ्‌क शैतानमी के। ऊदोईपीक्यालो शैतानआ केछेयीकाङ् मोऊ मतो थोङाक तूये। ङ्‌क शैतानमी लक्‌ नास् मम् लागीङ्‌ नीनाम्माम् छा ङ्‌क चारपी यूवाक के।

९ नीनाम्माम् छाचा आसासो मोऊ मईचीनो, ऊदोईपीक्यालो नीनाम्माम् सूलाम्‍वा खचीपी छूक छूये, ना खची पा नीनाम्मा छूवाकसा खचा मोऊ मईचीक छूनो।

१० खन्‍सा ङ्‌कलाम्‍पाङ्‌ नीनाम्माम् छा आस्‍कई, ना शैतानमी छा आस्‍कई पीक्याना नम्‍लो छेईम् दूराम्। खीक्‍का नप् लक्‌ मान्मप्, खीक्‍का म्बू-म्नेछोस्सो सम्‍तूमा मान्मीक मीस् नीनाम्माम् छामाई छूदूरनो।

ई होप्-होप्‍पी सम्‍तूमा मीलम्

११ आन्‍ना केछेयीका येनानूम्‍क जीनप् रीदाम्क ङ्‌कङ्‌ के, “केई ई होप्-होप्‍पी सम्‍तूमा” मीलम् छूये।

१२ खीक्‍का केई कयीन तोङ्‌क छूम् छूनो, ऊदोईपीक्यालो ख शैतान लाम्‍पाक तूवा। खसा म्नेछो हाबिल सेत्‍क तूवा। ऊदोई खसा म्नेछो सेतू? ऊदोईपीक्यालो खसा मक लक्‌ रई तूवा, ना म्नेछोआ मक लक्‌ नप् तूवा।

१३ खन्‍सा ओ नेछोस्ये, चारपीक मीचा जेर्नीलो छाक्‍का छूनीनव।

१४ केईया छेताम्, केईया सीम्‌ रीङ्‌ होक्‍सूयूम्‍ना हाल्‍लोसो मान्याईप् रीरामपी ‍यन्चीयीक तूये, ऊदोईपीक्यालो केईया ई बूस् ई नेछोस् सम्‍तूमा मीयाम्क तूये। खीक्‍का आसाई म्बूस् म्नेछोस् सम्‍तूमा मीयस्‍नो खूङ्‍कस् होसोङ् सीम्‍पीङ्‌ तूचाईक छूये।

१५ म्बूस्-म्नेछोस् सम्तूमा मान्मीक् तोदी खोलोङ् मीस् सेईप्ची तोङ्‍क छूये। खीक्‍का आस्‍कसाई मीस् सेत, खूङ्‍कचीपी हाल्‍लोसो मान्याईप् रीराम‌ छूनो पीम् आन्‍ना हायाम्‌ नम्‍लोना छेत्‍नूम्‌।

१६ ङ्‌कलाम्‍पाङ्‌ सम्‍तूमा मीलम् पीक्‍याक ऊई पीम् केईया छेताम्। ऊदोईपीक्यालो येशू ख्रीष्‍टआ केई म्‍रीराम पीयीक तूये। खन्‍सा केईयासो ई बूचीम् ई नेछोचीम् लागी ई रीराम‌ पीम् छूये।

१७ हेप्-हेप् होङ्‌पोक् तूये, खोदोलोई खचा छूक्‍सीप्ची तचयस्‍नासो खस् बछोक्सनोदोक, नीनाम्माम् सम्तूमा खपी ऊतोङ्नाई बास् मय?

१८ छाछामाचे, केई रीङ्‌आ लो ङःआलोङाङ्‌ सम्‍तूमा मीलम् मा। खोदोलोई ई लक्‍लाम्पा केई आछीयाक सम्‍तूमा मीलईनूव।

१९ खन्‍सा ङ्‌क रीङ्‌लाम्‍पाङ्‌ केई सत्‍यपीक पीक्याना छेताम्, खीक्‍का केई नीनाम्माम् लाईस्‍पी छूयेलोसो ईकीम् लईनो।

२० खीक्‍का केई ई गोङ्आ दोस् तीयालोसो केईया ललीयाम्, नीनाम्मा ई गोङ्पीकासो दूङ् देप् तूये, ना खसा खोलोक थक् छेत्‍त।

२१ हायाम् सम्तूमा मीयान्‍नीक बूम्चे, केई ई गोङ्आ दोस् तीयानोदोक, नीनाम्माम् लाईस्‍पी खाईम् आत् मदूराम्।

२२ खीक्‍का केईया खपी ऊई ङोकाम्‌ खूङ्‍कङ् तयाम्, ऊदोईपीक्यालो केईया खम् आज्ञा रेपाम्‍ना खसा नत्‍तक लक्‌ मयाम्।

२३ खम् आज्ञा क ङ्‌कङ्‌ के, केईया म्छा येशू ख्रीष्‍टमी नीङ्पी विश्‍वास मम्ना होप्-होप्‍पी सम्‍तूमा मीलम् छूये। खसा केई ङ्‌कतोङ्‌कङ् आज्ञा पीयीक तूये।

२४ नीनाम्माम् आज्ञा रेप्‌ खोलोङ् खपी छूये, खीक्‍का नीनाम्मासो खचीपी छूये। खसा केई पीयीक पवित्र आत्‍मा ईपी तूकसा ख ईपी तूये पीम् केईया छेताम्।

आत्‍माम् जाँच

४

१ हायाम् सम्तूमा मीयान्‍नीक बूम्चे, खोलोङ् आत्‍मापी विश्‍वास मनूम्नव, खोदोलोई खूङ्‌क आत्‍मा नीनाम्माम् यो मायो पीकानीना जाँच मनूम्व। ऊदोईपीक्यालो हायाम्‌ सार वालीलीपी मप् खारीबोपोची ङ्‌क चारपी लत्‍ताक तूये।

२ येशू ख्रीष्‍ट मीस्मी ङालीपी ङ्‌क चारपी यूवाक पीक्‍ना विश्‍वास मप् तोदीपी नीनाम्माम् आत्‍मा छूये। ङ्‌कलाम्‍पाङ्‌ आन्‍ना नीनाम्माम् आत्‍मा पीम् छेत्‍नूम्‌।

३ येशू ख्रीष्‍ट स्‍वीकार मान्मप् आत्‍मा खोलोङ् नीनाम्मालाम्पाक मा, खूङ्‌क खोलोङ् ख्रीष्‍टमी ऊल्‍लोङ् मप् आत्‍मा के, ङ्‌कम् तोक्‍पी आन्‍ना लाईस्‍पीङ्‌ “ताचाये” पीम् येनानूम्‍क तूवा। खोदोलोई खूङ्‌क ईनीम्‍बा चारपी ताखाताक तूये।

४ ए नूक्‍छाचे, आन्‍नी क नीनाम्मामी के, खीक्‍का आन्‍नी वालीली मप् खारीबोपोचीप्का कोक्‍सानीक तूये। ऊदोईपीक्यालो आम्‍नीपी तूप्, चारपी तूप्‍पीकासो दूङ् राःरालोक तूये।

५ मूङ्‌क वालीली मप् खारीबोपोची चारपीक के, खन्‍सा खचा चारपीक रीङ्‌ङा मईची, ना चारपीक मीचा खची रीङ्‌ येनची।

६ केईने नीनाम्मामी। खन्‍सा आस्‍कसाई नीनाम्मा छेत्‍तची खचा ई रीङ्‌सो येनची, लोई आस्‍चीई नीनाम्मामी मा खचा ई रीङ्‌ येनस्‍नो। ङ्‌कतोङ्‌क रीङ्‌ लाम्‍पाङ्‌ सत्‍य आत्‍मा लो वालीलीक आत्‍मालो हायाम्‌ नत्‍तो छेई मदूराम्।

नीनाम्माम् सम्‍तूमा लो ई सम्‍तूमालो

७ हायाम् सम्तूमा मीयान्‍नीक बूम्चे, केई ई होप्-होप्‍पी सम्‍तूमा मीलईया के, ऊदोईपीक्यालो सम्‍तूमा नीनाम्मापीका ताये। सम्‍तूमा मीक् मीस् नीनाम्माप्का जन्‍मेई छूवाक, ना खसा नीनाम्मा छेत्‍त।

८ सम्‍तूमा मान्मीक्पा नीनाम्मा छेत्‍तनो, ऊदोईपीक्यालो नीनाम्मा ई सम्‍तूमा मीक् तूये।

९ नीनाम्माआ ईबूम्ङाङ् म्छा तूवाकसो ङ्‌क चारपी पोक्स्दात्ना म्सम्तूमा केई खोमीयीक तूये खन्‍सा केई खलो लेईम्‍चाम्‌ छूये।

१० सम्तूमाक ङ्‌कपीङ् तूये, केईया नीनाम्मा सम्‍तूमा मान्मीयूम्, खोदोलोई खसा केई सम्‍तूमा मीयी, ना ई मोऊमी फाईपी खसा ईबूम्ङाङ् म्छा तूवाकसो ङ्‌क चारपी पोक्‍स्‍दातू।

११ हायाम् सम्तूमा मीयान्‍नीक बूम्चे, नीनाम्माआ केई ओरोना सम्‍तूमा मीयीकसा केईसो ई होप्-होप्‍पी सम्‍तूमा मीलम् छूये।

१२ नीनाम्मा मीचा हाल्‍लोसो तखीचीक मान्तू। केई ई होप्-होप्पी सम्तूमा मीलईयादोक नीनाम्मा ईसाथपी छूये, खीक्‍काना नीनाम्माम् सम्‍तूमा ईपी पूरा छूक छूये।

१३ ओरोना केई खपी ना ख ईपी तूये पीम् रीङ्‌ छेताम्। ऊदोईपीक्यालो खसा म्‍आत्मा केई पीयीक तूये।

१४ केईया ख तम्क तूये, खीक्‍काना पा नीनाम्माआ म्छा ङ्‌क चारपीक हल्‍वा पीप् छूम् लागी पोक्‍स्‍क पीक्याना केईया गवाई पीयाम्।

१५ आस्‍कसाई येशू ख्रीष्‍ट नीनाम्माम् छा पीक्‍ना स्‍वीकार मय, नीनाम्मा खूङ्‌क मीस्पी छूये। खीक्‍काना खूङ्‌क मीस्सो नीनाम्मालो छूये।

१६ ओरोना नीनाम्माम् सम्‍तूमा ईपी तूक केईया तूम् तयाम् ना विश्‍वास मयाम्।

नीनाम्मा सम्‍तूमा मीक् तूये, ना आस्‍कई सम्‍तूमापी तूये खूङ्‌क नीनाम्मापी तूक छूये, ना नीनाम्मा खपी तूये।

१७ नीयाक लेईपीसो केई मान्कीमो तूम् लागी सम्‍तूमा ईपी पूरा छूवाक तूये। ऊदोईपीक्यालो ख ऊतोङ्‌कई तूये केईसो ङ्‌क चारपी खूङ्‌क तोङ्‌कङ् तूया।

१८ सम्‍तूमापी कीम्‍लम् ऊसो मान्तू, खोदोलोई आछीयाक सम्‍तूमाआ ई कीम्‍लम्‌ हत्‍तेई मय। ऊदोईपीक्यालो ई कीम्‍लम्‌ पीक्‍याक दण्‍डलो ईबूम् छूये, खीक्‍का आसे कीसे खूङ्‌क सम्‍तूमापी आछीयाक छूनो।

१९ केईया ख सम्‍तूमा मीयाम्, ऊदोईपीक्यालो खसा केई लाईस्पी सम्‍तूमा मीयीक तूये।

२० खन्‍सा हेप्-हेप्पा “कोङा नीनाम्मा सम्‍तूमा मीयो” पीक्याना ई बूस् ई नेछोस् इन्कार मयाम्दोक, खूङ्‌क सम्‍तूमा वालीलीक छूये। ऊदोईपीक्यालो ई मूक्सा तम्‍चायाम्‍क ई बूस् ई नेछोस् सम्तूमा मीयाम्नोदोक, ई मूक्सा तयाम्नोक नीनाम्मा ऊतोङ्नाई सम्तूमा मीदूराम्?

२१ ओरोना केईया खपीका ङ्‌क आज्ञा तम्क तूये, खन्‍सा आसाई नीनाम्मा सम्‍तूमा मीय खूङ्‌कसा म्बूस्-म्नेछोस्सो सम्‍तूमा मीयस्क छूये।

नीनाम्माम् छा पी ई विश्‍वास‌

५

१ येशूङ्‌ ख्रीष्‍ट के पीक्‍ना विश्‍वास मप् खोलोङ् नीनाम्माम् छाची के। खन्‍सा आस्‍कसाई पा नीनाम्मा सम्‍तूमा मीय खूङ्‌क मीचा पा नीनाम्माप्का जन्‍मेई छूवाकस्‍सो सम्‍तूमा मीयची।

२ ओरोना केईया नीनाम्मा सम्तूमा मीयाम्, ना खम् आज्ञा रेपाम्दोक, खूङ्‌क लाम्‍पाङ्‌ केईया नीनाम्माम् छामाईसो सम्तूमा मीयाम्क छेत्‍ते।

३ नीनाम्मा सम्तूमा मीम्ङा खम् आज्ञा रेम्‍मा, ना खम् आज्ञा ई लागी खोन्‍तो गार मान्तू।

४ ऊदोईपीक्यालो नीनाम्माम् छास् चारपी कोक्‍से, ई विश्‍वासआ गर्दा केई चारपी कोक्‍स्‍या।

५ चारपी कोप् आसे? येशू नीनाम्माम् छा पीक्‍ना विश्‍वास मप्ङाङ् चारपीका कोक्से।

६ खूङ्‌क खङ् तूये, ख काऊपीका लो हीः लाम्‍पालो यूवाक, ख येशू ख्रीष्‍ट तूये, ख काऊपीकाङाङ्‌ यूवाक मा, खोदोलोई ख काऊपीका लो हीप्‍कालो यूवाक के।

७ गवाई पीप्‍ने पवित्र आत्‍माङ्‌ तूये, ऊदोईपीक्यालो पवित्र आत्‍मा सत्‍य तूये।

८ गवाई पीप् सूप्‍पो तूये, खूङ्‍कस् पवित्र आत्‍मा, काऊ ना हीः, ङ्‌क सूप्‍चीम्‌ गवाई ईबूम्ङा तूये।

९ केईया मीस्मी गवाईपी विश्‍वास मयाम्, खोदोलोई नीनाम्माम् गवाई देप् तूये। ऊदोईपीक्यालो खसाङ् म्छाम् तोक्पी गवाई पीक तूये।

१० खन्‍सा आस्‍कसाई नीनाम्माम् छा पी विश्‍वास मय, खूङ्‌क मीस्मी सागोवापी ङ्‌क रीङ्‌मी गवाई छूये। खोरोनाङ् आस्‍कसाई नीनाम्मापी विश्‍वास मईनो खूङ्‌क मीचा नीनाम्मा वालीलीक मीने। ऊदोईपीक्यालो नीनाम्माआ म्छाम् तोक्‍पी गवाई पीकपी खसा विश्‍वास मईनो।

११ गवाई क ङ्‌कङा, नीनाम्माआ केई हाल्‍लोसो मान्याईप् रीराम‌ पीयीक तूये, ङ्‌क रीराम‌ म्छापी तूये।

१२ नीनाम्माम् छा तूये पीक् मीस्पी मूङ्‌क रीराम‌ छूये, ना नीनाम्माम् छा मान्तू पीक् मीस्पी मूङ्‌क रीराम‌ छूनो।

दूङ् दोस्पीक रीदाम्‌

१३ नीनाम्माम् छाम् नीङ्पी विश्‍वास मप् आन्‍ना खोलोआ हाल्‍लोसो मान्याईप् रीराम‌ तम्काक तूये पीम् छेतानूम्‍व पीकोना कोङा ङ्‌क छाप्‍दाम्‌ छापूना आन्‍नी होन्‍चायान्‍नीक तूये।

१४ केईया नीनाम्मापी पूरा आसा मयाम्। ऊदोईपीक्यालो खसा लन्ची मईक तोङ्ना केईया खपी ऊ ङोकाम्‌ दोसो खसा ई रीङ्‌ येनीपीया।

१५ केईया वाङोम् मयाम्‍ना ऊ ङोक्‍नूम्‍दोसो खसा येनीपीया पीक्याना केईया छेताम्‍दोक, केईया खपी ऊई ङोकूम्‍क तूये खूङ्‌क केईया आछीयाङ् तयाम् पीम्ना छेईम् छूये।

१६ हेप्-हेप्पा म्नेछोआ मोऊ मईक तय, खीक्‍का खूङ्‌क मोऊ सीम्‍पी ताईप्‍तेप् मोऊ मादोक, खसा मूङ्‍क म्बूचीम्-म्नेछोचीम् लागी वाङोम् मनूव, ओरोना आस्‍कमीई खची मोऊ सीम्‌ सम्मो मान्ताईप्‍तेप् तूये, खूङ्‌क मीस् नीनाम्माआ रीराम‌ पीय। खोदोलोई ङ्‌कतोङ्‌क मोऊसो छूये, खूङ्‌कसा सीम्‍पी तायीतीया, खूङ्‌कम्‌ लागी हेप्-हेप्पा बीन्ती मम् छूये पीकोना कोङा पीकोनो।

१७ रई लक्‌ तोदी खोलोङ् मोऊङा के, खोदोलोई ङ्‌कतोङ्‌क मोऊसो तूये खूङ्‌कसा सीम्‍पी तायीतीयानो।

१८ नीनाम्माआ बोबूयीक आसासो मोऊ मचयनो, ख नीनाम्माम् छाआ नम्‍लोना यूक्सक छूये, खीक्‍का दुष्‍टआ ख हाल्‍लोसो पत्‍तनो।

१९ केईया नम्‍लोना छेताम्, केई नीनाम्मामी, खीक्‍काना खोलोङ् चार मूङ्‌क दुष्‍टम् हूक्‍पी छूवाक तूये।

२० केईया खोलोआङ् छेताम्, नीनाम्माम् छा ताक तूये, ना खसा केई आछीयाकङ् नीनाम्मा छेईम् सानीवा पीयीक तूये। केई खपीङ् तूया, ना ख सत्‍य तूये। खूङ्‌क नीनाम्माम् छा येशू ख्रीष्‍ट तूये। खङ् सत्‍य नीनाम्मा ना हाल्‍लोसो मान्याईप् रीराम‌ तूये।

२१ ए छाछामाचे, आन्‍नी आम्‍नी होप्‍ङा ङोङोक्छेम् पूजा मम्पीका छूबूरी तूवानीव।

यूहन्‍नाम्

दोस्पीक छाप्‍दाम्‌

छेईलम्

ङ्‌क छाप्‍दाम्‌ ईल्पो “एल्‍डरआ” छाप्‍क के। दूङ्देतो बाइबलपीक छेछेमीचा ङ्‌क छाप्‍दाम्‌ यूहन्‍ना प्रेरितआ छाप्‍क पीक्‍ना मीन्ताम् मईचीक तूये।

ङ्‌क छाप्‍दाम्‌ “सोकाक मीम्छा ना मूङ्‍कम् म्छामाईचीम्” लागी छाप्‍पाक के (पद १)। मूङ्‌क मीम्छा आस्‍कई तूवा पीम् आसासो छेत्‍तनो। खूङ्‌क “मीम्छा” पीक्याक ईबूम् ख्रीष्‍टियन् मण्डली के, ना “मूङ्‍कम् म्छामाईची” क मूङ्‌क मण्डलीप्क तीक्‍सूस्‌ पीक्ना हेप्पा मीन्ताम् मईची। खोदोलोई ङ्‌क रीङ्‌ निश्‍चित मान्तू। ङ्‌क छाप्‍दाम्‌ ईस्वी सम्बत् मी लाईस्पीक शताब्‍दी याईम् हतोलो छाम्‍पा तूवा।

यूहन्‍नाम्

दोस्पीक छाप्‍दाम्‌

१

१ कोङ् एल्‍डरलाम्पा, सोकाक मीम्छा ना मूङ्‍कम् म्छामाईची कोङा आछीयाङ् सम्‍तूमा मीयो। कोङाङाङ्‌ मा, खोदोलोई सत्‍य ऊई पीक्‍ना छेईप् खोलोआङ् खस् सम्‍तूमा मीयची।

२ ओखीपी सत्‍य रीङ्‌ पूरा तूचाईकसा केईका आन्‍नी सम्‍तूमा मीनी।

३ पा नीनाम्मा ना म्छा येशू ख्रीष्‍टपीका सम्‍खेलू, सम्खे-लूम्खे, खाऊमा-खासेर्मा, ईपी सत्‍यतापी ना सम्‍तूमापी छूचाये।

४ आम् छास् हेप्-हेप्‍ची पा नीनाम्माप्का तोम्‍पा आज्ञापी तोक्‍स्‍चाईक छीपूना कोङ् हायाम्‌ ओ गोङ् होक्‍खाते।

५ ए नेछो, कोङा आम् लागी ईबूम् नयाँ आज्ञा छापूचोयोक माके, खोदोलोई कोङा केछेयीकाङ् ईपी तूवाक रीङ्‌ङा छापूचोयोक तूये। खन्‍सा केई ई होप्-होप्‍पी सम्‍तूमा मीलईयाके पीकोना कोङा आन्‍नी बीन्ती मीयान्‍नी।

६ केई खसा पीयीक आज्ञापी लाम्‍दूम्‍ङा सम्‍तूमा मीलम् के। आना केछेयीका येन्‍क आज्ञासो ङ्‍कङा, खन्‍सा आन्‍नी खोलोङ् सम्‍तूमा मीलप् छूम् छूये।

७ वालीलीपी मप् ओरोतो मीस्ची चारपी ताक तूये, खूङ्‌कचा येशू ख्रीष्‍ट गाम्‍पी ङ्‍क चारपी ताक पीक्‍ना खचा पतेई मईचीनो। ङ्‍क तोङ्‍क मीस्ङा केई वालीलीपी मप् ना येशू ख्रीष्‍टमी ऊल्‍लोङ् मप् के।

८ चीङ्चीङ् तूवानीव, आन्‍ना ऊक लक्‍ये मचाईनूम्क तूये, खूङ्‌क लक्‌ माप्दीप् माके खोदोलोई खूङ्‌क लक्‌ पूरा मप्ना पूनाऊनी तोक् छूवानीव।

९ येशू ख्रीष्‍टमी सेचीवापी बलिय छूक्‍ना मान्तूप्, खीक्‍का खम् सेचीवाप्‍का छूबूरी मप्चीप्ना तूप् मीस्पी नीनाम्माआ बास् मईनो, खोदोलोई आसे येशूम् सेचीवापी बलिय छूना तूये, खूङ्‌क मीस्पी पा ना म्छा नीप्पोआङ् बास् मय।

१० ङ्‌कतोङ्‌क सेचीवा मान्ताईमो हेप्-हेप् मीस् आम्‍नी खीम्पी ताईदोक खूङ्‌क तोङ्‌क मीस् आना आम् खीम्‍सो वन्‍नव खीक्‍का लाम्‍तूम्‍मासो मीनव।

११ ऊदोईपीक्यालो आस्‍कसाई खूङ्‌क तोङ्‌क मीस् लाम्‍तूम्‍मा मीय, खूङ्‌क लाम्‍तूम्‍मा मीक्पा मूङ्‌क मीचा मईक मान्‍नप् लक्‍पी काम्यान्चीक छूये।

१२ आन्‍नी छाम्‍ना होम्‌ पर्ने रीङ्‌ने हायाम्‌ देतो तूये, खोदोलोई कोङा कागजपी मसीआ छापोनो। खोदोलोई ई सानीवा चाननूव पीकोना कोङ् आम्‍नीपा बानोना खो-खोलतो रीङ्‌ मम् मीनोचोयोक तूये।

१३ नीनाम्माआ सोक्‍क आम् नेछो मीम्छाम् छामाईचा आन् सेवा हाक तूये।

यूहन्‍नाम्

तेस्रो छाप्‍दाम्‌

छेईलम्

ङ्‌क छाप्‍दाम्‌ यूहन्‍नाआ म्होप्मी लाईस्‍पीक लो दोस्पीकलो छाप्‍दाम्‌ तोङ्नाङ् ईस्वी सम्बत् मी लाईस्पीक शताब्‍दी याईम् हतोलो छाप्‍क तूवा। ङ्‍क छाप्‍दाम्‌ गायस मीचीक ईल्पो मण्डलीपीक लाम्‍लछा होम्‌ लागी छाप्‍क तूवा (पद १)। यूहन्‍नाआ गायस बीन्‍नीपा विश्‍वासीचीम् सूसो मकसा सायोचोङ्मा मीय, खोदोलोई डियोत्रिफस मीचीक मीस्मी तोक्पी क चेताऊनी पीय।

यूहन्‍नाम्

तेस्रो छाप्‍दाम्‌

१

१ कोङ् एल्‍डरलाम्पा, ओ बूम् गायस, कोङा आछीयाङ् हायाम्‌ सम्‍तूमा मीयो।

२ बूम् गायसङा, आन् आम् आत्‍मापी हायाम्‌ नप् तूकतोङ्नाङ् खोलोक थक्पी नप् छूवाचाव, खीक्‍का आम् रीराम‌ नप् छून्चानूव पीकोना कोङा वाङोम् मूयोके।

३ खीक्‍का हेप्-हेप् आम् बूची आम् नेछोची ताना आन् सत्यपी विश्‍वासी छूचाईक रीङ्‌ कोङ् येईमीयो, खीक्‍का आन् सत्‍यतापी तूचाये पीम् रीङ् येनूना कोङ् हायाम् ओजी नचाये।

४ ओ छास् सत्‍यतापी लाम्‍दूम्‍चाई पीम् रीङ्‌ येनूना कोङ् हायाम्‌ ओ सानीवा चानये, खन्‍सा ङ्‌कतोङ्ना ओ सानीवा चानप् रीङ्‌ बीन्‍नीपा ऊसो मान्तू।

५ ए बूमे, आना विश्‍वासमम् खाईप् बीन्‍नीपा आम् बूचीम् आम् नेछोचीम् लागी खीक्‍का थारूखम्पी तूप्चीम्‌ लागी सूसो मक तूये।

६ खचा ङ्‌कप्‍क मण्डलीपी आम् सम्‍तूमाम्‌ तोक्‍पी गवाई पचीक तूये। खीक्‍का होसोङ् आना खस् लाम्‍दूम्‍चाईक लाम्‍पी खस् चाहेई छूक थक् पीयस्‍ना बछोक्सस्दोक आना नीनाम्मापी हायाम् नप् मईक छूये।

७ ऊदोईपीक्यालो खस् विश्‍वास मान्मप्चीप्का ऊसो मान्खाईमो ख्रीष्‍टमी नीङ्मी खातिर मोरोङ् लत्‍ताना खाताक तूये।

८ खन्‍सा ङ्‌कतोङ्‌क मीस् केईया बोम्छोम् छूये, ना केईसो आछीयाक लक्‍मी लागी खस्का काम्‍चीम् दूरूम्नूव।

९ कोङा ङ्‌कम् तोक्‍पी ऊची रीङ् छापूना मण्डलीस् हूचीक तूवा, खोदोलोई लाम्‍लछा छूम् सानीवा मप् डियोत्रिफसआ कोङा पीकोक रीङ्‌ स्‍वीकार मान्मक तूवा।

१० खन्‍सा कोङ् आम्‍नीपा बानोलो, मूङ्‍कसा मचयक लक्मी तोक्पी रीङ् पूयो। ई तोक्पी खसा मान्‍नप् रीङ् मतो लाम्दूम्चाये। खोन्तोदीपी म्मो जीम्नोना मूङ्‍कसा बूबू-नेछोची लाम्‍तूम्‍मा मीम् इन्कार मय। खीक्‍का खस् लाम्तूम्मा मीक्चीसो लाम्तूम्मा मीयानूम्नव पीक्‍तो रोकेई मईची, ना मण्डलीप्कासो लात्दीतची।

११ खन्‍सा ओ नेछोस्ये, मान्‍नप् लक्‌ मप् तोङ्‌क छूवानीनव, बरू नप् लक्‌ मप्चीतोङ्‍क छूवानीव। आसाई नप् लक्‌ मय खूङ्‍कस् नीनाम्मामी छूये। खोरोनाङ् आस्‍कसाई मान्‍नप् लक्‌ मय खूङ्‌कचा नीनाम्मा तयस्‍नोक छूये।

१२ डेमेत्रियसमी तोक्‍पीन्‌ खोलोआङ् गवाई पीक तूये, ना सत्‍यआसो खूङ्‍कङ् गवाई पीय। खीक्‍का केईयासो गवाई पीयाम्, ना आना छेत्‍त ई गवाई आछीयाक तूये।

१३ कोङा ओरोतो छाम्‍ना आन् होम्‌ पर्ने रीङ्‌ तूवा, खोदोलोई छाम्‍सीङ्‌आ लो मसीआलो खूङ्‌क छाम्‍ना आन् होम्‌ कोङा चाहेई मूयोनो।

१४ खोदोलोई कोङा दावाङ् आन्‍लो तूम् लन्‍ची मूयो। खीक्‍का खो-खोलतो रीङ्‌-छाम् मईचू।

१५ आन् खाऊमा-खासेर्मापी छूवाचाव।

बूम्चासो खोलोआ आन् सेवाके पीकाना पीकाक तूये। खीक्‍का खोलोङ् बूम्ची खची नीङ्पीका काछोक्‍तो सेवाके लचीव।

यहूदामी

छाप्‍दाम्‌

छेईलम्

यहूदा येशूम् लो याकूबमीलो खची नेछो तूवा। खम् तोक्‍पी मत्ती १३:५५ पी लो मर्कूस ६:३ पी लो छाम्‍पा तूये। येशू सीम्‍पीका लाईस्‍पी म्नेछोचा ख हल्‍वापीप्‌ नीनाम्माम् छा तूये पीम् रीङ्‌ पतेई मान्मची। खचा खम् होश थीक्पी मान्तू मीनाचाक तूवा (मर्कूस ३:२०-२१; यूहन्‍ना ७:५)। येशू ऊसापक्‍कप्‍काङाङ्‌ खचा विश्‍वास मची।

ङ्‌क छाप्‍दाम्‌ हेप्-हेप् ख्रीष्‍टियनचीम् लागी छाम्‍पा के, खोदोलोई मूङ्‌क ख्रीष्‍टियनची हापीकई पीम् रीङ्‍ छेताम्‍नो। ख्रीष्‍टियन् मण्‍डलीगोपी वोङाक वालीलीक सेचीवाम्‌ ऊल्‍लोङ् मम् लागी यहूदाआ ङ्‌क छाप्‍दाम्‌ छाप्‍क तूवा।

यहूदामी

छाप्‍दाम्‌

१

१ येशू ख्रीष्‍टमी रोः ना याकूबमी नेछो यहूदालाम्पा,

नीनाम्माआ काछक अर्थात् पा नीनाम्मामी सम्‍खेवा तोक्ची ना येशू ख्रीष्‍टपी चीगूप्‍छा तूदोङ्नीकपी:

२ सम्‍खेवा, खाऊमा-खासेर्मा ना सम्खेलू आम्‍नीपी हायाम्‌ देतो छूक्‍तो खान्‍चानूव।

वालीलीपो सेचीपोचीम्‌ नीया

३ हायाम् सम्तूमा मीयान्‍नीक बूम्चे, केई खोलोङ् सहभागि छूयीक हल्‍वाम् तोक्‍पी कोङ् हायाम्‌ देतो ओ छाम् लअ, खन्‍सा नीनाम्माम् मीस्ची दोस्का सम्‍मोकम् लागी पीम्पाक विश्‍वास सम्‍सूरानूम्‍व पीम्ना आम्‍नीपी निवेदन मम् लागी कोङा ङ्‌क छाम्‍ङा छूये मीनो।

४ ऊदोईपीक्यालो केछे लाईस्‍पीकाङ्‌ दण्‍ड पीम् तोङ्‌क हेप्-हेप् मीस् आसासो मान्छेईमो आम्‍नी हाम्‍पी वोङ्‌खाताक तूये। मूङ्‍कस् खची नीनाम्मा मान्दीक मीस्ची के, मूङ्‌कचा ई नीनाम्माम् सम्‍खेलू रई लक्‍पी फात्‍चीक तूये, ना खचा ईल्‍पोङाङ् ई रोबू येशू जेर्चीक तूये।

५ आन्‍ना ङ्‌क रीङ्‌ खोलोङ् लाईस्‍पीङ्‌ छेतानूम्क तूवा, खोरोदोसो कोङा खूङ्‌क रीङ्‌ ओदोलो मीन्मारो ममीयान्‍नी। योबोरोबूआ मिश्र छाप्‍कूवापीका इस्राएलीची लेन्‍चामीचीना तात्‍चीक तूवा, खोदोलोई दोस्का विश्‍वास मान्मप् तोदी योबोरोबूआ नास् मस्क तूवा।

६ खचा तचीक हक्मी साम्दी मान्यूमो खस् पीचीक खची तूस्कोपी मान्तूप् रीदाम्‌ पोक्‍ची मीनानूम्ते, नीनाम्माआ खस् खादीपू मूङ्‌क नीयाक लेईसम्ममी लागी छूईचीना यूक्स्चीक तूये,

७ ऊतोङ्नाई सदोम लो गमोरालो खीक्‍का म्बर-बार तूवाक सहरपी तूप् मीचा तूम्‍लू मस्‍ना मीईङा मान्‍नप् लक्‌ मस्क तूवा, खीक्‍का खचा हाल्‍लोसो मान्सीप् मीःम् दण्ड तेप्‍स्‍चीना खोलोमी लागी दोलेवा छूवाक तूये।

८ खोरोनाङ् सेमो खोप् ङ्‍क मीस्चा खची रीराम अशुद्ध मईची, खीक्‍का खचा नीनाम्माम् अधिकार जेरची ना साराङ्‌गाप्‍तो तूप् म्सोम्‍लोकचीम् ऊल्‍लोङ् मईची।

९ खोदोलोई दूङ् देप्क रीदाम् पोक् मिखाएलआसो मोशाम् सालोग्‍गीम्‌ तोक्‍पी शैतानलो खेचालो शैतानमी ऊल्‍लोङ् मतो दोस् तीम् आत् मान्ममो “रोबूआ आन् राङे” लक तूवा।

१० खोदोलोई ङ्‌कचान्‌ खची होपा छेत्‍तस्‍नोक-लेस्‍नोक रीङ्‌मी ठट्टा मईची, खीक्‍का खची छेईम्-लेम्‌ राःराक म्‍लूखूप्ची मान्तूप् पोसूम् तोङ्‌क तूये, खूङ्‌कसाङ्‌ खस् पीलूलूक्दीतची।

११ खस् धिक्‍कार! ऊदोईपीक्यालो खस् कयिनमी चालपी लाम्‍दूमे, ना खाप्‍चीमाम्‌ लागी बालामआ मकतोङ् गल्‍तीपी छूये, ना कोरहआ जूम्‍लूक मक तोङ्ना खचासो जूम्‍लूक मईचीना पीलूलूक्‍खाते।

१२ आम्‍नी सम्खेलोक चाचावा-दूदूवापी ङ्‌कस् ईजेर्म् लप्‌ छूये। ऊदोईपीक्यालो ङ्‌कचा बीन्‍नीपाचीम् वास्ता मान्ममो खची होप्‍ङाङ्‌ चईची दूङ्‍ङची। खस् हीक्‍आ पेर्प्‌ ना खाईप् काऊ मान्दीक मोम् तोङ्‌क छूये। खस् नीस्छेम् सीयाक लोनाम् पीक सीछोतोङ्‌क तूये, ऊदोईपीक्यालो मूङ्‌कस् म्चो मान्मीना म्साम्‍लोङ् पीलूलूकाखात्‍क तूये।

१३ खस् दीरीत्‍तीपूक हायाम्‌ ईकीम् लप्‌ काऊमी छाल तोङ्‌क तूये, खीक्‍का खचा खची होपाङ् ङाजावाक रीङ्‌ पूक्मा तोङ्‌ना लातची। खस् थाम्खाप् सोङ्‍गेर् तोङ्‌क तूये, खची लागी नीनाम्माआ खादीपूक नाम्कूर्मादाम् दोस्का सम्‍मोकम्‌ लागी यूक्स्पीचीक तूये।

१४ आदममी नूक्लीऊपीक हनोकआसो ङ्‌क मीस्चीम् तोक्‍पी ओरोना खारीबो मक तूये, “येन्‍नूम्‍व, योबोरोबू ङीर्‌ङा मान्दूर्प् म्पवित्र मीस्चीका यूवाक तूये,

१५ खसा ङ्‌कतोङ्‌क मीस्चीम् नीया मय, खीक्‍का खचा मस्क रई लक्‍मी लो नीनाम्माम् ऊल्‍लोङ्पी नेनाक रीङ्‌मीलो दण्ड पीयची।”

१६ ङ्‌कतोङ्‌क मीस्ची चीबूर्‌तो लप्चाप्, सम्तूक् मान्मप्, खची होप्मी रई मीन्ताम्‍पी लाम्‍दूम्प्, नाम्‍दूखूम्‌ रीङ्‌ मप् खीक्‍का खची फाइदाम् लागी मीस्पी चाप्‍लूसी मप् छूये।

रोकोछू मम् रीङ्‌

१७ खोदोलोई हायाम् सम्तूमा मीयान्‍नीक बूम्चे, आन्‍ना क ई रोबू ख्रीष्‍टमी प्रेरितचा लाईस्‍पीङ्‌ येईमीयानीक रीङ्‌ मीनानूम्व।

१८ खचा ओरो पीकाक तूवा, “दो-दोरीम्‍पी बीन्‍नीपाम् नीङ्‌काईप्‌ मीस् ताये, खस् नीनाम्मा मानेई मान्ममो खची लन्‍चीपी लाम्‍दूमे।”

१९ आम्‍नी गोपी मान्तप् रीङ् ताईप् ङ्‌कस्ङा के। खस् चारपीक रीङ्‌पी सानीवा मईचीना लाम्‍दूमे खीक्‍का खचीपी पवित्र आत्‍मा छूनो।

२० खोरोदोसो हायाम् सम्तूमा मीयान्‍नीक बूम्चे, आन्‍नी आम्‍नी पवित्र विश्‍वासपी बलिय छूवानीना पतोखात्नीव, ना पवित्र आत्‍मापी वाङोम् मनूम्व।

२१ आन्‍नी आम्‍नी होप्‍ङा नीनाम्माम् सम्‍खेपी यून्चीनीव, खीक्‍का हाल्‍लोसो मान्याईप् रीराममी लागी ई रोबू येशूम् सम्‍खेलू हूङानूम्‍व।

२२ आन्दोवोल् छूक्ची सम्‍खेवा मीयानूम्व,

२३ बीन्‍नीपा मीस्ची मीःपीका थूतानूम्‍ना लेन्‍चा मीयानूम्व, बीन्‍नीपा सम्‍खेवा मीनूम्‍लो होस् तूवानीव, खीक्‍का मोऊ वोर्वालाम्पा अशुद्ध छूवाक तेईसो पतानूम्नव।

आसीक्मी वाङोम्

२४ हन्‍ना, खसा आन्‍नी मोऊ मम्पीका जगेई मईनी, ना आन्‍नी मोऊ मान्दीक मईनीना खम् साम्‍दीखाम् लाईस्‍पी चामोवालो खाईनी।

२५ केई हल्‍वा पीप् ईल्‍पोङाङ् नीनाम्मामी, ई रोबू येशू ख्रीष्‍टपीका साम्‍दीखा, सायोचोङ्मा, राःरा, ना हक्‌ सून्‍मापूका एसे ना दोस्का-दोस्का सम्‍मो छून्चानूव। आमेन।

यूहन्‍नाआ तक

प्रकाश

छेईलम्

ङ्‍क सोक्सर यूहन्‍ना मीचीक ईल्पो हायाम् नीङ् तोप् ना प्रभावशाली खूवोबूप् मीचा छाप्क के। ओरोतो बाइबलपीक छेछेमीचा ओरोपीके, ङ्‍क येशूआ हायाम् लोक्‍तो सम्तूमा मीक म्सीच्‍चेङा तूवा (यूहन्‍ना १३:२३), ना खसाङा नयाँ करारपीक “यूहन्‍नाआ छाप्क जीनप् रीदाम्” खीक्‍का यूहन्‍नाम् सूप्ची छाप्दाम्सो छाप्क तूवा। खसा ङ्‍क “प्रकाश” मी सोक्सर ई.सं. मी लाईस्पीक शताब्दी यातातोलो छाप्क तूवा।

ङ्‍क सोक्सर नीनाम्मापीका यूहन्‍नाआ तक प्रकाशमी आछीयाक बयान के। याईस्को लेईपी ना खूङ्‍क नाम्‍लापी ख्रीष्‍टमी लो शैतानमीलो हाम्पी छूक् दूङ् दोस्पीक जूम्‍लूक्मी तोक्पी ङ्‍क सोक्सरपी छाम्पा तूये। ङ्‍क “याईस्को लेई” यूहन्‍नाम् नाम्‍लापी थोक्साखात्क तूवा। रोमी सरकारलाम्पा खोलोङ् ख्रीष्‍टियन् मण्डलीचीपी हायाम् देप् दूक्वा ताम् हक तूवा। दूक्वापी छूवाक खोलोङ् दूङ्पीक विश्‍वासीची ख्रीष्‍ट होसोङ् आत्ना मान्यूम् सम्मो सागोहोम् ना आत् तचीनू पीकाना ङ्‍क प्रकाश पीक तूवा। खोदोलोई दूङ्लोक्‍तोक ख्रीष्‍ट होसोङ् आईम्ताम् लाईस्पी छूक्ना ताप् खोतीम् तोक्पी ङ्‍क प्रकाशमी सोक्सरपी छाम्पा तूये। यूहन्‍नाम् नाम्‍लापी मण्डलीचा हायाम् देप् दूक्वा तेप्स्चचीक तोङ्ना, येशू होसोङ् आत्ना ताईक यास्को नाम्‍लापीसो खोलोङ् ख्रीष्‍टियनची होसोङ् हायाम् ईकीम् लप् दूक्वापी छूये।

यूहन्‍नाआ तक

प्रकाश

१

१ ङ्‍क येशू ख्रीष्‍टलाम्पाक प्रकाश के। नीनाम्माआ दावाङ् छूक्ना ताप् रीङ् खम् सूसो मप्ची खोमीम् लागी ङ्‍क प्रकाश येशू पीयू। येशूआ ईल्पो नीनाम्माम् रीदाम् पोक् पोक्स्‍ना खम् सूसो मप् यूहन्‍ना ङ‍्‍क प्रकाशमी तोक्पी खोमीयू।

२ यूहन्‍नाआ म्होपा तक खोलोङ् रीङ्मी, अर्थात् नीनाम्माम् रीङ्बऊ ना येशू ख्रीष्‍टमी साक्षीमी गवाई पीयू।

३ ङ्‍क सोक्सर नीक् ना ङ्‍कपी तूक खारीबोम् रीङ्बऊची येईप् ना रेप् खोलोङ् मीस्ची नीनाम्माआ आसीक् पीय। ऊदोईपीक्यालो ङ्‍क रीङ्ची पूरा छूम् नाम्‍ला दोक्छापीङ् तूये।

सेवा ना साम्दी-छाम्

४ यूहन्‍नापीका एशियापी तूप् नूक्ची मण्डलीचीपी सेवाके:

नीनाम्मा तूये, ख तूवा ना ख ताये, ख लाम्पा ना खम् सिंहासनमी लाईस्पी तूप् नूक्ची आत्मालाम्पा आम्नीपी सम्खेलू ना खाऊमा-खासेर्मा छूनूव।

५ विश्‍वास मम् खाईप् साक्षी, सीयाकचीपीका दूङ् लाईस्पी ऊसापक्‍क ना चारपीक होङाबूचीम् चार तोप् येशू ख्रीष्‍टलाम्पासो आम्नीपी सम्खेलू ना खाऊमा-खासेर्मा छूनूव।

खसा केई सम्तूमा मीये ना म्होप्मी बलिदानमी हीःआ केई ई मोऊपीका छुटकारा पीयीक तूये।

६ खसा केई ईबूम् चारखम् खीक्‍का खम् नीनाम्मा ना पामी सूसो मप् पूजारीची बानेई मईक तूये। खूङ्‍क येशू ख्रीष्‍टमीङ् साम्दीखा ना राःरा दोस्का-दोस्का सम्मो छून्चानूव। आमेन।

७ खोङ्नूम्व, ख मोम्‍पी यूचाये, ना खोलोङ् मीचा ख तयची। ख चल्‍आ थूप्चासो ख तयची। खीक्‍का चारपीक खोलोङ् गोङ्चा खम् कारण विलाप मईची। ओरोङ् छूनूव। आमेन।

८ “अल्फा ना ओमेगा कोङ्‍ङा के,” खोलोप्का दूङ् राःरालोक योबोरोबू नीनाम्माआ पीके, “ख तूये, ख तूवा, ना ख ताये।”

मीस्मी छामी दर्शन

९ कोङ् आम्‍नी बू यूहन्‍ना के। येशूपी विश्‍वास मूकसा आन्‍नीस्का ईतो धैर्य मूना कोङासो दूक्वा तेप्सूक तूये। ङ्‍क दूक्वा क खम् चारखम्पी तूप्चीपी ताये। नीनाम्माम् रीङ्बऊ ना येशूम् तोक्पी गवाई पीयूकसा कोङ् पत्मोस मीचीक टापूपी तूवो।

१० रोबूम् लेईपी कोङ् आत्मापी तूवो, ना तुरहीम् तोङ्‍क ईबूम् हायाम् देप् साल्मआ ओरो पीकाचाक कोङा येनू,

११ “आना ऊई तय, खूङ्‍क ईबूम् सोक्सरपी छाप्व, ना मूङ्‍क एफिसस, स्मुर्ना, पर्गामम, थिआटीरा, सार्डिस, फिलाडेल्फिया ना लाओडिसिया सहरपी तूक नूक्ची मण्डलीची हव।”

१२ कोङ्लो नेईप् आसे पीकोना ओ दोस् हेम् आन्चूङ्ना खोङू, खोदोलो लाबाई यूस्को नूक्ची हाल्ङोम् सामदान तूऊ।

१३ कोङा सामदानमी रापी म्‍लोङ् सम्मो ताप्‍तेप् तेई खाम्दीप् ना हाल्ङोम् पेटी वाईप्दीप् मीस्मी छा तोङ्‍क ईल्पो तूऊ।

१४ खम् तोङ् लो तोसम्‍लो ऊन तोङ्‍क ओम्‍लोप् ना नोङ् तोङ्‍क ओम्‍लोप्, खीक्‍का म्मूक्स् क तीप्चाप् मीलाम्छो तोङ्‍क तूवा।

१५ खम् लोङ् मीम् भट्टीपी खारेई मम्पाना लाङ्लाङ्‍यो मम्पा काँस तोङ्‍क तूवा, ना खम् साल्म् क हायाम् सार बगेई छूक्चाप् योऊमी देप् साल्म् तोङ्‍क तूवा।

१६ खम् चूप् हूःआ नूक्ची सोङ्‍गेर् लाप्दीत्क तूवा, ना खम् ङःपीका हायाम् गेईप् नीस्थलाङ् म्यालोक दोप्सेल लत्‍ताक तूवा। खम् ङाली क छेकाल्पीक नाम्छोवा तोङ्‍क हायाम् छेङ्छेङ्पा तूवा।

१७ ख तूखूलो कोङ् सीप्खाप्‍तोङ् छूवोना म्‍लोङ् दोक्पू कूम्चूङ्। खोदोलोई खसा म्चूप् हूः ओरोपीक्‍तो ओ तोङ्पी यूक्सू, “कीनव, दूङ् लाईस्पीक ना दूङ् दोस्पीक कोङ्‍ङा के।

१८ लेईप्चाप् क कोङ्‍ङा के। कोङ् सीयोक तूवा। खोङ्व, कोङ् सदैबरीम् लागी लेतोचोयोक तूये, खीक्‍का सीम्मी ना खादीम् चाबी ओपी तूये।

१९ खन्सा आना ऊई तय खूङ्‍क छाप्व। ईनीम्‍बा छूचाईक रीङ्ची ना दोस्का छूक् रीङ्ची छाप्व।

२० ओ चूप् हूक्पी आना तक ङ्‍क नूक्ची सोङ्‍गेर् ना हाल्ङोम् ङ्‍क नूक्ची सामदानमी रहस्य क ङ्‍कङ् के: नूक्ची सोङ्‍गेर् क नूक्ची मण्डलीपीक नीनाम्माम् रीदाम् पोक्ची ना नूक्ची सामदान क नूक्ची मण्डलीची के।

एफिससपीक मण्डली

२

१ “एफिससपीक मण्डलीप्क नीनाम्माम् रीदाम् पोक्मी लागी ङ्‍क छाप्व। ङ्‍क रीङ् नूक्ची सोङ्‍गेर् म्चूप् हूक्पी खूर्प् ना नूक्ची सामदानमी हाम्पी लाम्दूम्प्‍आ ओरोपीके:

२ “आम् लक्ची, आम् रोकोछू ना आम् तेम्दूर्म्‌ वा कोङा छेतो। आना रई मीस्ची खोम् नत्‍तस्‍नो पीम्सो कोङा छेतो। प्रेरित माकसासो कोङ् प्रेरित के लोक्चीप्ची आना जाँच मना वालीलीपी छीप्चीक तूये पीम् कोङा छेतो।

३ कोङा छेतो, आना धैर्य मक तूये, ना ओ नीङ्मी लागी दूक्वा तेप्स्क तूये। खीक्‍का आन् गलेई मान्छून्‍नाक तूये।

४ खोदोलोई आम् ऊल्‍लोङ्पी ओपी ङ्‍क रीङ् तूये, आना लाईस्पीक आम् सम्तूमा होक्सीक तूये।

५ खन्सा ऊक लक्पीकाई आन् हूप्साक तूये, खूङ्‍क मीन्व ना वालूम्मा मव, खीक्‍का आना लाईस्पी मक लक् मव, आना वालूम्मा मईनोदोने कोङ् आम्पी तोयोना आम् सामदान मूङ्‍कम् तूस्कोपीका लातूतो।

६ खोदोलोई आम्पी ङ्‍क रीङ्ने तूये, कोङा जेरूक तोङ्ना नीकोलाइटस मीयस्कम् लक् आनासो जेर।

७ आस्मी नोबो तूये, खूङ्‍कसा येन्‍नूव, पवित्र आत्माआ मण्डलीची ऊई लयची। आसे कोक्से ख नीनाम्माम् साराङ्‍गाप्‍तो तूक रीराममी सीछोम् म्चो कोङा चाम् पीयो।

स्मुर्नापीक मण्डली

८ “स्मुर्नापीक मण्डलीपीक नीनाम्माम् रीदाम् पोक्मी लागी ङ्‍क छाप्‍व। ङ्‍क रीङ् दूङ् लाईस्पीक ना दूङ् दोस्पीकसा पीके, ख सीयाक तूवा ना होसोङ् ऊसापका:

९ “कोङा आम् दूक्वास् ना आन् छूसीक रीङ् छेतो, खोदोलोई आन्‍ने होङ्पोक्ङा तूये। खची होप्ङा यहूदी लोक्चीप्चा आन् निन्दा मीक रीङ् कोङा छेतो। खस् यहूदीची मा, खोदोलोई शैतानमी याखऊ खीम्पीकस् के।

१० आना तेम् हयक दूक्वापीका कीनव। खोङ्व, शैतानआ आन्‍नी तूनीकपीक हेप् आम्नी चाम्ची मम् लागी थूनापी तेम् हईचाईनीक तूये, ना आन्‍ना ईक्पोङ् लेई सम्मोङाङ् दूक् तईनूम्। आन् सीकसम्मोङ् विश्‍वासी छूवाव ना कोङा आन् रीराममी मुकुट पीयान्।

११ आस्मी नोबो तूये, खूङ्‍कसा येन्‍नूव, पवित्र आत्माआ मण्डलीची ऊई लयची। आसे कोक्से, मूङ्‍क दोस्पी ताप् सीम्‍आ ऊसो हानी मदूरनो।

पर्गाममपीक मण्डली

१२ “पर्गाममपीक मण्डलीपीक नीनाम्माम् रीदाम् पोक्मी लागी ङ्‍क छाप्व। ङ्‍क रीङ्बऊ नीस्थला म्यालोक दोप्सेल खूर्प्आ ओरोपीके:

१३ “कोङा छेतो, आन् शैतानमी सिंहासन तूकपी बास् तूये। खोरोदोसो आन् ओ नीङ्पी थम्पूर तूये। ओमी विश्‍वास मम् खाईप् साक्षी एन्टिपासमी नाम्‍लापीसो आना ओपीक आम् विश्‍वास माङ्‍होन्येन्‍ना। शैतान तूस्को थाऊपी आम्नी रापीङ् एन्टिपास सेत्ची।

१४ खोदोलोई आम् ऊल्‍लोङ्पी ओपी ऊची रीङ् तूये, ऊदोईपीक्यालो आन्‍नी तूनीकपी हेप्-हेप् ङ्‍क तोङ्‍क तूये, खचा बालाममी सेचीवा रेप्पची। इस्राएलीची मोऊपी फासेई छूनूव पीकाना ङोङोक्छेपी चारेई मम्पा चाम्दूम् चाम् ना तूम्‍लू लम् बालामआ बालाक होङाबू ईक तूवा।

१५ खोरोनाङ् आन्‍नी तूनीकपी हेप् नीकोलाइटसमी सेचीवा रेप्चीसो तूये।

१६ खन्सा वालूम्मा मव, मादोने कोङ् आम्पी दावाङ् तोयो, ना ओ ङःपीक दोप्सेल‍आ खस्का जूम्‍लूक मूयो।

१७ आस्मी नोबो तूये, खूङ्‍कसा येन्‍नूव, पवित्र आत्माआ मण्डलीची ऊई लयची। आसे कोक्से, ख कोङा सूल्म्पाना यूम्पा मन्‍न जीस् पीयो, ना कोङा ख नयाँ नीङ् छाम्पा ईबूम् ओम्‍लोप् लूङ् पीयो। ङ्‍क ओम्‍लोप् लूङ् तोक्पाङाङ् ङ्‍क नीङ् छेत्‍त।

थिआटीरापीक मण्डली

१८ “थिआटीरापीक मण्डलीपीक नीनाम्माम् रीदाम् पोक्मी लागी ङ्‍क छाप्व। ङ्‍क रीङ् नीनाम्माम् छाआ पीके, खम् मूक्स् मीलाम्छो तोङ्‍क ना म्‍लोङ् कालामोक्स्तो तीप्चाप् काँस तोङ्‍क तूये:

१९ “आम् लक्, आम् सम्तूमा, आम् विश्‍वास, आम् सूसो ना आम् तेम्दूर्वा कोङा छेतो। आना दोस्पीमक लक् लाईस्पीकप्का दूङ् देतो तूये।

२० खोदोलोई आम् ऊल्‍लोङ्पी कोङा ईबूम् रीङ् पीम्ङा छूये: आन्‍ना ईजेबेल मीयस्क मीम्छा सेचीवा पीम् तूस्को पीनूम्। ख खारीहोपोसूम् लोयान्ची ना ओ सूसो मप्ची तूम्‍लू लम् खीक्‍का ङोङोक्छेपी चारेई मम्पा चाम् दूम् चाम् ईय ओरोना खस् रई लाम् हेम् लाम्दूप्पची।

२१ कोङा मूङ्‍क मीम्छा वालूम्मा मम् नाम्‍ला पीयू, खोदोलोई खसा तूम्‍लू लम्पीका वालूम्मा मम् मानेई मान्म।

२२ खोङ्व, कोङा मूङ्‍क तूक्खा ईम्स्को तूस्कोपी होक्सूछोक्सो, ना खलो तूम्‍लू लप्चा वालूम्मा मईचीना खलो मस्क तूम्‍लूम् लक् होक्सीयस्‍नोदोक कोङा खस् हायाम् देप् दूक्वापी होक्सूछोक्सोची।

२३ कोङा मूङ्‍क मीम्छाम् छामाईची सेतो। खीक्‍का खोलोङ् मण्डलीचा छेत्‍तची, खोलोमी सानीवा ना गोङ्मी चाम्ची मप् कोङ्‍ङा के, कोङा आन्‍नी खोलोङ् आम्नी लक् तोङ्ना म्चो पीयान्‍नी।

२४ “खोदोलोई ओन्तोङ्‍क सेचीवाम् दोस्-दोस् लाम्मान्दूम्प् ना शैतानमी ओरोगूम्प् रहस्यम् रीङ्ची मान्‍ईक्चीप् आन्‍नी थिआटीरापीक बीन्‍नीपाची कोङा लोयान्‍नी, आन्‍नी हन्‍ना ऊसो भारी खूर्‌मीयान्‍नीनो।

२५ खोरोदोसो ऊई आम्नीपी तूये, मूङ्‍क कोङ् मान्ताम् सम्मो कीयातानूम्व।

२६ आसे कोक्से ना ओ लक्ची याईस्को सम्मोङ् मचय, ख कोङा गोङ्‍‍-गोङ्चीपी हक् पीयो,

२७ ना सेल्मी तूप्‍आ बोहोम् छूप् रपूम्बोकाम्क तोङ्ना मूङ्‍कसा खचीपी चार तोक्स्, कोङा ओ पालाम्पा तूक हक् मूङ्‍क पीयो।

२८ ख कोङा देत्छाक सोङ्‍गेर् पीयो।

२९ आस्मी नोबो तूये, खूङ्‍कसा येन्‍नूव, पवित्र आत्माआ मण्डलीची ऊई लयची।

सार्डिसपीक मण्डली

३

१ “सार्डिसपीक मण्डलीपीक नीनाम्माम् रीदाम् पोक्मी लागी ङ्‍क छाप्व। ङ्‍क रीङ् नीनाम्माम् नूक्ची आत्मा ना नूक्ची सोङ्‍गेर् तूप्‍आ पीके:

“आम् लक् कोङा छेतो। आन् लेईप्चाप् तूये पीम् नीङ्ने तूये, खोदोलोई आन् सीयाखात्क तूये।

२ चीङ्चीङ् तूवाव, ना सीम् होक् बीन्‍नीपा रीङ्ची पोचीप् मव, ऊदोईपीक्यालो आम् लक् ओ नीनाम्माम् लाईस्पी पूरा छूवाक कोङा मान्छीम्ङा।

३ खन्सा आना तक ना येन्क रीङ् मीन्‍नू, मूङ्‍क रेप्पू खीक्‍का वालूम्मा मव। आन् चीङ्चीङ् तूनोदोने कोङ् खूस्पा तोङ्ना तोयो, ना कोङ् ऊक नाम्‍लापी तोयो मूङ्‍क आना छेत्‍तनो।

४ खोदोलोई सार्डिसपी हेप्-हेप् मीस्ची तूये, खचा खची तेई मोऊआ जेर्चीक मान्तू। खस् कोङ्लो ओम्‍लोप् तेई खाप्सस्‍ना लाम्दूमे, ऊदोईपीक्यालो खस् ङ्‍कतोङ्‌ मम् खाईप् तूये।

५ आसे कोक्से, मूङ्‍कसा ङ्‍क तोङ्‍क ओम्‍लोप् तेई खाप्स, ना कोङा खम् म्नीङ् रीराममी सोक्सरपीका हादेसो मेतेई मूयोनो। कोङा खम् नीङ् ओ पाम् लाईस्पी ना खम् रीदाम् पोक्चीम् लाईस्पी स्वीकार मूयो।

६ आस्मी नोबो तूये, खूङ्‍कसा येन्‍नूव, पवित्र आत्माआ मण्डली ऊई लयची।

फिलाडेल्फियापीक मण्डली

७ “फिलाडेल्फियापीक मण्डलीपीक नीनाम्माम् रीदाम् पोक्मी लागी ङ्‍क छाप्व। ङ्‍क रीङ् पवित्र ना आछीयाकपी तूप्‍आ पीके, खपी दाऊदमी चाबी तूये, ना खसा हल्‍लक लाम्स्को आसासो छीदूरनो अथवा खसा छीयक लाम्स्को आसासो हल्दूरनो:

८ “आम् लक्ची कोङा छेतो। खोङ्व, कोङा आम् लाईस्पी लाम्स्को हलूतोक तूये, मूङ्‍क आसासो छीम् दूरनो। आम्पी चीछाङाङ् राःरा तूये पीम् कोङा छेतो, खोरोदोसो आना ओ रीङ्बऊ रेप्क तूये, ना ओ नीङ् इन्कार मान्मन्‍नाक तूये।

९ खोङ्व, शैतानमी याखऊ खीम्पीक यहूदी मादोसो केईका यहूदी पीक्ना वालीली नेईप्ची कोङ् तोयोना आम् लोङ्पी सेवा छोमीयोची, ना आन् कोङा सम्तूमा मीयान् पीम् रीङ् खचा छेत्‍तची।

१० आना ओ रीङ्बऊ रेप्ना हायाम् रीङ् तेप्स्क तूये। खन्सा चारीदूपी तूप् मीस्ची चाम्ची मम् लागी खोलोङ् चारपी ताम् हचयक चाम्चीम् नाम्‍लापीका कोङा आन् जगेई मयान्।

११ कोङ् दावाङ् तोचोयो। आम्पी ऊई तूये खूङ्‍क कीदीत्व, खोरोछूकसा आम् मुकुट आसासो ङाप्खीनो।

१२ आसे कोक्से, ख कोङा ओ नीनाम्मा दप्स्को खीम्मी ईबूम् मूलीर बानेई मूयो, ना ख मूङ्‍कपीका हाल्‍लोसो पाखा लत्नो। कोङा मूङ्‍क मीस्पी ओ नीनाम्माम् नीङ् खीक्‍का ओ नीनाम्मालाम्पा साराङ्‍गाप्का दाली यूप् नीनाम्माम् सहर नयाँ यरूशलेममी नीङ् छापो। खीक्‍का ओहोप्‍मी नयाँ नीङ्सो कोङा मूङ्‍कपी छापो।

१३ आस्मी नोबो तूये, खूङ्‍कसा येन्‍नूव, पवित्र आत्माआ मण्डलीची ऊई लयची।

लाओडिसियापीक मण्डली

१४ “लाओडिसियापीक मण्डलीपीक नीनाम्माम् रीदाम् पोक्मी लागी ङ्‍क छाप्व। ङ्‍क रीङ् आमेन, विश्‍वास मम् खाईप् ना आछीयाक साक्षी, नीनाम्माआ बोबूईक खोलोक थक्पी चारखम् तोप्‍आ ओरोपीके:

१५ “कोङा आम् लक्ची छेतो। आन् छीक्छीलीप्सो मान्तू हूईप्सो मान्तू, आन् छीक्छीलीप् दोसो हूईप् दोसो छूवावादोने नवा।

१६ आन् दीम्दीम्छाक तूये, आन् छीक्छीलीप्सो मा ना हूईप्सो मा, खन्सा कोङा आन् ओ ङःपीका पान्दीयान्।

१७ आना पीके, ‘कोङ् होङ्पोक् तूवो, ना ओपी दाचाम् तूये, खीक्‍का ओपी ऊमीसो रोरेखा मान्तू।’ खोदोलोई आन् छूक्सीप्, सम्तूक्खाप्, ऊसो मान्तूप्, कोमूक्पा ना फूतीकेर् तूवो पीम् आना छेत्‍तनो।

१८ खन्सा होङ्पोक् छूम् लागी मीपी हायाम्‍लोक्‍तो हूईम्पा हाल्ङो, आम् फूतीकेर् देम् लागी ओम्‍लोप् तेई ना आना नम्‍लो तोम् दूरूनूव पीकाना आम् मूक्स्पी तेम् लागी मलम, ङ्‍क खोलोङ् ओपीका खेईम् लागी कोङा चाई पीयान्।

१९ कोङा सम्तूमा मीयोकची कोङा वोकोची, ना ताडना पीयोची। खन्सा उत्साहित छूवानीव। वालूम्मा मनूम्व।

२० खोङ्नूम्व, कोङ् लाम्स्कोपी थोरेपोना लाम्स्को दूपो। आस्कसाई ओ साल्म् येनना लाम्स्को हलोपोयोदोक, कोङ् खीम् गोपा वोङो ना खलो जागूलो चोयो ना खसा कोङ्लो चय।

२१ आसे कोक्से, ख कोङा ओ सिंहासनपी कोङ्लो तूम् पीयो, दानाई कोङ् ओहोप्सो कोक्सो, ना ओ पालो खम् सिंहासनपी तूवोचोयोक तूये।

२२ आस्मी नोबो तूये, खूङ्‍कसा येन्‍नूव, पवित्र आत्माआ मण्डलीची ऊई लयची।”

साराङ्‍गाप्‍तोक सिंहासनमी दर्शन

४

१ खीक्‍काना कोङा खोङू, ना साराङ्‍गाप्‍तो हलाछोक्स्क ईबूम् लाम्स्को तूऊ। कोङा लाईस्पी येनूक साल्म् तुरहीमी तोङ्‍क साल्म्पी कोङ्लो ओरोपीक्‍तो नेन्चाक तूवा, “एक्‍तो थोङ्ते, ना हन्‍ना दोस्पी ऊची छूताये खूङ्‍क रीङ् कोङा आन् खोमीयान्।”

२ खोन्तोलो कोङ् दावाङ् आत्मापी छूवोखातो। साराङ्‍गापी ईबूम् सिंहासन तूवा, ना ईल्पो मूङ्‍क सिंहासनपी तूवाचाक तूवा।

३ मूङ्‍कपी तूप्मी ङाली बिल्‍लौर ना लालमणि तोङ्‍क तूवा, ना सिंहासनमी बर्‌बार्‌पी क पन्‍ना रङ्‍ तोङ्‍क रोक्‍तोखोम् तूवा।

४ मूङ्‍क सिंहासनमी बर्‌बार्‌पी नीस्पोङ् लीची बीन्‍नीपा सिंहासन तूवा। मूङ्‍क सिंहानसचीपी नीस्पोङ् लीक्पो धर्म-सेचीपोची तूवाचाक तूवा। खचा ओम्‍लोप् तेई ना तोङ्पी हाल्ङोम् मुकुट खूक्स्दीत्चीक तूवा।

५ मूङ्‍क सिंहासनपीका बाक्स् केत्‍ताचा ना गूलूलूऊ मचक साल्म् लत्‍ताचा। खीक्‍का मूङ्‍क सिंहासनमी लाईस्पी नूक्ची लाबाई तीताचाक तूवा। खूङ्‍क लाबाई क नीनाम्माम् नूक्ची आत्मा के।

६ सिंहासनमी लाईस्पी स्फटिक तोङ्‍क सिसामी दीरीत्‍ती तूवा।

सिंहासनमी खीरीरी ना लीक् हेम्पी क म्‍लाईस् दोस् खोलोलाम्पा म्मूक्स्लोक लीची लेईप्चाप् प्राणीची तूवा।

७ लाईस्पीक प्राणी नार तोङ्‍क तूवा, दोस्पीक प्राणी लूपी तोङ्‍क तूवा, तेस्रो प्राणीम् ङाली मीस्मी तोङ्‍क तूवा, ना चौथो प्राणी पेर्प्‌ चाप् बोबोकील्‍ली तोङ्‍क तूवा।

८ मूङ्‍क लीची प्राणीमीङा तूक्ची-तूक्ची खची लाप्‍तो तूवा ना खची लाप्‍तोम् म्थेम्गो खोलोपी मूक्सा पेप्खाप् तूवा। मूङ्‍कचा सेपा लेपा ओरोपीक्‍तो छाम् मचयची,

“पवित्र, पवित्र, पवित्र

योबोरोबू खोलोपीका दूङ् राःरालोक नीनाम्मा,

ख तूवा, ख तूये, ना ख होसोङ् ताये।”

९ मूङ्‍क मान्सीप् प्राणीचा सिंहासनपी तूप्चाप् ना दोस्का-दोस्का सम्मो लेईप्चाप् साम्दीखा, सायोचोङ्मा ना ओलोनूव लयची। खचा खोरोना मईचीलो,

१० मूङ्‍क नीस्पोङ् लीची धर्म-सेचीपोची सिंहासनपी तूप्चाप्मी लाईस्पी कूम्यान्ची, ना दोस्का-दोस्का सम्मो लेईप्चाप् सेवा छयची, खीक्‍का खची हो-होप्मी मुकुट सिंहासनमी लाईस्पी यूक्सस्‍ना ओरोपीके:

११ “ए ओखी रोबू ना नीनाम्मा,

आन् साम्दीखा, सायोचोङ्मा ना राःरा ग्रहण मम् खाईप् तूये,

ऊदोईपीक्यालो, खोलोङ् थक् आनाङ् लोलीस्क के,

खीक्‍का आम् लन्ची तोङ्ना मूङ्‍क छूवा ना बोबूया।”

सोक्‍सर ना थुमा

५

१ खीक्‍काना कोङा सिंहासनपी तूप्मी चूप् हूःपी म्गो-म्थेम् नीस्थलाङ् छाम्दीम्पा ईबूम् सोक्सर तूखू, मूङ्‍क नूक्ची छाप तेम्पाना छीम्दीम्पा तूवा।

२ खीक्‍का ईल्पो हायाम् बलिय रीदाम् पोक्‍आ देप् साल्म्पी ओरो पीकाचाक कोङा तूखू, “छापची वईप्ना ङ्‍क सोक्सर हल्म् खाईप् आसे तूये?”

३ खोदोलोई साराङ्‍गाप्‍तो अथवा चारीदूपी अथवा चारीदू गोपू मूङ्‍क सोक्सर हल्प्ना म्गोपी खोदूर्प् आस्सो मान्तूवा।

४ आस्‍सो मूङ्‍क सोक्सर हल्म्ना खोम् खाईप् मान्तूवाकसा कोङ् हायाम् खापो।

५ खोन्तोलो धर्म-सेचीपोचीपीक ईल्पोआ कोङ् ओरोलो, “खाम्नते! खोङ्व, यहूदामी कुलपीक गूङ्‍गीनार, दाऊदमी गोङ्पीक ईल्पो देप् तूये, ख कोक्साक तूये ना नूक्ची छाप् वईयना ङ्‍क सोक्सर हल्म् दूर।”

६ खीक्‍काना कोङा ईबूम् थुमा थोरेप्दीताक तूखू, मूङ्‍क सेईम्पा तोङ्‍क तूवा। मूङ्‍क सिंहासन लो लीची लेईप्चाप् प्राणीचीम् हाम्पीलो ना धर्म-सेचीपोचीम् हाम्पी तूवा। मूङ्‍कम् नूक्ची पीत्‍तो लो नूक्ची मूक्सलो तूवा, मूङ्‍क क खोलोङ् चारीदूपी पोम्पा नीनाम्माम् नूक्ची आत्मा के।

७ मूङ्‍क थुमा खाता ना सिंहासनपी तूप्मी चूप् हूःलाम्पा मूङ्‍क सोक्सर लापू।

८ खसा मूङ्‍क सोक्सर लाप्लो मूङ्‍क लीची लेईप्चाप् प्राणी ना नीस्पोङ् लीक्पो धर्म-सेचीपोची थुमामी लाईस्पी कूम्ची। खोलोमी हूक्पी वीणा लो धूपआलो पेप्खाप् हाल्ङोम् खोङ्ची तूवा, मूङ्‍क क नीनाम्माम् मीस्चीम् वाङोम् के।

९ खचा ओरोपीक्‍तो ईबूम् नयाँ छाम् मची:

“आन् ङ्‍क सोक्सर लाम् ना ङ्‍कम् छाप हल्म्

खाईप् तूये,

ऊदोईपीक्यालो आन् सेता,

ना आम् होप्मी हीःआ नीनाम्माम् लागी

खोलोङ् कुलची, रीङ्ची, छाप्कूवाची ना जातिचीपीका मीस्ची छुटकारा पीयू,

१० आना खस् चारखम् ना ई नीनाम्माम् सूसो मप् पूजारीची बानेई मची,

खीक्‍का खचा चारीदूपी चारखम् तोक्सची।”

११ खीक्‍का कोङा खोङू, खोदोलो सिंहासन, लेईप्चाप् प्राणीची ना धर्म-सेचीपोचीम् बर्‌बार्‌पी ओरोसर्प् नीनाम्माम् रीदाम् पोक्चीम् साल्म् येनू। मूङ्‍कस् लाखौँ ना करोडौँ तूवा।

१२ खचा हायाम् सोतो ओरो पीकाचाक तूवा,

“बलि पीचीना सेत्चीक थुमा

राःरा, दाचाम्, लूखूप्ची ना सऊबल,

ना सायोचोङ्मा, साम्दीखा ना स्तुति

तोम् खाईप् तूये।”

१३ खीक्‍का साराङ्‍गापी, चारीदूपी, चारीदू गोपी, दीरीत्‍तीपी ना मूङ्‍कपी तूप् खोलोङ् प्राणीचा ओरो पीकाचाक कोङा येनू,

“सिंहासनपी तूप्मी ना थुमामी

स्तुति, सायोचोङ्मा, साम्दीखा ना राःरा

सदैबरी छून्चानूव।”

१४ खोदोलो मूङ्‍क लीची प्राणीचा “आमेन” पीका। खीक्‍का मूङ्‍क धर्म-सेचीपोचा कूम्चीना सेवा छची।

छापचीम् रहस्य

६

१ खीक्‍काना थुमाआ मूङ्‍क नूक्ची छाप तोदीपीक ईबूम् छाप हल्‍क कोङा तूखू, खोदोलो लीची लेईप्चाप् प्राणीचीपीक ईल्पोआ गूलूलूऊ तोङ्‍क साल्म्पी ओरो पीकाचाक कोङा येनू, “बान्ते!”

२ खीक्‍का कोङा खोङू, ओ लाईस्पी ईबूम् ओम्‍लोप् खोक् तूवा। मूङ्‍कथेम्तो तूप्पी ईबूम् लीफू तूवा, ना मूङ्‍क ईबूम् मुकुट पीयू। मूङ्‍क जूम्‍लूक्पी खोलोप्का कोप् छूवाना होसोङ् कोम् लागी लत्‍ता।

३ थुमाआ दोस्रो छाप हल्‍लू, खोदोलो दोस्रो लेईप्चाप् प्राणीआ “बान्ते” पीकाक कोङा येनू।

४ आर्को ईबूम् हाल्के खोक् पाखा लत्‍ता। मीस् ईल्पो बीन्‍नीपालो सेईलनू पीकाना मूङ्‍क खोक् थेम्पी तूप् चारपीका खाऊमा-खासेर्मा माम्दीम् हक् पीयू। ख ईबूम् हायाम्देप् दोप्सेल पीयू।

५ थुमाआ तेस्रो छाप हल्‍लू, खोदोलो तेस्रो लेईप्चाप् प्राणीआ “बान्ते” पीकाक कोङा येनू। खोदोलो कोङा ईबूम् गूगूर्‌पा खोक् तूखू, मूङ्‍क थेम्पी तूप्मी हूक्पी ईबूम् तराजु तूवा।

६ खीक्‍का मूङ्‍क लीची लेईप्चाप् प्राणीचीम् हाम्पीका ईबूम् साल्म्‍आ ओरो पीकाचाक कोङा येनू, “ईलेईक दूक्नासीपी ईक् कील दोचेर्, ना ईलेईपीक दूक्नासीपी सूक् कील जेऊ तयाम्। खोदोलोई जैतुन लो दाखमद्यलो क खोती मनूम्नव।”

७ खीक्‍का खसा चौथो छाप हल्‍लू, खोदोलो चौथो लेईप्चाप् प्राणीआ “बान्ते” पीकाक कोङा येनू।

८ खोदोलो कोङा बेसार्वा तोङ् ङेप् खोक् तूखू, ना मूङ्‍क थेम्पी तूप्मी नीङ् क “सीम्” तूवा, ना “खादी” क मूङ्‍कम् दोस्-दोस् खात्चाक तूवा। खीक्‍का चारमी लीक् भागमी ईक् भाग दोप्सेल, सीसोवा, बोहोलाम्-चारलाम् ना चारीदूपीक सोगोसालाम्पा सेईम् हक् मूङ्‍क नीप्पो पीचीक तूवा।

९ थुमाआ पाँचौं छाप हल्‍लू, खोदोलो कोङा वेदीम् गोपू नीनाम्माम् रीङ्बऊमी तोक्पी ना खचा पीचीक गवाईमी तोक्पी सेत्चीकचीम् आत्माची तूखू।

१० खीक्‍का खस् ओरोपीक्‍तो हायाम् सोतो बसा, “ए खोलोपीका दूङ् राःरालोक, पवित्र ना आछीयाक रोबू, होसोङ् हादेसम्मोई आना चारपी तूप्चीमी नीया मईनो ना ओखी हीःमी फाई लापनो?”

११ खस् खोलोङ् ई-ईबूम् ओम्‍लोप् तेई पीची, ना रोबूम् सूसो मप् खची बूम्ची ना नेछोस्सो खस् तोङ्नाङ् सेतस्‍ना गन्तीपी पूरा मान्ताम्तेम् सम्मो जीस्तातो नोन्चीनीव पीकाना मूङ्‍कस् लची।

१२ थुमाआ छैटौँ छाप हल्‍क कोङा तूखू। मूङ्‍कपी ईबूम् हायाम्देप् लून्मा तोक्सा। नाम् बाङ्‌रा तोङ्‍क गूगूर्‌पा छूवा, ना लालीमा हीःतोङ्‍क हालालाप् छूवाखाता।

१३ खीक्‍का देप् मूर्हूआ अञ्जीरमी पऊ रूक्सलो मान्चोक् म्चो हूप्स्क तोङ्ना नाम्तोक सोङ्‍गेर् चारीदूपी हूप्सा।

१४ नाम्छूई क सोगो दील्क तोङ् दीलाना मास्खाता, खोलोङ् बूर् कोम् ना टापूची खची हो-होप्मी तूस्कोपीका ययाखाता।

१५ खीक्‍काना चारपीक होङाबूची, चारतोप्ची, जर्नेलची, होङ्पोक्ची, राःरालोकची, खोलोङ् रोःची ना स्वतन्त्र मीस् कोम् होम्पी तूवाक लूबम्पी ना छीलूमा होम्पी सूल्न्ची।

१६ खचा कोम् लो छीलूमालो ओरोलची, “ओखी थेम्पी हूप्साते, ना सिंहासनपी तूप्मी लाईस्पीका, खीक्‍का थुमामी छूलीपीका केईका सूलीकाते,

१७ ऊदोईपीक्यालो नीनाम्माम् ना थुमाम् हायाम् देप् छूलीम् लेई तालाताक तूये, ना ङ्‍कम् लाईस्पी आसाई थोरेम् दूर?”

ईक् लाख लीक्पोङ् लीक् हबऊचीपी छाप

७

१ खीक्‍काना चारीदूपी अथवा दीरीत्‍तीपी अथवा सीछोपी हूक् तोनूनव पीकाना लीची नीनाम्माम् रीदाम् पोक्ची चारीदूमी लीक् हेम्‍लाक हूक् राप्दीत्चीना लीक् सूर्‌पी थोरेप्दीताक कोङा तूखू।

२ खीक्‍का लेईप्चाप् नीनाम्माम् छाप खूर्‌दीत्ना ईल्पो नीनाम्माम् रीदाम् पोक् नाम्‍आप्स्को हेम्‍लाम्पा थोम्‍ला थोङाक कोङा तूखू। खसा चारीदूपी ना दीरीत्‍तीपी खोती मम् हक् पीम्पा लीक्पो नीनाम्माम् रीदाम् पोक्ची हायाम् सोतो ओरो लअ,

३ “केईका ई नीनाम्माम् रोःचीम् थप्पी छाप मान्तेम् सम्मो चारीदू अथवा दीरीत्‍ती अथवा सीछोची ऊसो खोती मनूम्नव।”

४ खोदोलो कोङा छाप तेस्चीकचीम् सङ्‍ख्या येनू। खस् इस्राएलमी खोलोङ् कुलपीका ईक् लाख लीक्पोङ् लीची हबऊ तूवा।

५ यहूदामी कुलपीका ईक्पोङ् नीस्हबऊ,

रूबेनमी कुलपीका ईक्पोङ् नीस्हबऊ,

गादमी कुलपीका ईक्पोङ् नीस्हबऊ,

६ आशेरमी कुलपीका ईक्पोङ् नीस्हबऊ,

नप्‍तालीम् कुलपीका ईक्पोङ् नीस्हबऊ,

मनश्शेम् कुलपीका ईक्पोङ् नीस्हबऊ,

७ शिमियोनमी कुलपीका ईक्पोङ् नीस्हबऊ,

लेवीम् कुलपीका ईक्पोङ् नीस्हबऊ,

इस्साखारमी कुलपीका ईक्पोङ् नीस्हबऊ,

८ जबूलूनमी कुलपीका ईक्पोङ् नीस्हबऊ,

योसेफमी कुलपीका ईक्पोङ् नीस्हबऊ

बेन्यामीनमी कुलपीका ईक्पोङ् नीस्हबऊ छाप तीचीक तूवा।

ओम्‍लोप् तेई खाम्दीप् ओरोसर्प् मीस्ची

९ खीक्‍काना कोङा खोङू, खीक्‍का आसासो ङीर्‌ङा मान्दूर्प् मीस्ची तूखू। मूङ्‍कस् खोलोङ् जातिची, खोलोङ् कुलची, खोलोङ् मीस्ची ना खोलोङ् रीङ्पीका नेईप् लाम्पाकस् तूवा। खस् ओम्‍लोप् तेई खाप्स्दीत्ची ना खची हूक्पी खजूरमी गेम्ची लाप्दीत्चीना सिंहासनमी ना थुमाम् लाईस्पी थोरेप्दीताक तूवा।

१० खस् हायाम् सोतो ओरोपीक्‍तो बसाः

“सिंहासनपी तूप् ई नीनाम्मा

ना थुमापी हल्वा तूये।”

११ खीक्‍का सिंहासन, धर्म-सेचीपोची ना लीची लेईप्चाप् प्राणीचीम् बर्‌बार्‌पी खोलोङ् नीनाम्माम् रीदाम् पोक्ची थोरेपा, ना खस् सिंहासनमी लाईस्पी कूम्चीना ओरोपीक्‍तो नीनाम्मा सेवा छची:

१२ “आमेन! ई नीनाम्माम्

साम्दी, साम्दीखा, लूखूप्ची, ओलोनूव, सायोचोङ्मा,

राःरा ना सऊबल सदैबरी छून्चानूव। आमेन!”

१३ धर्म-सेचीपोचीपीक ईल्पोआ कोङ् ओरो पीकाना ततो, “ङ्‍क ओम्‍लोप् तेई खाम्दीप्ची आसे, ना ङ्‍कस् हाप्काई ताकई?”

१४ खीक्‍का कोङा ओरो पीकोना ङरी आनू, “ए होदूवा, आनाङ् छेत्‍त।”

खसा कोङ् ओरोलो, “ङ्‍कस् हायाम् देप् नीछीमा तेप्स्चीना ताकस् के, ना खचा खची हो-होप्मी तेई थुमामी हीःपी सप्चीना ओम्‍लोप् मस्क तूये।

१५ खन्सा, खस् नीनाम्माम् सिंहासन लाईस्पी तूये,

ना खचा सेपालेपा नीनाम्माम् दप्स्को खीम्पी नीनाम्माम् सेवा मईची,

ना सिंहासनपी तूप्‍आ खची रापी तूना खस् सम्सूरची।

१६ खस् हन्‍ना हादेसो साका वाम्मा सीनो।

नाम्छोवाआ अथवा बीन्‍नीपा ऊसासो खस् हूईयस्‍नो।

१७ ऊदोईपीक्यालो सिंहासनमी रापी तूप् थुमा

खची चोलोछा छूना सम्सूरची,

ना खसा खस् रीराममी काऊमी पूईपी खाईयची।

खीक्‍का नीनाम्माआ खोलोमी खची मूक्स्पीका मीक्वा बेक्पीयची।”

सातौँ छाप ना हाल्ङोम् धूपौरो

८

१ थुमाआ सातौँ छाप हल्‍लो आधा घण्टासम्मो साराङ्‍गाप्‍तो खोलोङ् सीप्सीलीली छूवा।

२ नीनाम्माम् लाईस्पी थोरेप् नूक्ची नीनाम्माम् रीदाम् पोक्ची कोङा तूखू। खस् नूक्ची तुरही पीची।

३ खीक्‍का बीन्‍नीपा ईल्पो नीनाम्माम् रीदाम् पोक् ताआ, ना हाल्ङोम् धूप हूईम् धूपौरो गोङ्ना वेदीम् दोक्पी थोरेपा। सिंहासनमी लाईस्पी तूवाक हाल्ङोम् वेदीपी खोलोङ् नीनाम्माम् मीस्चीम् वाङोमलो चारेईमम् लागी ख हायाम् देतो धूप पीची

४ धूपमी मीक्मा नीनाम्माम् मीस्चीम् वाङोम्‍लो नीनाम्माम् रीदाम् पोक्चीम् हूक्पीका नीनाम्माम् लाईस्पी थोम्‍ला खाता।

५ खीक्‍काना नीनाम्माम् रीदाम् पोक्‍आ धूप हूईम् धूपौरो खाईना वेदीपीक मीः मूङ्‍कपी पेप्‍तो तेसू, ना चारीदूपी मूङ्‍क होक्‍स्तीङू। खीक्‍काना गूलूलूऊ मक साल्म् लत्‍ता, बाक्स् केत्‍ता ना लून्मा तोक्सा।

तुरहीची

६ खीक्‍काना नूक्ची तुरही लाप्दीप् मूङ्‍क नूक्पो नीनाम्माम् रीदाम् पोक्ची तुरही दूम् लागी चोचूम्ची।

७ लाईस्पीक नीनाम्माम् रीदाम् पोक्‍आ म्तुरही दूप्पू, खोदोलो हीःलो हल्प्खाप् मूलू लो मीःलो चारपी हूप्सा। खीक्‍का चारीदूम् सूक् भागमी ईक् भाग, सीछोचीम् सूक् भागमी ईक् भाग ना खोलोङ् गीगीप्पा घाँस हूयाखाता।

८ खीक्‍काना दोस्रो नीनाम्माम् रीदाम् पोक्‍आ म्तुरही दूप्पू, खोदोलो मीःआ दईप्चाप् ईबूम् देप्पा कोम् तोङ्‍क दीरीत्‍तीपू होक्सा। दीरीत्‍तीम् सूक् भागमी ईक् भाग हीः छूवाखाता।

९ खीक्‍का दीरीत्‍तीपीक सूक् भागमी ईक् भाग लेईप्चाप् प्राणीची सीया, ना सूक् भागमी ईक् भाग देप् हेयोङ्मासो छयप्छा छूवा।

१० खीक्‍काना तेस्रो नीनाम्माम् रीदाम् पोक्‍आ म्तुरही दूप्पू, खोदोलो नाम्तोका मीलाम्छो तोङ्‍क तीईप्चाप् ईबूम् हायाम् देप् सोङ्‍गेर् हूप्सा, ना मूङ्‍क सोङ्‍गेर् योऊमी सूक् भागमी ईक् भागपी लो काऊमी पूईपीलो हूप्सा।

११ मूङ्‍क सोङ्‍गेर्‌मी नीङ् “खीक्पा” मीची, मूङ्‍कसा काऊमी सूक् भागमी ईक् भाग खीक् मदीतू, ना मूङ्‍क खीक् काऊ दूङ्चीना हायाम्सर्प् मीस्ची सीया।

१२ खीक्‍काना चौथो नीनाम्माम् रीदाम् पोक्‍आ म्तुरही दूप्पू, खोदोलो नाम्मी सूक् भागमी ईक् भागपी गका, ना लालीमामी सूक् भागमी ईक् भाग ना सोङ्‍गेर्‌मी सूक् भागमी ईक् भागपी गका, ना खची कोदीम् सूक् भागमी ईक् भाग नाम्कूर्मादाम् छूवाखाता। खीक्‍का लेईमी सूक् भागमी ईक् भाग ना सेपाकम् सूक् भागमी ईक् भाग को मान्‍अप् छूवाखाता।

१३ खीक्‍का कोङा खोङूचोलो नाम्छूईमी रापी ईबूम् पेर्प्‌ चाप् बोबोकील्‍ली ओरोपीक्‍तो हायाम् सोतो बस्चाक येनू, “हन्‍ना मान्दूम्मो तूक तुरही सूप्पो नीनाम्माम् रीदाम् पोक्चा दूप्पस्लो चारीदूपी तूप्ची धिक्‍कार! धिक्‍कार! धिक्‍कार!”

हायाम् राःरालोक रूःची

९

१ खीक्‍काना पाँचौं नीनाम्माम् रीदाम् पोक्‍आ म्तुरही दूप्पू, खोदोलो कोङा ईबूम् सोङ्‍गेर् साराङ्‍गाप्‍तोका चारपी हूप्साक तूखू। मूङ्‍क सोङ्‍गेर् खादीगोपू खाईम् चाबी पीची।

२ मूङ्‍कसा खादी हल्‍लू, ना मूङ्‍क खादीपूका मीम् हायाम् देप् मीखर्‌लाम्पा लत्क मीक्मा तोङ्‍क थोङा, खीक्‍का मूङ्‍क मीखर्‌मी मीक्माआ नाम्बऊमी अल्हो लो नाम्‍छूईलो नाम्कूर्मादाम् मदीतू।

३ मूङ्‍क मीक्मापीका चारपी रूःची लत्‍ता, ना मूङ्‍कस् चारीदूपीक बिच्छीम् तोङ्‍क राःरा पीची।

४ चारीदूपीक घाँस अथवा सोङ् अथवा सीछोपी ऊसो खोती मनूम्नव, खोदोलोई थप्पी नीनाम्माम् छाप मान्तेम्पा मीस्चीङाङ् दूक् पीयानूम्व लचीना मूङ्‍क रूःची आरेई मची।

५ मूङ्‍क मीस्ची सेईम्क सेत्नूम्नव, खोदोलोई ङाक् लाः सम्मो खस् दूक् पीयानूम्व पीकाना मूङ्‍क रूःचा हक् तची। मूङ्‍कतोङ्ना दूक् पीचीलो मूङ्‍क मीस्ची बिच्छीआ केप्यालो तूक्‍क तोङ्ना तेम्ङा मान्तेईप् छूवाक छूवा।

६ मूङ्‍क लेईपी मीस्चा सीम्ने लामची खोदोलोई खचा सीम् तयस्‍नो। मूङ्‍कचा सीम् लन्ची मईची, खोदोलोई सीम् खचीपीका छूबूरी जूक्ना खालेते।

७ मूङ्‍क रूःची क जूम्‍लूक मस् खाईम् लागी चोचूम्दीम्पा खोक्ची तोङ्‍क ङेसा। खचा खची तोङ्पी हाल्ङोम् मुकुट तोङ्‍क खूक्स्दीत्चीक तूवा, ना खची ङाली क मीस्मी ङाली तोङ्‍क तूवा।

८ खची तोसम् क मीम्छाचीम् तोसम् तोङ्‍क तूवा, ना खची काङ् क नारमी काङ् तोङ्‍क तूवा।

९ खीक्‍का खची पम्पी सेल्मी पम्देम् पाता तोङ्‍क वात्दीत्चीक तूवा, ना खची लाप्‍तोम् साल्म् क जूम्‍लूक मईचीलो बूल्प् हायाम् देतो रथ लो खोक्मीलो तोङ्‍क तूवा।

१० बिच्छीम् तोङ्‍क केप् खची मेर् तूवा। खची मेर्‌पी ङाक् लाः सम्मो मीस्ची आप्चीङ्‌खेर् मदूर्प् राःरा तूवा।

११ खादीपूक रीदाम् पोक् क खची होङाबू तूवा। हिब्रू रीङ्पी मूङ्‍कम् नीङ् एबाड्डोन ना ग्रीक रीङ्पी मूङ्‍कम् नीङ् अपोल्‍लियन मीयची।

१२ लाईस्पीक नीछीमा याता। हन्‍ना होसोङ् नीच्‍ची नीछीमा मान्तामो तूये।

१३ खीक्‍काना छैटौँ नीनाम्माम् रीदाम् पोक्‍आ म्तुरही दूप्पू, ना कोङा नीनाम्माम् लाईस्पी तूवाक हाल्ङोम् वेदीमी लीची पीत्‍तोपीका ईबूम् साल्म् लत्‍ताक येनू।

१४ मूङ्‍क साल्म्‍आ तुरही खूर्प्‌ दीप् छैटौँ नीनाम्माम् रीदाम् पोक् ओरो लक कोङा येनू, “हायाम् देप् यूफ्रेटिस योऊपी छूईम्‍दीम्‍पा मूङ्‍क लीक्पो नीनाम्माम् रीदाम् पोक्ची हल्दीत्‍ते।”

१५ खीक्‍का मूङ्‍क लीक्पो नीनाम्माम् रीदाम् पोक्ची वया, सोम्छाचीम् सूक् भागपी ईक् भाग सेईम् लागी ङ्‍क नाम्‍लाङा, ङ्‍क लेईङा, ङ‍्‍क लाःङा, ना ङ्‍क दोङ्मी लागीङ् मूङ्‍क नीनाम्माम् रीदाम् पोक्ची चोचूम्पाना यूम्पाक तूवा।

१६ मूङ्‍कचीम् खोक् थेम्पी तूप् फौजची ङीर्म्‌ पालो नीस्पोङ् करोड तूवा पीम् कोङा येनू।

१७ कोङा दर्शनपी तूक खोक्ची लो खोक् थेम्पी तूप्चीलो ङ्‍कतोङ्‌क तूवा: खोक् थेम्पी तूप्चीम् पम्देम् पाता मीः तोङ्‌क हालालाप्, नीलमणि तोङ्‌क गीगीयोक ना गन्धक तोङ्‍क बेसार्वा तूवा। मूङ्‍क खोक्चीम् तोङ् नारमी तोङ् तोङ्‍क तूवा। खची ङःपीका मीः, मीक्मा ना गन्धक लत्‍तादोङा।

१८ खची ङःप्का लत्‍ताक मीः, मीक्मा ना गन्धकमी सूप्ची बिपत्तिआ सोम्छाचीम् सूक् भागपी ईक् भाग सेत्ची।

१९ मूङ्‍क खोक्चीम् राःरा खची ङःपी लो मेर्‌पीलो तूवा, ऊदोईपीक्यालो खची मेर् क पूः तोङ्‍क म्तोङ्लोक तूवा। मूङ्‍कलाम्का खचा मीस् खेर् वन्दोङ्ची।

२० ङ्‍क बिपत्तिलाम्पा मान्सीयाक मीचा खची हूःमी लक्पीका होसोङ् वालूम्मा मतो नीनाम्मापी मान्ता। खचा चाप् मोङ्ची ना म्मूक्सा मान्तोक्, म्नोबोआ मान्येईप्, खीक्‍का लाम्दूम् मान्दूर्प् हाल्ङोम्, नाम्छेर्बूम्, काँसम्, लूङ्मी ना सीङ्मी ङोङोक्छेम् पूजा मम् मान्होक्सीची।

२१ खचा मस्क मीस् सेईम्, जादू मम्, तूम्‍लू लम् ना खूस्पा लक्पीका वालूम्मा मान्मची।

रीदाम् पोक् लो चीमा सोक्सरलो

१०

१ खीक्‍काना कोङा बीन्‍नीपा ईबूम् हायाम् देप् राःरालोक नीनाम्माम् रीदाम् पोक् साराङ्‍गाप्‍तोका यूवाचाक तूखू। मूङ्‍कम् गाम् मोम्‍आ दील्दीत्क तूवा, ना मूङ्‍कम् तोङ्पी रोक्‍तोखोम् तूवा। मूङ्‍कम् ङाली नाम्छोवा तोङ्‍क, ना मूङ्‍कम् लोङ् क मीःम् खाम्बाची तोङ्‍क तूवा।

२ खम् हूक्पी हल्म्दीम्पा ईबूम् चीमा सोक्सर तूवा। खसा म्चूप्लाक लोङ् दीरीत्‍तीपी ना म्पाङ्लाक लोङ् थाम्पूपी यूक्सू।

३ खीक्‍का नार ङूर्‌क तोङ्‍ना ख हायाम् देप् साल्म् मना बसा, ना ख बसाकप्‍का नूक्ची गूलूलूऊमी साल्म् लत्‍ता।

४ मूङ्‍क नूक्ची गूलूलूऊआ खची हो-होप्मी साल्म् लात्‍चीलो कोङा छाम् मीनोचोक तूवा, खोन्तोलो साराङ्‍गापीका ओरोपीकाक साल्म् कोङा येनू, “मूङ्‍क नूक्ची गूलूलूऊचा लात्चीक साल्म् आम् सानीवापी सूल्ना यूक्स्व, ना मूङ्‍क छाप्नव।”

५ खीक्‍काना कोङा होसोङ् लाईस्पी तूखूक दीरीत्‍तीपी ना थाम्पूपी थोरेप्दीताक नीनाम्माम् रीदाम् पोक्‍आ म्चूप् हूः साराङ्‍गा हेम् थेत्‍तू।

६ सदैबरी लेईप्चाप्, खीक्‍का साराङ्‍गा ना मूङ्‌कपी तूक खोलोक थक्, चारीदू ना मूङ्‌कपी तूक खोलोक थक्, दीरीत्‍ती ना मूङ्‌कपी तूक खोलोक थक् लोलीप्मी नीङ्पी खसा पस्तून चना पीका, “हन्‍ना छूस्‍नो!

७ खोदोलोई मूङ्‍क सातौँ नीनाम्माम् रीदाम् पोक्‍आ म्तुरही दूप्पलो नीनाम्माम् रहस्यम् लोचम् पूरा छूये। ङ्‍क रीङ्‍ नीनाम्माआ म्‍रोः खारीबोपोचीपी पीचीक रीदाम् तोङ्‍ना पूरा छूये।”

८ खीक्‍काना साराङ्‍गापीका कोङा लाईस्पी येनूक साल्म्‍आ कोङ् होसोङ् ओरोलो, “खात्व, दीरीत्‍ती ना थाम्पूपी थोरेप्दीप् नीनाम्माम् रीदाम् पोक्मी हूक्पी तूक हल्म्दीम्पा सोक्सर लाप्व।”

९ खीक्‍का कोङ् नीनाम्माम् रीदाम् पोक् तूवाकपी खातो ना मूङ्‍क चीमा सोक्सर ङोकू। खसा कोङ् ओरोलो, “ङ्‍क लाप्‍ते ना चते। ङ्‍कसा आम् बो जूजूर्पा मय, खोदोलोई आम् ङःपीक मूङ्‍क खूद तोङ् लेम्‍लेम्यो छूये।”

१० कोङा नीनाम्माम् रीदाम् पोक्मी हूक्पीका मूङ्‍क चीमा सोक्सर लापू ना चोओ। ओ ङःपी मूङ्‍क खूद तोङ् लेम्‍लेम्यो लअ, खोदोलोई मूङ्‍क चोना ओ बोः जूजूरयो छूवा।

११ खीक्‍का कोङ् ओरोलो, “आना हायाम्सर्प् मीस्ची, जातिची, रीङ्चीa ना होङाबूचीम् तोक्पी होसोङ् खारीबो नेईम् बोक्से।”

a 

१०:११ रीङ् – अर्थात्, “भाषा”

नीप्पो साक्षीची

११

१ खीक्‍काना थाम् ताँगा तोङ्‍क ईबूम् तूप् कोङ् पीयो, ना ईल्पोआ कोङ् ओरोलो, “खात्व ना नीनाम्माम् दप्स्को खीम् लो वेदीलो थाप्‍व, खीक्‍का नीनाम्माम् दप्स्को खीम्पी पूजा मप्ची ङीर्‌चीव।

२ खोदोलोई नीनाम्माम् दप्स्को खीम्मी पाखापी तूक पोतेल क होक्सीते ना थाप्‍नते, ऊदोईपीक्यालो मूङ्‍क क बीन्‍नीपा गोङ्ची पीम्पाक तूये। खचा लीक्पोङ् नीस् लाः सम्मो पवित्र सहर सीक्‍कची।

३ खीक्‍का कोङा नीप्पो ओ साक्षीची राःरा पीयोची, ना खचा ईक् हबऊ नीस्चून्दूलूम् तूक्पोङ् लेई सम्मो बाङ्‌राम् तेई खाप्सस्‍ना खारीबो नेने।”

४ चारीदूपीक रोबूम् लाईस्पी तूक जैतुनमी नीत्ची सीछो ना नीत्ची सामदानची ङ्‍कस्ङा के।

५ हेप् मीचा खस् खोती मम् लन्ची मईदोक, खची ङःपीका लत्क मीःआ खची साछीमीची मूयूप्छा मईची। खस् खोती मम् लन्ची मप् मीस् आस्दोसो ओरोनाङा सीम् बोक्से।

६ खचा खारीबो नेन्‍क लेईपी वाः तानूनव पीक्ना नाम् दीम् राःरा खचीपी तूये। ना काऊ हीःपी फाईम् ना खचा लन्ची मईचीक नाम्‍लापी चारीदूपी खोलोङ् खाल्क नीछीमाची ताईदूर्प् राःरा खचीपी तूये।

७ खचा खची गवाईमी लक् यातस्कप्का खादीपूका लईप्ना ताप् पोसूआ खस्का जूम्‍लूक मईची, ना खस् दूर्‌सेतस्‍ना सेत्दीतची।

८ खची सालोग्गीची मूङ्‍क देप् सहरपीक लाम्पी लेप्चोबईछोक्स्क तूये। मूङ्‍क सहर पोम् ललईपी पीक्यादो सदोम ना मिश्र पीम् छूये, मूङ्‍कपी खची रोबू क्रूसपी काक्स्चीक तूवा।

९ सूक् लेई आधा सम्मो खची सालोग्गीची खोलोङ् छाप्कूवापीकचा, कुलपीकचा, रीङ्पीकचा ना गोङ्‍-गोङ्चीपीक मीचा खोङची ना मूङ्‍क सालोग्गीची खूम् पीयस्‍नो।

१० चारीदूपी तूप्ची मूङ्‍कस् सीलो खची जीनये, चामोवा मईची ना खची हो-होप्पी हूक्छो पीलये। ऊदोईपीक्यालो मूङ्‍क नीप्पो खारीबोचा चारीदूपी तूप्ची हायाम् दूक्पीचीक तूवा।

११ सूक् लेई आधा दोस्पी नीनाम्मापीका ताक रीराममी सोम् खची गोपी वोङा ना खस् ऊसापक्ना खची होप्मी लोङ्पी थोरेपा, खीक्‍का खस् तोक्खाप्ची हायाम् कीसा।

१२ खीक्‍का खचा साराङ्‍गाप्‍तोका ओरो पीकाक ईबूम् देप् साल्म् येन्ची, “एक्‍तो थोङ्चीते।” ना खची साछीमीचा खोङ्चचीतोङ् खस् मोम्पीका साराङ्‍गा हेम् खाता।

१३ खोदोलो देप् लून्मा तोक्सा ना सहरमी ईक्पोङ् भाग हता, ना लून्मा खातालो नूक् हबऊ मीस् सीया। बीन्‍नीपा लेताकची कीसा ना साराङ्‍गाप्‍तोक नीनाम्मा साम्दीखा दची।

१४ दोस्रो नीछीमा याता। खोङ्ते, तेस्रो नीछीमा दावाङ् ताम् हय।

सातौँ तुरही

१५ खीक्‍काना सातौँ नीनाम्माम् रीदाम् पोक्‍आ म्तुरही दूप्पू, खीक्‍का साराङ्‍गापी ओरोपीम् देप्-देप् साल्म् लत्‍ता,

“चारपीक चारखम् ई रोबूमी ना म्ख्रीष्‍टमी चारखम् छूवाक तूये,

खीक्‍का खसा दोस्का-दोस्का सम्मो चारखम् तोक्स्चय।”

१६ खीक्‍का नीनाम्माम् लाईस्पी हो-होप्मी सिंहासनपी तूप् मूङ्‍क नीस्पोङ् लीची धर्म-सेचीपोचा सूपोम् मस्‍ना नीनाम्मा सेवा छची,

१७ ना ओरोपीका,

“ए योबोरोबू नीनाम्मा खोलोप्का दूङ् राःरालोक, केईका आन् ओलोनूव पीक्याका,

आन् तूचाये ना आन् तूवा,

ऊदोईपीक्यालो आना देप् राःरा आम् होप्मी हूक्पी मअ

ना चार तोम् थोक्स्क तूये।

१८ गोङ्‍-गोङ्ची छूलीआ पूङ् छूवा, खोदोलोई आम् छूली खोछेत्‍ता।

सीयाकचीम् नीयाम् नाम्‍ला ताआ, ना आम् रोः खारीबोपोची, नीनाम्माम् मीस्ची,

ना आम् नीङ्पी कीप्ची चीमा देप्पाची पूनाऊनी पीम् नाम्‍ला,

खीक्‍का चार पीलूलूक्दीप्ची मासेई मम् नाम्‍ला तालाता।”

१९ साराङ्‍गाप्‍तो नीनाम्मा दप्स्को खीम् हला, ना ख दप्स्को खीम् गोपी खम् करारमी सन्दूक दाता। खीक्‍का बाक्स् केत्‍ता। गूलूलूऊ मक साल्म् लत्‍ता। लून्मा तोक्सा ना देप्-देप् मूलू ताआ।

मीम्छा ना देक्मा

१२

१ साराङ्‍गाप्‍तो ईबूम् योबोरीखाक चीन्‍न दाता। मूङ्‍कपी नाम्बऊ खाम्दीप् ईल्पो मीम्छा तूवा। खम् लोङ्‍दोपू लालीमा तूवा, ना मूङ्‍कसा म्तोङ्पी ईक्पोङ् नीत्ची सोङ्‍गेर्‌मी मुकुट वात्दीत्क तूवा।

२ मूङ्‍क मीम्छा होपोसूम् तूवा, ना छावाईम् नाम्‍ला छूवाकसा म्बूक्‍ती बानाना बस्चाक तूवा।

३ खीक्‍का साराङ्‍गापी बीन्‍नीपा ईबूम् चीन्‍न दाता। मूङ्‍कपी नूक्ची तोङ्, ईक्पोङ् पीत्‍तो ना म्तोङ्पी नूक्ची मुकुट वाईप्दीप् ईबूम् देप्पा हाल्के देक्मा तूवा।

४ मूङ्‍कम् मेर्‌आ सोङ्‍गेर्‌मी सूक् भागपी ईक् भाग नाम्छूईतोका बेक्ना चारीदूपी लेन्दातू। खीक्‍का छा वातमोरो मूङ्‍क छा चाम्खाम् पीकाना मूङ्‍क देक्मा छा वाईम्होक् मीम्छाम् लाईस्पी थोरेपा।

५ मूङ्‍क मीम्छाआ खोलोङ् जातिची सेल्मी तूप्‍आ चार तोप् ईल्पो वात्छा छा वातू। मूङ्‍कम् छा नीनाम्मा तूकपी पक्चीना खम् सीङ्‍हासनपी खाईची।

६ मूङ्‍क मीम्छा क गोङ्‍रूत्खाप् थाम्पूपी जूकाखाता, मूङ्‍क मीम्छाम् लागी ईक् हबऊ नीस्चून्दूलूम् तूक्पोङ् लेई सम्मो हीम् पीकाना नीनाम्माआ मूङ्‍कम् लागी तूस्को चोचूप्स्यूक्स्क तूवा।

७ खीक्‍काना साराङ्‍गाप्‍तो जूम्‍लूक छूवा। मिखाएल ना खम् नीनाम्माम् रीदाम् पोक्चा मूङ्‍क देक्मालो जूम्‍लूक मची। मूङ्‍क देक्मा ना मूङ्‍कम् रीदाम् पोक्चासो खस्का जूम्‍लूक मची,

८ खोदोलोई मूङ्‍क देक्मा ना मूङ्‍कम् रीदाम् पोक्ची सता, खीक्‍का मूङ्‍कस् साराङ्‍गापी तूस्को मान्पीची।

९ मूङ्‍क देप् देक्मा दाली चारीदूपू होक्सा ना मूङ्‍कम् रीदाम् पोक्चीसो मूङ्‍कलो ईतोतो होक्सा। मूङ्‍क देक्मा क सून्मापूक पूः, खोलोङ् चारपीकस् हूर्प्‌ दीप् दियाबलस अथवा शैतान के।

१० खीक्‍का कोङा साराङ्‍गाप्‍तो ओरो पीकाचाक ईबूम् देप्पा साल्म् येनू,

“हन्‍ना ई नीनाम्माम् हल्वा ना राःरा ना चारखम्

खम् ख्रीष्‍टमी हक् ताक तूये।

ऊदोईपीक्यालो ई बू-नेछोची सेपालेपा नीनाम्माम् मूक्स्दूपी दोस् तेईप् शैतान,

दाली चारीदूपी होक्साक तूये।

११ खस् थुमाम् हीः ना खची होप्मी गवाईमी रीङ्‍बऊलाम्पा मूङ्‍कचीपीका कोक्साक तूये,

ऊदोईपीक्यालो मूङ्‍कचा सीम् सम्मोसो

खची होप्मी रीराम सम्तूमा मान्मीची।

१२ खन्सा ए साराङ्‍गा ना साराङ्‍गापी तूप्चे,

आन्‍नी आम्नी जीननीव।

खोदोलोई चार ना दीरीत्‍ती धिक्‍कार के!

ऊदोईपीक्यालो होप्मी नाम्‍ला चीछाङाङ् तूये पीम् छेत्ना

शैतान देप् छूलीलो आम्‍नीपू दाली यूवाक तूये।”

१३ मूङ्‍क देक्माआ म्होप् चारपी होक्साक तकप्का मूङ्‍कसा वात्छा छा वाईप् मूङ्‍क मीम्छा जारा मअ।

१४ खोदोलोई मूङ्‍क मीम्छा मूङ्‍क पूःम् लाईस्पीका गोङ्‍रूत्खाप् थाम्पूपी पेर्म्‌ ना खाईम् लागी देप्पा बोबोकील्‍लीम् नीत्ची लाप्‍तो पीची। मूङ्‍क गोङ्‍रूत्खाप् थाम्पू सूक् दोङ् आधा सम्‍मो मूङ्‍क मीम्छा हीम् लागी चोचूम्दीम्पाक तूवा।

१५ मूङ्‍क मीम्छा बल्वाआ बेक्खीनूते पीकाना मूङ्‍क पूःआ मीम्छाम् दोस्लाम्पा म्ङःपीका योऊ तोङ्‍क काऊ लातू।

१६ खोदोलोई चारीदूआ मूङ्‍क मीम्छा बअ, ना देक्माआ म्ङपीका लात्क योऊ चारआ म्ङः हत्ना लूत्खी।

१७ खोदोलो मूङ्‍क देक्मा मूङ्‍क मीम्छापीका होसोङ् हायाम् म्छूली काता, ना मूङ्‍क मीम्छाम् बीन्‍नीपा म्छामाईलो जूम्‍लूक मस् खाता, मूङ्‍कस् क नीनाम्माम् आज्ञा रेप्ची ना येशूम् गवाई पीप्ची के।

१८ खीक्‍काना मूङ्‍क देक्मा दीरीत्‍तीम् चाखेम्पी थोरेपा।

दीरीत्‍तीप्का लत्‍ताक पोसू

१३

१ दीरीत्‍तीप्का ईबूम् पोसू लताथोङ्‍क कोङा तूखू। मूङ्‍कम् ईक्पोङ् पीत्‍तो ना नूक्ची म्तोङ् तूवा। मूङ्‍कम् पीत्‍तोपी ईक् पोङ् मुकुट तूवा, ना मूङ्‍कम् खोलोङ् तोङ्पी नीनाम्माम् निन्दा मप् नीङ् छाम्पा तूवा।

२ कोङा तूक मूङ्‍क पोसू नीङ्‍गाले तोङ्‍क तूवा, मूङ्‍कम् लोङ्ची मोक्स्मी तोङ्‍क तूवा ना मूङ्‍कम् ङः गूङ्‍गी नारमी तोङ्‍क तूवा। मूङ्‍क देक्माआ मूङ्‍क पोसू म्होप्मी राःरा, म्होप्मी सिंहासन ना देप् हक् पीयू।

३ मूङ्‍कम् तोङ् तोदीपी ईबूम् म्तोङ्पीक हायाम् देप् खेर् वोङाना सीम् होक्‍तोङ् ङेसा, खोदोलोई मूङ्‍कम् खेर् नखाता। खीक्‍का खोलोङ् चारपीकस् छाक्‍का छूवाना मूङ्‍क पोसूम् दोस् दोस् लाम्दूमा।

४ मीस्चा मूङ्‍क देक्माम् पूजा मदोङ्ची, ऊदोईपीक्यालो मूङ्‍कसा म्होप्मी हक् मूङ्‍क पोसू पीदीत्चीक तूवा। खचा ओरोपीक्‍तो मूङ्‍क पोसूम् पूजा मची, “ङ्‍क पोसू तोङ्‍क बीन्‍नीपा आसे तूये? ङ्‍कम् ऊल्‍लोङ्पी आसाई जूम्‍लूक मदूर?”

५ मूङ्‍क पोसू नाम्दूखू मप् ना नीनाम्माम् निन्दा मप् रीङ् नेईम् ङः पीम्पा तूवा। मूङ्‍क लीक्पोङ् नीस् लाःसम्‍मो हक् तोम् लागी पीम्पा तूवा।

६ नीनाम्माम् ऊल्‍लोङ्पी निन्दा मम्, खीक्‍का खम् नीङ् ना खम् तूस्को, ना साराङ्‍गाप्‍तो तूप्ची खोलोमी निन्दा मम् लागी मूङ्‍कसा म्ङः हल्‍लू।

७ खीक्‍का ख नीनाम्माम् मीस्चीका जूम्‍लूक मम् ना मूङ्‍कचीपीका कोम् हक् पीम्पा तूवा। खोलोङ् कुलची, मीस्ची, रीङ्ची ना गोङ्चीपी मूङ्‍क हक् पीम्पा तूवा।

८ खीक्‍का चारीदूपी तूप् खोलोआ मूङ्‍क पोसूम् पूजा मईची। मूङ्‍क पोसूम् पूजा मप्ची क चारमी थोस्‍कोपूकाङा सेत्चीक थुमाम् रीराममी सोक्सरपी नीङ् मान्छाम्पाकस् के।

९ आस्मी नोबो तूये खूङ्‍कसा येन्‍नूव।

१० कैदपी खाईम् पर्ने क

कैदपीङा खाते।

दोप्सेल‍आ सेतस्क क

दोप्सेल‍आङा सेतची।

नीनाम्माम् मीस्चीम् तेम्दूर्वा ना विश्‍वास ङ्‍कपीङ् तूये।

चारीदूपीका लत्‍ताक पोसू

११ खीक्‍काना चारीदूपीका लत्‍ताचाक बीन्‍नीपा ईबूम् पोसू कोङा तूखू। मूङ्‍कम्सो थुमाम् तोङ्‍क नीच्‍ची म्पीत्‍तो तूवा, ना देक्मा तोङ्ना मूङ्‍क नेन्दोङा।

१२ मूङ्‍कसा लाईस्पीक पोसूम् लाईस्पी मूङ्‍क लाईस्पी ताप् पोसूआ तक खोलोङ् हक् तोक्स्दोङू। मूङ्‍कसा देप् खेर् वोङाना सीम् हकलाम्पा नप्खाप् मूङ्‍क लाईस्पीक पोसूम् पूजा मम् लागी चारीदूपी ना मूङ्‍कपी तूप् खोलोङ् मीस्ची कर तीयू।

१३ मीस्चीम् मूक्‍स्दूपी नाम्छूईतोका चारीदूपू मीः हूम्दाप् तोङ्‍क देप्-देप् चीन्‍नसो मूङ्‍कसा मअ।

१४ लाईस्पीक पोसूम् मूक्स्दूपी ङ्‍क तोङ्‍क छाक्‍काक चीन्‍न खोमम् राःरा मूङ्‍क पीम्पा तूवा। मूङ्‍क राःराम् कारणआङा मूङ्‍कसा चारीदूपी तूप् मीस्ची हूर्‌स्ची। दोप्सेल‍आ खोम्वा चनासो लेताक मूङ्‍क लाईस्पीक पोसूम् सायोचोङ्माम् लागी ईबूम् ङोङोक्छे बानेई मम् हुकुम् मूङ्‍कसा मीस्ची पीयू।

१५ लाईस्पीक पोसूम् ङोङोक्छे नेन्‍नू ना मूङ्‍क पोसूम् ङोङोक्छेम् पूजा मान्मप्ची सेत्चीनू पीकाना मूङ्‍क पोसूमी ङोङोक्छेपी सोम् तेईम्पीम् राःरा दोस्रो पोसू पीयू।

१६ खीक्‍का मूङ्‍कसा देप्पा चीमा, होङ्पोक्, छूक्सीप्, स्वतन्त्र ना रोः खोलोङ् खची चूप् हूक्पी अथवा थप्पी छाप तेमीची।

१७ मूङ्‍क छाप मान्तूप् आसासो ऊची खेईम् ना खेईमम् मान्तोक् छूवा। मूङ्‍क छाप क मूङ्‍क पोसूम् नीङ् अथवा मूङ्‍कम् नीङ्मी सङ्‍ख्या के।

१८ ङ्‍क संख्या बूजेई मम् लूर्वा चाहेई छूये। बूजेई मदूर्प् मीचा मूङ्‍क पोसूम् सङ्‍ख्या जोरेई मनूना लात्नूव, ऊदोईपीक्यालो मूङ्‍क ईल्पो मीस्मी सङ्‍ख्या के। मूङ्‍कम् सङ्‍ख्या क तूक् चून्दूलूम् तूक्पोङ् तूक्ची के।

थुमा ना ईक् लाख लीक्पोङ्‍ लीची हबऊ

१४

१ खीक्‍काना कोङा खोङू, ना सियोन कोम्पी थुमा थोरेप्दीताक कोङा तूखू। खलो ईक् लाख लीक्पोङ् लीची हबऊ मीस्ची तूवा, खची थप्पी खम् नीङ् ना म्पाम् नीङ् छाम्पा तूवा।

२ खीक्‍का हायाम् सार बगेई छूक्चाप् योऊमी देप् साल्‍म् तोङ्‍क, ना देप् गूलूलूऊमी साल्म् तोङ्‍क साराङ्‍गाप्का लत्‍ताचाक साल्म् कोङा येनू। कोङा येनूक मूङ्‍क साल्म् वीणा दूप्चा दूप्चईचीक वीणाम् साल्म् तोङ्‍क तूवा।

३ सिंहासनमी लाईस्पी ना मूङ्‍क लीची लेईप्चाप् प्राणीचीम् ना धर्म-सेचीपोचीम् लाईस्पी खचा ईबूम् नयाँ छाम् मचचीक तूवा। मूङ्‍क छाम् क चारीदूपीका दाम् छोम्पाना उद्धार मम्पाक ईक् लाख लीक्पोङ् लीची हबऊ पीका बीन्‍नीपा आसासो ईम्चीम् मान्दूर्‌ची।

४ मूङ्‍कचा मीम्छालो तूम्‍लू मस्क मान्तू, ना कन्ये मीम्छाची तोङ्‍क चोक्ख तूये। थुमा हा-हारोई खाते खस् खम् दोस्-दोस् लाम्दूमे। खस् मीस्चीम् रापीका दाम् छोम्पाना उद्धार मम्पास् के, खीक्‍का नीनाम्मा ना थुमाम् लागी खोलोप्का दूङ् लाईस्पी पीम्पाक चाचोदाम्ची के।

५ खची ङःपी ऊसो वालीलीक रीङ् मान्तूवा, खस् खोत मान्दीक तूये।

सूप्पो नीनाम्माम् रीदाम् पोक्ची

६ खीक्‍काना बीन्‍नीपा ईल्पो नीनाम्माम् रीदाम् पोक् नाम्छूईमी रापी पेर्‌चाक कोङा तूखू। चारीदूपी तूप् खोलोङ् जातिची, कुलची, रीङ् नेईची ना मीस्ची येईमीम् लागी हादेसो मान्याईप् जीनप् रीदाम् खपी तूवा।

७ खसा हायाम् सोतो ओरोपीका, “नीनाम्मापीका कीसानीव, ख साम्दीखा दानूम्व। ऊदोईपीक्यालो खम् नीयाम् नाम्‍ला ताक तूये। साराङ्‍गा, चारीदू, दीरीत्‍ती ना काऊमी पूई बोबूईप् सेवा छानूम्व।”

८ खीक्‍का बीन्‍नीपा ईल्पो नीनाम्माम् रीदाम् पोक्, अर्थात् दोस्रो क ओरोपीक्‍तो म्दोस्-दोस् खाता, “पतन छूवा! जाति-जातिची तूम्‍लूआ पेप्खीक खची छूलीम् मद्यआ सेईमीक् हायाम् देप् बेबिलोनमी पतन छूवा।”

९ खीक्‍काना तेस्रो नीनाम्माम् रीदाम् पोक् हायाम् देप् साल्म्पी ओरोपीक्‍तो खची दोस्पी बाना, “हेप् मीचा मूङ्‍क पोसू ना मूङ्‍कम् ङोङोक्छे पूजा मय ना म्होप्मी थप्पीदोसो हूक्पीदोसो मूङ्‍कम् छाप तेसस्दोक,

१० मूङ्‍कसासो ऊसो मान्हल्मो चोचूम्पा नीनाम्माम् छूलीम् पोङ्‍कीरीम्पीका नीनाम्माम् नीयाम् हायाम् खर मद्य दूङ्‍ङ। पवित्र नीनाम्माम् रीदाम् पोक्ची ना थुमाम् मूक्स्दूपी मीः लो गन्धकपीलो मूङ्‍कसा सासाना तय।

११ खचा तयस्क सासानाम् मीक्मा सदैबरी थोम्‍ला खात्चाये। मूङ्‍क पोसू ना मूङ्‍कम् ङोङोक्छे पूजा मप् ना मूङ्‍कम् नीङ्मी छाप तेप्ची ङ्‍कस्ङा के। मूङ्‍कचा सेपा-लेपा हादेम्सो नोम्चीम् तयस्‍नो।”

१२ नीनाम्माम् आज्ञा रेप् ना येशूपी विश्‍वास मप् नीनाम्माम् मीस्चीम् हूदूर्म्‌ वा ङ्‍कपीङ् तूये।

१३ खीक्‍का साराङ्‍गाप्का लत्‍ताक ङ्‍क तोङ्‍क साल्म् कोङा येनू, “ङ्‍क छाप्व: हन्‍नायीका रोबूपी सीप्ची आसीक् तोक्ची के।” पवित्र आत्माआ ओरोपीके, “एई, खचा खची हो-होप्मी रोकोछूलाम्पा नोम्चीम् तयची, ऊदोईपीक्यालो खची लक् खची दोस्-दोस् खाते।”

चारीदूम् कटनी

१४ खीक्‍काना कोङा खोङू, ना ईबूम् ओम्‍लोप् मोम् ना मूङ्‍क थेम्पी तूप् मीस्मी छा तोङ्‍क ईल्पो कोङा तूखू, मूङ्‍कम् तोङ्पी हाल्‍ङोम् मुकुट तूवा ना म्हूक्पी हायाम् गेईप् ईबूम् बेलो तूवा।

१५ बीन्‍नीपा ईल्पो नीनाम्माम् रीदाम् पोक् नीनाम्मा दप्स्को खीम्पीका पाखा ल‍त्‍ता, ना मोम् थेम्पी तूप् हायाम् सोतो ओरो लअ, “आम् बेलो लाप्व ना कटनी मव, ऊदोईपीक्यालो कटनीम् नाम्‍ला तालाताक तूये, ऊदोईपीक्यालो चारीदूपीक बाली नम्‍लोना ताखाताक तूये।”

१६ ओरोना मोम् थेम्तो तूप्‍आ म्होप्मी बेलो चारीदूपी तोक्सू, खीक्‍का चारीदूम् कटनी छूवा।

१७ खीक्‍का साराङ्‍गाप्‍तो तूवाक नीनाम्मा दप्स्को खीम्पीका ईबूम् बीन्‍नीपा नीनाम्माम् रीदाम् पोक् पाखा लत्‍ता। खपीसो ईबूम् गेईप् बेलो तूवा।

१८ खीक्‍का वेदीपीका बीन्‍नीपा ईल्पो नीनाम्माम् रीदाम् पोक् लत्‍ता, मूङ्‍कम् हक् मीःपी तूवा। गेईप् बेलो खूर्प् मूङ्‍कसा हायाम् सोतो ओरो लअ, “आम् गेईप् बेलो तोक्स्ते, ना चारीदूपीका वाचोसीम् जूप्पा बात्ल मते, ऊदोईपीक्यालो चारीदूपीक वाचोसी नम्‍लोना तूमाखात्क तूये।”

१९ मूङ्‍क नीनाम्माम् रीदाम् पोक्‍आ म्होप्मी म्बेलो चारीदूपी तोक्सू ना चारीदूपीक वाचोसीम् म्चो बात्ल मअ, ना मूङ्‍क नीनाम्माम् छूलीम् देप् वाचोसी पेलेई मम् कोलपी होक्स्छोक्स्सू।

२० सहरपीका पाखाप्क वाचोसी पेलेई मम् कोलपी मूङ्‍क वाचोसी सीक्‍ची, ना वाचोसी पेलेई मम् कोलपीका हीः लत्‍ताना बगेई छूवा। मूङ्‍क हीः खोक्मी ङःथूईम्‍री सम्मो ताप्‍तेप्‍तो गूम्प् छूवाना मूङ्‍क सूक्चून्‍दूलूम् किलोमिटर सम्मो बगेई छूवाक तूवा।

नूक्पो रीदाम् पोक् ना नूक्ची विपत्ती

१५

१ कोङा साराङ्‍गाप्‍तो हायाम् देप् ना योबोरीखाक बीन्‍नीपा ईबूम् चीन्‍न तूखू। मूङ्‍कपी नूक्पो रीदाम् पोक्चा नूक्ची याईस्कोप्क नीछीमा खूर्‌दीत्चीक तूवा, ऊदोईपीक्यालो मूङ्‍क विपत्तीचीपीङा नीनाम्माम् छूली यात्‍तेके।

२ मीःलो हल्सोङ् सीसाम् दीरीत्‍ती तोङ्‍क कोङा तूखू। मूङ्‍कपी पोसू ना मूङ्‍कम् ङोङोक्छे ना मूङ्‍कम् नीङ्मी सङ्‍ख्यापी कोप्ची मूङ्‍क सीसाम् दीरीत्‍तीम् चाखेम्पी थोरेप्दीताक तूवा। खचा खची हूःआ नीनाम्माम् वीणा खूर्‌चीना

३ ओरो पीक्‍तो नीनाम्माम् रोः मोशाम् छाम् लो थुमाम्‍लो छाम् मची,

“ए खोलोप्का दूङ् राःरालोक योबोरोबू नीनाम्मा,

आम् लक् हायाम् देप् ना योबोरीखाक तूये।

दूङ् दूङ्पीक होङाबू,

आम् लाम् धार्मिक ना आछीयाक तूये।

४ ए योबोरोबू, आम्पीका आसे कीस्‍नो?

ना आम् नीङ्मी साम्दीखा आसाई मईनो?

ऊदोईपीक्यालो आन्ङाङ् पवित्र तूये।

खोलोङ् जातिची ताईना,

आन् सेवा छये,

ऊदोईपीक्यालो आम् धार्मिक लक्ची खोछेत्‍ताक तूये।”

५ ङ्‍क रीङ् छूवाकप्का कोङा खोङू, ना साराङ्‍गापी गवाईमी पालमी दप्स्को खीम् हला।

६ नूक्ची नीछीमाची खूर्प्‌ दीप् नूक्पो नीनाम्माम् रीदाम् पोक्ची मूङ्‍क दप्स्को खीम्पीका पाखा लत्‍ता। खचा सासायोक ना लाङ्‍लाङ्‍योक तेई खाप्स्दीत्चीक तूवा ना खची पम्पी हाल्ङोम् पेटी वाईप्दीप् तूवा।

७ मूङ्‍क लीची लेईप्चाप् प्राणी तूवाकप्क ईल्पोआ सदैबरी लेईप्चाप् नीनाम्माम् म्छूलीआ पेप्खाप् हाल्ङोम् नूक्ची पोङ्‍कीरीम् मूङ्‍क नूक्पो नीनाम्माम् रीदाम् पोक्ची पीयू।

८ खीक्‍का नीनाम्माम् साम्दीखा ना खम् राःराम् कारणआ मूङ्‍क दप्स्को खीम् मीक्माआ पेप्खी। मूङ्‍क नूक्पो नीनाम्माम् रीदाम् पोक्मी नूक्ची नीछीमाची मान्याईम् सम्मो आस्सो दप्स्को खीम्गोपी वोमान्दूर्।

नीनाम्माम् छूलीम् नूक्ची पोङ्‍कीरीम्

१६

१ खीक्‍काना नीनाम्मा दप्स्को खीम्पीका हायाम् सोतो लत्‍ताक ईबूम् साल्म्आ नूक्पो रीदाम् पोक्ची ओरो लचक कोङा येनू: “आन्‍नी खात्नीते, ना नीनाम्माम् छूलीम् नूक्ची पोङ्‍कीरीम् चारीदू थेम्पी काताछोक्स्‍नूम्ते।”

२ लाईस्पीक रीदाम् पोक्‍आ खाताना म्पोङ्‍कीरीम् चारीदू थेम्पी कात्छोक्सू। पोसूम् छाप तेप् ना मूङ्‍कम् ङोङोक्छे पूजा मप् मीस्ची खोलोमी गाम्पी ईकीम् लप् ना हायाम् तूक् खेर् लत्‍ता।

३ दोस्पीक नीनाम्माम् रीदाम् पोक्‍आ म्पोङ्‍कीरीम् दीरीत्‍तीपू कात्छोक्सू, ना मूङ्‍क सीप्खाप् मीस्मी हीः तोङ्‍क छूवाखाता। खीक्‍का दीरीत्‍तीपी तूप् खोलोङ् लेईप्चाप् प्राणीची सीया।

४ तेस्रो नीनाम्माम् रीदाम् पोक्‍आ म्पोङ्‍कीरीम् योऊचीपी ना काऊमी पूईपी कात्छोक्सू, ना मूङ्‍क हीःछूवाखाता।

५ खीक्‍काना काऊमी जीम्मा लाप् नीनाम्माम् रीदाम् पोक्‍आ ओरो पीकाचाक कोङा येनू,

“ए पवित्र नीनाम्मा, आन् तूचाये ना आन् तूवा,

आना नम्‍लो नीया मय,

ऊदोईपीक्यालो आना ओरोनाङ् नीया मक तूये।

६ ऊदोईपीक्यालो खचा नीनाम्माम् मीस्ची ना खारीबोपोची सेत्चीक तूये,

ना आना खस् हीः दूम् पीचीक तूये।

खचा तोम्ङा तूवाक दण्ड तची।”

७ खीक्‍का वेदीआ ओरो पीकाचाक कोङा येनू,

“अऊ, खोलोप्का दूङ् राःरालोक योबूरोबू नीनाम्मा,

आम् नीया आछीयाक ना थीक् तूये।”

८ चौथो नीनाम्माम् रीदाम् पोक्‍आ म्होप्मी पोङ्‍कीरीम् नाम् थेम्पी कात्छोक्सू, ना मीस् मीःआ हूईम् हक् नाम् पीचीक तूवा।

९ मीस्ची तातआ हायाम् हूया, ना खचा मूङ्‍क नीछीमापी हक् तूप् नीनाम्माम् नीङ्मी निन्दा मची। खोदोलोई खचा वालूम्मा मम् ना ख साम्दीखा दोम् इन्कार मची।

१० पाँचौं नीनाम्माम् रीदाम् पोक्‍आ म्पोङ्‍कीरीम् मूङ्‍क पोसूम् सिंहासनपी‍ कात्छोक्सू, ना मूङ्‍कम् चारखम्पी नाम्कूर्मादाम् छूवा। लम्वाआ मीचा खची लेम् खःची।

११ खची दूक्‍वा लो खेर्‌आलो गर्दा खचा साराङ्‍गाप्‍तोक नीनाम्मा साराप् छची। खोदोलोई खची होपा मस्क ङालीवार् लक्पीका वालूम्मा मम् खचा इन्कार मची।

१२ छैटौँ रीदाम् पोक्‍आ म्पोङ्‍कीरीम् देप् यूफ्रेटिस योऊपी कात्छोक्सू, ना योऊपीक काऊ सीप्खी ना नाम्‍आप्स्को हेम्‍लाम्पा ताप् होङाबूचीम् लागी लाम् हला।

१३ खीक्‍का कोङा देक्माम् ङःप्का, मूङ्‍क पोसूम् ङःप्का ना वालीलीपो खीरीबोपोम् ङःप्का बोरो तोङ्‍क सूप्ची जेजेर् आत्मा लत्‍ताचाक तूखू।

१४ खस् छाक्‍काक चीन्‍न मप् चाप् आत्माची के। खोलोप्का दूङ् राःरालोक नीनाम्माम् देप् लेईपी छूक् जूम्‍लूक मम् लागी खोलोङ् चारपीक होङाबूची ईदेऊ बात्ल मम् लागी ङ्‍क सूप्ची चाप् आत्माची मूङ्‍क होङाबूचीपी खाते।

१५ “खोङ्नूम्व, कोङ् खूस्पा तोङ्‍ना तोयो के। चीङ्चीङ् तूप् ना म्होप्मी तेई सम्सूर्प्‌ ना यूप् नीनाम्माआ आसीक् पीय। मादोन् मूङ्‍क फूतीकेर् छूना लादूमे, ना मीस्चीम् रापी ङईम्पी तात्‍ते।”

१६ खीक्‍काना मूङ्‍क चाप् आत्माचा मूङ्‍क होङाबूची ईदेऊपी बात्ल मची। मूङ्‍क थाम्पूम् नीङ् हीब्रू रीङ्पी आर-मागेड्डोन मीयची।

१७ सातौँ नीनाम्माम् रीदाम् पोक्‍आ म्पोङ्‍कीरीम् हीक्पी कात्छोक्सू, ना नीनाम्मा दप्स्‍को खीम्मी सिंहासनपीका ओरो पीम् ईबूम् हायाम् सोतो साल्म् लत्‍ता, “हन्‍ना याता!”

१८ खीक्‍काना बाक्स् केत्‍ता, गूलूलूऊमी साल्म् लत्‍ता, ना ईकीम् लप् लून्मा तोक्सा। मूङ्‍क लून्मा हायाम् ईकीम् लप् तूवा, चारीदूपी मीस् लोलीसाकप्का एक्‍सा ङ्‍क तोङ्‍क लून्मा हाल्‍लोसो मान्तोमोङ् तूवा।

१९ मूङ्‍क देप् सहर सूक् खोङ्‍लो छूवा, ना छाप्कूवा-छाप्कूवापीक सहरची हत्खाता। नीनाम्माआ हायाम् देप् बेबिलोन सहर मीन्‍नू, ना खसा ईकीम् लप् म्छूलीआ पेप्खाप् मद्यमी पोङ्‍कीरीम् मूङ्‍क सहर दूमीयू।

२० खीक्‍का खोलोङ् टापूची यङ्‍खाता ना खोलोङ् कोम् मास्खाता।

२१ लीक्पोङ् किलोग्राम तोरो देप-देप् मूलू मीस् थेम्पी हूप्सा, ना मीचा मूलूम् नीछीमाआ गर्दा नीनाम्मा साराप् छची। ऊदोईपीक्यालो ङ्‍क नीछीमा हायाम् ईकीम् लप् तूवा।

मीम्छा लो पोसूलो

१७

१ मूङ्‍क नूक्ची पोङ्‍कीरीम् खूर्प् नूक्पो नीनाम्माम् रीदाम् पोक्चीपीक ईल्पोआ ओपी बानाना कोङ् ओरोलो, “एक्सा बान्ते, कोङा आन् ओरोतो काऊ थेम्पी तूप् मूङ्‍क देप् बेलेछी लप्पी ताप् नीया खोमीयान्।

२ मूङ्‍कलो चारीदूपीक होङाबूचा तूम्‍लू मस्क तूये, ना चारीदूपी तूप् मीस्ची मूङ्‍कम् तूम्‍लूम् मद्यआ सेत्चीक तूये।”

३ खीक्‍का मूङ्‍क नीनाम्माम् रीदाम् पोक्‍आ कोङ् आत्मापी खूरोना ईबूम् गोङ्‍रूत्खाप् थाम्पूपी खायो। मूङ्‍कपी नूक्ची तोङ् ना ईक्पोङ् म्पीत्‍तो तूप् नीनाम्माम् निन्दा मप् नीङ्आ पेप्खाप् हाल्के पोसू थेम्पी तूप् ईल्पो मीम्छा कोङा तूखू।

४ मूङ्‍क मीम्छाआ बैजनी ना लाङ्‍लाङ्‍योक हालालाप् तेई खाप्स्दीत्क तूवा, खीक्‍का हाल्‍ङो, हायाम् दाम् ताईप् रत्न ना मोतीआ मूङ्‍क चोन्दीन्चीक तूवा। मूङ्‍कसा म्हूक्पी हाल्ङोम् ईबूम् पोङ्‍कीरीम् गोङ्दीत्क तूवा। मूङ्‍क पोङ्‍कीरीम् क म्होप्मी तूम्‍लूम् ईजेर्म् लप् ना फोहोर रीङ्आ पेप्छोक्स्क तूवा।

५ मूङ्‍कम् थप्पी ईबूम् नीङ् छाम्पा तूवा:

रहस्य

चारीदूपीक बेलेछी लप्ची

ना ईजेर्म् लप् थक्चीम् म्मा

देप् बेबिलोन।

६ कोङा मूङ्‍क मीम्छा नीनाम्माम् मीस्चीम् हीः ना येशूम् तोक्पी सेत्चीक मीस्चीम् हीः दूङ्‍ना हीःआ सेत्‍क तूखू। मूङ्‍क खोङूना कोङ् हायाम् छाक्‍का छूवो।

७ खीक्‍का मूङ्‍क नीनाम्माम् रीदाम् पोक्‍आ कोङ् ओरो लोओ, “आन् ऊदोई छाक्‍का छूचाईकई? मूङ्‍क मीम्छा ना ख खूर्प्‌ दीप् नूक्ची तोङ् ना ईक्पोङ् पीत्‍तो तूप् पोसूम् रहस्यम् रीङ् कोङा आन् ईयान्।

८ आना तक मूङ्‍क पोसू ईबूम् नाम्‍लापी तूवा, खोदोलोई ईनीम्‍बा मान्तू, ना खादीपूका मूङ्‍क थोम्‍ला लत्ना मूयूप्छा छूक्स् खाते। खीक्‍का चारमी थोस्कोपूका रीराममी सोक्सरपी नीङ् मान्छाप्पाक चारीदूपी तूप् मीस्ची मूङ्‍क पोसू तखीयस्‍ना छाक्‍का छूये। ऊदोईपीक्यालो मूङ्‍क ईबूम् नाम्‍लापी तूवा, खोदोलोई ईनीम्‍बा मान्तू ना दोस्पी ताये।

९ “ङ्‍क रीङ् बूजेई मम् लागी नीऊ लो लूखूप्चीलो चाहेई छूये। मूङ्‍क नूक्ची तोङ् क नूक्ची कोम् के, मूङ्‍क थेम्पी मूङ्‍क मीम्छा तूचाये। ङ्‍क तोङ्ची नूक्पो होङाबूस्सो के।

१० ङाक्पो होङाबूची सीयाखात्नीक तूये। ईल्पोआ क ईनीम्‍बा चार तोक्स्चयक तूये, बीन्‍नीपा ईल्पोक होसोङ् मान्तामोङ् तूये। मूङ्‍क ताईकप्का चीबाईप् नाम्‍लामी लागीङाङ् मूङ्‍कसा चार तोक्स्।

११ मूङ्‍क पोसू, मूङ्‍क ईबूम् नाम्‍लापी तूवा, खोदोलोई हन्‍ना मान्तू, मूङ्‍क क आठौँ के। नूक्ची तोदीप्क मूङ्‍क ईबूम् के, खोदोलोई मूङ्‍क पीलूलूक्खाते।

१२ “आना तक मूङ्‍क ईक्पोङ् पीत्‍तो क ईक् पोङ् होङाबूस् के, मूङ्‍कचा ईनीम्‍बा सम्‍मो चार तोम् राःरा मान्तोमोङ् तूये। खोदोलोई खचा मूङ्‍क पोसूलो चीबाईप्छाम् लागी चार तोम् हक् तयची।

१३ ङ्‍क होङाबूची ईबूम् सानीवाकङ् छूये, ना मूङ्‍कचा खची होप्मी राःरा लो हक्लो मूङ्‍क पोसू पीयची।

१४ खचा थुमाम् ऊल्‍लोङ्पी जूम्‍लूक मईची, ना थुमा खचीप्‍का कोक्से, ऊदोईपीक्यालो थुमा क रोबूचीम्सो रोबू ना होङाबूचीम्सो होङाबू तूये। खलो तूप्ची क काछोम्पाक, सोम्पाक ना विश्‍वास मम् खाईप् छूवाकस् के।”

१५ मूङ्‍क नीनाम्माम् रीदाम् पोक्‍आ कोङ् ओरो लोओ, “आना तखीक मूङ्‍क बेलेछीलप् तूचाईक काऊ क म्खाल्खाल्क सोम्छाची, ओरोसर्प् मीस्ची, जातिची ना रीङ् नेईप्ची के।

१६ खीक्‍का आना तक मूङ्‍क ईक्पोङ् पीत्‍तो ना मूङ्‍क पोसूआ मूङ्‍क बेलेछीलप् मीम्छा जेरची। खचा मूङ्‍कपीका खोलोङ् थक् ङाप्पस्‍ना मूङ्‍क फूतीकेर् बानेईमईची, मूङ्‍कम् म्सा चईची, ना मूङ्‍क मीःपी हूईछोक्सची।

१७ ऊदोईपीक्यालो नीनाम्माम् रीङ्बऊ पूरा मान्छूम् सम्मो ईक् सानीवा छूना मूङ्‍क होङाबूचा खची चार तोम् राःरा मूङ्‍क पोसू पीयची। नीनाम्माम् लोचम् पूरा मम् लागी खसा खची गोङ्पी ओरो मम् लन्ची तेईपीची।

१८ आना तखीक मूङ्‍क मीम्छा क चारीदूपीक होङाबूचीपी चारतोप् देप् सहर के।”

बेबिलोनमी पतन छूवाक

१८

१ ङ्‍क रीङ् छूवाकप्का देप् हक् तूप् बीन्‍नीपा ईबूम् रीदाम् पोक् साराङ्‍गाप्‍का मूक्सू यूवाचाक कोङा तूखू। खम् साम्दीखाआ चार छेयाङ्छेयाङ्‍यो छूवा।

२ खूङ्‍क ओरो पीक्‍तो हायाम् सार बसा:

“पतन छूवा! मूङ्‍क देप् सहर बेबिलोनमी पतन छूवा!

मूङ्‍क चाप् आत्माची ना कूयामाचीम् तूस्को छूवाक तूये,

खोलोङ् चाप् छोऊ ना जेजेर्वा छोऊमी तूस्को छूवाक तूये।

३ ऊदोईपीक्यालो खोलोङ्‍ गोङ्चा

मूङ्‍कम् तूम्‍लूमी मद्य दूङ्‍चीक तूये।

चारीदूपीक होङाबूचा

खलो तूम्‍लू मस्क तूये।

मूङ्‍कम् ङालीईप् लन्ची पूरा मम् लाङोआ गर्दा

चारीदूपीक पईकार मप्ची होङ्‍पोक् छूवाक तूये।”

४ खीक्‍का कोङा साराङ्‍गाप्‍तोका ओरो पीकाचाक बीन्‍नीपा साल्म् येनू:

“ए ओ मीस्चे, मूङ्‍कप्का लत्‍तानीना थोङ्‍नीते,

मादोने मूङ्‍कम् मोऊपी आन्‍नीसो काम्चीनी,

ना मूङ्‍कम् नीछीमाची आन्‍ना तेम्बोक्से।

५ ऊदोईपीक्यालो मूङ्‍कम् मोऊ साराङ्‍गासम्मोङ् नोङाक तूये,

ना नीनाम्माआ मूङ्‍कम् जेजेर्वा लक्ची मीन्‍नक तूये।

६ मूङ्‍कसा ऊई मक तूवा मूङ्‍कसो खूङ्‍कतोङ्नाङ् मनूम्व,

खसा मक लक्मी दोबर मूङ्‍क आनाछानूम्व।

खसा बीन्‍नीपाम् लागी पेप्क पोङ्‍कीरीम्पी

मूङ्‍कम् दोबर खर मद्य पेपानूम्ना ख पीयानूम्व।

७ मूङ्‍कसा म्होप् देईकई साम्दीखा ना सूक्वा पीन्ची,

मोन्तोदीङ् सासाना ना दूक्वा खसो पीयानूम्व।

ऊदोईपीक्यालो मूङ्‍कसा म्सानीवापी ओरो मीने,

‘देप् होङाबूमे छूवोना कोङ् तूवोचोयोक तूये, कोङ् लोमेवा माके,

खीक्‍का कोङा हादेसो सोक् मम् बोक्स्‍नो।’

८ खन्सा ईलेईपीङ् खपी नीछीमा तालाते:

सीम्, सोक् ना सीसोवा ताये।

मीःआ मूङ्‍क सोकोदईखाते,

ऊदोईपीक्यालो खम् नीया मप् योबोरोबू नीनाम्मा हायाम् देप् राःरालोक तूये।”

९ मूङ्‍कलो तूम्‍लू मप् ना सूक्वापीङाङ् तूप् चारीदूपीक होङाबूचा मूङ्‍क हूईचाईक मीक्मा तयस्‍ना मूङ्‍कम् लागी खापे ना तूनीवा मईची।

१० मूङ्‍कम् सासानाआ खस् कीसे ना छूबूरीपाङ् थोरेप्ना ओरोपीके,

“धिक्‍कार! धिक्‍कार! आन् देप् सहर,

ए बेबिलोन, आन् देप् राःरालोक सहर!

ऊक् घण्टापीङ् दण्ड आम्पी तालाता।”

११ चारपीक पईकार मप्ची खम् लागी खापे ना तूनीवा मीईची, ऊदोईपीक्यालो खची पईकारमी चूम्सोस् हन्‍ना आसासो खेतस्‍नो।

१२ आसासो खची हाल्‍ङो, नाम्छेर्बू, रत्न, मोती, सूतीम् तेई, बैजनी तेई, रेशम, लाङ्‍लाङ्‍योक हालालाप् तेई, खोलोङ् खाल्‍क नाम्चानप् सीङ्, खोलोङ्‍ बाजूहोम्मी काङ्पीका बानेई मम्पा चूम्सोस्, ना खोलोङ् हायाम् दाम् ताईप् सीङ्, काँस, सेल ना सिंगमरमर खेतस्‍नो।

१३ दालचिनी, मासाला, ङम्ङम्योक नाम्प् धूप, मूर्र, ओम्‍लोप् धूप, मद्य, तेल, हायाम् योक् फूल, दोचेर्, पीः, मेस्, लूस्, खोक्, रथ, रोः रोमेची ना मीस्ची आसासो खेतस्‍नो।

१४ पईकार मप्चा ओरोपीके, “आम् सानीवाआ मीन्‍नक नप् रीङ्ची आम्पीका खालेताक तूये। आम् दाचाम् ना आम् सायोचोङ्मा खोलोङ् छयप्छा छूवाखाता, ना मूङ्‍क होसोङ् हादेसो तयनो।”

१५ मूङ्‍क सहरपी पईकार मप्ना दाचाम् तूलेई मप् पईकार मप्ची मूङ्‍क सहरपी ताक सासानाम् कीम्‍आ छूबूरीपाङ् थोरेप्ना ओरोपीक्‍तो देप् साल्म्पी खापे ना तूनीवा मईची,

१६ “धिक्‍कार! धिक्‍कार! आन् देप् सहर,

सूती, बैजनी ना लाङ्‍लाङ्‍योक हालालाप् तेई खाप्स्दीत्ना

हाल्‍ङो, हायाम् दाम् परेईछूक् रत्न ना मोतीआ चोप्दीप्चीप्!

१७ ऊक् घण्टापीङा मोन्तोदेतो दाचाम् छयप्छा छूवाखात्क तूये!”

खोलोङ् देप् हेयोङ्माप्क कप्‍तान, देप् हेयोङ्मापीका लाम्दूम्ची, देप् हेयोङ्मा तोप्ची ना दीरीत्‍तीहोम्पी पईकार मप्ची छूबूरीपाङ् थोरेपा,

१८ खीक्‍का मूङ्‍क देप् सहर हूयाना लत्‍ताक मीक्मा तचीना ओरोपीक्‍तो बसा, “मूङ्‍क देप् सहर तोङ्‍क बीन्‍नीपा ऊक सहरये तूवा?”

१९ खीक्‍का खचा खची हो-होप्मी तोङ्पी फूर्क् तेस्‍चीना खाप्‍तो तूनीवा मतो ओरोपीक्‍तो बसा,

“धिक्‍कार! धिक्‍कार! मूङ्‍क देप् सहर,

मूङ्‍क दीरीत्‍तीपी हेयोङ्मा तूप्ची खोलोङ्

मूङ्‍कम् दाचाम्‍लाम्पा होङ्पोक् छूवाक तूवा!

ऊक् घण्टापीङ् मूङ्‍क छयप्छा छूवाखाता!

२० ए साराङ्‍गा, मूङ्‍कम् नीयापी आम्जी नव!

ए नीनाम्माम् मीस्चे, प्रेरितची ना खारीबोपोची आम्नी जी ननीव!

आम्नीपी मूङ्‍कसा मक अन्यायम् लागी नीनाम्माआ मूङ्‍कम् नीया मक तूये।”

२१ खोदोलो ईबूम् हायाम् राःरालोक नीनाम्माम् रीदाम् पोक्‍आ देप् खूरूऊ तोङ्‍क लूङ् थेत्‍तू, ना ओरोपीक्‍तो मूङ्‍क दीरीत्‍तीपी होक्सू,

“ओरोनाङ् देप् सहर बेबिलोन हायाम् सार होक्से,

ना मूङ्‍क होसोङ् हादेसो छीपाम्नो।

२२ विणा दूप्ची, छाम् लप्ची, मीत्‍तीरी दूप्ची ना तुरही दूप्चीम् साल्म्

आम्पी हादेसो येनाम्नो।

मल्वामी लक् मप्ची

आम्पी हादेसो छीपाम्नो।

खूरूऊमी साल्म्

आम्पी हादेसो येनाम्नो।

२३ लाबाईमी अल्मा आम्पी हाल्‍लसो तात्‍नो।

दूखूलीप् ना दूखूलीम्मी साल्म्

आम्पी हाल्‍लसो येनाम्‍नो।

आम् पईकार मप्ची चारीदूपीक देप्-देप् मीस्ची तूवा।

आम् मन्त्रतन्त्रआ जाति-जातिची थगेई छूवाक तूवा।

२४ बेबिलोनपी खारीबोपोचीम् ना नीनाम्माम् मीस्चीम्,

ना चारीदूपी सेत्चीकची खोलोमी हीः छीम्पाक तूवा।”

हल्वाम् छाम्

१९

१ ङ्‍क रीङ् छूवाकप्का कोङा साराङ्‍गाप्‍तोका ओरोसर्प् मीचा हायाम् सोतो ओरो पीकाचाक येनू,

“हल्‍लेलूयाह!

हल्वा, साम्दीखा ना राःरा ई नीनाम्माम्ङा के,

२ ऊदोईपीक्यालो खम् नीया सत्य ना थीक् तूये।

खोलोङ् चारीदू मूङ्‍कम् तूम्‍लूआ बीगार मप् मूङ्‍क देप् बेलेछीलप्

खसा दण्ड पीक तूये।

खसा म्होप्मी रोःचीम् हीःमी फाई लाप्क तूये।”

३ मूङ्‍कचा हायाम् सोतो होसोङ् ऊलाम् ओरोपीका,

“हल्‍लेलूयाह!

मूङ्‍क देप् सहर हूईना लत्क मीक्मा सदैबरी थोम्‍ला खात्चाये।”

४ मूङ्‍क नीस्पोङ् लीची धर्म-सेचीपोचा ना मूङ्‍क लीची लेईप्चाप् प्राणीचा सूपोम् मस्‍ना सिंहासनपी तूप् नीनाम्मा ओरोपीक्‍तो सेवा छची,

“आमेन, हल्‍लेलूयाह!”

५ खीक्‍का सिंहासनपीका ओरो पीकाचाक साल्म् लत्‍ता,

“आन्‍नी नीनाम्माम् खोलोङ् रोःचे,

खपीका कीप् आन्‍नी चीमा देप् खोलोआ,

ई नीनाम्मा सायोचोङ्मा मीयानूम्व!”

६ खीक्‍काना ओरोसर्प् मीस्मी तोङ्‍क साल्म्, हायाम् सार बगेई छूक्चाप् योऊमी देप् साल्‍म् ना हायाम् राःरालोक गूलूलूऊमी साल्म् तोङ्‍क कोङा येनू, मूङ्‍कसा ओरो पीकाचाक तूवा:

“हल्‍लेलूयाह!

ऊदोईपीक्यालो खोलोपीका दूङ् राःरालोक योबोरोबू ई नीनाम्माआ चारखम् तोक्स।

७ केई ई जीनम् छूये, ना हायाम् ई गोङ् चानम् छूये,

खीक्‍का ख साम्दीखा पीयूम्नू!

ऊदोईपीक्यालो थुमाम् सूर्‌मी लेई तालाताक तूये,

ना खम् दूखूलीम् चोचूप्साखात्क तूये।

८ खाम् लागी लाङ्‍लाङ्‍योक ना ङालीनप्छा सूतीम् तेई ख पीची।”

(लाङ्लाङ्‍योक मलमलमी तेई क नीनाम्माम् मीस्चीम् धार्मिक लक् के)।

९ खीक्‍का मूङ्‍क नीनाम्माम् रीदाम् पोक्‍आ कोङ् ओरोलो, “ओरो छाप्‍ते, थुमाम् सूर्‌मी भोजपी काछोम्पाची नीनाम्माम् आसीक् तोक्ची के।” खसा होसोङ् ओरोलो, “नीनाम्माम् आछीयाक रीङ्‍बऊची ङ्‍कङ् के।”

१० खीक्‍का मूङ्‍क नीनाम्माम् रीदाम् पोक् सेवा छोम् लागी कोङ् मूङ्‍कम् म्‍लोङ्पू कूम्चीयो। खोदोलोई खसा कोङ् ओरोलो, “आना कोङ् ओरोना मम् नईनो। कोङ् येशूम् गवाई पीप् आन् ना आम् नेछोस्का ईतोक नीनाम्माम् रोःङाङ् के। नीनाम्मा सेवा छव! ऊदोईपीक्यालो येशूम् गवाई क खारीबोम् आत्मा के।”

ओम्‍लोप् खोक् ना मूङ्‍क थेम्पी तूप्

११ कोङा साराङ्‍गा हलाक तूखू ना मूङ्‍कपी ईबूम् ओम्‍लोप् खोक् तूवा। मूङ्‍क खोक् थेम्पी तूप्मी नीङ् “विश्‍वास मम् खाईप्” ना “आछीयाक” तूवा। खसा नत्‍तोना नीया मय ना जूम्‍लूक मय।

१२ खम् मूक्स् क मीलाम्छो तोङ्‍क, ना खम् तोङ्पी हायाम् देतो होङाबूम् मुकुट तूवा। खपी ईबूम् नीङ् छाम्पा तूवा, मूङ्‍क नीङ् खपीका बीन्‍नीपा आसासो छेत्‍तनो।

१३ खसा हीःपी लूम्पा तेई खाप्स्दीत्क तूवा, ना खम् नीङ् “नीनाम्माम् रीङ्बऊ” तूवा।

१४ साराङ्‍गाप्‍तोक दोर्‌ची ओम्‍लोप् ना सासाक सूतीम् तेई खाप्स्चीना ओम्‍लोप् खोक् थेम्पी तूवाना खम् दोस्-दोस् खाता।

१५ जाति-जातिची मासेई मम् लागी खम् ङःपीका हायाम् गेईप् दोप्सेल लत्‍ते, ना खसा सेल्मी तूप्‍आ खचीपी चारखम् तोक्स। खोलोप्का दूङ् राःरालोक नीनाम्माम् छूलीमी वाचोसी पेलेई मम् कोलपी खसा सीक्‍कची।

१६ खम् तेई ना फीलापी ङ्‍क नीङ् छाम्पा तूये:

“होङाबूचीम् होङाबू ना रोबूचीम् रोबू।”

१७ खीक्‍काना ईल्पो नीनाम्माम् रीदाम् पोक् नाम्थेम्पी थोरेप्दीताक कोङा तूखू। खसा नाम्छूईतो पेर्‌तीताक खोलोङ् छोऊची हायाम् सोतो ओरो लअ, “बान्‍नीते, नीनाम्माम् देप् चाचावा-दूदूवापी बात्ल छूवानीते।

१८ आन्‍ना होङाबूची, कप्‍तानची, बलिय मीस्ची, खोक्ची ना मूङ्‍क थेम्पी तूप्ची, स्वतन्त्र ना रोः रोमेची, देप्पा ना चीमा खोलोङ् मीस्चीम् साः चाईनूम्।”

१९ खीक्‍काना खोक् थेम्पी तूप् ना खम् दोर्‌चीम् ऊल्‍लोङ्पी जूम्‍लूक मम् लागी मूङ्‍क पोसू ना चारीदूपीक होङाबूची ना खची दोर्‌ची ईक् थाऊपी बात्ल छूवाक कोङा तूखू।

२० खोदोलोई मूङ्‍क पोसू लाप्ची, मूङ्‍क पोसूलो ईतो खम् लागी छाक्‍काक चीन्‍न मप् वालीलीपो खारीबोपोसो लाप्ची। ङ्‍क छाक्‍काक चीन्‍न मना मूङ्‍क वालीलीपो खारीबोपोआ मूङ्‍क पोसूम् छाप तेप्ची ना मूङ्‍क पोसूम् ङोङोक्छेम् पूजा मप्ची हूर्‌स्चीक तूवा। मूङ्‍क नीप्पोङ् तीईप्चाप् मीम् पोक्‍रीपू मान्सीप्ङा होक्स्छोक्स्ची।

२१ खीक्‍का मूङ्‍कचीम् दोर्‌ची क खोक् थेम्पी तूप्मी ङःपीका लत्‍ताक दोप्सेल‍आ सेत्ची, ना खोलोङ् छोऊचा मूङ्‍कम् साः खची बोखातो चची।

ईक् हबऊ दोङ्

२०

१ खीक्‍काना खादीम् चाबी ना ईबूम् देप् साङ्‍ली म्हूःपी खूर्‌दीत्ना ईल्पो नीनाम्माम् रीदाम् पोक् साराङ्‍गाप्‍तोका यूवाक कोङा तूखू।

२ नीनाम्माम् रीदाम् पोक्‍आ मूङ्‍क देक्मा लाप्ना ईक् हबऊ दोङ् छूईना यूक्सू। मूङ्‍क देक्मा क सून्मापूक पूः के, मूङ्‍क दियाबलस अथवा शैतानसो मीयची।

३ खसा मूङ्‍क खादीपू होक्स्छोक्सू, ना मूङ्‍क खादी खप्ना छाप तेसू। ओरोना मूङ्‍कसा ईक् हबऊ दोङ् मान्याईम् सम्मो जाति-जातिची हूर्म् तयनो। खीक्‍काना जीस्तातोम् लागी मूङ्‍क लेईम्छोम् छूये।

४ कोङा सिंहासनची ना मूङ्‍कथेम्पी तूप्ची तूखू, खस् नीया मम् हक् पीचीक तूवा। खीक्‍का येशूम् गवाईमी लागी ना नीनाम्माम् रीङ्बऊमी लागी तोङ् रूप्पाकचीम् आत्माची कोङा तूखू। मूङ्‍कची मूङ्‍क पोसूम् ना मूङ्‍कम् ङोङोक्छेम् पूजा मान्मप्ची ना मूङ्‍कम् छाप थप्पी अथवा हूःपी मान्तेप्चीम् आत्माची तूवा। खस् होसोङ् ऊसापका, ना खचा ख्रीष्‍टलो ईक् हबऊ दोङ्सम्मो चारखम् तोक्स्ची।

५ बीन्‍नीपा सीयाकस्क मूङ्‍क ईक् हबऊ दोङ् मान्याईम् सम्मो लेईप्चाप् मान्छूवा। ङ्‍क लाईस्पीक ऊम्पोम् के।

६ लाईस्पी ऊम्पोम्मी नाम्‍लापी पक्लाप्ची नीनाम्माम् आसीक् तोक्ची ना पवित्रस् के। मूङ्‍कस् दोस्रो सीम्मी राःराआ ऊसो मदूरनो, खोदोलोई मूङ्‍कस् नीनाम्मा ना ख्रीष्‍टमी पूजारी छूना खलो ईक् हबऊ दोङ्सम्मो चारखम् तोक्सची।

शैतानमी याईस्को

७ ईक् हबऊ दोङ् यात्कप्का शैतान मूङ्‍कम् कैदपीका लेत्‍खाते।

८ खीक्‍का खसा चारीदूपीक लीक्सूर्‌हेम् तूप् गोग लो मागोगलो मीचीक छाप्कूवापीक मीस्ची हूर्‌सस्‍ना जूम्‍लूक मम् लागी ईदेऊपी मस् खाते। मूङ्‍कचीम् संख्या दीरीत्‍तीपीक सेरोम् तोदेतोङ् छूये।

९ खस् खोलोङ् चारीदूपी खाताना नीनाम्माम् मीस्चीम् छाउनी बर्‌बार् ना नीनाम्माआ सम्तूमा मीक सहर ऊर्ची, खोदोलोई साराङ्‍गाप्‍तोका मीः हूप्साना खस् पीलूलूक्दीत्ची।

१० खस् हूर्‌प्छोप् मूङ्‍क शैतान मीः ना गन्धकमी पोक्‍रीपू होक्सा, मूङ्‍कपी मूङ्‍क पोसू लो मूङ्‍क वालीलीपो खारीबोपोसो लाईस्पीङ् होक्साक तूवा। मूङ्‍कपी खचा सेपालेपा हाल्‍लसो दूक्वा तेप्सची।

सीप्चीम् नीया

११ खीक्‍काना ईबूम् देप्पा ओम्‍लोप् सिंहासन ना मूङ्‍कथेम्पी तूप् कोङा तूखू। खम् लाईस्पीका नाम् लो चारीदूलो जूकाखाता ना खची लागी हापीसो तूस्को मान्तूवा।

१२ कोङा देप् ना चीमा खोलोङ् सीप्ची सिंहासनमी लाईस्पी थोरेप्दीताक तूऊ। खीक्‍का सोक्सरची हला, ना बीन्‍नीपा ईबूम् सोक्सरसो हला, मूङ्‍क क रीराममी सोक्सर तूवा। मूङ्‍क सोक्सरचीपी सीप्चा मस्क लक्ची छाम्पा तूवा, मूङ्‍क खची लक् तोङ्नाङ् खचीमी नीया छूवा।

१३ दीरीत्‍तीआ म्गोपी तूप् सीप्खाप्ची पीदीतू, खीक्‍का सीम् ना खादीआसो खचीपी तूवाक सीप्खाप्ची पीदीतू। मूङ्‍कचीम् खोलोमीङ् खची हो-होप्मी लक् तोङ्ना नीया छूवा।

१४ खीक्‍काना सीम् ना पाताल मीम् पोक्‍रीपू होक्सा। ङ्‍क मीम् पोक्‍री दोस्रो सीम् के।

१५ आस्मी नीङ् रीराममी सोक्सरपी छाम्पा मान्तू, मूङ्‍कस् मीःम् पोक्‍रीपू होक्सा।

नयाँ यरूशलेम

२१

१ खीक्‍काना कोङा नयाँ नाम् ना नयाँ चारीदू तूखू, ऊदोईपीक्यालो लाईस्पीक नाम् लो चारीदूलो मास्खाताक तूवा। दीरीत्‍तीने हन्‍ना तूम्ङा मान्तूवा।

२ खीक्‍का नीनाम्माप्का दूखूलीप्मी लागी दूखूलीम् तोङ्‍ना चोम्दीम्पा ना चोचूम्दीम्पा पवित्र सहर, नयाँ यरूशलेम साराङ्‍गाप्‍तोका ऊक्सू यूवाचाक कोङा तूखू।

३ सिंहासनपीका ओरो पीकाक ईबूम् हायाम् सोतो साल्म् कोङा येनू, “खोङ्‍व, नीनाम्माम् तूस्को मीस्चीका छूवाक तूये, ना ख मीस्चीका बास् मय। मीस्ची खम् प्रजा छूये, ना नीनाम्मा म्होप्ङा खस्का तूये ना खस् नीनाम्मालो तूये।

४ खसा खची मूक्स्पीक मीक्वा खोलोङ् तूक्पीयची। हन्‍ने हादेसो सीम् बोक्स्‍नो, ना सोक् ना तूनीवा ना दूक्वासो मम् बोक्स्‍नो। ऊदोईपीक्यालो लाईस्पीक रीङ् यात्खाताक तूये।”

५ सिंहासनपी तूप्‍आ कोङ् ओरोलो, “खोङ्‍व, कोङा खोलोङ् रीङ् नयाँ बानेई मूयो।” खसा ओरोसो पीका, “ङ्‍क छाप्व, ऊदोईपीक्यालो ङ्‍क रीङ्बऊ विश्‍वास मम् खाईप् ना आछीयाक तूये।”

६ खसा कोङ् ओरोलो, “हन्‍ना याताके! अल्फा ना ओमेगा, थोस्‍को ना याईस्को कोङ्‍ङा के। वाम्मा सीप्ची रीराममी काऊमी पूईपीका कोङा मोरोङ् दूम् पीयोची।

७ आसे कोक्से खसा ङ्‍क हक् तय, ना कोङ् मूङ्‍कम् नीनाम्मा छूवो, ना ख क ओ छा छूये।

८ खोदोलोई कीस्बूप्ची, विश्‍वास मान्मप्ची, ईजेर्म् लप् लक् मप्ची, मीस् सेईप्ची, तूम्‍लू लप्ची, जादू मप्ची, ङोङोक्छे पूजा मप्ची ना वालीली नेईप्ची खोलोमी तूस्‍कोक मी लो गन्धकलो तीप्चाप् पोक्‍रीपू छूये। मूङ्‍क दोस्रो सीम् के।”

९ खीक्‍का मूङ्‍क नूक्ची दूङ् दोस्पीक नीछीमाआ पेप्खाप् नूक्ची पोङ्‍कीरीम् खूर्प्‌ दीप् नूक्पो रीदाम् पोक्चीपीक ईल्पोआ ताना कोङ् ओरोलो, “बान्ते, कोङा आन् थुमाम् तोमा, खम् दूखूलीम् खोमीयान्।”

१० खसा कोङ् पवित्र आत्मापी ईबूम् देप्पा ना रेप्पा कोम् थेम्तो खायो, ना नीनाम्माप्का पवित्र सहर यरूशलेम साराङ्‍गाप्‍तोका दाली यूवाचाक कोङ् खोमीयो।

११ मूङ्‍क सहरपी नीनाम्माम् साम्दीखा तूवा, ना मूङ्‍क हायाम् दाम् ताईप् रत्न, बिल्‍लौर तोङ्‍क लाङ्‍लाङ्‌योक तूवा। मूङ्‍क स्फटिक तोङ्‍क साङ्साङ्‍क तूवा।

१२ मूङ्‍कम् बर्‌बार् हायाम् देप् ना हायाम् रेप् पर्खाल तूवा, मूङ्‍कपी ईक्पोङ् नीत्ची लाम्स्को तूवा। लाम्स्कोपी ईक्पोङ् नीप्पो नीनाम्माम् रीदाम् पोक् तूवा। मूङ्‍क लाम्स्कोपी इस्राएलमी ईक्पोङ् नीत्ची कुलमी नीङ् छाम्पा तूवा।

१३ नाम्‍आप्स्को हेम् सूप्ची लाम्स्को, योऊना हेम् सूप्ची, योऊमेर हेम् सूप्ची ना नाम् काम्स्को हेम् सूप्ची लाम्स्को तूवा।

१४ सहरपीक पर्खालमी ईक्पोङ् नीत्ची जग तूवा। मूङ्‍क जगथेम्पी थुमाम् ईक्पोङ् नीप्पो प्रेरितचीम् ईक् पोङ् नीच्‍ची नीङ् छाम्पा तूवा।

१५ सहर ना मूङ्‍कम् लाम्स्को ना पर्खालची थाम् लागी कोङ्‍लो नेईप्चाप् नीनाम्माम् रीदाम् पोक्पी ईबूम् हाल्ङोम् थाम् ताँगा तूवा।

१६ मूङ्‍क सहर लीक्थलाङ् ईतोरोक बाईप् तूवा, अर्थात् मूङ्‍कम् चौडाइ लो लम्बाइलो ईतोरो बाईप् तूवा। नीनाम्माम् रीदाम् पोक्‍आ मूङ्‍क ताँगाआ थाप्लो मूङ्‍क सहर नीस् हबऊ लीक् चून्दूलूम् किलोमिटर बाईपा ना मोन्तो बाईप्ङा म्बाल्सो, ना रेप्सो मोन्तो बाईप्ङा तूवा।

१७ नीनाम्माम् रीदाम् पोक्‍आ सहरमी पर्खालसो थाप्पू, ना खसा गोङ्‍क थाम् तोङ्‍ना मूङ्‍क तूक्पोङ् मिटर रेप् तूवा।

१८ मूङ्‍क पर्खाल बिल्‍लौरमी बानेई मम्पा तूवा, ना सहर क सक्‍ल हाल्ङोम् बानेई मम्पा तूवा ना सीसातोङ् मूङ्‍क लाङ्लाङ्‍योक तूवा।

१९ सहरमी पर्खालमी जग क खाल-खाल्क हायाम् दाम् ताईप् रत्नआ चोम्दीम्पा तूवा। लाईस्पीक जग् बिल्‍लौरमी, दोस्रो नीरमी, तेस्रो हरित रत्नमी, चौथो पन्‍नामी,

२० पाँचौं आनिक्समी, छैटौँ लालमणिमी, सातौँ पीतमणिमी, आठौँ बेरूजमी, नवौँ पुष्पराजमी, दशौँ लसुनेमी, एघारौँ नीलमणिमी ना बाह्रौँ कटेलामी तूवा।

२१ मूङ्‍क ईक्पोङ् नीत्ची लाम्स्को क ईक्पोङ् नीत्ची मोतीमी तूवा। खोलोङ् लाम्स्को ई-ईबूम् मोतीमी तूवा। मूङ्‍क सहरमी लाम् क लाङ्‍लाङ्‍योक सीसा तोङ्‍क सक्‍ल हाल्ङोमी तूवा।

२२ कोङा मूङ्‍क सहरपी ऊसो दप्स्को खीम् मान्तोङा, ऊदोईपीक्यालो खोलोप्का दूङ् राःरालोक योबोरोबू नीनाम्मा ना थुमाङा मूङ्‍कपीक दप्स्को खीम् तूये।

२३ मूङ्‍क सहर छेङ्छेङ्‍यो मम् लागी नाम् ना लालीमा चाहेई छूनो, ऊदोईपीक्यालो नीनाम्माम् साम्दीखाआ मूङ्‍क छेङ्छेङ्‍यो मदीत। मूङ्‍कप्क अल्हो क थुमा म्होप्ङा तूये।

२४ मूङ्‍कपीक छेङ्छेङ्पापी जाति-जातिची लाम्दूमे। चारीदूपीक होङाबूचा खची खोलोङ् साम्दीखाम् थक्ची मूङ्‍कपी तातची।

२५ लेपा मूङ्‍कम् लाम्स्को हाल्‍लोसो छीनो, ना मूङ्‍कपी नाम् ने हाल्‍लोसो कूर्‌नो।

२६ मीचा जाति-जातिचीम् साम्दीखा ना सायोचोङ्मा मूङ्‍कपी तातची।

२७ खोदोलोई मूङ्‍क सहरपी ऊसो जेजेर्वा थक् वोम् तयनो। जेर्म् लप् लक् मप् ना वालीली नेईप् आस्‍सो मूङ्‍क गोपी वोम् तयस्‍नो। थुमाम् रीराममी सोक्सरपी नीङ् छाम्पा तूकस्ङाङ् मूङ्‍क सहरपी वोम् तयची।

रीराममी योऊ

२२

१ खीक्‍काना नीनाम्माम् रीदाम् पोक्‍आ कोङ् स्फटिक तोङ्‍क लाङ्लाङ्‍योक रीराममी काऊमी योऊ खोमीयो। मूङ्‍क योऊ नीनाम्माम् ना थुमाम् सिंहासनपीका लत्‍ताना

२ मूङ्‍क सहरपीक लाम्मी म्‍रापीका बगेई छूवाचाक तूवा। मूङ्‍क योऊमी चाखेम्पी रीराममी सीछो तूवा, मूङ्‍क सीछोपी खोलोङ् लाःपी ईक्पोङ् नीस्खाल्क म्चो सेदोङा। मूङ्‍कम् म्बोऊ क जाति-जातिची नमीम् लागी तूवा।

३ हन्‍नायीका मूङ्‍कपी हाल्‍लोसो सराप तात्नो। नीनाम्मा ना थुमाम् सिंहासन मूङ्‍कपी छूये, ना खम् रोःचा खम् आराधाना मईची।

४ खचा खम् ङाली तयची, ना खम् नीङ् खची थप्पी छूये।

५ मूङ्‍कपी सेपा छूनो। खस् लाबाई ना नाम्छोवा चाहेई छूनो, ऊदोईपीक्यालो योबोरोबू नीनाम्माङा खची नाम्छोवा तूये। खीक्‍का खचा हादेलोसो चारखम् तोक्स्चयची।

६ नीनाम्माम् रीदाम् पोक्‍आ कोङ् ओरोलो, “ङ्‍क रीङ्बऊची विश्‍वास मम् खाईप् ना आछीयाक तूये। हन्‍ना दावाङ् छूक्‍ताप् रीङ्ची खम् रोःची खोमीम् लागी योबोरोबू, खारीबोपोचीम् आत्माम् नीनाम्माआ खम् रीदाम् पोक् पोक्सू।”

येशू दावाङ् ताचाई

७ “खोङ्नूम्ते, कोङ् दावाङ् तोचोयो! ङ्‍क सोक्सरपीक खारीबोम् रीङ्बऊ रेप्ची नीनाम्माआ आसीक् पीयची।”

८ ङ्‍क रीङ् येईप् ना तोक्खाप् कोङ् यूहन्‍ना के। कोङा ङ्‍क रीङ् येनू ना खोङूकप्का कोङ् ङ्‍क रीङ्ची खोमीक् नीनाम्माम् रीदाम् पोक्मी लोङ्पू सेवा छोम् लागी कूम्चीङ्।

९ खोदोलोई खसा कोङ् ओरोलो, “आना कोङ् ओरोना मम् नईनो। कोङ्ने आन् ना खारीबो नेईप् आम् नेछोची खीक्‍का ङ्‍क सोक्सरपीक रीङ्बऊ रेप्चीस्का ईतोक नीनाम्माम् रोःङाङ् के। नीनाम्मा सेवा छव!”

१० खीक्‍का खसा कोङ् ओरोलो, “ङ्‍क सोक्सरपीक खारीबोम् रीङ्बऊपी छाप तीनव, ऊदोईपीक्यालो नाम्‍ला दोक्छापीङ् तालाताक तूये।

११ रई लक् मप्‍आ रई लक्ङा मचनूव, जेर्म् लप् लक् मप्‍आ जेर्म् लप् लक्ङा मचनूव, धर्मी मीचा धार्मिक लक्ङा मचनूव, ना पवित्र तूप् क पवित्रङा छून्चानूव।”

१२ “खोङ्नूम्व, कोङ् दावाङ् तोचोयो! खोलोङ् मीस् म्‍लक् तोङ्ना पीम् पूनाऊनी ओपी तूये।

१३ कोङ् अल्फा ना ओमेगा, दूङ् लाईस्पीक ना दूङ् दोस्पीक, थोस्को ना याईस्को के।”

१४ रीराममी सीछोम् म्चो चाम् ना सहरमी लाम्स्कोपीका म्गोपा वोम् तोम् लागी खची होप्मी तेई सप्ची नीनाम्माआ आसीक् पीयची।

१५ सहरपीका पाखापीक खेप्ची तूये, खूङ्‍कस् क मन्त्रतन्त्र मप्ची, तूम्‍लू लप्ची, मीस् सेईप्ची, ङोङोक्छे पूजा मप्ची खीक्‍का वालीली नेईप् ना वालीली मम् नईप्ची खोलोङ् के।

१६ “कोङ् येशूआ ओ नीनाम्माम् रीदाम् पोक् आम्नीपी मण्डलीचीम् लागी ङ्‍क गवाई पीस् पोक्सूक तूये। कोङ् दाऊदमी गोङ् ना छामाई के। देत्छाक लाङ्लाङ्‍योक सोङ्‍गेर् कोङ्‍ङा के।”

१७ पवित्र आत्मा ना दूखूलीम्‍आ पीके, “तानीव।” आसाई येन खसासो “तानीव” पीनूते। आसे वाम्मा सीये मूङ्‍क तानूते, आसाई लन्ची मय मूङ्‍कसा रीराममी काऊ मोरोङ् खाईनूते।

१८ ङ्‍क सोक्सरपीक खारीबोम् रीङ्बऊ येईप् खोलोङ् मीस् कोङा चेताऊनी पीयो: हेप् मीचा ङ्‍कपी ऊची काप्छोक्सदोक ङ्‍क सोक्सरपी छाम्पा नीछीमा नीनाम्माआ खपी काप्छोक्स्।

१९ खीक्‍का हेप् मीचा ङ्‍क खारीबोम् सोक्सरपी तूक रीङ्बऊपीका ऊची लात्दीतदोक, ङ्‍क सोक्सरपी छाम्पा रीराममी सीछो ना पवित्र सहरपीका खसा तोम् भाग नीनाम्माआ खपीका ङाप्खीय।

२० ङ्‍क रीङ्चीम् गवाई पीप्‍आ ओरोपीके, “आछीयाङ्, कोङ् दावाङ् तोचोयो।”

आमेन। ताव, ए येशू रोबू।

२१ रोबू येशूम् सम्खेलू खोलोङ् नीनाम्माम् मीस्चीपी छूनूव। आमेन।